
Det hår år en digital kopia av en bok som har bevarats i generationer på bibliotekens hyllor innan Google omsorgsfullt skannade in 
den. Det år en del av ett projekt for att gora all vårldens bocker mojliga att upptåcka på nåtet. 

Den har overlevt så långe att upphovsråtten har utgått och boken har blivit allmån egendom. En bok i allmån egendom år en bok 
som aldrig har varit belagd med upphovsrått eller vars skyddstid har lopt ut. Huruvida en bok har blivit allmån egendom eller inte 
varierar från land till land. Sådana bocker år portar till det forflutna och representerar ett overflod av historia, kultur och kunskap 
som många gånger år svårt att upptåcka. 

Markeringar, noteringar och andra marginalanteckningar i den ursprungliga boken finns med i filen. Det år en påminnelse om bokens 
långa fård från forlaget till ett bibliotek och slutligen till dig. 



Rikt linjer for anvåndning 

Google år stolt over att digitalisera bocker som har blivit allmån egendom i samarbete med bibliotek och gora dem tillgångliga for 
alla. Dessa bocker tillhor månskligheten, och vi forvaltar bara kulturarvet. Men det hår arbetet kostar mycket pengar, så for att vi 
ska kunna fortsåtta att tillhandahålla denna resurs, har vi vidtagit åtgårder for att forhindra kommersiella foretags missbruk. Vi har 
bland annat infort tekniska inskrånkningar for automatiserade frågor. 

Vi ber dig åven att: 

• Endast anvånda filerna utan ekonomisk vinning i åtanke 

Vi har tagit fram Google boksokning for att det ska anvåndas av enskilda personer, och vi vill att du anvånder dessa filer for 
enskilt, ideellt bruk. 

• Avstå från automatiska frågor 

Skicka inte automatiska frågor av något slag till Googles system. Om du forskar i maskinoversåttning, textigenkånning eller andra 
områden dår det år intressant att få tillgång till stora mångder text, ta då kontakt med oss. Vi ser gårna att material som år 
allmån egendom anvånds for dessa syften och kan kanske hjålpa till om du har ytterligare behov. 

• Bibehålla upphovsmårket 

Googles "vattenståmpel" som finns i varje fil år nodvåndig for att informera allmånheten om det hår projektet och att hjålpa 
dem att hitta ytterligare material på Google boksokning. Ta inte bort den. 

• Håll dig på rått sida om lagen 

Oavsett vad du gor ska du komma ihåg att du bår ansvaret for att se till att det du gor år lagligt. Forutsått inte att en bok har 
blivit allmån egendom i andra lånder bara for att vi tror att den har blivit det for låsare i USA. Huruvida en bok skyddas av 
upphovsrått skiljer sig åt från land till land, och vi kan inte ge dig några råd om det år tillåtet att anvånda en viss bok på ett 
sårskilt sått. Forutsått inte att en bok går att anvånda på vilket sått som helst var som helst i vårlden bara for att den dyker 
upp i Google boksokning. Skadest åndet for upphovsråttsbrott kan vara mycket hogt. 

Om Google boksokning 

Googles mål år att ordna vårldens information och gora den anvåndbar och tillgånglig overallt. Google boksokning hjålper låsare att 
upptåcka vårlde ns bocker och forfattare och for låggare att nå nya målgrupper. Du kan soka igenom all text i den hår boken på webben 



på foljande lånk |http : / /books . google . com/ 



Go ugle 



Dette er en digital kopi af en bog, der har været bevaret i generationer på bibliotekshylder, før den omhyggeligt er scannet af Google 
som del af et projekt, der går ud på at gøre verdens bøger tilgængelige online. 

Den har overlevet længe nok til, at ophavsretten er udløbet, og til at bogen er blevet offentlig ejendom. En offentligt ejet bog er en bog, 
der aldrig har været underlagt copyright, eller hvor de juridiske copyright vilkår er udløbet. Om en bog er offentlig ejendom varierer fra 
land til land. Bøger, der er offentlig ejendom, er vores indblik i fortiden og repræsenterer en rigdom af historie, kultur og viden, der 
ofte er vanskelig at opdage. 

Mærker, kommentarer og andre marginalnoter, der er vises i det oprindelige bind, vises i denne fil - en påmindelse om denne bogs lange 
rejse fra udgiver til et bibliotek og endelig til dig. 



Retningslinjer for anvendelse 

Google er stolte over at indgå partnerskaber med biblioteker om at digitalisere offentligt ejede materialer og gøre dem bredt tilgængelige. 
Offentligt ejede bøger tilhører alle og vi er blot deres vogtere. Selvom dette arbejde er kostbart, så har vi taget skridt i retning af at 
forhindre misbrug fra kommerciel side, herunder placering af tekniske begrænsninger på automatiserede forespørgsler for fortsat at 
kunne tilvejebringe denne kilde. 

Vi beder dig også om følgende: 

• Anvend kun disse filer til ikke-kommercielt brug 

Vi designede Google Bogsøgning til enkeltpersoner, og vi beder dig om at bruge disse filer til personlige, ikke-kommercielle formål. 

• Undlad at bruge automatiserede forespørgsler 

Undlad at sende automatiserede søgninger af nogen som helst art til Googles system. Hvis du foretager undersøgelse af maski- 
noversættelse, optisk tegngenkendelse eller andre områder, hvor adgangen til store mængder tekst er nyttig, bør du kontakte os. 
Vi opmuntrer til anvendelse af offentligt ejede materialer til disse formål, og kan måske hjælpe. 

• Bevar tilegnelse 

Det Google- "vandmærke" du ser på hver fil er en vigtig måde at fortælle mennesker om dette projekt og hjælpe dem med at finde 
yderligere materialer ved brug af Google Bogsøgning. Lad være med at fjerne det. 

• Overhold reglerne 

Uanset hvad du bruger, skal du huske, at du er ansvarlig for at sikre, at det du gør er lovligt. Antag ikke, at bare fordi vi tror, 
at en bog er offentlig ejendom for brugere i USA, at værket også er offentlig ejendom for brugere i andre lande. Om en bog 
stadig er underlagt copyright varierer fra land til land, og vi kan ikke tilbyde vejledning i, om en bestemt anvendelse af en bog er 
tilladt. Antag ikke at en bogs tilstedeværelse i Google Bogsøgning betyder, at den kan bruges på enhver måde overalt i verden. 
Erstatningspligten for krænkelse af copyright kan være ganske alvorlig. 

Om Google Bogsøgning 

Det er Googles mission at organisere alverdens oplysninger for at gøre dem almindeligt tilgængelige og nyttige. Google Bogsøgning 
hjælper læsere med at opdage alverdens bøger, samtidig med at det hjælper forfattere og udgivere med at nå nye målgrupper. Du kan 

Københavnske Byggeforhold og Byggelove. 



»Jløbenhavn staar i Begreb med at blive en Verdensstade 
er et Stikord, som for nogen Tid siden kom i Omløb. »Efter at 
være indtraadt i Storstædernes Række har den udvidet sig med 
saa rivende Hurtighed, at man allerede kan forudse denne nye 
Fase i dens Udvikling.« Saaledes omtrent hed det sig i Bladene, 
og det var Ord, som havde en god Klang i mangen Københavners 
Øren. Hvem glemmer ikke gærne for et Øjeblik Nutidens Pin- 
agtighed, Venstres Opsætsighed og Processerne og de vildfarne 
Højskoler, for i Tankerne at sé et glimrende Perspektiv: vor be- 
skedne Hovedstad ophøjet til et af Kulturens Brændpunkter, et 
Valfartssted for Nationernes udvalgte, et nyt Paris, men bedre og, 
hvem ved, maaske skønnere end det gamle. Indtil man igen 
stikker Fingeren i Jorden og husker paa, hvor man er. 

København bliver næppe nogensinde en Verdensstad, men 
dens Tilvækst i den sidste Snes Aar er saa betydelig, at den nok 
kan sætte Fantasien i Bevægelse. Paa den anden Side giver den 
Anledning til visse Betænkeligheder. Det er jo en bekendt Sag, 
at de Byer, som allerede har opnaaet Rang af Verdensstæder, 
senere har maattet gennemgaa en Renselsesproces , som det har 
kostet uhyre Ofre at sætte i Værk, og hvis Omfang endnu stadig 
vokser, efterhaanden som den skrider frem. Ogsaa København har 
haft sin Storvask efter Aarhundreders Forsømmelse, men Byens, 
navnlig de gamle Bydeles, blivende Præg har endnu ikke vundet 
væsentlig derved. Man har en Fornemmelse af at der er »meget, 
meget andet«, som skal renses ud, end det Snavs, som man 
allerede har faaet Bugt med. Derfor bør vor By, ogsaa uden 
Udsigt til at blive en Verdensdame, ikke blive træt af at gøre sit 
Toilette — for alle Muligheders Skyld. Selv en landlig Skønhed 

sætter jo Pris paa — »af en Landsbypige at være« — at se 
tækkelig ud. 

Med Hensyn til Opfattelsen af den private Sundhedsplejes 
Betydning er der nu virkelig sket endel Fremskridt her hjemme i 
de senere Aar. Overfor epidemiske Sygdomme har der som Følge 
af Smittelærens rivende Udvikling rundt omkring hos den enkelte 
dannet sig en stigende Frygt for en overalt lurende Fare, som 
ofte faar et overdrevent, ja næsten komisk Udtryk. Men desuden 
har man begyndt i en hidtil ganske ukendt Grad at arbejde for 
sin Sundhed. Den yngre Generation behøvede blot at se sig i 
Spejlet for at det Spørgsmaal efterhaanden maatte trænge sig 
frem : Vilde Slægten se saaledes ud, dersom der af os selv og vore 
Forfædre var lagt tilstrækkelig Vægt paa Sundhed og legemlig 
Udvikling? Da først Spørgsmaalet var rejst, var Svaret givet, og 
de yngre begyndte at svømme og ro og springe og fægte og 
hænge i Trapez, saa det nok skal hjælpe. 

Hvad derimod den offentlige Sundhedspleje angaar, har den 
endnu langtfra erhvervet sig den Plads i Befolkningens Tankegang, 
som tilkommer den. Den enkelte kan føle Trykket af en usund 
Bolig, af Mangel paa Lys og Luft, men den offentlige Mening be- 
skæftiger sig ikke med disse Spørgsmaal, og Ansvaret føles som 
Følge deraf næppe nok af den enkelte overfor sig selv, end sige 
af Værter og Husejere og Aktieselskaber overfor andre. 

Et godt Haab om en Forbedring i disse Forhold giver den 
under haarde Fødselsveer tilvejebragte Sundhedsvedtægt, som for- 
nylig er traadt i Kraft. I denne bebudes bl. A. Ansættelsen af 
hygiejniske Læger »som har den Opgave i Almindelighed at virke 
i den offentlige Sundhedsplejes Tjæneste, derunder indbefattet at 
foretage saadanne hygiejniske Undersøgelser, hvortil lægevidenskabe- 
lig Indsigt er nødvendige Det vil vel altsaa omtrent blive noget 
tilsvarende til det, som andensteds kaldes Sundhedsinspektører, i 
England »inspectors of nuisances«. For disse hygiejniske Læger 
vil der altsaa blive en Lejlighed til personlig Paavirkning af Byens 
Borgere, hvorved forhaabentlig i Tidens Løb den almindelige 
Interesse og Ansvarsfølelse overfor Sundhedsplejen vil skærpes. 
Af væsentlig Betydning er ogsaa Bestemmelsen om, at Beboelses- 
rum, som af Sundhedskommissionen skønnes at Være skadelige for 
Beboernes Sundhed, kunne fordres rensede og istandsatte paa 
fyldestgørende Maade, og hvis saadant ikke kan opnaas, kan Be- 
boelsen forbydes. Ligeledes faar Sundhedskommissionen Bemyn- 

digelse til at afgøre, om en Bolig maa anses for overbefolket og 
i saa Fald til at fastsætte, hvor mange Beboere Lejligheden maa 
indeholde. 

Af endnu mere vidtrækkende Betydning for Byens Udvikling 
vilde det være, om der paa de Arealer, som i den nyere Tid ere 
indtagne til Bebyggelse, rejste sig en Mønsterby, om hvilken man 
kunde sige, at den i fuldt Maal svarer til Tidens Fordringer. 
Hvad det fra Sundhedsplejens Synspunkt kommer an paa, er i 
Henseende til de nye Kvarterers ydre Fremtræden, følgende Hoved- 
punkter: at Forholdet mellem Størrelsen af det bebyggede og det 
ubebyggede Areal — med andre Ord: mellem Husenes Grund- 
flader og Gaardspladsene — er tilfredsstillende, at Gadernes Brede 
og den fastsatte Grænse for Husenes Højde er tidssvarende og at 
saadanne hygiejniske — eller rettere uhygiejniske — Abnormiteter 
som Kælderboliger ere udelukkede. Det er med Hensyn til disse 
Punkter af største Betydning for Byens Fremtid og for Bysbørnenes 
Tankegang, som præges af de Forhold, de daglig have for Øje, at 
der hviler en i Virkeligheden liberal Aand over de Bestemmelser, 
som ere gældende ved Fremvæksten af nye Bydele. 

De Byggelove, som have været bestemmende for Køben- 
havns Udvikling i Nutiden, ere følgende: Bygningsloven for Staden 
København og dens Forstæder af 17de Marts 1856 og den nu 
gældende Bygningslov for Staden København af 21de November 
1871 med en mindre væsentlig Ændring ved Lov af 15de Maj 
1875. Som bekendt har Regeringen nu atter forelagt Rigsdagen 
et Byggelovsforslag, som første Gang fremsattes i Rigsdagssamlingen 
1880 — 81, hvor det, efter at være behandlet af Landstinget, gik 
over i Folketinget, som nedsatte et Udvalg, der dog ikke naaede 
til at afgive Betænkning. 

Naar man læser de Bemærkninger, hvormed Motiverne til 
dette Lovforslag oprindelig indlededes, skulde man tro, at man 
stod overfor et epokegørende Skridt i den danske Lovgivning, som 
kun den sorteste Utaknemmelighed kan vise sig kølig overfor. 
Lovforslaget erklæres for »fremgaaet af saa omfattende Overvejelser 
og under Medvirkning af en saa alsidig Sagkundskab«, at Lov- 
givningsvirksomheden paa dette Punkt tør forudsættes at være 
afsluttet for et længere Tidsrum ved dets Vedtagelse. Da det er 
saa fortrinligt, er det let at forslaa, at Ministeriet ikke har fundet 
det mindste værd at tilføje eller forandre i Forslaget, siden det 

var for i Rigsdagen for 6 Aar siden. Den Slags Mesterværker 
taaler ikke at lappes paa. 

Men selv det fuldkomne har i denne Verden sine Mangler 
og saaledes ogsaa det nye Byggelovsforslag. Muligvis har det sine 
tekniske Fortrin. Maaske det i arkitektonisk Henseende skaber 
mere Mulighed for en rigere Udsmykning af Bygningerne end de 
gamle Byggelove. Det maa andre afgøre. Men i saa Henseende 
skal jo meget kunne ordnes ad administrativ Vej, og for saa vidt 
behøves altsaa ingen ny Lov. Men i hygiejnisk Henseende, hvor 
der er Trang til Lovbestemmelser, som gammel Fordom kan løbe 
Panden imod, er Forslaget ikke gavmildt, ja i enkelte Henseender 
forældet, inden det er fremkommet. 

Hvad først Tvangsforholdet mellem det bebyggede og det 
ubebyggede Areal angaar, fastholder Forslaget den samme For- 
dring, som allerede er optaget i Byggeloven af 1871, nemlig at 
indenfor Voldlinjen mindst en Fjærdedel af Byggegrunden og uden- 
for denne mindst en Tredjedel skal danne en ubebygget Plads. 
En tilføjet Bestemmelse om, at det ubebyggede Areal ikke i nogen 
Retning maa have mindre Tværmaal end 4 Alen, er kun en Gen- 
tagelse fra Tillæget af 1875. Med Hensyn til dette Punkt skal 
kun bemærkes, at det Maal, man fra hygiejnisk Side tilstræber 
med Hensyn til Gaardsrummets Størrelse i store Byer, er en ube- 
bygget Plads af samme Fladerum som Bygningens Grundflade, 
altsaa indtagende Halvdelen af Byggegrunden, at denne Fordring 
i mange store Byer er uigennemførlig paa Grund af de lokale 
Forhold (Fæstningsværker eller andre Hindringer for Udvidelsen), 
men at Forholdene for Københavns Vedkommende ikke synes at 
lægge uoverstigelige Hindringer i Vejen for en saadan Be- 
stemmelse. 

Med Hensyn til Gadernes Brede har Forslaget et lille Frem- 
skridt at notere. I Byggeloven af 1871 hed det: »Ingen ny Gade 
maa anlægges af mindre Brede end 20 Alen«, hvilket er gentaget 
i Forslaget, men hertil er føjet: »eller udenfor den indre Linje af 
de tidligere Volde 25 Alen«. Det lille Tillæg af 5 Alen maa paa- 
skønnes, om det end taber noget i Værd ved, at det som Regel 
er Københavns Kommune, der anlægger de nye Gader, altsaa en 
Autoritet, som ikke særlig kan antages at trænge til et saadant 
Paalæg. 25 Alen er imidlertid ikke nogen rigelig Gadebrede, den 
burde aldrig være mindre end 30 Alen. Til Sammenligning kan 
anføres, at der i Preussen gælder den fra Handelsministeriet ud- 

gaaede Bestemmelse, at nye Hovedfærdselsgader i Byer skulle være 
mindst 30 Meter (48 Alen), Bigader 20 Meter (32 Alen) i Brede. 
Flere Gader i vort Voldkvarter gøre ogsaa et temmelig snævert 
Indtryk, men det skal indrømmes, at den rigelige Udlægning af 
Arealer til Parkanlæg bøder en Del derpaa. Vor Voldgade har jo 
ogsaa den anselige Brede af 80 Alen — medens den for sin Flot- 
hed berømte Passage Avenue de Pindustrie i Antwerpen, anlagt 
over det gamle Citadel, er 60 Meter (96 Alen) bred*) — og udenfor 
Voldgaden findes den 40 Alen brede Farimagsgade, medens hele 
Forholdet forbedres betydeligt ved det endnu langt bredere Luft- 
bælte, som udenfor denne igen dannes af Søerne. 

Derimod har Forslaget bibeholdt Bestemmelserne fra Loven 
af 1871 om Forholdet mellem Husenes Højde og Gadernes Brede, 
nemlig at Højden ikke maa være større end Gadens Brede med 
Tillæg af en Fjærdedel, hvortil endnu kan føjes en Alen til Gesims 
med yderligere Tillæg af 2 Alen, naar Bygningskoramissionen giver 
Tilladelse dertil. I Gader af 20 Alens Brede maa Bygningernes 
Højde altsaa være 25 Alen foruden Tillægene, og denne Grænse 
maa ikke overskrides i bredere Gader og paa aabne Pladse. Denne 
Bestemmelse svarer kun i ringe Grad til de sanitære Fordringer. 
Hvad der i denne Henseende maa tilstræbes er, navnlig for den 
gamle Bys Vedkommende, at nye Bygninger kun opføres i samme 
Højde som Gadens Brede. Det vanskelige Spørgsmaal om Højden 
af Bagbygninger gaar Forslaget let hen over, idet det tillader dem 
at være af samme Højde som Forbygningerne, altsaa afhængig af 
Gadens Brede. Det er dog indlysende, at der i en gammel By 
som København er stor Fare for, at smaa Baghuse og Sidebyg- 
ninger nedrives, efterhaanden som Grunden bliver dyrere, for at 
give Plads for høje Huse til Udlejning. Disses Højde burde selv- 
følgelig snarere være afhængig af Gaardspladsens Størrelse end af 
Gadens Brede. 

Værre er det, at Forslaget bibeholder Tilladelsen til at ind- 
rette Kælderboliger i nye Bygninger. Og det saa meget mere, 
som der har været en Tid for ikke længe siden, da man har haft 
Øjnene aabne for det utilladelige deri. Byggeloven af 1856 inde- 
holdt nemlig følgende Bestemmelse: > Efter Udgangen af 1865 tør 
ingen ny Beboelseskælder indrettes«. Det er en for den Tid frem- 



*) Til Sammenligning kan anføres, at „Unter den Linden* i Berlin er 45 
Meter (72 Alen) bred. 

synet Bestemmelse, som det er en Ære for den daværende Lov- 
givning at have gennemført. Den viser, at man ansaa Kælder- 
boliger for en forældet Indretning, som vor Tid ikke i Længden 
vilde taale. 

Som Følge af denne Lovbestemmelse kom der altsaa en 
Aarrække efter 1865, hvor der ikke indrettedes Kælderboliger i 
København, og det var heldigvis netop den Periode, i hvilken det 
lavtliggende Kvartér paa Gammelholm blev bebygget. Det viste 
sig nu ganske vist, at det var vanskeligt at forhindre en Om- 
gaaelse af Bestemmelsen. Man vedblev at indrette Kælderbutiker 
og Politiet havde sin Møje med at efterspore og forhindre, at disse 
Lokaler ogsaa brugtes til Natteophold. Men Principet var slaaet 
fast, de fleste Kældere indrettedes kun til Lagere eller Brændsels- 
rum, og det gjorde sin Gavn. 

Saa kom Byggeloven af 1871 og den betegnede utvivlsomt 
et Tilbageskridt ved atter at indføre Beboelseskældere. Ikke engang 
i det nu forelagte Byggelovsforslag har man haft Mod til at bryde 
med dem. Der er taget visse Forsigtighedsregler, paabudt Asfalt 
og Beton og isolerende Hulrum, men om dem kan man kun sige, 
at de staa som et Vidne om, at man ved Lovforslagets Affattelse 
har haft en Følelse af det naturstridige i at indrette menneskelige 
Boliger under Jordens Overflade, men de afhjælpe ikke Ondet. 
Det kan være meget paaskønnelsesværdigt at skaffe Kælderne 
mere Luft og mere Lys, men man kan ikke derved gøre dem lige 
saa hensigtsmæssige som andre Boliger, netop fordi man ikke kan 
skaffe dem Luft og Lys nok. 

Det er jo nemlig ikke den værste Ulæmpe ved de køben- 
havnske Kældere, at de paatrykke Byen et gammeldags, næsten 
middelalderligt Præg. De vekslende Indtryk, som en Vandring 
ned ad Københavns Gader giver — snart den krydrede Lugt fra 
en Familjes Middagsmad, snart højrøstet Samtale fra en Bevært- 
ning, snart en underjordisk Rumlen, som uvilkaarlig henleder éns 
Opmærksomhed paa Skiltet over Kælderhalsen: »Her Rullesc — 
høre til den Slags Oplevelser, som maaske i manges Øjne ved 
Vanens Magt efterhaanden smelter sammen med Fornemmelsen 
af det hjemlige og hyggelige. Langt væsentligere er den overalt 
stigende Erkendelse af, at Kælderboliger ere skadelige for Beboer- 
nes Sundhed og derfor forkastelige. Det er af den Slags Ting, 
for hvilke der paa vore hygiejniske Kundskabers nuværende Stand- 
punkt i Grunden ikke behøves noget Bevis. Kan man overhovedet 

nogenlunde stole paa Sundhedsplejens almindelige Grundsætninger, 
maa ogsaa Kælderboliger være skadelige for Sundheden. Men for 
deres Skyld, som trænger til Beviser — for saa vidt man kan 
tale om egentlige Beviser paa dette Omraade — er det ikke van- 
skeligt ogsaa at skaffe saadanne til Veje. 

Blandt de nyere Undersøgere paa dette Omraade kan nævnes 
den bekendte Hygiejniker Fodor i Budapest. Han undersøgte 
Hyppigheden af Dødsfald af Kolera og tyfoid Feber i alle denne 
Bys Huse i Løbet af 15 Aar og fandt, at Dødeligheden af disse 
Sygdomme var langt større i de Huse, som vare forsynede med 
Kælderboliger, end i de øvrige. Han opstiller som Sundhedsplejens 
første Fordring, naar det gælder at modarbejde Epidemier, at 
samtlige Kælderboliger bør lukkes. I Følge Berlins Dødeligheds- 
statistik dør der aarlig af 1000 levende i Kælderboliger 25,s, i 
Stuelejligheder 22,o, paa 1ste Sal 21, 6 , 2den Sal 21, 8 , 3dje Sal 22, 6 
og 4de Sal 28,*. Det høje Dødelighedstal for Beboerne af 4de Sal 
tyder hen paa den bekendte Erfaring, at Boligen ikke er den vig- 
tigste Faktor i en Befolknings Sundhedstilstand, men vedkommendes 
sociale Stilling. I de store Byers Fattigkvarterer samles Prole- 
tariatet, de fattigste af de fattige, oppe under Taget. Dette er til- 
strækkeligt til at paatrykke den saakaldte fjærde Sals Beboere i 
en By som Berlin det høje Dødelighedsstempel. Beboelsen af 
Kældere kan derimod meget godt være forbundet med ikke ringe 
Velstand (ved Handel, Beværtning o. s. v.), men desuagtet er 
Dødeligheden temmelig høj. 

Efterhaanden har man da ogsaa begyndt rundt omkring i 
Europa at indskrænke Kælderboligernes Antal. I England ere 
Kælderboliger i nyopførte Huse allerede forbudte ved Public health 
aet af 1875. Den tyske Forening for offentlig Sundhedspleje op- 
stillede ved sit Møde i Munchen 1875 blandt sine Teser an- 
gaaende de hygiejniske Fordringer til nye Bygninger følgende: »I 
nye Bygninger maa Boliger principmæssig forbydes i Rum, som 
kun til Dels befinde sig over Jordens Overflade.« I mange tyske 
Byggelove ere Kældere nu forbudte i nye Bydele, og i den fore- 
slaaede Byggeordning for Berlin er optaget den Bestemmelse, at 
Kældere ikke længere maa indrettes til Beboelse eller Natteophold, 
og for Benyttelsen til andet Brug, Køkkener, Butiker eller Værk- 
steder, gives meget strænge Regler. I en ny Byggeordning for 
Byen Koln (af 15de Januar 1885) er følgende Bestemmelse optaget: 
»I alle Slags Rum, som kun til Dels ligge over Jorden, ere Boliger 

(Kælderboliger) forbudte, og disse Rum maa ikke benyttes til 
Sovesteder. Undtagelser kunne ved tilstrækkelig Isolering kun i 
særegne Tilfælde tilstedes af Politiet, og selv da kun for saadanne 
Rums Vedkommende, som ere tilstrækkelig tilgængelige for Sol- 
lyset. Under alle Beboelsesrum skal der findes Kælder.« Tilladelig- 
heden begrænses her ved den angivne Indskrænkning og ved den 
sidste Tilføjelse, at der under en Kælderbolig atter skal findes en 
Kælder, til den mindst mulige. 

Paa Grund af Københavns lave Beliggenhed og Grundens 
daarlige Beskaffenhed ere Kælderboliger ingensteds mere forkastelige 
end her. Det vilde være en Plet paa en Byggelov fra vor Tid, 
om den fremdeles, som det i Rigsdagen forelagte Forslag, tillod 
Indretning af nye Kælderboliger, saa meget mere som det for en 
kort Aarrække siden har været forbudt. 

Medens det saaledes, hvad Hovedpunkterne angaar, er van- 
skeligt at faa Øje paa de sanitære Fortrin ved det forelagte Bygge- 
lovsforslag, gælder det samme ogsaa mere underordnede Spørgs- 
maal. Der kunde nævnes flere Punkter, som ikke berøres i For- 
slaget, saaledes Spørgsmaalet om Vindusfladens Forhold til Størrelsen 
af beboede Rum ; i den ovennævnte Kdlnske Byggeordning fast- 
sættes, at der skal være mindst en Kvadratmeter Vindu for hver 
45 Kubikmeter Rum. Bestemmelserne om Kloakafløbene kunde 
være fuldstændigere. Paalæget, at alle Køkkenvaske skulle have 
Vandlaase, er en Gentagelse fra Byggeloven af 1871, men der er 
ikke givet denne Bestemmelse tilbagevirkende Kraft, i alt Fald er 
det ingensteds udtalt. Og just i denne Henseende kunne Køben- 
havnerne trænge til en lille Paamindelse. Rundt omkring i Byen 
findes nemlig en Mængde Køkkenvaske, som ikke ere forsynede 
med noget som helst Lukke for Kloakluftens Adgang til Køkkenet. 
Først naar der en Gang bliver indført Vandklosetter i København, 
vil man faa Respekt for Kloakuddunstningerne, endskøndt de rime- 
ligvis allerede nu ere lige saa skadelige for Sundheden, som de da 
ville blive. I England og Nordamerika lægges der en overordentlig 
Vægt paa denne Sag. Ved forefaldende epidemiske Sygdomstilfælde 
i et engelsk Hus er det jo gærne det første Udraab: »Look to the 
drains!« ; det vil sige omtrent saa meget som: Se til Afløbene til 
Kloaken, om Rørene ere tætte og Vandlaasene i Orden! 

Det er saaledes ikke nogen Overdrivelse at sige, at det 
foreliggende Byggelovsforslag ikke i nogen høj Grad er præget af 
Sans for vor Bys sanitære Mangler og for vor Tids hygiejniske 

Fordringer. Man maa derfor haabe, at det ikke vil blive til Lov 
uden at have undergaaet gennemgribende Forandringer paa de 
Stadier, som det endnu har tilbage at gennemløbe. Et andet lille 
Lovforslag, som gaar lige løs paa det Onde, hvorunder vor Hoved- 
stad lider, er det af de københavnske Folketingsmænd indbragte 
Forslag, der, som bekendt, gaar ud paa at tilsige Københavns 
Kommune et Laan af Statskassen paa 4 Millioner, af hvilke Halv- 
delen skal benyttes til Omregulering af overbefolkede og usunde 
Kvarterer af Byen, medens Resten anvendes til Opførelse af gode 
og sunde Arbejderboliger. 

Forslaget falder i Grunden i to Dele, som strængt taget 
ikke logisk behøver at høre sammen. Det tilsigter for det første 
en Omregulering af overbebyggede og usunde Kvarterer, og den 
eneste fyldestgørende Omregulering, man kan tænke sig, af saa- 
danne Kvarterer er vel, at de jævnes med Jorden og Pladsen ud- 
lægges til Beplantning. Hvad der kunde vindes ved en saadan 
Foranstaltning hist og her i Byen, vilde være intet mindre end en 
sand Genfødelse for hele det omliggende Kvarter. Det er endnu 
muligt at paavise hele Bygningskomplekser af sammenpakkede 
Smaafolksboliger, som det vilde være en storartet Vinding for 
Nabolaget at faa erstattede ved en aaben Plads med et Par 
Rækker Træer. Det gælder, for at nævne et Eksempel, saaledes 
Firkanten mellem Landemærket, Vognmagergade, Store og Lille 
Brøndstræde. Men det maa indrømmes, at det Aar for Aar bliver 
vanskeligere at paavise hele Kvarterer, som egne sig til en saadan 
Medfart. Det er ikke fordi Nøden og Overbefolkningen er mindre, 
men det er fordi der rundtomkring, selv i de daarligste Kvarterer, 
efterhaanden af driftige Ejere er opført enkelte nye og kostbare 
Huse, som lægge en næsten uoverstigelig Hindring for Ekspropriation, 
i alt Fald saa længe den ikke føles af Befolkningen som en uafviselig 
Nødvendighed. 

Maaske har det været Forslagsstillernes Tanke, at »Om- 
reguleringen« af de usunde Kvarterer ogsaa kunde foregaa paa en 
anden Maade, nemlig ved enkeltvis Opkøb og Ombygning af særlig 
usunde Boliger. Af saadanne vilde det ikke være vanskeligt at 
udpege en Del, men man har ondt ved at tænke sig en saadan 
Foranstaltning iværksat af det offentlige. I London har en bekendt 
Dame, Miss Oktavia Hill, indlagt sig overordentlige Fortjænester 
ved at sætte et saadant Foretagende i Gang. For over 20 Aar 
siden begyndte hun at opkøbe faldefærdige Huse i Londons Fattig- 

kvarterer, indrette dem til sunde Boliger og bortleje dem til Ar- 
bejdere. Det har vist sig at være et Foretagende, som ved hendes 
dygtige Bestyrelse af Husene i Længden ikke kostede noget Penge- 
offer, og det har haft den Indflydelse paa Beboerne, at de efter- 
haanden ere ophørte at være nødlidende, endskøndt der ikke ydes 
dem anden Hjælp end at de i arbejdsløse Tider saa meget som 
muligt faa Beskæftigelse ved Ombygningen og Istandsættelse af 
Husene. Til Gengæld forlanges det, at Lejen erlægges punktlig. 
Et andet Foretagende i London tilsigter ogsaa en Omregulering af 
Fattigkvarterer, men paa en Maade og i en Udstrækning, at man 
vel maa sige, at der ikke i København findes Trang til noget 
saadant. Det er det for faa Aar siden under Navn af »Improved 
Industrial Dwellings Company c dannede Selskab, som har sat sig 
til Formaal at opbygge en ny By i Steden for det berygtede 
londonske Distrikt Joho. I Steden for de nedrevne Huse bygges 
Mønsterboliger for Arbejdere, rigtignok i store Kasernebygninger, 
men med et udmærket Ventilationssystem, elegante Kaminer i 
Værelserne og et Badekammer paa Husets Tag. Selskabet er 
delvis grundet paa Velgørenhed, idet Aktionærerne give Afkald paa 
deres Renter til Gunst for en Forbedring af de lavere Klassers 
sanitære og økonomiske Tilstande. Medens man maa ønske, at 
Miss Hill maa finde Efterlignere andensteds, hører den sidste 
Plan til den Slags Tanker, der kun fostres og trives i Kæmpebyer 
som London. 

Den anden Del af de københavnske Folketingsmænds For- 
slag gaar som bekendt ud paa, at to Millioner Kroner af Køben- 
havns Kommunes Laan skulle benyttes til Opførelse af gode og 
sunde Arbejderboliger. Der blev under Forhandlingerne i Folke- 
tinget fra højre Side rejst Tvivl om, hvor vidt der var Trang til 
saadanne i København, idet der henvistes til, at der for Øjeblikket 
stod henved 4000 Lejligheder ledige her i Byen. I Landstinget 
var det blevet til, at 2000 gode og sunde Arbejderboliger for Tiden 
stod ledige i København. Denne sidste Angivelse hviler paa altfor 
løst et Grundlag til at man behøver at tillægge den nogen Vægt. 
4000 ledige Lejligheder er ikke noget overdrevent stort Antal i 
en By som København, idet det omtrent svarer til de sidste Aars 
aarlige Tilvækst i Lejlighedernes Antal ved Nybygninger. Der 
findes blandt disse uden Tvivl mange Arbejderboliger (i Følge det 
sidst udkomne Hæfte af >Statistiske Oplysninger om Staden Køben- 
havne i 1886 1962 En- og Toværelsers Lejligheder), men at de ere 




Københavnske Byggeforhold og Byggelove. 



11 



gode og sunde, derfor mangler Beviset. Der er i den sidste Snes 
Aar bygget mange Boliger for Smaafolk, saaledes paa Nørrebro, 
Vesterbro ja selv i Voldkvarteret ved Nansensgade, som hverken 
ere gode eller sunde. Hvor der virkelig er indrettet gode og sunde 
Arbejderboliger, har der altid været Bift om dem. Mange andre 
Lejligheder staa ledige paa Grund af de daarlige Tider. I en 
nedadgaaende Periode som den nuværende indskrænke en Del bedre- 
stillede sig og opsøge mindre Lejligheder, andre af den lavere 
Middelstand, Høkere og Smaahandlende, søge ud paa Landet igen, 
hvorfra de ere komne, men Arbejderne blive, hvor de ere. Deres 
Antal forøges maaske ikke i samme Grad som tidligere ved Ind- 
vandring, men de, som allerede ere i Byen, prøve først paa at 
afvente bedre Tider, og naar Haabet glipper, har de ikke længere 
Midler — Tøjet er paa Assistenshuset, Huslejen maaske ikke 
betalt — til at slippe bort. Paa den Maade kan der meget godt 
være Trang baade til Arbejde og til Arbejderboliger. 

De nye Arbejderboliger skulle i Følge Lovforslaget bygges i 
København eller dens umiddelbare Nærhed. Medens det ikke er nogen 
Fordel for Arbejderne at bo i den gamle By, er det ubetinget det 
heldigste for dem, at de ikke trænges udenfor Byens nuværende 
Omkreds. Men her møder den Vanskelighed, at det snart vil være 
umuligt at finde nogenlunde store og ikke altfor kostbare Bygge- 
grunde indenfor Byens nuværende Omraade. Dette er en Følge 
af forskellige Omstændigheder: for det første Byens Beliggenhed 
paa en fremspringende Odde, hvorved dens Periferi begrænses af 
Vandet paa en for dens Udvidelse uheldig Maade. Dernæst det 
Bælte af døde Arealer, der i en Halvkreds omgiver Byen, først 
Fællederne, dernæst Assistenskirkegaarden, Landbohøjskolens Marker 
og Have, endelig Frederiksberg Have og Søndermarken. Indenfor 
denne Halvkreds vil Bebyggelsen om ikke ret mange Aar være 
indskrænket ligesom tidligere bag de gamle Volde, idet det fore- 
løbig ikke vil være muligt for den voksende By at omspænde 
disse Arealer paa en saadan Maade, at der kan danne sig nye 
Centrer for Bebyggelsen udenfor Kredsen. Der vil derfor uden 
Tvivl i en ikke fjærn Fremtid fremstaa et uafviseligt Krav paa, 
efter Overenskomt med Staten, at inddrage Fællederne med under 
Bebyggelsen — naturligvis med Udlægning af de nødvendige aabne 
Pladse og Parkanlæg — for at Byen kan udvide sig i den foreløbig 
naturligste Retning, nemlig nord paa langs Sundet, ikke som nu 
med smalle Udløbere, men standsmæssigt, som en Storstad bør 

udvide sig. Derimod maa Udvidelsen syd paa være forbeholdt en 
fjærnere Fremtid, naar Kalvebodstrand en Gang bliver uddybet. 

Først naar der en Gang skal lægges en saadan samlet Plan 
for Byens Fremtidsudvikling, vil det ogsaa være muligt at sikre 
Arbejderne deres Plads paa Byens Grund, idet der fra Begyndelsen 
af bør udlægges Arealer til Arbejderboliger. Indtil da ville Ar- 
bejderne være nødte til at flytte ud i Byens Udkanter eller til 
dens nærmeste Omegn. Det kan være ganske heldigt, saa længe 
Arbejderen har at vælge imellem slette og overbefolkede Lejlig- 
heder i den gamle By og friere beliggende Boliger i Omegnen, 
men det har den uheldige Omstændighed, at Arbejderen ikke 
bedre end andre Forretningsmænd er i Stand til at bo langt fra 
sit Arbejdssted, og han har mindre Tid at spilde til at rejse frem 
og tilbage. 

Tanken om at bygge Arbejderkolonier i længere Afstand 
fra Byen — et Forslag, som ogsaa er fremkommet her hjemme, 
men som hurtig forsvandt lige saa lydløst, som det var kommet 
— vil overhovedet næppe passe til vore Forhold. I Fabriklande 
lader det sig gøre og det har vist sig nødvendigt i Nordamerikas 
nye Byer, hvor det er ret almindeligt, at Arbejderne ikke føle sig 
hjemme, fordi Besiddelsen af Grundejendomme naar langt ned i 
Middelklassen og udelukker dem som en særlig Kaste. Deere her 
nødte til enten at tage til Takke med Bolig i et Lodging house 
med dets for deres Selvstændighedsfølelse generende Fællesskab i 
Samlivet eller at søge ud paa Landet til Arbejderkolonierne. I 
London har Tanken vist sig gennemførlig. Flere Selskaber, navnlig 
»The artizans, labourers and general dwellings Companyc, have 
med Held indrettet Arbejderkolonier i større Afstand fra Byen, 
hvormed Forbindelsen sker ved hurtige Jærnbanetog. Men man 
maa ikke glemme, i hvor høj Grad vore Forhold ere forskellige 
fra Londons, en By, som allerede havde naaet Kæmpestørrelse, 
inden man i Fyrrerne begyndte at rette sin Opmærksomhed paa 
de lavere Klassers Boliger og, da man stod overfor en Elendighed, 
hvortil der endnu den Dag i Dag ikke findes Mage noget andet 
Sted i den civiliserede Verden, fik Øjnene op for Nødvendigheden 
af at bøde paa Fortidens Synder. Ogsaa i København er der 
noget at bøde paa, men naar der lægges en fornuftig Plan for 
den fremtidige Bebyggelse, samtidigt med, at Byens indre Om- 
dannelse — under Paavirkning af en tidssvarende Byggelov — 

langsomt skrider fremad, maa ogsaa selve Byen kunne rumme 
sine Arbejdere og skaffe dem sunde Boliger indenfor sine Grænser. 

Planen om Arbejderkolonier vil uden Tvivl atter dukke op, 
men i social Henseende vil den næppe virke som et Lægemiddel. 
I København er Arbejderstanden sammenvokset med den lavere 
Middelstand, den har sit Udbytte af Vekselvirkningen med den 
øvrige Hovedstadsbefolkning, søger samme Fornøjelser, samme 
Kilder til Belæring som den, og det maa betragtes som et socialt 
Gode. Derimod ere Arbejderkolonierne, som det andensteds har 
vist sig, bl. a. ogsaa forbundne med den Ulæmpe, at mange 
Haandværkere , hvis Arbejde tillader dem at spise deres Middags- 
mad i Hjemmet, f. Eks. Skrædere, Malere, til Dels Murere, forhind- 
res deri ved Afstanden og nødes til at søge Værtshus. Ikke ved 
at sende Arbejderne bort, men ved at skaffe dem sunde Boliger i 
Byen, saa at de med Opholdet i denne forbinde de med det saa- 
kaldte Mulhouse-System forbundne Fordele: smaa Huse, helst med 
Have, og om muligt Udsigt til at blive Ejere, bidrager man til 
Løsningen af det sociale Spørgsmaal. 

Hvor vilde man desuden anlægge en saadan Arbejderby i 
Københavns Omegn? Det var dog vel ikke Meningen, at den 
skulde ligge udenfor Fæstningsværkerne. 

Derpaa har man nok ikke tænkt endnu, ligesom man over- 
hovedet ikke har gjort sig klar, hvad der vil blive Følgen for 
Københavns Fremtid, naar den først er bleven provisorisk og 
privat befæstet. Den vil ikke vinde derved i materiel Henseende, 
end mindre som et Knudepunkt for aandelige Interesser. Militar- 
ismen vil uden Tvivl under vore smaa Forhold vise sig i høj Grad 
uheldbringende paa alle Omraader. I Steden for at blive en 
Verdensstad, vil den for fremmede Nationer blive en Kuriositet 
paa Verdenskortet og, hvad der er det værste, for os selv et ud- 
søgt Hjemsted for Splittelse og Nag. 

November 1886. 



Axel Ulrik. 




København som aaben By. 

Et Gensvar til Hr. Kaptajn Sørensen fra Oberstlieutenant Tuxen. 

I sin Replik til mig i »Tilskuerens« Nov.-Dcbr.-Hæfte er 
Hr. Kapt. Sørensen optraadt som Forsvarer af S. Kj.'s Morgen- 
bladsartikler , fordi som Kapt. siger, jeg ved mine Slutnings- 
bemærkninger ikke utydeligt giver tilkende, at jeg mistænker ham 
for at være deres Forfatter. Jeg skal hertil bemærke, at jeg 
ganske vist rygtevis havde hørt Kapt. S. nævne som Pseudonymen 
, S. Kj. , men at jeg ikke troede derpaa. Selv nu har jeg nogen 
Vanskelighed derved; jeg kan vedvarende ikke forstaa, at en 
Mililær kan tro, at medens vor Hær vanskelig siges at kunne for- 
svare det af permanente Værker beskyttede København, den let- 
tere skulde kunne forsvare et ubefæstet eller feltbefæstet Terræn- 
afsnit, der er mangfoldige Gange større; og jeg har Vanskelighed 
ved at forstaa, at de, som kende Krigen 1864, endsige den ansete 
Forf. af den anden slesv. Krig, ikke skulde have af denne Krig 
indsuget den Lære, der mest springer i Øjnene, at farligst af alt 
er Udstykning af Stridskræfterne. 

Selve min Artikel har ikke tilfredsstillet Kapt. S. Han be- 
brejder mig navnlig, at jeg hovedsagentlig har holdt mig til hans 
Forsvarsplan , nemlig til de Betragtninger , som anstilledes over, 
hvorledes Forsvaret i det hele vilde stille sig, naar København 
var ubefæstet. Jeg vil dog langt hellere høre denne Anke end 
den modsatte, at jeg har dvælet ved Lappalier og ladet Hoved- 
sagen ligge. 

At Kapt. S. i øvrigt fastholder sine i Morgenbladsartiklerne 
fremsatte Anskuelser, kan ikke forbause dem, der Aar ud og Aar 
ind har set S. Kj. endog uden Spor af Variation forfægte de 
samme Anskuelser. Jeg gør da heller intet Forsøg paa at over- 

bevise ham, men ønsker kun at godtgøre for Tidsskriftets Læsere, 
at hans Bevisgrunde ere Postulater , og at han i de af ham frem- 
satte Hovedbetragtninger dels vedrørende Koncentrations-Spørgs- 
maalet, dels vedrørende Forsvaret af det n. o. Sjælland med et 
befæstet Helsingør som Reduit, indtager en haabløs isoleret Stil- 
ling, ikke alene iblandt Militære, men blandt alle, der have udtalt 
sig om Forsvaret, ligegyldig til hvad Parti de høre. 

Han forlanger, at vi til en Begyndelse skulle staa paa vore 
to Krigsskuepladse , paa Sjælland og i Jylland. Men dette 
Standpunkt er et forlængst overvundet Dilettant -Standpunkt. 
Berg udtalte alt i 1872: »Det er mig ubegribeligt, at man for 
at forsvare sit Land skal ordne sit Forsvar saaledes, at man 
intet kan forsvare.« Boisen har hævdet, at vi ikke maa vente 
at faa en Mand overført, end ikke fra Lolland og Falster! Hvis 
Eapt. S. vil indvende, at dette er Enkeltmands Udtalelser, be- 
tydningsløse for kam, saa minder jeg om Venstres Udtalelse i 
Flertallets Udvalgs Betænkning af 15. Marts 1875, at »mod Sjæl- 
land maa det afgørende Angreb ventes ført Sj. er 
Danmarks naturlige Fæstning. Hverken Jylland eller 
Fyn kunne forsvares mod Angreb, der tilsigte mere 
end Brandskatning, Fouragering m. m.« og fremdeles 
om Flertallets Udvalgs Betænkning af 4. Febr. 1876, hvor Venstre 
hævder det samme. Man vil i 1876 vel ikke gaa ind paa Jyllands 
fuldstændige Blottelse, men »har dog den Sandsynlighed for 
Øje, at Landets Forsvar vil kræve Forsvarskræfternes 
størst mulige Sammendragning paa og om Sjælland.« 

Kapt. S. Teori om Forsvarets Splittelse »til en Begyndelse« 
til vore to Krigsskuepladse for senere, naar Angrebet prononceres, 
at udføre Koncentrationen derhen, hvor det skal gaa løs, har, 
eftersom alle ere enige om det modsatte, i Virkeligheden ingen- 
somhelst Interesse. Jeg skulde heller ikke dvæle derved, hvis 
ikke netop de Betragtninger, Kapt. opstillede, var af den Natur, 
at de endog i højere Grad end S. Kj.'s Artikler, vise min Ret til 
at sige: den Mand, der skriver saaledes, er ikke Militær; han 
er heller ikke Historiker, i al Fald ukendt med Krigen 



At tænke sig, at selve Forf. til den anden slesv. 
Krig, der i sin Beretning om Kampen paa Als har givet os et 
afskrækkende Billede af det mislige ved at have vore Tropper 
splittede til et Forsvar af Als, Fyn og Vensyssel foruden til 

Landgangsekspeditioner til de forskelligste Punkter og som har 
vist os, at de Tropper, der i Vensyssel stod for at sikre Hærens 
Forsyning med Slagtekvæg, kunde have gjort en ubetalelig Nytte 
paa Als, og at man dog undlod at trække dem derned paa Grund 
af Betænkeligheder af enhver Art, at denne samme Mand nu 
staar som Talsmand for til en Begyndelse at splitte Kræfterne 
til Operationer paa vore forskellige Krigsskuepladse! 

Kapt. S. fordrer, at Regeringen maa have saa megen »po- 
litisk Aarvaagenhed« , at den i Tide klarer sig, om vi kunne 
frygte et Angreb paa den eller den Krigsskueplads, for da at 
træffe vore Dispositioner. Teorien lyder allerkæreste, men hvad 
lærer Krigshistorien? I 1864 kunde vi ikke en Gang klare os, 
om det gjaldt Als eller Fyn. Lad Kapt. S. fortælle, (Den 2den 
si. Krig, 7de Bog, p. 88): >Man ventede, at Fjenden vilde indlede 
sine Foretagender samtidigt baade mod Als og mod Fyn, og at 
Overkommandoen saa lidt efter lidt kunde komme til en klar An- 
skuelse af, hvor Fjendens første alvorlige Angrebsobjekt var og 
derefter kunde træffe sine Dispositioner, c Man kom imidlertid 
ikke til denne klare Anskuelse. Var det da fordi man maaske 
manglede Efterretninger? Nej, siger Kapt. S.: »Overkommandoen 
havde de nøjagtigste Efterretninger om, hvad Fjenden foretog sig. 
Den vidste, at de fleste af Fjendens Baade var ført til Kolding, 

medens kun et mindre Antal var ført til Sundeved. End videre 

vidste den, at der begyndtes Indsamling af Baade i Slesvig og 
Jylland i stor Stil, og at disse dirigeredes til Kolding Fjord. 
Overkommandoen sluttede deraf, at Fjenden vilde søge Overgang 
til Fyn ved Hjælp af Baade. c 

Og som vi blev skuffede i 1864, saaledes gik det Østrig- 
erne i 1866, hvor en fra preussisk Side udbredt falsk Efterretning 
om, at der var bestilt Kvarterer til 100,000 Mand i Egnen om 
Glatz og Neisse greb ulykkebringende ind i Operationerne. Men, 
vil Kapt. S. indvende, Parallelen med Als og Fyn er uheldig, ti 
paa en saa lille Krigsskueplads lade Forholdene sig vanskeligere 
overse. Men tror da Kapt. S., at naar man i Krigsministeriet i 
Berlin trykker paa en Knap, og der nu gives Ordre til Mobilisering 
af to Armekorps imod os, at vi da kunne faa Felttogsplanen at 
vide? Den lægges maaske først i de Dage, Mobiliseringen staar 
paa og forandres endda i det sidste Øjeblik. Historikeren Kapt. S., 
der i sin sidste Artikel nævner 1803, 1805, 1813, 1848—50 og 
1864, kender vel ogsaa de nyeste Krige. Vi oplyse ham om, at 

den østrigske Overkommando i 1866 netop stillede sig paa det af 
Kapt. S. foreslaaede Standpunkt »ved politisk Aarvaagenhed at 
klare sig hvilken Krigsskueplads det skulde gaa løs paa.« Resul- 
tatet er bekendt, og som afskrækkende til evige Tider staar den 
østrigske Felttogsplan fra hint Aar. Den fylder, saa vidt jeg er- 
indrer, i det østrigske Generalstabsværk 6 Foliosider og behandler 
alle mulige Tilfælde i de yderste Datailler, alle mulige Til- 
fælde undtagen det, som indtraf! 

Kapt. S. vil se et Bevis for, at vi til en Begyndelse nød- 
vendigvis maa være delt i to til de to Krigsskuepladse svarende 
Grupper deri, at Hærloven af 1867 har givet den vestre Gruppe 
sin egen Overbefaling og andre Midler til at hævde sin Selv- 
stændighed jævnsides med den største. Dette er imidlertid en 
ganske komisk Misforstaaelse. Hærloven af 1867 har simpelthen 
indført Stedlighedsprinoipet ved af Jylland-Fyn paa den ene Side, 
Sjælland med Øerne paa den anden Side, at skabe to Territorial- 
enheder. Men heri ligger selvfølgelig ingen Antydning af, hvor- 
ledes Landets Forsvarsplan vil blive i paakommende Tilfælde. 
Kapt. S. vil i ethvert Land se Tropperne fordelte rundt omkring og 
dog ved Krigs Udbrud koncentrerede mod Øst eller mod Vest , og 
Hærloven af 1867 har saa lidt lænkt paa et selvstændigt Forsvar af 
Jylland og Fyn, at den end ikke har lagt en eneste Kanon der- 
over. Det Artilleri, som nu findes i Jylland er som bekendt lagt 
derover efter 1880. I øvrigt er Kaptajnen her meget tankeløs, 
ti i Pjecen »Om vort Forsvar« roser S. Kjetterup Venstre fordi i 
1880 Artilleri forlagdes til Jylland! Udtalelsen rummer endnu 
en Tankeløshed, eftersom det ikke var Rigsdagen, men Krigs- 
bestyrelsen, der forlangte »fornødent Artilleri« forlagt til Jylland. 

Kapt.'s anden Hovedbetragtning vedrører Forsvaret 
af hele det n. o. Sjælland i Stedet for af et befæstet København. 
Trods alt, hvad der er sagt og skrevet om denne Tanke, for- 
langer Kapt. S., at den tages »under alvorligere Overvejelse, end 
den hidtil er bleven.« Jeg tror ikke det er nødvendigt; den har 
sikkert faaet nok. Enhver anden Forf., hvis Planer var blevne 
saa ynkeligt medtagne, vilde sandsynligvis efterhaanden resignere 
eller i det mindste tage Sagen op paa en anden Boug. Men 
S. Kj. er evig uforanderlig og indtager ogsaa her en haabløs 
isoleret Stilling, ikke alene i højre, men ogsaa i venstre. Saa- 
ledes har Politiken i sin Tid (22. Okt. 1884) givet hans Tanke 
en ordentlig Overhaling. En Forf., Hottur, havde udviklet Tanken 

Tilskueren. 1886. 2 

i Dagbladet, en anden Forf., X, anbefalede den. Pol. skrev da: 
»Hvad nu selve Planen angaar, duer den ikke meget uden i sær- 
egne Tilfælde, men i disse særegne Tilfælde duer den slet ikke, 
naar den i Forvejen er plapret ud og diskuteret i Aviserne. Vi 
tillade os at tro, at de to Herrer ikke stikke dybt i Krigskunst os v. t 
og om Forsvaret af Linjen Roskilde— Køge skrev samme Blad : 
»Gud fri en københavnsk Væbning uden Underofficerer, uden til- 
strækkelige Officerer og gode Geværer for at komme ud i Skanser 
å la Dybbøl og ikke med mere Kavaleri til Forposttjæneste end 
Politiets 16 beredne Betjænte.c 

Ogsaa jeg nærede den Tro, at S. Kj. ikke stak dybt i 
Krigskunst. End videre undrer det mig at se, at Kapt. S. har mis- 
forstaaet min Udvikling p. 711; den vil være forstaaelig for en- 
hver Militær. Endelig kan jeg ikke forstaa, at den Tanke, at 
ville befæste et hvilkensomhelst andet Punkt paa Sjælland end 
København, altsaa med andre Ord at lade Orlogsværftet og 
Flaadens Stationer saa vel som alle Hærens Beholdninger og 
Magasiner henligge ubeskyttede, kan rummes i en tænkende 
Militærs Hjærne. Spørgsmaalet København som aaben By er 
desuden præjudiceret ved Søforternes Anlæg; København kan ikke 
blive en aaben By, uden at vi sløjfe Søforterne. Men ligesom disse 
i sin Tid ere vedtagne af Landets Repræsentation, saaledes be- 
vilger Venstre stadig Penge til deres Vedligeholdelse. Tanken om 
et Forsvar af det n. o. Sjælland med et befæstet Helsingør som 
Reduit, en Tanke, der derhos i fremragende Grad peger hen paa 
Tyskland som Modstander, er i Virkeligheden ikke det Papir og 
Blæk værd, som hidtil er ofret derpaa. 

Til Slutning kun et Par Bemærkninger til forskellige andre 
Paastande, idet jeg maa bemærke, at jeg er nødt til at gøre et 
passende Udvalg blandt disse, hvis ikke min Artikel skal faa en 
uforholdsmæssig Længde. 

Kapt. S. tror, at Bankernes Beholdninger ikke antastes i 
aabne Byer og at de derfor ligge nok saa trygt i det aabne ube- 
fæstede København, som i den befæstede Plads. Men tror han 
da, at en Fjende, som har haft Ulejlighed med at overføre sin 
Hær med Tilbehør hertil, ikke vil have denne sin Ulejlighed be- 
talt? Tror han, at Fjenden, naar denne omsider rykker ind i 
det København, som ogsaa S. Kj. vil have forsvaret meget alvor- 
ligt, da vil nægte sig den Fornøjelse at forlange ganske artige 
Penge Kontributioner udredede, og mon Fjenden ikke, naar der 

opstaar Vanskeligheder ved Udbetalingen, da vil holde sig til Be- 
holdningerne af hvilken som helst Art, hvor de forefindes? 

Kapt. hævder, at en Fæstning København vil opsluge alt 
det Mandskab, som kan skaffes tilveje fra Jylland, Fyn og Sjæl- 
land, og at den vil tage Kræfterne fra et Forsvar ude fra. Han 
fremfører de saa forslidte Paastande om, at Hæren vil lukke sig 
inde i Fæstningen, at den ved første fjendtlige Pust render derind 
osv. Men som Militær bør han vide, at den permanente Befæst- 
ning netop vil frigøre Hæren, ligesom Søbefæstningen vil frigøre 
Flaaden, og han bør kunne forstaa, at særlig en Fæstning som den 
hos os foreslaaede, vil gøre det. Han bør derhos forstaa, at lige 
over for Hærens bestemte Forsikring om, at Fjenden skal mødes 
paa Landgangsstedet , er det en Fornærmelse vedblivende at paa- 
staa det modsatte. 

Kapt. tror, at vi under en Krig snarere have Udsigt til 
Alliancer, naar vi operere i aaben Mark, end naar vi »lukke os 
indec i en Fæstning. Men hvor længe mener han, at vi kunne 
fortsætte disse Operationer, være sig i Jylland eller paa Sjælland? 
det sandsynligste er vel desværre, at de er endt efter faa Dage, 
hvor imod en Fæstning maaske kan holde sig til Provianten er 
spist op. Derhos er det lige ud komisk at se, at han tillægger 
et befæstet Punkt i Jylland stor Betydning. Enhver Militær ved, 
at det kun kan spille en aldeles underordnet Rolle som et Repli- 
punkt, men Kapt. siger højtidelig: »navnlig maa vi give vor 
vestlige Krigsskueplads den Depotfæslning i det nordlige, som den 
mangler, og som Venstre indtrængende har tilraadet«! Det ind- 
trængende Raad laa i det bekendte Tilbud i 1875—76 om 2 Mil- 
lioner! Det vilde blive en nydelig Fæstning l ). 

Endelig tror Kapt., at Projektet om Københavns Befæstning 
er fremkommet efter Hærloven af 1867, men saa uvidende bør 
en Militær ikke være om Spørgsmaal af den største Betydning for 
Landet. Projektet er gammelt nok. Det har i lange Tider staaet 
klart, og var et Spørgsmaal, som særlig i 50'erne drøftedes meget, 



*) Kaptajnen bør underrettes om, at han med samme Ret knnde have 
skrevet, „som Højre indtrængende har tilraadet. * Ti i Samlingen 75—76 
anerkendte Landstings-Udvalget det ønskelige i, at have et fast Punkt 
i Jylland og anbefalede dette Spørgsmaal til Regeringens gentagne Over- 
vejelse, og i Samlingen 81—82 udtalte Højre med Blom i Spidsen sig 
endog for Bygningen af en „virkelig Fæstning" i Nørrejylland. 

at et Angreb fra de store Sømagter, England, Rusland og Frankrig 
hovedsagentlig vilde blive rettet mod Sjælland og København. 
Tyskland nævnedes den Gang ikke blandt disse Magter, fordi dets 
Flaade var af underordnet Betydning. Nu er Forholdet imidlertid 
forandret, hvad saa mange have haft Vanskelighed ved at se 
efter Krigen 1864 og ikke kunne se den Dag i Dag. Men Preussen 
har set det Det i disse Dage udkomne preussiske Generalstabs- 
værk om Krigen 1864 belærer os om, at denne Sag alt stod 
tydelig for Preussen i 1862, idet det i Feltmarskal Moltkes Me- 
morandum fra hint Aar hedder, at København som Regeringens 
Sæde bør være Hovedobjektet i en Krig mod Danmark, men ikke 
kan blive det, før man er Danmark overlegen til Søs. 

Hvis S. Kj. vilde indprente sig disse Ord, kunde han spare 
sig alle sine Artikler. 




Børsen. 



(Fondsnotering. — Konvertering. — Pengemarked). 



øbenhavnske Blade bringer daglige Opgørelser over Størrelsen 



af de Beløb, der omsættes ved den københavnske Obligations- og 
Aktienotering. Resultaterne sammendrages hver Uge eller Maaned, 
og man erfarer, at i Obligationer omsattes der saa og saa mange 
hundredtusende Kroner og i Aktier saa og saa mange hundredtusende 
Kroner. Maanedsopgørelserne adderes endelig ved Aarets Slutning, 
de omsatte Millioners Mængde sammenlignes med det foregaaende 
Aars Millioner, og officielle Statistikere indfører derpaa Tallene i 
lærde statistiske Værker og benytter dem som Bevismateriale for 
voksende eller aftagende Forretningsliv paa Københavns Fondsbørs. 
Denne Statistik er Vaas. 

Ikke fordi Opgørelserne foretages fejlagtigt eller sjusket. 
Tvært imod. Fire til fem Vekselmæglere eller Vekselerere opskriver 
samvittighedsfuldt og hver for sig alle Forretningers Beløb og 
sammenligner deres Sammentællingsresultater, inden de kommer i 
Bladene. Disse Folk forregner sig sjældent, og de enkelte uund- 
gaaelige Fejltagelser bliver ubetydelige. Alligevel betyder det hele 
ingen Verdens Ting. Opgørelserne pranger efter temmelig forret- 
ningsfattige Dage med forholdsvis store Tal, og efter forretnings- 
rige Dage bliver Tallene undertiden bitte smaa. 

Efterfølgende Fremstilling af Forretningsgangen paa Køben- 
havns Fondsbørs vil tydeliggøre Aarsagen hertil og desuden lette 
Forstaaelsen af andre Børsforhold. 

Der er imidlertid nogle nærliggende Spørgsmaal, som kan 
besvares straks. 

Hvorfor i al Verden paatager vedkommende Vekselmæglere 
og Vekselerere sig en besværlig Kontrol med Forretningernes 

Mængde, naar det hele slet intet betyder? Hvorfor offentliggør de 
disse forkerte Tal, hvormed de narrer baade det ulærde Publikum 
og de lærde Statistikere? Maa Aarsagen søges i uhyggelige Børs- 
manøvrer, hvorved Privatfolk skal bedrages for deres Penge? 

Nej, der ligger bagved ikke mindste Spor af Lumskeri. 
Offentliggørelsen af Omsætnings-Statistiken er ingen Børsmanøvre 
men ene og alene et Udslag af slet Journalistik. 

Redaktør C. Ploug havde solgt »Fædrelandet« , som de 
uheldige Købere derpaa forsøgte at slaa op til Handelsorgan. 
Derfor skulde Bladet bringe fyldigere Børsmeddelelser, end man 
hidtil havde kendt her til Lands. Den daværende Chef for 
Vekselererfirmaet H. P. Hansen junior leverede »Fædrelandet« dets 
Fondsberetning, og han begyndte da med Offentliggørelsen af 
denne Statistik. Alle børskyndige Folk kendte dens Værdiløshed; 
men de københavnske Blade vilde ikke finde sig i, at alene »Fædre- 
landet« bragte Meddelelser, som interesserede et stort Publikum, 
end ikke naar disse Meddelelser vitterligt var aldeles vildledende, 
og hvert af de større københavnske Blade forlangte lignende 
Statistik af sin Kursmeddeler. 

»Fædrelandet« er forlængst ophørt at udkomme; men den 
dumme Statistik bestaar. Konkurrencen tillader ikke dens Af- 
skaffelse. 

De fire til fem Vekselmæglere og Vekselerere, der leverer 
Kurslister til de større Blade, spilder Tid med kedsommelige og 
ligegyldige Sammentællinger, og Bladene bruger Plads og Tryk- 
sværte til Tallenes Gengivelse, og Hensigten er naaet: den ene 
Konkurrent har ikke en Linjes Forspring for den anden, for 
overalt genfinder man nøjagtigt de samme forkerte Tal. 

Den københavnske Forretningsgang ved Fondsnoteringen 
er ikke specifik dansk. Lignende Forretningsformer anvendes — 
eller i alt Fald anvendtes de for en halv Snes Aar tilbage — paa 
flere tyske tredje- og fjærderangs Børser og rimeligvis ogsaa 
paa andre udenlandske Smaabørser. Derimod vilde de være fuld- 
stændigt ubrugelige paa større Børser. 

Forretningsgangen er denne: 

Vekselmæglerne og Vekselererne samles hver Dag ved 
Børsens Begyndelse i Noteringsværelset , og en af dem raaber op 
i bestemt Rækkefølge de Obligationer og Aktier, hvorpaa der den 

Dag kan noteres Kurs. Ingen enkelt Dags Opraab omfatter alle 
de Papirer, der er optagne til Kursnotering. Det vilde være 
umuligt i Løbet af Børstiden at komme igennem hele Rækken. 
Der er fire forskellige Lister, en for Mandag og Torsdag, en for 
Tirsdag og Fredag, en for Onsdag, og en for Lørdag. Listerne 
fuldstændiggør hinanden , saa at ethvert Papir kan komme for 
mindst én Gang om Ugen, nogle Papirer flere Gange, og enkelte 
hver Dag. 

Saa snart Opraaberen har nævnet Navnet paa et Papir, er 
enhver af Deltagerne i Kursnoteringen berettiget til at mælde sig 
som Køber eller som Sælger eller som baade Køber og Sælger. 
Salgs- og Købstilbuddene skal afgives i hele Tal eller i Brøker, 
som ikke er under en Kvart. Man kan f. Eks. byde 98, 98 l ,4 eller 
98 l /t pCt. for et eller andet Papir eller udbyde det til disse Kurser, 
derimod er Priser som 98 x <8 eller 98 5 ie pCt. udelukkede fra Note- 
ringen. Købs- og Salgstilbuddene forpligter til Køb og Salg af 
bestemte Beløb, der af praktiske Hensyn er fastsat lidt forskelligt 
for de forskellige Arter af Papirer; i de fleste Tilfælde er Beløbet 
imidlertid totusende Kroner. 

De 3Vi pCt's kongelige Obligationer staar paa hver Dags 
Liste og øverst paa Listen. Med dem begyndes der altsaa. De 
raabes op: en Køber melder sig til 98 1 /*, en Sælger til 98 8 /4 pCt. 
Opraaberen gentager et Par Gange 98 1 /* å 98 8 /4, 98 l , 4 a 98 8 /4, 
gør en lille Pavse for at forsøge om enten nogen af Parterne gaar 
op eller ned til 98Vi pCt., eller om en af dem har Lyst at af- 
slutte Forretning til Modpartens Pris, eller om endelig nogen af 
de øvrige Noteringsdeltagere vil overbyde den første Køber eller 
underbyde den første Sælger, og naar det viser sig, at der hverken 
findes den, der vil sælge under 98 8 /4, eller den, der vil købe over 
98 L 4, og at følgelig ingen Forretning kan komme i Stand, gen- 
tager Opraaberen for sidste Gang 98 l /4 å 98 8 /4, og erklærer denne 
Kurs for: noteret. Dermed er baade Køber og Sælger løste fra 
deres Forpligtelser til Køb og Salg; Opraaberen gaar over til del 
næste Nummer paa Listen, og Statistiken for den Dag udviser, at 
der aldeles ingen Forretninger blev gjort i kongelige Obligationer. 

Saaledes foregaar Noteringen af det enkelte Papir, saafremt 
der ingen Forretning kommer i Stand. Operationen varer længere, 
saasnart dét bliver til Forretning. 

Forretningsafslutning kommer i Stand paa to Maader. 

Naar Køberen i nogen Tid har holdt paa 98V4 og Sælgeren 
paa 98 s /4, hænder det undertiden, at begge i samme Aandedræt 
forandrer deres Pris til 98Vi, hvorpaa Opraaberen erklærer, at 
der er gjort Forretning til denne Pris, og nævner de to Parters 
Navne, henholdsvis som Køber og Sælger af totusende Kroner. 

Den anden Maade forekommer hyppigere. De to Parter 
har nærmet sig til hinanden, saa nær som Noteringsreglerne til- 
lader det. Der er altsaa kun en Kvart pCt. dem imellem. Køberen 
staar paa 98 l /4, Sælgeren paa 98 l /t, og Opraaberen varsler dem 
ved gentagne Opraab om, at han i næste Sekund kan erklære 
Kursen for noteret og derved løse dem begge fra deres Ord. Saa 
giver — for Eksempel — Sælgeren sig og tager imod Køberens 
Bud. Og ligesom før nævner Opraaberen Prisen og Navnene paa 
de to Parter, der lykkeligt har bragt Forretningen paa de totusende 
Kroner i Stand. 

Hvad enten Forretningen er foregaaet paa den ene eller 
paa den anden af disse to Maader, Papirets Kursnotering er ikke 
endt dermed. Der er afsluttet én Foretning og konstateret én 
Pris; men det skal forsøges, om der kan gøres flere Forretninger 
i samme Papir, og dets Slutningskurs skal konstateres. 

Forestillingen begynder altsaa forfra: Køber og Sælger 
mælder sig paany, iagttager hinanden den længst mulige Tid, 
mødes i samme Kurs som forhen eller i en anden Kurs, Op- 
raaberen nævner de handlende Parters Navne og Prisen — og 
tager derefter fat paa en ny Omgang med den samme Obliga- 
sionsart. Der fortsættes hermed Gang efter Gang, saa længe der 
findes Parter, som vil handle med hinanden. 

Længe kan det vare; men der kommer altid tilsidst det 
Punkt, hvor Forretningsafslutningerne gaar i Staa. Enten har 
Køberne købt tilstrækkeligt til de hidtil betalte Priser og vil nu 
have billigere Køb, medens Sælgerne ikke vil længere ned med 
Prisen; eller det er Sælgerne, som lægger paa, medens Køberne 
ikke følger med. I begge Tilfælde mærker Opraaberen, at Mulig- 
heden for flere Forretninger foreløbig er forbi, han nævner da 
det sidst afgivne højeste Bud og det sidst afgivne laveste Udbud, 
erklærer at saaledes er Kursen noteret, løser dermed Parterne fra 
deres Forpligtelse, og kan endelig gaa over til Listens næste 
Nummer. 

Statistikerne passer under alt dette paa som Smede. De 
tæller sig paa deres Fingre til Antallet af Forretningsafslutningerne, 

multiplicerer Tallet med totusende, og sætter Resultatet i de 
Aviser, der forlanger det af dem. 

Mangen københavnsk Vekselerer og Vekselmægler sidder 
haardt i det; men dersom disse Børsopgørelser var blot til- 
nærmelsesvis korrekte Udtryk for Omsætningernes Størrelse, maatte 
Standen være stillet endnu langt værre, end den virkelig er. For 
man finder Dage og Uger i Træk, hvor Tallene er ynkeligt smaa. 

Den allervæsentligste Dd af Obligations- og Aktieforret- 
ningen besørges udenfor Noteringen. Dette er Hemmeligheden. Og 
Aarsagen hertil ligger i Ordningen af Noteringen og i alle de 
Ulæmper, der knytter sig til denne Indretning og til Afslutning af 
Forretninger paa den beskrevne Maade. 

Man tænke sig et Øjeblik den københavnske Noteringsmaade 
indført paa Berliner Fondsbørsen. Den fuldstændige Liste over 
de Fonds, hvorpaa der i Berlin kan noteres daglig Kurs, omfatter 
vel omtrent 1200 Numre, og Ki,rsnotering efter dansk Mønster 
maatte da i Berlin vare mindst ti Timer, selv om der ikke blev 
gjort en eneste Forretning. Et halvt Minut er nemlig den ringeste 
Tid, der kræves til hvert Papir, naar det skal opraabes, naar der 
skal forhøres om Køberernes og Sælgernes højeste og laveste 
Priser, og naar der skal gives lidt Tid for at se, om Parterne 
muligen bliver enige. Men de Berliner-Fondshandlere slap ikke 
med 10 Timers daglig Stuearrest, dersom de tog Københavns Børs 
til Mønster. Begik de den Dumhed, maatte den unge Berliner- 
Vekselmægler, saasnart han havde erhvervet Bestalling, tage Afsked 
med Familje og Venner og løse Hustruen fra Ægteskabsløftet. 
For han kunde være vis paa, der blev aldrig mere noget Gensyn 
mellem ham og hans kære. Døgnets fire og tyve Timer vilde 
han være lænket til sin Plads i Noteringsværelset, og stærkt 
skulde der endda arbejdes og hele Natten igennem, for at faa 
Tiden til at slaa til. Beregningen er let: der omsættes daglig 
nogle Millioner paa Berliner-Fondsbørsen, og hver Million kræver 
efter københavnsk Noteringssystem 500 Forretningsafslutninger. 
En tarvelig Forretningsdag maatte Berliner-Mæglerne overvære 
nogle tusende Forretningsafslutninger, en lidt livlig Børsdag kom 
Tallet op til de titusende og højere. En københavnsk Kursnotering 
paa 60—70 forskellige Fonds med et Par Hundrede Forretnings- 
afslutninger tager undertiden hele den københavnske Børstid o: 
halvanden Time; og det er klart, at Berliner-Børsen med tyve 

Gange saa mange Effekter og betydeligt flere Forretninger umuligt 
nogensinde kunde blive færdig i Døgnets fire og tyve Timer. 

I Berlin var vor Kursnoteringsmaade en Umulighed. I 
København er den en Urimelighed. Eller kan man tænke sig 
nogen urimeligere Tidsanvendelse end denne: Dag ud og Dag ind 
hører københavnske Fondshandlere andægtigt paa Opraab af ad- 
skillige Papirer, hvori der knap tyve Gange om Aaret forekommer 
en Forretning. Der findes flere af den Art Effekter paa Listen. 
Det meste af Børstiden igennem sidder Vekselerere og Veksel- 
mæglere fastnaglede til deres Pladser og utilgængelige for deres 
Kunder. Kunderne trænger sig nemlig nødigt ind i Noterings- 
værelsets Allerhelligste, og en Noteringsdeltager forlader nødigt 
Værelset, fordi han derved kunde forsømme et Par Opraab, hvori 
han den Dag har Interesse Og findes der endelig blandt Note- 
ringsdeltagerne nogle Stykker, som har betydeligere Forretninger 
i et Par af Listens Numre, og vælger disse Folk at afslutte Forret- 
ningerne ved Noteringen, bliver alle de øvrige Mæglere og Vekselerere 
ørkesløse og søvnige Tilskuere ved de beskrevne langvarige og 
kedsommelige Ceremonier. 

Maaske var Ordningen rimelig for fyrretyve Aar siden, da 
hverken Obligations- og Aktielisten eller Forretningsmængden havde 
naat det nuværende Omfang. Nu er Ordningen ynkelig Tidsspilde. 
Galt er det; men værre blev det, dersom alle Fondsforretningerne 
eller blot deres væsentligste Del afgjordes ved Noteringen. I saa 
Fald vilde Børsen for Fondshandlernes Vedkommende mange 
Gange først slutte sent paa Aftenen. 

Alene Bekvemmelighedshensynet kan da afskrække fra at 
gøre Forretninger ved Noteringen; men dertil kommer endnu 
mange andre Hensyn. 

Der kan, som sagt, ved Noteringen kun bydes eller udbydes 
i Priser, som er delelige med en Kvart. Og denne Bestemmelse 
har god Berettigelse som Noteringsregel. For var det Køberne 
tilladt at krybe opetter med bitte smaa Brøker, og Sælgerne til- 
ladt at snegle sig nedefter med ligesaa smaa Brøker, og skulde 
alle smaa Tilnærmelser konstateres og opraabes, vilde Noteringen 
tage uberegnelig Tid. Men uagtet Noteringen altsaa hverken vil 
eller kan kende nogen Pris mellem 98 og 98V4 pCt., findes der i 
Virkeligheden Mulighed for Handel, selv naar det er godtgjort at 
Sælgeren ikke vil nøjes med 98, og Køberen ikke vil betale 
98V4 pCt. Og det hænder ofte, at netop i det Øjeblik, hvor 

Opraaberen erklærer Noteringen af et Papir for sluttet, og Stati- 
stikerne nedskriver Tallet paa de faa Tusende Kroner, der om- 
sattes ved Noteringen, netop da begynder først den egentlige For- 
retning i det Papir, hvis Notering formelt er afsluttet. Den, der 
forgæves bød 98, bliver enig med den, der forgæves udbød til 
98*/4 pCt. Prisen kan blive 98Vs. 98,05 98,io, 98,is eller 98,ao, og 
da Forretningerne ikke længere er bundne til Noteringsformerne, 
da Opraaberen hverken skal konstatere eller opraabe Priserne, og 
da den enkelte Forretningsafslutning ikke er begrænset til et 
bestemt Beløb, handler man frit om totusende eller halvtredsinds- 
tyvetusende Kroner eller om et hvilketsomhelst Beløb, der konve- 
nerer, og til en hvilkensomhest Pris, hvorom man i en Fart kan 
blive enig; og i det korte Pusterum, som Opraaberen tager sig 
inden det paafølgende Papirs Opraab, afsluttes der hyppigt For- 
retninger, hvis Beløb er baade ti og halvtredsindstyve Gange 
større end den egentlige Noteringsforretning. Disse Handler fore- 
gaar aabenlyst, Noteringsdeltagerne og deriblandt de statistiske 
Avisreferenter hører baade Priserne og Summerne; men deres 
Beløb indlemmes ikke i Statistiken. Denne indbefatter kun de 
Beløb, der ere omsatte ved Noteringen, og i Følge en Børskonveniens 
betragtes disse Handler, som gjorte udenfor Noteringen. 

En anden Aarsag til at handle udenfor Noteringen er 
denne: Køberen eller Sælgeren ønsker at opstille særlige Be- 
tingelser. Meget almindeligt er f. Eks. den Købsordre, som en 
Mægler har faaet, knyttet til et Forlangende om Obligationer af 
en vis Størrelse. Det keder nemlig mange Privatfolk at have deres 
Formue liggende i Obligationer paa hundrede eller tohundrede 
Kroner Stykket, og de udbeder sig derfor store Obligationer. I saa 
Fald lader Ordren sig ikke udføre ved Noteringen, for dér kan 
Køberen ingen særlige Betingelser opstille, og Sælgeren har fuldtud 
opfyldt sin Salgsforpligtelse, naar han leverer det solgte Beløb i 
lutter Obligationer paa halvtredsindstyve Kroner Stykket. Eller 
det er Sælgeren, som maa fordre særlige Betingelser. Obligationer 
og Aktier, der sælges ved Noteringen, skal nemlig afleveres inden 
Kl. 12 den næste Børsdag; men boer den, der har givet Salgs- 
ordren, udenfor København, da kræver Meddelelsen om Salget og 
Tilsendelsen af det Solgte hyppigt mere end fire og tyve Timer, 
og i saa Fald kan Sælgeren ikke optræde ved Noteringen. Eller 
endelig kan der være givet Ordre til en Bytteforretning: et Papir 
skal sælges, et andet købes, saafremt Prisforskellen kan blive saa 

og saa stor. Heller ikke denne Forretning kan udføres ved Note- 
ringen. For dér kan de to Forretninger ikke gøres samtidigt, og 
heller ikke kan man dér anmode en Køber eller Sælger om at 
vente paa Besked det Øjeblik, der udfordres til at forhøre om 
Prisen paa et andet Papir. 

Der er dernæst andre lidt forskelligartede Hindringer for 
Noteringsforretninger : 

En eller anden Vekselerer eller Mægler mælder sig ved Note- 
ringen som Sælger af et Papir. Der er ingen billigere Sælgere i 
Markedet. Adskillige af Noteringsdeltagerne har Brug for større 
og mindre Beløb af det udbudte Papir og til den forlangte Pris. 
Og dog køber de ikke af ham. Det er nemlig Polichinels Hemme- 
lighed, at vedkommende Udbyder ikke selv er Besidder af det ud- 
budte Effekt; men at Salgsordren er givet ham af en eller anden 
af de større Banker. Banken betaler ham en Provision for de 
Beløb, han kan sælge ved Noteringen; men den betaler ligesaa 
gærne Provision til enhver af de andre Noteringsdeltagere, naar 
disse henvender sig direkte til Direktionen og angiver Størrelsen 
af de Beløb, hvorfor de har Brug. I saa Fald køber man ikke 
ved Noteringen men efter denne og ude i Børssalen af den 
virkelige Sælger. Dette faar i Særdeleshed Betydning ved Handler 
i ny udgivne Obligationer, hvis Emission officielt er overtaget 
af et eller andet Bankinstitut. Megen Snedighed kræves der ikke 
her til Udfinden af den virkelige Sælger; hvorimod der hørte en 
klækkelig Portion Dumhed til, dersom man købte sit Behov ved 
Noteringen og gennem en overflødig Kollega til Mellemmand. 
Akkurat det samme gælder naturligvis, saasnart alle Noterings- 
deltagerne kender baade Navnet paa det offentlige Institut, der har 
givet Købsordre og Institutets Villighed til at købe af enhver 
Vekselerer eller Vekselmægler, der har noget at tilbyde. 

Endelig meddeles der hyppigt efter Noteringen Købs- og Salgs- 
ordrer af Børsfolk, hvis Købs- eller Salgslyst er bleven vakt ved 
uformodet høje eller lave Noteringspriser, og Ordrerne forlanges 
udført straks og inden næste Noteringsdag. 

Der er hermed gjort rede for de væsentligste af de mang- 
foldige Aarsager, der bevæger Fondshandlere til at handle udenfor 
Noteringen, og det turde være klart, at Statistikens Forhold til 
den virkelige Omsætning bliver tilfældigt. 

Ogsaa en anden Sag turde hermed være forklaret. Det 
hænder hyppigt og i Særdeleshed med Aktiepapirer, at Kursen 

ved en Dags Notering er sluttet procentvis højere eller lavere, 
end der bydes straks ved den næste Noterings Begyndelse. Der 
er slet intet passeret i Mellemtiden, i alt Fald intet, som er naaet 
frem til Offentlighedens Kundskab, og dog melder der sig ved 
Noteringen øjeblikkeligt Sælgere betydeligt under den Kurs, hvortil 
der sidst var mangfoldige utilfredsstillede Købere, eller der bydes 
raskt Priser, som er langt højere end de Priser, hvortil der sidst 
nemt kunde købes. Aarsagen til disse tilsyneladende umotiverede 
og pludselige Omskiftelser ligger hyppigt i de Forretninger, som i 
Mellemtiden blev gjorte udenfor Noteringen. Der kan være købt 
eller solgt store Poster, som gradvis har hævet eller trykket 
Prisen; men da disse Forretninger er afsluttede udenfor Note- 
ringen omtales de ikke i de officielle Kurslister. At Fondshandlerne, 
der har Kendskab til den hele Børsforretning, imidlertid indretter 
deres Optræden derefter, er selvfølgeligt. 

Og dersom man nu vil spørge: Naar det er meget lettere 
og bekvemmere at handle udenfor Noteringen end ved denne, 
hvor kan det da være, at der over Hovedet nogensinde gøres 
Forretninger ved Noteringen? Bliver Svaret forskelligt for 
Spekulationspapirernes og for de stabilere Papirers Vedkom- 
mende. 

Spekulationspapirer skifter hurtigt Kurs og ofte paa Grund 
af Spekulanters uransagelige Luner. Om Kurserne vil stige eller 
falde i Løbet af Børstiden, formaar som Regel intet Menneske 
forud at beregne, og derfor er det helt rimeligt, at saasnart der 
ved Noteringen opraabes en Pris, hvortil en given Ordre lader sig 
udføre, da udføres den; for efter Noteringen kan Prisen blive en 
anden og Udførelsen umulig. 

Anderledes forholder det sig med de solide Rentepapirer. 
Af dem sælges der hyppigt Bagateller ved Noteringen, for at 
faa de betalte Priser ind i Avisernes Kursliste, og naar det er 
besørget, gøres den egentlige Forretning udenfor Noteringen. Eller 
det hænder, at en eller anden af Noteringsdeltagerne har en 
betydelig Købs- eller Salgsordre, og tvivler paa at Kursen 
kan holde sig uforandret, saasnart han skal bringe sin Ordre til 
Udførelse. I saa Fald køber eller sælger han undertiden ved Note- 
ringen ret betydelige Beløb, indtil Kursen kommer op eller ned til 
en Pris, hvortil han antager udenfor Noteringen at kunne købe 
eller sælge det resterende Beløb. 

Tilfælde af denne sidste Art forekommer ret hyppigt i be- 
vægede Tider, og er egentlig de eneste, som giver Anledning 
til større Obligationsforretning ved Noteringen. 



Forhaabentligt har denne Beskrivelse tydeliggjort baade 
Forretningsgangen ved Noteringen og den almindelige Omsætning- 
Statistiks Betydningsløshed, og forhaabentlig vil den om ikke altfor 
lang Tid kun have historisk Interesse. Gaar den københavnske 
Fondsbørs frem i Udvikling, sprænges den nuværende Ordning, 
de københavnske Fondshandlere forlader da nødtvungent de gamle 
Vaner og indretter deres Forretningsliv efter bedre og nyere euro- 
pæiske Former. 

I »Tilskueren«s sidste Børsoversigt beskreves udførligt den 
allevegne herskende Forretningsslaphed og dens Følger, nemlig 
Pengerigelighed, lav Rente, høje Obligations- og lave Aktiekurser. 
I Artiklen omtaltes det dernæst, hvorledes der netop i de Dage, 
da Artiklen blev nedskreven, var indtraadt to Begivenheder af 
Vigtighed for Forretningsverdenen, for det første Pengeknaphed i 
Amerika og deraf følgende forøgede Krav ikke alene til amerikanske 
men ogsaa til europæiske Hovedbanker, og for det andet Urolig- 
heder i Bulgarien, der truede Verdensfreden. Det sagdes til 
Slutning, at begge Dele i Forening allevegne havde trykket de 
høje Obligationskurser lidt ned, og at næppe noget Menneske 
kunde bedømme om Nedgangen blev kortvarig, eller om den 
dannede Begyndelsen til forandrede Børsforhold. 

De bulgariske Forviklinger trak som bekendt i Langdrag. 
Børsfolk skræmraedes vel af og til af truende Avisartikler eller 
Regeringserklæringer; men de slog sig atter til Ro, da det 
aldrig blev til Alvor, og det gik som med enhver langvarig Fare, 
man vænnede sig til den og glemte den endog til sine Tider. 

Pengemarkedet i Amerika holdt sig ikke vedvarende knapt. 
Forretningslivet derovre pulserede febrilsk i de forløbne Maaneder, 
saa vidt man da kan dømme derom paa lang Afstand. Depecher 
og Børsberetninger meldte undertiden akut Pengeknaphed og 
urimelig høj Rente, og naar der saa var gaaet et Par Dage, sank 
Renten atter ned til forholdsvis lave Rater. Pengeforsendelserne 
fra Europa til Amerika var imidlertid ophørte, de amerikanske 

Banker hjalp sig uden Understøttelse fra Evropa, og først i de aller- 
seneste Dage lagde de paany Beslag paa europæisk Kapital. 

Penge blev derfor atter rigelige i Tyskland og England, og 
Obligationskurserne hævede sig efter deres kortvarige og ikke sær- 
deles betydelige Fald. 

Den danske Regering greb Lejligheden, fulgte den alminde- 
lige evropæiske Bevægelse, og besluttede sig til Konvertering af 
den danske indenlandske Statsgæld. Kontrakt herom afsluttedes 
i Eftersommeren og under Forbehold af Rigsdagens senere Sam- 
tykke med fem udenlandske og fire indenlandske Bankhuse, og i 
November opnaaede Kontrakten Rigsdagens Sanktion. 

Afslutningen af den foreløbige Kontrakt, Lovens Vedtagelse 
i Folketinget og Konverteringsoperationernes Paabegyndelse, disse 
Begivenheder har i de forløbne Maaneder været bestemmende for 
det danske Pengemarked. 

Konverteringsloven udkom 17de November, og dens væsent- 
ligste Bestemmelser er disse: Den danske Stat solgte til det af de 
ni Bankhuse bestaaende Konsortium omtrent 140 Millioner Kroner 
i 3 1 /« pCt's kongelige Obligationer til en Kurs af 97 1 /* pCt. 
Loven paalagde derimod Konsortiet følgende Forpligtelse: det 
skulde indrømme Besidderne af de 4 pCt.'s kongelige Obligationer 
Konverteringsret og godtgøre l 8 * pCt. Konverteringspræmie til 
dem, der gjorde Brug af denne Ret. Konsortiet bliver først løst 
fra denne Forpligtelse to Maaneder efter Lovens Udstedelsesdag, 
det er altsaa den 17de Januar 1887, efter hvilken Dag ingen 
4 pCt.'s kongelig Obligation kan forlanges konverteret. Finansmini- 
steriet udbetaler derimod den Ilte Marts 1887 alle ukonverte- 
rede 4 pCt.'s kongelige Obligationer til pari plus paaløbende 
Renter. Finantsministeriet faar Penge til denne Udbetaling derved, at 
Konsortiet paa Udbetalingsdagen modtager og betaler det Købte 
o: de 140 Millioner Kroner 3 l /a pCt. Obligationer det konverte- 
rede Beløb. 

At denne Lov har haft og vil faa stor Betydning for det 
danske Pengemarked, dette er fuldt saa sikkert, som at dens Be- 
tydning er blevet og endnu bestandig bliver misforstaaet og 
overdrevet. 

Man har for det første rost Kontraktens Fordelagtighed og 
fortalt, at ingen anden Stat har opnaaet bedre Betingelser. Dette 
sidste er positivt forkert. For omtrent samtidig med den danske 
Konvertering foregik der i Udlandet adskillige Konverteringer af 

Stats- og Kommunelaan paa fordelagtigere Betingelser for Skyldnerne. 
Og ser man hen hertil og til de daværende Kurser paa solide 
udenlandske Obligationer, kan den opnaaede Pris slet ikke kaldes 
høj, og man bliver tilbøjelig til at antage, at Operationen kunde 
være gjort bedre. Dog herom er det umuligt at danne sig sikker 
Mening. Finantsministeren handlede ikke om Prisen og udskrev 
ingen Konkurrence. Han tog imod det Tilbud, der blev ham 
gjort, og Rigsdagen fulgte i hans Fodspor. Det kan da aldrig 
oplyses, hvad Resultat en anden og mere købmandsmæssig Frem- 
gangsmaade havde bragt; og maaske forholder det sig virkelig saa, 
at den danske Stat ikke i Udlandet nød den Tillid, der skaffede 
andre Landes og Kommuners Obligationer bedre Kurser. 

De snurrigste Misforstaaelser har dernæst gjort sig gældende 
med Hensyn til Konverteringens Indflydelse paa Rentefoden. Man 
har fortalt og skrevet, at naar Konverteringen var gennemført, og 
de 4 pCt.'s kongelige Obligationer omskrevne til 37s pCt's, skulde 
af den Aarsag Renten falde paa Prioritets- og Driftslaan. Og 
Folk har troet paa disse Fortællinger! Man burde dog have 
erindret, at Renten i tidligere Tider mange Gange har været 
baade 5 og 6 pCt., skønt kongelige Obligationer lød paa 4 pCt., 
og at Rentefoden i den seneste Tid og uden nogen Konvertering 
delvis var falden under 4 pCt; hvorfor der da ikke hører nogen- 
somhelst theoretisk Uddannelse til den Erkendelse, at Rentefodens 
Højde ikke bestemmes af Statsobligationernes Indhold. 

Rentens Højde bestemmes til enhver Tid af Forholdet 
mellem den nyopsparede Kapitals Størrelse og den Lejlighed, der 
findes til fordelagtig Anvendelse af denne Kapital i nye produktive 
Anlæg 1 ). De seneste Aaringer frembød kun ringe Lejlighed til 
Pengeanbringelser. Derimod kom der rigelig Kapital i Markedet. 
Det var dog ikke danske Opsparinger, der her gjorde Udslaget, 
for i de sidste Aar har man her til Lands egentlig snarere lagt 
sig efter Borge- end efter Sparesystemet. Man har laant den ene 
Million efter den anden i Udlandet. Dog de af Hamborgerne og 
Berlinerne laante Kapitaler virkede paa Pengemarkedet ganske paa 
samme Maade som danske Opsparinger kunde have gjort; hvor- 
for Renten faldt til 4 pCt. og derunder, de kongelige Obliga- 
tioner kom over pari, og Konverteringsmuligheden opstod. Bliver 



*) Jeg har udførligt forklaret min Opfattelse heraf i „Samfundsspørgsmaal* 
i de to Kapitler betitlede: r Rentefod u og „Rentefod og Arbejdsløn*. 

de kommende Aar lig de foregaaende, da synker Renten endnu 
lavere, de 3Vi pCt.'s Papirer stiger op over pari, og der bliver 
Rum for nye og fordelagtigere Konverteringer. Men slaar Ud- 
viklingen derimod om, saa at Tyskerne finder bedre Anvendelse 
for deres Kapitaler, og forsøger de at indkræve deres danske Til- 
godehavende, stiger Renten her til Lands til Trods for Konverte- 
ringen, og Kursen paa de ny 3 x /i pCt.'s Obligationer falder dybt. 

Den nu paabegyndte Konvertering er ikke en ren og bar 
Konvertering. Dersom den var det, vilde dens Betydning kun 
være: en Udgiftsformindskelse for Statskassen og en tilsvarende 
Indtægtsformindskelse for Obligationsejerne. Og dens Indflydelse 
paa Pengemarkedet — de forbigaaende Forstyrrelser fraregnede 
— blev lig Nul. 

Konverteringen er mere end en Omskrivning af Statsgælden. 
Den er en Finantsoperation , hvorved Danmark muligvis drager 
ny udenlandsk Kapital til sig og muligvis tvinges ind paa en 
delvis Tilbagebetaling af sin Gæld til Udlandet. 

Heri ligger dens store Betydning for det danske Pengemarked, 

Det vides ikke, hvor store Beløb 4 pCt.'s kongelige Obliga- 
tioner, der er konverterede i de nu forløbne fem Uger af Ihænde- 
havernes to Maaneders Betænkningsfri3t. Der foreligger ingen 
Bekendtgørelse herom. Men var Tallet end offenliggjort, af Kend- 
skabet dertil kunde man dog ikke danne sig et Skøn om Konverte- 
ringens Enderesultat. I det Øjeblik, da de 4 pCt.'s Obligationer 
indleveres til Konverteringsafstempling, er Besidderens Ret til 
Beløbets kontante Udbetaling den 1 1 te Marts forspildt ; men de fær- 
reste Mennesker opgiver frivilligt en Chance, og derfor venter Flertallet 
af de konverteringsberedte Obligationsejere rimeligvis med Konverte- 
ringen indtil henimod den 17de Januar. Skulde der i Mellemtiden 
*vise sig noget* , kan de opgive Konverteringstankerne, tage Kon- 
tanterne, og anlægge Pengene, som det konvenerer. Findes der 
derimod ingen bedre Pengeanbringelser, styrter Folk i Konverterings- 
fristens sidste Dage op i Konverteringskontorerne, hvor der da 
bliver Trængsel. 

Medens Tallet paa de konverterede Obligationer saaledes er 
ukendt og ligegyldigt, er følgende Kendsgerninger derimod vitter- 
lige: overordentlig mange Privatfolk har alt realiseret store Be- 
holdninger af 4 pCt.'s kongelige Obliationer og fundet anden 

Tilskueren. 1887. 3 

Anvendelse for Pengene. De solgte kongelige Obligationer er gaaet 
over i enkelte af de herværende Konsortialdeltageres Eje. Og disse 
Transaktioner har været bestemmende for den seneste Tids Ud- 
vikling af det hjemlige Obligations- og Pengemarked. 

1 Sommer var Kursen paa de 4 pCt.'s kongelige Obliga- 
tioner paa Højdepunktet og i 102 å 102*/4 pCt. Saa kom Konverte- 
ringsrygterne , Lovens Forelæggelse i Folketinget, Folketingets 
Behandling af Loven, Oversendelsen til Landstinget, og dens endelige 
Vedtagelse. Efterhaanden som Konverteringen blev mere og mere 
sandsynlig, gik Kursen paa kongelige Obligationer ned, og Dagen 
før Lovens Udgivelse sank den til 100 pCt. 

Der foregik samtidigt hermed lige den modsatte Bevægelse 
med Kursen paa danske Kreditforenings Obligationer. 1 Sommer 
stod 4 pCt.'s sjællandske Kreditforenings Obligationer af V Serie 
og 4 pCt. jyske Landejendoms Kreditforenings Obligationer af 
V Serie lidt under pari, og efterhaanden som Konverteringen 
rykkede nærmere paa Livet, steg Kurserne, og de kulminerede i 
Decembers Begyndelse, da sjællandske Kreditforenings Obligationer 
kom op i 102 å 102 1 /* pCt. og jyske Landejendoms Kreditforenings 
Obligationer i 101 8 /* pCt. 

Den væsenligste og nærliggende Aarsag til denne Dobbelt- 
bevægelse var en almindelig Ombytning af kongelige Obligationer 
imod Kreditforenings Obligationer. Noterings Statistiken giver 
selvfølgelig ikke det allerfjærneste rigtige Begreb om disse Om- 
bytningers Omfang. Noteringsomsætningerne i Kreditforenings 
Obligationer var som oftest yderst smaa, og om de kongelige 
Obligationer handledes der i Reglen aldeles ikke ved Noteringen, 
fordi enhver Fondshandler forstod, at Køberne skulde søges blandt 
Konsortialdeltagerne. 

Kreditforenings Obligationer blev imidlertid købte ikke alene 
til umiddelbar Ombytning imod kongelige Obligationer, de op- 
købtes ogsaa paa Spekulation og i Haab om endnu højere Priser 
til December Termin og i Januar 1887. Og Troen paa denne 
kommende Stigning støttede sig paa forskellige ret plausible Over- 
vejelser. 

Regelmæssigt fremkommer der nemlig i hvert Aars December 
og Januar Maaneder store Kapitaler, som søger Anbringelse; men 
at der denne Gang maatte fremkomme endnu større Tilbud end 
ellers ansaas for fuldstændig sikkert. De maatte komme dels fra 
Besiddere af kongelige Obligationer, som ikke konverteredes, dels 

fra Ejere af de til Udbetaling i December og Januar opsagte store 
Kapitaler. OAtrent 15 Millioner Kroner skulde nemlig Københavns 
Kommune, den vest-sønderjyske Kreditforening og Landmands- 
bankens Hypotekafdeling afbetale paa deres indenlandske Gæld, og 
Pengene til disse Udbetalinger var skaffede gennem billigere Laan, 
som var afsluttede med udenlandske Bankhuse. Disse Transak- 
tioner forøgede altsaa baade Danmarks Gæld til Udlandet og Penge- 
rigeligheden her til Lands. De 15 Millioner forfaldt til Udbetaling i 
Tiden fra 11 December 1886 — 2 Januar 1887. Hertil kom saa 
fra de kongelige Obligationers Ejere et Beløb, som ikke lod sig 
nøjagtigt bestemme, men tilnærmelsesvis kunde anslaas til mindst 
5—10 Millioner Kroner. Det var nemlig at forudse, at mange Land- 
mænd vilde vælge netop Termhismaaneden til Omordningen af 
deres Obligationsbeholdninger. 

En ædruelig Sandsynlighedsberegning, hvori der umuligt 
kunde være væsentlige Fejl, viste saaledes, at der i Tiden fra 
11 December — 2 Januar kom 20 — 25 Millioner Kroner Kontanter 
paa Pengemarkedet foruden det regelmæssige Tilbud at' opsparet 
Kapital. Og naar alle disse Millioner maatte og skulde an- 
bringes, hvad Udveje stod der da Ejerne aabne? Flere af de 
større Afløbsrender var halvvejs forstoppede. 

Valget stod imellem Køb af udenlandske Obligationer, An- 
bringelse i Panteobligationer, Indsættelse i Pengeinstituter og Køb 
af indenlandske Papirer. 

Køb af udenlandske Papirer vilde næppe finde Sted i større 
Omfang. For de solideste udenlandske Obligationer stod i højere 
Kurs end de danske Obligationer; men usolide eller tvivlsomme 
udenlandske Effekter vilde næppe friste de Folk, som hidtil havde 
anbragt deres Formue i ansete og kendte indenlandske Stats-, 
Kommune- og Kreditforenings-Obligationer. 

Saa var der Panteobligationer. Konverteringen havde alle- 
rede bragt store Kapitaler i Prioritetsmarkedet Der var Overfor- 
mynderiet med en tretten Millioner Kroner, Livsforsikringsanstalten 
med et Par Millioner og andre offentlige Anstalter med adskillige 
Millioner. Dertil kom Landmandsbankens Hypotek-Afdeling med 
de fra Udlandet skaffede Penge og med Tilbud om ny Laan paa 
usædvanligt billige Betingelser. At faa blot alle disse Penge anbragte 
i solide Panteobligationer kunde blive vanskeligt i Særdeleshed i 
nærværende Tid med dens vigende Ejendomspriser og synkende 
Sikkerhedsgrænse. Hvorfra der skulde skaffes frem flere Pante- 

laanere til endnu større Beløb, var ikke nemt at begribe. Ja, 
det kunde vel tænkes, at ny og billige Laan blev tagne og benyttede 
til Indløsning af ældre og dyrere Gæld; men selv om dette skete, 
blev Pengemarkedets Rigelighed ikke derved forringet, for saa 
kom de udløste Prioritetshavere i Markedet med deres Penge. 

Hvad Indsættelse i Pengeinstituter angik, da var Bankernes 
Indlaansrente lajw og lidet fristende, medens de store københavnske 
Sparekasser dels havde vanskeliggjort Indskyden paa Sparekasse- 
bøgerne og dels nedsat Indlaansrenten. Folk kunde da daarligt 
faa store Beløb ind i Sparekasserne til ordentlig Rente. Og gik 
Pengene alligevel derhen, blev Følgen egentlig kun den, at 
Omsorgen for Anbringelsen faldt over paa Sparekassedirektørerne, 
for Pengene var da i Virkeligheden slet ikke anbragte, fordi 
Ejerne skød dem ind i Sparekasserne. 

Køb af indenlandske Papirer blev, hvorledes man end 
vendte og drejede Sagen, sikkert nok den Udvej, hvortil de aller- 
fleste maatte gribe. Pengene maatte i December og Januar strømme 
til Obligationsmarkedet, og saalænge Køb af Kreditforeningsobliga- 
tioner var fordelagtigere end Købet af de ny 3 l /% pCt.'s kongelige 
Obligationer, vilde Kapitalisterne kaste sig over dem, Køberne 
maatte drive Priserne i Vejret for hinanden, og Spekulanternes 
Beholdninger af Kreditforenings Papirer kunde realiseres med 
Fortjæneste. 

Beregningen var vel saa fornuftig og velbegrundet, som 
Sandsynlighedsberegningerne over kommende Markedstilstande i 
Reglen er. Men den havde én slem Fejl: den slog ikke til. 

Terminsdagene er nu forbi. Næsten alle Beregningens 
Enkeltheder viste sig rigtige, alle de Forudsætninger, hvor- 
paa Haabet om Kursstigningen var begrundet, de indtraf; 
kun Slutningen stemte ikke. Obligationskurserne gik ikke op 
men ned. 

Forudsætningen om en stærk Tilstrømning af 4 pCt.'s konge- 
lige Obligationer, hvorfor der forlangtes dels Kontanter, dels Kredit- 
forenings Obligationer, viste sig for det første rigtig. Det er ikke 
godt at vide hvor mange Millioner, der kom frem i de første 
Dage af December og i Terminsdagene; men efler de større 
Fondshandleres Skøn er der ingen Anledning til at anse det 
virkelig fremkomne Beløb, for væsentligt forskelligt fra det Overslag, 
der satte Tallet til over fem Millioner. Og skønt Folk ikke 
havde nogen Ret til at forlange Penge før paa Obligationernes 

Forfaldsdag, den Ilte Marts, fik de dem dog; for Bankerne 
præsterede Forudbetaling, og Vekselererne kunde derfor nemt 
tilfredsstille Obligationsejernes Pengekrav. Dernæst Udbetalte selv- 
følgelig Københavns-Kommune og den vest- og sønderjyske Kredit- 
forening de opsagte Beløb. De beregnede Millioner kom altsaa 
rigtigt over i Privatfolks Eje — og saa gik Kurserne ned efter. 

Faldet var ikke særdeles stort. De betalte Priser paa de jyske 
Landejendoms-Kreditforenings Obligationer af V Serie gik fra 
IOIV2 og 101 8 /4 pCt. ned til 101 pCt., og paa de sjællandske 
Kreditforenings Obligationer af V Serie fra 102V4 til tOlVi pCt. 
Men dels bliver et Prisfald, selv om det kun udgør henimod 1 pCt, 
altid vidt forskellig fra en stærk Stigning, og dels giver Tdllene 
kan et halvt Indtryk af Obligationsmarkedet i Terminsdagene. 

Man fik i de Dage den sikre Fornemmelse, at et større 
Prisfald kun blev forhindret, idet der kunstigt byggedes Dæmning 
derimod. Obligationskøbene i Terminen saa nemlig aldeles ikke 
ud som mange forskellige Privatfolks Pengeanbringelser men langt 
snarere som Operationer udførte af et Pengeinstitut, der holdt 
Kurserne oppe. Derfor skete der ogsaa i de Dage uforholdsmæssig 
store Omsætninger ved selve Noteringen. Sælgerne vidste ikke 
bestemt, om Køberne købte af Lyst, og om der blev budt de 
samme Priser efter Fastsættelsen af de officielle Kurser. Derfor 
solgtes dagligt adskillige hundrede Tusende Kroner ved Note- 
ringen, hvor Køberen maatte byde højt, saafremt den flove Stem- 
ning ikke skulde Hive vitterlig. 

Og saaledes som Obligationsmarkedet saa ud i Termins- 
dagene, saaledes ser det omtrent ud endnu. 

Mange sagkyndige Folk føler sig imidlertid overbeviste om, 
at denne Tilstand bliver forbigaaende og helt kortvarig. De 
forudsiger, at Obligationsbegæret og Stigningen i Obligations- 
kurserne indtræffer tit Januar, og at de, der købte Obligationer i 
Terminsdagene og skærmede Priserne imod yderligere Fald, inden 
mange Uger kan sælge de købte Obligationer med god Fortjæneste. 
De støtter denne Forudsigelse paa alle de ovenfor anførte Grunde, 
og de finder det naturligt, at Stigningen ikke endnu er kommen, 
dels fordi Terminsomsætningerne knap er tilendebragte — de af 
Landmandsbanken opsagte syv Millioner Kroner er saaledes endnu 
ikke komne til Udbetalrng, de forfalder først den 1ste Januar — 
og dels fordi December erfaringsmæssigt altid er en pengeknap 

Maaned, hvorimod Pengerigelighed regelmæssigt indtræder kort 
efter Nytaar. 

Slaar denne ny Forudsigelse til, har den ældre Spaadoms 
værste Fejl været en lidt forkert Angivelse af Kursstigningsterminen. 

Og maa den ikke nødvendigvis gaa i Opfyldelse? Kan en 
Snes Millioner forsvinde ud af det lille danske Pengemarked, uden 
at det kan paavises, hvor de bliver af, og uden at de efterlader synlige 
Mærker paa Obligationsmarkedet? Det er lidet rimeligt. Derfor 
har en noget større Pengerigelighed og noget højere Obligations- 
kurser til Januar en vis Sandsynlighed for sig. Men om Rigelig- 
heden og Stigningen bliver saa overvældende og holdbar som for- 
ventet, er et andet Spørgsmaal. 

Haabet om Stigningen og Sandsynlighedsberegningen der- 
over, de var, som alt sagt, ikke byggede over fejlagtige Forud- 
sætninger; men der hæftede en anden Fejl derved. En Fejl, 
hvoraf Sandsynlighedsberegninger hyppigt lider. Alle Forhold var 
ikke komne med i Beregningen, og blandt de oversete findes der 
flere, som har øvet Indflydelse i December og vil faa Indflydelse 
i Januar. 

Indstrømning af udenlandsk Kapital til Danmark er intet 
Nyt. Man forsøge da et Øjeblik at se, hvorledes den plejer at 
virke, og hvorhen den plejer at gaa. 

Indstrømningen begynder omtrent samtidigt med de slette 
økonomiske Aar. Danmark havde den Gang i nogen Tid og efter Ævne 
været en udlaanende Stat. Der var opsamlet her i Landet temme- 
lig betydelige Beløb Aktier i fremmede Foretagender og svenske, 
russiske, franske og tyske Obligationer. Størsteparten af disse 
Papirer solgtes ved de daarlige Aars Begyndelse, Pengene kom 
fra Udlandet ind her i Landet — og dog blev der ingen Penge- 
overflod. 

Stillingen skiftede om. Danmark forflyttedes fra de laan- 
givende Staters Række over i de forgældede Staters Klasse, og 
Aar efter andet gik der en Flod af danske Gældsforskrivninger til 
Udlandet. Vi solgte paa fremmede Børser Stats- og Kommune- 
Obligationer, Kreditforenings- og Hypoteks-Obligationer, vi modtog 
fra Udlandet Broderparten af den Aktiekapital, hvormed Landets 
største Privatbank virker og besørger Udlaan — og da ogsaa 
disse Millioner var indkasserede, blev der heller ingen Overflod 
paa Penge. 

Hvad viser dette? 

Det viser for det første: vi Danske har levet over Ævne. 
De slette Tider med deres Mindreindtægter har ikke medført til- 
svarende og fornuftig Nedgang i Forbruget. Der er til Stadighed 
her til Landet foregaaet en Vareindførsel fra Udlandet, som ikke 
er bleven betalt med Udførselsartikler, og derfor voksede Aar for 

Aar Landets Gæld til Udlandet. De Fremtidstilstande, som 

en Fortsættelse af denne Økonomi vil bringe, turde det maaske 
være overflødigt at beskrive. 

Og det viser dernæst: der gives foruden Køb af Obligationer 
og Indsætning i Pengeinstituter en tredje Afløbsrende for de i 
Udlandet anskaffede Kapitaler. De kan gaa derhen, hvorfra de 
kom. Eller rettere: de kan blive, hvor de er. Sagen er let at 
forstaa: vi køber i Udlandet Ting, som skal betales, og hvortil vi 
ingen Penge har, og vi skylder desuden Udlændinge Renter af de 
danske Obligationer, som vi i Aarenes Løb har solgt til dem; 
derfor gentager vi Operationen, sælger paany danske Obligationer 
med lang Forfaldstid paa udenlandske Børser, og lader uden- 
landske Rente- og Varekreditorer hente deres Penge hos uden- 
landske Bankhuse, som har købt de danske Obligationer eller be- 
sørget deres Salg. I Praksis viser Sagen sig selvfølgelig en Smule 
mere indviklet. Dels hører der flere Mellemmænd til, og dels 
stemmer Tidspunktet for Obligationssalgene og Salgenes Omfang 
ikke nøjagtigt med den nyskabte Varegælds og Rentegælds For- 
faldstid og Beløb. Og derfor ser man ogsaa, at saasnart vi har 
solgt usædvanligt store Obligationsposter til Udlandet, faar de 
københavnske Banker midlertidigt mange Penge tilgode hos deres 
udenlandske Korrespondenter. Bankerne inddrager dette Tilgode- 
havende, efterhaanden som Gældsposterne forfalder; de udenlandske 
Korrespondenters Konti gaar saaledes lidt efter lidt ned, og 
hæver sig atter ved et nyt Obligationssalg. — Hvorpaa Be- 
vægelsen begynder forfra. 

Den Art Operationer har nu i aarevis hørt med til det 
danske Pengemarkeds daglige Brød. De skaffer just ikke Penge- 
rigelighed i Landet, de bevarer snarere imod Pengeknaphed, og til- 
lader Fortsættelse af et Forbrug ud over Landets Ævne. 

Og naar der tales om de 15 Millioner Kroner, som de 
nyeste Emissioner bringer ind fra Udlandet, er dette altsaa ikke 
ganske rigtigt. Der maa først fradrages de Beløb, som bliver 
derude til Betaling af Danmarks Vare- og Rentegæld. 

Dernæst er der en anden Sag, som heller ikke kom med i 
Sandsynlighedsberegningen: Udlandets Tilbagesenden af danske 
Obligationer. 

En Ting er, at sælge danske Obligationer til Udlændinge, 
og den Ting kan ordnes paa flere Maader, blandt andet ved 
bindende Kontrakter mellem kontraherende Bankhuse; en anden 
Ting er, at faa Udlændinge til at beholde Obligationerne; men 
dertil lader de sig ikke forpligte ved Kontrakt. At de beholdt 
Obligationerne i de foregaaende Aar, havde sine gode og naturlige 
Aarsager: vi trængte til Penge, og Tyskerne søgte Anbringelse for 
Penge. De fandt vore Obligationer prisbillige og søgte at erhverve og 
beholde dem. Derfor meldtes der fra Hamborg hyppigt Kurser, der 
var højere end de herværende Kurser. Saa købte Fondshandlerne her 
i Byen og lod sælge i Hamborg, indtil de her udførte Køb og de 
dér udførte Salg skabte Ligevægt. Opstod der derpaa efter nogen 
Tids Forløb fornyet Efterspørgsel i Hamborg, gentog Forretningen 
sig. Det hændte naturligvis af og til, at der i Hamborg udbødes 
danske Papirer, som trykkede de derværende Priser ned, hvad 
der gav Anledning til Forsøg paa Tilbagesenden af Obligationerne; 
men denne Forretning lod sig sjældent udføre i større Maalestok, 
for det danske Pengemarked gav hurtigt efter, og de herværende 
Kurser gik ned saa snart det mærkedes, at der var udenlandske 
Sælgere i Markedet. I det Hele og Store gik Obligationsstrømmen 
da meget regelmæssigt mod Syd. Men i Slutningen af forrige 
Maaned og i Begyndelsen af denne Maaned, da Udbetalingerne af 
kongelige Obligationer og Opsigelserne af de store Kapitaler havde 
bragt usædvanlige Pengemængder paa Markedet, da der desuden 
sattes Kraft ind paa Opretholdelse af høje Kurser, og Udlaans- 
renten her til Lands holdtes lavere end den tyske Udlaansrente, 
kom de danske Obligationskurser op over de tyske, og Obliga- 
tionsstrømmen vendte om og gik tilbage til Danmark. 

Det var først og fremmest store Beløb af de i Foraaret til 
Tyskland solgte Københavns-Kommune Obligationer, som vendte 
hjem. Af den Lethed, hvormed disse Obligationer kunde anskaffes 
i Tyskland, kan man med temmelig Sikkerhed slutte, at de i 
Virkeligheden aldrig ret har fundet Indpas hos det tyske Privat- 
publikum. Den aller største Del af Laanet er rimeligvis forblevet 
liggende hos de Bankhuse, der i sin Tid forsøgte at indføre det 
i Tyskland, og de har benyttet den nuværende gunstige Lejlighed 
til at skille sig af med det her i Landet og med en klækkelig 

Kursavance. Enkeltvis blev der paa den herværende Børs 
afsluttet Forretning om Beløb paa femhundredtusende Kroner af 
disse Obligationer, og flere Gange blev der solgt Poster paa 
hundrede og tohundredetusende Kroner, foruden talrige mindre 
Beløb. Sikkert nok har nogle Millioner Kroner fundet Anvendelse 
i disse Obligationer. 

Dernæst har de hidtil ukendt høje Kurser lokket jyske 
Kreditforenings Obligationer hjem fra Hamborg. 

De danske Ejendommes Prioritetsbehæftelser er i frodig 
Vækst, og hverHalvaarstermin bringer Millioner af ny kreditforenings 
Obligationer i Markedet. En Del af disse Obligationer gik i fore- 
gaaende Aar til Udlandet. Denne Gang er alle de ny udgivne 
Obligationer tilligemed de fra Hamborg hjemkomne Obligationer 
blevne her. 

Køb af udenlandske Papirer er maaske foregaaet lidt rige- 
ligere end paaregnet. Omfanget af udenlandske Papirers Indfor- 
skrivning lader sig imidlertid umuligt konstatere med Sikkerhed, 
fordi Indforskrivningen besørges ad privat Vej og ikke giver An- 
ledning til Børsomsætninger. Der er imidlertid indkommet en Del 
russiske Obligationer, dernæst østerrigske og ungarske, og — efter 
en af Bankdirektørernes Meddelelse — blev der i Begyndelsen af 
December indforskrevet overordentlige store Poster af svenske 
Statsobligationer. 

Da de købenkavnske Sparekasser nedsalte deres Rente og 
besværliggjorde større Indskud, hittede endelig forskellige Folk 
paa den nærliggende Tanke, at sætte Penge, som de ønskede 
disponible og ordentligt forrentede, ind i Nabolandenes Penge- 
instituter. 



Forsøger rnan i faa Ord at samle foranstaaende Beskrivelse 
af de sidste Maaneders Bevægelser paa det danske Pengemarked, 
kan man vel gøre det saaledes: Store kontante Beløb gik over i 
Privatfolks Hænder, dels som Følge af Konverteringen dels som 
Følge af Opsigelse og Udbetaling af indenlandske Gæld, der var 
erstattet eller skulde erstattes med udenlandsk Gæld. Dette 
medføite Obligationskøb og en Kursstigning, der blev yderligere 
forstærket ved Spekulationskøb beregnede paa yderligere Stigning. 
Efterhaanden som Kurserne steg, foregik der imidlertid en dobbelt- 
sidig Reaktion: Udlændinge sendte de forhen billigere indkøbte 

danske Obligationer tilbage og realiserede en Kursfortjæneste, og 
Indlændinge unddrog sig, saa godt de kunde og paa forskellig Maade, 
de altfor ufordelagtige Pengeanbringelser. Kurserne faldt derfor 
Bagateller, og vare faldne dybere, dersom der ikke var holdt igen 
af opkøbende Pengeinstituter; de tog det udbudte Material bort 
af Markedet, og rimeligvis handlede de saaledes, fordi der regnes 
paa et stærk Forbrug af Værdipapirer og en stærk Kursstigning 
i de første Maaneder af det ny Aar. 

For i Løbet af 1887 kommer Konverteringens Tilende- 
bringelse, og den skal jo bringe Pengeoverflod til Danmark, selv 
om alle de andre Beregninger skulde slaa fejl. 



Konverteringen bringer muligvis overstrømmende Pengerige- 
lighed og muligvis ikke. Alt afhænger af Udlandets Stilling 
til Sagen. 

Som ovenfor sagt: Konverteringens Resultat kan endnu ikke 
bedømmes. Og hvad der i Øjeblikket kan gøres, indskrænker sig 
til en Beskrivelse at' Konverteringens første og umiddelbare Følger, 
saafremt den lykkes, og saafremt den mislykkes. 

At Konverteringen lykkes, det vil ikke sige, at hver en 
4 pCt.'s kongelig Obligation indleveres til Konvertering. Dette 
Resultat har intet Menneske ventet. Tvært imod. De danske 
Bankmænd, som gennemførte Konverteringen i det Haab, at den 
vilde skaffe billigere Rentefod her til Lands, ventede netop et 
stort Pengeudbud til billig Rente fra alle de mange Besiddere af 
kongelige Obligationer, som ikke underkastede sig Konvertering 
men tog imod Udbetaling. Jo mindre Omfang Konverteringen 
faar, des flere Kontanter kommer der i Markedet, og derfor kan 
selv en uventet ringe Konvertering paa ingen Maade gøre Opera- 
tionen til mislykket. Snarere kunde det da siges, at et saadant 
Resultat — saafremt det skulde indtræffe — overtraf Forvent- 
ningerne og bragte endnu flere Penge i Markedet og endnu billigere 
Rente til Veje end paaregnet. 

I Virkeligheden er Konverteringen lykket, saafremt de ny 
3Vt pCt/s Obligationer finder Afsætning i Udlandet, i modsat 
Tilfælde er den mislykket. 

Man kan opstille en Sandsynlighedsberegning for begge 
Tilfælde. 

Vi forudsætter, at der den 17de Januar findes 90 Millioner 
Kroner ukonverterede Obligationer, og hteraf de 10 Millioner 
Kroner i Udlandet I Tiden fra 17 Januar— 11 Marts stiller de 
udenlandske Obligations- og Rentemarkeder sig ugunstigt, og et 
fordelagtigt Salg af danske 3 1 /* pCt. Obligationer bliver en Umu- 
lighed. Og de samme Markedstilstande, som forhindrer saadant 
Salg, gør det muligt for danske Kapitalister at frugtbargøre deres 
Penge paa lignende Maade, som de brugte i November og December. 
Konsortiet udbetaler den 11 Marts de 90 Millioner, og hver af 
Konsortiets ni Medlemmer præsterer sin Andel. De 5 udenlandske 
Bankhuse 50 Millioner, og de fire indenlandske 40 Millioner Kroner. 

Operationerne har i saa Fald indbragt her i Landet: 

de fem Konsortialmedlemmers Andel = 50 Millioner Kroner 
-r- Indløsningen af de kongelige Obli- 
gationer, som forhen var i Udlandet =10 — — 



hvorfra imidlertid videre maa drages et ubestemt Beløb, som 
anvendes til Indforskrivning af udenlandske Papirer og af danske 
Papirer, som befandt sig i Udlandet. Maaske naar denne Indfor- 
skrivning ikke op til 40 Millioner, saa at der i Virkeligheden bliver 
en Overskudsindførsel af fremmed Kapital; men selv da vil Kon- 
verteringen næppe medføre nogen Pengerigelighed, naar den ellers 
forløber, som her forudsat. For man skal erindre: de ud- 
betalte Millioner spredes paa mange Hænder, giver delvis 
Anledning til nye Foretagender og bruger delvis Tid til Tilbage- 
strømning til Pengemarkedet; men de 40 Millioner, som gaar direkte 
ud af de fire danske Hovedbankers Kasse, udgør over Halv- 
delen af disse Bankers Aktiekapital, og deres midlertidige Afsavn 
vil i høj Grad hæmme Bankernes Handledygtighed og trykke 
Pengemarkedet. 

Helt anderledes stiller Sagen sig, dersom de udenlandske 
Pengemarkeder i den nærmeste Tid bliver rigelige, saa at udlændinge 
køber de danske 3Vt pCt.'s Obligationer. 

Vi regner med samme Tal som overfor: 

d. 11 Marts udbetaler Konsortiet . . 90 Millioner Kroner 
og heraf gaar til udenlandske Be- 
siddere af kongelige Obligationer .10 — — 



til Rest .... 40 Millioner Kroner, 



til Rest ... 80 Millioner Kroner, der 

tilkommer de danske Obligationsbesiddere. Og da de udenlandske 
Konsortialdeltagere — efter vor Forudsætning — har solgt Obliga- 
tionerne i Udlandet, løses Københavnerbankerne fra deres Over- 
tagelsesforpligtelse, og alle de 80 Millioner præsteres af de uden- 
landske Bankhuse. 

I dette Tilfælde staar de københavnske Banker altsaa med 
ubeskaarne Kassebeholdninger, desuagtet er der sat 80 Millioner 
Kroner Kontanter i Omløb her i Landet, og Pengenes fordelagtige 
Anbringelse paa udenlandske Markeder vil falde yderst vanskelig, 
da de Pengemarkeder, hvor der findes villige Købere lor 3 1 /* pCt.'s 
Obligationer til henimod pari Kurs, selvfølgelig kun kan være lidet 
tilgængelige for Kapitalister, der ønsker højere Rente. 

Medens i det første af de to Tilfælde den nu her i Landet 
paabegyndte Nedsættelse af Prioritetsrenten rimeligvis vil faa en 
brat Afslutning, og Forholdene kan blive slemme for de mange 
Prioritetsskyldnere , som har opsagt gamle Laan i Haab om nye 
og billigere Laan, vil vi derimod i det sidste af de to Tilfælde 
sandsynligvis opleve en Pengerigelighed, større end nogensinde før 
her i Landet, og de 80 Millioner Kroner Kontanter vil trykke 
Renten ned for langt større Beløb i Prioritetsobligationer. 

Men Pengerigeligheden er da tilvejebragt, ikke fordi vi har 
omskrevet de 4 pCt.'s kongelige Obligationer til 3 1 /« pCL's, men 
fordi vi i Udlandet har optaget et nyt Laan paa 80 Millioner 
Kroner. 

Regeringen forelagde samtidigt to finantsieile Lovforslag i 
Folketinget. Det ene om Konverteringen, det andet om en Hypotek- 
bank. Konverteringen fører ad usikre og tvivlsomme Veje maaske 
til Pengerigelighed og maaske til Pengeknaphed. Rigsdagen til- 
endebragte hurtigt Konverteringlovens Behandling , fordi den 
ønskede Rentenedseettelse her i Landet Hypotekbanken styrede 
direkte løs imod Maalet, den kunde umuligt have gjort Skade. 
Hypotekbankloven ligger endnu i Udvalg og kommer rimeligvis 
aldrig længere. 

Nærværende Børsoversigt maa slutte som den foregaaende 
Børsoversigt: Pengeknaphed og politiske Forviklinger i Bulgarien, 
er i disse Dage de udenlandske Børsblades stadige Emner. 
Obligationskurserne er allevegne gaaet lidt ned. Og Frygten for 
Fremtiden har brat gjort Ende paa en voksende Foretagelses- 

lyst og et livligere Forretningsliv, hvortil der havde vist 
sig Spirer. 

Men allevegne fra forkyndes det: Efter Nytaar bliver 
alting bedre. 

»Tilskuerents næste Børsberetning vil kunne fortælle, om 
Spaadommen er gaaet i Opfyldelse. 

d. 24 December 1886. 

Ernst Brandes. 

Tre Bidrag til Danmarks Geologi og Geografi. 



1. A. von Koenen: Ueber eine Paleocåne Fauna von 
Kopenhagen. Gottingen 1885. 4to. 

Da jeg i Augusthæftet af dette Tidsskrift for Danmarks 
Vedkommende beklagede den fuldstændige Mangel paa Skrifter, 
der sætter sig til Opgave at beskrive de Organismer, der i For- 
verdenens Dage har levet indenfor Landets Grænser, var jeg endnu 
ikke bleven opmærksom paa, at ovennævnte Afhandling, ledsaget 
af 5 ret smukke Tavler, var udkommen i det 32te Bind af de 
Afhandlinger, som Videnskabernes Selskab i Gottingen udgiver. 
Hermed er Begyndelsen gjort til en dansk Palæontologi, og det 
vil nu være at haabe, at yngre danske Naturforskere ville følge 
det givne Eksempel og med samme Nøjagtighed skildre Dyre- og 
Plantelivet i de øvrige Jordperioder, hvis Levninger gemmes i 
Danmarks Jordbund. A. von Koenen er en af de grundigste 
Kendere af Tertiærtidens Konkylier, og han var altsaa særlig 
egnet til at bearbejde den nye Bløddyrfauna, som ved dybere 
Gravninger paa det københavnske Gasværks Grund er kommen 
for Dagen umiddelbart over Kridtformationens Kalklag. Resul- 
tatet af von Koenens Undersøgelser er, at den københavnske 
Tertiærfauna har sine nærmeste Analogier i de allerældste ter- 
tiære Lag i Omegnen af Paris og London og i de belgiske Pro- 
vindser Hennegau og Limburg; den Periode, hvori disse Lag 
dannedes, kalder han med et af Schimper i Strassburg dannet 
Navn den paleocæne. Denne Periodes Havdyrliv er endnu kun 
meget ufuldstændig kendt, og det ved von Koenens Arbejde 
dechifrerede Blad af vor Forhistorie kaster derfor ogsaa Lys over 
et dunkelt Punkt i Dyrelivets almindelige Udviklingshistorie. Imellem 

90 og 100 nye Arter er ved denne Lejlighed indførte i Viden- 
skaben; dog maa bemærkes, at ikke faa af dem nærmer sig over- 
ordentlig til allerede kendte Former. Andre har ikke kunnet 
bestemmes paa Grund af de fundne Eksemplarers Ufuldstændighed, 
saaledes en Naiitilus, der vilde have stor Interesse. Men det er 
at vente, at dybere Gravninger i og om København ville fuld- 
stændiggøre de allerede vundne Resultater. 

2. Japetus Steenstrup: KSkkenmoddinger. Eine ge- 
drangte Darstellung dieser Monumente sehr alter Kulturstadien. 
Kopenhagen 1886. 

I det endnu ufuldendte Kæmpeværk Ersch og Grubers 
Allgemeine Encyclopådie der Wissenschaften und Kunste, i anden 
Rækkes 36te Del, har en af vore navnkundigste Videnskabsmænd 
nedlagt Summen af sine næsten 40aarige Iagttagelser over en 
Gruppe danske Oldtidslevninger, som har kastet et mærkværdigt 
Lys over Natur- og Kulturforholdene i vort Land i den fjærne 
Fortid, da det beboedes af Mennesker, som endnu ikke kendte 
Jærnets Brug. Denne paa tysk forfattede Afhandling er i Aar 
udkommen som en selvstændig lille Bog paa H. Hagerups Forlag 
og er derved bleven lettere tilgængelig for det videnskabelige 
Publikum hjemme og ude. Men det er i høj Grad ønskeligt, at 
den ogsaa maa komme til at foreligge i dansk Oversættelse. Ti 
paa Grund af sit almen-interessante Indhold vedkommer den en- 
hver, som har Sans for vor ældste Historie, og ved sin klare og 
sikre Fremstilling af de foreliggende Kendsgerninger og de Slut- 
ninger, som disse giver Anledning til, er dette lille Skrift uden 
særlig at lægge an derpaa en populær-videnskabelig Afhandling 
af høj Rang og egner sig fortrinlig til at læses af videbegærlige 
Bønder, Skolelærere og Højskoleelever, som netop igennem saa- 
danne Skrifter ville faa en Forestilling om, hvad grundig og 
skarpsindig videnskabelig Forskning vil sige. Jeg skal i Korthed 
gengive Skriftets Hovedindhold. 

Hist og her ved vore Kyster eller ved Randen af nu ud- 
tørrede Bugter og Fjorde , men altid op mod Skraaningen af en 
eller anden Højde og i Nærheden af en Bæk eller Kilde findes 
der indtil 10 Fod mægtige og indtil 340 Fod lange Aflejringer 
af Skaller af Muslinger og Snegle fra Havet. Oprindelig antog 
man disse Dynger for at være Vidnesbyrd om en højere Vand- 
stand i Havet; men da Forchhammer, Steenstrup og Worsaae for 

henved 40 Aar siden underkastede dem en nærmere Undersøgelse, 
viste det sig, at de stammede fra Menneskers Virksomhed. Skal- 
lerne var aemlig udelukkende af spiselige Arter, som ikke lever 
sammen i Havet, og mellem Skallerne fandtes talløse Ben af Fisk, 
Fugle og Pattedyr, fremdeles Trækul, Aske, Potteskaar og ild- 
skørnede Sten, endelig Redskaber af Ben, Hjortehorn og Sten, 
navnlig Flint. Pattedyrenes marvførende Knogler var spaltede, 
de fleste Knogler bar Spor af skærende Instrumenter og af et 
Rovdyrs Tænder, de blødere Dele baade af Pattedyrenes og Fugl- 
enes Skeletter manglede gennemgaaende. Af alt dette er der 
efterhaanden fremgaaet et helt Billede af Stenalderens Kultur og 
Levevis. Et Fisker- og Jægerfolk, som endnu ikke kendte Me- 
tallerne, har haft sine faste Boliger paa Højder i Nærheden af 
Havet, og Køkkenmøddingerne er Affaldet fra deres Maaltider, 
som de styrtede ned ad Skraaningerne ved deres Hytter. Mærk- 
erne paa Knoglerne stammer dels fra disse Menneskers Stenknive, 
dels fra deres Hundes Tænder. Hunden var nemlig deres eneste 
Husdyr, og den har med sin bekendte Grundighed eftergaaet 
Levningerne fra sin Herres Maaltider, indtil den selv, som Dyng- 
erne vidner om, i en snæver Vending blev slagtet og spist. De 
Redskaber, som Køkkenmøddingerne indeholder, er i det hele af 
en langt plumpere og ufuldkomnere Beskaffenhed end de Sten- 
sager, som vi kender navnlig fra Gravfundene. Worsaae har 
derfor, som bekendt, tvedelt vor Stenalder og henført Gen- 
standene fra Affaldsdyngerne til et ældre Kulturtrin end de grav- 
fundne .Oldsager. Denne Mening bestrider Steenstrup ligesom 
tidligere med Bestemthed og anfører til Støtte for Gravkamrenes 
og Affaldsdyngernes Samtidighed den tungtvejende Kendsgerning, 
at der i et stort Antal af de sidste ogsaa er fundet Stensager, 
der i enhver Henseende svarer til de bekendte Former fra Grav- 
kamrene. 

Højst interessant er det Billede af de daværende Natur 
forhold, som fremgaar af Køkkenmøddingernes Undersøgelse. De 
indeholder nemlig Levninger af en Fuglefauna, hvortil Tjuren og den 
nu uddøde Gejrfugl hørte, og af følgende Pattedyr: Kronhjorten, 
Raadyret, Vildsvinet, flere Sælhundearter, den uddøde Kæmpeokse, 
Bæveren, Bjørnen, Ulven, Ræven, Lossen, Vildkatten, Odderen, 
Husmaaren, Skovmaaren og Hunden. Tjurens Forekomst forud- 
sætter Fyrreskove, og en Del andre Forhold peger bestemt i 
samme Retning, saa at vi med Sikkerhed tør antage, at Køkken- 

møddingerne stammer fra den midterste af de 5 Vegetations- 
perioder, som vore Skovmoser bærer Vidnesbyrd om. Det er 
nemlig ved Steenstrups epokegørende Moseundersøgelser godtgjort, 
at vort Land efter Istiden først klædtes af et Dække af arktiske 
Sraaabuske (Dværgbirken, Dværgpilen o. a.), og at dernæst Bævre- 
aspen, saa Fyrren , dernæst Egen og endelig Bøgen blev vort 
herskende Skovtræ. Den Besynderlighed, at Køkkenmøddingerne 
aldrig indeholder Levninger af Elsdyret og Rensdyret, som tem- 
melig hyppigt forekommer i Skovmoserne, er det i den senere 
Tid lykkedes den utrættelige Forsker at forklare, idet det har vist 
sig, at det er Bævreaspens Lag, der indeholder Elsdyrets, og 
Dværgbirkens Lag, der indeholder Rensdyrets Levninger. I disse 
2 Perioder synes Landet altsaa at have været ubeboet af Men- 
nesker. 

Broncealderens Køkkenmøddinger indeholder foruden Mus- 
lingeskaller hovedsagelig Knogler af tamme Dyr, nemlig Oksen, 
Faaret, Geden og Svinet. Disse bærer Mærker af skærende Red- 
skaber af Metal og af en kraftigere Hunderaces Tænder. 

Steenstrups indholdsrige Afhandling slutter med en Hen- 
visning til de med de danske Køkkenmøddinger beslægtede Op- 
hobninger, som i den senere Tid er opdagede i mange Lande i 
og udenfor Europa, og med en Opregning af den allerede betyde- 
lige Literatur, der omhandler disse Fund. 4 Tavler oplyser ikke 
blot Køkkenmøddingernes Sammensætning, men ogsaa Skov- 
mosernes Lejringsforhold. 

Ed. Erslev: Jylland. Studier og Skildringer til Danmarks 
Geografi. København 1886. 

At Kundskaben om Danmarks dybereliggende Jordlag endnu 
er meget ufuldstændig, finder sin naturlige Forklaring i disse 
Jordlags skjulte Beliggenhed. Men at vort Lands Overfladeforhold 
i mange Henseender er lige saa ubekendte som dets dybere Dan- 
nelser, og at der paa dette Omraade endnu er meget nyt og 
interessant at fremdrage, derom vidner nærværende Skrift paa en 
overraskende Madtie. Det bestaar af 5 større Afhandlinger og 
29 mindre Meddelelser og er ledsaget af 10 Kaartblade og 31 
Illustrationer i Teksten. De mindre Meddelelser er af en noget 
vel blandet og urolig Karakter og minder unægtelig lidt om For- 
tidens Raritetskabinetter, men ogsaa her er der meddelt mangen 
en god Oplysning, som man maa være Forfatteren taknemmelig 

Tilskueren. 1886. 4 

for, f. Eks. om Himmelbjærgets Historie og om den hollandske 
Oprindelse af Navne paa danske Farvande (Skagerak, Kattegat). 
Men Hovedinteressen samler sig om de større Afhandlinger. 

Den første af disse har Overskriften: Er »den jyske Højde- 
ryg« til? og er rettet mod den gamle, men endnu ingenlunde 
udryddede Vildfarelse, at der op gennem Jylland lige til Skagen 
nærmere ved Østkysten end ved Vestkysten gaar en Højderyg, 
som deler Landet i en østlig og en vestlig Side og danner Vand- 
skellet mellem Kattegattets og Nordsøens Tilløb. Det er mærk- 
værdigt, med hvilken Sejghed denne Misforstaaelse har kunnet 
holde sig hos læge og lærde, skøndt vel ikke mange gaar saa 
vidt som N. M. Petersen, der i sin Danmarks Historie i Hedenold 
taler om »en Bjærgryg, der deler Jylland i en østlig og en vestlig 
Del.« Prof. Erslev viser, hvorledes denne falske Opfattelse har 
sit Udspring fra en Tilbøjelighed hos de ældre Geografer før Carl 
Ritters Tid til at overvurdere Landenes Vandskelslinjer, som om 
de nødvendigvis maatte indeholde Landenes højeste Punkter, hvad 
der jo ingenlunde er Tilfældet i Naturen, og til at tegne Græns- 
erne mellem de forskellige Flodgebeter som Bjærgkæder, en 
Fremgangsmaade, der gav sande Misfostre af Landkaart, saaledes 
som Erslev anskueliggør det ved et fortræffeligt Eksempel. Men 
Misforstaaelsen af de jyske Højdeforhold beror vistnok ogsaa paa 
en falsk Analogi hentet fra Østersøens sydlige Kyster. Her gaar 
jo nemlig en virkelig Landryg, som paa sin brede Flade bærer 
de preussiske, pommerske og mecklenburgske Søer, fra øst til 
vest mellem den flade Kystslette og den store nordtyske Indlands- 
slette. Denne Landryg staar som bekendt over det østlige Hol- 
sten i Forbindelse med det høje Land paa Østsiden af Slesvig og 
Jylland, og nu har uden Tvivl de tyske Geografer, ukendte med 
de nøjere Forhold i Danmark, tænkt sig vor Halvøs Højder i et 
og alt som en Fortsættelse af deres eget baltiske Højdedrag, alt- 
saa som en bred, flad Landryg med lave Sletter paa begge 
Sider. Hvorledes de virkelige Højdeforhold i Jylland er, har den 
danske Generalstab oplyst ved sine Opmaalinger mellem Konge- 
aaen og Limfjorden, og Summen af disse store Arbejder har 
Erslev indført paa sit første Kaartblad med forskellige Farver og 
Skrafferinger for Højderne under 100 Fod, mellem 100 og 200, 
mellem 200—300 og over 300 Fod. Det er at ønske, at ret 
mange maa faa dette Kaart i Hænde. De ville blive nødte til at 

erkende, at den jyske Højderyg kun har hjemme i Indbildning- 
ernes Verden. 

Den anden Afhandling (Om Ødannelsen i Jylland) med til- 
hørende Kaart over Egnen mellem Aarhus og Aalborg oplyser, 
ligeledes paa Grundlag af Generalstabens Maalinger, at den nævnte 
Egn udmærker sig ved en Mængde smalle, fjord- eller sundlignende 
Dale, der næsten opløser det høje Land i et Arkipelag af Bakke- 
øer. Saaledes erfarer vi det overraskende Forhold, at, naar der 
er Højvande i Randersfjorden, sættes ikke blot den nedre Del af 
Gudenaaens Dal under Vand, men at det samme er Tilfældet med 
den Sidedal, hvorigennem Nørreaaen løber, og at Oversvømmelsen 
mærkes indtil 3 Fjærdingvej øst for Viborg. Saa dybt er disse 
fjordlignende Dale skaarne ned i Terrænet. Ligeledes gaar der 
en Mil nord for Viborg en Fjorddal, hvori Skalsaaen har sit Leje, 
fra Hjarbækfjordens Sydspids op imod Hobro, og hvis Havet blot 
steg 39 Fod, vilde der ad denne Vej blive Vandforbindelse mellem 
Limfjorden og Mariagerfjorden, medens en Stigning af 47 Fod 
Tilde give Forbindelse mellem Skalsaadalen og Randersfjorden. 
Hertil kommer nu, at der paa flere Steder i disse Dale er 
fundet Lag med Skaller af Hjærtemuslingen , et ubedragelig 
Kendetegn paa en Havbedækning indenfor vor nuværende Jord- 
periode. Med Rette anbefaler Forfatteren denne Sag til fortsatte 
omhyggelige Undersøgelser; ti vor Jordbunds Hævning og Sænk- 
ning er et af de vigtigste Spørgsmaal for den danske Geologi. 

Den tredje og fjærde Afhandling henhører under Geografiens 
Historie (Tydning af nogle Steder hos Oldtidens Forfattere og Til 
dansk Kaarthistorie). De græske og romerske Forfatteres magre 
og uklare Efterretninger om vort Fædreland turde ikke have 
megen Interesse for det store Publikum , og de lærde ville næppe 
heller bringe det til andet end usikre Formodninger om, hvad 
f. Eks. Ptolemæus mener med sine alokiske Øer; derimod er det 
meget interessant gennem den fjærde Afhandling med dens 7 ved- 
føjede Kaart at se, hvorledes det kartografiske Billede af Danmark 
har udviklet sig fra Middelalderens første famlende Forsøg til den 
Nøjagtighed og Elegance, som præger de fra Generalstaben ud- 
gaaede Kaart. Erslev har her fremdraget en Side af vor Kultur- 
historie, som hidtil har ligget hen som et næsten helt uop- 
dyrket Land. 

Den sidste af de 5 Afhandlinger (Om Vandløb og Søer i 
Jylland) indeholder overordentlig meget nyt om de jyske Aaers 

Længde, Opland, Vandmasse, Udspring, Løb og Mundinger, lige- 
ledes om de jyske Søers Størrelse og Dybde. Den slutter med en 
Del Betragtninger over et af Geologiens dunkleste Punkter, Sø- 
ernes Oprindelse. Forfatteren er en Modstander af den fra Eng- 
land udgaaede Teori om Gletschernes Ævne til at udgrave de 
Fordybninger, som senere er blevne fyldte af Søernes Vande. 
Snarere vil han tillægge Elvene, der udstrømmede fra de smelt- 
ende og tilbagevigende Ismasser, denne Virkning. Dog er han 
ogsaa villig til at indrømme, at mange af vore Søer kunne være 
Sænkningssøer, frembragte ved saadanne Jordfald, som hyppigt 
forekommer i Lande med Kridtunderlag. 

Naar jeg i Korthed skulde betegne Karakteren af Erslevs 
Bog, vilde jeg sige, at den vidner om frisk og levende Iagttagelse 
af Naturen, udbredt Kendskab til den geografiske Literatur og en 
ualmindelig Ævne til at vække og bevare Læserens Interesse for 
de Genstande og Problemer, som den behandler. Den fortjæner 
efter min Mening at læses af enhver, der har Sans for vort 
Fædrelands Naturforhold. 



V. Pingel. 

S.Schandorph: „Seks Fortællinger", „Fest og Søgnedage" (Reitzel). Herman 
Bang: „Stille Eksistenser (Schou). Henrik Pontoppidan: „Mimoser" (Hegel), 
F. C van der Burgh: „Skitser" (Reitzel). Aage Vang: „I Brændingen" (Gad). 
Henrik Ibsen: „Rosmersholm" (Hegel). Alexander L. Kielland: „Sne", 
,Tre Par' (Hegel). Jonas Lie: „Kommandørens Døttre" (Hegel). Arne Gar- 
borg: ,Mannfolk* (Nygaard, Bergen). Christian Krohg: „Albertine" (Huseby 

& Co., Kristiania). 



Dlandt de danske Forfattere er det Schandorph, der i 
Aar med sine »Seks Fortællinger c bærer Prisen hjem. 

Schandorph er ikke en af de Kunstnere, man hvert Aar har, 
hvor man forrige Aar forlod ham. Det ligger ikke i, at hans 
Æmner er saa særdeles forskellige, tvært imod der raader en vis 
Ensartethed over det Stof, han benytter, men hans kunstneriske 
Dygtighed kan gøre besynderlige Spring. Den kan naa meget 
højt, men den kan ogsaa lade det blive ved Tilløbet. Det er 
endog saa, at der i samme Bog, i samme Fortælling, paa samme 
Side kan forekomme af hans bedste og af hans mindst gode Sager. 
I Aar kan man roligt forbigaa »De tre Fuldmægtige«, de betyder 
ikke meget for Kunsten; men man skal læse »Partikulier 
Petersen«, »Et Glimt« og »Kærestesorg«. 

Den første er en københavnsk Fortælling. Den lugter af 
Grønnegade og Kristianshavn, og der kommer Luftninger i den fra 
den store Sortedamssø ved Østerbro. Det er en Gniers Psykologi, 
som her er givet, og Billedet minder flygtig om Faderen i Bal- 
zacs »Eugenie Grandet«, saaledes at forstaa rigtignok, at lige saa 
mange Millioner Francs flere den gamle Grandet havde at ruge 
over, med lige saa mange levende Træk mere gaar den gudfrygt- 
ige Partikulier Petersen i sin Grav, og det uagtet der næppe er 
anvendt en tyvende Del saa mange Ord paa Pantelaaner Petersen 
som paa den vældige Løgnhals i den lille franske By. Men Balzac 

har overhoved ikke drømt om, at man kunde trænge saa dybt 
ind under Overfladen, som Schandorph og andre i vore Dage gør 
det. Det er en Slags Selvretfærdighedens skindtørre Sindssyge, 
som Schandorph her har blødet op og faaet til at boldne ud for 
vore Øjne i et alvorlig-naragtigt og underholdende Skuespil, der 
er helt ud troværdigt. 

I »Et Glimt« er Formen ikke saa heldig. Det varer lidt, inden 
man kommer til Ro med denne Jeg-Historie, og Forfatterens Omhu 
for at holde os i Illusionen om, at det er en Maler, der fortæller, 
er nær ved at være pinlig. Det meget Glanslys og tindrende Sølv 
og Guld kunde have været sparet, vi tror dog ikke paa det, saa 
lidt som paa den Drachmannsk artig -naive Taleform, den unge 
Maler bruger overfor Lisbeth og de andre. Men uantastet af dette 
vokser den karlestore Lugekones Skikkelse frem af Billedet. Sjælden 
har vel Schandorph i saa faa Strøg frembragt en saa kraftig 
Virkning. Han giver os kun den allernødtørftigste Besked om Lis- 
beth, — formodenlig nøjagtig det, han selv tilfældig en Gang har 
set og hørt — , men i hendes løsrevne Sætninger er der et saa 
levende Liv, at hun bliver som en af vore egne Erindringer. Det 
er Schandorphs virtuosmæssig udviklede Kunstnerhukommelse, der 
sætter ham i Stand til at skabe Mennesker ud af en lille halv 
Times Oplevelse. Han har Lyden af hvad der blev sagt og Ordene 
gemt et eller andet Sted i Hjærnen, og en skønne Dag kalder en 
Tankeforbindelse det hele frem for ham, og inden han næsten 
selv véd af det, har Erindringen dannet sig til Literatur paa 
Papiret foran ham. Lisbeth er ugift og har fire Børn paa Sognet, 
hver med sin Fader, for »saa længe Folk snakker skikkelig for 
hende^ kan hun ikke sige nej til nogen Tingt. Men hun besidder 
ikke desto mindre Kræfter og Vildmandsblod nok til at værge sig 
imod de Tilnærmelser, hun ikke synes om. Hun er som for- 
ældreløst Fattighusbarn aldrig naaet ud over det tæmmede Hus- 
dyrs Standpunkt, ved Trusler viser hun Tænder, et godt Ord 
faar hende til at komme. Denne Barbarkvinde har Schandorph 
malet paa en halv Snes Sider, saa at Krøyer ikke skulde have 
gjort det bedre paa sit Lærrred. 

Men et dybere Studium og en betydeligere Omhu er der an- 
vendt paa Fortællingen »Kærestesorg«. Allerede Opgavens Art 
viser, hvor frodig Schandorphs Talent er. Han har villet skildre, 
hvorledes en i enhver Henseende urimelig Forelskelse kan opstaa i 
en sund og prosaisk Bondepige og blive til det, man i gamle Dage 




Den nye Literatur. 



55 



kaldte »det skønne«, — Troskaben til Døden, med et andet Ord: Ro- 
mantiken. Historien har sit eget sindige Formaal i sig selv, og 
vil saa tillige give sin Forklaring af, hvor det er, de romantiske 
Fejltagelser begynder i Folks Hjærner, og hvor det er denne 
sejglivede Livsopfattelse har sin Smule Ret. 

Schandorph lader sig i sin Kunst sjældent narre. Han har 
aldrig været uvidende om, at der jo var et Grundlag, hvor fra 
de gamle Bondefortællingers blaa Dunst steg op imod Aften- 
skyernes rosarødt — der har altid været glade Kærestefolk og 
store Hjærtesorger med Troskab eller Livslede og Selvmord 
paa Landet — , det er kun Dunstkredsens uvirkelige Beskaffenhed, 
han saa inderlig har spottet. Det er Opfattelsen og Fremstillingen 
af de landlige Tragedier og Idyller, der har været bagvendt: nu 
skal man i »Kærestesorg« se, hvorledes en saadan »romantisk« 
Historie i Virkeligheden hænger sammen. 

Han har da søgt sig den solideste Bondepige ud, han kunde 
finde. Han har kendt hende fra Gartner Kjeldsens Hus ved Sorø 
Sø, hvor hun fejede Stuerne, kogte Maden, vaskede Tøjet, malk- 
ede Køerne og passede Børnene tillige med sin syge Madmoder. 
Hun var et velvilligt Menneske, og naar hun sad ved sit Arbejde, 
sang hun gærne, saa det klang langt bort. Sammen med hende 
i Gaarden var der en spinkel og hulbrystet Karl, Niels, som snak- 
kede højttravende og var »Geni«. Han labede Sødmælk, hvor han 
kunde komme til og havde altid vanskelige Ord i Munden om sin 
egen indvortes Storhed; men ussel til sit Arbejde var han. Marie 
syntes han var en »Fjolrik« af et Mandfolk. Han overhang hende 
med Kærlighedserklæringer, og en Dag sprang han i Søen for 
hende, saa hun maatte ud for at trække ham op. Den paafølgende 
Nat var det første Gang i sit Liv, at hun ikke øjeblikkelig faldt i 
Søvn, da hun lagde Hovedet paa Puden. Nogen Feber havde 
hun faaet efter det kolde Bad, Niels' boglige Ord og For- 
skellen mellem ham og Træskomand Mads Madsens klodsede Søn 
løb hende rundt i Hovedet. Hun blev arrig paa sig selv, men endte 
med at drømme, at hun og Niels stod paa et højt Taarn i et Slot 
ved en Sø med lyseblaa Bjærge. Hun vidste godt, hvor hun var, 
for hun havde set det samme Billede i Madam Kjeldsens Syæske. 
Saa siger Niels: »Dette er min Borg og mit Slot, og udi dets 
gyldne Riddersale og Højenloftssvaler skalst du bygge og bo, o 
Marie, min højtelskede Brud!« — Næste Morgen begyndte imid- 
lertid for Niels med den slemme Virkelighed, at han blev jaget af 

Tjænesten. Der var ogsaa noget i Vejen med Marie, hun flk Skænd, 
men blev dog trøstet ved Løftet om ti Kroners Forskud paa 
Lønnen, saa at hun kunde købe sig den uldne Kjole, hun længe havde 
ønsket sig. Sommeren gaar nok saa fornøjelig for hende med 
strængt Arbejde og gode Forhold i Huset, men da saa Efteraars- 
sluddet begyndte, mærkede hun til sin Forundring, at hun længtes 
efter Niels. Det blev endog saa slemt, at hun sløjede af i sit Ar- 
bejde. Den kloge Madam Kjeldsen skaffede saa Træskomandens 
Mads til Huse, for »naar en Pige er saa stor og stærk som Marie, 
maa der noget Kærestevæsen til, ellers bliver Arbejdet hende for 
kedsommeligt«. Men Mads blev ikke naadig modtaget af Marie. 
Han, som var saa tungfodet, fandt da paa at gøre Abekatte- 
streger for at tækkes hende, og satte sig endog i Udgifter af hen- 
ved et Par Kroners Penge for hende; da det led paa Vinteren, 
syntes det ogsaa, at han kunde begynde at haabe saa smaat. — - 
Saa kommer der Brev fra Niels. Han ligger syg paa et Hospital 
i en By nogle Mile borte. Marie tog straks sin Beslutning; at 
forlade Gaarden og rejse til Niels. Han dør i hendes Arme, og 
den trofaste Mads Madsen, som er fulgt efter hende, fører 
hende tilbage til Gartner Kjeldsens. Der bliver hun syg, kommer 
saa til Kræfter igen, men da Majdag var inde, rejste Mads sin 
Vej, for Marie »taalte ikke mere Kæresterier«. Hvis Madamen 
vilde love hende, aldrig at tale til hende om Mads eller — den 
anden, vilde hun blive hos hende, saa længe hun levede. Mads fik 
Lov at kysse hende til Afsked, men derved maatte det blive i al 
Evighed. 

Dette er de raa Omrids af en ypperlig Historie. Kun den 
opstyltede Niels er det ikke muligt at faa fat paa, alle de 
andre er livagtige Mennesker, og i Marie har man et Stykke Psy- 
kologi, som løfter Schandorph højt over de andre Forfattere i Aar. 
Han synes ikke at være gaaet af Vejen for nogen Vanskelighed. 
Med beundringsværdig Energi har han sat sig ind i en naiv Men- 
neskesjæls særlig indviklede Metamorfose og paa en Maade, som 
staar for enhver af de Prøver, vi for Tiden er i Stand til at an- 
stille, har han levendegjort Sindstilstande, som vi tidligere ikke 
vidste mere om end om Trækfuglenes Længsler og Havskild- 
paddernes Jalousi. • 

De aandelige Skatte ude paa Landet, som de romantiske 
Stuepoeter i gamle Dage saa i Drømme og ikke kunde tvinge Folk 
til at tro paa, har Schandorph paavist i deres organiske Forbindelse 

med Karlekammerluft og Malkespande, der er nu ingen Benægtelse 
mulig, og, som det plejer at gaa ved et Forholds Overgang fra 
Formodning til Virkelighed, Enkelthedernes Rigdom har ti Fold er- 
stattet, hvad der af ydre Glans er sat til. Schandorph har før 
udført Paavisninger af lignende Art — man tænke bl. a. paa hans 
>Smaafolk« — ; det kommer af, at han er en foretagsom og over- 
legen Poet. 

Og denne robuste Fortæller begyndte i sine unge Dage som 
lyrisk Versemager. Ganske vist hørte han til de faa her i Landet, 
som ikke troede paa Rigets Guder, men hans Kætteri vovede sig 
ikke ud over en Kritik af de pænes og de dummes Meninger. Han 
hadede den slappe Vin, som endnu bestandig udskænkedes fra de 
gamle Lædersække, men om en Fart ud i det store fremmede 
efter den nye Drue paa de nye Beholdere drømte han ikke. Han 
var mismodig og havde opgivet Ævret. Saa en smuk Dag kom 



og han blev Fortæller. 

Det er da Georg Brandes, der har vakt Schandorph til 
Bevidsthed om, hvad han sad inde med. Han, der før 



krøb sammen og knibsed i Lommen, 
rusked i afmægtig Harm i sit Bur, 
drak sig af Fortidens Skjaldskab en Rus, 
dykked sig ned i en Tænker og Seer, 

kured til Feer, 
drømte sig bort fra det sangløse Hus, 

favned for fyldige 
levende Kvinder de magre Ideer, 



blev til den Forfatter, vi nu kender: en modig Hollænder, som 
foretrækker langt en Bondepige i en Stal(J fremfor en Engel paa 
en Sky. Han blev til det, han skulde være, en Iagttager, som ved 
sin Ævne til at meddele, hvad han har set og hvad han véd har 



Lysets Bringer 



muntert susende paa Flammevinger — 



et Lyn fra Skyen brød: 
Ordets Lyn fra dig, du ædle unge 
Verdenstankers Tolk paa Danmarks Tunge, 
rappe Flyver med det lette Svingl 

Og Schandorph strøg Mismodet af sig. Han 



opgav rent den Ungdomstanke 
ved Versets Klang at fange Folkets Øre 
som lyrisk Virtuos, 

gjort sit Land større Tjænester end den hele Skok af Poeter, som 
plejer Omgang med »Ideer«. 

Men sin Ungdomskærlighed til Versene har Schandorph ikke 
opgivet. Naar han ret skal tale ud af sit eget inderste Jeg, binder 
Ordene sig uvilkaarlig sammen for ham i brudte Linjer og Rytmer* 
og der opstaar Digte, der med sin særegne tungtklædte Pragt 
bærer en bred Feststemning med sig. Han bruger mange Ord og 
lange Perioder i sine Vers og bygger snildrigt, som var det i 
Tømmerværk, snart moderne, snart athisk formede, snart gothiske 
Mindesmærker for sine Tanker. Der er i hans tidligere, som i 
hans sidst udgivne Digtsamling, »Fest- og Søgnedage«, Digte, 
der tager Sindet fanget, som var der Katedralers Rumfang i dem 
— jeg skal nævne Digtet til J. C. Schiødte — , og der er lyse Sale 
som Sangen, hvori han byder Bjørnstjærne Bjørnson til Gæst. I 
Indledningen til dette Digt findes nogle af de bedste Strofer, 
Schandorph nogensinde har skrevet: 



Vej-Spiralen 
snor sig om Fjælde. 
Jeg hører i Dalen 
Vandene vælde, 
syde og bruse. 

Tjærede Huse 

med leende Ruder 

paa Sned sig rejse. 

Graner dunkle 

mod Afgrunden luder 

Jeg hører bestandig 

Rislen og Dryp og brusende Fald. 
Mon Elven taler 
i Løn med sig selv? 
Lider den Kvaler? 
Hærjer mon Længsel 
den levende Elv, 
fordi den er dybt 
gemt og begravet 

i Dalførets lysarme Krypt? 

Længes mod Havet den hen? 

Gik det dig ikke som Elven, min Ven, 
i dit Land, del vejrbidte, klipperu Land, 
dit Land med de tusende Hjem? 

Se, dette er Poesi i gammel som i ny Betydning af Ordet, og det 
maler i sanddru og fine Træk Landet og Manden, der tales til. 
Men netop i Modsætning til dette skønne Slutningsdigt i Samlingen 
tager Indledningsdigtet til Georg Brandes sig forunderlig mat ud. 
Hvad har Schandorph der at sige til sin »velsignede« Ven? Han 
lover ham en Gang om mange Aar 



den skal fortælle om Tiden, da sammen vi mægted at svinge 
lystige Hug, hvis Ekko endnu gennem Luftrummet klinge, 

men dette forekommer os andre for lidt. Brandes havde vel i 
1886 fortjænt en fuldt saa hjærtelig og ærbødig Hilsen som den, 
ban fik i 1879. Hans Værk staar nemlig ved Magt endnu. Ham 
er det og ingen anden vi skylder, at der ikke er bælgsort i 
Danmark som i et lukket Rum Alt var gjort for at klemme til 
og stænge ude, og ved hjemmegjorte Tællepraases Skin gik der 
literære Banditer om og øvede Forbrydelser i Mørket. Hvad hjalp 
det til, at der i en Krog sad nogle misfornøjede og »krøb sammen 
og knibsed i Lommen«? Det var Brandes, der brød Skodderne 
fra og kom de betrængte Mennesker til Hjælp, han var »Lysets 
Bringer«, og med Lyset fik de gode Mod, formerede sig og blev 
mange, og de onde var nødt til at blive bedre. Naar Schandorph 
taler kammeratlig til Brandes om, at de har mægtet at svinge 
Hug sammen, saa har vi andre naturligvis vor Glæde af at mindes, 
hvor mandelig Schandorph tog fat, da Brandes havde vist, hvor 
Angrebet skulde foregaa, men vi husker ganske vist ogsaa, at 
inden Schandorph kom til at slaa, havde Brandes uden Hjælp fra 
nogen Side her hjemme knækket Ryggen paa de værste. Og det 
er fremdeles Brandes' Skyld, at der ikke paany er blevet sort i 
Danmark. Hans Gerning er nemlig den eneste af alle vore Literaters, 
der har Autoritet ogsaa udenfor Landets Grænser. Han drog 
oprindelig som Lærling ud i det store Europa, men i en Række 
af Skrifter, hvis Tankerigdom, Kundskabsfylde og glimrende Form 
ingen blot tilnærmelsesvis har naaet her hjemme, har han i Skan- 
dinavien, Tyskland, England, Frankrig, Rusland og Polen opnaaet 
et Ry, som trodser ethvert Lyseslukker forsag fra Stimændene i 
Danmark. Det havde vel været Schandorphs Ævner værd at be- 
synge den Magt, Brandes har naaet. Paa sit Omraade staar han 
fremdeles alene her hjemme — de literærhistoriske Forsøg, der 
siden hans Tid er gjort hos os, er hjemfaldne til Latteren eller til 
den overbærende Kritik, de færreste kender Navnene paa dem, der 

har skrevet om sligt — , og snart paa tyvende Aar er« der arbejdet 
med de Midler, som Kirkens og Statens Myndigheder besidder for 
blot at sætte et anstændigt Navn ved Siden af hans, som der 
kunde være Tale om at pynte med de Insigner, enhver véd, at 
alene Brandes er værdig at bære. Men forgæves. Der er ingen 
kommen, og skulde der indenfor en Menneskealder dukke et Men- 
neske op, som uden Skandale kunde aspirere til Lærerposten i 
Æstetik ved Universitetet, saa maatte det være en frafalden, der 
havde gaaet i Skole hos Brandes. Overfor denne Sagernes 
Stilling tager Schandorphs Digt sig ud, som var det skrevet 
i et af disse mindre vel oplagte Øjeblikke, som ogsaa Fader 
Homer kendte. 



En yngre Forfatter, der hidtil bestandig ved sine overhedede 
Udtryk og sine noget eksotiske Æmner har indtaget en Plads for 
sig selv i vor Literatur — en Plads, der ikke var blandt de første, 
men langt fra heller blandt de sidste — , en drillende Skribent, 
som var lavet og sanddru paa en Gang, en ærlig Kunstner og en 
utaalelig Manierist — : Herman Bang, har i Aar udgivet en 
Samling Fortællinger, som han kalder »Stille Eksistenser«. 
Der er sket en Vinding for os andre ved denne Bog, ti af dens 
fire »Livsbilleder« er det sidste og i Omfang ulige største et for- 
træffeligt Arbejde, som man kan nyde uden at maatte gøre 
væsentlige Indvendinger imod Form og Synsmaader. 

Stilen er ganske vist egen nok med sin ophakkede og kort- 
skaarne Sætningsbygning, men for en Gangs Skyld falder man ikke 
ugærne til Ro overfor denne hastige og ret energiske Udtryks- 
maade. Den er i alle Fald langt at foretrække for den tidligere 
Herman-Bangske Jargon, der var syg i Lederne og hyllet i bløde 
parfymerede Stoffer, saa at man sjælden fik en fast Linje at se. 
Denne Gang tegner alt sig skarpt og klart, og er end Omstændig- 
hedernes Mængde i Fortællingen stor, bliver man dog ikke som i 
adskillige af Forfatterens foregaaende Arbejder hængende i Ud- 
malingernes klæbende Langsommelighed, hvis kunstig fostrede 
Aandrighedspræg skal gælde for psykologiske Udredninger. Det 
lyder mærkeligt, men det er tilforladeligt, at der ikke forekommer 
ét skruet Udtryk i hele denne henved halvtredjehundrede Sider 
lange Fortælling af Bang, Æmnet har i den Grad gennemtrængt 
Ordene, at der i dem ikke findes andet end den Ting, der skal 

berettes. Der er taget for meget med, Historien er for lang, men 
det er en Ophobning af Stof, ikke en selvbehagelig Fantaserers 
Glæde over at kunne spinde Silke og Blaar. 

»Livsbilledet« hedder »Ved Vejen« og handler om en 
Stationsforstanders unge og barnløse Kone, der i sin langsomt 
forstaaende Blidhed kommer til at elske en rolig og blødt følende For- 
valter: to stille Mennesker, der sagte bøjer sig imod hinanden, for 
saa at skilles for bestandig. En rørende Begivenhed i jævne Om- 
givelser og meddelt uden det mindste Forsøg paa at højne Æmnet 
udover sin Natur. Bang har aldrig taget saa fint paa nogen Op- 
gave som paa denne, hvor han ærlig har ladet ubegavede og 
tarvelige Mennesker være glade og lide Sorger uanfægtet af, at det 
er en spirituel Forfatter, der har opdaget deres Tilflugtsted ved 
den jydske Længdebane. Der er særlig i Begyndelsen, da For- 
holdet mellem den barnlig smukke Fru Bai og Forvalter Huus 
endnu kun er i sin spirende Umiddelbarheds Fryd, noget saa ynde- 
fuldt over Fremstillingen, *at man har Indtryk af sjælden at have 
haft med saa læmpelig en Ævne til at fortælle sandt at gøre som 
denne. Og det er ikke sket paa Bekostning af Kraft i Maleriet. 
Tvært imod, baade de elskende og de andre, Hr. Bai, Frøknerne 
Abel, Præstegaardsfamiljen og den stakkels Skolefrøken, saa vel 
som Stedet ved Jærnbanen, Stationsbygningen, Engen, Markerne 
og den lille Stump Skov — alt er til at fatte om med alle Sanser. 
Hr. Bai er endog fremragende udmærket: en, i Hjemmet skikkelig, 
raa Person, en provinsiel Løve, der er sat i Bur, en simpel Fyr, 
der til syvende og sidst ikke er værre end de andre. 

Der findes næppe nogen Fortælling paa Dansk, hvori Provins- 
tonen i den Grad er slaaet ægte an som her, baade den gode og 
den slette. De raske blandt Damerne hjælper sig med et Maal, 
som ligner Butiksfrøknernes i København, men dog har sin umis- 
kendelige Lokalfarve, og Herrerne taler i den Knejpestil, de op- 
rindelig har faaet enten direkte eller igennem andre fra Vesterbro 
og Frederiksberg, men som de senere ved flittig Brug virtuos- 
mæssig har udviklet. Og den hele Idékreds i Hjærnerne hænger 
om Stedet som Støjen af Jærnbanetogene , der kommer og gaar, 
gør det og Duernes Kurren, Høets Duft i Forsommeren og Vinterens 
tunge Skyer. Der er vel Forbindelse adskillige Gange daglig bort 
fra Egnen med det øvrige Danmark, men den benyttes ikke 
livligere, end at alle, efter endt Udflugt, lader Forestillingerne 
om andet end de stedlige Anliggender blive i Kupeerne, som Saa 

føres videre af den smækre Togfører i de stramme Permissioner. 
Vi kender ham og dem alle' og hele Livet her »ved Vejen«, som 
havde det været vor egen Tumleplads i gode som i onde Dage. 
Vi maa, hvad enten vi vil eller ej, bruge den samme Spot mod 
de uheldige Eksemplarer af Kvinde- og Mandskønnet, som der er 
brugelig, og vi har den samme Medfølelse med Staklerne, som de 
andre overkommer., Naar Lille-Bentzen gemmer sig bag Hækken 
for i Nattens Mørke at opdage, om Frøken Jensen nu ogsaa 
virkelig bærer sin elskede Moppe hjem fra Stationen Juleaften, 
saa er det god Spas ogsaa for os. Der er den ægte Kunsts For- 
tryllelse over Fortællingen. 

Men den trækker for længe ud. Sygehistorien er unød- 
vendig vidtløftig, og Fru Bais Besøg i sin Fødeby burde have 
været ofret, ligesom ogsaa vistnok Bais Udflugt til København. 
Det er ikke let for os, der nu en Gang har vænnet os til det 
rolige Liv omkring Stationen, pludselig at skulle leve os ind i 
helt andre Forhold. Og det er jo Kærlighedshistorien mellem den 
fine, lille Fru Bai og Huus, som er Fortællingens Æmne, det 
andet burde have været afgjort i større Skynding. 

Men interessant er det at se, at her, hvor Bang er ganske 
anderledes paa det jævne end i sine tidligere Frembringelser, 
har han uden Sammenligning naat det smukkeste Udbytte. 
Han fortæller selv i Indledningen til »Stille Eksistenser«, hvor- 
ledes det er gaaet til, at han kom til at skrive »Ved Vejen«. Det 
er et Indtryk fra en Rejse i Jylland, som han ikke har kunnet 
blive af med, et Minde fra Hjemmet, der har fulgt ham over i 
Udlændigheden. Der kunde heri ligge et Fingerpeg om, at han i 
sin Kunst burde forlade de Grever og Grevinder og eksentriske 
Naturer, som han nu uden stort Udbytte har dyrket i adskillige 
Aar, for at pleje de virkelig hjemlige Indtryk. Vilde han, sam- 
tidig med at altsaa Hjemmets Eksistenser voksede sig stærke i 
hans Hjærte, lytte til Erindringerne om, hvorledes det danske 
Sprog klinger, hvad Fald det har ogsaa udenfor deres Kreds, 
som bruger Kragemaal, og bøje sin vidt forsøgte Stil derefter, 
saa blev Herman Bang fra at være en elsket Poet hos nogle til 
de manges gode Forfatter i Danmark. 

Henrik Pontoppidan er en af dem, der da han be- 
gyndte,, skrev for alle nyt følende danske Mænd og Kvinder. Han 
var frisk som den gryende Sommerdag, munter og spodsk og 

medfølende tillige. Han havde den unge Skoles Ævne til at tale 
glat og stærkt om de fleste af de Ting, der for Tiden rører Men- 
neskenes Hjærter, og de unges Vilje til ikke at bruge andet i sin 
Kunst end det virkelig sete og følte. Og han havde sine egne 
Ord. Der stod en Em om hans Bøger fra Engen og fra Byen, 
som ingen kunde tage fejl af: ham var det, som skulde blive 
saa god for Danmark, som Kielland havde været det for Norge. 

Saa skrev han »Ung Elskove. Man traf paa duftrige Ord. 
Den store Skovsø og den hensmuldrende Kro laa i vore Drømmes 
Land, — hvor var dette ikke smukt! — Men var det virkeligt? 
De fleste lod det blive ved Spørgsmaalet. Det var ikke paa sin 
Plads at mistænke Pontoppidan for Digt i den banale Betydning 
af Ordet. 

Men saa er »Mimoser« kommen. Hvor i Verden hører 
den hjemme? Vi læser om to unge Piger, hvoraf den ene hedder 
Kamma, den anden Betty; de opholder sig med deres Fader, en 
forhenværende Apoteker, paa et ensomt Sted i Nærheden af Skove 
og det blaa Hav. Ved Havet ligger skjult i en skyggefuld Lund 
Herresædet Gudersløvholm med fladt Tag og Stenvaser, »men 
navnlig med en meget stor og pragtfuldt anlagt Park, som Ejeren 
liberalt lod staa aaben for Publikum.« Og i et dybt, dystert 
Indhug i Skovhegnet hinsides Mose- og Hedestrækninger findes 
en stor rød, halv forvitret Borg med tunge Taarne over sivfyldte 
Grave som et forglemt Stykke Middelalder; den kaldes i Folke- 
munde »Klosteret«. De respektive Ejere af disse Herresæder be- 
nævnes Drehling og »Klosterbaronen« , og om Drehling siges der 
straks som foreløbigt Kendingstegn, at »han var en smuk, brunet 
Mand mellem tredive og fyrre, med et noget formelt, men venligt 
og vindende Væsen«. »Han sad rank som en Grenader paa sin 
høje, gule, engelske Hoppe«. Klosterbaronen er en ivrig Jægers- 
mand til Fods og skildres som en »stolt, heltemæssig Skikkelse med 
stort, lyst Skæg ned over Brystet, Ørnenæse og store, lyseblaa, 
sværmeriske Øjne«. Begge Damerne falder hurtig og uden Besvær 
for Forfatteren i Armene paa hver sin af disse to Herrer, som 
hidtil har foretrukket den ugifte Stand, og »det traf sig nu ret 
passende, at det netop blev Kamma, den ældste, der kom til 
Klosteret. Der var nemlig noget over hele hendes høje, ranke, 
mørklokkede Skikkelse, der ligesom paa Forhaand bestemte 
hende for en Borgfrues Værdighed. Dette skønne, fuldt modne 
Legeme var som skabt til at bære Silke og Brokade over bonede 

Gulve [i den forvitrede Borg]; disse kække, liljehvide Skuldre til at 
lyse over mørkt Fløjl i festligt skinnende Sale. Betty derimod 
var trods sine sytten Aar endnu lille og bly med noget af Barnets 
buttede Ynde og sjælfulde Undseelse. Hvid og rød — som Mælk 
og Blod — holdt hun sig i det hele ligesom i Skjul bag sin 
ældre Søster, over hvis Skulder hun frygtsomt kiggede frem 
mellem buede Øjefrynsers blødt skyggende Silkegitter c 

Denne muligvis rammende, men dog maaske noget for al- 
mindelig holdte Skildring, er alt, hvad Forfatteren tror det nød- 
vendigt at meddele os om sine to unge Kvinder inden de træder ind 
i Livet; H. F. Evald plejer at være omtrent lige saa omhyggelig. 

Paa Hr. Drehling ofres der flere Ord i den beskrivende 
Indledning. Han er i det hele Forfatterens Yndling, det er om 
hans Bedrifter Bogen er skreven. Han ejede, siges der, »i sin 
Person Egenskaber, der uvilkaarlig trak Kvinderne til ham. Det 
var noget vist tavst eller diskret lidenskabeligt, der dannede lige- 
som Understrøm i hans for øvrigt (!) fuldendt beherskede og 
formrette Optræden. Dertil var han ejendommelig smuk: selve 
Legemet rankt, slankt, elegant; Ansigtets Form er regelret Oval; 
Panden høj, hvælvet, halvvejs dækket af et smukt Fald af mørke- 
brune Haar. Under de fornemt buede Bryn brændte et Par klare, 
brune, svagt drømmende Øjne, der sammen med en sirlig plejet 
Moustache og Mundens fint spottende Linje gav Ansigtet dets 
Udtryk af Ildfuldhed og Intelligens«. — Svært pæn Mand, denne 
Drehling! Men hvor er det monstro, man har læst om en, der 
lignede ham? Skulde det være i de engelske, tyske, franske, 
danske og svenske Dameromaner, som man i sin Skoletid fik sat 
til Livs? Der er Grund til at formode det. Men Manden er ikke 
færdig endnu. »Tre graa Haar i Tindingen sfamt et vist følelses- 
fuldt Smil, der nu og da — ligesom gennem Erindringen — 
kunde gaa over hans Ansigt, skulde (efter hvad Damerne hviskede) 
være de interessante Mindelser om forrige Dages Kvindegunst«. 

— Ogsaa dette forekommer én bekendt! Og han »nævntes i sin 
Tid som Hovedstadens graciøseste Danser og eleganteste Fægte- 
mester« — nu er der ingen Tvivl længer mulig, vi har før haft 
med selve Manden at gøre, han var »en lidenskabelig Beundrer 
af Kunst især Musik og spillede selv smukt paa Violoncel og Obo«. 

— Oboen er ganske vist ny, men den kan han jo have lært at 
spille paa, siden vi gik i Skole. Vi tillader os altsaa foreløbig 
at betragte Hr. Drehling som en gammel bekendt. 

Han bliver gift med den »rosenrødmende« Betty, hvis 
>dulgte, blysomme Kærlighed« beruser ham, og »han, som — 
træt af Verden — havde tænkt, at hans Liv halvt var endt, han 
følte, at nu først begyndte han ret at leve«. »Han fulgtes med 
Betty ud i Skoven, og de plukkede Blomster eller læste Bøger 
højt for hinanden under Fuglesangen ; og regelmæssig hver Middag 
øvede de sig firhændigt paa Flygelet inde i Bettys Kabinet«. 
Dermed er dog ingenlunde hans Dages Gerning endt. »Han 
havde anskaffet sig nye Jagtrekvisiter [om Sommeren], en Flok 
Duer og et kostbart Hønseri med fine kinesiske Racer, hvis om- 
hyggelige Røgt var hans daglige Adspredelse«. Dette er nu dog 
vist en urigtig Bemærkning. Skulde man da nemlig ikke tro , at 
det trættede eller kedede ham at plukke Blomster med Betty og 
at læse højt under Fuglesangen? iMen fremfor alt havde han med 
Iver kastet sig over sit Landbrug, sin Gaards Bedrift, sine Heste 
og sit Kvæg, der forhen aldrig havde bekymret ham«. Det ses 
altsaa, at Manden har sin Tid godt besat, og da han tilmed som 
Landstingsmand — for det er han ogsaa, og det en folkevalgt 
(siden han dog ikke har været Medlem af nogen lovgivende For- 
samling før, kan det ikke uden videre anføres til hans Ros, at 
han har ladet sig vælge af »Folket«) — jo maa følge en Smule 
med i Aviserne, saa kunde der mulig hos en eller anden opstaa 
Tvivl, om han nu ogsaa grundig røgter alle disse Gøremaal. Og 
hvordan gaar det med Oboen? Der synes her at være en skæbne- 
svanger Troløshed i hans Karakter, — den nævnes nemlig ikke 
med et Ord, efter at han er bleven gift og hver Dag maa øve 
sig firhændigt paa et andet Instrument. 

Det viser sig da ogsaa, at han langt fra er saa brav, som 
han giver sig Mine af. Ikke saa saare er det blevet Efteraar, og 
Betty har faaet en lille, og han gaar i København ved Rigsdagen 
og bestiller ingen Ting, før han, i Stedet for jævnlig at tage hjem 
og se til sin Kone, sine Høns og Heste osv., begynder at interes- 
sere sig for en sort klædt Dame, som han træffer paa Langelinje 
i Spadseretiden, naar han burde have siddet i Landstinget. Eller 
mulig det kun er paa de Dage, da dette Ting ikke holder Møde; 
det hænder nemlig undertiden. Forsømmer han altsaa end 
maaske ikke sine politiske Pligter ved at pleje Bekendtskabet med 
denne Dame, aabenbarer det sig dog snart, at han bliver For- 
ræder mod sin Hustru. Samme Dag nemlig, som det endelig 
gaar op for ham, at nu kan han ikke trække det længere ud med 

at rejse hjem, falder han for den sortklædte Dames Fødder og 
indretter sig for Natten i samme Pensjonat, hvor hun har op- 
slaaet sin »syrlig« duftende Rede med blaa Silketøfler, Puddel- 
skindstæppe og det hele. 

Det kommer han nu imidlertid ikke godt fra. Hans Sviger- 
fader, den forhenværende Apoteker, har beluret ham, og vips 
farer denne diskrete Mand hjem til sin ældste Datter Kamma, 
som selv tidligere er bleven bedragen i sit Ægteskab og har for- 
ladt Manden, og fortæller hende, hvad han har set, hvorpaa de 
begge iler til Betty, for at denne saa hurtigt som muligt kan faa 
Budskabet om det sørgelige Faktum, ingen af de to endnu for 
Alvor har undersøgt. Tilfældigvis forholder imidlertid Angivelsen 
sig rigtig, og da vor gamle Ven Drehling med sin brødebetyngede 
Samvittighed staar i sin Ejendomsgaard , møder han ikke sin 
Hustru, men Svigerinden, som med »bitter Stolthed« siger: »Deres 
Hustru, Hr. Godsejer, er ikke her.« — 

I gamle Dage vilde Slubberten nu uden Tvivl have faaet 
Tilgivelse, og det nye i Hr. Pontoppidans »Familieliv« er det, 
at Kvinderne har taget sig paa at optræde om end paa langt nær 
ikke saa grelt som den moderne Ægtemand i »Et* Besøg«, der 
aandelig tramper sin Kone i Støvet for et svundet Fejltrins Skyld, 
som næppe en Gang var et Fejltrin og under alle Omstændig- 
heder ikke var det imod ham, saa dog i Lighed dermed: af- 
gørende og absolut. Kamma og Betty vil ikke være gift med 
Mænd, som bedrager dem. 

Hvis Bogen i øvrigt var god, det vil sige, skildrede levende 
Mennesker, saa at man kunde kende dem fra andre, saa var der 
ikke det mindste at indvende imod dens Resultat. Det forholder 
sig rigtigt, at de moderne Bestræbelser til Kvindens Frigørelse 
har givet et stort Antal Hustruer i Norden Forestillingen om, at 
den Forpligtelse, der er indgaaet i Ægteskabet, hvor ikke (som i 
»Tre Par«) andet forud aftales, er ubetinget bindende for begge 
Parter. Et Ægteskabsbrud fra Mandens Side skal altsaa medføre' 
samme Ret for Kvinden til at forkaste ham, som hendes For- 
syndelse altid har givet ham til at bortvise hende. Hr. Drehling 
har ikke noget at beklage sig over. Tilmed er han jo ved Kammas 
Skæbne bleven advaret i Tide. 

Men Ulykken er, at Bogen ikke er god og har en ironisk 
Titel: Mimoser. Hr. Pontoppidan har ment, at disse to Fruer 
var for ømskindede. Men det var det, som skulde bevises. Er 




Den nye Literatur. 



67 



Tilstanden først saaledes — og det har Hr. Pontoppidan ind- 
rømmet ved at gaa ud der fra som givet — at Kvinderne vil 
have ens Moral i Ægteskabet for begge Køn, saa maa den, der 
ler der af, støtte sin Latter med Grunde, ellers udsætter han sig 
for at blive ene med sin Munterhed: umiddelbart indlysende er 
Ironien ikke. Og der findes ikke Beviser i »Mimoser c. 

Det er en Bog, som søger at puste Liv i gamle Roman- 
figurer. Var Fortællingen ikke mod Slutningen saa direkte og 
alvorlig meddelende, skulde man tro, at Forfatteren for Spøg 
havde efterlignet tidligere Romanskriveres daarlige Maner med at 
lade blodløse, ud af Luften grebne Figurer agere til Fornøjelse 
for et nyfigent Publikum, som kun læser Bøger for Begivenhed- 
ernes Skyld, — ikke en af Personerne har et virkeligt individuelt 
Liv. Og den eneste af de optrædende, paa hvem der er anvendt 
en Del kunstnerisk Omhu, hvis indre Tilstand derfor beskrives 
under forskellige Anfægtelser, falder sammen for Forfatteren som 
en Bunke Klæder. Han er tænkt som en »ædel«, blaseret Gods- 
ejer, der til Bunds har indset, »hvor fattigt og uværdigt hans 
Ungdomsliv har været« — det Liv, der har givet ham de tradi- 
tionelle graa Haar i Tindingen — -, og saa opfører han sig, som 
var han et stakkels, uprøvet Huslæreræmnie, der snyder sin 
fromme Kæreste for den første den bedste Kokettes Skyld, som 
kommer paa hans Vej. Var saa sandt Hr. Drehling den, han 
gives ud for at være, kunde den foretagsomme Fru Conerding 
have sparet sig Ulejligheden med Spadsereturene paa Langelinje 
og Visiten hos Hofjægermesterinde Drehling, — af hendes Slags 
har Hr. Godsejeren set tilstrækkeligt, til at et nyt Eksemplar 
skulde kunne lokke andet end et Smil og et Buk frem hos 
ham. Han er jo ikke som den tykke Klosterbaron, der kun har 
faaet stærkere Appetit, jo flere Nydelser han har skaffet sig. 

Det er med Forundring og Beklagelse, man læser »Mimoser«. 
Pontoppidan var det frodigste Talent blandt de unge, og nu har 
han sendt en tom Bog ud i Verden. Af den gode Kunstner er 
der kun et vist lækkert Foredrag tilbage og saa glimtvis nogle 
rammende eller morsomme Bemærkninger. Men dette er natur- 
ligvis langt fra Hr. Pontoppidans sidste Ord. Paa næste Bog- 
marked møder vi atter »Sandinge Menigheds«, »Landsby billed- 
ernes« og »Stækkede Vingers« udmærkede Forfatter. 

Der var tre Forfatterinder, som i Fjor vakte Opmærksomhed 
blandt deres mandlige Kolleger. Af dem har de to i Aar paany 
givet Møde: van der Burgh og Aage Vang, men hverken den 
førstes »Skitser« eller den sidstes »I Brændingen« kommer 
blot tilnærmelsesvis i Højde med de i Fjor udgivne Bøger. 

Frøken van der Burgh skriver fiffigt og let og ofte stem- 
ningsrigt som i den lille sjællandske Sommertragedie »Reddet«, 
der turde være den bedste af Skitserne, men man fristes unægte- 
lig denne Gang til at ønske, at hun ikke havde det slet saa nemt 
ved Udarbejdelsen af kunstnerisk Nips. Saa var formodentlig 
saadanne Sager som »Fordringen«, »Et gammelt Kardinalpalads«, 
»Fra Treschows Stiftelse« og »I Skygge« aldrig blevet til, og vi 
havde sluppet for adskillige Dusin Siders ørkesløs Læsning. »I 
Skygge« er ligefrem et utilladeligt Produkt fra denne Forfatter- 
indes Haand, saa tarvelig, traditionel og lavet er Beretningen. I 
»Valborg« er der Anlæg til en større Fortælling, som kunde være 
bleven interessant, hvis den var bleven skreven i den Aand, hvori 
man tror, at Udkastet er begyndt: en smuk, koket og løgnagtig 
Kvindes Gang gennem den relativt pæneste af hendes mange 
Kærlighedshistorier indenfor det af hende vedligeholdte Ægte- 
skab. Manden har hundrede Gange ønsket Baandet brudt, men 
hun vil ikke af alle de mange Grunde, som gør, at en fiks Gros- 
sererfrue ikke ønsker at være en fraskilt Hustru. Der er fortalt 
et Optrin mellem hende og Manden efter et Selskab, da alle 
Gæsterne er taget bort, og der er et Maleri paa disse fire fem 
Sider, som i Liv og Alvor staar højt i vor Literatur. Man over- 
raskes ved her at træffe saa kraftige Farver, Tonen er nemlig 
gennemgaaende vel pæn i disse Skitser, og des værre viser det sig 
ogsaa, at Fortællerindens Energi er udtømt efter Udmalingen af 
denne enkelte Side af Løgnen og Raaheden i de to »fine« Men- 
neskers TLiv. Resten af »Valborg« er konstrueret over Ønsket 
om, at daarlige Kvinder staar til at redde, naar de ere heldige 
nok til at blive elskede af gode Mænd. Men hverken den gode 
Mand eller den daarlige Kvinde er bleven til, hvad de skulle være 
særlig er Manden kun et Skyggerids af sig selv, og i Valborg 
bortelimineres rent vilkaarlig de Instinkter, som til alle Tider vil 
holde hende paa det faldende Plan. 

»I Brændingen« af Aage Vang begynder som en dygtig 
og frisk Gentagelse af det i »Agnete« behandlede Æmne: en ung 
Piges sky Forelskelse i en, hvis Genkærlighed hun ikke tør 




Den nye Literatur. 



69 



haabe paa, og var »Agnete« ikke gaaet forud, vilde denne Be- 
gyndelse have vakt megen og fortjænt Opsigt. Forfatterinden 
skriver ud fra et nøje Kendskab til det dannede Provinsliv, navn- 
lig da til de unge selvstændig tænkende Frøkners Tanker. 
Der er mere Baggrund i denne Fortælling end i den forrige, som 
næsten udelukkende sysselsatte sig med sin unge, indtagende 
Heltinde. Vi indvies i ikke faa af Livets Kuriosa i den lille Køb- 
stad paa Mols, og overalt hvor dette sker, er Fremstillingen 
livlig og klog. Og der er i Fortællingen om den Mand, som er 
Genstand for Lærerinden, Frøken Esthers Kærlighed mange gode 
Iagttagelser. Det er saa langt fra, at han er bleven til en Helt i 
den gængse Betydning af Ordet, at han snarere er lidt ked- 
sommelig i sin brave Almindelighed som Teolog. Men netop i 
Forsøget paa at holde ham indenfor Hverdagslivets graa Tone, 
viser Frøken Vang sin Kunsts gode Art. 

Esther opnaar til Forskel fra Agnete at blive forlovet med 
den, hun elsker, og Fortællingen glider jævnt og forstandigt ind 
over Forlovelsestidens dybe Vande. Men saa strander den plud- 
selig paa et Skær, som ingen skulde have drømt om kunde vise 
sig. Frøken Esther bliver hysterisk. Hun har udstaaet en stor 
Skræk, og i den Tilstand af nervøs-erotisk Spænding, hvori hun 
i længere Tid har levet, slaar Tilfældet sig paa Hjærnen, hun 
faar Hallucinationer, og Sygdommen antager hurtig Form af 
religiøst Vanvid. Der er nu ikke noget forunderligt i dette. 
Ganske vist har den unge Dame hidtil været en nok saa 
solid Fritænker, men bestandig har der dog dæmret Fore- 
stillingen om en styrende Gud bag alle de dristige eller forsagte 
Overvejelser, og Forlovelsen med den religiøse Hr. Thordby har 
paany tvunget hendes Tanker ind paa de kendte Veje, om 
ikke af anden Grund, saa for med Energi at protestere. Nu 
kommer hun imidlertid med et paa det rene med, at hun kun 
har et eneste at gøre: at forsage. Og efter nogen Vaklen hæver 
hun Forbindelsen med den Mand, hun netop nu elsker højere 
end nogensinde. Skæret, hvorpaa Fortællingen er strandet, er 
dog ikke denne Begivenhed. Hvor modig og sund end Esther 
hidtil har vist sig at være, saa er der nok i hendes nu- 
værende og foregaaende Tilstande, som kan forklare en saadan 
Tingenes Vending. Nej Ulykken er, at Forfatterinden fuldstændig 
misforstaar det, der gaar for sig. Tkke et Sekund falder det 
hende ind, at Esther kunde være bleven ganske den samme som 

før, om hun var bleven behandlet med koldt Vand, Ro og Gym- 
nastik. Hun finder det i sin Orden, at Hr. Thordby ikke har 
andet at stille op imod Ulykken end moralsk Paavirkning, og for 
Alvor fordyber hun sig i det bibelske Virvar, som spøger i den 
unge, nylig modnede Kvindes Hjærne. Hvad der er en ikke 
ualmindelig Sygdomsform, opfatter hun som interessante psyko- 
logiske Foreteelser , og hun tvinger os til at høre paa Realiteten 
af Esthers hysteriske Paafund. Dette er forunderligt. Frøken 
Vang gør ellers Indtryk af at være vel vidende om det meste af, 
hvad der kan hænde en ung Pige mellem femten og femogtyve 
Aar, og dertil hører disse aandelige Overfald i Forlovelsestiden, 
der maa behandles som al anden Sygdom bliver det. 

Fortællingen er Vrag i samme Nu, den har stødt paa 
denne Urimelighed, og det er Skade: den var udrustet godt nok 
til at kunne have taalt en lang Sejlads. 



Anmælderen gjorde i en Artikel i >Tilskuerensc Majhæfte 
opmærksom paa Stilstanden i den danske Literatur i Modsæt- 
ning til Fremgangen i den norske. Bemærkningerne vakte nogen 
Modsigelse den Gang. I Aar faar det vel staa ved Magt, at 
Nordmændene har ladet os langt bag sig. Som Ibsen tidligere 
var forud for de andre Forfattere i Norden , er Christian Krohg 
og Arne Garborg det i Aar. Men ogsaa Lie er langt fremme, 
kun Kiel land er bleven tilbage i Løbet, og Ibsen har ikke 
villet deltage i nogen Kappestrid med andre. Han er bleven 
staaende der, hvor han i sin Manddoms første Aar elskede at 
være, da han var sammen med Pastor Brand og Kejsere og Gali- 
læer, og han har saa muret sig inde i et Slot, som han kalder 
»Rosmersholmc 

Den store Bygning er ikke uden videre tilgængelig for alle: 
kun de, der vil lade de moderne Længsler blive uden for, kan 
færdes uhindret der inde. I Slottet lever nemlig et allegorisk 
Dyr, »den hvide Hesten«, som farer ilde med dem, som spørger 
efter det haandgribelige , og kun er venlig sindet imod dem, der 
formaar at træde saa let paa Tankers Spind, at Underlaget ikke 
brister. 

Rebekka er en moden ung Kvinde fra Nordland, der ved 
sin Ævne til at vinde alle for sig har faaet Indpas paa den store 

Slægtsgaard Rosmersholm som den barnløse og i den Anledning 
tungsindige Husfrues uundværlige Veninde. Her kommer der 
imidlertid over hende et ubetvingeligt Begær efter Venindens blide 
og usanselige Mand, Pastor Rosmer, og hensynsløs som hun er, 
lyver hun for Fru Beate saa klogt og saa længe, at denne til— 
sidst Skridt og Skridt drives til at begaa Selvmord i den Tro, at 
hun derved skaffer sin intet anende Mand Lykken i Rebekkas 
Arme. Men saa magtstjæler Rosmersholm Rebekka. I Samlivet 
med Ejermanden gaar det store Omslag for sig i hende. Han, 
der, medens Hustruen levede, ikke var fuldt ud sig selv, fordi 
hendes Lidenskabelighed stødte ham, giver sig nu hen, og ved 
hans Finhed bliver de opjagede Magter i Rebekka bragt til Tavs- 
hed. Det viser sig desuden, at han aldrig formaar at gaa Vejen 
forbi Møllefossen, hvor Beate styrtede sig ud. Og den forsagende 
Kærlighed , der ikke vil andet end et »rent« Samliv mellem Mand 
og Kvinde, vokser sig saa stærkt i Rebekka, at da Rosmer paa 
et senere Stadium to Gange, sidste Gang endog efter at han ved 
hendes egne Tilstaaelser har faaet at vide alt, hvad hun har 
pønset paa og øvet paa Rosmersholm , beder hende bønlig om at 
blive hans Hustru, vil hun det ikke. Det er ikke alene Fru Beate, 
der er imellem dem, men ogsaa en Fortid i Nordland, der saa 
vidt man kan skønne bestaar deri, at Rebekka har været en 
aldrende Distriktlæges Elskerinde. Hun har ikke den Skyldfrihed, 
som Rosmer har talt om er nødvendig for at faa Folk til at blive 
glade Adelsmennesker. Det har nemlig været Mandens »Livssag«, 
efter at han er bleven paavirket af Rebekka og har lagt Præste- 
skabet og andre gamle Forestillinger paa Hylden, at ville drage 
ud for at skabe glade Adelsmennesker rundt omkring ved Hjælp 
af Skyldfrihedsfølelsen og den stille Kærlighed. Og ganske vist 
har han nu opgivet denne Livssag i Mismod over, at Rebekka 
ikke var den, han trode, hun var, men hun fastholder ikke desto 
mindre for sit Vedkommende at være bleven adlet af ham. Dog 
han, der jo ved sit Frieri har brudt det »rene« Samlivs Tanke, 
erklærer at han ikke kan trænge til Bunds i Spørgsmaalet. Saa 
siger Rebekka: »Tror du mig ikke?« Nej, det gør han ikke. 
Han tror hverken paa hende eller paa sig selv niere. Hvorledes 
han da kan holde ud at leve? Det mener han heller ikke, at 
han kan. Han maa have et Vidnesbyrd. Og ved et Besøg af en 
lidt fuld og lidt gal og meget sjofel, afdanket Skønaand, Hr. Brendel, 
Rosmers gamle Lærer, der nu har faaet »Hjemve efter det store 

ingen tinge, o: har i Sinde at tage Livet at' sig, bliver hans Tanker 
ledet til eller bestyrket i at fordre af Rebekka et »gladelig« bragt Offer. 
Da imidlertid hans Kone alt før har bragt et saadant Offer, saa 
kan det, han forlanger af Rebekka, ikke være mindre, om det 
skal virke noget. Han spørger hende altsaa, om hun for hans 
Skyld vil gaa i Møllefossen. Jo det vil hun! Men han tror ikke, 
at hun kan, for, siger han, »Du er ikke som Beate under et for- 
kvaklet Livssyns Magte Disse i hans Mund mærkelige Ord — 
naar Beate var forkvaklet, hvor kan hun saa bruges til Efter- 
følgelse? — svinder som et Fnug i Blæst, da Rebekka svarer: 
»Men jeg er under det rosmersholmske Livssyn — nu«. »Er det 
der, den staar?« siger Rosmer, idet han ser stift paa hende. »Nu 
vel. Saa er jeg under vort frigjorte Livssyn, Rebekka«. Og der- 
med mener han, at hvis hun gaar i Fossen, saa gaar han med. 
Der synes nu at være indtraadt det Højdepunkt i Samtalen, hvor 
de begge kan komme til Fornuft, men tvært imod: Rosmer lægger 
sin Haand paa Rebekkas Hoved og tager hende til Ægte som sin 
rette Hustru, og da Mand og Hustru bør følges ad, er der ikke 
Tale om andet, end at han ogsaa vil i Fossen: »For nu tør jeg det.« 
Men »om det bare var et Blændværk ? En af disse hvide Hestene 
paa Rosmersholm?« spørger Rebekka. »Kunde velvære. For dem 
slipper vi ikke fra. — vi, her paa Gaarden«, svarer Rosmer, og 
efter en lille Tvivl om, hvem af dem det er, der følger den anden, 
hun ham eller han hende, hvilken Tvivl Rosmer løser paa den 
Maade, at han erklærer: »Vi to følger hinanden, Rebekka. Jeg 
dig og du mig, for nu er vi to et«, tager Rebekka ham i Haanden 
med det Udbrud: »Ja. Nu er vi et. Kom! Saa gaar vi gladelig«. 
Og dermed springer de i Vandet, og Sagaen har en Ende. 

Man vil have lagt Mærke til, at »den hvide Hesten« i sidste 
Øjeblik traadte til og afgjorde Sagen. Den viser sig jævnlig i de 
talendes Ord, og da der rent praktisk taget ikke er Spor af Brug 
for den i Stykket, ledes man til at formode, at den maa gemme 
den dybsindige Mening med disse Personers ikke umiddelbart ind- 
lysende Adfærd. 

Den kunde da være saadan noget som de gamle Slægters 
Angest for og Magt over det ny, den Trusel og Fare, der be- 
standig svæver over de Folks Hoveder, der ude fra planmæssig 
vinder Indpas i de besiddendes Kreds, og den Skæbne, der hævner 
sig paa dem, som svigter Traditionen. Men det er ogsaa muligt, 
at den kun skal betyde denne enkelte Slægts udpinte Finhed, dens 

Afmagt til selv at sætte nye Skud og paa den anden Side dens 
Ævne til hurtig at dræbe enhver nok saa frodig Indpodning paa 
Stammen. 

Men hvad saa end »den hvide Hesten« skal betyde andet 
end en enfoldig Spøgelsefrygt, er vi med den kommen ind i Sub- 
tiliteternes Verden, og det var ikke did, vi stræbte, da vi i god 
Tro og med Spænding satte os til at læse Ibsens nye Bog. Vi 
tænkte os Muligheden af at opleve Stemninger som dem, vi 
prøvede, da »Gengangere« stod for os, eller da Nora havde sit 
Opgør med Helmer, og det er en Skuffelse af den alvorlige Slags, 
at Ibsen vil byde os Hedvig Ekdals hysteriske »Offerhandling« i 
forøget Udgave om igen og i Omgivelser, der ikke er rensede ved 
nogen Slags stor eller lille Spot. Gregers Werle med »den ideale 
Fordring« var et forrykt Menneske, Hjalmar Ekdal den bedst 
skildrede Pjalt vel, Fællesliteraturen ejer, og den, der ofrede sig, 
et Barn i Stemmeskiflningen, — men her? Her findes ikke Plads 
for nogen som helst Formodning om, at Ibsen vil have Mennesker 
til bedste. 

Det er en tungt tænkt Tragedie i en Stil, der minder om 
den Verden, hvori Brand søger op paa Vidderne, og Per Gynt 
finder Solveig ventende. Men de Tider er forbi, da »Sejrens Sejr 
er alt at miste«: »Rosmersholm« vil ikke blive de moderne Men- 
neskers Bog. 



(Sluttes.) 



E. Skram. 

I. Hemmelige Møder. 



Vejle. 



Uen foreløbige Finantslov af 1ste April 1885 har som et 
Skel delt Befolkningen i to Dele. Det mærkes selv i de mest 
afsides Egne, det føles selv hos de Lag af Befolkningen, der kun 
læser den Avisstump, som svøbes om deres Mellemmad, naar de 
er paa Skov- og Mosearbejde — saa afgørende er dette Skel. 

For de indfødte tegner Skelmærkerne sig med skarp Tyde- 
lighed mod Luften alle Vegne. Vel sandt, det tager Tid med at 
bøje af for alle de Hensyn, som en saadan Grænse midt i 
Landet, gennem den lille Købstad eller Landsby, fremkalder, men 
der vises nøje Agtpaagivenhed, et vist Instinkt træder til, ti paa 
adskillige Steder drager Provisoriet sine Linjer i Sporene efter 
gamle Standsfordomme. 

Her i denne lille By, der ligger i en venlig Dal, mellem 
Eng og Fjord, omgivet af friske Bøgeskove, træffer jeg disse 
Skellinjer hver Dag. Om Bladene vil jeg slet ikke tale, men 
henkastede Ytringer paa Gaden, Brudstykker af Samtaler i Butikker 
og Købmandsgaarde minder uophørlig derom. 

En fremmed vilde tro, at her var idel Fred. Naar han ret 
betragtede Byen som den ligger med sin Kirke, sit Raadhus 
og sin Klynge af røde Tage, beskeden som en Husmandsidyl i det 
rige, gæstmilde Dalland, og naar han saa paa samme Tid saa 1 
Bønderne rulle ind i Byen med deres Smør, Æg og Fedevarer, saa 
vilde han være sikker paa den bedste Forstaaelse mellem Land 
°© By, ja, han vilde maaske formene, at Byen slet ikke var til 
som saadan, men at det var en By, hvori Landet var flyttet ind, 
og at den kun var til Stede som delagtig i den samlede Egns Opgave. 

Men den fremmede, der tænkte saaledes, kendte ikke dansk 
Borgersind og dansk Provins følelse, og det er ikke saa ganske 
vist, at de Forestillinger, han muligvis førte med sig anden Steds fra, 
slog til her. Vi har nu en Gang ogsaa vore Ejendommeligheder, 
deriblandt hint Borgersind, til hvis vigtigste Kendemærker hører, 
at man fuldstændig kan hæve sig over Landbefolkningen og feje 
de Synsmaader til Side, som den hylder. Paa Markerne eller i 
Engene, langs Skovene, under Sol og Regn, skulde der vel spire 
og vokse Tanker? Jo vist, der vokser Korn og Kartofler, men 
Tanker og den Slags Ting — de korn i gamle Dage fra Kancel- 
liet, og nu findes de hos Embedsstanden og opefter, de spirer 
kun i Kontorluften, de trænger ikke til Regn eller Sol, men 
næres af Støv, af kongelig dansk Kontorstøv. Forstaar vi os paa 
Landets Styrelse? ... Nej, vi stiler ikke saa højt; naar vi kun 
gør det modsatte, af hvad Bønderne gør, saa handler vi viseligt. 
Derfor, medens Bønderne der ude slider, arbejder, aser sig frem 
gennem Møder, Højskoler og Aftenskoler, saa kommer vi loyale 
Borgere rullende langt bag ude i en ærværdig Karosse fra Lands- 
faderens Dage og raster jævnlig ved Klubgilder, og enhver, der 
ikke gør ligesaa, han er mintro en Nar! 

I det store og hele kan det vel siges, at Skellet er draget 
mellem Land og By; men man maa kunne tyde halvkvædede Viser, 
kende det daglige Livs smaa Sindsudbrud og Episoder for ret at 
skønne, hvor dybe Furer, der er revne op mellem Landets 
politiske Partier, og hvilken Sæd, ond og god, der vokser 
frem deraf. 

Et Udslag af denne ulmende Ufred er de hemmelige 
Møder, hvoraf der rundt om i Købstæderne og Sognene er 
blevet afholdt mange flere, end der er kommet til Offentlighedens 
Kundskab. De provisoriske Love har hos Venstrebefolkningen 
ikke blot vakt Harme, men Bestyrtelse, Sorg; man føler sig paa 
én Gang sine Angrebsvaaben fravristede eller døvede, føler Bunden 
usikker, Omgivelserne lurende, saa søger man sammen i indviede 
Kredse, ikke — saa vidt jeg har set — for at true og injurere, 
men for at spørge og raadføre. 

Det sidste Møde, hvor jeg har været til Stede, afholdtes 
sidste Torvedag her i Vejle. Med Undtagelse af et Par politiske 
Ledere fra Byen havde kun Landboere Adgang. Skønt mange 
var indviede, naaede dog ikke et forraadende Ord ud over den 

rette Kreds. Det var et Møde midt i Byen, som Byen ikke havde 
Anelse om. 

Det holdtes i en stor, rummelig, lidt dunkel Sal. Ved 
den ene Sidevæg var anbragt en Talerstol, og i halv Rundkreds 
der omkring Stole og Bænke. Bønderne kom enkeltvis eller vel 
mest to og to, sagte samtalende, med samme Ro og Besindighed, 
som gik de ind i en Butik for at købslaa om en Høle eller desl. 
Efterhaanden samlede de sig i Smaagrupper, de fleste var øjen- 
synlig Gaardmænd. Skønt fra meget forskellige Egne, trods 
Afvigelser i Dragter og Sædvaner, sluttede de sig dog hurtig 
sammen. . . . Lad os se din Haand, lad os høre dig tale, lad 
os se hinanden under Øjne — godt, jeg kender dig, dit Ord og 
dit Øje røber dig, bliv hos os . '. . Eller: jeg kender dig ikke, dit 
Ord og dit Øje røber dig ogsaa. Ingen har haft Bud efter dig. 

Forsamlingen voksede langsomt. Hver Gang Døren gik op, 
saa alle derhen, og et ganske kort Øjeblik blev der tyst i Salen. 
Den eller de indtrædende saa sig sindig om efter Plads, ingen 
højrøstet Hilsen modtog dem, men fra Venner og Bekendte fik 
de Velkomstnik, der vare talende nok i al deres Tavshed. 
Fremfor alt var denne Forsamling præget af Ro, jeg kunde 
fristes til at sige en alt for tung Ro, der ingen Steds lod en 
sydende, blinkende Understrøm fornemmes. Mødet angik en 
demokratisk Bygning, hvor Bønderne vilde indrette Brugsforening, 
Kørestald og Forsamlingssal, kort sagt, de Bestræbelser, der 
sædvanlig betegnes som »økonomisk Krige Disse Mennesker 
vare altsaa komne sammen for at drøfte politiske og økonomiske 
Spørgsmaal, de repræsenterede et Stykke af vor Tidsalder, de var 
lige saa vel som de stoie Byers Befolkning Børn af Politikens, 
Jærnbanernes, Maskinernes og Nervøsitetens Aarhundrede. Man 
kunde glemme det her. Denne gammeldags rolige, stilfærdige 
Overflade syntes ogsaa at maatte skjule gammeldags Tænkemaade 
og Følelsesliv. Der førtes • lavmælte Samtaler, næsten Hvisken, 
uden Iver eller Gestikulation. Var der Glød eller tændbart Stof 
under Skorpen? Hvor mange af disse Mennesker bar vel paa en 
Tanke, som skulde kastes ud, eller ejede en Sag, for hvilken han 
vilde agitere? Og man saa hen over de mange Ansigter, sol- 
brændte, furede, arbejdshærdede, tavst dvælende Ansigter under 
kraftige, buskede Haarlag uden at være ganske sikker paa at faa 
sit Spørgsmaal besvaret. 

Men saa erindrede man selve dette Faktum, at disse Folk 
var til Stede, at de i Dag havde forladt Gaard og Mark for at 
samles her. 

En af de politiske Ledere fra Byen gjorde kort Rede for 
Mødets Hensigt og overtog Ordstyrerposten. Bønderne havde 
samlet sig tæt om Talerstolen, de fleste saa nu, siden der var 
bleven Stilhed, grublende ned for sig eller skottede om til dem, 
som de mente burde tage Ordet, men ingen efterkom Ord- 
styrerens gentagne Opfordringer. Og dog var der nu sikkert en 
Del Bevægelse i Sindene, der var en Skiften i Miner og Udtryk, 
en pludselig, ligesom stikkende Intelligens kom frem i mangt et 
Blik. Her var, naar alt kom til alt, mindre Mangel paa Tanker 
end paa Evne til eller Øvelse i at give dem Form. 

Ordstyreren foreslog, at en af Vesterboerne jo kunde bryde 
Isen ved at fortælle om Resultatet af et Møde i Give, hvor det 
samme Æmne var blevet drøftet. 

Fra flere Sider nævntes et Navn: Kristen Jensen! Lad 
Kristen Jensen sige os det! Manden, der saaledes fik Opmærksom- 
heden samlet om sig, rejste sig fra Bænken. Det var en lilleagtig, 
smalskuldret Mand, lidt forvokset, med paafaldende høj Pande 
og et iverfuldt Udtryk i det magre Ansigt. Han var trykket i 
Førstningen, men forøvrigt ikke uvant med at tale. Noget 
originalt eller helstøbt sporedes ikke straks, han anvendte mere 
Avissprogets Vendinger og Slagord end Folkesprogets, i hans 
Foredrag skreg Farver fra politiske Møder og fra Bondens daglige 
Liv imod hverandre. Men der var et vist Ettertryk i hans Ord, 
hvorunder man følte Manden; hans Synsmaader og Beviser fulgte 
efter hverandre som korte, hyppige Hammerslag, hvis Hensigt 
understregedes med energiske Nik og ved Ansigtets undertiden 
uhyggelig spændte Udtryk. 

I Vesteregnen havde der været Tro paa Sagen og i det 
væsentlige Enighed om Planens Udførelse. Kristen Jensen nærede 
vel Bondens Sky for stærkt at fremhæve sin Mening, men efter- 
haanden kom den frem i Ord og Blik. Landboerne maatte have 
en Bygning her i Byen, hvor de kunde tage ind, føle sig som 
hjemme og helst i Fællesskab købe deres Varer. Den nu brugelige 
Skik at tage ind i Købmandsgaardene var forældet og i flere 
Henseender uheldig. Det viste sig ogsaa, Taleren havde Fantasi. 
Han udviklede en fuldfærdig Plan, og eftersom han følte sig mere 
sikker i at føre Ordet, rejste Foretagendet sig for hans Syn som 

Byens stolteste Bygning med store Butikker langs Gaden og 
rummelige Mødelokaler paa første Sal, hvor Demokratiet kunde 
sidde trygt og støt og med Tiden drage den hele By til sig. 
Men Grundlaget maatte være Enighed blandt Bønderne. 

Hist og her fra blev der rettet Spørgsmaal til Taleren, 
alle vedrørende Sagens økonomiske Side. De fleste blev fremsatte 
med en vis Betænksomhed, maaske endog Betænkelighed, men da 
de ikke forfulgtes videre, tror jeg, de gay Manden Haab. Der 
kom, naar han endte en Replik, et lille sejerssikkert Smil, som 
klædte hans skarpt tegnede Ansigt og det ivrige, stikkende 
Blik smukt. 

Og lige neden for Talerstolen sad en tæt Klynge af ældre 
Bønder, tarvelige, barkede og vejrhærdede, som Folk ude fra de 
skovløse Egne, og ved Nik og Tilraab gav de idelig deres Bifald 
til Kende. Men de tilhørte en Tid, da en Bonde ikke offentlig 
kunde tage Ordet, og paa Anmodninger om at deltage i Ord- 
skiftet svarede de med at stikke Hovederne sammen og begynde 
en indbyrdes Samtale. 

Kristen Jensens Haab var for let vakt. Ti det blev snart under 
den følgende Forhandling klart, at der trods alt fælles manglede 
en samlende Kraft i Forsamlingen. De forskellige Egnes Syns- 
maader gjorde sig gældende. Kendte man i Forvejen Jordbunden 
ude i Give og her inde langs Fjorden og Engene, forstod man, 
hvorfra Uenigheden og Lysten til Kritik trak Næring. De vel- 
havende og rige Østerbo-Bønder var lunt overlegne, fordi Forslaget 
egentlig hidrørte vest fra, og hos Vesterboerne føltes Misstemning 
og Tryk ved at hine saa stærkt fremdrog Foretagendets Koslbarhed. 
Det var jo netop fra den Kant, man havde ventet de fleste Penge- 
midler. Fraregnet de politiske Betoninger i Indledningen, som 
for øvrigt syntes faldne døde til Jorden, drøftede man udelukkende 
de økonomiske Vanskeligheder. Dette vil undre adskillige. Hvor 
er man ikke fra en vis Side tilbøjelig til at tro, at paa et saadant 
»hemmeligt Mødec udslynges de drøjeste Beskyldninger mod politiske 
Modstandere, at alle mulige Stikord hvirvles op for at tænde Ild 
i Gemytterne. Intet syntes at ligge disse Mennesker fjærnere. 

Kristen Jensen talte hyppigt og stedse bedre. Han og et 
Par andre stred tappert, stadigt med Haab, for Bygningen. 
Et Par yngre Gaardmænd, øjensynlig Højskolefolk, og et Par rige 
Østerboer, der følte sig som Odelsbønder, kritiserede vel ikke 
fjendtligt eller skarpt, men dog med lunken Anerkendelse. Plan- 

erne blev nøjere udviklede, Summer, Bygninger ogByggejord blev 
betegnede, alt med en vis Besindighedens Styrke. Under et Par 
Timers Forhandling vel var Udfaldet tvivlsomt. Var der hos en- 
kelte, Ordførerne, en sympathetisk , stille tindrende Bevægelse, 
saa var der ogsaa hos adskillige i Forsamlingen en ildestemmende 
Sløvhed. Folk rejste sig, trak bort fra Talerstolen og snakkede 
om andre Ting eller sad tunge i Hovedet af Sommervarmen og 
døsede over en kold Pibe. 

Forestillingen om et frit Samfundsliv, om Krav og Ansvar 
i de offentlige eller fælles Anliggender førte kun en flakkende 
Tilværelse her. Forsamlingen forekom mig at falde fra hinanden, 
i spredte Dele; der maatte noget som et heftigt Vindstød til for at 
bringe dem sammen og stille sig i sluttet Skare. 

Ingen nævnte fremdeles det ringeste om Politik. 

Derimod kom der en Mand og rettede under den blideste 
og venligste Form et i alt Fald for den Dag væsentlig afgørende 
Stød mod Foretagendet. At det var en Mand af Vægt og Anseelse, 
fremgik tydeligt af den Stilhed, der blev i Salen, saa snart Ord- 
styreren nævnte hans Navn. Hidtil havde han siddet tavs og 
tilsyneladende ubemærket. Det var en halvgammel, førladen 
Bonde med et smukt, glatraget Ansigt og et sjelden fint, rolig- 
kløgtigt Blik. Skønt indadvendt, rugende, saa han alt, og 
hvad mere var, opfattede og værdsatte det sete ud fra en Person- 
ligheds Magt. 

Han talte i en blid, sagte Tone. Han vilde ikke være med 
til et Foretagende af den omhandlede Art, ikke fordi han havde 
noget at fremføre mod Sagen i og for sig, tvært imod, han vilde 
følge den med Interesse. Men han vilde give et Raad. Sagen var 
og kunde blive af stor Betydning for Egnens Bondestand, den 
kunde bringe Held, men ogsaa paa mer end én Maade blive 
skæbnesvanger. Vi stod overfor en Krise i Landboforholdene, 
enhver maatte se sig vel for, og selv om vi i Dag stod med 
en Klat Skillinger i Lommen, som til Nød kunde undværes i 
Øjeblikket, skulde vi betænke os paa at anbringe dem i uproduktive 
Foretagender. Man skulde ogsaa vogte sig for at handle i Overilelse 
eller med et Sindelag, hvori der var ond Vilje. Han vidste af Er- 
faring, hvor let sligt bragte Skuffelse. Kunde alle holde ud? Vilde 
ikke baade den ene og den anden knibe ud, naar et Træk gik 
ham imod, eller naar det truede paa andre Kanter? 

Talen, Formen, Manden var af en sær kølende Virkning. 
Rundt om i Salen førtes dæmpet Samtale, en Stund tegnede det 
til almindeligt Opbrud. Mange vaklede øjensynlig og trak sig tilbage, 
nogle i Tillid til Mandens stille-kloge Blik , andre af en vis Mistro 
og Uselvstændighed: Vilde Niels Madsen, Skærup — saaledes hed 
han — , der var en af Egnens rigeste Mænd, ikke være med, uagtet 
han ikke havde noget at indvende mod Planens Ret og Fornuft, 
saa maatte der stikke noget under. 

Kristen Jensen vandt vel endnu en Gang Ørenlyd. Han 
stred tappert, varmt, hans Minespil fik et anstrængt Præg, Blikket 
en egen fanatisk Glans, der mindede om en Sekterer, men han 
trættedes hurtig, øjensynlig stærkt paavirket af Skuffelsen. Han 
havde troet at drive en Kile ind i en skær Træbul, og saa fandt 
han et Stof, filtagtigt blødt, hvor Kilen var saa temmelig uden 
Virkning. Forøvrigt var der en ejendommelig Forskel paa de to 
Talere. Medens Kristen Jensen var tildannet efter Aviser og 
politiske Møder, havde Snit som en »Rigsdagsbonde«, saa var der 
hos Manden fra Skjærup noget, der ganske anderledes bragte Bud 
fra Bondegaardens stille, sunde, daglige Kaar, en selvstændig Ro, 
en oprindelig Friskhed i Udtrykket, en Bevidsthed om Ansvaret i 
alt, hvortil man føjede sit Ja, som randt af det bedste i Bonde- 
livets stilfærdige Vækst, og som har givet sig forholdsvis lidt 
til Kende hoé de Bønder, der har ført Ordet i vort offentlige 
politiske Liv. 

Mødet sluttedes under Opbrud, Støj og højrøstet Samtale. 
Slaget var tabt for Bygningsmændene, men de holdt paa Illusion- 
erne saa længe som muligt. I den lille ivrige Klynge under Taler- 
stolen, som trofast holdt ud, tegnede man Aktier, men da Ord- 
førerne foreslog, at der sognevis skulde vælges Repræsentanter, 
som i snævrere Kredse kunde virke for Sagen, rystede de gamle 
Bønder paa Hovedet og trak sig tilbage. 

Ved Bortgangen kom jeg i Samtale med en af Kristen Jensens 
Tilhængere og antydede Mødets Skuffelse. 

Han svarede: »Ja, her er Folk, som uden Skade kan taale 
et Par Provisorier til, men alligevel, havde vi været saa vaagne 
i Seksogtreds, saa havde de Herrer ikke snydt os.« 

Paa mit Spørgsmaal, hvorfor man ikke havde bragt Politiken 
paa Bane, svarede han: »Det vil jo koste mange Penge med den 
Bygning, og det er Tider, da en skal se sig to Gange for, men 
kommer Politiken frem, er der mange, som kun ser paa den.« 

Jeg kom i Samtale med en anden Bonde, en tung, arbejds- 
knoklet Skikkelse med et groft, uskønt Ansigt af rustrød Farve. 
Det tiltalende hos ham var et Par lune Træk om Mundvigerne 
og et Blik, der paa en Gang var snu og troskyldigt — dette Blik, 
der forsoner med saa mange Skikkelser blandt Almuen. Han for- 
klarede Udfaldet paa sin Vis. 

»Ja, se det var nu Kaffepunsernes Skyld,« sagde han. 

»Hvorledes da?« 

»Jo, disse Grundtvigianere, og hvad de nu er, de vil ikke 
have Udskænkning af Kaffepunser, derfor vilde de ikke være med.« 

»Kan de saa forhindre Sagen af den Grund?« 

»Ja, det er ikke saa godt at sige. Men saa har de deres 
Højskolehjem, og det vil de have lavet om med Kørestald og 
Forsamlingssal og hist op og her ned. Der staar de selv for 
Skænken. . . Se, det var nok det Manden fra Skærup mente, og 
det kan jo være, de Folk bedst kan sætte det igennem 1 ).« 

Jeg fik det Indtryk, at der delvis var talt om helt andre 
Ting end en udenforstaaende kunde ane efter Forhandlingen. 
Det samlede Indtryk var noget ubestemt : politisk Iver, sund For- 
stand og dulgt Kløgt hos enkelte, Uselvstændighed, Slaphed og 
Eftergivenhed hos flere. Størsteparten var, som jeg senere er- 
farede, komne til Byen i den bestemte Tro, at om et halvt Aar 
senest kunde de indstalde i deres egen Bygning. 

Om en politisk Bevægelse har Fylde og Bærekraft af- 
hænger imidlertid ikke af et enkelt Møde og dets Udfald. For 
at skønne sligt ret, maatte man kende de Traade, der sætter 
Egnen og Fortiden i Forbindelse med den nulevende Befolkning. 
Her skal jeg kun antydende tilføje, at jeg bag Mødet, stadig troede 
at skimte Vejleegnens blide, bølgende Former med de milde, 
sommerlige Farver. Den frugtbare, letdyrkelige Jord stemmer 
hverken Sind eller Haand til stor Modgang. En Folkekarakter 
saa blød, eftergivende, fredsommelig som her, — men dog altid 
forenet med Kløgt — findes næppe anden Steds i Jylland. 

Faa Dage før havde jeg overværet et hemmeligt Møde i 
Kolding, hvis Hensigt var Dannelsen af en Riffelforening, Øje- 

* ') Som Manden anede, er det Grundtvigianerne i Vejleegnen, der har lost 
Opgaven. De har senere købt en Gaard til deres Højskolehjem og fore- 
taget saadanne Udvidelser, at den tilfredsstiller alle Fordringer til en 
Forsamlingsbygning. 

Tilskueren. 1887. 6 

blikkets mest brændende Sag. Allerede Baggrunden tegnede sig 
her med skarpere Træk. I Stedet for skovklædte Dale og vidt- 
strakte Enge steg frem for Forestillingen et Billede fra de Be- 
vægelser, som Fortiden havde ført hen over denne Egn, og 
hvis Minde er en Ruin. 

I Aaret 1313, under Erik Menveds Regering, satte jyske 
Bønder sig op mod de kongelige Befalinger, klagede over Tynger 
og Paalæg og gjorde Opstand under Adelsmanden Niels Brok o. fl. 
Her ved Kolding kom det til Sammenstød mellem Bønderne og 
de kongelige Tropper; Rigets Marsk faldt. Men Opstanden blev 
hurtig kuet, Hovedmændene hængte i Galge, og Bønderne maatte 
betale store Bøder (Guldskat) og slæbe Tømmer og Sten til Op- 
førelsen af Slottet. Den Gang var et kongeligt Slot afledende 
Ventil som nu til Dags Fæstningsværker. Koldinghus stod i Aar- 
hundreder som en hævet truende Haand for Egnens Befolkning. 
Nu ser de nøgne, sværtede Ruiner ned over grønne Marker, hvor 
Livet gaar sin ilsomme Gang uden længer at regne med Slottet. 

Det var en Søndag med Regn og stiv, kold Foraarsblæst, 
men desuagtet var der mødt mange, endog langvejs fra. To 
smaa, mørkladne, barkede Mænd, som jeg havde talt med for- 
inden Mødet, var komne helt inde fra Hedeegnen, fra Hejnsvig- 
Grene; de havde i det haarde Vejrlav gaaet deres fire Mil i tunge, 
jærnskoede Træsko og skulde atter gaa hjem om Aftenen. Alene 
den Omstændighed, at man her havde valgt en Søndag, bidrog 
, til at give Mødet et Præg forskellig fra Vejlemødets. Den langt 
overvejende Del var Bønderfolk, men hele Standen var saa nogen- 
lunde ligelig repræsenteret: Gaardmænd, Husmænd og Tjæneste- 
karle, og Formuenhed satte ingen Skel, siden det ikke gjaldt 
pengelige Krav. Fra Byen var kun en lille Kreds af de ledende 
Mænd og nogle Kvinder. 

Man vilde danne en Riffelforening, og Spørgsmaalet var, 
hvorledes man skulde forholde sig efter den foreløbige Riffellov. 
En af Bevægelsens Hovedledere fra Øerne var hidkaldt. Han 
talte, da vi kom. Forsamlingen sad tæt samlet og i dyb Tavs- 
hed omkring Talerstolen. Taleren, en høj midaldrende Mand med 
mørkt Fuldskæg og et Udtryk, der syntes at røbe stor Ærlighed 
og følelsesfuld Grebethed, maaske ogsaa en Del Naivitet — talte # 
tungt, manende og skildrede vort Folks Tilstand paa Baggrund 
af den mørkeste Alvor. Dernæst berettede han om Forholdene 
i sin Kreds. Man var der forberedt paa alt, havde lagt Planer 

overfor enhver Mulighed fra Regeringens Side, holdt Vaaben og 
Pengemidler omsigtsfuldt gemte. Denne Beretning kom som 
Hilsen fra en Flok, der stilfærdigt havde gjort op og var beredt 
paa at bringe det dyreste Offer. 

Efter at Taleren gennem sin Fremstilling indirekte havde 
givet Raad, hævdede han med Vægt, at enhver personlig maatte 
klare sig de Spørgsmaal, det gjaldt, og de lød: Tør danske Mænd 
ikke længer bære Vaaben eller øve sig i Brugen deraf? Og kan 
der ikke komme en Stund, da det er Folkets Ret og Pligt at tage 
sig selv til rette? 

Man har beskyldt Riffelbevægelsen for simpelthen at pønse 
paa Oprør. Denne Mand agtede visselig ikke at gaa ud og bygge 
Barrikader den Dag i Morgen eller opfordre andre dertil ; men han 
vilde indprænte, at man skulde holde sig beredt. Der var i hans 
indtrængende, tillige sagtmodige Maade at tale paa, i Tilhørernes 
Lytten, kort sagt i Vekselvirkningen mellem Forsamlingen og Ta- 
leren, en dyb Varme, en tavs Forsikring om at holde fast ved 
Lov og Fred, en Taalmodighed , der vilde forsøge at pille selv de 
vanskeligste Knuder op — skønt de kunde hugges over. Var 
det Opfordring til Revolution, maa det dog vistnok indrømmes, 
at saaledes er der aldrig tidligere prædiket Revolution. Man kan 
forstaa, om en Folkepsykolog kunde ønske at se den Revolution 
i sine Virkninger, der flammede op i en saadan Forsamling. — 
Men maaske bliver der ikke Revolution, saa længe der tales 
saaledes. 

Der var dog nok af Uro og Spænding under det beherskede 
Ydre. Efterhaanden kom det frem. Da den fremmede Taler 
umiddelbart efter sit Foredrag var taget bort, dvælede ligesom 
hundrede ængstelige Spørgsmaal paa Læberne. 

Der blev spurgt og spurgt. Hvad var der at gøre? Hvor 
vidt turde man gaa? De fleste følte sig som hildede i et Net. 
Lederne fra Byen, Redaktører, Direktører, Sagførere og et Par 
Rigsdagsmænd holdt Raad. Saa tog en af dem Ordet. Hans 
Hensigt lod til at være: med et rask Greb, et Koup at lede Tank- 
erne i en bestemt Retning, at bringe Ro og Plan til Veje, selv 
om der naaedes noget mindre, end Mødet oprindelig tilsigtede. 
Han forlangte straks sat under Afstemning et Forslag om, at 
man skulde opgive Riffelforeningen , i det mindste saa længe 
Riffelprovisoriet varede, og saa med des større Kraft samle sig 
om Skytteforeningerne og de demokratiske Sogneforeninger. Flere 

af Lederne fra Byen støttede Forslaget som det fornuftigste for 
Øjeblikket. Ingen troede dog vel for fuld Alvor paa, at det var 
med Rifler, vi skulde hævde vor Grundlov. Mængden forholdt sig tavs. 

Havde der været noget af et bebudende Uvejr i Indlederens 
Tale, havde den vakt Forestillingen om et Folk, der gemmer sit 
Sølvtøj og med Vaaben skjult under Koften stiller sig bag Hegn- 
ene, hvor Fjenden ventes, saa faldt der nu trøstende, beroligende 
Ord. Forfatningsbruddet skrumpede ind til en Spidsborgerkonflikt, 
der nok jævnede sig. En Tilskuer kunde tro, at den tætte Bonde- 
forsamling lod sig af Veltalenhed fra oven, fra Købstaden, lede 
ind i smult Vande, hvor ingen Skær lurede. 

Da blev Ordet forlangt af en ung Mand. Saa snart han 
viste sig ved Talerstolen, overraskede han ved den Blanding af 
Intelligens og Energi, der laa i hans Ansigt. Selve Ansigtet var 
ungdommeligt og smukt, med blaa, opvakte Øjne under fint tegnede 
Bryn og en høj, lys Pande. Man vilde næppe tro, det var en 
Bonde, han lignede en Kriger, en ung Officer, dog ikke et Eksemplar 
af den hos os udartede Race i Lorgnetter og Dansesko, men en 
saadan, der har tjænt sig op under Krudtdamp og Bedrift hjemme 
og ude, og hvis Intelligens er skærpet og udviklet under For- 
staaelse af Kampen og Livet. 

I Egenskab af Medindbyder til Mødet vilde han overfor det 
stillede Forslag gøre opmærksom paa, at Mødets Formaal, Dan- 
nelsen af en Riffelforening, var en forud vedtagen Sag, som der 
ikke paa ny skulde afstemmes, men forhandles om. De, der var 
komne til Stede i den Hensigt at indtræde i en Riffelforening, 
kunde ikke bøje sig for de øvriges Afstemning. 

Disse bestemt formede Ord og den velgørende Sikkerhed, 
hvormed de blev udtalte, bragte noget forkrøblet i Forsamlingen 
til at rejse Hovedet. Den Hinde af Ro eller Forsagthed, som 
nys havde sløret Forsamlingens Træk, gled til Side, og det saas, 
at den unge Bonde havde været Tolk tor langt flere, end man 
havde anet. Rundt om i Kredsen sad unge Knøse og gamle 
skæggede Bondemænd af samme Mening, men de havde ikke 
vovet sig frem, de fleste var vel vante til at betragte Talerne fra 
Byen som de fornemste Ledere, og selv om de kunde krænge 
Avtoriteten af sig, følte de dog ikke Mod til at vove en Ordstrid. 
Imidlertid, nu var Isbruddet sket, og næsten som i ængstelig 
Iver for at holde Vaagen aaben, rejste jævne Bønder, ældre og 
yngre, sig og forlangte, vel ofte hakkende og stammende, at 

danne en Riffelforening. Lederne studsede og prøvede gennem 
lange Omsvøb og Argumenter at standse Strømmen, men deres 
Tale havde ingen rigtig Vægt. Formodentlig var det deres egen 
Agitation paa Møder og i Aviser, der havde givet Strømmen Fart 
og Retning. Der var kommen en særegen, jeg fristes til at sige 
højtidelig Uro over Forsamlingen: Man havde hørt om, hvor- 
ledes Folket andensteds i Landet rustede sig for at værne deres 
Ret, og om Faren, de udsatte sig for. Kunde man her holde sig 
tilbage? Kaldte det ikke alle Vegne fra? Fortiden rykkede nær- 
mere. Minder, Tilskyndelser, Krav, der bevidst eller ubevidst 
spirer frem af gammel Nød og Uret, Haardhjærtethed og krænket 
menneskelig Adel, drog stødvis over disse grovtklædte, barkede 
Skikkelser. 

Det stillede Forslag blev saa taget tilbage, og alle, der 
ikke vilde indtræde i Foreningen, fjærnede sig, men hvorledes gik 
de, med Respekt eller Frygt for den Folkemening, der læmpelig 
havde sat dem til Side? 

Og drog de andre hjem og holdt sig rede paa deres Vagt? Her- 
paa tør jeg ikke svare. Men jeg havde set en Magt, der havde 
ligget tilsyneladende overgroet i Folkesindet, rejse sig i stærk En- 
fold og bryde sin egen Vej, uafhængig af politisk Førerskab. Dette 
var fortrøstningsfuldt, for saa vidt man ogsaa tør vente, at denne 
Magt er stærk nok, hvis der kommer en snu, hensynsløs Æventjrrer, 
som vil føre den i Ledebaand. 

— — Vi har her kun haft Lejlighed til at se Folk paa 
den ene Side af Skellet, og vi har set, at der er en Uenighed 
indbyrdes, der kan brede sig til Strid, hvis den ene ikke forsigtig 
gaar af Vejen for den anden. Overfor Partiet paa den anden 
Side af Skellet viser man tæt Sluttethed og forraader ingen. 



(Sluttes.) 



Bertel Elmgaard. 

Ludvig Holberg: Kong Valdemars Lov. Et Bidrag til Oplysning om 
Danmarks Statsret i det trettende Aarhundrede. 



Juridiske Doktordisputatser plejer ikke ret at kunne forstaas 
af andre end Fagmænd og naar derfor sjældent ud over Juristernes 
snævre Kreds. Det ovennævnte Arbejde er dog af en ganske anden 
Natur. Det bevæger sig paa Grænsen mellem Jura og Historie; 
det er skrevet saaledes, at enhver kan følge Forfatterens Ud- 
viklinger, og dets Resultater bør vække Opmærksomhed overalt, 
hvor der er Interesse for Fædrelandets ældre Historie. Hr. Holberg 
fremsætter den Paastand, at Valdemar Sejr, samtidig med at han 
i sit sidste Leveaar udstedte den jydske Lov, tillige gav en Konstitu- 
tion for hele Riget; han genfinder dette Forfatningsværk i en 
Forordning, som man tidligere har henført til Kong Abels Tid, 
og mener, at naar der i det følgende halvandet Hundredaar oftere 
er Tale om Uges WaJdemari regis^ »Kong Valdemars Lov«, saa er 
det netop hin Forordning, der henpeges til. Dette vigtige stats- 
retlige Aktstykke, der saaledes var Hovedgrundlaget for den 
følgende Forfatningsudvikling , gennemgaar Forfatteren derefter 
Punkt for Punkt, idet han oplyser hver Artikel ved at sammen- 
stille den med alt, hvad der kan opklare dens Betydning. 

Hr. Holbergs Bog indeholder særdeles meget nyt. Selv 
sætter han aabenbart mest Pris paa den formentlige Opdagelse af 
»Valdemars Lov«, der endog har givet hans Værk dets Titel; 
om han imidlertid her vil finde Tilslutning, er dog mer end tvivl- 
somt. Det holder haardt at tro, at denne Valdemars Lov, der 
anføres i de senere Haandfæstninger som det, det især gælder om 
at bevare, som Hovedgrundlaget for hele Rigets Forfatning, at 
det kun skal være den saakaldte Abel'ske Forordning; dertil er 
dennes Indhold dog for begrænset og specielt. Heller ikke vil 
Holberg let kunne overbevise nogen om, at den Fortale, der nu 
staar foran jydske Lov, oprindelig skal have indledet hin Forordning; 
der er en altfor skrigende Modsætning mellem den vel udarbejdede, 
i hele sin Form pompøse Fortale og Forordningens forvirret 
ordnede Række af Smaaartikler. Jeg tror, at Hr. Holberg her 
ser paa det trettende Aarhundrede med for meget af en Nutids- 

jurists Blik for skarpe Begrebsbestemmelser og formelle Distinktioner. 
Ingen præcis Definition af >Valdemars Love« (leges kan baade 
betyde Love og Lov) kan slaa til paa alle de Steder, hvor disse 
nævnes; man maa vistnok lade sig nøje med at sige, at med 
dette Udtryk, der første Gang møder os i Erik Glippings ulykkelige 
Tid, mentes den hele Retstilstand i den svundne Storhedsperiode, 
alle de Lovbestemmelser, der kunde føres tilbage til de gode gamle 
Dage. Paa samme Maade tales der i England efter Normannernes 
Erobring stadig om leges Edwardi regis, og det vilde være en stor 
Misforstaaelse at tro, at dermed kun mentes de Love, som Edvard 
Bekenderen havde udstedt. Udtrykket betegner alle de Love, der 
gjaldt i hans Tid, hele den gamle Retstilstand i Perioden før 
Erobringen, og et lignende vidt Omfang har »Valdemars Love« i 
Danmark (Hist. Tidsskr. 4 Række V, 115). Hr. Holberg bekæmper 
med Held den Mening, der tidligere gjaldt hos Jurister, at »Valdemars 
Love« kun betyder JydskeLov, men den lige saa snævre Fortolkning, 
som han vil sætte i Stedet, kan heller ikke fastholdes. 

Noget ganske andet er det, om Holberg ikke har Ret i, 
at den Forordning, der tidligere med meget tarvelige Grunde hen- 
førtes til Kong Abel, i Virkeligheden er ældre og stammer fra 
Valdemar Sejr. Der er en Del, der taler derfor; Spørgsmaalet 
forekommer mig dog ikke at være særdeles vigtigt. Det har sin 
Betydning for den, der vil forfølge hver Konges Historie i 
alle Enkeltheder, men om Forordningen er udstedt 1241 eller 1251, 
har ikke meget at sige for vor Forstaaelse af Datidens hele Statsret. 
Lad derfor Holberg end have Uret i sin Teori om »Valdemars Lov«, 
Bogens Tyngdepunkt ligger i Virkeligheden ikke der. Det bedste 
i Holbergs Bog, det er netop det indtrængende Studium af selve 
Forordningen og dens enkelte Bestemmelser, det er Paavisningen af, 
hvor meget der kan læres om Danmarks gamle Statsforfatning af 
disse korte Artikler. Man har hidtil altfor udelukkende studeret 
Valdemarernes Stat ud fra Provinslovene, skøndt disse kun aldeles 
undtagelsesvis omhandler den offentlige Ret; man har af den 
ringe Rolle, som Kongedømmet spiller i de enkelte Landskabers 
Love, ment at kunne slutte, at Kongen i det hele kun greb lidet 
ind, at han hverken havde lovgivende Myndighed eller Domsret. 
Mod denne Fremgangsmaade og dette Resultat er det, at Holberg 
med Føje protesterer. Han påaviser, hvorledes den merom talte 
Forordning dels udtrykkelig taler om Kongedømmets Indgriben 
paa mange Punkter, dels netop ved at begrænse Kongens eller 

hans Embedsmænds Myndighed, klart viser, hvor udstrakt deres 
Omraade i Praksis var. Og med Forordningen til fast Udgangs- 
punkt fremdrager Forfatteren da talrige spredte Vidnesbyrd om, 
at Valdemarernes Kongedømme var af en helt anden Natur end 
man i Almindelighed har tænkt sig. Jeg kan her ikke gaa ind 
paa Enkeltheder; der er næppe et eneste Spørgsmaal, overfor 
hvilket Holbergs Undersøgelse er helt udtømmende, og paa 
mange Steder vil en fornyet Granskning næppe føre til Stad- 
fæstelse af hans Resultater 1 ). Men i det hele og store er han 
inde paa en Retning, som jeg ubetinget tror er den rette, og 
medens hans Betragtninger over >Valdemars Lov« næppe vil 
faa stor Betydning, er der ved hans Undersøgelser om Valdemarernes 
Kongemagt gjort en smuk Begyndelse, om end kun en Begyndelse, 
til en dybere Forstaaelse af Kongedømmets Rolle i denne mærke- 
lige Overgangstid mellem Folke vælde og Adelsvælde. 

Har da den Retning, hvori Hr. Holbergs Studier har ført 
ham, min fulde Sympati, gælder det ikke mindre om den Metode, 
han har bragt til Anvendelse. Forf. indskrænker sig ikke til at 
studere vore Statsforhold efter de indenlandske Kilder; han søger 
ogsaa at oplyse dem ved Sammenligning med Udlandets Stater, 
til hvis Forstaaelse Kilderne flyder saa meget rigeligere. Det er 
den komparative Metode, der i andre Videnskaber har bragt saa 
store Resultater, som Hr. Holberg anvender paa sit Æmne, og 
heri har han i høj Grad Ret; hvis vi vil vinde frem til en ind- 
trængende Forstaaelse af vore ældre Samfundsformer, er det denne 
Vej, man maa slaa ind paa. Hidtil har den kun været meget 
lidt brugt. Med stor Iver har man studeret vore egne Love, 
vor for det trettende Aarhundrede saa fattige historiske Over- 
levering, de ikke talrige Breve, der stammer fra den Tid, og 
man kan komme langt frem herved, næppe dog naa til fuld 
Klarhed. Det middelalderlige Danmark maa ses paa Baggrund af 
det middelalderlige Europa; med alle Forskelligheder i Enkelt- 
hederne er der en saa stor Grundlighed, at en Sammenligning er 
berettiget og vil være yderst frugtbar. Den sammenlignende 
Fremgangsmaade er imidlertid meget vanskelig at anvende, og 

J ) Til saadanne Punkter regner jeg bl. a. den Forklaring af „Valdemars 
Jordebog", som Forf. har fremsat. Da han derved ogsaa har vendt sig 
imod et tidligere Arbejde af mig, tør jeg maaske allerede her bemærke r 
at jeg haaber snart at komme ind paa Spørgsmaalet og da ventelig vil 
kunne overbevise Hr. Holberg om, hvor uholdbar hans Forklaring er. 

om end Hr. Holberg paa mange Punkter har været heldig, saa 
har han dog ikke ret Klarhed over, hvor Sammenligningspunkterne 
egentlig skal søges. Naar han atter og atter søger sine Paralleler 
i den samtidige Forfatning i Udlandets Stater eller finder 
Forbilledet for danske Retssætninger i Datidens kanoniske Ret, 
saa er det halvvejs rigtig, men ogsaa kun halvvejs og knap det. 
Der er jo den store Grundforskel mellem Valdemarernes Danmark 
og saa Fastlandsstaterne eller England, at i disse Lande havde 
Lensvæsenet forud naaet sin fulde Udvikling og var nu snarest i 
Tilbagegang; i Danmark derimod ligger der forud for det trettende 
Aarhundrede intet Lensvæsen, ingen Opløsning af Rigsenheden i 
Smaadele, hvori Hertuger eller Grever har taget hele Regerings- 
myndigheden og gjort de jævne Frimænd til deres Vasaller eller 
Fæstebønder. Vil man da i Udlandet genfinde det Udviklingstrin, 
paa hvilket Danmark stod i Valdemarernes Tid, saa nytter det 
ikke at søge i Samtiden; man maa gaa længere tilbage, til England 
før den normanniske Erobring, til Merovingernes og Karolingernes 
Tid i Frankerriget. Her finder man den samme Brydning mellem 
den gamle folkelige Forfatning med Midtpunkt i Frimændenes 
Folketing og den ny, samlet om Kongen og hans Stormænd, der 
i Danmark fremtræder i det trettende Aarhundrede, den samme 
Modsætning mellem det gamle Krigsvæsen, der beroede paa, at 
hver fri Mand var Kriger, og det ny, hvor Hæren er sammensat 
af Kongens Mænd, de rustede Ryttere. Valdemarerne søger at 
gennemføre en Ledingsordning, hvorefter Krigstjænesten gaar paa 
Omgang mellem Bønderne; Karl den Stores Lovgivning stræber i 
ganske den samme Retning. Hos Franker og Angelsakser søgte 
Bønderne at unddrage sig fra Ledingspligten ved at overdrage 
deres Jord til en Stormand, og Kongerne tog Forholdsregler her- 
imod; netop det samme gaar Valdemar Sejr ud paa i sin For- 
ordnings § 2. 

Valdemarernes Danmark staar da i sin hele Samfundsbygning 
paa det Stadium, hvor de ældre europæiske Stater stod flere Aar- 
hundreder før, — og dog lever Valdemarerne samtidig med Plantage- 
neterne i England, med Stauferne i Tyskland. Hvad der er natur- 
groet i Danmark, udviklet inde fra, det ligner Forholdene i hine 
Stater saa meget tidligere; jævnsides gaar der imidlertid en Paa- 
virkning fra Samtidens Lensstater og fra det Kongedømme, der 
vokser op i Kampen med Lensmændene. Det er dette indviklede, 
dialektiske Forhold, def er nødvendigt at have skarpt i Øje, naar 

man vil anvende den sammenlignende Metode, og her er det, at 
Hr. Holberg kun ser den ene Side, Lighedspunkterne med Sam- 
tidens Stater. Naar dertil kommer, at han har nogle højst under- 
lige Begreber om, hvad Lensvæsen egentlig er, vil det let forstaas, 
at han sporer Lensret og kanonisk Lov paa en hel Række Steder, 
hvor de ikke har hjemme, i Forfatningsformer, der genfindes hos 
Angelsakser og Merovinger i en Tid, da hverken Lensvæsenet 
eksisterede eller den kanoniske Ret var udviklet. Det gælder da 
her endnu mere end overfor de indenlandske Retskilder, at 
Hr. Holbergs Bog snarere peger paa den rette Vej, end at han 
just selv er kommet langt frem ad den. Forfatteren bevæger sig 
paa et Omraade, hvor han endnu ikke er helt hjemme; han har 
Dilettantismens Mangler, men ogsaa dens Fortrin, Friskhed til at 
finde ny Synspunkter, Mod til at gaa ad ny Veje, og netop derved 
vil hans Arbejde blive frugtbringende for dansk Historiegranskning. 



L. Koch: Kong Kristian den Sjettes Historie. Kbh. 1886. (G. E. G. Gads Forlag.) 

Forf. til dette Skrift behøvede ikke i Fortalen at have gjort 
en Slags Undskyldning, fordi den kirkehistoriske Side af Kristian VPs 
Historie optager en saa stor Plads i hans Fremstilling. Ti det 
er baade en Ret og en Pligt for Historikeren at dvæle mest ved 
det, som stærkest har opfyldt Gemytterne i den Tid, han skildrer. 
Snarere kunde man have ønsket, at Forf. havde givet os noget 
mere, end han har gjort. 

Det er nærmest de ydre Sider af den pietistiske Bevægelse, 
som Provst Koch har sat sig til Formaal at skildre. Det er paa 
Regeringens Stilling, han lægger Vægten; det er Kongens og de 
forskellige ledende Mænds Indgriben i Begivenhedernes Gang, som 
han vil bestemme nøjere, end det er sket i tidligere Fremstillinger. 
I adskillige Henseender har han ogsaa givet værdifulde Bidrag til 
Løsningen af denne Opgave. Han kaster Lys over den Vaklen, 
der fandt Sted i Kongens og Regeringens Holdning indtil omtrent 
1735; den var foranlediget ved, at to forskellige Partier stode 
imod hinanden, i kirkelig som til Dels ogsaa i politisk Henseende, 
paa den ene Side Dronningen og hendes Moder med Schulin og 
den øvrige tyske Hofkreds, paa den anden Side Gehejmeraad Ivar 



Kr. Erslev. 




L. Koch: Kong Kristian den Sjettes Historie. 



91 



Rosenkrands og Sjællands Biskop Worm. Jo mere de sidstnævnte 
Mænd, af hvilke Rosenkrands havde haft saa stor Indflydelse i de 
første Aar af Kongens Regering, trængtes tilbage, desto mere 
imødekommende stillede Kristian VI sig overfor den oppositionelle 
kirkelige Bevægelse. Med megen Ret og skarpere end Helveg i 
hans Kirkehistorie har Koch ogsaa paavist, hvorledes den nye 
Retning, efterhaanden som den blev sejrende, følte Trang til at 
organisere sig , særlig ved Generalkirkeinspektionskollegiets Op- 
rettelse, og hvorledes den lidt efter lidt trods sin Oprindelse og 
sine Principer kom ind paa det gamle Spor af Enhedsbestræbelser 
og Forfølgelse. Over det noget uklare Forhold til Grev Zinzendorf, 
Høvdingen for den hernhutske Sekt, der oprindelig var det danske 
Kongehus' nære Ven, men som senere udvistes af Landet, er det 
derimod ikke lykkedes Forf. at kaste væsentlig nyt Lys. Han har 
vistnok Ret i sin Paavisning af, at den religiøse Bevægelse i 
Kongens første Regeringsaar var mere umiddelbart paavirket af 
Hernhutismen end af den ældre moderatere spenerske Pietisme. 
Men det kunde have haft en forøget Interesse, hvis Forf. havde 
udvidet Synskredsen for sine Læsere og havde ladet dem se, hvor- 
ledes Danmark i Begyndelsen af Trediverne var det forjættede 
Land ikke alene for Grev Zinzendorf, men ogsaa for en hel Kreds 
af tyske Adels- og Greveslægter. Ingen af de protestantiske Stater 
af Rang i Tyskland havde, undtagen i korte Øjeblikke, villet give 
sig Pietismen i Vold ; Zinzendorf haabede da i Danmark med dets 
tyske Dronning, dets tyske Hof og dets halvtyske Konge at kunne 
faa en kirkelig Forfatning indrettet, som i større Maalestok kunde 
virkeliggøre hans Tanker, end Tilfældet kunde være med de mindre 
tyske Grevskaber, i hvilke den pietistiske Bevægelse var kommen 
til at spille en fremragende Rolle. Men det viste sig snart, hvor 
lidet en saadan Opløsning af Statskirkedømmet , som der laa i 
det hernhutske Sekterervæsen, passede ind i den danske Absolu- 
tisme. Zinzendorf fik Ordre til at sende sit Ridderkors tilbage, 
og 1745 udstedte Kongen et Reskript, hvori det bestemtes, at de, 
som droge ud af Landet for at begive sig til Hernhutismens 
Arnesteder, skulde have deres Ejendom forbrudt, et Paabud, som 
minder om Kristian IV's Forholdsregler mod Katolikerne. Af 
mere blivende Betydning blev Forbindelsen med de mange tyske 
Greveslægter, Stolbergerne, Reusserne og flere, som søgte til Dan- 
mark af Sympati med den nye Tingenes Tilstand. Det er en 
Side af Tidens Historie, som Forf. dvæler for lidt ved ; man finder 

saaledes næsten slet ikke Grev Kristian Ernst Stolberg omtalt, 
skønt han som beslægtet med Kongehuset sikkert har spillet en 
ikke ringe Rolle og hyppig nævnes i Kristian VTs Breve. Der 
er Grund til at antage, at det stolbergske Familiearkiv paa Slottet 
Wernigerode i Harzen indeholder ikke lidet, som en fremtidig 
Forsker af denne Periode i Danmarks Historie vilde kunne gøre sig 
fortjænt ved at faa bragt for Lyset. 

Naar Forf. imidlertid er gaaet temmelig let hen over disse 
Forhold, hænger det maaske sammen med, at han har taget for 
lidet fat paa hele Bevægelsens indre og psykologiske Side. I 
Virkeligheden turde dog Hovedinteressen ligge her. 

De Bemærkninger, Forf. gør om Pietismens almindelige 
Karakter, ere rigtige og i al deres Kortfattethed træffende: den er 
en Følge af, at Kirken havde mistet Reformationstidens Begejstring; 
dot er dens Fortjæneste at have forlangt Enhed mellem Lære og 
Levnet, og det er dens Mangel at have forkætret hele Sider af 
det menneskelige Liv og ved at lægge Vægt paa Opvækkelsens 
Fænomener at have fremavlet Hykleri. Herom ville vistnok alle 
nu til Dags, selv fra de mest modsatte Lejre, være enige. Men 
man kunde ønske, at Forf. havde givet sin Opfattelse et fyldigere 
Udtryk og havde ladet os leve mere sammen med Bevægelsen 
selv end med Regeringens fremmende eller hindrende Forholds- 
regler. Det vilde da været blevet os klarere, hvor stærk og ejen- 
dommelig Gæringen var. Man erindre blot, hvorledes to saa 
modsatte Aander som Pontoppidan og Holberg mødes i at omtale 
Tidens Uro. Pontoppidan fortæller, hvorledes Tilhængerne af det 
gamle betragtede Pietisterne som dem, der vilde indføre en ny 
Tro (man kommer til at tænke paa Reformationstidens gamle og 
nye Gud), Holberg ser Nationens Karakter som forandret og hen- 
falder endog derved til stærke konservative Betragtninger, dog 
vistnok mest paa Grund af hans Afsmag for alle teologiske 
Kævlerier. Men Pietismen var jo i Virkeligheden ogsaa den første 
alvorlige oppositionelle Bevægelse indenfor den danske Enevælde, 
selvfølgelig ikke rettet mod denne, men dog det første elektriske 
Stød, der gik igennem Folket efter 1660, den første Opvaagnen 
af en aandelig Søvn. Det var fra et nationalt Synspunkt en 
Mangel ved Bevægelsen, at den vaktes fra Tyskland af; det danske 
Folk savnede da som ofte ellers Initiativ. Men selvfølgelig vilde 
fremmed Paavirkning aldrig have kunnet skabt et saadant Røre, 
hvis Jordbunden ikke havde været forberedt, hvis der ikke havde 

været en Trang, en Oppositionslyst tilstede. Den tyske Forfatter 
Barthold har i en Afhandling, kaldet: Die Erweckten im prote- 
stantischen Deutschland (Raumer's Historisches Taschenbuch 3. Folge 
3-4. Jahrg. 1852—53), givet en højst interessant Skildring af de 
pietistiske Rørelser i Tyskland, især indenfor Adels- og Fyrste- 
slægterne. For Danmarks Vedkommende findes der næppe til- 
strækkelig stort Kildestof til at give en lige saa fyldig Fremstilling, 
men der træffes dog i samtidige Skrifter adskillige karakteristiske 
Beretninger, som fortjænte at samles og vurderes. Der skal her 
blot nævnes Pontoppidans Menoza og Falsters Amæenitates philo- 
hyicæ, foruden hvad den direkte Opbyggelses- og Pieceliteratur, 
Retsindlæg, Bønskrifter og deslige kunne bringe. Det var dog 
muligt, at man derigennem kunde faa Bidrag til Besvarelsen af 
forskellige vigtige Spørgsmaal, blandt andet det, paa hvilken for- 
skellig Maade de forskellige Klasser af Befolkningen paavirkedes 
af Bevægelsen. Men kan Forf. saaledes siges at have været noget 
karrig, saa bør det paa den anden Side anerkendes, at han har 
tilstræbt en priselig Upartiskhed; kun undtagelsesvis bliver han 
noget haard i sin Dom, naar han f. Eks. frakender Mænd som 
Præsten Holst (af hvis Liv og Anskuelser Pseudonymen Theodorus 
for kort Tid siden har givet en interessant Skildring) Præg af 
Individualiteter, fordi de kun havde én Tankegang, det Partis, de 
tilhørte. Det kan næppe siges med Rette om Holst, men selv om 
det var Tilfældet, vilde der dog sikkert være adskillige Teologer, 
ora hvem Forf. ikke ud fra en lignende Forudsætning vilde drage 
samme Slutning. 

Der er ingen Anledning til her i disse aforistiske Bemærk- 
ninger at dvæle nærmere ved Pietismens noksom bekendte Skygge- 
sider. Men om end den, som før bemærket, var den første opposi- 
tionelle Bevægelse efter 1660, som fandt Genklang i større Omfang 
iblandt Folket, var den dog ikke den eneste, som den Gang banede 
sig Vej frem. Den havde sit Suplement lige saa vel som sin 
Modsætning i den begyndende Rationalisme, for hvilken Aands- 
retning Holberg her hjemme staar som den væsentligste, om ikke 
eneste Repræsentant. Hettner har bemærket, at Pietismen og det 
begyndende Fritænkeri i Europa havde fælles Udspring og fælles 
Maal i Kampen mod den herskende Teologis dødbringende Tryk, 
kun med den Forskel, at den sidste Retning lagde Vægt paa 
Tænkningens og Erkendelsens Frigørelse, den første paa Hjærtets 
og Følelsens Tilfredsstillelse. Koch sammenstiller ogsaa Pietismen 

og Holberg, men kun med Hensyn til deres Angreb paa den 
herskende Videnskabeligheds Unytte. De havde dog et alminde- 
ligere Tilknytningspunkt i deres fælles Kamp mod den bestaaende 
Autoritet, denne Livsnerve for det daværende Samfund, og for 
en større Frigørelse af den enkelte Personlighed, om end med den 
store af Hettner paapegede Forskel i Opfattelsen af hvilken Side 
af Personligheden der burde tillægges størst Vægt. Vil man 
vurdere Betydningen af Kristian \Ts Tidsalder for Aandsudvik- 
lingen i Danmark, er der stærk Grund til mere end i forbigaaende 
at fremhæve, at Udgivelsen af Holbergs Niels Klim og af hans 
Moralske Tanker, de Skrifter, i hvilke han utvetydigst lægger sine 
rationalistiske Anskuelser for Dagen, falder indenfor Kongens Rege- 
ringstid. Pietismen slog langt stærkere og langt pludseligere 
igennem i Samtiden end Holbergs Aand og Tanker, og selv om 
den forsvandt noget fra Overfladen, holdt den sig i adskillige Lag 
af Befolkningen for selv i vort Aarhundrede til sine Tider at vise, 
at den levede, men paa den anden Side har dog Holberg til 
Held for Erkendelsens og Aandssundhedens Fremskridt sat større 
Mærker paa det danske Folks Kulturliv. 

Det er ikke Hensigten her at gaa nøjere ind paa de andre 
Partier af det foreliggende Skrift. Kun nogle faa Bemærkninger 
skulle gøres. Et gennemgaaende Træk hos Forf. er Ædruelighed 
i Opfattelsen, men nogen Knaphed i Fremstillingen. Vidtløftigst 
er Forholdet til Udlandet behandlet, og, som naturligt er, dvæles 
særlig ved Spørgsmaalet om Kronprins Frederiks Valg til svensk 
Tronfølger; der lægges her ikke Skjul paa de uheldige Sider af 
den danske Politik og paa Kongens og Schulins Ansvar for at 
have gjort kostbare Tilløb til en Plan, som man dog, rigtignok lykke- 
ligvis, savnede Mod til at forsøge gennemført i det afgørende Øjeblik. 

Hvad Fremstillingen af Bondestandens Kaar angaar, har 
Forf. vistnok Ret i, at det ikke var Hensynet til Bøndernes Tarv, 
som var bestemmende for Ivar Rosenkrands og de øvrige Med- 
lemmer af Konseillet, naar de fraraadede Landmilitsens Genop- 
rettelse. Man savnede i det hele ganske Blik for, at der behøvedes 
en gennemgaaende Forandring af Landboforholdene, før der var 
Udsigt til en Forbedring af den økonomiske Tilstand. I For- 
tvivlelse over Bøndernes Rømning fra Godserne vaklede man fra 
det ene Middel til det andet for at holde Karlene til Stavnen, 
indtil man havnede i en stærkere og stærkere Gennemførelse af 
det ligefremme Stavnsbaand. Man kan dog ikke sige, at det var en 

egennyttig Godsejeraand , der gjorde sig gældende hos Folk som 
Ivar Rosenkrands og hans Kolleger, det var mere en Mangel paa 
Forstaaelse, som lod dem tro paa en Forbedring af Godsforholdene 
uden en tilsvarende Udvikling af Bondestandens Frihed og en 
Forandring af Agerdyrkningsmaaden ; og denne Mangel paa 
Forstaaelse udelukkede ikke, at de havde Blikket fuldt aabent for 
den Haardhed i Behandlingen af deres undergivne Bønder, som 
fandtes hos adskillige af deres Standsfæller, og som endog lod en 
af disse, tilmed en Marsvin, altsaa af gammel dansk Adel, anbe- 
fale Indførelsen af Livegenskabet, en Tanke, som Kongen dog 
bestemt modsatte sig. 

Ved Behandlingen af Regeringens Stilling til Handelen og 
Industrien har Forf. gjort opmærksom paa den Forskel, der ogsaa 
i denne Henseende gør sig gældende imellem den rosenkrandske 
Periode før Aaret 1735 og den schulinske Periode efter dette Aar. 
I den første Tid var man mest stemt for Handelens Udvikling, 
nedsatte Toldsatserne og begunstigede Handelskompagnieme, i den 
anden Del af Kristian VTs Regering var det Industrien, som man 
fortrinsvis lagde Vægt paa. Forf.'s Bemærkninger herom ere dog 
lidt for almindelig holdte; en nærmere Undersøgelse af de enkelte 
Fabrikationsgrenes Skæbne og deres store Betydning for vor 
senere Industri vilde have været af Interesse. 

Til Slutning kun nogle Ord om Forf.'s almindelige Be- 
dømmelse af Kristian VI. Enevælden i dens agtværdigste Skikkelse 
er de Ord, i hvilke han sammenfatter sin Mening om Kongens 
Regeringstid. Han tænker herved fortrinsvis paa Kristian VFs 
rene Sæder og det Eksempel, han derved gav sine Undersaatter, 
uden at han dog paa nogen Maade har villet skjule eller forringe 
Manglerne hos Kongen i Karakter og Intelligens. Man kan give 
ham Ret heri, men det maa paa den anden Side ikke glemmes, 
at Rosen kun er relativ, og at det havde været en større Ære 
for de enevældige Konger af det oldenborgske Hus, hvis Repræsen- 
tanten for Agtværdigheden foruden at være en Mand med et rent 
Familjeliv tillige havde været en betydeligere Konge. Det er 
næppe heller rigtigt set, at Kristian VPs Tid i saa høj Grad 
skulde have fæstnet Ærbødigheden for Kongehuset , at denne 
Følelse hos Folket derved blev i Stand til at overleve de to 
nærmest følgende Kongers Tøjlesløshed. Det var vistnok kun i de 
Lag af Befolkningen, der vedblivende bevarede et pietistisk Sindelag, 
at Mindet om Kristian VI holdt sig som Mindet om noget særlig 

ophøjet. De andre Klasser af Folket og særlig de, der dannede 
den offentlige Mening, for saa vidt som man kan tale om en 
saadan paa den Tid her hjemme, saa vistnok snart tilbage paa 
de 16 Aar fra 1730 til 1746 som en Uhyggelighedens og Mørkets 
Tid, hvor ogsaa Kongehuset kun lidet havde befæstet sin Myndig- 
hed i den almindelige Bevidsthed ved at leve klosterlig afsondret 
fra den øvrige Verden. Forf. slaar ogsaa noget ind paa en 
teologisk Skrivemaade, naar han ender sin Bog med, at ikke blot 
Kongen selv, men ogsaa de Mænd, der stode ham nærmest, 
virkelig bestræbte sig for at vandre for Guds Ansigt og gøre 
hans Vilje. Han har dog selv ikke undladt at fremhæve Kongens 
stærke Magtfølelse, hans Haardhed imod Anna Sofie, hans Util- 
bøjelighed til at have Mænd ved sin Side, der som Ivar Rosen- 
krands ikke vilde »flattere« ham, hans Mistænksomhed, der ledte 
ham til at holde af Krogveje, hans Hensynsløshed overfor Frederik 
Liitken og hans Indgriben i Domsmyndigheden, og han erindrer 
sikkert ogsaa Kongens Udtalelse om, at han hader Forræderen, 
men vel kan modtage Forræderiet, for saa vidt som det tjæner 
hans Interesse. Hvorfor da ikke hellere sige, at Kristian VI 
trods sin pietistiske Grebethed og sin oprigtige Religiøsitet ikke 
var en saa gennemarbejdet Personlighed, at han kan stilles op som 
en udpræget Modsætning til de tidligere Konger, overfor hvem Forf. 
saa skarpt fastholder Forskellen mellem deres Fromhed og deres Liv? 

Der bliver ikke lidet tilbage at rose hos Kristian VI, især 
hans Reformlyst og store Arbejdsomhed, og det kan ogsaa kun 
være en Ære for ham, at han følte Sympati for og med den 
Bevægelse, der kraftigst havde grebet Nationen i hans Regeringstid ; 
det er ikke saa mange danske Konger, om hvem dette kan siges. 
Men herved kom han tillige til at staa fjendtlig overfor andre 
samtidige Rørelser, som det danske Folk senere kom til at sætte 
større Pris paa. Det er den bedste Maalestok for hans Begræns- 
ning, at Holberg ikke befandt sig vel ved den Aand, der gennem- 
trængte hans Regering. 

— Det har ikke saa meget været Hensigten med disse 
Linjer at levere en udtømmende Kritik af Provst Kochs Bog som, 
næst at henlede Opmærksomheden paa dette læseværdige Skrift, 
at fremhæve nogle andre Synspunkter, under hvilke det behandlede 
Æmne formentlig fortjæner at ses. 



J. A. Fridericia. 




Statistiske Oplysninger om Staden København. Ir. III. 

Udgivet ved Kommunalbestyrelsens Foranstaltning. 



Aøbenhavns statistiske Kontor har kun bestaaet i faa Aar, 
men har i den Tid udfoldet en anselig Virksomhed og har utvivl- 
somt ogsaa i den Tid kostet mange Penge. Det var da ogsaa ret 
naturligt, om en og anden spurgte, om Resultaterne nu ogsaa var 
de Penge værd? Vilde man bedømme de udgivne statistiske 
Værkers Betydning efter den Udbredelse, de faar, efter Antallet af 
Læserne eller maaske endog efter Antallet af de Eksemplarer, der 
bliver solgte, maatte man sætte deres Betydning lavt. Faa læser 
dem og endnu færre køber dem. Bladene meddeler udførlige Re- 
sultater af deres Indhold, det læser Publikum igennem og glemmer 
det lige saa hurtigt; det meste havde man jo en nogenlunde rigtig 
Forestilling om allerede forud, og noget egentlig nyt og over- 
raskende er det jo sjældent, de statistiske Værket giver. Dette 
skyldes til Dels den langsomme og stilfærdige Maade, hvorpaa 
Statistiken arbejder. Det er sjældent, at den giver nye Resultater 
fiks og færdige; den begynder gærne med kun at give en An- 
tydning af det nye, den lader glimtvis en ny Udvikling skinne 
frem, og saa Aar efter Aar gentages de samme Oplysninger, men 
med bestemtere og klarere Træk, indtil endelig den hele nye Ud- 
vikling, som Statistiken vil belyse, ligger klar. Denne Fremgangs- 
maade er den eneste solide, men den bevirker, at Resultaterne, 
naar de endelig foreligger, har tabt Nyhedens Interesse, Publikum 
har alt forud diskuteret dem og det er halvt om halvt glemt, at 
det er Statistiken, de skyldes. Folk holder heller ikke af at læse 
Statistik, Øjet er ikke vant til at følge de lange Talrækker, og 
Tanken er ikke øvet i hurtigt at finde ud, hvad de fortæller i 
deres tørre, kedsommelige Sprog. Skal man bruge en eller anden 

statistisk Oplysning, foretrækker man derfor at rette en Fore- 
spørgsel om den tH en eller anden, i Stedet for selv at søge den 
i de statistiske Værker. Enhver, der har staaet i Forbindelse med 
et af de statistiske Bureauer, ja enhver Privatmand, som er be- 
kendt som »Statistiker« , véd af Erfaring , hvilken Uendelighed af 
Forespørgsler, der rettes til én om alle mulige statistiske Oplys- 
ninger, som vedkommende selv med nogen Ulejlighed kunde skaffe 
sig. Den Betydning, de statistiske Værker have, kan derfor paa 
ingen Maade bedømmes efter Antallet af deres Læsere, og naar det 
er Værker, der udgives af en offentlig Anstalt, endnu mindre af 
Antallet af Køberne, ti de allerfleste af dem, der læser og benytter 
Bøgerne, faar dem gratis tilsendte. 

Statistikens Betydning er en lignende som Bogholderiets. 
Den holder Bog over alle de vigtigere sociale Funktioner — for 
saa vidt de lader sig gribe og udtrykke i Tal; den påaviser den 
Udvikling, der finder Sted i Samfundet, angiver Bevægelsens Ret- 
ning, dens Styrke og hvor langt den er naaet. Den giver derved 
de ledende Mænd i Staten eller Kommunen en Række af vigtige 
Oplysninger, uden hvilke de vilde famle i Blinde. Uden Statistik 
havde de maaske nok en Fornemmelse af, hvorledes Situationen 
var, men de var mere udsatte for at gribe fejl, og de havde intet 
Bevismateriale, paa hvilket de kunde støtte sig, og ved hvis Hjælp 
de maaske kunde overbevise andre. De var stillede som den 
private Forretningsmand, der ikke holder nøjagtigt Bogholderi; 
ogsaa han har en almindelig Forestilling om, hvorledes hans 
Status er, om der er Fremgang eller Tilbagegang, og om Forret- 
ningen paa et eller andet Punkt er kommen ind paa et mindre 
heldigt Spor, men nogen Sikkerhed for, at denne Fornemmelse er 
rigtig, har han ikke, det giver først Bogholderiet ham. Et ordent- 
ligt Bogholderi kan ofte volde en betydelig Udgift, og dets umiddel- 
bare daglige Nytte kan undertiden synes tvivlsom, men Betydningen 
af at have klar Oversigt over Forretningens Gang og Resultat i 
alle dens Forgreninger er saa indlysende for enhver dygtig For- 
retningsmand, at han betragter det som saare urigtigt ikke at 
skaffe sig den. Staterne har allerede længe haft Øjet aabent for, 
at det var nødvendigt at føre det Samfunds-Bogholderi, som Sta- 
tistiken kan yde. Kommtmerne er først senere kommen med, men 
de fleste større Byer i Udlandet have dog i den nyere Tid ind- 
rettet sig et saadant; enten som et selvstændig statistisk Bureau 
eller som en Afdeling af et eller andet kommunalt Kontor. Her 

i Landet er der vel flere af de større Købstæder, der har fore- 
taget ret omfattende periodiske statistiske Undersøgelser, men det 
er kun København, der har indrettet et fast kommunalt-statistisk 
Kontor; og det maa siges til Kommunalbestyrelsens Ære, at den 
altid har haft et klart Blik for denne Institutions store Betyd- 
ning og ikke er bleven vaklende overfor de anselige Udgifter, den 
medfører. 

Det Værk, vi her beskæftiger os med, er et summarisk 
Sammendrag af alle de vigtigere statistiske Oplysninger, der haves 
om Staden København, de er tilvejebragte af selve det statistiske 
Kontor eller af dette indsamlede fra andre offentlige Autoriteter. 
Oplysningerne, der er samlede i klart overskuelige tabellariske 
Oversigter, omhandler: 

I. Stadens og Havnens topografiske Forhold. Grundbesiddel- 
sen. Boligforhold. Assurance- og Prioritetsforhold. 
IL Meteorologiske Forhold. Isforholdene i Havnen. 

III. Befolkningens Størrelse og Til vækstforhold. Dens Fordeling 
efter Alder, Køn og ægteskabelig Stilling. Fødesteder. 
Trossamfund. Viede, fødte og døde. Abnorme Individer. 

IV. Dødsaarsager. Sygdoms- og Hospitalsforhold. Hygiejniske 
Foranstaltninger. 

V. Næringsveje og Erhvervsforhold. Handel og Skibsfart. 
Samfærdselsmidler. Varepriser og Kurser. Pengeinstituter. 
Falliter og Auktionér. 

VI. Det almindelige Skolevæsen. Det højere Undervisningsvæsen. 
Universitetet. Fortsættelses og Fagskoler. Literatur og 
Presse. Biblioteker. Musæer. Teatre og andre Forlystelser. 

VII. Den kriminelle Retspleje. Politi og Fængselsvæsen. 

VIII. Det offentlige Fattigvæsen. 

IX. Valgvæsenet. 

X. Kommunens Indtægter og Udgifter. Stadens Laan. Skatte- 
væsenet. Havnens Indtægter og Udgifter. 

Det vil allerede af denne Fortegnelse ses, hvor righoldig og 
forskelligartet den Samling Oplysninger er, som indeholdes i dette 
Værk, og det vilde være altfor vidtløftigt, om man ved en An- 
mældelse i ^Tilskue^enc gik ind paa at omtale alle de enkelte 
Tabeller. De vigtigste af dem kender Publikum desuden allerede 
af Dagspressens Anmældelser. Kun en enkelt Side af Bogen skal 
blive omtalt her, det er de statistiske Data, som omhandler de 
senere Aars økonomiske Udvikling i København. 

Byggeriet i København bar i de senere Aar været drevet i 
et mærkelig stort Omfang, og Svingningerne deri har udøvet en 
afgørende Indflydelse paa den økonomiske Situation. I Aaret 1876 
udgjorde Byens »EtageareaU lOVt Mill. □ AL, i Aaret 1885 ud- 
gjorde det 15 1 /« Mill. □ Alen. En Tredjedel af det hele nuværende 
København er altsaa opført i Løbet af de sidste 10 Aar, foruden 
at det meste af Frederiksberg og andre lignende Udflydninger af 
Byen er vokset i endnu stærkere Grad. Desuagtet kunde Opførel- 
sen af Nybygninger indtil 1882 ikke holde Skridt med Tilvæksten 
af Folkemængden og Velstanden, og Antallet af ledige Lejligheder 
tog derfor af fra 1956 i Aaret 1878 til 1113 i Aaret 1882 o: knap 
2 pCt. af det hele Antal Lejligheder, hvad næppe er mere, end 
den normale Tilvækst behøver. Men fra nu af blev det anderledes; 
Bebyggelsen tog stærkere Fart. I 1882 og 1883 blev der opført 
Huse med 2500 nye Lejligheder aarlig, hvilket var 500 flere 
end i de nærmest foregaaende Aar; i Aaret 1884 blev der opført 
Huse med 4100 Lejligheder og i 1885 med 3600. Der blev i disse 
to sidste Aar opført lige saa mange nye Boliger, som der ellers 
bliver i fire Aar, og da nu samtidig dermed de almindelige Kon- 
junkturer begyndte at gaa tilbage, kunde Efterspørgselen efter 
Boliger ikke længere holde Skridt med Udbudet, og Antallet af 
ledige Lejligheder tiltog saa stærkt, at det i 1886 udgjorde 3840. 
Der maatte nu nødvendigvis ske en Indskrænkning i Byggeriet 
Talrige Arbejdere mistede * derved den vante Beskæftigelse, og 
mange andre forvoldte det Formindskelse i Indtægterne. Derved 
forstærkedes det økonomiske Tryk, som alt forud var tilstede 
paa Grund af de synkende Varepriser og den Dalen i det hele 
Værdiniveau, som tyngede paa alt Forretningsliv og særlig ogsaa 
paa vort Landbrug. Det var den forenede Virken af disse Aar- 
sager, der fremkaldte de »daarlige Tiderc, som alle Samfunds- 
klasser her i Byen har faaet at mærke. 

Ulæmperne ved den for stærke Bebyggelse blev saa meget 
føleligere, som den for en stor Del var bleven gennemført ved 
Misbrug af Krediten. Det var hyppigt aldeles usolide Personer, 
der byggede, og Nybygningerne belastedes med Prioriteter, der 
ofte oversteg den hele Værdi. Et slaaende Udtryk derfor har man 
i Forholdet mellem Assurancesummerne og Prioritetsbehæftelserne. 
I Aaret 1876 udgjorde den samlede Prioritetsbehæftelse 78,4 pCt. 
af den samlede Assurancesum for de faste Ejendomme i Køben- 
havn, og derefter gik Behæftelserne Aar for Aar op, saa at de nu 

i 1886 udgøre 92,6 pCt. af Assurancesummen. Fuldt saa slemt 
som disse Tal udviser, er Forholdet dog ikke, ti Grundenes Værdi 
spiller jo en væsentlig Rolle, især inde i Byen, og desuden er 
Behæftelserne noget mindre end angivet, idet mange af Afdragene 
paa Kreditforeningslaanene ikke er fradraget, medens paa den 
anden Side Assurancesummerne er angivet lidt for lavt, da Ind- 
tegningerne i fremmede Assuranceselskaber ikke er medtaget. 
Men alligevel er det slemt nok, og i alt Fald viser Procentens 
Stigning, at Gældbyrden er i stadig Tilvækst. Dette beviser vel 
ingenlunde, at Byens Velstand er i Aftagende, ti i samme Grad 
som Gælden vokser, bliver jo Kreditorernes Obligationsbehold- 
ninger større, men det viser, at de faste Ejendomme er paa mere 
usolide Hænder, og at disse altsaa ikke har saa stor Modstands- 
kraft mod de daarlige Tider, naar Ejendommenes Værdi- synker 
og Lejeindtægterne formindskes. 

Foruden de alt anførte indeholder det omtalte Skrift en 
stor Mængde andre statistiske Oplysninger, som viser den økonom- 
iske Tilbagegang. 

Vareomsætningens Størrelse kendes ikke for de to sidste 
Aar, men saa vidt man kan skønne om den fra Skibsfarten, har 
den været i Tiltagen indtil 1884 incl. og er derefter gaaet tilbage 
i 1885. Trafiken med Jærnbanerne, baade Befordringen af rejs- 
ende og af Gods, er ligeledes blevén formindsket. Antallet af 
rejsende, som besøger København, var tidligere i stærk Tilvækst, 
men fra 1885 blev deres Antal mindre. Bankernes Vekselomsæt- 
ning er ligeledes formindsket i 1885, og Antallet af Falliter viste i 
dette Aar en mærkelig Tilvækst. Særlig karakteristisk er Bevæg- 
elsen af Besøget i Forlystelsesanstalterne. Som bekendt svares 
der en Afgift af Bruttoindtægten af Skuespil og Kunster; denne 
indbragte i 1878 : 44,964 Kr., i 1879: 45,866 Kr., i 1880: 47,671 Kr., 
i 1881: 47,931 Kr., i 1882: 50,554 Kr., i 1883: 53,033 Kr., i 1884: 
49,923 Kr., i 1885: 49,353 Kr., altsaa Fremgang indtil 1884 og 
derefter Tilbagegang. Af andre Afgifter, hvis Bevægelser staa i 
nærmere Forbindelse med de økonomiske Forhold, henledes Op- 
mærksomheden paa, at l U Procentafgiften af Auktioner over faste 
Ejendomme har indbragt et ualmindeligt stort Beløb i 1885, medens 
derimod Afgiften af Arv har indbragt mindre end sædvanligt. 
Næsten overalt møder vi den samme Bevægelse. Indtil for faa 
Aar siden var der rask Fremgang: Befolkningen tiltog, Byen ud- 
videdes, og der var livlig voksende Omsætning og Velstand; disse 

gode Tider kulminerede omtrent ved Aaret 1883. Saa kom der en 
Standsning i 1884, der snart slog over i en Tilbagegang, og denne har 
fortsat sig indtil den seneste Tid. Tilbagegangen er dog paa de 
fleste Punkter ikke ret stor, og naar den er bleven saa følelig, 
som den er, er det fordi alt her i Byen var beregnet paa Frem- 
gang og Udvidelse, derved bliver Modsætningen mellem før og nu 
saa meget stærkere. Imidlertid, København har før haft lignende 
Tilbageslag, og det har kun været forbigaaende Afbrydelser i 
Fremgangen; man tør vel haabe, at det samme vil blive Tilfældet 
denne Gang. 

Der er flere andre Sider af Københavns sociale og økono- 
miske Udvikling, som det foreliggende Skrift giver indgaaende 
Oplysninger om. Saaledes om den forandrede Sammensætning af 
Byens Befolkning, den forandrede sociale Lagdeling. Hvorledes 
København mere og mere bliver en Arbejderby, men hvorledes 
samtidig en stor Del af Arbejderbefolkningen løftes op i Middel- 
standen, o. s. v. Men det vilde føre ud over, hvad der er passende 
Grænser for en Anmældelse, og Anm. skal derfor kun henvise 
Læserne til at gøre et Forsøg paa at overvinde deres sædvanlige 
Ulyst til at give sig af med statistiske Værker og selv tage fat 
paa Bogen, der er ordnet paa en saa klar og overskuelig Maade, 
at den ikke vil være vanskelig at læse, selv for den, der er uøvet 
i at operere med Talstørrelser. For den, der er lidt kendt med 
statistiske Arbejder, er Bogen et Vidnesbyrd om, at der i Køben- 
havns kommunale statistiske Kontor* bliver arbejdet med Dygtighed 
og Ihærdighed. 



V. Falbe Hansen. 




Teatrene. 



Operetten blev langt fra den Guldaare, vore Privatteaterdirektører sagtens 
barde haabet. Dagmarteatret var vel det, der fik dette tydeligst at fornemme: 
Ugedagen efter den første Opførelse var Frie. Oavroche henlagt, maaske for 
bestandig, og Teatret søgte derfor skyndsomst ind paa et andet Felt. Det 
gjorde et Strejftog ind i det svenske Drama og hentede Fru Alf hi ld Agrells Skue- 
spil, Frelst, herned.' Denne Forfatterinde er sikkert vakt ved Dukkehjemsbulderet; 
de Dages hidsige Strid mærkes gennem hele Fablen, og mange af de Replikker, der 
nu red deres overdrevne Voldsomhed i Udtrykket faar én til i det ringeste at trække 
paa Smilebaandet, har ved Stykkets Fremkomst sikkert vakt Genklang vide om. 
Det er en fire— fem Aar siden, saa hastig flytter Tiden Grænseskel! I Stykkets 
Teknik er Paa virkningen af Ibsen ikke meget mærkbar, det er langt mere 
franske Dramer af Alex. Dumas fils, Sardou, Svenskernes dramatiske Føde 
gennem mange Aar, man her fornemmer. Der gaar nu denne gamle Onkel 
Hilde omkring og afleverer sine Stikpiller; hvad er vel han andet end en nær 
Slægtning til disse med al deres kunstfærdige Aandrighed saa inderligt ked- 
sommelige Kavalerer, som findes i næsten ethvert fransk Stykke, de saakaldte 
Ræsonnører? Han er netop, ligervis som disse, Forfatterindens Talerør. Derfor, 
naar han siger om sin „beskedne Viol* (tit og i høj Grad smagløst benyttes denne 
karakteriserende Navneallegori), at det er Oscar og hans Moder, der har gjort 
hende ond, er det ganske vist ogsaa Forfatterindens Mening. Det kunde nu 
alligevel være det samme, om Fru Agrell i Viola saa et efterfølgelsesværdigt 
Eksemplar af en forsømt Hustru, naar hun blot havde formet sin Heltinde som 
et Menneske af Rød og Blod, men har hun villet dette, saa er det grundigt 
mislykkedes: Viola er intet Menneske, kun en i Damedragt paaklædt Ide, Fru 
Agrells Tanker om Kvindesagen. Hver Gang Viola kommer en Smule i Be- 
vægelse, skydes Oscar Hjernes Hustru hastigt til Side, og Fru Agrell tager selv 
Ordet. Ja men, saaledes er det ogsaa gaaet store Forfattere, vil man maaske 
undskyldende bemærke, den svenske Forfatterinde er ikke ene om denne 
Rollebytning. Qanske vist, men saa har disse til Gengæld vidst at forme deres 
Repliker som skarpt slebne Klinger, medens Fru Agrells højst gør samme 
Virkning som en veltygget. Papirskugle blæst ud af et Pusterør. Og da hun 
til Slut tager sin Tilflugt til Sygdom og Død, til Bedrageri og Vanvid, nærmer 
Situationerne sig truende det parodiske. 

Det vilde være højlig Uret at bedømme FrU Agrell som dramatisk For- 
fatterinde efter dette tidlige Skuespil. Allerede hendes næste større Arbejde 
Ddmd viser betydelige Fremskridt; der er en ganske anderledes tilforladelig 
Kraft i Valborgs Heftighed end i Violas, og skøndt det store Apparat med de 
mange Personer og flere parallelt løbende dramatiske Traade arbejder noget 
tungt, vil Stykket sikkert gøre adskillig Virkning paa en Scene. Man har 
sammenlignet det med Dumas fils Denise, ja Fablen ligner ogsaa til en vis 
Grad, men heller ikke mere. Fru Agrells Valborg kæmper for sit levende Barn, 
for at aftvætte Fødslens Skam fra dets Pande er det, hun blotter sin egen 
Vanære, hun forlanger som sin uafviselige Ret Faderens Navn for sin Søn. 
Derfor trygler hun ham om Ægteskab, derfor vil hun gennem Skandale tvinge 
ham til det, og ikke af Elskov, ti den dræbtes i hende samme Stund, hun fik 
øjnene op for Bjørnklos Forræderi, nu foragter hiui ham: „Forstaar De da 

ikke, at det at blive hans Hustru ikke er en Ære for mig, tvært imod den 
tungeste Vanære", udbryder hun. Dette er mange Gange bedre set end Denise, 
der af bare Ædelhed og Taknemmelighed gaar hen og ofrer sin Ære. 

Helt anderledes ser den bedragne Moder i Fru Agrells sidste Skuespil 
Ensam paa denne Sag. Thora Edlins Forfører var — hende uafvidende — 
gift Mand og havde saaledes i Henseende til Ægteskab lovligt Forfald. Maaske 
vilde hun ogsaa i andet Fald have været for selvstolt til slig en Kamp som 
Valborgs. Nu er hun hærdet gennem dagligt Slid og Nød, har taalt Haan og 
Spot for sin Datters Skyld, med knejsende Hoved byder hun Barnet og Frøken- 
titlen frem for al Verdens Øjne: hun har intet at dække over, sand vil hun 
være mod sig selv, sand mod sin Datter, sand mod hele Verden. Hun tror 
usvigeligt, at alt dette gør hun for sin elskede Tngvas Skyld, medens hun i 
Virkeligheden er bleven forstenet i sin „Sandhedsmani" , hun er bleven, hvad 
en hurtig Betragtning kalder en hjærteløs Egoist, hun kan ikke mere bøje sig 
for andres Ve og Vel. Datterens hele Lykke ligger i hendes Haand: blot hun 
vil gifte sig pro formå med sin tidligere — nu koneløse — Elsker, men hun 
kan ikke strække sig saa vidt; det vilde være at „rive hele min Bygning ned*, 
siger hun. Nej maa hun sige, hvor svært det end er, hendes Datter skal ikke 
gaa under, fordi hun i et Øjebliks Svaghed sviger sin Pligt 

Der er en højst glædeligt Fremgang fra Frelst gennem DSmd til Ensam. 
Farverne, Fru Agrell fra først af anvendte, vare grelle, og tykt smurte paa blev 
de, Lys og Skygge fordeltes langt fra retfærdigt, Dag og Nat stod overfor hin- 
anden med en dyb Kløft imellem, Tonerne, der klang gennem Replikerne, 
vare ikke Livets, men det lavede Melodramas, Personerne ikke Mennesker, men 
udstafferede Ideer, hvor man tydeligt mærkede Forfatterindens Sympatier og 
Antipatier. Nu derimod er det lykkeligvis helt anderledes, ingensteds i Ensam 
tager Fru Agrell Parti for eller imod, man mærker hele Tiden en priselig 
Ængstelse for at give den ene for meget og den anden for lidt baade af godt 
og af ondt. Lyset er roligt og klart, Farverne bløde og milde, og Haanden, 
der fører Penslen, let og rund. Endnu klæber der lidt belærende Deklamation 
ved Replikerne, endnu er Fru Agrell i Henseende til Apparat ikke nøje- 
regnende nok, hun vil saaledes nødigt helt slippe sine Ræsonnører, for hvilke 
Doktor Sandén i Ensam er en ganske vindende Repræsentant; endnu angiver 
Forfatterinden ikke bestemt nok, hvor paa Samfundsstigen hendes Personer 
hører hjemme, saaledes som nu f. Eks. Thora Edlin : i hvad Egenskab har hun 
færdedes imellem alle disse beundrende Baroner, deres jævnlige var hun nok 
ikke. Dog Stigningen fra de tidligere Skuespil lader haabe det bedste for 
fremtidige Arbejder fra Fru Agrells Haand. Og det er at ønske, at Dagmar- 
teatret og vore andre Teatre ikke ved Frelsts Skibbrud lader sig afskrække fra 
det svenske Drama: baade Strindberg og Fru Edgren som Fru Agrell selv 
har berettiget Krav paa vore Teaterdirektørers Opmærksomhed. 

At søge til et saa nærliggende og nærbeslægtet Land som Sverige er i 
alt Fald langt naturligere og sundere end at søge til Frankrig, som vore Teatre 
saa tit gør, og som Dagmarteatret efter Frelst ogsaa gjorde. Del fremdragne 
Stykke Fromont jun. <£ Risler sen. var for kun et Par Aar tilbage en Succes 
paa Kasino, og nu mærkede man allerede disse faa Aar som trykkende Alder- 
dom. Vil vore Teatre endelig hente Skuespil fra Frankrig, burde de maaske 
betænke, at paa| Dramets Omraade er Norden, lovet være Henrik Ibsen, langt 
forud, og at de Stykker, 7 åer gør størst Lykke i Paris, maaske intetfnyt eller 

godt vil bringe os. Meget hellere burde de vistnok lidt nøjere end hidtil afsøge 
de Stykker, der kun opnaar kølig Anerkendelse af det store Publikum dér, 
de vilde da maaske finde ikke saa faa Stykker, mere passende for danske Til- 
skuere end Dumas" og Sardous aristokratiske Salon-Melodramer , Gondinets og 
mange andres mere eller mindre parisiske Farcer eller Belots og Busnachs 
haandYærksmæssige Dramatiseringer. Der findes nemlig franske Stykker, der i 
høj Grad minder om nordiske Skuespil, som Eksempler skal nævnes Henri 
Becques les corbeaux og Emile Zolas Therese Raquin. Personerne ere i begge 
Stykker almindelige Dødelige: hos Zola tilhører de den lavere Borgerstand, 
der saa at sige lever fra Haanden og i Munden, hos Becque derimod det rige 
Bourgeoisi. Becque er vel den, der er naaet videst, og det er ved de stilfærdigste 
Midler. Han har endog givet det, der tit savnes haardt hos nordiske Forfattere, 
nemlig et Billede af de Menneskers Liv, Dramet fremstiller, inden Katastrofen 
bringer dem ud af deres dagligdags Tummerum, kort sagt den Baggrund, uden 
hvilken et Drama ikke ret forstaas. Først er der en hyggelig Familiescene, saa 
samles Husets Venner til en intimere Middag, og først da sættes det dramatiske 
Hjul i Bevægelse. Fuldt saa godt er Zola ikke kommet over denne Vanskelighed, 
hans Introduktion ligner maaske nok en Smule for meget et Forspil, langt forud 
for de andre Akter som det ligger i Tiden. Til Gengæld raader saa Zolas Skue- 
spil over langt stærkere dramatisk Spænding og flere virkningsfulde Optrin, der 
sikkert vil holde Tilskuernes Interesse fast, medens les corbeaux' s stilfærdige Scener 
maaske nok kræver mere literær Smag. Det er ikke saa at forstaa, at Zola 
skulde have tilsidesat kunstneriske Hensyn eller undladt at lodde sine Personers 
Sjæl dybt ned til Bunden, tvært imod Dramets anden og tredje Akt staar baade 
i Form og Indhold som de allerbedste Skuespils jævnbyrdige. Med Hensyn til 
Afslutningen vinder Becque saa igen Forrangen med Enkens ene Datters For- 
nuftgiftermaal med den. mægtige Kompagnon; derimod kommer Zola, der tager 
sin Tilflugt til Blaasyreflasken, Melodramet en Smule for nær. Begge Stykker 
frembyder højst interessante Opgaver for Skuespillere, og de fortjæner at opføres 
paa dansk Scene. 

Spillet i Frelst .og i Fromont jun. db Risler sen. var ikke af særdeles 
Værdi; fastest gennemført var Hr. Lindstrøms Bondeknøs i Frelst, fra først 
til sidst paalidelig og troskyldig i sin stilfærdige Ringhed. Frk. Aalberg 
tøjler des værre ikke haardt nok sin beklagelige Hang til ynksom Klynken, men 
anvender den nu tvært imod med sær Forkærlighed alle mulige Vegne, saa- 
ledes ogsaa i Frelst; skal der blive nogen Mening i Viola, maa Stemmen lyde 
haard og afvisende, ikke træt og svag. Adskillig Kraft raader Skuespillerinden 
uimodsigeligt over, dog til hvad Nytte bliver den, naar hun anvender den 
aldeles uden Forbindelse med den tidligere viste Karakter? At fange Bifald 
ved Effektjageri bør hun holde sig for god til. Hr. Vilhelm Wiehe arbejder 
flittigt, men sikkert tager han for tungt og ængsteligt paa sine Roller. Det gør 
godt at se en Skuespiller følge saa vel med som han gør, dog viser Hr. Wiehe 
det Indtryk, han modtager, ikke paa sit Ansigt, men ved en uafbrudt Uro : han 
er snar i Vendingerne, han drejer sig halvt om paa den ene Hæl, han luder 
Hovedet frem, skyder Skuldrene tilbage, knytter Hænderne og holder Munden 
aaben i spændt Forventning om hvad nu følger. Skuespilleren bør beflitte 
sig paa større Ro, prøve at faa Ansigtet noget mere i Bevægelse og lade 
Legemet i Ro. Som Oscar i Frelst var der en velgørende Ro over de første 
Scener, Forsvirretheden og den Tone, midt imellem blødsøden Spøg og træt 

Kedsomhed, han anvendte overfor Viola, var virkelig god; i de bevægede 
Scener trængte hans Uro sig som sædvanligt stærkt frem, dog der hvilér altid 
et Tilforladelighedens Skær over ham, som er af ikke ringe Værd. 

Selv Orfeus i Underverdenen naaede højt regnet en Middellykke, dets 
Opførelser tælles kun i Uger, medens Folketeatret nok havde tænkt at tælle 
dem i Maaneder lange. En Afstikker til den tyske Farce (Tusindkunstneren) 
faldt jammerligt ud, og Teatret tog sin Tilflugt til forrige Sæsons Kassestykke 
En Børsbaron, dog det havde mistet sin Magt Efter denne unødige og unyttige 
Flakken-om i fremmede Riger og Lande søgte Folketeatret tilbage til danske 
Stykker, til Hertz og Ingemann. Den førstes én Akts Stykke, Fristelsen, er ikke 
nogen vanlig, gratiøs Vaudevillespøg, men et Forsøg paa dybere gaaende 
Karaktertegning. Dog Hertz's Ord har her saa lidt som andensteds nogen stærk Per- 
sonlighed, og den sarte Ynde, der er hans Replikers bedste Eje, er gaaet tabt 
under Anstrængelserne , tilbage bliver en stiv Tørhed, der navnlig knuger 
Elskerparret til Jorden. Saaledes beror Virkningen paa Skuespillerne, om de, 
navnlig Møllers og Grenaas Fremstillere, kan aande Sjæl i Hertz' skematiske 
Menneskeskitser. Paa Folketeatret lykkedes det ikke ret; Hr. Rollings ens- 
tonige, selvfølende Diktion med den yderst besindige Accent magtede ikke at 
udstyre Møller med den ruinerede, før velhavende Mands knugende Nærings- 
sorg som Drivkraft i hans Kamp mellem Hæderlighed og Lejlighed. Langt bedre 
var Hr. Zinks Grenaa med de smaa plirrende Øjne, der lurende iagttog alt 
omkring ham, og den forsigtigt dæmpede Tale. Hr. Jacques Wieh es Vilhelm 
bragte med sig en tung, trykket Sørgehusstemning, der bedre end mange Ord 
fortalte, hvor dybt Kancelliraadens Død gik ham til Hjærte. Iscenesættelsen bar 
Præg af Tankeløshed: f.Eks. de Obligationer, Grenaa maa udlevere, skal naturlig- 
vis henlægges til de andre Værdisager; paa Folketeatret leveredes de Vilhelm, 
han stak dem i Lommen og spadserede gladeligen rundt med dem i det Gemme. 

Ingemanns Magnetismen i Barberstum er, hvad Intrigen angaar, en 
kritikløs Efterligning af mange holbergske Komediers, derimod er der i Re- 
plikerne en med Holberg beslægtet kæk Frejdighed og en uforfærdet Given-sig- 
hen i Lystigheden ; en Smule beskaaret af en kyndig Haand, og det vilde være 
saa kaad en Farce, som ønskes kan. Som Farce skal og maa det spilles. 
Scenerne skal næsten jage efter hinanden, Akterne følge Slag i Slag. det syntes 
Folketeatret ikke at have haft Øjet aabent nok for, man agede, medHr. H elle- 
man n som tempoangivende, sindigt med Stude. Bombastus blev i hans Hænder 
ikke interessant, kun vissen og ynkelig, og hvorfor saa gøre ham baade skæv- 
hovedet, duknakket og pukkelrygget?. Hr. Hellemann synes i den sénere Tid at have 
forelsket sig i mindre velskabte Figurer. Fru Rosenbaum bar Prisen af alle, 
hendes Pernille ejede smittende Munterhed; særlig udmærket var hendes Spil i 
Qærde Akt, Overgangen fra ustyrlig Lystighed og vilde Narrest reger bagBombastus's 
Ryg til paataget Alvor og grufuld Forbavselse, naar han vendte sig om mod 
hende, gik med beundringsværdig Sikkerhed. Denne Skuespillerinde besidder 
næsten alle Betingelser for Pernillefaget : et kønt, friskt Ansigt med et Par snar- 
raadige Øjne og en rødlæbet Mund, hvori sidder en væver Tunge, der paa sin 
rappe Fart aldrig slaar Knuder, hendes Replikbehandling er frejdig og djærv, 
hun gaar ikke sky af Vejen for en Drøjhed, den falder hende netop saa mund- 
ret, at den ingen Anstødssten kan blive, end videre kvikke og naturlige Bevægel- 
ser; kort sagt: det kgl. Teater burde skyndsomst sikre sig hende til den længst 
ledige Pernilleplads. 

Kasino var det Teater, Operetten lykkedes bedst for ; Prinsessen af Trope- 
zunt trak Hus, Spillet var ogsaa adskillige Streger bedre end Folketeatrets i Orfeus, 
alene en saa djærvt anlagt og fast gennemført Figur som Hr. Pi os Gøgler ser man 
ikke hver Dag. Blandt delte Teaters Personale gør Hr. AlbertHelsengreensig 
Gang efter Gang bemærket ved sine karakter-forskellige Masker, dem han ødsler paa 
indholdstomme Figurer. Se f. Eks. paa hans Fuldmægtig i Æventyr paa Amager, 
hvor tydeligt læste man ikke paa dette Ansigt Jensens begærlige Lystenhed, 
der atter og atter har faaet som en Spand koldt Vand over sig, og nu er af- 
stumpet i arrig Misundelse over mere lykkelige og i skadetro Glæde over 
Lidelsesfæller; eller se paa hans Hovmester i Prinsessen af Trapezunt, Næsen 
snuser, og de smaa Griseøjne lurer, evig og altid paa Post, som han er mod 
Prinsens Kærlighedstrang. Dog disse Masker mister, eftersom Stykket skrider 
frem, en god Del af deres Ejendommelighed, og Figuren gaar nemt ind i en 
drævende og vrøvlende Almindelighed, hvortil ogsaa Skuespillerens tørre 
Stemme med dens stærke Nasallyd bidrager sit. Det gælder for denne Skue- 
spiller om, ikke at stole udelukkende paa sit Viskelædersansigts Magt, men at 
arbejde alvorligt med sin Stemme, den han kun i ringe Grad har i sin Magt. 
Dette mærkedes saare tydeligt i Er der nogen?, her glippede ikke sjældent selv 
Ordenes Mening for ham, maaske fordi han sikkert ikke følte sig hjemme i det 
moderne Kostyme. Af Teatrets Damer mærkes Frk. Louise Brock, hun 
virker især ved en sikker Ro og en lidt fejende Anstand; Teatrets Repertoire 
har hidtil holdt hendes mulige Talent bundet i Operettens og Feeriets Ørkener. 
I Slemmen kan der komme Toner og Overgange, der synes al love godt, men 
han har den kun daarligt til Raade, i det mindste kommer der hyppigt tillige 
nogle opskrigende Halstoner med en uskøn, hæs Efterlyd frem. En anden 
ung Dame Frk. Olga Meyer er sikkert den, der paa Kasino øver størst 
kunstnerisk Flid, men hendes Arbejde er vistnok for spredt, derfor har 
det ikke ret Klem. Hun burde, maaske med Forsømmelse af alt andet, kaste 
sig helt over en enkelt Gren af Kunsten som nu f. Eks. Replikbehandlingen, 
hellere end at pille lidt ved alt. Ordene bliver i hendes Mund let spidse og 
kantede, stive og tynde, de mangler malende Fylde og talende Rundhed, og 
saa har hun den fæle Vane at jage Ordene af Sted med hæsblæsende Hast. Og 
det er ganske det samme, enten man hører hende som den unge Pige i En 
ung Piges Dagbog eller som den nygifte Kone i Naar Saltkarret vadier; en Del 
bedre lød hendes Stemmeføring i Prinsessen af Trapezunt, her passede nemlig 
hendes raske Tungefærdighed godt til Gøglerbarnets Ligegladhed. 

Medens Operetten saaledes noget nær led Skibbrud paa alle Privat- 
teatrene, sidder dens ældre Søster eller maaske snarere dens Tante, Operaen, 
til Højbords i del kgl. Teater. Jubelfesten for Weber har lagt Beslag ej alene 
paa Operapersonalet, men ogsaa paa Skuespil- og Balletpersonalet, ja man 
engagerede i denne Anledning endog en tidligere forsmaaet Sanger. Denne 
Fest var et Bevis mere — om sligt behøves — paa Operaens altopslugende 
Magt paa vor første Talescene. 

Eftøfrskrift. Anden Juledag bragte Københavnerne et helt nyt Teater i 
Julegave: Nørrebros Teater. Aabningsforestillingen skal vist ikke betragtes 
som et Program, snarere som en Presentation af Personalet. Her møder man 
fersl Direktøren Hr. Ferdinand Scbmidts velbekendte Ansigt med de liv- 
lige Øjne og det pudsige Underparti, et bredt vindende Smil sidder ham let til 
Raade, og hans kraftige godmodige Lune er lige langt fra anstrængt Støjen 

som fra pindehuggende Tørhed. Dernæst kommer Hr. Fred. Christensens 
ej heller ukendte Pjerrotfysiognomi med den lange Næse; den noget dæmpede 
Tone, der er over hans hele Fremtræden og Replikbehandling virker behage- 
ligt, og i gamle Pebersvenderoller som nu Kvist i Den gamle Elsker gør han 
et hyggeligt, godhjærtet Indtryk. Fra Norge er et Par Komikere hentet hjem: 
Hr. Albert Price, der synes at raade over en bred og saftig, om end lidt 
vel støjende Komik, passende til halvgamle Borgermænd, helst maaske med en 
lun Ræv bag Øret, og Hr. Henrik Lindemann, hvis fast gennemførte Dialekt 
gjorde god Virkning i en Karlerolle. Til Elskerfaget synes Hr. Winther 
lovlig spinkel. Ogsaa paa Damesiden træffer man gamle Bekendte: Fruerne 
Schwartz-Nielsen og Elisabeth Christensen; den førstes kokette Sang- 
foredrag er en Del finere nyanceret end den andens noget krængende Udtale, 
til Gengæld lyder Fru Christensens Stemme betydeligt bedre ud i Salen; godt 
Humør raader begge Damerne over i rigt Maal. Teatrets designerede Elsker- 
indei Fru Marie Berthelsen, har i Stemmen en rap Klang, der snarere 
synes at vise hen til Soubrette- og næsvisse Tøseroller. Alt i alt et flinkt Per- 
sonale, langt for godt til Stykkerne. 

Med disse kan det vel have sine ikke ringe Vanskeligheder, da Teatrets 
Bevilling er taabeligt indsnævret til ét Akts Stykker med et yderst knapt til- 
maalt Personantal. Dog Direktør Schmidt vil selv indenfor denne Ramme med 
Udbytte kunne hente en Del gamle Vaudeviller og Farcer frem, og han vil 
sikkert stadig kunne faa Hjælp af hurtige Hoveder, der ikke gaar af Vejen for 
en ellevild Lystighed. Fra Frankrig og Tyskland kan ogsaa hentes mangt et 
Stykke; de bør lokaliseres i stort som i smaat: Stedet bør altid være Køben- 
havn. Baade for sit Publikums, sit Personales og sin omhyggelige Iscene- 
sættelses Skyld bør Hr. Schmidt styre en Kende højere op end den Linje, 
Åbningsforestillingen antydede. 

Dagmarteatrets Julegave, Landsoldaten, var en gammel Soldats lyse og 
muntre Erindring om Krigen 48—50, end mere forklaret ved Modsætningen til 
64. Den dramatiske Traad er dobbeltvunden. Først og fremmest den danske 
Jens, der, lad og tvær, i Fredstid bander Soldaterlivet, men i Farens Stund 
gaar paa uforsagt og bringer Sejren hjem og saa faar sin Pigelil. Jævnsides 
hermed gaar Fortællingen om den brave Overlæge Helgesens to Sønner, den 
ene Forræder, den anden kæk Soldat og senere Officer. Her har Forfatteren 
begaaet en lille Ubehændighed og gjort Emil til større Usling end nødvendigt 
Hvad om han havde ladet ham være i Rendsborg ved Oprørets Udbrud? 
Forældrene kunde da have været i Uvished om, han havde sveget sit Fædre- 
land eller mod sin Vilje blev holdt tilbage med Magt. Mødet med Broderen 
paa Valpladsen havde sikkert kun vundet i Virkning herved, og de deraf 
følgende Begivenheder havde faaet mere Sandsynlighed. Iscenesættelsen af 
Krigstableauerne var glimrende, mindre vellykkede syntes Københavnsbillederne. 
Hr. Lindstrøms Jens var saa firskaaren. og tæt som en ægte Landsoldat, og 
han gik paa med en Frejdighed og et Humør, grovkornet og sundt som et godt 
dansk Rugbrød. « 

Irofessor Rask vilde leve i Fred. I Fred for al Verden, 
alle dumme Folk og alle kloge Folk, alle radikale Tanker og alle 
patriotiske Planer. Han havde slidt ud sit gode Humør og sin 
Verdensglæde paa al Verdens Undertrykkelse, som han skulde 
paatale, paa alle dumme Folk, som vilde belære ham, og som 
han derfor stadig maatte holde Vagt mod, paa alle kloge Folk, 
som syntes ham dummere end de dumme, hvorfor han maatte 
ligge i uafladelig Krig med dem, paa alle radikale Tanker i Tiden, 
som han maatte staa Fadder til, paa alle patriotiske Planer, som 
han maatte gi sit Navn og sin Professorgage til. Derfor vilde 
han nu ha Fred, tog sin Afsked fra Universitetet, som glædede 
sig ved at bli kvit denne hedenske Filosof, søgte sig op en Afkrog 
et Sted ude i Landet og lejede et lidet Hus ovenfor den lille Sam- 
ling af Huse, som vi kalder Byen. 

^Hans Ven Professor Glad var rasende. »Dit Asen le sagde 
han ved Afskedsglasset. »Du forlader din Gerning som en Slyngel. 
Du fortjænte, at dit Navn slettedes ud af Videnskabens Historie!« 

»Aa — om du kunde gøre mig den Tjæneste!« sukkede 
Rask træt. 

»Du er lad, egoistisk, sløv, feig, aandsdød, — aa, du er 
en fordømt Pebersvend!« gispede Glad ud sine sidste Forraad af 
Bebrejdelser. Men Rask stak ud Glasset og nød sin Fred i be- 
hagelig Forudfølelse. 

— En Maanedstid efter sad Professor Rask og nød sin Fred 
i Virkeligheden paa Trappen til det lille Hus, han havde lejet. 
Det var Fred rundt om. Skogfred, Kveldsfred, Tankefred, — 
ingen Tvist om Problemer, intet Nap efter hans mægtige Deltagelse, 
ingen tirrende Reformuro mærkede han. Myggens Anfald fordrev 

han ved Tobakskyer, og de øvrige Vingeskarers Krig kom ham 
ikke ved, den forlangte ikke hans Mellemkomst. Dernede laa det, 
som vi kaldte Byen, men den var saa liden og fredelig, at Pro- 
fessoren ikke ofred,den én Tanke; den maatte være uskyldig i 
Verdens Strid om brændende Spørgsmaal; den laa saa bekvemt 
til for Afvekslingen, naar han en Gang imellem vilde se Mennesker r 
slige Mennesker, som bare tænkte paa sig selv og i Dag. Han 
havde det saa fredelig som den sorte Snegl dernede paa Græsset. 
Han pusted de store Røgskyer udover; kendte sig bli behagelig 
døsig og tænkte paa at gaa til Sængs. 

»Skal du købe Bær, du — Mand?« 

Det var en skrigende Barnerøst, som skræmte Professoren 

op af Drømmen aaja, det er det samme, hvad han drømte, 

men saa fredelig var det, at han blev ond over Afbrydelsen og 
raabte tilbage: 

»Nej — jeg køber ikke Bær. c 

Men i det samme fik han se Udbyderen træde helt frem fra 
Træerne. Det var en liden Jente. Hun var barfodet, et kort t 
forrevet Skørt hang nedover de smalle Hofter, paa Hodet stod 
Haaret i en stor, gul Floke, og Ansigtet, som ikke var vakkert, 
var næsten helt oversmurt med Blaabærsaft; i Haanden holdt 
hun et Blikspand. Hun blev staaende, og Professor Rask saa 
paa hende med Interesse. Hun var et Stykke af den Verden, som 
man strafltit tør betragte, mente han. 

»Kom hid, du — Jenten minU sagde han. 

»Vil du købe, da?€ tinged hun. 

»Maa vel se paa Varerne først. Kom nu, du er vel ikke 
ræd mig?c 

»Nej — ræd er jeg ikke lel!« Hun lo og kom op til 
Trappen. 

»Hvad hedder du?c 

»Sigrid Marie Josefine Isakssen,c ramsede hun i et Pust. 
»Jøs! og hvor gammel er du?€ 

»Tolv Aar fjorten Dage efter Vinternætten — skal du købe 
Bær nu, da?« Hun holdt Spanden op mod ham. 

»Er det for dig selv, du sælger Bærene?« 

»Hø? — jeg skønner ikke, hvad du siger nu. Men du 
faar si fra — jeg maa hjem, jeg.« Hun ristede Spanden i Utaal- 
modighed. 

»Faar du selv Pengerne for Bærene, du sælger?« 

»Nej — dem skal hun Mor ha. Du har nok Fritte- 
sygen, du.< 

Professor Rask skoggerlo, og Jentungen lo med i lange, 
højtklingende Triller, men saa blev hun pludselig alvorlig igen og 
sagde med et utaalmodigt Kast med Overkroppen: 

»Nej — nu faar du købe, hører du. Tror du, jeg har 
Tid til at staa her og fjase al Eveld udover!« 

»Jeg faar vel betale dig for Tort og Tidsspilde, da.€ Pro- 
fessoren holdt et Kronestykke hen til hende. Hun trak sig et 
Skridt tilbage og lagde Hænderne med Spandet paa Bagen. 

»Du faar nu ikke gøre Nar af mig heller«, sagde hun 
voksent og i krænket Tone. 

»Tag Pengen, du, Jenten min. Du skal ha den, fordi jeg 
synes saa godt om dig.« Professoren rejste sig og klappede 
Jenten over det lurvede Haaret. Da saa hun op med glade Barne- 
øjne, tog mod Pengestykket og nejede dybt, der hun hviskede 
Tak, rakte saa Spandet og bad Professoren tømme det. 

»Nej — tag det med dig hjem. Og kom snart igen. Hør 
nu, du skal ikke fortælle andre end Mor din, hvor du fik Pengen 
fra. Køb saa først noget godt til dig selv.« 

Hun var biet undselig. Hun følte sig ikke længer som 
den rare Mands Ligemand. 

»Godnat, Sigrid! du maa ikke glemme at komme igen. 
Kan du komme i Morgen?« 

»Nej — da skal jeg paa Fisketørking« , sagde hun med 
lidt genvunden Selvfølelse. Saa nejed hun igen saa dybt, at det 
korte Skørtet næsten rørte Jorden, trak sig ind i Skogen og 
forsvandt. 

Professor Rask smilte, tænkte paa at tage sig en ny Pibe, 
men bestemte sig om igen og gik til Sængs i bare Fred og Huld- 
salighed. 

Jentungen lagde paa Sprang nedover Bakkerne imod Byen; 
hun sang, saa det gav Ljom i den stille Aftenluft; hun var glad, 
glad, bare glad. Det var om at gøre at naa Byen, før Smaa- 
butikerne var lukket, for den rare Manden med det store, graa 
Skægget havde jo sagt, at hun skulde købe sig noget godt først. 
Godt — hun havde faat Brystsukker en Gang, det var det bedste, 
hun vidste; det vilde hun købe — et til Mor, et til lille Petrine 
og et til sig selv; og endda blev det nok mange Penger igen til 
Mor. Jo, det var aabent endnu hos Jerichau. Hun smat ind. 

Der stod Betjænt Vangberg bag Disken, rød og sved; han saa 
rig lig morsk ud. Men hun var ikke ræd, for hun havde ikke 
gjort noget galt, det var de stygge Skøjergutterne, som brugte at 
raabe »Vargbein« efter ham; hun havde aldrig raabt. Derfor 
sagde hun saa dristig, som god Samvittighed gør, mens hun 
kakkede med Kronen mod Disken: 

»Værsgo faa for en Skilling i Brystsukker, c 

Pigen for Disken tog med træt Haand Glasset fra Vinduet 
og tællede op, men før hun i sin Søvnighed vandt sig til at tage 
imod Betalingen, var Betjænt Vangberg fremme. 

»Hvor har du faat Penger til at købe Brystsukker fra, 
Mor?« hvæste han. »Et helt Kronestykke og — haahaa! Naa, 
hvor har du faat det fra?« Han satte de røde Øjne i Jenten og 
gjorde sig bister. Hun blev lidt ræd, men mindtes, at hun intet 
galt havde gjort, og svarte da hurtig: 

»Jeg har faat dem hos .« Nej, det var jo sandt, han 

havde forbudt hende at sige det. Saa standsed hun braat 

»Naaja — faat dem, ja — hos — naa — naa — hos 
hvem? hos ingen vel? — du har glemt det, ja.« Betjænt Vangberg 
lo bistert. »Du skulde vel ikke ligesom ha kommet til at ta den 
vakre Skillingen etsteds vel? Naa — kom saa og følg med mig, 
saa skal vi faa Greje paa Tingen.« 

Der var mange Folk paa Boden, somme drak 01, somme 
fik sig en »Kvelding«, og somme stod bare og vented paa, at 
nogen vilde spandere. Nu samled de sig alle omJentungen. Hun 
blev ræd, begyndte at skælve og graate. »Det er jo Ungen til 
Sørpe-Marit« , oplyste en Mand. >Det var rimelig, at hun da 
maatte begynde tidlig — kom saa, Mor!« sagde Vangberg og tog 
Sigrid om Haandledet. Da fik hun endelig Mælet op. Hun skreg: 
»Jeg vil hjem — jeg vil hjem — jeg vil hjem!« og mere var det 
ikke mulig at faa ud af hende, hvor mange der end forsøgte at 
lede Forhøret. Somme vilde, at hun skulde føres hjem og der 
forhøres sammen med Moren, andre, at hun skulde bringes paa 
Politikamret, forat Byfogden kunde faa det ud af hende. Men 
Vangberg kendte sin Instruks, som lød paa, at alle Forbrydere, 
der grebes paa fersk Gerning efter Klokken ni om Aftenen, skulde 
bringes op i Distriktsfængslet til Opbevaring til næste Formiddag. 
Og følgelig trak han af med den næsten paa fersk Gerning grebne 
Smaajente, som bare skreg: »Jeg vil hjem!« og holdt fast paa 
Spandet. Kneipen skulde lukkes i det samme, og Dagdriverflokken 

kunde derfor med rolig Samvittighed slaa Følge opover til Raad- 
stuen. Det var en Adspredelse, det ogsaa, at se en liden Tyvjente 
blive arresteret Vinduer blev lukket op i Husene langs hele Pas- 
sagen, og Kærringer dukkede op hist og her og dannede moralsk 
forbitrede Grupper. 

Men da Sigrid var kommen ind i den mørke Fængsels- 
korridor og hørte Vagtmesteren ringle med de store Nøkler, da 
kunde hun ikke mere lystre Forbudet; hun kasted sig ned paa 
Gulvet og skreg: 

»Jeg har faat Kronen hos Manden i Lia!« 

»Hos Manden i Maanen — ja, c sagde Vangberg og løfted 
hende op. En forfærdelig Rædsel greb hende. Hun skreg og 
spændte, men Vangberg bar hende ind i Cellen og trued med 
Ris, hvis hun ikke vilde tie. Men hun skreg og stortuded hele 
Natten gennem. 

Sørpe-Marit, Mor til den stakkers Jentungen, laa fuld der 
hjemme i Skarvehytten og snorksov med vesle Petrine, som skreg 
efter Søster Siri og Mad. 

— Professor Rask sad den næste Formiddag og nød sin 
Fred, røg Tobak og følte sig vel, da Betjænt Vangberg viste sig. 
sveddryppende og tørrende den bare Isse med det røde Tørklæde. 
Efter en Del Indledninger af privat Karakter, der anvendtes for at 
komme paa en fortrolig Fod med Hovedvidnet i Sagen mod Sigrid 
Isakssen, fortalte Vangberg om Gaarskveldens Bedrift, og at den 
udspekulerte Tyvjente havde sagt sig at have faat Penger af den 
fremmede Mand oppi Lien. 

Professoren havde rejst sig. Han var bleg af Harme og 
dampede stærkt. 

»Og saa har I ladet den stakkers Jentungen sidde i Fængsel 
i hele Nat?c 

»Maatte vel det, kan De vide. c 

»Fortalte hun ikke alt i Gaar, at hun havde faat Kronen 
af mig?« 

»Jo men — Ungerne er bestandig saa fuld af Løgn.« 

Vangberg havde i en halv Menneskealder gaat efter den Instruks, 
at man skulde gaa ud fra, at Ungerne løj. Men Professor Rask 
bed et Led af Pibespidsen og tordned løs: 

»Og De er fuld af Brændevin! — Gaa, Menneske, eller jeg 

henter min Stok og prygler Ryggen i Stykker paa Dem! 

Stakkers Barn — stakkers Barn!« lagde han næsten graatende til, 

greb sin Hat inde i Gangen og løb nedover Bakkerne — næ3ten 
lige hurtig som Barnet i Gaar. 

Vangberg stod en Stund i højeste Forbavselse med det 
røde Tørklæde halvt løftet op til Issen. 

»Naanaa,« brummede han for sig selv. »Det var en fin 
Behandling af Lovens Folk. Gid, han vilde gentage det for By- 
fogden! Saa han sprang!« og Vangberg luskede efter saa 

fort, han kunde. 

Professor Rask kom stormende ind i Retssalen, hvor By- 
fogden sad i tryg Majestæt og krydsforhørte Sigrid, som hulkede 
og græd. Sørpe-Marit var der ogsaa. Skinhellig stod hun med 
foldede Hænder, Taarer i de driksprængte Øjne, og formanede ind 
imellem Byfogdens Spørgsmaal Datteren til at tilstaa. »Jeg har 
optrækt dig i Kristendom og Gudsfrygt, Barn, — hvor kunde du 
gøre mig den store Synd?« sagde hun snøvlende. 

»Jeg har ikke stjaalet — jeg har ikke stjaalet!« jamrede 

Barnet. 

»Nej, du har ikke stjaalet, lille Vennen min,« kastede Pro- 
fessor Rask sig midt ind i Forhøret. »Slakkers Barn, hvad har 
de gjort med dig?« Han klappede hende ømt over de forgrædte 
Kinder og var selv saa nær ved Graaten. 

Byfogden sad maalløs af Forfærdelse. 

»Hr. — Hr. — Hr. — ,« begyndte han endelig stammende. 
»De — De — De krænker Retten, min Herre.« 

»Retten? — Bestialitet og Grusomhed!« raabte Professoren, 
saa Lagretten, Vidnerne og Tilhørerne skvat. 

Byfogden stammede og stottede og spyttede. Dette var 
ham en Scene af de umulige; det kunde ikke være sandt; jo, 
Manden med det graa Skæg stod der og sendte ham Lyn paa 
Lyn bag Brillerne. 

»Faar Barnet saa gaa?« spurgte Professoren roligere. »De 
hører, at jeg har git hende Pengerne.« 

»Jamen — jamen — jamen — De har krænket Retten,« fik 
den lille tykke Embedsmand endelig frem. 

»Det blir min og ikke Barnets Sag; De véd, hvor jeg er 
at finde, c Og med det forskræmte Barn ved Haanden gik Pro- 
fessor Rask ud af Retssalen fulgt af Byfogdens forbavsede Blik 
og Skaren af dem, som i aandeløs Spænding havde overværet 
dette Optrin, hvortil ingen i Byen kendte Sidestykke. 

— Faa Dage efter fik Professor Rask Indkaldelse for Retten. 

Sagen var drøftet blandt alle Byens Autoriteter, og man var en- 
stemmig kommen til den Opfatning, at det ikke burde taales; at 
<en fremmed Person krænkede Stadens Værdighed paa en saa 
grov Maade. Hun burde lide fortjænt Straf. 

Straks efter Indkaldelsen kom Rektor og bød sig til at ville 
gaa i Forbøn hos Byfogden for at faa Sagen neddysset, men 
aldrig er en Rektor bleven mere krænkende behandlet af en 
»Hedbroder i Videnskabene, i hvilken Egenskab han sagde sig at 
optræde. Professoren vedblev at røge sin Pibe og lod den værdige 
Pædagog kort og godt vide, at han ingen Forbeder ønskede. Ja, 
da Rektoren saa begyndte at indlede en videnskabelig Diskurs, 
gispede Professoren og stoppede en ny Pibe. I akademisk Vrede 
gik Byens viseste Mand derfra. Professoren keg efter ham og 
mumled for sig selv: 

»Jeg vil heller sluge en Boaslange end snakke med en 
Rektor.c 

En liden Stund efter kom Sagfører Linken pustende opover, 
flan Vilde være Professorens Privatforsvarer. »Ellers mange Tak 
— skal ingen Lovtrækker ha. c Linken prustede i værdig For- 
nærmelse, men Professoren røgte. Saa maatte den tykke lille 
Mand stampe nedover igen med uforrettet Sag, og om Kvelden 
bandte han i Klubben paa, at han paa den Tur havde mistet to 
Pund i Vægt. 

»Det begynder nok at bli mindre fredelig her, c brummed 
Professor Rask. 

— Det lakked ud over Høsten, og Dom faldt i den berømte 
Professor-Sag. Professoren idømtes en klækkelig Bod. Vangberg 
og Skomager Strøm var oppe og forkyndte det for ham personlig. 
Betjænten hakkede og skalv lidt i Stemmen, da han læste op 
Dommen, for han kom ihu sit første Besøg her og følte sig lige- 
som lidt beklemt. Men Professoren han blaaste ud sin Pibe og 
sagde rolig: 

»Godt — Pengerne skal være her at faa naar som helst.« 

Samme Dags Aften sad Professoren i Mørke paa Trappen 
og tænkte. Han var begyndt paa Tanken, mens det endnu var 
lyst, og saa havde han været saa optat med den, at det gik ham 
forbi, at Mørket kom, for det var en stor Tanke. Men pludselig 
reves han ud af den ved et underligt Syn. Borte i Skogkanten 
tændtes med ét over hundrede Lys, og en vakker Sang hævede 
sig gennem Høstkveldens Mørke. I en lang Række nærmede 

de hundrede Lys sig, og Sangen tonede klarere og klarere just 
fra dem. 

»Ja — saagu, er det Marseljæsen! uhu! jeg kender Ulla, c 
mumled Professoren og listed sig ind i Gangen, idet Fakkeltoget 
standsede op foran Huset. 

Et enkelt Lys kom frem foran de andre, og følgende Ord 
gik ud fra det: 

»Hr. Professor! — Venstreforeningen tillader sig at bringe 
Dem en Hilsen og takke Dem for den mandige Optræden, hvorfor 
De har lidt Forfølgelse. Vi har længe kendt Dem som en af 
vor Friheds største Talsmænd, og vi har længtet efter at faa 
Anledning til at bringe Dem vor Hyldest. Vi har grebet denne 
Anledning, fordi intet kan være skønnere end at lide for de 
smaa, saaledes som De har gjort. Mine Herrer! længe leve Pro- 
fessor Rask! gid han under Forfølgelsen maa beholde Kraft til 
endnu i mange Aar at kæmpe uforfærdet for Frihed og Sandhed!« 

Ni Hurraer rystede Luften, og saa blev alting stille. Pro- 
fessoren rørte ikke en Fod, der han stod gemt bag Gangdøren. 
Saa hørte han, det blev sagt: 

»Han er ikke hjemme.« 

»Besynderlig. Hvor skulde han være? — Jeg saa ham 
sidde paa Trappen for en Time siden.« 

»Fordømt kedelig! Ja, saa faar jeg lægge Indbydelsen ind 
i hans Stue.« 

Professoren gjorde sig flad bag Døren og saa en Mand med 
en Fakkel gaa ind i Stuen med et stort Brev. Straks efter fjærnede 
Toget sig under Sang. 

»Puh! nu begynder det at bli kvalmt,« sagde den fred- 
søgende Professor. 

— Ikke mange Dage efter sad Rask i Professor Glads Ar- 
bejdsværelse. 

»Ja, ser du,« sagde han, »i de første Dage gik det ud- 
mærket. Fred — bare Fred. Men saa begyndte det, og til Slut 
udarted det til Fakkeltog med Marseljæsen og Indbydelse til Seksa 
og Folkemøde. Nej, da var jeg ikke sen med at pakke sammen.« 

»Og saa har vi dig igen?« 

»Naar jeg ikke kan faa Fred i Skogen en Gang, saa faar 
det, Pinedød, være Ufred for Alvor. Men jeg har anskaffet mig 
et Skjold mod Ærgrelserne. Kom, følg med hjem, skal du se.« 

Glad fulgte sin Ven og blev højlig overrasket ved at træffe 
en liden Pige i hans Hjem. 

»Ser du, Glad; det er mit Skjold. Ikke sandt, Sigrid, du 
vil hjælpe mig, du?« sagde Rask ømt og strøg Jenten over 
Haaret ligesom den Eveld oppi Lien. Hun saa paa ham med 
store Barneøjne. 

Glad klødde sig bag Øret og betragted Barnet og Vennen 
vekselvis. Saa sagde han: »Aaja — jaja — kanske, kanske. 
Jo — jo, du har Ret, Rask.« 



Kristofer Eristofersen. 




„Zwinger" i Dresden. 

En Studie over barok Kunst og barokt Liv. 



Da den 24aarige Frederik August i Aaret 1694 efter sin 
barnløse Broder Johan Georg den Fjærdes Død hyldedes som 
Sachsens Kurfyrste, fandt han sin Residensby, Dresden, som en 
lille og snæver Fæstning med lige Gader, væsentlig bestaaende af 
Træhuse, i hvilke der levede omtrent 30,000 Indbyggere. Nylig 
hjemkommen fra den Kavalerrejse, som Moden bød hvert Fyrste- 
æmne i Europa at foretage, syntes ham da naturlig de hjemlige 
Forhold trangbrystige og smaalige. Paa sine galante, æventyrlige 
og begivenhedsrige Rejser gennem Holland, England og Frankrig, 
Spanien og Italien havde han lært at skatte Fortids og Samtids 
Kultur. Med Opmærksomhed havde han betragtet den hollandske 
Kunst; han havde i Syden fattet Ærbødighed for Antiken, og han 
havde i Versailles fundet det Liv og den Kunst, han vilde omplante 
paa tysk Grund. Men selv Versailles skulde blegne i Sammen- 
ligning med det nye Dresden, som hans fantastiske Hjærne og 
urokkelige Selvtillid havde foregøglet ham. Ligesom hin store 
Augustus efterlod sin By i udødelig Marmorpragt, saaledes vilde 
denne sætte sig et Eftermæle i uforgængelige Sten. 

Men endnu mere end paa sit Eftermæle tænkte han paa 
sin egen nydelsessyge, overraffinerte Person. Han trængte til en 
Ramme om den brogede Fest, han vilde oprulle for sine Lands- 
mænds Øjne, og denne Ramme skulde prægtige Nybygninger yde. 
Han vidste, at uden Kunsten er Livet ingen Fest, og August 
den Stærke vilde, at Livet skulde være en Fest. Kun da var 
han en Beskytter af Kunsten, naar denne vilde forherlige hans 
egen eller hans Tilbedtes Skikkelser. Kunsten var for ham ikke 
fri; den var hans, August den Stærkes Tjæner; den skulde være 

tilstede ved hans Fester, følge ham i hans Optog, smykke hans Bord og 
hans Person. Der var i denne meget af en Parvenu, og det var jo 
i Virkeligheden ogsaa Tilfældigheder, der havde bragt ham paa 
Tronen. Han ejede Parvenuens hensynsløse Selvvælde, hans halve, 
overfladiske Dannelse, hans selvforherligende Interesser, hans Hang 
til Luksus og Trang til Oplevelser. Hele sit Liv igennem spillede 
han en Konges Rolle. Den polske Trone erhvervede han med 
udelukkende Blik for Kongenavnet og ødslede paa Hævdelsen deraf 
ca. 80 Millioner Thaier, 40,000 Mand og 800 Kanoner. Hans Ringeagt 
for Folk og Rige viste sig overalt: han solgte og pantsatte Land 
for at kunne fortsætte sin afsindige Ødselhed, indførte Tvangs- 
rekrutering og etablerede i Sachsen en saadan Jagt paa unge 
Mennesker (navnlig under Tyrkekrigen 1696), at disse ikke vovede 
at vise sig paa offentlig Gade. Sin Nabo, Frederik Wilhelm af 
Preussen, tillod han at søge de berømte »lange Karléc i Sachsen, 
og hans Umenneskelighed gik saa vidt, at han en Gang tilkøbte 
sig af Preussen 48 blaa og hvide uhyre Porcellænsvaser for hele 
to Dragonregimenter. Han var en eksempelløs frivol Karakter, 
der ingen anden Lov kendte, end sin egen Vilje. Kun mod sine 
Favoriter var han mild og naadig, mod andre stolt og forfængelig. 
Ligesom Ludvig XIV, holdt han af at sammenlignes med Alexander, 
og ved enkelte Festoptog figurerede han med sin sædvanlige 
Allonge som den store Macedoner. Endogsaa med Herkules følte 
han sig beslægtet gennem sin virkelig umaadelige Styrke, som han 
maaske ingensteds har dokumenteret bedre end ved sin utrolige 
Udholdenhed i Udsvævelser. Hans Hof betegner Kulminationen 
af Tidens Demoralisation. Den var udgaaet fra Italien, hvor 
Pave Innocenz X aabenlyst holdt den berygtede Donna Olympia 
Maldachini som sin Mætresse. Den havde derfra gennem de 
moderne Kavalérrejser forplantet sig til Tyskland, hvor Smitten 
fra Frankrig alt var tilført. De fleste tyske Fyrster — med 
Undtagelse af Frederik Wilhelm af Preussen — gav ikke August 
af Sachsen synderligt efter. Det var god Skik, at hver Fyrste 
havde én Gemalinde og mange Mætresser. Der er nok af Eksempler: 
Kurfyrst Max Emanuel af Bayerns Udsvævelser i Bryssel, Hertug 
Eberhard Ludwig af Wurtembergs Forhold til Grevinde Gråwenitz, 
Markgrev Wilhelm af Baden-Durlachs Debaucher med de 160 Piger 
i Karlsruhe; — den flegmatiske Carl VI, Kejser Joseph Ts Broder, 
havde sin muntre Spanierinde, Althann— Pignatelli, ja endogsaa 

Franz I, den skønne Maria Theresias Mand, levede lige indtil sin 
Død med sin Elskerinde, Fyrstinde Auersperg. 

Om August den Stærke skriver Markgrevinde Frederikke 
Sofie Wilhelmine (en Søster til Frederik den Store), at »han holdt 
sig et helt Serail c. Af hende og andre samtidige fortælles det 
ogsaa, at han kunde tælle 350 Børn, og Philaréte Chasles tildeler 
ham 700 Elskerinder. Men hvorledes det end forholder sig med 
disse Tal, kan man i hvert Fald af fyrstelig ærede og anerkendte 
Favoritinder tælle tolv, og da disse langtfra udfylde Kongens Liv, 
kan man dertil regne adskillige, da — som Baron v. Pollnitz 
udtrykker sig — August »in dieser Beziehung keine Unthåtigkeit 
liebtec Og han holdt overhovedet i ingen Henseende af Uvirk- 
somhed, — til Sorg for sit Land, hvis Ulykke han forøgede ved 
hvert Skridt, han foretog. 

Hans urolige, lidenskabelige Hoved var uden Originalitet; 
det efterlignede overalt. Snart vilde han fremtrylle et Dresdensk 
Venedig, hvor Alt-Markt maatte tjæne som Markusplads. Snart 
holdt han Dyrefægtninger af den Art, han havde set og selv 
deltaget i under sit Ophold i Spanien. Snart lod han Parker 
anlægge i den franske Havearkitekt Le Nétres Stil. Men man 
maa lade ham, at han, navnlig i Sammenligning med den 
pedantiske Plagiator Frederik I, udviste nogen Genialitet og megen 
Smag som Ludvig XIV s Efterligner. Just i har med originale 
og træffende Udtryk defineret hans Smag saaledes: den var 
grotesk-elegant, gigantisk-snørklet, galant-sultanisk. Og den, der 
i Dresdens historiske Museum, i »Grunes Gewolbe« eller paa 
Jagtslottet Moritzburg har set, i hvilket Hav af Kuriositeter af den 
mest stilløse og ofte taabeligste Art, August har levet og svælget, 
maa give Just i Ret. Men nøjere bestemt var hans Smag dog 
ikke uden Finhed. I de Gouacher, som de tvende Kostymekunstnere 
Moock og Schoene maatte gøre til Erindring om Kongens Festtog* 
er Farverne gennemgaaende af stor Harmoni. Men Stilløsheden 
hersker i alt: Negre udstyres med romerske fasces, og Apollo, 
Diana og Hermes smykkes med Allonger, Sminke og Pudder. 
Og vel at mærke, var Kongen selv Festarrangør. Han udkastede 
Programmer og Dragter og offentliggjorde sine Udkast i kostbare, 
kobberstukne Værker. Han var den ledende Aand som Digter, 
som Regissør og første Skuespiller. 

Hoffet blomstrede, sugende Næringen fra Land og fra Folk. 
Medens saaledes dette i Aaret 1719 led Hungerskvaler, og Dyrtid 

hvilede over Landet, fejrede August sin Søn Kurprinsens Formæling 
med den kejserlige Prinsesse Josephine ved en Fest, som varede 
i omtrent fire Uger. For tilfulde at forstaa, hvilken vanvittig, 
fantastisk Pragt, hvilken svimleride Ødselhed, der ved saadanne 
Lejligheder udfoldedes (og Lejligheder til Fester fandt man hvert 
Øjeblik), maa man læse samtidige Eroriikers minutiøse Beskrivelser 
af Optog og Tafler. Eller endnu hellere maa man gennemgaa 
de Afbildninger, August lod gøre, og som indeholder endog de 
kunstnerisk udførte Planer af Bordopstillinger og Gæsternes Pladser 
ved Taflet, samt en nøje Udtegning af dettes kunstig formede 
Spiser. Men en kort kalendarisk Oversigt vil dog mulig kunne 
give et flygtigt Indtryk af slige Festligheder: 

Den 3dje September 1719 afholdtes Tedeum og Hoftaflfel. 

— Den 4de, Bal i »Kæmpesalen« (i det kurfyrstelige Palæ) fra 
7 Aften til 4 Morgen. — Den 5te, Corneilleforestilling i Operaen. — 
Den 6te, Kampjagt med vilde Dyr i Jægergaarden. — Den 7de, 
højtidelig Caroussel og Opera. — Den 8de og 9de, Garoussel i 
Zwingergarten. — Den 10de, Begyndelsen til de saakaldte »Sieben- 
planetenlustbarkeiten« med en Pastorale i japansk Palatø, hvor 
der blev sunget af syv Kastrater, der siddende i en Sky forestillede 
de syv Planeter; — derefter Souper, og endelig »stor Sol- eller 
Apollofest« paa Elben. — Den Ilte, italiensk Komedie. — Den 12te, 
»Marsfest«, bestaaende af Heste- og Fod-Turnering paa Alt-Markt. 

— Den 13de, en ny Opera, der varede i syv Timer. — Den 14de, 
fransk Komedie. — Den 15de, »Jupiterfest« ; Kongen forestillede 
ved denne Ilden, Kurprinsen Vandet, Hertugen af Sachsen- Weissen- 
fels Jorden, og Hertugen af Wurtemberg — Luften. — Den 16de, 
Jagt i Pillnitz og Tyrkerfest til Ære for Jorden. — Den 17de, 
Gevinstskydning. — Den 18de, »Dianafest« til Ære for Maanen. — 
Den 19de, byder tilfældige Omstændigheder at hvile. — Den 20de 
Mercuriusfest i »Zwinger« , der ved den Lejlighed var oplyst med 
60,000 Lys. — Den 21de, Opera. — Den 22de, italiensk Komedie. — 
Den 23de, »Venusfest« i Grosser Gatten. — Den 24de, fransk Komedie. 

— Den 25de, italiensk Skuespil. — Den 26de, »Saturnfest« i Plauen, 
hvor Hjorte og Bjørne blev styrtet ned fra Klipperne til de høje 
Herskabers Adspredelse. — Den 27de, Opera. — Den 28de, fransk 
Komedie. — Den 29de, Opera; — dermed endte Festlighederne. 

Og dog var disse for intet at regne mod, hvad der præsteredes 
i den berømte »Lustlager bei Muhlberg«. Denne militære Fest 
varede hele Juni Maaned 1730 og kostede August en Sum, der 

efter forskellige Opgivelser varierer mellem én og tre Hill. Thaier. 
Som Tegn paa Tidens vilde Indfald kan det fortælles, at et enkelt 
Fyrværkeri, paa hvis Opstilling 200 Tømmermænd havde arbejdet 
i et halvt Aar, og hvortil der var fældet 18,000 gamle Træstammer, 
knaldede uafbrudt fra 9 Aften til 2 Morgen. Og som Eksempel 
paa Hoffets dumme Humor kan det anføres, at der ved samme 
Lejlighed blev fortæret en Kage, der var 28 Fod lang, 12 Fod bred 
og 3 Fod tyk. Den blev paa en med otte Heste forspændt uhyre 
Vogn transporteret til Taflet, hvor den under Overstatsbygmesteren 
Pdppelmanns Opsigt blev skaaret i Stykker af en Tømmermand. 
Hofpoeten Konig har i sinEpopee »Augustus im Lager« besunget 
den hele Gallimathias, og Venetianeren Zucchi har paa Kongens 
Opfordring afbildet den i 200 Folio-Kobberstik, for hvilke han 
erholdt 200,000 Thaier. 

End videre hørte August's Besøg ved Leipziger-Messen til 
Statsfornøjelserne. Hver fremmed fik en Messegave, og man vil 
indse, at Kongens Udgifter dertil kunde tælles i Hundred-Tusender, 
naar man véd, at der f. Eks. ved St. Michaelmessen 1699 indfandt 
sig ikke mindre end 38 fyrstelige Personer, 28 polske Magnater og 
6 Gesandter. Og hvilke Gaver maatte August ikke give en 
Konigsmark, en Kosel eller Donhoff, — de offentlig ærede 
Mætresser. 

Det er da let at forstaa, at Kongens pekuniære Omstændig- 
heder maatte derangeres af slige Udgifter, og intet beviser bedre 
hans ofte utrolig ydmygende finansielle Forlegenheder, end hans 
Forhold til den som Porcellænets Opfinder berømte Johan 
Fr. Bottger. 

Som bekendt var det ved et Tilfælde, at denne i Aaret 1707 
opfandt Porcellænet, der skulde blive Sachsen en saa rig Indtægts- 
kilde. Da han i Slutningen af Aaret 1701 kom til Dresden som 
en 16aarig Apotekerdreng, gik der allerede Ry af hans Guldmageri, 
og Efterretningen om hans Ankomst virkede elektrisk paa den 
overtroiske Konge. Denne var paa den Tid i saa stor Forlegenhed f 
at han ofte, naar han kom fra Warschau, tog ind i Pillnitz for 
at undgaa sine Kreditorer i Dresden. Skøndt Kongen af Preussen 
fordrede Bottger udleveret, ilede August med at sikre sig den 
kostbare Guldfugl og lod ham anbringe i det kurfyrstelige Slot, 
hvor han blev godt behandlet, men strængt bevogtet. Statholderen, 
Fyrst v. Furstenberg, til hvis særlige Opsigt B5ttger var betroet, 
afrejser saa i December 1701 til Warschau, hvor Kongen opholder sig, 

og medbringer en Flaske af B.'s foregivne »Tinktur« samt de behørige 
Digler. Netop da han skal forevise Kongen Mærkværdighederne, 
vælter en Hund Flasken, og August maa egenhændig skrive tit 
Apotekerdrengen for at formaa ham til at sende et nyt Glas 
med de kostelige Ingredienser. BSttger sender en ny Levering, 
Forsøget sker endelig anden Juledags Nat i Slottets hemmeligste 
Værelse, — og mislykkes naturligvis. Furstenberg skriver til Bottger 
og udmaler for ham, hvorledes Kongen i to Timer forgæves har 
siddet bøjet over Ilden. Han forsikrer, at det ikke er Fromhed, 
hvorpaa det har skortet, da Kongen to Dage i Forvejen har nydt 
Nadverens Sakramente, og han selv (Furstenberg) udelukkende 
bar tænkt paa Gud. Brevet beder indtrængende om nye For- 
holdsregler. 

Imidlertid var BSttger for Sikkerheds Skyld bleven bragt 
til Fæstningen Konigstein og behandledes med den største Hemme- 
lighedsfuldhed. Kongen vovede aldrig at skrive sin Fanges Navn 
i sine Breve, men kaldte ham ved Navne som M. Schrader t 
der Bewusste, l'homme de Wittenberg, eller die Person, — og 
Bottger underskrev sig enten Johan Frederik eller »Notusc I en 
Skrivelse af 20de Februar 1702 kalder Kongen det for en Guds 
Naade, at han er udsét til B.'s Protektor, og mener, at Gud har 
maget det saa af ganske særlige Grunde. En anden Gang kalder 
han Bottger et Guds Naades Middel, som vil formaa at befri ham 
(Kongen) fra store Sorger og skaffe hans Undersaatter Lindring. 
Da derefter August den Stærke den 20de Juli 1702 med 30,000 
Polakker og Sachser mod næppe 18,000 Svenskere i Slaget ved 
Clissov havde mistet 4000 Mand, hele sit Artilleri, Lejren med 
Krigskassen, Hofsølvtøj og Bagage, skriver han, efter først forgæves 
at have anmodet Byen Krakau om et Laan paa ikkun 5 å 6000 Thaier, 
den 22de Novbr. til Bottger. I halvt tryglende, halvt truende 
Ord forsikrer han, at han sætter hele sin Lid til hans Guldkunst, 
da uden den Tingene maa tage en sørgelig Ende. Men Bottger, 
der var en Vindmager, forhaler sit Fald under Paaskud paa Paaskud 
og udretter i to Aar intet som helst andet end at forøde de 
30,000 Thaier, som Kongen maatte udrede til hans Ophold og 
>laboribus«. Endelig gaar han saa vidt i sin Frækhed, at han i 
Aaret 1703 sende* Kongen et Par 2 Centner tunge Pakker, der 
efter Angivelsen skulde indeholde »laboreret« Guld, men som 
selvfølgelig indeholdt alt andet end Guld, — og flygter. Han 




124 



„Zwinger* i Dresden. 



blev imidlertid ført tilbage til Sachsen, og, saa utroligt det end 
lyder, vedblev Hoffet at vente Hjælp af hans Guldmageri. Efter 
at være flyttet først til Albrechtsburg ved Meissen, derfra til 
Konigstein og endelig paany til Dresden, reddede Opfindelsen af 
Porcellænet ham, just da Kongen var i Færd med at tabe 
Taalmodigheden. 

Og denne Konge, som forgæves tigger et Laan paa nogle 
faa Tusend Thaier af sin egen By, sætter, naar han ved Landssalg, 
Pantsætninger eller ekstraordinære Skatteindkrævninger er kommen 
i bedre Omstændigheder, uhyre Summer over Styr til slet ingen 
Nytte. Turisten v. Loen, en fin, tendensfri, men noget blød 
Sædeskildrer, der besøgte det sachsiske Hof paa August den Stærkes 
Tid, skriver, at »Dresden er som en hel Forlystelsesanstaltc, og 
»Kongen synes født Menneskene til Lyst og Glæde«, v. Loen 
kunde heldigere have sagt: Hoffet til Lyst og Glæde, ti for 
August den anden eksisterede Land og Folk kun som de Indtægts- 
kilder, hvoraf Hoffet øste. Det var, som opfattede han Fornøjelserne 
ikke blot som en Regents Ret, men som hans Pligt. Han befattede 
sig nødig med Statssager, skrev ugærne, gennemsaa intet Regnskab, 
hvoraf Følgen var, at kun faa Regnskaber blev førte. Han var, 
som ogsaa Forholdet til Bøttger viser, af et utrolig sangvinsk 
Temperament, der ingensteds kommer bedre frem end i hans 
utallige Kærlighedsforbindelser. Han vidste eller maatte kunne 
vide af Erfaring, at han kun kunde elske for Dage, Uger, Maaneder 
eller Aar, men hver Gang han skiftede Kærlighed, troede han 
ikke desto mindre den nye stiftet for Livet. De sachsiske Damer 
i Begyndelsen af forrige Aarhundrede, der af alle samtidige For- 
fattere roses som de skønneste af Lød og af Blod, vare ikke 
synderlig kyske i deres Tilbøjeligheder. Wolframsdorf skriver, at 
der gives en egen Klasse Folk ved Hoffet, som, da de ikke kunne 
leve af egne Midler, ofre deres Koner til Kongens Fornøjelse for 
at opnaa hans Gunst. W. raader Kongen til at handle saaledes 
med disse Damer: »leur donner un coup de pied, aprés s'en étre 
servic, — og Lady Montague kalder i et Brev af 21de Novbr. 1716 
fra Leipzig Sachsen for »a country, where points of honour are 
not over-scrupulously observed among ladiesc Man kan dog 
næppe tvivle om, at Demoralisationen udgik fra det stærke Køn 
og i snævrere Forstand fra Kongen selv, naar man véd, at denne 
endnu i sin høje Alderdom forførte sin egen illegitime Datter, 

Grevinde Orselska 1 ). Ogsaa ligger der en Anklage i den Ros, 
der af enkelte samtidige ydes August, fordi han undlod at voldtage 
en ulykkelig Pige, der paa sine Knæ tiggede for sin Uskyld. — 

Des værre véd man kun lidet om Folkets Opfattelse af Hoffet. 
Ved enkelte gavmilde Foranstaltninger som gratis Lystspil og Opera 
har Kongen vel stræbt at erhverve nogen Popularitet, men for- 
skellige Smædeviser (deriblandt den bekendte »Ach Du lieber 
Augustin, Polen ist hint) samt Tilstedeværelsen af en Spottemynt, 
hvorpaa en Bonde kører en Pige i Skubkarre, med Indskriften: 
>Ich fahre Sachsen nach Polenc bevidner dog, at der har været 
oprørske Elementer tilstede. Men nøjere Undersøgelser angaaende 
saadanne lønner sig ikke, ti for samtidige Historikere, Kronikører 
og Turister repræsenterer Hoffet Sachsen, og om Folket hører 
man intet. 



I denne Atmosfære er det da, at den Kunst, der bærer 
Navnet Barokken, omplantes paa tysk Grund. Som en indført 
Drivhusplante bringes den til en glimrende, men kortvarig Trivsel, 
og blomstrer og visner omtrent samtidig. Fremmedartet, ugermanisk 
i sit Væsen, uden Rod i Folket fødes den paa Magtbud af en Konge, 
hvis Ideal det er at udslette Sporene af sin Nationalitet. Det er 
en Kunst, hoffærdig i sit Ydre og aristokratisk i Sjælen, uden blot 
et Anstrøg af folkelig Karakter, — - en Kunst, der har sit Ophav 
i et ødselt og usædeligt Hof, som den forherliger og idealiserer, 
og om hvilket det er den forbudt at tale Sandhed. Diskretion 
er dens Løsen. Som en pragtfuld Dragt om en ussel Figur skulde 
den dække over Hoffets Skændsel; den skulde forkynde en Hæder, 
som ikke var tilstede, en Rigdom, der ikke fandtes. Den skulde 
være for Folket, hvad det katolske Kirkeceremoniel er for Menigr 
heden, og den skulde for det øvrige Europa give Sachsen Udseende 
af en mægtig og højt civiliseret Stat, hvis Konge var en Aandfuld- 
hedens Protektor. Kunsten skulde være det repræsentative Konge- 
dømmes Tjæner, og hvad den skulde være, d. v. s. hvad August 
den Stærke forlangte af den, der blev den, takket være paa den 
ene Side hans Suverænitet, paa den anden det Tal af servile 
Hoveder, der fylkedes om hans Trone. Den sachsiske Kunst 



l ) Barnet af denne Forbindelse blev paa Kongens Befaling druknet i Oderen 
af en Officer. 

Tilskueren. 1887. ^ 

i Begyndelsen af forrige Aarhundred var en fuldt ud monarkisk 
Kunst. 

Det aandelige Liv, som August den Stærke vakte i sit Land r 
eller rettere ved sit Hof, gennem Indkaldelsen af fremmede Kunstnere, 
var opstaaet uden bydende Naturkonsekvens og varede derfor saa kort. 
Der var italienske Operister, franske Komedianter og belgiske 
Danserinder, ja selv en bajersk Hofnar og en finsk »Hofkæmpe«. 
Der var end videre Hofmalerinden Venetianerinden Rosalba Carriera, 
der havde smykket det saakaldte Venustempel i Pillnitz med sine 
marvløse Pasteller, der endnu udgør den største Del af Dresdener- 
Galleriets Pastelsamling. Hun var yndet, fordi hun med en næsten 
la Toursk Virtuositet kunde tumle de brogede Kridt med fornøden 
blødagtig Diskretion. Hendes Portræter ligne hinanden, saaledes 
som Originalerne lignede hinanden: Parykken, Sminke og Pudder 
udjævnede hvert kantet Træk og gjorde Personerne skabelonsmæssig 
éns. — Der var Pariseren Louis de Sylvestre, af hvis pompøs- 
grandiose Billeder man endnu træffer adskillige i Dresdens Sam- 
linger og paa Moritzburg: en rutineret, men tom Allegorist, en 
indsmigrende, middelmaadig Portrætmaler, en sleben Hofmand. — 
Der var Billedhuggerne, Italienerne Balestra og Corradini, der i 
Forbindelse med den af sin Samtid stærkt overvurderede Salz- 
burger Permoser befolkede Grosser Garten med en Statuehær paa 
1500 Stykker, — en Herlighed, om hvilken de enkelte italienske 
Vaser og Grupper, der ere levnede fra Belejringen 1759 (da 
Preusserne skød til Skive mod de stakkels Figurer), kun giver et 
temmelig fattigt Begreb. 

Og endnu mere end der skabtes Kunst, samledes der Kunst. 
Det Samlerraseri, der under August den III naaede sit Højdepunkt, 
begyndte allerede under August den II. Grunden til Antiksamlingen • 
lagdes ved den saakaldte Brandenburgersamling, som i Aarene 
1723—26 afkøbtes Fr. Wilhelm af Preussen. Senere (1728) kom 
endnu hertil Indkøbet af Fyrst Chigis og Kardinal Albanis berømte 
Samlinger, der erhvervedes for en samlet Sum af 70,000 Thaier, 
og som endnu udgør Hovedbestanddelen af Dresdens Antiksamling, 
der i mere end et Aarhundred • var den eneste saadanne større 
Samling i Tyskland. Bekendt er end videre August's Porcellæns- 
mani, paa hvilken der allerede ovenfor er givet ^Eksempel, og 
som kostede Landet fabelagtige Summer. Porcellænssamlingen i 
Museum Johanneum er den Dag i Dag enestaaende i sin Art- 
Endelig lagde August i Aaret 1722 Grunden til det nuværende 

Galleri i Dresden, idet han af det saakaldte Kunstkammer lod 
Malerierne udskille fra Kuriositeterne og anbringe i en Staldbygning 
til det kurfyrstelige Palads. Samlingen indeholdt den Gang over 
1900 Nummere, selvfølgelig af meget blandet Beskaffenhed. Der 
var Bestræbelser nok, men de lededes ikke med Geni. Der var 
Ærgerrighed nok, men den bundede ikke i Dygtighed, og der Tar 
Penge nok , men de skrev sig ikke fra Velstand. Som Hoffets 
Motto kunde sættes dette: at synes, — ikke at være. 

Saa meget mærkeligere er det da at se en Mand med et 
bydende Talent rage op i den hele Middelmaadighed som Mester 
til et eneste udødeligt Værk. Denne Mand er den sachsiske 
Bygmester Matthæus Daniel Poppelmann, og hans Værk er 
»Zwinger«. 

Kun dette ene originale Arbejde har han udført i sit 
74aarige Liv. Det synes da, som havde han udtømt sit Talent 
paa én Gang, og betragter man hans Arbejde, tror man at forstaa, 
at alt, hvad han har vidst, alt, hvad han har tænkt og alt, 
hvad han har villet, har han nedlagt her. Om hans Liv haves 
næsten intet andet Vidnesbyrd end det, han har afgivet i *Z winger«, 
ti det er hans — man kan vel sige gode — Skæbne, at saa 
godt som ingen Efterretning om hans Person er kommen Eftertiden 
i Hænde. Han skildres af sin Samtid som en fin og elskværdig 
Mand, i hvis Hus Dresdens Skønaander mødtes, han bevarede 
sit Lav igennem Kongens Naade (noget, der hændtes kun meget faa), 
ledede (1727—31) Omkonstruktionen af Elb-Broen, senere Om- 
bygningen af det førnævnte Moriizburg og blev efter sin Død (1736) 
begravet med stor Pragt paa Friedrichsstadts Kirkegaard i Dresden. 
Åndet véd man ikke om ham. 

Men er Historien fattig paa Meddelelser om hans Liv, har 
han til Gengæld selv i sin Bygning afgivet talrige talende Vidnesbyrd 
om sin Kunstnerpersonlighed. — 

Den Karré, som nu bærer det forunderlige Navn »Zwinger« 
er kun en Prøve paa et uhyre Bygningskompleks, der aldrig naaede 
Udførelse, og des værre en Prøve i Ruin. Mellem de talrige Bygge- 
foretagender, som betegner August' den Stærkes Regering, indtager 

') Oprindelsen til Benævnelsen „Zwinger* kendes ikke. At den har 
eksisteret som Navn paa en Del af Fæstningen Dresden, forinden F'oppel- 
manns „Zwinger* blev bygget, er utvivlsomt, men tidligere end 1018 
kender Arkiverne dog ikke Ordet. 

»Z winger c den betydeligste Plads og var for Kongen selv hans 
kæreste Projekt. Som en rød Traad drager »Zwingercs Bygnings* 
historie sig gennem 25 Aar af August's Regering, og vidste man 
intet andet om denne, kunde man af de endnu tilstedeværende 
Kilder til »Zwingercs Historie slutte sig til , en Del af August's, 
Har Kongen Held med sig i sine politiske Intriger, saa sættes 
der Kraft paa det store Byggeforetagende; er han uheldig, saa 
formindskes Arbejdsstyrken eller ligger Arbejdet ganske hen. — 
I det kobberstukne Pragtværk, som Poppelmann i Aaret 1729 udgav 
med Afbildninger af sin Bygning, betegner han Aaret 1711 som 
dennes Anlægsaar. Men denne Betegnelse vedrører kun Paa- 
begyndelsen af Bygningen; Tanken om den er utvivlsomt undfanget 
hele ti Aar tidligere. Man tør antage, at Planerne om et Dresdensk 
Versailles har været oppe i Kongen lige fra hans Besøg i Paris (1687) 
og at de efter den Ildsvaade, som i Aaret 1701 hærgede Dresden 
og gav en kærkommen Anledning til Nybygninger, har antaget 
fastere Karakter. Dog maa »Zwingercs egentlige Anlægsdag sættes 
til den 10de August 1709, den samme Dag, Karl XII led sit Nederlag 
ved Pultava. Paa denne Dag udgik nemlig Ordren til at bebygge 
den ved det kurfyrstelige Slot beliggende Zwingerhave. Det hedder 
sig i kongelige Resolutioner, at der skal bygges et »kglt. Orangeri«, 
men Poppelmann har selv forklaret, hvad der skjuler sig under 
det beskedne Navn. Det kongelige Orangeri skulde være en Frem- 
stilling af de hesperiske Haver og konkurrere med de romerske 
Termer. Alt, hvad der i Romerstaten fandtes af Pragt og Nytte 
skulde dette Orangeri omfatte i sig: Løbebaner, Fægte-, Bryde- 
og Jagtpladse, Teatre, Promenader og Søjlegange, Spise-, Selskabs- 
og Dansesale, Kunstkamre, Biblioteker og Bade. Og fremfor alt 
skulde dette »OrangerU være en Skueplads (Schauburg) for Sejers- 
og Pragttog, Garoussels og Turnering. Og Planerne steg Aar for 
Aar. Allerede 1711, da det saakaldte Rigsvikariat var blevet 
overdraget August, og hans Ærgerrighed bragte ham Drømme 
om Kejserkronen, betegnes >Zwingerc som »kun en Forgaard« til 
et paatænkt nyt Slot, der skulde have en Udstrækning helt ned 
til Elben. En af Hofmaleren Thiele i Aaret 1722 udført Tavle 
(stukket i Kobber til Poppelmanns Værk) giver et Begreb om 
Kongens og Bygmesterens fantastiske Planer. Men det blev ved 
disse. Slottet blev aldrig bygget, og af »Forgaarden« naaede kun 
de tre Fjærdedele Fuldendelse. Disse udgør det nuværende 
»Zwinger«. 

Som denne da viser sig for os nu til Dags, er den 
den barokke Bygningsarts mest glimrende Kunstværk. At anvise 
»Zwingerc dens arkitektur- historiske Plads og overhovedet at 
bestemme i Almindelighed den barokke Kunsts Oprindelse og 
Karakter, ligger udenfor denne Afhandlings Grænser. Kun skal 
her hidsættes et Par Ord angaaende den sachsiske Barokkunsts 
Forhold til det Land, hvori den fremstod. Den store Bygmester 
og Kunstforfatter Gottfr. Semper har nemlig fremsat den Paastand, 
at Barokken har dit Fødeland ikke i Frankrig men i Sachsen, 
som han kalder »al Zopfs (paa Dansk: Parykstils) Urlandc Men 
hans Paastand er alene af den Grund svag, fordi den moderne 
Videnskab, om ikke med Tydelighed, saa dog med uomtvistelig Ret 
har draget Grænsen mellem de tre, forhen i Kunsthistorien under 
ét opfattede Begreber: Barok, Rokoko og Zopf. Sempers bydende 
Autoritet har yderligere forvirret de tre Begrebers Betydning og 
Historie. Man véd i Virkeligheden saare lidet om disse Stilarters 
Opkomst og Levetid, ja man aner end ikke med Sikkerhed 
Oprindelsen til de trende Navne*). Kun dette lader sig historisk 
paavise, at Barokken første Gang saa Lyset i Frankrig, hvor den 
under Ludvig XIV s Regering kulminerede i Bygningen af Versailles. 
Paa sin Ronde gennem det hele Europa som et naturligt Udslag 
af og i Selskab med de franske, raffinerte Sæder naaede den da 
ogsaa Sachsen, indført af ingen ringere end netop Poppelmann selv. 
Ti man véd med Sikkerhed, at han i sit Byggeforetagendes Øjemed 
i Aaret 1715 har gæstet Paris (hvor Kongen, som omtalt, havde 
været allerede 1687), ligesom han vides allerede inden >Zwinger«s 
Paabegyndelse at have opholdt sig i Neapel og Rom. Og i 
Virkeligheden er da ogsaa Poppelmanns. kunstneriske Fysiognomi 
i overvejende Grad et franskt, i samme Grad som Hoffet var 
udpræget franskt i sin Førelse. I Opposition til den sachsiske 
Bygmester Sempers Anticiperen af den barokke Kunst maa det 
derfor fastslaas, at der i det 18de Aarhundrede ikke gaves én i 
dybere Forstand national Bygningsstil i Sachsen. 



*) De utvivlsomt beslægtede Ord Barok og Rokoko maa sandsynligvis søge 
deres Stamme i det gammelfranske Ord roe, Klippe, paa Grund af 
bemældte Stilarters hyppige Anvendelser af Efterligninger af Klippeblokke 
og Grotter. Med Maleren B a r o c c i o har de næppe — som tidligere antaget — 
det mindste at gøre. Angaaende de tre Stilarters indre Slægtskab og 
ydre Forskelligheder, se O. Zahn: Barock, Rokoko u. Zopf (Zeitsch. f. 
bild. Kunst. vol. 8. 1 73.) 

Som allerede sagt var »Zwinger« August den Stærkes kæreste 
Projekt. Hvor stor Andel han selv har haft i Planerne dertil, 
lader sig ikke mere paavise; men selv om man paa enkelte af de 
originale Udkast træffer Bemærkninger som denne: »Nacb diesem 
Riss soli gebauet werdenc, skrevet og undertegnet af Kongen, 
og selv om Poppelmann i sin underdanige Fortale til sine Kobber- 
tavler roser Kongens store Kunstsans og Indsigt, kan man dog 
sikkert tilkende Bygmesteren saa godt som hele Æren for Fore- 
tagendet. I modsat Fald havde han heller næppe vovet at paa- 
skrive sine Tegninger et »Poppelmann inv.c Men Kongen be- 
tragtede Foretagendet som et personligt Anliggende og optraadte 
her som overalt med suveræn Egenraadighed. Straks da Byg- 
ningen var paabegyndt, nedlagde nemlig Greverne Flemming og^ 
Wackerbarth Indsigelse mod den derved skete Gennembrydning 
af Fæstningsmure^ men i en Resolution af 9de August 1711 
erklærer Kongen sig for Bygningskunstens særlige Beskytter, og 
i en følgende Resolution af 16de December samme Aar forbeholder 
han sig fri Disposition over Terrænet og paabyder, at der ikke 
maa lægges Bestræbelserne for at gøre »Zwingerc-Bygningen 
>moglich regulair« nogen Hindring i Vejen. 

Og virkelig er netop den af Kongen gentagne Gange 
anbefalede Symmetri i Planen af fremherskende Betydning for 
»Zwingercs arkitektoniske Virkning. Paa to Ting er denne 
fornemmelig beregnet: den grandiose Rum- og den lokalé Pragt- 
Udfoldning. 

Hvad nu først Rumudfoldningen (d. v. s. Grundplanen og 
de derpaa anbragte arkitektoniske Hovedmasser) angaar, da er 
den ordnet i en klar Komposition. Det er en næsten ligesidet 
Karré, hvis to Sider, den østlige og vestlige, aabner sig og giver 
Plads for Indsænkninger, for hvis Ender polygone Pavilloner ere 
anbragte. I Karréens Hjørner findes aflange Pavilloner, og paa 
den sydlige Side brydes det lange Galleri af en høj Portal. Den 
nordlige Side blev aldrig bygget, men skulde have svaret ganske 
til den sydlige. Ti efter at der i Aarene 1711—22 var bevilget 
en aarlig« Sum af 48,000 Thaier til Foretagendet, maatte dette 
allerede i Februar 1718 foreløbig indstilles paa Grund af Finans- 
vanskeligheder, væsentlig fremkaldt derved, at man lod den 
pragtfulde indre Udstyrelse ledsage Opbygningen Skridt for Skridt. 
Der blev til Lukning af Karréen bygget en Mur paa Nordsiden, 
hvorpaa de paatænkte ydre Dekorationer blev malede. Senere 




„Zwinger 8 i Dresden. 



131 



havde August III til Hensigt at opføre et Slot påa dette Sted 
efter en simplere Plan end Poppelmanns (man har endnu 
Longuelunes Plan fra 1736), men ogsaa dette blev opgivet. 
Først ved Sempers Sammenbygning af sin Galleribygning (1846 — 55) 
med >Z winger c erholdt denne den i over hundrede Aar savnede 
Afslutning. 

Dens tre fuldendte Sider giver et Indtryk af den Musik, 
der skulde strømme gennem den færdige Bygning. >En festlig 
Polonaise af Arkader forvandler sig lidt efter lidt i Pavillonerne 
til en rivende bakantisk Valse (Justi). Og dog er der Harmoni 
overalt. Hvad enten Arkitekturen larmer i det vildeste Forte, 
eller ligesom aander træt i det fineste Piano, er der én Grund- 
akkord, hvori det hele hviler, én Grundstemning, der bærer alt; 
det er én Melodi. Den hele Række af Bygninger er som en 
jordkrybende Plante, der kaster sine Rahker ud til Rodfæstning 
og ny Trivsel. En Efeu omsat i monumentale Led. Lette som 
Plantestængler drager Arkaderne sig ud fra Pavillonerne, der med 
en Moseplantes Saftighed synes at skyde op af Jorden. Snart 
rytmisk-elegant, snart nølende-tung, snart rasende- vild , — det 
er Rumudfoldningens Karakter. 

Hovedportalen paa Sydsiden, paa hvilken en Bro i tidligere 
Tider førte over den nu udtørrede >Zwingerc-Kanal, er en kuplet, 
to Etages Bygning. Utvivlsomt er i Modsætning til Hettners 
Antagelse Sydsiden bygget før Pavillonerne. Ti det er, som 
havde Bygmesteren i Hovedportalen endnu ikke ret vovet at give 
sit Geni de løse Tøjler; den er af en alvorligere plastisk, noget 
tilbageholden og formel Karakter, navnlig i Sammenligning med 
den vestlige Pavillon. Poppelmann har i Portalens Opbygning 
muligvis tilstræbt en Efterligning af en uhyre Krone. Paa Siden 
af Indgangen er de fire Aarstider fremstillede i fire Nicher. Det 
er naturalistisk udførte Figurer, noget konventionelle i Opfindelsen, 
meget omhyggelig modellerede, med godt Humør, med livlige 
Bevægelser, smukt udfyldende Nicherne, hvis Hvælv naturligvis er 
dannet i Barokkens typiske Muslingeform. De flankeres mod 
Indgangen af et Par Søjler, der paa rige Kapitæler og Arkitraver 
bærer Stykker af en gennembrudt Qavlbue, der til alle æstetiserende 
Kunstforfatteres Forargelse vender Spidsen indad og aaboer sig^ 
bort fra Indgangen. Der er derover ingen Grund til Forargelse,, 
men snarere til Beundring. Ti Bygmesteren har uixivlsomi indsét, 

at Hovedportalens svage Punkt var dens Isolerthed*) fra de* 
øvrige Bygningsled. Med en i Ordets bogstavelige Betydning 
lieldig Vending er det da lykkedes ham at formindske denne- 
Isolerthed ved den Tilknytning til Arkadernes Balustrader, som 
er naaet ved at lade disse Rundbuer aabne sig udad i Stedet for 
indad. Oppe i øverste Stokværk derimod, hvor det gjaldt om at 
give Indtryk af et sluttet Hele, er Gavlbuerne vendte indad og 
omslutte vældige Prydelser. Kuplen, til hvilken Overgangen skjules 
ved en Vrimmel af natur-allegoriske Statuer, er ved sin stygge 
brun-røde Farve kun en mat Afglans af tidligere Pragt. Den var 
oprindelig i Sammenføjningerne smykket med gyldne Forsiringer 
i Form af mægtige Akantusblade. Øverst bærer Kuplen en Krans, 
omfløjen af fire gyldne, kongelige Ørne. 

Fra Hovedportalen udgaar de tvende, lange, én Etages 
Arkadebygninger, udadtil simple og noble i Rejsningen med gratiøst 
forbundne Pilastre, som bære det Galleri, der ved sit Løb om hele 
Bygningen (kun overskaaret af Rundpavillonerne) bidrager saa 
meget til at mildne den øvrige Uro. Indadtil er derimod disse 
Sidefløje prydede med store, mangeleddede Kaskader med Amoriner, 
der siddende paa skildpaddeagtige Uhyrer spy Vand gennem 
Konkylier, medens de muslingformede Bækkener bæres af Favner 
og Satyrer. 

Men naa'r man herfra til Hjørnepavillonerne og siden til 
Rundpavillonerne, maa al systematisk Beskrivelse ophøre, da 
navnlig de sidste Bygningers System indskrænker sig til deres 
Plan. Opbygningen spiller her ingen større Rolle i Forhold til 
Udsmykningen end en Klavérakkompagnørs Akkompagnement til 
en Violinvirtuos' Foredrag. 



*) Dette er mere end en Gisning. Jeg har i Dresdens Finansarkiv fundet et 
— saa vidt mig bevidst hidtil ukendt — Udkast til „Zvvinger"s Sydside. 
Omtrent midtvejs mellem Hjørnepavillonerne er der paa dette anbragt 
mindre Portaler, ganske i den store Portals Stil. Indtrykket heraf er 
fortræffeligt, og med Kendskab dertil forekommer Portalen endnu mere 
spinkel og isoleret. — Ångaaende omtalte Udkast savner jeg des værre 
enhver Oplysning, kun er det aabenbart, at det hidrører fra samme Haand, 
som har tegnet de Rids, Planer o. 1., som opbevares i Gehejme-Arkivets 
Akter, ^winger* vedrørende. I øvrigt kan det tilføjes her, at Dresdens 
Arkiver er i mærkværdig Grad fattige paa Kilder til „Zwinger's 
Bygningshistorie. 

Her danses, hvad Jus ti kalder den bakantiske Vals: Lo- 
vene spottes, hvert bærende Led mangedeles, Ligevægten for- 
sømmes, — Bygningen taler. Den fortæller vel ikke altid Sandhed, 
men dens Tale interesserer dog. Den stræber med grov Pointe- 
ring, i klare og tydelige Billeder at forkynde, hvilken mægtig Konge, 
den har tilhørt, hvilken tro Tjæner, der har skabt den. Den for- 
tæller hvilken Livslyst, der har banket i dens Ejers Puls, hvilken 
Fest Livet har været ham. Den beretter om rige Banketter, om 
Champagnerus, om Strømme af gylden Vin, om svulmende skønne 
Kvinder. Den hvisker om Elskov, tier om Voldtægt, tåler om Dyd 
og er stum om Last. Den beretter om en enevældig Monarks Op- 
fattelse af Storhed og Ret Derfor vrimler den med Kroner, Sceptre 
og Æbler, med Kurhatte, Ørne og Chifre, med Skjolde, Sværd og 
Stjærner, Vaaben, Laurbær og Overdaadighedshorn, med Panfløjter 
og Sækkepiber, med allegoriske Fremstillinger af Dyder og Kunster, 
med Statuer af Diana og Flora, med Ry forkyndende Famaer og 
Kærlighedsguder, med Tritoner, Satyrer og Fauner. Og mellem 
alt dette snor sig Blomsterguirlander i yppig Frodighed, bærende 
vinfyldte Kurve, omsluttende leende Masker, kastende deres Ranker 
ned over Søjler, forvandlende sig til hermeagtige Atlanter. Byg- 
ningen bugner og synes at stønne i Korpulence. Men selv de 
muskuløse Atlanter, der med vældige Anstrængelser bære det hele, 
glæde sig over at arbejde i Jubelens Tjæneste og løfter med fryd- 
drukne Ansigter den tunge Byrde. Øverst krones Pavillonerne med 
Fremstillinger af Herkules, med hvem August den Stærke saa gærne 
saa' sig sammenlignet. . 

Det ser saa troværdigt ud alt, der er saa megen Glæde, 
saa meget Skælmeri, saa megen Barnlighed, saa megen »allerkæreste 
Forvrøvlethedt i det hele. Hvad maa det ikke have været for et 
muntert, uskyldigt Barn, denne Konge; hvilket Ideal maa dog ikke 
hans Bygmester have set i ham; hvor maa dog ikke Folket have 
elsket slig en glimrende Monark ! Hvilken Sans for Kunsten aaben- 
barer han ikke i denne Bygning, i hvis Oprindelse han endog selv 
skal have Andel! Har han saa ikke ogsaa Ret til at skrive sine 
Chifre et halvt hundred Gange derpaa og smykke den med konge- 
lige Kroner! Og Herkulesfremstillingerne paa Tinderne? Ja de sigter 
selvfølgelig kun til Z wingers Efterligning af de hesperiske Haver! 
— Men des værre, der er ikke ret mange sande Ord deri, det er 
Løgn det meste. Som allerede sagt paa denne Afhandlings første 
Sider: Kunsten skulde være August den Stærkes Tjæner, — og 

Poppelmann blev hans trofasteste Slave. Først da, naar man 
kender dennes Værk til Bunds, naar man i dets mindste Detailler, 
i dets skjulteste Kroge, ved Foden som paa Skorstenen har lært 
hans fine, yndefulde, slebne men snobbede Aand at kende, — først 
da forstaar man denne tørre, historiske Meddelelse og Mærkvær- 
dighed, at han sit Liv igennem bevarede sin Konges Naade: en 
Mand med hans Genialitet og hans Servilitet, — det var, hvad 
August den Stærke trængte til for at skjule sin Skændsel for 
Eftertiden. Men hans Beregning var en fejl, ti Poppelmann blev 
— vel mod sin Vilje — sin Konges ærligste Forræder. 

Og dog beundre vi ham ikke blot, fordi han med en saa 
utrættelig rutineret Haand, der synes paaholdt og ført af Kongen 
selv, har legemliggjort sin Herres Hof paa saa monumental en 
Maade: ogsaa fra et kunstnerisk Standpunkt tvinger hans Ar- 
bejde i Knæ. Der er rigtignok dem blandt Æstetikerne, der ikke 
tror at kunne advare tilstrækkelig mod Barokken og fordømmer 
den som uklassisk og forstandsstridig. Men hvorfor altid have 
Hovedet fuldt af ægyptiske Sfinxer, doriske Søjler og Renaissance- 
ornamenter? Og hvorfor kalde den barokke Bygnings Princip eller 
Principløshed forstandsstridig, fordi den henlægger Tyngden til de 
øverste Led, naar man dog ikke falder paa at bebrejde en aar- 
hundred gammel Eg, at den vender sin tunge Krone opad. Og, 
med Henblik paa Zwingers Pavilloner: er der da ikke netop noget 
beslægtet mellem Egens Natur og Barokkens Kunst? 

Selv Jus ti, der indrømmer, at Synet af Zwinger kan virke 
berusende, undlader ikke at tilføje »naar man blot vil glemme al 
stilistisk Formlære og hengive sig til Bygningens Tryllerit. Man 
fristes til at spørge, hvad stilistisk Formlære er; — mon ikke en 
saadan lige saa lidt lader sig skrive, som den absolute Skønhed 
lader sig bestemme. 

Zwingers store kunstneriske Egenskab er dens Rigdom i 
Opfindelsen. Den gennemstrømmes af en sand Foragt for Gen- 
tagelser og Trivialiteter. Den rummer en Snes Variationer over 
det joniske og korintiske Søjlekapilæl. Med smagfuld og behændig 
Haand er alle Slags Motiver flættet ind deri; hér er det en konge- 
lig Ørn, der med bredte Vinger opfylder Kapitælets Midte, dér en 
leende Maske, de kongelige Chifre, et Par Delfiner e. 1. Med for- 
bavsende Kompositionsdygtighed er det øverste store Midterparti 
af den vestlige Rundpavillon (af den østlige do. er største Delen 
opbygget fra ny efter Ødelæggelsen under Revolutionen 1849) sat 

sammen. Et Par Amoriner tumle sig paa den ene Side i muntreste 
Leg som Pendant til en sværlemmet Fama, der forkynder det 
mellemliggende Skjolds Vaabenry. Af de tvende Pavilloners 20 
Atlanter er ikke to éns, og det samme gælder Indsænkningens 
Konsol-bærende 30 Satyrer. Navnlig i de sidste er der et for- 
underligt Liv. Nogle ler under Byrden, andre stræbe at slide sig 
løs, atter andre præsentere deres Kraft. Nogle vrider sig i Hof- 
terne, andre vender Ryggen ud mod Beskueren. Det er dekorativ 
Skulptur af høj Rang, gennem hvilken der paa enkelte Steder gaar 
ligesom et Micbel-Angelesk Pust. 

Kun faa, næsten intet Spor af Rokokoens kokette Stil, af 
dens snørklede, ranglede Væsen møder man her. I Barokken er 
alt vægtigt; Slutstenene klamre sig i svære ornamentale Former 
om Rundbuerne, Gesimserne udlade sig i tunge Led, de ovale 
Tagvinduer støtte sig paa mægtige Fundamenter. Blomster falder 
ad Søjler og Pilastre i bugnende, knopfulde Klasser. Ornamenterne 
løber tilbage i sig selv, taber højst en Blomst eller to over deres 
Omrids, men skyder ingen sirlige Ranker. Vægtig og svær Rigdom 
skulde det være og ikke Opkomlings-Glimmer. Og Rigdommen 
skulde fortsætte sig ned i Haven, hvor et Blomstertæppe i stilfuld 
arkitektonisk Vævning skulde danne Forbindelsen fra Side til Side, 
og Bygningens Arkader fortsætte sig ud i de rundt tilklippede 
Oranger. Kaskaderne skulde plaske, Orangerne dufte, Bygningen 
juble og Mennesket le. Man udbryder med Hettner: En Sommer- 
natsdrøm i Versaillesk Stil! 

Og kom man da igennem denne rige vestlige Pavillon op 
ad de fornemme, svale Sandstenstrapper ud paa Zwingervolden, 
'aa og ligger der, rigtignok i Ruin, for ens Fødder den mærkelige 
Udbygning til Zwinger, som bærer Navnet »Nymfebadett. Det er 
et firkantet, ikke tildækket Rum, i hvilket en Trappe fører ned 
fra Volden. Tværmurene ere fyldte med Arkader, i hvilke Nymfe- 
skikkelser og Vaser har Plads. Bagmuren sænker sig til en uhyre 
Kaskade, der nu er ganske tilgrot og næsten ødelagt. Her i 
>Nymfebadett kulminerer alt: Kunsten og Pragten, Livet og Fro- 
digheden, og trods det, at Syvaarskrigens Bomber her har spillet 
og øvet en frygtelig Tilintetgørelse, giver denne maleriske Ruin- 
skønhed ligesom en svanger Ekstrakt af al den Herlighed, den 
hele Bygning ejer. Hen over de gigantiske Sandstensformer har 
aarhundredgamle Slyngplanter trukket deres lysgrønne Arabesker. 
Ellers er alt dystert dernede. Kun en enlig Solstraale hvisler ned 

ad den muldfugtige Trappe, medens den storbladede Efeus blaa- 
lige Lufttoner spille i Grunden. Paa dette Sted, hvor. Natur og 
Kunst i vildt Haandgemæng kæmper en Kamp for Tilværelsen, hvor 
de drypstensklædte Søjler med de vaade, mosgrønne Farver synes 
at gro og suge Jordens Safter i sig, hvor man tror at indaande 
Duften fra Kapitælers rige Blomsterliv, hvor den livagtige Nymfe 
i Grottens Dyb synes at lege Skjul med den overgivne Faun, — 
paa dette Sted aander man fyldigst Baroktidens Luft. Disse Nischer 
med de halvtomme Pladser, disse krybende Trapper, disse dybe 
Skygger, disse sivende Drypsten, disse bugnende Arabesker, denne 
jubel-fyldte Amorin-Arkitektur, — var det ikke netop i saadanne 
Omgivelser, at Livslyst og Elskov maatte fødes og trives. Maatte 
ikke Faun -Naturen, Faun -Latteren og Faun -Lysten under slige 
Forhold komme op i den Tids tøjlesløse Menneske, og maatte ikke 
omvendt den Tids Menneske med Naturnødvendighéd skabe sig 
Omgivelser som dette »Nymfebadc for ikke at udrives at' sin Rus. 
Der maatte fødes barok Kunst af det barokke Liv, og der maatte 
leves barokt Liv i den barokfce Kunst. 



De indvendige Rum i Zwinger vare beregnede til Spise-, 
Spille- og Dansesale. Deres Udstyrelse svarede til det ydre, men 
kun af den saakaldte matematisk-fysikalske Salon kan man endnu 
gøre sig et Begreb derom, da kun dér den dekorative Udsmykning 
er bevaret. Væggene ere belagte med mangefarvede Marmorplader, 
Bjælkeforsiringer og Gesimser udarbejdede i rig Stukkatur, og Loft- 
erne malede af Sylvestre i en tøjlesløst yppig, figurrig Komposi- 
tion. Den store Sal med de aabne Arkader lil de to Siderum gør 
et overvældende festligt Indtryk. 

Endnu prægtigere skal den saakaldte Marmorsal i den nord- 
ostlige Hjørnepavillon have været. Den var helt og holdent be- 
klædt med Marmor med ornamentale Forsiringer i broget Jaspis 
og kandelaber-bærende, venetianske Spejle i Mængde. En rød og 
hvid Marmorplade i Gulvet, 4 Alen bred og 11 Alen lang, skal 
have kostet 11,000 Thaier. 

I Rummet under den nuværende matematisk -fysikalske 
Salon, der ligesom de fleste andre underste Sale var bestemte 
for Orangerierne, havde Poppelmann ikke kunnet forsage sin Lyst 
til Vandspring. Det var (som hans Kobbertavler viser) udstyret 
med kolossale Kaskader, anbragte i Nischer, og op af Gulvets 

stenlagte Mosaik skød Vandstraaler i kredsformei Mængde. Lofterne 
vare her smykkede med Tritoner og Nereider, malede af Pellgrini. 
Andre af Nischerne vare optagne af Figurer, af hvilke endnu en 
Apollo- og en Minerva-Fremstilling er tilstede, bærende Indskriften: 
Balthazar Permoser fra Salzburg 1716, i dennes 65de Aar, »ohne 
Mustert (!). Det er et Par temmelig taabelige Karnevalsfigurer, 
udførte med Rutine men uden Talent i sachsisk Marmor. Alle 
de udvendige Skulpturer, samt bele Bygningens Ydre er derimod 
af sachsisk Sandsten. 

I tektonisk Henseende er Zwinger et Mesterværk. Sand- 
stenene er sammenføjet saaledes, at man kun med største Opmærk- 
somhed bliver Sammenføjningerne va'r. I umaadelige Partier er 
den ydre Dekoration overalt udhugget paa selve Bygningsstenen 
og dennes Dimensioner er ofte kolossale. Søjlerne ere monolite, 
det øverste store Parti paa den vestlige Rundpavillon er kun sam- 
mensat af tre Dele, og Trappesten paa mellem 10 og 15 Fods 
Længde er almindelige. — Med fin Beregning har man givet ind- 
rammende, plane Flader en forskellig Behandling, idet man dels 
ved punktuel Ophugning, dels ved retlinet Rifling paa en malerisk 
Maade har tilsigtet en klarere Sondring af Leddene. Guirlander, 
Vaser og Blomster er hugget med en Præcision som var det Marmor 
og ikke sprød Sandsten og rummer stor Opfindsomhed i Anord- 
ningen. I ensartede Maske-Kapitæler er ikke to Masker hinanden 
lig, og Akanthusbladene svulme i de lunefuldeste Variationer. 

De Hundreder af Figurer, hvormed Balustrader og Trapper 
var befolkede, men hvoraf nu største Delen fattes, vare forfærdigede 
af en eller muligen flere højst talentfulde Mænd. Da man intet 
bestemt ved, kan man vove den Antagelse, at disse Figurer stamme 
fra Balestra og Corradini, ti de faa Kunstværker, som af disse 
er levnede i Grosser Garten ved Dresden, er stærkt beslægtede med 
Zwingers Bygningsskulpturer. Derimod har disse intet som helst 
tilfælles med en Permosers Kunst, hvortil de almindelig regnes ; 
Selv om Zwingerskulpturerne i Henseende til monumental Stil langt 
fra kan maale sig med Matthiellis Pragtværker paa den nærlig- 
gende, i italiensk Barok af Chiaveri byggede Slotskirke, indeholde 
de dog en egen Channe ved deres fuldendte Harmoni med den 
øvrige Bygning, af hvilken de udgøre et saa vigtigt Element. Der 
er i disse, i Figurstilen ofte ganske Watteauske Statuetter noget af 
Meissner-Porcellænsdukkernes Karakter. De nydelige smaa Eroter, 
der med overgivent Lune tumler sig paa Taget, er undertiden af 

virkelig sirlig Skønhed. En enkelt Fod eller Haand kan være ud- 
ført med en overraskende omhyggelig naturalistisk Kunst. 

Zwingers oprindelige maleriske Virkning er nu næsten kun 
en Saga. Et Lag af Sod i Forening med Stenens Forvitring har 
for længst berøvet den dens en Gang muntre Skue. Men dog kan 
den endnu, naar Maanens Lys spiller ned i det umaadelige Rum, 
ligge som badet i Marmorpragt. Ellers er det kun Kobbertagenes 
blaagrønne Pragt, der ikke er forgaaet. 

Og dog, — med sine smag- og stilløse Haveanlæg, anlagt 
af en kunst- og forstandsløs Haand, — med sine store, hvidmalede 
Skilte, der forkynder Tilstedeværelsen af farveløse Gibs, uvirksomme 
Instrumenter og stumme Skeletter i selve Livsglædens Bolig, — 
med sine tavse Kaskader og tomme Konsoller, — med sin ene t 
næsten helt moderne Pavillon, — med sine brutale Overmalinger 
— er Zwinger kun en Skygge af sin Ungdom. Og ikke heller den nye 
Galleri-Bygning, hvis skønne og alvorlige Renaissance Semper dog 
med saa megen Pietet og stor Kunst har ævnet at føje til den 
kaade Barok, gavner Indtrykket af Zwinger. Som denne nu ligger 
frembyder den Billedet af en Scene uden Skuespil, eller — med 
Justis Udtryk — en forladt Balsal. For tilfulde at vurdere dens 
Skønhed maa man da i Tanken befolke den med en af disse Fester, 
hvor Zwinger fra at være en Skueskranke forvandledes til et Led 
af Hoflivet, hvis Tanker den synes at have tænkt, og hvis Kostyme 
den ligesom har iført sig, — et Liv som Bygningen monumentalt 
har legemliggjort. 

Et Forsøg paa en saadan Rekonstruktion af hin Tids mærke- 
ligste Liv, indfattet i hin Tids mærkeligste Kunst er denne Af- 
handlings sidste Afsnit 1 ). 



Det er i de Dage under Kurprinsens Formæling i Aaret 
# 1719. I mer end fjorten Dage har Festerne varet, Kronikerne er 
endnu ikke kommet sig af Forbavselsen over Indtoget i Dresden 
med dets 2,000 Deltagere, og skøndt der er sket saa meget siden 
da, taler man dog endnu om Kongens Purpurdragt med dens Juveler 



! ) Næststaaende Skildring støtter sig dels paa samtidige trykte og utrykte 
Kronikers Beretninger, dels paa de Afbildninger, August den Stærke lod 
gøre af slige Fester (et overordentlig righoldigt Materiale i Dresdens 
Kobberstiks.) 



* 




„Zwinger" i Dresden. 



13t> 



til to Millioner Thaiers Værdi. Heller ikke har Befolkningens For- 
skrækkelse over de 330 affyrede Kanonskud endnu lagt sig helt. 

Det er nu den 20de September. Gaarsdagen har den lille 
Hær, som udgør Brudegæsterne, surmulet en Smule, ti den store 
Opera, der skulde gives, maatte udsættes til paa Torsdag paa Grund 
af en af Aktørernes Forfald. Meget mod deres Vilje og Vane har 
Gæsterne derfor maattet hvile. Imedens har Haandværkerne arbejdet 
flittigt nede i Zwingerhaven for at skaffe alt færdigt til i Dag. 
En Mængde Oranger er borttagne for at give Plads for 60 Boder, 
betrukne med gult og blaat Klæde,. Stilladser for Akrobater og et 
lille Teater, hvor Danserinder vil optræde og »la force de Hercule« 
blive givet. End videre er der rejst seksten Pyramider med slebne 
Glasskaale, der i Aften vil straale i uendelig Pragt. Kl. 10 i Morges 
kom Kongen ganske uventet. Majestæten plejer ikke at rejse sig 
saa tidlig af Søvnen. Han var uden nogen som helst Ledsagelse. Den 
høje Skikkelse i den sorte Fløjels Morgendragt med den løse Kappe 
tager sig paa Afstand godt ud, og først paa nærmere Hold ser 
man, at Kongen er nær de 50. Han gaar med Besværlighed, som 
smertede ham hans ene Ben. Øjnene er store men af en ube- 
hagelig grumset, vandblaa Farve, Ansigtstein ten er medtaget, be- 
dækket med smaa, rødbrune Udslet, som et Lag af unaturlig stærkt 
rød Sminke forgæves stræber at dække. Brynene er mørke og 
brede, satirisk fortrukne i Linjerne. Munden er stor, med stygge, 
skorpede Læber, der altid leder efter et huldsaligt Smil. Næsen 
er fremspringende, men regelmæssig med let bevægelige Næsebor, 
der stedse synes at vejre. Øjet er forvaaget, som havde det længe 
undværet Søvn, og naar Kongen ikke taler, falder Trækkene hen 
i Slaphed. Kun et Øjeblik, da en af Aktricerne, en frejdig lille 
Blondine er bleven stedet for Kongen, retter han sin ligegyldige, 
afspændte Holdning og smiler naadigt til den smukke Krøltop, og 
da Overceremonimesteren Løwendael efter at have pint sin Herre 
med vidtløftige Forespørgsler et Øjeblik fjærner sig, nedlader den 
store August sig endogsaa til venligst at klappe den lille Danser- 
inde og hviske hende en galant Spøg i Øret. Aktricen rødmer 
og svipper bort, da Løwendael atter viser sig. Kongen giver denne 
nye Ordrer, udspørger ham angaaende Taflets Ordninger og Spiser. 
Løwendael erklærer alt beredt og veltilfreds afskediger Kongen ham 
for selv at holde Øje med Arbejdet til Illuminationen. 

Imidlertid er man snart færdig med at trække Snore langs 
med Zwingerbygningens Gesimser, rundt om dens Vinduer, ned ad 

dens Søjler. Kongen følger dette Arbejde med særlig Interesse, 
ti hans kære Bygning, som saa ofte allerede har indrammet hans 
gode Indfald, skal i Aften vise sig fra en ny Side og straale i et 
feagtigt Lyshav. Snorene ere behængte med Kærter, og da Ar- 
bejdet er færdigt, viser en Optælling, at man vil have 65,560 Lys 
at tænde. Man meddeler Kongen dette Tal, og Ekvipagen med 
de toppede spanske Heste, der længe utaalmodig har stampet, 
fører Monarken til Slottet. 

I Følge allerhøjeste Bekendtgørelse, som inden Formælings- 
højtidelighederne kundgjortes, skal der i Dag afholdes en stor, 
saakaldet Merkuriusfest i den kongelige Zwinger. Gæsterne ere 
beordrede til at møde i fremmede Bønderdragter, og de bøje 
Majestæter vil fungere som Bondefestens Værter, iførte tyske Hus- 
mandsdragter. Festpladsen vil blive indhegnet med de kongelige 
Janitscharer, men Gallerierne er indrømmede Publikum. Festen 
tager sin Begyndelse Klokken 6. 

Klokken er 6. Alt er gaaet efter en Snor. Kl. 12 rykkede 
Janitscharerne ind paa Pladsen med fuld Musik ; Kl. 1 besatte >la 
compagnie des cadetsc Gallerierne, og Kl. 2 begyndte allerede 
Tilskuerne at flokke sig, og Kadetterne fik travlt med at bringe 
de urolige Borgerinder til Orden. De kom der i tusendvis, alle 
vilde de sé, men kun nogle faa hundrede opnaaede Lykken. — 
Endelig forkynde de vagthavende Officerer ved Indgangen, at 
Festtoget er i Sigte. Janitscharerne spille op, der gaar et 
strammende Ryk gennem de præsenterende Kadetter, og fra Slottet, 
over Broen, gennem Portalen, ind i Zwinger bevæger sig et 
mægtigt Tog. Forrest kommer Musikanter, hvis Musik forstummer 
ved Indtrædelsen paa Pladsen. De føres af Grev Witzthum, hvis 
slanke Skikkelse er klædt i sølv-broderet Blaa-Fløjl; alle Musi- 
kanterne bære samme Farve. Derefter følger deres Majestæter. 
Medens Kongen bevæger sig med Karnevalslethed i sin grove, 
uldne Jakke, med brune Knæhoser og rødt lakerede Sko, befinder 
den fromme Dronning Eberhardine sig synlig mindre vel ved 
Spøgen. Hendes stille Gemyt passer ikke for denne Tummel, og 
gærne holdt hun sig derfra, hvis ikke Ceremoniellet bød hendes 
Nærværelse. Med sit forgræmmede, tidlig ældede Udtryk kon- 
trasterer hun paafaldende til det øvrige Selskab. Efter Majestæterne 
følger det unge Brudepar, klædte i persiske Bondedragter. Saa 
kommer Tyrkefe, førte af Fyrsten af Kassel med Grevinde Sitzthum, 
derefter Spaniere med den mægtige Flemming og Marschalinden 

Ldwendael, Tyskere, Franskmænd og Russere, de sidste førte af 
Greven af Holsten med Frk. v. Dieskau, for Tiden Kongens Elsker- 
inde. Ldwendael leder Ungarerne, holdende den detroniserede 
Aurora v. Eonigsmark ved Haanden. Senere kommer Polakker 
med Fyrsten af Wurtemberg og Komtesse Manteuffel, Amerikanere, 
Kinesere og Sachsere under Hertugen af Sachsen- Weissenféls, og 
endelig Negre førte af Grev Lagnasco. Da de sidste er komne 
ind paa Pladsen, er denne fyldt med en Række, der som en 
umaadelig, broget Perlesnor bugter sig slangeblødt gennem den 
yderste Gang. Samtidig hermed er Vauxhallets Tænding bleven 
færdig, og Portene lukkede, efter at endnu et Par forsinkede 
Festdeltagere er slupne ind og bar fundet deres respektive Nationer. 

Under Forklædningerne opdager Tilskuerne snart Hoffets 
iendteste Ansigter. Der er Opkomlingen Wackerbarth, som ikke 
har Øjnene fra sin egen Person. Der er Manteuffel, som siden 
han for kort Tid siden af Kejser Karl blev ophøjet i Rigs-Greve- 
standen har tillagt sig en ny, stram Holdning ; — der er Greverne 
Promnitz og Wartensleben, Kunstnerne Karger, Fehling og Pellgrini. 
Der er Erkebiskoppen af Pharsalien, Hertug Moritz af Sachsen, 
Kongens Minister. Der er de betroede Kammertjænere Constantini 
og Hoffmann, og op blandt Tyrkerne rager en umaadelig Karl 
med Turban paa Hovedet: Daniel Cojanus, Kongens Hofkæmpe, 
holdende ved den ene Haand Mandslingen Frøhlich, Kongens 
Hofhar, ved den anden den næsten lige saa lille Meyer, Kongens 
Hofjøde. 

Toget skrider imidlertid fremdeles gravitetisk frem, opførende 
en anonym Dialog, som en loyal-poetisk Pen i Dagens Anledning 
har forfærdiget. Alle gætter paa Ceremonimesteren Johann v. 
Besser; man tror at kende Arten af hans Lyrik: 

Til Værten, 

Hs. Majestæt Kongen! 

Das ist ein guter Wirth! Das ist ein reicher Mann, 
Der solchen Jahrmarkt halt, so Wirthschaft fuhren kann, 
Und seinen Garten gar dem Himmel åhnlich machet, 
Dasz er im Dunkeln auch mit hundert Augen lachet, 
Sagt! Wird nicht jede Lamp' und jegliche Lantern, 
Ihm hier ein Ruhm-Gestirn und uns ein Freuden-Stern? 



Tilskueren. 1887. 

Til Værtinden, 

Hds. Majestæt Dronningen! 
Da geht die Wirthschaft gut, wo man sich ruhmen kann r 
Dasz Gast und Haus-Gesind der Frauen unterthan; 
So eine Wirthinn ist wohl nicht mehr auf der Erden, 
Der Himmel lasse sie noch Elter-Mutter werden. 

Til Bruden, Hds. Kgl. Højhed Kurprinsessen, 
Anførerinde for Perserinderne! 
Printzessin, die zu uns der Himmel selbst geschickt, 
Die wie die Sonne thut auf alle gnådig blickt, 
Ich hoffe, dasz man bald bey Dir ein Wunder sehe, 
Und eine Perserin mit Christen schwanger gehe. 
o. s. v. o. s. v. 

Da endelig Dialogens tyve Vers er endte, opløses den lange 
Række: den officielle Del af Festen er foreløbig endt. Parvis møder 
Selskabet op for det lille Teater, hvor Tæppet imidlertid er draget 
til Side for Danserindernes Kvadriller. Dansere findes ikke. Fore- 
stillingen begynder med en elegant Polonaise, og Aktricerne bevæger 
sig rytmisk adstadigt. Da denne Dans er sluttet under stærk 
Applaus, begynder Orkestret en Musik i rasende Tempo, og 
frem paa Scenen springer i vild Tvedans to af Personalet. De 
hvirvler hinanden rundt i fast Omslyngning, skilles saa for atter 
at mødes, tilkaster Forsamlingens unge Mænd de ømmeste Blik, 
indtager lokkende Stillinger og smiler yndefuldt ned til Kongen. 
Denne har gjort Forsøg paa at rejse sig op for bedre at se, men 
en heftig Smerte i Benet tvang ham atter ned i Sædet. 

Da dernæst Akrobater har opført »la force deHerculec, der 
sluttede med en pragtfuld Glorifikation af Kongemagten, spredes 
Selskabet rundt paa Pladsen, og Bodernes Ejere faa travlt med 
Handelen. Der er Luksus- og Nødvendighedsartikler, Blomster og 
Sukkergodt, og de unge Adelsmænd er galante mod Damerne; de 
skønne behøver blot at pege paa deres Ønskers Maal. De mindre 
velhavende har søgt til Tombolaen, i hvis store Nummer-Urne 
der stadig færdes en Mængde travle, hvide, ivrige Fingre. 

Smaa Skubkarrer føres ind og bringer Rariteterne til de 
høje Damers Hjem. 

Og Glæden stiger, medens Mørket falder paa, og Zwinger ligger 
tindrende med Tusender Kærter. Ligesom et Fald af Stjærneskud 

puster den milde Aftenvind de rødlige Blus hen ad Bygningens 
hvide Mure. De skælmske Satyrer skæver over Skulderen, til- 
syneladende diskrete vendende Ryggen til og lytter til de søde 
Ord, der hviskes omkring dem, og de muntre, gamle Atlanter 
smiler forstaaende eller kaster længselsfyldte Blikke mod Glassenes 
funklende Vin. Arkaderne genlyder af Kvindernes Latter og 
Mændenes Skæmt. Musikanterne er livlig efterspurgte og rundt 
omkring fra høres mange Melodier samtidig. Der improviseres 
en Dans oppe paa Balkonen, og gamle og unge er fælles i Glæden. 

Saa lyder Gongonens mægtige Klang. Lyden kastes fra 
Mur til Mur som vilde den aldrig forstumme: der kaldes til Taffel, 
endnu medens en Hanekamp har samlet en Del af Selskabet om 
sig. Under Løwendaels Opsigt opstilles Parrene i samme Orden 
som før, og under Musik bevæger Toget sig gennem Pavillonen 
ud paa Volden og derfra ind i Hjørnepavillonens lange Sal. 
Kun ved det midterste Kongebord er det tilladt de tvende Køn 
at sidde sammen, ellers har hver Nation sit Bord, Mænd for sig, 
og Kvinder for sig. Salen ligger badet i det Lyshav, der strømmer 
fra de fire mægtige Kroner og de Kandelaber-bærende venetianske 
Spejle. Bordet straaler med gyldne Vinkølere, med kostbart Service 
og broget Blomsterfylde. Da endelig samtlige Gæster er bragt 
til Sæde, lukker den vagthavende Officer Fløjdørene, og de 
nysgerrige, der forsøge at kigge mellem Vinduernes svære Por- 
tieres, jages bort af den dér garderende Patrouille. 

Klokken er bleven 1 1 , og Tilskuerne paa Balkonerne fjærne 
sig efterhaanden for at begive sig hjem. Uden om Zwinger ligger 
Dresden mørk og trist, præget med Misvæksts og Dyrtids bitre 
Spor. I de store Adelsgaarde alene er der Liv, Ekvipagerne holder 
beredte i Portene til at afhente Gæsterne. Senest Kl. 12 maa 
de være paa Pladsen for at staa til Tjæneste, skøndt sjældent 
nogen af Kongens Fester slutter før hen paa Morgenen. Saa 
gaar det da af Sted fra Slottet i ilfuldt Trav over de toppede 
Brosten, medens Løbere med Fakler lyser op i de dunkle Gader. 

Efter to Timers Forløb er Taflet blevet hævet. 

Gæsterne har atter spredt sig over den store Festplads. 
Gennem Samtaler mellem Mand og Mand erfarer man, at Taflet 
har været vellykket, Vinen fortræffelig og Stemningen animeret. 
Det sidste bekræftes ved Herrernes besværlige Gang og Damernes 
blussende Kinder. Høviskheden er som blæst bort og Lysterne 
spille paa Overfladen. Og Omgivelserne støtter Rusen: Hvor 

Øjet end vender sig hen, møder det Lys og Lyst. Latteren runger 
over Pladsen og de leende Stenhoveder sender Ekoet tilbage. 
Og Lysterne anspores, da Herrerne faar taget Storsultanens 
Serail i Øjesyn, hvor Haremsdamerne er fremstillet i legemsstore 
Voksfigurer, liggende paa Fløjéls Divaner. Fra det Øjeblik kender 
Vildskaben ingen Grænser. Latteren ryster Allonger af Hovedet, 
Varmen stryger Sminken af Kinder, Dansen hvirvler Standsforskellen 
bort, — det er forklædte Fauner, der danser. 

Hen paa Morgenen, da Vognene har befordret Gæsterne 
hjem, ligger Zwinger mørk og kold og først ved den opgaaende 
Sols Straaler bliver man vaY, at hér har staaet et natligt Orgie. 
Affaldne Parykker og udtrampede Dameslæb ligger tilbage paa 
Pladsen, og en skarp Efteraarsvind fører de første visne Blade ned 
fra Voldens Træer. Saa kommer Tjænerne, Minderne om Gaars- 
aftenen fjærnes, og Bygningen antager sit vanlige Fysiognomi. 



(Litteratur: Boltiger: Geschichte Sachsens. Daszdorf: Beschreibung 
Dresdens. Dohm, W. v.: Denkwurdigkeiten meiner Zeit. Dohme, R: Studien 
zur Architekturgeschichte des 17 u. 18 Jahrh. (Zeitschr. f. bild. Kunst. 1878). 
Engelhardt: J. F. Bftttger. Fassmann u. Horn: Leben Aug. des Starken. 
Friederikke Sophie Wilhelmine v. Bayreuth: Denkwurdigkeiten, Tubingen 1810. 
FUrstenau: Geschichte der Musik u. des Theaters am Hofe zu Dresden. Hasze: 
Beschreibung Dresdens (Explr. med Forfatterens Noter i Dresdens kgl. Bibi.). 
Hettner: Zwinger in Dresden. Carl Justi: Winckelmann in Deutschland, L 
Leipxig 1866. Keller, H. : Nachrichten vonallen in Dresden lebenden Kunstlem, 
Leipzig 1788. Kern: Dresd. Merkwurdigkeiten (1700—1728), Dresden 1732. 
Lindau, W. A: Neues Gemålde von Dresden, Dresden 1824. v. Loen: Kleine 
Schriften, herausgegeben von.J. C. Schneidern, I. Montagur, lady: letters, 
London 1789. v. Pollnitz: Das galante Sachsen, Amsterdam 1735. Poeppel- 
mann: Zwinger (kgl. Kobberstiks, i Dresden). r. Rack nit z: Darslellung u. 
Geschichte des Geschmacks. Sj/ringer: Bilder aus der neueren Kunstgeschichte. 
Stecke: Dresden in seinen Bauten (herausgeg. v. Dresdener Architekten-Verein.) 
Vehse: Geschichte der Hdfe des Hauses Sachsens. V. Hamburg, 1854. Wiesener: 
DieAcademie der bild. Kunste zu Dresden; 1864. A. v. Zahn: Barock, Rococo 
und Zopf. (Zeitschr. f. bild. Kunst, 1873). 

(Sluttet). 



1 »Snec har Kielland skrevet et morsomt Kapitel om en 
Præst, der kommer til kort i en Strid med Sogneraadet angaaende 
Udvisningen af noget Tømmer til Ombygning af et Udhus ved 
Præstegaarden. Man vil til sene Tider kunne bruge denne Skil- 
dring som typisk for Forholdet mellem de fra Hovedstadens 
beau-monde udgaaede Embedsmænd og Landbefolkningen, saa 
nøje og stilfærdig har Kiellands sunde Humor her fulgt Virkelig- 
hedens mærkelig knortede Linjer. Mistroen hos Bønderne til 
Præsten er lige saa mosbegroet og forviklet, som et ældgammelt 
Pæretræ i en daarlig plejet Have er det, og Præstens i Begyndel- 
sen velvilligt overlegne og efterbaanden forbitrede Staaen-paa-sit 
har en ikke mindre urgammel Oprindelse. Kiellands Kundskaber 
paa dette Omraade er grundige, og hans Ironi falder til Tingen 
som en Laas, der slutter. 

Paa samme Maade er Udviklingen af, hvorledes Pastor 
Jurges bliver til det store D i Hovedstadens Avis, præget af den 
rolige Iagttagers sikre Spot. Der er næppe en Vending i hele 
Skildringen, som ikke er hentet ud af Pastorens egen præstelig- 
æstetiske Tankegang, men alt som Præsten og hans Gerning bliver 
stillet i hans egen Salvelses Lys, falder der ved næsten umærke- 
lige Blink i Belysningen et Skær over den anselige Skikkelse, der 
blotter al den kunstige Opstabling, som Præstekaabens hensigts- 
mæssige Fald skulde dække. Vi véd, at denne store Mand er en 
ganske ubrugelig Attrap, et af disse Redskaber til den stedse- 
varende Selvforbløffelse , som Menneskeheden i sin ubegribelig 
langsomme Udvikling vedbliver at frembringe sig selv til Spe, og 
vi har med Forfatteren vor rolig triste Morskab af ham. 

Men dermed er ogsaa Bogens Fortrin nævnte. Med selve 
Fortællingen, der begynder efter det fjærde Kapitels Slutning, har 
Kielland taget sig det let. Vilde man bruge en stærk Betegnelse, 
kunde man sige, at han har givet os en Sludder for en Sladder 
om et Forhold mellem Fader og Søn Præstemand og en ung rig 
Dame fra Kristiania, der ubegribeligvis har forlovet sig med Sønnen. 
Der er intet meddelt, der blot antydningsvis skulde kunne faa os 
til at tro paa Muligheden af denne Forlovelse mellem et Par 
Mennesker, der efter Beretningen ikke haur det mindste tilfælles. 
Digteren har ikke anstillet Prøve med sine Figurer ved at lade 
dem tale sammen, før det alt er paa Heldingen med Forholdet, 
og da saa Ophævelsen af Forlovelsen kommer, er det i en Situa- 
tion, der snart sagt er lige saa urimelig som selve Indgaaelsen af 
Forbindelsen. Forfatteren lader en ung Dame fra det bedste Sel- 
skab i Kristiania komme ud til en anset Præst paa Landet som 
hans Svigerdatter for der i Præstegaarden at føre en grov Mund 
om Statskirkens Hykleri og Frafald fra den rene Lære. Hun 
holder første Paaskedags Aften en Tale paa halvtredje Trykside 
om Præsteskabets bedragerske Forhold til »Eden«, og da det er 
besørget, og den gamle Præst i den Anledning udtømmer Herrens 
Vrede over hende i Profeternes Sprog, og Sønnen i sin Befippelse 
giver sig til at bede halvhøjt i Stedet for at hjælpe hende, kaster 
hun sin Ring og begiver sig i Mørke og Snefog fra Præstegaarden 
til Lensmandens Ejendom et Kvarters Vej eller saa derfra. Og 
Meningen er ikke, at denne Frøken paa nogen Maade skal have et 
afstikkende Væsen, tvært imod, hun er Verdensdame. 

Sandsynlighed er der ikke meget af i Fortællingen. Figur- 
erne maa som Følge deraf blive os ligegyldige, og heller ikke 
interesserer Historien os paa anden Maade. Det ser ud, som om 
det har været Kiellands Mening, at vi for Alvor skulde lade os 
fængsle af det Spørgsmaal om Statskirkens Hæderlighed, der op- 
tager Frøken Gabrielle saa stærkt; men det turde dog være et vel 
stærkt Forlangende i det Herrens Aar 1886, da den Ting vel maa 
siges at foreligge nogenlunde grundig belyst Kielland er ogsaa i 
adskillige Sidebetragtninger og Allegorier ude efter det store »Morgen- 
bladet« i Kristiania, som han tillægger Hovedansvaret for al For- 
dummelse i Norge. Men det er for lidt til at gøre os varme for 
en Ting blot at nævne den. Vil en Digter af sin virkelige For- 
mue en Sag til Livs, saa har han jo netop faaet Kunstens Gave 
til at gøre den levende først, inden han jager Vaabnet igennem 

•den. Hvad kan det nytte, at han sparker til en Genstand, som 
ban har kastet død hen for vore Fødder? Det er ikke hans til- 
fældige Stemninger, der gør Indtryk paa os, det er hansÆvne til 
at skabe Liv og til at dræbe. Men af dette ser vi altfor lidt i 
>Sne<. — Der er dog i Præstemanden og hans udslidte stundes- 
løse Frue gode Antydninger af Kiellands gamle Kunst: naar de to 
om Aftenen gaar op paa Soveværelset, hun foran med Lyset og 
ban bag efter med Piben og Aviserne, saa har vi i alt Fald et 
Billede af disse to, der staar trofast prentet i Hukommelsen. 

Lystspillet »Tre Part er Bravour og god Kunst, Løjer og 
alvorlig Mening blandet sammen til en vittig Komedie, der dog 
<er bleven for lang og for ensformig i sin Bygning. Man har be- 
standig to og to i Samtale med hinanden om samme Ting og i 
samme Situation. Ved at se Stykket faar man Indtryk af at sidde 
overfor et Dueslag, hvor i Ny og Næ alle Duerne er ude paa 
Taget men i Reglen kun to ad Gangen, som saa uvægerlig altid 
opfører sig ens: Handuen kurrer og svulmer i Halsen og snurrer 
sig rundt, og Hunduen tripper og tripper og flytter sig. Det er 
underholdende de første Par Gange, men skal man se derpaa i 
timevis, bliver man træt. Kielland har i sitStyke ikke villet have 
med andet at bestille end med Kurmageriet mellem gifte og 
ugifte i et Par velstaaende Købmandsfamiljer fra en af Syd- 
norges Smaabyer, og saa har han forbundet den Tanke dermed, 
at dette skulde afgive et Slags Bevis for, at det gammeldags 
>trofaste« Ægteskab næppe vil blive Fremtidens Form 'for en 
varig Forbindelse mellem Kønnene. Dels keder nemlig Ægtefolk 
sig for grundig med hinanden, dels er det slet ikke Elskoven, som 
er det væsentlige Bindemiddel imellem dem. Det er derfor ikke 
værdt at løfte de høje Skrig, naar Utroskaben kommer for Dagen. 
Det er blandt andre den flinkeste af Damerne, den praktiske Frø* 
ken Svendsen, som udtaler sig paa denne Maade, og som det 
synes er det med en saadan Ordning af Forbindelsen for Øje, at 
hun indgaar Ægteskab med den formuende Hr. Waage, der paa 
sin Side er himmelglad ved tilsyneladende saa let at faa sine 
noget løsgaaende Meninger og Vaner ordnede til Arbejde i Frem- 
skridtets Tjæneste. 

Spørgsmaalet bliver dog kun overfladisk behandlet, som i 
det hele alt i Komedien har mere »Facade end Dybde«, for at bmge 
<t af Fru Friedemanns vittige Ord, og det er ea Indvending t som 




148 



Den nye Literatur. 



med Føje kan rettes imod »Tre Par«, at dens ubetydelige Per- 
soner ikke har aandelig Kraft nok til at tumle med de rejste Problemer^ 
Denne lille Provinsklikkes Afgørelser for eller imod betyder for lidt 
for os, til at vi med virkelig Interesse kan følge med i Debatten. 

Kielland bar ganske vist ikke været blind for dette, han gør 
selv ret hjærtelig Nar ad sine Figurer, men der er dog en af dem r 
som slipper for hans Spot, det er netop denne fremskredne Frøken 
Svendsen, der sidder inde med Hjælpen til det daarlige Ægteskab, 
og det utilfredsstillende ved Komedien ligger da deri, at der hos 
hende kun er Antydninger af de uden Tvivl mange og betydelige 
Ubehageligheder, Digteren kunde have Lyst til at sige det moderne 
Samfund. Den Bebrejdelse, som før har lydt mod Kielland, at 
han skriver med Handsker paa, kommer da atter til Orde over- 
for »Tre Par«. Men vil han, kan han nu som før tage sig Be- 
brejdelsen let, det er hans Handsker som gør, at han er 
den mest læste og beundrede af de revolutionerende Forfattere i 
Norden. 

Jonas Lie gemmer Tendensen dybt under sin Kunsts fro- 
dige Muld. Graver man den ud, er den mild og stærk at skue som 
en af Thorvaldsens kristelige Figurer, bred og sanddru som den- 
er, med fremstrakte Arme og megen Godhed i Blikket. 

I»KommandørensDøtre« har han fortalt Historien om den» 
vidt forgrenede Tragedie, der den Dag i Dag gaar for sig i snart 
sagt hver eneste Familje i Norden, hvor Døtrene opdrages for sig 
og Sønnerne for sig: Misforstaaelsernes og Mistillidens endeløse 
Sørgespil imellem de to Køn, der fra Barnsben er bragt fra hin- 
anden og aldrig senere kan finde og forstaa hinanden, Historien 
om de to Slags Moral i smaat og stort for Mand og Kvinde. 

Cecilie Witt er en brav og smuk Pige med den Dan- 
nelse, som kommer af sig selv i en fin Officersfamilje — Faderen 
er Kommandør i Søetaten og Chef for et stort Flaadeværft i 
en Smaastad ved Kristianiafjorden — og den Udvikling, som et 
treaarigt Ophold hos Hernhutterne i Kristiansfeldt kan give et 
sundt Pigebarn i 15-18 Aars Alderen. Hun kommer hjem og 
stilles under sin verdslige Moders paa en Gang slappe og strænge 
Opsigt, gør megen Lykke mellem de unge Søofficerer og forelsker 
sig i den braveste af dem alle. Saa snakker Moderen, saa snakker 
Broderen, saa snakker en gammel Tjænestepige, og saa snakker 
Veninderne, og Resultatet af al denne Snak om Mandfolks Ufin- 

hed paa den ene Side og »Kvindelighedens« Forpligtelser paa den 
anden Side bliver en dyb Forskrækkelse hos den unge Pige for 
dette Individ af det andet Køn. Hverken har hun Mod til at give 
sig sine egne Følelser i Vold, eller tør hun tro. paa hans gode 
Ærlighed, da han søger at nærme sig hende. Og han, som ikke 
formaar at tyde Vekselspillet mellem hendes Tilbøjelighed og 
hendes Angst, opfatter hende som et upaalideligt og koket Pige- 
barn, og de skilles, uden at det er kommet til nogen Forklaring 
imellem dem. 

Bitterheden, som denne Skilsmisse avler i hendes Sind, er 
for hende Indvielsen til Livet. Hun bliver spids og hvas og kun 
lidet elskværdig. For sin Skønbeds og sit hurtige Hoveds Skyld 
vedbliver hun endnu i mange Aar at spille en Rolle i den lille 
Bys fashionable Liv, men der er ingen Mand, der falder paa at 
drømme om et fint og ømt Kammeratskab med hende. Hun er 
ganske vist langt fra de nye, ultra moderne Kristiania- Kvinders 
Forestillinger om, at hendes Pligt byder hende at ride Mandfolke- 
hadets Rosinante, men alt som Afstanden mellem hende og det 
samlede Mandskøn bliver større og større, saa stor tilsidst, at der 
ingen Mulighed er for at komme over Afgrunden, er det dog Af- 
skyen for Mændene, som bliver den sidste Styrke i hendes golde 
Liv — , indtil endelig et sørgeligt Dødsfald giver hende en Smule 
Erstatning for hvad Opdragelsen har ladet hende miste: huh 
bliver Forsørgerinde for Søsterens fader- og moderløse Dreng. 

Denne Beretning om Cecilie Witt bører til det bedste af 
livad Lie har frembragt. Men hans Omhyggelighed for at gøre 
Billedet færdigt og sandt bar forledet ham til i Begyndelsen at 
fordybe sig i den Grad i en snæver kvindelig Tilværelses Smaa- 
ligheder, at man er fristet til at give tabt, inden man kommer til 
Ende dermed. Det er først i den sidste Tredjedel af Bogen at 
man forstaar, hvorfor man skulde tvinges igennem saa meget 
Smaatteri; det kunde ogsaa have været gjort med mindre. Højde- 
punktet i denne Skildring naas vistnok i Omtalen af Cecilies sidste 
Forsøg paa at vinde frem til en Plads i Livet, der trods alt dog er 
den eneste > passende« for en Dame: Ægteskabet. Kommandørens 
har gjort Bal, og vi indvies i de Forberedelser, Cecilie træffer, for 
denne Gang endelig at faa Slut paa det aandsfortærende Liv fra 
Selskab til Selskab, der aldrig fører i Havn, og saa i Stemningen 
efter Ballet, da denne sidste Anstrængelse bar vist sig at være 
forgæves. Uden at gøre Tingen en Smule bedre end den er: en 

temmelig tom, rapmundet Balskønheds bitre Erkendelse af, at nu 
er hun træt, nu har Tilværelsen intet at byde hende mere, skaber 
Forfatteren en Bekymring i os, der gaar langt udenfor dette enkelte 
Tilfælde og omfatter store Dele af det hartad utrolig bagvendte 
Forhold, hvori en overlevet Kultur har stillet Kønnene til hinanden. 

Men Fortællingen tager mere paa sine Skuldre. Cecilies 
yngre Søster Marthe bliver gennet bort fra den, hun elsker, sin 
Ungdoms Legekammerat, tidligere slet og ret Sømand, nu Koflardi- 
kaptejn Jan Børresen — han er ikke Kommandørinden fin nok — , 
og de to unge Mennesker finder da selv hinanden. Da saa Ulykken 
vil, at Jan omkommer paa Søen, sidder Frøken Marthe tilbage som 
Enke. Hun føder en Søn et halvt Aars Tid efter Dødsfaldet nede 
i Pommern, hvorhen Forældrene har sendt hende for Skandalens 
Skyld, og hun maa saa lade Drengen blive der, da hun efter kort 
Tids Forløb selv er nødt til at vende tilbage til Hjemmet. Resten 
af de tretten fjorten Aar, hvori hun endnu lever i bestandig mere 
og mere sygelig Tilstand, hengaar under en evig tærende Længsel 
efter Sønnen. Hun faar i al denne Tid kun Lejlighed til at se 
ham en eneste Gang i et Par Maaneder og saa under Navn af 
Tante. Og knækket og ydmyg paa Grund af »Skammen« bøjer 
hun sig under de Vilkaar, man byder hende. Da Søsteren en 
Gang falder paa som en Slags Opmuntring at sige til hende, at 
der dog i Grunden er overgaaet hende en skændig Tort, ligesom 
hun, Cecilie, selv naturligvis er bleven skammelig behandlet af 
Mændene, saa har Marthe ikke andet dertil at svare end at sætte 
at Par forskrækkede Øjne op og bryde ud i Taarer. Og hun var 
før Ulykken det gladeste unge Liv, man kunde træffe. 

Lie fører os sluttelig til hendes Dødsleje, og næppe nogen 
vil lægge Bogen fra sig uden i dyb Bevægelse over denne unge 
Kvindes Skæbne. Hun er gaaet til Grunde, fordi hun paa intet 
Tidspunkt af sit Liv formaaede at hævde sig selv, og hun for- 
maaede det ikke, fordi Samfundstilstandene alt havde begyndt at 
ødelægge hende, da hun laa i Vuggen, og senere i tilsyneladende 
Uskyldighed havde fortsat dermed, efterat hun var bleven voksen. 
Om hun aldrig saa meget havde turdet, havde hun ikke kunnet 
tage sin Dreng til sig for at leve med ham; hun havde ikke haft 
Ævne til at tjæne blot saa meget, at Drengen kunde faa Klæder 
paa Kroppen. Men ligesom Cecilie, der en Nat har hjulpet 
Søsteren under et af de fortvivlede Hosteanfald og derved opdaget, 
at Marthe hele Tiden har ligget med sin Drengs forslidte Fotografi 

hos sig i Sængen, i den Anledning tager Mod til sig og sætter 
igennem, at Marthe faar Sønnen at se, saaledes vil Lies Bog hos en og 
anden fremkalde Beslutningen om for Alvor at støtte de Bestræb- 
elser, der gaar ud paa at hjælpe en naturlig Moral og Sædvane- 
lov frem i Verden i Modsætning til den unaturlige, der nu i ad- 
skillige tusend Aar har tæret paa Menneskenes, særlig Kvindernes, 
aandelige og legemlige Sundhed. Og sker det, er Lies »Hensigt« 
naaet med den friskt fortalte og alvorlige Historie om Komman- 
dørens Døtre. 

Han vil nemlig lære Menneskene, at de ikke uden Nødven- 
dighed bør gøre hverandre Fortræd. Det er en Revolution han 
vil fremkalde af uberegneligt Omfang. 



Krohg og Garborg er ikke Moralister. Deres Kunst er dem 
for stærk. Naar de skriver, er de i Fængsel. Først naar Bøgerne 
foreligger i Trykken, læser de dem, som vi andre læser dem — : 
med Udbytte for Aand og Følelse. Der opstaar Forestillinger i dem 
om Tilstande i Verden, der er slette eller gode eller ingen af Delene, 
og de lænker sig Muligheden af Forbedringer eller Forandringer. 
Men under Udarbejdelsen har de kun haft én Lov skreven i deres 
Hjærter og foran dem paa Væggen i Cellen, hvor de er inde- 
spærret, Kunstens evige Lov: Vær sand! 

Der er fablet overmaade meget om den »frie« Kunst. Det 
er for Arne Garborg og Christian Krohg Ord uden Mening. Kunstens 
Kalden er for dem Lyden af en Dør, der smækker i. og en Nøgle, 
der drejes om. Der sidder de og arbejder, og saa kan Verden 
staa i Brand, de véd det ikke, saa længe Laasen holder. De har 
ingen Pligter, ingen Opgaver fælles med de frie Borgere i Sam- 
fundet, de skal kun det eneste: sige hvad de véd. Og sige det i 
Billeder og Syner, som er saaledes beskafne, at de selv og andre 
i Liv og Død vil staa inde for deres Virkelighed. 

Der er for Tiden i Norden ikke andre Forfattere, der tager 
Kunstens Opgave saa enkelt og saa strængt som disse to. 

Krohg har tidligere kun nu og da skrevet en Avisartikel, 
saa udkom i de sidste Dage af 188G hans »Albertine«, en Bog, 
der har Rang med og i visse Maader er bedre end Brødrene 
Goncourts »Germinie Lacerteux«, det vil sige, den naar saa højt, 
som vor Tids fortællende Kunst er kommen. Den har mere Liv 

end Historien om den franske Tjænestepige, og den bruger færre 
og mere ligefremme Midler. Men saa er paa den anden Side ogsaa 
Æmnet mindre rigt set. Der raader i den sidste Fjærdedel af 
»Albertinec en Karrighed over Meddelelserne, som forringer den 
Kapital, man ventede at blive Ihændehaver af ved Læsningen 
af Bogen. 

Men ingen vil for øvrig kunne føle sig brøstholden ved dens 
Kunst. Og saa har vi danske dog langt fra den Nydelse af »Albertinec 
som Nordmændene bar. Vi kan ikke paa samme Maade gribes 
af Behag ved Sprogets Lokalfarve. Det er en Kristianiadialekt r 
der er ægte som det røde og blaa i Flagdugen er det paa Åkers- 
hus Fæstning. 

Fortællingen skildrer en Sypiges stilfærdige Undergang og 
borgerlige Død som offentlig Skøge. Samfundet besørger det om* 
trent altsammen, hun lægger blot en lille Del Vilje og en større 
Del Mangel paa Vilje til. Kun at man ikke et Sekund maa tro, 
at Fortælleren har et saa abstrakt Begreb som »Samfund« i sit 
Hoved eller et saa afskyligt Ord i sin Mund. Han véd, at saa- 
ledes gik det Albertine, Søster til den Oline, der forud for hende 
havde været offentligt Fruentimmer i »Vika«, men saa var bleven 
gift med en velstaaende Gamling og nu har en Anstalt for fransk 
Vask og Strygning. Og han kender en stor Del af de Tanker og 
Stemninger hos Albertine, som gik forud for »Indskrivningenc 
Det er det han fortæller os. Saa maa vi selv skabe os en Mening 
om Aarsag og Virkning, og danne os en hvilken som helst Fore- 
stilling vi vil om godt og ondt ved denne Lejlighed, det kommer 
ikke Meddeleren ved, det er jo ikke os, han har med at gøre, men 
Albertine. 

Men der er dog her ét at mærke, og det er netop det store 
»men« i Kunsten. Det Fortælleren véd, det véd han med sit 
Hoved og sin Sjæl. Det er Maleren Christian Krohg, som for- 
tæller, ikke t. Eks. et lydhørt Apparat, som man kunde faa flere 
af, havde man blot det fornødne Materiale og de rette Tegninger 
og Tal. Det vi altsaa læser om Albertine, har Krohg først set og 
følt, derfra stammer Noblessen i Beretningen. 

»Albertine« er en ualmindelig fint skreven Bog. Den turde 
endog nu og da være vel mild i Valget af det, der bliver sagt og 
det, som ikke siges. Ikke altid staar den grove Virkelighed saa 
umiddelbart levende for én, som det er Forfatterens Mening, at 
den skulde gøre; men naturligvis hidrører Finheden ikke fra 

nogen som helst Sky for at nævne Tingen ved sit rette Navn. 
Bogens Slutningsord i Albertines Mund er overvættes grelle. Det 
kommer noget af, at Forfatteren har skaanet den unge Pige i 
Løbet af Fortællingen. Han lader hende tale for lidet, til at vi 
kunde være forberedt paa, at hun vilde blive saa hensynsløs 
plump. Han har i forskellige fortrinlig udførte Situationer haft 
mere Øre for de andres Ord end for Albertines, og han er gaaet 
uden om en Del Optrin, som maatte have vist os den tarvelige 
Sypiges >Simpelhed«. Der mangler noget, naar vi ikke hører 
Albertine og Jossa — den ypperligt skildrede Veninde, der har 
Manerer og Moral som en Vipstjært, — give de raske Svar >lige 
i Fieisen« paa de Mandfolk, der snakker til dem og vil gribe dem 
under deres hastige Vandring fra Nordbygade hen til Oline, og vi 
burde vel have overværet i det mindste et af de Gilder, hvor 
Albertine lærer at sætte Pris paa Champagne og »Leven«. Der 
er et Øjeblik under det afgørende Besøg hos Politifuldmægtigen, 
hvor Albertine ligesom bliver borte for os, det er, da hun uden 
at betænke sig tømmer det ene Glas Sherry efter det andet. Hvor 
har dette fattige og uforsøgte Pigebarn faaet Smag paa stærk Vin 
fra? Og er mon i det hele ikke denne Aften hos Politifuldmægtigen 
skudt for langt frem i Albertines Liv? Hun opfører sig saa for- 
underlig udvortes erfaren og uforskrækket. 

Men disse Indvendinger rammer ikke noget afgørende i 
Bogen. »Albertine« er Begivenheden i Literaturen for dette Aar. 
Den er saa ægte, saa ligefrem, saa fast sluttet og gribende. Næsten 
alt hvad vi erfarer, faar vi at vide igennem Albertines Betragt- 
ninger. Hendes Bevidsthed er som sammengroet med det uløseligt 
gaadefulde Faktum, at Søsteren Oline nu, efterat hun har boet i 
Vika, skal kunne gaa og gælde for et skikkeligt Menneske, blot 
fordi hun er bleven gift. Hvis Skæbnen kunde slippe dem saa 
aldeles igen, naar den først havde haft Tag i dem, saa var det 
hele jo ikke saa farligt! Men Sagen var ogsaa, at de blev sølet 
saaledes til indvendig, at de aldrig kunde blive rene mere. Nej 
det stod fast, hun vilde ikke have med Søsteren at gøre, ikke 
laane Regnkaaben af hende, ikke lade sine Pandehaar krølle med 
den forfærdelige Nikkeltang, som hun vidste Oline havde fra »den 
Gang«. Og hun flygter fra Søsteren og Veninden og sidder Dag 
tid og Dag ind ved Symaskinen. Men Billedet af Oline forfølger 
hende, hun kan ikke lade være evig og altid at gruble over alt 
det, hun véd, og det hun ikke véd om Søsteren. 

Men det vilde være en Latterlighed at forsøge paa at gen- 
give Indholdet af »Albertine«. Indholdet af Bogen er først af 
alt dens Tone, Stilen, hvori den er skreven. 

Det er Moderen, som for at faa Albertine ud i Luften bort 
fra Symaskinen og den evige Grublen, hvis Art hun forstaar, en 
Aften løber hen til Oline og laaner Regnkaaben for at Datteren 
næste Dag kan følge med i Kirke, og da Isen paa denne Maade 
er brudt, er det Jossa, som senere drager Albertine, i den hver 
Gang paa ny laante Kaabe, med til Formiddagsvandringerne i 
Spadseretiden paa Carl Johan. Saa kommer 17de Maj med dens 
Fanetog og Folkefesten om Aftenen. Albertine er fremdeles i 
Jossas Selskab. Det er saa morsomt, for Jossa véd saa god Be- 
sked, og den Dag kan hun tilmed traktere. Ved denne Lejlighed 
lærer Albertine saa en af de Herrer at kende, som driver paa 
Gaden Middag og Aften for at fange, hvad der lader sig fange. 
Han er imidlertid honnet nok til ikke at ville forføre hende, han 
advarer hende tvært imod. Men nu er hun bleven iagttaget af 
Politiet ; det kender kun altfor godt Jossa. Og Fuldmægtig Winther 
bruger sin Myndighed til at tage Albertine for sig selv, medens 
hun endnu er ny. Han giver hende en Nat, da hun uskyldig er 
ude, Ordre til næste Aften at møde paa hans private Bopæl. Og 
Albertine , som paa Grund af Søsterens Skæbne har en overtroisk 
Rædsel for Politiet, kommer og — gaar som Fuglen i Slangens Gab. 

Dermed er hun indviet til Undergang. Hun holder sig nu 
ikke længer for god til at tage Del i Nattekommers med trakter- 
ende Herrer, og om end dette Liv egentlig ikke morer hende 
synderlig, faar hun dog Længsel derefter, haar hun atter prøver 
paa at holde ud ved Symaskinen. Hun gaar en Søndag Aften til 
Dans paa et Forlystelsessted udenfor Byen, falder der i med en 
ung Herre, som har Penge nok, og er i tre Dage borte fra Hjemmet 

Men saa trækker Politiet Nettet sammen om hende. Hun 
faar Tilsigelse til at møde paa Hovedstationen, og da hun der er 
fripostig mod Hr. Fuldmægtigen, som hun ingen Grund har til at 
respektere, lader han hende føre til den Visitation, de indskrevne 
Fruentimmer bliver underkastet. 

Hun maa gaa alt igennem og er omtrent bevidstløs af Skam. 

Men hun kommer midt i Rædslen til at tænke paa, at 
saadan har Oline ligget og Jossa og Valeria og snart sagt alle 
de, hun kender. I Grunden var det ikke saa farligt heller. Det 
var Skrækken, som var det værste. Oline havde Ret, hun havde 

været dum. Vel er hun rød som et dryppende Blod, da hun 
atter staar oprejst og i Orden foran Politilægen og hans Assistent, 
som blader i en Protokol og ligegyldig siger: »Værsgo' — nu er 
der ikke mere,« idet han følger hende til Døren, og raaber: »den 
næste«, men da hun træder over Tærskelen, har hun faaet sin 
blege Olivenfarve igen. »Og frejdig som om ingenting var, mønstrede 
hun nu, da hun gik igennem Venteværelset, disse offentlige Fruen- 
timmer, som havde genert hende saa, da hun gik ind, deres 
Ansigter, deres Klæder, deres Hatte.« 

I næste Kapitel, Bogens sidste, der kun er et Par Sider 
langt, staar Albertine om Natten halv afklædt i en Dør i »Vika« 
og skriger efter nogle Natteranglere, som vandrer forbi. 

Visitationen havde gjort det af med hende. 

— Alt maa man beundre i denne Bog, men rigest er Be- 
gyndelsen med Skildringen af den unge Sypige i sit Hjem: Denne 
lille Kreds af Tanker, som hun aldrig kommer ud af, dette Spørgs- 
maal om Laanet af Olines Regnkaabe, som hun instinktmæssig 
føler er afgørende, Kirkegangen med Albertines trygge Følelse af, 
at her er hun i godt Selskab, Vandringerne paa Carl Johan med 
Vrimlen af de to Kristianiapigebørns og Haandværkerdøtres lille- 
'hjæraede Smaastadsinteresser, og saa Moderens forkomne Lyst til 
at snakke lidt, og Edvard, der har »Asmastæringen«, og 17de Maj! 
Det er en Kunst, der fanger Virkeligheden som i et fint Net, 
Støvfnug og smaa Solstraaler er med sammen med de større Ting 
— man tænke blot paa 01 res ten i Flasken, som Edvard trakterer 
sin Moder og Søster med ved Pavillonen — , og ikke noget er 
lagt til rette, ikke noget heller er langt, og intet, der kan over- 
kommes fra Iagttagerens Standpunkt, mangler. Forfatteren vil 
formodentlig kalde sin Fremgangsmaade for »Impressionisme«, men 
Ordet fylder for lidt. Foredraget standser ganske vist aldrig for 
at blive udmalende, Ordene er i evig Bevægelse, og Stilen ligesom 
opløst, Stemningen frembringes ved lutter samvirkende Enkelt- 
iagttagelser, men der er til syvende og sidst mere Liv i hvert Ord 
for sig, end den egentlige Impressionisme kan taale. De ikke blot 
maler Tingene men gaar tværs igennem dem. 

»Albertine« har sin Kunst for sig. 

Men saa er der tilbage et Indtryk af Bogen, som man ikke 
kan ryste af sig. Man ser et bredt, mudret Vand flyde. Oppe 
ved Kilderne sidder Folk, som lyser Forbandelse over Vandet, og 
kaster Anklager i Strømmen, deraf Urenligheden. Men de rige 

har Baade, hvori de sætter over, de fattige maa svømme. De af 
dem, der ikke er stærke nok til at taale Stanken og Bølgerne, 
gaar under. 

Men saa vender andre sig imod Kilderne og forbander dem, 
der forbander. 

Arne Garborgs »Mannfolk« er en Slags Fortsættelse af 
»Bondestudentar«, og vil sikkert atter blive fortsat af en tredje 
Fortælling. Den er bygget efter en anden Plan end den forud- 
gangne noget større Bog. Den skærer nemlig tværs igennem 
Kristianialivet, medens »Bondestudentar« gik paa langs der ad. 
Og er »Mannfolk« end ikke en bred Boulevard, ad hvilken man 
kommer frem pr. Sporvogn, saa er den dog anlagt efter alle 
Nutidens Fordringer med fast Underlag og strygende Adgang for 
Lys og Luft. Underligt er det fra denne Vej at se ind i de lyssky 
Kvarterer af Norges Hovedstad, som man forhen aldrig ret kunde 
faa Kig paa, de tegner sig med afbrudte Husender, pludselige 
Skorstene, Gavle og stejle Gyder, som baade kan være pæne og 
se overmaade smudsige ud. 

Det er blevet muligt ved Garborgs Hjælp at trænge ind 
paa Omraader, som før gemte sig. Hans Kunst er søgende og 
meget moderne. 

Man husker »Bondestudentarc Det var, som om alle 
dækkende Overflader blev borte for hans Berøring. Det i Sjælene 
forborgne, det pinte og fejge kom frem i Dagens Lys. Dér sad 
denne »skikkelige« Daniel Sørbraut afklædt som et slagtet Faar 
hjemme paa sin Hybel og skrev Frierbrev til Hanna Stensrud; 
hvad hjalp de blanke Briller ham og hans »Selvstændighed«? 
Fra Barnsbens Tiden og til Skægget groede ham om Hagen kendte 
vi hver lønlig Krog i hans Tanker, og Ynk var det altsammen. 

Meget af denne stolte Bondebevægelse bort fra det aandsfor- 
ladte Slid til Dannelse blev til en underkuet Fattigmandsslægts golde 
Forsøg paa at slippe ind i de nydendes Kreds, og saa var der 
disse enkelte gæve Fyre, der fordi de havde nye Tanker i 
Panden, langsomt maatte sulte ihjel. 

Der var Universitetslivets tobaksstinkende Ørken, hvor 
Idealernes blege Faner viftede fra udgaaede Træer, og der var de 
mange unge Mennesker, som havde forvildet sig der ind, og i 
deres store aandelige Nød ikke vidste andet Raad end at forsamle 

sig som Kragerne paa en Snemark og foresnakke hverandre, at 
Livet var skønt. 

Der var den virkelige, haandgribelige Sult. Ingen, som har 
læst Bogen, kan have glemt Daniel Sørbrauts Besøg hos Ole 
Bentsen og Peter Dirk, da han som en sidste Udvej for at skaffe 
sig blot en Dags Føde lusker op til disse Halvkendinge og 
sætter sig til at logre for dem en Time eller to og endda maa 
gaa bort med uforrettet Sag. Det var Nedværdigelsen uden 
Skaansel, Trangens sande Usseldom, et Billede, som gravede sig 
ind i Læserens Sjæl med Smerter omtrent som dem, der skreg i 
Daniels Tarme. 

For at finde noget tilsvarende maa man gaa til den russiske 
Literatur. Dostojevski har haft Ævne til at male lignende og 
værre Tilstande, men ellers vil kun Strindbergs Skildringer i »Røda 
Rummetc kunne komme op i Nærheden af dette. Noget saa 
ubarmhjærtigt ægte er det en sjælden Sag at faa fat paa i 
Literaturen. 

Men saa var der Foredragets daarende Lyde. . Klunk og 
Rislen, som af det skjulte Vand i Bjærge, der arbejder sig frem, 
muntert og frugtbargørende og med en vemodig Biklang. Det var 
alle Steder, og det gjorde Rejsen gennem Bogen til en aldrig af- 
brudt Nydelse. 

»Mannfolkc er skrevet i en lignende Stil men med en Til- 
sætning af mere Energi: mere Fasthed, mindre Vemod. 

Mest af alt handler Bogen om Forholdet mellem de to Køn. 
Det er de to Grunddrifter, Sult og Kærlighed, som hidtil har præget 
Garborgs Forfatterskab, Sulten i »Bondestudentar« og Kærligheden 
i »Mannfolkc. Og som de fleste i Livet foretrækker en Forhand- 
ling om Elskov for en Debat om Nød og Mad, vil hans sidste Bog 
rimeligvis gøre større Lykke end hans første. 

Den har stærkere Farver. Der er undertiden næsten Vælde 
i den enkelte Virkning af en Replik eller et Ord. Men intet skriger 
med en falsk Lyd. Virkeligheden har netop disse pludselige Ud- 
brud af en Kraft, som synes overgemt fra Tider, hvor Tilstandene 
ikke var saa skrøbelige som nu. Enhver kender Ytringer fra det 
daglige Liv af Lidenskaber, som paa en Maade er hjemløse nu 
paa Jorden, da man ikke for en Strids Skyld om Boven af en 
Bjørn eller Siden af en Hjort farer hinanden i Struben, og alle 
er fortrolige med Brugen af Betegnelser, som kunde synes mere 
egnede til at bryde Vej i en Urskov end til at skaffe Rum for en 

Tilskueren. 1887. 11 

Stemning ved et Drikkelag. Garborg har et ulasteligt Øre for 
Smaapludret i vort af Dørklokker og vandrende Politibetjænte 
ordnede Liv, men ud af det tyste Tonefald hører han Brøl, som 
han lægger Mærke til. De kommer fra Mandfolk, og han har 
sat dem ind i »Mannfolk«. De har en forskellig Karakter efter 
Individ og Omstændigheder, men altid minder de om vore Kamme- 
rater blandt Dyrene, og da Garborg ikke et Sekund kunde falde 
paa at ville fornægte dette Kammeratskab, har han sin uan- 
fægtede Kunstnerglæde af at anbringe dem paa rette Sted. 

Bogen har som den forrige sit Stof fra det tunge, mesten- 
dels fattige Kristianialiv, dette forunderlig ensformige Slid paa en 
langsom Tilværelse. Moro findes der næsten ikke for Mænd, kun 
ulivlige eller uskønne og raa Udskejelser med Fruentimmer og saa 
01- og Brændevinsbimplerier. Naturligvis er der et andet Kristianialiv 
ved Siden af dette, det, som føres af de velstillede i en mere 
eller mindre aandfuld Selskabelighed eller ved Bogen og i Forret- 
ningerne, og af de glade unge Mennesker i Familjerne, paa Ud- 
flugter om Sommeren og paa Isen om Vinteren og saa under den 
evige Strygen paa Carl Johan, hvor Sladren gaar og Forliebelserne 
plejes. Men Garborgs Kristianialiv er for saa vidt det ægte, som 
det er det, hvor der trods den uhyre Kedsomhed dog leves mest. 
Det er i alt Fald Jordbunden for den nye norske Samfundstilstand 
og dens Kunst. Paa disse fattige Hybeler og daarlige Bevært- 
ningssteder er det at de Samtaler er førte, som aandelig har 
næret den Del af Slægten, der er gaaet frem. 

»Bondestudentart fulgte en enkelt Persons Udvikling fra 
Barn til voksen Mand, i »Mannfolkt møder vi en rig Samling 
Individer af begge Køn paa forskellige Udviklingstrin, og Meningen 
med Bogen er ikke at give afsluttede Livsbilleder, men tvært imod 
kun at tage det med i Skildringen, som en forholdsvis hurtig 
Vandring tværs gennem Kristianialivet viser os. Vi begynder midt 
i noget og ender midt i Fortsættelsen deraf. Intet er dog egentlig 
ufærdigt, der skulde ikke være mere med denne Gang. 

Der er Daniel Sørbraut fra »Bondestudentar«, nu gift Mand 
og Lærer i Religion og, naar han vil Præst paa Landet. Ægte- 
skabet har givet denne værdige Bræger mere Hø end saftige Urter 
at leve af, og naar han med sin Dyd kommer forbi et Indelukke, 
hvor der staar Kløver, maa han uvilkaarlig standse og betænke 
sig paa, om han ikke mulig kunde tillade sig et Spring over 
Gærdet. Hans Tilnærmelser til det store Lam i Hjorden, Helene, 

der næres af det Græs, som staar langs Vejkanten, og strutter af 
Sundhed, er en af Følgerne af hans magre Levemaade. Dette Lam 
faar han imidlertid ikke, »vesle« Laurits Kruse har taget det. 

Fortællingen dvæler længe ved Laurits Kruse, den unge 
filologiske Student, og hvor udmærket rigtigt end alt det er, der be- 
rettes om ham, er det dog paa en Maade det mindst tilfredsstillende 
ved Bogen, fordi det næsten ikke er os muligt i Tankerne at holde 
ham ude fra den Daniel, vi læste om i »Bondestudentar«. Han 
er i ydre og indre Forhold saa lig sin Forgænger, at han tilsidst 
forekommer os at være samme Person, om hvem Forfatteren blot 
havde glemt at meddele de vigtige men mere skjulte Træk t 
som nu fortælles. Laurits Kruse er et Kødets Barn, der for 
sin Morals Skyld udstaar tunge Kvaler, indtil Tjænestepigen, Helene, 
med det alvorlige Ansigt og det mærkelige Smil som af >ei 
sekstenaars Gadetaus«, endelig en Morgenstund forbarmer sig over 
ham. Saa trives han forholdsvis godt. Men Forbindelsen bliver ham 
til Besvær, og senere, da Helene føder et Barn, er Enden næsten 
værre end Begyndelsen, for Laurits er en »rædd« Mand, og han 
er bleven forlovet. 

Vil man forstaa det uendelige Virvar i en bange Sjæl, vil 
man lære at kende den Forkuethed, som en tunghaandet Moral 
kan frembringe under smaa Samfundsforhold i et almindeligt 
Menneskebarn, saa skal man læse Arne Garborgs Bøger. For at 
unge Mennesker i Norge skal kunne finde ind til deres egen 
Natur, maa de i Følge hans Fremstilling, grave sig igennem 
noget saa svært som Kølens uhyre Stenmasser, og Bjærget, de 
slider i, hedder Synd. Synd er alt det, som Kirken ikke tillader. 
Og Mænd og Kvinder gaar med en Tyngsel over Brystet, som gør 
de fleste af Mændene til Løgnere og styrter en Del af Kvinderne i 
den jammerligste Fordærv: har de været blot i en Muldvarpegangs 
Dybde under Bjærget, saa er der ikke mere for dem at gøre her 
i Livet, enhver kan kende Mærkerne af deres uglade Vovestykke 
paa dem, de har ikke Ret til at se Solens Skin. I Bjærget med dem! 

Lie, Krohg og Garborg mødes i den samme Iagttagelse, at 
Menneskene i deres Hjemland for en stor Del udvikler sig under 
et Pres, som vanskaber dem. 

Men i »Mannfolk« viser Garborg os ogsaa Folk, der har ud- 
viklet sig paa Vandringen over Bjærget. De drager Vejret frit 
og har ikke Aarhundreders Kiselstøv og Sand i Haaret og 
paa Skuldrene. Der er Anglomanen Georg Jonathan. Han er 

frisk og fri, men han har den underlige Egenskab, at han er 
overtroisk. Han er bange for Ægteskabet, som en Bondemand er 
det for Kirkegaarden. Der er ingen paa Jorden, som skal faa 
ham snakket fra, at det jo maa spøge der, hvor man putter saa 
mange Lig ned. Han faar en ung Dame til at leve med sig i et skjult 
Kærlighedsforhold, og da det efterhaanden viser sig, at de er gaaet 
med lukkede Øjne ind i et Fængsel — aldrig kan de røre sig 
frit — , og der kun er den ene Udvej tilbage til at forisætte Samlivet, 
hvis hun da ikke skal ødelægges, at de gifter sig, saa vælger han 
ganske vist Ægteskabet, men han gør det med en graa Gysen og 
fyldt af Raseri over at skulle have Magter imod sig, som han 
ikke kan bære sit glade Sinds Vaaben paa. Han vidste, hvad 
det maatte føre til. »Det var ikke nu som før at være sammen 
med sin elskede. Det havde faaet denne Usmag af Pligt Hun 
var ikke en fri Kvinde, som han vandt hver Dag, og som gav sig 
hen, fordi hun elskede; hun var en Borgerkone, som havde taget 
den Opgave paa sig at være Moder til hans Børn, og som med 
Loven i Haand kunde kræve hans Elskov.« »Endnu var han 
indtaget i Julie, hun havde en Magt over ham, som var natur- 
stridig, men Glansen var gaaet af hende; hun var ikke Dame; 
hun var Datter af en Hotelvært [det er hun i Fortællingen]. 
Om nogen Tid vilde han komme til at elske hende lige saa 
pænt og lidenskabsløst og pligtmæssig som andre Ægtemænd 
elskede disse bundne Kvinder; han vidste det, han følte det paa 
sig. Han havde forklaret hende Ægteskabet, men hun vilde ikke 
forstaa. Hun vilde Satan lyne mig være »dydsiret«.« »Ved Du,« 
skriver han i et Brev, »hvad hun har sagt mig? Hun har sagt 
følgende Nederdrægtighed: egentlig har jeg altid tænkt mig, at 
vi skulde gifte os ; ellers kan du vel begribe, at jeg ikke var gaaet 
med til dette.« Og Georg Jonathan er ikke den Mand, som 
agter at lade sig snyde! — - Han, der har set, at hans elskede 
gik borgerlig til Grunde under det Forsøg, hun var modig nok til 
at indlade sig paa, idet hun alt var paa Veje til at ville lade 
sig nøje med daarligt Selskab, fordi hun ikke kunde faa godt, 
han betragter sig som en »snydt« Mand, fordi hun inderst inde 
aldrig har været angest for at gifte sig med ham, og nu siger, 
at hun ikke var gaaet med ham, om hun ikke havde troet, at 
det maatte føre til Ægteskab! Men hvad Skade lider han, selv 
om det er sandt — hvad det næppe er — , at hun ikke var gaaet 
med. naar hun ikke havde tænkt, at hun en Gang skulde blive 




Den nye Literatur. 



161 



hans Hustru? Det er jo ham selv, der har erkendt, at Samfundet 
er stærkere end den enkelte i slige Ting, og der er for ærlig til 
at kunne opgive hende og for brav til at ville se hende tage 
Skade paa Sjælen. Georg Jonathan, som ikke kan taale, at en 
stakkels Tjænestepige kommer galt af Sted, uden at hjælpe hende, 
og det med virkelige Opofrelser, han pønser paa Hævn mod den 
Kvinde, som han af særdeles gode Grunde højtidelig har ægtet, 
ene og alene fordi hun tilstaar, at hun er fornøjet med Foran- 
dringen fra at være en jaget Fugl til en, der har en vel forsvaret 
Rede hos ham — . I Sandhed, dette er en Overtroens Virkning, 
som er mærkelig! 

Samme Georg Jonathan tilfører for øvrig Bogen en ikke 
ringe Livlighed. Kristianiatilstandene har ikke bidt paa hans gode 
Humør. Men ved et Par Lejligheder bereder han Læserne en pin- 
lig Overraskelse. Hvor er det muligt, at han kan tage imod 
Gabriel Grams ubegribelig plumpe Tilnærmelse om Aftenen i 
Studentersamfundet paa den Maade, som han gør det? Snakke 
med en vild fremmed, tilmed lidt anløben Person om sin Veninde, 
som om hun var et til Allemands Omtale udleveret Kvindemen- 
neske, den honette unge Pige, som han staar i Begreb med at 
ægte? Og hvor kan han i de Breve, han skriver, overlade sit 
Ægteskabs Hemmelighed til Begramsning af den unge Fætter, han 
i Grunden foragter? Man forstaar ikke dette og bliver tilbøjelig 
til at tro, at der i Kristiania maa være andre Forestillinger om, 
bvad den personlige Værdighed tillader og ikke tillader, end dem, 
vi er vant til at følge. Man træffer denne Aabenmundethed og 
Selvudlevering paa adskillige andre Steder i Bogen uden at det 
støder, og det ligger simpelt hen deri, at hos Folk af ringe Værdi 
er Forholdet almindeligt. Men hos de gode er Tingen ny. Skulde 
der være begaaet en Fejl fra Forfatterens Side? Man griber 
senest til denne Forklaring, Bogen har ikke Præg af at indeholde 
Fejlsyn. 

Det i malerisk Henseende bedst udførte Kapitel turde være 
det femte, det, der beskriver Maleren Bjølsviks Hi i »Pultostent *). 
Her er det Kristiania omtalt, som kun de indviede kender, det, der 
brager stygge Ord, der svirer, der gør Dumheder, slider for Føden og 
jævnlig gaar til Grunde, det, der vil noget eller blot snakker derom, 



l ) Den populære Betegnelse af en stor, moderne Bygning paa Carl Johan 
lige overfor Stortinget, hvor adskillige Malere har Ateliers. 

og som saa en sjælden Gang udsender en Profet, hvis Gerning 
skinner over Norden. 

Billedet er grebet i al sin Tarvelighed en raakold Mandag 
Morgen i December. Den for Tiden svært »nedpaakomne« Bjøls- 
vik er vaagnet af Kulde, fordi det ene Sængetæppe er gledet paa 
Gulvet. Luften i Stuen hænger som en Em om ham, at staa op 
vilde være det samme som at springe i Søen en tidlig Vaardag, 
og saa er det tilmed for mørkt til at arbejde. Men han skal male 
sit »elendigec Sæterbillede færdigt, og op kommer han endelig og 
fryser, saa Tænderne klaprer. »Ovnen var halvfuld af Aske som 
sædvanlig. Det var da ogsaa som hede, brandgule o. s. v., at han 
aldrig kunde huske paa den Aske! Og Bjølsvik bandede, saa der 
kunde gaa Ild i Brændet alene deraf, men for at være desto 
tryggere fandt« han Petroleumsflasken frem. Naturligvis. Tom 
som en Pengepung. Saa tom som der kunde have været Brænde- 
vin paa den. c Alt hvad Bjølsvik havde bandet før »blev Barne- 
snak og Gudsord mod den Ramse, som nu korne »Og da han 
ikke kunde længer, stampede han i Gulvet, saa Pultosten skjalv, 
fordi »dette fordømte saakaldte Sprogc var saa »fattigt paa Kraft- 
udtryk c Han skar saa mange Pinde, at han mente man kunde 
sætte Ild paa Maridalsvandet med dem, men saa kunde han ikke 
finde Tændstikker. Paa Bordet var de ikke, og paa Gulvet var 
de ikke, og i Vinduet var de ikke, og ikke i Frakkelommen og 
ikke noget Sted. Naturligvis! Han havde glemt at købe. Han 
lo af Arrigskab, han skar Tænder af Arrigskab, han fnyste af 
Arrigskab som Fanden paa store Bededag. Men bande kunde ikke 
nytte; alle Eder var for svage. Saa trak han Støvlerne paa og 
gik ind til Blytt; der stjal han Tændstikker. Blytt sov som en 
Sten og saa ud, som om han vilde sove til Dommedag. € Saa 
faar Bjølsvik sin Frokost i Kælderen, hvor han har Kredit, og 
træffer der en anden Maler, med hvem han — som sædvanlig 
naar Tiderne er onde, og Morgenen sur — taler om de elendige 
Forhold for Kunstnerne f Norge. Et Billede havde han for nogen 
Tid siden solgt til en Grosserer, »det gav den Slyngel blot 300 Kroner 
for, og saa fik jeg endda den Besked med i Købet, at det var 
ikke Kunst, hvad jeg havde gjort, men Fotografi. Idiot.c — »Hm! 
Og dog gav han 300 Kroner for det! c — »Ja; for Sandhed havde 
vi Brug for, men Kunst er Humbug, sagde han. Generalidiot. c 

— »Patent-IdioU. — »Kongelig norsk Overidiotc — »Kraftidiotc. 

— »I Evighed Ament.« 

Da det begynder at klare lidt, gaar Bjølsvik op, hvor han 
bor. »Han var meget modløs. Det, han gav sit Arbejde og vilde 
bruge hele sit Liv til, havde han for længe siden mærket, at ingen 
brød sig om. Hans egne Venner gad ikke saa meget som komme 
op til ham og se paa, hvad han gjorde. Kom der nogen, saa 
var det en Sviregast, som vilde spørge, om der fandtes Brændevin 
paa den Bule; andre Folk saa han ikke. Det var slemt, saa man 
stod alene i Verden. Man havde Bekendte og Venner i skokkevis, 
men skulde man lænke sig om, havde man ingen.c 

Da han træder ind i sin Stue, staar Gabriel Gram der og 
vasker sig. Hvor han kom fra? Gabriel Gram jamrede sig, 
ban kom fra en forfærdelig Svir i »Vikac. Han skyllede Munden 
med Konjak og Vand, som om det gjaldt Livet. »Og tror du 
saa ikke, at jeg ogsaa kyssede Svinet ?c Bjølsvik maatte le af 
hans Ynkelighed. Hvor han for Resten havde stjaalet den Konjak 
fra? »Henne i Krogen der blandt alle Flaskerne. Uf! Gud, 
hjælpe os alle sammen.c Han bliver lagt til rette paa Sofaen, 
og Bjølsvik skaffer 01 ved at plyndre Blytt for Penge. Men 
Gram vil gifte sig. Han hadede dette Vildmandsliv, det var 
ikke til at holde ud og ikke en Gang morsomt, ikke Spor! Nej 
hvem der havde en ærlig Pige, som man holdt af og kunde for- 
lade sig paa ! »Ja det siger du i Dag, mente Bjølsvik. Men ellers 
er der . Skam noget i det. At gaa paa Svir i Vika er vel nogen- 
lunde, som naar Araberen gaar i Sahara og ikke finder Vand. 
Saa slagter han en Kamel og drikker det Vand, han der finder i 
<len femte eller sjette eller ottende Mavesæk, for Kamelen har 
liere Mavesække, end der kan ligge paa et Mellæs. Som det 
Vand er mod ærligt friskt norskt Fjeldvand, saaledes omtrent er 
-det vel med den Glæde, man kan have af et købt Kvindemenneske 
mod den, en Kvinde, man holder af, kan skænke en.c Og saa 
snakker de om de mange store og fuldmodne Kvinder, som 
.gaar og venter paa at blive gift. Bjølsvik mener dog, at Tingen 
bliver for dyr, Kvinderne vil ikke andet end lade sig forsørge. — 
Grams Forsøg paa at komme sig hos Bjølsvik ender saa med, at 
han ikke tør lægge sig til at sove, der følger Rædselsforestillinger 
med den Tilstand, han er i, og han tager hen til Elise, Grosserer 
Beckmanns Maitresse; hos hende vil han kunne faa Ro. 

Billedet er ikke vindende, og det vil for en Mængde danske 
Læsere staa som unødig hæsligt, Kunstnerlivet og i det hele 
l'ngkarlelivet er ikke saa udvortes raat i København som i Kristiania. 

Skildringen er ikke desto mindre tilforladelig, og i Udførelsen er 
der en bredskuldret Kraft, som raader over en Teknik af første 
Rang. Vil man t. Eks. lægge Mærke til, hvorledes Plyndringen 
inde hos Blytt, der ligger i Sængeri endnu, gaar for sig: 

»Du Syvsover,c sagde Bjølsvik, »har du en Flaske 01 her?c 
»Ikke Spor af 01, ikke Spor,€ svarede Blytt. 
»Men Penge da?c 

»Penge, er du gal? Ikke en Snus, ikke en Snus! Bare 
to-tre Kroner; vil du lade være? dem skal jeg ud med! Lad 
være, siger jeg! Slyngel! Har man set Magen U 

Men Bjølsvik har fundet i Portemonaien en Femkroneseddel 
og over to Kroner i Sølv. »Din Uting, du er saa rig som Roth- 
schild,t sagde han. »Tak skal du ha\c Han tog det, der var af 
Sølv, og gik. 

»Jeg maa ha* dem igen, igenU skreg Blytt. 

»Ja vent, til jeg faar solgt mit Sætersmøreri,€ svarede Bjølsvik 
ind gennem Døren. 

Af denne Slags Mestertegning findes der paa hver Side i 
Bogen. Men Fremgangsmaaden ved denne Lejlighed er for øvrig 
ikke den almindelig brugte, Garborg er ikke særlig kortfattet. 
Jeg har sammenlignet hans Stil med det rislende Vand i Bjærge, 
man kunde stundum være fristet til at sige, at der klinger noget 
i den som af Mænds Trin paa frossen Sne. Sætningsbygningen 
giver gærne efter for et ironisk Tryk, der fremkalder ligesom 
svagt syngende Lyde. Det er til Dels Måalets Skyld, hvori Garborg 
skriver, men det vil ogsaa kunne spores i Oversættelse. Jeg slaar 
tilfældig op paa Side 9. Teologen Daniel Braut har staaet ved 
Arbejderforeningens Bal og set paa Dansen — hvor er denne ikke 
straalende beskreven! — med en ulmende Sorg i Hjærtet over, 
at han ikke var ung og ikke kunde være med. Han skulde gærne 
have svinget sig med én som hende der, og hende der. »Aa, der 
var saa mange, de kom svævende frem som Syner, den ene 
lokkende, den anden mere lokkende; det var Syner af den Slags, 
som Djævelen sendte, naar han vilde faa Menneskene til at synde. 
Kandidat Braut vaagnede pludselig op. Henne i den anden Ende 
af Salen, inde under Galleriet, saa han sin Kone, stakkels, brave, 
halvgamle Hanna. Hun ledte efter sin Mand, han vidste det nok. 
Der var ikke andet for at gøre end at lade sig finde. Han begav 
sig paa Vej med et tungt Suk. Herre Gud nu havde Djævelen 
været efter ham igen. Aa, at man skulde være saa blød i sit 

Hjærte. Gift Mand — . Naa! ja saa? Saa den Karl stod her 
og lurede? Det var svært. Den Dreng! — Daniel Braut blev 
vred. Han kom farende til sin Kone og fortalte, helt rød i 
Kammen, at han havde set Kruse, Studenten, han, som boede 
hjemme paa deres egen Kvist, Laurits Kruse, ja, just ham, Drenge- 
barnet, Hvalpen, ikke tør bag Ørene éndnu ; han havde set denne 
Dreng, denne Hvalp gaa her og luske om paa Arbejderbal og se 
efter Pigebørn. Fru Hanna blev helt forundret; hun havde sjælden 
set sin skikkelige Daniel tage sig en Ting saa nær. c 

Eller Skildringen af Festen 17de Maj, da Gaderne er sorte 
af Folk, og Vinduerne »lyse af Ansigter og Damehalset, og de 
unge., Frøkner Frida og Dagmar med deres Snak om Mænd og 
Giftermaal — en moderne uartig, baade hidsig og kølig Pludren — , 
fremdeles Beretningen om den halvvoksne Julie Lindners Fantasier 
og Drømme, og det store næsten uhumske Gilde i Studenter- 
samfundet, overalt vil man finde denne faste Stil, der klingrer af 
Vid, medens man læser. Man kan ogsaa støde paa en Fortælle- 
maade, der mere umiddelbart giver Tingen som den er, hvor 
Forfatterens Opfattelse tilsyneladende — men rigtignok ogsaa 
kun tilsyneladende — ikke har haft Trang til nye Vendinger og 
et særligt Ordvalg. Der er Meddelelsen om Helenes Barselfærd 
og Barnets Sygdom og Død og Georg Jonathans lange Vagt ved 
Sængen, et af de Kapitler, som ikke glemmes. Begivenhedens 
Smerte ligger ligesom og gror for sig selv i de rolige Ord. 

— En af de Bebrejdelser, der vil blive rettet imod Garborgs 
Bog, er, at den lader saa overordentlig meget uomtalt af det, 
som efter almindelig kunstnerisk Skik og Brug skulde have været 
med: naar han har givet sin Fortælling en saa omfattende Titel, 
borde han være gaaet grundigere til Værks. Men Bebrejdelsen 
kunde saa maaske rettest vendes ftiod Navnet. Det indeholder et 
Slags Program, og sikkert gør Bogen ikke Fyldest i saa Hen- 
seende. Navnet er imidlertid ikke daarlig valgt, vil man blot ikke 
lægge for meget deri. Det er Mandfolkesyner, Mandfolketyngsel 
og Begrebet Mandfolks Betydning for en Del af den opvoksende 
Kvindeslægt, der er Bogens Emne. Og faar vi Fortsættelsen, vil 
uden Tvivl mange af de Forhold, der nu ligesom er slupne paa 
Midten, bøje sig sammen for vort Øje i en skøn kunstnerisk 
Runding, hvor ud af vil kunne hentes megen moderne Livsvisdom. 
Der er Georg Jonathans Ægteskab, Nina Bøckmanns kun antydede 
Koketteri, den fordringsfulde Dagmar Dyrings aandelige Vækst, 

Bjølsviks vældig forlorne Had til Kvinderne, og meget andet, som 
vi skal se i sin Udfoldelse. »Mannfolkc har kun banet Vejen for 
vor Forstaaelse af disse Kristianiatilstande. — 

Garborg er en myndig Forfatter. Han indretter sig i sin 
Bog som han vil, ikke som det muligt kunde passe hans Læsere 
bedst. Man har derfor ikke let ved hurtig at blive hjemme i 
Fortællingen. Der dukker hyppig Navne op, uden at man faar 
tilstrækkelig Forklaring, og der er Personer, som man vedblivende 
ikke lærer nøjere at kende end de Folk, man i Livet tilfældig 
møder en Gang og saa først ser igen efter Aars Forløb. Og som 
han har sin egen Fortællemaade og sjn egen Stil, har han sin 
egen Viden. Garborg minder om de ensomme Mennesker, m man 
undertiden kan overraske i en meddelsom Stemning, og som saa 
henriver en ved deres Livlighed og egne Synsmaader. Alt har 
de set og véd de, og alt paa en særegen Maade, der ligner og 
ikke ligner det, man er vant til at høre. 

Kendemærket paa Garborgs Forfatterskab skulde da være 
en vis Haardnakkethed i Synsmaaderne, en djærv og munter 
Forstand, som gaar sine egne Veje, et Vid og en Form af ube- 
tinget mandlig Art. Ikke l'aa Forfattere kan gøre Kvinderne deres 
hurtige Opfattelse og flakkende Tanker efter. Deri har Garborg 
ikke sin Styrke. Hans Tanker følger faste Kurver, og jævnlig 
slipper derved en Del af de »smaac Bestemmelser i Livet ham af 
Syne. Men til Gengæld tager han fastere end de fleste om det 
væsentlige. Han skildrer Mænd bedst, fordi de som Regel har de 
mest udprægede Forestillingsforjmer, men for øvrig véd han god Be- 
sked om Kvinder ogsaa, — kun at der i hans Gengivelse undertiden 
mangler det levendegørende Pust, som skulde bringe dem ud af 
Tilstanden, hvori de ikke kan vægre sig ved at sige og gøre 
det, han forlanger af dem. Han har noget af Hypnotisørens Magt 
over sine Kvinder, de betror ham deres Hemmeligheder, men man 
mærker hans Indflydelse i Svarene. 

Garborg er den kraftigste af Mændene i nordisk Literatur. 

E. Skram. 

Den tyske Afdeling. 



imponerer den fremmede ved Udfoldelsen af en næsten 
utrolig Mægtighed i alle Forhold. Man overvældes af Massen, af 
denne Ødslen med Land, denne Hensynsløshed overfor det ikke 
længer tidssvarende, denne Tyngde og Vægt og ligefrem brovtende 
Kraft i hvert nyt Foretagende. — Og saa tvivler man ikke et 
Øjeblik om, som ofte i Paris, at der er Gehalt og forsvarligt 
Fundament i Grunden. 

Et andet Spørgsmaal bliver, om der ved Siden af denne 
udfordrende Højrøstethed følger et tilstrækkeligt Maal af Skønhed 
og Renhed i Smagen. — Det kan være meget godt at have en 
stærk Stemme, men man maa ogsaa forstaa at lede den med Smag: 
buldrer man op, uden Hensyn til god Tone, kan man maaske 
meget vel blive Kgl. Kammersanger, men man risikerer ogsaa, 
at Godtfolk holder Hænderne for Øret. 

Berlin har en Stentorstemme, og der er ofte Klang og 
Fylde i den; men paa en Gang — før man aner det ringeste — 
hviner en falsk Tone sig frem, eller den knækker ganske over. 
Den byder paa de rigeste og varigste Indtryk; men bedst som 
man føler sig betaget og ret vil give sig Nydelsen i Vold, saa 
stikker det platte, det søgte, det ufine — kort sagt Smagløsheden 
sin Hestefod frem, og man staar atter kold og lidet troende overfor 
hele Herligheden. 

Med Hensyn til visse Ejendommeligheder, som den evindelige 
Forgudelse af »Der Greisec og alt hvad ham vedrører, samt den 
stadigt bølgende patriotiske Svada i Bladene, maa man imidlertid 

vogte sig for ikke at fælde nogen uretfærdig Dom: En Tysker vilde 
ikke være Tysker, hvis han ikke følte sit Hjærte banke højere 
ved Synet af en kongelig Kusk. Os andre falder saadant tungt 
for Brystet. — For Tyskeren er det en meget naturlig Ting. 
Hans »schwungvollec Pathos er her ganske sikkert ægte. 1 ) 

I Kunsten, hvor man jo fremfor alt søger Sandhed og 
Ægthed i Følelsen, og gærne undskylder mangelfulde Ævner eller 
et mindre bestikkende Ydre, naar blot Aanden er den rette, føles 
denne »Cfberschwenglichkeitc dobbelt ubehagelig og dobbelt hæslig. 

Den tyske Kunst raader over betydelige, til Dels eminente 
Begavelser; men det er kun de færreste af dem, der formaa at 
skille det ægte fra det uægte, det virkelig følte fra det paa- 
klistrede Føleri. 

Naar man gik den tyske Afdeling paa Jubilæums-Udstillingen 
— og det var selvfølgelig den dominerende — igennem, havde 
man den underlige Fornemmelse, at Billederne ligesom fiskede 
efter at vække ens Opmærksomhed, at de hang med optrukne Smil, 
parat til at tage sig saa fordelagtig ud, som paa nogen Maade 
muligt. De formelig koketterede med Beskueren. Gav man sig 
imidlertid til at søge, skille og vrage, fandt man ofte, i Ly af dette 
vildtvoksende, spraglede Ukrudt, mangen sødt duftende, fint formet 
lille Plante. Men der skulde næsten Overvindelse til. 

Det sørgeligste ved Sagen er dog, at denne Flitterkunst 
paa det kraftigste støttes af Publikum, ja ligefrem fordres af dette: 
Jo grellere Uægtheden er, jo mere sønderrivende Sorgen eller 
vammelsødt Smilet, jo mere flovt moraliserende Fortællingen eller 
ufin skrigende Farven er, desto mere applauderer det store, al- 
mægtige Publikum. 

I Sandhed, en knugende Tilstand for den gode Kunst. 



*) Paa et mindre Teater — dog svarende i Rang f. Eks. til vort Casino — 
saa' jeg en Aften en Udstyrs-Ballet: Amor, der var spillet utallige 
Gange og stadig for udsolgt Hus. Den behandlede hverken mere eller 
mindre end hele Verdenshistorien lige fra det rene Intet og til vore Dage, 
idet man, som Slutningstableau, ser Kejser Wilhelm i Skyerne, modtagende 
Kejserkronen af Bismarcks Haand, og omgiven af saa og saa mange 
Fyrster og Generaler, alt medens Pauker og Trompeter dundrer National- 
hymnen og Publikum hyler af Begejstring. — Hvad saa Amor specielt 
har med Kejseren og hans Kansler at gøre, er mindre klart. — Men 
oploftende maa det sandelig være — naar man er Tysker. 

Iblandt de Malere — - tyske Malere — der gaar deres egne 
Veje, uden med en Finger eller Mine at række efter Publikums 
Yndest, maa Fritz v. Uhde nævnes i første Række. Hans to 
religiøse Malerier slutter sig værdigt til, ja overgaar næsten hans 
fra Pariserudstillingen i Fjor bekendte: Kristus, der velsigner de smaa 
Børn. Det ene og mindste, som jeg for min Part sætter højst, 
kaldes: Komm, Herr Jesus, sei unser Gast, og forestiller 
Kristus, der træder ind i en Bondes Stue og bydes til Gæst af 
Beboerne. 

Det mærkelige ved dette, som ved Uhdes andre Billeder, 
det, der straks gør sig bemærket, er, at Personerne alle bærer 
Nutidsdragter, og at Rummet er fuldtud moderne. 

At møde en Kunstner, der, lig Renaissancens Stormænd, 
sætter sig ud over alt, hvad der hedder historisk Korrekthed i 
Interiør og Dragter, og vover at byde det oplyste Publikum 
— der ved bedre Besked — historiske, ja bibelske Optrin i moderne 
Udstyrelse, har noget meget overraskende og — noget meget mis- 
tænkeligt ved sig. Frækhed, Kaadhed eller Spekulation maa det 
være, eller noget af hvert. Ti hvem kan tro paa 40—50 Aars 
Barne-Uskyld nu til Dags? Vor skeptiske Tid vil ryste paa Hovedet 
og smile vantro ved at høre derom. Man vil bruge Ord som 
Perfiditet og tale om uanstændig Jagen efter at vække Opsigt ved 

affekteret Naivitet o. 1 og jeg kan saa inderlig godt forstaa 

det — naar man ikke selv har set. 

Jeg tilstaar, at jeg rejste til Berlin med Tvivl i Hjærtet: 
skulde det være muligt, skulde det nittende Aarhundrede virkelig 
kunne frembringe en saa uberørt, »ukultiveret« Sjæl, en saa ren, 
umiddelbar Først ehaands-Følelse? 

Jeg kom, saa — og blev overvunden. 

Uhde er et Særsyn, en Undtagelse. 

Hvor andre hyller deres Stemning i antikt Klædebon, eller, 
hvis de ingen Stemning har, lader Klædebonnet tale for sig selv, 
møder Uhde med Barnets hellige og enfoldige Tro paa, at den 
Herre Jesus den Dag i Dag kan træde ind i Stuen og lægge sin 
Haand velsignende over Arbejdet og over Hvilen. Hans Kristus 
er ikke det Menneske, der for 1800 Aar siden vandrede omkring 
i Juda Land. — Det er den Barnets Gud, som vaager over hvert 
Fjed, som er en Ven og en Trøster i alle Forhold og tages med 
paa Raad selv i de mindste Bekymringer. Han har i sit Billede 
levendegjort den Bøn, der i naiv Troskyldighed beder Jesus til Bords, 

Bønnen: Komm, Herr Jesus, sei unser Gast, und segne, 
was du uns bescheret hast. 

Vi befinder os i en tarvelig, men rummelig Bondestue: nøgne r 
kalkede Vægge, et koloreret Blad her, et gammelt Spejl dér er 
den eneste Prydelse. Gulvet er lagt med rødbrændte, flade Sten, 
fortrampet og slidt, og det massive Bjælkeloft er sodet og brunt 
af Ælde. Igennem det aabne Vindue i Bagvæggen strømmer et 
klart og køligt Morgenlys. Andre Vinduer findes ikke. Omkring 
det gammeldags, umalede Bord i Midten er Familjen samlet 

Man kan tænke sig, at Husherren, Familjefaderen, den unge 
Bondemand lige er kommen hjem fra sin Morgengerning, træt 
og sulten. 

Saa ung han er — han ser ud til at være en 25 — 26 Aar — 
har han dog en hel Rede fuld af Børn, foruden sin gamle aflægs 
Fader at forsørge. 

Man kan se det paa ham: de hængende Skuldre, den 
ludende Ryg, de grove, svulne Hænder — det fortæller alt om 
haardt, tungt Arbejde, liden Hvile, ingen Nyden. Slid fra tidlig 
Morgen til sen Aften. 

Havde han ikke sin unge, raske Kone med de kraftige Arme 
og ferme Hænder, var han ilde faren. 

Hun er just i Færd med at hælde Grøden op i det store 
Fællesfad, da hendes Mand siger: 

— Naa, Ånnchen, fold saa dine Hænder og bed os Bønnen. 

Og lille Ånnchen, en sød, rundkindet Tøs paa 10 Aar, 
folder andægtig sine Hænder, og det samme gør alle de andre 
Rollinger, og den gamle, krogede Bedstefader med, medens Ånnchen 
siger Bønnen: 



Og Døren gaar sagte op, og Jesus træder ind! 

Som den naturligste Ting af Verden er dette fremstillet. 
Beboerne bliver hverken forfærdede eller synderlig overraskedé. 

Kristus kommer, som han var ventet, som en daglig Gæst, 
en Ven af Huset. Han bliver modtaget med Ærbødighed, som 
man modtager en Mand, man sætter megen Pris paa, og hvis 
Besøg er én en Ære og samtidig en hjærtelig Glæde. 

Den unge Bonde rejser sig med Huen i Haanden og beder 



Komm, Herr Jesus, sei unser Gast, 
Und segne, was du uns bescheret hast 

sin Gæst tage Del i Maaltidet. Konen sætter Grødfadet paa Bordet 
og ser venligt opfordrende paa Jesus. 

Netop ved saaledes at fremstille Begivenheden som ganske 
dagligdags, har Uhde vist en Takt og Finhed, som kun den 
ædleste kunstneriske Smag er i Besiddelse af. 

Hvor alle andre vilde have slaaet om sig med Knæfald og 
oprakte Hænder — hvis overhovedet Ideen med de moderne Kost ymer 
var faldet dem ind — og saaledes netop have ramt ved Siden af, 
idet Indtrykket da var bleven frastødende dumt og meningsløst, 
har Uhde med genial Umiddelbarhed grebet Kærnen i den gamle 
Bøn: den naive Tro paa Bogstaven. 

Det er ikke noget Underværk, et Mirakel, han fortæller 
om. Det er Barnets fuldstændige og ureflekterede Hengivelse i 
Forvisningen om, at hvad der bedes om i Jesu Navn, det sker 
— eller kan ske — paa ganske naturlig Maade. 

Der er ikke Tvivl skabt i hans Tanke. 

— Uhde indtager en ganske besynderlig Stilling. Som en 
Aabenbaring fra længst svundne Dage, staar han der, i en Verden 
han ikke forstaar, og som ikke forstaar ham. 

Var han ikke tillige den store Kunstner i Midlerne, han er r 
vilde alene denne hans hellige Uskyld og hans Mod til at bære 
den frem, gøre ham til et Særsyn. Nu vil han blive en ensom 
Stjærne, der i Nutidens nøgterne, kritiklyse Morgenskær vil minde 
om gamle Tiders storslagne og dog saa simple Tankeliv. — Men 
noget forjættende Lys vil den næppe have. 

Med Hensyn til Opfattelsen af Kristusfiguren selv, er det 
aabenbart, at Uhde har. følt sig noget usikker og vaklende. 

Den er ogsaa absolut ikke tilfredsstillende. 

Han har øjensynligt villet give noget andet og mere end 
Traditionens Kristus. Der er i alt Fald Bestræbelsér i den Retning. 
Men det er ikke lykkedes. 

Hvad enten Uhde paa Halvvejen har tabt Modet og er 
veget tilbage for at gøre Springet fuldt ud, eller han ikke har 
formaaet at frigøre sig for den overleverede Forestilling, nok er det: 
hans Figur, som den er, rammer udenfor Billedets Idé, eller rettere, 
rammer slet ikke. 

Ansigtstypen er ganske den almindeligt fastslaaede. Det 
er det fint byggede, noget magrer Hoved, med de alvorlige, dybt 
liggende Øjne, den smalle, ganske svagt bøjede Næse og det bløde,. 

spidse Skæg, som man er vant til at se. Ogsaa det lange, i 
Panden skilte, lokkede Haar mangler ikke. 

Uhde bar ikke med en Antydning rokket ved den gamle 
Opfattelse. 

— Og maaske han har gjort Ret heri. 

Typen er jo i og for sig skøn, og éns Forestilling kan ikke 
have det mindste imod, at tænke sig Frelseren seende saadan ud. 
Ofc dog . . .! 

At se en Haler, der saa helt igennem er ny og frisk i sin 
Aand. og som med Energi og Mod bryder sig Vej paa ganske 
ukendte Vidder, saaledes paa et enkelt og afgørende Punkt staa 
stille i Uvished, og ende med at tage til takke med alle og 
hvermands Mening — kan ikke andet end blive en halv Skuffelse; 

— selv om man kan ræsonnere sig til bedre Erkendelser. 

— Havde han dog i det mindste udeladt den famøse 
Gloriering om Hovedet! 

Naar jeg skal give Dem et Begreb om, ved hvilke Midler 
Uhde virker, hvilken Magt, der ligger i hans Tegning og Farve, 
hvilken Stemning, hans Toner ejer, véd jeg ikke bedre, end at 
sammenligne ham med en dansk, en ganske ung Maler her hjemme, 
med hvem han i flere Maader er beslægtet. 

Det er L. A. Ring. 

Ring er jo endnu ganske i sin Udvikling. Hvor langt og 
hvor dybt han vil naa, er der ingen, der kan sige. Uhde derimod 
staar i sin fulde Modenhed, udrustet med de rigeste kunstneriske 
Ævner og til Mesterskab beherskende sin Form. 

Sammenligningen kan naturligvis ikke blive direkte. Man 
kan blot paapege den tilsyneladende fælles Grundbestanddel i 
deres Væsen: den primitive, ganske umiddelbare, næsten barnlige 

— men derved netop saa tillidsfulde — Oprigtighed, hvormed de 
lægger deres Tankeliv frem, og deres usøgte, naive Syn paa Farven. 

Den, der med lidt Opmærksomhed har fulgt Ring i hans 
Produktion, vil have bemærket den ejendommelige Afdæmpethed 
i Farvemodsætningerne, den udprægede Sky for stærke Overgange, 
der sine Steder næsten grænser til Monotoni, og den ubehjælp- 
somme, stadig søgende Farvebehandling, der er ham egen. 

Just de samme Træk finder man hos Uhde. 

Han undgaar de rene, ubrudte Flader, det stærke Lys og 
den fulde, dybe Skygge. Hans Ideal er det fine, kølige Halvlys, 
med en tydelig Tilbøjelighed for det graa. — Og saa én Ting til: 

i Retning af at give det stoflige, navnlig Klæde, er han en Realist 
om en Hals. 

Jeg mindes ikke at have set nogen, der kommer ham nær, 
hvor Talen f. Eks. er om at fremstille Folder i gammelt, brugt Tøj. 
Han har til Fuldkommenhed studeret det slunkne Fald i et Par 
daglige Arbejdsbukser, den Uendelighed af Smaalæg, Blankheder, 
Flossethed o. s. v. , der fremkommer ved lang Tids Brug. Den 
vide, graablaa Kittel eller Slaabrok, som Kristus bærer, er ikke 
ordnet i faste, dybe Folder, med harmoniske Fald, som Stil og 
Skønhed jo ellers fordrer. — Der er ikke Spor af musikalsk Rytme 
at opdage. Det hele opløser sig i en Mangfoldighed af Smaaknæk 
og bløde Sving, med tunge, nedfaldende Linjer iblandt; ganske 
som et tykt, vegt Stof ved langvarigt Brug i alskens Vejr, af sig 
selv vilde danne sig. — Skønt er det ganske vist ikke i stræng 
æstetisk Forstand, men sandt er det. 

Paa ganske enkelte Punkter aabenbarer der sig en mærkelig 
Løsbed i Tegningen. Saaledes Kristus' venstre Arm og Haand, 
der er aldeles fortegnet og misforstaaet i Formen, — Det kommer 
saa meget des mere overraskende, som næsten alt det øvrige er 
tegnet med stor Dygtighed og mageløs Følelse netop for Formens 
Finhed. 

Uhdes andet Billede paa Udstillingen: Den hellige 

Nadvere, er meget stort og grandiost anlagt i alle Forhold. — 
Det vilde imidlertid føre for vidt i denne Oversigt at give blot 
«n nogenlunde fyldig Redegørelse af Tanke, Opfattelse og Udførelse, 
til at jeg tør indlade mig derpaa. 

Muligvis finder jeg Lejlighed til senere at vende tilbage til 
<iette storslaaede Værk, der rummer saa mange geniale og usigelig 
ietagende Enkeltheder. 



En i sit Fædreland meget bekendt Maler er Alb. Keller. 

Paa Jubilæumsudstillingen mødte han med et kolossalt Maleri 
over et bibelsk Motiv: Jairi Datters Opvækkelse. 

Det var malet med glimrende Virtuositet og tillige solid 
Dygtighed, og Hovedpersonerne, Kristus og den unge, livsvakte 
Pige, var skildret med virkelig gribende Inderlighed. 

Man vil maaske glemme de fleste Enkeltheder i dette Billede: 
den tilstrømmende Mængde udenfor Huset , de spændt bevægede 

TiUkucrcn. 1887. 12 

Familjemedlemmer: Faderen ved Fodenden, og Moderen, der i 
Fortvivlelse har kastet sig over Baaren — der var meget ægte 
følt og skønt ogsaa deri, noget egentlig personligt nyt var det 
ikke lykkedes at give — men jeg tror ikke, man glemmer den 
Bevægelse, hvormed den unge Pige kommer til sig selv. — Hun 
er fremstillet siddende overende paa Baaren, lige i det Øjeblik, 
da hun lysblændet, forvirret, sitrende af Anspændelse er vaagnet 
op med vidaabne Øjne, søger at orientere sig og blive klar over 
sig selv. 

Kristus holder hendes ene Haand og bøjer sig beroligende 
og undersøgende over hende. 

Der var noget ubeskrivelig rørende over denne Gruppe. 

Det ganske unge Pigelegeme — til Hofterne blottet — 
var i sin magre, fintlinjede Bygning, og grebet, som det var, af 
kuldskær, angstfuld Nervøsitet, et Billede, der vil fæstne sig i 
Erindringen. 

— Der var ogsaa i den Figur lykkeligt skabt en Sjæl 
i et Legeme, hvis Form til Fuldkommenhed var behersket. — Og 
den Kunst er ikke alle givet. 

Farven var behandlet med imponerende Rutine — maaske 
sine Steder for drevent. I Modsætning til hos Uhde havde man 
den ikke helt behagelige Fornemmelse, at Maleren overalt paa en 
Prik har vidst, hvordan »den Pølse skulde skæres<; han har ikke 
søgende og prøvende fundet sig til rette. Alt er beregnet og 
udenadlært forud. 

— Men han kan med største Ret gøre Fordring paa at 
kaldes Virtuos. 

Et Billede, ligeledes af enorme Dimensioner: die letzte 
Aussage, af Kampf, indtog en meget høj Rang i den tyske 
Afdeling. 

En Arbejdsmand er kvæstet og døende bragt hjem. Han 
er af sine Kammerater bleven anbragt paa Gulvet og overgivet 
til sin forfærdede og ulykkelige Kones Omsorg. Hun har lagt 
sig paa Knæ for at støtte ham, medens han, med Anspændelse 
af sine sidste Kræfter, søger at afgive Beretning til en Gensdarm, 
der i Embeds Medfør har indfundet sig og, siddende paa en Stol 
i Forgrunden, med militær Forretningsmæssighed gør sine Op- 
tegnelser. — I Døren til højre i Baggrunden har en Del op- 
skræmte Gen- og Naboer samlet sig, der ivrigt hviskende diskuterer 
Ulykken. 

Dette Motiv, i sig selv saa tungt og bedrøveligt, var ikke 
gjort mildere ved nogen som helst Tillæmpning eller Fortielse 
og ikke krydret ved Tanke af melodramatisk Effekt, som hænder- 
vridende Fortvivlelse, opslaaede Salmebøger eller andet ædelt 
Tilbehør. Historien var taget ligefrem og brutalt af Virkeligheden 
og skildret med en naturalistisk Ubønhørlighed, der søger sin Lige 
og i tysk Kunst vistnok er enestaaende. 

Den lemlæstede Arbejder var malet med et Mod og en 
Sandhedskærlighed, der vilde faa Haarene til at rejse sig paa 
Hovedet af hjemlige Skønaander i Kunsten. Den næsten for- 
bløffende Dygtighed og Overlegenhed i Detailstudiet, der samtidig 
overalt gjorde sig gældende, vilde næppe være tilstrækkeligt til at 
forsone den krænkede Pænhed. 

Alene disse Hænder! røde og snavsede, som de er, og de 
knortede, tykhudede Fingre, der vaklende og glidende stemmer 
mod Gulvet. 

Og saa det livssvindende Udtryk i Ansigtet. Læberne, tørre 
og malblaa, krampagtigt famlende efter Ord, og de sanseløst stive, 
hvidnende Øjne. 

Det hele gav et virkelig grufuldt Indtryk af Kamp mellem 
Liv og Død. 

Farven var dertil nobel og fint stemt. Baggrundsvæggens 
pyntløse Graa og de douce, stærkt brudte Toner i Figurernes Klæder 
var valgt med dannet og fornem Smag. 

— Et uhyggeligt, men kraftigt Indlæg i Problemet: Arve- 
lighed var udstillet af Munchneren Habermann. 

En brystsyg Moder kommer med sin lille Søn til Lægen, 
for at faa konstateret Tilstedeværelsen af den samme Sygdom hos 
Drengen. 

Med spændte Miner sidder hun der, angstfuld ventende 
Resultatet, medens Lægen, med den lille paa Skødet, tavs og 
omhyggelig undersøger, banker, lytter. 

Den magre, blege, lille Fyr sidder halv nøgen og forknyt 
og skotter efter de underlige, blanke Instrumenter, der i uhyggelig 
Mængde er spredt omkring paa Bordet. 

— Der var i dette Arbejde nedlagt megen Dygtighed. 
Skildringen var naturlig, og der var skarpt og rigtigt sete Iagt- 
tagelser i Karakteristiken. Farven manglede Klarhed, den var 
sort og død, men dog harmonisk og diskret stemt. 

Billedet har imidlertid ikke alene ved sit gode Indhold 
Krav paa Opmærksomhed. — Det rejser jo nemlig tillige Spørgs- 
maalet om Problemdebattens Berettigelse ogsaa i Maler- 
kunst. Og derom kan vel siges en Del baade for og imod. 

Det er indlysende, at de Spørgsmaal og Ideer, som er oppe 
i Tiden og som beskæftiger alle tænkende Mennesker, ogsaa har 
Tilhængere eller Modstandere blandt Kunstnerne. 

Man kan spørge: hvorfor maa de ikke, med de Midler, 
der er dem givet, tage Parti? 

Forfatterne, de af dem, der overhovedet vil mere end 
underholde, stiller sig jo alle bestemt og tydeligt enten paa den 
ene eller den anden Side. Hvorfor maa da Kunstnerne, de, hvis 
Stræben gaar ud over det at være til Dekoration i Dagligstuen, 
hvorfor maa de ikke tage Del i Striden, saa langt som de maleriske 
Midler tillader det? 

Jeg kan ikke indse det uberettigede eller uheldige deri. 

En anden Sag bliver det naturligvis, naar man, som 
Gabriel Max i sit Vivisektions -Billede, tager sin Tilflugt til 
Mystiken eller det symbolske Fantasteri. — Tendensmaleriet er 
kun muligt, naar alt fremtræder i fuldt Dagslys med Virkeligheden 
som Udgangspunkt. 

Forfatteren har det Fortrin, at han kan give os en 
Udvikling, en forklarende Indledning, en konsekvent Slutning. 
Han kan give en fortsat Række af Sjælemalerier, hvorimod Maleren 
er indskrænket til en enkelt Situation, og endda kun ufuldkom- 
ment kan trænge til Bunds i det indre Menneskeliv. 

Vaabnene er altsaa ikke lige. 

Imidlertid turde det være et Spørgsmaal, om ikke Maleren, 
i sit enkelte Billede, kan opnaa en mere levende Virkning, 
end Forf. i det tilsvarende Motiv i Prosa? — Jeg tror det. 

— — I Portrætfaget var ydet flere fortræffelige Ting, og 
da navnlig Her re portræter. Naar det er en Dame, der skal males 
— - en ung Dame — er der jo, og sikkert ikke mindst i Tyskland, 
flere Hensyn at tage: Stillingen skal være yndefuld, lidt skødesløs, 
Hænderne hvide med rosenskære Negle, Udtrykket i Ansigtet saa 
engleligt, som det paa nogen Maade er foreneligt med de givne 
Træk, Øjnene store og dybe i Blikket, Munden rød og sødt 
smilende o. s. v. — Altsammen Ting, der stiller sig slemt i Vejen 
for en dybere personlig Opfattelse af Væsnet, Karakteren, der let 
ganske forsvinder i lutter for tilfållet lavede Yndigheder. 

Carl Gussow's Dameportræt er et ypperligt Eksempel 
herpaa. 

Farven var en Skala af hvidt, fra det hvideste hvide, blankt 
og spillende, over det mat gyldne, lysmættede til det skyggede, 
kølig graa, med Brydninger af rosa og lilla. De eneste dybe Toner 
i denne højt stemte Koncert dannede Haaret og de store, sorte 
Øjne, der udfordrende og opfordrende søgte Beundrere. 

Det var unægtelig »gjorte med besnærende Raffinement. 

Imidlertid spejdede man forgæves efter en Personlighed 
bag denne smilende Maske. Alle Forsøg paa at trænge igennem, 
faa noget at vide oip hvad der rummedes af Tanker og Følelser, 
hvorledes Mennesket var — strandede evindeligt paa dette Smil, 
der i meningsløs Udholdenhed spillede om de stærkt røde Læber. 

Et henrivende Søndagsansigt , der forsigtigt dækkede over 
dagligdags Træk, maaske ikke saa lattermildt smukke, men til 
Gengæld indholdsrigere og sandere. 

— Men Publikum var henrykt. Skarevis stod det foran 
Billedet i andagtsfuld Beskuelse. — Og hvad kan en Kunstner 
egentlig ønske sig mere? 

— Af Thedy fandtes et Par ypperlige Herreportræter. 

Det ene bredt og kraftigt malet, lysende af et overstrøm- 
mende Humør. Det andet en Pastiche over gammeltysk Portræt- 
kunst, saa fuldendt troværdig i Opfattelse og Udførelse, at man 
virkelig kunde ledes i Tvivl om Aarstallets paalidelige Angivelse. 



N. V. Dorph. 




Kristian Arentzen : fta yngre og ældre Dage. 

(230 S. Otto B. Wroblewsky. 1886). 



Et venligt Ord, — et venligt Ord, 
Hvor gjør det Sjælen godt! 



Som Duggen paa den tørre Jord, 
Det lokker frem et Blomsterflor. 
O Tak for hvert et venligt Ord, 
Ja, for det mindste blot! 



Min Haand til Fjende som til Ven, 
Til ukjendt som til kjendt! 



Kun ved Dig belt at give hen 
Du vinder helt Dig selv igjen. 
Min Fjende favner jeg som Ven 
I Fred, fra Himlen sendt 



Saa blødt og vemodigt, saa kærligt og forsonligt sang 
Kristian Arentzen i Aaret 1867. 

Tiderne har forandret sig! Tonen i hans sidste Bog har 
ofte en haard og bitter Klang; man maa ønske ham, at det maa 
lykkes ham at vinde »den kostelige Gave«, han selv saa kønt 
beder om: 



ti hans Bog tyder rigtignok paa, at han endnu ikke har erhvervet 
sig den. 

Og dog har Kristian Arentzen baade fortjænt og modtaget 
mange venlige Ord i sit Liv. 

Jeg husker endnu fra Skoleaarene, hvorledes alle vi Drenge, 
hvem der var en lille Smule ved, hang ved ham og beundrende 



I Skyggen at boe, men dog være glad 
Og intet Begær at have, 

lyttede til hans mærkelig vækkende, barokke og stærkt personlige 
Foredrag. 

Og senere, hvorledes vi besøgte ham i hans altid gæstfri 
-Hjem, i Begyndelsen forlegne og smigrede ved at være i Besøg 
hos vor Lærer, men bagefter gemytlige, glade og frejdige, bøjende 
os under hans Persons Overlegenhed og grebne af hans Varme 
og Begejstring. 

Og endnu senere, da den nye Tid begyndte at lysne, da 
det ikke længer var nødvendigt udelukkende at slaa Knips i 
Lommen, men da det hidtil kun i det stille udtalte Ord kækt 
vovede sig frem for Lyset, baade paa Tryk og i det selskabelige 
Liv, da sad han blandt os som den fejrede Fører, Digterne sang 
Sange til hans Pris og dedicerede ham deres Bøger, og alle var 
vi fyldte af varm Sympati og Taknemlighed mod vor gamle 
Lærer, som først af alle havde ledet vore Tanker i den rette 
Retning, han, som for os havde været den Johannes, der havde 
teredt Vejen. 

Kristian Arentzen har aldrig troet om sig selv, at han var 
udsét til at være den nye Tids Skaber, men ligesom man gærne 
selv indrømmer sine Svagheder, men nødig hører dem nævne af 
andre, saaledes drog Bitterheden ind i Arentzens Sind, da den 
Tette Gudernes udvalgte kom. 

Han har aldrig inderst inde følt nogen ret alvorlig Sympati 
for Georg Brandes; dertil var der for megen Lighed i deres Idéer 
og for Uden i deres Personligheder og deres Begavelses Omfang; 
<len ældres halvt drømmerige, springende Genialitet passede saa 
daarligt til den yngres klare Stringens og frodige Daadskraft. 

Og da Arentzens egne Elever begyndte selvstændig at 
producere, og da deres Produktioner vandt Terræn ude i Livet, 
saa forstod han ikke rigtigt, hvorledes det gik til, at han altid 
maatte saa, men at de andre, for hvem han havde gødet Marken, 
at de skulde høste; han forstod ikke, at det er et lige saa strængt 
Arbejde at høste som at saa, og hans Dom blev derfor let uret- 
færdig; han forstod ikke, at hans mærkelige Paavirknings- og 
Fødselshjælperævne netop paa det nøjeste hang sammen med Be- 
grænsningen af hans skabende Ævne, og bitter i sit Sind trak 
han sig ud af Kampen og Livet og helligede sin Tid til alvorlige 
Studier af Fortidens Literatur, i det Haab derigennem at glemme 
Nutidens. 

Men hans Aand var endnu for livfuld og kraftig til fuld- 
stændig at kunne opgive Produktionen, og paa Grund af den 
ensomme Tilværelse, han førte, kom han ganske naturligt til mere 
end tidligere at beskæftige sig med sit eget Liv, da han ikke 
vilde beskæftige sig med Samtidens, og Resultatet af sine 
Erindringer har han nu nedlagt i denne Bog. 

" For saa vidt er alt godt, og Arentzen er en Mand, betydelig 
nok til at vække Omverdenens Interesse for sine Livshændelser. 
Men des værre er Bogen ikke bleven til, hvad den kunde og burde 
være. Den er en Skuffelse baade for hans Venner og Fjender; 
for de første, fordi den ikke er gennemtrængt af den varme 
Humanitets- og Frihedsfølelse, de havde ventet, for de sidste, 
fordi den ikke tilstrækkeligt giver de intime Afsløringer, de havde 
haabet, for dem alle, fordi den i og for sig ikke er betydelig nok. 

Den giver nemlig gennemgaaende altfor lidt paa alle de 
Punkter, hvor man netop ønskede Besked. Forf. fortæller en Del 
Træk fra sin Barndom og Ungdom, men man lærer ikke ret Tiden 
at kende gennem dem; han fortæller om sit Samliv med mange 
ypperlige Mænd, men han giver ingen nye Bidrag til deres Ka- 
rakteristik, enkelte Anekdoter undtagne, som f. Eks. det fortræffeligt 
fortalte Møde mellem Goldschmidt og P. L. Møller; han fortæller 
endelig om sine yngre Venner og Elever, men Skildringen af dem 
er altfor spinkel og sporadisk. 

Og saa er det en underlig Halvhedens og Fortielsens Bog. 
Hvorfor nævner han ikke med et Ord den gamle Liebenberg, der 
dog Aaringer igennem som trofast Ven læste Korrektur paa hans 
omfattende literærhistbriske Værk? Hvorfor nævner han ikke af- 
døde Professor Schiødte, hvis Personlighed han dog følte sig stærkt 
betagen af, og med hvem han i en Aarrække havde venskabelig 
Omgang? Hvorfor nævner han ikke sine Forhandlinger med 
Biskop Martensen i Slutningen af Halvfjærdserne angaaende Docent- 
posten i Æstetik? 

Saaledes kan man blive ved at spørge. 

Hans Rejsebeskrivelser burde ikke været medtagne; de ind- 
skrænker sig nærmest til en Opremsning, som kun har ren privat 
Interesse. 

Til Gengæld vrimler Bogen af virkelig smukke, sandt følte 
og klangfuldt formede Digte, som paa det klareste beviser Arentzens 
ægte Digterbegavelse. Og paa ét Omraade giver han bestandig helt 
sig selv, det er ved Omtalen af sin Hustru og sit Hjem; alt, hvad 

han siger om dem, er rørende i al sin Simpelhed, hvert Ord 
kommer fra Hjærtet og gaar til Hjærtet. 

Havde Kristian Arentzen under Nedskrivningen af sin Bog 
tænkt lidt mindre paa sin egen Personlighed og betragtet de 
Mænd, han har truffet i sit Liv, lidt mere i Forhold til Omverdenen 
og lidt mindre i Forhold til ham selv, saa vilde Bogen have vundet 
betydeligt. 

Som den nu en Gang er, staar den ikke paa Højde med 
Forfatterens Personlighed, og dog, har han af en meget almindelig 
og saare naturlig Svaghed villet benytte den som Pjedestal for sin 
Buste; han maa derfor tilgive, at jeg som gammel Ven og Elev 
har tilladt mig at gaa Tegningen til Pjedestalen lidt efter. 



Erik Schiødte. 




Teatrene. 



(Fra 27 Decbr. — 12 Febr.) 



Kravet paa et literært Repertoire er hverken fra i Dag eller fra i Gaar, 
alt i mange Aar har det summet om Ørene paa vore Teaterdirektører. Og 
de stiller sig højst imødekommende overfor dette Krav, ogsaa de føler det 
nuværende Repertoires Elendighed, gærne gad de hellere i Dag end i Morgen 
bytte det bort for et godt, men Publikum, saa lyder deres Udsagn, vil ikke se 
gode Stykker, det bliver ligefrem borte fra disse Forestillinger. Derfor bøjer 
Direktørerne, skøndt med tungt Hjærte, Nakken under Publikums Aag, de spiller 
Folkekomedier, Æventyrkomedier , Operetter, kort sagt alle disse Kunstafarter, 
der er lidt af alt og intet helt. Se blot rundt paa Teatrenes Plakater: det 
kongelige Teater spiller Der var engang — , Dagmarteatret JxindsoldaUn, 
Kasino Askepot og Folketeatret har nys sluppet Velgørenhed en gros & en detail. 
Titlerne synes talende nok, ingen levende Mo'erssjæl vil falde paa, at disse 
Navne skulde dække over virkelig sand Menneskeskildring. 

Literært Repertoire betaler sig ikke, det er altsaa Grunden til Repertoirets 
Maadelighed, men betaler da alle disse Udstyrsstykker sig saa vist, er der slet ingen 
Risiko ved at sætte saa meget ind paa dem? Ja, Landsoldaten betaler sig, det kan 
hvert Barn se, og Der var engang — tegner jo ogsaa godt i denne Henseende, dog 
maa man vel spørge : er dette mere end et Tilfælde? Kan noget Menneske, selv den 
mest erfarne Direktør, forud beregne, det og det Stykke vil gaa saa eller saa 
mange Gange for udsolgt Hus? Nej visselig, det hele er Tilfældighed; hvis ikke 
saa var, hvorfor sætter vore Teaterdirektører sig da ofte i store Udgifter uden at 
naa mere end en kneben halv Succes, som nu Folketeatret med Velgørenhed og 
Kasino med Askepot? Det er disse Spørgsmaal, Københavns Teaterdirektører 
skylder Svar paa, og saa paa ét endnu: naar og hvor har det vist sig her i 
København, at et virkelig literært Repertoire, ledet af en fast Haand, ikke har 
betalt sig? Det skal ikke nytte de ærede Direktører at henvise til de tomme 
Bænke, der altfor ofte ved deres uhyggelige Grinen-frem har standset en god 
Forestilling, ti disse spredte literære Forestillinger, vore Teatre i Ny og Næ 
fremføre, kan ingenlunde gøre Fordring paa Navnet: literært Repertoire. 
Tvært imod, disse Forestillinger ere at ligne ved Lygtemænd. Er det endelig 
lykkedes at faa det snævre, kræsne Publikum lokket ud af dets fornemme 
Tilbageholdenhed, gaar det tit ligervis som ude i Mosen, det gode Stykke 
drages pludselig ind, og inden den kræsne Tilskuer véd et Ord af det hele, 
sidder han op til begge Øren i det rædselsfuldeste Uføre af Folkekomedier og 

Operetter og meget andet lignende. Saaledes narret, skal der næste Gang 
endnu længere Tid og mere Arbejde til at lokke ham ud af hans Skal. Denne 
Springen i Repertoiret fra det ene til lige det modsatte virker ogsaa forurolig- 
ende paa det store, brede Publikum, ogsaa det spørger sig selv, om det er 
Meningen at være det til Vilje eller ej. 

Dette sidste synes Direktørerne at have faaet Øjet op for og skrevet sig 
det gamle Ord om Mohamed og Bjærget bag Øret Dog har de vist taget dette 
noget for bogstaveligt. Hvad om de havde søgt at servere de fine literære 
Retter, der ere „Kaviar for den store Hob*, saaledes at de ogsaa vandt dennes 
Bifald, søgt at forgylde Pillen, saa den gled glat ned. Noget saadant er kun 
sjælden forsøgt, og de gjorte Forsøg have paa Beer Oynt nær været noget tarve- 
lige, dog har Heldet altid tilsmilet dem. Husk saaledes blot paa Folketeatrets Op- 
førelse af Hertz 1 s Flyttedagen i forrige Teateraar: med hvor smaa Midler havde 
man ikke her opnaaet at tegne et Tidsbillede, der vandt Anerkendelse hos det 
kunstforstandige Publikum, og hjalp det store Publikum til bedre Forstaaelse 
af Stykket. For et Par Aar tilbage naaede det kongelige Teater med en af 
Heibergs tarveligste Vaudeviller Køge Uushors et lignende Sceneheld ved ganske 
det samme Middel: datidige Kostymer. Hvorfor mon det da ikke forsøges 
oftere? Hvorfor spiller man alle saadanne ældre Stykker i et Udstyr, der 
knager af Ælde og knirker af Karrighed, naar man véd, at de i denne Forfatning 
ikke trækker Hus, medens et blot og bart Forsøg paa en stilfuld Iscenesættelse 
næsten sikrer en Succes? Og med de moderne Skuespil forholder det sig paa 
samme Maade omtrent, der gøres saa godt som intet for at fængsle ogsaa det 
Publikum, hvis Interesse er uliterær. Lad os tage et Eksempel fra de sidste 
Tider, lad os tage Tre Rir: hvad havde været rimeligere end at Par efter Par 
paa Skøjter var faret hen over den store, blanke Isflade i 2den Akt; Forfatteren 
foreskriver i den trykte Tekst udtrykkeligt noget saadant, men Teatret forsmaaede 
fornemt slige Lokkemidler, og Kiellands Stykke vil snart have mistet sin Til- 
trækningskraft. Altsaa kan man vel af alt dette drage den Slutning, at indtil 
den Dag i Dag har det ikke vist sig, at et literært Repertoire ikke kan bære 
et Teater, og det af den ganske simple Grund, at et saadant Repertoire aldrig 
er forsøgt her i København. 

Da nu vort første Teater ogsaa gav sig i Lag med Udstyrsstykker, var 
man berettiget til at vente noget ganske overordentligt eller dog noget nyt, 
li det er der ingen Tvivl om, at her ligger megen uopdyrket Jord hen, der 
blot venter paa sin Mand, for at indvindes for Kunsten, dog Der var engang — 
skaffede alle saadanne Forventninger. Det kongelige Teater efterlignede her 
kun de andre Teatre og fremstillede en Del mere eller mindre virkningsfulde 
Tableauer, der lige saa godt kunde staa hver for sig, der var ingen nødvendig 
Sammenhæng mellem dem, saa ganske og aldeles skjulte de Hovedpersonerne. 
El Eksempel blandt mange: Markedsscenen. Det gjaldt her at give et Rillede 
af Markedets brogede Virvar og Gøgl som Ramme om Prinsessens Fornedrelse 
til Pottemagerske. Helt anderledes paa det kongelige Teater , Prinsessen var 
skubbet til Side som et uvedkommende Skumpelskud, og Interessen optoges helt 
af en tre-fire Hold Dansere og Danserinder. De traadte hver sin Karakterdans, 
medens Kasper Røghat agerede en Slags talende Balletprogram, saa forsvandt 
de lige saa pludselig, som de vare komne. Og næppe var det sidste Dansetrin 
traadt, før Prinsen i en brutal Landsknægts Skikkelse, sikkert til stor Forbavselse 

for den største Del af Tilskuerne, sønderslog den stakkels Prinsesses Pottemager- 
lager, og dermed var den Potte ude. Og endnu et Eksempel : hvorledes er det 
dog Jægerne ere stillede op i sidste Tableau, de staar bundtet sammen som en 
Flok Slagtekvæg, langt naturligere havde de taget sig ud liggende i Græsset. 
Maaske vilde Sangen ikke lyde saa musikalsk korrekt, og maaske der paa et ander- 
ledes arrangeret Marked ikke gaves Lejlighed til Udfoldelse af saa megen koreo- 
grafisk Dygtighed, dog hvad gjorde det vel egentlig til Sagen ? Hvad er det vigtigste : 
Bravursang og Bravurdans eller et livligt illuderende Billede? Naar Ballet og 
Opera medvirker i et Skuespil, saa er de kun Ornamenter, og skal ikke have 
Lov til at brede sig selvstændigt indenfor Skuespillets Ramme. Dette var netop 
Hovedfejlen ved det Teaters Iscenesættelse, at Dans og Sang virkede paa egen 
Haand. Ingen klog Feltherre lader det være Hjælpetropperne, der afgør Slagets 
Udfald. Udstyrelsen af Der var engang — stod i sin Helhed vel nok en Smule 
over Kasinos af Askepot, men til Gengæld rummede det ingen Scene saa smuk 
og umiddelbart betagende ved sin nationale Duft som Nissernes Julefest i Askepot. 

Teksterne til disse to Æventyrkomedier vare vel omtrent lige tynde, naturlig- 
vis fandtes der en Del skønne Vers i Hr. Drachmanns, men saa var Hr. 
Marcussens en Del harmløsere. Denne megen Deklamation til Danmarks, og 
atter Danmarks Pris bliver nemlig let usmagelig i Længden, og Prinsens Op- 
tugtelse af Prinsessen gennem Dyd og gode Sæder til den rene Kærlighed vander 
ud i en Mælkebrødspoesi, der kun slet passer ind i Æventyrenes uslikkede Verden. 
Baade paa det kongelige Teater og Kasino anspændte de fornemste Kræfter sig 
af bedste Ævne, men „hvor intet er, har selv Kejseren sin Ret fortabt 11 . Skulde 
man endelig nævne nogen, da maatte det være Hr. Albert Helsengreen, 
i hvis Lod det var faldet at fremstille en Art værdig Fader, der af Angst for 
Fattigdom og Nød trækker Ægtemandsnathuen paa; dog kom denne udprægede 
Komiker godt herfra, ja gjorde endog et ret paalideligt Indtryk. 

Naar man fra al dette Æventyrpaastyr pludselig staar overfor Dr. Schan- 
dorphs Uden Midtpunkt, faar man en Fornemmelse omtrent vel som den, en 
Sømand føler, naar han efter lang Omflakken paa det øde Hav pludselig øjner 
Land. Det er Mennesker af Kød og Blod, de taler vort Sprog, de svæver ikke 
oppe i den taagede Verse-Verden. Glæden over atter en Gang igen at være 
sammen med rigtige Mennesker faar én let til at lukke Øjet for de Par Minuter, 
Schandorph til Slut fører sine Personer bort fra Virkelighedens faste Grund, 
ikke til den blege Romantiks Gengangerland, men til et Utopien, hvor Hjærtets 
Saar læges hurtigere end i Virkelighedens koldere Rige. Gærne vil han se 
de Mennesker lykkelige, han holder af, derfor kan han ikke bringe det 
over sit Hjærte at lade sin unge Veninde, Komtesse Alvilda, sidde ene tilbage, 
og han sender hende saa i Barndomsvennen Otto en mild Trøster og en tro- 
fast Ven. 

Skuespillet Uden Midtpunkt er ikke nogen Dramatisering af Fortæl- 
lingen af samme Navn. Nej, fra Grunden af er det tømret op fra nyt, ingen 
Kendskab til Fortællingen fordres for at nyde Stykket, ja det er vel endog et 
Spørgsmaal, om dette ikke havde staaet sig ved at faa et andet Navn, det gamle 
passer ikke ret. Dog det er en Bagatel i Sammenligning med alt det gode, det 
rummer i sine fire Akter. Nu først Introduktionen: med faa, sikre Streger 
tegner Schandorph for os et klart Billede af Livet paa det adelige Herresæde 
Lungeise. Der er tyst i de store Rum, ingen høj Tale jager de henfarne Slægters 

Aander paa Flugt, der ruger som Aarhundreders Tradition i disse Sale, og den 
bøjer det kækkeste, friskeste Sind som den vegeste Pilevaand ; i disse Sale lærer 
man at resignere. Først naar Schandorph med Mesterhaand har tegnet denne 
Baggrund, sætter han det dramatiske Hjul i Bevægelse, og Tilskuerne forstaar 
som i faa andre Skuespil dets Rullen. 

Karl Albrecht bringer som et Pust med sig af det udenfor Lungeise 
pulserende Liv; ind i den trykkende Atmosfære, der bestaar af Adelsdumhed 
og Rangsuforskammethed , bringer han en Smule frisk Luft, intet Under derfor 
at han volder Forstyrrelse. Den endnu ulmende Glød i Grevindens Hjærte 
blusser op, og Komtessen tror i ham at have fundet den, hun alt længe i 
Løndom har higet mod. Dog er det vel en Kende for hurtigt, naar straks 
Albrechts første Sang virker dragende paa dem begge, og er det ikke en Smule 
urimeligt, at den ny Informator næppe fem Minuter efter sin Ankomst giver sig 
til at »touchere* det adelige Klaver; til det rækker vist ikke Albrechts Studenter- 
rigtighed. Dog sligt er kun Ubehændighed, hvad ogsaa Mødet mellem Holm og 
Albrecht i 2den Akt er. De taler nemlig her som om det var første Gang, de 
saas paa Lungeise, og det er det næppe, Otto er jo ikke rejst, da Albrecht ind- 
træffer til Gaarden, og mellem 1ste og 2den Akt ligger der i alt Fald nogen Tid. 

Var det ikke Kritikerens Pligt at oplede og for Forfatteren udpege saa- 
danne Smaapletter, vilde han meget hellere lukke Øjet til for dem og glædes, 
kun glædes over det meget fortrinlige i Stykket. Replikerne, denne Hoved- 
hjørnesten for et Skuespil, de ere mere end gode. Sprogtonen er let nyaneeret 
i dem, hver Person har sine særlige Ord, sin egen Ordstilling, næsten enhver 
Replik vilde lagt i en andens Mund raabe Vagt i Gevær. Bedst er vel Grev- 
indens og Albrechts; hun taler med stilfærdige Ord i en let sørgmodig Tone, 
han derimod med store, ikke sjældent for store Ord, Selvbehaget stikker sin 
Bukkefod frem alle Vegne, det er Æstetikeren fra de nationalliberales Lejr, evig 
og altid omsætter han Livets Tilskikkelser til Digt, selv, da han skal foretage 
saa vigtigt et Skridt som en Flugt med Komtessen, maa han først digte denne 
Flugt: ,det skal blive en Flugt som i et af de gamle lystige Sangspil ... en 
Bortførelse fra Klostret eller Serailet*. Mindst personlig synes Nylteprædikanten, 
Forstkandidat Otto Holm. Havde Schandorph ikke villet bruge ham som en 
frelsende Engel, kunde han uden Skade for Stykket være udeladt. 

Stykkets største Svaghed er Slutningen. Det var Ansigt til Ansigt med 
Alvilda, Albrecht skulde vise sig som den Pjalt, han er, og hun skulde støde 
ham, den plukkede Fugl, bort af egen fri Vilje, nu frelses hun ved, at en anden 
meddeler hende den elskedes Ynkelighed. Hvad om Holm havde overrasket 
Albrecht og Alvilda sammen paa hans Værelse, og hun saa havde maattet 
skjule sig i hans „forhenværende Sovekammer*. Dér kunde hun saa faa Øret 
op for Hulheden af hans Ordstrøm. 

Udførelsen paa Folketeatret vidnede om stor Omhu. Fru Augusta 
Kruse bar Prisen med sin Grevinde: som hun sad dér i den store Havestue, 
beskæftiget med sit Haandarbejde og dog ingensinde tabende sin lille Alvilda af 
Øje, fangede hun straks Tilskuernes Interesse. Og da hun saa begyndte at tale 
med denne behagelige, dæmpede Stemme, der kunde ligesom kæle for Datteren, 
hygge om den gamle Kammerherreinde, og tillige, naar det gjordes nødigt, holde 
i passende Afstand, havde man faaet et dybt Indblik i hendes Liv. Fri og kæk, 
ung og stolt, var hun en Gang for mange Aar siden som Grev Magnus's Gemalinde 

traadt ind paa Lungeise. men Traditionen dér havde knuget hende i Knæ: „man 
skylder sin Stilling saa meget - , var det Ord, der stod at læse paa dette smukke 
Ansigt. Spillet i 1ste Akt dækkede fuldt ud Schandorphs Grevinde, senere hen 
anvendte Fruen des værre nogle falske Toner. Ingen af de andre ramte saa- 
ledes i Centrum af Forfatterens Tanke som hun, nærmest var vel Hr. Orla- 
mundts Magnus med den sveje Greveryg, de vinstive Øjne og den dumt gabende 
Mund, alt i alt en paa Bunden yderst skikkelig Landjunker. Hr. Reumert havde 
givet Pastor Jespersen et interessant Hoved, men det syntes dog at høre bedre 
hjemme paa en halv forfalden Bondestudent end paa en velærværdig Pastor. Ej 
heller Hr. Abrahams var helt det, Forfatteren havde ment, dertil behandlede 
han Figuren noget for overlegent. Naturligvis tumlede Skuespilleren Albrechts 
Ordstrøm med stor Kunstfærdighed, maaske var Kunstfærdigheden dog en Smule 
for stor: „han tror jo ikke paa sine egne Ord 1 *, sagde man hele Tiden til sig 
selv, og faar Tilskuerne først det Indtryk, saa Godnat Illusion. Hans vel gemyt- 
lige Flothed i Væsen og Holdning stemmede ikke ret med Sangenes halvt føl- 
somme, halvt sømandskække Tone. Disse Sange og deres betagende Magt staar 
noget i Strid med det skarpe Virkelighedslys, der er Stykkets bedste Eje. Frem- 
skridtet fra Valgkandidater er saa mærkbart, at enhver Skuespilven maa glædes 
ved, at Doktor Schandorph nu har besluttet sig til at omsætte noget af sin rige 
Menneskekundskab i dramatisk Form. 

Foruden Der var engang — har det kongelige Teater kun budt paa et 
Par Smaating, dog de har allenfals større Interesse end det. I En giftefærdig 
Datter viste Frk. Lindemann en højst paaskønn elsesvær dig Bestræbelse efter 
at frigøre sig for sin tidligere saa stærkt fremtrædende Hang til at efterligne 
Fru Hennings; der var udbredt en stille, hjemmevant Hyggelighed over 
hendes unge Pige, der lovede godt for Fremtiden. Den anden Bagatel er Mono- 
logen En Fløjt* solo. I sig selv har den ingen Interesse, men det er første Gang,, 
at Hr. Olaf Poulsens Autoritet er bristet, Publikum hyssede, og Kritiken 
skældte og' smældte. Dog en saadan Protest er langt mere paa sin Plads en 
eller anden ganske almindelig Spilleaften, naar Hr. Poulsen misbruger sit rige 
Lune til de utroligste Narrestreger blot for ved dem at kalde Latteren baade 
hos Publikum og hos de medspillende frem paa de særeste Steder. Men saa 
skoggerler det ganske Hus, og Kritiken protesterer ikke mod disse ganske 
ukunstneriske Pudsenmagerier. En Smule Modgang vilde sikkert kun gavne 
Hr. Poulsens Kunst. 

Folketeatrets Opførelse af En Fortid har ledet Tanken hen paa Poul 
Chiewilz. Han var ikke Student, ej heller bøjede han,. som det i Fyrrerne søm- 
mede sig hver god Landets Søn, Knæ for Tidens Gudebilled, den national-liberale 
Student. Med skeptisk Blik saa Chiewitz paa disse „Herrer i Aandernes Rige*, 
paa deres Æstetik, den, han syntes, var for teologisk og for tevandet, paa deres 
skandinaviske Broderfølelser, dem de sang om ved Punsebollerne. Hans egne 
Sympatier gik mod Syd, til det fine, gratiøse franske Selskab. Og Studenterne 
gjorde Gengæld, gjorde alt for at trænge ham ud af det gode Selskab. De 
beherskede den Gang Smagen i København, deres Blad Fædrelandet behandlede 
Chiewitz ovenfra, og det var ikke altid smagfulde Lignelser, det brugte i 
Sammenhæng med hans Navn. Det talte saaledes i en Anmældelse af en af 
Chiewitz's og Reckes Vaudeviller, om Forfattere, der griber fat paa den unge 
Piges Stemnings fine Blomst med et Par Slagternæver og tramper den med sin 

Støvlehæl, eller der morer sig ved med koldblodig Ironi at oppille den Trævl 
for Trævl. Vel reserverede Bladet sig mod herved at sigte til de nævnte 
Forfattere, men der var vist ingen der tog fejl af Adressen; Chiewitz i det 
mindste ikke, han gemte, men glemte ikke, og i Aaret 1854 kom hans Svar 
paa Tiltale: Det kedelige Drama eller Hvad der behager Publikum. I denne 
literære Parodi hudfletter han ubarmhjærtigt alt det, han saa ned paa i den 
daværende dramatiske Literatur og højst naturligt falder Slagene ikke sjældnest 
ned over Hostrup, Studenternes fejrede Digter. Døden, der kort efter ramte 
Chiewitz, forhindrede ham i at vise, om han selv havde kunnet yde noget bedre. 

Hans Produktion er ikke stor, foruden nævnte Parodi tre Fortællinger og 
én Komedie af eget Arbejde, end videre i Forbindelse med Adolf Recke fem 
Vaudeviller og nogle Oversættelser. Fortællingerne staar ikke højt i kunst- 
nerisk Henseende, skrevne som de ere næsten helt igennem paa Avisdansk. 
I det hele ere de maaske ikke saa lidt i Familje med Aviser, baade i Hen- 
seende til Maal og Midler. Hans Fortælling Nytaarsgave for Forlovede eller 
Soaledee forholder det sig, af Annette T. vakte stort Røre viden om i København. 
»Nogle betragtede ham,* skriver M. Goldschmidt, „som en ond Engel, der 
vilde fordærve det danske Samfund, andre hilsede ham som en moralsk-kirurg- 
isk Genius, der med sikker Haand vilde foretage en gavnlig, men smertelig 
Sammndsoperation." Denne Modtagelse æggede Chiewitz, den megen Forargelse 
gjorde barn blind for alt andet end Snærperi og Hykleri, hvad han til Gengæld 
saa alle Vegne. Da han intet Blad havde at skrive i, udsendte han som en 
Art Svar et Par Bøger, maaske for at vække yderligere Forargelse, deraf 
vistnok for en Del deres ukunstneriske Form. 

Anderledes med de dramatiske Arbejder. Selv havde Chiewitz villet 
være Skuespiller, man mærker dette tydeligt i Det kedelige Drama, hvor han 
spotter over de Bestræbelser, der var oppe hos nogle Forfattere, for at forringe 
Skuespillerens Kunst, ja helt fornægte den som Kunst. Det eneste, der kunde 
bringe ham ud af hans aristokratiske Ro, var, fortæller Dagbladets udførlige 
Nekrolog. Teatret, det var hans eneste Lidenskab. Skade derfor, at vi kun har 
ét eneste dramatisk Arbejde fra hans egen Haand. Det er et Begynderarbejde 
mærker man helt igennem, Intrigen er højst indviklet, dog Replikerne viser en 
ikke almindelig Lethed i Formen. Stykket, hvis Navn er Venskab og Kærlig- 
hed, rammer med sin Satire heldigere Burrevenskabet end Forlovelseskærlig- 
heden. Hvor meget man skal tillægge Chiewitz af de i Forening med Recke 
udgivne Vaudeviller, er vistnok højst tvivlsomt. Han hørte jo til de Mennesker, 
der mageligt henslængt i en blød Stol, rygende paa en god Cigar, blandt 
prøvede Venner, kan fremsætte mangehaande Planer, som for dem aldrig naar 
ud over Tankens taagede Verden, men de faar i det virkelige Liv saa lidt 
udrettet, fordi de intet gider. Derfor er det ikke umuligt, at Chiewitz allerede 
paa Halvvejen, ja maaske før, har mældt sig fra, og Recke saa har maattet besørge 
Resten alene. Hvad nu særlig angaar En Fortid, saa vides det med Sikkerhed, 
at Grundidéen skyldes Kaalund. Mon det ikke er ret rimeligt at antage, at 
Vennerne er Chiewitz's Bidrag? Disse Venner er som Hovedpersonen selv Studenter ; 
og hvorfor skulde de ikke være Minervas ægte Sønner, hvorfor skulde den Tid 
kun have haft saa pæne og saa maadeholdent soldende Studenter som Hostrups? 
Nej lad os tage Chiewitz's maaske en Smule raa Studenter som et Supplement 
til Hostrups Studenterinteriører. 

Poul Chiewitz's Betydning for dansk Literatur ligger saaledes ikke saa 
meget i hans Arbejders særlig høje Værdi, som i den Omstændighed, at han 
var den første, der, som Dagbladet sagde det efter hans Død, med „Uforbeholden- 
hed gik ind paa Forhold, der hidtil havde været skjulte under Pænhedens Maske*. 
Et nyt Stykke af Chiewitz og t Recke var en lille Begivenhed, siger Goldschmidt, 
og Grunden dertil laa „fra først af i, at de tirrende have rørt ved noget, som 
har Hævd, at man ved deres Arbejder altid er paa Vej til at forarges — eller 
for Alvor — bliver forarget — men dog bliver tiltalt af deres naturlige, friske, 
om end undertiden lidt kyniske Opposition mod visse kedelige Former". Støttet 
af Dagbladet begyndte han at vinde Ordlyd i det danske Publikum, Forlovelsen 
med en kærlig Kvinde jog en Pæl gennem den ensformige Genganger: For- 
lovelsernes Uærlighed. Hans Natur skulde til at udfolde sine elskværdige, lyse 
Sider, hans Talent hæve sig til større Vingeslag, da Døden brat endte hans 
unge Liv. 

Chiewitz's blotte Navn var som spansk Peber i Næsen paa den akademiske 
Selvfortrinlighed, en rygende Brand i Næsen paa den spidsborgerlige, snærpede 
Pænhed. Hans Ære, den ingen skal tage fra ham, er i en Aarrække at have 
været Saltet i den danske Literatur. 

Opførelsen af En Fortid gjorde ikke Folketeatret megen Ære, Udstyret 
var i den vanlige, meningsløse Halvstilhed, og Spillet for de flestes Vedkommende 
tarveligt, kun Hr. Orlamundts forsvirede Schrøder slog ret til. Hr. Reumert 
nød sin egen mandige Skønhed, men af de Busch var der ikke mindste Gran at 
opdage. Skuespilleren véd sikkert, at denne Figur er tegnet efter en af Chiewitz's 
Venner, Arboe Mahler, en mislykket Eksistens, der under en bred Gemytlighed 
søgte at skjule sin dybe Sørgmodighed over sin egen Stilling, han kaldte sig 
Kammerjunker de Busch, og døde yderst kummerligt i den Tro, han var Kammer- 
junker de Busch. Selv den bedste Sonde vil ikke i Hr. Reumerts de Busch 
finde mindste Smule Tristhed, saa godt vidste Mahler ikke at dække sig, selv 
i sin Velmagts Dage. Fru Maria Muller spillede baade her og nys i Ferie- 
gæsterne Elskerinden med større Inderlighed end vanligt; det lille Smertens Ryk, 
der fér gennem hende ved Synet af Ringen paa Janes Finger, var illuderende ved 
sin Pludselighed. 



Arthur Aumont. 

»Alt til det bedstele Det høres hyggeligt ud; — koseligt. 

Paa saadanne Præmisser maa man trygt kunne give sig 
i Færd med Livet; det bliver til en lun Kakkelovnskrog det 
hele Stel. 

Men undskyld, alle I troende — jeg er ikke med. Og jeg 
har ikke kunnet komme til denne Livstryghed, hverken ved læge 
dier lærde, profane eller hellige Bøger eller den, der er bedst ti) 
at faa Forstand af — Livet selv. 

Jeg har tvært imod henført dette dunbløde lille Ord mellem 
de gamle sejglivede Postulater, der ser saa uskyldig godmodige 
ud, men i Hemmelighed er Verdensudviklingens Fjender. 

Og nu kom det mig saa nært ind paa Livet her i Sommer 
en Gang. Det er en liden Historie, som jeg har taget op fra Gaden 
og gærne kan fortælle. 

Skøndt langt ud i August havde det været en lummerhed, 
tung Dag med Tordenluft. 

Det var klarnet. Jeg gik min sædvanlige Tur op gennem 
Ullevoldsvejen til gamle Aker. 

Den store, tavse, skyløse Hvælving laa over som en uhyre 
Konkylje, skært rød i Kanterne. Luftlagenes blide Lys smæltede 
over i hinanden i fine Overgange. Det var tidlig paa Aftenen og 
ingen Stjærner; Maanen sammen med den svindende Dag voldte 
den bløde Farveblanding. 

Dagen havde været en Hverdagsdag, Himlen en Hverdags- 
himmel, af dem om hvem man intet véd at sige, men en saadan 

Dag og Himmel kan undertiden samle de mange Timers Spredthed 
i en Aftens fine Indhold. 

I den Slags Betragtninger gik jeg og var just kommet til 
det afsluttende: Aftenen samler Dagens Resultat — da jeg bag 
mig hører en klagende, mumlende Stemme. 

Jeg vender mig om, finhør for alle Livets Lyd. 

Der gik en liden, gammel Kone nogle §kridt efter mig, og 
ellers af alle Slags frem og tilbage i Fart; det var en Lørdag 
Aften. Jeg mistænkte øjeblikkelig den gamle; hun saa anderledes 
ud end andet skikkeligt Folk, der ingenting har at fortælle, aller- 
mindst alene paa Gaden ud i Vind og Vejr. 

Og det var ganske rigtig; hun* gik og saa ned og snakkede 
væk. Det lød som en hel Ramse. 

Jeg sagtnede mine Skridt og kom hende nærmere ind paa 
Livet; hun gik og fortalte en Mængde Ting, glade og uglade om 
hinanden med den samme enstonige Lyd. Det gled som et lavt 
svindende Bækkefald; dæmpet farveløst som om hun var træt, 

eller det var noget, som ikke kom hende ved eller saa langt 

borte, at det ikke længer gjorde noget. 

Jeg standsede og gik nogle Skridt efter hende. Som hun 
gik mig forbi, løftede hun et Par store, matte Øjne med et 
mistænkeligt Udtryk og holdt inde. Et Minut efter begyndte 
hun igen. 

Hvad det var for et besynderligt Ansigt med de graa, 
mandelformede Øjne fuldstændig slukkede af, — og det fine, død- 
blege Ansigt gennemfuret af nervøse Trækninger; og for en be- 
synderlig Skikkelse, ganske, ganske liden, mager som en for- 
sultet og med en ejendommelig brudt Gang, som under knugende 
Byrder. 

Hun gik med en liden, let, tom Kurv. Skøndt det var saa 
lummervarmt, havde hun en tyk Uldværkenskjole, der stod stiv 
om den spinkle Krop, og et Uldsjal havde hun tullet sig ind i, 
som om hun frøs. Baade Kjolen og Sjalet var i de snirklede, 
gamle Mønstre, man synes, man husker fra sin Barndom. Det var 
saa stort lagt, at Snippen sopte Gaden eller fulgte hendes ustø 
Fodskifte med smaa iltre Vendinger; paa Fødderne havde hun 
lysegrønne, broderede Tøfler, som tog op i Skørterne for hvert 
Skridt; — og paa Hodet en tyk stukken Vinterlue, der i den 
lumre Aftenluft uhyggelig varmt indrammede det aftærede Ansigt. 




Alt til det bedste. 



191 



Man skal kunne føle, at man bliver iagttaget; hun vendte 
sig ogsaa et Par Gange imod mig og tidde ganske stille, naar hun 
syntes, jeg kom for nær. 

Jeg gik nogle Skridt længer fra, lod som ingenting og 
havde den Glæde, at hun uforstyrret ramsede væk. 

Jeg havde ogsaa en anden Glæde; de lagde ikke Mærke 
til hende nogen af alle dem, der fér frem og tilbage. For det er 
mærkværdigt, hvor lidet de Mennesker hører, selv om Organerne 
er i nok saa god Orden. Jeg har prøvet det med mig selv, at 
man kan leve mellem Folk som inde i et Fjæld, og at man ikke 
yaagner tilfældig, men at det at høre er en Kunst, man ikkfe 
kommer til for ingenting. 

Som hun gik videre fulgte jeg hende og kunde ikke lade 
være at fantasere over hendes ejendommelige Maade at gaa paa; 

— det var noget uopløselig af tungt og let; noget der klemte ned 
og noget der bar op. 

Og jeg gik; jeg véd ikke hvor længe. Det var ikke min 
Tante Tur; jeg gik med hende, fornøjet over, at ingen af disse, 
der ikke kunde høre, kom og forstyrrede os — en Smule for- 
fængelig tilfredsstillet, det er sandt, over at vi var saa heldig 
raaket sammen, hun der kunde fortælle, og jeg der kunde høre. 

Saa gik jeg der ogsaa blød om Hjærtet, for der var Lidelse 
i denne Stemme — og varsom , om nogen skulde komme med et 
Spotord. 

Det bar ud af Byen, op i Aker, længer op — saa nær ind 
mod Skogen, at jeg kendte dens vilde, stærke Duft nær- 
mere endnu — ind i dens tunge Lummerhede — — de stod om 
os de første Trær; Harpiksen brød gennemsigtigt frem som Sved - 
draaber, langsomt, dovent, gennem Barken. Maanen var kommet 
højere op; som et mildt, aarvaagent Øje saa den ned paa os 
under sit Skybryn. 

Det bar længer ind. Der var saa melankolsk stille, som 
der kan være inde i Skogen; mere end paa Havet eller noget 
andet Sted. 

Og hun fortalte og fortalte med den samme underlig visne 
Stemme; af og til kunde hun le og komme med lystige Ting, 

- kun et Par Gange blev hun ligesom ude af sig selv og talte 
sig op nogle Toner højere end det sædvanlige Stemmefald. Det 
lod som klagende Fuglelyd. 

Kom der nogen for nær, tidde hun stille og saa op med 
et skræmt, bebrejdende Udtryk. Men der var heldigvis ingen, der 
længe gad høre paa — saa blev vi alene, selv om der kunde være 
folksomt nok. 

Jeg fulgte hende helt frem den Aften. Hun havde flere 
Gange vendt sig om — til Slut brydde hun sig ikke mere 
om mig. 

Hun gik ind i sin lille Stue opunder Aasen, og jeg hørte 
hende stænge efter sig. 

— Siden en Gang paa en af mine Strejfture opover den Kant, 
ti*af jeg hende inde i Skogen. 

Hun havde sanket sammen en stor Børd med Evas og 
Tørkvist og havde sat sig ned, træt og forkommen. Jeg gik hen 
og satte mig paa den anden Ende af den lange, mosgrodde Sten, 
der som en naturlig Sofa laa op til en gammel Trærod. Jeg 
hilste og spurgte, hvordan hun havde det. 

Hun saa op med et hjælpeløst Udtryk, som om hun vilde 
flygte, men ikke havde Kræfter 

Da jeg blev siddende ganske rolig og tavs, blev hun mere 
tryg og tittede af og til hen. 

Til Slut lod jeg nogle Ord falde; hun svarede ikke, 
men gav sig til at se paa mig med en vis vemodig Nys- 
gærrighed. 

Jeg tog min Rejseflaske, hældte Bægeret bredfuldt af en 
fortræffelig gammel Shery og bød hende. 

Hun tog det med et Nik, stak det ud, og der fér et Smil 
over hendes Ansigt. »De er et ordentligt, gement Menneske, c 
sagde hun — »det kan jeg se!« 

»Hvordan gik det saa med Ole?« spurgte jeg, »det 

kunde De gærne fortælle mig nu, som vi sidder saa godt her!« 

Hun saa paa mig med tindrende Øjne og røde Kinder 
efter Vinen. 

»Ja, for jeg hørte noget om det her om Dagen,« vedblev 
jeg opmuntrende, »men nu som vi sidder saa koseligt her, faar 
De komme med det altsammen!« 

Hun smilte over hele Ansigtet. »Ja vist er her koseligt — 
det skal være bevist for Vorherre — og De skal høre, hvordan 
det havde sig, hele Anretningen, for De er ved den store Gud og 
Skabermand et Menneske, der er Anstændighed i!« 

Hun satte sig bedre til Rette og begyndte livlig: 

»Jeg er af godt Folk, det er jeg. Pene Folk var det, Far 
og Mor. Mor røslig og djærv og morsk og stor; alt hun tog sig 
for gik med Lyst, og naar hun slog, var hun hidsig. 

Det var mig, som mest fik det, for jeg var den ældste; de 
andre var Gutter, og dem havde hun ikke Hjærte til at slaa. 

Saa gik det saa fort af mig fremfor de andre. Jeg var lige 
blid næsten med det samme, det var akkurat som at skvætte Vand 
paa Gaas, det var syndig Letsindighed, sagde hun, og saa slog 
han. Jeg trængte det, jeg kunde faa, sagde hun, og saa slog hun. 

For jeg havde det med at le, og det likte hun ikke. Det 
?ar Arvesynd efter Far, sagde hun. 

Og Arbejde lagde hun mig i, saa liden jeg var, ja men var 
jeg i Selen; for rent skulde der være, som der var blæst, og 
Gatterne rev og sled og rakkede sig til, og det var bare Mor og 
mig til at holde i Stand, men le gjorde jeg lel — for jeg havde det 
efter Far. 

Han var saa liden og blid og snil, og naar han rigtig tog 
i med at le, kunde han næsten ikke holde op. Det var til Over- 
lag rent — Mor saa sig vild paa det. 

Saa sagde Far, det var fordi han ikke var saa kristelig han 
som hun. Og saa lo han og jeg med; for jeg var heller ikke 
kristelig. 

Saa blev jeg større, men gaaende hjemme blev jeg med at 
lappe og stoppe og holde rent, for der kom et rent Ustyr med 
Unger, og jeg var den ældste. 

Slemt var det, men kristelig blev jeg ikke for det. Det var 
med mig som med Far; han havde det heller ikke godt, men han 
lod det skure. 

Naar Bedstemor kom og saa, hvordan jeg havde det, strøg 
hun mig over Hodet. 

»Du kan aldrig fuldtakke Vorherre,« sagde hun, »for det 
farlige Humør, der er i dig; med slig en Gave kan det sagtens 
▼ære det samme, hvordan Verden falder over én! — Herregud 

der kan én se — al den Ting er til det bedste! 

Det siger jeg altid til din Far ogsaa!« 

Men naar Moster Mariane kom, fik det en anden Laat. 

»Din Gud,« sagde hun, »er dig saare naadig; han har i 
sin Forbarmelse ladt dig faa en Mor, der vaager over dine 
Synder; saa sender han ogsaa i sin Godhed Huset fuldt af 

Børn, for at det velsignede Slid i Tide kan dæmpe din Lyst. Al- 
ting er til det bedste !« 

Men der fik jeg nu en slem Redelighed at klare. Hvorfor skulde 
saa Vorherre give mig det Humør, naar det endelig skulde ud igen? 

Og jeg kunde nu heller ikke forstaa, hvorfor det var saa 
heldigt, at jeg havde det værst, jeg som helst af allesammen vilde 

være glad og saa at han skulde koste paa og sende alle 

de Børn for min Skyld, det kunde jeg ikke begribe. 

Men Moster kunde, for hun var hellig. Jesus var i hendes 
Hjærte, sagde Mor, — baade Dag og Nat, og hun kunde ikke 
synde. Hun stod bestandig og bad højt, naar hun var i Besøg 
hos os og tog sig noget til, som at skære Smørrebrød eller sligt, 
men saa skrabte hun Smøret, som slet ikke var nødvendigt, og 
siden læste hun. 

Men det hjalp ikke paa mig, at jeg læste Forklaring og 
Bibelhistorie og bad Bønner tre Ganger om Dagen. — Jeg syntes 
Vorherre var en underlig, gammel Mand, som sad saa langt borte, 
at jeg aldrig kunde kende ham, og som lod Mor og Moster gaa 
og stelle, som de vilde. 

Da jeg saa til Slut blev tyve Aar, havde jeg det ikke videre 
anderledes end før. 

»Aa, gid jeg var død eller godt gift — helst det sidste!« 
sagde jeg til mig selv. 

Og jeg var ikke sen heller. 

Først var der jo kommen en, som vilde haft mig, næsten 
som jeg kom fra Præsten og var bare Barnet. Det var en gammel 
Skrædder og Enkemand og hellig — og styg var han med. 

»Jeg vil ikke eje og have dig!« sagde jeg, »gifte mig gør 
jeg ikke; og du er ikke til at være ilag med heller!« 

Men Mor mente alt var til det bedste, og at det var Gud, 
som havde bedt Skrædderen sørge for min syndige Sjæl. 

Jeg gik fra dem ud i Køkkenet, gjorde jeg Vorherre 

kunde vel aldrig ville have mig ind i slig en Bestilling. Saa bad 
jeg til ham ude paa Køkkenbænken, at jeg skulde faa klare den 
Redelighed selv. Og Vorherre sagde ja, det gjorde han grejt; og 
den Tid — for jeg var saa inderlig bedrøvet — var det, jeg saa 
ham den første Gang. Han var ikke som jeg før tænkte ... og 
jeg forstod, at Skrædderen og de andre hellige .... det hang ikke 

rigtig sammen med dem for han hørte ikke deres Bønner, 

°g J e £ syntes han sagde til dem: Viger fra mig! 

Derfor fik ikke Skrædderen mig. Der hjalp hverken Far 
eller kære Mor, for jeg vidste selv Besked. 

Saa var det den Gang jeg var tyve Aar, at jeg kom ud i 
Køkkenet en Kveldstund, som Snedkersvenden sad der. Det var 
han, som logerte i Kammerset hos os; — han sad der alene. 

Saa inderlig tverkroket og træhendt som han karvede i 
Piben sin og kunde aldrig faa gjort unda! 

Men saa letfodet en Kar som han var den Tid — og saa 

sandfærdelig klar over Øjnene, som aldrig stod stille én 

kunde blive solblind af det! 

Den Kvelden sad han i spillrende nye Klæder og saa skir 
og renvasket. Saa grov han ud af Piben igen, og ikke noget 
sagde han. 

»Du er snodig, Ole!« sagde jeg og lo, »det er den rene 
Gudsens Sandhed! c 

Han svarte ikke, men sad der langdryg og grdv. 

»Kors, saa fin du er!« sagde jeg; — men ikke Ordet 
af ham. 

»Du er sløg du, Ole!« mente jeg saa ■— »du har taget fri 

Mandag i Dag som det er Torsdag; du skal bestemt ud og 

fri til Jenterne,« sagde jeg, »dem allesammen — for du ser saa 
svint ud!« 

Og saa lo jeg, for jeg kunde rent ikke berge mig. 

»Du er gal til at le!« sagde han og rejste paa sig. 

»Slig er alle Jenter!« sagde jeg. 

»Aa nej da!« mente han og kom bort. 

Han bad om en Fyrstik til Piben sin — — og saa ledte 
jeg efter Fyrstikkerne, jeg — — og saa kunde jeg ikke finde dem 

for det var maanemørkt var det og ingenting paa Pejsen 

— — og saa ledte han ogsaa efter Fyrstikkerne; jeg véd ikke, 
hvordan det gik — — for det var saa grulig mørkt, at jeg kom 
lige ind i Armene paa ham — — vi kunde ikke se det mindste; 
og saa kom vi til at kysse hverandre, det gjorde vi redelig. 

Men dette blev der Forlovelse af og Gifting, for han var 
saa overlig gild en Kar, at jeg var ikke sen heller. Han havde 
det godt med Penge og Fortjæneste, og jeg havde aldrig haft det 
godt med nogen Ting; men nu skulde det blive, sagde han. 

Jeg var saa yrende glad, da vi flyttede hjemme fra til vort 
Bile pene Hus, og han blev Mester. 

Den Gang syntes jeg først, jeg kunde forstaa, at alting var 
til det bedste, og at Skrædderen, som kom først, var saa styg og 
gammel; det havde saavist været til det bedste, — ellers kunde 
jeg gærne have taget ham, — og da havde jeg aldrig faat Ole. 

Saa bad jeg Vorherre om Forladelse for alle de stygge 
Ord i mit Liv; det gjorde jeg da redelig, nu som det var blevet 
saapas lyst, at jeg kunde se og forstaa hans Tankegang. 

— Men tænke sig tU! Da vi havde været gift en Stund, 
blev det ikke saa gildt længer for Ole. Han var ikke hjemme 
tilkvelds nogengang han, men maatte ud; det var vel gammel 
Vane, de Dele. 

Saa sagde Bedstemor, som var saadant ordentligt Menneske : 
»Du skal gaa medie sagde hun. 

Men jeg mente, jeg kunde vel ikke, for det blev saa mange 
Penge, og Ole kunde bedre trænge det end jeg, han som stod paa 
Værksted om Dagen. 

Men hun var saadant et fornuftigt Folk, Bedstemor; hun 
sagde: »Du sparer ingenting ved det! Du sparer, naar du gaar 
medie sagde hun. 

»Men Ole vil ikke alletider have mig med,c sagde jeg, »han 
siger, der er saa mange Steder, hvor jeg ikke kan gaa!« 

»Du er en Faame,c sagde Bedstemor, »der hvor din Mand 
kan gaa, der kan saagud du ogsaa!« 

Og da jeg skønte, at Pengene gik lige godt med og bedre, 
naar jeg sad hjemme, og at han aldrig kom før paa Morgenkvisten, 
naar han var alene, saa sagde jeg til ham, hvad Bedstemor 
mente. 

Han saa snart paa mig; han var saa sløg i Øjnene. 

»Du skal ikke gaa og vase og røre hos Bedstemor,« sagde 
han, »hun gaar bare og sætter dig op!« 

»Men jeg vil være med, Ole,« sagde jeg, »det er saa 
utriveligt at sidde her og have dig ranglendes ude til langt 
paa Nat.« 

Saa gav han sig for det meste og tog mig med, for grund- 
god var han. Sommetider naar han skulde ud med Kammeraterne, 
kunde det ikke gaa an; men jeg var lige sæl for det, for være 
paa Farten hver eneste Kveld, havde jeg ingen Hug til. 

Og Ole og jeg, vi havde det saa lønlig godt om Dagene. 

Men naar Moster Mariane, som var Oles Gudmor, kom og 
besøgte, knepte hun Hænderne sammen og bad for os. 

Men Ole og jeg lo — for vi havde ingenting at graate for. 
Og ikke brydde vi os om, at Moster gik og førte os ud for Let- 
sindighed. 

»Vi vil s'gu more os f c sagde Ole. 

»Er du ikke færdig snart? c sagde han, naar han havde 
spist om Kvelden og flid sig og gik og ventede og sprat i Benene, 
saa kipen som han var. 

»Vi skal ikke have dem med i Graven — se her triller de,t 
sagde han, »det er de skabt tilU — Og saa trillede han store, 
blanke Sølvskillinger bortover Gulvet; og naar jeg var færdig 
med Husets Stel, gik vi og turede dem op. 

Det gik paa Sprang gjorde det, med aislags Styr; der kom 
en Rid paa mig ogsaa; det var nødt nok, jeg gav mig til hjemme 
to, tre Kvelder i Ugen. 

Al den Narrefærd som var, saa var vi med til. Jøsses, vi 
var paa Maskerader og Baller og al den Tulleskap, som fandtes 

og Sangerinder og den Slags Guddommelighed, og de bar 

sig, saa Ole og jeg lo os kryl af dem. 

Aa Ole og jeg som vi havde det den Gang, 

det var til at undre sig paa! — — 

Det gjorde saa ogsaa hele Familjen, baade hans og min; 
der kom ikke andet end Fantord. 

En Dag kom Moster Mariane. 

»At Himlens Gud skal se, hvor I driver og gastererer,c 

sagde hun — »min kære 01e,c sagde hun, »naar Ladhans 

gaar foran, kommer Smalhans bagefter U 

Jeg saa, at Ole blev sint. Han mente han strævede fuld- 
nok om Dagen. Hans egen Ryg vidst§ om det — — Moster 
vidste vel ikke andet end, at den Byrde var let, som anden Mand 
bar og Kvelden var Gud forsyne hans egen. 

Jeg gik bort og tog i ham. Ole var altid grej med det, at 
det gik saa svint over; jeg vak ved det, saa fort kunde han sætte 
i at le igen. 

»Somme har for lidet, c sagde han, »og somme formeget — 
— slig er det med Dorthe og mig — — Pengene triller hver 

eneste Kveld; det kan gærne koste at være Kar — spinke 

og spare kan længe vare, mener du, men det passer ikke for 
Dorthe og mig!t 

Saa lo han igen og begyndte at flokse med mig rundt i 
Stuen, som naar han var i rigtig sprettende Lag. 

»Lad være, Ole, c sagde jeg, »din Fi)legut,c sagde jeg, — 
— »du er ikke til at staa i Baas medie 

Jeg var ilde kommen, for jeg saa Moster var graa i sit 
Ansigt og Øjnene gulagtig blanke som paa en Kat, der sidder 
færdig til at tage. 

Saa fik jeg da Ole stagget og satte frem paa Bordet. 

Og da hun var kommet til Kaffen, ramstærk og svart som 
hun vilde have den, kom det ud, at hun var Profeten Jonas, som 
Gud havde sendt os, og Ole og jeg, vi var den forbandede Stad. 

Og vi sad saa anstændig og hørte paa hele Guddommelig- 
heden, Ole røgte tre Snadder, og jeg strikkede næsten en Strømpe- 
fod. Saa spruded det løs for OJe. 

»Hvad synes Herren om Hegter, sagde Skrædderen, han 
kunde ikke sy Knaphul ?c Og saa lo han, som han var fortrollet 

Moster rejste sig saa illsint og braat, at Kaffekoppen slog 
til Sukkerskaalen. Send videre, sagde Sukkerskaalen, og saa væltede 
den min lille, pene Flødemugge — — og al Fløden randt ud, og 
Hanken gik af paa min lille, pene Mugge. 

»Du har været simpel mod mig og fornærmet mig, c sagde 
hun, »men jeg véd ikke, hvad du mener med slig simpel Snak, 
men det vil jeg videU 

Men Ole Jo, som han var styren og begyndte at regle op 
om, hvordan vi havde det, naar vi var udpaa. 

Sligt kunde ikke Moster høre. Hun gik, men i Døren vendte 
hun sig til mig — for det var alletider mig, som skulde have det ; 
slig var det før, og slig blev det siden. 

»Paa dig bider hverken godt eller ondt,c sagde hun, »Vor- 
herre være dig naadig!« 

»Det er han nok, c sagde jeg, »han vender jo alting til 
det bedste. c 

Saadan gik de første Aar. Mor og Far rejste fra Byen til 
Vestkanten etsteds, til et lidet Brug, som de tog paa Odel. Og 
ellers var det godt altsammen paa det nær, at der kom et lidet 
Barn, som døde med det samme. 

Men Herregud, der kunde vel komme flere, og da Ole sagde, 
jeg ikke maatte sture, og jeg selv syntes, det var dumt, saa gik 
Sorgen over og vi havde det galant som før. 

Da der saa kom en Vesling til, var jeg først ræd det skulde 
gaa som med den første, men da han blev en hel Maaned gammel 
og lubben og lysbrynt ligesom Ole, blev alle Ting vel. 

Og naar vi kom hjem om Kvelden, for Ole vilde somme- 
tider have mig med, endda jeg havde ikke den Art i mig længer; 
— men naar han fandt paa det, skulde det staa, og han tog mig 
med Magt, det gjorde han fredelig — men naar vi da kom hjem 
om Kvelden — du Fredens Gud, hvor det var nydeligt! 

Der laa han i Vuggen og var vaagen saa tit, men saa 
søvnig og sød og saa mjell i Huden og myghændt. 

Og naar jeg tog ham op, sad Ole paa Skamlen hos os og 
kande ikke lægge sig, for Gutten var jo lige saa godt hans, 
sagde han. 

Men da han vel var to Maaneder — en Dag over — faldt 
han af med et og døde for os. 

Den Tid kom Moster og kyssede mig og sagde, at nu kunde 
hun se, Vorherre ikke vilde slaa Haanden af os, siden han var 
begyndt at tugte. 

Men hvad Vorherre mente, det har jeg aldrig kunnet 
forstaa. 

Og al den Nød og Sorg der var og al den Møde paa Krop 
og Sjæl, det véd den, der har været med til saa tungsom en Kvide. 
For der kom et Barn til hvert eneste Aar; men vi havde det ikke 
mere end nogle Uger eller Maaneder; saa tog han det igen. 

Det skal vel saa være, tænkte jeg, Vorherre maa bedst vide, 
hvad han gør. 

Og gamle Bedstemor, som sikkert var Vorherres egen, hun 
sagde bestandig: Du maa tro det er til det bedste! 

Slig gik det til, at det var sjælden Smaabørn i Huset; saa 
jeg havde jo Stunder paa mig til at fare ude om Kvelden, men 
at jeg ikke havde Sind til det, hjalp lidet, naar Ole vilde, for det 
havde vendt sig til det, at jeg alle Tider maatte føje ham, saa 
ugrej og klanglet var han blevet paa en Tid; — og saa hvasse 
Øjne havde han, naar han blev sint, at én kunde blive fælen ved 
det. Men naar jeg først kom ud, slog jeg mig løs, og da syntes 
Ole om sig — Herregud, naar han ikke vilde andet, end at jeg 
skulde more mig — det kunde jeg jo godt. 

Saa slog jeg al den Barnesorg fra mig. Til Slut syntes jeg, 
det var triveligst den Tiden før de kom til; saa længe var jeg da 
sikker paa Vorherre ikke kom og tog dem. 

Og vi morede os, Ole og jeg; — du Verden! Ole kunde 
være slig, at han gik og skreg og hylte bare paa Kommers. 

Hjemme havde vi det ogsaa bra, — — voksen Jente — 
— og en Stue havde jeg sagtens — — saa voldsomt fin, at der 
kom aldrig et Menneske i den. Ja, naar jeg tænker paa det, saa 

lys og fin som den var men tørke Støv gjorde jeg til hver 

en gudskabte Søndag; det var overlag saa det kunde gyve ind, 
endda der aldrig var nogen. Ikke for det — — der kom fine 
Folk til os; men om det saa var Politibetjænt Pedersen, maatte 
han sidde i Eammerset og drikke 01. 

Der var adskilligt til fint Folk den Gang; alligevel var Ole 
Storkaren mellem dem alle; det var bare stygt, saa ilsint han 
kunde blive; men det var aldrig saa slemt, naar vi var flere 
sammen, men værst, naar vi var alene, eller han var paa 
Værkstedet. 

Jeg kunde ikke skønne mig paa de Dele; men der var jo 
mangt, jeg ikke forstod mig paa — Vorherre stelte det nok, som 
han vilde have det; han haandterte jo selv Baaden. 

Men inde paa Værkstedet blev jeg tit ræd, for naar Lære- 
gutterne ikke var hændige nok, eller der kom aldrig saa lidet 
imod, smed han i Gulvet baade dem og hele Redskaben, og da 
gav han sig ikke, før han fik det i Knas. 

At der ingen større Ulykke blev, det var vel for det, Vor- 
herre vendte det til det bedste. 

Men jeg blev gal i Toppen tilsidst — for jeg kan ogsaa 
blive sint, kan De tro. — 

»Du er viosen, 01e,t sagde jeg, »vetløs rent — hvad er 
det for Slags Fantelæter og Tilstelling? Du er en Vriompejs,« 
sagde jeg til ham. 

For jeg syntes, han var en Tosk; det var jo hverken mig 
eller ham til Gode, at Folk blev skamslaat og fine Møbler og Ud- 
skæringer slig haandtert. Og det sagde jeg. 

Han blev spikende sint og skvat op. »Er jeg en Tosk, c 
sagde han — »saa er jeg da anderledes sprettug i Vandet end du, 
for du er en Flynder, saa bred og flad, som du er blevet.« Og 
saa krøged han mig i Gulvet og sprang over Ryggen af mig. At 
jeg havde Barn ved Brystet vyrde han ikke. Han satte sig paa 
mig og sang: 



Ro, ro til Fiskeskær 

Flynder dybt paa Bunden der, 

Ej min egen Dorthelil 

yil som hendes Husbond vil. 

Men jeg raabte til Gud i min Nød, at han maatte vel selv 
bedst vide, hvad Barnet kunde taale. Saa kom det for mig, at 
det skulde vel snart dø alligevel ; det havde kanske levet for længe, 
for det var næsten Fjærdingaar. 

Men Vorherre skal vide, han stelte det underligt den Gang ; 

— for Barnet taalte det, blaaklemt som det var — - — det lever 

den Dag i Dag, Gud naade os. Men jeg svimred hen, og 

da jeg kom til mig selv igen, gik Ole paa Gulvet og var Kar. 

Slig skulde han lære os, sagde han og om det time- 
lige, saa skulde han lære mig, at der var nok til ham, flusst ; og 
han skulde ingenting have med sig i Graven. 

Saa gik det ogsaa; der blev nok til ham og ingenting til 
os, som igen var. — 

Men jeg sagde, at jeg aldrig skulde glemme ham denne 
Dag. Men saa blev han myg og god igen og gik og lirked 
akkurat som den Tid, vi var unge begge to; han kunde saa vel 
lage sig, Ole, naar han vilde, at om Kvelden havde jeg glemt det 
alligevel. 

Siden gik det bra en Stund — længe. Ole var ude som 
før; var han alene, kom han aldrig hjem før paa Morgensiden; 
derfor gik jeg tit med ham — og danse og ture, det gjorde vi. 
Ole han fik nu aldrig nok af at styre med Jenter og de Dele, og 
stums væk kunde han blive for mig lange Stunderne, men lige- 
godt maatte han hjem i ordentlig Tid, naar jeg var med. 

Naar vi kom hjem , sloges vi imellem om Gutten , for Ole 
vilde holde ham i Armen, men at det var mig, som skulde have 
ham, maatte da enhver skønne. 

Saa var det en Dag, jeg havde været ude og købt ferskt 
til Middags. Da jeg kom hjem, fandtes ikke en Kart inde, for 
Gunhild var ude og gik med Gutten. 

Jeg tog af mig og listede paa Strømpefoden ind i den fine 
Stue for at se, om alting var i Orden. Vi havde et gildt Spejl 
derinde, men jeg maatte grunde over alt det Støv — her som 
ikke et Menneske fik stikke Næsen ind — — saa maatte jeg se 
lidt paa mig selv ogsaa — én maa sagtens det i saa gildt et Spejl 

— — Ole, han var saa efter mig om Dagen — akkurat som i 
Ungdommens Dage; jeg tog mig op igen, sagde han. 

Med det samme hørte jeg han kom i Køkkenet; han havde 
været nede og givet Duerne Mad. Jeg skyndte mig ind i Kam- 
merset; han stod i Døren. 

»Farvel,« sagde han, nu skal jeg dø. c 

Jeg maatte stor le af ham. »Det er bare Galanteri af dig 
Ole,« sagde jeg. 

Men han sagde det samme igen og saa* saa underlig blankt 
paa mig. 

»Hvad for tullet Snak,« sagde jeg — »du fejler sgu ingen- 
ting; hør Ole, du maa ikke gaa slig og abe dig!« 

Han vilde ikke svare, men gik bort og lagde sig; det var 
midt paa Formiddagen, var det 

»Jeg skal dø,« sagde han, og saa knepte han Hænderne 
sammen. 

Da blev jeg saa svimrende angest og for ned i Kælderen 
efter Folkene der, og de ovenpaa kom ned og om en Stund 
Bedstemor og Moster, saa der blev fuldt og trangt. 

Men der fik ingen andet Ord af ham, end at nu skulde 
han dø. 

Vi skikkede Bud efter Doktor, men da han kom og spurgte 
hvordan han havde det, lo han og sagde: »Tak, jeg har det 
rigtig godt, Gudskelov for det!« 

De maatte gaa ud allesammen saa nær som jeg, for jeg 
var jo hans Kone. 

»Har De drukket?« spurgte Doktoren. 

Men da blev Ole sint, og det maatte jeg give ham Med- 
hold i; ordentligere Mand i saa Maade kunde de gærne lede efter, 
der fandtes ikke den, der drak ham under Bordet. 

Men Doktoren syntes, som han mistænkte baade mig og 
ham; han saa glubsk ud og bad ham løfte Hænderne ret i Vejret 
over Hodet paa sig. 

Hvad det Narreværk skulde til? 

Til Slut bad han mig gaa ud, endda jeg var Konen. Men 
hvad han snakkede med ham om der inde alene, det fik jeg 
aldrig i Livet Greje paa; for da jeg kom ind igen, laa Ole i 
Krampe. Doktoren havde ropt ind begge Læregutterne til at 
sidde Vagt ved Sængen til næste Dag, han kom igen. 

Jeg satte mig paa Sængefjælen. »Ole,« sagde jeg, jeg var 
saa saar om Hjærtet — »hvad sagde den Doktor.« 

Men Ole blev galsint; han fo'r op i Sængen og gramsede 
op efter Væggen; han vilde efter en Øks og hugge Doktoren. 
Men hvad han havde sagt, fik jeg saavist aldrig Greje paa, for 
bare jeg nævnte ham, blev Ole rent vild. 

Saa vilde han tage Livet af sig, og før nogen sansede, 
havde han Tag i Barberkniven. Hvordan vi fik den fra ham, 
det kan ingen granske ud — det var vel bestemt, at vi ikke 
skulde slippe saa let nogen af os. 

En Stund efter tog han Lagenet; han vilde kvæle sig. 

Aa ja, det var en Dag og en Nat, den som kom efter; — 
og den, som har levet dem, han har levet længe. 

— Da Klokken var som 3 paa Morgenen, laa han stille; 
han aarkede ikke længer. 

Jeg rejste mig og bredte over ham, — men som han Jaa 
der saa fælslig med Fraaden om Munden, faldt mine Taarer paa 
ham. Han mærkede det og vilde sige noget, og da jeg ludede 
mig ned, hviskede han: »Nu bliver jeg gal« ... og saa bed han 

mig i Kinden De har kanske ikke set det dybe Hul, jeg 

har og saa slog han Hodet i Væggen .... vi maatte 

binde ham med Lagenerne. 

Da Doktoren kom igen paa Formiddagen, skikkede han Bu<l 4 
efter 4 Mand og en Vogn. Og de tog Ole paa Asylet endda slig 
som han turnerte og slog fra sig. Aa ja, og jeg svimred væk, 
det gjorde jeg; jeg syntes, jeg aldrig kunde røre mig til noget 
mer — men da Vesle-Ole skrek i, maatte jeg. 

— Saa var de tunge Dage kommet, men Fred og Ro paa 
en Vis. Og jeg takked min Herre og Skaber for mit lette Sind 
for jeg flød paa min Sorg som Fugl paa Vandet, for ellers kunde 

jeg saavist ikke have baaret det og saa for Vesle- 

Oles Skyld. 

— Jeg saa ikke et Menneske og gik aldrig ud uden paa 
Asylet til Ole, som var lige styren og gal, saa længe han ejede 
Kræfter. 

Da han havde været der i 3 Maaneder, blev han rolig og 
ligeglad; Doktoren mente, det kunde blive bedre med ham. 

Men saa begyndte Familjen at rende derud, og da de saa 
kom til mig ogsaa og begyndte at se efter, var det forbi med 
Roligheden. Det var hans Søstre og begge Svogrene, som var 
de værste. Den er ikke løftende den Tyngsel, de stelte til for 
mig; de fik det ud, at det var min Skyld, han blev gal, for jeg 
skulde faat et andet Menneske af ham, efter vi var gifte, det 
skulde jeg. 

Og saa fik de det slig til, at jeg gik der og var lige blid 
— og ikke savnede ham for Mestersvendens Skyld. 

— En anden Dag kom Moster. Hun bad og læste over 
mig; jeg maatte aldrig tro andet, end at alting var til det bedste; 
det var Frelsens Stund, der var kommet baade for Ole og mig. 

Til Slut syntes jeg, at jeg nogenlunde kunde forsone mig 
med al den Tilskikkelse, men at saa Vorherre kunde have Hjærte 
til at lade dem gaa slig og plage mig ovenpaa! 

Men Bedstemor, som var den eneste jeg trøstede mig til, 
sagde, at hvert Menneske maatte lære at være taalmodig; derfor 
var det mig saavist til Gode. 

— To Gange i Ugen var jeg paa Asylet. Som Vinteren 
gik, blev Ole bedre, og hver Gang, jeg var der, vilde han hjem. 

Hjem! sagde han bestandig og saa paa mig, blank og vaad 
i Øjnene. 

En Dag jeg var der med Vesle-Ole, sad han og sagde ikke 
et Ord, men han veg ikke fra os med Øjnene. 

Da jeg skulde gaa, rejste han sig ogsaa, sagde ingenting, 
#men tog og holdt os fast, mens det lynte af Øjnene paa ham. 

Jeg blev ræd. Jovist skal du være med os hjem, sagde 
jeg; men du maa først ind til Doktoren og sige Farvel og Tak 
for dig; det ved du, du maa saa venter vi her paa 



Opsynsmanden fik ham ind i det næste Værelse og skyndte 
paa os, men hvordan det nu gik med mig og Vesle-Ole, saa fik 
han et Snarglimt af os, før vi kom af Sted, og jeg skal aldrig i 
Evighed glemme de Øjne, han saa efter os med. Herregud, hvor 
han kunde sørge, endda han var slig i sit Hode! 

— Men da Sommeren kom, og han blev bedre, blev han 
anderledes imod mig. Naar jeg var ude hos ham, sagde han 
ingenting, men sad og saa' saa gnistrende sint paa mig, at jeg 
blev ræd, og tænkte det var bedre at lade det være en Stund. 

Siden fik jeg vide, at Familjen var der og fik Lov at tage 
ham med hjem i dagevis. Og de havde sagt til ham, at det var 
Mestersvenden, som hed Olsen, og mig, som ikke vilde have ham 
hjem, men levede højt paa hans Penge. For Søstrene havde nu 
det for sig, at Ole og jeg var grundrige. De tænkte, om de 
kunde faa fat paa Ole og faa ham til at bo hos sig, saa skulde 
Pengene komme med. Derfor havde de fundet ud, at Ole og jeg 
skulde skilles; for det var mig, som holdt ham i Asylet, endda 
han ikke fejlede noget længer. 



Gangen. 

Saa fik de Ole ærtet op og fik ham med sig til Præsten, 
og der blev sendt Bud efter mig 

Men da jeg kom, blev jeg saa uglad ved det, jeg hørte, at 
der kom store Kræfter op i mig. 

Jeg vilde ikke vide af det, sagde jeg, endda min Mand 
stod der og sagde, at han vilde, han, fordi jeg havde faret saa 
skammelig. 

Men jeg fik ham med i min Vogn, det gjorde jeg; for 
Præsten syntes Synd i mig og støttede til. 

Og vi rejste lige til Doktoren, som sagde, jeg kunde gærne 
tage Ole med; jeg kom nok snart tilbage med ham, sagde han, 
men siden han længtes hjem, kunde vi gærne for ham. 

Men jeg forlovte mig paa, at jeg skulde passe ham. 

— Den allerførste Tid gik det rent bra; Gud forlade mig, 
om jeg sagde andet, men jeg passede ogsaa paa som en Smed, 
at ingen skulde komme og forstyrre ham for mig. 

Det kunde hænde, vi gik imellemstunder om Kvelden og 
morede os; for Herregud, vi havde begge det lette Sind, og vi lo 
ovenpaa al den Graad og Forsmædelse. Jeg var saa glad, at jeg 
næsten glemte det, som havde hændt; jeg tænkte, nu kommer 
Godvejret — den Strid var vel bare til det bedste ; det ved jo den 
Herre Gud, om ingen anden. 

Saa var vi ude en Gang i Kveldingen og spaserte, Ole og 
jeg. Jeg fandt paa, vi skulde gaa inden Politibetjænt Pedersen; 
vi gik jo lige Hus forbi. Men der var Fødselsdag og mange 
Mennesker — vi kom ind uden at vide om det, og ikke tænkte 
vi paa at blive heller; men vi fik slet ikke Lov til at gaa igen, 
skøndt Ole var saa lej over sine gamle Bukser, — han mente, 
Støvlerne ogsaa var fillede, men det var de ikke, det er jeg 
næsten sikker paa. Og jeg mente, det var lidet at bry sig om, 
naar én først var kommen i godt Lag. 

Saa gav Ole sig, og vi morede os begge to, det skal være 

bevist vi drak, saa det suste, Champagne, ja det gjorde vi 

jeg har ved Gud ikke faat det siden eller set eller 

hørt det. 

Men ud paa Kvelden kommer Ungdommen stimende, de 
tager Ole, gør de, løfter ham til Vejrs og bærer ham i Guldstol. 
Og vi lo os allesammen kryl, saa konstigt det var at se dem 
gaa der saa ustø i Benene, for Ole var en spræk Kar og noget 
til urolig. 

Tilskueren. 1887. 14 

Men jeg holdt straks op at le, saa snart jeg saa\ Ole var 
saa stærkt imod. 

Aa Herregud Ole, sagde jeg — du behøver da vist ikke 
være saa ugrej over de gamle Bukser og Støvlerne, som ved Gud 
er hele; der er ingen, som ser paa dem, naar de kan se paa dig 
Ole, saa vakker, som du er i Kveld! 

For slig som Øjnene lyste, skulde ingen have set! 

— Men i et Kast slængte han sig fra dem, endda der var 
12 Unggut omkring. Og da han kom hen til mig i Sofahjørnet, 
hvor jeg sad, skønte jeg, det var forbi med Godvejret 

— Det er din Skyld, sagde han til mig, — nu kommer 
Ulykken over os, for Bukserne er gamle, og den venstre Støvle- 
hæl skakslidt, det sværger jeg for Gud! 

— Men Ole, sagde jeg, — du maa da ikke komme i sligt 
Ulag for de dumme Klæders Skyld, du, som er saapas til Kar, at 
det kan være slig Slag, hvad du har paa dig! 

Men da han slap sig ned over mig og saa' saa kvidefuld 
ud — - da blev jeg saar om Hjærtet — jeg skønte, det 
var Slut. 

Saa tog jeg Ole med mig , og vi gik hjem igen om Natten. 

Men han var hjemme hos mig i halvandet Aar siden — 
og den Tid var slig, at jeg syntes ikke, jeg havde staat noget 
slemt før. 

Men jeg trodde, Gud forlangte det af mig, siden de vilde 
det allesammen og Ole med — og siden jo alting gaar til det 
bedste her i Verden. 

Somme Tider var han snil og blid, og somme Tider — 

Herregud — akkurat som før, naar vi havde det bedst og 

naar nogen nævnede Asylet bare, eller han indbildte sig, jeg 
tænkte paa at faa ham væk igen, kom der en slig flyvende Angest 
over ham, eller han kunde lægge sig ned i en Jammer; saa jeg 
aarked det ikke. 

Men ugrejt blev det, for han jagede Mestersvenden, som 
hed Olsen; det gjorde han ved Gud, og havde været os saa tro 
og redelig. 

Der er ikke mange, som har arbejdet slig i sin Manddom 
som jeg, sagde Ole — og saa gik han paa Værkstedet og gjorde 
Ugagn for mangfoldige Penge. 

Det var rent ufremkomligt for os. 

Og det blev ikke bedre end, at jeg maatte tigge Mester- 
svenden, som hed Olsen, om at komme tilbage, for ellers kunde 
?i ikke bestaa. Der var, saa sandt Gud er, ingen Grunker, og 
jeg maatte lokke Ole ud paa Landet en Tur, mens Døren ind til 
Værkstedet blev panelet over, saa vi maatte gaa rundt ind Gade- 
vejen med al Maden, for vi turde ikke slippe Folkene ind. 

Og saa maatte jeg jete ham om Dagen, at han ikke skulde 
finde Gadedøren — men om nogle Dage havde han glemt hele 
Værkstedet. 

— Somme Tider kunde der være Liv i ham, det kan være; 
da satte han Stuen paa Taget og styrte med Vesle-Ole, til det 
værkede i mit Hode, og andre Tider var han rent forbi. 

Saa begyndte han at gaa Turer i Byen. En Dag kom han 
bjem og fortalte, han havde købt Hus, og en anden Dag havde 
han skaffet sig gild Vogn og to Heste og Spejl og Lysekroner. 

— Jeg lo ogsaa, for jeg tænkte, han holdt Jøn, — men 
da de kom til vort elendige Hus og forlangte Penge af mig, som 
bare havde Ulykker, da vidste jeg ingen Vej forbi. Og de vilde 
ikke tro mig, at Ole var syg, før der kom Attest; saa rask saa' 
han ud. 

Jeg bliver jo aldrig færdig, tænkte jeg — — og det var 
sandt — — for der kom Børn, det gjorde der sandt for Herren; 
et om Høsten og næste Sommer et til. 

Gud hjælpe mig nu, tænkte jeg; dette kan ikke være hans 
Alvor — men saa lod han det ske. 

Da tænkte jeg, det var vel saa beskikket. 

Men da den lille Jentunge var kommen, saa liden og fin 
som hun var, taalte ikke Ole at se hende. Naar jeg tog hende 
af Vuggen, kom han farende. 

Hvad er det for en Stygging, spurgte han — pas dig du, 
for her er du i Undermagten ! Og saa tynte han os begge to. 

Aa Ole, sagde jeg, det er dit eget lille Pigebarn, Ole! 
sagde jeg. 

Den kender jeg ikke, sagde han, — jeg vil ikke se den i 
Huset; og saa vilde han hive hende ud af Vinduet og mente, at 
jeg skulde vel ikke tænke paa at faa indbildt ham noget. 

Siden den Tid var han ugrej; det kunde komme paa ham 
som et Vindkast. Naar jeg sagde noget, svarte han ikke, men 
stod og stirrede, saa jeg maatte se bort — eller han kunde 

komme og sætte Øjnene saa luende nær ind paa, at jeg maatte 
holde Haanden for. 

Og bad jeg ham hjærtevene, at han skulde lade være, gjorde 
han det imellem, imellem ikke. Jeg var aldrig sikker nogen 
Stund og Time. Om Dagen slog han baade mig og Børnene, 
men naar jeg skøn te, han ikke taalte se os, gemte jeg jo bort 
baade dem og mig selv, men mangen Gang kom han og vet- 
skræmte os, før jeg fik Suk for mig. 

Ellers var det utænkeligt, hvor godt jeg grejede mig for 
ham, for jeg var saa grulig rap i Vendingen, skal jeg sige, og 
det var saa heldigt med det, at naar Vildskaben kom, tog 
Krampen ham ogsaa, og han blev baade stiv og senfærdig i 
Benene. 

Om Natten var det værre; mangen Gang naar jeg lagde 
mig, var jeg ikke stort sikker for Livet, hverken mit eller de 
andres. For han sov jo aldrig; somme Tider lurte han mig og 
lod, som han sov, og naar jeg da lagde mig til i god Ro, kunde 
han gaa og tage sig for al den Galskab, som var til. 

En Nat jeg var søvnet fra, gik han og kløp mig og de 
smaa Stakkarer — aa, som de gav sig i den Elendig- 
hed jeg hørte dem i Søvne, men var ikke god for at vaagne, 

saa tungt som jeg var kommet i det for al den Forskrækkelse og 
Nattevaag. 

Og mig havde han klypt og klemt, saa der var ikke om 

Morgenen andet end Flek paa Flek af undergaaet Blod 

men jeg sov og drømte, jeg blev halshugget. 

— Vi sled os da frem over den Vinter. Jeg havde det 
ellers nogenlunde: for paa Værkstedet gik det bra, og saa tænkte 
jeg som saa: det bliver nok bedre inde i Hus, naar Sommeren 
kommer og Varme i Vejret — og saa var jo Vorherre der oppe. 
Han, som steller alting paa det bedste, vilde vel have det slig paa 

Lag det var jo hans egen Anretning. Saa slog jeg det 

fra mig; jeg havde saamænd nok med min egen, og mere træt 
og tung var jeg end før. 

— Saa var det Nat til St. Hansdagen, at jeg vaagned ved, 
der blinked noget ind under Øjnene paa mig, og da jeg saa op, 
stod han svingende med alle Bladene ude i Foldekniven. 

Vi skulde dø baade jeg og Ungerne, sagde han; naar jeg 
ikke vilde hive det Kram ud af Huset, var jeg ikke god nok til 
at leve. Han tog mig i Fletterne og drog mig ud af Sængen; 

saa tog han Jentungen, som sprat i og skreg, men han lo bare. 

Hej, du Skjære, hop saa længe du kan og den Tyvetamp 

der henne, han som har stjaalet mit ærlige Navn! 

Saa tog han efter Vesle-Ole, som sat i at brøle. Og han 
rullede og tullede ham og slap ham igen og skreg: Hej, her er 
jo Helvede paa slette Bakken! 

Men hvordan jeg fik dem fra ham og slap ud, det ved 
jeg ikke. 

Det var længe siden, jeg havde takket Vorherre den Gang, 
men nu gjorde jeg det, fordi Vinduet var saa lavt. Men at jeg 
slap igennem med dem begge er ikke let at forstaa. 

I den Stund takkede jeg Gud en Gang til; det var, for at 
Krampen tog Ole. Da han stod der saa stiv og forvredet og ikke 
kunde komme efter os, tænkte jeg: det er nok, som Bedstemor 
siger: alt er til det bedste — alligevel! 

— - Saa blev der ingen anden Raad, end at Ole maatte paa 
Asylet igen. Men jeg turde ikke nævne det, og da Folkene kom, 
narrede jeg ham med mig ud i Vognen. 

Vi skulde køre grassat, sagde jeg, og de pokkers Ungerne 
kunde ligge hjemme og krepere. 

Og Ole blev saa glad, at han kyssede mig for den Løgn, 
men hjem kom han da aldrig mer. 

Men paa Vejen var han saa overlag snil og godslig og 
saa glad i én, at jeg fik Skrupler og Samvittighedspine, det 
gjorde jeg. 

Du er et Åsen, tænkte jeg, at du ikke kan holde ud med 
ham, slig som han holder af dig! 

Da vi kom frem, narrede jeg ham med mig ind til Dok- 
toren en anden Vej, for at han ikke skulde kende sig igen. 

Og saa spurgte jeg Doktoren, om han trodde, det kunde 
have gaat over med han Ole igen, for nu var han med et blevet 
saa snil og blid. 

Men Doktoren nidglodde paa mig og mente, jeg ogsaa 
maatte være forstyrret, hvis jeg ikke trodde, han var gal, efter 
alt hvad jeg havde været ude og sagt ham om Morgenen. Naar 
én bare saa paa Øjnene, kunde én se det. 

— Ja men Øjnene, sagde jeg — og jeg blev saa saar om 
Hjærtet for Oles Skyld — de har altid været saa store og inder- 
lig blanke . 

Saa har han altid haft' en Skrue løs, sagde Doktoren og 
gik hen og saa ham i Ansigtet. 

Men da kendte Ole ham igen — aa Herregud — og han 
vendte sig lynende mod mig og knyttede Haanden. 

Da blev det saa ilde med mig, at jeg havde bedraget ham 

— det kom mig for, som jeg havde narret ham i Døden. 

Jeg sank sammen i Knæerne; det blev som i en Ørske 

alting. 

Og da Opsynsmanden kom og skulde hente ham, og Ole 

kendte ham igen ogsaa da syntes jeg, jeg hørte som langt 

borte fra, at han blev bindegal — — saa blev det sort alting 

— — men jeg hørte Folkene, som kom og bandt ham og bar 
ham bort, og han skreg ude i Gangen. 

— Jeg havde stupt i Gulvet — — . De havde lagt mig 
paa Doktorens Sofa; men der kunde jeg ikke blive liggende hos 
den fine Mand — saa holdt de hen under Næsen paa mig noget 
osende stærkt, og jeg skvat saa vidt op, at jeg kom mig ned i 
Vognen og hjem. 

Men hjemme var der ingen Trøst; for nu kom Familjen 
over mig. Det var min Skyld; jeg havde stelt det slig, for jeg 
vilde være ham kvit; — og det kom ud blandt Folk, at jeg 
havde narret ham med paa Asylet , og at han først blev gal , da 
han saa, hvordan jeg havde faret med ham. 

— Naar jeg kom ud paa Asylet, kendte ikke Ole mig — 

— aldrig mere — — det gjorde han ikke. Han var faldt saa 
underlig sammen, siden han kom hjemme fra. 

Men Opsynsmanden lo af mig, naar jeg kom med den 
grulige Saravittighed, jeg havde faat. 

»De har nok haft ham for længe hjemme, Madam,« sagde 
han en Kveldstund, jeg sad der saa tung i Sindet. — »Det er 
Fejlen og Synden, De har gjort — for de ulykkelige Børns Skyld 
og Dem selv til slig Viderværdighed — — for Manden er blød i 

Skallen han det har han sgu været saa længe, De har haft 

ham, Madam — — og naar han ikke har mere igen, er det 
slut . 

Jeg kom ikke der igen før en Maaned efter, og da var min 
vesle stakkers Gut baade født, død og begraven. 

Det var Opsynsmanden, som havde skikket Bud efter mig, 
for Doktoren havde sagt, at Ole ikke havde længe igen. 

Jeg satte mig paa Sængefjælen hos ham. 

— Du maa ikke være sint paa mig Ole, bad jeg, for jeg 
kunde ikke gøre det anderledes — det kunde jeg ikke! Og al- 
ting er til det bedste, det maa du tro for det har jeg be- 
standig hørt! 

Men Ole s varte mig ikke; han laa saa bleg og stiv i 
Øjnene. 

— Men jeg syntes, jeg maatte have et Ord af ham, ellers 
kunde jeg ikke holde det ud. 

— Ole, sagde jeg — — det var ikke min Skyld, det maa 
du tro; — jeg har — — jeg holdt saa af dig Ole, det maa 
du tro! 

Saa saa' han paa mig — men han var styg; Øjnene be- 
gyndte at gaa paa ham — men bagover, ind i Hodet. — 

Anders kom og tog i mig. — »Han kender Dem ikke, 
Madam — — — nu faar De gaa, ellers gaar det slig som sidst! 

— Men jeg kunde ikke aarke det — jeg lagde mig ned 
over ham. 

Giv mig Haanden Ole, bad jeg, ellers holdey jeg det ikke ud. 

Men han gjorde det ikke — én fik vel holde ud. Anders 
bar mig bort igen, for jeg var ikke mig selv. 

Den næste Dag døde Ole. Men jeg, min syndige Sjæl, mis- 
undte ham det, at han var død. Jeg bad saa hjærtevene til den 

almægtige Gud, at han skulde tage Livet af mig ogsaa 

naar han ikke gjorde det, var det vel for de usselige Børns Skyld. 
Men jeg var saa blind og uvittig; jeg syntes, han kunde have 
fundet paa en anden Raad, han, som selv stod for Styringen. 

— Hvordan det gik saa siden det var tufs nok, var 

det — og ingen Endskab. For Vorherre var inderlig strid; han 
vilde ikke lade mig dø, skøndt jeg var saa vyrdesløs, at jeg 
tænkte, det maatte bære væk mangen Gang. 

Saa var der ingen anden Maade for mig at slippe unda 
paa end at gøre det selv; men det vilde jeg ikke, for jeg tænkte 
Vorherre maatte vel have sin Mening, naar han stod slig imod. 

Du gode Himlens Gud, tænkte jeg — den, som kunde sove 
bestandig; det maatte være frydelig! 

Men det blev der ingenting af; jeg maatte slide for Føden 
til mig og de to — for da Ole var død, var der ingenting igen 

han fik det sidste med sig i Graven, det gjorde han ærlig 

og redelig. 

— • Gud hjælpe os! De kom da og saa til mig allesammen r 
men G runkerne, som de tænkte paa, kunde ingen finde, og nu 
som Værkstedet var solgt og Mestersvenden borte, var der ikke 
mere for dem at gøre. 

Nu kan I gærne gaa og lægge dere, sagde jeg. 

Og det gjorde de; de lod mig være; kom bare en sjælden 
Gang og prækede og læste op. Jeg maatte ikke tro andet end 
at alting havde været til det bedste for en stakkars Synder 
som mig. 

— Hvordan har du det ellers? sagde de. 

— Tak, sagde jeg, jeg slider Tiden, og den slider mig! 
Det gjorde den ogsaa, for det lette Sind var rent væk, 

»der var ikke Traaden igen«, som der staar i Visen. 

Derefter var det, at jeg tog mig til at tænke og fundere. 
Og da jeg kom saa vidt, at begge mine Barn blev store og voksne, 
og jeg tænkte: nu er det dem, der skal sørge for dig, og du, 
som skal hvile, — saa beskikked det sig slig, at det gik dem som 
deres Far; de kom paa Asylet, og de er der den Dag i Dag. — 
Vorherre være dem naadig for den Arv. 

Men da begyndte jeg at gøre Regnskabet op med Vorherre. 
Jeg havde aldrig kunnet forstaa den Nød, jeg sled med alle de 
Børn, som ikke kunde leve, endda vi havde det godt, og Ole var 
saa klog den Gang — men nu blev det værre endda: hvorfor 
skulde saa de leve, som havde en gal Far, og som kom saa 
trangt til det i alle Maader. Hvorfor skulde jeg slide mig ud paa 
dem — saa inderlig saarhendt og saarhjærtet, som jeg var, naar 
det ikke blev andet end, som det blev til Slut? — 

Det kom og tog mig svidefuldt som en Brand, at det 
havde saa vist ikke været til det bedste alt det onde, som var 
kommet paa mig. 

Og jeg tog mig for at skrive op og holde Regnskab — 
for jeg vilde have Greje en Gang. 

Jeg grundede, det gjorde jeg — — jeg kunde sidde og 
høre Vanviddet komme luskende bag Ryggen paa mig. 

Vent lidt, sagde jeg, jeg er ikke færdig — — jeg skal 
først gøre op — — og naar ikke Døden vilde have mig den 

Gang, saa skal Pokker ikke du jeg har haft nok af 

det Slag. 

Og jeg gik og gjorde op; men kom ikke af Flækken, for 
det var ingen grej Regning. 

Saa sagde jeg det til Klokkeren, for jeg tænkte som saa: 
du kan vel nogle Konster! 

Han satte Brillerne paa og saa paa mig. 

Du est ingen Perle af Skabningen, sagde han. Jeg mærker, 
du har ingen Øjne til at se med og ingen Ører til at høre, sagde 
han. Du begynder ikke i den rigtige Ende, derfor gaar det 
ikke op! 

— Saa kom han med Bibelen, men det gik ikke op, for 
jeg kunde ikke læse med hans Øjne, og mine egne var jo ikke 



Men jeg kunde ikke give mig paa det. Og saa er jeg 
blevet gaaendes her og smaasulre. 

For jeg giver mig ikke paa det. Jeg véd Vorherre vil lade 
mig gaa med det, til jeg bliver færdig. For der var ingen 
Forstand i at lade et Menneske gaa igennem saa mange Slags 
Regning og ikke faa et eneste Tal ud. 

Det er det Tal, jeg skal have — han faar mig ikke før. 

Men jeg er ikke kommen længer end til at grunde over, 
om det er Vorherres egne Regnestykker, det at alle Ting er til 
det bedste, eller om det er Menneskene, som gaar og sætter sligt 
sammen. 

Jeg gaar og grunder, det gør jeg — for er det ikke Vor- 
herres, skulde det været anderledes gjort, skulde det — hele 
Redeligheden!« 

— Hendes Stemme var blevet hæs, hviskende. Hun rejste 
sig og saa udover. 

Jeg mødte hendes Blik; det var paa én Gang forunderlig 
slukket og udtryksfuldt. 

Hun saa ikke det, der var omkring hende. — Hun saa ind 
i sin egen Verden. 



til det. 



Al VILDE PRYDZ. 




Politiske Betragtninger. 



lifter Katastrofen 1864, efter at Monarkiet var bleven redu- 
ceret til Kongeriget alene, og efter at Grundloven havde bestaaet 
og været prøvet i 15 Aar, var det bleven klart, at denne Lov, 
benyttet til dens yderste Konsekvens af Bondepartiet, vilde med- 
føre, at saa vel den egenlige Intelligens som de Samfundslag, der 
repræsentere de store Besiddelser, Kapitalen, Handelen og Industrien, 
vilde komme i et absolut og varigt Mindretal, først i Folketinget 
og efter al Sandsynlighed ogsaa i Landstinget, Regeringen altsaa 
for Fremtiden komme i Hænderne paa dette Partis Førere. Hvad 
man end vil dømme om disses Kapaciteter, maa man dog vist 
indrømme, at de paa den Tid savnede de Kvalifikationer, der kunde 
berettige dem til at indtage Stillinger, som kun bør betros Landets 
højst begavede, mest indsigtsfulde og almindeligt agtede Mænd. 

Den reviderede Grundlov af 1866 var Resultatet af de Be- 
stræbelser og de Midler, det Fris'ske Ministerium anvendte, for at 
fjærne denne Fare. 

Der opnaaedes, som bekendt, ved denne Grundlovsforandring, 
at Landstingets Sammensætning hovedsagelig vilde komme til at 
bestaa af saakaldte konservative Elementer; og, da Landstinget er 
ligeberettiget med Folketinget, vilde dette ikke kunne sætte nogen 
Lov igennem, der ikke behagede Landstinget, ej heller kunne 
fjærne nogen Regering, som har dette Ting + Kongen med sig. 

Det gik snart op for Folketinget, hvad det havde tabt ved 
de stedfundne Indrømmelser, og dets Bestræbelser gik derfor for 
Fremtiden ud paa enten at genvinde eller eludere dem. Det første 
Alternativ: Generobringen af Grundloven af 5te Juni, maatte snart 
opgives som uigennemførligt; det andet søgtes opnaaet ved to Paa- 
stande: 1) at Folketinget har en overvejende Indflydelse paa 

Finansloven, 2) at Grundloven hviler paa eller forudsætter en 
parlamentarisk Regeringsform se, at Regeringen væsenlig maa 
støtte sig til en Majoritet i Folketinget. 

Man vil kunne indse, at dersom Folketinget kunde sætte den 
ene eller den anden af disse Fordringer igennem , vilde det være 
forbi med Landstingets Ligeberettigelse, og den Position, det ved 
Grundlovsforandringen i 1866 havde opnaaet, være gaaet tabt. 
Har Folketinget det i sin Magt at dominere Finansloven, da er 
det Herre over største Delen af de udkommende Love, der mere 
eller mindre afhænge af finansielle Bevillinger; og er det Herre 
over Regeringens Sammensætning, en Regering, der kun ved 
Folketingets Initiativ kan anklages for Rigsretten, har det i 
fuldeste Maal opnaaet, hvad Hørup har udtalt: »Ingen over og 
ingen ved Siden af Folketinget«. 

At Landstinget med Hænder eg Fødder vilde modsætte sig 
Opnaaelsen af de nævnte Formaal, er selvfølgeligt, og vor hele 
nærværende politiske Situation er Udslaget af de Ånstrængelser, 
der fra begge Sider gøres for at opnaa Overtaget. 

Regeringen har, følgerigtig, sluttet sig til Landstinget; det er 
en konservativ Regering, der maa hævde Tingenes Ligeberettigelse 
og modsætte sig Folketingets Eneherredømme. 

Saa langt følger jeg Landsting og Regering. 

De Midler, der fra begge Sider ere komne til Anvendelse 
i denne politiske Kamp, og de Konsekvenser, hvortil de have ført, 
ere os alle bekendte; det Spørgsmaal: hvad Enden skal blive, 
paatrænger sig vist enhver Fædrelandsven, der er begavet med 
endog kun den ringeste politiske Sans. 

Der er en Ejendommelighed ved vor politiske Kamp, der 
for udenfor staaende gør den temmelig uforstaaelig, det er dens 
Programløshed eller, hvad der kommer ud paa ét, begge Partier 
har det selvsamme Program: Grundlovens Bevarelse. Naar to 
hinanden saa modsatte Partier, som vort Højre og Venstre, kan 
stride under en for dem begge fælles Devise, maa det selvfølgelig 
bero paa, at enhver af Parterne tyder Stridens Genstand paa sin 
Maade, og dette ses ved en nærmere Betragtning ogsaa at finde 
Sted, endog i den Grad, at hele Striden opløser sig til at være 
en Strid om Grundlovens rette Forstaaelse, hvor Fortolknings- 
kunsten spiller Hovedrollen. Folketing, Landsting, Regering, ja 
endog Domstolene med Højesteret i Spidsen har enhver især sin 
Maade at fortolke Grundlovens §§ paa, og det er fuldstændig 

betegnende og korrekt, naar en bekendt Jurist og forhenværende 
Minister i Landstinget benævnede Striden: Prokuratorpolitik. 

Det er indlysende, at skal Striden vedblivende føres i dette 
Spor, vil den kunne fortsættes i det uendelige, den er at sammen- 
ligne med en Marsch paa Stedet, hvor man ikke kommer et eneste 
Skridt videre. 

Rag ved hele denne tilsyneladende golde Strid vil man ved 
en nærmere Undersøgelse kunne finde dens egentlige Kærnepunkt, 
der for Folketingets og Venstres Vedkommende ligger aabent for 
Dagen: Folketingets Supremati, for Regeringens, Landstingets og 
Højres Vedkommende ligger mere skjult, og maaske med Forsæt 
hidtil er bleven holdt under Laas og Lukke. 

For en mere overfladisk Betragtning, og den er temmelig 
almindelig, antages snart den ene snart den anden Sag, der er 
Genstand for Partiernes Uenighed, at være Stridens Kærnepunkt; 
saaledes synes for Øjeblikket Befæstningssagen at have absorberet 
hele Interessen, og for mange at staa som det ene afgørende 
Spørgsmaal. Hverken denne Sag eller nogen som helst anden af 
de provisoriske Foranstaltninger, som Regeringen i de forløbne 
Aar har iværksat, har med Hensyn til Stridens Ende nogen 
afgørende Betydning; ti hvorledes end disse blive afgjorte, vil, 
saa længe Stridens Knudepunkt forbliver uløst, Spørgsmaal af lig- 
nende Art og Betydning kunne opstaa og sætte Sindene og Lid- 
enskaberne i Bevægelse. 

Skal der være nogen Mening og Plan i Regeringens Op- 
træden samt i den Samling af Foranstaltninger, der ere trufne 
imod Folketingets bestemte Modstand, vil Regeringens Tanke i al 
sin Simpelhed kunne udtrykkes i faa Ord: Den reviderede 
Grundlov af 1866 er et utilstrækkeligt Værn mod 
Demokratiets voksende Magt og tie Følger, deraf kunne 
befrygtes. Med andre Ord: Situationen er den samme som før 
1866; Maalet er: en yderligere Indskrænkning af Folketingets 
Magtstilling, en fornyet Revision af Grundloven; kun Midlerne 
ere forskellige. 

Denne Betragtning støtter sig til de foreliggende Kends- 
gerninger. Bondepartiet er vokset sammen med eller har op- 
taget de større Byers og Københavns Demokrati, hvorved det er 
naaet op til en Størrelse, der besætter 8 4 Dele af Folketingets 
Pladser, med større Udsigt til Forøgelse end Formindskelse, og 
Førerne ere forblevne noget nær de samme. 

Trods alle de Anstrengelser , Regeringen og Højrepartiets 
Førere har gjort for at organisere og samle sit Parti, vil det ikke 
være muligt, med den bestaaende Valglov, at forandre denne 
Sagernes Stilling; enhver, der upartisk og med Ro overvejer For- 
holdene, vil give denne Paastand Medhold. 

De Spørgsmaal, der herefter paatrænge sig enhver Fædre- 
landsven, vil uden Tvivl være: hvor længe vil denne Situation 
vedvare, hvad vil Enden blive? 

Der er utvivlsomt ikke mange, der ønske denne fordærv- 
elige Strid fortsat i Længden, tvært imod maa man vel fra alle 
Sider være enig om det paatrængende i at faa den endt jo før jo 
heller. Der gaar jo knapt en Dag til Ende, uden at den bringer 
Ulykker paa flere end ét Omraade. Fængslerne fyldes med politiske 
Forbrydere, Begreberne om Lov og Ret forvirres, det smudsigste 
Angiveri i Ledtog med Servilitet, Forfølgelsessyge, Ufordragelighed, 
Had og Bitterhed breder sig som en ondartet Farsot Landet over, 
ikke at tale om den Skade, Landet lider ved en mangeaarig Stands- 
ning af næsten al lovgivende Virksomhed. 

Saa enig man altsaa maa være om Fordærveligheden af den 
nærværende, man fristes til at sige, fortvivlede Situation, saa uenig 
er man, naar Spørgsmaalet bliver, ad hvilke Veje og ved hvilke 
Midler den skal søges forandret. 

Naar ikke Hensynet til Folkets og Landets Tarv gør Lands- 
tinget tilbøjeligt til Forlig, kan Initiativet til Forlig ikke ventes at 
udgaa fra dette. Landstinget er ved flere sammenstødende Om- 
stændigheder bleven Herre over Situationen, og har opnaaet en 
Magtstilling, hvorunder selve Regeringen maa bøje sig. Vil dette 
Ting derfor ikke Forlig, eller ere dets Betingelser uantagelige, vil 
næppe noget Forlig komme i Stand, da det vel ikke tør antages, 
at Regeringen vil skille sig fra Landstinget. Der er lige saa liden 
Sandsynlighed for, at Folketinget skulde ville indgaa noget Forlig 
paa Betingelser, der ere tilfredsstillende for Regeringen og Lands- 
tinget, og som foreløbig maatte indeholde Sanktionen af de pro- 
visoriske Love og Foranstaltninger, som Regeringen har iværksat 
og Landstinget billiget. Det brede Lag af Vælgerfolket vilde aldrig 
tilgive dets Repræsentanter at de gik ind paa et saa ydmyg- 
ende Forlig.* 

Man vil altsaa sé, at Knuden er strammet saa fast, at den 
synes uløselig, og da Regeringen ikke kan antages at have handlet i 
Blinde, men maa have et Maal for sin Handlemaade, bliver Spørgs- 

maalet, om dette Maa! kan naas ad de hidtil betraadte Veje og 
med de til Dato benyttede Midler. 

Førend vi gaa nærmere ind paa dette Spørgsmaal, er der 
et andet, som saa ofte er fremme, og hvorpaa der lægges et saa- 
dant Eftertryk, at man skulde synes, det maatte være af største 
Vigtighed at faa det besvaret; det er Spørgsraaalet om, hvem der 
bærer Skylden for den nuværende abnorme Tilstand i vort 
Forfatningsliv. 

Det er en Selvfølge, at »Skyldenc som en Fjerbolt kastes 
fra det ene Parti over til det andet, hver Gang ledsaget af væg- 
tige Beviser og Paastande. Regering og Landsting ere selv- 
følgelig enige om at kaste hele »Skyldenc over paa Folketinget, 
og dette retournerer da Beskyldningen i Reglen med særlig Adresse 
til Regeringen. 

Jeg tillader mig at opkaste det Spørgsmaal, om, i det Til- 
fælde det virkelig kunde bevises, at Skylden ene og alene hæftede 
paa den ene eller den anden af de implicerede Parter, Situationen 
derved i nogen væsenlig Grad vilde forandres? 

Folketing og Landsting ere lige uansvarlige, og kunne 
derfor med Lethed bære Skylden, især da den fordeles paa saa 
mange, og Regeringen, skøndt ansvarlig, vil ogsaa uden større 
Ulæmpe kunne bære en Skyld, naar den, som nu, er i Overens- 
stemmelse med det politiske Element i Rigsretten. 

Men den hele Tale om Skyld vil maaske for en nærmere 
Betragtning vise sig at indeholde en Forveksling af Begreber, som 
det turde være af nogen Vigtighed at faa rede paa. 

Den Skyld, her er Tale om, er ikke hvad man til daglig- 
dags forstaar ved Skyld, Talen er nemlig her om en særlig Art 
af Skyld, nemlig politisk Skyld. Men hvad er i Grunden politisk 
Skyld andet end politisk Uklogskab, og dens Modsætning, politisk 
Klogskab, andet end politisk Fortjæneste. Det Parti, der begaar 
de fleste Dumheder og Fejlgreb, har den største politiske Skyld, 
men da disse komme det andet Parti til Gode, synes det inkonse- 
kvent af dette at bebrejde hint noget, der er til dets egen Fordel. 

Spillerummet imellem, hvad der er tilladeligt og utilladeligt, 
hæderligt og uhæderligt, forsvarligt og uforsvarligt, har i det 
politiske Liv en ganske anderledes Bredde, end i det borgerlige og 
Mand og Mand imellem. I Politiken gælder det om at naa sit 
Maal, Midlerne, der anvendes, sés der igennem Fingre med. 
Uklogskab og Mangel paa Fremsyn ere de egenlige politiske 

Synder, om kriminelle er der sjældent eller aldrig Tale, og, som oven 
anført, i det politiske Liv har man en anden Maalestok for Morali- 
teten end i det borgerlige. 

En Regerings eller en Folkerepræsentations politiske For- 
tjæneste staar derfor altid i nøje Forhold til den Klogskab og det 
Fremsyn, der stempler dens Virksomhed og de Resultater, som ere 
dens Følger. 

Vort politiske Liv afgiver gode Holdepunkter for Bedøm- 
melsen heraf. 

Det var Brist paa Klogskab og Fremsyn, der fik Folke- 
tinget til at gaa ind paa Grundlovens Revision i 1866, der gav 
Landstinget sin nuværende Stilling; det var Brist paa de samme 
Ævner, som satte Visnepolitiken i Scene og endte med Nægtelsen 
af Finansloven, der har bragt Folketinget den ene Ydmygelse efter 
den anden, og har givet Regeringen Skin af Ret til, uden Re- 
præsentationens Medvirkning at afholde alle de Udgifter, den maatte 
ansé for »paatrængende nødvendigec 

Har det været Regeringens Hensigt at faa fri Hænder over- 
for Rigets Finanser, har den baade opnaaet den og benyttet sig 
af Lejligheden; men det er et stort Spørgsmaal, om den i Virkelig- 
heden har vundet noget væsenligt derved. Alt hvad Regeringen 
paa de forskellige Omraader, hvor det har sat sin Vilje igennem 
trods Folketingets Modstand, har vundet, er kun af ephemer 
Beskaffenhed, temporære Love og Foranstaltninger af en meget 
prekær Natur, hvis Livsvarighed er knyttet til det nuværende 
Ministeriums Magtstilling. Det er et Korthus, der kan blæses om 
af den første den bedste kontrære politiske Vind. 

Hvor længe Regeringen vil kunne fortsætte paa den ind- 
slaaede Vej, vil væsenlig afhænge af den Klogskab, det Maadehold 
og den Udholdenhed, Folketinget er i Besiddelse af. Folketingets 
Svaghed er dets Mangel paa en Leder af fremragende Dygtighed 
og ubestridt Autoritet; det tæller desuden for mange Menige og 
for faa Officerer. En saglig Behandling af de foreliggende Love, 
uden Partihensyn og foretaget med saa megen Dygtighed og Sag- 
kundskab, som Tinget raader over, vil ikke alene hæve dets 
Anseelse i den offenlige Mening, men vil gøre det i høj Grad 
vanskeligt om ikke umuliggøre det for Regeringen at fortsætte sit 
nuværende System. 

Folketinget maa være kommet ud over den Illusion at 
kunne fremtvinge en parlamentarisk Forfatning. Det højeste det 




220 



Politiske Betragtninger. 



under de nuværende Forhold vil kunne opnaa, er at faa sit Nej 
respekteret, og dette vil kunne ske ved ikke at misbrage det 
Dets tidligere Misbrug har meget bidraget til den Misstemning 
mod Folketinget, der er saa almindelig i Embedsstanden, og dets 
ofte utidige og umotiverede Kniberi paa den civile Administrations 
Omraade har fjærnet mange Elementer, der ellers vilde have sluttet 
sig til Oppositionen. 

Dersom Regeringens Bestræbelser gaa i Retning af en 
Revision af Forfatningen, som jeg har forudsat, og den tænkes 
iværksat ad lovlig Vej, maa jeg tilstaa, at Midlerne, der hidtil ere 
blevne anvendte, synes at være af en meget tvetydig Beskaffenhed, 
og snarere at maatte fjærne fra end nærme til Maalet. Regeringen 
er gaaet saa langt frem, at den ikke uden Ydmygelse kan gaa 
tilbage, at fortsætte ad samme Vej og med de samme Midler kan 
vel vare en Stund men maa til Slutning ende i Forvirring og 
Opløsning. Tidligt eller sent maa Regeringen kaste Masken og 
aabent tilkendegive, hvor den vil hen og, hvad den vil opnaa; 
enhver Statsborger synes at maatte have Ret til at stille og Krav 
paa at faa disse Spørgsmaal besvaret. 

At Europas politiske Himmel for nærværende Tid er for- 
mørket af ikke faa faretruende Skyer, der lade formode et tidligere 
eller senere forestaaende Udbrud, kan ikke miskendes af nogen. 
Regeringens store Iver for vort Forsvarsvæsen maa finde sin For- 
klaring i Hensynet til en sig nærmende Krigsfare. Skulde en 
saadan Katastrofe træffe os i vor nuværende Situation, vilde jeg 
betragte det som den største Ulykke, der endnu er overgaaet vort 
Fædreland; ti skal vor lille Nation reddes under saadanne Forhold, 
da er Muligheden dertil kun tilstede, naar den staar som et enigt 
Folk, sluttet om sin Konge og med fast Tillid til den Regering, 
der styrer dets Anliggender. 

Efter hvad der foreligger, fristes man næsten til at tro, at 
den nuværende Regering med Hensyn til det sidste er af en stik 
modsat Mening. 

A. G. Drachmann. 

for et Aarstid siden udgav den franske Forfatter Jules 
Claretie en Roman om en ond Læge, Jean Mornas, der hypno- 
tiserede en ung, uskyldig Pige og som, efter saaledes at have 
bragt hende i sin Vold, tvang hende til at begaa forskellige For- 
brydelser. Det var paa et hængende Haar, at den stakkels Pige, 
den virkelige Forbryders viljeløse Redskab, var bleven straffet for 
de Forbrydelser, hun ubevidst havde begaaet, men til al Held blev 
Sammenhængen i sidste Øjeblik opdaget, idet en anden Læge, 
mindre forbryderisk anlagt end sin Kollega, paany hypnotiserede 
Pigen, og nu fik hende til at tilstaa, hvorledes hun i den hypno- 
tiske Tilstand var bleven tvungen til at udføre Jean Mornas Be- 
falinger samt aftvunget et evigt Tavshedsløfte. 

De fleste, der har læst denne uhyggelige, men velskrevne 
Fortælling, har vel næppe taget den helt alvorligt, men samtidig 
med at de glædede sig over den lykkelige Udgang tillige følt sig 
overbeviste om, at Forfatterens Fantasi noget var løbet af med 
ham i hans Skildring af de Forbrydelser, som hypnotiserede Indi- 
vider kan bringes til at begaa. At dette ikke forholder sig saa, 
men at Claretie har givet en fuldstændig sanddru Skildring af en 
Forbrydelse, der med største Lethed lader sig udføre af dertil 
egnede Individer, vil fremgaa af følgende Forsøg, der er refererede 
i første Nummer af Revue de l'hypnotisme, et fransk Tids- 
skrift, der udelukkende beskæftiger sig med Hypnotismen og de 
hypnotiske Tilstande. Forfatteren er Dr. La dame, der anstillede 
Forsøget sammen med en Apoteker fra Charmes sur Moselle, 

Tilskueren. 1887. 15 

Focachon, en bekendt Hypnotisør, der i flere Aar med stor Iver 
og Dygtighed har givet sig af med slige Forsøg og som paa mange 
Maader har fremmet vor Kundskab om disse for Lægen og Juristen 
lige interessante Fænomener. 

Forsøgsobjektet var en ung Pige, Frk. X., der i en ganske 
særlig Grad synes at egne sig til hypnotiske Forsøg. Det er saa- 
ledes lykkedes Hr. Focachon paa hendes Arm at fremkalde en 
Betændelse aldeles svarende til den, som fremkaldes af Spansk 
Flueplaster — ved Hjælp af et Stykke Frimærkepapir, der anbragtes 
paa Armen, medens hun var hypnotiseret, idet han gav hende den 
Indskydelse, at Papiret var et Trækplaster. Dette Forsøg udførtes 
i Nancy i en af det medicinske Fakultets Sale og det overværedes 
af talrige Læger og andre Vidner, saa at dets Paalidelighed ikke 
kan drages i Tvivl. 

Efter at have refereret forskellige Forsøg, der udførtes med 
denne unge Pige, fortsætter Dr. Ladame saaledes: Vi fik Lyst til 
at prøve Sandheden af Jules Clareties sidste Bog, Jean Mornas, 
og forsøge, hvorvidt det var muligt at indskyde Mediet Ideen til 
de Handlinger, som berettes i Bogen. Resultatet har gjort mig 
det utvivlsomt, at Forfatteren til Jean Mornas maa have anstillet 
et lignende Forsøg, inden han skrev sin Bog, i den Grad er alle 
Bogens fantastiske Detailler virkelige, * og jeg kan bekræfte, at jeg 
helt og holdent har »oplevetc denne Roman. 

Efter at Frk. X. var dybt hypnotiseret, gav jeg hende den 
Befaling at komme igen næste Dag til bestemt Klokkeslet, at liste 
sig forsigtigt ind hos Hr. Focachon uden at blive opdaget, at 
stjæle et Armbaand i et Skab, som jeg nærmere betegnede hende 
og hemmeligt at bringe mig Armbaandet, idet jeg angav hende 
forskellige Forsigtighedsregler, som hun skulde iagttage for ikke 
at blive opdaget. Jeg tilføjede, at hun under ingen Omstændig- 
heder maatte anklage eller forraade mig. 

Man gør sig ingen Forestilling om den Nøjagtighed, med 
hvilken hun udførte mine Ordrer, eller om den utrolige Snedighed 
med hvilken hun udførte Tyveriet — i min Nærværelse, ti jeg 
iagttog hende skjult bag en Dør. Til fastsat Tid og idet hun 
iagttog de Forsigtighedsregler, som jeg havde angivet hende, kom 
hun hjem til mig og overleverede mig i Hemmelighed det stjaalne 
Smykke. 

Samme Aften hypnotiserede Hr. Focachon hende, og der 
udspandt sig nu følgende Samtale mellem dem: Der er i Dag 

stjaalet et Armbaand fra mig. Ved De, hvem der har begaaet 
Tyveriet? — Hvorledes skulde jeg kunde vide det? — Der er 
ingen Tvivl om, at De ved det. — Hvorfor? — Fordi jeg er 
overbevist om, at De kender Tyven. Nævn mig ham! — Jeg kan 
ikke. — Jeg vil have det at vide. — Men jeg siger Dem, jeg kan 
ikke! — De ved godt, at De ingen Vilje har her. De skal adlyde 
min Vilje. Svar mig! — (Efter en Pause og med synlig An- 
strengelse) Nu vel! Det er mig. — Det er ikke muligt! — Jo, 
det er mig. — De er ikke i Stand til at udføre en saadan Handling. 
En eller anden maa have tvunget Dem til at begaa den? — Nej. 

— De har sikkert ikke gjort det alene. — Jo! — Jeg tror Dem 
ikke. — Nu vel, De har Ret. — Hvem er Deres Medskyldige? — 
Det siger jeg Dem ikke. — Men jeg fordrer det. — Aldrig! — 
Jeg befaler Dem at svare mig. — Det er mig ligegyldigt! Jeg vilde 
hellere dø. Det gør mig ondt, da De altid har været venlig mod 
mig, men jeg siger det aldrig. 

Og til Trods /or alle Opfordringer og Befalinger holdt hun 
sig tappert og nægtede at give Oplysningen. Hr. Focachon mener 
dog, at det tilsidst vilde være lykkedes ham at faa hende til 
at tilstaa, fordi han ofte har afvristet hypnotiserede Individer 
Tilstaaelse til Trods for en lige saa langvarig og haardnakket 
Modstand. 

Her er allerede Beviset leveret for Rigtigheden af Jules 
Clareties Paastand, der bekræftes end yderligere ved følgende For- 
søg, som jeg anstillede, medens hun stadig var hypnotiseret. 

Der er en Person, jeg vil hævne mig paa. Vil De hjælpe 
mig? — Naar det skal være. — De véd, at Hr. Z. er min Fjende. 

— Jeg tror det gærne. — De skal angive ham; saa snart De er 
vaagnet, skal De skrive et Brev til Dommeren i Charmes og for- 
tælle ham, at De er bleven beskyldt for at have stjaalet et Arm- 
baand, men at De er uskyldig, at Hr. Z. derimod er den skyldige, og 
at De har set ham begaa Tyveriet. — Men det vilde være usandt, 
siden det er mig, der har taget Armbaandet. — Det gør ikke 
noget, De skal skrive det. — Nu vel, jeg skal gøre det, men det 
er ikke sandt. — Jo, det er sandt. De er alt for hæderlig til at 
kunne stjæle, det er ikke Dem. Forstaar De, det er ikke Dem, 
jeg siger Dem, at det er ikke Dem, der har begaaet Tyveriet. — 
(Med Overbevisning) Nej, det er ikke mig! — Det er Hr. Z., som 
er Tyven. De har selv set det. — (Med Energi) Ja, jeg har set 

det. Det er ham. — De skal skrive det til Dommeren. — Ja vel, 
det bliver nødvendigt, at jeg angiver ham. 

Og saa snart hun var vækket, skrev, forseglede og fran- 
kerede hun af sig selv et Brev til Dommeren, fuldstændig over- 
bevist om Sandheden af sin Angivelse. Hun vilde bringe Brevet 
paa Posthuset, men forhindredes heri ved en ny Hypnotisation. 
Brevet lyder saaledes: 



Jeg har en Pligt at opfylde. Der er i Morges stjaalet et Armbaand fra 
Hr. Focachon. Jeg har et Øjeblik været beskyldt for Tyveriet, men i høj Grad 
med Urette, det forsikrer jeg Dem. 

Jeg er i Stand til at nævne Tyven, da jeg har set det hele, det er Hr. Z. 
(her følger Navnet skrevet helt ud). Sagen er gaaet til paa følgende Maade. 
I Morges gik han ind i Hr. Focachons Lejlighed gennem den lille Indgang fra 
Torvegade, og han stjal et Armbaand, der tilhører Fru Focachon. Det laa i 
et Skab nærved Vinduet. Jeg saa ham. Han puttede Armbaandet i Lommen 
og gik saa sin Vej. Jeg sværger Dem til, at alt er gaaet til, som jeg fortæller. 
Han er Tyven, og jeg er villig til at bevidne det for Betten. 



Dette Brev har hun helt og holdent skrevet selv, og den 
sidste Sætning i hvilken hun tilbyder at vidne for Retten, skyldes 
hendes eget Initiativ. For Øjeblikket har hun glemt det hele og 
vilde være den første til at forbavses, hvis man fortalte hende 
denne Tildragelse; men hvis man havde givet hende den Befal- 
ing, saa vilde hun upaat vivieligt 14 Dage eller en Maaned efter 
have fremstillet sig for en hvilken som helst Domstol og under 
Eds Tilbud have aflagt Vidnesbyrd om disse indbildte Kends- 
gerninger. 

Dette Forsøg er et godt Eksempel paa falsk Vidneførsel af 
den farligste Art, fordi Vidnet selv er fuldstændig overbevist om 
Rigtigheden af sit Udsagn og fordi ingen Pression fra Dommerens 
Side er i Stand til at fremkalde Anger eller Modsigelse hos ham. 

Man forstaar, at disse og lignende Forsøg, der i de senere 
Aar er anstillede efter stor Maalestok af Læger og Jurister, navnlig 
i Frankrig, i høj Grad er egnede til at vække almindelig Opsigt, 
ikke blot fordi de hypnotiske Tilstande har en saa overordentlig 
stor Interesse baade for Læger, Jurister og Psychologer, men 
ogsaa fordi man kunde vente, at metodisk anstillede Forsøg udført 
af kompetente Folk vilde bringe Klarhed i disse mærkværdige 
aandelige Fænomener og hæve det Mysticismens Slør, hvori pro- 
fessionelle »Hypnotisørerc og »Magnetisører c i lang Tid havde 

vist at indhylle deres Forestillinger i »dyrisk Magnetisme«, et 
meget vildledende Navn, der ret var egnet til at sætte Fantasien 
i Bevægelse uden at give nogen som helst Forklaring af Fæno- 
menerne. Lægerne har indtil den allersidste Tid, paa ganske 
enkelte Undtagelser nær holdt sig forsigtigt tilbage fra Studiet af 
disse Forhold, men efter at Begyndelsen var gjort af en Autoritet 
som Charcot i Paris, fulgte snart andre efter. Det er ret over- 
raskende Resultater, som disse Undersøgere er naaede til, og der 
er ingen Tvivl om, at fortsatte Studier af de hypnotiske Tilstande 
i høj Grad vil fremme vor Kundskab om mange Forhold paa 
Aandslivets Omraader, til hvis Forstaaelse vi tidligere manglede 
Nøglen. Det maa allerede nu betragtes som fastslaaet, at Lægen 
i Hypnotismen har et fortrinligt Helbredelsesmiddel overfor mange 
Lidelser, der tidligere trodsede enhver Behandling, Juristen vil 
ikke mere kunne undlade at tage Hensyn til Muligheden af hyp- 
notiske Indskydelser hos Forbryderen, og hvis de enkelte Forsøg, 
der indtil Dato er anstillede herover, bekræfte sig, vil ogsaa 
Pædagogen i Hypnotismen finde et let anvendeligt, fuldstændig 
uskadeligt Middel til at forbedre og lede vanskelige Karakterer. 

Det er som. ovenfor bemærket Franskmænd, der er gaaet i 
Spidsen for det metodiske Studium af Hypnotismen. Tyskland og 
England er ikke rigtig kommet med endnu, og disse Spørgsmaal 
synes heller ikke i Danmark at have fundet stor Interesse blandt 
dem, der særlig var kaldede til at studere dem, i alle Tilfælde 
foreligger der kun yderst faa Bidrag i Literaturen. 

Grunden hertil maa sikkert i en væsentlig Grad søges i 
den almindelig udbredte Vildfarelse, at der hører særlige Ævner 
til for at kunne optræde som Hypnotisør. Hypnotisøren, mente 
man, maatte være i Besiddelse af »magnetiske« Kræfter, et mag- 
netisk Blik o. lign. for at virke saa vidunderligt paa sine Med- 
mennesker, og selv om man ikke indrømmede ham magnetiske 
Kræfter, maatte han dog være i Besiddelse af en stor Viljeskraft, 
som almindelige Mennesker ikke kunne modstaa. Denne Fabel finder 
sin naturlige Forklaring dels deri, at kun saa faa Mennesker har 
givet sig af med hypnotiske Forsøg, dels ogsaa i den Interesse de 
professionelle Hypnotisører naturligvis havde af at give sig ud for 
Individer med særlige Ævner, der hævede dem over den øvrige 
Menneskehed. Sagen forholder sig nu i Virkeligheden saa, at alle 
Mennesker kan optræde som Hypnotisører; der fordres kun Kend- 
skab til de anvendte Metoder og tilstrækkelig Ro i sin Optræden 

for at indgyde det Individ, der skal hypnotiseres, den fornødne 
Tillid til Hypnotisørens Ævner. 

Dette, at enhver kan optræde som Hypnotisør, er et Punkt 
af stor Betydning til Forstaaelse af de hypnotiske Tilstande og 
har mer end noget andet bidraget til at udbrede Kundskaben om 
disse Forhold. 

Man har anvendt mange forskellige Fremgangsmaader for 
at fremkalde den hypnotiske Tilstand. Den tidligst benyttede be- 
stod i, at Hypnotisøren bad Patienten fæste sit Blik paa hans og 
uafbrudt se ham i Øjnene. »Magnetisørenc søgte nu at lægge saa 
megen Viljekraft i sit Blik som muligt for at bringe Patienten 
under sit Herredømme, idet han paa denne Maade søgte at tvinge 
Patienten ind i den hypnotiske Søvn. Metoden var lige anstrængende 
for Eksperimentator og Patient og mislykkedes ofte af Grunde, som 
senere vil blive indlysende. Denne, mån kunde sige, klassiske Me- 
tode, som blev anvendt af Du potet, er derfor nu forladt af de fleste 
Hypnotisører, der iSteden for anvender den af Englænderen B raid 
angivne. Braids Metode bestaar i, at Forsøgsindividerne i længere 
Tid fæste Opmærksomheden paa en eller anden, helst blank Gen- 
stand, som de selv eller Hypnotisøren holder i Haanden. Denne 
Fremgangsmaade har stor Interesse, fordi det ved den blev bevist, 
at den hypnotiske Tilstand ikke skyldes Virkningen af noget ukendt 
mystisk Fluidum, men at den kan fremkaldes udelukkende som 
Følge af, at Individet i nogen Tid fæster sin Opmærksomhed paa 
en bestemt Genstand. Men heller ikke denne Fremgangsmaade er 
helt uden Ulæmper. Dels er den ofte i høj Grad anstrængende for 
Patienten, og dels er den ikke ganske farefri, navnlig naar den 
blanke Genstand, der fikseres, holdes tæt op til Øjnene. Man har 
flere Gange set ret ubehagelige Tilfælde som Følge heraf, f. Eks. 
stærke Konvulsioner, Krampetrækninger o. lign., Tilfælde, der om 
de end ikke sætter Patientens Liv i Fare, dog er meget ubehagelige 
for Operatør og Patient. 

Denne Metode er derfor mindre anbefalelsesværdig og har 
ogsaa maattet vige Pladsen for en tredje, der frembyder store For- 
dele; den er fuldstændig farefri, virker paa et meget stort Antal 
Individer og den passer fuldstændig I il den Forklaring af de hyp- 
notiske Tilstande, som vel nu er godt paa Veje til at blive den 
almindelig antagne. Metoden bestaar i, at man indskyder 1 ) 

') Jeg kan ikke finde nogen bedre Oversættelse af det franske suggérer, 
suggestion. Ord som ofte vil blive anvendte i det følgende. 




Om Hypnotisme. 



227 



Patienten Forestillingen om den hypnotiske Søvn. Man anbringer 
ham paa en bekvem Stol i et roligt Værelse, og efter at man fuld- 
stændig har beroliget ham med Hensyn til de hypnotiske Eksperi- 
menter, man muligvis agter at foretage med ham, siger Hypnotisøren 
til ham: Se mig ind i Øjnene og tænk kun paa, at De vil falde 
i Søvn. Om lidt føler De, at Øjenlaagene bliver tunge og Øjnene 
trætte. Lidt efter tilføjer man: Nu begynder De at sove, Øjen- 
laagene lukker sig, De kan ikke mere lukke dem op. En Del 
Mennesker falder straks i Søvn som Følge af denne Fremgangsmaade. 
Hos andre maa man gentage Opfordringen til at sove i nogen Tid. 
Ofte hjælper det at gøre forskellige Bevægelser med Hænderne. 
Han stryger f. Eks. let hen over Øjenlaagene, man bevæger Hænderne 
nogle Gange ovenfra nedefter forbi Øjnene, og man søger stadig 
at fæste Patientens Opmærksomhed paa Forestillingen om Søvnen. 
Man siger atter til ham med blid Stemme: Nu lukker Deres Øjenlaag 
sig, De kan ikke mere aabne dem; Deres Arme og Ben bliver 
tunge; Følelsen afstumpes, De kan ikke røre Armene, nu kan De 
ikke mere ce tydeligt; De begynder at falde i Søvn. Og saa til- 
føjer man i en lidt befalende Tone : Sov ! Ofte er dette tilstrækkeligt. 
Øjenlaagene falder til, Patienten sover. 

Nogle Individer lukker ikke straks Øjnene men vedbliver at 
se stivt paa Hypnotisøren. Man lader dem roligt stirre et Par Mi* 
nutter og begynder saa langsomt at lukke deres Øjne, idet man 
lidt efter lidt lader Øjenlaaget glide ned over Øjet. Man holder 
nu Øjenlaagene lukkede, søger stadig at indskyde Patienten Tanken 
om Søvnen og siger: Øjenlaagene er lukkede, De kan ikke mere 
aabne dem, De begynder lidt efter lidt at sove, De kan ikke staa 
imod. Derpaa sænker Operatøren sin Stemme gradvis, gentager 
Befalingen »Sov!« og det er sjældent, at der gaar mer end fire 
til fem Minutter, inden Patienten er falden i Søvn. 

Det er Søvnen gennem Indskydelse, der opnaas ved 
denne Metode, det er Forestillingen om Søvn som Hypnotisøren 
paa denne Maade indskyder, indsniger i Patientens Hjærne. Jeg 
har dvælet saa udførlig ved denne Fremgangsmaade, der navnlig 
er bragt i Anvendelse af Dr. Liébeault i Nancy, en Mand der i 
høj Grad har fremmet de hypnotiske Studier, fordi Fremgangs- 
maaden giver Nøglen til Forstaaelsen af Hypnosens Mekanisme, og 
fordi den med Held kan anvendes overfor de allerfleste Mennesker. 
Selv om ikke alle falder i Søvn ved det første Forsøg, saa bringes 
de dog i Almindelighed i en Slags Sløvhedstilstand, som man lidt 

efter lidt, efter tre til fire Forsøg, kan udvikle til virkelig Hyp- 
notisme. Børn hypnotiseres i Almindelighed med stor Lethed, saa 
snart de er gamle nok til at forstaa, hvad man siger til dem. 
Ofte er det blot nødvendigt, at lukke deres Øjne og sige til dem, 
at de skal sove, for at fremkalde den hypnotiske Tilstand. Dette 
er som sagt ogsaa Tilfældet med mange Voksne, men der udfordres 
rigtignok, at den paagældende selv vil lade sig hypnotisere. Hos 
normale Individer, der anspænder deres Viljekraft for at holde sig 
vaagne, er det meget vanskeligt at fremkalde Hypnosen. 

Hypnotisøren maa afpasse sin Fremgangsmaade efter den 
forskellige Individualitet. Nogle paa virkes bedst ved Blidhed, ti) 
andre maa man tale med Myndighed, for paa denne Maade at over- 
vinde en mulig Tilbøjelighed til at le over den anvendte Fremgangs- 
maade eller den ufrivillige Modstand mod at give sig hen. 

Mange Mennesker paavirkes som sagt først efter nogle 
mislykkede Forsøg, men er det først lykkedes at hypnotisere dem 
nogle Gange, kommer de meget hurtigt under Hypnotisørens Ind- 
flydelse. Ofte er det i saa Tilfælde tilstrækkeligt at se stift paa 
dem et Øjeblik og sige »Sov!c for efter nogle Sekunders Forløb 
at faa dem til at lukke Øjnene og sove ind. Man bør ikke for- 
søge mere end nogle faa Minutter ad Gangen at fremkalde Søvnen ; 
lykkes det ikke første Gang, naas Resultatet i Almindelighed anden 
eller tredje Gang. 

Nogle Individer, der er i høj Grad modtagelige for hypno- 
tiske Indskydelser, falder straks i Søvn, naar man indskyder dem 
Forestillingen om Søvnen. Disse Mennesker kan hypnotiseres pr. 
Brev, naar man f. Eks. skriver til dem, at de skal falde i Søvn t 
saa snart de har læst Brevet; de kan hypnotiseres pr. Telefon, 
som Professor Liégeois flere Gange har godtgjort det, kort sagt 
Tanken om Søvn er tilstrækkelig til at fremkalde den. 

Man maa ikke tro, at det kun er svage, uselvstændige 
Karakterer, hysteriske Kvinder og lignende Individer, der lader sig 
hypnotisere. Tvært imod; i Følge Forfattere med saa stor Erfa- 
ring som Liébeault og Bernheim lader de allerfleste Mennesker 
sig paavirke. Ganske vist er Modtageligheden forskellig: udannede 
Mennesker, Individer, der er vante til passiv Lydighed, som 
Militære, paavirkes maaske lettere end mere selvstændige Hjærner, 
der ofte halvt ubevidst søger at modsætte sig Hypnotisørens Ind- 
flydelse. Men de færreste formaar helt at unddrage sig Indflyd- 
elsen. Det er ofte meget vanskeligt, undertiden umuligt at hyp- 

notisere sindssvage og Melankolikere, fordi det som ovenfor sagt 
er nødvendigt, at Forsøgsindi videt selv har Viljen til at give sig 
hen uden Modstand — er dette Tilfældet lykkes Hypnotismen 
næsten altid. 

Den Grad af hypnotisk Søvn, som kan fremkaldes hos de 
forskellige Individer, er forskellig efter Individets Modtagelighed. 
Der hersker for Tiden nogen Meningsforskel mellem de sagkyndige 
om Klassifikationen af de hypnotiske Tilstande. Salpétriéreskolen 
(Gharcot og hans Elever) mener at kunne dele den hypnotiske 
Søvn i tre Grader, der dog gaar over i hinanden. Den første 
Grad, den kataleptiske , fremkaldes ved at lade Patienten (disse 
Forsøg er udført paa hysteriske Personer) fiksere et stærkt lysende 
Punkt. Naar man hurtigt lader Lyset forsvinde, indtræder det 
andet Stadium, det letargiske; endelig kan Patienten bringes 
over i det tredje Stadium, det somnambule, naar man i nogen 
Tid udøver et Tryk paa Issen. Denne Inddeling er i den senere 
Tid, som det synes med Rette, bleven angrebet af Nancyskolen, 
hvis Repræsentanter navnlig er Dr. Liébeault og Bernheim. 
Disse opstiller seks forskellige Stadier, der ligeledes gaar over i 
hinanden uden skarpe Grænser. 

I det første Stadium føler Patienten (Forsøgene er an- 
stillet paa sunde Individer) Sløvhed, Tyngde i Øjenlaagene, Trang 
til Søvn. Hos et ringe Antal Individer kan man overhovedet kun 
fremkalde dette Stadium. 

I det andet Stadium holder Forsøgsindi videt sine Øjne 
lakkede, hans Lem nier er slappe. Han hører alt, hvad der siges 
omkring ham og til ham. Men han er undergiven Hypnotisørens 
Vilje. HansHjærne er fortryllet, som Magnetisørerne kalder det. 
1 denne Tilstand kan Patienten gøres kataleptisk ved Ind- 
skydelse. Dette vil sige, at det hypnotiserede Individs Lemmer 
bliver staaende i den Stilling, man giver dem: løfter man hans 
Arm i Vejret, holder han den oppe, spreder eller bøjer man 
Fingrene, bliver de staaende ubevægelige. Katalepsien er under-, 
tiden kun lidt udtalt: Armen, der holdes i Vejret falder ned, saa- 
snart man udøver et let Tryk paa den; i andre Tilfælde kan det 
være overordentlig vanskeligt at bringe Armen ned. Atter i andre 
Tilfælde lader Lemmerne sig bevæge som om de var af Voks, 
idet de bevæger sig uden Modstand og bliver i den Stilling, 
man giver dem. Man kan bøje og strække Arme og Ben, bøje 
Hovedet ned mod Skulderen, kort sagt give Legemet en hvilken 

som helst Stilling, Lemmerne bliver staaende, stivnede, som Lem- 
merne paa en Modeldukke. Naar Eatalepsien er »stive, er det 
ofte fuldstændig umuligt at bringe Lemmerne ud af den én Gang 
indtagne Stilling, og naar det efter store Anstrengelser er lykkedes 
at forandre Stillingen, vender Lemmet øjeblikkelig tilbage til sin 
forrige Stilling, naar man slipper det Denne Stivhed er ofte 
stærkere udtalt i Armene end i Benene. Hos nogle Individer kan 
hele Kroppen paa denne Maade blive stiv, saa at man endog kan 
lægge Hovedet paa én Stol, Fødderne paa en anden og nu trykke 
ned paa den frithængende Krop, uden at Kontrakturen ophæves. 
Denne Tilstand kan man bringe til at høre op, blot ved at befale 
det hypnotiserede Individ, at den skal høre op. Stivheden for- 
svinder da straks og den voksagtige Katalepsi indtræder. 

I tredje Stadium er Sløvheden mere udtalt, Følesansen 
er sløvet eller helt udslukt. Patienten kan foruden at gøres kata- 
leptisk tillige bringes til at udføre automatiske Bevægelser. 
Hypnotisøren drejer for Eksempel hans Arme rundt og siger til 
ham: De kan ikke holde op. Armene blive saa ved at dreje 
rundt, indtil man ved en ny Indskydelse standser dem. Forsøgs- 
individet hører i dette Stadium alt, hvad der bliver sagt om- 
kring ham. 

FjærdeStadium er foruden de ovenfor nævnte Fænomener 
tillige karakteriseret derved, at Patienten ikke længere er i For- 
bindelse med Yderverdenen. Han hører, hvad Hypnotisøren siger, 
men han hører ikke Tiltale af andre, eller hvad der siges omkring 
ham: hans Sanser er kun i Forbindelse med Operatørens. Dog 
kan han gennem Indskydelse bringes i Forbindelse med den øvrige 
Verden. 

I femte og sjette Stadium indtræder Somnambulismen. 
Femte Stadium er den lette Somnambulisme. Patienterne 
erindre svagt, hvad der er foregaaet. De husker af sig selv 
enkelte Ting. Denne Tilstand er tillige karakteriseret ved at 
Følesansen er udslukt, ved Katalepsi og automatiske Bevægelser, 
endelig ved Indskydelseshallucinationer, kort sagt ved alle 
de Fænomener som i saa høj Grad har vakt Interessen for Som- 
nambulismen og som vi nedenfor nærmere skal beskæftige os med. 

I sjette Stadium endelig, den dybe Somnambulisme, er 
Erindringen om alt, hvad der er passeret under Søvnen fuld- 
stændig svunden og kan ikke vækkes spontant, men den kan 

altid vækkes efter Hypnotisørens Ordre. Forsøgsindividet udfører 
alle Operatørens Ordrer, er kort sagt fuldstændig Automat. 

Denne Inddeling af den hypnotiske Tilstand er rent teoretisk, 
men den har den Fordel, at den giver et godt Overblik over de 
forskellige hypnotiske Fænomener og gør det muligt at klassificere 
hvert Individ, med hvilket der anstilles Forsøg. Der findes alle 
mulige Overgange mellem de forskellige Stadier, men ikke desto 
mindre er dog gærne det ene eller andet Fænomen saa udtalt, at 
man uden Vanskelighed kan udfinde Graden af Hypnosen. 

De hypnotiserede Individer vaagner undertiden spontant. 
Dette er navnlig Tilfældet med Individer, der hypnotiseres for første 
Gang, men i Almindelighed vaagner Patienten ikke saa længe 
Hypnotisøren er i Nærheden af ham. Nogle vaagner saa snart de 
ikke længere er under hans Indflydelse, men de fleste vedbliver at 
sove ofte i timevis, naar de overlades til dem selv. For at vække 
dem, behøver man i Almindelighed kun at sige »Vaagn op!c Under- 
tiden maa man gentage Befalingen et Par Gange og hvis dette 
ikke hjælper puste nogle Gange paa Øjnene; Patienten vaagner saa 
straks op. Enkelte Patienter føler Tyngde i Hovedet, Søvnighed, 
Hovedpine, naar de vækkes af den hypnotiske Tilstand. Disse 
Symptomer svinder i Almindelighed, naar man puster paa deres 
Pande, men man kan i alle Tilfælde sikre sig herimod ved inden 
deres Opvaagnen at sige til dem: »Naar De vaagner, skal De føle 
dem vel tilpas; De skal være i godt Humør og maa ikke føle 
nogen Hovedpine*. Patienten vaagner da smilende og vel tilfreds. 

Jeg skal i del efterfølgende give en Række Eksempler paa 
de Fænomener, som de hypnotiserede Individer kan frembyde; 
disse Fænomener er tilsyneladende af meget forskellig Art, og i 
høj Grad afhængige af Individets Modtagelighed, men gaar man 
lidt dybere ind paa Sagen, bliver det snart klart, at alle Fæno- 
menerne i Virkeligheden er baserede paa et Grundfænomen, nemlig 
Forsøgsindividets fuldstændige Viljeløshed, hans absolute Afhæng- 
ighed af Hypnotisøren, der leder alle hans Handlinger. De efter- 
følgende Eksempler er tagne i Flæng blandt en stor Mængde trykte 
Meddelelser fra franske Læger, for en væsentlig Del har jeg be- 
nyttet en fornylig udkommen Bog af Dr. Bernheim 1 ) i Nancy, 
en Forfatter, der har en stor Erfaring paa dette Omraade. 



*) Dr. Bernheim. De la Suggestion et de ses applications a la thérapeu- 
lique. Paris 1886. Octave Doin. 

Der er saa at sige ikke ét Omraade paa Nervesystemets 
Funktioner, som ikke lader sig paavirke under Hypnosen. Følelsen 
er sløvet eller fuldstændig udslukt under den dybe Søvn. Følelses- 
løsheden begynder efter Dr. Liébeault først i Ekstremiteterne, og det 
er altid Periferien af Legemet, der er mest følelsesløs. Naar Følelses- 
løsheden er fuldstændig udtalt, kan man stikke en Naal gennem 
Huden, elektrisere den, kort sagt tilføje den hypnotiserede enhver 
Slags Smerte uden at han føler den. Denne Følelsesløshed kan 
udvikles spontant, men hos mange hypnotiserede Individer er den 
ikke tilstede, og man kan da fremkalde den ved Indskydelse. Man 
siger til Patienten: De kan ikke føle, at jeg stikker Dem; Deres 
Legeme er fuldstændig følelsesløst; og Patienten, der et Øjeblik i 
Forvejen trak Armen til sig under Tegn paa stærk Smerte, naar 
man stak ham med en Naal, finder sig nu med største Sindsro i 
at man gennemborer hans Hud paa Kryds og Tværs. Man har 
forsøgt, og flere Gange med Held, at benytte sig af denne Følelses- 
løshed hos hypnotiserede Individer for at udføre Operationer under 
Hypnosen. 

Foruden Følesansen svinder ogsaa de øvrige Sansefornemmelser 
enten spontant eller efter Indskydelse.. Først svinder Synet og 
Smagen, dernæst Lugten. Hørelsen og Følelsen svinder sidst. 
Men naar man anvender de professionelle Hypnotisørers Fremgangs- 
maade (Fiksation af en blank Genstand) er det Synet, der sidst 
svinder, fordi Hypnotisøren tvinger Patienten til at anstrænge 
sit Syn. 

Jeg har allerede talt om Katalepsien og de automatiske Be- 
vægelser, der udelukkende skyldes Indskydelsen. Patienten fore- 
tager dem kun paa Hypnotisørens Befaling eller for at efterligne 
denne. Foruden Krampe kan man ogsaa fremkalde Lamheder. 
Hypnotisøren siger til Patienten: Deres Arm er lam, — og Pa- 
tienten er ikke i Stand til at bevæge den. Naar man løfter den 
op, falder den død ned. Samtidig kan den anden Arm være kata- 
leptisk. Hypnotisøren kan efter Godtbe findende skifte om: han 
kan gøre den tidligere lammede Arm kataleptisk og omvendt, han 
kan lamme begge Arme og Ben, og denne Tilstand kan holde sig 
efter at Patienten er vækket, indtil Hypnotisøren atter giver hara 
Bevægelsen tilbage. 

I de mere fremskredne Stadier af Hypnotisme er det 
hypnotiserede Individ fuldstændig undergivet Hypnotisørens Vilje. 
Hypnotisøren leder alle hans Bevægelser, Tanker og Forestillinger 

og kan tvinge ham til at udføre en hvilken som helst Handling. 
Blandt Dr. Bern heims talrige Eksempler skal jeg nævne følgende. 
Dr. B. indskød en af sine hypnotiserede Patienter den Ide, at han, 
naar han vaagnede, skulde opdage, at en tilstedeværende Læge 
Dr. S. havde den halve Side af Ansigtet raget og gik om med en 
stor Sølvnæse. Da Patienten var vaagnet, saa han efter nogen 
Tids Forløb tilfældigvis hen paa Dr. S. og brast ud i en vældig 
Latter. >Er det et Væddemaal, raabte han, hvorfor har De ladet 
Dem rage paa den halve Side af Ansigtet? Og hvor naar har De 
lagt Dem den Næse til? En anden Gang indgav Dr. 6. ham den 
Ide. at han skulde se en stor Hund i hver Sæng paa Hospitalet. 
Da han vaagnede, var han højlig forbavset over at befinde sig i 
et Hundehospital. 

Der gives ikke den Forestilling, man ikke kan indpode i en 
hypnotiseret Hjærne. Man kan bringe de hypnotiserede til at spise 
og drikke alle Slags imaginære Ting, baade behagelige og væmmelige. 
Dr. Bernheim indskød saaledes én af sine Patienter, der led af For- 
stoppelse, at han drak en Flaske Sedlitzervand. Patienten tog den 
imaginære Flaske, drak flere Glas, erklærede at det smagte bittert 
— og fik i Løbet af Dagen flere (4—5) Gange Aabning efter at 
bave nydt dette imaginære Afføringsmiddel. 

Hos en af sine Patienter, Fru G., der var intelligent og al- 
deles ikke hysterisk, kunde Dr. Liébeault fremkalde en hel Række 
af forskellige Hallucinationer. Han lod hende høre Militærmusik 
i Hospitalsgaarden, Soldaterne gaa op ad Trapperne og ind i Salen, 
en Trommeslager begynder at danse foran hendes Sæng, en drukken 
Hornblæser nærmer sig for at kysse hende, hun giver ham et Øre- 
figen og kalder paa Sygepasseren for at han skal hjælpe hende, 
Hornblæseren bliver derpaa jaget bort og Soldaterne fjærner sig. 
Hele denne Scene, i hvilken hun baade er Tilskuer og Skuespiller, 
og som er indskudt hende under den hypnotiske Søvn udvikler sig 
for hendes Øjne med det fuldstændigste Præg af Virkelighed. Skøndt 
han ofte har været Genstand for lignende Hallucinationer, kan hun 
dog ikke unddrage sig dem. Efter at være vækket spørger hun de 
tilstedeværende om de intet har hørt eller set, og da hun faar at 
vide, at det hele har været en Hallucination, forstaar hun vel, at 
det er en Hallucination, men mener dog, at det ikke kan være en 
Drøm alene, i déta Grad bærer Hallucinationen Virkelighedens Præg. 

Disse Hallucinationer varer længe hos nogle Individer. Saa- 
ledes indgav Dr. Bernheim en hysterisk Dame, Fru L., den Ide, at 

hun, naar hun vaagnede, skulde se sin Mands Portræt paa Væggen. 
Hun saa det og blev ved at se det endnu 24 Timer efter, skøndt 
hun godt vidste, at Portrætet ikke var virkeligt. Til samme 
Patient sagde han under Søvnen: Naar De vaagner, skal De se 
Fru R. sidde paa denne Stol (det var en anden Dame, Fru E., som 
sad paa Stolen). Da hun er vækket, ser hun Fru R. og taler 
med hende. Efter nogen Tids Samtale siger Dr. Bernheim til 
hende: De tager fejl, det er ikke Fru R., men Fru E. der sidder 
ved Siden af Dem. Men skøndt Patienten var paa det rene med, 
at hun var Genstand for en Hallucination, kunde hun dog ikke 
blive den kvit, hun saa stadig Fru R. for sig, indtil Dr. Bernheim 
atter hypnotiserede hende og gav Fru E. sit virkelige Ansigt 
tilbage. 

Disse Eksempler kunde forøges i det uendelige, alle viser 
de det samme Fænomen, det hypnotiserede Individs fuldstændige 
Afhængighed af Hypnotisørens Vilje. Men det er ikke blot paa 
det bevidste Liv, at Hypnotisøren kan virke ind, ogsaa de ubevidste 
Livsfunktioner er til en vis Grad undergivet Hypnotisørens Vilje. 
Vi har saaledes set, hvorledes man kan fremkalde Afføring ved at 
indgive Patienten et imaginært Afføringsmiddel, efterfølgende Eks- 
empler vil vise, i hvor høj Grad Blodcirculationen lader sig paavirke. 

Hos visse Individer kan man saaledes fremkalde Rødme paa 
Huden. Dr. Beaunis gav f. Eks. en Somnambule den Ordre, at 
naar hun vaagnede, skulde der vise sig en rød Plet paa et nærmere 
betegnet Sted af hendes Legeme, som han berørte med sin Finger. 
Ti Minutter efter at hun var vaagnet, viste der sig en svag Rødme 
paa det angivne Sted, Rødmen tiltog lidt efter lidt i Intensitet, 
holdt sig i Løbet af et Kvarterstid og forsvandt saa atter. 

Man kan, som tidligere bemærket, fremkalde Blærer paa 
Huden gennem Indskydelse, som paavist af Apoteker Focachon, 
der med Frimærkepapir fremkaldte Blærer paa Huden, der fuld- 
stændig lignede dem, der fremkaldes af spansk Flueplaster. Den 
samme har paavist, at man paa lignende Maade kan forhindre et 
Trækplaster fra at udfolde sin Virkning, naar man befaler det 
hypnotiserede Individ, at Virkningen skal udeblive. 

Man kan ligeledes fremkalde Blødninger. Dette er nærmere 
paavist af Dr. Bo ur ru, der eksperimenterede med en hysterisk 
Marinesoldat. Efter at have hypnotiseret ham, gav han ham 
følgende Befaling: I Eftermiddag Kl. 4 skal du falde i Søvn, gaa 
ind i mit Værelse, sætte dig i en Lænestol, lægge Armene over 

Kors paa Brystet og faa Næseblod. Alt skete som befalet, han 
satte sig paa Stolen til den angivne Tid, og der flød nogle Draaber 
Blod ud af venstre Næsebor. Den samme Eksperimentator har 
gjort følgende Førsøg. Under Hypnosen skrev han Patientens 
Navn paa begge hans Arme med den stumpe Ende af et Griffel 
og befalede ham, at han om Eftermiddagen skulde falde i Søvn 
og begynde at bløde fra Armene, hvor Navnet var skrevet. Paa 
den angivne Tid faldt Patienten ganske rigtig i Søvn, Bogstaverne 
viste sig tydeligt og stærkt røde, og Blodet begyndte at pible 
frem i smaa Draaber. Bogstaverne holdt sig synlige og røde 
endnu tre Maaneder efter. 

Disse og mange lignende Forsøg viser, at man gennem 
Indskydelse kan paavirke Karnerverne. Men det er kun hos ganske 
enkelte Individer, at Forsøgene lykkes, de fleste ere ikke mod- 
lagelige for saadanne Indskydelser. 

Der er et Forhold ved disse Indskydelsesfænomener , som 
jeg endnu ikke har omtalt, et Forhold, som det er af største 
Betydning for Juristen at være bekendt med, fordi det saa let 
kan benyttes i forbryderisk Øjemed og vel ogsaa er bleven brugt. 
Hypnotisøren kan befale Patienten at udføre en hvilken som helst 
Handling Uger, ja Maaneder efter at Hypnotiseringen har fundet 
Sted. Det vil forstaas, i hvilken Grad dette kan misbruges. Det 
hypnotiserede Individ, der ikke aner, hvad der foregaar under 
Søvnen, er stadig i Hypnotisørens Magt: viljeløst og ubevist ud- 
fører han alt, hvad der under Søvnen er bleven ham befalet. 
Man har mange Eksempler paa Rigtigheden heraf. Jeg skal ind- 
skrænke mig til at nævne ét, der i den allersidste Tid er offent- 
liggjort af Liégeois, Professor ved det juridiske Fakultet i Nancy, 
en Mand, der i høj Grad har bidraget til at aabne Juristernes 
Øjne for de Farer, Hypnotismen kan føre med sig. Det drejer 
sig i dette Tilfælde om en Befaling som blev udført 365 Dage 
efter, at den var given! Indskydelsen var given d. 12. Oktober 
1885 Kl. 9 til en ung Mand P. N., der flere Gange tidligere havde 
været hypnotiseret. Eksperimentator havde holdt Sagen fuld- 
stændig hemmelig, og Forsøgsindividet havde ingen Anelse om, 
hvad der skulde foregaa. Indskydelsen lød som følger: I Dag om 
etAar skal De gaa til Dr. Liébeault (i Nancy). De skal sige ham, 
at Deres Øjne nu ere raske, og at De kommer for at takke ham. 
Naar De har gjort det, skal De se en Hund og en Abe komme 
ind i Stuen. Aben sidder paa Ryggen af Hunden og gør alle 

Slags Kunster, som morer Dem meget. Fem Minutter efter ser 
De en Zigøiner komme ind i Stuen ledsaget af en tam Bjørn; 
denne Zigøiner beklager sig over, at hans Abe og Hund er løbet 
bort fra ham og bliver meget glad ved at finde dem igen. For 
at vise sin Taknemmelighed lader Manden sin Bjørn — en graa, 
amerikansk Bjørn — danse for Dem. Naar han vil gaa, skal 
De bede Dr. Liégeois om 10 Centimer, og De skal give disse Penge 
til Manden. 

Den 12 Oktober 1886 Kl. 10 traadte den unge Mand ind i 
Dr. Liébcaults Konsultationsstue og takkede ham for hans gode 
Behandling af hans Øjne. Derefter indtraf alt, saaledes som 
Indskydelsen var given. Han saa Aben og Hunden komme ind, 
morede sig over deres Kunster, talte med Zigøineren og endte 
med at bede Dr. Liébeault om 10 Centimer, som han gav Manden. 
Da Hallucinationen var forbi, og Patienten vaagnede, anede han 
naturligvis intet af, hvad der var foregaaet. Kun klagede han 
over, at han følte sig lidt mat. 

De hypnotiserede Individer har i Almindelighed glemt alt, 
hvad der gaar for sig i den somnambule Tilstand. Dem, der husker, 
kan man altid bringe til at glemme, ved at befale dem at glemme, 
hvad der er passeret. Først naar de atter hypnotiseres, husker 
de alt, hvad der er sket. Dette var ogsaa Tilfældet med Professor 
Liégeois' ovennævnte Patient. Da han, efter at Hallucinationen var 
svundet, atter blev hypnotiseret og spurgt, hvorfor han var 
kommet netop den Dag, svarede han, at han var kommet fordi 
Prof. L. havde befalet ham det, og at Grunden til, at han kom 
en Time for sent, var den, at han havde misforstaaet Prof. Liégeois 
Ordre. Da han atter blev vækket, havde han naturligvis paany 
glemt alt! 



II. 

Hypnotismens Historie. — Dens Betydning som Helbredelsesmiddel. — 
Misbrug. — De forskellige Teorier. 

Hypnotismen er saa gammel som Menneskeslægten. I Kina 
og Indien har de hypnotiske Fænomener været kendt og anvendt 
af Præsteskabet i flere tusend Aar ; de græske Orakelpræstinder var 
hypnotiserede, naar de aabenbarede Fremtidens Gaader, Munkene 

paa Athosbjærget hypnotiserede sig ved at stirre paa deres Navle 
og største Delen af Middelalderens Hekse- og Trolddomsvæsen 
bundede i Hypnotismen, ligesom utvivlsomt ogsaa de saa kaldte 
Mirakelkure, som det vil fremgaa af det følgende, udelukkende er 
udførte ved Indskydelse af Hypnotisøren hos mer eller mindre 
dybt hypnotiserede Individer. At Hypnotismen først i de aller- 
sidste Aar er bleven nøjere knyttet til Lægekunsten, er sikkert et 
Misgreb fra Lægestandens Side. Lægerne har med den eksakte 
Videnskabs Sky for det ubekendte, det mystiske til alle Tider 
stillet sig fjendtlig overfor de hypnotiske Forsøg, og de er der- 
ved gaaet Glip af et fortrinligt Helbredelsesmiddel, som de roligt 
bar overladt Kvaksalvere og Charletaner — til Skade for dem 
selv og Patienterne, der ofte har maattet bøde haardt derfor, et 
Helbredelsesmiddel, dér er af saa meget større Betydning, som 
det ofte med næsten vidunderligt Resultat lader sig anvende over- 
for mange Lidelser, der ellers trodser enhver Behandling. Til alt 
Held har Forholdet nu med ét Slag forandret sig, og Lægekunsten 
er godt paa Veje til at erobre det tabte Terræn tilbage. 

Æren for i den nyere Tid at have vakt Almenhedens Interesse 
for de hypnotiske Fænomener tilkommer vel Mes mer, en Charlatan, 
der i Midten af forrige Aarhundrede tjænte mange Penge ved sine 
Vidunderkure paa »magnetiserede« Patienter. Jeg skal ikke her 
komme nærmere ind paa Mesmers Historie. De fleste har sikkert 
hørt Tale om, hvorledes han udførte sine Kure: Patienterne sad 
tavse omkring store Kar. Det magnetiske Fluidum, som Mesraer 
paastod at være i Besiddelse af, meddelte sig fra ham til Karret 
og derfra atter til Patienterne. Efter nogen Tids Forløb fik 
Patienterne hysteriske Anfald, Krampetrækninger, eller blev hypno- 
tiserede. Mange voldsomme Scener forefaldt ved disse Lejligheder, 
og tilsidst b!ev Séancerne forbudte. 

Mesmer havde mange Tilhængere, blandt hvilke Mark i en 
afPuységur vel er den bekendteste. Han magnetiserede ved 
Haandspaalæggelse, med Glasstænger eller ved Hjælp af »et magnetisk 
Træ<. Det lykkedes ham paa denne Maade at fremkalde Som- 
nambulisme, og han havde mange heldige Kure at opvise. Men 
Interessen for den dyriske Magnetisme, under hvilket Navn de hyp- 
notiske Fænomener stadig har været skjulte, tabte sig i Frankrig 
under Revolutionsperioden og Kejserdømmets Krige. Først i 1820-30 
dukker de atter frem, støttede af Talsmænd som Dupotet og Husson. 

Tilskueren. 1887. 16 

Paa Dr. Frissacs Opfordring nedsatte Académie de médicine 
en Komitte, der skulde undersøge de hypnotiske Fænomener, og 
Husson, der var Medlem af Komitteen, afgav en overordentlig 
gunstig Betænkning — saa gunstig at Akademiet ikke vovede at 
trykke den. 

Med Englænderen James Braid indtraadte en ny Periode 
i Hypnotismens Historie, og man kan sige, at dot i Virkeligheden 
er ham, der har begyndt at studere Hypnotismen videnskabeligt. 
Braid beviste, som ovenfor nævnt, at der ikke eksisterer noget 
magnetisk Fluidum, og at Hypnotisøren ikke er i Besiddelse af 
særlige Kræfter. Den hypnotiske Tilstand og de Fænomener, der 
ledsager den, er af rent subjectiv Art, og Forklaringen maa søges 
i Forsøgsindividets Nervesystem. Søvnen kan fremkaldes ude- 
lukkende som Følge af, at Individet fikserer en blank Genstand og 
betragter den med anspændt Opmærksomhed, og Individerne kan 
uden nogen som helst ydre Paavirkning bringe sig selv i den hyp- 
notiske Tilstand. I denne Tilstand er Indbildningskraften saa 
levende, at enhver Ide, der enten opstaar spontant eller indskydes 
ham af Hypnotisøren, antager Virkelighedens Form. Jo oftere 
man fremkalder Fænomenerne, des lettere lykkes de. Hvis Hypno- 
tisøren ikke udtrykker sin Vilje i Ord eller med Gestus, som forstaas 
af den hypnotiserede, kan han ingen Fænomener fremkalde. Den 
Stilling man giver den hypnotiserede, hans Muskler eller hans 
Ansigtstræk, kan fremkalde Følelser og Lidenskaber, der svarer til 
de anatomiske Stillinger, ligesom ogsaa Ideen om forskellige Følelser 
og Lidenskaber kan fremkalde det tilsvarende mimiske Udtryk. 

Man ser, hvor godt dette stemmer med vore nuværende 
Anskuelser, og ingen tvivler vel om deres Rigtighed. Ikke desto 
mindre vakte Braids Bog kun ringe Opsigt i England, og i Frankrig 
forblev den helt ukendt. 

Det var i Amerika at Hypnotismen paany skulde vække 
Almenhedens Opmærksomhed. I 1848 fremkaldte en Amerikaner, 
Grimes, der ikke synes at have kendt Braids Bog, ganske til- 
svarende Fænomener, og han paaviste ligeledes, at disse Fænomener 
ogsaa kan fremkaldes i vaagen Tilstand hos dertil egnede Individer 
blot ved mundtlig Indskydelse. Dette var for øvrigt allerede paavist 
af Braid i 1846 i en Afhandling: The power of the mind over the 
body. Grimes kaldte sin Doktrin Electro-biologi, og den ud- 
bredtes vidt om i Nordamerika af talrige Disciple, der ikke alle 
stod paa Højde med Læreren. Metoden blev for øvrigt med Held 

benyttet til at fremkalde Følelsesløshed ved kirurgiske Operationer 
og til Behandling af forskellige Slags Sygdomme. 

Først i 1859 naaede Braidismen til Frankrig, idetDr. Azam 
anstillede nogle vellykkede Eksperimenter paa enkelte Patienter. 
Hans Meddelelser vakte stor men kortvarig Opsigt, og Sagen døde 
atter hen, til Trods for de udmærkede Resultater Dr. Liébeault 
offentliggjorde i 1866 i en Bog med Titel: Du Sommeil et des 
états analogues considérés surtout au point de vue de V action du 
moral sur le physique. Det vigtigste Arbejde, der indtil da forelaa 
siden Braids Bog. Men heller ikke Liébeault kunde trænge igennem. 
Der maatte en Autoritet som Charcot til for at vække Opmærk- 
somheden for de hypnotiske Tilstande, men da først Isen var brudt, 
fulgte ogsaa Undersøgelserne Slag i Slag, og Literaturen om Hypno- 
tismen omfatter allerede nu et stort Antal Værker. 

Den Begejstring, hvormed man i vore Dage har taget fat 
paa det metodiske Studium af Hypnotismen er let forstaaelig, naar 
man ser hen til det overraskende Udbytte, som disse Studier alt 
har haft for Lægekunsten, et Udbytte, som i Fremtiden sikkert 
vil forøges. De hypnotiske Undersøgelser har tillige givet os Nøglen 
til Forstaaelsen af alle de mange »vidunderlige« Helbredelser, 
Mirakelkure o. s. v. , om hvilke Menneskeslægten til alle Tider har 
vidst at fortælle mærkværdige Beretninger. 

Der gives vel ikke den Læge, der ikke har Erfaring for, 
hvilken udmærket Hjælp den blotte Tro paa et Lægemiddels Nytte 
i mange Tilfælde kan yde. Overfor mange saa kaldte nervøse 
Lidelser, Smerter af forskellig Art, Muskelsvækkelse, Kramper o. s. v. 
kan den faste Overbevisning om, at et eller andet i Virkeligheden 
fuldstændig virkningsløst Middel vil bringe Hjælp, udrette Under- 
værker. Alle Kvaksalveres Ry er grundet paa dette Forhold. 
Patienten, der forgæves har søgt Hjælp for sin Lidelse hos en 
Læge, hører berette om en saadan ufejlbar Vidunderdoktor, hvis 
Kure aldrig slaar fejl. Den syge faar af alle Beretningerne den 
Overbevisning, at Mirakeldoktoren maa være udstyret med Ævner, 
som almindelige eksaminerede Læger mangler, han ender med 
blindt at tro paa Kvaksalverens overnaturlige Gaver, henvender 
sig til ham — og bliver til Overraskelse for andre, men ikke for 
sig selv, kureret for sine Lidelser. 

Det er navnlig den religiøse Tro, der ofte har vist sig i 
Stand til at bevirke »mirakuløset Helbredelser. Jeg skal i saa 
Henseende nævne et berømt Eksempel, der er typisk for denne 

Art Kure. Patienten var en Prinsesse af Schwarzenberg, der i 
otte Aar havde lidt af en Lamhed i Benene, for hvilken hun for- 
gæves havde søgt Raad hos Tysklands og Frankrigs berømteste 
Læger. I 1821 førte Prinsen afHohenlohe, der havde været Præst 
i flere Aar, en Bonde ind til Prinsessen. Denne Bonde havde over- 
bevist Prinsen om, at han formaaede at helbrede syge alene ved 
Bønnens Magt, og han var nu villig til at forsøge sig overfor 
Prinsessen. Denne blev løftet ud af det Strækkeapparat, som man 
i flere Maaneder havde anvendt for at hindre den stadig voksende 
Muskelkontraktion, og Præsten opfordrede hende saa til at forene 
sig i Bøn med ham og Bonden. Da de havde bedt inderligt i 
nogen Tid, spurgte Prinsen hende, om hun nu følte sig overbevist 
om, at hun var hjulpen. Oh, ja! svarede hun, jeg tror det 
oprigtigt. — Rejs Dem saa op og gaa! — Ved disse Ord rejste 
Prinsessen sig virkelig op, gjorde nogle Skridt frem i Værelset og 
forsøgte at gaa op og ned ad Trapperne. Dagen efter kunde hun 
begive sig til Kirken og havde fra den Tid den fulde Brug af sine 
Lemmer. 

Hendes Sygdom har utvivlsomt været en af disse ret al- 
mindelige, ofte haardnakkede nervøse Lammelser, som undertiden 
kan helbredes ved en heftig Sindsbevægelse. 

Det er Helbredelsen af lignende Sygdomstilfælde, som hellige 
Kilder, Relikvier o. lign. skylder deres Renommé. Patienten, der 
bader sig i det hellige Vand eller kysser Relikvien, gør dette i 
den faste Overbevisning, at hans Lidelse vil svinde, og se — hans 
Tro frelser ham. Den lamme kaster sin Krykke, den blinde — 
den hysterisk blinde — ser, og den stumme begynder at tale. 
Det er ikke overdreven mange Aar siden den hellige Jomfrus 
Kilde ved Lourdes havde et stort Ry for de vidunderlige Hel- 
bredelser, som dens Vand kunde bevirke. Det var ved Hjælp af 
Vand fra denne Kilde, at en firsindstyveaarig Kone, Marie Lanou- 
Domenyé, der i tre Aar havde været lam i hele venstre Side, 
blev helbredet. Hun, der ikke selv kunde gaa, fik hentet noget 
Vand fra den hellige Kilde. Da Vandet bragtes hende, lod hun 
sig rejse op og klæde paa, og medens to Personer støttede hende, 
dyppede hun sine Hænder i Vandet, gjorde Korsets Tegn og drak 
langsomt et Glas af Vandet. Saa rettede hun sig op, skælvede 
og udstødte et Glædens Skrig: Slip mig hurtig, jeg er helbredet! 
og hun gav sig til at gaa, som om hun aldrig havde fejlet noget. 




Om Hypnotisme. 



241 



Paa lignende Maade er mange andre syge blevne helbredede ved 
denne Kilde, der stadig er Maalet for mange lidendes Valfart. 

Vi skal efter disse indledende Bemærkninger gaa over til 
en nærmere Paavisning af de Resultater, man kunue vente at opnaa 
og virkelig har opnaaet ved metodisk at anvende Hypnotismen som 
Helbredelsesmiddel. Selv om heftige Sindsbevægelser, levende 
religiøs Tro, kort sagt alt, hvad der sætter Indbildningskraften i 
stærk Bevægelse, hos nogle Mennesker kan virke helbredende paa 
mange Funktionsforstyrrelser, saa er de fleste Individer i vaagen 
Tilstand dog temmelig uimodtagelige for denne Art Indtryk, der 
ikke virker, fordi Fornuften holder Troen fangen og derved svækker 
Indtrykket. Den hypnotiske Tilstand derimod giver Fantasien frit 
Spillerum o? gør Hjærnen modtagelig for Indtrykkene. Selv de 
bedst begavede Individer formaar ikke, for saa vidt som de lader 
sig hypnotisere, at unddrage sig de Indskydelser, der gives dem 
under Hypnosen; Indskydelserne faar Virkelighedens Præg paa 
samme Maade som Hjærnen under Søvnen opfatter Drømmene som 
virkelige. Lægen, der søger at virke helbredende ved Hjælp af 
Hypnotismen, benytter sig netop af denne den hypnotiserede Patients 
forhøjede Modtagelighed for Indtryk for derigennem at virke paa 
hans Nervesystem. Patienten, der er undergiven Hypnotisørens 
Indflydelse, søger saa vidt muligt at realisere de modtagne Indtryk, 
hans Hjærne, der nu ikke mere er undergiven Fornuftens Herre- 
dømme, søger blindt at bringe de givne Befalinger til Udførelse. 
Vi har set, hvorledes den hypnotiske Indskydelse formaaede at 
fremkalde Lamhed, Kramper, Følelsesløshed o. s. v., og vi har set, 
hvorledes disse Virkninger af Indskydelsen kunde vedvare i den 
vaagne Tilstand, idet den vaagne Hjærne vedblev at være under 
Hypnotisørens Indflydelse. 

Efter at man havde iagttaget de Virkninger, som den hyp- 
notiske Indskydelse var i Stand til at fremkalde hos det sunde 
Individ, laa det nær, at søge al anvende disse Iagttagelser paa de 
syge og benytte sig af den forhøjede Nervevirksomhed, som kunde . 
fremkaldes gennem Indskydelsen, til at virke helbredende paa Syg- 
dommen. Det laa nær at ræsonnere som følger: Hvis man hos 
el sundt hypnotiseret Individ efter Godtbefindende kan fremkalde 
Følelsesløshed, Kramper, Lamheder, Smerter o. s. v. , saa er det 
maaske ogsaa muligt ved Hjælp af samme Fremgang smaade hos 
syge at ophæve de tilsvarende Lidelser, for saa vidt naturligvis 
ikke dybere organiske Lidelser ligger til Grund for dem. 

Hvor rigtig denne Tanke er, og hvor gode Resultater den 
har at opvise, vil fremgaa af det følgende. For at bringe den ti! 
Udførelse har man anvendt ganske samme Freragangsmaade som 
overfor de sunde Individer. Dr. Liébeault, der er denne Metodes 
Opfinder og mangeaarige Talsmand, gaar frem paa følgende Maade. 
Han hypnotiserer Patienten, som tidligere nævnt, og naar Hypnosen 
er opnaaet, forsikrer han indtrængende og med høj Røst den syge, 
at han er helbredet. Han søger altsaa at bibringe Patienten den 
Overbevisning, at de Lidelser, han har følt, er forsvundne, at Smerterne 
er ophørte, at Lamheden er svunden, Muskelkraften vendt tilbage 
o. s. v. Han benytter sig kort sagt af den Modtagelighed for 
Indtryk, som skabes under Hypnosen, til at befale Patientens Hjærne 
at gøre, hvad der staar i dens Magt for at Indskydelsen skal blive 
til Virkelighed. 

Denne Dr. Liébeaults' Metode, som han med stort Held har 
benyttet i mange Aar, er først for et Par Aar siden bleven mere 
almindelig bekendt. Den har nu i Frankrig mange ivrige Talsmænd. 
Den væsentligste Art af Lidelser, som kan helbredes eller lindres 
ad denne Vej, er de »hysterisket, d. v. s. Lidelser af »nervøst Op- 
rindelse, hvis Aarsag og Natur i Almindelighed er os ubekendt, 
fordi de ikke giver sig tilkende ved anatomiske Forandringer af 
Nervesystemet, men hvis Virkninger er i høj Grad iøjnefaldende og 
besværlige for Patienten. De hysteriske Lidelser, der paa ingen 
Maade er indbildte, saaledes som mange endnu er tilbøjelige til 
at tro, fordi Hysteri stadig af Publikum oversættes ved Skaberi, 
kan være af en meget alvorlig Natur og vanskelige eller umulige at 
faa Bugt med ved de almindelig anvendte Midler. Hypnotismen 
udretter ofte Vidundere overfor denne Art af Lidelser. Mangeaarige 
Lamheder, Smerter, Følelsesløshed, Tic douloureux, Kramper kan 
bringes til at svinde efter én eller nogle faa Séancer. Dr. Voisin 
har helbredet flere Tilfælde af Hysteri forbundne med Melankoli, 
Syns- og Hørelseshallucinationer, Selvmordstanker ved Hjælp af 
Hypnotismen. Dr. Bernheim meddeler en lang Række af Syge- 
historier, der paa det klareste viser Hypnotismens Nytte. Jeg skal 
her nævne nogle af de vigtigste. Lamheder af den halve Side af 
Kroppen eller al enkelte Lemmer, hysteriske Lidelser af Sanse- 
organerne (Syn, Hørelse, Følelse), Stumhed, Krampe, Skælven af 
Hænderne, Skrivekrampe, Skt. Veits Dans, Smerter af forskellig 
Art. Appetitløshed, Søvnløshed, Melankoli, Søvngængeri, Mareridt, 
Kvalme, Opkastning, Hoved- og Tandpine, rheumatiske Smerter. 

Ikke sandt! Et ret betydeligt Antal Lidelser, og de fleste af temmelig 
besværlig Art. 

Jeg skal anføre et Par af Sygehistorierne mere udførligt, for 
at man deraf kan danne sig et Begreb om Metodens Brugbarhed. 

En af Dr. Bernheims Patienter var en Fru G., 25 Aar gammel, 
der i otte Aar havde lidt af dyb Melankoli. Hun er i yderlig Grad 
afmagret, selv det letteste Næringsmiddel fremkalder Kvælnings- 
fornemmelser og stærke Underlivssmerter, og hun spiser derfor 
overordentlig lidt, selv naar hun føler Sult. Mange Midler har 
været forsøgt uden Nytte. Hun vejer kun 68 Pund. Dr. B. for- 
søgte at hypnotisere hende. Dette lykkedes med stor Lethed, og 
ban befalede hende nu under Søvnen at spise Maden og ikke at 
føle Smerter derefter. Hun spiste nu i Søvne to Kødretter, en 
Tallerken Kartofler, en Tallerken andre Grøntsager og Brød og 
drak Rødvin dertil. Under og efter Maaltidet klagede hun sig ikke 
over nogen Smerte. Denne Behandling fortsattes i nogen Tid, idet 
Dr. B. hypnotiserede hende hver anden Dag, og han opnaaede 
snart, at hun ogsaa spiste i vaagen Tilstand. Patienten er nu atter 
kommet helt til Kræfter og fuldstændig rask. 

En anden af hans Patienter, Fru M., havde i flere Maaneder 
været maniakalsk og havde næsten helt nægtet at spise. Hun 
havde Hørelses-, Syns- og Følelseshallucinationer, kunde ikke sove 
og klagede over Underlivssmerter, der forhindrede hende i at spise. 
Hendes Karakter var ondskabsfuld, heftig og hun gjorde Tilværelsen 
uudholdelig for sin Mand, med hvem hun stadig skændtes. Det 
var ikke ved noget Middel lykkedes at faa hende til at spise eller 
sove. Dr. B. hypnotiserede hende med noget Besvær og befalede 
hende at spise. Hun spiste saa et kraftigt Maaltid uden at føle 
Smerte, og efter at hun var vækket, deltog hun i Familjens Maaltid 
uden at ane, at hun alt havde spist. Ved at fortsætte denne Be- 
handling lykkedes det tilsidst at Helbrede hende, og Dr. B., der 
under den hypnotiske Søvn havde befalet hende at være en blid 
og kærlig Ægtefælle, opnaaede virkelig helt at omskabe hendes 
Karakter. 

Følgende Sygehistorie er et godt Eksempel paa de Mirakler, 
Hypnotismen kan udrette. Den er meddelt af Dr. Voisin i Ar- 
chim de neurologie 1886. 

Den 13 Dec. 1885, skriver Dr. V., opholdt jeg mig i en 
lille Landsby i Sydfrankrig og havde en halvanden Times Tid at 
vente paa Toget , der skulde føre mig tilbage til Paris. Medens 

jeg ventede, førte man en Bondekone fra Omegnen ind til mig. 
Hun havde i seks Maaneder været lam i højre Arm. Man med- 
delte mig, at Konen var 40 Aar gammel og at hun i to Aar havde 
lidt af forskellige nervøse Anfald, Sammensnøring af Struben, 
»Kuglefornemmelse« og andre Tegn paa Hysteri. Efter et af 
disse nervøse Anfald var hun for seks Maaneder siden bleven lam 
i højre Arm. Nogle Dage efter havde hun haft et nyt Anfald, 
og der var her efter opstaaet en Kontraktur af højre Haand, der 
siden havde holdt sig. Den syge syntes ret intelligent. Hendes 
Hukommelse var god, hun svarede fornuftigt. Højre Arm var 
Sædet for en Lamhed med Kontraktur, der ganske lignede en 
Lamhed af cerebral Oprindelse. Armen, der hang død ned, kunde 
ikke udføre den mindste Bevægelse, Haandled og Fingre var stærkt 
bøjede. Neglene, der var voksede ind i Haandfladen, havde her 
fremkaldt Saar, der stank modbydeligt, og Fingerleddene var op- 
svulmede og ømme. Alle Forsøg paa at rette Fingrene ud var 
i høj Grad smertefulde og syntes kun at forøge Kontrakturen. 
Følelsen i Armen var ikke forandret, Musklerne ikke atrophierede. 

Det var mig klart, at jeg her havde at gøre med en hyste- 
risk Lamhed, og skøndt Tiden var knap, vilde jeg dog forsøge, 
om man kunde opnaa noget gennem Hypnotisme. Jeg gav mig 
derfor straks til at hypnotisere hende, hvilket lykkedes i Løbet af 
et Kvarterstid. Hun faldt i dyb Søvn og var følelsesløs med fuld- 
stændig slappe Lemmer. Jeg befalede hende nu med høj Røst at 
strække den lille Finger paa højre Haand. Hun gjorde det med 
megen Vanskelighed og Tegn paa Smerte. Da dette første Resultat 
var opnaaet, bød jeg hende at strække Ringfingeren; hun gjorde 
det; derpaa tredje Finger, men her syntes Smerten og Vanske- 
ligheden at være endnu meget større, dog lykkedes det tilsidst. 
De to sidste Fingre straktes med Lethed. Haanden var nu fuld- 
stændig udstrakt, skøndt aabenftart generet af de svulne Led, men 
Patienten kunde bevæge sine fem Fingre med en stadig voksende 
Lethed, og hvert Spor af Kontrakturen var svunden. Neglene, der 
var meget lange, var sorte, fulde af Snavs og Haandfladen fuld 
af Saar og Materie som Følge af det langvarige Tryk. Armen 
var stadig ubevægelig; jeg befalede nu den syge at bevæge den, 
idet jeg forsikrede hende, at hun kunde gøre det; det lykkedes 
hende, føist med Besvær, senere med større Lethed, og snart 
bevægede hun højre Arm lige saa godt som venstre. 

I April Maaned, det vil sige fire Maaneder efter denne 
Helbredelse, der forekom Tilskuerne et Mirakel, har jeg faaet den 
Meddelelse, at Patienten stadig befinder sig vel og kan bruge sine 
Arme til al Slags Gerning. 

En Lidelse, der er ret almindelig navnlig hos Børn, bestaar 
i, at Børnene i Søvne lader Vandet i Sængen. Denne Lidelse, der 
er højst ubehagelig baade for Patienten og hans Omgivelser, er 
det ofte ikke muligt at faa Bugt med. Man kan længe nok vække 
Patienten, binde ham en Træklods paa Ryggen for at forhindre 
ham i at sove paa Ryggen, true ham, intet hjælper. Dr. Liébeault, 
der har haft 77 Patienter med denne Lidelse under Behandling, 
opnaaede fuldstændig Helbredelse hos det langt overvejende Flertal 
af Patienterne, efter at han havde hypnotiseret dem én eller flere 
Gange. Kun hos 8 mislykkedes Kuren. Metoden var værdt at 
forsøge overfor de værnepligtige Soldater, blandt hvilke hvert Aar 
et ikke ringe Antal kasseres for denne Lidelse. 

Man har med Held anvendt Hypnotismen overfor Morfinister, 
der skulde afvendes med deres fordærvelige Vane, og man har alt 
smukke Resultater at opvise med Hensyn til Forbedring af vanskelige 
Karakterer. Navnlig er Børn overoi dentlig lette at paavirke. Dr. 
Bernheim fortæller saaledes, hvorledes han har omskabt uartige 
og dovne Drenge til artige og flittige Børn, der gjorde deres For- 
ældre Glæde. 

Der kunde nævnes endnu flere Anvendelser for Hypnotismen, 
men de alt nævnte vil være tilstrækkelige til at vise, hvilket be- 
tydningsfuldt Led i Lægekunsten, den hypnotiske Helbredelsesmetode 
alt danner. Metoden har den væsentlige Fordel, at den i en kyndig 
Læges Haand er aldeles farefri. Dr. Liébeault, der har hypnotiseret 
mere end seks tu*end Patienter, har aldrig set nogen Skade af 
dens Anvendelse, og det samme angiver Dr. Bernheim og Dr. Voisin. 
At Hypnotismen i ukyndiges Hænder kan have uheldige Følger, 
er udenfor al Tvivl, ligesom at den kan give Anledning til de 
forfærdeligste Misbrug og Forbrydelser, der er saa meget farligere, 
som de vel i Almindelighed ikke opdages. Det er jo nemlig givet, 
at man kan indskyde den hypnotiserede Ideen til en hvilken som 
helst Forbrydelse, endog Selvmord, og er det paagældende Individ 
modtageligt, udfører det den forbryderiske Handling fuldstændig 
ubevidst. Det er en Kendsgerning, at der er udført Forbrydelser 
mod hypnotiserede, der jo er saa meget mere værgeløse, som de 
helt er i Hypnotisørens Vold. I ét Tilfælde blev det opklaret, at 

en Usling af en Læge misbrugte en af sine kvindelige Patienter, 
som han gentagne Gange hypnotiserede. Hun havde ingen Anelse 
derom i vaagen Tilstand, og det endte med, at den ulykkelige 
Kone, der til sin Forfærdelse opdagede, at hun blev frugtsommelig, 
medens hendes Mand var paa en lang |Rejse, blev afsindig samtidig 
med at hun fødte sit Barn. 

Professor Liégeois, hvis fortræffelige Arbejde om Hyp- 
notismen 1 ) jeg oftere har haft Lejlighed til at nævne, siger, at 
han med største Lethed skulde kunne finde ti, ja tyve eller flere 
Personer blandt Dr. Liébeaults Patienter, som med Lethed kunde 
bringes til at udføre en hvilken som helst Forbrydelse. 

Der er dog en Omstændighed, der i væsentlig Grad ind- 
skrænker den Fare for Samfundet, som et almindeligt udbredt 
Kendskab til de hypnotiske Fænomener kan tænkes at medføre, 
nemlig Umuligheden af at hypnotisere et Individ, der ikke er villig 
dertil. Det er nødvendigt, at paagældende selv samtykker i Hyp- 
notiseringen, i alle Tilfælde de første Gange, og enhver, der vil 
lade sig hypnotisere, kan jo sørge for at have et eller flere paa- 
lidelige Vidner ved Siden af sig. Men selv om det saaledes kun 
i de færreste Tilfælde vil være muligt at udføre Forbrydelser ved 
Hjælp af viljeløse, hypnotiserede Redskaber, saa bør Dommeren 
dog ikke glemme, at Muligheden stadig er tilstede, ti en med 
Hypnotiseringen fortrolig Forbryder vil vel i Almindelighed kunne 
finde en tilstrækkelig svag Karakter, der lader sig bruge. For at 
opdage, om Hypnotisering har fundet Sted, behøver man blot at 
hypnotisere den paagældende paany, og det vil da næsten altid 
lykkes at faa Tilstaaelsen frem, men Juristerne er ikke enige om, 
hvorvidt dette Middel er tilladeligt overfor Domstolen. 

Hvorledes skal man fysiologisk forklare de hypnotiske Fæ- 
nomener? De lærde er langtfra enige herom endnu, og man 
har opstillet mange forskellige Teorier, hvoraf ingen endnu har 
vundet almindelig Anerkendelse; kun ét er alle enige om, at Som- 
nambulismen ikke skyldes noget »magnetisk Fluidum«, der med- 
deler sig fra det ene Invivid til det andet, men at alt skyldes 
Indskydelsen, d. v. s. den Paavirkning, for hvilken den hypno- 
tiserede Hjæme udsættes, derved at Hypnotisøren søger at bi- 
bringe det indsovede Individ sine Tanker og Idéer. Rumpf mener, 



') De la Suggestion hypnotique dans ses rapports avec le droit civil et le 
droit criminel. Nancy 1885. 

at Hypnotismen skyldes Forstyrrelser i Hjærnens Blodcirkulation; 
P reger har opstillet den Teori, at Tankens Koncentration paa 
en enkelt Idé fremkaldte en stærkt forøget Virksomhed af Hjærne- 
cellerne, dette skulde atter bevirke Dannelsen af Stoffer, som 
virkede søvndyssende, idet de absorberede Hjærnens Ilt. Ord, 
der er smukke at se til, men daarlige at faa Forstand af! Hei- 
denhain mente at have fundet Forklaringen i Mangel paa til- 
strækkelig Blodtilstrømning til Hjærnen, men han har senere for- 
ladt denne Teori efter at have overbevist sig om, at Blodtilstrøm- 
ningen under Hypnosen snarere var forøget end det modsatte, og 
ban hælder nu til den Brown - Séquardske Teori, i Følge 
hvilken Forklaringen maa søges i en Hæmning af Hjærnevirk- 
somheden. »Somnambulismen er en Slags Søvn«, siger Prosper 
Despine, »under hvilken Hjærnens ubevidste Liv er forhøjet, 
medens det bevidste Liv er helt eller delvist udslukket«. Denne 
Forklaring har i det mindste den Fordel, at den ikke leder Tanken 
paa Vildspor, den forklarer nemlig slet intet. 

Man mindes uvilkaarligt Fausts Ord: 



naar man læser alle disse Forsøg paa at finde en fyldestgørende 
Forklaring paa de hypnotiske Fænomener. Heldigvis staar Kends- 
gærningerne fast, og de er i og for sig interessante nok til at 
kunne gøre Krav paa Opmærksomhed, selv om Forklaringen er 
mangelfuld. 

Paris, Februar 1887. 



Grau, lieber Freund, ist jede Theorie 
Nur grun des Lebens edler Baum, 



J. Christmas-Dirckinck-Holmfeld. 




Fra JnbDæums-Kiiiistndstilliiigeii i Berlin. 

(Sluttet). 
II. 

Den engelske, belgisk -hollandske, spansk -italienske 
og skandinaviske Afdeling. 



ands populæres! e — om ikke betydeligste — Kon- 
tingent til Udstillingen, var ubetinget Herkomers: Portræt af 
Miss Katherina Grant. 

Den udslagne Dag stod en tæt Stimmel henrykte Men- 
nesker forandet. Pressen strømmede over af den mest ubetingede 
Anerkendelse. Ekstratog, pakket med Engelskmænd, der vilde 
være Vidne til deres Landsmands Triumf, indløb adskillige Gange. 
Næppe nogensinde har et Maleri opnaaet en saa absolut Succes, 
og det fra de forskelligste Sider, som dette. Og Grunden hertil 
var let forklarlig: det tilfredsstillede nemlig i høj Grad baade de 
kunstneriske Fordringer og Publikums Forlangende til den ydre 
Skønhed. Interessen pirredes end yderligere ved, at der til Ori- 
ginalen, Miss Grant, nok knyttede sig visse pikante Historier, der 
endogsaa skulde have Berøringspunkter paa allerhøjeste Steder. 
Hvorom alting er: Miss Grant var Magneten paa Udstillingen. 
Hendes blødt bøjelige, elastiske Figur, det kække, fintfonnede 
Hoved paa den slanke, faste Hals, Hændernes smidige Hvidhed 
og fremfor alt, de vidunderlig levende sorte Øjne, drog Alverden 
til sig med uimodstaaelig Magt. 

Folks Nysgerrighed efter at vide, hvem det var, tilfreds- 
stilledes aldeles ikke ved Katalogens lakoniske Angivelse: Miss 
Katherina Grant. 

Hvem var Miss Grant? — 

— Gud, véd De det ikke! — — Nu skal De høre 

tys, ikke for højt — — hvad siger De ! ! — ganske vist 

Det summede om Ørerne med hviskende Bemærkninger 
og smaa Udbrud fra Damerne. Miss Grant var staaende Sam- 
taleæmne i Berlin. 

Hr. Herkomer kan prise sin Lykke, at han fik en smuk 
og interessant Model. Han skylder Miss Grants Skønhed — og 
Fortid sin Gunst og Berømmelse hos Publikum. Havde Damen 
tilfældigvis manglet disse Egenskaber, maatte han have taget til 
Takke med en noget mindre højrøstet og vidtstrakt Anerkendelse ; 
da var det kun bleven Kunstnere og Kunstvenner — dem der 
ikke sér saa meget paa ydre Glans og Herlighed, men mere paa 
et dydigt og rent Hjærte — hvis Bifald vilde tilflyde ham. Nu 
bavde Miss Grant imidlertid fuldt op af begge Dele, hvis Aarsag 
hun kunde glæde sig ved Tilbedere af begge Lejre. (Et højst 
sjældent Tilfælde). 

Hun saa ud til at være 20Aar, men var maaske 24. Hun 
havde det engelske Fuldblods rene Oval i Kindernes Bue. Panden 
var lige, næsten stejl, skygget foroven af tætpurret, sort Haar 
og skarpt grænset over Øjnene ved smalle, vandrette Bryn. Og 
frejdige, sikre, aabne Øjne havde hun, lysende af Kløgt og Vilje. 

Hvor de maatte kunde takke eller trygle, disse Øjne, hvor 
de maatte kunde kærtegne og elske! Men hvor de ogsaa maatte 
kunde lyne af Foragt eller Haan og isne af ubarmhjærtig Spot! 

En lille, bevægelig Mund med et energisk Drag af den 
korte Overlæbe under en lidt stumpet, men fintbygget Næse og 
en fuld, blød og rund Hage gjorde det endelig af med al 
Modstand. 

Den maleriske Side af Opgaven var, som sagt, løst med 
Hæder. Og det var sandelig ingen let Opgave. 

Hr. Herkomer havde stillet sig selv foran enhver Malers 
Løfteprøve: lyst mod lyst, og han var kommen over den uden 
at forløfte sig. 

Det er megen Ære værd. 

Miss Grant præsenterer sig i en hvid Tylls- og Atlaskrobe, 
og Baggrunden var ganske hvid-graa. De hvide Kjolestoflfer, den 
lyse Bagvæg og de skære, svagtrødmende Farver i Huden, var 
stemt sammen med megen Kunst. Man kan sige, med megen 
musikalsk Sans. Det var et højst moderne Maleri. Ikke paa 

Grund af »Klatter« e. 1. i Behandlingen , — der var ikke Tanke 
ar impressionistisk Syn paa Tingene, Farven var tvært imod gennem- 
gaaende temmelig tyndt sat paa og Iagttagelsen var ikke det 
øjeblikkelige første Syns! — Formen var rolig og detailleret stu- 
deret, — men derved, al Farveharmonien var taget op som 
én med det aandelige Indhold ligeberettiget Faktor. 

Side om Side med Herkomers Portræt hang et Stykke af 
Alma-Tadema, naturligvis behandlende et gammelgræsk Motiv. 

Alma-Tadema er en berømt Mand; hans Malerier er efter- 
spurgte Varer i de fornemste Saloner. — Og det maatte være 
underligt andet. 

Der findes næppe nogen europæisk Maler, der fører en saa 
aristokratisk Pensel, som han, hvis Tegning er saa udsøgt elegant, 
og hvis Smag er saa fortryllende comme il faut. Hans græske 
Ynglinge og Jomfruer føre sig med saa fuldkommen Anstand og 
har saa beundringsværdigt pæne Manerer, at man — vidste man 
ikke bedre Besked — snarere skulde tro, de havde gaaet mindst 
10 Aar paa den bedste Opdragelsesanstalt i England. 

Billedet her kaldtes: En Forelæsning af Homer. 

Paa en rummelig, med brede, hyndebetrukne Løjbænke 
udstyret Balkon af skinnende hvidt Marmor, sidder en vidunderlig 
skøn ung Mand, iført et let Klædebon af straalende Farve, og 
læser op for en yndig Gruppe af skøntformede Møer og Svende i 
4ønt arrangerede, skødesløse Stillinger. 

Forelæseren har, efter Datidens Mode, nøgne Ben. I Forbi- 
gaaende sagt en noget upassende Mode. Alle har de blottede 
Arme. 

Disse Ben og Arme, disse hvide Hænder og Hoveder, disse 
farveflunkende Klæder, denne glatte, blaa Himmel, der hvælver 
sig over det hele, lige blankt, rent og haardt, alt synes gjort af 
samme Stof, et Stof, der minder om velpudset Elfenben. Der er 
ikke gjort fjærneste Forsøg paa i Behandlingen at karakterisere 
Tingene, naar undtages Marmoret, der virkelig fuldtud er, hvad 
det skal være. Det er skinnende rent, bonet, haardt og koldt, 
isprængt utallige, fine Aarer. Ingen Marmorerer ex professo vilde 
komme Virkeligheden nærmere end Alma-Tadema her. Saadanne 
Ting som Luft og malerisk Forstaaelse af Farvetonen var der 
ikke mindste Tilløb til, hver Farve var sat op i hele sin rene, 
lokale Styrke. 

I samme Sal hang et Stykke af en Maler, der hedder Watts. 

Det kaldtes: Liebe und Leben, og var en Art Allegori 
over det uopslidelige Tema: Kærligheden. Man ser en vinget 
Dreng eller Yngling, nøgen, ledende en spædung Pige fremad og 
opad, over Sten og Skaar, over Klipperævner og Gruber, opad 
hvor Lyset og Lykken vinker, hvor der er idel Fred og Salig- 
hed 

Hr. Watts havde i dette Billede indladt sig paa et Eks- 
periment og var kommen overordentlig heldig derfra. Han havde 
nemlig overført Pastelfarvens Ejendommelighed paa Oljen. 
Billedet hang højt, og det var kun med den yderste Anstrængelse, 
man kunde overbevise sig om, at det virkelig var Olje og ikke 
tørre Kridtfarver. Man kan ikke sige andet, end at, naar det 
i saa høj Grad som her lykkes at forene begge Materialers gode 
Egenskaber, er det i høj Grad berettiget, endogsaa anbefalelses- 
værdigt. Pastellen er i mange Maader et finere og luftigere 
Væsen end Oljen. Den kan i Lyset stemmes ikke saa lidt højere 
og opnaa en langt større Fylde, Blødhed og mættet Glans. Der- 
imod er dens Skyggefarver ikke nær saa intensive og dybe som 
Oljens. En Ting, som gør Pastellen mindre tiltalende, er dens 
uendelige Sarthed: et Vindpust kan blæse det hele ud. 

Hr. Watts havde, som sagt, tvunget Pastellens lysere, let- 
tere Naturel ind i den mere robuste Olje og derved opnaaet et 
fortræffeligt Resultat. 

Hvorledes han er naaet til denne Fuldkommenhed — om 
ved aarelangt Studium eller et nemt lille Fif — skal jeg ikke 
kunne sige. Og for Tilskueren er det jo ogsaa ligegyldigt. At 
der var sat Glas foran Billedet forøgede kun end mere Illusionen. 

Maleriet udmærkede sig i øvrigt ikke alene ved den Kunst- 
færdighed, hvormed Pastelkarakteren var gennemført. Det var 
ogsaa som selvstændigt Kunstværk af megen Værd. Først og 
fremmest gælder dette om den unge Pigeskikkelse, der i Sandhed 
var noget af det yndefuldeste, man kunde se. 

En Psyke saa fin og uberørt, et Barn og dog halvt en 
Kvinde, med Former spinkle og ufærdige, en uudviklet Gratie 
med lange, blødt og svagt buede Linjer i Lemmerne. Der var i 
Iagttagelsen af dette unge Legeme, hverken Barn eller Voksen, 
en virkelig betagende Følsomhed, en næsten lidenskabelig Til- 
bedelse af Kvindelegemet i sin sarteste Form og sin friskeste 
Foraarsglans. 

Velvillige Anvisninger fra København omfattede bl. a. ogsaa 
Millais. 

Forsøm endelig ikke Millais! Englands første Portræt- 
maler. 

Oprigtig talt blev Millais mig en Skuffelse. — Muligvis var 
Forventningerne for spændte. Det er dygtigt, solidt, endogsaa 
grumme solidt. Gud bevares; men Gnisten — det, der skulde 
tænde og varme, mangler, synes jeg. Man staar ærbødig, til Dels 
beundrende, men samtidig irriterende fattet overfor denne Kunst. 
Et Kunstværk — det behøver slet ikke at være særlig dygtigt 
gjort — kan have Egenskaber, der gør, at man ligesom føler 
Varme og Hengivenhed mod Skaberen af det; man har rent ud 
Trang til at trykke Manden i Haanden og sige ham Tak for, 
hvad han har givet. — Overfor Millais Portræter er der ikke 
Tale om den Slags Fornemmelser. Man betragter med Ro og 
Interesse den overlegne Sikkerhed, hvormed alt er udført, Farve- 
behandling og Formgivning, man siger eller tænker nogle pæne 
Ord til Afsked — og gaar videre. 

Rie hm ond hedder en anden bekendt engelsk Portræt- 
maler. 

Han formaar at fængsle ikke alene ved Originalitet i Fortælle- 
maaden, men ogsaa ved den elskværdige Uforfærdethed , hvormed 
han trænger til Bunds i sin Model. Han beder sig fritaget for 
al indstuderet »tagen sig ud«, han hader Visitsmil og Fotograf- 
» Udtryk«. Han vil blot have det naturlige Ansigt og den van- 
ligste Stilling. Og fordi — og kun fordi — man føler, at intet 
tomt, paahængt, uægte skiller én fra Personen, ævner denne 
Kunst at interessere. 

Richmond er i sin Farve meget maniereret. Den er brun 
i Skyggen, brun i Lyset, brun i alle sine Nuancer. Hans Palet 
kender kun til Blandinger af brunt pg hvidt. Men paa de faa 
Strænge forstaar han til Gengæld at spille med sandt Mesterskab. 

En principfast »Naturalist« vil i sit Hjærte forarges saare 
over denne aabenlyse Foragt for alt, hvad der hedder Natur og 
Sandhed. Men han maa være en meget stridig Spartaner t om 
ikke hans Øjne dog med hemmelig Lyst fryder sig ved den for- 
budne Frugt. Det er ogsaa sjældent den anrettes i en saa til- 
talende Skikkelse som her. 

Lad mig tilføje: Gud ske Lov! 

Franskmændene er dog nogle sære Patroner. De 
glimrede, som sædvanlig, i Tyskland ved deres Fraværelse. 

Fordi de en Gang har faaet Stryg af Tyskerne, hævner de 
sig nu ved at blive hjemme hver Gang, der er »Tilstålning« i 
Tyskland. 

Det minder om Drengen, der havde faaet Klaps af sin 
Fader , og saa »hævner« sig paa ham ved ikke at spise sin 
Middagsmad, skøndt han hayde den inderligste Lyst dertil. Lige- 
som Drengen gennem Nøglehullet er Vidne til, hvorledes Selskabet 
tager til sig af Retterne, saaledes staar Franskmanden paa den 
anden Side Grænsen, opfyldt af blandede og meget modstrid- 
ende Følelser og sér paa de andres Fraaseri. 

Hans Stolthed er tilfredsstillet, men Tarmene skriger 
af Sult. 

Det er en lige saa barnagtig som dum Fornemhed; navnlig 
paa et Gebet som Kunsten, hvor Sejeren er ham lige saa vis som 
glimrende. 

Kan der tænkes nogen skønnere, mere fuldstændig og sam- 
tidig saa uskyldig blodsparende Revanche? 



Belgien og Holland mødte hver med en lille og ind- 
byrdes højst forskellig Udstilling. Belgierne have gaaet i Lære i 
Paris og Hollænderne i Berlin og Munchen. Dermed er egentlig 
alt sagt. 

Belgieren Fran?ois Guillards Billede: St. Gudule-Pladsen 
i Bryssel, udmærkede sig ved morsomt Motivvalg. Maleren har 
siddet noget højt, som paa Bukken af en Vogn, og derfra taget 
Torvet med sit Mylr af Mennesker, Heste og Vogne i stejlt Per- 
spektiv. Lige i Forgrunden, ved Randen af underste Rammekant, 
dukker to Hoveder op, en Dame og en Herre med høj Hat; de 
sidder paa Bagsædet i en Ekvipage, vendende Nakken til, og køre 
ind i Billedet. Der var et sjældent Liv over de gaaende, staa- 
ende, snakkende, handlende Personer. Der var kommet dette 
Præg af Tilfældighed, Livets Tilfældighed, over dem, som 
havde Maleren i stor Udstrækning benyttet et Øjebliksfotografi 
(og sikkert har han ogsaa det). Bevægelsen var opfattet »im- 
pressionistisk« — ikke Farven. 

Dette med »impressionistisk Opfattelse« kan være meget 
godt, og er uden Tvivl det rigtige, overfor Fænomener, hvor Øjet 

Tilskueren. 1887. 17 

har Tid til at gribe det pludselige, til at sanse det, lige saa 
hurtigt og bestemt som Øjebliksfotografi-Apparatet, Det er, naar 
man gaar ud over den Grænse, naar man benholder sig til Appa- 
ratet alene, at Resultatet kan blive meningsløst, naar Bevæg- 
elsen gribes paa et Stadium, som Øjet aldrig naar at fastholde. 

Der var i Guillards Billede flere saadanne Misforstaaelser. 

Man sér f. Eks. en Mand, der skal forestille at gaa, staa 
stille paa et Ben, med det andet svævende i Luften paa en meget 
usandsynlig Maade. Han er overført direkte fra et Fotografi, og 
er altsaa fuldstændig korrekt, men Bevægelsen er standset just i 
det Øjeblik, hvor det menneskelige Øje er ude af Stand til at 
kontrollere den. 



I ganske kort Afstand fra hinanden hang den spansk- 
italienske og den skandinaviske Afdeling. Og dog var der 
Hundreder af Mile mellem dem. Netop saa mange, som mellem 
Nord og Syd. 

Hvorledes skal en Nordbo kunde komme i Forstaaelse — 
god Forstaaelse — med en Kunst, der bunder i et saa modsat 
og fremmed Naturel, som Sydboens? Det, vi freder om i vor 
Kunst, det, som er vort dyreste Eje, det kendes ikke, eller ringe- 
agtes i deres, og det, som vi sætter Afviser ved eller lader ligge 
som Slakker, det danner saa at sige Kærnen i deres, det hvorom 
alt grupperer sig. 

Deres Temperament er de aabne, brede Følelsers, deres 
Lidenskab er ordrig, højrøstet med store Bevægelser, deres Be- 
gejstring overstrømmende heftig, kaad og raabende. Saaledes 
deres Kunst: farverig og grel. 

Vi skyr de mange Ord og Fagter. Vort Ideal er Be- 
herskelse i alle Forhold, i Liv som i Kunst. 

Derfor er det saa vanskeligt at komme paa Siden af ital- 
iensk og spansk Kunst. Man forstaar den ikke. 

»Rødt og gult og blaat for Øjet svæverc — . Det er, som 
overværede man en infernalsk Koncert paa Barnetrompet, Stor- 
tromme og Bækken. Man bliver nervøs og urolig ved denne 
Farvehurlumhej. Disse skrigende, tuberene, ganske elementære 
Farver sat op mod hinanden med brutal Voldsomhed saarer ens 
mere sensible Følelse næsten med fysisk Smerte. 

Sydboen maler højst sjældent Graavejret; det er ham 
for fattigt og monotont. Han vælger med Forkærlighed det 
fulde, skarpe Solskin og anbringer da gærne Figurer i spraglede 
Dragter. Karnevalet er malet atter og atter. Der er altid Liv 

— eller rettere Livlighed — , kække Stillinger, megen Latter og 
Spillen af sorte Øjne, kraftigt med Blomster og kulørte Téepper 

— en vældig Stofmængde. Nordboen staar dog alligével under- 
lig utilfredsstillet og forlegen : han fordrer ikke Fjærdedelen saa 
meget og dog saa uendelig meget mere. Han kunde nøjes med 
et ganske lille Apparat — naar det* der var, blot ejede éi: Tro- 
skab mod Naturen. Men der er just hele denne Kunsts 
ubodelige Skade, at den mangler Respekten for det, der til alle 
Tider maa danne Grundlaget: Virkeligheden. 

Dens Farvers Pragt er Glimmer, dens øredøvende Fanfare- 
Spektakel er ikke Musik, men tom Lyd. 

De spanske og italienske Nutidsmalere burde opsøge deres 
store Forfædre i Gallerierne og læfe af dem at omgaas Naturen 
med Ærbødighed og Ærlighed. — Den lader sig ikke ustraffet 
spotte. 



I den skandinaviske Afdeling var Stilheden næsten 
trykkende, straks man kom der med Øret fyldt af Tamburin- 
Klingklang. Man maatte have Tid til at sunde sig først; men 
saa befandt man sig ogsaa som hjemme. 

Norge, Sverig og Danmark havde hver sin hyggelige, 
lille Krog. 

Sverig var i absolut Minoritet. — Skulde de halv-franske 
svenske Kunstnere føle sig de hel-franske saa forbundne, at de 
rynker paa Næsen af Tyskland? Mange af de vægtigste Navne 
fattedes. 

Norges bedste Mænd havde givet Møde. Werenskjold 
og Ghr. Krohg, Fritz Thaulow* Munthe og Sinding 
m. fl. Af svenske fandt man bl. a. Carl Larsson, Bjørch og 
Salmson. 

Werenskjåld og Krohg betegne Yderpunkterne i den Ret- 
ning, man kalder Impressionismen. W. den mere moderate Op- 
fattelse, K, den mest ubændige Given sig hen til Farveindtrykket, 
som det viser sig ved første Blik: forvirret og udflydende. 



17* 

Werenskjolds Billede: En Bondebegravelse (hvis Komposi- 
tion vil være kendt i Danmark gennem et fortræffeligt Snit af 
Henriksen) stod paa Højde med det bedste paa Udstillingen. 
Faa yder saa sund og ærlig Eunt. 

En lille Skare Bondemænd i hvide Søndags-Skjorteærmer 
staar i den stille, soldisige Formiddag, samlet omkring en nylig 
opkastet Grav. De har Hakker og Skovle parat for at kaste 
Jorden til, saa snart Begravelsesbønnen , der fremsiges af Skole- 
læreren, er læst. 

Denne Skolelærer er maaske Billedets allerbedste Figur. 

Det er en ung, lige løssluppen Seminarist, med Briller og 
gult, vandkæmmet Nakkehaar. Klæderne er for lange og løse og 
folder sig om hans klodsede Figur i upyntelige Fald. De store, 
røde Hænder fatter med Kraft om Salmebogen, som han holder 
ud for sig og læser op af. 

Typen er fuldendt karakteriseret: en støt, noget tungnem 
og kantet, ikke saa lidt selvsikker, men ærlig Bondenatur, ind- 
podet en svag og ensidig æstetisk og politisk Dannelse, der 
stadig ligger i Krig med tilvant og nedarvet Tankesæt. En yder- 
lig trofast Tilhænger af en Sag og et Parti, en aldrig rokket, 
stædig Modstander af en anden Sag og et andet Parti. 

Han tror, hvad han tror, og véd, hvad han véd. 

De omstaaende Bønder er taget lige ud af Livet: store 
groftskaarne , rødglindsende , sæbevaskede Ansigter, sammen- 
knebne, missende Øjne i Solen, bulne, arbejdskrogede Næver og 
Stillingernes kejtede Højtidelighed. 

Og saa var det alt malet med den Friskhed, Sikkerhed og 
Bredde, som man kender fra Werenskjolds bedste Billeder. 

Chr. Krohg havde malet Gerhard Munthe. 

Om det var et godt »Portrætc, skal jeg ikke kunde sige 
noget om; det var i hvert Fald et godt Maleri. 

Det hørte til den Slags Portræter, der halvt er Genre- 
billeder, idet Personen tænkes i en Situation. Hr. Gerhard 
Munthe — en statelig Herre i Pels — er lige traadt ind i en 
Kafé. Gasblussene er tændte, og deres skidentrøde Lys bryder 
sig mod den svindende Dag fra Vinduerne. I den grumsede Os 
af Tobak, Damp og Dunst skimtes flere avislæsende og snakkende 
Ansigter. Baggrunden er et Kaos af ubestemmelig Beskaffenhed. 

Munthe synes at spejde efter bekendte, medens han gør 
sig fortrolig med Atmosfæren. Hans Ansigt er paa den halve Side 

belyst af det graablaa Dagslys og paa den anden halve af Gassen, 
ligesom hele Personen skiftevis toner i varme og kolde Farver. 

Der er en sjælden illuderende Kraft ved Indtrykket som 
Helhed, og kun som Helhed skal det tages. Opfattelse og Be- 
handling formelig gnistrer af Inspiration. Men det er ikke Kost 
for jævn Borgerforstand. 

Øjnene vil løbe sig tummelumske i disse vildsomme Farver, 
og Folk vil sé sig arrige paa dette Billede, der ikke giver ordent- 
lig Besked om noget som helst mellem Himmel og Jord, hvor de 
vil have detailleret rede for hver mindste Gran i Stuen, lige til 
det enkelte Haar i Hr. Munthes Pelskrave. — Fy Fan'en, for 
Griseri! 

Fritz Thaulow, Sinding og G. Munthe udstillede alle 
Snestykker. Thaulows og Munthes var de bedste. Hr. Munthe 
er foruden at være en fin Mand i Pels ogsaa en fin Kunstner. 
Hans Snebillede rummede megen Stemning og Dygtighed. Thau- 
lows ejede den mest »virkeliget Sne; den var næsten til at tage 
og føle paa. 

Svenskeren Carl Larssons: >Den lille Susannec saa lidt 
invalid ud. Naar man hører, hvilken Medfart dette Billede har 
haft, vil man dog forundre sig over, at det ikke saa mere med- 
taget ud. Saaledes fortælles der: »Den lille Susannec var til 
Begyndelsen meget vel proportioneret baade i Højde og Bredde. 
Det blev indsendt til Salonen i Paris, hvor Censur-Komitéen 
imidlertid nægtede at antage det, hvis der ikke blev skaaret et 
Stykke bort af begge Sider. 

Det skete. Paany sendtes »Susanne« til Bedømmelse. 

— Endnu mere bort! sagde Komitéen. 

— Enfin, sagde Hr. Larsson og klippede et gevaltigt 
Stykke af ti). 

Saa blev det antaget. 

Den lille Susanne selv har heldigvis ikke taget mindste 
Skade. Derimod er der af hendes Moder, som var nærværende, 
nu ikke mere tilbage end et Hoved og to Hænder, der stritter ud 
fra Rammen paa højre Side. Det er megen Skade: Hovedet er 
saa fornøjeligt og kønt, at man faar Lyst til at kende hele Per- 
sonen. 

Lalle Susanne er en Tyksak paa et Par Aar med store Øjne 
og Trutmund. Hun sidder i en Barnestol midt i Atelieret og 
synes ustyrlig glad ved Tilværelsen. 

I Behandlingen af Farver raadede ikke synderlig Finhed; 
sine Steder kunde den endog blive unødig raa. Men der var 
Dristighed og Friskhed overalt, en halvt forvoven Gaaen Tingene 
paa Livet, som fortjæner megen Anerkendelse. 

Oscar Bjørck og Salmson høre begge til Eliten. Bjørck 
havde paa et stort Lærred malet en Plads i Venedig, Folkeliv 
i Solskin. Salmson paa et mindre, et Interiør: hos Bedste- 
moderen. 

Begge overordentlig dygtige Arbejder. 

Nitterne i svensk-norsk Udstilling repræsenteredes af Kul le 
med nogle gyselige, kortspillende Bønder og Heyerdahl, hvis 
unge Piger ejede alle Hagborgs daarlige Egenskaber, uden at 
have en af hans gode. 



Danmark havde paa ingen Maade Grund til at skamme 
sig ved denne nære Berøring med europæisk Kunst, om man end 
kunde have ønsket en delvis anden og betydelig rigere Udstilling. 

De danske har jo, som bekendt fra utallige Lejlighed«*, en 
mærkelig Ævne til at staa med Hænderne i Lommen, naar alle 
andre Nationer anstrænger sig af yderste Ævne. Denne Egen- 
skab svigtede heller ikke her. Der var et Anstrøg af det til- 
fældige over Udstillingen, det tilfældigt valgte og de tilfældige 
Kunstnere. Mange Navne savnedes. 

Ved en saadan Lejlighed burde der gøres et skønsomt og 
retfærdigt Udvalg af det bedste af alle Afskygninger. Skal 
man gennem saa faa Billeder — der burde rumme Ekstrakten af 
dansk Kunst — faa Begreb om mere end netop de enkelte 
Kunstneres Yden, skal man kunde følge Udviklingen, som den 
gaar for sig, eller er gaaet for sig, i dansk Kunstliv, da maatte 
der være fulgt en ganske anderledes gennemtænkt Plan i dens 
Sammensætning. 

En saadan Plan sporedes kun rent brudstykkevis og svagt. 

Dertil kom, at Ophængeren — hvem denne Tillidsmand var, 
véd jeg ikke — har begaaet den utrolige Genistreg at ophænge 
Billederne netop i det modsatte Lys af det, de fordrede! Kun 
enkelte, som Tuxens: Dronning Olga, og Ex n er s: Bondegilde, 
havde undgaaet den almindelige Skæbne og kunde glæde sig ved 
naturlig Belysning. 

Udstillingen maa i øvrigt have lært Tyskland ét, at Danmark, 
hvad dets Kunst angaar, nu begynder at staa paa egne Ben. 

Der var en Tid, hvor vi med Rette blev kaldt en aande- 
lig Provins af Tyskland. Den Tid er længst forbi. Halvfjærds- 
ernes stormende Hengivelse til fransk Kunst kan vel nu nærmest 
betragtes som en pludselig Opblussen af længe opsparet Bitterhed 
mod den forsumpede, germanske Indflydelse, — en naturnødvendig 
Reaktion. Hidsigheden har lidt efter lidt sat sig, og man be- 
gynder at finde sig selv. Paris har været den naturlige Overgang 
til Naturen. 

Alle de udstillede Arbejder vare kendte og værdsatte i Dan- 
mark. Der er saaledes ingen Grund til at opholde sig ved 
dem her. 

Overfor flere maatte man spørge: men du gode Gud! 
hvad skal det, netop det, her? Kunde der ikke være valgt et 
bedre, et for den Maler mere ejendommeligt? o. s. v. Carl 
Bloch f. Eks. møder med »Tjæneren, der indlader Moppen«! 
Det er jo et ganske pudsigt lille Billede, men giver det mindste 
Begreb om Carl Bloch, som vi kende ham? 

Og han havde dog — om nogen — Betingelser for at 
gøre Lykke i Tyskland! Hans Christian II eller Kansler 
Kaas vilde have vakt Sensation. Om Krøyers: Fiskere paa 
Skagen (Tusmørkebilledet) gælder noget lignende. Gotfred 
Christensen havde derimod med godt Blik valgt sit store: 
Landskab ved Juul-Sø. Det gjorde ypperlig Virkning. Ligeledes 
Michael Anchers: Fiskere, der for øvrigt hang jammerligt 

Et stille Suk sendtes til Afsked de fraværende, for blot at 
nævne to: Fru Anna Ancher og Jul. Poulsen. 



N. V. Dorph. 




Teatrene. 

Det kongelige Teater har spillet en lille original Nyhed ud, Frøken Nelly 
kaldet. Titlen klinger fiks. man ligesom ser for sig en lille, indtagende Pige- 
gestalt, koket i sin Paaklædning, et frisk Ansigt, med et Par drilske Øjne og 
en leende Mund. Saadan omtrent saa ogsaa Frøken Nelly ud paa det konge- 
lige Teater, dér hun sad i Haven pjankende og fjasende med sin Veninde og 
sin Student, kaadmundet overfor Alderdommen i Tante Rikkes Skikkelse, kun 
lidet agtende paa sin Moders formanende Blikke. 

Det lille Stykkes Fabel er ikke særlig ny eller original. Frk. Nelly leger 
bag sin Moders Ryg Kæreste med Student Poulsen, og bag hans igen sætter 
hun Doner ud for ældre, adstadige Herrer; tilsidst fanges hun dog i sin egen 
List. Kontorchef Winthers alvorlige Ord vækker hende til bedre Erkendelse, 
med Taarer i Øjnene vil hun lige til at bede ham om Forladelse for sin daar- 
lige Spøg, da han opdager hendes Træskhed, opdager, at hun til sine Venners 
Morskab har spillet en ganske artig Komedie med ham. Og han, denne lidt 
stramme Kontormand, nær de fyrre, buser ud med al sin Smerte, han, denne 
erfarne, sindige Verdensmand, der lige har talt saa fornuftigt om Unytten af 
at holde Prædikener for unge Piger, han giver sig til at holde en saadan for 
Nelly, bliver sentimental og bæver i Stemmen som en daarlig Præst. Denne 
Winthers Opførsel er sikkert et Fejlsyn af Forfatteren, meget snarere vilde 
han bide Smerten og Bitterheden i sig, ja maaske med en overlegen Spøg 
hjælpe stakkels Nelly ud af hendes uheldige Situation, først da blev han det 
Hoved højere, han skal være end Stykkets andre Personer. Dog denne Fejl 
beror vistnok ikke saa meget paa manglende Menneskekundskab hos For- 
fatteren, som paa det Sigte han har taget for sit Stykke. At tegne Frk. Nellys 
kvikke Pigeprofil har sikkert været hans alt overvejende Hensigt, og den er 
ogsaa lykkedes ham rigtig godt. Kaadmundet er hun i sit Drilleri , næsten fræk i 
sin Snarraadighed, rap i sin Tunge, fjantet i sin Overgivenhed, endnu paa 
Skellet mellem Tøsen og den unge Pige klæder alt hende „saa sødt-grinagtigt", 
som hendes Moder siger, og da Nelly til med véd at te sig saa indsmigrende- 
kælen kan ingen ret blive vred paa hende. Om hende færdes Stykkets andre 
Personer næsten kun som Staffage, et Par af dem bliver endog uden nogen 
rimelig Grund helt borte. 

Et og andet i Stykket vidner om en ikke ganske sikker Smag, om en 
ris Tilbøjelighed til at sætte Sandsynligheden en Smule i Skygge for det latter- 
Tækkende. Et Eksempel er saaledes Fru Dalbys stærke Fremhæven af Nellys 
Sanddruhed; Tilskueren har lige et Par Minutter forud været Vidne til en 
ganske aabenhjærtig Tilstaaelse af Nelly, om den Maade hun omgaas med 
Sandheden paa: ,Mama tror alt det, hvad jeg siger,* det stoler hun paa. Sligt 
vækker Latter, men om Moderen egentlig kan være tjænt med det Lys, hun 
kommer til at staa i, er dog vist et Spørgsmaal. Stærkest træder denne For- 
fatterens Forkærlighed for Latteren frem i Scenen mellem Nelly og Winther 
paa Bænken og de to andre i Buskadset. Situationen er i sig selv ikke ueffen, 
men Arrangementet paa Teatret var en Streg for haandgribelig; ser man som 
her de to fnisende og grinende Ansigter hele Tiden, virker de kun forstyrrende, 
og lidet sandsynligt er det, at Winther skulde være saa starblind, at han ikke 
opdagede dem; de burde være langt mere skjulte, og kun komme til Syne 
glimtvis. 

Skyldes Stykket den Mand, der almindeligvis nævnes som Forfatter, er 
det højst mærkeligt, at han har gjort sig skyldig i en saa betydelig teknisk Fejl 
som den, at lade Stykkets vigtigste Scene foregaa i stærk Aftenskumring, ti her- 
Ted bliver det Tilskueren umuligt paa Nellys Ansigt at følge Overgangen hos hende 
fra forstilt Drømmeri til forpint Alvor. Dog er dette Halvmørke maaske udtænkt 
med Flid for at skjule Frk. Lin dem an ns Mangel paa Mimik, men Midlet rakte 
ikke ganske hertil. I øvrigt dækkede Skuespillerinden næsten helt Forfatterens 
Figur, der var lystig Fart over hendes Nelly: den tøseagtige, afsnubbede Ud- 
tale, den kry Sætten Næsen højt i Sky, den vigtige Langsomhed, hvormed 
Ordene Jeg hæver* kom, og saa den overlegne Maade, hvorpaa hun klappede 
sin Stndent god igen, alt passede fortræffeligt sammen. Hr. Poul Nielsen 
sekunderede hende bravt; hans pligtskyldige Grinen omtrent hver Gang Nelly 
aabnede sin Mund, og hans krænkede Tværhed retfærdiggjorde hendes Ord 
om, at han ikke hørte til de klogeste af de dumme Mandfolk. Skuespilleren 
stillede hele Figuren i en let komisk Belysning, der fandt det sikreste Udtryk 
i Studentens beskyttende Anstand i Retræten. Hr. Nielsen er i det hele i god 
Fremgang i Aar, nys har han i Den pantsatte Bondedreng tegnet en ypperlig 
Skitse af en gammel, sjællandsk Bondemand, dog en Del for trist i Tonen til den 
holbergske Farce. 

Opførelsen af denne var for øvrigt kun lidet glædelig. Hr. Olaf 
Poulsen har nu engang ikke sin Styrke i Bonderoller, hans Tunge er langt for 
væver, hans Legeme for smidigt, og om Dialekten er det bedst ikke at tale 
for meget Rollen er i sig selv temmelig daarlig, den falder i flere kun løst 
forbundne Dele, i Begyndelsen er Drengen taabelig ud over alle Grænser, 
saaledes maa ogsaa Forældrenes Omtale af ham forstaas, men til Slut viser 
han sig som en ret lun Fætter. Hr. Poulsens Spil samler ikke disse forskel- 
lige Stykker til et hele, men der er glimrende Enkeltheder i hans Udførelse, 
saaledes hans lydløse Gentagelse af hans Lektie, ogsaa denne selv, det berømte 
tSpørg min Hovmester*, falder de fleste Steder yderst pudsigt. Beklagelig 
mange af de andre Roller var i Hænderne paa Ikke-Skuespillere. Tag blot 
Første Raadsherre! Han udføres nu af en gammel Sanger, af hvis Tale det med 
den bedste Vilje ikke er muligt at forstaa uden Halvdelen. Rent ud latterlig 
skal denne Figur ikke være, der skal være Alvor over hans Fremtræden og 

Myndighed i hans Stemme. Hvorfor gør Hr. Emil Poulsen ikke Holberg den 
Ære at spille en saadan Rolle? Eller hvis han ikke vil, hvorfor lader Teatret 
saa ikke en yngre Skuespiller f. Eks. Hr. Mantzius forsøge sine Ævner heri; 
over hans Figurer er der altid en ikke ringe Myndighed. Udstyrelsen'^ var 
yderst tarvelig. 

Se blot paa den Dekoration i første Akt; der tales i Komedien om et 
stort Torv, om Raadhuset, om den store Port paa dette, men Tilskuerne vil 
forgæves lede efter noget saadant paa det kongelige Teater. Eller tag Be- 
gyndelsen af 2den Akt; hvad er urimeligere end, at Portørerne kommer bæ- 
rende med Pfalz-Greven helt ind i Stuen, eller at Skænderiet mellem de to 
Værter foregaar i den enes Stadse-Sal, der forøvrigt var yderst tarvelig. Maaske 
er dette Arrangement traditionelt, men det burde sikkert ændres nu, da Teater- 
maskineriet er langt bedre end i tidligere Dage. De første Scener i 2den Akt 
bør utvivlsomt foregaa paa Gaden udenfor Værtens Hus; i Døren til sit „ringe 
Hus* burde den lykkelige Vært, maaske omgivet af sin ganske Husstand, mod- 
tage sin fornemme Gæst, hvis Bærestol højst naturligt kunde have en Hale af 
ledige Tilskuere efter sig. I denne Hob kunde den anden Vært ses, maaske 
kredsende indsmigrende om Lerbeutel; naar saa Greven var traadt ind i den 
andens Hus, vilde Skændsmaalet bryde langt naturligere ud end nu, da den 
ene maa trænge sig ind i den andens Hus for at give sin Galde Luft Hr. Hans 
Tegner har i sine Illustrationer til denne Komedie ogsaa tænkt sig den for- 
mentlige Greves Modtagelse udenfor Huset Her som ikke faa andre Steder 
kunde denne Kunstners Tegninger trygt lægges til Grund for Sceneriet i de 
holbergske Komedier. 

Københavns Teaterdirektører synes alle Uge fra det kongelige Teaters 
Chef at hylde den Anskuelse, at de literære Stykker skal bæres frem af deres 
eget indre Værd uden at støttes af kostbart Udstyr eller lignende, der kunde 
trække ogsaa det store Publikum til saadanne Forestillinger. Paa den anden 
Side tager man ikke i Betænkning at lukke Pungen op, naar det gælder om 
at sikre et militært Rabalderstykke eller en jævngod Farce Succes. Teatrenes 
Forestillinger lægger stadig dette tydeligt for Dagen. 

Medens Kasino maler nogle nye Dekorationer til Stormen paa Køben- 
havn, et Stykke, der er bedst tjænt med den hurtigst mulige Glemsel, spiller 
det Henrik Hertz' Besøget i København i en gammel Dekoration. Dog 
det vilde være Uret at nægte, at der var Hygge udbredt over Justitsraad 
Winges Stue, og at der hvilede den rette borgerlige Stilfærdighed i Stem- 
ningen over hele Opførelsen af dette Lystspil. Teatret var øjensynlig gaaet 
til Indstuderingen med stor Omhu; dog hvad hjælper det altsammen, Ka- 
sinos Publikum finder nu engang ikke Behag i Tarvelighed. Desuden falder 
Stykket svært af mod Slutningen, saa kun et udmærket Spil kan holde Til- 
skuernes Interesse oppe. Det vilde være ubilligt at rette mange Bebrejdelser 
mod et Personale, der her saa at sige første Gang faar virkelige Roller at 
spille, dog skyldtes det nedtrykkende Resultat for en ikke ringe Del den Ud- 
førelse den ene af de to Roller, der bærer hele Stykket, fik: Hr. Ste- 
phensens Skalholt var nemlig ganske uden Humør og Elskværdighed. Der- 
imod havde den anden, Justitsraad Winge, i Hr. Sophus Neumann en rigtig 
god Fremstiller. Straks ved første Blik har man hele Manden: de opspilede 
Næsebor snusede filosofiske Begreber alle Vegne, de vidt opspærrede Øjne stir- 

rede forvildet ud i Verden ligesom for at finde Rede i hans Præeksistenser, 
og paa hans Isse rejste det tynde Haar sig i stam Forbavselse ; Uordenen i 
hans Paaklædning fuldendte Billedet af den forpjudskede og en god Del 
stundesløse Jnstitsraad. Skuespilleren holdt med sjælden Fasthed sin Figur 
indenfor de en Gang afstukne Grænser, og overfor Replikerne viste han en 
glædelig Respekt, intet Ord satte han til eller lavede om paa. Hele Ydelsen 
synes at føre Bevis for, at det kun er Roller, Skuespilleren mangler for at 
yde virkelig god Kunst. I Damerollerne var det især Spillet glippede, og en 
lidt urimelig Rollefordeling gjorde sagtens sit hertil. Hvorfor har Frk. Brock 
saaledes faaet Emilie, et Guds Ord fra Landet, tildelt, naar der i Stykket 
findes en Rolle, der som Kamilla sikkert i hende vilde finde en ypperlig Frem- 
stillerinde. Fru Theodora Petersen kunde saa have faaet Fruen, til hvem 
den hyggelige Godmodighed, Skuespillerinden véd at give Udtryk, vilde have 
passet godt Mon Fru Or lam undt, hvis lille tækkelige Person gjorde et be- 
hageligt Indtryk som Marie i Kærlighed paa Taget, ikke havde kunnet magte 
Emilies Rolle? 

Folketeatret har med Stormende Lykke ved Anvendelsen af en Smule 
dou: Henlæggelsen af 34je Akt til Teatrets egen Forsal, naaet en virkelig 
Succes. Denne skyldes sikkert endnu et Par andre Omstændigheder; Lokali- 
seringen, der vel ikke var helt gennemført, gjorde ved Hjælp af danske For- 
fatternavne og lignende Stykket hjemligt, hvortil Replikernes brede Godmodig- 
hedbidrog endnu en god Del. Endelig er der Fru Marie Millers og Hr. Reu- 
merts kønne Spil, og det har ikke mindst sikret Stykkets Held. Scenen i 3dje 
Akt med den i Silkepapir indsvøbte Laurbærkrans er ikke fri for at være en Smule 
farlig, dog for at se og høre glemte man rent Situationens Urimelighed. Sjældent 
har et Par Øjne talt saa yndefuldt et Sprog som Evas her: langt borte ønskede 
hun sig og sin ulyksalige Krans, og dog hvor varm følte hun sig ikke om 
Hjærtet ved at være ham saa nær. Smuk og mandig saa Herløv ud, som han 
stod der midt i Nederlaget, endnu lyttende efter Stykkets Gang der inde bag 
Døren, dog snart fik hans Tanker anden Genstand. Laurbærkransen fik hans 
nervøse Hænder fat i, og den røbede ham det hele, hjærtegreben bøjede han 
sig ind mod hende og spurgte med saa inderlig en Stemme, om den var til 
ham, at det intet Under var, at hendes Øjne blændedes af Taarernes varme 
Dug. Intet Ord kom over hendes Læber, hendes Blik, hendes Smil tilstod ham 
alt, og han glemte sit Stykke og alle sine Genvordigheder for at gribe Lykken 
dér, hvor den var at finde. Herløvs Ord: „Hvor De dog ved at tie hen- 
rivende,* rammer Centrum i Fru Mallers Spil her. 

Stormende Lykke fylder ikke Aftenen helt ud, derfor har Folketeatret 
kunnet præsentere en Del muntre Smaastykker, af disse bør Et Kys omtales, 
ikke for dets egen Skyld, men for Hr. Hellemanns. Denne Skuespiller har 
i den senere Tid været trængt noget tilbage, men her fik han Lejlighed til at 
ska Gækken løs som den snart mosgroede Student. Masken var pudsig; det 
opstrammede Udtryk i Ansigtet dannede en lystig Kontrast til det efter dets 
naturlige Fald udkæmmede Haar. Hele Figuren syntes noget stærkt tegnet, 
dog sligt er tilladeligt i en Farce. 

Som et Bevis paa den Højsædeplads, Operaen takket være en energisk 
Ledelse nu for Tiden indtager ved vor Hovedscene, bør det noteres, at det kgl. 
Teater har festligholdt Niels W. Gades 70aarige Fødselsdag. Lidt umotiveret 

synes denne Fest, ti Teatret staar kun i ringe Gæld til Gade. Kapelmestertaktstokken 
lagde han ned , inden han ret havde slaaet til Lyd, og hans Arbejder for Teatret 
ere ikke mange: en Opera, der naaede kun 9 Opførelser, og desuden lidt Ballet- 
og Melodrama-Musik; det er alt Nogen dramatisk Interesse fik Festen dog 
ved Genoptagelsen af Hk Folkesagn. Denne i sit Indhold fuldt nationale og i 
sin Stemning virkelig poetiske Ballet indeholder ikke som andre af Bournon- 
villes Balletter lange mimiske Scener, derfor mærkes Ballettens Forfald ikke 
saa stærkt i den som andensteds. Et og andet vilde ved en lille Ændring 
vinde i Virkning. Saa rolig en Parkdekoration som første Akts stemmer ikke 
godt med Ellepigedans, hertil hører en fantastisk Scene med sært krogede Træer 
og vildsomme Stier nær det dybe Mosevand. En saadan Baggrund fortjænte 
den Dans nok, saa ypperlig en Virkning den nu gør ved Ellepigernes dunkle, 
let nedfaldende Dragter. Et Folkesagn rummer to adskilte Verdener: en vir- 
kelig og en fantastisk. Det virker derfor noget forstyrrende, naar Teatret lader 
de samme Danserinder, der som Ellepiger i hvirvlende Runddans har forvirret 
Hjærnen paa Junker Ove, opføre Frydedansen ved hans Bryllup; Tilskuerne 
kunde let faa den Tanke, at Ellepigerne vare som Hilda forbyttede Menneske- 
børn. Hr. Valdemar Price fandt med sin rige mimiske Ævne et skønt Ud- 
tryk for Oves Tungsind og Vanvid. Blandt det yngre Personale begynder der 
at vise sig en Bestræbelse for at erstatte den egentlige Mimik med nogle let 
forstaaelige Mundbevægelser: en Art lydløs Talen, Fru Reumert synes at føre 
an her; i øvrigt var der Fart over hendes Fremstilling af Frk. Birthes arrige 
Misfornøjelse. 



Arthur Aumont. 

Middagen paa Herregaarden Ravnshøj havde været brillant, 
saadan en gammel Ungkarlemiddag, hvor man hverken generede 
sig for, hvad man spiste, drak eller sagde. 

Der havde kun været to Deltagere: Gaardens Ejer, Peber- 
svenden, Hofjægermester Rosen f el d og hans Ven, den til Kammer- 
herre nys udnævnte Hr. Lehnsdorff. Den sidste, en besiddelsesløs 
Adelsmand havde gennemgaaet Studierne som Lieutenant ved 
Fodgarden, Legationssekretær ved mindre Gesandtskaber, Amts- 
forvalter i Jylland, ekstraordinær dekorativ Afsending ved nogle 
Handelstraktaters Afslutning med fjærne Lande og var nu en vel- 
pensioneret halvhundredaarig skaldet Herre. Hans Udseende bar 
Spor af, at han havde elsket og levet. Vel skjulte en glat Paryk 
Skaldetheden, men et Net af Rynker ved Øjenkroge og Mundvige, 
en ubevægelig Mund, der, naar den først havde smilet, havde ondt 
ved at faa lagt sig i Hvil, røbede Nedfaldstiden. Hofjæger- 
mesteren havde holdt sig bedre. Der var kun faa graa Stænk 
i hans store Knebelsbart og det med den sammenløbende Kind- 
skæg. Han havde noble Træk, men hans Øjne tydede ikke 
paa noget meget spillende Hjærneliv. Champagnen havde gjort 
dem end mere glansløse end ellers. 

Der var stille i Rygekabinettet. Skøndt det var tidlig paa 
Efteraaret, var der Ild i Kaminen. Af og til knaldede det i et 
stort Stykke Knudebrænde. Det høje Værelse med mørkebrun 
Lærredsbeklædning i brede forgyldte Rammer, adskilte ved Pilastre 
med forgyldte Kannelurer var mat oplyst af en Lampe paa Ege- 
træsbordet i Kristian IV's Stil. Paa Væggens Panoplion hang 
gamle og nye Geværer, gamle Rytterpistoler, nye Revolvere; 
Klinger og Skeder af Kaarder og Sabler krydsede hverandre som 
paa Kronesiden af Kristian VIII's Firskillinger. Paa Metallet 

blinkede af og til røde Reflekslys fra den tungede Kaminild. Op 
mod Loftet og Gesimsens Stuk-Hulstave dansede den blaa Havanarøg* 
i hvirvlende Ringe. 

De to Venner, Hofjægermesteren og Kammerherren laa hver 
i sin amerikanske Gyngestol og saa op mod det i Dæmring hvilende 
Loft. Der havde været dødsstille i Stuen i lang Tid. 

— Tag dig en frisk Cigar, Lehnsdorff, klynkede Hofjæger- 
mesteren i Mad- og Vintræthedens medlidenhedfordrende Tone. 

— Gider ikke, mon vwux 1 ), svarede Kammerherren i en 
højere Tonart, men i samme Karakter. ... Jeg vilde hellere have 
en Cacao endnu, hvis jeg gad rejse mig. Du er jo Vært, kære. 
Gør tionneurs. 

— Aa, vi kan jo ringe. 

Hofjægermesteren ringede. En livréklædt Tjæner med 
Gamascher knappede op over Knæene viste sig bukkende. Herre- 
manden pegede paa Karaffen, Glassene, Cigarkasserne, paa 
Kammerherren og sig selv. Den veldresserede moderne Slave for- 
stod alt, serverede for Herrerne paa to stumme Tjænere, ventede 
et Øjeblik med spørgende Blikke. Kammerherren sagde: 

— Forsvind kun, min gode Jean eller Baptiste. 
Tjæneren gled ud gennem den uldlidsede Dør lydløst som 

en Skygge. 

Ny Pavse! Langt om længe sagde Kammerherren: 

— Rosenfeld . . . sover du? 

— Nej, svarede Hofjægermesteren gabende. 

— Hør du ... er du ikke ked af Livet? 

— Jo, somme Tider. 

— Har du aldrig pillet ved de Tingester (han pegede paa 
Revolverne paa Panopliet), naar Mavesyren bar plaget dig for 
galt, og der var længe til Karlsbadersaisonen? 

— Er du gal? Tror du jeg vil skyde mig? 

— Nej, men har du aldrig haft Lyst til det? 

— Nej, Gu' har jeg ej. Har du? 

— Ja. Naar jeg har haft rigtig ondt i Maven og hverken 
haft Lyst til Vin eller . . . hvad? Kan du gætte? 

— Ja, sagde Hofjægermesteren og lo trods nogen Modstand, 
men det kommer jo altid igen, naar man bare har lidt Taal- 
modighed. 



*) Gamle Ven. 

Kammerherren lo højt, rejste sig lidt i Sædet og sagde: 

— Men det er sandt! Jeg mindes, at du af og til har 
haft — hvad skal jeg kalde det ... gudelige Tendenser — og 
saa har du villet reformere Verden. Ha, ha! Vil du det endnu? 

— Nej, for det kan ikke nytte. 

— Vilde du det, om du kunde? 

— Herremandens Kinder blev røde, mens han sugede stærkt 
paa Cigaren og blæste en blaa Sky ud med et lydeligt Pust. 

Kammerherren lo smaadrillende og gentog Spørgsmaalet i 
en Tone , som irriterede Hofjægermesteren. Han rejste sig helt 
og gik frem og tilbage, strygende sig om Skægget. Saa standsede 
han foran Bordet, slog sin Kno let mod det grønne Fløjl paa 
Pladen og bekendte lydt: 

— Jo, min Sæl vilde jeg det, Lehnsdorff. Ja le du kun! 
Men du har aldrig som jeg, der har tilbragt min allermeste Tid 
her paa Landet, set alt det Svineri, al den Elendighed, al den 
Nød ... uh. 

Tror du ikke, der er værre i Europas store Byer? 

— Det kommer ikke én ved. Men naar man er Gods- 
besidder, saa synes man sig, at det er for galt, naar Folk sulter 
paa éns Gods. Jeg vil ikke prale, men jeg har givet en Del bort. 
Et bundløst Kar! Det er nederdrægtigt, du! Somme Tider gør 
jeg mig Samvittighed af at drikke alle de dyre Vine og se Inder- 
sterne drikke sig fulde i Brændevin. 

— Ja, men du drikker Chåteauvine alligevel. 

— Ja, for jeg kan ikke lade være. 

— Og ikke heller med at faire la cour aux beautés du 
village 1 ). 

— Jeg har glemt den Smule Fransk, jeg har kunnet. Men 
jeg forstaar nok, hvad du mener. Det kommer altsammen af en 
daarlig Opdragelse. . . . 

— Er dine Karle og dine Malkepiger moralske, hvad? 
spurgte Kammerherren. 

— Nej, det er nogle Svin ligesom jeg selv. 

— Naa—aa— h. Almen menneskelig Skrøbelighed. 
Hofjægermesteren trak paa Skuldrene og kastede sig tilbage 

i Lænestolen. Kammerherren fortalte »pikante« Historier fra sit 



l ) Gøre Kur til Landsbyens Smaapiger. 



19* 

Liv i Paris og Napoli. Hofjægermesteren glemte snart sine Sam- 
vittighedsskrupler og var lutter Øre. 

Da de rejste sig, spurgte Kammerherren leende: 

— Du giver vel din gamle Ven fri Jagtret paa dine Be- 
siddelser ligesom i gamle Dage? 

— Giver jeg dig den ikke, saa tager du den jo selv, 
svarede Hofjægermesteren. 



Kammerherren vaagnede næste Morgen ved, at Solstraalerne 
skar ham i Øjnene. At man ikke kunde faa Lov at sove for den 
nederdrægtige Sol! At samme Sol kunde være lige saa drilsk 
som i Italien, Algier, Ægypten og Japan. 

Gud, hvor den hedede, den Sol! Der var altfor varmt i 
det store Gæsteværelse. 

Kammerherren drak sin Kaffe, som Tjæneren havde bragt 
ham. God Kaffe! Ja, Ungkarlemenager! Drikkevarernes Ud- 
mærkethed opvejede rigelig Madvarernes Mangler. Ti Madvarerne 
var bedre, hvor der var en Husfrue. Det var unægteligt. Ak, 
men hans gamle Ven Rosenfeld og han selv havde altid været 
lidet monogamisk anlagte. He— he— ! 

Vinduet op! En fin Cigar! Sikken et dejligt Vejr! 

Kammerherre Lehnsdorfif tog sin Fløjels Morgenfrakke paa 
over Natskjorten, slog Vinduet op og saa ud i Herregaardens Have. 

Som om mange Kryderier var saralede, slog Efteraarets 
blandede Parfume ind mod ham. Og saa var det saa varmt, 
saa varmt! Solen brændte lige paa! 

Espalierens Vinranke glimtede grøn og rød for hans Øje. 
Uvorne Skud ramte hans Næse. Grønne, endnu umodne Drue- 
klaser hang ned, svagt overtrukne med dugglimtende Spindelvæv. 

Kammerherre Lehnsdorff blev lyrisk paa sin Vis. Han 
nynnede ud i Høstluftens høje Blad, ud mod den brogede fugtige 
Løvmasse : 



II. 



Quand la nature fleurit, 

Je sens revenir ma jeunesse 1 ). 



Saa sagde han: 



! ) Naar Naturen blomstrer, føler jeg min Ungdom komme tilbage. 

— Det er sandt! Jeg skulde se paa Rosenfelds Vildstand. 



Noget dunklere viste sig paa den glitrende Grund af høj- 
blaa Luft og lyse brogede Planter. Noget karmoisinrødt. . . . Død 
og Pine, en landlig Dejlighed! Kammerherrens Næsebor dirrede. 
Hans Rynker om Mund og Øjne gjorde ligesaa. 

Ja dybt dernede mellem de tindrende Buske arbejdede en 
slank Kvindeskikkelse sig frem. Et glat brunblondt Haar med 
tindrende Glanslys, en mægtig Nakkefletning, der sviftede som en 
Løvehale, et Par nøddebrune lidt haarede stærke Arme, et Par 
trinde og dog fine Kinders Buelinje. ... Alt det opdagede Kammer- 
herre Lehnsdorflf. Og da samme Kvindeskikkelse kom nærmere, 
saå han tillige et Par store mørkeblaa Øjne straale omkap med 
Solskinnet. Ja det var en blond Pige i mørk karmoisinrød Kjole 
med hvidt Forklæde. I sin Haand holdt hun en Urtekost af Løv, 
Asters og Georginer. 

— G'morgen, g'morgen, min lille Pige, raabte Kammer- 
herren med sit store Smil, som blottede de forlorne Tænder med 
Guldtraadene. 

Pigen, som lige havde bøjet sig ned for at plukke noget 
Vinløv, rejste sig og saå uden Frygt op mod Vinduet. Hvor var 
hun køn. Hendes blaa, varme Øjne mødte Kammerherrens smaa 
brune, der brændte som en Kats i Mørke; hendes ægte hvide 
Tandrække lo op til hans forlorne, glinsende som fugtige Perler. 

— Hvad bestiller du her, min lille Pige? spurgte Kammer- 
herren. . . . God Dag ! 

Han rakte sin Haand langt ud af Vinduet. To Ringe paa 
Lillefingeren tindrede Pigen lige i Øjnene. 

Hun tog ikke Haanden, men i sit stille Sind beundrede hun 
dens Hvidhed, de lange omhyggeligt plejede Negle, — og disse 
dejlige Ringe, den ene med en græsgrøn, den anden med en hvid 
tindrende, Sten i. Kammerherren gentog sit Spørgsmaal. 

Hun svarede med en klar dyb Stemme med ringe Spor af 



— Jeg tjæner hos Gartneren, og jeg plukker dette herre til 
Vaserne i Spisestuen. Det skal op til Frokosten. 

l ) O, hvilken Lykke, jeg er Jæger! Og her vrimler af Vildt. 



O, quel bonheur, 
Je mis chasseur; 
Le gibier foxtrmillé 1 ). 



Dialekt: 

— Hvad hedder du? 

— Jeg hedder Ellen. 

— Se, se. ... Kender du mig? 

— Er det ikke Kammerherren? 

— Hvor véd du det fra? 

— Jo jeg saa Dem, da De kom kørende i Gaar, og Niels 
Jæger sagde, at det var Kammerherren. 

— Giv mig din Haand. 

Hun smilede, tørrede Haanden paa Forklædets Bagside og 
rakte den op imod ham. Den var lidt haard og tør, men velskabt, 
med hvælvede kort klippede Negle. Den lagde sig velbehagelig 
til Leje i Kammerherrens bløde Haand. Han tvang den opad og 
fik den til at bestryge sin Morgenfrakkes Fløjl. Ellen syntes, det 
baade var morsomt og flovt. Hun lo og blev ildrød i Hovedet. 

— Holder du meget af din Kæreste? For saadan en nydelig 
Pige har naturligvis en Kæreste. 

— Nej, saamænd har jeg ej. 

Han bemægtigede sig igen hendes Haand, trak i den, som 
vilde han løfte hende. Hun gav efter for Taget og stod paa 
Tæerne. Hun følte sig sært betaget af hans Øjne. Grim var 
han, men det var en forfærdelig fin Herre. En sød Duft som 
Natviolers slog ned mod hende fra alle hans gennemparfuraerede 
Klædningsstykker. 

Pludselig blev hun bange for hans Øjne. Med et Ryk rev 
hun sin Haand løs og fik Diamantringen med i Taget. Den faldt 
ned i Bouketten, som hun havde flyttet over i den venstre Haand. 
Kammerherren lo og sagde: 

— Synes du, det er en køn Ring? Er den kønnere end 
den, du selv har? Sæt den paa samme Finger, hvor din egen 
Ring sidder. 

Paa venstre Ringfinger bar Ellen en uægte Ring, med en 
plumt indfattet blaa Glasperle. Hun saa et Øjeblik paa begge 
Ringene, da hun havde pillet Kammerherrens ud af Bouketten. 
Nu kunde hun — sagde hun ved sig selv — se, hvad hendes 
egen , som hun havde været saa stolt af, da hun havde* købt den 
paa Markedet i Købstaden, var for noget »Skidt«. Stenen i den 
fremmede Herres Ring tindrede og lyste som en hvid Sol i diset 
Luft ... aa ... nej , hvor var den dog dejlig ! Den havde suget 
hele Solen ind i sig. 

Men hun maatte jo give ham den tilbage. Langlig fulgte 
hendes Øjne den, da hun rakte ham den. 

— Vilde du gærne have den Ring? spurgte han, da han 
havde sat den paa sin Finger igen. 

Hun svarede ikke, blev igen ildrød og stak sit Ansigt ned 
i den kolde duggede Bouket. Han sagde det samme en Gang til, 
fik heller intet Svar. Da sagde han: 

— Hør Ellen, hvis du i Aften Klokken ni vil staa her paa 
samme Plet ... ganske præcis Klokken ni, saa skal denne Ring 
være din. Vent lidt. 

Han bøjede sig ind i Værelset, i en Fart var han igen i 
Vinduet og rakte et blankt Guldstykke ned imod hende. 

— Nej, nej, stammede Ellen og vilde til at løbe. 

— Hvis du ikke tager det, kaster jeg det ud i alt dette 
Vildnis, og saa kan du se, om du finder det. 

Denne Appel til Pigens praktiske Sans forfejlede ikke sin 
Virkning. Hun tænkte: Hellere end det skal blive borte og findes 
af en af Havekarlene, vil jeg tage det. 

Hun snappede Guldmønten ud af hans Haand, vendte brat 
om og løb bort gennem knagende Grene og hvislende Løv. Dug- 
draaber strøjfede Kinder og Arme og satte sig fast i Haaret. 

Hun kom ud i en lang mørk Allé, der førte til Gartner- 
boligen. Hun gik sanseløs, beruset af Ringens Glans, af den 
stærke Duft deroppe fra Vinduet, af Genlyden af Kammerherrens 
bløde Røst, af den gyldne Rigdom, hun holdt i sin Haand. 

En krum, dunkel Sti løb ud i Alleen. Hun saa én komme 
frem, som hun naaede lige ud for Stien. Jøsses, det var Hof- 
jægermesteren! Hvad skulde hun gøre? Han havde det Par 
Gange, hun havde mødt ham, taget hende om Livet og kysset 
hende og saa straks ladet hende gaa. Hun vidste ikke rigtig, om 
hun kunde lide det eller ikke, men hun var lige godt bange for 
ham. Se, hvor han gloede paa hende i Dag! 

Det kunde ikke nytte, hun vilde undløbe. I en Fart fik 
hun Guldmønten stukkel ned i sin Kjolelorame og standsede uvil- 
kaarlig, da Gaardens Herre stod for hende. Men i Dag saa han 
underlig sørgmodig paa hende, slog ud med Haanden og sagde: 

— God Dag, lille Ellen! 

Han klappede hende paa Haaret og lod hende gaa. De 
gik hver til sin Side. 

— Hm, mumlede Hofjægermesteren ved sig selv ... jeg er 
i Dag til Morgen saa gal over Lehnsdorffs Svinerier fra i Gaar, at 
jeg ... synes, at det var bedre, om man fulgte Religion og Moral 
og saadan noget ... og ikke var saadan nogle Svin. . . . Hm! . . . 
Mon han snorker endnu? Hm! Han vaagner vel nok, naar han 
bliver frokosttidig. ... Nydelig Tøs, den lille Ellen. Hm. ... og 
saa er hun falden efter saadan en Køter som Jens Natmand. Ja 
Livet er ikke let at blive klog paa. Jeg kan min Sæl, ikke for- 
staa det. 

Gaardens rige Ejer gik ensom omkring i Haven, paa sin 
Vis grundende over Livets Gaade, det vil sige det lille Brudstykke 
af Livet, han interesserede sig for. Han var mest vred paa sig 
selv for den Tilladelse, han havde givet Kammerherre Lehnsdorff. 
Han var nær ved at ønske sin gamle Ven til Ægypten eller Kina, 
for Lehnsdorff var saadant et Pokkers godt Hoved, kunde saa 
mange Ting, og, naar han, Hofjægermesteren, havde drukket 
Champagne med ham, kunde den drevne Kammerherre faa ham 
til at gøre, hvad det skulde være, og det var aldrig noget godt r 
Lehnsdorff raadede til. 

— Man kan være et stort Bæst i Forvejen , ... og saa 
kommer han og gør én til et større Bæst endnu! Gid Pokker 
havde hele Livet! 



Ellen havde ikke stort at bestille i Haven og i Drivhusene 
den Dag. Der var kun lidt Pilleri med Blomster og Planter. 

Der var et farligt Arbejde i hendes stakkels Hjærne. Hun 
saa stadig Kammerherrens Ring flimre for Øjnene. Stuepigen 
paa Hovedbygningen havde en Gang sagt, at saadanne Ringe,, 
som fornemme Folk havde paa Lillefingeren, kostede flere hundrede 
Kroner. Kanske hun kunde skaffe en Huslod til sin Fader for 
saadan en Ring. Det kunde jo godt være, hun kom galt af Sted, 
men saadan en Herre sørgede vel nok for at klare Tingene om 
noget galt skulde ske. Det gjorde da Hofjægermesteren altid; 
det var bekendt over hele Godset. Men Skammen! ... Ja det 
kunde jo ikke gaa hende værre, end det var gaaet saa mange 
Piger paa Godset, som nu var gifte og hvis Mænd havde faaet 
Huse i Fæste for farlig billigt Køb, saa de nu sad rigtig godt i 
det. Og hendes egen Stedmoder, det arrige Dyr, hun var jo 

kommen ligesaadan af Sted med hendes Fader Jens Natmand. Det 
var rigtignok blevet til Elendighed, Drukkenskab og Slagsmaal. 
Fra sit 14. Aar havde hun aldrig set Andet i Hjemmet, og nu 
havde hun rigtignok faaet pæne Klæder og lært Renlighed, siden 
hun tjænte hos Gartneren, og lært at glæde sig over pæne Blomster,. 
Urter og Buske, men hun havde dog ikke Lyst til at tjæne til 
evige Tider. 

Ja saadan ræsonnerede hun for at forsvare den Genvej, tit 
Lykken, som stilledes hende i Udsigt. Anden Lykke end et nogen- 
lunde sorgfrit Udkomme kendte hun ikke. Hun kunde nok huske 
noget af sin Præstelærdom fra den Gang, hun gik op at læse, og 
den sagde jo noget andet; men hun kendte ingen, som bar sig 
ad, som Præsten havde sagt, at man skulde bære sig ad. Det 
skulde da være den gamle Gartner Lem, men — han var jo nær 
de halvfjærds og sad jo i et godt Levebrød. Saa var det ingen 
Kunst at handle efter Lærebog og Katekismus. Hofjægermesteren 
var jo nok en god Mand, og han gav jo meget bort til de fattige^ 
men ellers . . . naa da ! Ikke en Gang gifte Koner kunde han 
lade gaa. At saadan én ikke giftede sig! Han kunde jo faa 
hvad for en Komtesse eller Baronesse, han pegede paa. Det var 
dog løjerligt, at man ikke kunde leve pænt, naar man havde 
Raad til det. 

Efteraarssolen brændte stærkt ned paa Drivhusets Ruder. 
Varmerørene straalede Hede ud. Der var fugtigt varmt i Driv- 
huset. Det lugtede som en emfyldt Vaskerkælder. 

Øverst oppe store, tropiske Planter med nedhængende, bleg- 
og dunkelrøde Blomster. De gabede saa højt, disse Kronblade,, 
saa alle Støvdragersnipper slængte sig ned over som Hundes tørstige 
Tunger paa en varm Sommerdag. 

Nederst nede Urtepotter med fine, smaa Planter — Kæle- 
børn, som krævede megen Pleje. Potterne var borede ned i 
Muldet, saa deres Rande stod i Jævnmaal med den kunstig op- 
klappede Jord. 

De skulde vandes og passes, de smaa Urtepotter i nederste 
Række. Ellen pillede de smaa, fine Blade af Venushaarene til 
Side. Hun skulde overrisle Bladene med Guttaperkasprøjten og 
bag efter væde Jorden i Potterne med en lille Vandkande. 

Ellen besørgede det hele mekanisk. Hendes Tanker var 
andensteds henne end hendes Hænder. 

Men just som hun bøjede Øjnene tæt ned mod de ned- 
sænkede Urtepotter med Venushaar, kom der en sær Hallucination 
over hende. 

De smaa Planter voksede op til Vinranker, lige saa store 
og kraftige som dem paa Hovedbygningens sydlige Sidefløj, og 
de kravlede op til Vinduet til Kammerherrens Værelse. 

Hvad var det, der glimtede som Gnister op gennem Plante- 
bladene? 

To stikkende, røde Øjne. 

— Er det dig, Peter? sagde Eilen. Hun blev bange, da 
hun hørte sin egen Stemme. Jo, der laa den store, gamle Skrub- 
tudse, et Inventarium i Drivhuset. Det grimme Dyr var den 
gamle Gartners Yndling. Tudsen var saa tam, at den strakte sin 
ækle, klumpede Tunge ud for at tage mod de Fluer og andre 
Insekter, som Gartneren og Ellen havde fanget til den. Den fore- 
tog sine lange Vandringer fra Kasse til Kasse, saare langsomt 
kravlende, i bedste Ro og Mag, var stundum usynlig i hele Uger, 
dukkede saa op et Sted, hvor man ikke ventede den. 

Skrubtudsens Forsvinden og Genkomst var en forfriskende 
Afveksling i det ensformige Arbejde i de varme, fugtige Drivhuse 
med den af Jord-, Plante- og Vandlugt tungt fyldte Luft. 

Ellen gav pludselig et Skrig fra sig. 

— Det er din Kammerherre af en Taase 1 ), som sidder der 
og glor ondt paa mig. 

Hun sank ned paa Hug og slog sit Forklæde om sit Hoved. 
Hun krympede sig under Vægten af, at der var sket hende noget 
ondt, og at noget værre truede hende. 

Stikkende Øjne og blinkende Ringe saa bestandig paa hende, 
hvor meget hun end dækkede sig til. Hun svor paa, at hun ikke 
vilde nærme sig Hovedbygningens Sydfløj i Aften. 

— Nej om det saa aldrig var om ded! — Jeg gør 'et ikke. 
Nej, nej! 

Aftenen kom. Ellen vilde gaa i Sæng. Hendes Beslutning 
var fast. 

Det var blæst op til Storm. Det lille Vindue i Ellens 
Kammer blev rusket op og smækkede klirrende mod Muren. 
Tællelyset blæste ud, og Stagen væltede. Et Stød fusede brutalt 
ind i det lille Rum med Hylen og Tuden. 



') Sjællandsk Udtale af Tudse. 

Ellen tog Varsel af denne Begivenhed. Det var altsaa Me- 
ningen, at hun skulde ud for her kunde hun ikke blive og sove 
for aabne Vinduer. Hun stregede den Indvending over, at hun 
sagtens kunde faa Ly i en anden af Gartnerhusets fem Stuer, som 
den gamle Lem ene beboede. 

Hun sprang ud af Vinduet. Et Vindpust fjærnede Træer 
og Buske fra hverandre og lavede en bred og lang Spalte i alt 
det sammengroede og sammenfiltrede. Samtidig sejlede en stor 
Sky bort fra Maanen. Hun kunde se den hvide Sydfløj og Lys i 
Kammerherrens Vindue. 

Klokken slog ni paa Uret i Hovedfløjens lille Klokkespir. 

Med bankende Hjærte, gennemdirret af Kulde og Spænding, 
løb Ellen igennem Haven Det var som Vindens Svøbe piskede 
hende fremad. Hun havde ingen anden Vilje end Vindens. 

Igen syntes hun at se stikkende Øjne og glimtende Ædel- 
stene glo hende i Møde. Var det Kammerherrens eller Skrub- 
tudsens? 

Hun var naaet ud for den ved Hovedbygningen næst- 
nærmeste Tværgang. Kun et halvt hundrede Skridt — saa vilde 
hun være paa Gangen, der løb langs den espalierbevoksede Mur. 
Hun tog stærkere Fart. Det var helt mørkt. Maanen var aldeles 
tildækket. 

— Hvor skal du hen? raabte en Stemme, og en Haand 
greb hendes Arm. Der var ogsaa Ringe paa den Haand. De 
klemte sig haardt og koldt ind mod hendes tørre, stærke Fingre. 

— Kom hellere med mig, sagde Stemmen. 

Ellen vristede sig løs. Hun følte for første Gang, hvor 
stærk hun var. 

Hun løb, løb og løb. Hun hørte, at nogen løb efter hende, 
mens Stormen hvinede hende om Ørene. 



Et Par Timer, forinden denne Scene fandt Sted, havde der 
været en noget trøg Stemning ved Kaflfen og Likøren mellem 
Hofjægermesteren og Kammerherren. Kammerherren havde været 
lystig ved Bordet, fortalt meget om Paris, om Napoli, om Capri 
med de blonde, græskformede Kvinder, men Hofjægermesteren 
havde afvekslende bearbejdet sin Øreflip og sin Moustache og kun 
lét pligtmæssig ad Kammerherrens Historier. Hofjægermesteren 

havde tilmed ærgret sig i Stilhed over, at han ikke forstod saa 
meget Fransk, at han kunde opfatte Pointen. 
Da Kammerherren sagde: 

— Grand veneur de cour, tu m'etnbétes ce so/r 1 ), — saa fo'r 
Hofjægermester Rosenfeld op fra Stolen og sagde: 

— Hold Mund med din franske Sludder. 

— Du er arrig, mit Lam. 

Hm, hvis der var en Kone her i Huset . . . saa . . . 

— Hvad saa? 

— Saa vilde alt være meget bedre. 

— Fy, nej, saa vilde jeg aldrig sætte min Fod her, gamle. 
Jeg hader Monogamiet. Det gør du for Resten ogsaa, mon vieux. 

— Vil du have en Curacao, Lehnsdorff? 

— Hellere din Hennesy-Kognak. 

— Tag selv! 

— Du er ikke artig. 

Hofjægermesteren fandt, at Kammerherren havde Ret, rejste 
sig og skænkede. Kammerherren strakte sig i Stolen, smilede frit 
og sagde: 

— Fortryder du, at du har givet mig carte blanche*). 
Hofjægermesteren sagde fuldt og aabent: 

— Ja. 

Kammerherren sagde: 

— Se, se! .. . Naa jeg har blot udset mig én lille Ged af 
dine store Hjorder . . . hende med Fletningen og de blanke Øjne, 
— hende der binder Vinstokkene op og laver Georginebouketter. ... — 

— Hm, naa ... saa? brummede Hofjægermesteren og 
tyggede paa sit Overskæg. 

Kammerherren nynnede: 



Hofjægermesteren rejste sig, slog Foden af et Glas mod 
Bordet, saa hele Glasset gik itu og sprøjtede Skaar til alle Sider 
over Brysselertæppet. 

— Det Fransk forstod du, Rosenfeld, sagde Kammerherren 
og lo, saa Tandapparatets Guldtraade hvislede. 

*) Hofjægermester, du er forbandet kedelig i Aften. 
») Fri Raadighed. 

*) Klokken ni ses vi to under Vinrankens Stængler og Løv. 



A neuf heures nous nous verrons 
Sous la treille, oui som le pamprt '). 

Hofjægermesteren gik op og ned ad Gulvet, smaabrummende 
og smaanynnende. Paa én Gang gjorde han holdt, pressede 
begge Haandflader haardt mod det store Bords Flade og sagde: 

— Du — Lehnsdorff — lad Gartnerens lille Pige være 
i Fred! 

— Kære Ven — jeg vil ikke gaa dig i Bedene — hvad er 
der i Vejen? 

— Ingen Ting, sagde Hofjægermesten. 

— Husker du, hvad du har lovet mig? 

— Gør hvad du vil og kan forsvare. 

— Skal vi saa gaa i Sæng, Rosenfeld? 

— God Nat, Lehnsdorff. 
Kammerherren lo fløjtende og sagde: 

— Man bliver dvask af den Pommery sec 1 ). — Du er da 
ikke vred — vel? — nej — jeg har fri Jagt! — Ikke? 

— Jeg er ogsaa søvnig. Lad os gaa hver til sit. 

— Ja, vi har jo ikke noget at forsømme. 
Hofjægermesteren gik op paa første Sal i Hovedfløjen. 

Der havde han sit Sovekammer. 

Det var stort og kønt møbleret. En stor gammel Mahogni- 
sæng, over hundred Aar gammel med Plads til tre; en Lavabo*) 
med hvid, rosenrødaaret Plade, højt Panel og blegrøde, polstrede 
Vægge, som naaede Gesimsens Hulstave. Porcellænskakkelovnen 
lunede med svag Varme ud i Rummet. Tjæneren havde sat to 
Sifoner med Sodavand og en halv Flaske Hennesy-Kognak paa 
den store stumme Tjæner med den graa Marmorplade, baaret af 
en lueforgyldt snørklet Jærnsøjle. 

Hofjægermesteren havde Lyst til at sparke det hele over 

Ende. 

Let beruset som han var, netop paa det Stadium, hvor 
Entusiasme og Besindighed kan mødes, sagde han halvhøjt, uagtet 
han havde Lyst til at raabe meget højt: 

— Nej, det er Synd, hvis Lehnsdorff gør den lille Ellen 
Fortræd. 

Stormen tudede ude i Haven og slog hvinende om Hoved- 
bygningens Hjørner. 

') En tør Champagnevin — meget moderne. 
') Stort Vaskerbord. 

Opmandet, opstrammet af sin Halvrus, af Skinsyge, af mo- 
ralsk Reaktion — ja Gud véd, hvad alt det var, som summede 
gennem hans taagede Hjærne — vist er det, at Hofjægermester 
Rosenfeld, Stamhusbesidderen af Godset Ravnshøj, flyede fra sit 
konfortable Soveværelse og begav sig ud i det vilde Vejr, som 
piskede Havens Trækroner sammen, saa Lind, Eg, Bøg, Alm og 
Ask drak Skaller indbyrdes. 

Han vilde for enhver Pris forhindre, at Ellen med den 
lange Fletning fik et Stævnemøde med hans gamle Ven, Kammer- 
herre Lehnsdorff. 

Ellen løb, som hun var gal. Hun satte over et Dige, over 
en Grøft. Hun vilde hjem, hjem til det usle Natmandshus, det 
værste Ly, hun kunde tænke sig, hvor der var langt rigeligere 
med Skændsmaal, Slagsmaal og Drukkenskab end med det dag- 
lige Brød. Men ingen Ting kunde være værre end det, hun 
havde gaaet igennem den sidste Dag. At tænke og at granske, 
at se alt det Glimmer og saa blive greben af Hofjægermesteren 
midt i sin Synd — — nej, saa hellere hjem til Natmandshuset 
til den fordrukne Fader og den arrige Stedmoder. 

Hun havde hørt Digets Buske brage bag ved sig. Under 
sit Løb standsede hun stundum for med et dybt Aandedræt at 
vinde Vejr til et længere Løb. 

Hun syntes først, der var nogen bag ved hende. Lød der 
Skridt eller ikke? Hvad? Den gamle Hofjægermester kunde da 
ikke rende saaledes. Videre, videre! 

Hofjægermesteren havde jo et Par Gange gjort hende 
bange. Hun kendte hans Rygte. Hun vidste ikke, at Hofjæger- 
mesteren havde en Slags Samvittighed. Længe havde han haft 
et godt Øje til hende, men den Samvittighed, som han stundum 
foragtede, stundum koketterede lidt med, havde hvisket myndig 
til ham — eller rettere sagt, han havde oversat samme Samvit- 
tigheds Tale i sin egen Stil omtrent saaledes: 

— Det er min Sæl Synd. Hun ser saa pæn ud, den 
stakkels Tøs. Og naar man tænker paa det Rak, (hun er 
kommen af! 



Hu hej, hvor det stormede! Det føg med Støv og Jord 
og Sand. 



V. 

Der var ingen Ro, intet tomt Rum i Luften. Det hylede 
overalt, det føg overalt. Det ruskede i den lille Ellens Haar, det 
piskede mod hendes Kinder, det kradsede og skar under hendes 
Øjenlaag. 

Men hun vilde rende hjem til sin Fader Jens Natmand og 
til sin Stedmoder Sidse. Og den Sidse havde hun tusende Gange 
skældt ud for en So og et Asen. Hun maatte hjem til det Rak, 
hun var kommen af — som han sagde, Herremanden. 

Jens Natmand var nu hverken Tater eller Renovations- 
kusk, hverken Natmand i gammel københavnsk eller i gammel 
jysk Betydning. 

Simpelt hen en Husmandssøn, der fra ung af havde rendt 
med Prangere til Markeder og holdt en Ko, en Hest eller et Svin, 
der skulde sælges. En ganske køn Fyr, fjollet, skikkelig, der 
gabede ud i Luften og tog for sig, hvad Luften og Livet serverede 
ham i al Tilfældighed. 

Han kom »galt af Sted« med en Pige. Saa fik han det 
saakaldte Natmandshus i Fæste. Det hørte under Ravnshøj Gods. 
Det laa paa en Sandtange, der skød sig ud i Bugten. Tangen 
skyllede stadig op. Det var altid tarvelig Foder til en Ko. Der 
kunde ogsaa stanges nogle Aal, og saa kunde Jens Natmand af 
og til paa Markeder købe en ældgammel Hest, slagte og flaa den 
og sælge Huden. Den sidste Haandtering var lidet ansét. Den 
gav ham Titulaturen Rakker eller Natmand. 

Ellens Moder døde snart. Efter hendes Død tog Jens mere 
og mere til sig af de vaade Varer paa Markederne. Men han 
havde holdt Sagerne gaaende, til Ellen var 13 Aar. Saa tænkte 
han, at eftersom Tøsen skulde konfirmeres og selvfølgelig straks 
efter Konfirmationen ud at tjæne, saa kunde han tage Sidse, hans 
fyrretyveaarige Elskerinde, der dog laa sin Søster og Svoger — 
et Par Husmandsfolk — til Byrde. 

Sidse var arrig og gal. Hun pryglede den lille Ellen og 
skældte og smældte paa Jens Natmand. Jens drak mere og mere. 
Ellen fik Plads paa Ravnshøj hos Gartneren. 

Natmandshuset laa paa Tangen, som sagt. Sandet borede 
sig højt op om dets Vægge. Om Vinteren tyngede Sneen paa 
det gamle Straatag, der faldt længere og længere ned over 
Væggen som en gammel, lasket Kasket. Et Par halvt udgaaede 
Piletræer stod og døde en langsom Tæringsdød i Sandet. Ude 

sloges og kævledes Vind, Vand og Sand, inde sloges og kævledes 
Jens og Sidse. 

Jo mere fordrukken Jens blev, jo daarligere gik det med 
Sagerne. Han blev snydt paa Markederne, kom tomhændet hjem, 
men noget Brændevin var der altid Raad til i Kroerne paa Vejen, 
flvad der kunde gøres i Penge af den Smule Indbo, der oprinde- 
lig havde været i Natmandshuset, det blev solgt eller pantsat. 
Saa sloges Mand og Kone som føre Karle i den tomme Stue og 
det kolde Køkken. 

I Aften var hele Rummet fuldt af fygende Sand. De 
gamle, halvdøde Piletræer med de vidt skrævende Grene mis- 
handledes igen af Stormen værre end i mange Aar. De knagede 
og bragede. Hyttens Straatag vred sig som en Orm under 
Stormens Greb. Det peb og hvinede ned gennem Skorstenspiben. 
Stranden stank af Tang. Bølgerne piskedes af Oktoberstormens 
Svøbe langt op paa Sandtangen, til de var ganske matte og 
slikkede med afmægtig Vredesfraade det sejgt modstaaende Sand. 

Himlen var ikke tæt skyet, men ligesom paa maa og faa 
oversmurt med en Tjærekost. Mellem de raa Strøg kikkede noget 
klart frem hist og her; stundum sendte Maanen et koldt Grin 
ned over al den Halløj. 

Ilde saa det ud der ude, værre saa det ud der inde, inde i 
Natmandshytten. 

Jens Natmand var kommen fra Marked, meget drukken, 
flan havde slaaedes med Konen, kunde han huske. Hun havde 
forlangt Penge af ham, og Jens havde ingen, trods det, at han 
havde solgt et Par Hestehuder. Hvor Pengene var blevne af, 
anede han ikke. Han havde spillet Kort, men havde det Indtryk, 
at han havde vundet. Han havde en Fornemmelse af, at han 
var svært mat, og at Kællingen aldeles havde Overtaget. Han 
tog sine Prygl med en uklar Bagtanke om at gøre rigelig Gen- 
gældelse ved Lejlighed og smed sig i Halmen i sin Sæng. Det 
var længe siden, at der havde været Dyner i den. 

Han vaagnede ved et voldsomt Stød af Vinden ned gennem 
Skorstenspiben. Maanen var skyfri, gloede bredt ind og sendte 
en hel Lyspyramicle gennem de lave Vinduer. 

Hans Kone laa ved Siden af ham. Jens Natmand følte 
Trang til at slaa hende. Han havde en Følelse af, at han 
skyldte hende Prygl, og at han burde betale sin Gæld. 




Natmandens Datter. 



281 



Han lyttede et Øjeblik til sin Kones A andedræt. Hun 
snorkede. Han sluttede af Lyden, at hun havde drukket Brænde- 
vin. Det stred mod hans moralske Følelse at slaa hende nu, da 
hun var fuld, og da han selv havde sovet Rusen ud. Det var 
Jens Natmands Ridderlighed. 

Han skrævede over den snorkende Sidse, var mat og tung 
efter Rusen, tændte et Tællelys, satte sig paa en Stol og hørte 
dvask efter Vindens Tuden og den hule Brølen fra Stranden. 

Længe havde han siddet saaledes. Lyset var brændt langt 
ned i Stagen, der stod en Taagekrans om den højt blussende 
Tande. Hans eget Aandedræt sendte Skyer ud i den kolde Stue, 
som om han røg Tobak. Da rejste Sidse sig med et Ryk og 
satte sig paa Sængen. 

Over hendes kulsorte Haar strøede den osende Tællepraas 
skarpe Lysreflekser. Det var det eneste kønne, Sidse endnu havde 
tilbage, det Haar, og det saa Jens Natmand sig endda yderlig 
opbragt paa. For det var det Haar, der i sin Tid havde be- 
daaret ham, og nu tænkte han, at om Sidse ikke havde haft det 
glitrende sorte Haar, saa havde han aldrig faaet det arrige Asen 
at trækkes med hele Livet, saa havde han kunnet beholde sin 
Datter Ellen, og hun havde et godt Sind. For mens hun var i 
Huset, saa græd hun, naar Jens var fuld, og saa kunde Jens 
blive rørt og græde med, men med Sidse blev det altid til Slags- 
maal, og saa havde hun endda slaaet sig til Drik paa det sidste 
Aars Tid. Det var det mest »krænkendet for et Fruentimmer, 
mente Jens Natmand. Han havde altid følt sig dybt moralsk 
forarget, naar han saa et fuldt Kvindemenneske. Mandfolks 
Drukkenskab var derimod en nødvendig Konsekvens af Livets 
Gang i det hele, i Følge Jens Natmands etiske Opfattelse. 

Nu var Sidse vaagnet og sad paa Sængen. Ægteparret 
sendte hinanden Øjne, halvt døsige, halvt arrige. Der laa tusende 
Bebrejdelser, tusende Nag, et langt uopgjort og aldrig opgørligt 
Regnskab i disse fire Øjne. 

Og imens larmede Vind og Vand, og Hytten skælvede, som 
om en haard Haand rystede den. 

Noget dundrede mod Vindusruden. Aa, det var vel Vinden, 
som nu skabede sig paa en ny Maner. Eller det var vel en løs- 
reven Kvist fra en af de tørre, halv udgaaede Pile. 

Mand og Kone sendte paa én Gang et flygtigt Blik hen mod 
Ruden, saa mødtes Øjnene igen med samme døsige, indeklemte Had. 

Tilskueren. 1887. 20 

Det dundrede igen. Der lød som et Skrig. 

— Hvad Fa'en er det? brummede Jens Natmand. 

— Fa'er, Fa'er, lad mig komme ind, og det straks. 

Jens Natmand løftede Dørens Krog og satte sin Haand paa 
Klinkefaldet. 

Ellen kom farende ind, saa forpjusket, at hendes lange 
Nakkefletning var opløst og hang bredt ned ad Ryggen. Hun 
var blussende rød, og Sveddraaber rislede ned ad Pande ogp 
Kinder. 

— Han er efter mig, han er efter mig! 

Sidse blev siddende ubevægelig. Men Jens Natmand tog 
sig tungt hen over Panden, rejste sig langsomt, alt mens en 
Skælven gik gennem hans Krop. Saa brød han ud i høj Graad 
som et Barn, gik hen mod Ellen, tog hende lindt og varsomt paa 
det udslagne Haar og sagde: 

— Du er det eneste, jeg rigtig har brudt mig om. Og 
her (han hug i Bordet) og her skal S — 1 — mig ingen gøre dig 
Fortræd. 

Han løftede Lysestagen og truede med den hen mod Sidse r 
som om han vilde slaa den i Hovedet paa hende, hvis hun 
vovede at sige noget. Men Sidse sagde ikke noget, hun bøjede 
Hovedet og blev siddende ubevægelig. 

Jens Natmand stod og dækkede med Armene over sin 
Datter, uden at turde røre hende. 

»For jeg er saadant et Svin, c tænkte han, »og jeg er ikke 
værdigen til at berøre hendes Klæder og Aasyn.t Han fornam 
et lille Stænk af Trøst, da han indvendig havde formet denne 
prækenagtig højtidelige Frase, blev lidt rørt over og forsonet med 
sig selv. 

Det dundrede paa Døren myndig befalende. Jens Natmand 
følte en Kommando, som han maatte lystre. Han havde jo ogsaa 
tjænt Kongen i sin Tid og havde faaet Disciplin banket ind. 



Der var ikke stort mere end en halv Times Gang fra 
Herregaarden til Natmandshuset. Men for Ellen havde det aldrig 
været saa langt som i Dag, og det var gaaet Hofjægermester 
Rosenfeld ligesom »Natmandens Tøse. 



VI. 

Han vilde ikke have hende prisgivet til Kammerherre 
Lehnsdorff. Da han standsede hende i Haven, var han endnu 
under Paa virkningen af den lette, men stimulerende Champagne- 
rus fra Middagen. Halvt var der humane, halvt brutale Instinkter 
oppe i ham. 

Da Pigen løb, gav han sig til at løbe efter hende. Men 
hans Tyngde mindede ham om, at hans Tid som Væddeløber var 
forbi, og med Tyngdefølelsen mældte Fornuften sig ogsaa. Da 
han kom ud paa den sandige, stormpiskede, flade Eystslette, hen 
over hvilken Stormen boltrede sig af Hjærtens Lyst, saa blæstes 
det hedeste af Vinbegejstringen bort, og Hofjægermester Rosen- 
feld skammede sig over, at han havde baaret sig saadan ad. 
Hans første Følelse var, at han burde vende om og var lige ved 
at gøre det. Da lyste Maanen paa én Gang over det gule Sand, 
og et langt Stykke foran sig saa han Ellen løbe, Vinden sno og 
vende hendes Klæder og hendes Haar flagre vildt. Han tænkte: 

— Der render hun, stakkels Tøs, og tror, jeg kan naa 
hende. Hun saa' saa Pokkers godt ud. Lehnsdorff . . hm . . . 
han gør én saa væmmelig. Nu render hun hjem til Faderen — 
og til Sidse. Sidse! Ja hun var, Skam, ogsaa en pæn Pige . . 
og nu! Det er dog nederdrægtigt, saa denne Verden er fuld af 
Fristelser. Man kan aldrig faa Lov til at blive et ordentligt Men- 
neske, og jeg vil s'gu saa tit saa gærne være det. Det er ogsaa 

Fandens, at Menneskene at at — de ikke er skabte 

paa en anden Maade. Jeg kan ikke gøre ved, at jeg er skabt, 
som jeg er skabt. Bare vi allesammen var — noget anderledes. 

Lyset fra Natmandshusets Vindu skinnede langt hen ad 
Sandet. Hofjægermesteren saa i Maaneskinnet Døren aabnes. 
Ellen var altsaa tyet hjem. 

Skulde han vende om? Han syntes, det var flovt. Han 
havde Lyst til at se den lille Ellen en Gang endnu, og saa skulde 
han, det bandte han indvendig paa, være skikkelig imod hende. 
Og den sorthaarede Sidse, hendes Stedmoder — Hm, hende havde 
han rigtignok ladet gaa for Lud og koldt Vand, maaske fordi 
hun ikke havde været saa »uheldig«, som saa mange kønne Piger 
paa Godset. 

Han vred sig under Vægten af Nag og Selvforagt. Det 
var godt, at Lehnsdorff ikke var her og kunde læse, hvad der gik 
for sig med ham, for saa havde han da grint ham væmme- 
ligt ud. 

Med ét følte han en Beslutning tvinge sig frem i ham. 
Den formede sig ikke, eller ban vilde ikke forme den. Men resolut 
borede han sig gennem Storm og Sandfog hen til den lille Hytte 
og dundrede paa dens Dør. Den blev aabnet. 

Jens Natmand bøjede sig dybt i stum Forbavselse. Ellen 
gav et lille Hvin fra sig og klamrede sig til Faderen. Sidse 
samlede sine Klæder om sig, rejste sig, stod og skælvede som et 
Espeløv. Der kom ogsaa en Slags Samvittighed op i hende i 
Form af en kraftløs Harme. 

Hofjægermesteren var lige saa forlegen som Hyttens Folk. 
Men han paatog sig den myndigste Mine, han kunde opdrive, 
rømmede sig, fnøs ud i den ildelugtende Atmosfære, tog en Cigar 
ud af sit Futteral, tændte den og tog Position med Haanden 
støttet mod Bordpladen. 

— Her ser fælt ud, sagde Hofjægermesteren. 
Sidse saa trodsig- frækt paa ham og sagde: 

— Ja, jeg havde det meget bedre, da jeg var Malkepige 
paa Ravnshøj for ti Aar siden. 

Hofjægermesteren kunde lade, som det var under hans 
Værdighed at høre, hvad hun sagde, og at se hen til hende. Det 
var godt for samme Værdighed, at hun ikke kunde se, at hendes 
Replik skar ham igennem som en Enivsod. 

— Du drikker, Jens, sagde han. 

— Det er Markederne, Hr. Hofjægermester , svarede Nat- 
manden, mens han dukkede Nakken og holdt sin Datter fast i 
Haanden. Hun stod og saa ned for sig. Hendes ene Fod be- 
vægede sig urolig frem og tilbage paa Stengulvet, saa Saalen 
stadig skurede sagte mod Sandet. Lysskæret samlede sig om 
hendes blonde Hoved med det løste Haar. Og ud fra al denne 
Haarmasse skinnede det lille, kønne Ansigt med de store, for- 
skræmmede Øjne. Hofjægermesteren, som ellers ikke var stærkt 
begavet med Kunstsans, kom til at tænke paa Helgeninder, 
han havde set paa gamle, gamle Billeder i Italien, eller hvor 
det var. Det kunde han ikke huske. 

— Jens du — — tror du, du kunde blive ordent- 
lig, hvis du fik Skovløbertjænesten i Sønderskoven? sagde Hof- 
jægermesteren. 

Jens faldt paa Knæ. Ellen slap ikke hans Haand. Sidse 
•græd. Strængt formanende sagde han: 

— Men I bliver smidt ud igen, hvis I drikker. 

Jens løftede tre Fingre og Øjnene mod Loftet. 
Hofjægermesteren fik mere og mere Selvfølelse i Retning 
af det forsynsagtige. 

— Det er bedst, Ellen lærer Mejeri, sagde han, og kommer 
ud. En Pige har godt af at komme langt bort fra Hjemmet — 
og — og blive mere selvstændig. Jeg skal sørge for, at du 
kommer til min Svoger paa Tjørnelund ovre paa Fyen. Dette 
Roderi i denne Natmandshytte vil jeg ikke vide mere af her paa 
mit Gods. 

Han gik under almindelig Bestyrtelse og Glæde — - uden at 
sige farvel. 

Han var i godt Humør, da han kom ud i Blæsten, og han 
reflekterede omtrent saalunde: 

— Bare nogen kunde forstaa denne herre Verden. For 
det var s'gu dog egenlig ikke Meningen, at jeg vilde gøre, som 
jeg har gjort. Men havde den Tøs ikke set saa angst ud nede i 
Haven, og havde jeg ikke været gal over, at Lehnsdorff vilde 
have fat i hende, og havde jeg selv ikke først villet have fat i 
hende, og var jeg ikke kommen ud i denne Fandens Blæst, som 

har gjort mig saa tam ja saa — saa havde Jens Natmand 

og Kællingen kunnet ligge og svine i det , som de selv vilde — 
og saa — ja saa bliver jeg dog ikke anderledes , end jeg før har 
været. Ja, jeg forstaar det ikke. Egenlig er det til at blive gal 
over. Menneskene, de er ligesom Vind og Vejr er til. 



— Naa, sagde Kammerherren, som Hofjægermesteren traf 
i Rygekabinettet. — Du lover én noget, som du ikke holder. 
Men vil du saa en anden Gang nævne, hvad du forbeholder dig 
selv og ikke under dine Venner. 

Hofjægermesteren forsøgte at le lystigt. Havde han fortalt 
sin Ven Kammerherren, hvorledes han havde baaret sig ad, var 
han sikker paa ikke at have faaet Fred for hans Stikpiller. Men 
nu var det ham en lille Tilfredsstillelse, at han havde narret 
Kammerherren, der var saa langt klogere og kundskabsrigere i 
Sprogene. 



S. SCHANDORPH. 




København som aaben By. 



Uberstlieutenant Tuxen har i Anledning af mine Bemærk- 
ninger i November — December Hæftet f. A. skrevet et Gensvar til 
mig, som har den Egenskab, at det slet ikke henvender sig til 
mig. Min ærede Modstander vil nemlig ikke have mere med mig 
at gøre. Han har opgivet mig. Jeg har, som han skriver, Aar 
ud og Aar ind forfægtet de samme Anskuelser — endog uden 
Spor af Variation, og i disse Tider, hvor Foranderlighed i For- 
svarsanskuelserne er Løsenet, hvor Københavns Befæstning mest 
forsvares af dem, der tidligere vare dens Modstandere, og hvor 
selv Hs. Eksellence Krigsministeren hvert Aar fremsætter sine Planer 
med oplivende Variationer, — i Tider, som disse, er Fastholden 
af indgroede Anskuelser Aar ud og Aar ind ham en saadan Sær- 
hed, at han gaar af Vejen for den. Han vil derfor end ikke gøre 
et Forsøg paa at overbevise mig. Derfor lader han mig staa og 
henvender sig i Svaret, som kun i Overskriften er stilet til mig, 
til Tidsskriftets Læsere for at forsikre dem, *at jeg i de af mig 
fremsatte Hovedbetragtninger , dels vedrørende Koncentrations- 
spørgsmaalet, dels Forsvaret af det nordøstlige Sjælland med et 
befæstet Helsingør som Reduit, indtager en haabløs isoleret Stilling 
ikke alene iblandt Militære, men blandt alle, der have udtalt sig 
om Forsvaret, ligegyldig til hvad Parti de høre. 

Hvis det nu var sandt, at jeg befandt mig i en saa 
isoleret Stilling, var det ikke derfor givet, at mine Anskuelser ere 
urigtige. Alle nye Ideer maa jo nemlig en Tid bæres af enkelte. 
Ja selv om mine Anskuelser vare undersøgte af sagkyndige, som 
kendte dem bedre end Oberstlieutenant Tuxen, der er aldeles vild 
paa det, han kalder min Tanke, og disse havde fundet dem 
underlige, ekstravagante, i intet Tilfælde anvendelige, saa var der 
dog ikke derved leveret noget afgørende Bevis for, at de ikke 
duede; ti det var jo meget muligt, at Kritikerne ikke havde 
kunnet se ganske fordomsfrit paa det nye. Jeg har nogen Erfaring 

i det Punkt; ti jeg har nogle Gange befundet mig ene med en 
Tanke, som senere er bleven optagen og bleven hele Hærens. 

Det forholder sig imidlertid ikke saa, at jeg er isoleret. 

For det første staar jeg da ikke ene i min Modstand mod 
Københavns Befæstning. Og det er det hovedsagelige, det som 
jeg fortrinsvis har søgt at vise, at Hovedstadens Befæstning vilde 
blive Byens Ruin og føre til Rigets Undergang i Krig. De Betragt- 
ninger, som jeg ved forskellige Lejligheder har anstillet om, hvor- 
ledes Forsvaret vilde stille sig, naar Byen var ubefæstet, er det 
underordnede, hvor meget min Modstander end forsikrer, at det 
er det hovedsagelige , og det om Byens Ruin kun Lappalier, som 
han ikke vil dvæle ved. 

Dernæst vil der, naar først Hovedspørgsmaalet om Byens 
Befæstning er afgjort i den eneste Retning, i hvilken det efter 
min Opfattelse kan finde sin endelige Løsning, ikke saa vidt jeg 
kan se, være noget andet Spor at slaa ind paa, end det jeg har 
tilladt mig at anvise, og naar mit Forslag i den Grad hænger 
sammen med selve Spørgsmaalet om Københavns Nedlæggelse som 
Fæstning, at det ikke kan skilles derfra (som jeg om lidt skal 
tillade mig at forklare), er det meningsløst at tale om min Isola- 
tion, naar jeg staar paa samme Side, som Majoriteten i Rigsdagen 
og i Folket. 

Hvilke Tanker Oberstlieutenanten gør sig om Oppositionens 
Planer, røber han ikke, men han er vis paa, at de ere forskellige 
fra mine. Han henter endog Vidnerne om min Isolation ude- 
lukkende fra den Side, som repræsenterer Modstanden mod Køben- 
havns Befæstning, idet han fremfører Udtalelser af Folketings- 
mændene Berg og Bojsen samt af »Politiken« imod mig. 

Jeg er nødt til et Øjeblik at opholde mig ved dette. Hr. 
Berg skal have udtalt de Ord: »Det er mig ubegribeligt, at man 
for at forsvare sit Land skal ordne sit Forsvar saaledes, at man 
intet kan forsvare«. Dette anvendes mod mig uden Angivelse af, 
hvortil der sigtes, og det tages til Indtægt for de officielle Befæst- 
ningsplaner, som Hr. Berg er imod. Jeg deler ganske Hr. Bergs 
Forundring over, at man vil ordne Forsvaret saaledes, at man 
intet kan forsvare, hvad jeg mener, man gør ved de Forslag, som 
ere komne til Syne i de senere Aar, og de anførte Ord kunne 
derfor ikke anvendes mod mig, som altid har talt for et kraftigt 
og virksomt Forsvar. Den Ytring af Hr. Bojsen, som føres frem mod 
mig, nemlig, at vi, naar det befæstede København angribes, ikke maa 

vente at faa en Mand overført, end ikke fra Lolland og Falster r 
forundrer mig end mere, ti baade S. Kjetterup og jeg har sagt 
noget meget lignende, saa der ingen Modsætning er i det Punkt 
mellem Hr. Bojsens og mine Anskuelser. I de Uddrag, som ere 
givne af Udvalgsbetænkninger, er der til visse noget, der, saaledes 
som det læses her, ikke af mig kan erkendes for rigtigt, men det 
er løsrevne Sætninger. I det hele forekom hine Udvalgsbetænkninger 
mig ikke at staa mine Anskuelser fjærnt. 

Mest Vægt synes Oberstlieutenanten dog at tillægge, hvad 
»Politiken« har skrevet. Han er saa glad over den Overhaling, 
»Politiken« har givet min Tanke, at han aftrykker et i øvrigt 
meget læseværdigt Stykke af, hvad dette Blad har skrevet. Men 
kunne de Læsere, til hvem Oberstlieutenanten henvender sig, nu 
ogsaa være overbeviste om, at det er min Tanke, som har faaet 
Overhalingen? Maa det ikke synes paafaldende, naar jeg, som 
Oberstlieutenanten siger, Aar ud og Aar ind har skrevet om For- 
svarssagen, at der saa ikke fremdrages noget, der er sagt om 
mig, men noget, der er sagt om min Tanke, saaledes som Oberst- 
lieutenanten forestiller sig den. Jeg har haft den for en isoleret 
sjældne Lod at se mine Tanker optagne i Pressen, i Rigsdagen 
og i offentlige Forsamlinger, men de ere ikke altid optagne saa- 
ledes, at jeg. ganske tør lyse dem i Køn og Kuld. Dette var, saa 
vidt jeg mindes, særligt Tilfældet med det, »Hr. Hottur« skrev i 
Dagbladet. Han vilde, som jeg tror, have det nordsjællandske 
Terræn indrettet som en stor Fæstning, hvad S. Kjetterup, der 
alt synes, at København er meget for stor, aldrig har været Tals- 
mand for. 

Min ærede Modstander har saaledes ikke været synderlig 
heldig med sin Vidneførsel, og hans Ytring om, at enhver anden 
Forfatter, hvis Planer vare blevne saa ynkeligt medtagne, efter- 
haanden sandsynligvis vilde resignere, savner behørig Baggrund 
for at kunne slaa an. Jeg skal derfor ikke længere dvæle ved 
dette i sig selv ligegyldige Punkt. Heller ikke skal jeg standse 
ved, hvad han skriver om min Uvidenhed som Militær, om mine 
komiske Misforstaaelser, om min Hjærnes Beskaffenhed m. m. Jeg 
skænker ham med Fornøjelse disse Undersøgelsers Resultat, for 
at hans Rustkammer af slebne Talemaader ikke skal blive læns. 
Derimod skal jeg fremsætte et Par Bemærkninger til de to Hoved- 
betragtninger, han trækker frem, om Koncentrationsspørgsmaalet 
og Befæstningen af det nordsjællandske Terrænafsnit. 

Med Hensyn til Koncentrationen befinder Oberstlieutenantere 
sig vedblivende i en haabløs Forvirring, fordi han har blandet de 
fortifikatoriske Anlæg og det levende Værn sammen i samme 
Talemaade. Befæstningsanlægene kunne nok koncentreres paa 
Sjælland, men det levende Værn ikke lil Stadighed, efter som det 
onder almindelige fredelige Forhold er spredt over Landet, hvor 
det lever i Distrikterne med Kadrer og Vaaben i disses Midte. 
For Hærens Vedkommende maa der hver Gang, den skal. samles, 
først finde en »Mobilisering! Sted i det mindste for de Afdelingers 
Vedkommende, som ligge i Jylland og Fyn, og Koncentrationen 
kan mislykkes, hvor tidligt man end foresætter sig at bringe den 
til Udførelse. 

Det, som min Modstander foreslaar, er en Ophævelse af 
den ved Hærloven af 1867 skabte Dualisme. Hæren skal efter 
hans Opfattelse ikke længer have fast Fod baade paa den ene og 
den anden af vore to Krigsskuepladser, og der skal ikke længer 
efter Omstændighedernes Medfør kunne samles enten til vore gamle 
Valpladser eller til Sjælland. Jylland og Fyn skulle opgives. Selv 
om Angrebet kommer paa vore Fastlandsprovinser og kun paa 
dem, skal Hæren dog til Sjælland. I alt Fald skal der i Jylland 
kun efterlades en højst ubetydelig Styrke for at sikre Provinsent 
mod Brandskatning af fjendtlige Streifpartier. Hele vor Hær skal 
derfor i det væsentlige kun betragtes som Garnison for København. 
Koncentrationen skal forberedes ved Kadreforlæggelser til Sjælland 
i Fred, og hver Gang det lufter op i den europæiske politiske 
Atmosfære, maa alt trækkes fra de vestlige Landsdele til Sjælland,, 
for at den store Fæstning kan have, hvad der behøves — ikke 
til dens Forsvar: Nei — til dens nødtørftige Besætning. 

Dette kalder jeg en Opgivelse af Landsforsvaret og en 
Krænkelse af Hærloven af 1867, der gik ud fra helt andre For- 
svarsprinciper. Hærloven gjorde ganske vist en Koncentration til 
Sjælland mulig, naar der var Fare for Angreb her, men den gik 
nok saa meget ud fra, at vi vilde faa Anvendelse for vore for- 
enede Stridskræfter paa vore gamle Valpladser. 

Hærloven af 1867 er aldrig bleven gennemført i dens Aand. 
Der kan have været Forhold i den europæiske Udvikling, som 
undskylde det, men det gaar ikke an at nægte, hvad der var 
Lovens Mening. Men det gør min ærede Modstander, idet han paa- 
staar, at Loven af Jylland-Fyn paa den ene og Sjælland med Øerne 
paa den anden Side kun har skabt to Territorialenheder, og at den 

saa lidt har tænkt paa et selvstændigt Forsvar af den første af disse, at 
den ikke har lagt en eneste Kanon derover. Dette er en fuldstændig 
Fejltagelse. Der indførtes tilvisse to Territorialeriheder, som Dua- 
lismen overhovedet gennemførtes i alle Forhold, men det karakte- 
ristiske er netop, at den Vestre Hærgruppe, som jeg har forklaret, 
fik sin egen Overkommando og alle Midler til at føre en selv- 
stændig militær Tilværelse. Med Hensyn til Artilleriet blev Dua- 
lismen indført baade i Felt- og Fæstningsartilleriet, og det var 
ikke Lovens Skyld, at de jyske Artilleriafdelinger bleve i København. 
Hvis Oberstlieutenant T. vil føre sine Undersøgelser saa langt til- 
bage, at han kommer til Indsigt i det, der angaar Hærlovens 
Udførelse, vil han finde, at det er sandt, hvad S. Kjetterup har 
skrevet, at det var Venstre, som var Anledningen til, at vi dog 
fik saa meget Artilleri til Jylland, som nu findes der. 

Den Henvisning, som Oberstlieutenanten gør til Udtalelser 
af mig i »den anden slesvigske Krige forekommer mig højst 
umotiveret. Der er ingen, som mere end jeg kan ønske, at Hæren 
altid maa optræde i sin fulde Styrke og Kraft paa det rette Sted, 
der, hvor den kan virke med Held. Men her er der jo slet ikke 
Tale om at bedømme Angriberens Hensigter rigtig, end mindre 
om at tage Beslutning om, hvorvidt det er rigtigst at have den 
største Styrke paa Als, Fyn eller i Jylland. Min Modstander vil, 
at vi straks skulde opgive det hele og gaa til København, et Sted, 
som efter min Mening ikke er udsat, og som efter min Opfattelse 
heller ikke kan forsvares som Fæstning af den Styrke, vi raade 
over, allermindst naar vi »ved en resolut Beslutning« har overladt 
Fjenden hele vort øvrige Land. 

Om den anden af de Hovedbetragtninger, Oberstlieutenant 
T. drager frem, skal jeg udtale mig lidt udførligere, da der om 
alt, hvad der angaar det nordsjællandske Terrænafsnits Betydning 
og Befæstelse, hersker meget uklare Forestillinger. 

Egentligt er det nemlig ikke mig, som foreslaar noget nyt 
Det, jeg har anbefalet, er tvært imod gammelt og paa en Maade 
bestaaende. Det er de nyere krigsministerielle Forslag, som efter 
min Mening bryder med det os af Fortiden overladte System. 

I gamle Dage besad vi i Nordsjælland de to Fæstninger 
ved Sundet, som hørte sammen, København og Kronborg, Befæst- 
ningerne ved Isefjordens Indløb samt et særligt konstrueret flydende 
Værn paa Roskildefjord. Dette System vil Krigsbestyrelsen nu 
forlade. Den vil nedlægge Kronborg som Fæstning og erstatte 

alt det nævnte ved en stor Reduitfæstning om Hovedstaden. Men 
en saadan Fæstning har København aldrig været; Københavns 
Befæstning har væsentligt kun været et Punkt i Kystbefæstningen 
med den særlige Opgave at beskytte Flaadens Leje. Der har vel 
til alle Tider været Stemmer for at gøre Fæstningen til en Reduit- 
fæstning. Alt Saint Germain tænkte i forrige Aarhundrede der- 
paa, hvad der ikke vil kunne forundre nogen, der kender den 
militære Tilstand den Gang, før den nationale Hær blev skabt. 
I dette Aarhundrede har der ogsaa været Talsmænd for at udvide 
Befæstningen saaledes, at der kunde forenes en befæstet Lejr med 
den, i hvilken en vigende Hærstyrke kunde finde Optagelse. Men 
Idéen er ikke bleven optagen. Det er min Overbevisning, at vore 
mest fremragende og indsigtsfulde sagkyndige have været der- 
imod, og at Frederik VI, som ledte Hærstyrelsen i den første 
Tredjedel af dette Aarhundrede, heller ikke vilde have en saadan 
Fæstning, som vilde lamme det aktive Forsvar. 

Især tiltog Betænkelighederne, da Byen voksede. En Be- 
folkning paa 100,000 Mennesker fandt man i 1809 altfor stor til 
at slutte ind i en Fæstning. Man vidste den Gang bedre end nu, 
hvad det vilde <sige, at udsætte en saadan Befolkning for Krigens 
Skæbne, og hvilken skæbnesvanger Indflydelse den og Hensynet 
til de Skatte, der truedes med Ødelæggelse, maatte faa paa For- 
svarets energiske Førelse. 

En anden Ting er det, at ingen tænkte paa at ophæve det 
Led, København hidtil havde dannet i Kystbefæstningen. Man 
vilde have Fæstningerne København og Kronborg, som før; men 
man vilde blot ikke, at Københavns Fæstning skuide forandre 
Karakter. Naar Byen voksede og voksede, og Fæstningen skulde 
følge med, vilde den blive noget helt andet, end den før havde 
været. Den vilde saa tilsidst blive til en Vaabenplads, som stod 
i skrigende Misforhold til vor Væbning. Den vilde blive uover- 
kommelig for vore Forsvarsmidler, selv om man opgav alt andet. 
Den vilde fuldstændig forrykke Ligevægten i vor Forsvarsordning. 

Spørgsmaalet var derfor egentlig blot, om man skulde slutte 
Byen med inde i den nødvendige Befæstning, eller om man skulde 
lade den være udenfor. I sidste Tilfælde vilde Byen faa sin Be- 
fæstning liggende udenfor sig ved Søen paa samme Maade, som 
Kronborg laa udenfor Helsingør, Korsør Fæstning udenfor Korsør, 
Vaxholm udenfor Stokholm, Kronstad udenfor St. Petersborg osv. 

I det Øjeblik man beslutter sig til ikke at opføre den 
uformelige og efter min Mening i alle Henseender uforsvarlige 
Fæstning, som langt overstiger, hvad Fortidens sagkyndige have 
tænkt sig muligt, at vi kunde indlade os paa, maa vi med Nød- 
vendighed tilbage til vor Kystbevæbning og først og fremmest da 
til de Befæstninger i det nordøstlige Sjælland, som vi til Dels be- 
sidde endnu, skøndt i en højst utidssvarende Stand, ti de ville 
ikke kunne undværes. Og det vil lønne sig at sætte dem i 
ordentlig Stand, ti med dem som Støttepunkter vil vor aktive Hær 
i paakommende Tilfælde kunne yde Hovedstaden nok saa god en 
Beskyttelse, som noget som helst Fæstningsforsvar er i Stand til. 

At København, selv om den bliver en aaben By, ikke kan 
undvære en Beskyttelse mod Søen, er en sørgelig Nødvendighed, 
som følger af de internationale Søkrigsregler og Kapervæsenet. 
Enhver By, som ligger ved Kysten, maa have sit Værn mod Søen. 
I Krigen 1807—14 havde alle Landets smaaByer ved Kysten deres 
improviserede Værn af Blokskibe og Kystskanser. Større Byer 
maa selvfølgelig gøre større Anstalter i Forhold til de Hjemsøgelser, 
som de ere udsatte for. I Europa finde vi næsten alle Kystbyer 
forsynede med et saadant Værn, selv Stæder sofn Hamborg og 
Lybek have deres. 

Hvorledes den aabne Stad Københavns Søfæstning bør være, 
skal jeg imidlertid ikke her tale om. Kun skal jeg sige, at efter 
min Mening bør den overdrages Marinen, og danne dennes Hoved- 
station. 

Med Hensyn til Flaadestationen og den Beskytielse, den 
behøver, er Offentligheden i det hele kun lidet vejledet. Vi ere 
opdragne i den Forestilling, at Københavns Volde vare nødvendige 
for at beskytte Flaaden, og saa glemme vi, at vi ikke længere be- 
sidde nogen Flaade, som behøver en saadan Beskyttelse. Der 
er nemlig Forskel paa Flaade og Søværn. Vi besade tidligere 
begge Dele. Flaaden var det store Apparat af søgaaende Skibe, 
som ikke hørte til Forsvaret, men som besades i offensiv Øjemed, 
naar vort Land vilde hævde sin maritime Overlegenhed over svagere 
Sømagter, f. Eks. Sverig. Da den ikke udrustedes i Krig mod 
større Sømagter eller under en Forsvarskrig, men laa aftaklet i 
Orlogshavnen , behøvede den selvfølgelig en Beskyttelse. Ander- 
ledes forholdt det sig med Søværnet o: de for Forsvaret udtrykke- 
ligen byggede Krigsfartøjer og de af Orlogsflaaden til Forsvaret 

afgivne Linjeskibe og Fregatler. Disse beskyttedes ikke, de skulde 
tvært imod beskytte og vare spredte i begge Rigers Farvande. 

Hvad vi nu besidde af Sømidler, er kun Søværn, Det skal 
alt sammen lægge ud i Tilfælde af Krig og har sin Rolle i For- 
svaret at udføre. Det trænger ikke til Beskyttelse, men kun til 
Støttepunkter og midlertidige Tilflugtssteder. Hvis dette tilstrækkelig 
forstodes af Offentligheden, vilde et af de Spørgsmaal i Forsvars- 
sagen, som hidtil har forekommet mange allervanskeligst at komme 
over, finde en let og naturlig Løsning. Saa sagde vi til Marinen: 
»Nu beskytte vi ikke længere dig, men fordre tvært imod, at du 
beskytter os mod Bombardement eller Angreb fra Søent. Saa 
vilde der komme Liv i Marinen, og den vilde sikkert fordre netop 
det, S. Kjetterup har foreslaaet, et selvstændigt befæstet Marine- 
arsenal ud for København. 

At jeg har anset det for rigtigt, at Hærens sjællandske 
Depotfæstning forenedes med det andet fortifika toriske Anlæg ved 
Øresund, skal jeg ikke her opholde mig ved. Det er endnu min 
Mening, at den dér vil finde sin bedste Plads, men dette staar 
selvfølgelig ikke i en saadan uløselig Forbindelse med Spørgs- 
maalet om Københavns Nedlæggelse som Fæstning, at der ikke 
derom kan diskuteres. Det vigtige er kun, at Hærens Central- 
etablissementer i København flyttes til hensigtsmæssigere Steder. 

At der ikke ved denne Flytning vil paavæltes os Udgifter 
af Betydning, skal jeg kun tilføje, fordi Oberstlieutenant Tuxen, 
som bekendt, for Offentligheden har udskreget, at Udførelsen af 
mine Forslag vilde fordre enorme Beløb. Hvis han havde læst 
den kritiserede Forfatters Afhandlinger nogenlunde fuldstændigt, 
vilde han flere Steder have fundet den økonomiske Side af Sagen 
behandlet. Naar en ny Befæstning sættes i Forbindelse med Ned- 
læggelsen af Københavns Fæstningsetablissementer, vilde Udgifterne 
ikke blive store. For Kastellet kan man faa en Sum, hvorfor en 
bedre Befæstning af samme Art kan bygges andensteds, for 
Arsenalet ligesaa o. s. v. • 



Jeg antog her at være færdig med Oberstlieutenantens saa- 
kaldte Gensvar, men opdager, at han i Slutningen af sin Artikel 
ogsaa fører Feltmarskalk Moltke frem som Vidne mod mig. Han 
bar nemlig fra det nylig udkomne* preussiske Generalstabsværk 
om Krigen 1864 fremdraget den Betænkning, som Moltke i 1862 

afgav om Muligheden for at føre en Krig mod Danmark igennem. 
Oberstlieutenanten ender sin Artikel med den Afsløring, at det i 
denne Betænkning hedder, »at København som Regeringens Sæde 
bør være Hovedobjektet i en Krig mod Danmark, men ikke kan 
blive det, før man er Danmark overlegen til Søs«, og slutter der- 
efter af med den udsøgte Sortie: »Hvis S. Kj. vilde indprente sig 
disse Ord, kunde han spare sig alle sine Artikler«. 

Hertil skal jeg svare, at S. Kj. naturligvis ikke vil ind- 
prente sig nogle Ord, som ere urigtige. Moltke udtalte i hin Be- 
tænkning ikke andet, end hvad vi og hele Verden vidste, at saa 
længe vi ere overlegne til Søs, kan Preussen under en Enekrig 
med os ikke komme til Sjælland eller til Regeringens Sæde, og 
at Erobringen af det danske Fastland derfor ikke kunde føre til 
en definitiv Fredslutning hurtigt. Dette er noget helt andet, end 
hvad Oberstlieutenant T. faar ud af hint Aktstykke. 

Om Tyskland bør gøre København til Hovedobjektet for 
dets Krigsførsel, afhænger nemlig ganske af den Krigs Natur, som 
maa tænkes udbrudt. Er det en Krig alene mellem Tyskland og 
os, og tillader Europa vor Fjende at gøre ved os, hvad det vil, 
da kan til visse det Tilfælde indtræde, at man i Berlin tog under 
Overvejelse, om det ikke lod sig gøre ved et Tog mod København 
at tvinge os til at bøje os for Tysklands Vilje. Men er det en 
almindelig Krig, eller hersker der blot politisk Sympati for os hos 
andre Sømagter, bliver det mindre let at forestille sig, at Tyskland, 
som er en Fastlandsmagt, kan ville svække sin Stilling paa Fast- 
landet ved at føre et Par Armekorps over Vandet for at erobre 
en 0, som det dog ikke kan beholde, og som i intet Tilfælde kan 
have nogen Værdi for det. 

Tyskland, eller Preussen, som altid har lidt af svage Grænser, 
sætter overordentlig Pris paa den naturlige Grænse, det har er- 
hvervet mod Nord. Denne falder sammen med Kysten ved Nord- 
og Østersøen og fuldstændiggøres ved den Vandlinje, som nu skal 
bringes til Veje mellem de to Have.' Tyskland vil kunne besætte 
Jylland og Fyn, uden at dets naturlige Nordgrænse eller dets 
Fastlandsstilling derved svækkes, men ud over Storebælt er det 
ikke sandsynligt, at det nogen Sinde vil udstrække sine militære 
Operationer. 



C. Th. Sørensen. 

Urdet »KreoU, »kreolske (Spansk: criollo, rimeligvis deri- 
yeret af criar, at vokse) betyder paa Vestindisk omtrent det samme 
som indfødt; en Kreolneger er en paa Øerne født Neger og en 
blank Kreol en indfødt hvid Vestindianer. Ogsaa livløse Gen- 
stande kunne være kreolske, saa meget mere et Sprog. Kreol- 
sproget er vokset op paa vestindisk Jordbund, og er atter efter 
en kort Levetid i Begreb med at dø. Om en Menneskealder vil 
man næppe mere finde nogen, der kan tale det, og selv nu kan 
det næsten betragtes som et dødt Sprog. Saa meget mere Inter- 
esse turde det have at fremdrage det fra Forglemmelse, medens 
der endnu findes levende Kilder, og jeg bar tænkt, at ogsaa 
danske Læsere kunde have Lyst til at gøre i det mindste et 

flygtigt Bekendtskab med et Sprog, der i omtrent hundrede Aar 
-er blevet talt i vore vestindiske Besiddelser og som endnu gaar 
under Benævnelsen dansk-kreolsk. 

For Øjeblikket er som bekendt det engelske det herskende 
Sprog paa vore vestindiske Øer, ikke alene det officielle Regerings- 
sprog, men ogsaa det almindelige Omgangssprog saa vel for hvide 
som for kulørte. Men saaledes har det ingenlunde altid været, 
og det engelske Sprogs Supremati er endogsaa af forholdsvis 
ny Dato. 

I Begyndelsen af forrige Aarhundrede vare Øerne koloni- 
serede af en meget blandet og broget Befolkning. Hollændere, 
Franske, Spanske, Englændere og Danske vare til forskellige Tider 
komne ind i Landet og havde efterhaanden opdyrket det ved 
Hjælp af importerede, afrikanske Slaver. Blandt de hvide Kolo- 
nister var ingen Nation særlig prædominerende , og intet Sprog 
havde almindelig Borgerret; hver brugte sit eget Modersmaal i 
sin egen Kreds og kunde vel ogsaa hjælpe sig med de andres; 
Vestindianerne have altid været et meget polyglot Folkefærd. 
Men de sorte Slaver dannede efterhaanden imellem sig et eget 
Blandingssprog , sammensat af alle de forskellige europæiske Ele- 
menter, hollandsk, fransk, spansk og dansk, hvori det førstnævnte 
-dog var stærkest repræsenteret. Dette blev udbredt over alle tre 
Øer og blev foruden mellem Slaverne indbyrdes tillige benyttet 
som Samkvemsmiddel mellem disse og deres hvide Herrer, ja til 
sidst endog som en Art Lingua franca mellem de hvide Kreoler 

Omtrent i Midten af det 18de Aarhundrede bleve Slaverne, 
<ier hidtil havde levet i Hedenskab, omvendte til Kristendommen, 
<lels ved Hernhuter-Missionærer, de saakaldte »Moraviansc (mæhr- 
iske Brødre), dels ved Kateketer, der udsendtes fra Danmark. 
Disse maatte selvfølgelig sætte sig ind i det kreolske Sprog og 
ledede i Begyndelsen Undervisningen mundtlig. Snart blev der 
imidlertid Trang til trykte Hjælpemidler, og der udkom da (1765 
og 1770) de første Smaabøger paa Kreolsk, nemlig Psalmebøger, 
ABC Bøger og Luthers lille Katekismus. 1781 udkom det ny 
Testamente, oversat paa Kreolsk. Naturligvis var et Sprog, der 
var dannet af halvvilde Negere til Brug ved daglig Omgang alt- 
for indskrænket og altfor fattigt paa Tanker og Udtryk til at 
kunne gøre Fyldest ved Fremstilling af noget, der gik ud over 
-det allersimpleste og mest dagligdags, og det var derfor nød- 
vendigt at ty til Grundsprogene og navnlig da til det hollandske, 

for at kunne benytte det i et videre Omfang. Der dannedes der- 
ved et Højkreolsk, som var Skriftsprog og Kirkesprog, og et Lav- 
kreolsk som almindeligt Negersprog og til daglig Omgang. 

Som det vil ses af den vedføjede Literaturfortegnelse , der 
er nogenlunde fuldstændig, udkom der indtil et Stykke ind i dette 
Aarhundrede adskillige Bøger paa Kreolsk , der alle vare af reli- 
giøst Indhold, Psalmebøger eller Opbyggelsesskrifter. Gudstjænesten 
for de farvede Menigheder vedblev , at være kreolsk indtil ind i 
Trediverne. Men imidlertid var der indtraadt et Omslag i Sprog- 
forholdene, det engelske blev især efter den engelske Okkupation 
1807—1814 mere og mere fremherskende, medens det kreolske 
især i Byerne gik i Forglemmelse, navnlig det højkreolske, saa at 
Børnene ved Konfircnationsundervisningen maatte lære det som et 
fremmed Sprog. Den sidste kreolske Lærebog udkom 1827, og 
i Midten af Trediverne ombyttedes den kreolske Prædiken med 
engelsk. 

For Øjeblikket er Kendskaben til Kreolsk saa godt som 
fuldstændigt forsvunden paa St. Croix; i Byen St. Thomas finder 
man kun hist og her nogle faa gamle Negerkvinder, som endnu 
kunne tale det, og af de hvide Kreoler enkelte af den ældre 
Slægt, der erindre det fra deres Barndom. Ude blandt Land- 
negrene har det dog holdt sig bedre, og paa den mere afsides 
og uberørte St. Jan kan man endnu høre gamle Folk betjæne 
sig af *Kreol-Taelc som Omgangssprog , maaske endog med 
større Forkærlighed og Øvelse end Engelsk. Men for den yngre 
Generation er det selv dér et dødt Sprog, og den Tid er ikke 
fjærn, da det overalt vil være fuldstændig forglemt og kun leve i 
nogle Stednavne og maaske i et Par gamle Ordsprog og Tale- 
maader. Det var derfor allerede for nogle Aar siden, da jeg 
under et Ophold paa Øerne bestræbte mig for at faa lidt Kend- 
skab til dette gamle, pudsige og egentlig ret interessante Sprog, 
forbunden med ikke ringe Vanskelighed at faa brugbare Oplys- 
ninger, da Kilderne mest vare ældgamle Landnegere, der hverken 
kunde læse eller skrive, og hvis Ideer og Ordforraad ikke gik ud 
over den allersnævreste Kreds. Ved Siden af disse Rester af 
det levende, talte Sprog har man saa ganske vist den højkreolske 
Uteratur at gaa til, men dette maa ved Siden af det egentlige 
og oprindelige Negersprog betragtes som noget tillært og tillavet, 
der af Negerne selv knap nok forstaas og som paa sine Steder 
mere bliver til et daarligt Hollandsk. Saaledes siger Oversætteren 

af det nye Testamente i sin Fortale: »die bin noodsaeklig na 
geestlige Sacken for volg die hollands Spraek, als die regte Oor- 
sprong van die Creolse, so mi bin verpligt for giev een Waer- 
skowing ookal , dat mi ka volg die selve Regel na deese Over- 
setting van die Nywe T estament. Mi ka volg dieXreolse Spreek- 
Manier overal, maer mi no ka wil gebryk die gemeene Woorden 
en Spreeken, vordiemaek die no pas na een geestlig Materie«. 
Dette er mere hollandsk -dansk end kreolsk; her tales saaledes 
for blot at nævne én Ting , om »spreeken« og »Spraek« ; i al- 
mindelig kreolsk vilde: »Tal dit Sprog«, lyde: »Prat ju Tael«. 
Ogsaa siger Magens i sin grammatica, efter at have indført en 
Kateket talende til en Neger: »Da man ikke ret vel af fore- 
stå aende Samtale kan lære de egentlige kreolske Talemaader, som 
bruges i den daglige Omgang, af Aarsage, at de teologiske 
Talemaader og de dertil brugelige Ord ere mestendels efter det 
hollandske, osv.« 

Jeg skal derfor ogsaa i det følgende tage særligt Hensyn 
til det egentlige kreolske, saaledes som det tales eller maaske 
rettere taltes i almindelig Omgang; og naar jeg til Slutning skal 
give en Prøve af Sproget, vil jeg i Steden for at tage Partier af 
de foreliggende trykte Ting foretrække at benytte en Samling 
Ordsprog, som jeg for største Delen selv har faaet fat ved mundt- 
lig Overlevering og som ganske anderledes karakteriserer dette 
naive og ejendommelige Sprogs Natur. 

Enhver, der har levet imellem Negere, ved ogsaa, med 
hvilken Lethed de lære at benytte et fremmed Sprog. Men Let- 
heden i Tilegnelsen gaar kun til et vist Punkt. De erhverve 
hurtigt et lille Forraad af Substantiver, Adjektiver, Verber, og be- 
nytte dem med stor Virtuositet, men rigtignok altid uden fjærneste 
Hensyn til Grammatikens Regler. Grammatiken gør dem uover- 
vindelige Vanskeligheder, endogsaa i det saa simple og formløse 
engelske Sprog. Selv Negere født og baarne i engelske Besid- 
delser komme sjældent eller aldrig helt ud derover, og man 
hører dem bruge »I ise, »you am«, »me be«, »a teeth« osv. fuldt 
saa ofte, som de rigtige Former. Negeren taler Engelsk, Fransk 
eller Spansk efter den samme Metode, det vil sige som et Barn 
og uden smaalige Hensyn til Grammatiken; det er derfor intet 
Under, at det kreolske, som er et oprindeligt Negersprog, opfylder 
alle berettigede Fordringer i den Henseende; det er for saa vidt 
ideelt, som det vistnok vilde være umuligt at opfinde et simplere 

Sprog, og det adskiller sig paa en hæderlig Maade fra Madvigs 
latinske Grammatik ved næsten ingen Regler at have og slet 
ingen »Undtagelser«. 

Et andet Særkende for det kreolske Sprog er dets Rigdom 
paa Ordsprog, af hvilke adskillige ere ret originale og slaaende. 
Deres Stof er altid taget fra Negerens snævre Idekreds, og især 
have Husdyrene leveret meget Materiale dertil. Mange af dem 
vidne om en betydelig Grad af Opfattelsesævne og Iagttagelse 
overfor disse lavere Medlemmer af Negerens Omgangskreds. De 
bruges overordentlig meget, og man kan høre to saadanne gamle 
Negere føre en Samtale, der næsten udelukkende bestaar af Ord- 
sprog og Talemaader. Det synes, som om et ukultiveret Rlik, 
der ikke ser ud over sine snævre Grænser, iagttager Bevægelserne 
i sin nære, lille Verden særligt skarpt og korrekt, og at Ord- 
sprog og Talemaader, som en stereotyp Form for en Tanke, der 
let præger sig i Erindringen, ved deres gentagne Benyttelse i fore- 
liggende Tilfælde sparer den svage, uøvede Intelligens for det 
Arbejde at udforme nye Tanker og Udtryk. 

Blandt de Sprog, som have givet Bidrag til det kreolske 
Sprogs Dannelse, staar det hollandske tydeligt i Spidsen, i det 
mindste hvad Højkreolsk angaar. Men naar man kommer til Lav- 
kreolsk, støder Afgørelsen for mange Ords Vedkommende paa 
visse Vanskeligheder. Det maa jo nemlig erindres, at Hjemmels- 
mændene i Reglen ere uvidende Landnegere, der ikke kunne 
stave, og hvis Udtale ofte varierer efter Lokaliteterne eller endog 
individuelt Da nu en stor Mængde Ord danne saa at sige en 
Mellemproportional mellem Hollandsk, Dansk og Engelsk, er det 
ikke godt at vide, hvilket man skal tilskrive Paterniteten. Ord 
som »Fes« (Fisk), »pine (Smerte), »werk« (arbejde) og mange 
andre kunne lige saa godt tages til Indtægt af det ene som det 
andet Sprog. Paa den anden Side finder man dog ogsaa en Del 
temmelig rene, hollandske, danske og engelske Ord, og deres 
Mængdeforhold svarer til den angivne Rækkefølge. Det engelske 
Kontingent er i alle Tilfælde mindst, og maaske ogsaa knap saa 
stort som det, det franske og det spanske Sprog har leveret. 
Disse sidste Elementer ere naturligvis en Del lettere at udskille. 
De franske ere dels saadanne, som have en mere kosmopolitisk 
Udbredning og genfindes i alle Sprog, som Paidoon, Piesier, 
Creatier, Consciensje, Permissje, Satisfacsje, Condisje o. fl. Der- 
næst en hel Række Verber endende paa — eer, som mankeer, 

respekteer, assisteer, exkyseer, pardonneer, permitteer, trakteer, 
persoadeer, forceer, obserweer, murmureer. Den samme Endelse 
kan i øvrigt sættes til ikke-franske Ord som feroneer (fornedre), 
leweer, vermeer. Det spanske Element er talrigst repræsenteret i 
Betegnelsen paa Dyr, Planter og Husgeraad, og desuden findes 
spredte Ord som parå (berede), cabå (fuldende), måta (dræbe). 
I det bele er det vanskeligt at finde noget System i denne Op- 
samling af Ordforraad, idet de forskellige Sprogs Former bruges 
imellem hverandre. Saaledes betyder loop gaa og kurir løbe. 

Mærkværdigt nok ere overordentlig faa Ord af afrikansk 
Oprindelse. Dette gælder om Obeah, Jumbi, Mumbo-Jumbi (Be- 
tegnelser for Trolddom og Overtro) og maaske enkelte andre. 

Derimod synes nogle flere at være af ren kreolsk, selvlavet 
Oprindelse, og da ofte onomatopoietisk dannede, som »Gurru- 
gurru tt (Strube), »pat-pate (And). En saadan Dublering eller 
Gentagelse af Ordet er noget specifikt kreolsk og forekommer 
ofte, hvor man vil antyde en Forstærkning af Udtrykket eller 
noget sig hurtigt gentagende i Handlingen, f. Eks. pik pik (samle 
sammen) war war (sandelig), heel heel (fuldstændig), hoop hoop 
(stor Hob) gau gau (meget hurtigt) fru fru (tidlig om Morgenen), 
soo soo (aldeles intet) Voor voor (længe tilforn) gugue (saare 
meget) Na stik stik (stykkevis). 

Af alle disse Gloser, samlede sammen alle Vegne fra, er nu 
dannet et Sprog, der udmærker sig ved aldeles ikke at have 
nogen Formlære, for saa vidt som det er en Generalregel, at 
intet Ord kan forandre Form. Alt hvad der paa andre Sprog 
hedder Bøjninger og sligt er paa det strængeste udelukket, og 
kan kun gengives ved Artikler og Hjælpeverber. 

Enkelttal og Flertal ere saaledes ens: Een Kabaj, en Hest, 
mussie Kabaj, mange Heste. Genitiv udtrykkes ved sie: Een 
Man sie Kabaj, en Mands Hest (egtl. en Mand sin Hest). Hvis 
Flertallet ønskes særligt udtrykt, kan tilføjes sender (de): Die Man 
sender, Mændene. 

Saa vel Substantiver, som Adjektiver og Artikler ere ufor- 
anderlige i Køn og Tal: Een maroon Pussie, en vild Kat, twee 
maroon Neger, to vilde Negere. 

Komparation sker ved meer og meest. 

De personlige Pronominer mi, ju, him, ons, ju, die, bruges 
ogsaa som possessive: Mi bang ju hund, Jeg frygter din Hund. 

Verberne konjugeres enten slet ikke, og Tiden ses da af 
Meningen, f. Eks. mi kik die Kabaj, jeg ser Hesten; mi kik die 
Kabaj, wanneer mi cabå, jeg skal se Hesten, naar jeg er færdig; 
eller Konjugationen sker i omhyggeligere Tale paa den Maade, at 
Perfektum udtrykkes ved Hjælp af ha eller ka: mi ha kik, jeg 
bar set, Futurum ved sa eller lo: mi sa kik, jeg skal se. En 
egentlig Passiv findes ikke i Kreolsk, men sjældent og mest i Høj- 
kreolsk kan bruges en Omskrivning med bin: mi bin verfolgt, 
jeg forfølges. 

Da Meningen her ikke skal være at skrive en Grammatik 
af det kreolske Sprog , men kun antydningsvis at vise den yder- 
ligt simple Bygning, vil det maaske være en heldigere Maade at 
give en Ide saa vel herom som om Sprogets hele Karakter ved 
nogle Prøver. Jeg skal først meddele de ti Bud paa Kreolsk: 

I. Mi bin die Heer, ju Godt, ju no sa ha niet een ander 
Godt meer as mi. 

II. Ju no sa gebryk die Heer ju Godt sie Naem na een 
wissie-wassie Manier, fordimaek die Heer him sa straf sender, die 
le gebryk sie Naem voor soso. 

III. Dink op die Rest-Dag, dat ju hou him heilig. 

IV. Respekteer ju Tata mit ju Mama, dat die kan loop 
ju fraj, en dat ju kan leef lang na bobo die Aerde. 

V. Iu no sa matå niet en Volk. 

VI. Iu no saa Luur. 

VII. Iu no sa dief. 

VIII. Iu no sa prat fals Getiegen teegen ju Naeste. 
IX. lu no sa ha Sin na ju Naeste sie Hus. 

X. Ju no sa ha Sin na ju naeste sie Wif, sie Meissie, 
sie Os, sie Borika en na niet een gut, die bin van him. 



Kreolske Ordsprog og Talemaader. 



Een Finger no kan fang Lus. 
Kakelak no ha bestel na Hundu sie 
Kot. 

Mi bin pober Kakelak, no ha Regt na 

Hundu-Kot. 
Hundu suk Afakutu, Makutu tu him. 



En Finger kan ikke fange Lus. 

Kakerlaker have intet at gøre i Hønse- 
huset (Hønsene æder dem nemlig). 

Jeg er en fattig Kakerlak, har ingen 
Ret i Hønsehuset. 

Hønen gaar efter Kurven, den falder 
over (dækker) den. 

Pat mi long, cheambé drog na sie 
boom. 

Blau dififie seg, wanneer die Regen 
cabå, mi sal bau mi eigen hus. 

Pobre Folk no fo ha Hart bran. 
Na guj Hart mak Kabrita sie Gat bin 
nabitti. 

Wanneer die Wind ris, ju fo kik Hundu 

sie Gat. 
Pobre no bin fraj. 

Hundu seg: mi kan sweer fo mi eju. 

ma no fo mi Kikinsji. 
Na groot geest mak Krabbo no ha kop. 

Wanneer Ghekké sie Flegon ha breek, 
him suk fo how Geseiskap mit 
Hundu. 

Cocro no bang Slang, Slang no bang 
Gocro. 

Water kok fo Fes, Fes no weet 

Kuj sie Horn nojt sa bin swar fo him 
drag. 

Brambi fal na Molassie, da sut him 
ka find. 

Bergi mit Bergi no kan tek, ma twee 
mens sal tek. 

Mata Mumma, du die fo die Kint, him 
sa jeet; mata Kint, du die fo Mumma, 
him no sa jeet; him sal kris. 

Wat Pie ju Bottel bin, mi Glas bin. 
Een Man doot een ander Man Brod. 
No Man suk sie eigen Wif. 
Man doot, Besjet kurie na sie Door. 

No fordimak Pussie wander, him fang 
Rotto. 

Krabbo no wander, him no kom fet: 
as him wander attofel, him sal loop 
na Pot. 

Pampuen no kan parie Kaibas. 

Hundu weet sie Nest. 
Hundu wil sie Kikintsji altofel. 
Hogo no ha Door. 
Leelik Folk ha fraj Gut. 



Min Vej er lang, Frugten bliver tør 

paa Træet. 
Den blaa Due (en Fugl, der bygger en 

stor fælles Rede) siger: Naar Regnen 

er ophørt, bygger jeg mit eget Hus. 
Fattige maa ikke have varmt Hjærte. 
Dens gode Hjærte gør at Gedens Bag 

er ubedækket. 
Naar Blæsten rejser sig, kan du se 

Hønsenes Bagdel. 
Fattig er ikke god. 

Hønen siger: jeg kan sværge for mil 
Æg, men ikke for min Kylling. 

Dens store Aand gør, at Krabben intet 
Hoved har. 

Naar Perlehønen har brækket Vingen, 
søger den Selskab med Hønsene 
(ellers flyver den i Træerne). 

Krokodillen er ikke bange for Slangen, 
Slangen ikke for Krokodillen. 

Vandet er i Kog for Fisken, denne ved 
det ikke. 

Koens Horn bliver aldrig for svære at 

bære for den. 
Myren faldt i Siruppen, fordi han havde 

fundet den sød. 
Bjærg kan ikke mødes med Bjærg, men 

to Mennesker maa mødes. 
Dræb Moderen og sæt hende for Barnet, 

og det vil spise ; dræb Barnet, og sæl 

det for Moderen, hun vil ikke spise, 

hun vil græde. 
Hvor din Flaske er, er mit Glas. 
En Mands Dod en andens Brød. 
Ingen Mand bejler til sin egen Hustru. 
Naar en Mand ér død, gror Græsset 

hurtigt op for hans Dør. 
Det er ikke fordi Katten strejfer om, 

at den fanger Rotter. 
Hvis Krabben ikke rører sig, kan den 

ikke blive fed ; men naar den strejfer 

alt for meget om, gaar den i Gryden. 
Græskarret kan ikke frembringe (føde) 

en Kaiebas. 
Hønen kender sin Rede. 
Hønen elsker sin Kylling altfor meget. 
Øjne have ikke Dør. 
Ondt Folk har gode Sager (godeKaar). 

Hund ha fir Fut, no kan loop twee 
Pat 

As ju no ha loop na Krabbo Gat, ju 
no sa hoor Krabbo Nyws. 

As pober Folk doot, Guwerneer no 
hoor; as rik Folk doot, Guwerneer 
ka hoor. 

No na eenmal alleen Man kan suk Wif. 
As die Fier ka yt, klein Kint jump na 

die Hassesje. 
As Pussie ka slaep, Rotto le kurie na 

Flur. 

As Folk ka quaet na ju, sender gif ju 
Makutu for tap Water. 

Twee slem no kan kok Boontje na een 
Pot. 

Diefman no betrou sie Maet drag groot 
Sak. 

As Kukkubak flieg, him weet na welk 

Boom him sa flieg. 
Mak ak u weet, na wat Boom himjsa 

klem. 

Die gut kan du Stok, kan du Tou. 

Die gut bin na Slang Bik, bin na 

Kakketis Bik vookal. 
Pober Folk no mut ha wil. 



Hunden har fire Ben, kan ikke følge 
to Stier. 

Naar du ikke gaar i Krabbehullet, kan 
du ikke høre Krabbe-Nyt (Land- 
krabberne leve i Huller i Jorden). 

Naar Fattigfolk dø, hører Guvernøren 
det ikke; naar rige dø, hører han 
det. 

Man kan bejle mer end én Gang. 
Naar Ilden er gaaet ud, hopper smaa 

Børn i Asken. 
Naar Katten sover, løber Musene paa 

Gulvet. 

Naar Folk ere ildesindede mod dig, 
give de dig en Kurv til at tappe 
Vand i. 

To onde Mennesker kan ikke koge 

Ærter i én Gryde. 
Tyv betror ikke sin Kammerat at bære 

en stor Sæk. 
Naar Kragen flyver, ved den, til hvilket 

Træ den vil flyve. 
Abekatten véd, i hvilket Træ han skal 

klatre op. 

Hvad der kan gøre Stok, kan ogsaa 

gøre Toug. 
Hvad der er i Slangebug er ogsaa i 

Firbensbug. 
Fattigfolk maa ingen Ønsker have. 



Erik Pontoppidan. 

Arbejdervenlige Foranstaltninger i Pried. Krnpp's 
Stebestaalsfabrik i Essen. 



Den storartede Virksomhed, der knytter sig til Navnet 
»Fried. Kruppc, kan maaske bedst opfattes gennem nogle Tal, 
som Fabriken opgjorde ved en General-Optælling i Ugen fra 
19de— 24de September 1881 af de paa de Krupp'ske Værker 
beskæftigede Personer, deres Familjer, Børn m. v. Det viste sig 
nemlig, at 

Antallet af de paa Værket beskæftigede Per- 
soner var 19,605 

Antallet af deres Familjemedlemmer (hvoraf 

13,083 skolepligtige Børn) var 45,776 



af hvilke 18,698 boede i Krupp tilhørende Bygninger. Til Værkerne 
hørte da: 1) Støbestaalsfabriken i Essen; 2) 3 Kulgruber i Omegnen; 
3) 547 Jærnstensgruber i Tyskland; 4) diverse Jærnstensgruber i 
Spanien; 5) 4 Hytter ved Duisburg, Neuwied og Sagn; 6) 1 Skyde- 
Etablissement med Bane af 2 1 /* Miles Længde ved Meppen; 7) for- 
skellige Stenbrud, Leer- og Sandgruber, samt 8) 4 større Damp- 
skibe. Det turde derfor have sin Interesse at se den Vej angivet, 
ad hvilken Krupp hidtil er gaaet og fremdeles agter at gaa for at 
forfølge det Formaal: at hæve Arbejdernes Stilling saa vel 
materielt som moralsk, og for hvilken Krupp selv har gjort 
rede i et Skrift af 1883, betitlet »Velfærdsindretninger til bedste 
for Arbejdere og Embedsmænd ved Fried. Krupp's Støbestaalsfabrik 
i Essen c Det er i Hovedsagen paa de i dette Skrift givne Med- 
delelser, at det følgende er bygget. 1 ) 

*) For saa vidt som nogen Fabrik eller anden Institution skulde ønske selve 
Skriftet og de senere berørte Statuter for Krupp's nye Pensions- og Syge- 
kasser, vil jeg gøre mig en Fornøjelse af at skaffe dem disse Skrifter 
i Hænde, i Lighed med hvad der alt er sket for nogle herværende 
Institutioners Vedkommende. 



altsaa i alt . , . 65,381 Hoveder, 

I. 

Indledning. 

Byen Essen og den Krupp'ske Støbestaalsfabrik have 
meget til fælles i deres Forhistorie. 

Ved dette Aarhundredes Begyndelse, efter en tusendaarig 
langsom Udvikling, talte Byen kun 3000 Indbyggere, der mest 
drev Agerbrug og Landvæsen, medens de underjordiske Kul- 
rigdomme kun udbyttedes til Husets Behov. Denne Landsbyens 
rolige og fredelige Karakter ændredes ved Muligheden af at tage 
Dampen i sin Tjæneste, ikke blot til at løfte den underjordiske 
Skat, men ogsaa til at afsætte den paa stedse større og større 
Afstande til Fordel for den opblomstrende Industri. Landejendoms- 
besidderne bleve hurtigt rige ved den rask stigende Værdi af deres 
Jord, Spekulationen bemægtigede sig Gemytterne og bragte dem 
til en Ophidselse, der undertiden mindede om den kaliforniske 
Guldfeber. Nye Bjærgværker fremstode stadigt, man gik ned i 
større og større Dybder, og ved Siden af Bjærgbygningen udviklede 
Jærnindustrien sig altid mægtigere. Den tidligere Arbejdskraft 
kunde ikke tilfredsstille det hurtigt voksende Begær; forhøjet Løn 
lokkede en Strøm af Arbejdere fra alle Egne i Tyskland, og i 
Løbet af faa Aartier omdannedes den forhen saa stille, lille Landsby 
til en af de livligste Arbejderbyer. 

Støbestaalsfabriken maatte ogsaa gennem lange Aar 
arbejde sig frem fra en beskeden Tilværelse; den grundedes i 1810, 
men havde endnu i Aaret 1848 et Arbejderantal af kun 72 Mænd, 
det er først i 50'erne, at Støbestaalet finder almindelig Anerkendelse, 
og fra dette Tidspunkt vokser Fabrikens Produktion, Størrelse og 
Betydning i stedse stigende Progression 1 ). Efterstaaende Tabel 
giver et Begreb om Byen Essen's Udvikling og Støbestaalsfabrikens 
Andel deri: 



Aar 


Indbyggernet 


Hasenet 


Ernpp'ike 




Antal. 


Antal. 


Arbejdere. 


1803 


3,480 






1833 


5,457 




9 


1843 


7,119 


872 


99 


1852 


10,470 


1,024 


340 


1861 


20,766 


1,636 


2,082 


1871 


51,840 


3,322 


8,810 


1881 


59,169 


4,214 


10,598 



l ) I 1881 producerede Støbestaalsfabriken 520 Millioner Pund Staal og Jærn 
i færdigt Arbejde af mangfoldigste Art. 

Derved er at mærke, at et Antal af Fabrikens Arbejdere altid 
har boet udenfor Byen Essen, navnlig efter 1873—74, da de 
største af de senere omtalte Kolonier, der til den Tid bleve 
fuldførte, høre under Nabokommunerne. 

En saa stærk Tilstrømning af Mennesker maatte selvfølgelig 
føre en Række Ulæmper med sig; Antallet af Huse steg ikke i 
samme Forhold som Antallet af Indbyggere: medens der i 1820 
kom noget over 6 Personer paa hvert Hus, kom der i 1864 over 
15, ja i de egentlige Arbeiderkvarterer fra 19 til 24 Beboere paa 
hvert Hus. — En naturlig Følge af Manglen paa Boliger var 
Lejens Stigen i Pris; i Følge officielle Opgørelser androg Prisen for 
2 Værelser for Arbejdere i Midten af 50'erne fra 65 — 80 Kr. og 
steg efterhaanden til 97 — 135 Kr.; men endnu uheldigere end 
denne Fordyrelse af Bolig var den skadelige Indflydelse, som den 
indsnævrede Sammenboen maatte udøve paa Sundheden. Da Essen, 
hvor der aldrig tidligere havde været et eneste Koleratilfælde, 

1 1866 blev hjemsøgt af denne Sygdom, var det fortrinsvis i de 
overfyldte Arbejderkvarterer Sygdommen rasede.* Mange Kvarterer 
bleve endog decimerede. Det forstaas endelig af sig selv, at ogsaa 
Moraliteten maatte lide ved en saadan Sammenstuven , hvor ofte 

2 Værelser ikke blot skulde række til for en hel Familje med 
tilvoksende Børn af forskelligt Køn, men i mange Tilfælde endda 
for enlige Kostgængere. 

En videre Følge af Byens hurtige Tilvækst var en almindelig 
Fordyrelse af Levnetsmidler. Udsigt til Andel i Profiten af denne 
Fordyrelse trak mange handlende til Essen og i et langt stærkere 
Forhold énd det. hvori Indbyggertallet steg. Medens der saaledes 
i 1855 fandtes 53 Købmænd med Handelsrettighed og 167 uden 
saadan, naaede disse til deres Maksima: 464 og 803 i 1875, fra 
hvilket Aar de paany toge af, af Grunde, som let ville fremgaa 
af det efterfølgende. 

Størstedelen af de ny opstaaede Købmandshandler bestod 
af smaa Kroghandler, af hvilke de fleste etableredes paa de Veje, 
Arbejderne havde at gaa mellem Hjemmet og Fabriken. Sam- 
vittighedsløs given Kredit tjænte til at lokke Arbejderen, som ikke 
betænkte, at han ofte kun fik daarlige men altid dyre Varer; var 
han først en Gang hjemfalden* til Kroghandlerens Skyldbog, var det 
svært for ham at udfri sig af hans Klør: Frygten for de truende 
Klager over Gælden holdt ham fast hos Kreditoren, hvem han 
ofte maatte betale Aagerrenter. 

Mange af disse smaa Forretninger fik Koncession paa at 
skænke Brændevin; medens der endnu i 1860 ikke bestod en 
eneste saadan Koncession, skænkede i 1865 43 og i 1870 71 Smaa- 
handlere Snapse til deres Kunder. 

Ikke mindre end til disse Smaabandlere var Arbejderen 
hjemfalden til Værtshusene, der skød op af Jorden som Paddehatte ; 
han søgte dem saa meget hellere op, som den overfyldte, ubehage- 
lige Bolig der hjemme ikke havde megen Tillokkelse for ham, og 
mangen Ærgrelse, mangen Sorg blev søgt slukket med 01 og 
Brændevin. Hos Mennesker fra de forskelligste Egne, med for- 
skellig Mundart, Anskuelser og Livsvaner kunde Rivninger saa meget 
mindre udeblive, som Berøringen i de tætpakkede Boliger, ved 
Arbejdet og i Værtshuset blev større. Næsten hver Aften hørte 
man om en eller anden begaaet raa Streg, hyppigt om lemlæstede 
ved Knivstik og lignende. I en saadan Jordbund slog ophidsende 
Skraalerier, som optraadte under Løsenet »Forbedring af Arbejdernes 
Stillingc god Rod. Socialdemokrater og andre Agitatorer gjorde 
sig Umage for at overdrive de virkelige Onder, foregøgle indbildte 
og i det hele taget udsaa Utilfredshed blandt Arbejderne. Der 
blev agiteret i Folkeforsamlinger, Foreninger og Værtshuse, i Taler 
og i Blade. En stor Strike i 1872, som brød ud mellem Kul- 
Bjærgmændene og rigelig 6 Uger lod Gruberne ligge stille og 
Tusender af Arbejdere uden Arbejde og Fortjæneste, var Følgen af 
disse Agitationer. 

Alle de ovennævnte Onder kunde Fabriken og dens Ejer, 
hvem Arbejdernes Vel laa paa Hjærte, ikke lukke sig inde for, 
og der blev taget Forholdsregler for at beherske dem. 

Den første Opgave var at skaffe Arbejderen en sundere 
og bedre Bolig; følte han sig først tilfreds og behagelig i sin 
Husholdning og Familje, var dermed gjort en Begyndelse til 
Bedring, der maatte bringe gode Frugter. Allerede 1863 var 
Kolonien Vestend bleven bygget med 40 Huse og 140 Boliger; 
Tallet paa egne Boliger voksede stadigt, saa at der i 1870 var 
•500 Arbejderboliger i Fabrikens Eje. Men ved dennes raske 
Tilvækst kunde det ikke forslaa, og der blev derfor gaaet mere 
energisk frem; 1871 byggedes 336 nye Boliger, 1872 Kolonierne 
Schederhof og Cronenberg med 772 og 1,250 Boliger, og nu 
ejer Fabriken 3,208 gode og sunde Familjeboliger, i hvilke 
der leve c. 16,200 Sjæle. 

Ogsaa for de enlige Arbejdere blev der sørget; allerede 
1856 blev der oprettet en Menage for 200 Mand, og senere blev 
Menage-Indretningerne for de enlige Arbejdere udvidet saa meget, 
at Fabriken i 1873 kunde forpleje 1800 enlige Arbejdere med 
Kost og Logis. 

Alle Boliger blev forsynet med Vandledning; Gader og 
Pladse oplyst. Til Beskyttelse af Vaaningshuse og af Fabrik- 
bygninger mod Ildsvaade oprettede Fabriken sit eget Brandkorps 
paa 63 Mand. 

Den næste Opgave var at befri Arbejderen fra Aager- 
karles og Spekulanters Klør, til hvem en stor Del af hans For- 
tjæneste gik. Arbejderen skulde have alle sine Livsfornøden- 
heder godt og billigt, og samtidig forhindres i letsindigt at 
gøre Gæld. Saaledes opstod Konsum-Anstalten. Allerede 
1858 blev det Krupp'ske Bageri indrettet og efterhaanden udvidet 
efter Fornødenhed; 1868 optoges Kolonial- og Spezerivarer, 
1871 Skotøj, 1872 Manufaktur- og Skræddervarer, Selters vands- 
anstalt, Gæstgiveri og Ølstuer, 1873 Jærnvarer og Husgeråad, 
1875 Slagteri og Xødsalg under Konsum-Antaltens Omraade. 

Arbejderen erholder i disse Anstalter alle Livsfornødenheder 
til Indkøbspris, men kun mod kontant. Den betydelige, altid stigende 
Frekvens i disse Indretninger og den delvise Forsvinden af Smaa- 
handlerne i Fabrikens Nærhed viser, hvilken Fordel Konsum- 
Anstalten byder Arbejderne. 

Ved Siden af disse paa Tilvejebringelse af Bolig og Livs- 
fornødenheder for Arbejderen rettede Bestræbelser havde Fabriken 
ikke mindre Sundhedsforholdene for Øje. Allerede siden 1856 
bestaar den Krupp'ske Syge- og Pensionskasse; i hvilket 
Omfang den har bragt den syge Arbejder Hjælp og Understøttelse, 
vil senere blive paavist. 

Ved Siden af Arbejder-Sygekassen bestaar der ogsaa en 
Familj e-Sygekasse, hvorved Arbejdernes Familjer i Sygdoms- 
tilfælde faa Lægehjælp og billig Medicin. 

End videre bestaar der paa Fabriken en Sundheds- 
kommission, der træder sammen saa ofte Sundhedsspørgsmaal 
af almen Natur (Epidemier, Desinfektion o. desl.) opstaa. 

Siden 1872 besidder Fabriken sit eget Sygehus og et 
Epidemi- Lazaret; sidstnævnte blev i Foraaret 1882 stillet til 
Raadighed for Byen Essen under en Koppe-Epidemi. Samtidig 
med Epidemi-Lazaretet byggedes en Desinfections-Anstalt efter det 

Dittmarske System, som tillader at foretage Desinfektion af Sænge, 
Vask m. v. efter en stor Maalestok ; denne Anstalt benyttedes i de 
første Aar af dens Bestaaen kun lidt, men har i de sidste Aar, 
især under Koppe-Epidemien, staaet sin Prøve. 

For at. afhjælpe en bydende Nødvendighed, navnlig ogsaa 
i sanitær Henseende, blev der i 1874 tæt ved Hovedindgangen til 
Fabriken oprettet en Badeanstalt med 9 Baderum og et Dampbad. 

Siden 1867 bestaar der paa Fabriken en Livsforsikrings- 
Forening, hvis Medlemstal er steget til 1,525. 

Ikke mindre end paa de materielle og sanitære Forhold hos 
Arbejderne har Fabriken haft Opmærksomheden henvendt paa 
deres aandeligeVel. I de ny Kolonier har den overladt de 
paagældende Kommuner 4 Folkeskoler med 20 Klasser uden 
Betaling; desuden er der oprettet «n Privatskole for Drenge og 
Piger med 16 Klasser. 

I Begyndelsen af 1875 er der oprettet 2 Industri skoler 
i Essen og i Marts 1876 end videre 3 i Kolonierne Cronenberg og 
Schederhof, i hvilke der gives Arbejderfamiljernes kvindelige Med- 
lemmer Undervisning i kvindelige Arbejder. Disse Skoler have til 
Formaal, at rive Arbejdernes Koner og Døtre ud af deres ofte 
forbavsende Ukendskab til huslige Arbejder og at vække Sansen 
for Virksomhed og Orden hos dem; de glæde sig ved en stigende 
Frekvens. 

Uddannelsess koler ere satte i Gang og understøttes i 
Essen og i Nabokommunen Altendorf, dels materielt , dels derved, 
at Besøget i disse Anstalter er obligatorisk for Fabrikens Lærlinge. 

Til Beskæftigelse af saadanne Halv-Invalider, som ikke 
paa selve Fabriken kunne forrette et let Arbejde, er der i Aarene 
1876 og 1877 indført Forfærdigelse af Børstevarer og Poser, 
Kræmmerhuse m. v. for Konsum- Anstalten. Med Forfærdigelsen 
af saadanne Poser m. v. beskæftiges ogsaa Enker og deres Døtre. 
I lignende Øjemed er det paatænkt at indføre endnu flere Industri- 
grene, saasom Kurve- og Straafletningsarbejder. 



I det foregaaende er der i almindelige Træk paavist den 
Udvikling af arbejdervenlige Indretninger, som vedrøre de i Essen 
og Nabokommunerne bosatte Fabrikarbejdere og Funktionærer; 
paa samme Maade bestræber Fabriken sig for at sørge for de paa 

dens Udenværker (Hytter og Gruber) beskæftigede Arbejdere, der 
omtrent udgør 2 /s af det samlede Arbejdertal ; det maa dog bemærkes, 
at der langtfra udkræves i samme Maalestok fremtrædende Ind- 
retninger paa de spredt liggende Arbejdspunkter for de paa Landet 
i mindre Kommuner boende Arbejdere, som i den tæt befolkede By 
og Landkreds Essen. Enkelte al' disse Indretninger ville blive 
omtalte i det følgende. 



Almindelige arbejdervenlige Driftsindretninger. 

Paa Søndage og anordningsmæssige Helligdage arbejdes 
ikke. Kun de uomgængelig nødvendige Reparatjoner paa Maskiner, 
Ovne, Ildkanaler o. s. v. udføres. 

Paa de specielle katolske Helligdage gives der paa For- 
langende de katolske Arbejdere Orlov til Kl. 7 Morgen for at de 
kunne bivaane Fromessen. 

Arbejdstiden for Arbejderne paa Støbestaalsfabriken er 
fastsat til 12 Timer, fra Kl. 6 til 6, for Ildarbejderne, og til 13 Timer 
for alle øvrige Arbejdere (undtagen for de unge paa 14 — 16Aar), 
fra Kl. 6 til 7. Hviletiderne andrage: til Frokost fra Kl. 8 til 8V4, 
til Middag fra Kl. 12 til P/2 og til Vesper fra Kl. 4 til 4\/ 4 . Indtil 
1872 var der kun 1 Time Middag. 

Kvinders og Børns Arbejde er udelukket. 

For de Arbejdere, som paa Grund af for lang Afstand til 
Hjemmet, af Fabriksinteresser eller af andre Grunde ikke kunne 
gaa hjem til Middag, erdor indrettet Bygninger med Spisesale. 
Den ene indeholder 2 store, lukkede Rum, hver omtrent med 
1000 Kv.-Alen Gulvflade og staar i Forbindelse med overdækkede 
Haller og med Haveanlæg til at tage Motion i. Den anden Spise- 
sal har omtrent 280 Kv.-Alen Gulvflade. 

Til Kaffes Tilberedning Morgen og Eftermiddag er der 
indrettet særlige Vandkogestationer, for saa vidt som der 
ikke kan tages kogende Vand fra de talrigt tilstedeværende 
Kondensatorer. 

I den varme Aarstid uddeles der, naar Temperaturen er 
over 18° R., til Ildarbejderne, for at slukke Tørsten, tynd kold 
Kaffe og Limonade; i Aaret 1881 f. Eks. blev der uddelt 



II. 

4,468 Pd. brændt Kaffe og 6,226 Potter Limonade til Værdi af 
i alt c. 7,800 Kr. 

Aar ud og Aar ind uddeles der gratis til forskellige Klasser 
af Arbejdere, f. Eks. Smelterne, Pudlerne, Hammersmedene o. s. v. 
en god, let Korn brændevin, pr. Hoved og Dag VsPot. Udgiften 
hertil androg i 1881 c 14,800 Kr. 

De Arbejderklasser, som stadig arbejde i det fri, erholde 
Lærreds Regnkapper, andre Lærredsdragter; Ildarbejdere erholde 
Smeltestøvler, Haandsække af grovt Lærred til Beskyttelse af Arm 
og Haand; atter andre Haandlæder, Beskyttelsesbriller o. s.v. o. s.v. 
1 1881 uddeltes af disse Genstande til en samlet Værdi af c. 63,300 Kr. 

Uniformer tildeles Brandfolk, Portierer og Bureautjænere. 

Ved alle Værktøj- og Drivemaskiner bliver det paaset, 
at de Bevægdele, som formedelst deres Stilling kunde hidføre Fare 
for Arbejderen, ere muligst dækkede. Dette sker fortrinsvis ved 
Hjulkapper, Remgelændere, selvvirkende Beskyttelsesbarrierer o. s.v. 



Allerede i 1860 var Fabriken dels ved Køb og dels ved 
Nybygning kommet i Besiddelse af egne Boliger, hvilket senere er 
fortsat ved Opførelsen af Kolonier. 

Valget af Byggesystem var forud indskrænket ved særlige 
Omstændigheder. Uden Tvivl er Kottagesystemet, ved hvilket hver 
Familje bebor et eget Hus, om muligt med Have eller Plads i 
Midten, i Henseende til Sundhed og Udvikling af Sans for Hus og 
Familje, Idealet for Arbejderboliger. Dette lod sig dog ikke 
gennemføre her, da der ej kunde erholdes Terræn dertil, og selv 
om det havde kunnet erholdes, vare Priserne for Grund saa høje, 
at Boligerne vare blevne Arbejderne for dyre. En anden Om- 
stændighed laa i de mislige Vandforhold i Essens Omegn, hvorfra 
den underjordiske Bjærgbygning paa lang Afstand har taget 
Grundvandet; Vandforsyning over et vidt udstrakt Kottage-Distrikt 
ved Vandledning vilde have fordyret Lejepriserne væsentlig. Man 
maatte derfor vælge den tættere Bebyggelsesmaade i Kolonier 
med Etagehuse. Alle Kolonier ligge i kun ringe Afstand fra 
Fabriken (højst et Kvarterstids Gang); ved dem alle er den Grund- 

sætning strængt gennemført, at give Boligerne en sund Plads, fri 
Adgang af Luft og Lys, rigelig Forsyning med godt Vand, derhos 
skal, trods det nære Samliv, hver enkelt Bolig være saa meget 
som muligt sondret fra Nahoer. Husene ere byggede paa sundt, 
miasmefrit Terræn; de staa helt frit, ere skilte ved talrige, luftige, 
krydsende Gader og store Pladse; den Krupp'ske Vandledning 1 ) 
giver fortræffeligt Vand i Overmaal, det Krupp'ske Gasværk rigelig 
Gadebelysning; endelig ereVaanings- og Husholdningsrum for hver 
Familje saa strængt aflukkede udadtil, at Følelsen af et behageligt, 
uforstyrret Hjem kan udvikle sig. Hovedsagelig ere Boliger med 
2, 3 og 4 Værelser kommet til Udførelse, hvorved jo vel flere 
Boliger have fælles Husdør, men indenfor Huset er dog hver Bolig 
afsluttet for sig. 

At gaa nærmere ind paa Byggemaaden finder jeg ikke 
Anledning til, hvorimod jeg noget nærmere skal omtale Leje- 
bestemmelserne. 

Ved Udlejningen tages saa vidt gørligt Hensyn baade til 
Lejerens og til Fabrikens interesser, idet f. Eks. Arbejdere som 
Reparatursmede, Maskinister o. lign., ligesom ogsaa Mestre an- 
bringes nær ved Fabriken, for at de til enhver Tid kunne være 
ved Haanden. Foruden til Fabrikens Folk lejes ogsaa Boliger til 
Lærerne i Kolonierne, til Politiembedsmænd og til Gensdarmer. 

Priserne andrage 160—1,080 Kr. for Embedsmænd og 
54 — 180 Kr. for Arbejdere. Gennemsnitlig andrager den aarlige 
Leje for Bolig med 



Lejen afkortes Arbejderne i den 14 Dages Løn for en Lejetid af 
14 Dage med Forudbetaling; Funktionærer og Enker betale bagud. 
Lejeforholdet ordnes ved særlig Kontrakt med 14 Dages Opsigelse 
for Arbejderne, 1—3 Maaneder for Funktionærer. Af Opsigelses- 
retten gør Fabriken kun Brug ved notorisk Ufordragelighed, 
efterat Advarsler ikke have frugtet, og Opsigelsesfristen bliver da 
paa Ansøgning forlænget til den første stedlige Flyttetermin. 
Dette sidste sker ogsaa ved Afgang fra Fabriken, naar Lejen forud 
sikres, ligesom ogsaa overfor Enker, hvem Boligen overlades til 



*) Vandet føres gennem en V« Mil lang Ledning fra Floden Ruhr. 



2 Værelser og Kælder . . . 80— 97 Kr. 

3 - - - . . . 108—146 — 

4 - - — ... 162 - 

5 — - — ... 188 - 

den anden, eller eventuelt en endnu senere stedlig Flytteterrain. 
Lejernes Rettigheder og Pligter fremgaa nærmere af foreliggende 
>Lejebestemmelser og Husorden for Fried. Krupp's 
Boliger«. Kontrolering af Forskrifternes Overholdelse paaligger 
Huskontrolører, som paa deres daglige Ronder bemærke alle 
Uregelmæssigheder; hermed ere ogsaa de til Sikkerhedstjæneste 
paa Etablissementet stationerede Gensdarmer og Politisoldater 
behjælpelig. 

I hver Boligs Køkken findes Vandledning; Funktionærerne 
kunne erholde Gas fra Fabrikens Gasværk mod Refusion af 
Bekostningen. 

Aftrædelsessteder, Gruber o. s. v. desinficeres regelmæs- 
sigt paa Fabrikens Bekostning; Renselsen sker ved Nattetid, 
lugtfrit, ved Maskiner. 

I begge de større Kolonier er der, foruden Fabrikens egne 
Skolebygninger, gratis overladt den paagældende Kommune 
flere Bygninger til Skoleøjemed. 

Paa Udenværkerne er egne Boliger opførte for Største- 
delen af Funktionærerne. Af Arbejderboliger er der 458 paa 6 
af Fabrikens tyske Gruber og Hytter, og desuden paa nogle af 
dem Logishuse for ugifte Arbejdere. 



Ved Siden af den egentlige Stamme af gifte Arbejdere, som 
bo med deres Familjer i Essen, beskæftiger Fabriken et stort Antal 
-dels gifte Arbejdere, som have efterladt deres Familjer i Hjem- 
stavnen, og dels ugifte Arbejdere. For at skaffe saadanne 
Arbejdere passende Forplejning mod en rimelig Godtgørelse, 
oprettede Fabriken allerede i 1856 ved et Arbejderantal af c. 1000 
Mand en Men age, først for 200 Mand. Tiltagende Frekvens 
gjorde Udvidelser og Nyanlæg nødvendige. Medens Menagerne i 
1864 og 1865 gennemsnitlig vare belagte med 550 Mand og i 
1866-1869 med kun 220 Mand, naaede Tallet efterhaanden op til 
1775 i Aaret 1873, hvorefter det atter gik ned og i de senere 
Aar har holdt sig temmelig konstant paa 500. Menagebeboernes 
Rettigheder og Pligter ere fastsatte ved en »Husorden« og 

Tilskueren. 18S7. 22 



IV. 



Menager. 

ved en »Forretningsgang og Instruktion for Menage- 
bestyrelsen«. 

Tiloversblivende Spisevarer uddeles gratis til trængende 
Enker, eller fattige Arbejdere, dér ere satte tilbage ved Syg- 
dom o, s. v. 

I de første Aar efter Oprettelsen af Menagen 1856 blev der 
pr. Dag beregnet for Logis, Middagsmad med 4 Gange Kød om 
Ugen, Aftensmad, Smør, Kaffe, Vask o. s. v. c. 54 Øre; 1862 raaatte 
det forhøjes med c. 6 Øre og 1869 yderligere med c. 3 Øre pr. Dag, 
samtidig med at der blev leveret Kød hver Dag. Siden 1874, da 
alle Levnedsmidler steg i Pris, er der end videre indtraadt en 
Forhøjelse af 6 Øre. 

Til Middag og Aften uddeles der ikke Portjoner, naar 
undtages af Kød: Enhver kan for øvrigt spise saa meget han vil; 
kun skal hver Beboer selv skaffe sig Brød. 

Det Kvantum Viktualier, som skal tages for hver 100 Mand 
til Middags- og Aftensmad, bestemmes ved et >Spiseregulati\c 

Det fremgaar heraf, at Menagen kun naar der er stærk 
Tilslutning kan bestaa uden direkte Tab. Paa Forrentning og 
Amortisation af Bygningerne renoncerer Fabriken. 



Denne Anstalt bestaar siden 1868 for Fabrikens Regning 
og under dens Forvaltning; Fabriken stiller ogsaa den til Driften 
nødvendige Kapital til Raadighed. Anstalten har til Opgave ikke 
blot at forskaffe de til Fabriken hørende virkelig gode og pris- 
mæssige Levnedsmidler og Brugsgenstande for Husholdningen, 
men ogsaa fremfor alt at paase, at kun rene, uforfalskede 
Varer bydes til Salg. I den Hensigt prøves samtlige Varer 
for deres Renhed, og hvor det skønnes nødvendigt, undersøges de 
dels kemisk, dels miskroskopisk for Ægthed og Uskadelighed paa 
Fabrikens Laboratorium. Til Undersøgelse gaar: Mel, Smør. 
Kaffesurrogater, Sukker, Kakao og Chokolade, Vin, 01, Eddike, 
Kryderier, Frugtsafter, Stivelse, Sæbe, Soda, Petroleum o. desl. 
Først naar Varerne ere fundne gode eller uforfalskede, gaa de lil 
Salg. Alt til Slagtning bestemt Kvæg undersøges af Dyrlægen; 



V. 



Konsum-Anstalten. 

ligeledes bliver de slagtede Svin og det til Salg kommende 
amerikanske Flæsk undersøgt mikroskopisk for Trikiner. 
Gennemsnitlig er aarlig 50 Sider amerikansk Flæsk fundne trikinøse 
og, efter at være behandlede med Petroleum, anvendte i teknisk 
Øjemed. 

Alt Salg sker kun mod Kontant, hvorved hovedsagelig 
tilsigtes, at vænne Arbejderen til at holde Hus med sine Indkomster 
og holde ham fremmed for den fordærvelige Tagen paa Kredit. 

Ved det store Omfang af Afsætningen er det gjort Konsum- 
Anstalten muligt at faa Varer i store Kvantiteter og paa første 
Haand, og da Anstalten i Følge Fabrikens Bestemmelser ikke 
tilsigter Gevinst, men kun at faa Driftsomkostningerne dækkede, 
er Konsum-Anstalten derved i Stand til at sælge billigere end 
andre Forretninger. 

I Kolonialvare-Udsalgsstederne, hvoraf der for Tiden 
er 14, bliver der foruden alle Slags Spezerier ogsaa solgt Bager- 
varer, Kødvarer, Flaskeøl, Brændevin, Likører, Vin, Seltersvand, 
Tobak, Børstevarer, Glas, Porcellæn, Stentøj, Skrivematerialier, 
Skolebøger o. s. v. 

Om Gennemsnitssalgsprisen ogForbruget afHoved- 
artiklerne i Kolonialvareafdelingen skal jeg give et Begreb ved 
følgende Tal, tagne fra Aaret 1882: 

Ved de 7 Udsalgssteder for Manufaktur var er er der 
særligt taget Hensyn til de for Arbejderfamiljerne nødvendige 
Genstande; foruden Manufakturvarer sælges der Sraaa varer, 
Lærreder, Uldsager, hvide Varer, færdige Klædningsstykker (baade 
for Mænd, Kvinder og Børn), Hatte, Regn- og Solskærme o. desl.; 
siden 1874 føres ogsaa Symaskiner af forskellige Systemer. 

For at skafle Enker og afdøde Arbejderes efterladte Livs- 
underholdet, overlades der dem mod overmaade ringe Afgift Sy- 
maskiner, ligesom der anvises dem passende Syarbejder. Hvad 
der sælges af færdige Skjorter, Lærredsbenklæder, strikkede Varer, 
stukne Sængetæpper o. desl. , forfærdiges for Størstedelen af 
afdødes efterladte, hvis Forsørgere have været knyttede til de 
Krupp'ske Værker. 

I Skræderværkstedet forfærdiges Dragter af alle Slags 
for Mænd og Drenge efter Maal, ligesom forefaldende Reparationer 
af Klædningsstykker udføres. 

I Skotøjsudsalgene sælges der foruden Støvler og Sko 
af alle Slags, som paa Grund af den billigere Arbejdsløn tages 
andensteds fra, Træsko i stort Antal. Ved Oprettelsen af 
Skomager værksteder, i hvilke der foruden Forarbejdelser 
efter Maal hovedsagelig foretages Reparationer, er der afhjulpet 
en særlig Trang. 

I Udsalgsstedet for Jærnvarer og Husgeraad er der et 
stort Udvalg af Køkken- og Stueovne samt af samtlige Hushold- 
nings- og Køkkengenstande. 

For at give Fabrikens Folk Lejlighed til at erholde sundt 
og godt Kød til billig Pris, blev der i 1875 indrettet et Slagteri, 
der allerede i 1876 betydeligt udvidedes og indrettedes med Damp. 

Allerede i 18">8 har Fabriken aabnet et Bageri. Brødet 
leveredes til Omkostningspris mod Mærker, hvis Værdi afdroges i 
Lønningen. Fra 1874 ophørte Mærkebetalingen, og Brødet solgtes 
som alle andre Genstande fra Konsum-Anstalten mod kontant. 

For at sikre sig, at kun uforfalskede Varer kom til For- 
bagning, blev der i 1869 anlagt en Dampmølle med 2 Gange. 

Hotellet »EssenerHofc har 25 Værelser foruden forskel- 
lige Spisesale, Billardværelse og en større Have med smukke Anlæg. 
For Fabriksfunktionærer er der indrettet Middagsservering til 
moderat Pris og uden Forpligtelse til at nyde Vin, 01 eller desl. 
ved Bordet. Vinene leveres fra Konsum- Anstalten og skulle sælges 
til de af denne fastsatte Priser. 

Af Restaurationer findes for Tiden 9, for det meste 
med Billard, Keglebane o. s. v.; ogsaa her maa Drikkevarerne kun 
sælges for den af Konsum-Anstalten fastsatte Pris. 

I 1874 blev der i Colonien Cronenberg og i 1881 i Kolonien 
Schederhof med Regeringens Tilladelse oprettet et Ugemarked 
for Grøntsager, Brød, Kød, Fisk og andre Livsfornødenheder paa 
de Fabriken tilhørende, midt i Kolonierne liggende Torve. En 
Torvemester, til Overholdelse af Orden og Renlighed paa Markeds- 
pladsen, er ansat af Fabriken; han har at udleje Markedsborde 
og Stole til Sælgerne mod en fastsat moderat Godtgørelse, ligesom 
han paa Købernes Ønske har at veje Varerne paa en forhaanden- 
værende Kontrolvægt mod et ringe Vederlag. 

Omsætningen for alle under Konsum- Anstalten i Essen 
hørende Brancher androg i 1882 3,052,700 Kr. , i de udenbys 
Anstalter 312,390 Kr., i alt 3,365,090 Kr. 

I 1882 indførte Eosener-Sparekasse Spar ernær kesys ternet; 
for Fabrikarbejdernes Vedkommende kunne Sparemærker (å c. 9 Øre) 
erholdes i alle Udsalgssteder; mod Aflevering af 30 Mærker faas 
eo Sparekassebog, hvis Beløb forrentes. Der foreligger dog endnu 
ikke tilstrækkelig Erfaring for at kunne bedømme Resultatet. 



(Sluttes.) 



C. T. MttLLERTZ, 
Oberstltn., Repræsentant for Krigsmateriel fra Krupp. 




Uorsk Bohémeliteratur. 

Christian Krogh: Albertine. — Arne Garborg: Mannfolk. 



Degge disse Bøger, der udkom i Slutningen af forrige Aar 
har hos Publikum vakt et Røre, som det, der undertiden rejser 
sig, naar et nyt eller befriende Ord er blevet udtalt, og begge 
har i en Mængde Bladartikler og Opsatser af forskellig Art, saa- 
ledes ogsaa i »Tilskueren« , været Genstand for en Ros, der med 
Sprogets mest lovprisende Udtryk hævede dem til Kunstens sublim- 
este Højder, hvor de »i Billeder og Syner« maler en Virkelig- 
hed, som baade Forfattere og Anmældere »i Liv og Død vil staa 
inde for« *). Den Lyrik, der fordum sprudlede frem i Rytmer og 
Rim, synes jo nu mærkelig nok at have valgt sig Kritiken til 
Tumleplads, og da den nu gentagende har haft Ordet, turde et 
Forsøg paa at bringe Dhrr. Kroghs og Garborgs Værker ned paa 
Jorden igen maaske ikke være helt overflødigt. Det er dog sikkert 
dér, de hører hjemme. 

Som »Albertinec og »Mannfolk« hører nøje sammen i Tid, 
ere de ensartede i Indhold og i det Syn paa Menneskene og 
Livet, der har formet dem. Groet af samme Jordbund og Sam- 
fund har de alt fælles fra den snævre, blakkede Horisont til den 
dunstopfyldte Atmosfære, fra en lidt gargonagtig Tone til en 
vildledende Opfattelse af abnorme Forhold som almindelige. Og 
begge de ærede Forfattere har draget Nytte af deres Forgænger 
Hans Jægers Skæbne. I Stedet for hans uformelige Bredde har 
de valgt en priselig Knaphed, der gør deres Bøger læselige. 
Sandsynligvis er det dette tekniske Fortrin, de kan takke for de 



') Se „Tilskuerens" Februarhæfle. 

Komplimenter, der er regnet ned over dem i Kunstens Navn. 
Atter og atter har Anmælderne grebet til Ordet Kunst for at 
udtrykke deres Beundring. Men det gaar nok med Kunst nu 
om Stunder, som Heiberg i sin Tid skrev om Smagen: »Det 
er en mislig Ting med det Ord Smag. Siden de Mennesker, 
som selv er de smagløseste, have begyndt at gøre sig til Smagens 
Riddere, maa man næsten skamme sig ved at nævne den.« Vi 
bar aldrig haft mindre Kunst i vor Literatur end nu, og ingen 
Sinde er Ordet blevet hyppigere anvendt. Man synes at ville 
oære Kunsten udelukkende med mere eller mindre trivielle Sand- 
heder, trukne paa Snor som tørrede Fisk — i E. Skrams Al- 
bertine-Artikel hedder det som Kunstens evige Lov: Vær sand! 
— det bliver i saa Fald en gold Plante, men man tør næppe 
formene »Albertine« og »Mannfolk« at høre til Arten. Hvis der- 
imod Kunst beror paa den Farve og Fylde, Digteren af sit eget 
Væsen meddeler det modtagne Stof, paa Hovedtankens Klarhed 
og dens Genspejling i og Herredømme over de enkelte Led, saa 
har hin Bohémeliteratur ikke synderlig med den at gøre. 

Og begge Bøgers Maal er lige saa ensartet som deres 
Midler. Maalet er nemlig at vise Rigtigheden af, hvad en af 
Hovedpersonerne blandt Hr. Garborgs »Mannfolk« siger: »Ja, vi 
er nogen Svin. Vi er Svin. Men hvad Satan ska vi gøre?« Dette 
burde være begge Bøgers Motto. Dog maa tilføjes, at den Be- 
kymring, der skimtes i den sidste Sætning, ikke spores videre i 
selve Fortællingerne. . Men hvor vidt Kunsten egner sig til at 
tjæne et Maal, som det antydede, derom kan der vel endog blandt 
de mest »moderne Mennesker« rejses Tvivl. 

Æmnet i „Albertine" er ikke alene forud behandlet i en 
Roman af Brødrene Goncourt, men i adskillige andre franske 
Romaner af tredje eller fjærde Rang. Saa særdeles nyt er Æmnet 
ingenlunde. Den norske Albertine er Sypige. Vi gør hendes Be- 
kendtskab, da hun sidder »under den indsigende Vinterdag« 
hjemme i Moderens' kummerlige Lejlighed og hører hende ud- 
veksle nogle Bemærkninger med Moderen og en syg Broder. Disse 
Bemærkninger oplyser et og andet vedrørende deres ydre For- 
hold, men om deres engere Samliv, deres sjælelige Udvikling faar 
man ingen Besked. Hvis den lille Familje i Nordbygaden fik 
Besøg af en jævn flink Reporter, vilde han kunne give lige saa 
værdifulde Oplysninger, som Hr. Krogh fylder hele Kapitel-Afsnit 
med. Dog jo, saa begynder Albertine en Slags Enetale, rigtignok 

lidet naturalistisk, men meget bekvemt for Forfatteren, der uden 
at ænse Orden og Sammenhæng nu kan meddele os nogle for- 
nødne Iagttagelser og Træk fra Romanens Forhistorie. Der er 
en Forvirring og en bestandig Tilbagevenden til brugte Motiver. 
Man indvende ikke, at saaledes er det daglige Livs krogede Gang; 
ti al Digtning er koncentreret Liv, der ordner det brugelige fra 
Led til Led og skyder det overflødige til Side. 

Med regelmæssig otte Dages Mellemrum føres Albertine 
frem for Læseren. Hun siger omtrent de samme Repliker, og 
det samme Tankesæt bevæger sig uafladelig gennem hendes 
Hoved. Det er Søsteren Olines Skæbne, hun tænker paa. Denne 
Søster har været Skøge, boet i Vika, men er nu bleven gift med 
en Gamling og har Vask og Strygning. Hun ejer Hat og Kaabe, 
som. Albertine trænger haardt til at laane, hver Gang hun skal 
spasere. »Men hun vilde ikke laane noe af Oline — hun vilde 
ikke have noen tingen med Oline at bestille . . . Det var Løgn, 
at Oline havde været en uskyldig ung Pige nogen Gang og havde 

været den Oline, som hun havde været gla i Offenlig 

havde hun været, det var det eneste, som blev igen af altsammen 
. . . Der laa det Huset, og der laa det Huset, og der var Glas- 
dørene, hvor alle slige gaar ind. . . Hun skønte ikke, at dem ikke 
heller vilde dø mange Ganger, før dem gjorde sligt, ogsaa — for 
Penge desforuden — og for saa lidet — to Kroner — sa Jossa — 
. . . Vilde Oline det gærne, eller var det fælt for hende, var hun 
ulykkelig, naar de korn til hende, eller hvordan kunde hun se 
saa fornøjet ud?« Disse Citater, der tillige kan tjæne som en 
Prøve paa Bogens særegne Duft, dens »diskrete Kunst«, som det 
nok hedder, antyder, hvad Sypigens Tanker kredser om gennem 
Bogens første Halvdel. Det svækker i høj Grad Interessen, at 
Albertine fra første Færd optræder saa aldeles abnorm. Baade 
gennem hendes Gnavenhed mod den gamle Moder og disse evinde- 
lige Betragtninger over Søsterens Tildragelser ytrer sig en Sygelig- 
hed, der ikke er meget troværdig hos en voksen og normal ud- 
viklet Sypige, der altid har haft sit Ophold blandt en stor Bys 
Proletariat. Fra Legepladser, fra Danseboder, fra smaa og store 
Veninder vil en saadan Pige have ganske god rede paa de Ting, 
Albertine sidder og grubler over med en landlig Uskyldigheds En- 
fold. Men bedst som det er, falder hun ogsaa ud af Rollen, saa- 
ledes Side 46, hvor Synet af Oline fremkalder følgende Reflextionr 
»For nej, det kunde hun ikke skønne, at Skæbnen skulde slippe 

hende (Oline) aldeles igen, naar den først havde haft Tag i hende 

— og Edderkoppen der oppe, den lod jo ikke noen Flue komme 
ud af Nettet — gjorde den det, saa var det jo ikke saa farligt, 

— jo pyt, hvis de kunde blive skikkelige igenU — Til andre 
Tider græder Albertine meget, baade ved Nat og Dag, og da der 
endnu ikke er forefaldet det ringeste, er denne Bevægelse aldeles 
ufattelig, men derfor lægger Forfatteren ikke mindre Vægt paa 
den. Og hendes flittige Syssel med de delikateste Alkovehemme- 
ligheder avler til sidst ganske fine Fornemmelser. I sine Fan- 
tasier over Bryllupsnatten bliver hun sensibel som en fransk 
Klosterfrøken og tænker paa at rømme sin Vej som — ja, der 
er jo flere Romanheltinder at vælge imellem. Fremstillingen heraf 
er et af de Steder i Fortællingen, der til en Afveksling er kostelig 
affekterede, indtil den ved at drage hendes Moder ind i denne 
Tankegang atter bliver raa, men lige usand. Ensformigheden i 
Albertines Tilværelse bliver nu afbrudt dels ved Kirkebesøg dels ved 
Spasereture med Veninden Jossa. Kirkens Indflydelse bliver af mindst 
Varighed. Første Gang, hun er i Kirke, finder hun Freden, føler sig 
glad og lykkelig, men hvorfor, hvilke Sindsstrømninger , der be- 
tinger denne Tilstand i Modsætning til , at hun næste Søndag finder, 
at »det var slut med det ogsaa«, og kun husker, at de gamle 
Kællinger sang saa stygt, — det oplyses ikke. Skøndt »Albert- 
ine« dog — bortset fra de hyppige Spring i Karaktertegningen 

— synes at være en trofast, hjemmeflittig Syerske, ret venlig mod 
den forkrøblede Moder og fyldt af Rædsel for Søsterens Skæbne, 
for Politiet o. s. fr. gaar det meget nemt for Forfatteren med at 
kaste hende ind i Gadelivets og Dansebodernes løse Selskab. Blot 
en Venindes Opfordringer og saa en Mistanke hos Husets Folk 
om, at hun gaar samme Vej som Oline. Men hvorfra kommer 
denne Mistanke, der faar en saa afgørende Indflydelse paa Al- 
bertines Skæbne? Hvor stor eller ringe Skyld har hun selv paa 
dette Punkt? Her er Forfatteren særdeles ordknap, medens han 
ofrer lange, impressionistisk forvirrede Beskrivelser paa en Aften- 
vandring, da Albertine gaar og ser paa Stadsen i de oplyste 
Butiksvinduer, og paa Syttende-Majdagen, da hun følger Moderen 
og Broderen til Fest. 

Over Fortællingens sidste Halvdel er der mere Fart, men 
der forekommer rigtignok ogsaa endnu større Spring i Udvikl- 
ingen, og den motiverende Underbygning savnes fuldstændig. Det 

er vanskeligt at genkende Albertine blot fra Side til Side. Hartad 
utrolig er det, at hun lader sig lokke hjem i Politifuldmægtigens- 
private Bopæl — som Arbejderbarn vilde hun være bedre under- 
rettet om Politiets Magt — men naar hun sætter sig til at drikke 
Sherry med den plumpe Kvindeforfører og sluttelig forsvinder 
bag Forhænget til hans Soveværelse, saa har hun skiftet baade 
Ham og Natur. At hun først lidt senere bliver »lysvaagen, ædru 
og angest til Døden«, turde være et saare vilkaarligt Træk. Efter 
den raat skildrede Voldtægtsscene venter man hos en Forfatter, 
der vil være saa moderne som Hr. Krogh, en dristig, hensynsløs, 
men ved Sandhed og Nyhed virkende Afsløring af Sypigens sjæle- 
lige og legemlige Tilstand — ti man huske paa, at det fysio- 
logiske spiller Hovedrollen i den Art Bøger — og saa faar man 
følgende udtømmende Forklaring: Gud, hvor hun hadede ham! 
Hvorledes dette Had forsvinder, meddeles ikke, men allerede 
paa næste Side har Albertine atter været hos Fuldmægtigen. 
Resten af Bogen er nogle løseligt forbundne Optrin, der tablau- 
mæssigt viser, hvorledes Albertine gradvis synker, indtil For- 
fatteren tager Afsked med hende som Skøge. Det er stadig 
de ydre Omgivelser vi faar bedst Underretning om, medens Al- 
bertines Personlighed er saa ubestemt svævende som en fjærn 
Lystaage. Kærnen aner vi ikke. Et enkelt af disse sidste Op- 
trin, nemlig Scenen hos Politilægen, er ligesaa affekteret som den 
er usand, og i Albertines Slutningsrepliker, da hun om Natten 
raaber efter Herrerne, som gaar forbi, hører man ligesom Knipset 
af en indeklemt Raahed, der ikke har turdet give sig Luft før. 
Fortællingens Bipersoner toner frem og forsvinder paa den vil- 
kaarligste Maade af Verden. Vi ser dem bestandig fra samme 
Side og i de samme Situationer. Hverken i den grove og grelle 
Tegning af Veninden Jossa, Politifuldmægtigen eller af de to 
Venner Helgesen og Smith er der mere Karakteristik end i Gade- 
visernes plumpe og luneløse Illustrationer. Hr.*Krogh synes at 
have haft til Hensigt at skildre en almindelig Eksistens med alle 
dens hverdagslige, stilfærdige, kummerlige Begivenheder, der 
undertiden kan være rystende nok, men de talrige slaaenjie eller 
overraskende Smaatræk, der giver Livet Fart, viser dets Mening 
og Sammenhæng, selv i den elendigste Rønne, er gledne ham 
forbi, og saa har han taget sin Tilflugt til sensationelle, mod- 
bydelige Begivenheder og svøbt dem ind i lange Beskrivelser af 
Lokaliteter, Lysvirkninger, Tøjstoffer o. s. fr. for at give dem et 

saa dagligdags Præg som muligt. Til dem, der har rost For- 
fatterens Sprogkunst, overlades det t. Eks. at finde Tankeforbindelsen 
i følgende: »Hun havde svaret, at Tøjet hendes var borte for at 
farves. Men Vintertaagen stod ikke fuldt saa fast udenfor, og 
det var noen lysere Luger i det graa.c Af slige Skødesløsheder 
er der nok. Stilen maa ved sin fuldstændige Mangel paa Skønhed 
og Rytme, der ingenlunde erstattes af en vis Impressionisme i 
Foredraget, forekomme de fleste taalelig. 

Man har, navnlig blandt Damerne > opholdt sig over, hvad 
Hr. Krogh har villet med sin »Albertine«, om Fortællingen bør 
opfattes som et Indlæg mod Utugt, Prostitution eller bare mod 
Politilægens Visitation. Jeg ser i al denne Debat mere et Udtryk 
for kønne og fromme Ønsker end en nøgtern Forstaaelse af Bogens 
Indhold. Som jeg har søgt at hævde i det foregaaende, er »Al- 
bertine« en kold, gemytsløs Fremstilling af en Række ydre Op- 
trin, der fortæller, at en fattig Sypige demoraliseres og bliver 
Skøge. Og saa lidt som Bogen er et socialt Indlæg — det skulde 
da være, som Bj. Bjørnson har ment, mod Visitationen — saa 
lidt tør man tillægge den Værdi som sand Menneskeskildring, som 
Poesi. Den ejer paa intet Punkt Livets Sandhed og Dybde. Vi 
ser intet stort bukke under gennem Kamp, vi ser ingen nok saa 
svage, forkrøblede Spirer hæve sig mod Lys og Luft. Naar andre 
Forfattere, lige fra Almqvist til Bret Harte og Maupassant, har 
behandlet Æmner af samme Art, var det for dem Hovedsagen at 
vise, hvorledes det oprindelige, menneskelige Hjærtelag brød frem 
gennem Lastens Skorpe. I »Colombine« har Almqvist ladet en 
nedværdiget Kvinde blive greben og lutret af en stor Lidenskab, 
og naar Maupassant i »Mademoiselle Fifi« udmaler en natlig 
Orgie, sker det for at vise, hvorledes Kærligheden til Hjemmet, 
til Frankrigs Jord og Hæder, Agtelsen for dets Kamp, for dets 
Kvinders Dyd, vaagner i en stakkels Glædespiges Sjæl; Orgiet 
tjæner til at give hendes opflammede Sindsstemning Relief. 

Men Krogh gør ingen Forskel paa ondt og godt. Herved 
svækkes Skildringen af Albertine end yderligere; ti vi faar ikke 
rede paa, hvad der egentlig bevirker hendes Fald. Nogle Kritik- 
ere have fundet, at Ansvaret udelukkende faldt paa hendes Om- 
givelser, ja man har endog givet det taalmodige abstrakte Sam- 
fund Skylden, men i »Tilskueren« skriver Hr. E. Skram: »Sam- 
fundet besørger det omtrent altsammen, hun lægger blot en lille 

Del Vilje og en større Del Mangel paa Vilje tilc *), og lidt efter 
hedder det, at om Aarsag og Virkning i Fortællingen maa Læs- 
eren selv danne sig en Mening. Men denne Mening er vi rigtig- 
nok vant til at fordre af Romanforfatteren selv, ikke i direkte 
Ord, men udtalt i Værkets Komposition og Resultat. Hans Op- 
gave er det at blotte de Skæbnetraade, som vi ikke ser i det 
daglige Liv om os og ofte finder »uudforskelige«. Særlig i en 
Bog som »Albertine« havde det været af Interesse at se den fint 
nuancerede Skyld paavist. Etsteds hos Turgenjew hedder det 
omtrent saaledes: Ligesom Skyerne først stige op af Jordens 
Skød, skiller sig fra den og fjærner sig og endelig vender tilbage 
til den igen med Velsignelse eller Ødelæggelse i Følge: saaledes 
danner der sig omkring og oven i Købet ud af hver enkelt iblandt 
os en Slags Atmosfære, der virker tilbage paa os enten øde- 
læggende eller velsignelsesrigt. Med andre Ord: Enhver af os er 
paa samme Tid sin Skæbnes Skaber og dens Skabning.« Om et 
saadant Forhold har Hr. Krogh ikke Anelse. Tilfældigheder og 
stræng Lovbundethed er for ham ligesom godt og ondt uden 
Forskel og flyder kaosagtigt om i hans Bog. Beror det maaske 
paa, at Hr. Krogh, der hører til de saakaldte »revolutionære« 
Forfattere, har omstyrtet den gamle Ret, men endnu ikke sat 
nogen ny i Stedet? 

Hvorfor slipper han Albertine, da hun er bleven Skøge? 
Er det maaske, som Hr. Skram udtrykker det, fordi hendes 
»borgerlige Død« er indtraadt? I saa Fald er Hr. Krogh mere 
rigoristisk, end man skulde tro om ham. Set i og for sig er 
alle Sunde jo ikke lukte for en Kvinde i hendes Stilling, og om 
Albertine ved vi alt for lidt til at skønne, hvorledes det videre 
skal gaa hende. Saa fattigt bliver Resultatet, naar en Forfatter 
ikke med Alvor op Kærlighed skrider til sin Opgave. Men for 
øvrigt turde der være noget ret karakteristisk i, at Hr. Krogh, 
uagtet sin meget priste Dristighed, ikke tør følge sin Heltinde 
længer. Jeg tror, det hænger sammen med et stærkt Drag af 
Spidsborgerlighed i vor nyere Literatur. Den moderne Dristighed 



') Hr. Skram fortsætter: „Kun at man ikke et Sekund maa tro, at For- 
fatteren har et saa abstrakt Begreb som „Samfund" i sit Hoved eller 
et saa afskyeligt Ord i sin Mund." — Ja vist er det afskyeligt, men 
naar det nu alligevel er dette Samfund, der er Tale om, vilde det saa 
ikke være det ærligste og simpleste at nævne det? 

eller Vildskab, om man vil, i Bøgerne, har, naar det kommer til 
Stykket, mere honnet Ambition end varmt Zigeunerblod i Aarerne. 
Man erindre blot Værker som >Et Besøge, »En Forlovelse«, »Mi- 
moser« og »Tre Par«. Ingen Sinde har man i vor Literatur set 
en saadan Ængstelse for at tale ligefremt. Der er noget saa 
uendelig snusket, ufrit og forkomment i den Maa£e, hvorpaa 
Forfatterne grupperer og manøvrerer med Motiver og Karakterer 
for at klare det voveligt anlagte Æmne med en Tvetydighed eller 
skjult Frivolitet. Det er en Fribytterlyst, der plaffer med Hylde- 



Og saaledes til syvende og sidst med »Albertine«. 

Arne Garborg benytter i Af annfolk Bondemaalet til at 
fortælle om Kristiania-Forhold. Dette kaster noget vildledende 
over Fremstillingen, men til Gengæld lider denne ikke under Mangel 
paa rent elementære Skriveregier og er saaledes nok saa læselig 
som > Albertine«. Garborg er Skribent og af dem, som det 
koster Kamp at skrive. I »Bondestudenter« var der nedlagt et 
stort Arbejde, uden at det dog lykkedes at forvandle et Stykke 
Nationaløkonomi til Poesi. Fra disse økonomiske Studier har han 
nu vendt sig til Driftslivet, men saa stor en Fejl, som det var, at 
han i den brede Skildring af »Bondestudenternes« Galleri udelod 
alt, hvad der vedrørte Kønslivet, saa vist er det en ikke mindre 
Fejl, at han i »Mannfolk« kun synes at have Øje for dette. Om 
Helten i en af H. C. Andersens Romaner hedder det, at han 
>havde ingen Anfægtelser«, og hermed menes kødelige, om de 
Garborgske Helte kan man omtrent sige det samme, men i anden 
Betydning: de have ingen moralske Anfægtelser. 

Det er en Ungdom af Studenter og Malere, af Borger- og 
Arbejderdøtre, for hvem Kønsdriften er Tilværelsens Hoved- 
faktor; Maden kommer saa som Nr. 2, og i Virkeligheden kender 
de ikke flere. At der endnu hist og her i Bogen forekommer 
gamle, romantiske Betegnelser som Kærlighed og Elskov maa vel 
tilskrives gammel Vane, baade smaa og store Følelser har absolut 
veget Pladsen for Drifterne. Og det er ikke — som man maaske 
kunde formode af Hr. E. Skrams Anmældelse — en særlig Kaste 
disse »Mannfolkt, nej, de er tagne rundt om fra de fine, dan- 
nede og fra de simplere Lag, fra forskellige Livsstillinger, men 
den ensidige, fysiologiske Behandling, de underkastes, gør dem 
rigtignok saa ens som Dyr i Brunsttiden. Mandfolkene har deres 



bøsser. 

Specialiteter, en forfører helst Tjænestepiger, en anden helst Cigar- 
jomfruer, og naar de ikke lever i en Atmosfære af Drik og Utugt 
— Kvinnfolki »trak«, og Mannfolki »slog ane, som det hedder paa 
det Garborgske Maal — saa har de Tømmermænd, Pengemangel 
Ærgrelse, Frygt for visse Sygdomme, og for saa vidt ogsaa noget 
de kalder »Samvittighed«, skøndt det er en Flothed at holde den. 
Saa tilstaar en, at han rangler for meget — »Ja gu gør eg det! 
Men kva skal ein gjera, naar ein ikkje eig Giede elder Hyggje i 
sitt Liv? Maa ein so ikkje vera glad for, at ein har Brennevin 
i all fall?« Spørgsmaalet stilles jævnlig, men finder ikke et for- 
nuftigt Svar i hele Bogen. Der spørges, svares, handles bestandig 
ens, Mænd og Kvinder, alle har de omtrent samme Forudsæt- 
ninger, samme Hensigter, der ikke rækker ud over legemlig Nyd- 
else. Den Portion »moderne Livsvisdom«, der kan hentes fra 
Menneskeskildringer som »Mannfolk« , er vistnok af saare gammel 
Dato, og blandt Samfundets Bundfald vil man finde den i Virk- 
somhed. 

Nogle Citater viser bedst, hvorledes disse »Mannfolks« Liv 
er Gentagelse næsten fra Scene til Scene og derfor saa lidet be- 
lærende som en Skala af de samme Paradigmaer. Der er Mal- 
erne Bjølsvik og Otto Nielsen, som sidder og taler om Constance, 
forhenværende Model og Maitresse: »ho laag og galopperad og 
skulde døy i Nott elder i Morgo tidlig. Men det var det beste, 
som kunde henda henne, meinte Nielsen, so slap ho aa koma i 

Vik'a. Skaal! Ja, og so var det Systeri, Ottilie; den vakra 

fjortenaars Ungen maatte alt gaa paa Gata etter Herrar for aa 
tena Mat til Huset.« Præsten havde sagt, at Constance ikke 
var angerfuld nok. »Liksom det var saa leet aa angre paa det t 
som har vært den eneste Moro i Verden.« Nielsen mener, at 
»so lengje der var Kvinnfolk, som selde seg, so maåtte me vera 
galne, um me ikkje kjøpte;« men Bjølsvik »lagde i Veg med 
svære Ord um alle desse Kvinder«, som leet seg forsyrgje av 
Mannen sin, men gjek og pinte Livet av han samstundes.« Ikke 
des mindre føler han sig tiltrukken af disse i den Grad, »at 
kunde me ikkje faa Damur med oss, so tok me Tævur. Ja gu 
gjorde me det, ja.« Men naar den samme Bjølsvik møder Dagmar 
Dyring, som han paastaar at elske, fordrer han den hvideste 
Uskyld. Modsætningen kan være meget sandsynlig, men For- 
fatteren har ikke vist os det. Saa er der Fætterparret Georg 
Jonathan og Laurits Kruse, af hvilke den første tilbyder den 

sidste et Kursus i Usædelighed, naar han en Gang bliver ked af 
sin Dyd. Begge begynder deres løse Forbindelser med Døtre af 
Folket, men gør snart den samme Erfaring, som »Social-Demo- 
kratenc nylig fremsatte, at Arbejdernes Døtre desværre ikke endnu 
er udviklede nok hertil. Det gaar let for Georg Jonathan at faa 
Sypigen Emilie overtalt. Med den naiveste Alvor hedder det: 
»Det var hans Meining, at han vilde faa henne til aa forstaa seg 
so heilt ut, at naar dei eingang maatte skiljast, skulde ho vere 
likso god som fyrr, herre saa mykje meir utviklad.c I Følge 
denne Udvikling havner Emilie i Prostitutionen, og Georg Jona- 
than finder Julie Lindner, >ei Kvinne, som var intelligent og fri«, 
ja i det Mon, »at det stundom var han, som maatte minna um, 
at dei ikkje hadde Politibrev.« Efter nogen Tids Samliv udvikler 
denne intelligente Dame imidlertid saa megen Snildhed, at hun 
faar Hr. Jonathan bugseret ind i den hellige Ægtestand, som han 
er saa ræd for. Men hvorledes Omslaget foregaar, først hos 
hende, da hun bliver hans Elskerinde, og siden hos ham, da han 
gifter sig, forbliver uopklaret. Al Digten beror ganske vist paa 
en Skabelse, men Forklaringen: han bød det, og saa stod det 
der, er ikke altid fyldestgørende. Laurits Kruse har uden Kursus 
opdaget, at »det var ikkje sant, at ein Mann var leid av ein Gjente, 
so snart han hadde naatt det, han vilde«, og saa vedligeholder 
hati Forbindelsen med sin Husværts Tjænestepige. Denne Vært 
er for øvrigt ingen anden end Daniel Braut fra »Bondestudenter«. 
I de første Kapitler optræder han som en af Hovedpersonerne i 
den ny Fortælling, ligesom Tjænestepigens Yndigheder ogsaa truer 
hans begivenhedsløse Liv med en Katastrofe, men saa skaffer 
Forf. ham pludselig et Embede, og vi hører ikke mere om ham. 
Beretningen ophører, længe før den er færdig. Des mere ufor- 
beholdent fortæller Hr. Garborg om Forholdet mellem Laurits 
Kruse og Tjænestepigen Helene. I Scene efter Scene ser vi Ky- 
nismen fremstillet med de mest nøgtern-brutale Ord. Sanselig 
Tilbøjelighed, Last, Foragt virker uafbrudt dragende eller frastød- 
ende paa de to Personer i deres indbyrdes Forhold, men den ene 
Følelse bliver i sin aandsforladte Goldhed lige saa modbydelig som 
den anden. Samtidig forlover Kruse sig med Dagmar Dyring, 
der er emanciperet og fuld af Dydskrav. »Og so sa han (Kruse), 
at det vilde vera godt, um Mennerne kunde læra litt Moral i 
dette Stykket; for det var nok eit fælt Liv, mange Ungkarer 
førde. Han hadde hoyert meir um det, enn han hadde Hug til 

aa tro.« Hele dette Ungdomsliv kulminerer en Afteti i Studenter- 
samfundet i Raabet: »lat os naa faa noe lidderlig!« og »rundt 
Bordet sang des liderlege Visur, fortalde liderlege Sogur >og 
hadde fælt til Moro.« Bag efter ofrer Forfatteren endnu en lang, 
men interesseløs Beskrivelse paa en Nattevandring i berygtede 
Gader. Og naar Rusen er forbi, trøster man sig med følgende 
Filosofi: »Pytt, der var ikkje faarlegt aa liva, naar ein hadde 
ein Drope Blaasyi*e henne i Skaapet. Det skulde kvar Mann ha; 
ein vart so rolig av det. Ein raadde for Tingen sjølv daa, kunde 
gaa naar ein vilde, sleppa fraa alt, Synd, Sjukdom, Stræv, Plikt, 

uff! berre gaa sin Veg; adjøs!« Summen af alt dette er 

nævnt: »Ja, vi er noen Svin. Vi er Svin« — og dog alligevel 
Hyklere, burde man tilføje. Det er denne Kristiania-Ungdom, 
Hr. Garborg har viet sin Bog, og det er om den, Hr. Skram for- 
kynder, at den »en sjælden Gang udsender en Profet, hvis Ger- 
ning skinner over Norden €. Dette er vistnok i sig selv en Profeti; 
ingen af de Garborgske Helte er Profeter, og fra Virkeligheden 
kender vi lige saa lidt deres Lys. 

Om disse Forhold fortæller Hr. Garborg nu uden Spot og 
Ironi, uden Lune eller Munterhed, i en Tone, der er haard og 
kold, og som de fleste vel vil finde raa, ikke alene hvor han gen- 
giver andres Tale, men ogsaa hvor han selv beretter. Vi er her 
— som hos alle de norsk-danske Bohémeforfattere — lige fjærn 
fra den Indignation, der skaber Vers, og fra den blussende, san- 
selig glade Ungdom, der ogsaa fra en Storm- og Trængsels- 
periode kan hente Sødme og Melodier. En tung, klam, livsdræb- 
ende Taage ruger over disse Skildringer og hindrer enhver Udsigt 
baade frem og tilbage. Personer og Forhold, der absolut burde 
udleveres til komisk Behandling, tager Hr. Garborg paa med den 
dybeste Bedemands-Alvor. Man hører undertiden indvende, at 
Mangel paa Lune og Vid og komisk Ævne ikke tør bebrejdes en 
Forfatter, formedelst han ikke selv kan skaffe sig i Besiddelse af 
sligt; men hertil er at svare, at det nu en Gang er digteriske 
Egenskaber, og at der gives Æmner, ved hvis Behandling de er 
aldeles nødvendige. Det er netop ved disse Egenskaber og ved 
en dyb, følelsesfuld Humor, at t. Eks. Aug. Strindbergs Skildringer 
fra »Røde rummet« staar saa uendelig højt over D'hrr. Kroghs 
og Garborgs Romaner, eller rettere ingen Sammenligning tilsteder. 
Dertil kommer, at »Mannfolk« er om mulig endnu løsere kompo- 
neret end »Albertine«. Værket er ikke gennemstrømmet af nogen 

Tanke, der fuldender sit Kredsløb og saaledes kan frembringe et 
Helhedsindtryk. Personerne indføres paa den mest vilkaarlige 
Maade, deres Forhistorie og ny Oplevelser blandes i en ofte for- 
virrende Grad , og endelig slipper Forf. dem atter, uden man indser en 
rimelig Grund derfor. Det samme gælder selve Bogens Slutning. 
Hvorledes gaar det videre med Trekløveret Kruse, Helene og Dagmar 
Dyring? Og Georg Jonathan, den stovte Angelsachser, der ikke 
vil lade sig snyde, bliver han ikke snydt alligevel? Eller forstaar 
ban at gøre sig betalt uden for Ægteskabet, der har taget Glansen 
af Julie Lindner? »Ho var ikkje Dame, ho var Dotter av ein 
Hotelvert. Um ei Tid kom han til aa elske henne likso »pent 
og lidenskabsløst og pligtmæssigtc , som andre Ægtemænd elsked 
deres bundne Kvinnur.« Der ligger vel ikke stor Vægt paa disse 
Spørgsmaal, men Bohémeliteraturen stiller dem ikke større. 

Og endnu mindre end Behandlingen tror jeg Æmnet i 
denne Literatur i Stand til at hævde nogen poetisk Ret. Som 
allerede sagt er Mad og Kønsdrift de to Akser, om hvilke alt 
drejer sig, Maalet for al Higen og Krav hos den Generation, 
Dhrr. Garborg, Jæger og Krogh skriver om. Fra først til sidst 
fremdrages det rent sanselige Moment i Kærligheden som aldeles 
eneraadende, bestandig bukker Viljen under for Driften, Mænd og 
Kvinder er en Hob sultne eller brunstige Dyr, der jager vildt om 
efter hverandre. Ingen human eller inderlig Følelse gaar jævn- 
sides med denne plumpe Sanselighed, ingen dyb, ren Lidenskab 
gaar rensende eller befriende gennem denne plumrede, brynde- 
hede Luft. Disse Forfattere tror ikke mere paa Kærligheden, en 
stor sjælelig og legemlig Lidenskabs Magt, eller ogsaa kan de 
ikke fremstille den, fordi de ikke i sig selv bærer Muligheden for 
en saadan Følelse. Derfor er det uberettiget at hente Sammen- 
ligninger fra den store Literaturs djærve og sanselig friske Skildr- 
inger, hvis Formaal det var at fremstille en Sjæls Kamp i dens 
Vælde, Undergang eller Sejr. Men Hensigten i »Mannfolk« og 
>Albertine« er kun at bekræfte Bjølsviks ovenanførte Ord eller at 
fremstille, hvad Poul Møller med god Grund fandt væmmeligt : »en 
Marekats Liderlighed.« 

End ikke som tørre, golde Virkelighedsstudier, der frem- 
træder uden Fantasiens og Følelsernes Befrugtning, tør man til- 
lægge disse Bøger nogen Vægt. Dhrr. Garborg, Krogh o. s. v. 
kan længe nok paastaa, at saaledes har de set Livet, at saaledes 
er deres Erfaringer, man vil svare dem, at deres højst en- 

Tilskueren. 1887. 23 

sidige Iagttagelser hidrører fra en lille Kreds, hvor abnorme 
Forhold er raadende, og at de derfor intet almengyldigt Værd 
har. Men enten den Art Studier kommer fra et større eller 
mindre Omraade, saa snart de fremtræder i Poesiens Klædebon, 
tør man vel fælde dem med de gyldne Ord, Georg Brandes en 
Gang har udtalt, at det er ikke Digterens Opgave at være Men- 
neskehedens Bagvasker. 

De mange æstetiserende og moraliserende Penne, som Bo- 
hémeliteraturen har sat i Bevægelse, har ikke blot skrevet højst 
modstridende Ting, men tillige i den første Sensations Hede saa 
forkerte Ting, at en nærmere Overvejelse maa tilbagekalde dem. 
Man har t. Eks. prist D'hrr. Garborg og Krogh for deres uhørte 
Mod ved Behandlingen af vanskelige o: kønslige Forhold — i det 
hele drives der nu om Stunder en frygtelig Humbug med, hvad 
man kalder literært Mod. Som om vi ikke hver Dag i originale 
og oversatte Bøger saa den Art Æmner behandlede, som om man 
løb den ringeste Risiko! Det literære Mod viser sig nu i Op- 
gavens Sceneri i Stedet for i dens indre Vanskelighed. Maaske 
er de norske Bohémeforfattere gaaet noget videre i Brugen af raa 
og slibrige Udtryk, end man her til Lands er vant til at se, men, 
literært set, hvad vejer saa vel det? Siger ikke en af Naturalis- 
mens Forsvarere selv i »Mannfolkc: »Dei (Digterne) kunde skrive 
»Schøne Minka« og slikt noke; det kunde dei; men skildre Livet; 
ikkje Tiendeparten av det, som gjekk for seg kunde dei nemna. 
Skildre Livet, naar dei ikkje kunde bruka eit Ord som — Bjølsvik 
nemde Ordet.« Men naar D'hrr. alligevel ikke vover at fremsætte 
den usminkede Virkelighed, og det dog er den, det kommer an 
paa, hvad er vel saa vunden? Og for ikke blot at holde os til 
de nyere Bøger, ogsaa i den ældre nordiske Literatur vil man 
finde Skildringer af erotiske Forhold, af en djærvt og muntert 
levende Ungdom, der giver Sandheden alt, men de er rigtignok 
gjorte med stor psykologisk Sans og Finhed eller Lune og Fantasi. 
Man har selv blandt Folk, der er enige om ikke at tillægge den 
norske Bohémeliteratur noget digterisk Værd, opholdt sig over 
dens etisk opdragende Betydning, og vore sædelighedsreformerende 
Damer har haft meget travlt med at søge Støttepunkter og Ma- 
teriale i dens Arkiver 1 ). Hvad de »etiske Værdier« angaar, saa 
er der dog næppe nogen, der for Alvor tør tilraade Anvendelsen 

') Se bl. a. Aprilhæftet af „Kvinden og Samfundet. 4 * 

af »Albertine« og »Mannfolk« som Ungdoms- og Folkelæsning, 
og til de ovennævnte Damer roaa det maaske være mig tilladt at 
fremsætte et beskedent Raad: Saafremt De mener det alvorligt 
med Deres Opgave, saa tilvejebring et lægevidenskabeligt Materiale, 
men lad Dem dog ikke allarmere af literære Fantasterier eller 
Styverfængerier til at tale om »Samfundsskrig« o. lign. Som det 
foregaaende maa tydeliggøre, og som Hr. E. Skram ogsaa hævd- 
ede i sin Kritik, er det ikke D'hrr. Kroghs og Garborgs Sag at 
prædike Moral. Det vilde være haabløst at søge efter det ringeste 
Indlæg mod Prostitutionen i en Bog som »Albertine«. Tvært 
imod, da Bogen hviler paa den naturalistiske Opfattelse af For- 
holdet mellem Mand og Kvinde, der har sat Kønsdriften i Stedet 
for Kærligheden som Livets Centralkraft og kræver dens ube- 
tingede Tilfredsstillelse, kan der fra den Side ikke indvendes noget 
mod en Skøges Levevej. 

Hvad Bohémeliteraturen literært og socialt vil er udtalt 
med rene Ord i et af D'hrr. Krogh og Hans Jæger redigeret Blad. 
Den moderne Ungdom — hedder det — skal ved at præstere en 
naturalistisk Literatur gøre sin Vilje til Almenhedens. Og denne 
Literatur skal indeholde denne Ungdoms »eget virkelige Liv«, det 
bliver dens Opgave »at hæve denne Ungdoms Privatliv til Offent- 
lighed.« Hr. Krogh har sine Tvivl om, at det bliver ret mange 
af den moderne Ungdom, som saaledes vil »klæ sig selv af og 
fremstille sig for Offentligheden i al sin Nøgenhed ? For« — skriver 
han videre — »der er noget, som hedder »Blufærdighed« — et 
sørgeligt Foster af denne Ungdoms forkvaklede Opdragelse og 
kanske det, som det bliver vanskeligst at faa fordrevet.« Et andet 
Sted udraaber dette Bohémeorgan: »Ned med vore »store« Digt- 
ere! — vi vil ikke længer taale, at de staar vor Literatur i Vejen 

— ned med dem! . . Det er jo nu kommet saa vidt, at de selv 
har opgit sit literære Bo. De er jo havnet i Farcen allesammen 

— og Farcen er den literære Fallit.« Der efter benævnes en hel 
Række af Bjørnsons, Kiellands og Ibsens sidste Arbejder som 
»Farcer« eller »Fanteri«, og D'hrr. Krogh og Jæger spørger: 
»Hvordan i al Verden kan Forfattere, som har læst moderne 
fransk Literatur, vove at by os sligt?« Mage til et Snobberi, som 
der ligger i denne for øvrigt ikke ny Udtalelse, skal man lede om. 
Hvad i al Verden behøver en nordisk Digter at bekymre sig om, 
hvad de parisiske Forfattere foretager sig. Er han maaske Digter 
i Kraft af deres Naade eller i Følge en Parole? Mon de Kritikere. 

der har bragt Garborg og Krogh deres varmeste Hyldest, ogsaa 
vil istemme disse Udtalelser? Konsekvent bør de gøre det, ti det 
er blot den teoretiske Side af Sagen, medens »Mannfolk«, »Al- 
bertine« o. s. v. er den praktiske. Men en hel Del af Lovsangs- 
koret bør sikkert skrives paa den menneskelige Godtroenheds 
Regning, der iblandt den elskværdige Jonas Lie, hvis Værker 
maa være modne til samme Skæbne som Bjørnsons og Ibsens. 
Hans Udtalelser om Kroghs og Jægers Produktioner har kun 
ringe Vægt saa længe hans egne Bøger er hine diametralt modsatte. 

Nærmere at dvæle ved Hr. Kroghs og Konsorters literære 
Fremtidsvuer turde være overflødigt. Deres Latterlighed og Fræk- 
hed er aabenbar for alle, deres Virkeliggørelse vil kun vække Op- 
mærksomhed hos Sædelighedspolitiet. Her i Danmark har vi jo 
set den offenlige Mening vende sig bort fra den importerede Na- 
turalisme og de bedste Penne svigte den. I Norge vil den — 
mere hensynsløs som den er — endnu hurtigere løbe Linen ud. 
Muligvis var det god Vin, der en Gang blev budt os i rigt pryd- 
ede Skaaler og under festlig Sang; men forbavsende er det, saa 
hurtig man er naaet til Bærmen. 



Bertel Elmgaard. 




økonomiske Spargsmaal behandlede i Studentersamfundets 

Smaaskrifter, 



1 den Række Smaaskrifter, som Studentersamfundet bar 
udgivet, findes tre Afhandlinger om nationaløkonomiske Spørgs- 
maal, nemlig: 

6. A. Hagemann: Om Sukkerdyrkning og Sukkertilvirkning. 

Marcus Rubin: Englands økonomiske Magtstilling. 

Emil Meyer: Penge. 
Fælles for disse tre Afhandlinger er: Klarhed, Korthed og 
Livlighed; de tre Hovedbetingelser for at et Skrift kan være 
virkelig populært. 

Man har her i Landet været altfor meget smittet af den 
tyske saakaldte Videnskabelighed. Jo mere indviklet systematisk 
Behandlingen var, jo tungere og uforstaaeligere og vidtløftigere 
Fremstillingen var, desto mere værdsattes den; man forvekslede 
Tunghed med Dybsindighed, og Vidtløftighed med Lærdom. 
Mange Mennesker har en Tilbøjelighed til at vurdere et Skrifts 
Betydning efter den Anstrængelse det har kostet dem at komme 
igennem det, og en kort, let læselig Afhandling, som en af de 
ovennævnte af Studentersamfundets Smaaskrifter, agter de ringere 
end en halvfordøjet, vidtløftig, tungtforstaaelig Fremstilling af det 
samme Æmne, uagtet der hører langt større Indsigt og Dygtighed 
til at skrive populært. En >lærd< Fremstilling af Sukkerdyrkning 
og Sukkertilvirkning kunde sikkert mange skrive, men der er 
næppe nogen anden her i Landet end Hr. Hagemann, der har en 
saa dyb Forstaaelse af dette vanskelige Spørgsmaal, at han har 
kunnet fremstille det saaledes, at det er blevet let forstaaeligt for 
enhver Læser. Enhver Tanke kan fremstilles klart og let for- 
staaeligt, men det er ikke enhver Forfatter, der har trængt saa- 
ledes til Bunds i Sagen, at han er bleven i Stand til at gøre det. 

Af de tre nationaløkonomiske Afhandlinger er de to, Hage- 
manns og Rubins, allerede gamle og velkendte, den tredje, Meyers, 

der er ny, skal jeg her tillade mig at henlede Opmærksom- 
heden paa. 

Emil Meyer: Penge. 

Der udvikles først, hvad Penge er. Det er de Genstande, 
der bruges som Omsætningsmiddel og som Værdimaal. Det 
paavises, hvorledes Udviklingen er gaaet for sig, hvorledes man 
paa ethvert Kulturstandpunkt har anvendt de Genstande til Penge, 
hvis Værd var mest kendt og mest anvendt; Jægerfolkene brugte 
Huder til Penge, Nomadefolkene Kvæg, agerdyrkende Stammer 
Korn og Bønner, indtil alle efterhaanden samlede sig om at be- 
nytte ædelt Metal, Guld og Sølv. Det er et Vidnesbyrd om For- 
fængelighedens Magt, at Smykkerne og at Metaller, der anvendtes 
dertil, ' blev det fælles Værdimaal og Omsætningsmiddel for alle 
Folkeslag. Paa et senere Standpunkt støttedes denne Udvikling 
derved, at Guld og Sølv besidde Egenskaber, der i særlig Grad 
gør dem bekvemme til at anvendes som Penge, og i Nutiden er 
disse Egenskaber bleven det ene afgørende. 

Derefter behandles Spørgsmaalet om Pengenes Værdi. Det 
er lykkedes Forfatteren at gøre dette i og for sig lidt tørre og 
abstrakte Æmne klart og interessant; særlig henledes Opmærk- 
somheden paa Pag. 12 og 13, hvor der fremstilles Virkningen af 
en Stigen eller en Falden af Varepriserne og den Indvirkning, 
som dette har paa det økonomiske og sociale Liv. Der gives 
Oplysninger om den aarlige Produktion af Guld og Sølv og om 
de Beholdninger deraf, som findes i den civiliserede Verden, og 
Oplysningerne gives i faa slaaende Hovedtræk. 

I den følgende Afdeling »Mønter og Møntvæsen < defineres 
Mønt som: >en vis Vægtdel af Metal, som man har givet en 
hensigtsmæssig Form, og som er forsynet med et Stempel,c altsaa 
>en stemplet Barre«. Heri er jeg ikke ganske enig med Forf. 
Det maa indrømmes, at han har vægtige Autoriteter paa sin 
Side, navnlig de fleste tyske Nationaløkonomer. Men det er al- 
ligevel ikke rigtigt. Det, som gør Mønten til Mønt, er ikke Me- 
tallet, men dettes Præg i Forbindelse med Møntloven. Møntens 
Værdi beror i første Linje ikke paa dens Metalindhold, men paa 
Møntlovens Bestemmelser. At det forholder sig saaledes, kan 
man bl. a. se deraf, at selv om en Mønt slides, og altsaa dens 
Metalindhold formindskes, beholder den dog den samme Værdi; 
først naar Mønterne gaar ud af Landet og altsaa kommer uden- 
for Møntlovens Omraade, er det Metalindholdet, der bestemmer 

deres Værdi. Forf. anfører selv et Eksempel, at nemlig den hol- 
landske Gylden for en Del Aar siden havde større Værdi end 
dens Metalværdi, og der kunde anføres en Mængde lignende Eks- 
empler. En Mønts Metalindhold danner Minimumsgrænsen for 
dens Værdi, den kan ikke synke i Værdi under Værdi af dens 
Metal, ti i saa Fald vilde man indsmelte den, forvandle den fra 
Mønt til Barre; men der er intet til Hinder for, at Møntens Værdi 
kan stige saa højt, det skal være, op over dens Metalindholds 
Værdi. Hvor højt den vil stige, afhænger af Møntlovens Be- 
stemmelse og af Omsætningens Behov. For os har Spørgsmaalet 
kun ringe praktisk Værdi, ti efter vor Møntlov kan Guldmønt- 
ernes Værdi kun være V4 pCt. over Metalindholdets Værdi, saa- 
længe Udmøntningen er i Orden. Forfatteren har ogsaa meget 
rigtigt set dette, og hans Fremstilling af de Momenter, hvorpaa 
Møntens Værdi beror , er fuldstændig rigtig , min Indvending 
gælder kun hans Difinition af, hvad en Mønt er. Spørgsmaalet 
har for saa vidt nærmest kun teoretisk Betydning, men der kan 
dog mødes Tilfælde, hvor det faar praktisk Betydning, saaledes 
hvor der er Tale om at forandre Møntens Metalindhold uden at 
paa virke dens Værdi. Naar man definerer Mønt som >en stemplet 
Barrec, kommer der ogsaa den Vanskelighed frem, at Skille- 
mønter ikke falder ind under Definitionen, de ere da ikke Mønter, 
men kun >Pengetegn«, Jettons, eller lignende. 

Paa flere Steder i Afhandlingen kommer Forfatteren ind 
paa aktuelle Spørgsmaal, f. Eks. Sølvspørgsmaalet , den dobbelte 
internationale Møntfod m. fl. og gør klart og godt Rede for det 
centrale i disse Spørgsmaal. 

Under Afsnittet »Bankanvisninger og Pengesedler« burde 
Forfatteren have omtalt den Indflydelse, som almindelig gensidig 
Likvidation af Gæld udøver paa Pengenes Værdi, og han burde 
vistnok ogsaa have omtalt de egentlige Papirspenge mere ud- 
førligt. Det er jo en interessant og taknemmelig Opgave, at 
skildre hvorledes Papirspengenes Værdi synker efterhaanden , som 
deres Mængde forøges, og hvilke mærkelige sociale Fænomener 
der derved fremkommer. Muligen har Forf. forbeholdt dette til 
en senere Formstilling af Bank- og Kreditforholdene. Man maa 
i det mindste ønske, at der maa komme en saadan fra hans 
Haand, ti han har i det foreliggende lille Skrift om Penge vist, 
at han besidder Kundskab og Ævne til at skrive populært. 



V. Falbe Hansen. 

(Fra 13de Marts— 12te April). 



Vor Skuespildigtning falder i to store Hovedafdelinger; den ene tager sit 
Stof ud af Saratiden, hvorimod den anden gærne søger tilbage til en fjærn og 
taaget Forlid; Kostymet bliver saaledes paa en Maade det skillende. Den første 
Retning er med Nødvendighed national i strængeste Forstand, medens den anden 
ikke tager det saa nøje i denne Henseende. Ludvig Holberg staar som den 
klareste Repræsentant fbr den første Retning, AdamOehlenschlåger for den 
sidste; i Holbergs Fodspor følger nogle af den danske Literaturs bedste Mænd, 
saaledes P.A.Heiberg, J.L.Heiberg, Henrik Hertz, C.Hostrup. Det 
er disses Gerning Edvard Brandes nu fortsætter med sine Skuespil. Det 
nyeste af disse, Kærlighed har fundet Døren til det kgl. Teater aaben, og i Over- 
værelse af et feststemt Publikum holdt det sit Indtog dér den 20de Marts. 

I stilfærdige, naturtro Optrin fortæller Dr. Brandes en københavnsk 
Families Liv og Undergang; hans Skuespil er en jævn Beretning om Mennesker 
af Kød og Blod, ikke en Problemdebat mellem forklædte Teorier. Noget mere 
hjemligt end Fablen i Kærlighed lader sig ikke vel tænke: en mageligt anlagt 
ung Mand øder med rund Haand svære Pengesummer ud til sine „noble Pas- 
sioner: smaa Middage, Heste, Pigebørn 11 . En skønne Dag er hans Kredit 
sluttet; han er ansat i en Bank, og den bekvemme Lejlighed gør ham til 
Forbryder: han skriver falske Veksler, først én, saa flere og flere. Bedrageri- 
erne opdages, og han tager Vejen til den ny Verden; hans Moders ganske 
Formue gaar med til at redde Navnet og Skinnet. Samme Nat binder paa 
Karnevalet hans unge Søster sig i en febrilsk Stemning med Forlovelsens 
Baand til en ødelagt Dumrian med en Million i Vente. Næste Dag vil hun 
bryde, men har ikke Mod til at udsætte sin lille, flot vante Person for den 
visse Pengeknaphed i Moderens Hjem. Brandes vil ikke anklage, ikke dømme 
hverken Moder eller Søn eller Datter, han vil kun ganske sindigt skildre hvor- 
ledes Livet leves her i København; med fuld Føje kunde man lægge ham 
Fru Birkners Ord i Munden: Jeg vil ikke have haarde Ord sagt, ingen Bebrejd- 
elser, ingen Beskyldninger*. Og gennem den hele Beretning slynger sig som 
den røde Livsens Traad en Moders ømme og trofaste Kærlighed med bendes 
alt tilgivende Forsagelse og rige Overbærenhed i Følge; derfor bærer Stykket 
med Rette sit Navn: Kærlighed. 

Som man kunde vente af saa kyndig en Dramaturg som Dr. Brandes, er 
Scenerne sindrigt komponerede og udmærket ordnede. Straks første Akt tegner 
med faa sikre Strøg Livet i Fru Birkners Hus, altid eller dog næsten altid er 

Fruen ude paa Visiter eller i Butik er, og imens kurtiserer den ikke hjemme- 
boende Søn Husjomfruen, og til andre Tider møder Husets Venner op, og de 
finder intet mærkeligt i at træffe Huset tomt. de lader Hvile falde paa sig, og 
siddende i den lune hyggelige Stue taler de, som man plejer her i København, 
keder og trætter hinanden, den ene ønsker i sit inderste den anden Pokker 
i Vold, medens Ansigtet er lagt i de behageligste Folder. Saa kommer endelig 
Fruen hjem, hun har et Smil, et Haandtryk, et venligt Ord til hver, længe 
mer det ikke, før hun har faaet alle som én sig underlagt, saa de gaar og 
bliver paa hendes Vink. Senere hen i Akten er vi tilstede ved et lille Drilleri 
mellem Broder og Søster. Alt er saa hjemligt, 'saa velbekendt, og dog saa nyt. 

I anden Akt mælder de hyppige Ud- og Indgange snildt det optrækkende 
Uvejr, som varslende Stormfugle flyver snart en, snart en anden ind i Advokat- 
ens stille Kontor, og tilsidst braser det løs med vældig Kraft. Denne Akt inde- 
holder maaske nok det nyeste i teknisk Henseende, hele Stykket bringer. Vi 
ser først med egne €*jne, hører med egne Øren alt, hvad Advokaten nogle foa 
Minuter efter i vort Paahør fortæller Fru Birkner. Der ligger en dramaturgisk 
Opfindelse heri: hele Interessen kan ved Genfortællingen rettes mod den Person, 
der faar Meddelelsen, medens selve Indholdet ikke længere spænder Tilskuerne, 
der alt kender det. Her bliver saaledes Plads for et meget fint og kunstnerisk 
adarbejdet Minespil, nøje gengivende de skiftende Sindsstemninger; det og det 
alene skal holde Tilskuernes Interesse fangen. 

Trods denne sindrige Opfindelse indeholder anden Akt dog sikkert Styk- 
kets saarbareste Steder. Fra det Øjeblik nemlig Advokaten har læst Bank- 
direktørens Brev, er der ikke længere nogen Tvivl mulig om Augusts Skæbne: 
han vil uhindret sætte Kursen efter Amerika. De Tilskuere, der sætter Pris 
paa Spændingens Uvished, vil derfor kun trættes ved tredje og fjærde Akt, der 
udførligt dvæler ved det, de alt véd. Og de Tilskuere, der sætter Sjælemaleri 
over Spænding, vil skuffes en Del, naar hele tredje og endda en god Del af 
fjærde Akt drejer sig om saa lavtflyvende en Ting, som om Hr. August virkelig 
kommer af Sted eller ej, og de vilde gærne byttet den uangribelige Vished 
herom bort for et virkeligt Indblik i hans Sjæl. Maaske vil Forfatteren vise 
hen til Slutningsscenen i tredje Akt, Opgøret mellem Moder og Søn i Advokat- 
ens Overværelse, dog det er her gaaet ham som andre dramatiske Forfattere: 
han er Ira ædruelig Fortæller med ét forvandlet til varm Advokat Ingen vil 
vist nægte, at der er en hel Del af et Forsvar for Hr. August i den i sig selv 
meget rammende Forklaring af, hvorledes han maatte blive som han blev; 
men — og det er Fejlen — ikke faa af de Argumenter, August her møder op 
med, ere ikke fødte i hans vinomtaagede Hjærne, men i Forfatterens skarpe 
Forstand. I fjærde Akt tager Forfatteren fuld Oprejsning: Annies Fortælling 
om hendes Forlovelse paa Karnevalet er et Sjælemaleri af høj Rang, lydhørt i 
Tonen, fintmærkende i de snare Overgange fra febrilsk Kryhed til graad- 
kvalt Smerte. 

Udenom Familien Birkner grupperer sig et helt Galleri af Bifigurer, fuldt 
ud københavnske i Tone og Stemning, i Tankesæt og Opførsel. Den nyeste af 
dem alle er vel nok Bankkassereren Lunding (eller Sunding, som det kgl. 
Teater med en pudsig Bogstavændring kalder ham) med den godtroende 
Beundring for August Birkner, den han altid og alle Vegne maa tolke og det 
i en næsten stereotyp Sætning: „Sikken en Bonde jeg var, førend du fik Skik 

paa mig\ Lunding er et genialt Fund. Selv i saa løselig skitseret en Person 
som Opdagelsesbetjænten er Stregerne gjorte med Livets egne Farver, dog har 
Forfatteren ved Anvendelsen af denne Figur været lidt uforsigtig, det er ikke 
faldet Modstandere vanskeligt at fæste Benævnelsen melodramatisk til den 
Scene, hvor han overrasker det muntre Selskab, hvori Fremstilleren af Betjænten 
vel har sin ikke ringe Skyld. Dog selv en venlig Betragtning spørger forbavset, 
hvorledes han kommer ind, ti hvad enten han som paa Teatret kommer fra 
Sovekammeret eller som i den trykte Tekst fra Entréen, er det, som gik han 
gennem lukte Døre. 

Dr. Brandes er som Forfatter i ikke ringe Grad kræsen, man mærker det 
gennem hele Dialogen: efter Personernes skiftende Stemninger bøjer Talen sig, 
støttet af et omhyggeligt Ordvalg, med smidige Rytmer, paa en og samme Tid 
dækkende og dog røbende den talendes Karakter. Han har en afgjort Sky for 
Døgnets Trivialiteter, de fleste Repliker besidder i høj Grad Stil, og man kan 
lede hele Stykket igennem uden at finde et eneste Udtryk, Hverdagslivets Tale 
alt har traadt fladt; det er Dr. Brandes's store Ære at have tilført vort Sprog 
ny ejendommelige Udtryk, og det ej alene for ny Tanker, men ogsaa for gamle 
kendte Forestillinger; de skal nok vide at finde Indgang i Sprogbrugen. Stykkets 
Repliker besidder fuldt ud den Gennemsigtighed, der bedre end mange og lange 
Taler af Ræsonnører eller lignende unødige Personer, giver Besked om hvad 
der rører sig i Menneskets Indre. Blot ét Eksempel blandt mange: ingen, der 
er udrustet med et lille Gran Lydhørhed, vil under Annies Samtale med Moderen 
om den unge Nandrups Frieri være et eneste Øjeblik i Tvivl om, at hendes 
Hjærte banker kun for »den kloge Mand* Gerner. Heller ingen vil tvivle paa, 
at hun efter Samtalen i hans Kontor løber lige hen paa Karnevalet og forlover 
sig med „Hansemand*. 

Opførelsen af Kærlighed gjorde det kgl. Teater megen Ære, og særlig 
glædelig var det at se de unge Kræfter staa sig bravt Side om Side med de 
bedste ældre, det berettiger til gode Forhaabninger om en lys Fremtid for Teatret. 
Med Rette vakte Frk. Emma Langes Elise Holden glædelig Overraskelse; 
der var over hendes Spil her en kæk Given-sig-hen, som er ny hos hende: 
som hun i første Akt kunde lægge sig i Stolen, saa Kjolen strammede om 
hende, medens de krydslagte Fødder ligesom lidt utaalmodigt vippede deres spidse 
Støvlesnuder frem nedenfor den side Kaabe. Højest naaede den unge Dame 
i tredje Akt, i Scenen hos August; der kom en halvdulgt Spot og en frittende 
Nysgærrighed i hendes Stemmes Klang, da Talen faldt paa Livet „ derovre', 
som i Forbindelse med det kolde, haarde Blik i Øjet forraadte, hun var 
besluttet paa et snarligt Brud. Og hvor snildt dækkede hun ikke Elises ind- 
trængende Inklination for Mengels O lj em ølle under en lidt sødladen og en god 
Del kælen Fortabthed, medens de hvide Tænder bed fast ned i de røde Læber: 
hun blev sin Lykkes egen Smed, og det var hun sig vel bevidst, da hun med 
Armene over Kors satte sig knejsende ned i Sofaens gyngende Fjedre. Ogsaa 
de to andre unge, Hr. Mantzius og Hr. Poul Nielsen, maa nævnes med 
Hæder. Den første var yderst pudsig i sin omtaagede Forfjamskelse , derimod 
fandt han intet ret Udtryk for Sundings beundrende Taknemmelighed overfor 
August. Den anden havde i god Forstaaelse af den unge Nandrups Kendskab til 
Paris nærmel sin Maske henimod franske Karrikaturtegninger af dumme Rig- 
mænd, der paa Operaballer tages ganske artigt ved Næsen af snedige Pigebern. 

Fru Oda Nielsen var hyggelig og indtagende i første Akt; det næsten 
umærkelige Smil, der ligesom trak i Fru Birkners Mundvig hver Gang den unge 
Nandmp sagde en Dumhed, bragte Bud om hendes dameagtige Beherskelse og 
betydelige Overlegenhed. Des værre svigtede Ævnerne Fru Nielsen i anden og 
tredje Akt, ved det første Pust af den sig nærmende Ulykke sank hendes 
Stemme ned til en monoton, ræd Klynken, der umuliggjorde al Nyancering af 
Sorgen, først lige i Afskeden med Sønnen fandt hun langt sandere Udtryk for 
en Moders dybe Sorg, Morgenen derpaa klang Stemmen med en dump, næsten 
sløv Halvhed, der fortalte hvor træt hendes Hjærne var af de mange, tunge 
Tanker. Som en trofast Ven af Familien Birkner fremstillede Hr. Emil Poulsen 
Fruens bestandige Tilbeder, Højesteretssagføreren ; hans elskovsdunkle Øjne fulgte 
hende med en inderlig Vedhængen, hvor hun gik og stod ; Gerners milde Resig- 
nation fik et smukt Udtryk i hans bløde Stemme. Af Forfatterens fejrede Bal- 
dronning Annie havde Fru Hennings dannet en nydelig, jomfruspæd Ingenue 
med Pisk ned ad Nakken, fra Dame var Annie bleven halvt Barn. Indtagende 
var i anden Akt baade hendes kaade Overmod og forknytte Smerte; mere til 
Hjærte gik dog hendes Fortælling om Karnevalet med dens fine, illuderende 
Overgange fra halvt fornærmet Raskhed til slet dulgt Forpinthed. Ogsaa 
Hr. Zangenberg havde læm pet sin Rolle noget om efter sit Talent, August 
blev mere højtalende og fremfusende end vistnok ment af Forfatteren, saaledes 
syntes der ingen særlig Grund for hans Moder til Forundring over Ophidselsen 
i nogle enkelte Ord, der var nemlig ikke nogen mærkelig Forskel paa Tone- 
faldet her og andre Steder. Bedst syntes Skuespilleren i tredje Akt: begærlig 
slugte hans Øjne Elises Dejlighed, og der var Fart over hans Udmalen af de 
Herligheder, der vinkede i det fjærne Vesten. Den brutale Voldsomhed, han 
raader over, fandt et passende mut og afknabbet Udtryk for de stærke Ord til 
Slut Mengel blev i Hr. Olaf Poulsens Hænder netop saa ubehageligt et 
Menneske, som denne vandrende Pengesæk maa være. 

Iscenesættelsen var meget omhyggelig; Fru Birkners Stue var en passelig 
Blanding af borgerlig Hygge og rig Elegance, og over Gerners Værelse hvilede 
en tung Alvorlighed, der passede godt til Arbejdsmandens stille Flid; disse to 
Interiører kunde ikke være bedre. Derimod var det tredje, Augusts Ungkarle- 
lejlighed, vistnok en Streg for tarvelig, ligesom det Traktement næppe havde 
fristet Oline over Ævne. Nogen Skyld i denne Tarvelighed har Forfatteren 
selv, idet han kun har foreskrevet: „et dækket Bord med Frugter og Kager og 
mange Vinflasker"; hvad om han havde ladet Selskabet svælge i Østers, og 
Champagnen skumme lystigt henover Dugen. I det tamme Indtryk, Gildet 
gjorde ved Opførelsen, har Teatret ogsaa sin Skyld; det har saaledes udeladt 
den meget virkningsfulde Sang, der findes i den trykte Tekst, og som hele 
Selskabet akkompagnerer med Tallerkenmusik, og hvis Omkvæd dette i Kor 
Stemmer. Mere Vildskab i denne Scene, og Akten vilde sikkert have baaret Stykket 
gennem mange Opførelser, men vore Forfattere og Teaterledere mødes — til 
gensidig Skade — i fornem Uvilje mod at anvende slige Midler. Dog det vilde 
være uretfærdigt ikke at nævne, at den indsigtsfulde Iscenesættelse ogsaa her 
havde sat gode Frugter, saaledes den højst naturtro Maade, Sunding og Oline 
skødesløst slængte deres Overtøj hen paa Sofaen eller den Lethed, hvormed 
Personerne skiftede Plads ved Bordet. Alt i alt havde Teatret megen Ære af 
denne Forestilling. 

Kasino har mistet sin Direktør: Hr. August Rasmussen har pludselig 
opgivet sin haarde Kamp for Teatrets Tilværelse. — Det sidste Stykke, han 
spillede ud, Uskyldig dømt! viste sig efter hans Bortgang i Besiddelse af en 
ikke ringe Tiltrækningskraft. Det var en overordentligt snildt dramatiseret 
Kriminalhistorie, det ene spændende Optrin haster Slag i Slag paa det andet, 
og Publikum fulgte med aandeløs Stilhed den stakkels Jean Renauds sørgelige 
Skæbne. Hr. Stigaard spillede Helten med en betagende Tro, som nu er 
enestaaende, og med en sand og ægte, om end lidt ensformig Følelse. 
Fru Orlamundt vidste i Valentines Rolle at give en stille Inderlighed Udtryk 
i Blik og Stemme, hendes hele Optrædens Simpelhed virkede behageligt i Mod- 
sætning til Frk. Olga Meyers forcerede Kruseduller. 

Folketeatret har opført en Dramatisering af Adolph Rosenkildes 
bekendte Fortælling Anders Tikjøb. Denne bestaar af en Række selvstændige 
Billeder, kun yderst løst forbundne, og det synes derfor ikke vanskeligt at gøre 
disse om til Tableau'er, og saa lade Degnens i Fortællingen ikke videre stærkt 
fremhævede Søgen efter Datteren blive den samlende Traad. En saadan simpel 
Komposition vilde have passet vel til en Dramatisering med Navnet Rejse- 
ae ventyr. Dog Bearbejderen Hr. Vilhelm Østergaard har foretrukket en 
yderst indviklet Komposition med mange i hinanden indslyngede Traade. Der 
synes at have foresvævet ham en vel ikke ny, men dog lystig Farceidé: Per- 
sonerne skulde flygte for hinanden, i Spidsen det elskende Par Poul og Ellen 
efterfulgt af den sindige Degn, og denne igen ligefrem forfulgt af Abekatte- 
madammens ømme Tilnærmelser og Kommissionærens delikate Tjænstagtighed. 
Dog Hr. Østergaard mangler i høj Grad den hertil hørende Behændighed, og 
de mange kluntede og urimelige Udgange trætter i Længden selv den vel- 
villigste Tilskuer. Hertil kommer endnu Replikernes fuldstændige Mangel paa 
Humør og Karakter. 

Naar Stykket trods alt dette synes at gøre Lykke, skyldes det næst 
Teatrets dygtige Udførelse og Iscenesættelse sikkert Navnet, ti faa ere de, hos 
hvem ikke ved det blotte Navn Erindringen om glade Timer dukker op sammen 
med Anders's eget Kontrafej, saaledes som det staar paa Bogens sidste Side: 
trivelig og elskværdig paa de hjulede Kommodeben og med sin uadskillelige 
Ledsager, Paraplyen i den buttede Haand. Dette Billede havde Hr. K ol lin g 
ogsaa nøje efterlignet, og stort andet gav Rollen ham ikke Lejlighed til; den 
Smule Dialekt, han forsøgte at give Jyden, slog Klik. I den Retning er 
Hr. Dorph-Petersen langt hans Overmand, og denne Skuespillers Taarbæk- 
fisker var i Holdning og Gang, Udseende og Tale taget lige paa Kornet Endnu 
maa Hr. Zincks Kommissionær nævnes for sit oplivende Galgenhumor. 

Iscenesættelsen var helt igennem livlig og naaede sit Højdepunkt i 
Dyrehavsbakkescenen, alene for dens Skyld fortjænte Stykket at ses, saa godt 
var Bakkens forvirrede og forvirrende Støjen og Larmen eftergjort. Dekora- 
tionerne gjorde deres Maler Ære, særlig var den bevægelige Kystdekoration af 
stor Virkning; man har særlig rost Antoniestra^de ved Nat, dog indeholdt 
denne en Fejl: der var altfor mange af Gadens Vinduer oplyste, det skal 
tvært imod være saa sent, at alle Beboerne sove deres trygge Søvn, da Degnen 
endelig vender hjem fra Tivoli. 



Arthur Aumont. 




En Lærerinde. 

Fortælling af N. Schtjedrin fra Russisk ved Thor Lange. 



Anna Petrowna Gubin havde faaet Plads som Lærerinde 
ved en Landsbyskole. Om denne Profession var hendes egentlige 
Kald, eller om hun kun havde taget imod Ansættelsen, fordi 
ingen anden Udvej stod hende aaben, var et Spørgsmaal, som 
maaske vilde have faldet hende selv vanskeligt nok at besvare. 
Efter at have bestaaet sin Eksamen tog hun den første den bedste 
Plads, der blev hende tilbudt, med en Løn af femten Rubler om 
Haaneden. I Slutningen af September ankom hun til sit Be- 
stemmelsessted og fik Skolebygningen tilligemed sin private Lej- 
lighed anvist. Til al Lykke fandtes nemlig ved Skolen et Væ- 



') N. Schtjedrln (M. E. Saltykow) f. 1836, fhv. Guvernør i Twer og Rjæsan, 
er næst Grev Tolstoy den betydeligste eller i det mindste den mest læste 
af Ruslands nulevende Prosaforfattere. Vi dele ikke den store Beundring, 
som navnlig Universitetsungdommen nærer for hans talrige Skrifter, især 
for de satirisk-humoristiske Fortællinger, der efter dansk Smag ikke ere 
morsomme og kun udmærke sig ved en vis liberal, næsten rød Tendens, 
der danner en skarp Modsætning til Forfatterens Haardhed og Vilkaar- 
lighed som Embedsmand og fordringsfulde, ubehagelige Optræden som 
Menneske. Men hvor Schtjedrin uden at politisere mellem Linjerne al- 
vorligt og objektivt maler Scener af det Smaaliv, der rører sig blandt 
Bønderne og i den lavere Borgerstand, bliver han ved sin Opfattelses- 
ævne og Sanddruhed en Forfatter af første Rang, der i Udlandet sikkert 
vilde være meget anset, om han ikke var saa vanskelig at oversætte. I 
sit Fædreland er hans Navn saa stort, at det bør være enhver, der 
sysler med russisk Literatur, bekendt gennem en eller anden Prøve i 
Oversættelse. Hosstaaende Fortælling er hans sidste Arbejde (Januar 



1887). 



O. A. 

relse for Lærerinden; det hænder ellers ikke saa sjælden, at en 
saadan ingen bestemt Bopæl har, men maa gaa paa Omgang fra 
den ene Familie i Landsbyen til den anden, der ved at huse 
Lærerinden en Ugestid eller to saa at sige yder hende en Slags 
Naturalforplejning. 

Skolen var indrettet i en Længe, der under Livegenskabet 
havde tjænt til Bolig for Avlsforvalteren , og som den forrige 
Godsejer havde testamenteret Sognet. Plads var der nok af, men 
Bygningen var gammel, og Bønderne gjorde intet for at holde 
den ved lige. Ovnen røg bestandig; det dryppede fra Loftet og 
trak gennem Sprækkerne i Væggen. 

Den Læsning, Skolen skulde bibringe sine Elever, var ikke 
vidtgaaende. Læsning, Skrivning, noget Begreb om Regning og 
Grundtrækkene af Bibelhistorien var alt, hvad der forlangtes. 
Denne Visdom ønskede man Skolepogene indpodet i Løbet af ét 
eller i det højeste to Aar. Tilsynet med Undervisningen var be- 
troet Præsten, der i Forening med Sognefogeden udgjorde Skole- 
raadet, hvis Formand Godsbesidderen var, skøndt rigtignok kun 
af Navn. Han levede nemlig saa godt som bestandig i Udlandet, 
og naar han en Gang i Ny og Næ aflagde en kort Visit paa sin 
Ejendom, var Skolen vistnok det sidste, han havde Tanke for. 

Der gik en Ugestid, inden Anna Petrowna fik Undervis- 
ningen bragt i Gang. Bønderne maatte først gøre sig bekendte 
med den nye Lærerinde og rigtig se, hvad det var for et Købstad- 
menneske, der skulde plage deres Børn med den slemme Læsning. 
De første Dage havde hun Besøg fra Morgen til Aften. 

»Tag det ikke for haardt fra Begyndelsen, lille Mo'er, og 
gør ikke Rollingerne tovlige i Hovedet. Det er ingen Skade til, 
om de kan sige os, hvad der staar at læse i en Bog, og Tallene 
skulde de ogsaa gærne kende; det hjælper saa rart, naar man 
skal regne noget ud. Hvad der skal til, det skal jo til, men ellers 
kan vi godt behøve vore Børn i vor egen Bedrift. Det var bedst, 
om de lidt snart kunde faa Has paa den Læsning. Vær saa 
villig, lille Mo'er, at lade det gaa i en Fart, og naar Drengen ikke 
forstaar, hvad du siger, saa lang ham en over Næbbet til han 
lukker Sansekisten op. Dertil har Du Riset staaende i Krogen. 
Lad os faa Ende paa Lærdommen, inden Høhøsten begynder. c 

Saa skyndte Anna Petrowna sig med at bringe Skolestuen 
og sit lille private Værelse i Orden. Det Møblement, hun fik til 
eget Brug, bestod i et umalet Bord og et Par trebenede Stole; en 

nogenlunde ordentlig Sæng, som i sin Tid havde tilhørt Avls- 
forvalteren, var som et Arvestykke gaaet over i Skolens Besid- 
delse; det manglende Klædeskab erstattedes af nogle Søm i Væggen 
med et Lagen til Forhæng. At bære Vand og Brænde til Skolen 
samt feje Klasseværelset var Kirkevægterens Pligt. Hos ham for- 
hørte Anna Petrowna sig om, hvorledes hendes Forgængerske i 
Embedet havde baaret sig ad med at faa en Ret Middagsmad. 
Svaret blev, at hun havde spist hos Præsten og hjemme hos sig 
selv kun holdt Te og Sukker. Præsten gjorde ingen Vanskelig- 
heder ved ogsaa at tage Anna Petrowna i Kost. 

»Det er ikke for Vindingens Skyld,€ bemærkede han, »men 
af Godhed for Dem, at jeg indlader mig derpaa. Hvor skulde De 
ellers faa noget at leve af. Ikke blot en Skefuld varm Mad, men 
ogsaa det tørre Brød kan det her ude paa Landet somme Tider 
være vanskeligt nok at opdrive. Jeg vil beregne Dem fem Rubler 
om Maaneden for Deres Middagsmad. Noget overdrevent fint kan 
jeg ikke give Dem for den Pris, men mæt skal De blive, Saa 
komme vi ogsaa til at være sammen en Timestid hver Dag; det 
kan blive til Gavn og Glæde baade for Dem og for os. Naar De 
i Deres Gerning føler Dem i Tvivl om et eller andet, kunne vi 
ved Middagsbordet tale sammen derom og i Fællesskab finde ud 
af, hvad der er at gøre. Hvis De vil være oprigtig ligeoverfor 
mig. skal jeg som Præst saa meget desto mere være oprigtig 
imod Dem. Jeg skjuler ikke for Dem, at det Arbejde, De har 
taget Dem paa, ingenlunde er let, og at man somme Tider, til 
Trods for al god Vilje, heller ikke rigtig faar Lov til at røgte sin 
Gerning i Fred. Det er et daarligt Folkefærd her paa Egnen; 
Bønderne hos os have altid været stivnakkede og trættekære, men 
i de sidste Aar ere de blevne saa studse, at det kan være slemt 
ook at have med dem at bestille. Man maa tage sig i Agt. 
Deres Forgængerske, Ludmilla Michåilowna, stødte Wasilij Drosd 
for Hovedet, og Historien endte med, at hun maatte være glad 
ved at slippe bort herfra saa godt, som hun slap.« — 

»Saa? Hvem er Wasilij Drosd?« 

»Det er en af Standspersonerne her i Byen. Han har en 
Købmandshandel eller rettere sagt en Kro; alle Bønderne ere i 
Afhængighed af ham; Sognefogeden ikke undtagen. Han holder 
sin Søn her i Skolen; Drengen selv er der ikke noget ondt i, han 
opfører sig meget ordentligt og er ogsaa ret flink og lærenem. 
Alligevel fandt Faderen, at det var bedst at præsentere Lærer- 

inden en Femrubelseddel. Det vilde Ludmilla Michåilowna ikke 
lade sig byde og takkede ham derfor med nogle knubbede Ord. 
Saa blev Drosd fornænnet og fik en Angivelse mod hende ind- 
sendt til Amtsraadet. Hvad skal man sige dertil? Hun maatte 
næsten løb,e bort fra sin Plads. Nu tjæner hun inde i Købstaden 
hos en Dame, der har en lille Gæstgivergaard , et H6tel garn i, 
som det hedder, c 

»Nej virkelig! Kan det ogsaa hænde her ude paa Landet ?c 
»Ja, det kan De være vis paa, at det kan! Forsøm først 
og fremmest ikke at besøge Kirken saa flittigt som muligt. Det 
er noget, jeg baade som Præst beder Dem om og som Menneske 
raader Dem til. Som Præst siger jeg Dem , at Kirken alene kan 
trøste os i den Modgang, vi komme til at staa Ansigt til Ansigt 
med i Livet. Og som Menneske tilføjer jeg, at der ikke eksisterer 
nogen Beskyldning saa let at forme og saa farlig i Tjænesten 
som netop Beskyldningen for Mangel paa Religiøsitet. Det bliver 
for Resten mellem os; De forstaar, at det er noget, jeg som 
en gammel Mand siger Dem af et godt Hjærte. Jeg vil sandelig 
ikke tage Modet fra Dem. Nu er De en Gang kommet hertil; 
De er ung og stærk, De har et lyst Syn paa Livet. Saa gaar 
det nok. Vorherre lægge sin Velsignelse i Deres Gerning.c 

Præsten var en Mand af den gamle Skole, lidt ustuderet 
men ikke ubegavet, og fra Karakterens Side ærlig og god. Hans 
Hustru manglede heller ikke Hjærte. Deres Børn vare for længe 
siden fløjne ud af Reden, og de gamle levede ganske ene; der- 
for glædede de sig over daglig at skulle se den unge Pige; hun 
kunde til en vis Grad være dem i Datters Sted. Ogsaa Anna 
Petrowna var tilfreds med at have nogen at slutte sig til; trods 
den uhyggelige Forudfølelse, Præstens Ord havde fremkaldt i 
hende, haabede hun dog i hans Hus til Dels at finde Støtte og 
Tilflugt. 

Lærerinden gjorde Regning paa foruden Betalingen for sin 
Middagsmad endnu at anvende fem Rubler til Brød, Te og Sukker 
og saaledes at beholde fem Rubler om Maaneden tilbage af sin 
Gage. Denne Sum vilde, naar man for Resten strøg alle ikke 
strængt nødvendige Fordringer, nok nogenlunde kunne slaa til. 
Fribolig med Lys og Brændsel havde hun jo, og hendes Garde- 
robe var i Øjeblikket ganske vel forsynet, saa at der fra denne 
Kant foreløbig ikke var Udgifter at vente. At komme til at kede 
sig frygtede hun slet ikke for. Dagen vilde gaa med Skolegerning 

og andet Arbejde, og Aftenen kunde hun tilbringe i Præstens 
Hus med Læsning, blandt andet af Aviserne, "som Præsten regel- 
mæssigt fik sendt fra Forpagteren paa Nabogodset. Saaledes 
kunde hendes Ophold paa Landet blive i det hele ret taaleligt. 

Undervisningen begyndte. Henved fyrretyve Disciple, ude- 
lukkende Drenge, gav Møde og fyldte Klasseværelset med en al- 
deles øredøvende Støj. Nogle af dem vare allerede store nok til 
at betragte Lærerinden med temmelig frække Øjne. Kort og 
godt, de opførte sig megét daarligt, prøvede, hvad de kunde byde 
hende, afbrød hende, naar hun forklarede dem noget, talte i 
Hunden paa hinanden, gøede og mjavede. Anna gjorde sig, saa 
godt hun kunde, Umage for at lade, som om det ikke gjorde 
synderligt Indtryk paa hende. Ikke desto mindre var det hende 
en stor Lettelse, da Timerne vare forbi, Drengene borte og Vin- 
duerne i Skolestuen smækkede op paa vid Gab. Med en ulidelig 
Hovedpine kastede hun sig paa sin Sæng og laa en Stund med 
lukkede Øjne for at faa Nerverne bragt i Orden igen. 

»Sandt at sige var jeg i mit stille Sind vred paa Dem,« 
sagde hun ved Middagsbordet til Præsten, »fordi De lod mig 
sidde ene i Klassen med Drengene første Gang, jeg læste med 
dem. Kunde det egentlig have gjort Dem Ulejlighed at komme 
et Øjeblik og støtte mig med Deres Nærværelse?« 

»Af den Grund kom jeg netop ikke, c svarede den tiltalte, 
>at Drengene fra Begyndelsen skulde vide, at De ingen Støtte har 
behov. Var jeg komiiien i .Dag, saa vilde De i Morgen have 
faaet Kærligheden at fornemme. Nu er det værste overstaaetc 

Det var det virkelig. Da Sognefogden næste Dag forhørte 
sig om, hvorledes Disciplene opførte sig, fik han til Svar, at det 
føreløbig gik an og med Tiden nok vilde blive bedre. 

»Javel, lille Mo'er, kost dem bare gævt om Ørerne med 
Riset, saa blive de snart knøve,« ytrede Skoleraadsmedlemmet 

Næppe to Uger efter at Undervisningen var begyndt, kom 
Lærerinden til at stifte Bekendtskab med den berygtede Wasilij 
Drosd, der havde fortrængt hendes Formand. Uden at banke 
paa Døren traadte han en Eftermiddag ved Tusmørketiden ind i 
hendes Værelse, lagde en Pakke paa Bordet og sagde: 

»Der har hun det, fordi hun læser med min Dreng. Der 
i Tutten er der et halvt Pund Te og to Pund Sukker, og i Pa- 
piret ligger der et Stykke røget Skinke og endnu noget andet 



Digitized by 



346 



En Lærerinde. 



Pilleri. Vær saa artig og velbekomme! Saa er her desuden to 
Rubler i rede Penge, c 

Dermed lagde han to fedtede Rubelsedler ovenpaa Pakken. 

»Men hvad skal det til? Det har jeg jo slet ikke Lov til 
at tage imod,c udbrød hun, og Blodet steg hende til Kinderne. 

>Aa Sludder, læs bare med Drengen, og lad ham ikke sidde 
for længe, c 

»Ja, med Deres Søn skal jeg nok læse alligevel, det er 
ikke andet end min Skyldighed; det behøver De ikke at give mig 
noget for. Tag Deres Pakke med Dem igen.c 

»Naa, saadan at forstaa,c sagde Drosd, og det var ligesom 
om hans Læber i Halvmørket antog en hvidlig Glans. »Hun er 
kanske saa forbandet fin paa det, at hun ikke kan tage imod, 
hvad Folk giver hende.c 

»Væk med Pakken, siger jeg Dem, c raabte Anna hidsigt, 
men tog sig straks i det. Hun kom til at tænke paa Ludmilla 
Michåilowna og mindedes de gode Raad, hun allerede i Peters- 
borg havde faaet om ubetinget at sky Strid med indflydelsesrige 
Personer, af hvad Art baade Personerne selv og deres Indflydelse 
end maatte være. Der var til Eksempel en Lærerinde, som var 
kommen i Klammeri med Sognefogeden. Hun havde maattet for- 
trække. En anden havde' ikke fundet Naade for et Anitsraads- 
medlems Øjne. Derfor var hun nu uden Plads. 

»De skal alligevel have Tak for Deres Godhed, c skyndte 
hun sig at tilføje i en nedstemt Tone. Jeg giver Dem mit Ord 
paa, at jeg nok skal tage mig af Deres Søn. Hvis De ønsker 
det, kan han gærne komme til mig hver Eftermiddag, saa skal 
jeg gennemgaa hans Lektie med ham. c 

»Ja , det er godt nok , men hvad bliver det til med 
Pakken? c 

»Véd De hvad, tror De ikke, at det var bedre at gøre det 
paa en anden Maade? Ovnen i Skolestuen ryger saa slemt. Kan 
De ikke hjælpe mig til at faa den bragt i Stand?t 

»Æh, hvad kommer det mig ved? Det er Sognets Sag. 
Tror hun kanske, at man kan faa en stor Bilæggerovn lagt om 
for et Par Rublers Penge? Nej, saa ser jeg nok, at vi to ikke 
have mere at tale sammen om. Godnat, lille Jomfru !c 

Dermed satte han Huen paa inde i Værelset hos hende, 
tog sin Pakke under Armen og gik. Et Par Sekunder kæmpede 

hun med sig selv; saa tog Følelsen af egen Svaghed Overhaand. 
Hun løb ud paa Gaden efter ham: 

»Tag mig det ikke ilde op, at jeg ikke beholdt Pakken,« 
bad hun. »Det gaar vist ikke rigtig an. Send saa Deres Søn 
hen til mig i Aften; jeg skal gærne læse særskilt med ham.c 

Drosd mønstrede hende med et uforskammet Smil: 

»Naa, saa har hun, kanske hørt, hvordan det gik Ludmilla 
Jdichåilowna,« sagde han frækt. »Lige meget for Resten; jeg kan 
jo gærne sende hende min Dreng, siden hun har saa god Tid. 
Men hun havde gjort bedre i at være ordentlig straks fra Be- 
gyndelsen. Nu faar hun ikke Pengene, selv om hun ogsaa bad 
om dem, men det andet kan hun tage.« 

Dermed gik han sin Vej, og Anna Petrowna blev staaende 
med Pakken i Hænderne. 

Næste Dag fortalte hun Præsten, hvad der var forefaldet. 
Han raadede hende til at lade det være, som det var. 

»Tag, hvad han giver Dem, og lad som ingen Ting, ellers 
faar De Ubehageligheder. Holde ham Stangen kan De alligevel 
ikke, og Vorherre maa vide, hvad han kan finde paa at sige om 
Dem. Naturligvis er det ikke rigtigt at tage imod en saadan 
Present. Men hvad er der at gøre derved? Det er ikke os, der 
have indført Uordenen, det er heller ikke os, der ere satte til at 
afskaffe den. Følg mit Raad og vær som Folk er flest. Derved 
staaar De Dem i Længden.« 

Det viste sig, at Præsten havde Ret; Bønderne begyndte 
at se paa hende med venligere Øjne. Efter at Drosd havde været 
hos hende, kom ogsaa Kirkeværgen og senere endnu en tre fire 
andre af de mere velhavende i Sognet — alle med forskellige 
Pakker og Bylter. 

Den stadige Eftermiddagsrepetition med fem eller seks af 
Skoledrengene tog nu sin Begyndelse, Som Betaling for de 
Pakker med Fødevarer, om hvilke hun ikke havde bedet, og som 
noget smagte af Bestikkelse, maatte Lærerinden give det meste 
af sin Fritid. Uheldigvis vare Eleverne oven i Købet baade 
dovne og tungnemme; der maatte arbejdes meget med dem. 
Men saa havde hun til Gengæld Fred; ingen kom med Angivelser 
imod hende, og Drosd, der oftere tog ind til Købstaden, var 
endog saa opmærksom hver Maaned regelmæssigt at hæve hendes 
Gage for hende paa Amtskontoret. Kirkeværgen lod ligeledes til 
at være fornøjet med hende. Efter Gudstjænesten trykkede han 



Digitized by 




348 



En Lærerinde. 



i Reglen hende9 Haand, ønskede hende til Lykke og bemærkede 
rosende: 

»Det er rart at se Dem, lille Frøken! Den forrige Lærer- 
inde, Ludmilla Michåilowna, satte næsten aldrig sin Fod indenfor 
Kirken. Saa er De rigtignok mange Gange bedre. De glemmer 
da ikke Vorherre t 

Saaledes gik Vinteren for hende i Slid og Slæb under fort- 
satte Anstrengelser for nogenlunde at vinde Fodfæste. Hver Dag 
havde nok i sin egen Plage, og paa Fremtiden tænkte hun saa 
godt som slet ikke. Fremtiden stod for hende udelukkende som 
en videre Kamp for atter og atter at kunne hæve den Gage paa 
femten Rubler, som gjorde hende Tilværelsen mulig. Hvor stille- 
staaende tung og glædeløs en saadan vegeterende Tilværelse 
maatte kaldes, gjorde hun sig endog i sine mørkeste Timer næppe 
rigtig klart. 

Hun var et forældreløst Barn og vidste ikke engang, hvem 
hendes Forældre havde været. Som ganske spæd var hun en 
Morgenstund bleven funden liggende i en Kurv udenfor en Gade- 
dør. Konen i det Hus, ved hvis Dør de havde lagt hende, tog 
Barnet til sig og betalte for det i en Borgerskole, hvis Afgangs- 
eksamen gav Ret til Ansættelse som Lærerinde paa Landet. 
Denne Ansættelse havde Anna opnaaet. Maatte hun nu blot 
være i Stand til at beholde den. Det var alt, hvad hun kæmp- 
ede for. Hun forstod, at hun fuldstændig var overladt til sig 
selv, og at hun, om en Ulykke indtraf, maatte bære den ganske 
alene. Hun havde ingen som helst at henvende sig til. Hendes 
Plejemoder havde sagt hende, at hun nu betragtede sin Pligt 
som opfyldt og for Fremtiden intet mere kunde gøre. En eneste 
Veninde, en Klassekammerat fra Borgerskolen, havde hun nok, 
men den Veninde var nu ligeledes ansat som Lærerinde etsteds 
langt, langt borte og levede under det samme Tryk i de samme 
trange Kaar som hun selv. Hun følte sig uendelig hjælpeløs. 
Hele hendes Eksistens beroede paa Tilfældet, og Tilfældet, om 
det kom, kunde under ingen Omstændigheder hjælpe hende op, 
det kunde kun slaa hende helt til Jorden. 

Hun havde aldrig tænkt over, om hun var smuk eller ej. 
Nogen egentlig Skønhed kunde hun næppe kaldes, men Ungdom 
og Friskhed bødede paa, hvad der manglede hende i et eller 
andet enkelt Træk. Selv Passkriveren, den fornemste Mand paa 
Egnen, kastede sine Øjne paa hende; men saasom han var gift 

og havde en striks Ægtemage, fandt han det ikke raadeligt at 
udtale sine Følelser altfor tydeligt, men indskrænkede sig til fra 
Tid til anden at sende hende et anonymt »Digte, som mere real- 
istisk end romantisk skildrede de Fortrin, med hvilke hun satte 
hans Fantasi i Bevægelse. Ogsaa Drosd havde en Gang i Forbi- 
gaaende hvisket til hende: 

»Sikken en Knop af et Pigebarn! Jeg skulde forgylde 
hende fra Top til Taa, om hun vilde være god imod inig.t 

Men Kvinden var endnu ikke tilstrækkeligt* vaagnet i hende. 
Hun forstod hverken Vers eller Hentydninger nok til at fatte, 
hvilken Jammer for hendes Køn der rugede under dem. Et stod 
hende klart, at hvad de skrev til hende var baade dumt og ufor- 
skammet. Men trods sin Ungdom indsaa hun saa godt, hvor 
forsvarsløs hun var, at Tanken om at klage til højere vedkom- 
mende ikke engang dukkede op i hende. Alle vidste, at hun ikke 
kunde forfølge sin Sag ad anden Vej; hvorfor skulde de saa gøre 
noget for hende. Havde hun til Eksempel beklaget sig for det 
Amtsraadsmedlem, der en Gang hvert halve Aar kom og visiterede 
Skolen, vilde hun sandsynligvis have faaet til Svar: »Det kommer 
ikke Tjænesten ved; det bliver Deres private Affære. c Saa var 
der kun én Udvej tilbage, at taale og tie for at bevare den Al- 
misse, Skæbnen havde tilkastet hende. Ti selv om den store 
Mand i Amtsraadet gjorde hende den Ære at høre paa, hvad hun 
havde at sige og maaske forflyttede hende til en anden Plads, 
vilde, saa sikkert som to og to er fire, den samme Historie gen- 
tage sig dér, hvor hun kom hen, kan hænde oven i Købet med 
Tilføjelse af et eller andet af de Rygter, som ofte ledsager en 
saadan Omflytning. 

Og dog, hendes Ulykke skulde ikke komme fra hendes 
nærmeste Omgivelser, men langvejs fra. 

I Slutningen af April fik Landsbyen uventet Besøg af 
Stedets Godsejer, Skoleraadets nominelle Formand, Andréj Stepå- 
nitsch Aigin. Grunden til hans Komme var, at han vilde sælge 
et Stykke Skov; Pengene, han fik for det, skulde anvendes til en 
Sommerrejse i Udlandet. Foretagendet var ikke synderlig ind- 
viklet og lod sig føre til Ende i mindre end en Ugestid; des- 
uagtet havde Aigin bestemt at opholde sig paa Godset til Midten 
af Maj eller lidt længere for at søge sig en ny Forpagter og 
navnlig for at aflægge de nødvendige officielle Visiter i Guverne- 
mentet. 

Han var en ung Mand paa syv og tyve Aar, letsindig af 
Karakter og ligegyldig for alt , som ikke stod i umiddelbar For- 
bindelse med hans eget Jeg. Dannelsen, han havde modtaget, 
var overfladisk nok; akademisk Borger var han imidlertid bleven 
og havde som saadan en ikke ringe Overvægt baade i selskabelig 
Henseende, og hvad Tjænesteudsigterne angik over de fleste andre 
Jordegodsbesiddere i Omegnen. I Følge sin Stilling var han selv- 
skreven som Værge for Skolen i sit Sogn; de dermed forbundne 
Pligter kunde han tage sig let eller fuldstændig ignorere dem, 
naar han for Resten lod et vist aarligt Bidrag til Skolens Under- 
holdning indbetale i Amtsraadets Kasse. Denne og flere andre 
Formaliteter, som skulde holde hans Forbindelser med Distriktet 
ved lige og forberede hans fremtidige Indtrædelse i Statstjænesten, 
forsømte han ikke, skøndt han paa den anden Side' heller ikke 
gjorde mere end netop strængt nødvendig var for at holde sig 
Vejen aaben. Statstjænesten stod for ham som noget, maii kunde 
beskæftige sig med, naar den egentlige Ungdom var forbi og 
Lysten til at more sig i alle Maader styret. 

Enkelte iøjnefaldende Egenskaber besad han i øvrigt. Han 
forstod at tale for sig, havde et vindende Ydre, klædte sig med 
Smag og kunde, naar han vilde det, være meget elskværdig. 
Hvad der noget skæmmede ham og røbede hans Mangel paa 
Civilisation i højere Forstand, var hans unødvendig flotte Manerer, 
navnlig da den drengeagtige Vane uafbrudt at skyde sin Pincenez 
af Næsen og sætte den paa igen. 

Aigin havde tilbragt over en Uge paa sit Gods, inden han, 
efter tilfældigt at have set et Glimt af Anna Petrowna, pludselig 
kom i Tanker om Skolen. Dagen efter indfandt han sig ledsaget 
af Præsten og Sognefogden. Han blev siddende en halv Times 
Tid, erklærede sig tilfreds med Børnenes Kundskaber, roste Lærer- 
inden meget for den Orden, hun havde indført, og komplimen- 
terede hende saa stærkt, at hun blev rød i Hovedet derved. Da 
han gik, ytrede han endogsaa i alles Nærværelse fuldstændig 
ugenert, at det var ham overordentlig behageligt at se en saa 
køn Lærerinde. Naar han tidligere sjældent var kommen i Skolen, 
havde dette sin Grund i, at den forrige Lærerinde havde været 
grim som en af de syv Dødssynder. For Fremtiden skulde han 
hyppigere give Møde. Til Slutning tilføjede han, at Anna Pe- 
trowna snarere vilde være paa sin Plads i en Hovedstad eller i 
det mindste en Guvernementsby end her i en Afkrog ude paa 




En Lærerinde. 



351 



Landet, og at han for sin Del ikke skulde undlade at virke for 
hendes Avancement. 

Den Dag var der Middagsselskab paa Gaarden, til hvilket 
alle, der havde med Skolen at gøre, vare indbudte, og blandt dem 
først og fremmest Anna Petrowna. 

Fra nu af blev han en daglig Gæst i Skolehuset. Han 
kunde sidde el Par Timer i Træk med Øjnene ufravendt fæstede 
paa Lærerinden. Ved Afskeden forstod han at trykke hendes 
Haand paa en Maade, der sendte et elektrisk Stød til Hjærtet og 
mod hendes Vilje satte hende Blodet i Bevægelse. Det var ikke 
ved indsmigrende Ord eller ved at aabne hendes Syn for noget 
nyt og uvant, at han stræbte at vinde Indflydelse over hende; 
han virkede paa hende med Ungdommens og Ydrets Magt. Og- 
saa hun var ung, om end Ungdommen i hende var kuet ned og 
trængt tilbage; saa meget desto stærkere maatte Trangen til Be- 
frielse gøre sig gældende, naar den først var vaagnet, saa meget 
desto hurtigere maatte hun give efter for Paavirkningen. Aigin 
besøgte hende daglig, satte sig endogsaa ind til hende i hendes 
Kammer og roste den Smag, med hvilken hun havde forstaaet 
at indrette sig i sin fattige Bolig. En Gang spurgte han hende: 

»Hvorfor kommer De aldrig og ser til mig? Er De bange 
for mig?« 

»Nej, jeg er ikke,« svarede hun sagte, og hendes Hænder 
rystede. 

»Ja, i saa Tilfælde .« 

Han talte ikke ud, men slog Armen om hendes Skulder og 
kyssede hende. 

Hele den Eftermiddag brændte hun som i Feber, uden at 
forstaa, hvad der foregik med hende. Hun havde paa en og 
samme Tid Fornemmelser af Angst og Følelse af Lyksalighed, 
men ikke en eneste klar Tanke. Hele hendes Væsen var blevet 
et Kaos af dunkle, hinanden modsigende Stemninger, i hvilke hun 
ikke en Gang stræbte blot nogenlunde at finde rede. Urolig gik 
hun frem og tilbage i sit Kammer, pakkede sine Smaasager ind 
og ud, flyttede om paa sine Klædningsstykker og vidste ikke selv, 
hvad hun egentlig tog sig for. Tilsidst, da Tusmørket begyndte 
at tættes, kom et Bud oppe fra Gaarden og mældte, at man 
ventede hende til en Kop Te. 

»O, hvor det er gaaet hurtigt altsammen,« glimtede det 
gennem hendes forvirrede Tanker, og i det samme følte hun sit 

Hjærte blive saa underlig stort, som om der ikke mere var Plads 
til det i Brystet. Hun stødte Vinduet op for at faa Luft. 
En halv Time efter var hun hos ham. 



Hendes Roman blev kort. En Uge efter rejste ATgin lige 
saa pludseligt, som han var kommen. Synderlig øm mod hende 
havde han ikke været, Løfter gav han hende slet ikke, ja an- 
tydede næppe, at der var Mulighed for, at de kunde mødes igen. 
Kun spurgte han hende Dagen før sin Afrejse, om hun ikke 
trængte til noget. Dertil svarede hun nej. Før han tog .bort, 
var han ikke en Gang saa elskværdig at se ind til hende og sige 
Farvel, men nøjedes med, da han kørte forbi Skolen, et Øjeblik 
at staa ud af Vognen og banke med Knoen paa Vinduet til 
hendes Kammer. 

»Hav det godt,c sagde han gennem Ruden. 

Hun gjorde en uvilkaarlig Bevægelse for at gaa ud til ham, 
men tog sig i det og hilste blot med et svagt Smil. 

Saaledes havde hans Sejr ikke kostet ham det allermindste. 
Han havde begaaet en Forbrydelse uden en Gang saa meget som 
at tilstaa for sig selv, at det, han havde gjort, var en Nidings- 
daad. Hvem var hun vel, at han skulde volde sin Samvittighed 
Ulæmpe for hendes Skyld. Han havde tilbudt hende Penge; dem 
vilde hun ikke tage imod, det blev hendes Sag. Hvad ham angaar, 
havde han kun gjort, hvad alle andre gøre. Det bedste ved 
Sagen var, at det hele var gaaet saa stille af uden Taarer og 
uden Bebrejdelser. Det vidnede til Fordel for hendes sunde Om- 
dømme. 

I Landsbyen havde hendes Aftenbesøg selvfølgelig ikke 
kunnet gaa ubemærket hen. Karlene, som mødte hende, begyndte 
at hilse altfor ligefremt, og de ældre Mænd lo i Skægget. Den 
kvindelige Befolkning havde altid set skævt til hende, og, hvad 
hun ikke før var bleven betragtet som farlig for Byens Mandkøn, 
det blev hun da nu. Passkriveren spurgte hende en Gang rent 
ud, paa hvad Tid af Eftermiddagen han kunde komme, og Drosd, 
som tilfældigt var tilstede, gjorde en Bemærkning dertil, som vi 
anse os for berettigede til at udelade. 

Selv Præsten begyndte trods sin Hjærtensgodhed at blive 
betænkelig ved Forholdene og endte med en Gang efter Middags- 

bordet at erklære, at han ikke længere kunde have hende i 
Kost 

»Det gør mig ondt, c tilføjede han, »inderlig ondt, men 
som gejstlig Mand ser jeg ingen Mulighed til yderligere at mod- 
tage Dem i mit Hus. c 

Ogsaa Præstekonen udtrykte sin Beklagelse, ja fældte oven 
i Købet to eller tre Taarer derved. 

Den eneste, som viste hende uskrømtet Deltagelse, var den 
gamle Kirkevægter, der bar Vand og Brænde til Skolen. Da hun 
efter at være bleven vist bort af Præsten, bleg som et Lig og 
roere død end levende, kom hjem i sin lille Stue, sagde han: 

»Naa, naa, lille Frøken, tag Dem det ikke saa nær. Vor- 
herre selv maatte døje ondt paa Jorden; det maa vi Mennesker 
ogsaa. De skal ikke mere være bedrøvet derfor; jeg skal nok 
selv lave Middagsmad til Dem.c 

For at hendes Ulykke skulde blive fuldstændig, viste det 
sig, at hun var paa Veje til at blive Moder. En bundløs Afgrund 
aabnede sig pludseligt for hende. Taage lagde sig om hendes 
Øjne, det susede for Ørerne af hende, Hænder og Fødder rystede, 
og Hjærteslaget kom i Ulave. En eneste Tanke skød op og 
blev staaende foran hende, stift og ubevægeligt, som hugget ud 
af Sten: 

»Nu er jeg fortabt!c 

»Til alt Held begyndte Sommerferien, og hun kunde lukke 
sig inde i sit Værelse. Alligevel forstod hun nok, at selv ikke 
den strængeste Husarrest i Længden vilde kunne hjælpe hende. 
>Jeg er fortabt!« Denne Sætning indesluttede hele hendes Frem- 
tid. De ydre Tegn paa hendes forestaaende Undergang begyndte 
allerede at komme til Syne. Somme Tider paa Helligdagsaftnerne 
standsede de unge Karle i Klynger udenfor hendes Vinduer og 
raabte: »Lykkelig Barsel!« 

En Udvej havde hun ganske vist: hun kunde søge Be- 
skyttelse hos Passkriveren eller hos Drosd. Men den blotte Tanke 
herom syntes hende skrækkeligere end alt andet, hun endnu 
kunde komme til at gaa igennem. I uendelig Fortvivlelse styrtede 
hun fra den ene Ende af sit Kammer til den anden, vred sine 
Hænder og løb Panden mod den kalkede Væg. Dermed begyndte 
hendes Dag og dermed endte den. Om Natten kastede hun sig 
frem og tilbage paa sin Sæng i Feberdrømme. 

En Gang i Slutningen af Juli bestemte hun sig til at op- 
søge Ludmilla Michåilowna, hvem hun for Resten kun kendte af 
Omtale, og bede hende om Raad og Støtte. En hel Nat var hun 
om at gaa den lange Vej ind til Købstaden. Hvad Mødet med 
hendes Forgængerske skulde føre til, og hvormed den fattige Pige 
skulde kunne hjælpe hende, havde hun ikke overvejet. Bevidst- 
løs som en Søvngængerske vandrede hun gennem den stille Nat 
med dens begyndende Efteraarsmørke. 

Ludmilla Michåilowna tog rel venligt imod hende, men op- 
dagede straks, hvad der var i Vejen. 

»Det er det allerværste, der kunde hænde Dem ,c be- 
mærkede hun, og skøndt der fra den talendes Side egentlig ikke 
laa nogen Bebrejdelse i disse Ord , forstod Anna dog straks , at 
Ludmilla Michåilowna næppe vilde kunne gøre noget for hende. 

»Slaa ikke Haanden af mig,« vaandede hun sig. 

Ludmilla Michåilowna blev blød om Hjærtet og lovede at 
tale med Bestyrerinden af Pensjonatet. Denne Dame vilde maaske, 
naar hun kom tilbage fra sit Feriebesøg paa Landet, optage Anna 
i sit Hus som simpelt Tjænestetyende uden Løn. Saa havde 
hun i det mindste Fred, indtil Sagen var overstaaet. Efter den 
Tid vilde det lettere lade sig gøre at finde en Udvej. Saa snart 
Bestyrerinden kom til Købstaden, skulde hun forhandle med hende 
derom og hurtigst muligt meddele Anna hendes Svar. 

Paa Gaden udenfor Pensjonatet mødte hun det Amtsraads- 
raedlem, der en Gang imellem kom til Skolevisitats. Han stands- 
ede hende og bemærkede i Forretningstone : 

»Det Rygte, som er kommet Amtsraadet for Øre, taler 
ikke til Deres Fordel. Hvis De erkender Rigtigheden deraf, 
raader jeg Dem til i Tide at tage Deres Forholdsregler.« 

Dermed lettede han paa Hatten og vendte hende Ryggen. 

Der gik Dage, og der gik Uger, men Ludmilla Michåilowna 
lod ikke høre fra sig. Enten havde hun skrevet Sagen i Glemme- 
bogen eller ikke været i Stand til at udrette noget. Amtsraadet 
og Skolebestyrelsen forulærapede ikke Lærerinden. Sin Gage fik 
hun udbetalt. 

September Maaned kom, og Undervisningen begyndte atter. 
Anna Petrowna gjorde sin Pligt og syg, som hun var, forsømte 
hun ikke sine Timer. Men Drengene vidste nok, at der var noget i 
Vejen med hende, og at hun ikke mere turde eller kunde holde 
dem i Ørerne. De benyttede sig deraf til at gøre et utroligt 

Spektakel. Nogle af dem drev det endogsaa til at raabe: Lykke- 
ligt Barsel! Andre talte højrøstet om, at til næste Fastelavn 
vilde de i Stedet for én Lærerinde faa hele to. Stillingen blev 
med hver Dag mere og mere utaalelig; den blev umulig. 

Da November Maaned indfandt sig med sine mørke, maane- 
løse Nætter, var hendes Hjærte blevet saa tungt af Fortvivlelse, 
at Kræfterne til længere at bære det svigtede hende. En sildig 
Aften forlod hun sit Kammer og gik ad den opblødte Vej ud af 
Byen hen til Mølledammen. Vandet væltede frem under Slusen, 
skummede og sydede; det øsregnede; inde fra Møllen kom et 
svagt rødligt Skær til Syne gennem Melstøvet paa Ruderne i Vin- 
duet Det store Tandhjul klaprede højt; ellers var alting stille, 
øde, mennesketomt og mørkt, som om det aldrig skulde blive lyst 
igen. Midt paa Broen over Sluseporten stod hun stille, trak 
Skørtet op over Hovedet, lukkede Øjnene og styrtede sig ud. 

Det gav et Ryk i Hjulet; det standsede et Øjeblik. Saa 
vendte det sig atter og klaprede videre. 

Et Menneskeliv var afsluttet. 




Arbejdervenlige Foranstaltninger i Fried. Krupp's 
Stebestaalsfabrik i Essen. 



(Sluttet.) 



VI. 



Syge- og Pensionsvæsen. 



Siden 1853 bestaar der en Sygekasse. Denne har 13 Læger, 
hvoraf 8 bo i Essen; Valg mellem Lægerne staar den syge frit. 
Lægerne erholde som Honorar for hvert Medlem af Sygekassen 
c. 2 Kr. 25 Øre aarlig; det herved fremkomne Beløb pr. Kvartal 
fordeles 4 Gange om Aaret efter Tallet paa de til hver Læge 
henviste Sygesedler; Speciallægen for Øjensyge har c. 2 Kr. 70 Øre 
for hver Sygeseddel. En af Fabriklægerne har tillige et fast 
Honorar for at undersøge Arbejderne, før de antages af Fabriken. 

Til den hurtige første Hjælp ved de hyppigt fore- 
kommende Beskadigelser er der ansat 3 Lægehjælpere paa 2 
Forbindingsstationer i Fabriken; de ere afvekslende ogsaa tilstede 
om Natten. De for den første Hjælp fornødne Medicin- og For- 
bindingsmidler findes fordelte paa 6 let transportable Medicin- og 
Forbindingskasser i Fabriken. Til Udøvelse af den saakaldte lille 
Kirurgi, saasom Kopsætning, Igler, Tandudtrækning o. s. v. efter 
Forskrift fra en Fabriklæge, er der 3 Lægehjælpere, som betales 
for deres Tjenesteydelse efter bestemt Takst. I Levering af 
Medicin deltage alle 5 Apoteker i Essen; Sygekassen faar 25pCt. 
Rabat paa Medicintaksterne; Regningerne revideres, mod Honorar, 
af en af Fabriklægerne. Forbindingssagerne anskaffer Sygekassen 
i større Kvantiteter fra en speciel Fabrik. Medlemmer af Syge- 
kassen faa samtlige Forbindingsmidler, ortopædiske Maskiner o. s. v. 
gratis leverede. 

Enlige Medlemmer af Sygekassen forplejes i Sygdoms- 
tilfælde paa Fabrikens Sygehus. I særlige Tilfælde kan Syge- 
kassens Bestyrelse tilstaa overordentlige Understøttelser, navnlig 
til gifte Medlemmer. Ved Arbejdsuduelighed paa Grund af en 
ved Arbejdet fremkaldt og uden egen Skyld foraarsaget Beskadigelse 
tilstaas der de gifte et Tilskud til Sygepengene, hvorved de 
bringes op paa f /s af deres Løn. Ved Sygdomme af 3 Ugers 
eller længere Varighed tilstaas der Arbejdere med uforsørgede Børn 
en, i Reglen efter Antallet af uforsørgede Børn afpasset, bestemt 
ugentlig Ekstraunderstøttelse. Fordrer Sygdommens Natur, at 
giftes Forplejning og Behandling sker paa Sygehus, saa bortfalder 
vel Ugeunderstøttelsen, men Sygepenge og Beskadigelsestilskud 
udbetales lige fuldt til Familjens Underhold. 

For at Sygekassens Bestyrelse ogsaa da kan træde hjælpende 
til, naar Familjens Overhoved er rask, men Sygdom og Døds- 
fald i Familjen have fremkaldt stor Trang, har Krupp i 1879 
skænket c. 5000 Kr. til Kassen, og da de vare opbrugte, bevilget 
Kassen aarlig c. 2700 Kr. mod særligt Regnskab for Anvendelsen. 

Der er ansat 2 Kontrolører til at besøge de syge og være 
baade dem og Kassens Bestyrelse til Hjælp. 

I de gifte Arbejderes Interesse sørger Sygekassen 
ogsaa for Lægemidler og Lægehjælp til hvert Familjemedlem 
mod Betaling af c. 90 Øre Kvartalet for Lægehjælp og lOpCt. Rabat 
paa Medicinen, hvis Betaling indeholdes i Arbejderens Løn. Syge- 
kassens Formue indestaar til Forrentning i Fabriken. 

Sygekassens Statuter indeholde meget lærerigt, som Pladsen 
dog ikke tillader at nævne her; jeg skal dog oplyse, at som en 
af Indtægtskilderne nævnes Krupp's eget Bidrag, der er fastsat til 
Halvdelen af samtlige Medlemmers Bidrag, hvorfor ogsaa Krupp's 
Stemme paa Generalforsamlinger gælder */8 af det tilstedeværende 
Antal Stemmer. 

Pensioner og Understøttelser udbetales til Sygekassens 
Medlemmer, der efter 20-aarig eller længere Tjenestetid eller efter 
Ulykkestilfælde i Tjenesten paa Fabriken ere blevne arbejdsudygtige, 
eventuelt til deres Enker. Sygekassens Bestyrelse afgør Utjenst- 
dygtighedsgraden efter afholdt Konference med 2 Fabriklæger. 

Antal Pensionister androg 1882 76 med maanedlig Pension 
af c. 3,500 Kr. eller i Gennemsnit c. 46 Kr. pr. Hoved, hvoraf 
Fabriken betaler en Kvotadel og Sygekassen Resten. Den mindste 
maanedlige Pension andrager c. 17 Kr., den største c. 90 Kr. 

Tilskueren. 1887. 25 

Antal Enker med Pensionsunderstøttelse androg 18S2 91 
med maanedlig Understøttelse af c. 2,400 Kr. eller 1 Gennemsnit 
c. 26 Kr. pr. Hoved. 

Samtlige Pensioner og Understøttelser til arbejdsudygtige 
eller Enker efter saadanne, der ere komne til Skade paa Fabriken, 
afholder Krupp selv, fra hvem derfor Beløbene refunderes 
Sygekassen. 

For Arbejderne paa Udenværkerne er der truffet forskellige 
særlige Foranstaltninger baade til Syge- og Understøttelseshjælp. 

Følgende vil give et Begreb om Sygekassens Virksom- 
hed i 1882, hvor den havde et Medlemsantal af 11,011: 

Indtægt: Udgift: 

Indtrædelsespenge . 2,427 Kr. Sygehusforplejning 29,304 Kf . 

Medlemsbidrag . . . 231,259 — Sygepenge 120,003 — 

Krupp's Bidrag . . 115,629 — Læger og Medicin 75,662 — 

Bøder . 5,698 — Overord. Understøttelser . 20,913 - 

Renter 49,105 — Pensioner 36,758 — 

Andre Indtægter. . 2,682 — Dødsfaldspenge 8,599 — 

Ekstraordinært 1,252 — 

I Alt . . c. 406,800 Kr. I Alt . . c. 292,491 Kr7~ 

altsaa Overskud c. 1 14,309 Kr. Kassen ejede ved Aarets Slutning 
c. 1,128,565 Kr, 

Anm. Den 1ste Januar 1885 ere nye Statuter for en Syge- 
kasse og for en derfra adskilt Pensionskasse traadte 
i Kraft, idet der er taget Hensyn til de ny Sociallove i 
Tyskland. Stedet er dog ikke her til at gaa i Detailler, 
hvorimod jeg med Hensyn til disse betydningsfulde 
Spørgsmaal skal henvise til selve Statuterne (jvf. Forordet). 



VII. 

Sundhedsvæsen m. m. 

Den almindelige Sundhedspleje og det hele Sundhedsvæsen 
paa Fabriken er underlagt en særlig Sundhedskommission, 
der bestaar af et Medlem af Prokuraen, Chefen for det tekniske 
Ressort, Chefen for Bygnings-Ressorten, et Medlem af Sygekasse- 
bestyrelsen, Chefen for Magasin- og Bolig-Forvaltningen, og den 
dirigerende Læge paa Krupp's Sygehus. Kommissionen kan efter 

Fornødenhed supplere sig med andre Fabriklæger eller Funktionærer. 
Den træder' sammen efter indtræffende Omstændigheder, eller naar 
et Medlem begærer det; dens Afgørelser træffes ved Stemmeflerhed 
og forelægges Fabriken til Approbation. 

Paa Fabriken føres en Sygdoms-Statistik, der omfatter 
alle epidemiske og endemiske Sygdomme, som forekomme blandt 
dem, der høre til Sygekassen, altsaa henved 30,000 Mennesker. 
Et Forsøg paa at udvide Statistiken til alle Byen Essen's Ind- 
vaanere strandede, men selv i Statistiken som den foreligger, har 
Fabriken til en vis Grad et Middel til at vaage over den offentlige 
Sundhed, og til gennem sin Sundhedskommission straks at gribe 
ind, hvor det maatte behøves. 

Som alt nævnt ejer Fabriken et Sygehus og et 
Epidemihus. 

I 1874 oprettedes en Badeanstalt. Den indeholder 
7 Badekamre, hvert med 1 Kar; hvert Kar har Hane for koldt 
og for varmt Vand, samt Douche. Desuden er der et Dampbad 
for 6 Personer. Anstalten er underlagt en Læge. Dens Bestem- 
melse er at tilstaa de syge, som ikke ere paa Sygehus, efter 
Lægens Anordning de fornødne Bade paa Sygekassens Regning. 
For saa vidt som Anstalten ikke benyttes af syge, har Fabrikens 
øvrige Personale Adgangsret mod fastsat Betaling. I 1882 blev 
der givet 1,537 varme Bade til syge, 4,110 til raske. 

For Grubearbejderne paa Udenværkerne bestaar de nød- 
vendige, almindelige Badeindretninger. 

Byen Essen har forøvrigt i den seneste Tid oprettet en 
paa det bedste udstyret Badeanstalt, hvis Benyttelse ogsaa er 
gjort mulig for Arbejderne, da Prisen paa bestemte Dage er meget 
lav (c. 9 Øre). 



Denne Forening grundedes i 1877 for Støbestaalsfabriken 
og samtlige Udenværker. De allerede tidligere bestaaende for- 
skellige Foreninger for Fabrikpersonalet optoges alle i den ny, 
som ved Grundlæggelsen fik en Grundkapital af c. .45,000 Kr. 
skænket af Krupp. Ogsaa har Fabriken tilstaaet Foreningen 

regelmæssige, kvartalsvise Bidrag, svarende til det halve Beløb af 
de af de forskellige Livsforsikringsselskaber, med hvilke Foreningen 
staar i Forbindelse, bevilgede Godtgørelser. Fabrikens Personale 
fører tillige hele Forretningen, saa at Foreningens Forvaltning 
ikke volder den nogensomhelst Udgift. For at opnaa særlige 
Fordele for Forsikringstagerne har Fabriken afsluttet Kontrakt 
med 8 Forsikringsselskaber, hvorved man bl. a. har stræbt hen til 
at undgaa Agenters Medvirkning, saa at de disse ellers tilfaldende 
Beløb kom Foreningen tilgode. Dette er dog ikke lykkedes med 
alle Selskaber. 

Foreningen har en Overbestyrelse med et Antal Tillidsmænd 
ved Siden, af hvilke en eller flere fra hver af de 40 Kredse, hvori 
Personellet er inddelt, udnævnes af Overbestyrelsen; denne bestaar 
af 9 Medlemmer, af hvilke Generalforsamlingen vælger de 6, 
Fabriken de 4, hvoraf Formanden. Generalforsamlingen bestaar 
af Medlemmerne, hvis Antal Stemmer retter sig efter Forsikrings- 
beløbets Størrelse, men som dog mindst have 1 Stemme. 

Prospekt over Foreningens Formaal, Virksomhed, Fordele 
og Betingelser, ligesom ogsaa Angivelse af Tillidsmændene, findes 
opslaaet i alle Værksteder. 

Ved Udgangen af 1882 beløb den samlede forsikrede Kapital 
sig til c. 2,430,000 Kr. i 1870 Policer, og der var i de sidste 5 Aar 
allerede forfaldet og udbetalt c. 194,000 Kroner i 171 Policer. 

I de sidste 4 Aar er der af Foreningens Kasse ydet Med- 
lemmer rentefri Laan til Beløb af c. 70,000 Kr. ; disse Laan maa 
være afbetalte afdragsvis inden 1 Aars Forløb. 



Krupp har befordret Skolevæsenet ved Oprettelsen af egne 
Privatskoler (for Kolonierne Cronenberg og Schederhof), af Industri- 
skoler for Voxne og Børn m. m. 



ere blevne etablerede for at modarbejde den Overfyldning af 
Kommuneskolerne, som var indtraadt i Kommunen Altendorf efter 
Opførelsen af de 2 fornævnte Kolonier. De bestaa af 1 Drenge- 



IX. 



Skolevæsen. 



a. Private Folkeskoler 

og 1 Pigeskole, hver med 8 opadstigende Klasser. Begge Skolerne 
ledes af en Rektor, under hvem der staar 12 Klasselærere, 4 Klasse- 
lærerinder og 3 Hjælpelærerinder. Af Lærerpersonalet hører Halv- 
delen til den evangeliske og Halvdelen til den katolske Religion. 

Undervisningen er fri, idet samtlige Udgifter bæres af 
Fabriken. 

Skolen aabnedes i 1877 med 361 Børn, hvoraf 271 af den 
evangeliske og 90 af den katolske Trosbekendelse, for Tiden er 
der 1150 Børn, hvorf 53pCt. af evangelisk og 47pCt. af katolsk 
Bekendelse. 

Skoleterrænet ligger 2 Minuters Gang fra Cronenberg, 

Minuters Gang fra Schederhof, er indhegnet, tildels beplantet 
med Lindetrær og har en stor, til Læreformaal indrettet Have. 

Foruden disse i eget Brug tagne Skolehuse har Fabriken 
gratis stillet Kommunen Altendorf Skolebygninger med i Alt 20 
Skoleværelser til Raadighed for dens Folkeskoler af begge Tros- 
bekendelser. 

Ved de forskellige Hytter og Gruber støttes Skolerne af 
Fabriken dels ved at overlade egnede Rum, og dels ved aarlige Bidrag. 

b. Uddannelsesskoler. 

Saadanne Skoler bestaa siden 1860 og 1874 i Essen og 
Kommunen Altendorf; de støttes begge materielt af Fabriken. 
Uddannelsesskolen i Altendorf bestaar for Tiden af 2 Klasser med 
9 Lærere og 113 Elever, den i Essen af 6 Klasser med TI Lærere 
og 408 Elever. I Altendorf læres Tegning, Tysk, Naturlære, 
Regning og Rumlære; i Essen desuden : Fransk, Historie, Matematik, 
Geometri, Mekanik, Maskin- og Konstruktionslære. Skolepengene 
andrage i Altendorf aarlig c. 5*/t Kr., i Essen c. 15 Kr. I Alten- 
dorf høre 90 Elever, i Essen 115 Elever til Støbestaalsfabrikens 
Forbindelser. For Fabrikens Lærlinge er Besøget i disse Skoler 
obligatorisk, hvorom nærmere nedenfor. 

Til de i de forskellige Bjærgdistrikter bestaaende Bjærg- 
skoler ydes der regelmæssige Bidrag fra Fabriken. 

c. Industriskoler 
for kvindelige Haandarbejder. 

I Aaret 1875 blev der aabnet en Industriskole for voksne 

1 det Fabriken tilhørende tidligere Laugshus og en anden for 

skolepligtige Børn i Kolonien Nordhof; i 1876 oprettedes endnu 
3 Skoler af ældste Art i Kolonierne Gronenberg og Schederhof. 
I samme Aar sendtes 2 Lærerinder til Uddannelse paa Kvinde- 
arbejdsskoler i Reutlingen, og i 1877 engagerede man en speciel 
Faglæreriride, der snart efterfulgtes af flere Faglærerinder. Der 
blev nu i Skolen for voksne, hvor der hidtil kun var drevet 
Haandsyning, noget Hækling og Tæppestikning, oprettet fuld- 
stændig skolemæssige Kursus i Strikning, Hækling, Haandsyning, 
Maskinsyning, Maskinstrikning, Tilskæring, Stikning, Forfærdigelse 
af uldne Fantasiartikler og Rammearbejder. Undervisning finder 
Sted paa Hverdagene fra 9 — 12 og fra 2 — 5. Et Kursus i et Hovedfag 
betales med fra c. 2 Kr. til c. 3 Kr. 50 Øre maanedlig for Kvinder, 
der høre til Fabrikens Forbindelser, for andre med omtrent det 
dobbelte. Ubemidlede og efterladte erholde Betalingen helt eller 
delvis eftergivet. Det er tilladt Kursuskvinderne i Undervisnings- 
tiden ikke blot at foretage Arbejderne til Fordel for deres Familjer 
eller andre, men ogsaa at forarbejde Sy- og Strikkeartikler for 
Konsum- Ansalten; i sidste Tilfælde besørger Konsum- Anstalten 
i en særlig Afdeling Sagernes Salg og udbetaler de paagældende 
Beløbet, ligesom Anstalten ogsaa paa Begæring leverer alle 
Materialier til Forfærdigelse af saadanne Arbejder. Der gives 
ogsaa Undervisning i al Slags Strygning for c. 3 Kr. 50 Øre 
for et Kursus, 

I Industriskolerne for skolepligtige Børn ere fortrinsvis 
Enker og andre efterladte ansatte som Lærerinder, og der under- 
vises i Strikning, Syning, Lapning, Stopning og Hækling. Under- 
visningen gives paa de skolefri Eftermiddage Onsdag og Lørdag 
fra 2—8, og Skolepengene, der dog kan eftergives ubemidlede, 
andrage 18 Øre maanedlig. Ved Juletid finder der et lille 
Traktement Sted samtidig med en Præmieuddeling for udvist Flid 
og god Opførsel. 

Industriskolerne staa under Konsum-Anstaltens Ledelse, og 
for Tiden er der ved dem ansat 1 Forstanderinde, 10 Lærerinder, 
20 Hjælpelærerinder, som undervise c. 600 Elever, Børn og voksne 
Døtre, for det meste af Folk, der høre til Fabriken. 

Bestyrelsesomkostningerne bestrides af Fabriken, og de 
nødvendige Lokaler stilles gratis til Raadighed. 

X. 



Lærlingevæsen. 



Lærlinges Uddannelse har altid ligget Fabriken stærkt paa 
Hjærte. Allerede siden 1864 har der været oprettet Lærlinge- 
kontrakter, der siden 1879 have en bestemt Form. Af de i 
Regulativet 1879 fastsatte Bestemmelser skal jeg her kun nævne 
ganske enkelte: Læretiden varer 4 Aar; Uddannelsen sker fortrins- 
vis i et Fag; Lærlingen staar under én bestemt Læremester, der 
er hans foresatte i alle Forhold, ogsaa udenfor Fabriken; han 
skal besøge en Uddannelsesskole; han har selv at sørge for 
Ophold og Fornødenheder; han betaler ikke Lærepenge, men 
faar endog en større eller mindre Løn efter Duelighed og Opførsel ; 
af denne Løn udbetales ham Halvdelen hver Lønningsdag, Halv- 
delen efter endt Læretid; bortvises han før den Tid, tilfalder 
hans opsparede Løn Pensionskassen, medmindre Sygdom er Aarsagen. 
Det udtales som ønskeligt, at Lærlingen efter endt Læretid sér 
sig om andensteds, men melder han sig inden 5 Aar tilbage og 
har opført sig godt, vises der ham al mulig Hensyntagen og 
der gives ham Lejlighed til videre Uddannelse paa Fabriken. 

For Tiden findes der 184 Lærlinge paa Fabriken, mest 
anvendte til Klejnsmeden, Drejeri og Modelsnedkeri, samt paa 
Konstruktionsbureauet. Omendskønt nu en systematisk Gennem- 
førelse af Lærlingevæsenet baade møder store Vanskeligheder og 
paalægger Mestre og Værkstedsforstandere et stort Besvær, har 
Fabriken dog set gode Frugter deraf, og et stort Antal af 
dens dygtigste Haandværkere, Specialister og ogsaa Mestre ere 
udgaaede fra denne Institution. Men mange Gange større er 
dog Fordelen for Lærlingene, der blive grundigt uddannede i 
deres Fag og navnlig vænnede til eksakt Arbejde. Paa Uddan- 
nelsesskolen, som de jo skal besøge, faa de de førnødne teoretiske 
Kundskaber og lære især at tegne. Den Opsigt, hvorunder de 
staa, øver en højst gavnlig Indflydelse paa deres hele Opdragelse, 
og det til en Tid, hvor ellers Begyndelsen til selvstændig 
Fortjæneste fører saa mangen Fare med sig. Særlig heldbringende 
i denne Henseende har Lønningens Udbetalingsmaade vist sig 
at være. 

I Begyndelsen andrager Daglønnen c. 60 Øre og stiger da 
til 2 Kr. 25 Øre; i de sidste Aar er Akkordarbejde tilladt. 
Eksempelvis skal jeg nævne, at de 38 Lærlinge, der i 1882 

havde endt deres Læretid, trods forskellige Afdrag havde af den 
indeholdte halve Løn opsparet over 23,100 Kr., altsaa i Gennem- 
snit over 600 Kr. hver. 

Naar Lærlingens Fader har været beskæftiget paa Fabriken T 
men er død, og Moderen eller andre Slægtninge ikke ére istand 
til at underholde Lærlingen ved Indeholdelsen af den halve Løn, 
tilstaas Udbetaling af den hele Dagløn indtil en Størrelse af 
90 Øre + Halvdelen af Overskudet over 90 Øre. Ogsaa kan der 
i ganske særegne Nødstilfælde tilstaas nogen Udbetaling paa 
Lærlingenes indeholdte Tilgodehavende; det er saaledes sket i 
22 Tilfælde i 1882, hvor der er blevet udbetalt i alt c. 1500 Kr. 
i Beløb fra c. 20 Kr. til c. 150 Kr. 

De ældre Mestre og Arbejdere vurdere Fordelene ved det 
organiserede Lærlingevæsen højt, og sætte megen Pris paa at 
deres Sønner gennemgaa en saadan regelbunden Læretid paa 
Fabriken. Det følger af sig selv, at disse Børn og Sønner af 
Arbejder-Enker under forøvrigt lige Omstændigheder foretrækkes, 
naar Konkurrencen til Lærlingepladserne er for stor, saaledes 
som det altid de sidste Aar har været Tilfældet Hyppigt blive 
Drenge, som ere designerede til senere Lærlingepladser eller findes 
for svage straks efter Udtrædelsen af Skolen, ansatte som Løbe- 
drenge til Læretiden begynder. 

At en Lærling er løbet bort eller desl. kendes ikke. 

Fabriken agter at gennemføre Lærlingevæsenet endnu videre 
og i større Maalestok, saa at det udvides ogsaa til at omfatte 
Driften. 



C. T. MtfLLERTZ, 
Oberstltn., Repræsentant for Krigsmateriel fra Krupp. 

Den danske Landskabskunst har aabenbart ondt ved at 
finde sig selv igen. Den har ligget paa Rejser i den længste Del 
af sin korte Levetid og spist sit Brød ved de mest forskellige 
Værters Bord, — oftest i Italien, senest i Frankrig. 

Fornemmelig under den Bevægelse til og fra Frankrig, der 
endnu ikke synes historisk afsluttet, led den danske Landskabs- 
kunst Knæk, soiti ikke kunde opvejes af det meget godé, Bevæg- 
elsen bragte med sig. Traditionen fra Skovgaards, Lundbys og 
Rumps Dage syntes en Tidlang ganske at brydes, og trods al 
Bravur og alt Talent hos visse yngre Landskabsmalere, savnede 
man denne Tradition: den sværmeriske Kærlighed til den danske 
Natur. Man malede gærne de franske og sydlandske Motiver, 
hvis for Nordboøjet fænomenale Stemninger gav saa rig en Lej- 
lighed til at øve den indvundne tekniske Færdighed. Det var paa 
én Vis godt, hvad man lærte derude i Verden. Man lærte at 
smægte mindre efter Naturen og elske den mere oprigtig. Derude sad 
man ikke hjemme og fantaserede om Naturens Dejlighed, men 
man gik ud i Mark og Skov for at tilbede Naturen, for at kryste 
den til sig og holde den uslippelig fast. Men hjemkommen til 
Danmark tog man sig ofte Sagen altfor let. Man udsøgte fortrinsvis 
det af den danske Natur, i hvilket man troede at finde ligesom 
en Genklang af de Farveakkorder, der havde daaret Øjet ude i 
Verden. I denne Retning gik Krøyer med sine store Billeder fra 
Skagens Strand. I en anden, maaske gavnligere Retning gik 
Christensen, Zacho og Niss med mere kendte Æmner af den 
danske Sø og Skov. De aflokkede de gamle Motiver nye Sider. 
Niss viste os Skovens Efteraarspragt voldsommere end nogen før 
ham; Christensen gav os den idylliske Side af vore Søer lysere, 

kokettere badet i Solens Lys, end vi før havde set den; Zacho 
kunde male Træernes transparente Farver og kølige Skygger med 
^n Kraft, der ikke før var set her hjemme. Men alle manglede 
de den beundrende Respekt for Naturen, som fik Købke til at 
gøre Underværker ud af Classens Have og det gamle Østerbro. 

Det, der karakterisérede den ældre Landskabskunst, det var 
dens Udøveres store Nøjsomhed, naar det gjaldt Valget af 
Æmner, og den trofaste Kærlighed, naar det gjaldt Æmnernes 
Behandling. Naturen — den danske Natur — var for dem ikke 
til Brug for tekniske Saltomortaler; de tog den for, hvad den var, 
vilde ikke besmykke den, men kunde aldrig faa den dejlig nok. 
De havde viet sig til den danske Natur; de var gaaet i Kloster i 
den danske Natur. 

Alligevel var der enkelte, der bar Traditionen frem i Tiden, 
og den lever endnu i den danske Kunst. Frem for alle bæres 
den af den gamle Kyhn, en Olding med en Ynglings lidenskabelige 
Elskov til Naturen, en Heros med en Rekruts hele Mod og Flid. 
Ubestridelig er han, trods sine snart halvfjærdsinstyve Aar, den 
bedste Mand i vor Landskabskunst. Han er saa fortrolig med 
den danske Natur, som en Eremit med Ørkenens Sand. Aar efter 
Aar bliver han friskere og bringer han Billeder, som i sjælfuld 
Alvor, i inderlig Poesi og hellig Andagt overgaar alt, hvad Ud- 
stillingerne rummer i hans Fag. Aldrig er han overmodig af sit 
Kendskab til den dejlige Brud, den danske Natur, til hvilken han 
har viet sig. Hver Gang den blotter for ham sin Skønhed, for- 
trylles han af den. Aldrig har han af Vane betraadt sit Alter; 
Aarene har gjort ham til en glødende Tilbeder. Aldrig er han 
stivnet i nogen Form; ingen Farve har taget fast Ophold paa hans 
Palet. Han kan være altfor øm om en Forgrunds Form, han 
kan være ubehjælpsom i Haandelaget, men han er det kun af 
lutter Frygt for ikke at yde Naturens mindste Vækst den fulde 
Hyldest. Det han søger i den danske Natur, det med hvis Kvint- 
essens han fylder hvert Billed, han maler, er det milde, det 
alvorlige, det fredsæle ved den danske. Sø, i den danske Skov, 
paa den danske Eng. Altid det danske! — og han skal have 
Tak derfor. 

Der forekommer i Fru Edgrens Sommerdrømme en Maler- 
inde, Ulla Rosenhane. Hun er hjemkommen fra Syden, hun har 
været forelsket i en sortøjet Italiener, hun har sværmet for ham 
som en Del af Sydens berusende Liv. Men hjemkommen til 

Norden fatter hun en ny Kærlighed til en blond og blaaøjet Mand 
og gennem ham til Nordens Natur og kommer paa sandere 

Tanker: »hvor vidunderlig nøgtern blev man ikke i Syden! 

Der bestod ikke hele Naturen af levende Væsener, der boede ingen 
Nisser, dér dansede ingen Ellepiger, dér sang ikke Bølgen, dér 
digtede ikke Fossen Viser, dér fortalte ikke Skoven og Bjærget 
Æventyr«. 

Men sikkert: Syden har sine Nisser og Ellepiger, og Bølgen 
synger dér sin Sang som hér; Fossen dér digter Viser som Fossen 
hér, Skoven og Bjærget dér fortælle Æventyr som hér. Men 
Nordboen forstaar blot ikke den fremmede Naturs Sprog. Na- 
turens tusind Tunger kan lege med, beruse og omgøgle hans 
Fantasi, men ingen Mening skælner han i noget af det, og derfor 
mægter han ikke at skildre, hvad han hører. Han kan enkeltvis 
faa fat paa Sydens Former og Farver, men Sjælen i Naturen 
bliver ham fremmed, i dens indre mystiske Liv lærer han ikke at 
skue. Vore Nerver er udviklede i vor egen Natur, vort Blik har 
fra Barnsben inddrukket dens Farver, vort Øre har suget dens 
Lyde, vore Malere og vore Digtere har prist dens Skønhed: derfor 
skal vi male vor egen Natur. 

Deri ligner Kyhn de gamle danske Landskabsmalere, at alt, 
hvad der er dansk Natur, alt, hvad der beskinnes af den danske 
Sol, ikke blot males af hans Pensel, men elskes som en Helligdom 
af hele hans Sjæl. For ham er intet Motiv fattigt, i hans rige 
Gemyt bliver alting rigt; hvad andre giver ud i forslidt Skille- 
mynt, kommer som pureste Guld fra hans Haand. 

Han fik af Naturen et svulmende Hjærte, men et tungt 
Mæle. Man tro dog ikke, at han er bleven staaende ved sin op- 
rindelig vanskelige Udtryksmaade. Han er med Aarene bleven 
en veltalende Mand. Han taler ganske vist ikke som disse Folke- 
talere, der imponerer de vilde med Ordets brede Flom. Heller 
ikke bruger han pikante Vendinger. Ikke heller slænger han flotte 
Sætninger ud og lader Publikum selv om, hvorvidt det kan forstaa 
dem. Han taler sagtmodig, lige fra Hjærtet, rolig paa ægte dansk 
Vis, velgørende klart, og hans Foredrag er altid beaandet. 

Han staar i Aar saa smukt som nogensinde. Billedet, 
Den første September er fuldt af Skønhed i Linjen, og Luften er 
dejlig malet. Juni Aften karakteriserer dog sin Kunstner nok saa 
godt Det er saa fint sét i Motivet, saa stemningsmættet og over- 
ordentlig dejligt i Tegningen, som Kyhns Arbejder plejer at være 

det, men det rammer desuden en Glæde over Opgavens rent 
maleriske Væsen, en Sans for Farvens Fylde, en Sikkerhed og 
Lethed i Behandlingen, som den gamle Kunstner først i de seneste 
Aar har tilegnet sig. Det kan i malerisk Henseende tage Kampen 
op med hvad som helst af det, vor yngre Landskabskunst har ydet, 
og intet af denne har givet os en mere hjærtevarm og tilforladelig 
Skildring af en Stump dansk Natur end denne Juni Aften med 
det betagende store Naturindhold. 

Men endnu en Overraskelse kunde Kyhn berede sine Venner, 
da anden Ophængning bragte Oktober Aften. Det er saa enkelt i 
Motivet, saa mægtigt i Linjerne, saa storladent i Masserne, som 
vel intet andet dansk Landskabsbilled. Det genkalder i Erind- 
ringen D au bi gny eller Corot ved dets Stemnings lokkende 
Musik. — 

Ellers er det netop »Stemningerc , det skorter paa i Land- 
skaberne paa indeværende Udstilling. Man kunde udtrykke det 
samme ved at sige, at det er Gemytter, der savnes blandt vore 
Landskabsmalere. Ti hvor der er et særeget Gemyt giver dette 
sig ufejlbarlig Udslag i en Søgen efter den Stemning i Naturen, 
der er i Harmoni med det, som rører sig inderst i Gemyttet. Ét 
Gemyt imponeres af det overvældende, det simple i Naturen. Et 
andet blødgøres af Kærligheden til det uendelig smaa i Naturen, 
jager dens mindste Fremtoning. Et tredje Gemyt giver sig hen i 
drømmende Sværmeri og lader sig smægtende beruse af den frie 
Luft. For nogle er Livet under den varme Sol en Vellyst, for 
andre en Lidelse. Én søger det frie af Øjenlyst, en anden for 
at lytte til Vindens mystiske Ord. Nogle udholder ikke Solen, 
andre taaler ikke Graavejr. — Men fælles for alle dem, der jager 
Naturens Kimære, maa Andagten for Naturen være. 

Imidlertid er det ikke alle, der er født med et fromt Sind. 
Der er nu f. Eks. Mønsted. Han er unægtelig ingen af Naturens 
troende trofaste, men tværtom en stor, en meget stor Synder 
for Vorherre. Der er mindre Syndere, som Fr. Winther og 
Schlichting- Carlsen, der ogsaa kunde have en Del at skrifte. 
Og de er tilmed alle tre meget højttalende paa Udstillingen, 
temmelig fordringsfulde med deres Motiver og lovlig nærgaaende 
med deres ubehagelig irrede Farver. Guld kalder nogle deres 
Kunst; Glimmer kalder andre den. Der behøvedes ikke nogen 
særlig fintfølende Vægt til at dømme de uenige imellem. 

Guderne fri én for at spadsere under Mønsteds giftige 

Træer! 

Tusind Gange heller maatte man saa være gaaet med 
gamle afdøde A. G. Lunde ud i Dyrehaven, hvorfra han har 
hentet Motiver til et Par elskværdige Smaabilleder, som kom frem 
ved anden Ophængning. Han havde af Naturen hverken faaet 
første eller anden Violin at spille i Kunstens store Kapel, men 
han passede sin lille, grumme beskedne Dont med Alvor og 
Respekt. Saaledes ogsaa Harald Foss, som slægter Kyhns Ret- 
ning paa. Han er langt fra saa aandfuld, som Kyhn, han har 
mindre paa Hjærte, han er ikke saa blød af Sind, som hans gamle 
Lærer. Heller ikke har han hans Finhed i Farven, heller ikke 
hans store Omhu og Skønhedssans for Tegningen. Men han har 
lært af Kyhn at være øm om det smaa i Naturen, og hans store 
Billed, Sildig Sommereftermiddag ved Rye, viser, at ogsaa han er 
i stadig Udvikling, at hans Syn paa Tingen er blevet større, og 
hans Sans for det maleriske stærkere. 

Godfred Christensen og Th. Niss — for nogle Aar 
siden vor Landskabskunsts Koryfæer — staar sig i Aar en god 
Del bedre end i de nærmest foregaaende Aar. Den førstes Strand- 
billede fra Nordsjælland er kraftigere i Farven og langt friskere i 
Behandlingen end Billederne fra Skarritsø og Bramsnæsfjord, hvor 
meget smukt end, der er i Baggrunden paa det sidste. Niss* 
Billed fra Dyrehaven er maaske ikke helt solidt i Enkelthederne, 
men Motivet er smukt set, og Behandlingen af det omtrent frit 
for den Manér, af hvilken Kunstnerens senere Billeder har været 
skæmmet, og som desværre atter kommer frem i den i saa mange 
andre Henseender nydelige Kastanieallé. 

Blandt de bedste Landskaber, der findes paa Udstillingen, 
maa Blochs henrivende lille Billed fra Hornbæk nævnes. Det 
er i høj Grad opbyggeligt at se en Kunstner med Blochs mægtige 
Rutine gaa med en saadan Alvor til en ny Opgave. Han har 
først i de senere Aar, da netop Rutinen ofte kørte ham fast i de 
store religiøse Billeder, kastet sig over Landskabskunsten og er 
gaaet til den med en Begynders hele Ihærdighed. Man mærker 
af et Billed som dette, at han har ikke forud anet, hvorledes 
noget af det skulde »gøres«. Det er gjort med en saa forbavsende 
Simpelhed, med en saa lidet fordringsfuld Pensel, med en saadan 
rørende Begejstring for Æmnet, at man kunde tro, det var en 
ung Begynder, der havde sat de enkelte Penselstrøg paa, hvis 

ikke deres samlede Masse havde givet en saa udmærket Helhed. 
Der er vel faa Landskabsbilleder paa Udstillingen , i hvilke man 
bedre fornemmer Vejret end i dette. Ude over Sundet driver 
en Byge, og man mærker, det har lige regnet inde over Land, 
hvor Pytterne staar paa Vejen. Medens forskellige hæderkronede 
Landskabsmalere af Blochs Alder forlængst har gjort det op med 
deres kunstneriske Samvittighed og maler deres Billeder hjemme 
i deres Stue, gaar denne Heros ud i Naturen og aflurer den dens 
mindste Enkeltheder, — aldrig for stor i egen Tanke, altid fuld 
af Ærefrygt for Naturen. 

Ogsaa en anden Figurmaler Johansen, har i de senere 
Aar forsøgt sig i Landskabet, og faa af de professionelle Land- 
skabsmalere overgaa ham deri. Han har malet en hel Række af 
Landskaber fra Tidsvildes ejendommelige Natur, og hans sidste 
Billed, Aften ved TidsvUde er blandt de bedste. Solen er ved at 
gaa ned efter en regnfuld Eftermiddag, og Tusmørket lægger sig 
over de vaade Marker. Det er denne Stemnings Poesi, Johansen 
har tilegnet sig og gengivet med beundringsværdig faa Midler. 

Pladsen forbyder en nøjere Omtale af Niels Petersens 
ypperlige Smaabilleder fra Heden ved Nissum, Carl Møllers 
bortdragende Uvejr, N. Skovgaards Septemberformiddag i Hal- 
land, Achens Sommerdag paa Landet, Rudolf Bissens meget 
energiske, en Smule for voldsomme og ufine Landskaber, J. Th. 
Jensens yndefulde Sko vin teriører ogWildenradts ejendommelige 
Billeder fra Provence. Brendekildes tvende Vinterbilleder er 
nye Skridt frem paa en Vej, der fører den med saa sublime Ævner 
udstyrede Kunstner lige ud i Manierismens og den tomme Virtuo- 
sitets Afgrund. 

Marinemaleriet har paa Udstillingen som sædvanlig sin 
geniale Repræsentant i Locher, der lader alle andre i samme 
Fag langt bagud. 

* * 

Ogsaa Portrætkunsten led sit Knæk under den voldsomme 
Bestræbelse for Fremskridt i den maleriske Iagttagelse. Ingen af 
de unge, som havde modtaget deres Uddannelse i de franske 
Atelierer kastede sig for Alvor over den. Hurtigt blev det baade 
for Krøyers og Tuxens Vedkommende klart, at det var mere i en 



Digitized by 



Nogle Indtryk fra Forårsudstillingen paa Charlottenborg. 371 

almindelig malerisk end i en skarp individuel Retning, de havde 
deres Styrke. Blandt de ældre var det Bache og Bloch, hvem 
Portrætet lykkedes bedst. Den første har ved Siden af et meget 
uheldigt Barneportræt udstillet et Billed af General Max Muller i 
Slaget ved Sankelmark. Afskaarne ved Skulderen af Rammen 
marcherer i Forgrunden en Bataillon Soldater i Legemsstørrelse 
løs mod Fjenden, medens Generalen holder med sin Hest paa en 
Højde i Mellemgrunden. Motivet er godt opfundet, de mange 
Geværløb og Bajonetter op imellem Forgrundsfigurerne virker 
heldigt (dog ikke saa heldigt som Lanserne i Velasquez' bekendte 
las lanzas), men det hele bærer dog mere Præg af et stort Tableau 
end af et alvorligt Portræt, og med den maleriske Gennemførelse 
af det vanskelige Motiv er det kun ringe bevendt. Carl Blochs 
Portræt af Prof. Edv. Holm hører ikke blandt hans bedste, hvor 
smukt og stort det end er i Opfattelse. 

I Aar er det ubetinget Jerndorff, hvis Portræter staar højst, 
og da særlig det af Professor Barfoed. Det er vel noget af det 
bedste Jerndorff selv har ydet af Portræter, lige udmærket i 
aandfuld Opfattelse og i malerisk Virkning. Det fortrinlig formede 
Hoved med dets varme Farve staar særdeles fint mod Baggrundens 
kølige Toner, og Enkeltheder, som Hænderne eller Spiritusflammen 
fra den lille Lampe, der findes blandt Professorens talrige Remedier 
paa Bordet foran ham, er behandlede med den mest soignerede 
Delikatesse. Derimod er maaske nok Behandlingen i de øvrige 
Omgivelser noget for ængstelig præcis. Jerndorff flytter sit Øje 
for meget fra Punkt til Punkt i Stedet for at koncentrere sit Blik 
paa det hovedsagelige, behandle dette mest indgaaende og under- 
ordne det mindre væsentlige derunder. Hans andet Portræt af 
nu afdøde Kaptain Jacobsen vilde saaledes have vundet i Liv, hvis 
ikke Omgivelserne havde været behandlet med nøjagtig den samme 
Omhu som selve den fortrinlig malede Figur. Dette Billed (som 
desværre borttoges den første Maj) bar dog i det hele Præg af at 
være malet mindre par coeur end Portrætet af Professor Barfoed, 
og det syntes som om Mæcenens Ønsker hist og her i det ydre 
Arrangement var komne Kunstnerens egne Ønsker paa tværs. 

De her nævnte Billeder er alle en Slags Apoteose til de 
fremstillede Mænd, afbillede midt i deres Livs Gerning, omgivne 
af Symboler derpaa. Men der gives ogsaa en anden Slags Apoteose 
— en mere stille Art — indenfor Portrætkunsten. Det er den r 
som Eckersberg har anvendt i sit ideale Portræt af Thorvaldsen, 

den, som tusinde Kunstnere har benyttet, naar det gjaldt om at 
male deres Moders eller Elskedes Billed. Det er den Art Apoteose, 
som ikke vil forherlige Menneskets store Gerning, men Menneskets 
store Sind eller sjælelige Ejendommelighed, og som derfor ikke 
trænger til nogen Symbolik, men kan nøjes med Mennesket selv. 
Saadan en Apoteose — maaske blot ikke saa særlig stille — er 
Slott Møllers Dameportræt — en Apoteose til den unge Dames 
Livsglæde og Frejdighed. Men hvad Udtrykket angaar er Portrætet 
ikke ganske vellykket. Der er megen Grimace i det, om end ikke 
saa megen, som man ved første Øjekast bliver tilbøjelig til at tro. 
Derimod udmærker selve Skikkelsen sig ved sin plastiske Holdning 
og sin smukke Simpelhed i de store Linjer. Tegningen mangler 
dog den sidste Skønhed; der er efterladt altfor mange Vinkler i 
den. Formen er kraftig, og den sorte Kjole med Læderspændet 
er dejlig malet. 

Saa er der en Række Portræter, der er mere paa det jævne. 

En af de bedste Menneskeskildringer paa Udstillingen turde 
Frk. Sofie Holtens Portræt af en gammel Dame være. Det 
har ikke sine Fortrin i det maleriske, men den gamle Dames 
Smaarysten er overordentlig elskværdig udtrykt — maaske ikke 
mindst ved den forunderlig urolig dansende Farvepaasætning. 

Frk. Bertha Wegmanns lille Dameportræt (i Olie) er et 
Vidnesbyrd om, hvad den yndede Kunstnerinde kan udrette, 
hvilket skarpt psykologisk Blik og hvilken sympatetisk Ævne, hun 
ejer. Frk. Wegmann er undertiden ikke tilstrækkelig stolt af sit 
Talent; ofte tyer hun til Midler, der ikke er hende værdige, og 
som hun aldeles ikke behøver. Undertiden kan der, som f. Eks. 
i Billedet (i Pastel) med den affektérte Titel Cest fa, Monsieur! 
indsnige sig en vis ubehagelig Chic, som i Virkeligheden ligger 
Frk. Wegmanns sunde Naturel fjærnt. Men det lille Dameportræt 
er frit for alt sligt. Det er saa utvungent og ligefremt i Stillingen 
og alligevel saa distingveret i Holdningen, som maaske intet andet 
af Kunstnerindens Portræter. 

Knud E. Larsens Portræt af en gammel Kone er an- 
tagelig en Debut, i saa Fald en højst fremragende Pebut, i hvert 
Fald et fortræffeligt Billed. Det er en Smule tørt i Farven i 
Hovedet, men Opfattelsen er i høj Grad inderlig og Formen gennem- 
gribende studeret. Endnu elskværdigere er dog Ole Pedersens 
fornøjelige Portræter af hans Forældre. Navnlig den gamle Kone 
med de gode blaa Øjne er i høj Grad hjærtevindende og gjort 

med en aabenbar sønlig Kærlighed til Æmnet. Jul. Paulsens 
Portræter ere dygtige, men ikke blandt hans bedste, Achens 
Dameportræt er smukt i Stilling og Skildring, men ikke i Farve. 
Engelsteds Herreportræt ejer hele Livets Dybde i Udtrykket 
og udmærker sig desuden ved en sjælden nobel. Farvegivning. 
Brasens Portræt af Skuespiller Zinck er noget robust, men godt 
i Karakteristiken. 



Der er intet Æmne, der kunde ligge bedre for Otto Has- 
lunds Talent, end den Børnekoncert, han i Aar har malet. Det 
er inde i Dagligstuen, der ogsaa gør Tjæneste som Atelier. Der 
kan være Kommers nok i Forvejen, naar Gaardens egne Kyllinger 
er alene, men nu er en god Vens Børn komne i Besøg, og saa 
er det rent galt. De smaa er ellevilde af overstadig Glæde. Tre 
Smaapiger har samlet sig omkring Klaveret; en spiller efter >den 
store Bastianc som Noder, de andre synger og lér. En anden lille 
Pige har faaet fat i Barnevognen med Tvillingerne, som hun præ- 
senterer for Beskueren med en Jubel og en Stolthed, som om det 
var hendes egne. Nede paa Gulvet sidder en allerkæreste lille 
Fyr og roder med Sandet i Spyttebakken. En større Dreng staar 
bag Smaapigerne ved Klaveret og dundrer Grenene af en Ildtang 
mod hinanden, medens en jævnaldrende skjuler sig halvt undselig 
paa de andres Vegne, halvt beundrende bag Klaveret, — for stor 
til at være med, for meget Barn til ikke at more sig over de 
andre. Den ene af Tvillingerne brøler sig rød og blaa i sit lille 
Skaldehoved, den anden ligger ved Siden med straalende Ansigt. 
Og henne i Vinduesfordybningen sidder saa en ulykkelig, læsende 
Broder, der ikke er færdig med sine Lektier. 

Det er malet med dette overordentlig elskværdige Syn paa 
Barnets Liv, som Haslund ejer. Det er fuldt op af henrivende 
Træk, som han har afluret de smaa, hvis Ven han er. Iagt- 
tagelsen af de nyfødte Tvillingers Basken med Hænderne, Maaden 
hvorpaa Smaapigerne vrider sig i Kroppen af Glæde, den lille 
Fyrs urokkelige, sandsigerske Alvor under Arbejdet i Spyttebakken, 
de opløbne Drenges Mangel paa Ligevægt i Holdningen og hundred 
andre Iagttagelser er lige saa fine og trofaste, som morsomme. 
Der er et Skælmeri i hele Billedet, et muntert Vid, som virker 

Tilskueren. 1887. 26 

smittende og befriende paa denne Udstilling. Ti mange gode- 
Egenskaber har de gode danske Malere, men muntre eller vittige* 
er de ikke. 

Haslunds Billed er noget ulige i Behandlingen. Enkelte- 
Ting som det røde Tæppe over Barnevognen er gjort med en 
Skønhedssans, saa sart, at den minder om Johansens ufor- 
glemmelige Dynevaar; andre Ting er mindre gode, ofte for farve- 
stærke, og Kantlyset, som lægger sig over nogle af de smaa Hoveder, 
staar ikke ret i Overensstemmelse med Lyset fra Vinduet bagved. 
Men det er alligevel beundringsværdigt, hvad Haslund her har 
naaet ogsaa i rent malerisk Henseende, uden at hans Bestræbelser 
i den Retning i mindste Maade har afstumpet Billedets Indhold. 
Børnekoncerten stiller Haslund i første Rang blandt vore Malere. 
Hans Horizont er ikke vid, hans Gemyt ikke smidigt ud over en 
vis Kreds af Følelser, hans maleriske Ævne har hidtil ikke været 
øvet paa vanskelige tekniske Æmner, men nu har han øvet den 
og har vundet og vil forhaabentlig ikke lade sig nøje med denne 
ene, store Sejer. 

Der er en anden Kunstner, hvis Udvikling sker omtrentlig 
lige saa jævnt som Haslunds, og hvis Talent i mere end én Hen- 
seende er i Slægtskab méd dennes, nemlig Carl Thomsen. 
Han er maaske alvorligere end Haslund, mere anlagt for det 
elegiske, en Smule for det sentimentale. Nylig viste han sig i en 
Række Tegninger fra danske Præstegaarde, som var udstillet i 
Kunstforeningen og nu atter er udstillet hér, som en ejendommelig 
fint poetisk, lidt smægtende Natur. I de senere Aar har han ofte 
malet kvindelige Kostymefigurer fra svundne Tider, med megen 
Stil og meget Blik for visse Sider af Kvindens Væsen. Men til- 
fælles med Haslund har han en udpræget æstetisk Skønhedssans, 
som byder ham at søge alt det milde og blide ved Mennesket 
frem, og som forbyder ham nogensinde at beskæftige sig med 
mere eller mindre stærke Udtryk for menneskelige Lidenskaber. 

Ogsaa han har i Aar forsøgt sig i en teknisk vanskelig 
Opgave, en Scene fra en Kunstners Atelier. Der er kommet 
Besøg hos Maleren — forhaabentlig notabelt og købende Besøg! - t 
og imedens har den nøgne kvindelige Model skjult sig bag Skærm- 
brædtet i Forgrunden, hvor hun spiser sit medbragte Smørrebrød. 
Saaledes vilde Scenen unægtelig næppe se ud i et fransk Atelier, 
hvor Modeller ere mere forvænte, men netop dette lille Træk gør 

det til en saa tilforladelig troværdig Skildring af Livet i de danske 
Atelierer. 

Partiet i Forgrunden med Modellen er ubetinget det bedst 
malede. Dér er Farven kraftig og fyldig. Figurerne bagved og 
Rummet bagved er derimod noget spinkelt behandlet, mere tegnet 
end egentlig malet. Men til Gengæld »agererc Personerne for- 
træffelig, og navnlig er Maleren selv en god Figur. 

Baade Haslund og Thomsen ere betydelige Kunstnere, for- 
saavidt som de begge ævner at trænge ind til Kærnen af visse 
sjælelige Fænomener af ejendommelig Art og af særlig Nation. 
Men deres Omraader ere saare knapt begrænsede. 

I Modsætning til dem finder man da i Ancher et glimrende 
rigt Gemyt, hvis Sjæl er modtagelig for allehaande forskellige 
Indtryk, og som dog er lige saa udpræget national, som nogen 
af de tvende andre. 

Der er Kunstnere, der, som Krøyer f. Eks., er uden Hjem- 
sted i dybere Forstand, for hvem Fædrelandet er dér, hvor der 
er malerisk at være. Der er andre — Kyhn f. Eks. — , for hvem 
Hjemstedet er det hele Fædreland, som de elsker for den nationale 
Sags Skyld. Men der er ogsaa andre, for hvem Hjemmet kun er 
den Stue, hvori de bor og de Omgivelser, hvori de daglig sætte 
deres Fod. Blandt dem er Ancher. Han har gjort en lille Del 
af Folket og en lille Del af Landet til sin aandelige Ejendom, 
tilegnet sig den med sit skarpe Blik og givet den Plads i det 
Hjærte, der vel er et af den danske Kunsts varmeste. Han er 
bleven trofast paa sin Skanse, er aldrig veget for Kuglerne fra 
Kritikerne, der brændemærkede ham som en aandløs, afskyelig 
Realist. Ancher Realist! — han, den topmaalte Idealist, han, 
der har heroiseret Skagens Fiskere saa meget, at de maaske slet 
ikke er bleven saa overdrevent forskellige fra Ewalds Fiskere! 

Han er vistnok den foretagsomste af alle vore Kunstnere, 
én af dem, hvem Talentet er en Braad i Sjælen, som ikke lader 
Ro, men stikker og prikker til Gerning. Og hans sidste Gerning, 
En Barnedaab, er blandt de »store og gode«. Dér er han atter 
i sin Familie- og sin Vennekreds. Hans Hustru, til hvem han i 
sin Tid malede en Apoteose i Form af det dejlige Profilportræt i 
det syttende Aarhundreds Stil, bærer Barnet frem for Daaben. 
Ved hendes Sider staar Gudmødrene, to overordentlig noble Skik- 
kelser; bagved staar Michael Ancher selv, ubetinget det bedst 

malede Hoved, og en navnkundig Kollega, ubetinget Billedets 
døde Punkt. 

I en Karakteristik af Ancher, der har været trykt i nær- 
værende Tidsskrift, paaviste Hr. Karl Madsen, hvor meget Ancher 
har lært afvekslende snart af Lionardo , snart af Franz Hals og 
den delftske Vermeer: af de to første (navnlig af Fr. Hals) Arten 
af det sjælelige Udtryk, af Vermeer Farvens Holdning, — en 
Paavirkning, der gav sig et saa udmærket Udslag i En syg ung 
Pige, der i 1882 var udstillet paa Juleudstillingen. Det er i Farvens 
Holdning nærmest derom, at Barnedaaben minder. Ancher er 
her atter vendt tilbage til de stærke Farver mod den hvide Bag- 
grund, saaledes som de frembyde sig i de legemsstore Figurer op 
mod de kalkede Vægge i den lille Landsbykirke. Og han har 
løst den vanskelige Opgave fortræffeligt. Det store, bredt ind- 
faldende Lys virker højtideligt og svøber festlig Stemning omkring 
det lille Optrin. Der er i Figurerne givet nogle meget betydelige 
Karakterskildringer, — rigtignok ogsaa et Par særdeles mislykkede. 
Det er andensteds betonet, at der med Barnets Bevægelse hen 
mod Præsten er tilstræbt en altfor tydelig Fortælling og givet 
noget mere konstrueret end virkelig sét, men det er maaske et 
Træk, som ubevidst er gledet ind i Anchers Billed fra de gamle 
religiøse Billeder, i hvilke Kristusbarnet rækker sig venlig imøde- 
kommende mod de verdslige Personer, som flokkes omkring det. 

Ancher begyndte ikke uden Blik for det maleriske, men 
hans Ungdoms Rigdom var den Inderlighed, han kunde lægge i 
en Karakterskildring, saaledes som f. Eks. i Billedet fra 1877 af 
Lægprædikanten, der til vedblivende Underretning for Galleri- 
kommissionen findes i Hr. Kleis' Kunstudstilling. Men siden den 
Tid er han bleven en Kunstner med store tekniske Færdigheder 
og med en aldrig rastende Trang til at anvende dem. Mellem 
alle de mange Billeder med kunstigt Lys paa Udstillingen i Aar 
er vel Anchers Spillende Dame absolut det smukkeste i Tonen. 
Det er et Portræt af Fru Anna Ancher, siddende ved Klaveret 
mellem dettes tvende Lys. Det er atter et noget stiliseret Portræt, 
noget stramt og tvungent i Stillingen og bærer i Holdningen noget, 
der genkalder Erindringen om visse gammelitalienske, spillende 
Gæcilier. Men det er dejligt i sin fløjlsagtige, gulbrune Tone, og 
Anchers oprindelig ikke behændige Haand har behandlet Farven 
med en sjælden Blødhed. 

Galleriet ejer »Redningsbaaden køres gennem Klitternec, — 
et af Anchers gode, men ingenlunde et af hans bedste Billeder. 
Det er forunderligt, at Gallerikommissionen vil nøjes med denne 
ene Repræsentant for Anchers Kunst, men denne Kommission 
udmærker sig som bekendt, blandt mange andre Dyder, ved at 
stille Gaader, som selve Oedipos næppe vilde have byttet mod 
Sfinxens. Det er Praksis i denne snilde Kommission enten at komme 
lidt for tidlig — hvad der dog kun yderst sjældent sker, eller 
meget for sent, hvad der som oftest skér. At komme i rette Tid 
er som bekendt ikke fint i visse Kredse. Medens saaledes Krøyers 
Musik i Atelieret til Spot og Spe for Danmark vandrede ud af 
Landet, som det Tomme for Tomme tilhørte, har Galleriet paa 
Udstillingen i Aar købt En Duet, der vel nok tør betegnes som 
et af Krøyers uheldigere Arbejder. Det rummer ganske vist et 
Par lige fortrinlig malede og karakteriserede Figurer i de to 
syngende, men baade den akkompagnerende Dame og Tilhørerne 
er grumme spinkle saa vel i malerisk som i psykologisk Henseende. 
Farven er som Helhed ubehagelig grønlig, akvariumsagtig, og det 
Lys og den Pragt, som aabenbart er tilstræbt, er blevet borte 
mellem Malerens Hænder. Gallerikommissionen var forrige Aar 
blind for »Atelierkoncertenst udmærkede Egenskaber, i Aar har 
den set ganske skævt, da den købte >Duetten«. 

Saa meget heldigere var det da, at samme Kommission 
i Fjor rettede sit Blik paa Viggo Johansen, netop da Kunstneren 
i sin Aftenpassiar havde iført sig sit bedste Skrud, ti i Aar er 
han ikke nær saa soigneret i sit Billed, Efter Aftensbordet. 

Det er kun i den alleryderste Anordning, at dette Billed 
har noget tilfælles med det navnkundige Billed fra i Fjor. Den 
maleriske Virkning er en temmelig modsat og desværre ikke nær 
saa vellykket som sidst. Lysvirkningen — det kunstige Lys — i 
det første Billed var ogsaa magtet langt bedre, end i det sidste, 
hvor den er urolig, og hvis Farve er plettet og udelikat i alt, 
hvad der er udenfor selve Portræterne. Til Gengæld er disse 
endog nok saa gode, som i det sidste Billed. Sammenspillet, 
Samtalen mellem Personerne er særdeles livfuldt gengivet, og 
Portrætligheden saa talende og aandfuld, som kun Johansen kan 
gøre den. Farven i Hovederne er maaske noget sødladen, lidt for 
appetitlig og ikke ret individualiseret for de enkelte Hoveders Ved- 
kommende. Dette gælder i endnu højere Grad Hænderne, der 
ikke er lidet maniererte baade i Tegning og Kolorit. Alt i alt er 

det vistnok beklageligt, at Billedet er blevet udstillet i sin nu- 
værende Skikkelse. En saa fornem Mand som Johansen burde 
aldrig vise sig i Slobrok. Billedet bærer Præg af Ufærdighed, og 
alle de døde Genstande, af hvilke Johansen ellers af hver især 
kan gøre et lille Vidunder af Skønhed, er meget stedmoderlig be- 
handlede, — ja, nogle Stole er næsten utilgivelig forskrækkelige i 
Tegningen. 

Mærkværdig er det at se, hvorledes Skildringen af det 
kunstige Lys ejendommelige, hyggelige Poesier lokker alle. Enhver 
blot nogenlunde øvet Tekniker synes at fristes deraf. Og alt- 
sammen bliver det dog kun et »omtrent«, — fjærnere eller 
nærmere Sandheden, men aldrig Sandheden selv, fordi det ligger 
i Opgavens Art, at der følger tusind Hindringer med, og at dens 
tilfredsstillende Løsning mere eller mindre beror paa Tilfældigheder. 
De, der arbejder paa det kunstige Lys, arbejder baade i virkelig 
og i figurlig Forsland i Mørke. 

Saaledes har Slott Møller i sit Interiør skudt Sandheden 
forbi. Medens Omgivelserne ere holdte i lutter brunlige Toner, 
er selve Flammerne fra Lysene paa Klaveret kolde og kalkede i 
Farven. Den unge Dame er iøvrig smukt opfattet. Borttog man 
Lysene fra Engelsteds L'hombre med de ypperlig individu- 
aliserede Kortspillere, vilde ingen ane andet, end at Scenen var 
malet ved Dagens Lys. 

Saa er der andre, der gør Opgaven endnu vanskeligere og 
maler Sollysets Kamp mod det kunstige Lys. Iblandt disse Forsøg 
er ubetinget en Debutant, Valdemar Kornerups Almuebryllup 
i Vartov Kirke det bedste. Brydningerne mellem Dagslyset ude- 
fra ind igennem Kirkeruderne og Lyset fra Alterstagerne er ud- 
mærket studeret. Men Billedets største Fortjæneste er dog dets fint 
poetiske Indhold. Navnlig er Brudens enfoldige Andagt virkelig 
mesterlig skildret, og Situationens Alvor og Højtidelighed ud- 
mærket udtalt. 

Derimod er det, under de ihærdige og højst agtværdige 
Bestræbelser for at naa den rette maleriske Virkning, i Wil- 
lumsens store Billed fra et Glaspusteri gaaet en hel Del ud over 
Figurkarakteristiken, som næsten er bleven lige saa sløv, som den 
var det i Krøyers bekendte Smedie, om hvis Farvevirkning nær- 
værende Billed minder. Figurerne virker ikke som legemsstore 
Skikkelser, og deres Stillinger ere mere anordnede i Enkelthederne, 

end virkelig sete og studerede. Men stor Flid er der nedlagt i 
Billedet, og det vidner om et rigt Blik for det maleriske. 



Saa er der et Billed i Aar, som ingen udstillingsbesøgende 
gaar ligegyldig forbi. Det griber stærkere i Sindet, end det meste 
andet og slipper aldrig Erindringen. Boe-Optagning hedder dets 
lidt landlig uskyldige Titel, og Niels Petersen - Mols er dets 
Kunstner. 

Man har kendt ham før som en af de unges trofasteste 
Sjæle; man har næret store Forhaabninger til ham, men det har 
dog sikkert overrasket alle, naar han i Aar har skænket os et 
Arbejde, som er blandt det allerbedste, Udstillingen rummer. 

Han er kommen ovre fra Jylland, et landligt Smaakaars- 
barn med et saadans hele Sympati for alt, hvad der bører Landet 
til. Han er blandt de lykkelige, som finder Fred og Velsignelse 
paa den Plet af Jorden, hvor Skæbnen har kastet dem, og Hoved- 
staden har kun fra Tid til anden lokket ham med den Uddannelse, 
man dér kan søge. Ovre paa Heden trives han bedst. Dér finder 
han den Natur, som er i Samklang med hans eget bløde, blide 
og stille Gemyt Dér finder han de nøjsomme, ligevægtige Eks- 
istenser, for hvem der intet gives ud over det daglige Arbejd. 
Dér finder han de firføddede Skabninger, som han elsker for deres 
tavse Betragtningers Skyld. Det er alt det uartikulerede i 
Naturen, der rører ham: Bonden. Kvæget og de smaa Børn. Med 
de primitive menneskelige Eksistenser føler han, fordi han er en 
af deres, fordi han forstaar de fattige, men ærlige Tanker, der 
bevæger sig i dem, de elementære, men sunde Følelser, hvoraf 
de besjæles. 

Over hans store ovennævnte Billed paa Udstillingen i Aar 
ruger en dybt tungsindig Stemning. Det er Graavejr; en tung 
uigennemsigtig Luft hviler over dette Landskab, som ingen Hoved- 
stadshæl nogensinde betræder, som kun har hørt Kvægets Brøl 
og Bondens »Hyp« til Studene. Nu er Kærren med sit Spand af 
Stude standset, medens Bonden høster sine Roer. Den lille Dreng, 
som fra Barnsben vænnes til sin Manddomsgerning, er ude med 
at lære og har faaet Pisken betroet til sin Omsorg. Den ene 
Stud gnaver den magre Føde, der ligger for dens Snude; den 
anden stirrer uendelig sørgmodig ud for sig. Saaledes gaar det 

Dag for Dag; — det er Brødet, der tjænes med de faa Midler, 
Jorden og de taalmodige Dyr. Saa er der kommet en Mand 
derud, for hvem disse simple Omgivelser ejer en Poesi, der finder 
Genklang inderst i hans Sjæl, — en Mand, der omfatter alt det 
elementære og uberørte i Naturen med hele sit varme Hjærte. 
Og med Bistand af hans store kunstneriske Ævner blev dette for- 
træffelige Billed til. 

Der er vel faa Billeder paa Udstillingen, i hvilke en saa 
udviklet teknisk Færdighed er forenet med et saa betydeligt Livs- 
indhold, som i dette Billed. Det er en af de triste Erfaringer, 
som den maa gøre, hvis Opgave det er at forfølge de enkelte 
Kunstneres Udvikling: at Kunstnerens Sjæl saa sørgelig ofte bliver 
mat, alt som hans Haand i Tidens Løb bliver let. At kunne ud- 
trykke sig let, at opnaa det fulde Herredømme over Midlerne er 
alles Ærgærrighed. Og dog er det utvivlsomt, at det mest famlende 
og stammende Begynderarbejde, i hvilket der aabenbarer sig 
inderlig Kærlighed til Naturen og Respekt for de Opgaver, den 
stiller, bærer langt større Værdier i sig, end de udviklede Virtuosers 
ofte indholdstomme Numre. Eftertiden vil sikkert dømme strængt 
meget af det, vi i disse Tiaar har været med til at beundre. 
Den vil finde, at vor Stræben efter Sandhed mod Naturen ikke 
altid var lige ærlig, at vi ofte var kunstige dér, hvor vi bildte 
os ind at være naturlige, og at meget af det, vi tog for et 
tilforladeligt kunstnerisk Udtryk kun var en tillært kunstnerisk 
Jargon. 

Heri ligger det betydningsfulde ved dette Billed, at det er 
frit for al saadan Jargon, som ellers præger saa grumme mange 
af de unges Arbejder. Nogle af de unge maler med forbavsende 
Lethed, men har kun lidet paa Hjærte. Andre af dem har meget 
at fortælle, men har utrolig vanskelig ved at faa det sagt. Begge 
Dele forenes af yderst faa, blandt hvilke ingen blot tilnærmelsesvis 
naar op i Højde med Niels Petersen-Mols. Hans Billed er gjort 
med al ønskelig manuel Færdighed, og en enkelt Fejl som denne, 
at Drengen, der holder Pisken, er bleven altfor lille, røver det 
intet af dets Hæder. Farven er overordentlig fint stemt gennem 
hele Billedet, — end ikke paa den mindste Plet findes der en 
Farve, som ikke har Andel i den ejendommelige milde Harmoni. 
Enkeltheder, som Studenes Hoveder eller de opgravede Roer, er 
malet med den mest haandgribelige Realisme, og Skildringen af 
Landskabets >lette Jordec er fortrinlig. Men alt dette er dog 

Baggrundsinteresser i Sammenligning med den Kærlighed og den 
Begejstring over Æmnet, som banker i hver Tomme af Billedet, 
— i Sammenligning endvidere med det Pust af den store Natur, 
der slaar én i Møde fra Lærredet, og i Sammenligning med denne 
fuldtud tilforladelige Lokalfarve, hvori det hele bæres. Ved Siden 
heraf blegner selv Therkildsens og Philipsens for Resten saa 
dygtige Billeder trods al deres glimrende (for Therkildsens Ved- 
kommende undertiden altfor glimrende) Farve og ypperlige 
psykologiske Egenskaber. Man kan ikke være tilstrækkelig tak- 
nemlig for et Billed af denne Roe-Optagnings Art. Da en forvoven 
for nogle Maaneder siden tillod sig at paavise Begrænsningen af 
en højst ansét Kunstners Talent som Dyrmaler, vakte det en stærk 
Indignation, og det var de færreste, der gav ham Medhold, sim- 
pelthen fordi man i lange Tider her hjemme ikke havde set bedre 
Skildringer af Dyrenes Liv, end dem, som denne Kunstner gav. 
Der kan ikke tænkes en bedre Undsætning for denne Kritik end 
dette Billed af Niels Petersen-Mols. Det maa kunne gøre selv de 
blindeste seende, og det maa for ethvert normalt Øje udvide 
Horizonten og skærpe Kritiken. 

Og vi trænger til en skarpere Kritik, — ikke mod de mange 
Stakler, som vugges i Fantasier, for hvilke Udstillingscensuren 
bærer et tungt Ansvar, — men mod dem, der i den ukritiske 
offentlige Mening er blevne store, dels fordi de i golde Tider var 
de mindst umodne, dels fordi det officielle har paatrykt dem en 
høj, men falsk Rang. Det er dem, der hindrer Smagens Udvikling, 
og det er dem, der staar den unge Kunsts Anerkendelse i Vejen. 
Det er desværre langt fra at være saaledes, at alt, hvad der 
kommer fra de unge er Guld, som det er sikkert, at deres Kreds 
er fattigere paa virkelige Begavelser, end den Kreds af unge 
Kunstnere, som for et Par Snese Aar siden stod i Flor. Men 
sikkert er det ogsaa, at der arbejdes i de sidste Aar blandt de 
unge mere, end der nogensinde før er arbejdet, at Maalet sættes 
højere nu, end nogensinde før, at der bag mangt et tilsyneladende 
snurrigt Forsøg skjuler sig en tapper Kamp for at gribe et eller 
andet hidtil uænset Naturfænomen, og at det er en lidet intelligent 
Opfattelse af Tingene at tro, at der bag disse Billeder med den 
>nyec Malemaade skulde ligge en ringere anvendt Kraft end f. Eks. 
bag en Vermehrens Billeder. 

Saadant et Arbejde som denne Roe-Optagning , frembragt 
af en af de unge, har i et lille Kunstnersamfund — stort nok 

for Resten for vort lille Land! — en dybere Betydning. Saadant 
et Billed med dets store Alvor, med dets energisk tilkæmpede 
Resultat fremkommer ikke i en Forfaldstid. Kendere af Kunst- 
historien vil vide, at der gives ikke i nogen Tid og ikke i noget 
Land rodløse, isolerede Genier, som pludselig skyde op af det bare 
Sand. Genierne kommer først frem, naar Jorden er dyrket, naar 
det er blevet Foraar over Landet. Derfor kan man tage dette 
Billed som et godt Varsel for Fremtiden, — ikke blot for dets 
egen Kunstner, men for hele den Generation, hvorfra han er ud- 
gaaet, og som arbejder med andre Midler, med andre Maal, end 
han, men med samme store Vilje. 

Til denne Generation hører blandt andre ogsaa L. Ring. 

Hvis man ikke vidste, at vore Kunstnere kender Forskel 
paa den gode og den slette Kritik, kunde man frygte den Indflyd- 
else, som visse Blades uvidende Kritikere kunde udøve. Proudhon 
har kaldt Bladene »Ideernes Kirkegaardec Det er blevet sagt i 
et herværende Blad, at Ring var >det hæsliges AposteU. Vi 
andre stakkels, kunstdumme Mennesker skulde være tilbøjelige til 
at kalde ham snarest det modsatte. Det er ganske vist ikke Skil- 
lingsskønheden, han søger, — den, man finder i Modejournaler 
og i Manufakturhandlernes paaklædte Dukker — , men denne Skøn- 
hed, hvormed Naturen kan forlene selv sin formløseste Vækst, denne 
Skønhed, som bæres i Tingenes inderste Væsen, som kun Kunstner- 
øjne kan se, og for hvilken kun Kunstnerhjærter kan banke. 

Dette er den ene Halvdel af Rings Skønhedssans. Den 
anden Halvdel er den Sans, han har for Farvens Skønhed. Paa 
et lille Billed af Niels Petersen-Mols (»Fra Klitterne ved Skræl- 
linge«) findes indkradset de snurrige og barokke Ord: Skidt 
mod at male pæntVejr. Det betyder Kunstnerens Forkærlighed 
for Graavejret med dets milde Toner og fine Harmonier. Ring 
har en lignende Forkærlighed; ogsaa han har hidtil med Forsæt 
undgaaet Solen, og han har været bedst, naar han har undgaaet 
den. Han har et ganske eget malerisk Talent, stærkt begrænset, 
men ogsaa stærkt potenseret indenfor sit Omraade. Hans Øje er 
i en i den danske Kunst enestaaende Grad modtagelig for visse 
neutrale Farver, saaledes som visse Graavejrsstemninger fører dem 
med sig. Hans store Billed paa Udstillingen i Aar, Satntak i 
Landsbygaden, har mange Svagheder i Tegningen og store Svag- 
heder i Stofbehandlingen. Det er maaske »sluppetc lidt for tidlig, 
og Ring kunde maaske i det hele arbejde med noget større Alvor 

og stole lidt mindre paa sin gode Fe. Der er Enkeltheder, som 
f. Eks. den sorte Høne, der kiger ud af Hullet i den Pose, Bonden 
bærer over Ryggen, der falder noget ud af Tonen. Vejen er 
heller ikke god i Farven. Men i øvrig er Farvens Helhed i Billedet 
i høj Grad mærkelig. Figurerne og Landskabet er stemt for- 
træffelig sammen i Farven, — maaske endog temmelig meget, 
saaledes at Figurerne ikke ret kommer løs fra det landskabelige. 

Rings Syn paa Almuelivet er maaske det mest ægte demo- 
kratiske, vor Kunst i Øjeblikket rummer, og det kommer i Skarphed 
paa Højde med Dalsgaards, saaledes som dette aabenbares i de 
Billeder, der tilhører Galleriet. Ring forstaar sig storartet paa de 
Mennesker, han maler. Der er en Dreng i det her omtalte Billed, 
— hans Hoved sidder ikke paa hans Skuldre, hans Krop ikke paa 
hans Ben, men der er alligevel usigelig meget at glæde sig over 
i den Dreng. Ring har karakteriseret ham saa fortrinlig, Hovedet 
er gennemborende skarpt iagttaget i Udtrykket, og Stillingen 
ypperlig karakteriseret trods de mange Tegnefejl. De mange 
Tegnefejl! kunde Ring aflægge nogle af dem, vilde det sætte ham 
i Rang med de bedste Mænd i vor Kunst Han har alle mulige 
Betingelser for at blive Mester indenfor et vist Omraade af landlige 
Æmner, i hvilke Figuren og Landskabet spiller en lige stor Rolle, 
saaledes at det ene ikke er Staffage til det andet. Han kan bringe 
en forunderlig Harmoni til Veje mellem Stemningen i det land- 
skabelige og Stemningen hos de Mennesker, der færdes i det, og 
fraregnet Niels Petersen-Mols' Billed, er der ikke mange andre 
Billeder, der bringer den Smag af Landets Almuesliv med sig, som 
Rings. Det kommer sig naturlig deraf, at han er bondefødt lige- 
som Niels Petersen-Mols er det, at han selv er én af de Eksistenser, 
han skildrer, og det vil være hans Ære, hvis han vedbliver at 
være det. Ring har forsøgt sig i Billeder af Hovedstadslivet, men 
det er ikke lykkedes og vil heller aldrig lykkes ham at forlade de 
Æmner, i hvis Midte Naturen har kastet ham med hele hans rige 
Kunstnergemyt Han vil i modsat Fald have nøjagtig lige saa 
lidet Held med sig, som dette store Antal af hovedstadsfødte 
Kunstnere, der omvendt forsøger sig i Æmner af Landets Liv, 
medens de vrager det Milieu, i hvilket de til daglig bevæge sig, i 
hvilket de er opdragne, og som de derfor har flest Betingelser for 
at forstaa. Gennemblader man Katalogen for at se, hvad der er 
malet, hvilke Motiver, der er malet, forbavses man over den sted- 
moderlige Behandling, som Hovedstadens Æmner nyder, — i et 

saadant Forhold, at der paa indeværende Udstilling næppe findes 
ti Billeder, hvis Æmner er typisk københavnske, hvorimod det 
vrimler af mere eller mindre misforstaaede Behandlinger af Land- 
befolkningens Liv. For nogle Aar siden skrev Forfatteren til disse 
Linjer (»Hjemme og Udec, Novbr. 84): 

»Det er da ogsaa betegnende for Koketteriet med Land- 
befolkningen, at vore Udstillinger kun rumme overordentlig faa 
Scener af Hovedstadslivet. Man er og har i vore Kunstnerkredse 
været tilbøjelig til at undervurdere dettes Egenskaber som Ihænde- 
haver af kunstneriske Motiver. Man har ladet sig afskrække af 
Sommerens noget monotone Kolorit, af Menneskenes paaklistrede 
Væsen og Kostumernes umenneskelige Fagons. Men netop heri 
bæres jo vor Tids Væsen, og det er dog det, der i første Række 
bør skildres. Borgerstanden i dens Hjem og i Klubben, Bal- og 
Soiréliv, Gade- og Teaterverdenen, Arbejdere og Arbejdsherrer 
Striker og Møder, Laane-, Fæste-, og Redaktionskontorer, — 
hvad er her ikke for et Fond af uslidte og uopslidelige Æmner? 
Byens Rastløshed og Flaneren, dens Slid og Magelighed, dens 
Splid og Snobberi, dens Videnskabelighed og Forlorenhed, — hvilke 
Karakterskildringer kunde her ikke ydes? Og netop nu, da den 
danske Kunst raader over hidtil ukendte tekniske Midler, ligger 
disse Opgaver af Hovedstadens Liv for. Her er der Anledning til 
at eksperimentere og gøre noget nyt«. 



Anden Ophængning bragte Jul. Paulsens længselsfuldt 
imødesete Adam og Eva. Man nærede store Forventninger til 
det, for det er forlængst anerkendt, at Paulsen er den bedste 
Mand her hjemme, naar det gælder at male det nøgne menneskelige 
Legeme. Desværre er han i saa Henseende næsten ogsaa den 
eneste Mand, — i hvert Fald en af de faa, der gør sine Med- 
mennesker bekendt med sit Arbejde i den Retning. Der tegnes 
og males nemlig paa Kunstnerskolerne og Ateliererne en Mængde 
Modelfigurer, men de unddrages aabenbart med Forsæt de aarlige 
Udstillinger. Jeg har tidligere i »Tilskuerenc gjort opmærksom 
paa den Kendsgerning, at der f. Eks. i Aarene 1879—85 næppe 
saas en eneste Fremstilling af det nøgne kvindelige Legeme. 



* 

Æren for atter at have indført den nøgne Model paa Udstillingen 
tilkommer da Paulsen. 

Han er et Eksempel paa en rastløs hurtig kunstnerisk 
Fremgang. Det er kun syv Aar siden, han første Gang udstillede, 
og skøndt hans tidligste Smaabilleder vidnede om en ualmindelig 
skarp Formsans, fandt de dog næppe mange Tilskuere. Som en 
haarfin skarp Iagttager af den mindste Form begyndte han, men 
allerede da han for fem Aar siden udstillede et Drengeportræt i 
et Interiør (Kaj, 1882), blev det klart, at han sad inde med ual- 
mindelige Ævner for det maleriske og med et ualmindelig fint 
Blik for Sjæleliv. Siden den Tid er han skreden drabelig frem i 
Modenhed og hans sidste Billed er uden Tvivl det mandigste, han 
endnu har præsteret. 

Adam er vaagnet op af den paradisiske Søvn, han nyder 
under den aabne Himmel, da han bliver den nysskabte Eva vaer. 
Han rejser sig forbavset op paa den ene Arm og beskuer hende. 
Eva staar bagved med Hænderne paa Ryggen. Kompositionen 
er fri for al Konvention, ny og smuk i sin Enkelthed. Ypperlig 
er Bevægelsen i Adams Skikkelse, selv om Figuren ikke hænger 
saa særlig godt sammen i sine Led. Eva staar som himmelfalden, 
som forstod hun ikke det mindste af, hvad Verden er, og som 
anede hun aldeles ikke sin Mission. Hun er en fyldig, udviklet 
Kvinde, fin og rund som et modent Bær, fristende at plukke. 
Billedets Skønhed beror dog fornemlig paa dets Farve, som 
navnlig i Lyset i Kødet er af en overordentlig intensiv Kraft. 
Legemerne ere modellerede med lette grønlige Mellemtoner og 
Skygger, der modlager Reflekser fra den frodige Vegetation, paa 
Baggrund af hvilken Scenen er malet. Der er Enkeltheder, som 
f. Eks. Evas Overkrop, der er glimrende i Formen; længe skal 
man lede for at finde noget saa dejlig malet, som Evas Hoved. 
Adams Hoved er derimod mindre godt; Profilen staar for skarpt 
skaaren mod Baggrunden, der i og for sig virker fortræffelig med 
sin glansfulde, grønne Farve, men som dog mangler Form og 
Pointe i lovlig høj Grad. I det hele mangler Billedet hist og her 
den sidste Færdighed og lider under en noget ulige Behandling. 
Men dristigt er der taget fat, og selv om Paulsen ikke har skabt 
nogen religiøs Illustration til det bibelske Sagn, har han malet 
to i de fleste Henseender virkelig overordentlige Skildringer af det 
nøgne menneskelige Legeme. 

Det er en Hæder for dette Billed, at det har kunnet taale 
at hænge som Genbo til Udstillingens andet Billed af det gamle 
Testamente, Zahrtmanns Job og hans Venner. Ti vé de Stakler, 
som ellers kommer paa Siden af Zahrtmann! Deres Billeder 
blegner som Natten for Solen og hvad de har paa Hjærte at sige 
lyder banalt, naar det høres sammen med det Væld, som kommer 
fra dette store Hjærte. Han er utvivlsomt det originaleste Gemyt 
i vor Kunst, dens mest — maaske dens eneste — bevingede Aand. 
Ikke at hans Fantasi er befolket med overnaturlige Skikkelser: 
han er ikke Formernes Fantast. Heller ikke er han, som Rem- 
brandt f. Eks., Lysets Fantast. Han er Farvernes Fantast 
Han er én blandt de faa af det nittende Aarhundredes Malere, 
som har ævnet at udvikle en selvstændig Kolorit. Godtfolk kalder 
hans Kolorit Kulør, men Godtfolk siger i Almindelighed om Kunst 
det galeste, der overhovedet lader sig sige. Zahrtmann er som 
Kolorist ikke beslægtet med nogen Forgænger, ikke med nogen 
samtidig. Bock lin — en anden af de faa, der i vort Aar- 
hundred har skabt sig en uafhængig Kolorit — kan være lige 
saa glimrende i sin Farve, men er i Farvens Benyttelse Zahrtmanns 
levende Modsætning. Bocklin bruger stærke, men faa Farver 
og nuancerer lidet Han er stor og simpel som Kolorist. Zahrt- 
mann derimod bruger et Utal af stærke Farver, dekomponerer 
Mellemtoner til en Sammensætning af mangfoldige rene Farver. 
Han er nervøs og ilter som Kolorist. Ikke desto mindre er han 
aldrig spraglet, sjælden broget, næsten altid harmonisk. Han 
opnaar sine Harmonier, saaledes som Østerlænderne opnaar dem 
i deres Tæpper, ved en Sammenstilling af pletvis lutter rene 
Farver, og hans Kunst er farveskøn, vellystig farverig, som et 
Smyrnatæppe. 

Og ikke én tænker eller føler, som han. Han er barok, 
hans Lune er sært, han er fuld af Paradokser; Indfaldene indfinder 
sig vrimlende under hans Pensel, alt som han maler, og hans 
Horizont aabner sig, alt som han kommer til Bunds i sit Æmne. 
Ingen lever vel mere med sit Æmne, end han; ikke én er saa 
døv for Folkemening og Paavirkning, som han, — lykkelige de, 
der, som han, kan vandre aandelig tunghøre gennem Livet! 
Han er den mindst borgerlige af alle vore Kunstnere, paa sin Vis 
fornem i al sin Ustyrlighed. Han er selvstændig til det ømtaale- 
ligste. Han byder ikke noget Publikum Goddag, vil det byde 
ham Haanden kan det tage den, vil det ikke, maa det for hans 

Skyld lade være. Men det er forlængst gaaet op for de bedste, 
at der er ingen, der fortjæner et hurtigere og varmere Haandtryk 
end Zahrtmann med hans store Kærlighed til det menneskelige. 

Han ejer en Egenskab, som er saare sjælden i den danske 
Kunst: Kraften i den psykologiske Skildringsævne, det fuldt ud 
tilstrækkelige i Udtrykket for de store Lidenskaber. Der var en 
ægte og mægtig Patos i hans Leonora -Christina -Billeder, og den 
er der lige saa stærk i Job og Vennerne, paa Udstillingen i Aar. 
Job er fremstillet udstrakt paa en Maatte, med Hovedet støttet i 
en af de omkring siddende Venners Skød. Pestbylder dækker 
hans nøgne Krop, og hans Hænder griber krampagtig om det 
aandetunge Bryst. 

Der er en stor og højtidelig Alvor i dette Billed, — maaske 
det mest »religiøse« Billed, de senere Aar har skænket os. Lad 
være, at Smerten hos Job kunde gives et værdigere Udtryk, noget 
mere værdigt end disse »Venner«, der maner frem for Erindringen 
de Michelangeloske Profeter, kan der ikke tænkes. Og hér, 
som overalt i Zahrtmanns Kunst er det Koloriten, der voldsomt 
forøger den dramatiske Virkning. Fraregnet de meget omtalte 
Bylder, er Billedet uforlignelig fint i den maleriske Virkning, og 
Baggrundsmotivet med den nedgaaende Sols Lys paa de brudte 
Søjler er genialt opfundet. 

Og denne Maler, der kan anslaa saa gribende Toner af 
Sjælelivet, kan ogsaa skænke et muntert Indfald sin hele kunst- 
neriske Kraft, saaledes som i Billedet, Der var en Gang en Konge 
og en Dronning. Af Æventyrstemning ejer Billedet vel ikke meget 
(man maa have svagt Begreb om psykologiske Ligheder for at 
finde en H. C. Andersensk Duft i dette Billed!); det har sin Værdi 
dels som en meget typisk Repræsentant for den paradoksale Side 
af det Zahrtmannske Gemyt, dels som en lige saa typisk Re- 
præsentant for den Zahrtmannske Kolorits tusind Ejendommelig- 
heder. Der er desuden et eget tørt Lune i det, — et Lune, der 
ikke er beslægtet med nogen andens. Overhovedet preller enhver 
Sammenligning mellem denne Maler og nogen som helst anden af; 
Zahrtmann er et ganske oprindeligt Kunstnernaturel, og dette er 
hans Storhed. 

Der er et andet Billed, som ogsaa vil illustrere etÆventyr, 
H. N. Hansens Æventyrprinsesse. Men heller ikke dét kan siges 
at have naaet sit Øjemed. Det indeholder ret smukke Enkeltheder 
i Farven, men det er uden Fantasi i Opfindelsen, og den som 

Helhed matte Kolorit bringer ingen Erstatning i Form af en over- 
daadig Pragt. H. N. Hansen har saa ofte vist, hvilke udmærkede 
Ævner, han besidder, til at skildre virkelige Dybder i det menne- 
skelige, hvilken Fantasi han raader over, naar det gælder Op- 
fattelsen af gamle Digtninge, hvilken Kraft, han kan lægge i det 
maleriske Foredrag. Derfor kan man ingen virkelig Glæde finde i 
dette Billed, i hvilket der tilsyneladende kun er arbejdet med 
halv, paa sine Steder med sletingen Kraft. 



Blandt Frilufts -Figurbillederne kunde der være Anledning 
til at dvæle ved Erik Henningsens Bønder i Hovedstaden og 
Frikvarter. 

Erik Henningsen hører blandt de Kunstnere, hvem en 
tidlig udviklet, men i sin Kærne løst funderet Teknik hurtig 
styrter i Fordærv. Han har Anlæg for en vis Art af Tegning, 
— den, som de illustrerede Ugeblade kræver: let, men præcis, 
gærne en Smule manierért. Som Kolorist staar han paa et til- 
svarende Trin. Han kender ingen Glæde over Lyset, ingen Nydelse 
ved Farven, og mere eller mindre ligner derfor hans Billeder lette 
Pennetegninger, hvis Omrids er fyldte med en Smule Vandfarve. 
Han véd med Nøjagtighed, hvorledes Penslen bør vendes og drejes 
forskellig i et Øre, en Næse eller et Øje. Han sætter sin Farve 
paa med en tegnende Lethed, altid i lutter retlinede Strøg, som 
gør samtlige Stoffer til skaaretTræ. Og hans Sans for det psyko- 
logiske svarer hértil. Han fordyber sig aldrig i det menneskelige, 
antyder kun dét deraf, som flygtig kommer til Syne i den yderste 
Overflade, i Valg af Paaklædning e. 1. Han individualiserer sine 
Figurer paa Grundlag af et saare løst Skøn, antyder kun; — 
aldrig har han været mere end halvvejs inde i et Menneskes Sjæl, 
og det er nu én Gang altid den sidste Halvdel af en Vej, der 
ligger Maalet nærmest. 

Han holder øjensynlig af det lidt komiske hos Mennesket, 
saaledes som det er antydet i disse Bønder i Hovedstaden, men 
han har ingen godmodig elskværdig Opfattelse af det komiske og 
forholder sig kølig reserveret i Stedet for varmt forstaaende til 
slige Æmner. Han maler altid, som var det kun hans Pligt og 
Opgave at give en flygtig, nøgternt refererende Skildring af et 




Nogle Indtryk fra Foraarsudstillingen paa Charlottenborg. 389 



eller andet Optrin. Han fortæller om sin Genstand, som en 
rutineret Reporter, der ikke skriver om sine Æmner af Interesse 
for dem, men af Interesse for den Mund, til hvilken Æmnerne 
skal skaffe Brødet. 

Han har Ævner, denne Kunstner, — Ævner for at lave en 
Komposition i en Haandevending. Han grupperer med megen 
Øvelse og stor Forstand, men dette er utvivlsomt den eneste 
Egenskab, han ejer hel. I alle andre Henseender byder hans 
Billeder aldrig mere end det halve af det, man ønsker at finde i 
et Kunstværk. Saaledes er »Frikvarteret« en dygtig gennemtænkt 
Komposition, med mange udmærkede Grupper, men uden ind- 
gaaende Studium af den enkelte Stilling og med en fuldstændig 
lavet malerisk Holdning. 

Der er Rigmænd, der strør Almisser ud med hurtig Haand, 
men med koldt Hjærte, — af Vane. En Mængde Kunstnere, der- 
iblandt Henningsen, maler saaledes, som saadanne Rigmænd giver: 
Haanden sidder let nok paa dem, men Hjærtet kender ingen Varme. 

Der er Fattigfolk derimod, som gærne gav, hvis Hjærte 
røres bundred Gange om Dagen, men som ejer intet andet end 
den store Kærlighed. Ogsaa de har Sidestykker blandt Kunstnerne, 
— kun færre. 

Men baade menneskelig og kunstnerisk sete, er de sidste 
de bedste. 



Emil Hannover. 



Tilskueren. 1887 



27 




Børsen. 



1 Uskuerens forrige Børsoversigt var dateret 24de December 
i Fjor. I Tiden omkring denne Dag opstod der Pengeknaphed i 
Udlandet, og høje Obligationskurser gik ned efter. Dette omtaltes 
i Slutningen af Oversigten, og der tilføjedes, at en følgende Børs- 
oversigt skulde berette om Rigtigheden af den i hine Dage alle- 
vegne fra forlydende Spaadom: Pengerigelighed og høje Obligations- 
kurser vender tilbage straks efter Nytaar. 

Spaamændene støttede Forudsigelsen paa mangeaarig Er- 
faring. December er nemlig regelmæssigt en pengeknap og rente- 
høj Maaned, og de store Markeders Knaphed bliver sædvanligvis 
føleligere og deres Rentesatser højere, efterhaanden som Aars- 
slutningen nærmer sig; hvorimod Bevægelsen tager modsat Ret- 
ning efter Aarsskiftet, saa at Kredsløbet fuldendes i Januar, og 
normal Tilstand indfinder sig i Begyndelsen af Februar. 

Aarsagen hertil er nærliggende. 

Hver Nytaarsdag forfalder der til Udbetaling Renter og 
Afdrag paa Obligationer udstedte af Stater, Kommuner, offentlige 
og private Anstalter, dernæst Afdragsudbytte paa talløse Aktier, 
og endelig Lønninger til Embedsmænd og Handelsbetjænte, Regn- 
ingskrav og meget andet. Pengene hertil udgør Hundreder og 
Hundreder af Millioner Kroner; de skal være beredte paa Aarets 
første Dag, og enten de betalingspligtige selv eller Pengeinstituter, 
som besørger deres Omsætninger, inddrager derfor i Løbet af De- 
cember Maaned store Beløb, der af Hensyn til de umiddelbart fore- 
staaende Udbetalinger hverken anbringes eller udlaanes men op- 
stables i Kasser og Kældere. Deres Afsavn gør Markederne 
knappe. Pengene overgaar efter Nytaar til nye og fritraadende 
Ejere, som gengiver dem til Cirkulationen og afhjælper den 
midlertidige Pengenød. 

Denne Dobbeltbevægelse havde senest vist sig ved det fore- 
gaaende Aarsskifte og afspejlede sig den Gang tydeligt i den 
engelske Banks Rentenoteringer. Bankens Rente havde nemlig 
det meste af Aaret 1885 holdt sig usædvanlig lavt; den steg 
hen imod Aarsslutningen til fire Procent, faldt allerede den 
20de Januar 1886 til tre Procent og den 17de Februar til to 
Procent. 

Man imødesaa for nærværende Aars Begyndelse en lign- 
nende Udvikling; dog Begivenhederne kom anderledes. 

Den officielle engelske Banknotering var ved Slutningen af 
December 1886 fastsat til fem Procent, og i hvor vel denne No- 
tering forblev uforandret i Januar, kom Pengenes virkelige Pris 
dog snart op til seks Procent. At den virkelige Rente kunde 
overskride den noterede, har følgende Aarsag: Englands Bank 
kundgør aldrig andet end sin Minimalrente og forbeholder sig 
altid Ret til højere Renteberegning uden Noteringsforandring i 
alle de Tilfælde, hvor Bestyrelsen finder dette betimeligt. For- 
beholdet faar dog som oftest ingen praktisk Betydning. Banken 
nøjes nemlig i Reglen med den noterede l^inimalrente. Den gik 
udenfor Reglen i de allersidste Dage af forrige Aar og i de første 
Uger af indeværende Aar; de færreste Laan bevilgedes den Gang 
til fem Procent, og Laantagernes største Mængde maatte erlægge 
seks Procent. 

Det engelske Pengemarked blev saaledes efter Aarsskiftet 
knappere i Stedet for villigere, og da Englands Bank til Trods 
for de opstrammede Rentefordringer bestormedes for større og 
større Summer, opstod der overhængende Fare for yderligere 
Rentestigning. Faren blev afvendt, da Frankrigs Bank rykkede 
til Undsætning og midlertidig sænkede Skranker, hvorved uden- 
landske kortvarige Laaneoperationer ellers holdes borte fra det 
franske Pengemarked. 

Op over seks Procent steg den engelske Rente da ikke; 
men denne Rentesats er, som bekendt, usædvanlig dyr for Eng- 
land, og den høje Rentenotering holdt sig hele Januar Maaned 
igennem; hvorfor det efterhaanden blev klart, at Nytaarsomsæt- 
ningens Behov ikke bar Skylden for Knapheden. Øjensynligt var 
der i Aar tilkommet et nyt Moment, som gjorde Brud paa fore- 
gaaende Aars regelmæssige Udvikling. 

Der var i 1886 opstaaet et virksomt Forretningsliv i de 
nordamerikanske Fristater. Man anlagde derovre udstrakte Jærn- 

veje, byggede talrige Fabriker og paabegyndte kostbare Fore- 
tagender; Amerikanerne bød høj Rente for Kapitallaan og lovede 
godt Udbytte for Forretningsdeltagelse, og Guldsending paa Guld- 
sending gik i Slutningen af 1886 og i Begyndelsen af 1887 fra 
Europa til Amerika. Dette tærede paa Guldbeholdningerne i Eu- 
ropas store Banker og særlig paa Englands Bank, og Situationen 
undergik først Forandring, da Amerikas Guldbehov i Løbet af 
Januar var mættet, og Guldtilførsler fra Ægypten, Australien og 
Syd-Amerika bragte Erstatning for de til Nord-Amerika afgaaede 
Kapitaler. 

Englands Bank kunde den 3die Februar fastsætte Minimal- 
renten til fire Procent, hvorpaa der i de følgende Maaneder grad- 
vis skete yderligere Nedsættelser, og Noteringen kom endelig i 
Slutningen af April ned til to Procent, eller til den Rentesats, 
der det foregaaende Aar allerede genvandtes i Februar. 

Det tyske Pengemarked undergik i Aarets Løb lignende 
Forandringer som det engelske. Udlaansrenten i den tyske 
Rigsbank holdt sig et godt Stykke ind i Januar i fem å seks 
Procent, og Noteringen er efterhaanden falden til fire Procent 

I Øjeblikket — o: i de første Dag af Maj — er Penge- 
rigeligheden saa stor som nogensinde før, og de store udenlandske 
Bankers Rentenoteringer angiver kun ufuldstændigt Rentemarkedets 
Tilstand, da private Bankhuse laaner Penge ud paa billigere Be- 
tingelser. Gode Veksler diskonteres i England villigt til en 
Procent og i Tyskland til to Procent. Til Trods for denne Til- 
bagevenden af Pengerigelighed er Tilstanden paa Fondsbørserne 
ingenlunde den samme som i 1886. 

Forrige Aars langvarige og næsten uafbrudte Pengerigelig- 
hed havde hos mange Mennesker vakt den Tro, at Penge for 
stedse havde mistet iÆvne til Rentegivning ; og der fandtes endda 
spekulative Begavelser, som drøftede Sandsynligheden for en nær 
Fremtid, da Kapitalister nødtvungent skulde give Afkald paa al 
Rente og lønne Tillidsmænd for Opbevaring af Kapitalerne. Og i 
hvor vel Bankdirektører og Fagmænd næppe hengav sig til den 
Art Fantasterier, bar dog ogsaa deres Handlemaade hyppig Præg 
af indgroet Tro paa Pengerigelighedens Holdbarhed. 

Rentemarkedets Tilstand ved Slutningen af 1886 og Be- 
gyndelsen af 1887 rokkede denne Tillidsfuldhed. Efter at man 
har erfaret, hvorledes et vaagnende amerikansk Forretningsliv og 
et kortvarigt amerikansk Pengebegær paavirkede de europæiske 

Banker og gengav Penge deres indskrumpede Renteævne, regner 
man ikke med forrige Aars Fortrøstning paa evigvarende Penge- 
rigelighed. 

Denne Forandring i Opfattelsen viser sig paa dobbelt 

Haade. 

I Fjor overtog europæiske Bankhuse Statslaan paa Stats- 
laan til regelmæssigt stigende Kurser og hjalp Holland, Belgien, 
de skandinaviske Lande og adskillige tyske Smaastater til Kon- 
vertering af Gæld. Der konverteredes efterhaanden adskillige 
Hundreder af Millioner; men hvor højt Beløbet end kom op, Om- 
fanget af de fuldbyrdede Konverteringer var dog forsvindende 
ringe imod de projekterede. Ruslands, Italiens og alle Ungarns 
Milliardlaan skulde nedskrives til lavere Rente; derpaa arbejdedes 
der, og Planernes forestaaende Gennemførelse forkyndtes Maaned 
efter Maaned. 

At den midlertidige Rentestigning maatte medføre foreløbig 
Udsættelse af disse Planer, dette er selvfølgeligt; men at Plan- 
erne hviler ogsaa nu, da ledige Penge paany oversvømmer alle 
Børser, viser Forandringen i Børsstillingen fra i Fjor til i Aar. 
Lysten til Overtagelse af Kæmpekonverteringernes Risiko er for- 
svunden sammen med Fortrøstningen til fordelagtigt Fremtidssalg 
af de ukonverterede Millionrester, hvortil der maatte mangle Køb- 
ere i selve Konverteringsperioden. 

En Sænkning i Obligationskursernes Niveau er det næste 
Kendetegn. Nedenstaaende Fortegnelse kan maaske give en Fore- 
stilling om dette Aars udenlandske Kursbevægelser , skønt For- 
tegnelsen af Pladshensyn indskrænkes til enkelte af Berliner- 
børsens talrige Obligationsnoteringer. De optagne Obligationsarter 
besidder enten direkte eller indirekte Interesse for det danske 
Pengemarked, idet Kursen paa 3 1 /2 pCt.'s tyske Konsols angiver 
Højdepunktet for tyske Priser paa 3V2 pCL's Obligationer, og de 
øvrige Kurser gælder Effekter, som købes af danske Kapitalister. 

Berliner-Kurser i 1887. 

I Steden for den forventede Stigning indtraf der, som man 
ser, kort efter Aarsskiftet et ret betydeligt Prisfald, der kulminer- 
ede hen imod Midten af Februar, den Gang Stemningen ned- 
tryktes baade af Erigsfrygt og af uventet Pengeknaphed. Krigs- 
frygt og Pengeknaphed forsvandt; men Kurserne for tyske, un- 
garske, italienske, russiske og østerrigske Obligationer holder sig 
desuagtet et godt Stykke under hine Decemberkurser, der be- 
tragtedes som forbigaaende lave og i Følge Forudsigelserne hurtigt 
skulde overskrides. 

Naar tyske Kapitalister i Fjor betalte 103 pCt. for 3 l /% 
pCts tyske Statspapirer, hellere end de nøjedes med kortvarige 
Udlaans slette Rente; medens de derimod i Aar foretrækker saa- 
danne kortvarige Udlaan fremfor Obligationskøb til under pari 
Kurs, viser de herved tydelig deres svækkede Tro paa langvarig 
Pengerigelighed. 

Forandringen i den udenlandske Børsstemning bliver saa- 
ledes utvivlsom. Derimod er det selvfølgelig særdeles tvivlsomt, 
hvor længe December- og Januar-Oplevelserne vil erindres, og 
maaske bliver de glemte, længe inden et nyt Forretningsliv atter 
fremkalder Pengemarkedernes Fordyrelse og Obligationsmarkedernes 
fuldstændige Omslag. 

Medens de store Konverteringsplaner hvilede, medvirkede 
de udenlandske Børser, og særligt de tyske, i Aar til Udgivelsen 
af de forskellige ny Statslaan, hvortil voksende Militærudgifter 
har tvunget baade det tyske Rige, Rusland, Østerrig og Ungarn. 
Emissionskurserne for disse ny Laan fastsattes nødtvungent under 
Kursniveauet fra 1886, og dog er Afsætningen næppe altid lyk- 
kedes for Emissionshusene. At officielle Bekendtgørelser fortæller 
om Overtegning og rivende Afsætning, betyder intet; og naar der 
særlig om et i Begyndelsen af Maj fremlagt indenlandsk russisk 
Laan paa hundrede Millioner Rubler berettes, at Obligationerne 
reves bort, og at hver enkelt Subskribent kun erholdt en ringe 
Brøkdel af det ønskede Beløb, stemmer denne det russiske Finans- 
ministeriums Bekendtgørelse daarligt med Ministeriets Handle- 
maade. Umiddelbart efter Forkyndelsen af dette glimrende Re- 
sultat foretog Ministeriet nemlig Skridt til Laanets Indførelse paa 
tyske Børser, hvad der vel havde været overflødigt, dersom rus- 
siske Kapitalister virkelig havde udvist den foregivne umættede 
Købelyst. 

Blandt de seneste Maaneders tyske Emissioner findes der 
et 5Vt pCt.s kinesisk Statslaan. Det udgør fem Millioner Mark, 
og af Hensyn til Beløbets Størrelse fortjæner det liden Opmærk- 
sombed. Tyske Børsblade tillagde imidlertid denne Emission 
særlig Betydning. Asiatiske Stater søgte nemlig forhen væsent- 
ligst eller udelukkende til det engelske Pengemarked; for første 
Gang er nu et kinesisk Statslaan bleven afsluttet med tyske 
Finansmænd, og Tyskerne anser denne Begivenhed dels som en 
yderligere Anerkendelse af Tysklands nyerhvervede finansielle 
Stormagtsstilling, dels som et heldigt Varsel for de berlinske 
Pengemænds fremtidige jævnbyrdige Konkurrence i fjærne Lande 
med de Londonner-Rigmænd. Tyskerne har maaske Ret heri — 
og selv om man ser bort fra Rivaliteten mellem Berlin og 
London, bliver den tysk-kinesiske Emission dog en mærkelig 
Fremtoning. 

Emissionen indlededes naturligvis med Reklame-Artikler i 
Bladene. Disses hensigtssvarende Affattelse var imidlertid en van- 
skelig Opgave. Artiklerne indeholdt den Lovtale, der skrives 
over enhver Stat ved Emission af et nyt Statslaan; men denne 
Gang betød Lovtalen usædvanlig lidt, fordi Hvermand vidste, hvor 
trangt et Indblik Europæere erhverver i kinesiske Administrations- 
sager. Der krævedes da et andet Lokkemiddel, og man fandt paa 
at fremhæve, hvorledes Kina ved sin Beliggenhed er nogenlunde 
sikret imod de kommende Krige, der truer europæiske Stater med 
finansiel Ødelæggelse og Besiddere af europæiske Statsobliga- 
tioner med svære Tab. Dette Paahit skyldes upaatvivlelig en 
snedig Journalist. Han har skullet forfatte Anbefalingen for det 
kinesiske Laan, har ikke vidst nogensomhelst Besked om det 
himmelske Riges indre Forhold, og har da grebet den Udvej at 
sige til de tyske Kapitalister: I maa sende Eders Penge dygtig 
langt bort for at være sikre paa at faa dem igen; for del varer 
næppe mange Aar, før Tysklands, Frankrigs og Ruslands Armeer 
hærger Landene og ødelægger Befolkningernes opsparede Rigdom, og 
de europæiske Staters Gældsforskrivninger bliver da af tvivlsom Værdi. 
Kina ligger et godt Stykke af Vejen , det gaar rimeligvis fri og er 
et usædvanligt siklcert Gemmested for Eders Sparepenge. Denne 
Anbefaling slog an, og tyske Kapitalister konkurrerede ivrigt om 
Erhvervelsen af kinesiske Obligationer. 

Men at hin Journalistvittighed opfattedes som et alvorligt 
Argument, dette er ret mærkeligt Tidernes Tegn. 

Den europæiske Kulturs Overlegenhed over den asiatiske 
var hidtil en ubestridt europæisk Troessætning. Vesteuropæerne 
var Kulturfolkene, Asiaterne Halvbarbarer. Nu er Overlegenheden 
bleven et omtvistet Spørgsmaal, og Kapitalister har Vanskelighed 
ved at finde Grænseskællet mellem Civilisation og Barbari. Vest- 
europæiske Regeringer udruster i Fredstid Hærskarer paa Mil- 
lioner, bereder sig paa kommende Krige af hidtil uopnaaet Rædsel, 
og opdrager Befolkningerne til en saakaldet Fædrelandskærlighed, 
der i Virkeligheden betyder Had og Foragt for Nabonationer. 
Alt dette gælder for Toppunktet af Nutidens Civilisation; men 
det ligner paa en Prik Fortidens Barbari. — Kina regeres af en 
Kejser, hvis Magt ikke indskrænkes af nogen skreven Forfatning, 
og hvis Luner undertiden gør ubodelig Skade. Upaatvivlelig er 
denne Regeringsform en Levning fra Fortidens Barbari; dog er 
den ikke helt uden Lighed med Regeringsformerne i adskillige af 
de vesteuropæiske Stater, der anser sig selv for længst fremskredne 
i Civilisation. — De store asiatiske Stater undgik i lange Tider ind- 
byrdes ødelæggende Krige, og det var vesteuropæiske civiliserede 
Nationer, der paatvang Kina dets seneste store Nederlag. Denne 
Fredsommelighed paadrager rimeligvis Kineserne adskillige civili- 
serede Nutidsmenneskers Foragt; men det turde være tvivlsomt, 
om Betragtningsmaaden holder sig, og civiliserede Fremtids- 
mennesker vil maaske finde den største Civilisation hos de mindst 
krigslystne Nationer. 

Den næste europæiske Krig ligger vel næppe Aartier fjærnt. 
Adskillige af de Statsobligationer, der nu gælder for solide, vil ved 
Krigens Slutning nyde en betydelig forringet Kredit. Det af- 
hænger af Krigens Resultat, hvilke Obligationer, der beholder 
deres Værdi, og hvilke, der mister den. Men naar al fornuftig 
Beregning saaledes er umulig, kan man næsten lige saa gærne 
købe kinesiske som europæiske Statsobligationer. 

Penge har her i Danmark været rigeligt til Stede i Tiden 
siden sidste Børsberetning, og dette skyldes væsentlig de ved 
Statsgældskonverteringen fremkaldte Omsætninger. 

Da den forrige Børsartikel afsluttedes, var Konverterings- 
perioden endnu ej udløben, og Artiklen angav to Muligheder, der 
begge kunde indtræffe: enten Udlandets stærke Køb af de ny 
3Vt pCt.s kongelige Obligationer eller københavnske Bankers Over- 

fyldning med Statsobligationer; hvoraf atter videre vilde følge 
enten forbigaaende Rigelighed eller forbigaaende Knaphed paa det 
danske Pengemarked. 

Omtrent tresindstyve Millioner Kroner af de gamle fire 
Procents kongelige Obligationer var ukonverterede den 17de Ja- 
nuar, den Gang Konverteringsfristen udløb, og Konsortiet ud- 
betalte den Ilte Marts disse Penge til Obligationsejerne og fik af 
Regeringen udleveret et lignende Beløb i ny tre og en halv Procents 
Obligationer. 

Fem udenlandske Bankhuse og fire indenlandske havde, som 
man maaske erindrer, dannet Overtagelseskonsortiet, og dettes 
indre Organisation lader til at være den, der sædvanligvis be- 
nyttes, saa snart forskellige Bankhuse slutter sig sammen om 
Overtagelse og efterfølgende Salg af Statslaan. De konsortialt 
forbundne Bankmænd forpligter sig da ikke alene overfor Sælg- 
eren til Obligationernes Betaling; men de forpligter sig ogsaa 
overfor hinanden til indbyrdes Sammenhold, og saa længe Kon- 
sortialperioden varer, giver de Afkald paa selvstændige Salgs- 
operationer, hvormed den ene kunde trykke Prisen for den anden 
og smøge sin Part af sig. Derfor udleveres Obligationerne heller 
ikke til de enkelte Deltagere — end ikke naar disse har betalt 
dem — men Obligationerne forbliver foreløbig hos Konsortiets 
Leder og frigives først ved Konsortiets Ophør. Konsortialforpligt- 
elsen rejser derimod ingen Hindring for Dannelse af Under- 
konsortier. Hvert enkelt Medlem kan afstaa eller udstykke sin 
Part og saaledes frigøre sig for hele sin Forpligtelse eller for en 
Del deraf. Underdeltagerne indtræder i hans Sted, men erhverver 
selvfølgelig ogsaa kun hans begrænsede Ret, og kan, saa lidet 
som han kunde det, disponere frit over Obligationerne. 

Nationalbanken i København er Statsgældskonsortiets Leder, 
og det faldt altsaa i denne Banks Lod at forsøge Afsætningen af 
de tresindstyve Millioner tre og en halv Procents kongelige Obli- 
gationer. 

Hjemmesalg kunde ikke forventes, dette var klart allerede 
den 17de Januar. Obligationerne havde i Løbet af den to Maan- 
eders Konverteringsfrist , fra 17de November 1886 til 17de Januar 
1887, været udbudte til Ejerne af de opsagte fire Procents konge- 
lige Obligationer — altsaa netop til de Folk, der snarest kunde 
være fristede til Købet — og da disse havde forsmaaet Obligation- 
erne, blev det højst usandsynligt, at der her til Lands skulde 

findes andre købelystne Kapitalister. Ogsaa Tilstanden paa de 
udenlandske Børser egnede sig i Slutningen af Januar daarligt til 
Fremlæggelse af det danske Statslaan. Dels fordi der var Krigs- 
frygt oppe, og dels fordi tyske Kapitalister alt i nogen Tid og 
ved forskellige Lejligheder havde vist Ulyst til Køb af udenlandske 
tre og en halv Procents Obligationer. 

Medens Laanet under andre Omstændigheder formodentlig 
var bleven udbudt umiddelbart efter Konverteringsfristens Udløb, 
ventede Konsortiet da nu et Par Maaneder hermed, og først hen 
imod Midten af Marts udsendte Nationalbanken Indbydelse fil 
Køb. Bekendtgørelsen herom afveg paa et enkelt Punkt fra den 
ellers brugelige Form. Den angav nemlig ingen Tidsgrænse, inden 
hvilken Køberne skulde mælde sig. Rimeligvis har Bankdirek- 
tionen anset et hurtigt Salg for umuligt og forsmaaet det Spil- 
fægteri, der ellers hyppigt drives med formel Afslutning af mis- 
lykkede Tegninger og derpaa følgende underhaands Udbud af de 
utegnede Obligationer. Det officielle Salgstilbud — til Kurs af 
98 */4 pCt. — staar altsaa endnu ved Magt. Foruden i de danske 
Blade indrykkedes Bekendtgørelser ogsaa i tyske Aviser, og man 
har desuden paa forskellig Maade henledet Udlændinges Opmærk- 
somhed paa de danske Obligationer. De er blandt andet blevne 
optagne til Kursnotering paa Pariserbørsen. 

Om Resultatet af de forskellige Salgsforsøg kan udenfor 
staaende daarligt have nogen bestemt Mening. Dog tør det vel 
anses for temmelig sikkert, at Konsortiet har solgt i alt Fald 
nogle Millioner Kroner til Udlandet. 

Og selv om de solgte Beløb kun udgør en forholdsvis 
ringe Brøkdel af den hele Ohligationsmasse, er de danske Kon- 
sortialmedlemmer dog blevne af med en Broderpart af deres Andel. 

Ifølge de af Landmandsbanken, Privatbanken og Handels- 
banken udgivne Beretninger om forrige Aars Virksomhed og ifølge 
det, der nu ad anden Vej er kendt, afstod disse tre Banker 
nemlig allerede i Fjor og straks efter Konsortiets Dannelse væsent- 
lige Dele af deres Konsortialparter til udenlandske Underkonsortier. 
Nationalbanken er den eneste danske Konsortialdeltager, som ikke 
har udstykket sin Andel. 

Udbetalingen af de tresindstyve Millioner Kroner ukonver- 
terede Obligationer fordeler sig derfor omtrent saaledes mellem 
Ind- og Udland: 

A. Udlandets Andel: 

1) fra de fem udenlandske oprindelige 

Konsortialmedlerarner 33 Mill. Er. 

2) fra de udenlandske Underkonsortier 10 - 43 Mill. Er. 

B. Indlandets Andel: 

1) fra Nationalbanken 7 Mill. Er. 

2) - de tre københvsk. Privatbanker 10 - - 17 - 

tilsammen 60 Mill. Er. 



Den danske Stat forøgede altsaa ved denne Transaktion 
sin Gæld til Udlandet med nogle og fyrretyve Millioner Kroner, 
der i Kontanter udbetaltes til danske Kapitalister. En saadan 
pludselig og efter danske Forhold betydelig Guld tilstrømning havde 
vel under alle Omstændigheder gjort Pengemarkedet rigeligt og 
virkede denne Gang med forøget Styrke; ti skønt Obligationerne 
i Virkeligheden ikke er afsatte, ligger de dog foreløbig fast urør- 
ligere end om de var overgaaede i rentenydende Eapitalisters Be- 
siddelse. Enhver Mulighed for deres ukærkomne Tilbagevenden 
er afskaaren. Hverken Ejernes Død, Lune eller Pengebehov kan 
kaste dem paa Markedet, idet hele Bunken ligger i National- 
banken og bliver liggende der, indtil enten det belejlige Salgs- 
øjeblik kommer, eller indtil Eonsortialperiodens Ophør indsætter 
de forskellige Ejere i fri Dispositionsret. 

Dette Forhold har bidraget væsentligst til at holde det 
danske Rente- og Obligationsmarked rigeligt og helt udenfor de 
udenlandske Markeders Svingninger. Hvorledes Tingene derimod 
vil stille sig, naar Konsortiet opløses, er et Spørgsmaal af tvivl- 
som Besvarelse. Dog Konsortiet varer foreløbig længe endnu — 
det udløber vistnok først hen imod Slutningen af indeværende 
Aar — og der kan hændes meget i Mellemtiden. Franske Kapital- 
ister fik for en halv Snes Aar siden det løjerlige Indfald at op- 
købe store nordiske Telegrafaktier, og at en saadan Tanke skulde 
opstaa i franske Hjærner, vilde den Gang alle danske Børsmænd 
— paa en eneste Undtagelse nær — have forsvoret; hvem kan 
da forudse, om ikke Frankmændene ogsaa hitter paa at opkøbe 
kongelig danske Statsobligationer, nu da den samme ekseptionelle 
danske Børsmand har aabnet dem bekvem Adgang dertil ved at 

indføre Obligationerne paa Pariserbørsen. 1 Lande, hvor der 
handles om Milliarder, sluges en halv hundrede Millioner i én 
Mundfuld. 

Iblandt alle de Medborgere, imellem hvem de tresindstyve 
Millioner Kroner kontante Penge blev fordelte , gives der adskillige, 
som endnu ikke har fundet blivende Sted for deres Penge og som 
venter paa kursbilligere Tider, før de træffer endelig Bestemmelse 
om Anlæggelsen. De har midlertidig indsat Pengene i Banker 
og Sparekasser, og derfor voksede de københavnske Penge- 
instituters Indlaansmængde stærkt i Løbet af de seneste Maaneder. 

For Bankernes Vedkommende forslog den forøgede Ind- 
laansmængde ikke alene til Udbetalingen af de overtagne Obliga- 
tioner men gav endda betydeligt Overskud. Og da paa den 
anden Side den nuværende Forretningstilstand kun tilfører Bank- 
erne usædvanlig smaa Vekselbeløb, findes der for Tiden Penge- 
overflod i alle københavnske Banker. Vekselrenten holdt sig der- 
for i de forløbne Maaneder lavt. Nationalbanken, Landmands- 
banken og Handelsbanken noterede tre Procent og Privatbanken 
to og en halv som laveste Vekselrente. Rigeligheden viser sig 
desuden i Størrelsen af de Beløb, hvorfor Bankerne ikke har 
fundet Anvendelse her i Landet, og som derfor er anbragte dels 
hos udenlandske Bankhuse og dels i udenlandske Veksler. En fore- 
gaaende Børsartikel forklarede, hvorledes danske Bankers uden- 
landske Tilgodehavende altid svulmer op efter Optagelsen af større 
udenlandske Laan og skrumper ind sammen med Opspisningen af den 
laante Kapital. Summen af de fire Københavnerbankers udenlandske 
Tilgodehavende og udenlandske Veksler udgjorde i Millioner Kroner: 

den 31te Marts 1886. den 31te Marts 1887. den 30te April 1887. 



Nedgangen udgør i Løbet af April tre Millioner Kroner. 
Dette er intet særdeles stort Beløb; men en Maaned er heller 
ingen særdeles lang Tid, og hvor slet der end holdes Hus her i 
Landet, noget Forslag bliver der vel dog i de laante nogle og 
fyrretyve Millioner. Desuden aftog ogsaa Bankernes Kassebehold- 
ninger i Løbet af April med seks Millioner Kroner, saa at den 
hele Formindskelse af Bankernes disponible Kapital i den første 
Maaned efter Konverteringsoperationernes Tilendebringelse kommer 
op til i Alt ni Millioner Kroner. 



41. 



80. 



77. 

De københavnske Sparekasser forsøgte at anbringe den 
forøgede Indlaansmængde i Obligationer og Prioriteter og foretog 
særdeles betydelige Obligationskøb; men Obligationskursernes Højde, 
Vanskeligheden ved Anskaffelsen af gode Prioriteter og Mulig- 
heden for Indskydernes Tilbagetagen af Pengene ved Konjunktur- 
forandring gjorde lidt efter lidt de fleste Sparekassebestyrelser be- 
tænkelige, og de vedtog Nedsættelse af Sparernes Rente. Først 
iværksattes Nedsættelsen over for ny-aabnede Konti, og senere 
udvidedes Nedsættelsen af Bikuben, Landmandsbanken og Ar- 
bejderbanken til at gælde samtlige Indlaan, som i disse tre Spare- 
kasser kun forrentes med tre Procent fra næstkommende 1ste Juli, 
Mange Provinssparekasser foretog tilsvarende Rentenedsættelser. 
En Undtagelse danner den sjællandske Bondestands Sparekasse. 
Ligesom denne Kasses hensigtsmæssige Organisation og dygtige 
Bestyrelse gjorde det muligt, at Kassen i forbigangne Aar 
kunde bevillige Landboerne usædvanlig billige Laan, saaledes har 
de samme gode Virksomhedsbetingelser nu — og i alt Fald fore- 
løbig — sat Kassen i Stand til at fortsætte med Udbetalingen af 
en fire Procents Sparekasserente. Ogsaa blandt Hovedstadens 
Sparekasser er der en, som har opretholdt sin hidtil gældende 
Rente. Det er Københavns Sparekasse, den største af Landets 
Sparekasser, hvis Indlaan den 31te April i Aar udgjorde hen- 
imod 75 Millioner Kroner, eller tilnærmelsesvis Summen af Bi- 
kubens, Landmandsbankens og Arbejderbankens Sparekasseindskud. 

Københavns Sparekasse har i Aarenes Løb opsamlet en 
Reservefond paa mere end seks Millioner Kroner, hvoraf den ene 
Million indvandtes i de to senest afsluttede Regnskabsaar, — o: i 
Tiden fra 1ste April 1884 til 31te Marts 1886 — skønt der alt 
i hine Aar herskede Vanskelighed ved Anbringelse af Penge til 
god Rente. De hidtil aflagte Regnskaber tydede saaledes ikke 
paa Nødvendigheden af en Rentenedsættelse. Kassen tvinges 
muligvis til lidet indbringende Anlæg af de for Tiden ind- 
gaaende Beløb; men Skaden heraf opvejes efter al Sandsynlighed 
rigelig ved Fordelen af tidligere Aars mere indbringende Anlæg, 
og skulde der et enkelt Aar fremkomme et slet Driftsresultat, 
bliver dette en temmelig ligegyldig Sag, fordi Nedgang i Reserve- 
fondens Størrelse kan bæres med Lethed, medens Fondens yder- 
ligere Forøgelse snarest maa anses for hensigtsløs. 

Det turde vel være omtrent denne Betragtningsmaade, der 
har bevæget Bestyrelsen for Københavns Sparekasse til Rentens 

Opretholdelse til Trods for en udvendigt fra kommende ivrig 
Agitation for Rentenedsættelse. Og det er vanskeligt at indse, 
hvorfor Bestyrelsen skulde have handlet anderledes, end den har 
gjort. Dertil kommer endvidere, at Sparekassen nylig ved en 
enkelt Forretning fik anbragt adskillige af de indgaaede Millioner 
paa fuldstændig sikker Maade og med et Udbytte, der i alt Fald 
dækker Indlaansrenten. 

I forrige Maaned overtog Sparekassen nemlig i Forening 
med Livsforsikringsanstalten otte Millioner Kroner af Københavns 
Kommunes tre og en halv Procents Obligationer. 

Københavns Kommune afsatte, som bekendt, i Fjor ved 
Privatbankens Mellemkomst et tre og en halv Procents Laan til 
Udlandet og benyttede Pengene til Indløsning af ældre fire Pro- 
cents Obligationer. Kommunens fire Procents Gæld nedbragtes 
derved til omtrent fjorten Millioner, og om Konvertering af dette 
Beløb er der senere ført forskellige mislykkede Forhandlinger, 
indtil Sagen gennemførtes nu i April. Købesummen for de til 
Sparekassen og Livsforsikringsanstalten solgte Obligationer bliver 
i December Termin anvendt til Indløsning af otte Millioner Kroner 
ældre Obligationer, og de resterende seks Millioner Kroner fire 
Procents Kommune-Obligationer er med Ihændehavernes Sam- 
tykke og imod en kontant Godtgørelse af fire og en halv Krone 
paa hvert Hundrede Kroner Obligationer nedskrevne til tre og en 
halv Procents. 

Denne Konvertering er de forløbne Maaneders eneste Kon- 
vertering fra fire til tre og en halv Procent. Derimod blev der 
dels gennemført, dels er der umiddelbart forestaaende adskillige 
Konverteringer fra fire og en halv til fire Procent. Østifternes 
Kreditkasse for Landejendomsbesiddere, Københavns Kreditforening 
og den ny jyske Købstads Kreditforening har opnaaet saadanne 
Konverteringer til samlet Beløb af omtrent tresindstyve Millioner 
Kroner, og den vest- og sønderjyske Kreditforening og Kredit- 
kassen for Husejere i København iværksætter sandsynligvis snart 
Konverteringen af deres fire og en halv Procents Obligationer. 

Disse fuldbyrdede Konverteringer blev gennemførte ved Hjælp 
af københavnske Bankfirmaer. De garanterede Foreningerne Af- 
sætningen af de nye fire Procents Obligationer, og med denne 
Garanti i Ryggen kunde Foreningerne stille Obligationsejerne 
Valg mellem Konvertering eller Udbetaling. De fleste Ejere fore- 
trak Konvertering. 

Jævnsides med Rentens Nedskriven er der foregaaet en 
Udskyden af forskellige Kreditforeningsobligationers Løbetid. Man 
har overalt, hvor man kunde komme af Sted dermed, og paa 
forskellig Maade, nedsat Størrelsen af Skyldnernes aarlige Amort- 
isationsbidrag. Man har lettet Byrdens Tyngde og forlænget dens 
Varighed, 

Den Gang Kreditforeningerne indførtes her til Lands, lov- 
pristes Ordningen, som tillod Skyldnerne gradvis Forringelse af 
Gælden gennem regelmæssige, smaa — næsten umærkelige — 
Afbetalinger. Kreditforeningerne skulde blive en Art Tvangs- 
sparekasser, hvori danske Ejendomsbesiddere nødtvungent foretog 
Indskud, saa længe indtil de forvandledes fra gældbundne til 
gældfri Mænd. — Dette var Forventningen. 

Virkeligheden blev en anden: naar Afbetalingerne var 
præsterede i nogle Aar og komne op til et klækkeligt Beløb, følte 
Ejendomsbesidderne Lyst til at udtage Pengene af Tvangssparekasserne. 
De indmældte sig derfor enten i en ny Kreditforening eller i en ny 
Serie af deres gamle Forening, optog dér Laan for hele det Beløb, 
hvorfor deres Ejendomme afgav statutmæssig Sikkerhed, udbetalte 
Resten af det gamle Laan med den nylaante Kapital, havde saa- 
ledes opnaaet den ønskede Dispositionsret over Spareskillingerne 
- og var fuldt saa forgældede som nogensinde før. 

Ordningens ideale Hensigt var saaledes forfejlet: de aar- 
lige Amortisationsbidrag hidførte ingen Gældsfrihed; men Omflyt- 
ningen mellem de forskellige Kreditforeningers forskellige Serier 
skabte der imod Ejendomsbesidderne en Hoben unyttige Udgifter. 

Dertil kom end videre, at det under de senere Aars øko- 
nomiske Tilstande blev vanskeligt for flere og flere Ejendoms- 
besiddere at udrede Amortisationsbidragene blot saa længe, indtil 
de kunde generhverve Pengene paa den ovenfor forklarede Maade. 

Tanken om de gældfri danske Ejendomsbesiddere er for- 
længst glemt, Toppunktet for de dristigste Forventninger betyde- 
lig sænket , og enhver Lettelse i Amortisationsbyrdernes øjeblikke- 
lige Tyngde hilses nu som en tidssvarende Forholdsregel. 

De fleste danske Aktieselskaber har i de forløbne Maaneder 
omsendt Regnskaber og afholdt Generalforsamlinger. Aktionær- 
erne har saaledes modtaget de Oplysninger, der efter Bestyrel- 
sernes Skøn bør meddeles. 

Handelsbanken er blandt de københavnske Privatbanker 
den, der aflægger tydeligst Regnskab. Den havde arbejdet heldigt 
i Fjor og tjænt usædvanlig godt, dels ved de opadgaaende Kon- 
junkturer paa Obligationsmarkedet og dels ved uventet høj Divi- 
dende fra forskellige Fallenter, paa hvem Banken havde Fordring 
fra foregaaende Aar. Aktionærernes Udbytte blev seks Procent. 

Landmandsbankens offentliggjorte Regnskab er yderst utyde- 
ligt affattet, og i Virkeligheden indeholder det slet ingen Regn- 
skabsaflæggelse. Banken har udbetalt et seks og en hal? 
Procents Udbytte, og Aktionærer, der har hævet dette Udbytte, 
de har det; derpaa kan de være visse, og stort længere gaar 
deres Aktionærviden heller ikke. Der findes i Bilagene til Regn- 
skabet en Post, som tyder paa at Banken ved Regnskabsafslut- 
ningen havde udestaaende adskillige Millioner, hvoraf de skyldige 
Renter og Afdrag var udeblevne; men der mangler enhver Op- 
lysning om Antallet af disse Millioner og enhver Vejledning til 
Bedømmelse af disse nødlidende Fordringers virkelige Værdi. 

Privatbankens Forretning havde i Fjor givet et godt Re- 
sultat ; dersom Opdagelsen af Tyverier, hvori to af Bankens Funk- 
tionærer havde gjort sig skyldige, ikke havde nødvendiggjort Af- 
skrivninger til Beløb af omtrent 600,000 Kroner. For at Ak- 
tionærerne kunde faa fire Procent Udbytte, maatte der da tages 
hen imod et Par Hundrede Tusend Kroner af Reservefonden. 

De fleste Dampskibsselskaber arbejdede i Fjor med Tab. 
Norden og det forenede Dampskibsselskab danner Undtagelser. Det 
først nævnte Selskab fordelte ti Procent Udbytte men henlagde 
kun et forsvindende ringe Beløb til Reserve- og Fornyelsesfonden, 
idet større Henlæggelse ansaas for overflødig paa Grund af Fond- 
ens allerede i Forvejen betydelige Omfang. Det forenede Damp- 
skibsselskab fordelte kun fire og en halv Procent; men dets Hen- 
læggelser udgjorde omtrent 1,200,000 Kroner. 

Blandt de større danske industrielle Aktieforetagender var 
det store nordiske Telegrafselskab, som sædvanligt, et af de hel- 
digste. Dets Netto-Fortjæneste udgjorde hen imod tre og en halv 
Million Kroner. Til Aktionærerne fordeltes dog kun lidt over to 
Millioner Kroner, eller syv og en halv Procent af Aktiekapitalen. 
Resten henlagdes som Reserve til kommende daarlige Aar. 

En Gennemgaaen af alle de forskellige Regnskaber turde 
blive for langvarig. De fleste mindre Selskabers Forretning gik i Fjor 
kun saa som saa, og forskellige Bestyrelser angav yderst forskellige 

Aarsager til de uheldige Resultater. Paa Generalforsamlingen i 
det københavnske Byggeselskab blev det saaledes meddelt, at Ud- 
sigterne formørkedes ved det urimelig stærke københavnske Byg- 
geri v der trykkede Huslejeindtægten stærkt; men paa General- 
forsamlingen i Fakse Kalkbrud erfdr Aktionærerne, at dette Sel- 
skabs Afsætning og Indtægt var i stadig Nedgang paa Grund af 
det aftagende københavnske Byggeri. 

Hvorfor det bliver vanskeligt at konstruere den Fremtid, 
der atter kan bringe danske Aktieselskaber paa ret Køl. 

Den Ilte Maj 1887. 



Ernst Brandes. 



Tilskud en. 1887. 

Ghrev Beusts Memoirer. 



urev Beusts Selvbiografi har været ventet med Utaalmodig- 
hed, og mange er de, der har slugt den saa begærligt som den 
mest spændende Aktualitet. Og dog kunde intet være mindre 
aktuelt end Beust i de sidste Aar af sit Liv. Han har i Sandhed, 
da han skrev disse Erindringer, kunnet se tilbage paa en afsluttet 
Livsgerning, men man tager fejl, hvis man af ham venter sig 
noget af Alderdommens lidenskabsløse Resignation. Han forlod 
Magten, ikke træt af dens Glæder og Sorger, men kun fordi den 
haarde Nødvendighed drev ham. Memoirerne viser bedst, hvorledes 
han har nydt det at være en af dem, som Europas Øjne hvilede 
paa og hvor bittert han helt op i sin høje Alderdom følte For- 
glemthedens og Tilsidesættelsens Smerte. Faa har saa lidt som 
han forstaaet den Kunst: »i Skygge at bo og dog være glade 

Beust var en Mand .med stort Snille, med rig Verdenserf åring, 
hurtigt Blik og megen Ordets og Aandens Smidighed, og Skæbnen 
var ham for saa vidt god, som han i rigt Maal fik Lejlighed til 
at udnytte sine Ævner under store og betydningsfulde Forhold. 
Alligevel blev hans Livs Historie kun en lang Række af smaa 
Triumfer og store Nederlag. Tingene føjede sig saa, at han altid 
blev det tabendes Ridder. Han var det tyske Forbunds, Østerrigs, 
den augustenburgske Prætendents udholdende Forsvarer, det nye 
tyske Riges, Kongeriget Italiens og Preussens lige saa udholdende 
Fjende. Til sidst drev han, denne lille venligt smilende, altid 
spøgefulde, altid galante Mand det til at nyde et ubestridt Ry som 
en sand europæisk Ulykkesfugl; »han har begravet Sachsen, han 
har begravet Forbundet, nu skal han til at begrave Østerrige: 
var det Ord, der fandt mest Genklang i diplomatiske Kredse, 
da man i Efteraaret 1866 hørte om Beusts Kaldelse til østerrigsk 

Udenrigsminister. En Tid syntes det rigtignok, som om hans 
Virksomhed i Østerrig skulde give ham glimrende Oprejsning for 
tidligere Nederlag, men næppe var hans Værk, det østerrigske 
Monarkis Tvedeling under konstitutionelle Former, grundfæstet, 
før det blev en politisk Nødvendighed at fjærne dets Ophavsmand; 
han, den fremmede, havde gjort sin Gavn og fik nu sit Rejsepas, 
medens en anden kom til at nyde Frugterne af det, han havde 
grundlagt. 

Hvad var Aarsagen til denne »kranke Lykkec? Beust selv, 
til hvis fremtrædende Fejl en overdreven Beskedenhed aldrig hørte, 
saa den ikke hos sig selv, men i de Forhold og Personer, det var 
bleven hans Lod at arbejde med. Det Spørgsmaal, som idelig og 
idelig under forskellige Former kommer igen i hans Erindringer, 
er dette: hvorfor havde Bismarck altid Held og jeg altid Uheld? 
Han trøster sig et Sted med, at Bismarck ikke vilde være naaet 
synderlig videre end han, hvis han havde haft det samme »For- 
spand« at køre med. Bismarcks Forspand i Ære, men det er dog 
kun den ene Side af Sagen. Den der opmærksomt sammenligner 
Beusts Personlighed, saaledes som den tegner sig gennem Memoirer, 
Taler og Breve, med Bismarcks vil ikke let kunne undgaa at se, 
hvem af dem der var skabt til første og hvem til anden Række. 
Beust er smidigere, smagfuldere og finere dannet end sin store 
Medbejler, men savner ganske hans selvsikre Energi og hans dybe, 
instinktmæssige Forstaaelse af Udviklingens Retning og Behov. 
Beust bliver strængt taget aldrig andet end en talentfuld Diplomat 
og bevæger sig saa godt som altid paa Tingenes Overflade: 
Europas regerende Kredse — Fyrster, Ministre og Diplomater — 
det er for ham Verden. Med Folkene — deres Lidenskaber, 
Længsler og Behov — regner han kun som med et masseagtigt 
Materiale, hvilket hine ledende Kræfter sædvanlig kan udforme og 
operere med efter eget Tykke. Vel véd han, at denne Masse stundum, 
rystet af gaadefulde vulkanske Bevægelser, aabner sig og opsluger 
dem, der færdes paa dens Overflade, men det ligger ganske udenfor 
hans Ævner og Opgaver at søge at forstaa, hvad der rører sig i 
disse Dybder, hvorhen deres Strømme stile og hvorledes de kan 
tages i en højere politisk Udviklings Tjæneste. Han har en for- 
underlig Tyrketro paa, at smaa bitte Palliativer kunde have 
hindret selv de voldsomste Konvulsioner. Hvis Magternes Gesandter 
i Tide havde gjort deres Forestillinger 1830 i Paris, var der ingen 
Julirevolution bleven; — hvis Hofferne varmere havde sluttet sig 

til Julimonarkiet og ikke saa aabenlyst behandlet Louis Philippe 
som en Parvenu, var der hverken bleven nogen Februarrevolution 
eller noget tysk 1848; — hvis man paa rette Sted havde hørt 
Grev Beusts vise Raad 1859 og 1864—66, var der hverken bleven 
noget Kongerige Italien eller noget tysk Kejserrige, og saa frem- 
deles i en Uendelighed. 

Det er et saare omvekslende og begivenhedsrigt Liv, denne 
Bog fortæller om. Vi se den unge sachsiske Diplomat i 1849 blive 
sit Lands Udenrigsminister og som fremragende Medlem af Kabi- 
nettet tage Del i den kontrarevolutionære Bevægelse. Kampen 
mellem Regering og Folkerepræsentation forlægges i Maj 1849 til 
Dresdens Gader, og Beust opleve nogle kvalfulde Dage under 
vekslende Haab og Frygt, indtil de preussiske Gardebatailloner 
endelig naa Byen og efter en hidsig Kamp give Revolutionen Døds- 
stødet. Saa følger Statskupet og Beusts mangeaarige Virksomhed 
som sachsisk Ministerpræsident. Han fører os ad den indre tyske 
Politiks mangfoldig slyngede Veje og viser os sine vedholdende 
Bestræbelser for at hævde Mellemstaternes Uafhængighed, for at 
reorganisere det lidet levedygtige tyske Forbund, for at opretholde 
Østerrigs Supremati i Tyskland og Italien og hindre Preussens 
Fremtrængen. I 1864 se vi ham som Forbundsdagens Repræsentant 
paa Londonerkongressen, altid et Hestehoved forud for sine preussiske 
og østerrigske Kolleger i Fjendskab mod Danmark og Iver for at 
umuliggøre dets fortsatte Samliv med Hertugdømmerne. Han 
bliver ved sin Hjemkomst til Dresden modtaget som en Triumfator 
og er lyksalig over endelig en Gang at være til Gavns populær. 
Saa følge nye Skuffelser: hans Haab om i »Schleswig-Holsteinc 
at faa endnu en lille tysk Mellemstat under augustenburgsk Re- 
gering glipper; Preussen trænger sig mere og mere i Forgrunden, 
og til Slut anser han Krigen for den eneste Løsning. Med kraftig 
dramatisk Virkning skildrer han sin Rejse til Wien med den land- 
flygtige Konge Aftenen efter Slaget ved Kønigsgråtz. De havde om 
Eftermiddagen i Brunn modtaget Efterretning om, at Slaget var 
begyndt, at Udfaldet endnu var tvivlsomt og i den stærkeste Spænding 
fortsatte de Jærnbanekørselen til Wien. De naaede den sent ud 
paa Natten og fandt »Banegaarden prægtig oplyst og rigt smykket 
med Blomster; paa Perronen stod Kejseren, med stram militær 
Holdning — men saa hvid, som den Uniform han bar. — Det 
tabte Slag var hans Velkomsthilsen til Kongenc 

I Nikolsburg og Prag saa Beust alt det styrte sammen, han 

som sachsisk Minister havde kæmpet for; et Forsøg, han paa den 
østerrigske Kejsers Opfordring gjorde paa at bevæge Napoleon III 
til i den elvte Time at skride ind til Fordel for Østerrig, førte til 
intet. Han fandt Kejseren aandelig og legemlig nedbrudt: som et 
Barn lallede han om og om igen: „Je ne suis pas pr ét å la 
guerre*. — 

Hans Afskedigelse som sachsisk Minister var nu en absolut 
Nødvendighed, og hans Løbebane syntes uigenkaldelig endt. Han 
ledsagedes ud af det politiske Liv med de Æresbevisninger, der 
sædvanlig blive faldne Storheder til Del. Hans gamle Modstandere 
lod deres Blade give ham det sidste Spark; i den Wienske 
Presse blev han den Syndebuk, paa hvem man ret bekvemt kunde 
læsse Skylden for alt, hvad der var sket; Udenrigsministeren 
glemte helt hans Eksistens, og Kejseren modtog ham ved Afskeds- 
audiensen staaende, uden at bede ham tage Plads. — Otte Dage 
efter var han østerrigsk Udenrigsminister. 

I denne Stilling og senere som Førsteminister og Rigskansler 
naaede han sin Politiks eneste blivende Resultater. Med for- 
bavsende Elasticitet forstod han at føje sig ind i de nye Forhold, 
og den store Forfatningsreform af 1867, Konkordatets Ophævelse 
og det østerrigske Monarkis Indarbejdelse i de saa grundig for- 
andrede udenrigske Forhold skyldes hovedsagelig ham. Men han 
var og blev en fremmed i Østerrig, og man beholdt ham ikke en 
Time længere, end man ansaa ham for strængt nødvendig. Personlige 
Fjendskaber, Uforsigtigheder fra hans Side og systematisk Under- 
gravelse fra andres, bragte ham allerede 1871 i en saadan Stilling, 
at man maatte bede ham »gøre Kejseren det let« ved selv at søge 
sin Afsked. 

Han gjorde det, men med en Bitterhed, der kendes gennem 
hver Sætning af hvad han har skrevet om denne og den efter- 
følgende Tid. Gesandt sk absposterne i London og Paris ydede 
ham ingen Oprejsning for hvad han havde mistet: tvært imod 
maatte han her idelig og idelig sande, hvor tungt det er at lyde, 
naar man har kendt til at byde. De Aforismer, med hvilke Bogen 
ender og endnu mere de Brudstykker af Breve, man har fra hans 
sidste Aar er kun én mangefold varieret bitter Klage over Verdens 
Utaknemmelighed og Vennernes Troløshed. Saaledes ender han 
et Brev, skrevet under en af hans sidste Sygdomme: »Jeg har 
den Beroligelse, at der under denne Sygdom egentlig ikke er et 
Menneske, der har brudt sig om mig. Der er ganske vist noget 

sørgeligt ved saaledes at overleve sig selv, men det har det gode, 
at man hører op at hænge ved Livet, c 

Beusts Erindringer er en sjælden underholdende Bog. Uden 
at være nogen stor Stilist, finder han let et fint og træffende Ud- 
tryk for sine Tanker, og hans Fremstillingsform er i høj Grad 
personlig. Hans Bog har intet af den Tunghed, der ofte skæmmer 
politiske Memoirer; det kommer ham ikke an paa at give nogen 
udtømmende eller systematisk Skildring af de Begivenheder, i 
hvilke han har spillet en Rolle, og gerne ofrer han lidt af Grundig- 
heden for at kunne live op med en af de ypperlig fortalte Anek- 
doter, han eksellerer i. Det er ikke mange af sin Tids fremragende 
politiske Personligheder, han ikke har haft et og andet at gøre 
med, og for dem alle har han et karakteristisk Træk eller et 
rammende Ord. Om de lykkeligere Tider af sit Liv fortæller han 
i høj Grad elskværdigt, og hans Modstandere kan i Reglen ikke 
beklage sig over den Medfart, de har faaet; dog raader han ogsaa 
over en fin og kølig Spot, der sætter Mærker, hvor den rammer. 

Beust fortæller med alt andet end diplomatisk Reserverthed, 
og hans Læser lærer ham i mangt og meget at kende fra Grunden. 
Uden i mindste Maade at gaa ind paa sit Privatlivs Enkeltheder, 
har han gennem Ræsonnementer og smaa ufrivillige Selvbekendelser 
givet os en Personskildring af meget Værd. 

Den Personlighed, der i denne Bog træder os imøde, er 
ikke i nogen Henseende stærkt udpræget ; den vækker vor Interesse, 
men aldrig vor Lidenskab. Fjærn fra alle Yderligheder, som den 
er, vil den aldrig paa nogen virke æggende, hverken til Beundring 
ellei til Afsky. Beust er i Sandhed »den gyldne Middelvejsc Mand. 
Saa vidt man af Erindringerne kan skønne, har intet i Verden 
nogensinde vakt hans Entusiasme: ingen stor Sag har ejet ham 
helt; han er paa en vis Maade oven over det hele. Selv fortæller 
han, at han fra sin Studietid i Gøttingen hjembragte en Aare af 
engelsk Liberalisme og at han i Julirevolutionens Aar sammen 
med nogle andre unge Embedsaspiranter endog drev det til at 
forfatte en til den sachsiske Førsteminister adresseret Kritik af det 
dengang for Stænderne forelagte Forfatningsudkast , i hvilken det 
hævdedes, at Udkastet ikke var frisindet nok, men, tilføjer han, 
lykkeligvis var jeg dog fornuftig nok til at kaste Papiret i Ilden. 
Højere gik Bølgerne ikke i den fyrige Ungdomstid, og med Aarene 
blev Akkomodationsævnen endnu større; i 1849 og nærmest føl- 
gende Aar flød der i Sandhed kun tyndt Blod i den »liberale Aare«. 

Det store Begejstringens Aar 1848 lod Beust ganske kold. 
Han overværede et Møde i Frankfurterparlamentet, men finder 
deraf kun Anledning til den Bemærkning, hvor kuriøst det længere 
hen i Tiden var ham, da han i Egenskab af østerrigsk Rigskansler 
forhandlede med Heinrich v. G agern som storhertugelig hessisk 
Gesandt at tænke paa hans pompøse Præsidentdage i Frankfurt. I 
Berlin levede han som sachsisk Gesandt i en Del af den mest be- 
vægede Tid. Hans skarpe Iagttagelsesævne gjorde ham det let at 
se Hulheden i meget af det, der dengang flød ovenpaa, men dette 
Indtryk blev ogsaa hans eneste; hverken Friheds- eller Enheds- 
begejstringen synes at have ramt nogen Fiber af hans Hjærte, 
hvilket dog ingenlunde forhindrer, at han siden hen paa rette Tid 
og Sted forstod til en vis Grad at akkomodere sig med dem begge. 
Han var alt andet end en Tronens og Alterets Entusiast. 

Særlig ikke det sidste. Køligere end alt er hans Udtalelser 
om Religionen, men det laa ham ganske fjærnt i saa Henseende 
at markere sit Standpunkt, og han fortæller med en vis Tilfreds- 
stillelse, hvorledes han — Protestanten — distancerede sine ka- 
tolske Kolleger ved ostentativ Andagt, naar der i hans Rigskansler- 
tid var Hofgudstjeneste i Stefanskirken og hvorledes hans høje 
Herre ikke undlod med Tilfredsstillelse at bemærke det. 

I det hele er han altid beredt til at bøje sig for det be- 
staaende, for det, der til enhver Tid har Magten, og intet ligger 
ham fjærnere end i Kraft af sin Overbevisning ar arbejde sig op 
mod Strømmen. Hans Færd 1864—66 er ikke et Vidnesbyrd 
herimod; hele Sagen var, at han lige til det sidste troede, at 
Strømmen gik ad Østerrig til. Allerede i den første lille Historie, 
han fortæller om sig selv ogBismarck, føler man Modsætningen 
mellem de to, netop paa dette Punkt. Det var i Berlin i Efter- 
aaret 1848, og Talen var om Dagens brændende Spørgsmaal: 
Robert Blums Henrettelse i Wien efter Fyrst Windisch-Gråtz' 
Erobring af Byen. Beust fandt, at den østerrigske Regering her 
havde begaaet en stor politisk Fejl: Blum var dog ved Tidernes 
Ugunst en Magt i Tyskland ; hvad vilde Demokraterne i Frankfurt, 
ja i hele Tyskland vel sige dertil? Bismarck svarede blot: »Det 
er helt forkert; har jeg faaet en Fjende i min Magt, saa maa jeg 
slaa ham nede Beust har sikkert haft lige saa lidt til overs for 
> Martyren« og alt hvad han repræsenterede som Bismarck, men 
medens Robert Blum for Bismarck var en Fjende, der skulde slaas 
ned, netop fordi han var en Magt, var han og den demokratiske 

Bevægelse for Beust først og fremmest en Magt, med hvem det 
gjaldt at forholde sig nogenlunde, for ikke at forspilde mulige 
Chancer. 

Ligesaa i Dresden: helt ind i 1849 stod han med en al- 
vorlig Mine og forhandlede Frankfurterparlamentets »Grundrechte< 
med det sachsiske Deputeretkammer; først da han var bleven klar 
over, at Demokratiet ikke længere havde Magten, slog han løs. 
Endelig i den store europæiske Omvæltning 1866: Han bruger et 
Par Gange det Billede, at saadanne Begivenheder som 1866 og 
1870 er at ligne med Eruptioner: hvor Jordmasserne slynges hen, 
der faar man lade dem blive liggende. Det er praktisk set meget 
rigtigt, men man er ikke fri for at irriteres lidt ved at se, hvor 
godt han forstaar at overholde det, han fra første Færd som 
østerrigsk Rigskansler sætter sig for: at glemme alle Sympatier 
og Antipatier fra sit tidligere politiske Liv. Det var i ren politisk 
Forstand det fornuftigste, han kunde gøre, men menneskelig set 
kunde man have ønsket, at det ikke var lykkedes ham saa fuld- 
stændigt. 

Den stærkeste og oprigtigste Følelse hos Beust var Pligt- 
følelsen, dog ikke i dens højeste og frieste Former, men nærmest 
som Følelsen af Tjenestepligt. Han betegner sig før 1866 som 
fuldblods Sachser og efter dette mindeværdige Aar som lige saa 
fuldblods Østerriger. Man faar Indtrykket af, at det kom med 
de respektive allerhøjeste Udnævnelser. Det, som i Virkeligheden 
var ham det centrale, var ikke Hengivenheden for et Land eller 
et Folk, men for den Herre, han til enhver Tid tjente. Det vilde 
sikkert være Uret at antage de mange stærke og smigrende Ord, 
hvormed han omtaler de tre Suveræner, under hvilke han be- 
klædte højt betroede Poster, som blot og bar loyale Talemaader. 
Der er en virkelig personlig Sandhed deri, lige som i hans gen- 
tagne Forsikringer om til enhver Tid at have gjort sit yderste 
for at tjæne sin Suveræns og derigennem sit Lands Interesser. 

Ved Siden af alt dette er Beust ikke saa lidt af en Skeptiker. 
Han bøjer sig for Magten og tilbeder den gerne, men med det 
stiltiende Forbehold, at selv de mægtigste har deres Skrøbeligheder 
og at der til syvende og sidst ikke er meget at beundre her i 
Verden. Hans Bog vrimler af smaa satiriske Udfald, i Reglen 
godmodige, stundom ogsaa ret ondskabsfulde, og han har en af- 
gjort Tilbøjelighed til at se selv de store Situationer fra deres 
mindst højtidelige Side. En god Portion Menneskeforagt er maaske 

det mest fremtrædende Udbytte, han har faaet af sit mangeaarige 
Samkvem med sin Tids store og smaa Heroer, men man mærker 
knap, at han vurderer Menneskene saa lavt, som han i Virkelig- 
heden gør; dertil er hans Spot for godmodig. Han ler helst, 
haaner sjælden og deklamerer aldrig. 

Naiv er visselig ikke det Ord, der falder én paa Tungen, 
naar man taler om Beust, men i ét Kapitel passer Ordet paa ham: 
han var naivt forfængelig som faa Mænd af hans Stilling og Be- 
tydning. Memoirerne bærer utallige Vidnesbyrd derom. Det er 
ikke at forstaa, som om han egentlig overvurderede sig selv: han 
véd at skatte sin egen solide Dygtighed, men kender ogsaa nogen- 
lunde sin Begrænsning. Det er ikke saa meget sig selv han er 
forfængelig af som alle de smaa og store Æresbevisninger, alle de 
virkelige eller indbildte Triumfer, han paa sin lange Løbebane har 
oplevet. Sachsernes Ovationer, da han vendte hjem fra Londoner- 
konferencen og Ungarernes stormende Eljen Bernt, da han ved 
Kejserens Side viste sig i Pesth efter Forfatningsforandringen 1867, 
skildrer han med en saadan Varme, at man mærker, Erindringen 
derom endnu kvæger ham, efter at hine Stemninger forlængst er 
døde hos andre. Men det er ikke blot de store Triumfer, han 
dvæler ved med Glæde. Hvert et rosende Ord fra høje Læber 
bevarer han tro i sin Hukommelse og forsømmer ikke at lade sine 
Læsere faa Del deri. Selv hvor han er ærlig nok til i næste 
Aandedræt at dementere Komplimenten, skaaner han os dog 
ikke for den, som f. Eks. ved Napoleon IIIs mildest talt meget 
lidt træffende Sammenligning af ham som sachsisk Minister 
med »en Ørn i Bur«. Rosende Avisartikler, Adresser, Taler, 
Breve, etc. fylde ikke faa af Bogens Blade og ligesaa Citater af 
hans vellykkede Bemærkninger ved forskellige Lejligheder, af Smaa- 
vittigheder, ja endog af de højst fade Stamborgsvers, hvormed han 
har lyksaliggjort Lady Granville og andre højtstaaende Damer. 
Man genkender den Mand, der i sin Glansperiode som østerrigsk 
Rigskansler for fuldt Alvor tænkte paa at anskaffe sig en Liv- 
feuilletonist , der én Gang om Ugen kunde forherlige ham med 
>behændigt indstrøede« Anekdoter. — Et naturligt Sidestykke til 
alt dette er den detaillerende Omhu, hvormed han skildrer os alle 
Ydmygelserne fra Modgangens Dage : at ingen fulgte ham tilJærn- 
banen, da han 1871 forlod Wien; at ingen rejste sig for at give 
ham Plads, da han nogle Aar senere staaende overværede en 
Kirkefest i Stefanskirken, at Kejser Alexander i London knap vilde 
tale til ham, o. s. v. o. s. v. 




414 



Grev Beusts Memoirer. 



Selvfølgelig er det ikke lutter nye Ting, Beust fortæller os. 
Det meste er kendt fra Dr. Ebelings Biografi, fra Friesens 
Memoirer og endelig fra Rødbøger og Parlamentstidender. Han 
skyer ikke at berette og citere, hvad der ogsaa paa anden Maade 
er Offentligheden bekendt; hvad det kommer ham an paa er kun 
paa ét Sted at samle alt, hvad der er af afgørende Betydning for 
Bedømmelsen af hans offentlige Færd. Alligevel forstaar han at 
give selv det kendte Nyhedens Interesse gennem de aandfulde og 
selvstændige Betragtninger, hvormed det ledsages og frem for alt 
ved den ypperlige Fortællestil. At diskutere Berettigelsen af Beusts 
Domme over sin egen og andres politiske Færd vilde føre langt 
ud over denne Artikels Opgave; her skal kun gives enkelte Eks- 
empler paa det meget nye og interessante, som Memoirerne yde. 

Med Bismarck har Beust selvfølgelig ved mange Lejlig- 
heder staaet i personlig Forbindelse, og de Afsnit, han helliger 
sin store Modstander er ikke de mindst tiltrækkende i Bogen. 
Beust fralægger sig bestemt at nære nogen personlig Uvilje mod 
Bismarck. Tvært imod har han altid fundet ham personlig sym- 
patetisk og glæder sig over, at Bismarck til Tider ogsaa har vist 
et venligt Sindelag mod ham, og bl. a. i et Brev har kaldt ham 
»meinen objectivsten und liebenswurdigsten Gegnerc Særlig var 
Sammenkomsten i Gastein 1871 behagelig for begge Parter, og 
Beusts Beretning derom er i al sin Indiskretion yderst underholdende. 
Saaledes refererer han følgende Brudstykke af en Samtale: 

Bismarck: Hvad gør De, naar De ærgrer Dem? Jeg tror ikke, De 

ærgrer Dem saa meget som jeg. — 

Beust: Aa, kun over Folks Dumhed, aldrig over deres Ondskab. — 
Hør, synes De saa ikke, at det letter svært at slaa et eller andet 

i Stykker? 

— Det er heldigt, at De ikke er i mit Sted\ saa var der ikke et Møbel 
i Huset, der blev helt. — 

Nu skal De høre: jeg var en Gang deroppe (han pegede paa Kejser 
Wilhelms Vindue lige over for) og havde ærgret mig helt sort; jeg slog Døren 
haardt i, beholdt Laasen i Haanden, gik ind hos Lehndorf og slog den ned i 
Vandfadet saa det gik i tusind Stykker. „Min Gud," siger han, „er De syg?" 
— „Har været det, men nu har jeg det ret godt igen* 4 . — 

Eller følgende Historie fra Forhandlingerne med T hier s 
og Favre 1871: »Vaabenstilstanden lakkede mod Enden og saa 
sagde jeg da til Thiers: Écoutez, M. Thiers, voila une heure que 
je subis votre éloquence, U faut une fois en finir, je vous préviens 
que je ne parlerai plus f rangais, je ne parler m qu' attemond". 

Mats, Monsieur", svarede Thiers: n nous ne comprenons pas un mot 
attemand". n Cest égal u , svarede jeg, Je ne parlerai qu 9 allemand u . 
Derpaa holdt Thiers igen en meget smuk Tale til mig; jeg saa 
velvilligt paa ham og svarede paa Tysk. Han og Favre gik nu 
en halv Time igennem hændervridende op og ned af Gulvet; saa 
kom de endelig og gav mig hvad jeg vilde have. Øjeblikkelig 
talte jeg Fransk.c 

En særlig Interesse for os Danske har den Del af de to 
Kansleres Samtale, som drejede sig om det tyske Riges eventuelle 
Udvidelsespolitik. Beust følte sig for om det tyske Østerrig. Bis- 
marck fralagde sig det bestemt: det vilde være en ren Skole- 
drengepolitik , nej saa snarere Holland og Danmark, hvis man i 
det hele taget vilde erobre noget. Beust tvivler selvfølgelig ikke 
paa Rigskanslerens Oprigtighed, men kan dog ikke undgaa at 
tænke paa, hvad den hollandske Gesandt i London nogle Maaneder 
efter fortalte ham. Gesandten havde i Berlin følt sig for hos 
Bismarck om mulige Planer med Hensyn til Holland, men Bis- 
marck havde ganske beroliget ham: »nej saa meget snarere det 
tyske Østerrige! 

Over de indre tyske Forhold kaster Beusts Meddelelser meget 
Lys. Saaledes godtgør han med de uforkasteligste Vidnesbyrd — 
Bismarcks og Kejser Wilhelms — , at Preussen under den Konflikt, 
der endte med Overenskomsten i Olmutz November 1850, var 
saa lidt slagfærdigt, at det umuligt kunde have hindret Østerrigerne 
i at besætte Berlin og forsvarer med fortræffelige Grunde den 
Opfattelse, at Olmutz, saa langt fra at være, hvad det altid gøres 
til, den østerrigske Politiks Triumf, tværtimod var en relativ Sejer 
for Preussen og en skæbnesvanger Tilstaaelse om egen Svaghed 
og Ubesluttethed fra Østerrigs Side, — en Tilstaaelse Modstanderen 
i de følgende Aar ikke undlod at drage Nytte af. Beust søger nu 
gennem mangfoldige Eksempler at vise, hvorledes Østerrig efter 
Forbundets Genoprettelse bestandig mere har stræbt efter Magtens 
Skin end efter dens Væsen, og hvorledes dets uklare Paastaaelighed 
i rent ydre Etikettespørgsmaal af Preussen kunde udbyttes og 
virkelig blev udbyttet som »østerrigske Overgrebe, medens Over- 
grebene i Virkeligheden kom fra Preussen selv. 

Ogsaa til Tysklands Historie under Krimkrigen, den italienske 
og danske Krig giver Beust fortræffelige Bidrag. Særlig vil vel 
hans Skildring af Londonerkonferencen have Interesse for danske 
Læsere, ikke fordi den bringer noget væsenligt nyt med Hensyn 

til Konferencens faktiske Forløb, men mere for den skarpe Belys- 
ning af Baggrunden for det store diplomatiske Skuespil. Beust, 
der jo paa Konferencen indtog en mod Danmark udpræget 
fjendtlig Holdning, fik ved mer end en Lejlighed Englændernes 
Sympati for den danske Sag at mærke paa en for ham alt andet 
end behagelig Maade. Lord Palmerston indbød ham vel til et 
Aftenselskab, men da Beust blev ham præsenteret, rakte han ham 
blot Haanden uden at sige ham et Ord og uden at afbryde 
Konversationen med sin Sidemand. Beust lod sig i øvrigt ikke 
forbløffe, men vendte sig om til en Bekendt og sagde saa højt, at 
Palmerston kunde høre det: „Quel dommage qu'il n'y ait pas fci un 
journaliste allemand, comme cela ferait mon affaire". Ogsaa Lord 
Russell og Lord Clarendon modtog ham yderst køligt, og 
alle Medlemmer af Huset Cambridge, der baade før og siden 
viste ham saa megen Venlighed, betragtede ham under hele 
Konferencen som en fremmed. Som væsenlig medvirkende til at 
den antityske Stemning steg saa højt betragter han Prinsesse 
Alexandra, der, nylig ankommen til England, straks havde 
»taget alle Hjærter med Storme, og selvfølgelig var han af- 
skaaren fra al Forbindelse med Tronfølgerens Hof. Sin eneste 
Trøst fandt han hos Dronningen, der tilsagde ham til Audiens 
paa Osborne og med hvem han havde to længere Samtaler om 
det »slesvig-holstenske« Spørgsmaal. Dronningen var efter Beusts 
Forsikring fuldslændig inde i Sagerne og havde ingen Omvendelse 
behov; han forsikrer fra paalidelig Kilde at vide, at Dronningen 
denne Gang trods alle konstitutionelle Betænkeligheder greb direkte 
ind og at dette endelig bestemte det engelske Kabinets Stilling. — 
Han viser sig i øvrigt paa Konferencen beredt til at gaa til det 
yderste for at gennemføre de slesvig-holstenske Krav og føler sig 
sikker paa, at Forbunddagens Majoritet vil godkende hans Hold- 
ning: >havde jeg forlangt ikke blot Slesvig, men et Stykke af 
Jylland med, tror jeg endda ikke, jeg var bleven desavoueretc 
Om Følelse for Danmarks og de danske Slesvigers Ret er der 
ikke Tale, om han end af Klogskabshensyn erklærer sig beredt til 
at gaa ind paa Slesvigs Deling. 

Grev Beusts Memoirer er alt i alt den Opsigt værd, de har 
vakt, og de vil bestandig blive raadspurgt af enhver, der vil lære 
de sidste Aartiers europæiske Historie at kende. 



N. Neergaard. 




Teatrene. 



(Fra 13de April— 12te Maj). 



Det kongelige Teater har efter et Par Aars Hvile genoptaget Den politiske 
Kandestøber, og Tiden har tilladt en Sammenligning mellem flere Opførelser. 
Den første Aften, Komedien spilledes i Aar, mærkedes hinsides Lamperækken 
en kraftig Anspændelse og en ærlig Vilje hos alle for at yde det bedst mulige; 
det var som fornam man et Pust af Holbergjubilæets utrættelige Indstude- 
ring. Men allerede ved den tredje Opførelse slæbte desværre store Dele af 
Komedien, saa godt som de tre første Akter helt igennem, sig uden Humør og 
Fart henover Scenen; først da Hr. Olaf Poulsen havde faaet vasket Kande- 
støberdrengens Sod af sig, følte han sig ganske hjemme i Rollen og forløste 
Tilskuernes hjærteligste Latter. 

Komediens Titelrolle udførtes af Hr. Schram, og det er al Ære værd, 
at han, der alt har 50 Aars sceniske Virksomhed paa Bagen, nu kan tage saa 
stor en Rolle for sig og spille den saa vel som han gjorde. Noget nyt ydede 
han visselig ikke, han viste sig helt igennem som en i Traditionen velbevandret 
Kender og udelod sikkert ikke med sin gode Vilje noget af de mange Smaa- 
træk, Rollens tidligere Fremstillere har udstyret den med, og som findes op- 
tegnede i vore teaterhistoriske Kildeskrifter. Hans Mester Herman tog saaledes 
ydmyg Huen af for de fornemme Herrer, men Borgmesterskabet bragte den 
hurtig igen op paa Hovedet, og ved Herrernes Bortgang rørte han den næppe; 
han tørrede sin Næse paa sit Ærme samme Tid, han talte til Geske om Nød- 
vendigbeden af fine Manerer, i femte Akt satte han sig i Konfusionen udenfor 
Stolen og havnede paa Gulvet. Alt i nøjeste Overensstemmelse med Tradi- 
tionen, og saaledes fra først til sidst: der fandtes omtrent intet af egen Op- 
findelse i Hr. Schrams Kandestøber. Han er sikkert nok gaaet til sin Rolle 
med stor Pietet, han har haft den redeligste Vilje til at fremstille Herman v. 
Bremen som den Karakter, denne Figur i den almindelige Bevidsthed er. Om 
dette nogenside har ladet sig gøre, skal her lades usagt, men nu er det 
i al Fald næppe gørligt mere, ti det meste af hvad Mester Herman siger, 
synes saa fornuftigt, at Replikerne alene ikke længere giver Morskab nok; 
Latteren maa kaldes frem ved Situationerne, og hertil havde Hr. Schram ikke 
dristet at anlægge sit Spil. 

Som Kandestøbermadammen gjorde Fru Phister et bravt og paalideligt 
Indtryk, om det maaske nok skortede hendes Geske noget paa Raphed. Hr. Olaf 
Poulsens Henrik var i Lakejklæderne saa vittig og utrættelig, som tænkes 
kan, højest naaede han i Oplæsningen af Hattemagerdokumenterne; alle de 

traditionelle Tilsætninger kom med hele en Improvisations Friskhed. Den liden 
Opfindsomhed, den ringe Anvendelse af Fantasi, den næsten slaviske Efter- 
følgelse af Traditionen og hvad dertil regnes, der altid mærkes i det kongelige 
Teaters Holbergforestillinger, og det selv hos de særlige Holbergskuespillere, 
giver Anledning til at se lidt nøjere paa denne saa tit og mange Gange højt 
lovpriste Tradition. 

I den almindelige Bevidsthed staar det urokkelig som en Trossætning, at 
denne Tradition bærer i sin Moderfavn hundrede Enkelttræk, der stammer lige 
ned fra de første Fremstillere. Hvem menes der nu med „de første Frem- 
stillere? 11 Mon den faatallige Trup, der i det attende Aarhundredes tredje 
Decennium spillede paa Teatret i Grønnegade? Næppe, og Muligheden af en 
Tradition fra disse vilde ogsaa grundet paa den tyveaarige Afbrydelse i Skue- 
spilopførelser være højst utrolig. Altsaa de „ første* Fremstillere bliver vel nok 
de Skuespillere, der indviede det ny Teater paa Kongens Nytorv: Navne som 
Londemann, Glementin, Rose og Mad. Lenkiewitz vil orientere en i Teater- 
historie kun lidet bevandret Læser. Fra disse stammer i Følge den almindelige 
Mening den holbergske Tradition; overleveret fra Skuespiller til Skuespiller, fra 
Mester til Lærling er den uskadt naaet til vore Dage. 

Vi kender kun sørgelig lidt til disse Kunstnere, ingen Dramaturg har 
optegnet deres gode Gerninger. Vor tidligste dramatiske Kritiker, Rosenstand- 
Goiske, hvis korte Virketid falder en Snes Aar efter Holbergs Død, ser vel 
denne Trups Veteraner spille, men han indskrænker i Reglen sin Omtale af 
dem til en Notits om, at de spillede den eller den Rolle. Denne Tilbage- 
holdenhed hos den ellers hvasse Kritiker kan have haft sin Grund i Beskedenhed, 
der har forbudt ham, den tyveaarige, at kritisere disse veltjænte Kunstnere, 
hvis Ydelser sagtens den Gang har lidt under Alderdommens aftagende Kræfter. 
Det er derfor ganske umulig at kontrollere, om Traditionen virkelig har sit 
første Ophav hos disse Kunstnere. 

Sandsynligere er den dog af yngre Datum. Endnu medens Holberg 
levede, rejste Reaktionen mod ham og hans Værk kækt sit Hoved, og i Pæn- 
hedens og Anstændighedens Navn raabte den Vagt i Gevær mod hans drøje 
Komik. Og det blev ikke ved denne ene Bølgedal i Stemningen overfor 
Holberg, der kom flere efter. Dog har de maaske ikke skadet Traditionen ret 
meget; da de jo rent kastede Vrag paa Holberg, har de sagtens ikke beskæftiget 
sig med hans Komediers Fremstillingsmaade. Undertiden volder Venner snarere 
end fender Ulykke, dette har maaske Holberg faaet at føle. Rahbek var en 
lidenskabelig Beundrer af hans Komedier og arbejdede utrættelig paa at skaffe 
dem Indpas hos Publikum. Et af de Midler, han benyttede sig af til Opnaaelse 
heraf, var at modernisere Teksten; han ombyttede uden Betænkning de Udtryk 
hos Holberg, der var ude af Brug, med andre i daværende Øjeblik brugte. 
Han bliver aldrig træt af at forsvare disse Ændringer, og ved enhver Lejlighed 
priser ham sine Meningsfæller. Naar Holbergs egne Ord ikke var ham hellige, 
hvad mærkeligt skulde der saa have været i, om han og de af ham stærkt 
paavirkede Skuespillere var gaaet frem paa lignende Vis overfor den sceniske 
Fremstilling og saaledes har moderniseret noget og udeladt andet. I sin Bog ,Om 
Ludvig Holberg som Lystspildigter og om hans Lystspil" optegner Rahbek med 
stor Nøjagtighed de da brugte Smaatræk, altsaa baade de, der alt da var 
Traditionens Eje, og de, der efter hans Mening fortjænte at blive det. Gaar 

man denne Bog igennem, vil det springe i Øjnene hvor mange af disse, der 
skyldes Opfindsomhed hos Skuespillere, der hørte til Rahbeks eget eller endog 
tO et senere Slægtled. Og trods hans store Kærlighed til og dybe Beundring 
for Holberg, havde han ingen ret Forstaaelse af ham. Et Eksempel blandt 
mange er den Serenade, Rahbek lagde Petronius i Munden under Lucretias 
Vinduer; det første Vers lyder saaledes: „Nu tier alle Fugle, — og kun Athenes 
Ugle — opløfter end sin Røst; — den Nattens Stilhed bryde, — højtidelig den 
lyde — til min tilbedtes Lyst!* Dette Ordvalg, ganske uden Slægtskab med 
den Holbergske Sprogtone, vilde nu skurre i literære Tilskueres Øren. At 
Skuespillerne skulde have været heldigere i Valget af deres Moderniseringer end 
Tidens kyndigste Literat synes lidet rimeligt. Saaledes kunde man gisne, at 
den nuværende Holberg-Tradition i Hovedsagen skrev sig fra den Rahbekske 
Tid. Dette er som sagt en Gisning, men ogsaa kun en Gisning. 

Dog kan man ogsaa gøre Rahbek Uret og beskylde ham for at misfor- 
staa Holberg, hvor sligt ikke er Tilfældet. Dette er netop hændet i Anledning 
af Den politiske Kandestøbers Genoptagelse. En anset Literaturkender og 
Kritiker, Redaktør Vi lh. Møller skriver saaledes, at Raadsherrerne ere „ikke 
foregivne Raadsherrer, som det efter en Rahbeksk Misforstaaelse hedder paa 
Teatrets Plakater". Her skal med et Par Citater af Komediens Tekst godtgøres, 
at Rahbeks Opfattelse ingenlunde er nogen Misforstaaelse. Allerførst er der 
Antonius's Ord, „at nogle unge Mennesker hayde bildet ham ind, at han var 
bleven Borgmester, for at see hvorledes han kunde skikke sig derudi"; det 
Udtryk „nogle unge Mennesker" passer kun daarligt paa virkelige Raadsherrer. 
Dernæst de Ord, den hele Intriges Ophav, Abrahams, bruger: „Jeg var nylig i 
Selskab med nogle af Raadet" , „mig behagede ikke samme Raads-Herrers 
Foretagende", „at skikke ham Deputerede, som fra Raadet", og Sanderus Svar 
hertil: „Vi vil selv agere slige Deputerede". Der findes i hele Samtalen mellem 
disse to Herrer intet Ord, der tyder hen paa, at de er virkelige Raadsherrer, 
tværtimod den Maade, Abrahams taler om Raadet og Raadsherrerne, viser 
tydelig, at han ingenlunde er Medlem af Raadet, langt snarere er han en 
udenfor dette staaende fornem Mand, der har Lyst til at spille baade Raadet 
og Statsmanden udi egen Indbildning et rigtigt Puds. Lader man Raads- 
herrerne være ikke foregivne, men virkelige, giver man dem mere godt Humør, 
end der vanligvis forliges med Begrebet Raadsherre, og flere sceniske Ævner, 
end der efter almindelig Antagelse nemmes under en saadan Herres meltunge 
Paryk; efter Slutningen af Hr. Møllers Opsats synes han dog ingenlunde at 
nære Mistro til deres Ævner i saa Henseende. Fremdeles anser han det for 
sandsynlig, at de to Lakejer, der følger Sanderus og Abrahams, spiller en aktiv 
Rolle i Intrigen. Dette synes dog at være at sætte Raadets Anseelse noget i 
Fare, ej blot at lade dets egne Medlemmer spille Komedien med den stor- 
talende Kandestøber, men ogsaa at lade dem mænge sig saa med gemene Lakejer. 
Nej Rahbek har Ret, det er foregivne Personer alle til Hobe, maaske med 
Undtagelse af Lakejerne, og en ret Spillemaade vilde paa det kraftigste accen- 
tuere, at alle disse Personer i Virkeligheden er forklædte unge fornemme 
Mennesker med godt Humør. 

Hvor faatallig det kongelige Teaters egenlige Skuespilpersonale er, viser 
sig, naar det spiller et Skuespil med saa lang en Rolleliste som Den 
politiske Kandestøber, ti for blot at besætte alle Rollerne, maa der tilkaldes 

Hjælpetropper fra Opera og Ballet. Da denne Assistance som oftest er alt 
andet end heldig, møder det Spørgsmaal frem, om Holberg ikke vilde være 
bedre tjænt med, at 2 Roller i samme Komedie nu, som paa hans egen Tid, udførtes 
af én og samme Skuespiller. En væsenlig Betingelse herfor vilde det natur- 
ligvis være, at vedkommende Skuespiller raadede over saa megen Maskerings- 
ævne, at en Sammenblanding af de to Roller blev ganske umulig; hvortil en 
Forandring i Stemmen ogsaa vilde bidrage mægtig. Og vilde denne Opgave at holde 
to Roller i samme Stykke ud fra hinanden ikke være en ypperlig Skole for 
unge Skuespillere? Der er nu f. Eks. Hr. Mantzius; han kunde sikkert have 
godt af saadanne Opgaver, ti han nøjes altid med noget nær den samme 
Maske og den samme Stemme, dog er det højst rimeligt, at to Roller i 
samme Stykke vilde tvinge ham til langt haardere Arbejde paa disse 
Omraader end den lidt magelige Ligegyldighed, han hidtil har vist her. En 
Modsætning til ham er Hr. Poul Nielsen, ti for hver ny Rolle, han faar, 
opfinder han en ny Maske, og Stemmen søger han ogsaa at give en forskellig 
Klang og Fart. Disse Ævner lagde han atter for Dagen i Den politiske Kande- 
støber som Jens Øltapper, medens Hr. Mantzius som Frans Knivsmed ikke 
gjorde ringeste Forsøg i nogen af disse Retninger. 

Det kongelige Teaters Scene synes at have for mægtige Dimensioner til 
de Holbergske Interiører. Anden Akt spiller Teatret saaledes i et Rum af svær 
Størrelse, der langt mere ligner en Hal end Kandestøberens Storstue, ti Teatret 
gaar jo ud fra den meget rigtige Antagelse, at Gollegium politicum holdes bos 
Mester Herman, og den Vært, som Holberg ved en Unøjagtighed har ladet blive 
staaende i anden gennemsete Udgave af Komedien, giver det Navn efter en af 
de 12 Medlemmer af Collegium politicum, Henrik opremser i første Akt, og 
kalder ham Jens Øltapper. Spiller man denne Akt i saa rummelig en Stue, 
der tilmed har dørfri Udgang til en Forstue, gennem hvis Vinduer man øjner 
Gaden, mister Billedet af disse i Skjul politiserende Spidsborgere hele sin 
smaatskaarne Tone, og hvad værre er: Hovedoptrinet, Geskes pludselige Ind- 
træden, gør langt fra den overraskende Virkning, der tilsigtes; den vilde langt 
snarere naas i et lille snævert Rum med Indgang midt paa Bagvæggen, ti saa 
vilde hendes hæftige Opsmækken af Doren straks kunne ses af alle Tilskuere; 
nu ser kun Halvdelen hendes Indtræden. En lignende smagløs Anvendelse 
af Scenens Rumstorhed gør Teatret i de to sidste Akter. Ufattelig er det, 
hvad den første Dekoration skal forestille, maaske en Art Gaard, men hvad 
skal saa det Draperi midt paa Baggrunden være? Scenen er udenfor Mester 
Hermans Hus og maa spilles i en Gadedekoration, hvor Kandestøberskiltet 
peger hans Hus ud. 

Kasino sluttede sin Sæson midt i Maj. Den direktørløse Tid bragte ikke 
noget frem af Værd, et Par gamle Farcer og Operetter, det var alt. Heller 
ikke de andre Teatre har af Nyheder spillet noget betydeligt. Folketeatret har 
i en Udførelse ganske uden Stil præsenteret Hertzs De Fattige« Dyrehave. 
Det kgl. Teaters Opførelse af Mussets udpræget fransk Proverbe En Dør maa 
enten være aaben eller lukket' har paa ny ført Bevis — om end indirekte, saa dog 
kraftig — for at danske Skuespillere spiller bedst i danske Skuespil; baade 
Hr. og Fru Nielsen var fra først til sidst helt ved Siden af deres Roller. 



Arthur Aumont. 




I min Nieces Stambog. 



i. 



1 aa Scenen bag tindrende Rampe 

i Mylren paa Scenens skraanende Bræt, 

der leves jo mere rask og let 
end hjemme under den daglige Lampe. 

Paa Ballet, hvor hele Orkestret 
samstemmig byder: Tuml dig og nyd, 
berus og drukn dig dybt i Fryd! 
du følte dig helt af Budet bemestret. 



Der kommer den Tid, da Tæppet gaar ned, 

og Gassen den slukkes; 
der kommer en Tid, da for Livets Festspil 

Dørene lukkes. 

Der kommer en Tid, da Balsalens Glimmer 

for Daglyset blegner; 
der kommer den Tid da for Livsstormens Kraftgreb 

Drømmene segner. 

Tilskueren. 1887. 29 

I min Nieces Stambog. 



Men saa, min lille Pige! 

saa rinder op den store Stund: 

Livsattestatsens Time. 

Hvad er dens Hovedfag? 

Jeg tror Destillationen 

af alt vi levet har og drømt; 

af alt, hvad ærligt, dybt er følt; 

af Barndomsaar hos Fa'r og Mo'r; 

af Skuffelsernes ramme Most; 

af Glædens Skumvin, naar den højt 

i Elskovs Perler bobled op 

og fused over Glassets Rand. 

Ja kan du destillere snildt 
af det og mange andre Ting 
et Fad med Drik, som smager mildt, 
midt under Slid og Slæb og Mas, 
saa har du dit Laudabilis 
til Livets Attestats. 



S. SCHANDORPH. 




Om Holbergs Komediedigtning, 



Hvo, som betragter den første Periode af Holbergs dramatiske 
Virksomhed, vil uvilkaarlig gribes af Forbavselse og Beundring 
over den uhyre Produktivitet, som Digteren i hine Aar udfoldede. 

Mere end tyve Komedier og deriblandt m^nge af de største 
og vigtigste har han forfattet i knapt tre Aar. For at forklare 
denne Kendsgerning har man gjort opmærksom paa, at Holbergs 
Satirer paa en vis Maade danner det forberedende Stadium til 
hans Komedier, og at navnlig hans Peder Paars indeholder Spirerne 
til mange af hans fortrinligste Lystspiltyper. Denne Iagttagelse er 
sikkert rigtig og træffende, men den viser kun hen paa et Moment, 
som gaar forud for Holbergs Virksomhed som Komedieskriver. 
For fuldt ud at begribe hans forbavsende Frugtbarhed paa dette 
Omraade maa vi kritisk betragte selve den Holbergske Komedies 
Bygning og Bygningsmateriale, dens Teknik og dens Kilder. 



Den Side af Holbergs Komediedigtning, som mindst er i 
Stand til at vække vor Beundring, er sikkert dens Teknik. Skøndt 
det tekniske heller ikke hos Moliére staar i Forgrunden, viser 
denne sig dog paa dette Omraade i sine mest fuldendte Frem- 
bringelser Holberg saa afgjort overlegen, at C. V. Smith's mod- 
satte Paastand synes rent ud ubegribelig. Forskellen mellem begge 
Digtere træder ganske vist svagest frem ved Opfindelsen af Intrigen. 
Ligesom oftere hos Moliére saaledes beror næsten altid hos 
Holberg Forviklingen paa, at en af de optrædende Personer — i 
Reglen Stykkets Hovedfigur — bliver Genstand for et groft Bedrag: 
den politiske Kandestøber gøres tilsyneladende til Borgmester, 



I. 

Jeppe paa Bjærget tilsyneladende til Baron. Undertiden betjæner 
Digteren sig af et meget stort Apparat for at sætte det paatænkte 
Bedrag i Værk: Kandestøberen bliver hjemsøgt af to foregivne 
Raadsherrer, flere Raadsherreinder, to Advokater, en Kærling fra 
Gaden, Oldermanden for Hattemagerlavet og dennes Vederpart, 
en fremmed Præsidents Lakaj og sluttelig af et Regiment Ma- 
troser; Dmkkenboldten Jeppe faar et helt Slot med Tjænerskab 
stillet til sin Raadighed. Men sædvanlig beror Intrigen simpelthen 
paa en Forklædning, der enten iværksættes af den snu Tjæner, 
som f. Eks. i Den ellefte Junii, hvor Henrich optræder som den let- 
troende Bondesøns Fætter, eller af den listige Kammerpige, som 
f. Eks. i Den Stundesløse, hvor Pernille har sin Herre til bedste, 
eller af begge i Forening, som f. Eks. i Jean de France, hvor 
Marthe optræder som fransk Kokette og Espen som hendes Betjænt. 

Er altsaa hos Holberg Tjæneren og Tjænestepigen ofte 
Intrigens Ophavsmænd og Ledere, saa er paa den anden Side 
Elskerparret kun et viljeløst Værktøj i deres Hænder. — Hermed 
staar det ogsaa i Forbindelse, at Elskeren og Elskerinden blandt 
alle den Holbergske Komedies Personer ere mindst individualiserede. 
Denne Mangel er for saa vidt paafaldende, som Holberg — hvad 
hans Begejstring for Ovid og Theokrit og hans Oversættelse af 
en af den sidstnævnte Digters Idyller udviser — meget vel forstod 
at vurdere den erotiske Poesis Betydning. Men han selv, der 
næppe nogensinde havde følt Kærlighedens Magt, formaaede heller 
ikke at skildre dens Fylde og vekslende Former, og han staar i 
denne Henseende langt lavere end sin store Forgænger, som havde 
en saa tragisk rig Elskovserfaring at se tilbage paa. Medens hos 
Moliére de elskende næsten i alle Komedierne ere forskellig- 
artede, er i Holbergs Komedier Leander gennemgaaende den 
ubændig forelskede Yngling, Leonora den undselig forelskede Mø; 
deres Underholdning er oftest intetsigende og svinger mellem 
banale Komplimenter og konventionel Patos. Hvor liden Vægt 
Holbecg selv har lagt paa Skildringen af Kærlighedsforholdet, 
fremgaar maaske klarest af den mærkværdige, men hidtil oversete 
Kendsgerning, at i flere af hans omfangsrigeste Komedier * som 
f. Eks. i Den politiske Kandestøber og Jacob von Tyboe de elskende 
fra Stykkets Begyndelse til dets Slutning end ikke veksle et 
eneste Ord med hinanden. — Som Forviklingen er ligeledes Op- 
løsningen for det meste yderst simpel: er Formaalet opnaaet 
.bliver Hovedpersonen i Reglen oplyst om den stedfundne For- 

mummelse og maa med det gode eller med det onde finde sig i 
sin Skæbne. 

Endnu mere end paa Intrigens Omraade staar Holberg til- 
bage for Moliére med Hensyn til Komposition og Økonomi. Jeg 
tænker ikke herved paa Tidens og Stedets Enheder, — ti disse 
blive i det hele næsten iagttagne lige saa nøje af Holberg, som af 
Moliére, — men paa de forskellige Ubehændigheder og Hindringer 
for Handlingen i det enkelte, som vi saa ofte finde hos vor Digter. 

Medens Moliére i flere af sine mest fuldendte Frembringelser, 
saasom i Le Misanthrope og Les femmes savantes fuldstændig har 
opgivet Monologen, griber Holberg næsten i alle sine Stykker 
til denne Nødhjælp. Og derhos er den Holbergske Monolog kun 
sjælden, som i sidste Akt af den politiske Kandestøber eller i 
første Akt af Jeppe paa Bjærget, et umiddelbart Udbrud af 
Glæde eller Sorg: langt hyppigere tjæner den udelukkende til at 
lade Heltens Karakter fremtræde saa skarpt som muligt og ofte 
bærer den ligefrem Præget af en direkte Meddelelse til Publikum. 
Navnlig ynder Holberg at lade en Biperson optræde i Begyndelsen 
af Stykket for ved en længere Enetale at forberede Heltens Til- 
synekomst og at karaktisere hans herskende Egenskab: saaledes 
jamrer i Begyndelsen af Jeppe paa Bjærget Nille over sin Mands 
Drikkesyge og Dovenskab, i Begyndelsen af Erasmus Montanus 
Jeppe over sin Søns altfor store Lærdom o. s. v. Dog gaar man 
ogsaa her gærne ind paa denne udramatiske Meddelelsesform, 
naar Monologen er saa vittig og kløgtig stiliseret, som det i 
Reglen er Tilfældet hos Fiolberg. Vanskeligere er det at gøre sig 
fortrolig med andre Hindringer for Handlingen. Saaledes vidner 
det visselig ikke om stor dramatisk Behændighed, at Intrigens 
Ophavsmænd næsten i alle Holbergs Komedier i Forvejen vidtløftig 
udvikle, hvad de have i Sinde at anstifte, og endnu mindre be- 
gribe vi , af hvad Grund de optrædende Personer ofte anstille 
lange Undersøgelser om noget, som vi lige i Forvejen have set 
med vore egne Øjne. Handlingen staar fuldstændig stille, medens 
i den politiske Kandestøber Raadsherrernes Fruer diskutere om 
Geskes Plumphed, eller medens i det lykkelige Skibbrud Gottfried 
og Henrich udførlig sammenligne deres Herrers forskellige Adfærd. 
Ofte mangle de enkelte Scener ogsaa den indre organiske Sammen- 
hæng, for saa vidt de enkelte Personers Optræden hyppig slet ikke 
motiveres; er en Persons Nærværelse nødvendig, hedder det i 

Reglen simpelthen: men der ser jeg N. N. komme, hvorefter den 
ventende ogsaa træder op som en deux ex machina. 

Paa Grund af denne tekniske Ubehjælpsomhed, der snarere 
erindrer om Plautus dramatiske Praksis, end om Molieres sceniske 
Kunst, forstaa vi lettelig, at Holberg kun har høstet faa Triumfer 
paa den egentlige Intrigekomedies Omraade. Kun to af hans 
Lystspil Henrick og Pernille og De Usynlige tilhøre denne Kate- 
gori. I det første Stykke morer Henrich sig i Leanders Fra- 
værelse med at optræde som grand seigneur og forelsker sig snart 
i den smukke Pernille, som spiller Leanders Kærestes, den fra- 
værende Leonoras Rolle. Deraf opstaar nu en Række Misfor- 
staaelser: Leander og Leonora, der gensidig holde hinanden for 
troløse, skilles i Vrede, indtil endelig Sandheden kommer for en 
Dag og de elskende atter forsone sig. Ogsaa Henrich og Pernille 
beslutte sig, da den første Skuffelse er overvunden, til at vandre 
sammen igennem Livet. De Usynlige er Holbergs eneste Forsøg i 
den egentlige Maskekomedie, Leander har forelsket sig i en maskeret 
Dame og hans Tjæner Arleqvin, der begynder at blive ked af sin 
trofaste Columbine, faar snart Lyst til at følge sin Herres Eksempel 
Men medens Leander bliver rigelig belønnet for sin Tillid ved sin 
usynliges Skønhed, viser Arleqvins udkaarede sig at være et 
rynket gammelt Kvindemenneske, hvis Hæslighed i Hast driver 
ham paa Flugt. Den forsmaaedes Broder, der ligesom denne 
selv er i Forbund med Columbine, holder ham imidlertid tilbage og 
slipper ham kun løs paa den Betingelse, at han angerfuld vender 
tilbage til sin Kæreste. Holberg ansaa disse to Stykker i teknisk 
Henseende for at være mønsterværdige (Epistler Nr. 66, 374), 
men i begge er Intrigen og de parallele Dobbelthandlinger lige 
usandsynlige, og den vittige Dialog formaar lige saa lidt som de 
mange virksomt komiske Scener at lade os glemme Kompositionens 
haandgribelige Mangler. 

Den Holbergske Komedies tekniske Svagheder ere lige saa 
forstaaelige som undskyldelige, naar man betænker, at Holberg, 
der ikke havde nogen indenlandsk Forgænger af Betydning at se 
tilbage paa, og som i Aaret 1722 ikke kunde være i Besiddelse 
af nogen stor dramatisk Erfaring, havde paataget sig i kortest 
mulige Tid at forsyne det nys oprettede Teater med et fast 
Repertoire af originale Lystspil ; man maa snarere undre sig over, 
at Fejlene ikke ere talrigere eller af alvorligere Natur. De kunstner- 
iske Mangler indskrænke sig imidlertid ikke til de først digtede 

Komedier. De genfindes paa mange Punkter ogsaa i de senere 
affattede, og Begynderarbejder som Den politiske Kandestøber 
og Jean de France staa i teknisk Henseende — om end be- 
hæftede med adskillige Ufuldkommenheder — endogsaa betydelig 
højere end senere Frembringelser som Pernilles korte Frøkenstand 
og Mascaraden, hvilket sidste Lystspil Prutz ganske med Urette 
kalder »et af Holbergs bedst udarbejdede og omhyggeligst be- 
handlede Stykker«. Alligevel er det ikke ganske rigtigt, naar 
A. Legrelle og G. Brandes paastaa, at der ikke er nogen egentlig 
Udvikling at spore i Holbergs dramatiske Virksomhed. Ganske 
vist: en trinvis fremadskridende Udvikling som hosMoliére, Lessing, 
Ibsen finde vi ikke hos Holberg; men at ogsaa han stræbte efter 
en højere kunstnerisk Fuldkommenhed og i denne Henseende 
gjorde væsentlige Fremskridt, se vi af den Kendsgerning, at han 
underkastede en Række af sine Stykker en mere eller mindre 
indgribende Omarbejdelse. Hvorvidt Holbergs Virksomhed i denne 
Retning strakte sig, lader sig imidlertid ikke i fuldt Omfang 
efterspore, da et betydeligt Antal af hans Stykker først bleve 
trykte, længe efter at de vare affattede. Saaledes blev f. Eks. 
Erasmus Montanus og Hexerie eller Blind Attarm, som efter 
Holbergs Forsikring allerede vare »færdige« 1723, først udgivne i 
Aaret 1731. Men den modne kunstneriske Indsigt, hvormed begge 
disse Stykker ere opbyggede, gør det dog usandsynligt, at de 
skulde foreligge i deres oprindelige Skikkelse i Udgaven af 1731, 
navnlig naar vi betænke, at Holberg senere grundig omarbejdede 
flere andre af de 1723 »færdige« Stykker, og at de Forandringer, 
som han gennemførte, næsten altid ere tekniske Forbedringer. 
Digteren bestræber sig efter Ævne for at udskille alt overflødigt og 
forstyrrende: unødvendige Monologer, som i den første Affattelse 
af Den Vægelsindede stryges: episodiske Optrin som f. Eks. flere 
Gratulationsscener i den ældste Udgave af Barselstum udelades: 
Bipersoner, som Filosofen Peder Iversen (senere Magister Petronius) 
i første Akt af Den Vægelsindede blive enten bragte i Forbindelse 
med Handlingen eller ganske fjærnede, som den ene Officer og 
den ene fulde Mand i den fjærde Akt af Barselstuen: apologetiske 
Udviklinger om den Holbergske Komediedigtnings Værd og Nytte, 
som de, der oprindelig fandtes i begge de nævnte Stykker, bort- 
skæres o. s. v. 

Men ingensteds se vi Bestræbelsen efter at gøre Handlingen 
simplere og mere sammentrængt fremtræde stærkere end ved 

Bearbejdelsen af Mester Gert Westphaler. Det oprindelig af fem 
Akter bestaaende Lystspil er sammentrængt til én Akt og saa 
grundig smeltet om, at det, som Holberg siger, kan passere 
for ganske nyt. Hovedfejlen ved femakts Stykket bestaar dels i 
det store Antal episodiske Figurer, det indeholder, dels deri, at to 
indbyrdes uafhængige Handlinger løbe Side om Side. Den første 
Handling drejer sig om Mester Gerts Frieri til Apotekerens Datter: 
Gentagne Gange forsøger vor Helt, energisk opmuntret af sin 
Moder, at røgte sit Ærinde hos den unge Pige, men hver Gang 
henfalder han til sin slette Vane at tale om politiske Affærer, saa 
at den unge Dame for at blive ham kvit griber til det plumpe 
Middel at helde ham en Skaal Vand over Hovedet. Den anden 
Handling bestaar i Mester Gerts Strid med Spiseværten. Gert 
har fordrevet dennes Gæster med sin Snak, bliver ved Tobias 
Prokurators Hjælp stævnet af Værten og tilsidst urimeligvis dømt 
til at tie stille i tre Dage. Begge Handlinger afbrydes gentagne 
Gange af en stor Mængde Bipersoner, som ikke have det mindste 
at gøre med Stykkets Kærne: i første Akt optræde to ubekendte, 
Niels og Henning samt en Tiggerkvind, i anden en Haderslever, 
der søger sig en Bolig, i fjærde Akt en Flensborger, der vil 
barberes og i femte Akt en gaadefuld Herr Theophilus, der ganske 
umotiveret foredrager Stykkets Moral. For at skaffe Orden i dette 
Kaos var en kraftig Indgriben nødvendig, og vi se da ogsaa, at 
Holberg ikke har skaanet sit eget Værk. I den kortere Affattelse 
have vi kun at gøre med Mester Gerts Frieri; hele den anden 
Handling er bortskaaren og af dens Personer er kun Tobias 
Prokurator bleven tilbage, der imidlertid i enakts Stykket fungerer 
som Gerts Retsbistand imod Apotekeren. Den første Handling er 
derimod udvidet, uddybet og opbygget med strængere Konsekvens. 
Af de episodiske Figurer er Hadersleveren bragt i Forbindelse 
med Handlingen, i det han er bleven Apotekersvend og saaledes 
meget passende kan modtage Gert, da denne vil aflægge Apotekeren 
sit Besøg. Derimod ere alle øvrige, Niels og Henning, Tigger- 
kærlingen, Flensborgeren og Theophilus ubarmhjærtig fjærnede; 
men Holberg har ved Tildigtning af nye Personer sørget for 
rigelig Erstatning. For det første er Monsieur Leonard, Apoteker- 
datterens Elsker, kommen til. Saa vel han som hans Leonora 
adskille sig i høj Grad til deres Fordel fra de sædvanlige Holbergske 
Elskerpar. I Stedet for den konventionelt undselige Leonora, som 
vi kende fra de øvrige Komedier, finde vi her en drilagtig Skælm, 

i Stedet for den konventionelt lidenskabelige Leander fører Digteren 
os en undselig Bejler for Øje, — et Elskerpar af et saa nationalt 
og individuelt Præg, som Holberg ikke har skildret det i nogen 
anden af sine Komedier. Med et Par Pennestrøg har han tegnet 
begges Billeder i den yndefulde, af Rahbek saa uforstandig dadlede 
tredje Scene: 



Leonora. 

Leonard. 
Alteration. 

Leonora. 

Leonard, 
mine Øyen. 

Leonora. 

Leonard. 



Ey see, det er Monsieur Leonard. 

Ach min hierte Jomfrue, jeg kand ikke see hende uden 

Hvi saa min Herre? Har jeg da saadant fælt Aasiun? 
Ney tvertimod; jeg vilde ønske, at hun saae hæslig ud i 



Det er et særdeles Ønske. Jeg vilde gierne vide Aarsag dertil. 
Aarsagen dertil, skiønne Jomfrue! er denne ... Ach hvad 
hielper det mig at give Aarsagen tilkiende? Adieu, smukke Jomfrue gid det 
altiid gaae hende vel. 



End videre staar i enakts Bearbejdelsen Tjænerparret Henrich 
og Pernille ved Siden af de elskende og aabner Stykket med en 
kostelig, næsten Shakespearesk Dialog. Af de nye Figurer er ogsaa 
Onkel Gottard i Forbund med de unge, medens en Notar, der 
skal opsætte Ægteskabskontrakten, snarere staar paa den svadsige 
Barbers Side. Ved Hjælp af disse Personer er det i enakts Stykket 
lykkedes Holberg at spinde en Intrige, der er saa meget virk- 
ningsfuldere, som den ikke beror paa Forklædning eller over- 
hovedet paa udvortes Øjenforblændelse, men let og utvungent 
fremgaar af Hovedpersonens Karakter; det drejer sig blot om, i 
det afgørende Øjeblik at bringe den snakkesalige til at aabne sin 
Tales Strøm. Dette er imidlertid ikke saa let, som man kunde 
tro, da Mester Gert er fast besluttet paa nu for Alvor at holde 
sin Tunge i Tømme og endogsaa har ladet Notaren prøve sin 
Standhaftighed. Alligevel lykkes det i den virkningsfulde Slut- 
ningsscene den gode Onkel Gottard at indvikle Gert i en politisk 
Samtale, og medens dette gaar for sig, bliver den skønne Leonora 
gift med hans Medbejler. Ligesom der ikke forekommer nogen 
kunstig Forklædning, saaledes finder der heller ikke her som 
saa ofte ellers en pludselig Omvendelse Sted til Slutning. Ja vor 
Helt er saa langt fra at ville omvende sig, at han for bedre at 
kunne tilfredsstille sin Lidenskab tænker paa at udvandre til en 
anden Stad »hvor Lærdom er meer agtede 



Digitized by 



430 



Om Holbergs Komediedigtning. 



Mester Gert Westphaler indtager ikke blot i teknisk Hen- 
seende den højeste Rang blandt Holbergs Komedier: ogsaa rent 
stofligt er Stykket en af hans originaleste Frembringelser. Saa vidt 
vi kunne se, har han hverken laant Fabel eller Karakterer eller 
enkelte Træk fra et fremmed Forbillede. Dette lader sig ikke i 
samme Omfang paastaa om Holbergs øvrige Lystspil. Tvært imod: 
han har i mange Komedier i meget stor Maalestok benyttet sine 
Forgængere, og denne stærke Benyttelse af den tidligere Literatur 
er et yderligere Moment, som vi maa tage Hensyn til, naar vi 
fuldstændig ville begribe hans forbavsende Produktivitet. At Hol- 
berg laante fra den tidligere Literatur er en Kendsgerning, som 
længe har været bekendt, og den bestyrkes ved det overvættes 
rige Materiale, hvilket flittige og fortjænstfulde Forskere, som 
Rahbek, Prutz, Skavlan og andre have ophobet. Dog pleje de 
nævnte lærde i Reglen at nøjes med at konstatere, at Holberg 
har laant dette eller hint fra denne eller hin Forgænger uden 
kritisk at undersøge, paa hvilken Maade Laanet fandt Sted, og 
det omfangsrige Stof er saa lidet sigtet, at man ikke sjælden kan 
forfølge en og samme Fejl fra Rahbek til Skavlan. Imidlertid 
havde ogsaa den strængere videnskabelige Udforskning af Holbergs 
Kilder taget sin Begyndelse med Legrelles epokegørende, lige saa 
aandfulde som strængt metodiske Værk: »Holberg considéré comme 
imitateur de Moliére«. Skøndt Legrelles for over tyve Aar siden 
udkomne Bog ved sit Æmne skulde synes at have Krav paa alle 
Nordboers Deltagelse, og skondt den ved sin Metode er et af de 
allervigtigtigste Hovedværker i den skandinaviske Literaturhistorie, 
har den mærkeligt nok hidtil ikke funden nogen Oversætter. Hvor 
mange Danske kende den? 

Den geniale franske Forsker betragter det først og fremmest 
som sin Opgave at fremdrage de mellem Holberg og Moliére be- 
staaende Analogier og forsøger navnlig at eftervise, paa hvilke 
Punkter Moliére var Holbergs direkte Forbillede. Derimod komme 
Laanene selv først i anden Linje i Betragtning for Legrelle og 
blive ikke altid korrekt bedømte af ham. Vor Opgave skal nu 
bestaa i, kritisk at undersøge, ikke blot hvad Holberg har fælles 
med sine Forgængere men fremfor alt ogsaa, hvorledes han 
forstod at bearbejde, hvad han laante fra den tidligere Literatur. 

De Laan, som sædvanligvis falde mest i Øjnene og hyppigst 
blive fremhævede, ere de, som bidrage mindst til at karakterisere 
Holberg: de talrige løsrevne Enkeltheder, som han har taget 

fra sine Forgængere. Naar vi se bort fra de Træk, som stamme 
fra Novelleliteraturen , har Holberg disponeret over hele Lystspil- 
literaturen fra Aristophanes til Moliéres Efterfølgere med suveræn 
Vilkaarlighed og snart benyttet løsrevne Indfald, snart Repliker og 
hele Scener for sine Formaal. Mindst har han i denne Henseende 
den græske og romerske Komedie at takke for. Et Par Indfald af 
Aristophanes, med hvem Holberg overhovedet først sent blev 
fortrolig, har han meget snildt forstaaet at anvende. I »Skyerne c 
foreslaar Strepsiades at tage Maanen ned fra Himlen for i Fremtiden 
at afskaffe Terminsdagen, en Ændring, som ogsaa Hr. Skyldenborg 
Den ellefte Junii I, 6 hjærtelig længes efter. Den nævnte Strep- 
siades maa senere hen saa vel teoretisk som praktisk af sin filosofisk 
dannede Søn Pheidippides erfare, at en Søn har Ret til at slaa 
sine Forældre, hvilken Anskuelse ogsaa den in philosophia instru- 
mentali velbevandrede Erasmus Montanus V, 2 forstaar at forsvare 
med de samme Argumenter som sin Forgænger. — Sin Yndling 
Plautus skylder Holberg de dybsindige Refleksioner, som Jeppe 
paa Bjærget anstiller over Ævnen til at kunne styre sine Ben; 
Pseudolus i femte Akt af Stykket af samme Navn har allerede 
hengivet sig til ganske lignende Betragtninger. Og den store 
Stormscene i sidste Akt af Jacob von Tyboe har Holberg direkte 
laant fra fjærde Akt af Terents' Eunuch. 

Fra den italienske Maskekomedie, saaledes som den fore- 
ligger i Gherardis Théåtre italien har Holberg laant en saadan 
Vrimmel af komiske Træk, at det vilde være umuligt her endogsaa 
blot at anføre et Udvalg deraf. Naar f. Eks. i Henrick og Pernille 
I, 4 den som Kavaler optrædende Tjæner lader sin hengivne Arv 
agere Skytte, saa beror dette paa Forbilledet af Les Chinois, hvor 
den forklædte Harlekin sender Mezzetin i Forvejen som Jæger, og 
de patetiske Talemaader, som Harlekin i De Usynlige III, 1 hen- 
vender til Træer, Urter og Asparges, hidrører paa lignende Maade 
fra La cause des Femmes. Saaledes genfindes ogsaa i Jeppe paa 
Bjærget et Par af Heltens fortvivlede Vittigheder dels i Le Mercure 
galant, dels i La Matrone d'Ephése, og selv de rørende Afskedsord, 
som han retter til sin Datter Marthe, ere ikke udsprungne af hans 
eget Hjærte, men møde os, som A. v. Weilen har eftervist, næslen 
ligelydende i Les souhaits i femte Bind af Gherardis Samling. Ved 
Siden af det italienske Teater har Holberg ogsaa paa mange enkelte 
Punkter benyttet Moliére. Ligesom den forklædte Tjæner i Henrick 
og Pernille I, 6 kommer i Portechaise for at besøge sin udkaarede, 

saaledes se vi i Les Précieuses ridicules, Scene 9, Mascarille i et 
lignende Optog optræde som foregiven Marquis for at bringe Cathos 
og Madeion sin Hylding. — Og Slutningsscenen i De Usynlige, hvor 
Harlekin med Vaabenmagt bliver bragt til Fornuft af Broderen til 
sit Hjærtes Dame, er en Efterligning af det sidste Optrin i Le 
mariage forcé, hvor Alcidas med dragen Kaarde tvinger Sganarelle 
til at holde Bryllup. Ogsaa i Mascaraden finde vi paa flere 
Punkter Moliére'ske Reminiscenser. Saaledes svare de paa gen- 
sidig Misforstaaelse beroende Undskyldninger mellem Leonard og 
Jeronimus (III, 4) nøje til dem, der forekomme i Le dépit amoureux 
(III, 4) imellem Albert og Polidore. 

Lignende Laan har Holberg ogsaa hist og her optaget hos 
Moliéres Efterfølgere. Det mest slaaende Eksempel danner maaske 
Samtalen imellem den forsvirede Leander og hans Tjæner i Idasca- 
raden (I, 1); denne er, som Ellinger fornylig med Rette har frem- 
hævet, en direkte Efterligning af det tilsvarende Optrin mellem 
af Valére og dennes Tjæner i Regnards Le Joueur (I, 4). 

Men ikke blot enkelte Træk, ogsaa Fabel og Karakterer 
har Holberg undertiden laant fra den tidligere Literatur, og det er 
klart, at dette Slags Laan ere langt vigtigere end de hidtil omtalte. 
Betragtningen af disse aabner os et Indblik i Holbergs aandelige 
Værksted, den lader os erkende, hvorledes Fortidens Billeder 
spejlede sig i hans Sjæl, og hvordan han formaaede at omskabe 
dem efter sit Tykke. 

Ikke ganske faa af Æmnerne til sine Komedier har Holberg 
laant af det 17de Åarhundredes Novelleliteratur. Fra denne 
Kilde stamme for det første hans to ofte omtalte Intrigestykker. 
Handlingen i Henrich og Pernille er laant fra Gervantes Novelle 
om det bedragelige Giftermaal. Hovedpersonerne i denne Fortæl- 
ling er den fattige Fændrik Campuzano og den lige saa fattige 
Tjænestepige Estefania, der gensidig rose sig af deres foregivne 
Rigdomme og til Slutning gifte sig med hinanden. Men da 
Estefanias Herskab vender tilbage, bliver Bedrageriet aabenbart 
og Herligheden faar en hurtig Ende. I den Cervanteske Novelle 
finder der imidlertid ingen Dobbelt-Handling Sted: Tvistighederne 
imellem Leander og Leonora og begges sluttelige Forsoning er 
Holbergs egen Opfindelse. Paa lignende Maade har han i De 
Usynlige udvidet sit Forbilleds Intrige. Grundmotivet har han her 
ligeledes laant fra en spansk Fortælling, der findes i niende Kapitel 
af første Bind af Scarrons Boman comique; men medens her 

Don Carlos af Aragonien i ugevis bliver stillet paa Prøve af den 
maskerede Prinsesse, kommer den Holbergske Leander til Maalet 
i den foreskrevne Tid af fire og tyve Timer. Og medens der hos 
Scarron ikke er Tale om nogen Tjæner hos Helten, har Holberg 
tildigtet en hel parodierende Bihandling mellem Harlekin og 
Columbines forklædte Veninde og derved stillet den egentlige 
Hovedhandling med dens traditionelle Erotik saa temmelig i Skygge. 

Medens begge de nævnte Stykker ere fremgaaede af den 
spansk- franske Novelleliteratur, bero andre i højere eller ringere 
Grad paa Jesuiten Jacob Bidermann's berømte Utopia. I 
Jacob von Tyboe stammer Intrigens Kærne — , Forvekslingen af 
de to Pengepunge, der ere overgivne Værten til Opbevarelse, — 
nøje overens med en Fortælling i Utopia (V, 35, 41), men den 
øvrige Handling stammer fra en anden Kilde. Derimod ere de 
to Bedrager -Komedier: Den pantsatte Bondedreng og Det ara- 
biske Pulver at betragte som dramatiserede utopiske Historier. 
Ligesom hos Bidermann (V, 45 — 51) Gavtyven Gosmus udgiver en 
stakkels Landmand for en højtstillet Prælat og i dennes Navn ud- 
fører en Række Bedragerier, men tilsidst gør sig usynlig og over- 
lader de plukkede til deres Skæbne, saaledes lader i det Holbergske 
Stykke Hr. Leerbe.itel i Forening med sin Medhjælperske Pernille 
en taabelig Bondeknøs optræde som Pfalzgreve for paa lignende 
Maade at narre en Gæstgiver og forskellige Handlende. Men 
medens i Utopia den uskyldige Bonde til sidst bliver hængt for 
Hr. Cosinus' Misgerninger, lader Holberg Pfalzgreven slippe med 
Skrækken og uskadt bringe hjem af sine Forældre. 

Paa dybere Maade end i det nys nævnte Stykke har Holberg 
i Det arabiske Pulver behandlet et beslægtet Problem. I Utopia 
(VI, 410) lykkes det to Svindlere ved Hjælp af et tilsyneladende 
billigt, men i Virkeligheden af Guldstøv bestaaende Pulver at 
overbevise en enfoldig gammel Mand, om at de ere i Stand til at 
frembringe Guld i ubegrænset Mængde. Efter at de ere blevne 
rigelig belønnede, skynde de sig hurtig bort, hvorpaa Bedrageriet 
snart kommer for en Dag. Paa samme Maade se vi ogsaa hos 
Holberg, hvorledes to Spidsbuber have den lettroende Polidor til 
bedste; men Udgangen er i begge Tilfælde forskellig. Efter at 
Guldmageren og hans Ven ere forsvundne og Rygtet om Polidors 
Rigdom har udbredt sig, bliver denne pludselig hjemsøgt af en 
Mængde Beundrere, Lejlighedsdigtere og lignende Klienter, som 
forsikre ham om deres Veneration og anbefale sig til hans Be- 

vaagenhed. Men da snart efter Bedrageriet bliver aabenbart, ere 
de gode Venner de første til at lade ham i Stikken og de udle 
ham oven i Købet til Løn for hans Taabelighed. Men for Polidor 
have disse Tildragelser været en gavnlig Lære; han beslutter at 
opgive Alkymien og for Fremtiden at føre et nyttigere Liv. For- 
tællingen hos Bidermann beretter os kun om et vellykket Skælms- 
stykke; Holbergs Lystspil lægger os Lykkens Forgængelighed og 
Venskabets Ubestandighed paa Sinde. 

I endnu højere Grad end ved de foregaaende Komedier har 
Holberg i sin Jeppe paa Bjærget forstaaet selvstændig at om- 
forme et fra Utopia laant Æmne. Det er den bekendte Historie 
om den drukne Bonde, der af en Adelsmand for Spøg bliver gjort 
til en fornem Herre, som saadan igen drikker sig fuld og 
bringes tilbage til sin forrige Tilstand, hvorpaa han pro formå 
bliver dømt for Tilegnelse af fyrstelige Rettigheder, derefter hængt 
op, igen taget ned og tilsidst sendt hjem med en Dusør. 

Denne Fabel har Holberg med stor Troskab bibeholdt, men 
han har saaledes uddybet Skildringen af Heltens Karakter, at i 
denne Henseende ingen af hans øvrige Komedier formaar at maale 
sig med Jeppe paa Bjærget. Med Rette har Georg Brandes frem- 
hævet det Mesterskab, hvormed Holberg her i Modsætning til den 
Praksis, han ellers øver, i lige Grad, har forstaaet at iagttage alle 
Karakterens Sider. Men Jeppe adskiller sig ogsaa i en anden Hen- 
seende fra de øvrige Holbergske Typer. Medens Hovedpersonens 
psykologiske Udvikling ellers for det meste foregaar temmelig 
springvis — man tænke kun paa den Prompthed, hvormed Heltene 
gaa i Fælden, paa deres hurtige Omslag og pludselige Omvendelser 
til Slutning — se vi i Jeppe paa Bjærget, hvorledes den sjælelige 
Udviklings enkelte Stadier ganske jævnt og med indre Nødvendig- 
hed fremgaa af hinanden. Medens i Utopia Bonden bliver fundet 
i beruset Tilstand, viser Holberg os i den fortrinlige første Akt, 
hvorledes Jeppe i Begyndelsen kæmper imod sin Lidenskab, men 
hvorledes den Skridt for Skridt overvælder ham, indtil han sluttelig 
falder bevidstløs om. Ligeledes kunne vi hos Holberg forfølge alle 
Udviklingstrin, som Jeppe efter sin Opvaagnen i Baronens Sæng 
tilbagelægger, før han bliver overtydet om, at han er en stor 
Herre. Men efter at han er naaet til denne Overbevisning, gør de 
ved hans Trældom hidtil tilbagetrængte plebejiske Instinkter, lav 
Hævnsyge og raa Sanselighed, sig gældende af sig selv, indtil 
endelig alle Følelser lidt efter lidt drukne i Vinens Rus. Ogsaa efter 

hans Genopvaagnen som Bonde kunne vi trinvis forfølge hans 
Følelser indtil det Øjeblik, hvor alle hans gode Drifter, efter at 
han er bleven dømt til Døde, give sig Luft i de rørende Afskedsord 
til hans Børn og til hans Husstand. Men medens Bonden i Utopia 
til Slutning uden videre Eftertanke beroligede sig ved den Gave, 
man havde skænket ham, stiger Jeppes Forbavselse og Forvirring 
stadig, efter at han er bleven taget ned af Galgen. Hermed staar 
det ogsaa i Forbindelse, at Holberg for ikke at lade Gaaden uløst, 
har tilføjet en ny Episode, hvorved Jeppe faar Klarhed over, hvor- 
ledes Sagerne have tildraget sig, saa at han beskæmmet maa snige 
sig bort. Men til Slutning optræder Baron Nilus, Æventyrets 
Ophavsmand, for at forkynde Komediens Moral. 

Naar denne Slutning, som enhver føler, ikke efterlader et 
ganske tilfredsstillende Indtryk, saa ligger det ikke deri, at Jeppes 
sjælelige Tilstande ikke ere skildrede med psykologisk Sandhed, 
men det beror paa den Omstændighed, at der er en indre Strid 
tilstede mellem Fabel og Karakterskildring. Holberg har villet 
forvandle den Bidermann'ske Fortælling til en moralsk Komedie 
af det Indhold, at det ikke gaar an at lade Bønder og Almuesfolk 
faa Magten i Hænde. For at illustrere denne Sandhed maatte 
der imidlertid, ligesom i den politiske Kandestøber, fremstilles en 
Person, der selv tragter efter at beklæde en indflydelsesrig Stilling. 
Men den stakkels Jeppe har ingen som helst Ærgærrighed. Uden 
Medvirkning fra sin Side bliver han gjort til Baron og derefter til 
Bonde igen. Derfor formaar den hele Farce heller ikke at udøve 
nogen som helst opdragende Virkning paa ham, og derfor finder 
der til Slutning heller ikke nogen Omvendelse af Helten Sted, 
saaledes som det ellers saa ofte er Tilfældet hos Holberg; tvært 
imod: Jeppe gaar til Grunde og Baron Nilus forkynder Moralen 
dertil. At Holberg saaledes her ikke har naaet, hvad han til- 
stræbte, synes dog af ringe Betydning, naar vi betænke, hvad han 
opnaaede uden at have tilstræbt det. Det var hans Hensigt at 
advare og forbedre ved at fremstille et afskrækkende Eksempel, 
men det faldt i hans Lod at belyse og opklare nogle af Menneske- 
sjælens skjulteste Dybder. 

Har Holberg saaledes laant ikke faa af sine Komedieæmner 
fra Novelleliteraturen , saa har hans Benyttelse af ældre og yngre 
Dramatikere været endnu mere omfattende. 

Fra den romerske Komedie har han laant begge sine 
Soldaterstykker. I Jacob von Tyboe var, som vi have set, den 

egentlige Intrige laant fra Bidermanns Utopia. Men Skildringen 
af Praleren selv beror paa en Sammensmeltning af Pyrgopolinices 
i Plautus 1 Miles gloriosus med Thraso i Terents' Eunuch. Den 
førstnævnte ligner den Holbergske Storpraler i, at han gærne 
hører sine Krigsbedrifter berømme, den sidstnævnte i, at han 
gærne hører sin Vittighed rose; men for øvrigt er han ligesom 
begge de to en Praler og en Kujon. Om end saaledes Jacob von 
Tyboe ikke indeholder nye Karaktertræk af Betydning, har Holberg 
dog forstaaet virksomt at fremhæve sin Helt, idet han stillede 
ham lige overfor en Pedant som anden Hovedfigur, og det er 
lykkedes ham at iføre begge et saa dansk Klædebon, at de endnu 
stadig høre til hans populæreste Lystspilfigurer. Medens Jacob 
von Tyboe spiller i København, har Holberg af Hensigtsmæssig- 
hedsgrunde forlagt Skuepladsen for Diderich Mensclien-Skræk til 
Venedig. Herr Menschen- Skræk er en lige saa stor Praler 
som Jacob von Tyboe, men medens denne kun viser sig fejg lige 
overfor Mænd, skælver hin endnu mere for sin Kone. Denne 
Dame har nemlig nys bragt i Erfaring, at hendes Gemal har købt 
en Skønjomfru ved Navn Hyacinthe af en Jøde til stor Smerte for 
Pigens Elsker, den unge Leander. Ved Hjælp af Leanders Tjæner, 
Henrich, lykkes det hende nu at spinde en Intrige, hvorved Jom- 
fruen bliver overleveret til sin Leander, medens Fru Menschen- 
Skræk forklædt som Hyacinthe føres i Armene paa sin Ægteherre. 
Og medens denne bliver tugtet af sin krænkede Hustru, viser det 
sig, at Hyacinthe i Virkeligheden er en fornem Frøken og Sø- 
skendebarn til Leander, saa at saa vel hans Fader som dennes 
Søster, Pigens Moder, med Glæde give deres Samtykke til Bryl- 
luppet. Den Intrige, hvorved Købmanden bliver narret for Pigen, 
er en fri Bearbejdelse af Fabelen i Plautus's Pseudulus; men Krigs- 
manden selv er en Efterligning af Therapontigonus i Plautus's 
Curculio, og den Manøver, hvorved Praleren bliver narret for 
Jomfruen er, ligesom den Opdagelse, at denne sidste er af fornem 
Herkomst, laant fra det sidstnævnte Stykke. Medens Holberg har 
formet Jacob von Tyboe til en udpræget dansk Figur uden at 
tildele den væsentlig nye Karakteregenskaber, har han omvendt i 
Diderich Menschen-Skræk givet Afkald paa at nationalisere Helten, 
men til Gengæld, idet han tildigtede Konens Figur, ladet hans 
Fejghed fremtræde langt stærkere, end det var Tilfældet hos 
Plautus. Trods de mange Laan er Stykket derfor i Grunden 
originalere end den berømtere Komedie om den danske Stortaler. 

I indre Værd staa begge Stykker imidlertid langt tilbage 
for det eneste Lystspil, som Holberg har laant fra det spanske 
Teater. Som Gigas har eftervist, stammer Holbergs Jean de 
France saa nøje overens med Moretos: El lindo Don Diego, at 
ri intet Øjeblik kunne være i Tvivl om Stykkets Kilde. I begge 
Stykkerne se vi en nys tilbagekommen Modenar, der ikke mere 
finder Behag i de hjemlige Forhold; i begge Stykker erfare vi, at 
den for ham bestemte Brud hemmelig elsker en anden, i begge 
Stykkerne optræder en kvindelig Intrigant, hvem det lykkes fuld- 
stændig at fordreje Hovedet paa Helten, saa at der nu ikke staar 
mere i Vejen for de elskendes Forening. Kun Slutningen af det 
danske Stykke er forskellig fra det spanskes: medens hos Moreto 
Helten virkelig gifter sig med den foregivne Grevinde og bagefter 
inaa finde sig i sin Skæbne, rejser hos Holberg Taaben, lokket af 
en opdigtet Efterretning, efter den formentlige Kurtisane og iler 
dermed sin Undergang i Møde. Trods denne vidtgaaende Over- 
ensstemmelse har Holberg i dette Stykke erhvervet sig større For- 
tjæneste af Handling og Karaktertegning end i de forrige. Idet 
han tildigtede Heltens Forældre, den karaktersvage, jammerlige 
Fader og den herskesyge, taabelige Moder, har han ikke blot ud- 
videt og oplivet Handlingen — jeg erindrer blot om den beundrings- 
værdige Dansescene (I, 6) — men ogsaa skabt en saa gunstig 
Baggrund som muligt for Fremstillingen af Hovedfiguren selv. 
Og denne adskiller sig paa sin Side meget væsentlig fra sit spanske 
Forbillede. Efter sin Sædvane har Holberg ogsaa her nationaliseret 
Karaktererne: den spanske Don Diego er bleven til en dansk Hans 
Frandsen. Men medens hin er en indenlandsk Taabe, viser denne 
os Billedet af en Laps, hvem først en Pariserrejse har gjort til en 
Modenar. Komedien vender sig ikke blot imod Modenarre og 
Modedaarskab overhovedet, den vil tillige bekæmpe Datidens 
tankeløse Sværmeri for Frankrig. Og fordi Holberg erkendte, at 
der her forelaa en Fare for Nationen, forvandlede under hans 
Hænder Moretos lystige Komedie sig til et satirisk Drama, bitrere 
og ubarmhjærtigere end noget af Holbergs øvrige Lystspil. 

I den danske Affattelse af dette Skuespil hedder Elsker- 
parret Antonius og Elsebet og den opfindsomme Tjænestepige 
Marthe. Sædvanligvis føre hos Holberg disse tre regelmæssig 
tilbagevendende Personer Navnene Leander, Leonora og Pernille og 
i lige Maade have ogsaa andre af de til Stykkernes faste Besæt- 
ning hørende Figurer deres staaende Navne. 

Tilskueren. 1S87. 30 

Denne Ejendommelighed har Holberg laant fra detGherardiske 
Théåtre italien, hvor f. Eks. de elskende i Reglen hedde Cinthio 
og Isabelle, den listige Hjælperske Golombine o. s. v. Men Holberg 
har udvidet det italienske Teaters Kreds: Med Leander, Leonora 
og Pernille hører Henrich sammen, og ved Siden af disse finde vi 
Rækken Jeronimus, Leonard, Magdelone, Arv. Og af de staaende 
italienske Masker, bag hvilke der skjuler sig en Mangfoldighed af 
forskellige Typer, har Holberg, som C. V. Smith træffende be- 
mærker, forstaaet at danne staaende Karakterer, og intet kan 
være urimeligere end Skavlans Paastand, at de forskellige Henricher, 
Jeronimusser o. s. v. ikke ere beslægtede indbyrdes men blot have 
Navnet tilfælles. Vel har Holberg med stor Færdighed forstaaet 
at variere sine Figurer — Henrich er snart Haandværkssvend, snart 
Herskabstjæner, snart Skuespiller; Jeronimus er snart Rentier, 
snart Købmand, snart Godsejer — men gennemgaaende se vi 
trods det vekslende Klædebon de typiske Karaktertræk gøre sig 
gældende. Leanders og Leonoras fremherskende Egenskaber have 
vi tidligere lært at kende. Ved Siden af disse to finde vi den 
vittige og forslagne, sin Herre ubetinget hengivne Tjæner Henrich 
og den opvakte og listige, altid beredvillige Pige Pernille, og 
disse fire repræsentere i Forening hos Holberg den yngre Generation. 

Lige overfor dem staa Repræsentanterne for den gamle 
Tid. Herr Jeronimus er altid det strænge gammeldags Familie- 
overhoved, der intet vil vide af nye Moder og Noder. Herr Leonard 
derimod er maadeholden og fordomsfri, men ogsaa mindre vilje- 
stærk end Jeronimus. Begge Karakterer genspejle sig i Magdelone, 
som snart er ubøjelig og energisk som Jeronimus, snart over- 
bærende og eftergivende som Leonard, men stedse, i det mindste 
i det ydre, viser sig stiv og gravitetisk. Med de gamle hører 
ogsaa Arv, den bondeagtige Gaardskarl, sammen. Lige overfor 
alt nyt har han lige saa liden Forstaaelse som Jeronimus selv, og 
ved sin ubehændige og plumpe Optræden danner han den fuld- 
komneste Modsætning til den smidige og polerede Henrich, med 
hvem han derfor ogsaa lever i evigvarende Krig. 



(Sluttes). 
Julius Hoffory. 




Skæbner. 



I. Lykkelig. 



» JMaar jeg altsaa, ærede Damer og Herrer, beder 

Dem løfte Bægret, saa ved jeg, at I alle ligesom jeg føler, at det 
er til noget mere end en almindelig Skaals Udtømmelse. Det er 
Lykkens Skødebarn iblandt os, vi yder vor Hyldning, og derved 
Lykken selv. Lykken, mine Damer og Herrer, er et Begreb, et 
flygtigt Væsen, naar vi almindelige Hverdagsmennesker søger efter 
den, men her er den vorden til Virkelighed i dette Hus, her er 
den tagen til Fange og lagt i ubrydelige Lænker, ti, mine Damer 
og Herrer, vi føler det, at vi befinder os i en lykkelig Mands 
Hjem, idet Lykkens Sol straaler henover os. Jeg siger ikke mere, 
ti det er ikke fornødent. Men idet jeg løfter mit Bæger med 
skummende Drik fra den ædleste Kilde, udtaler jeg vor — dine 
Medborgeres, ædle Ven! — store Fællesønske: gid, vor ædle Vært, 
Hr. Konsul Henrik Plom, maa længe faa nyde Lykkens Skønhed! 
Gud velsigne ham rigelig som hidtil !c 

Alle rejste sig ; ogsaa Damerne, hver med sit Bæger med 
skummende Drik. Det var en Tummel og Larm ved det rige 
Bord af tilbageskudte Stoler, raslende Silkekjoler, klirrende Dække- 
tøj og: »Hr. Konsul !« — »Hr. Konsul Plom!« — »Fru Plom!« — ; 
det varte et Par Minuter, ti hver vilde gærne, før man tømte 
Lykkens Bæger, faa et særligt Smil af dens Skødebarn, men fik 
man først det, saa drak man med dobbelt Nydelse, for det var 
som at have staat selve Lykken nær og kendt dens Mildhed strømme 
ud over sig. 

Der stod han, Lykkens Skødebarn, Konsul Henrik Plom, 
for Enden af det lange Bord og smilte højt som en Gud, der 

30* 

anammer sit Offer. Rundt som Fuldmaanen var det glatte Ansigt, 
hvori Øjnene lo — smaa og runde — under en ubegrænset, blank 
Pande. Fra den hvide Serviet under Hagen rundede Bryst og 
Mave sig udover i en jævn Bakke; der hvilede den hvide, runde 
Venstrehaand, hvis butte fem Fingre i Mag lekte med Guldsignetet 
i den tunge Kjetting, mens den lige caa hvide højre i elegant Greb 
holdt det fintslebne Glas udstrakt mod hver enkelt Gæst, som 
rak til at gøre sig bemærket. Og da omtrent hver enkelt havde 
faaet et Nik, spidsede han den lille Kirsebærmund og drak med 
stille Glæde i sit Øje, satte sig saa ned, bøjede sig noget til 
Venstre og drak med sin huldsalige Ægteviv, derpaa noget til 
Højre og viste den gamle Tante samme Opmærksomhed, og saa 
var det gjort; tilfreds lænede han sig lidt tilbage i Stolen. 

Frøken-Tanten sad tilhøjre stram og værdig. Hun fortalte 
sin Nabo, den blide og komplimentøse Amtmand Ridder Luhne- 
streng, om Lykkebarnet, sin Brorsøn. Alt, hvad hun fortalte, 
havde den gamle Husven hørt ofte før, ti hun fortalte det hvert 
Aar paa denne Dag, men han var en altfor galant gammel 
Kavaler til ikke at høre efter med al sin Opmærksomhed, smile 
sympatetisk, nikke og bekræfte; han fik ikke spise for bare 
Høflighed. 

»Ja — nu er det akurat 45 Aar siden, Hr. Amtmand,c 
fortalte hun knejsende; »netop paa Dagen 45 Aar siden, at jeg 
saa min Henrik utilfreds. Ja — og ved De, hvad det var for 
noget, Hr. Amtmand?« — Han smilte og ristede paa Hodet, 
skøndt han havde vidst det i mange Aar, men han var for høflig til 
at vide det nu. Og saa fortalte hun det med et skælmsk Side- 
blik til Genstanden for sin Meddelelse. »Jo, han havde faat en 
ABC, som Tante skulde lære ham at læse i; han var fem Aar 
da — akurat paa Dagen, for det var hans Fødselsdag, nu er han 
femti — aa, du store Gud, hvor Tiden gaar, Hr. Amtmand! — 
Saa var han rigtig' Kar da og viste nu Bogen frem til alle- 
sammen, kan De tænke, baade inde og ude. Men — hvad mener 
De skulde hænde? Jo, saa kom Nabogutten — det er netop 
Pottemageren, som sidder dernede, Henrik indbyder ham hvert 

Aar for Barndommens Skyld — er det ikke rørende? jo da, 

han havde ogsaa ABC — for han var ældre, han — , og bag i 
den stod en Hane. Nu kan De vide, at Henriks ABC var meget 
penere end Naboguttens; det var mange, mange Skilderier i den, 
men der stod ingen Hane bag i. Jo, mere skal det ikke til med 

Børn, Hr. Amtmand. Og saa græd han og vilde ikke vide af 
nogen Ting, han havde faaet. Ja, han gav sig ikke, før han fik 
Tante til at gi sig en ABC med Hane bag i.« 

»Og foruden ABCen med Hanen bag i fik han Kage af 
den snille Tante, og saa græd han ikke mere,« faldt den om- 
handlede selv ind. 

»Nej — saa græd han ikke mere; det er rigtig, Henrik 
min. Saa du kan rigtig huske det? og siden tror jeg ikke, du 
har haft en utilfreds Time. Nej men, sidder du her og lytter, 
stygge Gut, til, hvad jeg fortæller Amtmanden? Fy! ja men saa 
faar du jo bare høre din egen Skam,« spøgte hun og puffede 
Lykkebarnet i Siden. 

Men alle havde lyttet; det hørte med til Bordskikken her, 
at der ved dette Tidspunkt blev almindelig Stilhed for at lytte til 
Frøken-Tantens Fortælling om Skødebarnets Taarer, og end 
videre var det fast Regel, at en af de ældste Gæster derpaa ud- 
bragte Frøken-Tantens Skaal, som blev drukket med stor Begejst- 
ring. Alt gik i Aar som i Fjor, og da Skaalen var drukken, og 
den almindelige summende Bordsamtale atter var begyndt, saa 
optog ogsaa Frøken-Tanten sin Kavaler igen, saa han rent hindredes 
i at tilfredsstille sin gode Appetit. 

»Ser De den mørke Dame ligeoverfor Inspektøren, Hr. Amt- 
mand?« 

»Frøkenen mener Frøken Horn?« 

»Hyss — hyss! De maa ikke tale saa højt, for hun er saa 
mistænksom, det Væsen.« Selv talte Frøken-Tanten højt, men 
hun troede, hun hviskede, for hun var tunghørt. »Aa — hun er 
saa mistænksom og bitter.« Nu gjorde det den godslige Fyr ondt 
at høre nogen bli umildt omtalt, men for Høfligheds Skyld maatte 
han smile og nikke. »Ja, hun er som Peber og Salt, som man 
siger,« forsatte den gamle Frøken; »og ved De hvorfor? — aa 
nej da, ved De ikke det? Hele Byen ved det. Jo, hun har saa- 
mæn en Gang friet til vor Henrik — jo, saamæn, bent frem friet, 
Hr. Amtmand « Hun havde hævet Stemmen, saa alle nærsiddende 
hørte det gennem Sumningen, Amtmanden var fortvilet, og 
Værten hostede. »Aa — stakkars Gut, faar du Vinen i Vrang- 
struben? — dunk din Mand i Ryggen, Elina, du kommer bedre 
til end jeg.« Og saa bøjed hun sig til Side igen og hvisked paa 
sin højrøstede Maade til sin stakkars Nabo: »Men Henrik var 
Mand for at gi hende Kurven, han, og saa kan De vel vide, at 

hun maa være besk. — Nej men, Gud bevare mig, saa du hoster 
da, Gutten min?« 

Den mørke, vakre Dame med den stolte Rejsning og det 
fornemme Blik sad og stirrede ned paa sin Talerken, og Sum- 
ningen af alle Stemmerne var næsten ophørt, man hviskede bare 
og skotted til hende; de, som sad længst borte fra Frøken-Tanten, 
fik det telegraferet til sig; de vidste det jo før, men at det nu 
omtaltes her ; og Værten hostede, og alting var i Forlegen- 
hed. Saa kom der Redning fra en Kant, som man mindst vented 
den fra. Ved den nederste Ende af Bordet rejste Adjunkt Hanssen 
sig — »Gammelaaret«, som han kaldtes af hele Byen med Navnet 
fra Skolen — . Hans lange Overkrop bøjed sig forover Bordet, 
mens han planted de store, røde Hænder vidt fra hverandre. 
Kjoleærmerne var for korte, fordi den, han havde købt Kjolen 
efter, havde været bedre proportioneret, og det hvide Halsbind 
havde vendt sig med Sløjfen næsten i Nakken. Han havde spist 
uafbrudt, bare standset for at forsyne sig af hvert Fad, som kom 
forbi, og for at nippe til Vinen. Nu var han paa det nærmeste 
færdig, blussede omkring Øjnene og kremtede skarpt. Under al- 
mindelige Omstændigheder vilde man holdt Servietten for Munden 
for at gemme Latteren og faa andre til at le med, naar »Gammel- 
aaret« optraadte, men nu var han en Redningsmand, og de fleste 
var taknemlig — ingen mere end Amtmanden — . Og »Gammel- 
aaret« talte. Jo, de ældre mindtes jo nok, at han havde kunnet 
tale — »i Selskaberne for tyve Aar siden, husker du Gammel- 
aaret den Tid?« sagde de undertiden — , men de yngre blev for- 
bavset. Han talte saa vakkert, at det ubehagelige glemtes: Og 
det var til Minde om de henfarne Dage, han talte. 

»Tak skal du ha, gamle Ven!« raabte Værten og nikkede 
til Gammelaaret. »Tak! jeg drikker til Bunds in memoria temporis 
acti — er det ikke saa, det hedder?« 

> Memoriam, € sagde Gammelaaret hurtig; »in kan vistnok 
ogsaa styre Ablativ, men « 

»Jajaja, du var altid min Mester i Latinen som i alt andet « 

»Hører De, hvor fint han harselerer?« spurgte Tanten sin 
Kavaler. »Tænk! Gammelaaret — Henriks Mester!« 

Fra Bordet kom man ikke, før hver enkelt af de nogen- 
lunde anselige Gæster havde faat sin Særskaal, og hvert enkelt 
Træk hos Lykkens Skødebarn var skildret og døbt i Champagner. 
Amtmanden havde et Øjeblik revet sig løs og mindet om. Værtens 




Lykkelig. 



443 



juridiske Side, Oberstløjtnanten om hans Patriotisme, idet han, 
der kunde have levet hvor som helst i Verden, dog holdt fast ved 
sin Fødeby, Inspektøren om hans Lojalitet, Præsten om hans 
Godgørenhed — o. s. v., o. s. v. 

Ja, det var en lykkelig Mand. Her sad han i en Kreds af 
Slægt og Venner, huldsalig og blid, og gled saa rolig og ufor- 
mærket over i det andet Halvsekel. Alle disse Gæster, som ind- 
byrdes kunde ha saa mangen Gaas at plukke med hverandre, var 
bare Venskab mod ham, og han havde ikke Horn i Siden til 
noget Menneske. Han leved for Freden, og den havde lejret sig 
ved hans Arne. Han havde ingen Lidenskab, som forstyrred, han 
havde ingen Børn, som skaflfed ham Sorg, han havde en stilfærdig, 
pen Hustru, som var ham til Vilje i alle Ting, han var rig og 
uden Forretning, han var frisk, og han var passelig klog og dannet. 

Henrik Plom havde altid været lykkelig, siden han fik sin 
ABC med Hane bag i. Tante lekte Læsekunsten ind i hans 
ustadige Barnehode, og Papa og Mama var ræd for, at han skulde 
savne noget af sligt, som andre Rigfolks Børn fik. Paa Skolen 
anstrængte han sig ikke, men lakkede saa smaat gennem Klasserne 
— for en stor Del ved Adolf Hanssens Hjælp, han, som i Dag 
sad ved hans Bord og spiste sig mæt og talte vakre Ord om de 
henfarne Dage. Dum var han ikke, og elskværdig viste han sig 
bestandig baade mod Lærere og Kammerater, saa at han und- 
gik det meste af Sk olelidelserne. Han blev Student og jublede 
som de andre over det ophøjede Kald, som de unge Mennesker 
med Duskehuerne havde, men han sværmede ikke for Idéen den 
blaa eller Skandinavismen eller Nationaliteten; derfor røg han 
heller aldrig i Klammeri med anderledes menende Kammerater. 
Han havde Penge til enhver Tid — selv i Slutten af Maaneden — , 
og derfor var han aldrig i Savn for Omgang, men han løb ikke 
løbsk, han tog Studenterrangelen som Læsningen — med Maade; 
og derfor led han hverken af Tømmermænd eller af Neuralgi. 
Han blev juridisk Kandidat for at glæde sine Forældre, han havde 
hverken interesseret sig for Jusen eller haft Modbydelighed for 
den, han havde gaat hos en dygtig Manuduktør i nogle Aar, og 
saa havde han mældt sig til Eksamen efter dennes Raad. Saa 
var han kommen hjem, og Byens Ungdom havde flokket sig om 
ham ; han var den rigeste, peneste, elskværdigste og mest dannede 
af dem alle. Ingen var saa værdig blandt alle de mange unge 
Damer til at binde denne Løve som Tora Horn, og hun ventede 

ogsaa paa ham. Men han var elskværdig mod alle og udmærkede 
ingen. Da oprørtes hendes Stolthed over slig Koldsindighed, og 
hun forlovede sig med en ung Købmand i bare Ærgrelse. 
Dagen efter det friede Henrik til hende, men hun svarte: »Jeg er 
bunden;« angred det dog straks, rev sig løs fra det endnu hemme- 
lige Baand og hvisked til Henrik Plom: »Nu er jeg fri.« Men 
saa var det, han sagde: »Men ikke jeg.« Han havde ogsaa gaat 
hen og forlovet sig med en anden, og hun blev hans Hustru. 
Saaledes var den sande Sammenhæng med det, som Tanten for- 
talte Amtmanden. Da Henrik havde faat sig en Hustru, traadte 
han i Farens Forretning og arbejdede saa meget, at han ikke 
keded sig. Nogle Aar efter døde begge de gamle Plomer, den 
ene kort efter den anden, og lagdes ned i den vakre Familje- 
begravelse paa den gamle Kirkegaard under Sørgepil og Sølvask. 
Henrik ofred nogle Vemodstaarer ved den Lejlighed, og endnu 
mange Aar efter, naar han følte Trang til Vemod, tog han sig en 
Tur op til Kirkegaarden og sad en Stund paa Bænken under 
Sørgepilen. Han solgte Forretningen og bygged sig et smukt 
Hus i den behageligste Del af Byen, og der sad han og leved 
lykkelig ved Siden af sin mønsterværdige Ægtemage, som han 
vistnok aldrig havde elsket mere end andre, men derfor heller 
ikke havde haft Sorger af. Han havde sin Tid ordentlig inddelt 
— ikke af Prinsip, men fordi det faldt sig saa; han gik paa 
Bryggerne om Formiddagen, tog sig en Tur med Amtmanden og 
et Par andre af Byens bedste Mænd straks før Middagen, sov 
rolig et Par Timer efter det solide Maaltid, læste saa Aviser, 
spaserede lidt og gik i Klubben eller i Selskab for at spille Boston 
og faa en lun Passiar om det, som forefaldt i Byen. 

Henrik Plom opfyldte fuldstændig alle de Fordringer, man 
kan stille til en god Borger. Han var konservativ uden at hade 
anderledes menende, bare fordi det faldt ham lunest, og fordi han 
syntes, Verden var saa god, slig den var, at den ikke kunde bli 
bedre. Han havde gjort fra sig sin komunale Ombudspligt, det 
vil sige, han havde været lige til Formand, og saa havde han 
ytret Ønske om Fritagelse for Fremtiden, et Ønske, som Med- 
borgerne respekterede — saa meget hellere som derved en Plads 
aabnedes for de ærgærrige. Henrik Plom var en Kirkens Mand, 
fordi det høvede sig saa; hans Plads i Kirkestolen stod sjælden 
tom, han forsømte aldrig at gaa med i det lange Tog af andægtige 




Lykkelig. 



445 



troende, som ved hver stor Højtid drog op gennem Koret og 
rundt Alteret for at lette de arme Samvittigheder med et Offer; 
ban gik regelmæssig til Alters og lagde altid i Bøssen til Missionen. 
Hver Fødselsdag lod han gennem Kirkens vedkommende uddele 
en Sum til de fattige — den stod nøjagtig angit i »Folkeposten c 
Dagen efter — , og derved sparte han sig det stadige Paahæng 
og den fredsforstyrrende Fornemmelse ved at komme i umiddelbar 
Berørelse med Elendigheden. Desuden havde Fruen det Hverv 
hver Juleaften at beværte fem og tyve Fattigkoner med Tevand 
og Sirupskage. Og hvilken fattig — selv om han ikke var blandt 
de benaadede — vilde da være saa paatrængende at gaa direkte 
paa en saadan Velgører? — Nej, Plom havde Fred for Samfundets 
Hyl; han købte sig Freden, og da havde ingen Ret til at 
krænke den. 

Han var en lykkelig Mand, som paa hver Fødselsdag kunde 
samle om sig alle sine nogenlunde honette Medborgere og modta 
deres velmente Hyldning — lige fra Hovedtalerens, Grosserer 
Rasmussens, til »Gammelaarets« — . Det var nok kanske dem i 
Selskabet, som var rigere — for Eksempel Berentsen, men han 
havde sin vidtløftige Forretning, som stadig voldte Uro. Det var 
ogsaa dem, som gjaldt mere i Samfundet — for Eksempel Amt- 
manden, men han var trykket af sin Gæld. Det var nok dem, 
som i et og andet tog Luven fra Plom, men han var lykkelig. 
Fra hans Selskab gik hver Gæst uden at ha en Tanke af For- 
trydelse mod Værten, og om det saa var Sagfører Linken, saa 
kunde han ikke gøre Nar af Plom, for der var ingen Ting at 
gøre Nar af; Henrik Plom havde aldrig gjort noget, som det 
kunde gaa tvetydige Ord om. 

— Klokken var tolv; Selskabet brød op. Hver Gæst fik et 
blødt Haandtag af den koselige Vært. Gammelaaret, som var en 
af de sidste, graat af Rørelse, da han bød Farvel. 

>Du er en lykkelig Mand, Plom, c sagde han, »men hvad 
sagde ikke Solon til Krøsos? — Aa ja, Gudvelsigne dig, gamle 
Ven, som ikke glemmer en stakkars Kamrat!« 

Og da alle var gaat, smilte den femtiaarige Jubilant endnu 
lige tilfreds som før, uagtet ingen andre end Konen saa Smilet, 
og bedre Bevis for, at han var virkelig helt igennem tilfreds, 
kunde ikke gives. 

»Nu er jeg over femti Aar, Elina,« sagde han. 

»Ja, nu har du netop fyldt de første femti, c indrømmede 
hun villig. 

»Det er en noksaa lang Tid, det, Elina. c 
iJa, det er en noksaa lang Tid, Plomen min. c 

»Skaltro, om jeg lever femti til. Dog, vi vil ikke 

tænke paa Døden, c 

»Uf — nej! lad os ikke tænke paa Døden.c 
»Vi vil lægge os, vil vi, og sove rigtig godt, for det er nu 
det bedste, som er til.« 

Og efter saaledes at have filosoferet i ophøjet Mildhed søgte 
det lykkeligste Ægtepar den behagelige Hvile, som altid følger paa 
en virksom Dag. Men mærkelig nok skulde den søde Hvile netop 
i denne Nat forstyrres af en besynderlig Drøm, noget, som sjælden 
eller aldrig hændte Henrik Plom. Han drømte, at han skulde 
giftes med Tora Horn, at de stod foran Alteret, og at hun 
hvisked til ham: »Nu er jeg fri, Henrik;« — og at saa Tanten 
raabte ned fra Pulpituret: »Gi hende Kurven, Henrik!« — Saa 
var det hverken Alter eller Kirke, men et trangt Kammer, hvor 
Tora Horn sad og lapped gamle Kiær; hun stak efter ham med 
Naalen, men til Slut fik han ta hende om Livet; men saa var 
Tanten der igen og sagde, at Henrik skulde faa en Hane, hvis 
han vilde holde op at graate, for nu forekom det ham, at han 
graat, og det var, fordi Adolf Hanssen vilde tvinge ham til at 
konjugere et græsk Verbum, som han slet ikke kunde. Saa gik 
det aldeles i Surr, Tanten og Tora Horn og Gammelaaret og 
mange andre hvirvlede omkring i vanvittig Dans. Da vaagned 
han drivende sved, men snart sov han igen og sov rolig som 
sædvanlig. 

Næste Dag stod Henrik Plom op lige mild og tilfreds som, 
da han lagde sig. Drømmen havde ikke magtet at bringe hans 
Humør ud af Ligevægt; det var bare saa vidt, han mindtes den. 
Han drak sin Morgenkaffe, gik sin Tur paa Bryggen, nikkede for- 
trolig til den, som hilste ham, og det gjorde baade gamle og 
unge, baade høje og lave, hørte, om det var noget nyt, saa paa 
Smaafisken, som lekte nede i Tangen, og vendte saa hjem igen, 
— alt som i Gaar og alle de foregaaende Dage. Klokken et 
Kvarter over tolv sluttede han sig til Amtmanden med Følge og 
gik den vanlige Tur udenfor Byen. Tykke Sagfører Linken var 
ret i sit bedste Hjørne og fortalte saftige og kraftige Anekdoter, 
og Plom lo, saa han rystede fra Hage til Knæ. 

Tilfreds satte han sig ved Middagsbordet og spøgte med 
Tanten, som var kommen for at høre, hvordan det stod til efter 
det fyldte femtiende Aar. 

»Skal de næste femti gaa lige let som de første, saa vil 
jeg sige, at det ikke er saa vanskelig en Sag at leve, c sagde han. 

Saa gengav han en af Linkens Anekdoter og lo, saa han 
graat. Han maatte lægge sig tilbage i Stolen for ret at le ud. 
Tanten saa paa ham med stor Glæde, hun forstod vistnok ikke 
Anekdoten ganske, men det var saa morsomt at se, hvor godt 
Henrik kunde le. Men det var jo ikke Latter længer, Ansigtet 
fordrejed sig, Øjnene stod stive. 

»Gud, Elina! han har faat noget i Vrangstruben. Dunk 
ham i Ryggen !c 

Men Fru Elina sad som naglet fast, bleg som en Mur 
stirrede hun paa Mandens fordrejede Ansigt, som nu var mørke- 
blaat. Tanten tog i fortvilet Resoluthed et Glas Vand og holdt 
til Yndlingens Læber, men de aabned sig ikke; hun slog det ud 
over hans Ansigt, men det syntes ikke at mærkes en Gang. 

»Aa — Elina, Elina! han dør for os! — Nej, det er umulig! 
— Spring efter Doktor U raabte hun til Pigen, som stod i Døren 
med anden Ret, og saa sank hun sammen og stirrede som den 
forfærdede Hustru paa det fordrejede Ansigt. 

Saa sad de to Kvinder et godt Kvarter. Da kom Doktoren. 
Han undersøgte hurtig Skikkelsen i Stolen, vendte sig tit Fruen 
og sagde rolig: 

»Fat Dem, Frue. Her er intet at gøre.c 

En halv Time senere laa Henrik Plom paa Sængen med 
lukkede Øjne og foldede Hænder. Det sortblaa havde veget 
Pladsen for det ejendommelige gulbleke Skær, som ikke mere 
fordrives af nogen Rødme. Det vante Smil laa om Munden. Det 
var et vakkert Lig, sagde Folk, som gik og saa ham. 

Henrik Plom var død, som han havde levet. Det havde 
ikke ligget nogen Spaadom i Gammelaarets Mindelse om Solon og 
Krøsos: Var Henrik Plom lykkelig i Livet — og hvem kan vel 
tvile paa det? — saa var han ogsaa lykkelig i Døden. — 

Det er Dagen efter Femtiaars-Festen hos Plom. Sørgebudet 
vandrer gravitetisk som en sortklædt Tjænestepige fra Hus til 
Hus, men Rygtet løber i Forvejen og har alt sat Sindene i del- 
tagende Bevægelse, naar Budet kommer. Folk, som bor i Ud- 
kanten, kender den rystende Nyhed, før Sørgehusets Naboskab 
faar Bekræftelsen. Og alvorligt rystende Hoder kan man se 
overalt, hvor to mødes. Det er bare hos Adjunkt Hanssen, 
Gammelaaret, man intet ved endnu langt ud paa Eftermiddagen. 

En middelstor Stue, lav under Loftet, tilrøgede Tapeter, 
smudsige Gardiner, molesterede Møbler, Døren aaben til Side- 
værelset, som ligner dette, men foruden Bord og Stole har Sænge, 
— det er Gammelaarets Hjem. Selv sidder han ved et brøst- 
fældigt Skrivebord mellem begge Vinduerne og retter Stiler. Det 
lange Ansigt med det tynde, graasprængte Skæg, de store Skild- 
paddebriller og den høje, men småle Pande, hviler udtryksløst 
over det vante Arbejde — tyske Stiler, tyske Stiler, tyve uvorne, 
frihedslystne Knægters Forsyndelser i Gramatik og Leksikon, stadig 
gentagne, hundre Gange rettede og omprækede Synder; mekanisk, 
uden Tegn paa Utaalmodighed tar han den røde Blyant og streger 
under, et, to, tre, indtil fire Streger, den ene lidt kortere end den 
anden, og sætter til Slut Karakter-Tallet under. Men hvem af 
Knægterne bryr sig vel om disse 4-Tal og 5-Tal, som Gammel- 
aaret tegner? og dog maa han gøre det, hans fornemste Arbejde 
er det. Han maa sidde der foran det brøstfældige Bord, i den 
indestængte Luft og punktlig udføre. et Arbejde, som ingen lægger 
Mærke til, skøndt han lider i Dag, lider frygtelige Kvaler efter 
Gaarsdagens Frihed. Han husker, at han i Nat, da han kom 
hjem, maatte lukke det ene Øje for at forvisse sig om, at der 
ikke stod to Lys paa Bordet, og at han tog et tungt og larmende 
Skridt atterover, da han gjorde sig Umage for at gaa stilt, saa 
Hustruen ikke vaagnede, at hun saa paa ham med store, trætte 
Øjne, og at han i Forelskelses-Minde fra de svundne Tider vilde 
bringe hende sin Hyldest, som hun sært afslog. Han vaagnede 
med en frygtelig Hodepine og brændende Tørst, men kunde for 
Skam ikke sige noget, maatte skynde sig paa Skolen til det 

Arbejde, som ingen brydde sig om, sidde der i fem Timer og 
høre paa Knægternes Dumheder, de stadig gentagne, hundre 
Gange omprækte Synder i Gramatik og Norgeshistorie, forvirres 
af deres Lystighed og Frihedsstræben , afparere deres Vittigheder 
og næsvise Henvendelser. Saa kom han hjem Dødsens træt og 
kvalm, længtende efter salt Mad, og efter en god Halvtime satte 
Hustruen frem Ludefisk og Mælkevelling; da var han nær ved at 
klage lydelig, men hun forekom ham og jamrede over sin egen 
Hodepine, den, som hun altid fik, naar hun forstyrredes i Natte- 
søvnen. Nu har han siddet her og rettet Stiler siden Middagen 
han havde maattet spise for ikke at gi Børnene Undskyldnings- 
grund for deres Ulyst paa Ludefisken, men nu plager den ham 
grusomt. Fru Dorte hviler halvt liggende paa Sofaen; om Hodet 
har hun et stort Uldtørklæde som en Turban — for den slemme 
Hodepines Skyld — , paa Bordet foran hende ligger en opslaat 
Bog og i Skødet et Strikketøj, men hun hverken læser eller 
strikker. Med halvlukkede Øjne og et lidende Udtryk i det ganske 
vakre Ansigt ligger hun og tænker paa sine Lidelser. Hun er 
noget fed og er upropert klædt. Syv Børn støjer hver med sit; 
de ælste Gutter læser sine Lektier, men adspreder sig nu og da 
med at gi hverandre smaa Puf og Spark; den førstefødte, en 
Pige i Konfirmationsalderen, er sat til at gøre om Mamas gamle 
Vinterkaabe til en ny til pig selv, og surmulende sidder hun og 
sprætter og skænder af og til paa den lille Søster, som ikke kan 
la være med at klype den allermindste, paa Gulvet tronende, i 
Næsen. Skrig, Skænd, Trætte afløser hverandre og blander sig 
undertiden til en disharmonisk Musik. Moren jamrer sig træt, 
stakkars Gammelaaret gennemgaar samvittighedsfuldt den ene efter 
den anden af disse Prøver paa fjortenaars Gutters Sans for Visdom; 
en anden vilde fortvile, men Gammelaaret er indbarket i det. 

»Uf, Hanssen!« sukker Fru Dorte;« — kan du ikke snakke 
til Børnene? mit Hode, mit Hode! du tænker da heller aldrig 
paa det.« 

Gammelaaret havde selv et Hode, som nok kunde kræve 
al den Omtanke, det ejed, det værked og hamred derinde, men 
— det var jo selvforskyldt. 

»Hyss! stille nu! I maa tænke paa, at Mor har ondt i 
Hodet,« formaner han. Og det hjælper lige saa meget som, naar 
han paa Skolen midt i Timen vaktes ved et umaadeligt Leven af 
de tyve adspredelseslystne Knægter og trued dem med overordentlige 

Straffe. To af hans egne var blandt Knægterne og havde lært, 
at Papa var det ufarligste Væsen under Solen, som man ustraffet 
tør drive Gæk med, og de har ført Skoleskikken med sig hjem. 

Endelig er alle Stilebøgerne forsynet med sit Karakter- 
mærke og lagt til Side. Gammelaaret rejser sig og gaar mekanisk 
bort til Pibehylden, tar en Pibe, stopper og 

»Skal du røge nu?« standser Mutters klagende Røst hans 
Haand paa Vejen efter en Tændstikke. »Aa — mit Hode, mit 
Hode!« 

Stilt hænger han Piben paa Plads igen og sætter sig ned- 
Men det ærgrer nervøse Folk ligemeget at bli føjet som at bli 
modsagt, og Fru Dorte er nervøs. 

»Du behøver jo ikke at ta Hensyn til mig, c sutrer hun; 
>har du Lyst til at røge, saa gør du det naturligvis; men jeg 
tænkte rigtignok ikke, du kunde ha Lyst til det, naar du ved, at 
jeg ikke taaler det.« 

»Jeg har ikke Lyst til det, kære Kone.« 

»Hvorfor gør du det saa?« 

»Jeg gør det jo ikke.« 

»Gør du det ikke? — Var det et Øjenbedrag, at jeg saa 
dig stoppe Piben?« 

»Nej, men « 

»Aa ja — jeg ved det; det er din største Fornøjelse at 
modsige mig. Aa — Gud, aa Gud!« 

Gammelaaret tier og sukker. Han ved jo, det vil være faafængt 
at erklære sin Smag for Fornøjelser at ligge paa en ganske anden 
Kant; om han gjorde det, vilde det jo være Bevis for hans Mod- 
sigelseslyst; derfor tier han, og om det stjal sig et Suk frem, saa 
var det ikke ondt ment, det bare kom saadan af sig selv. 

»Ja — du har vist Grund til at sukke!« klager hun. »Men 
hvad skal jeg sige?« 

Han vakler mellem Lyst og Pligt — Lyst til at tie og 
Pligt til at beklage; men som sædvanlig sejrer Pligten hos ham. 

»Stakkars Dorte! du er vist ikke frisk i Dag?« siger han, 
og det var nu lidt kejtet sagt. 

»Du tror det muligvis ikke!« skærer hun skarpt i uden 
Klage i Røsten. »Nej, jeg kan lide i Stilhed, jeg, indtil man 
bærer mig ud — paa Kirkegaarden.« Og saa sætter hun i at 
storhulke. 

Det vilde vært en pinlig Situation for en Mand med 
Gammelaarets Hjælpeløshed, men han var vant til det, og derfor 
tier han bare. Han tier og sidder stille, stirrende paa Gulvet 
med en Mine af Sønderknuselse. Det er nu hans Maade at ta 
det paa, han har lang Øvelse i det. Næsten daglig gentar det sig 
uden synderlig Variation. 

Men om lidt kommer Pigen ind og fortæller med For- 
færdelse, at Konsul Plom er død. Husbonden ser paa Pigen, han 
ved ikke, om han hørte rigtig. 

»Hvem er død, Stine?€ 

»Store Gud! hvad døde han af?c siger Fruen og holder op 
at hulke. 

»De siger, han forslugte sig til Middags, men Dokteren 
udgir det nu for Slag, c oplyser Pigen uden at ænse paa Herrens 
Spørgsmaal. 

Han skønner, at han har hørt rigtig. Det er noget, som 
vil strybe ham, han tar sig for Halsen, farer med Haanden over 
Ansigtet, rejser sig og gaar hen og sætter sig ved det brøstfældige 
Arbejdsbord igen. Sparebankens Protokoller ligger der, han tar 
fat paa Revisionsarbejdet, som Ploms Indflydelse har skaffet ham, 
og snart lever han i bare Tal, som han nys leved i bare Gloser. 

»Gud være Tak, at jeg ikke fulgte med i Selskabet i Gaar!« 
jamrer Fruen om lidt. »Jeg vilde følt mig medskyldig i denne 
Sjæls Fortabelse. — Jo, jeg siger nu Fortabelse, ti at dø saaledes 

pludselig efter en syndig Fest ja, jeg ved nok, at somme 

er uenig med mig, men saa længe jeg har min Barnetro, saa , 

men naar man mister Sansen for det evige, saa .c 

— Aa, stakkars Gammelaaret! nu har han mistet det sidste, 
som danned noget af et Bindeled med Verden for ham. Ikke ret 
ofte, men dog et Par Gange om Aaret var han i Selskab hos sin 
gamle Skolekamrat; det var de eneste Anledninger, han havde til 
at folde ud Rynkerne fra Skolestuen og fra Hjemmet. Nu har 
Trælen mistet sin Fridag; nu er Slæbet det eneste, han har at 
trøste sig til, naar Støvet er ved at kvæle ham. 

Adolf Hanssen var Skolelyset den Gang, da Skolen ind- 
viede sit eget Hus; da talte han efter Lærernes Opfordring, saa 
mange ældre Borgere vil mindes det endnu, og alle kappedes om 
at love Moren, den fattige Enke, en hjælpsom Haand, hvis hun 
vilde sætte Sønnen til at læse til Præst. Og skønt han, som 
Rektor sagde, var desideret Filolog, gav han efter for Morens 

Overtalelser og lovte at bli Præst. Men det, som stod mest be- 
stemmende for ham, var Dorte Iversens vakre Ansigt og lyse 
Smil. Hvad der hurtigst kunde føre ham til Eje af den Herlighed, 
det vilde han. Og for hver Gang han som Student var hjemme 
i Ferierne, syntes hun ham at vinke mere og mere indbydende. 
Han skyndte sig og tog sin Eksamen med Glans. Saa fik han 
hendes Haand, og da han ogsaa fik Post ved Skolen, gifted han 
sig snart uden at tænke paa først at faa Præstekald. Folk be- 
gyndte ogsaa at synes, at han kanske var mindre skikket til 
Præst, han var for livsglad og bedre i Talen ved »breden Bord« 
end paa Stolen, og selv var han sikker paa, at han aldrig kunde 
føle sig vel ved at bli Præst. En udmærket Lærer var han, og hans 
Artikler om pædagogiske Æmner i et Tidsskrift vakte Opsigt. Hjemme 
gik det godt. Vel var Dorte ikke fuldt saa elskværdig, som han 
havde tænkt den Gang, da hun stod for ham som Længselens og 
Læsningens Maal, men han kunde jo heller ikke vente det; hun 
var lige saa ofte venlig og sød, som hun var sær, og hun fødte 
ham dejlige Unger. Men det var noget, som trykked ham; det 
var den Hjælp, han havde modtat til at grave sig frem til Præst. 
Han vilde betale den tilbage, og saa begyndte han at træle og 
Irak sig lidt efter lidt tilbage fra Selskabet. Strævet monede 
ganske godt i Begyndelsen, men Familjen økedes for hvert Aar, 
og Dorte blev sygelig. Saa maatte han træle bare for at skaffe 
det nødvendige og næsten slippe Udsigten til at købe sig en Be- 
vidsthed om Uafhængighed. Hans Ungdom gik, og han strævte 
ikke længer af Lyst for Lærerkaldet, men træled af Pligt. Dorte 
var ikke længer lige saa ofte venlig og sød, som hun var sær. 
Hun var meget ofte sær, og dertil slog hun sig paa Gudfrygtighed 
og søgte Sjæleraad hos de mange aandelige Kvaksalvere, som 
farer om i Landet og forgifter Hjemmene. Adolf Hanssen misted 
den Støtte for sit Stræv, som han før havde fundet i Hjemmet; 
han havde hverken Tid eller Ævne til at opdrage Børnene, Moren 
havde mere Interesse for Zulu-Ungerne end for sine egne, og saa 
vokste disse op til liden Hygge for Hjemmet. Han leved i bare 
Pligt og fik lidt efter lidt den stive, aandsfortærende Pligtfølelses 
Stempel over sig, blev distræt, slurvet af Ydre, kejtet i Selskab 
med fremmede, interesseløs og fremmed for Verdens Udvikling. 
Men endnu en Tid leved blandt Befolkningen Ordet om hans store 
Lærdom og Dygtighed som Lærer, og saa længe den gamle Rektor 
stod ved, gik det sin Gang. Skolegutterne var de første, som 

opdaged, at Adjunkt Hanssen var biet til en Maskinhest, og var 
ikke sen med at benytte sig af Opdagelsen og gøre hans Timer 
om til Adspredelsesstunder. Da saa den nye Rektor kom, en ung, 
latinstærk Magister, ivrig for Disciplin og »god Skoleaandc, blev 
det befunden, at Adjunkt Hanssen holdt slet Disciplin, og tilstillet 
ham en alvorlig Dadelskrivelse. Aldrig før var ban bleven dadlet 
Det gjorde et stærkt Indtryk paa ham. Men endnu mere krænkende 
var det, at hans yngre foresatte begyndte systematisk at kon- 
trollere hans Lærervirksomhed, gennemsaa de Stiler, han havde 
rettet, overvår Undervisningen og saa fratog ham de Fag, han 
havde haft, og satte ham til det, som ansaas for det uvigtigste. 
»Se her, Gutter U sagde en af Knægterne en Dag og fremviste en 
Tegning i et illusstreret Blad forestillende Nytaarsnatten ; »hvem 
ligner Gammelaaret?« og alle raabte Adjunkt Hanssen. Siden 
var det, han kaldtes Gammelaaret. Saa sneg det sig ud i Byen, 
at Gammelaaret ikke dudde som Lærer, og alle var saa klog og 
vis, især alle gamle Kærringer, og fandt, at det var slemt for 
Skolen. Og Privateleverne sagde op sine Timer, og Gammelaaret 
maatte søge andet Slags Bierhverv, som laa ham fjærnt og lønnedes 
slet. Han trælede, men blev vant til det og vidste nu ikke bedre 
end, at det skulde saa være. Det skulde saa være, at han træled 
sent og tidlig uden Hygge og Glæde, mens Henrik Plom, Skole- 
kamraten, som han havde klaret ud af saa mangen Forlegenhed, 
mens de sled Bænker sammen, sad der og bare nød. 

Gammelaaret sidder der med den store Protokol og sum- 
merer. Han tænker ikke paa noget af det svundne. I Gaar en 
liden Stund var det, det klarnede lidt, og han som de andre 
badende sig i Lykkens Straaler for tilbage til gamle Dage for at 
leve et Øjeblik. Nu er Lykkens Skødebarn død, og det vil vel 
ikke klarne tiere for Gammelaaret. Han tænker ikke paa det; 
han har hørt op med at tænke. Han bare træler. Træl! - det 
er den, som sveder uden at have Bevidsthed om, at det gror 
noget op der, hvor Sveden falder. Bonden, som sliter i Ur og 
Myr i Morgen og Kvæld, er ikke Træl, for til Vaaren breder der 
sig Blomster og Græs over de Smaastumper, han vandt ind, og 
til Høsten har han Svedens Frugt i sin Lade. Men Gammelaaret 
er Træl; man har sagt ham, at han ikke dur som Lærer, og saa 
døde den glade Tanke, at det, han saaede i de slemme Knægters 
Sjæl, skulde gro en Gang. 

Tilskueren. 1887. 31 

»Uf, Hanssen! kan du ikke la være at mumle Tallene højt? 
det gør saa ondt i mit Hode, saa! c klager hun fra Sofaen, hun, 
som en Gang fyldte I ans Bryst med Længsel og Handlekraft. 

Saa banker det paa Døren, og ind triner Kapellanen, alle 
nervøse Kvinders forstyrrende Guddom. Han er kommen for at 
se til sin kære Veninde, tale lidt om Bazaren for moralsk be- 
dærvede Børn, høre, om Bogen, hun fik laane i Gaar, har gjort 
Virkning, præke om den store Sentationsnyhed og i Følge heraf 
om Verdens Forfængelighed og om Nødvendigheden af at være 
beredt. 

Gammelaaret sukker, men han ved ikke selv hvorfor. — 



Kristofer Kristofersen. 




Eaanden paa Brystet. 



En kunsthistorisk Studie. 



The proper *tudy of mankihd i* man. 



1 alen er her om den vel bekendte Bevægelse at lægge Haanden 
paa Brystet eller »paa Hjærtetc, om dens Betydning og Forekomst 
i Kunsten. Men først et Par Bemærkninger om slige udtryksfulde 
Haandbevægelser i Almindelighed. 

Føler man med ét en stærk Fornemmelse i en eller anden 
Del af sit Legeme, da fører man uvilkaarlig Haanden dertil. 
Haanden er Menneskets Budbringer, Hjælper og Læge. Hvis For- 
nemmelsen er smertelig eller uhehagelig, kan Haanden undertiden 
ved en Kontra-Irritation dulme den eller forjage den. Men opstaar 
Fornemmelsen inde i Legemet, hvor Haanden ikke kan naa hen, 
føres den dog i Retning af den, men standser selvfølgelig paa 
Legemets Overflade, for saa vidt som den ikke allerede er standset 
før, paa Vejen til den. Bevægelsen har da ingen praktisk Betyd- 
ning, den forbliver ufuldbyrdet; men netop af slige ufuldbyrdede 
Bevægelser bestaar den menneskelige Mimik. 

Saaledes føres Haanden til Hovedet, fordi dette er Sæde 
for Sanse-Organerne, især for de højere Sanser: Syn og Hørelse, 
som sætte Mennesket i telegrafisk Forbindelse med Omverdenen, 
desuden for Hjærnen, Forestillings- og Tankelivets Organ, endelig 
for Tale-Organerne. Man fornemmer, at Livet begynder at røre 
sig overmægtig stærkt i disse Organer. Bevægelsen bliver saaledes 
Udtryk for, at man føler sig aldeles optaget af noget, som man i 
Virkeligheden eller i Fantasien hører eller ser, eller af en intensiv 
Tænkning: Forestillingens eller Tankens Indhold fremstiller sig 
med et saadant Liv for den ydre eller indre Sans, at man lige 
som lever umiddelbart med det eller paabyder sig selv Tavshed 
for ej at forstyrre sin Dvælen ved det. Dette kan udtrykkes paa 

mange Maader og i mange Grader. Saaledes lægges Pegefingeren 
mod Hagen eller Underlæben under den tavse Beskuelse af Fore- 
stillingsbilledet; den fantasifulde eller tænksomme Forfatter ved 
sit Arbejde bruger sin Pen, hvor andre bruger Pegefingeren — 
et Motiv, som forekommer flere Gange i pompejansk Malerkunst 
(og hos Thorvaldsen). Naar Forestillingen indgyder Angest, spille 
Fingrene urolig mod Underlæben. Pegefingrens eller flere af 
Fingrenes Spidser berøre Kinden, som et Udtryk for Eftertanke, 
eller Siden af Næsen som Tegn paa Tvivl, dialektisk Overvejelse. 
Ældre Mænd gribe om Skægget eller stryge sig om det under 
fordybet Grublen eller i mørke Anelser. Blive Forestillingerne 
mere overvældende, saa at Hovedet tynges af dem, som man siger, 
lægger det sig til Siden, og Kinden støttes mod den aabne Haand, 
i Oldtid og Nutid et almindeligt Tegn paa Sorg. Den, som 
arbejder stærkt med sine Tanker, stryger sig over Panden eller 
klør sig i Hovedet, ligesom for ved en Kontra-Irritation at mod- 
virke Blodets Tilstrømning til Hjærnen; den voldsomme sjælelige 
Smerte ved en utaalelig Forestilling, som man ikke kan frigøre 
sig for, bringer endog til at rive Haaret af sit Hoved 1 ). Den, 
som faar et nyt Syn paa en Sag og ligesom vil gøre sig selv en 
Bebrejdelse for sin tidligere Blindhed, slaar sig for Panden. Er 
den ny Forestilling mere overvældende, bliver ogsaa Bevægelsen 
heftigere: at slaa sig stærkt paa Hovedet eller gribe sig med 
begge Hænder om det er et Udtryk for Fortvivlelse. 

Brystet er Bolig for de Organer, Lunge og Hjærte, der ved 
deres taktmæssige Udvidelse og Sammentrækning, Aandedræt og 
Hjærteslag, angiver det sjælelige Livs Tempo og Rytme, Afveks- 
lingen af Forestillingerne i deres forskellige Betydning for Mennesket 
selv. Saa længe som dette Tempo gaar sin regelmæssige, ens- 



J ) Et meget energisk følt og i højeste Grad virkningsfuldt Træk af Kontra- 
Irritation findes paa Roger v. d. Weydens berømte Dommedagsbillede i 
Beaune (midlertidig udstillet i Louvre i Sommeren 1878): En nøgen 
Kvinde, som er fordømt til Helvedes Ild og skal styrtes ned i den, 
stikker de fire Fingre i Munden og bider sig af al Magt i dem. 
Saadanne Træk høre netop særlig hjemme i Middelalderens Kunst; det 
kommer af, at Middelalderen dels havde en vis Raahed i Følelsen, en 
Fortrolighed med Baal og Brand , dels havde en vis Uendelighed i 
Følelsen, som fremfor alt kommer for Dagen i Dommedagsbillederne, 
der bestandig handle om den uendelige Kval eller den uendelige Fryd, 
som fastslaas for evige Tider. Begge Dele ere lige meget fremmede for 
den antike (græske) Kunst. 

fonnige Gang, bliver man sig det ikke bevidst og kan derfor 
dvæle uforstyrret ved Forestillingernes objektive Indhold. Indtræder 
der derimod en pludselig og stærk Taktforandring, endog blot 
ved legemlig Anstrængelse, eller naar f. Eks. ved en mægtig Over- 
raskelse Hjærtet staar stille og Aandedraget holdes tilbage, eller ved et 
andet sympatisk eller antipatisk Indtryk Aandedraget trækkes ud til 
et langt Suk eller gentages i hurtige Stød, da fornemmer Mennesket, 
at der foregaar noget usædvanligt inde i Brystet og fører uvil- 
kaarlig Haanden dertil. Det er dette, som man med et 
populært Udtryk henfører til »Hjærtet«, Livet i Hjærtet, i Mod- 
sætning til »Hovedet«. Det forbinder sig vel med Forestillinger 
om noget udenfor os: en Overraskelse f. Eks. kommer jo af 
noget objektivt, som vi opleve og se for vore Øjne; men Indtrykkets 
Virkning paa vort Livs Bølgebevægelse er i Øjeblikket saa stærk, 
tager saaledes Vejret fra os, at vi glemme de objektive Fore- 
stillinger og deres Indhold og kun mærke det, som fremkaldt af 
dem foregaar i vort eget Indre 1 ). Derfor angaar Bevægelsen af 
Haanden til Brystet mere Menneskets Subjektivitet, Haanden til 
Hovedet mere Indtrykket af det objektive, eller hvad der gør 
Indtryk som objektivt. 

Men Bevægelsen af Haanden til Brystet har ogsaa et rent 
andet Udgangspunkt. Den kan være ganske tørt paapegende til 
andres Efterretning og udsige det samme som Sætningen: det 
er mig (f. Eks. som Svar paa Spørgsmaalet : hvem tilhører 
dette?). Eller den kan ledsage Spørgsmaalet: Er det mig? 
(underforstaaet : — som Du mener). I slige Tilfælde gælder Be- 
vægelsen altsaa ikke noget Liv, der foregaar i Brystet: dette er 
her blot Midten af Legemet, som paapeges i Betydningen af hele 
Personen. Naturligvis bliver ogsaa selve Haandbevægelsen noget 
forskellig efter den forskellige Mening, hvori den bruges: Sligt 
lader sig dog vanskelig tilfredsstillende beskrive med Ord 2 ). 



*) For saa vidt kunde man formode, at Bevægelsen af Haanden til Brystet 
ikke alene findes blandt Menneskene, men ogsaa blandt de Dyr, der 
ligesom Menneskene have Hænder til deres Raadighed, nemlig Aberne. 
Jeg ved ikke, om der er konstateret noget herom; men Sagen fortjæner 
i hvert Fald at iagttages. 

') En Forskel i Maaden, og dermed ogsaa i Betydningen, har Prof. med. 
C. Lange gjort mig opmærksom paa: med venstre Haand tager man 
sig — mere uvilkaarlig — til Hjærtet; med højre Haand slaar man sig 
— mere deklamatorisk — for Brystet. 

Men mærkeligt er det, at, saa forskellige end de to Grund- 
betydninger af Bevægelsen ere, er det dog i Livet og i Kunsten 
næsten umuligt at holde dem skarpt ude fra hinanden: i de 
allerfleste Tilfælde er der noget af begge Dele. Naar man led- 
sager Sætningen: det er mig eller Spørgsmaalet: er det mig? 
med en Bevægelse af Haanden til Brystet, gaar Repliken kun 
ganske undtagelsesvis ud paa en ren og tør Besked: for det 
meste kommer der med i Spillet en Følelse af éns eget Selv, 
som kan stige fra den dybest nedstemte Ydmyghed til den højest 
svulmende Stolthed, og som kan forbindes med Angest og Hengiven- 
hed og alt andet, som kan sætte Hjærtet i Bevægelse. Og omvendt : 
selv hvor Bevægelsen af Haanden til Brystet kun foregaar i Følge 
en Fornemmelse af Liv og Røre derinde, hvor Personen føler sig 
ganske ensom og al Tanke om en Paapegelse, en Demonstration, 
for andre altsaa er udelukket, er den dog i Følge Sagens Natur 
Udtryk for en Følelse af ens eget Selv. Den er jo nemlig ikke 
noget rent umiddelbart, naturgivet Udtryk for en Sindsbevægelse, 
som f. Eks. at rødme eller at blegne: den forraader kun 
middelbart Sindsbevægelsen derved, at den er et Udtryk for 
Menneskets Reaktion, Modvirkning imod sin egen Sindsbevægelse, 
hans Trang til at blive Herre over den. Det synes derfor ogsaa 
ganske konsekvent, at de Forfattere, som have behandlet Sinds- 
bevægelsernes Udtryk fra et rent naturvidenskabeligt Udgangspunkt, 
som Darwin i sin berømte Bog *The expression of emotions*, eller, i 
vor Literatur, C. Lange (Om Sindsbevægelser) ikke have omhandlet 
disse Haandbevægelser : de henhøre i Virkeligheden ikke til 
Menneskets Natur, eller henhøre i alt Fald — efter Darwins 
Betragtning af Tingene — endnu ikke dertil. 

I Betydningen af denne Haandbevægelse er der altsaa, 
alle Vegne hvor den forekommer, et Element af Hensyn til sig selv, 
Bevidsthed om sig selv. Som Menneskets Arbejdsredskab er 
Haanden en udadvendt Magt; men i de Bevægelser, vi her 
betragte, bøjer den sig indad, tilbage, mod Subjektet, der 
udsender den. 



Som et vigtigt menneskeligt Udtryksmiddel har denne 
Bevægelse Krav paa at studeres ikke mindre end f. Eks. Sprogets 
Brug af Konjunktiv eller Imperativ, af Dativ eller Genitiv, og bør 

studeres efter en noget lignende Metode som slige sproglige 
Fænomener. Saaledes vil den ogsaa kunne give et lille Bidrag 
til vor Forstaaelse af det mærkværdige Dyr: Mennesket, som vi 
alle tilhore. Hvad der i det følgende meddeles om Sagen, er helt 
igennem øst paa første Haand op af Kunstens Kilder, uden at 
jeg har kunnet finde nogen Vejledning i Literaturen; jeg har 
endog al Grund til at tro, at Videnskaben endnu ikke har stillet 
Problemet: det er jo ikke alene det, der ligger altfor fjærnt, men 
undertiden ogsaa det, der ligger altfor nært, som man ikke faar 
Øje paa. Om der skulde findes noget om det i de tyske »praktiske 
Anvisninger c i Mimik for Skuespillere, Malere og Billedhuggere, 
har jeg sandt at sige ikke eftergaaet, da jeg slet ikke kan tilskrive 
slige praktiske Anvisninger i Brugen af Udtryksmidlerne nogen 
Betydning. Naar Kunsten ikke benytter Motiverne i Følge en 
umiddelbar Følelse for deres Udtryksævne, skulde den hellere lade 
være at benytte dem. Og Teorien har aabenbart ingen Interesse 
af at studere andet end det, som udspringer fra en frisk og ægte 
Følelse: den vinder jo intet ved at studere, hvad der kun er en 
Anvendelse af dens egne Regler. 

Saa vel som alt andet, hvad der henhører under det 
menneskelige Udtryk, kunde Bevægelsen af Haanden til Brystet 
studeres i det virkelige Liv lige saa vel som i Kunstens Værker 
— ja paa en Maade bedre, efter som det virkelige Liv dog til 
syvende og sidst er Kilden baade for Kunsten og for Videnskaben. 
Den kunde ogsaa studeres i Skuespilkunsten. Men Billedkunstens 
Værker have den Fordel, at de ere monumentale, at de for- 
blive som de ere, og at de for en stor Del ere Menneskenes 
fælles Ejendom, som man kan henvise til og beraabe sig paa. 
Selv om man kunde fange det virkelige Livs (eller Skuespil- 
kunstens) Fænomener som Svaler i Flugten, kan man ikke saaledes 
drage andre til Vidne paa dem som paa Kunstværkerne. Desuden- 
kunne disse ikke forbigaas til Underretning om, hvorledes For- 
tiden bar sig ad, med andre Ord: til et historisk Studium af 
Sagen. Naturligvis kunde ogsaa Literaturens Vidnesbyrd hjælpe 
noget, skøndt de i saadanne Ting tit ere mindre tydelige end 
Kunstens: dem maatte det blive en Literaturhistorikers Sag at 
udnytte. I de meget vigtige Partier af Fortidens Historie, fra 
hvilke vi ingen eller saa godt som ingen Billedkunst have tilbage, 
f. Eks. den nordiske Oldtids eller Jødefolkets Oldtid, maatte vi 

hjælpe os med Literaturens Vidnesbyrd, som ganske sikkert for- 
tjæner Opmærksomhed med Hensyn til disse Problemer. 1 ) 

Foreløbig byder Kunstværkerne os dog et Stof lil Under- 
søgelse, som snarere er for rigt end for fattigt. Det kunde des- 
uden vel være, at Kunsthistorien for dens egen Skyld havde godt 
af at behandles noget mere som Motivernes Historie, noget 
mindre som Kunstner-Individernes. Man er ellers i Behand- 
lingen af Historien kommen noget bort fra at opfatte den som en 
Fortælling om lutter enkelte Mennesker og er kommen mere ind 
paa at lægge Vægten paa de gennemgaaende Tilstandes Hi- 
storie; men Kunsthistorien er ikke rigtig fulgt med i denne Stræben. 
I Kunstens Historie betegnes de fælles og gennemgaaende Tilstande 
netop af den Slags Motiver, som det vi her behandle: de have 
ligget til Rede for enhver Maler eller Billedhugger; og de have 
været mere end et dødt Materiale; der har været en aktiv Kraft 
i dem, et Krav paa at benyttes. Motivernes historiske Liv har 
baade i Tid og i Rum en langt større Udstrækning end den 
enkelte Kunstners; de ere en Slags Guddomme eller Aander, som 
paa mange Maader udøve en Overmagt over Kunstneren, men 
som han ogsaa igen kan faa til at tjæne sig. Hvorfor benytter 
f. Eks. Rafael eller Rembrandt i de og de givne Tilfælde det 
Motiv, at en Figur lægger Haanden paa Brystet? Er det af fuld- 
kommen fri kunstnerisk Magtfuldkommenhed og »SkaberkrafU? 
Er det en ny Opfindelse af Kunstneren netop til denne Lejlighed? 
Ja, det tror maaske den, som kun betragter det enkelte Tilfælde, 
det tror maaske endog undertiden den store Kunstner selv. Men den, 
som studerer Motivets Historie gennem hele dets Tilværelse, indser, 
hvorledes det spilles Kunstnerne, de store saa vel som de smaa, 
i Hænderne af den Tidsaand, af de Forestillinger, hvori de alle 
leve og røre sig. Den store Kunstner forstaar visselig at faa det 
til at sige noget nyt og noget aandfuldt, uden derfor at være 
uafhængig af det; den ringere Kunstner leverer kun endnu en 
Gentagelse af det, idet han tankeløst afskriver det efter Diktat af 
Tidsalderens Mode. 

Der er desuden noget, som giver det Motiv, vi her behandle, 
en ganske særegen historisk Interesse, nemlig at det er saa be- 

*) For Jødefolkets Vedkommende har Franz Delitzsch i sit System der 
biblischen Psychologie leveret et Afsnit om „Hoved og Hjærte", som paa 
en interessant Maade strejfer disse Opgaver, men rigtig nok kun 
strejfer dem. 

tegnende — maaske mere betegnende end noget andet enkelt 
paaviseligt Træk — for Modsætningen mellem antik og moderne 
(kristelig) Kunst. Da jeg en Gang i en Samtale med en bekendt 
tysk Forsker i antik Kunst bragte dette Problem paa Bane, udtalte 
han — lidt for rask — , at Antiken jo slet ikke kendte dette Motiv 
(Haanden paa Brystet). Deri huskede han vel i Øjeblikket fejl, 
saaledes som det kan hændes endog den lærdeste; men Ytringen 
har alligevel sin Værdi, fordi den viser, at man ved et hurtigt 
Overblik over den antike Billedkunst slet ikke bliver var, at 
Motivet forekommer i den. Det findes ogsaa i Virkeligheden 
yderst sjældent. Og om det end er Videnskabens Pligt at holde 
skarpt Øje med Undtagelserne, saa har det endnu større Betydning, 
at den gør den rette Forskel imellem, hvad der er Undtagelse 
og hvad der er Regel. Der er aldeles ikke Tale om, at Motivet 
i Antiken udfolder sig i den rige Skala af Betydninger, som det 
har i den kristelige Tidsalders Kunst, og som vi i det følgende 
skulle gennemgaa. Det synes endog slet ikke i Oldtiden at have 
haft den Betydning, som senere er blevet næsten den almindeligste 
for det (Forsikring, i religiøs eller verdslig Betydning). Og naar 
Nutidens Grækere læggo Haanden paa Brystet til Tegn baade paa 
Hilsen og paa Tak, saa kommer det aabenbart af en Indflydelse 
fra Orienten og er ikke nogen Arv fra det gamle Grækenland. 

Enhver husker, hvorledes den medicæiske Venus og de med 
den beslægtede antike Statuer holde deres Hænder: Gudinden dækker 
— eller lader som hun dækker — Brystet med den ene Haand, Skødet 
med den anden. Det er et Motiv, som vel kan tages med i denne 
Sammenhæng, men som dog kun staar i en udvortes Forbindelse 
med vort egentlige Æmne. Bortset herfra har Haanden paa 
Brystet i den antike Kunst, saa vidt min Erfaring strækker, kun 
én tydelig Mening, nemlig Sorg; denne Mening kan Motivet vel 
ogsaa have i moderne Kunst, men forholdsvis sjældent. 

Langt hyppigere forekommer i Antiken Bevægelsen af 
Haanden til Hovedet, i alt Fald fra det fjærde Aarhundrede 
f. Chr. at regne, i allehaande Kunstværker, i hvilke det sjælelige 
Udtryk eller Sammenspil er fremhævet, som i Gravreliefer fra Athen 
eller Malerier fra Pompeji og Herkulanum *). 



') Fortrinlige Bemærkninger om disse Motiver i den antike Kunst findes 
i A. Furtwånglers Tekst til det nye Afbildningsværk over Die Sammlung 
Sabouroff (Taf. XV, XVI, XVII). — Se ogsaa Heuzeys Bemærkninger i 

Paa de græske Gravmæler betegner Haandens Bevægelse 
til Hovedet atter Sorg: den forekommer sjældnere blandt 
Kompositionens Hovedpersoner, sjældnest i Figuren af den afdøde 
selv (der jo fremstilles som levende), hyppig derimod i de om- 
givende Figurer af Slægtninge, Venner eller Tyende, som med 
vemodige Blikke betragte den afdødes Skikkelse. I Malerierne 
har Motivet atter Betydning af Sorg; men der faar den tillige i 
flere smukke Eksempler Udtrykket af tænksom Overvejelse eller 
digterisk Inspiration. Man ledes til at antage, at saadanne Be- 
vægelser, hvorved Figurens periferiske Dele bøjes tilbage imod 
dens Midte, oprindelig have været Antikens Følelse imod, idet 
man foretrak en fri og frank Udfoldning af Skikkelsen. Derfor 
have disse Bevægelser oprindelig været opfattede som henhørende 
til Livets mørke Side. Men det ligger ogsaa i Antikens Karakter, 
at den i hvert Fald maatte foretrække den Bevægelse, der mere 
betegner en objektiv Kontemplation end den, som viser tilbage til 
den stærkt bevægede Subjektivitet. 

I et andet Skrift (»Seugel og Thorvaldsen« p. 162) har jeg 
kortelig paavist, hvorledes Thorvaldsen, der var stillet midt imellem 
antik og kristelig Tradition, forholder sig til slige Haandbevægelser, 
og at han, paa Antikens Vis, i det hele ubetinget foretrak Be- 
vægelsen af Haanden til Hovedet. Her skal jeg tilføje et Træk 
til Sammenligning mellem ham og Rafael, i hvilket han viser sig 
som Repræsentant for den antike Opfattelse, Rafael for den 
kristelig moderne. De have begge komponeret Billeder af Psyche, 
som af Merkur bæres op ad til Olympen efter alle Jordelivets 
Lidelser (Rafaels Fresker i Farnesina, Thorvaldsens lille runde 
Relief i Museet, Nr. 432). Rafael lader Psyche folde Hænderne 
korsvis over Brystet ligesom i Andagt, Thorvaldsen lader hende 
holde Fingeren op mod Hagen i ufravendt, fængslet Beskuelse af 
Himlens forventede Herlighed. 

Hvorledes Bevægelsen af Haanden til Brystet forekommer 
i den antike Kunst, skal jeg forsøge at gøre Rede for paa et 
andet Sted; det er en Sag, som indeholder altfor meget dunkelt 
og tvivlsomt til at kunne interessere en større Læsekreds. Derimod 
antager jeg, at det kan interessere flere at betragte, hvor rigt 



Monuments grecs publiés par Tassociation pour l'encouragemeiit des études 
grecques en France 1874. Heuzeys Mening om det der meddelte Tilfivlde 
(Haanden paa Brystet) kan jeg for øvrigt ikke tiltræde. 

dette Motiv udfolder sig i den moderne Kunst: det er ogsaa 
egentlig kun i den, at man til fulde kan studere dets Betydning. 
At mine Eksempler fortrinsvis ere tagne fra, hvad man faar at se 
i Paris og London, kommer deraf, at jeg for et Par Aar siden 
tog Problemet med mig til nøjere Studium paa en Rejse til disse 
Byer, i hvis store Samlinger Kunsten er saa overordenlig rigt og 
alsidig repræsenteret. Dog har jeg naturligvis ogsaa taget Hensyn 
til vigtige Fænomener fra Kunstværkerne i andre Lande. 



Jeg begynder med Eksempler, som henhører til det ene 
Udgangspunkt for Bevægelsen, dén patetiske Fornemmelse 
af Hjærtelivet, uden mindste Bibetydning af noget demonstrativt, 
undtagen for saa vidt som Bevægelsen i og for sig maa betegne 
en Bevidsthed om éns egen Person og fører til Jeg'ets Begreb. 

Haanden føres til Brystet som uvilkaarligt Udtryk for det 
vaagnende (eller det svindende) Liv i Hjærte og Aandedrag. 

Paa Salonen i Paris 1885 fandtes et Maleri af N. A. Laurens : 
Eva, som fornemmer sit Hjærtes første Slag. Det har Betydning 
for os som Illustration af vort Æmne, ellers var det ikke noget 
betydeligt Kunstværk. Eva stod nyskabt og lagde venstre Haand 
paa Brystet, højre Haand oven paa venstre, idet hun med en vis 
nysgærrig Overraskelse gjorde den første Erfaring om Livskildens 
Pulseren i hendes Indre og ligesom for første Gang hilste paa 
sit eget Jeg. Det er en lignende Tanke, som er — langt 
skønnere — udtrykt i Paul Dubois's herlige Statue af den nyskabte 
Eva 1 ). »Hun lægger Hænderne paa Brystet« — saaledes har jeg 
tidligere beskrevet Motivet — »i en Fornemmelse af, at den Kilde 
af Livsfryd, som med ét vælder frem i hendes Bryst, næsten bliver 
hende for stærk«. Imidlertid forekommer det mig muligt, at 
Kunstneren her har tænkt sig Eva staaende lige overfor sin 
Skaber, saaledes at Bevægelsen faar en Bibetydning af Taknemme- 
lighed. Men rent og ublandet fremtræder det patetiske i Motivet 
i den svenske Billedhugger Hasselbergs Statue: Sneklockan*), en ung 
Pigeskikkelse, i hvilken Kunstneren havde personificeret det efter 
Vinterdvalen vaagnende Planteliv: hun staar endnu halvt drømmende 



') Ny Carlsbergs Glyptothek. Smukt afbildet, efter en Tegning af A. Jerndorff, 

i min Billedkunst (1884), p. 310. 
') Udstillet paa den nordiske Udstilling i København 1883. 

og fører den ene Haand mod Hjærtet, den anden mod Hovedet: 
Hjærtets forstærkede Slag fremkalder mere levende, vaagne, be- 
vidste Forestillinger. Jeg har tidligere 1 ) paa vist om denne Statue, 
at den paa en vis Maade er en Reminiscens af den ene af 
Michelangelos to berømte Fanger i Louvre-Museet, nemlig den 
yngste af dem, der ligeledes fører Hænderne til Brystet og til 
Hovedet, idet den urolige Sjæl gennem dunkle Drømme synes at 
kæmpe sig frem til Frihed og Bevidsthed. I Michelangelos Figur 
har man i Grunden det Motiv, hvorom vi tale, givet paa den 
mest oprindelige og elementære Maade: det er kun det til Frihed 
og Bevidsthed vaagnende Menneske og forestiller intet, som be- 
tegnes ved et mytologisk eller symbolsk Navn. 

Man kunde ogsaa tænke sig det af Prometheus skabte 
Lermenneske førende Haanden til Brystet, idet Athene sætter 
Sommerfuglen paa dets Hoved. Jeg mindes imidlertid ikke 
Eksempler paa, at Kunsten har fremstillet det saaledes. 

Fornemmelsen af, at Livet rinder ud og svinder, fører 
ogsaa uvilkaarlig Haanden til Brystet; saaledes i Dupatys Statue 
af Biblis, som forvandles til Kilde, blandt de moderne Skulpturer 
i Louvre. Det er en ung Pigeskikkelse, som ligger paa Jorden; 
hun føler, hvorledes Hjærteslaget taber sig: herefter vil hendes 
Livs Strøm ikke bevæge sig i varmt pulserende Takt, som de 
virkelige levende Væseners, men i en fuldkommen ensformig, 
uafbrudt Strøm som en Kilde. Hun tager Afsked med sit menne- 
skelige Jeg. 

I de her anførte Værker har Fantasien ført Kunstnerne ud 
over Virkelighedens Grænse til Forestillinger, som hverken ere 
umiddelbart erfarede i Livet eller kunde være det: Eva træder 
f. Eks. ind i Livet som voksen Skikkelse. Til Grund for Anvend- 
elsen af Motivet i saadanne Opgaver ligger Iagttagelsen af, at 
det overhovedet er betegnende for en Opvaagnen til et højere 
Sjæleliv, f. Eks. den første Følelse af Elskov. Paa Gérards Maleri 
af Amor og Psyche (i Louvre) ser man Psyche som ganske ung, 
omtrent fjortenaarig Pige, idet Amor trykker det første Kys paa 
hendes Pande, trykke sine Hænder ind imod Brystet, den ene 
oven paa den anden, idet hun stirrer drømmende frem for sig. 
Det er den samme Bevægelse som i det ovennævnte Billede af 
Eva, som fornemmer sit Hjærtes første Slag. Gérards Æmne er 



') Ude og Hjemme, 6te Aargang, 1883, Nr. 313. 

vel ogsaa idealt, men dog ikke hævet over virkelig Erfaring; ti 
hvorledes den første Kærlighed, det vaagnende Hjærteliv, bærer 
sig ad, det kan man se i Livet. Den første mere bevidste Op- 
vaagnen af den religiøse Følelse kan søge et lignende Udtryk 
(J. L. N. Jalert's Statue la priére i Louvre). Motivet er over- 
hovedet særdeles betegnende for Overgangen, Grænse- 
skellet, mellem Barndommen og den voksne Ungdom, 
men i den egentlige Barnealder hører det mindre hjemme. 
Det paa en Gang bevidste og sentimentale, der er ved det, stemmer 
ikke med Barnets rent naive Natur (hvilket maaske ogsaa staar i 
en hemmelighedsfuld Forbindelse med, at det er saa sjældent i 
Antiken). Der fattes vel ikke Eksempler paa, at endog udmærkede 
Kunstnere have anvendt det i Barneskikkelser; men om de have 
gjort vel deri, er et andet Spørgsmaal. Jeg kan anføre Joshua 
Reynolds's meget bekendte Maleri: The age of Innocence i National- 
Galleriet i London: en ganske lille Pige, som sidder paa Jorden 
med Benene trukne ind under sig og lægger Hænderne paa 
Brystet, den ene over den anden, ligesom Gérards Psyche. Det 
er falsk i Udtrykket: Barnealderen har et uskyldigt Hjærte; men 
det beror netop paa, at den endnu ikke véd noget om sit Hjærte, 
aldrig har lagt Mærke til det. 

Det er ikke alene denne Følelseslivets Begyndelse og Ende, dets 
Vaagnen og Hendøen, men overhovedet enhver stærk Svulmen 
af det eller Vending i det, som kan føre Haanden til Hjærtet. 
Det kan ske i Overraskelse, Indignation, Vrede, Smerte, 
Sorg, Modbydelighed, Afmagt, Længsel, Nydelse, Glæde, 
Jubel, Henrykkelse osv. Det nytter næppe at opregne alle de 
forskellige Kvaliteter af Følelser, som kunne medføre denne Be- 
vægelse, og det vilde være altfor vidtløftigt at anføre Eksempler 
fra Kunstens Verden for hver enkelt af dem, efter som det netop 
ikke er Følelsens Kvalitet, som her er det afgørende, men dens 
Intensitet. Det kommer an paa, at Indtrykket udenfra virker 
saa stærkt paa Sjælen, at det ikke flyder rolig over i dens Strøm, 
men at Sjælen ligesom vægrer sig ved eller betænker sig paa at 
give det Rum, og at Sjælsbevægelsen derfor foreløbig kommer ud 
af sin sædvanlige Takt. Derfor betegner denne Haandbevægelse 
som Udtryk for en Følelse egentlig altid et Element af Lidelse, 
endog hvor Følelsen ellers er Lyst eller Nydelse. 

Hos stærke, i Livets strænge Skole hærdede Mænd, hører 
der naturligvis et forholdsvis voldsomt Indtryk til for at fremkalde 

saa stærk en Taktforandring, at den føles som en Lidelse eller 
endog truer med at tage Magten fra Personen. Bedst kan dette 
maaske illustreres ved det herlige Sted i Odysseen (Begyndelsen af 
20de Sang), hvor Odysseus, der om Natten ligger ukendt i sin 
egen Hal, hører sit eget Huses Tjænestepiger lefle med Bejlerne. 

Da kom Hjærtet i Konningens Bryst i det heftigste Oprør, 

Og med sig selv han vejede dybt i Sind og i Hjærte 1 ). 

Enten han op skulde springe paa Stand og dræbe dem alle, 

Eller en Gang til Slutning endnu med de trodsige Herrer 

Lade dem gantes og lefle; højt glammed i Brystet hans Hjærte. 

Ret som en Hund, der om Hvalpene gaar, som den nylig har kastet, 

Gør ad den fremmede Mand og straks er rede til Angreb, 

Saaledes glammed hans Hjærte af Harm over al denne Skænsel, 

Heftig han slog sig for Bryst og formaned sit Hjærte saalunde: 

Giv dig tilfreds, mit Hjærte! en lumpnere Færd har du fordum 
Taalt den Dag, da den vilde Kyklop mine kraftige Svende 
Frækt opaad, dog taalig Du bar det, indtil mit Anslag 
Ud af Hulen dig førte, hvor alt du vented dig Døden. 

Saa med formanende Ord han talte sit Hjærte til Rette; 
Straks kom Hjærtet til Fatning igen, og rolig i Brystet 
Slog det; men selv paa sit Leje han vælted sig frem og tilbage 

Slaget paa Brystet udtrykker altsaa her den etiske Selvbe- 
herskelse. I Kraft af en Tilbageskuen til Fortiden og et Blik 
mod Fremtiden føler Mennesket baade Muligheden og Nødvendig- 
heden af at kue Øjeblikkets Lidenskab. Han kalder den til Orden, 
ligesom man truer en gøende Hund — og dog er Hjærtet her en 
tro Gaardhund, der blot er altfor nidkær for sin Herres Vel. Jeg 
antager, at Homer her har tænkt sig Odysseus's Slag for Brystet 
givet med knyttet Haand. Saaledes har Billedhuggeren Fagatier 
i en Statue i Louvre fremstillet Spartacus, Høvdingen for de mod 
Romerne oprørske Slaver, trykkende Hænderne, der ere knyttede 
om de sønderbrudte Lænker, ind imod Brystet, idet han søger at 
at vinde Herredømme over den lidenskabelige Strøm af Harme 
i sit Indre. 

I Modsætning til slige barske Mandsskikkelser kommer 
Ungdommens, især Kvindekønnets Hjærte lettere i Bevægelse og 
er et mere fint mærkende Organ for Følelseslivet: her behøves 
der ikke saa stærke Indtryk, for at Haanden skal føres til Hjærtet. 
I fremhævet Betydning bruges jo ogsaa Ordet Hjærte til at 



') xara qjQkta xai xara &v(ibf. 

betegne en levende Modtagelighed for Indtryk af andres Skæbne, 
en fin Medfølelse; og allerede fra gammel Tid fremstilles gærne 
allegoriske Personifikationer af sympatiske Sindstilstande eller 
Dyder med Haanden paa Brystet. Saaledes Mansuetudo (selskabelig 
Omgængelighed) paa Nicola Pisanos Prædikestol i Baptisteriet i 
Pisa, Comitas (Venlighed) i Rafaels skønne Figur i Constantins- 
Salen i Vatikanet, Clementia (Mildhed) f. Eks. paa Gravmæler i 
Westminster-Abbediet. Her er da en fin Streg, som adskiller den 
sunde og naturlige Finhed i Følelsen fra den usunde og affekterte: 
Sentimentaliteten, der, hvis den skulde fremstilles allegorisk, ganske 
sikkert ogsaa maatte lægge Haanden paa Brystet, ligesom den jo 
gør det i det virkelige Liv. Og hermed forbinder sig da en hel 
Mængde Brug og Misbrug af »Hjærtet« som Begreb og »Hjærtet« 
som Symbol : den Bytten Hjærte med Jesus, der f. Eks. forekommer 
i den heil. Katharina af Sienas Legende, Andagten for Jesus's 
hellige Hjærte fra det 17de Aarhundrede af, særegne Begravelser 
af det udtagne Hjærte og Dyrkelsen af det, tilsidst endog af Marats 
under Rædselsherredømmet 1793, m. m. 



Ingres har paa et bekendt Maleri (i Louvre, coll. Duchatel) 
malet Ødipus, som gætter Sfinxens Gaade. Han staar rolig lige 
overfor Uhyret og holder Fingrene pegende ind imod sit Bryst. 
Kunstneren har derved betegnet, at Ødipus gætter Gaaden. Dens 
Løsning var som bekendt »Mennesket«; og Bevægelsen af hans 
Haand siger: det er mig (Mennesket). Heri have vi et Eksempel 
paa den rent demonstrative (paapegende) Betydning af, at 
Haanden føres til Brystet, uden at deri blander sig noget patetisk 
Udtryk af en indre Følelse. Dette demonstrative var, som vi have 
set, det andet Udgangspunkt for Bevægelsen. Her forudsættes en 
eller flere andre tilstedeværende, for hvem Personen paapeger sit 
eget Jeg. 

Det er ogsaa Løsningen af en Gaade, som giver det dramatiske 
Liv til de mangfoldige Fremstillinger af Nadveren, det vil sige: 
det Moment i den, da Christus udtaler Ordene: »En af Eder skal 
forraade mig«, der var lige saa uforstaaelige som overraskende for 
de tilstedeværende Apostle. Hvem sigtede Mesteren til med disse 
skrækkelige Ord? »De bleve saare bedrøvede« , siger Evangeliet, 
»og begyndte hver især at sige til ham: Herre, er det mig?« 

(Matth. 26, 22). Paa Billederne af dette Optrin ser man ogsaa 
gærne en eller flere af Apostlene lægge Haanden paa Brystet 
med Spørgsmaalet: er det mig, eller Forsikringen: det er ikke 
mig. Det er for det meste den Apostel, som sidder Christus 
nærmest. Paa det berømte Maleri i Milano har Leonardo da Vinci 
benyttet Motivet saaledes, at han lader en ungdommelig Apostel 
(Philippus), som har den tredje Plads fra Christus's venstre Haand, 
rejse sig og bøje sig stærkt fremad mod Christus, idet han trykker 
Fingerspidserne af begge Hænder ind imod sit Bryst Goethe 
fortolker i sin Afhandling om Maleriet denne Bevægelse fuld- 
komment træffende ved at omsætte den i følgende Replik: »Herre 
mig er det ikke! — Du ved det! — Du kender mit rene 
Hjærte. — Mig er det ikke!« 1 ) Motivet er altsaa ogsaa her 
demonstrativt, fremhæver Personens eget Jeg; men det er tillige, 
og i fuldt saa høj Grad, patetisk, et Udtryk for den utaaleligste 
Angest og Hjærtevé, den inderligste Trang til Bekræftelse paa, at 
man er et uskyldigt Menneske og ikke en sort Forræder. Det 
angaar her Jeg 'et i den dybeste Betydning af Ordet som moralsk 
Personlighed og forudsætter egentlig, at Hj ært et i den alminde- 
lige Bevidsthed har faaet Hævd paa at være Samvittighedens Sæde. 

Paa et andet udmærket Nadverbillede, nemlig Andrea del 
Sarto's i S. Salvi ved Florents, er det undtagelsesvis Forræderen, 
Judas, som lægger Haanden paa Brystet med Spørgsmaalet: er 
det mig? (Matth. anf. Kapitel, Vers 25), idet hans Mine udtrykker 
den højeste Overraskelse over, at hans Hemmelighed er lagt aaben 
frem. (Christus besvarer Spørgsmaalet ved at lægge Brødet i 
hans anden Haand). 

Overhovedet medføres Bevægelsen af Haanden til Brystet 
let af ethvert Udsagn eller enhver Tanke, hvori Begrebet jeg 
(jeg, mig, min, mit o. s. v.) eller ikke-jeg forekommer paa en 
særlig fremhævet Maade. Paa Rafaels »Transfiguration« (i Vatikanet) 
føres den raaanesyge Dreng hen til Apostlene, for at de skulle 
helbrede ham, medens Mesteren selv er vandret op paa Bjærget. 
Den forreste af Apostlene lægger den ene Haands Fingre ind imod 
Brystet og peger med den anden op til Bjærget: Jeg kan ikke 
hjælpe, saa megen Medlidenhed jeg end føler med Eder; men han 
deroppe kan — vent paa ham. Her er Bevægelsen mest demon- 
strativ. Den anden ved Siden af ham trykker begge Hænder ind 



*) Goethe, Ueber Kunst og Alterthum, I, 3, 130. 

mod Brystet, raadvild, pint af sin egen Vanmagt, der ikke kan 
hjælpe paa en saa skrækkelig Ulykke. Her er Bevægelsen over- 
vejende patetisk. 

Ved Udtalelsen af Ordet jeg paa en saadan fremhævet, 
emfatisk Maade og den tilsvarende Haandbevægelse er der for det 
meste enten Ydmyghed eller Stolthed med i Spillet, enten en 
Følelse af, at man føler sig lille eller at man føler sig stor — 
eller paa én Gang noget af begge Dele. I dyb Erkendelse af egen 
Intethed, fortabte Rettigheder og Trang til at tages til Naade 
lægger den fortabte Søn, hvor han knæler for Faderen, Hænderne 
korsvis over Brystet (Lionello Spada's Maleri i Louvre). Paa 
Sebastian del Piombo's skønne Billede (sammesteds) af Marias og 
Elisabeths Møde lægger Maria, der er svanger med Jesusbarnet, 
den venstre Haand paa Brystet, hvilket her aabenbart udtrykker 
en Følelse af Ydmyghed: »At sligt skulde vederfares mig! Det 
er meget mere end jeg har fortjænt.« Der blander sig mere stolt 
Glæde i Ydmygheden hos Marias Moder, den hellige Anna, paa 
flere Billeder af ældre udenlandsk Kunst: hun lægger Haanden 
paa Brystet ligesom med en Undren over, at hun og hendes 
Slægt ere udvalgte til saa store Ting. En egen Forbindelse af 
Ydmyghed eller Beskedenhed og Stolthed har Rafael skildret 
levende og skønt i den Scene af Psyches Historie (i Freskomalerierne 
i Farnesina), hvor Psyche efter al udstanden Fare og Møje omsider 
bringer Krukken med Skønheds-Salven til den strænge Venus. 
Hun knæler for Gudinden, hæver Krukken i Vejret med den ene 
Haand og lægger den anden paa Brystet med et Udtryk af tro- 
skyldig Glæde over at have kunnet udføre Befalingen: »Se det 
har jeg kunnet gøre«. 

En anden Forbindelse af de to modsatte Elementer har 
man i Stolthedens Nedladenhed, som ogsaa kan udtrykke sig 
ved denne Haandbevægelse. Et Eksempel derpaa er Pugets store 
Relief af Alexander og Diogenes (i Louvre). Den stormægtige 
Konge rider forbi den kyniske Filosof i hans Tønde, trykker 
Haanden meget teatralsk og demonstrativt ind mod sit Bryst og 
forsikrer: »Var jeg ikke Alexander, vilde jeg være Diogenes — 
men jeg er nu alligevel Alexander«. Det er en Indrømmelse af 
den store Eksistens til den lille. 

Endelig det rene Hovmod. Et Eksempel har man paa det 
første Maleri af Hogarths bekendte Række: The mamiage å la mode 
(Nationalgalleriet i London). Det forestiller Afslutningen af Ægte- 

Tilskueren. 1887. 32 

skabskonirakten mellem den unge Lord og den borgerlige Pige. 
Medens Brudens Fader, den hovedrige Borgermand, efterser Papirerne, 
sidder Brudgommens Fader, den fattige, dumme, podagristiske Adels- 
mand og peger med den ene Haand paa sit Stamtræ, idet han 
med den anden banker sig let paa Brystet: Se saadan en Mand 
er jeg! 

For at illustrere Toppunktet af Jeg'ets Følelse af sig selv, 
sin egen Ret og Adkomst, maa jeg nævne et nyere fransk Maleri 
(Salonen 1885), som vistnok ingenlunde var fremragende som 
Kunstværk, men ret skarpsindig tænkt som Allegori og betydnings- 
fuldt og uundværligt i denne Sammenhæng. Det var et stort 
Billede af Charles Landelle: Le droit moderne. Øverst svævede 
»Friheden« med brudte Lænker, neden under tronede »Loven«. 
Ved Foden af hendes Trone stod til den ene Side «Retfærdig- 
heden«; til den anden saa man en ung Mand, en Repræsentant 
for Nutidens Ungdom: han holdt i den ene Haand en Rolle, 
hvorpaa Menneskerettighederne vare opskrevne. En Mand 
af den ældre Skole, en ærværdig Dommer, lagde sin Haand paa 
hans Skulder og pegede ned paa en Tavle, som holdtes af to 
Genier, og hvorpaa der stod: Ingen Rettigheder uden Pligter. 
Denne Formaning besvarer saa den unge Mand ved at lægge 
Haanden paa Brystet, idet han aabenbart erklærer sin, Individets, 
uafhængige Ret: Jeg har i mig selv, som Menneske, Maalestokken 
for, hvad der er min Ret. Det er en yderst betegnende Anvend- 
else af dette Motiv i dets demonstrative Betydning, Superlativet 
af Individualisme, af at Jeg'et isolerer sig og fremhæver sig som 
sin egen Overhøjhed. Det er Ordet jeg med tre tykke Streger under. 

Man kan altsaa med en vis Ret sige, at Haanden paa 
Brystet er en lige ejendommelig Betegnelse for den dybeste 
Ydmyghed og det mest svimlende Overmod. Fra hin forlorne 
Søn, som vender angrende hjem, til den nyeste Nutids forlorne 
Søn, som erklærer Individets absolute Ret, er der en lang Skala af 
Overgange. Der staar i Lucas's Evangelium (18, 10 fif.) om Tolderen, 
at han stod langt borte, og vilde end ikke opløfte sine Øjne til 
Himlen, men slog sig for sit Bryst og sagde: Gud være mig 
Synder naadig! Der staar ikke, at Farisæeren slog sig for sit 
Bryst, idet han sagde: jeg takker Dig, Gud, at jeg ikke er som 
de andre Mennesker o. s. v.; men i alt Fald efter moderne Fore- 
stillinger vilde denne Gestus passe meget godt for hans Replik. 

Men vel at mærke: den er ikke Udtryk for den højeste, 
over alt Ansvar hævede Magtfølelse. Den vilde slet ikke passe 
for en Jupiter, som tronede paa Olymp. Den passer ikke engang 
for den suveræne Konge: Ludvig den fjortende lægger vel Haanden 
paa Brystet, hvor han knæler paa sin Grav (Coyzevox's Statue), 
følende sit menneskelige og religiøse Ansvar; men hvor han staar 
eller troner i kongelig Herlighed, gør han det ikke. Netop det 
demonstrerende ved Motivet vilde forudsætte, at Suveræniteten 
eller Højheden følte sig antastet, fornægtet, sat under Tvivl, og 
trængte til at genoprettes i andres Omdømme. Der er noget 
pukkende, uroligt, og i saadanne Tilfælde polemisk i Motivet: det 
er ikke den rent umiddelbare, uanfægtede Sikkerhed paa sig selv, 
men Nægtelsens Nægtelse. Hvor to staa i et Forhold til 
hinanden, den ene som overordnet, bydende eller 
givende, den anden som underordnet, lydende, bedende, 
modtagende, er det denne og aldrig hin, der lægger 
Haanden paa Brystet. 

Dette Grundforhold udvikler sig i en Række af enkelte 
Forhold, som vi nu skulle gaa over til at betragte. 



(Sluttes). 



Jul. Lange. 




De nationale Forhold i Sønderjylland. 



i. 



Denne Skildring af nationale Forhold i Sønderjylland frem- 
kommer efter Opfordring af »Tilskuerensc Udgiver. Den skulde 
nærmest kun omfatte Nutidsstillingen, men da den paa alle Om- 
raader præges af Udviklingen siden 1864, har jeg maattet give 
korte Tilbageblik over de sidste 23 Aar. I øvrigt skal jeg kun 
forudskikke den Bemærkning, at jeg skriver fra de unge under 
Fremmedherredømmet fostrede Sønderjyders Standpunkt. 



Nutidsstillingen i Sønderjylland maa ses med Pragfredens 
§5 i Baggrunden, da den har haft en gennemgribende Indflydelse 
paa de nationale Forholds Udvikling. Den har paa alle Omraader 
sat saa dybe Spor syd for Kongeaaen, at man endnu i lange 
Tider vil lide under dens Eftervirkninger. Løftet om, at Folke- 
viljen skulde drage Grænsen mellem de nordiske og det tyske 
Folk, medførte Troen paa Sønderjyllands snarlige Genforening med 
Danmark, og denne Tro blev Grundlaget for vor nationale Kamp. 
Den førte os til Udvandringen, til Edsnægtelserne, til frivillig Vigen 
tilbage fra de forskellige Omraader — kort sagt: til den uheldige 
og forfejlede Protestpolitik, som har været saa skæbnesvanger for 
de danske Sønderjyder. 

Wienerfredens § 19 havde givet Sønderjyderne Ret til at 
bevare dansk Undersaatsforhold , naar de inden 16de Novbr. 1870 
indgav Ansøgning derom, og da der efter 1866 var velgrundet 
Haab om Nordslesvigs snarlige Genforening med Moderlandet, 
opterede næsten alle værnepligtige danske Sønderjyder for Danmark 

af Hensyn til den tyske Millitærtjæneste. I Følge Wienerfreden 
maatte Optanterne »ikke forulæmpes paa Person eller Ejendom 
paa Grund af deres fri Valg«, men de blev desuagtet landsforviste, 
og, som bekendt, blev deres Forhold først ordnet ved Aabenraa- 
overenskomsten af 1872. Den gav dem Ret til fremtidig at fæste 
Bo i Sønderjylland, naar de »ikke gav Anledning til grundede 
Klager«, og snart rejste de hjem i Tusendtal. Man mente, at der 
var sikret dem taalelig gode Kaar i Hjemlandet, men snart viste 
det sig, at deres Stilling var fuldkommen retsløs, og det er den 
den Dag i Dag. Paa simpelt Skøn af en indvandret Politimester 
kan de erklæres for »låstige« og derefter landsforvises uden Anklage 
og Dom. Giftermaal og de utallige Handlinger, som sammenfattes 
af det elastiske Begreb »politiske Demonstrationer« kan lige saa 
fuldt medføre Udvisning som Fattigdom og Sygdom, og der jages 
aarlig mange Optanter ud af Landet. 

Over Vio af den nordslesvigske Befolkning — deriblandt de 
fleste Mænd af Slægten mellem 30 og 50 Aar — er danske Under- 
saatter, og det svækker vor Modstandskraft overordentlig stærkt. 
Frygten for Landsforvisning og med den Følelsen af den retsløse 
usikre Stilling breder sig fra Dag til Dag, lænkebinder mange af 
vore dygtigste Mænd, kuer Selvstændigheden og virker lammende 
i alle Forhold. Optanterne er bleven vor Akilleshæl og Udvis- 
ningsordren Tyskernes bedste Vaaben i den nationale Kamp. Den 
er et Vaaben, som Germanisatorerne forstaar at bruge med en 
udmærket Dygtighed, og som vi ikke kan dække os imod. De 
sønderjyske Udvisningers egentlige Formaal er ikke som de elsasz- 
lothringskes, at skaffe Landet af med enkelte farlige Elementer og 
heller ikke som de polskes, at rydde Pladsen for tyske Kolonister, 
men de ledes desuagtet saa godt som udelukkende af politiske og 
germanisatoriske Hensyn. I Sønderjylland er Udvisningerne bru- 
tale, vilkaarlige og uberegnelige. Overpræsidenten i Slesvig sagde 
træffende til et Par Optanter, som klagede over helt uforskyldt 
Udvisning: »Jeg vil give Dem Haand paa, at de har min fulde 
Agtelse som hæderlige og retskafne Mænd, men vi kan ikke sidde 
og pille med en Pennekniv, vi maa bruge Øksen«. Ikke den 
enkelte, men den danske Nationalitet i sin Helhed vil man ramme 
med Udvisningerne. Ingen maa vide sig sikker for dem. Der 
skal statueres Eksempler, som kan give de talløse Trusler Vægt 
nok til at lamslaa Folket med Frygt, saa det viljeløst underkaster 
sig Germaniseringsprocessen. Derfor udvises danske Undersaatter, 

fordi deres paarørende har deltaget i »politiske Demonstrationer«, 
og denne hensynsløse Færd lammer os især i vor nationale Kamp; 
ti der findes næppe den danske Slægt syd for Kongeaaen, som 
ikke har danske Undersaatter blandt sine Medlemmer. 

Frygten for Udvisning har gjort mange Sønderjyder ukamp- 
dygtige og driver endog mere vege Naturer over i den tyske Lejr 
ved visse Lejligheder. Man har fremstillet den voksende Deltagelse 
i politiske Fester, de tyske Landboforeningers ikke ubetydelige 
Medlemsantal og Sejrene ved de kirkelige Valg i vore Byer, som 
Beviser paa Tyskernes Fremskridt, men det er altsammen Resul- 
tater, som er naaet ved Hjælp af de danske Undersaatters retsløse 
Stilling. ^ Det er saaledes en Kendsgerning, at henved 50 f /o af 
Deltagerne i Sedansfester og Gilder til Kejserens eller Bismarks 
Ære har været danske Undersaatter, som kun Frygten for Lands- 
forvisning driver over i de tyske Lag. Og det er ligeledes en 
Kendsgerning, at de af Staten støttede »landwirthschaftlige Vereine« 
tæller mange danske Undersaatter — deriblandt Sønner af vore 
mest kendte Førere — blandt deres Medlemmer. — Mens Op- 
tanterne naturligvis hverken har politisk eller kommunal, har de 
hidtil haft kirkelig Stemmeret; men af Frygt for Udvisning har de 
ikke turdet bruge den, hvor den, som for Tiden i vore Købstæder, 
lægger det afgørende Lod i Vægtskaalen. Da der i Fjor fandt et 
kirkeligt Valg Sted i Haderslev, skrev Byens tyske Blad »Folke- 
bladet«: — »Der er denne Gang udarbejdet en Liste over de 
danske Undersaatter her for paa Valgdagen nøjagtig at kunne 

kontrollere, hvem der har deltaget i Valget den tyske 

Kontrol skal nok være paa sin Plads mon det lille Ord 

»låstig« ikke let kunde komme til at spille en Rolle«. — Følgen 
var, at Tyskerne for første Gang valgte Menighedsrepræsen tanterne 
i Sønderjyllands nordligste By. 

»Kirke- og Synodalloven« af 1876 giver alle Menighedsmed- 
lemmer Valgret uden Hensyn til Undersaatsforhold; men desuagtet 
har den preussiske Kultusminister for et Par Maaneder siden op- 
hævet den kirkelige Valgret for de danske Undersaatters Ved- 
kommende. Det er en ny lovstridig Vilkaarlighed, som imidlertid 
er uden større Betydning for den nationale Sag, da Optanterne, 
som sagt, alligevel ikke tør bruge deres Valgret, hvor den er af- 
gørende. Men at en simpel »Meddelelse« fra den preussiske 
Kultusminister til Provsten i Haderslev er i Stand til at ophæve 
Valgretten for mange tusende Menighedsmedlemmers Vedkommende, 

det er et nyt Vidnesbyrd om den Hensynsløshed, Vilkaarlighed og 
Inhumanitet, der raader i Tysklands Grænseegne. 

Mens Optanterne paa Grund af deres ulykkelige Stilling 
hæmmer os stærkt i vor nationale Kamp udadtil, styrker de os 
dog i visse Henseender indadtil. Udvandringen har bragt Sønder- 
jylland i livlig Vekselvirkning med Danmark gennem en lang Aar- 
række. Den har knyttet mange Venskabs- og Slægtbaand mellem 
de danske Lande paa begge Sider af Kongeaaen og derved til- 
vejebragt et Samliv, hvis Betydning for den danske Nationalitet 
ikke maa overses. 

Da de ældste af Optanternes Sønner naaede Værnepligts- 
alderen, blev der Spørgsmaal om de som Forældrene var danske, 
eller om de var preussiske Undersaatter. I Førstningen betragtedes 
de som danske, og det var ogsaa klart, at i det mindste de inden 
1864 fødte havde erhvervet sig dansk Borgerret, da Faderen i 
sin Tid opterede for Danmark. 1883 gav Regeringen imidlertid 
alle 20aarige danske Undersaatter Tilhold om at lade sig indrullere 
i den tyske Hær, hvis de ikke vilde udvises. De fleste af dem 
underkastede sig da den tyske Værnepligt, menende at de derved 
erhvervede sig tysk Borgerret. Men det har nu i Aar vist sig, at 
mange af dem vedvarende betragtes som danske Undersaatter, 
skøndt de er tyske Reservister. Det er sære, utrolige Forhold, men 
der er Sidestykker nok til dem i preussisk Polen, hvor tyske 
Reservister i de sidste Aar efter indtil 30 Aars Ophold i Tyskland 
er bleven udvist som russiske Undersaatter, skøndt russisk Borgerret 
tabes ved et tiaarigt Ophold i Udlandet. Og i Sønderjylland over- 
raskes man ikke længere ved at gøre den Slags Opdagelser, ti 
Udvandringen har skabt et Virvar, som ingen kan hitte Rede i. 

Tidsstrømningerne har tumlet sært omkring med mange 
Sønderjyder i den sidste Menneskealder. Jeg kender to Husmænd 
i en Landsby paa Østkysten, som begge deltog i Krigen 1864 
paa dansk Side. Efter Fredslutningen giftede de sig, opterede 
senere for Danmark og blev landflygtige. Da den fransk-tyske 
Krig udbrød, var de paa Fyen; men en Nat, da de i al Stilhed 
var sejlet over Bæltet for at besøge Kone og Børn, tog Strand- 
vagten dem til Fange, og de førtes syd paa. Man stak dem ind 
i de tyske Rækker, og de maatte med til Frankrig. Der deltoge 
de begge i Slaget ved Gravelotte; — senere var den ene med i 
Kampene om Paris, mens den anden kæmpede mod Garibaldis 
Skarer nede i Sydfrankrig. Efter Fredsslutningen kom de atter 

hjem, og blev saa et Aar efter erklæret tor danske Undersaatter. 
Nu gaar de i stadig Angest for at blive udviste. De holder sig 
strængt borte fra den nationale Kamp, men det frelser dem næppe, 
for de sidder i trange Kaar, og naar der kommer en Dag, da de 
ikke længere selv kan bjærge Føden, maa Fattigvæsenét i Danmark 
sørge for dem. Naar de blive syge, eller gamle og svage, saa — 
om ikke før — vil de erklæres for »låstige«, og blive sendt til 
ét eller andet Fattighus øst for Bæltet, hvor man sandsynligvis 
vil modtage de byrdefulde fremmede med sure Miner. Ildesete, 
venneløse og langt borte fra kendte Egne og Forhold vil de da 
tæres hen af Længsler, indtil de faar »Hjemstedsbevist til en 
eller anden Kirkegaard, hvor Graveren er barmhjærtig nok til at 
udstede dem »Bosættelsestilladelse«. 

Skøndt Frankrigs Nederlag rokkede Troen paa en snarlig 
Genforening med Danmark, vedblev de unge Sønderjyders Ud- 
vandring ogsaa efter 1870. Da de nu ikke længere havde en 
særlig Ret til at vælge dansk Undersaatsforhold , maatte de efter 
preussisk Lov udvandre inden deres 17de Aar, og det gjorde de 
fleste. Andre blev i Landet til deres 20de Aar, men deserterede 
derefter til Amerika, naar de fandtes duelige til den tyske Militær- 
tjæneste, og meget faa kom indenfor de preussiske Kaserners 
Mure. Udvandringen vedblev næsten usvækket, indtil Traktaten 
af Ilte Octbr. 1878 havde ophævet Pragfredens §5, men derefter 
aftog den meget hurtigt. Paa Als og i Sundeved er den allerede 
ophørt 1880, og noget lignende gælder for Flensborg Amt, for 
største Delen af Aabenraa og Tønder Amter samt for Haderslev 
Østeramt I Haderslev Vesteramt derimod og i de nordligste 
Egne af Tønder Amt vedblev Udvandringen først i Firserne, og 
der er den endnu ikke alle Vegne ophørt. Men i det hele er 
Udvandringen nu dog rent forsvindende, naar man undtager 
Desertationen til Amerika, der ikke vil ophøre, saa længe Ung- 
dommen tvinges til at underkaste sig en treaarig Garnisonstid. 

Som bekendt er de Sønderjyder, der er udvandret efter d. 
16de Novbr. 1870 endnu landflygtige, og det er umuligt for dem 
at fæste Bo i deres Hjemstavn. Indtil for et Par Aar siden gen- 
optog man rigtignok enkelte af dem i tysk Undersaatsforhold, 
naar de vilde underkaste sig den tyske Millitærtjæneste; 
men ogsaa denne Udvej er nu stænget, da Erfaringen har lært, 
at et 2— 3aarigt Ophold i tyske Kaserner ikke formaar at 
germanisere en 30aarig dansk Mand. 

Udvandringen har skabt mange brudte Eksistenser og 
mange for den enkelte ødelæggende Livsførelser, men her er det 
kun Hensigten at paapege den gennemgribende Indflydelse, som den 
har haft og fremdeles har paa Udviklingen af vor nationale Kamp. 
Den er et Udslag af den usunde Følelsespolitik, som Pragfredens 
§ 5 førte os ind paa. Den er en Rømmen af Land, en frivillig 
Vigen tilbage, som har tilføjet den danske Nationalitet et uer- 
statteligt Tab og i høj Grad formørker vore Fremtidsudsigter. 
Den har gjort vor Stilling meget farlig i en Tid, da Nationalitets- 
kampen gælder Eksistensen, og Nederlag er ensbetydende med 
Assimilation og Undergang. 

Der er for Tiden c. 30,000 danske Undersaatter i Nord- 
slesvig, hvis danske Befolkning man sætter til 200,000 i alt. Mange 
Tusender danske Sønderjyder er desuden landflygtige — hvor 
mange savnes der statistiske Oplysninger om. Det er let for- 
staaeligt, at disse Forhold maa lamme os i vor Kamp. 



Næst efter Udvandringen er Edsnægtelsen Protestpoli- 
tikens vigtigste Frugt, og den har ligeledes været absolut uheldig 
for de nationale Forholds Udvikling. Den var uundgaaelig og 
berettiget, saa længe Pragfredens § 5 stod ved Magt, men er 
meningsløs efter Udstedelsen af Traktaten af Ilte Oktbr. 1878. 
Ogsaa Edsnægtelsen har medført en frivillig Vigen tilbage fra 
Pladser, som vi kunde have holdt, og den har medført en Passivitet 
i Kampen, som i mange Henseender har begunstiget Tyskens 
Fremskridt stærkt. 

Det var Edsspørgsraaalet, som midt i Tredserne skilte os 
af med de fleste af vore dansksindede Embedsmænd, og set fra 
et nationalt Standpunkt var det meget uklogt, at de rømte Landet. 
De danske Sønderjyder har maattet lide under det, da Preusserne 
derved fik Lejlighed til straks at udspænde Fangenættet ved at 
sprede en Hærskare af Germanisatorer over Landet. De tomme 
Pladser indtoges af tyskdannede og tyskfølende Mænd, hvoraf de 
fleste havde lært at hade og foragte det danske Folk, særlig de 
danske Sønderjyder, gennem den siesvig -holstenske Agitation. 
Mange af dem var fuldstændig ukendt med danske Forhold og 
saa en Kulturopgave i at germanisere de danske Sønderjyder. 
De har været ivrige for at fremme tysk Sprog og tysk Kultur, 

og naar vort Modersmaal nu haanes, foragtes og tilsidesættes, 
saa det grænser til det utrolige, skyldes det for en stor Del vor 
ny Embedsstand, som Edsnægtelsen skaffede Plads. Denne Em- 
bedsstand har »intet lært og intet glemte i de Decennier, den har 
været i Sønderjylland. Den har udviklet sig til et Bureaukrati, 
der til fulde kan staa Maal med det gamle, af Tysken blændede 
fra Aarhundredets første Halvdel. 

De danske Sognefogder afløstes under preussisk Herredømme 
af Kommuneforstandere, som skulde aflægge en Løfteed paa Em- 
bedsvegne. Paa Grund heraf vægrede danske Mænd sig næsten 
overalt ved at beklæde disse Poster, og Følgen var, at Hjemme- 
tyskere blev Forstandere i vore fleste Kommuner. Det vil med 
andre Ord sige, at en hel Række i visse Henseender indflydelses- 
rige Pladser, som danske Mænd kunde og burde have hævdet, 
gik tabt. Deraf fulgte videre en Fortrængelse af vort Modersmaal, 
da Hjemmetyskerne, for saa vidt de ævnede det, var villige til at 
bruge tysk Forretningssprog , mens man indtil denne Dag und- 
tagelsesvis har haft Ret til at bruge dansk Forretningssprog paa 
dette Omraade. Vi staar atter overfor Følgen af en uklog, sygelig 
Følelsespolitik: Danskens frivillige Tilbagegang. 

Der er endnu en Ulæmpe ved, at vi fik saa mange tysk- 
sindede Mænd til Kommuneforstandere, det er den, at Landraaderne 
bruger dem som Spioner, for saa vidt de er paalidelige. Det er 
et Forhold, som har været skæbnesvangert, for mangen Optant, 
som har søgt om Genoptagelse i preussisk Undersaatsforhold eller 
om Lov til at gifte og bosætte sig i sit Hjemland. Naar Svaret 
paa hans Ansøgning som oftest har været Afslag eller en Udvis- 
ningsordre, saa skyldes det i de allerfleste Tilfælde tyske Kommune- 
forstanderes Indberetninger om hans Forhold. 

Paa de fleste Egne har man i flere Aar indset det gjorte 
Fejlgreb, og en Stræben efter at besætte de kommunale Embeder 
med danske Mænd gør sig nu tydelig gældende overalt Den 
støder imidlertid paa mange Vanskeligheder; ti vel har Lands- 
byerne Valgret, men Landraaderne har Kassationsret, og paa den 
strander de fleste Forsøg. Tit har de i de senere Aar erklæret 
saa godt som enstemmig valgte danske Mænd for uduelige til 
Kommuneforstandere, og naar man har svaret med stadig paany at 
vælge danske Mænd, er Legen som oftest endt med, at Landraaden 
egenmægtig har udnævnt en Hjemmetysker til Byens Forstander. 
Danske Mænd, som har gjort sig bemærket ved at deltage i »poli- 




De nationale Forhold i Sønderjylland. 



479 



tiske Demonstrationerc , de, der f. Eks. har været med i Vest- 
jylland 1884 eller er Medlemmer af »Foreningen til det danske 
Sprogs Bevarelse i Sønderjyllandc , er én Gang for alle erklærede 
for uduelige, til at varetage komunale Tillidshverv — Snefoged 
dog undtaget, da det er en Post, som endog danske Undersaatter 
findes værdige til at overtage. Myndighedernes skarpe Optræden 
paa dette Omraade har skaffet Sprogforeningen en Del Medlemmer 
fra en Side, hvor man mindst skulde vente det. Mange Hjemmer 
tyskere finder nemlig, at de paa Grund af Regeringens Forbud 
>faar for meget med det offentlige at bestille«. De tyr derfor 
ind under Sprogforeningens skærmende Vinger, for at faa en 
Uduelighedserklæring, der ogsaa kan fritage dem for de kommunale 
Hverv. I mange Landsbyer har man saa været nødt til at tage 
Forbudene tilbage eller til at mildne dem, og alt i alt er der i de 
sidste Aar gjort ikke ringe Fremskridt i Retning af at faa kommunale 
Embeder besat med danske Mænd. 

Vore Landdagsmænd kom ogsaa ind paa Edsnægtelsen fra 
første Færd af, og der er den Dag i Dag som bekendt mange 
Sønderjyder, der kræver, at Edsnægtelsen ogsaa fremtidig skal 
fastholdes paa dette Omraade. Imidlertid gaar dog stadig flere 
over til den af Gaardejer Hans Lassen-Lysabbild repræsenterede 
Anskuelse, at Landdagsmanden bør aflægge den krævede Ed og 
tale vor Sag i Deputerkamret. Og det er kun et Tidsspørgsmaal, 
naar ogsaa denne Edsnægtelsens sidste Skanse falder. 

Første Gang vi foretog Valg til den preussiske Landdag, 
valgtes begge vore Repræsentanter i den nordtyske Rigsdag, Hans 
Kruger og N. Ahlmann til Deputerede. Da Landdagen traadte 
sammen, erklærede de kun at ville aflægge den krævede Ed paa 
Forfatningen, dersom der ved Edsaflæggelsen blev taget Hensyn 
til den særlige Stilling, som de af dem repræsenterede Landsdele 
havde paa Grund af Pragfredens § 5. Sagen henvistes til Udvalget 
for Forretningsordenen, som erklærede de nordslesvigske Repræsen- 
tanters Edsforhold for uberettiget og foreslog, at Edsaflæggelsen 
skulde finde Sted uden noget Forbehold. Da Sagen senere for- 
handledes af Deputerkamret blev Udvalgets Forslag vedtaget mod 
én Stemme, og da Ahlmann og Kruger desuagtet fastholdt deres 
Edsnægtelse. blev deres Mandater kasserede og nye Valg udskrevet. 

De genvalgtes imidlertid paa deres gamle Program og 
nægtede paany at aflægge Eden. Sagen kom atter til Forhandling 
i Landdagen, og Kruger oplæste ved denne Lejlighed en Erklæring, 

hvori han bestemt hævder, at Edsnægtelsen ikke beror »paa 
Repræsentanternes personlige patriotiske Følelser, men paa be- 
staaende Traktatert, og erklærer, at der først, naar Pragfredens 
§ 5 er erklæret for et dødt Bogstav, kan være Tale om ubetinget 
Edsaflæggelse. Denne Gang besluttede Landdagen »af praktiske 
Grundec at erklære de nordslesvigske Repræsentanters Valg for 
gyldigt men at formene dem Adgang til Kamrets Møder, saa 
længe de fastholdt Edsnægtelsen. Den fastholdt Sønderjyderne 
trods det gennem Halvfjærdserne, og det preussiske Deputer- 
kammer var altsaa stænget for deres Repræsentanter. 

Men da Traktaten af Ilte Oktbr. 1878 var bleven kund- 
gjort, udviklede der sig afvigende Meninger om Edsspørgsmaalet, 
idet en stor Del af Sønderjyderne nu vendte Protestpolitiken 
Ryggen. De var alle enige om, at den i det hele og Edsnægtelsen 
i Særdeleshed var meningsløs, naar Pragfredens § 5 virkelig 
var ophævet, men Spørgsmaalet var, om man skulde indrømme 
det. Det var man tilbøjelig til i sydligere Egne, nord paa derimod 
hævdede man, at den vedvarende stod ved Magt. Gaardejer Hans 
Lassen-Lysabbild , som var bleven Landdagsmand i Ahlmanns 
Sted, krævede, at man skulde tage Forholdene, som de virkelig 
forelaa og bryde med Udvandringen og Edsnægtelsen for at for- 
berede sig paa en langvarig Nationalitetskamp. Gustav Johannsen 
gjorde en lignende Opfattelse gældende i »Flensborg Avis<. »Nord- 
slesvigs Befolkning« — skriver han i Febr. 1879 — »kan fra 
dette Øjeblik ikke længere beraabe sig paa en Traktat, der i mer 
end 12 Aar har stillet den gunstigere end andre Nationaliteter, 
der ved Erobring er bragt ind under Fremmedherredømme; men 
dette kan ikke fratage os vort Haab om, at den store Tanke om 
ethvert Folks Ret til at leve sit eget Liv, som det er det 19de 
Aarhundredes Hæder at have fremdraget, og som er uadskillelig 
fra den borgerlige Friheds Sag i Almindelighed, vil sejre, naar 
den betimelige Tid er ko mm en c 

Men ganske anderledes udtaler gamle Hans Kruger sig om 
Stillingen. »Vi har nu paa 13de Aar trygt stolet og haabet paa 
Kongeordet, som blev givet i Pragtraktatens § 5«, — skrev han 
omtrent samtidig i »Dannevirke«, — »og vi tør fremdeles ikke 
indlade os paa at nære den ringeste Tvivl derom, da hans Majestæt 
jo nu staar end friere ligeoverfor Maaden at udføre det givne 

Løfte paa« »jeg er overbevist om, at Regeringen, 

naar den ansaa § 5 for fuldstændig ophævet, vilde have draget 

Omsorg for, at de Mennesker, som i de senere Aar er udvandrede 
til Dels fordi de antog, at Paragrafen vilde opfyldes, stilledes saa- 
ledes, at der nu gaves dem Adgang til igen at erhverve deres 
Rettigheder c 

Det er, som man ser, en helt modsat Opfattelse af Situa- 
tionen, og den var ugrundet, da det ikke skortede Udtalelserne 
fra den tyske Regerings Side paa Tydelighed. Der var andre 
Sønderjyder, som fandt Tyskland uberettiget til at ophæve Paragrafen 
— men det var et Spørgsmaal, som foreløbig maatte træde i 
Baggrunden: faktisk var den ophævet, og man skal regne med 
virkelige Faktorer. De fleste Sønderjyder flokkede sig om den af 
den gamle varmbjærtede Hans Kruger repræsenterede Anskuelse 
og stemte for Fortsættelsen af den hidtil førte Politik, der nu 
kom til at hvile paa en uholdbar Doktrin og derved blev dobbelt 
uheldig. Ogsaa Hans Lassen bøjede sig med Hensyn til Eds- 
spørgsmaalet i Landdagen for Kruger, som den ældre Repræsentant, 
og fortsatte Edsnægtelsen, mod sin Overbevisning. Men den ny 
uhjemlede Opfattelse af Situationen virkede tilbage paa alle For- 
hold, og fik især en meget uheldig Indflydelse paa Udvandringen 
nord og vest paa, hvor man paa mange Egne fortabte sig i Illu- 
sioner, mens man saa mere praktisk og realistisk paa Forholdene 
syd og øst paa. — Med Skarpblik har Kruger i de citerede Ud- 
talelser paapeget den Betydning Vaaren 1879 havde for Optanterne, 
dersom § 5 virkelig var ophævet. Det kan kun beklages, at de 
Førere, som i Datiden ansaa den for slettet, ikke drog Nytte af 
det givne Fingerpeg og tog Initiativet til Skridt, som kunde skaffe de 
danske Undersaatter lysere Kaar. I denne Henseende forsømtes 
der meget i Vaaren 1879: man glemte at handle, og et vigtigt 
Øjeblik gled unyttet bort under ørkesløse Diskusioner. 

I Landdagen fortsattes den gamle passive Politik nu indtil 
Hans Lassen — efter Krugers Død i 1881 — aflagde den krævede 
Ed og indtog sin Plads. Hans Edsaflæggelse vakte imidlertid stor 
Harme i Krugers gamle Valgkreds Haderslev Amt, hvor der, da 
nyt Valg blev udskrevet, udfoldedes en energisk Agitation til 
Fordel for Proteststadet. Og Gaardejer Anders Hørluck-Rurup 
blev valgt til Krugers Efterfølger paa Edsnægtelsens Program, 
som han siden da stadig er genvalgt paa. Hans Lassen staar 
derfor ene i den preussiske Landdag; men Proteststadet maa nu 
anses som absolut forfejlet, og det er uholdbart i Længden. Det 
forsvares imidlertid haardnakket i Haderslev Vesteramt og første 

Valgkreds vil maaske foreløbig lade sig repræsentere af en Eds- 
nægter. Det bliver nu Aar for Aar vanskeligere og mere kildent 
at gøre den Svingning, som havde været saa velgrundet og saa 
let at gøre, den Gang Traktaten af Ilte Oktbr. 1878 blev kund- 
gjort — men desuagtet maa den gøres. Vor Stilling er nu for 
faretruet til, at vi vedvarende kan leve i Illusioner. Vi maa 
bort fra den passive Protestpolitik og optage Kampen paa bedste 
Maade hele Linjen over. 



Det tyske Sprog har gjort ikke faa Fremskridt i Sønder- 
jylland i de sidste 23 Aar; men Fremgangen indskrænker sig dog 
væsentlig til Omraader, hvorfra vort Modersmaal har kunnet for- 
trænges af hensynsløse Magtbud. Tysken har bredt sig i Administra- 
tionen og de repræsentative Forsamlinger, i Retssalen, Skolen og 
Kirken. Telegraf- og Postvæsen, Jærnbane- og Toldvæsen er 
bleven tysk og har i sin Tjæneste indvandrede Mænd, som er 
uden Kendskab til Befolkningens Maal. 

Brugen af det danske Sprog er forbudt i alle komunale 
Raad og i alle Kredsdage (Amtsraad), skøndt en meget stor Del 
af disse Forsamlingers Medlemmer hverken kan forstaa eller tale 
Tysk, og som Følge heraf ikke er i Stand til at varetage den 
Befolknings Tarv, hvis Repræsentanter de er. Alle Forsøg paa 
at faa Modersmaalet ligestillet som Forhandlingssprog har været 
forgæves. Naar man har ført Klage over det meningsløse i den 
nuværende Ordning, har Svaret været: vælg Repræsentanter, som 
kan Tysk; men saadanne Talsmænd kan man kun faa ved at gaa 
til Embedsmændene eller de indvandrede holstenske Proprietærer. 
Da Haderslev Kredsdag forleden var samlet, forhandledes der om 
et Vejanlæg vester paa. Et af dens Medlemmer, Gaardejer Skrums- 
ager-Københoved sad ved denne Lejlighed inde med værdifulde 
Oplysninger om de lokale Forhold; men han maatte ikke fremføre 
dem paa sit Modersmaal og kunde ikke tale Tysk. Det var 
imidlertid nødvendigt, at Kredsdagen hørte hans Meddelelser, og 
Landraaden udnævnte da en Tolk, som gik afsides med ham. I 
et Hjørne talte Skrumsager saa med dæmpet Stemme til Tolken, som 
derefter stykkevis oversatte hans Tale for Kredsdagens øvrige 
Medlemmer, hvoraf Flertallet des værre ikke forstod Tysk. 



ffl. 

Retssproget er bleven udelukkende Tysk, og talrige Ulæmper 
følger heraf. Den tiltalte forstaar ikke Dommerens Spørgsmaal, 
og Dommeren ikke den tiltaltes Svar. Al Forhandling sker derfor 
ved Hjælp af en officiel Tolk. Protokollen føres kun paa Tysk, 
men oplæses i mundtlig Oversættelse for den tiltalte, der lige saa 
lidt som Dommeren kan kontrollere Oversættelsens Rigtighed. Den 
mundtlige Retsplejes Fordele gaar fuldstændig tabt, og Retter- 
gangen er i høj Grad uforsvarlig. Der er Eksempler nok, som 
viser det; men da Sønderjyllands Germanisering gaar frem for 
alt, har vore Rigsdagsmænds gentagne Forsøg paa at faa delvis 
dansk Retssprog indført været frugtesløse. 

Paa det kirkelige Omraade har det tyske Sprog gjort færre 
Fremskridt, da man her nødes til varsom Fremgang, dels af Frygt 
for Frimenighedsdannelser, og dels paa Grund af den liberale 
kirkelige Lov fra Halvfjærdserne, der giver Lægmandselementet en 
Indflydelse, som i visse Henseender støtter Dansken i de nord- 
slesvigske Menigheder. 1 de saakaldte blandede Distrikter prædikes 
der kun Tysk, skøndt der i dem findes rent dansktalende Sogne 
og mange Folk, som ikke forstaar Tysk. 1 vore Købstæder er 
det fremmede Maal overalt bleven Hovedsproget og her og der 
op over Landet findes Sogne, hvor Magtbud fra oven i de sidste 
Aar har indført delvis tysk Gudstjæneste. — Præsterne har paa 
faa Undtagelser nær faaet deres Dannelse syd paa, og i den Ret- 
ning gaar deres Interesser. En stor Del af dem repræsenterer 
paa værdig Maade det stolte preussiske Bureaukrati ved at være 
hovne, myndige, fornemme og hensynsløse overfor deres Sognefolk. 
I Tønderegnen velsignedes et Sogn for nogen Tid siden med en 
saadan Præst. En Dag gaar en gammel Bonde, som havde For- 
retninger at afgøre med ham ind i hans Studereværelse uden at 
banke paa. Præsten farer ham i Møde med et tordnende: »Hvad 
vil han her?< »Gud give den et langt Liv, c sagde Bonden. 
»Hvorfor siger han det?t spurgte Præsten. »Jo, for hver Gang 
vi faar en ny Præst, bliver den værre,c svarede Bonden. — Mange 
af Præsterne er fremmede overfor det danske Aandsliv og nærer 
en lige saa dyb Ringeagt for den danske Kultur som for Sønder- 
jydernes Modersmaal. Ikke faa er indvandrede syd fra; efter at 
have taget Embedseksamen i deres Fædreland, har de opholdt sig 
en Tid paa det saakaldte Præsteseminarium i Haderslev for at 
lære det danske Sprog. Men de har som oftest kun lært at tale 
det saa stift, tvungent og mangelfuldt, at man bestandig hører 

den fremmede, naar de prædiker. Nogle har aldrig lært Dansk, 
men er desuagtet bleven »kaldedec til danske Egne, hvor de nu 
radbrækker Befolkningens Modersmaal paa en forargelig Maade. 
Sønderjyderne tager imidlertid i det hele disse Præster fra den 
lystige Side og kan fortælle tusende Anekdoter om dem. En 
Menighed i Aabenraaegnen, som var vant til daarlige Præster, 
glædede sig over, at den ny Præst, som de skulde velsignes med, 
hed Engel. De haabede at finde noget engleligt ved ham. Den 
Dag, han skulde indsættes i sit Embede, kom Provsten imidlertid 
og holdt en Tale i Kirken. »Kære Menighetc, — sagde han — 
»Du har længe ønsket Dig en got Preest, men nu hafer Du en 
satan (saadan) faaet.« — Da brast Menighedens lyse Haab. 

De Præster, som tager mere fremragende Del i den politiske 
Kamp ved at skrive giftige, løgnagtige Korespondancer til den 
tyske Presse og optræde som ivrige Agitatorer i Sønderjylland, er 
i det hele uden Indflydelse. Men farlige i national Henseende er 
Præsterne af den indre Missions Retning. De er Tyskens bedste 
Pionerer og spiller samme Rolle i Sønderjylland som den russiske 
Rubel paa Balkanhalvøen: de jævner Vejene. Ved stadig at 
prædike Ringeagt for det folkelige, sløver de Sansen for de 
nationale Opgaver og udfører derved et Undermineringsarbejde, 
som er banebrydende for Germaniseringen. De er pietistiske men 
paa tysk Basis og hader al aandelig Indflydelse, som gør sig 
gældende nord fra. Vore Foredragsforeninger har deres værste og 
bitreste Fjender i disse Præster, der endog forfølger de af Wilhelm 
Bechs sneversynede Indre -Missionærer, som vover sig syd for 
Grænsen. 

Kirkebøgerne føres naturligvis paa Tysk, og tit er danske 
Navne lige saa mishandlede i dem som i Adressebogen for Flens- 
borg. De danske Forældre maa have et Øje paa hver Finger, 
naar preussiske Bureaukrater bogføre Børnenes Navne, ti ellers 
gaar det Navnet ligesom den Skaal, Skorstensfejeren tager fat paa 
— det faar Mærke af sorte Fingre. Mangeaarig Erfaring viser, at 
naar man ikke er paa sin Post, saa bliver Mads til Matz, Henrik 
til Heinrich, Jørgen Skov til Jurgen Schau og Frederik Bæk til 
Friedrich Bech. 

Synodalloven af 1876 indførte aarlige Provstisynoder, som 
bestaar af alle Provstiets Præster og det dobbelte Antal Lægmænd, 
der vælges af de enkelte Menigheder. Lægmandselementet i de 
nordslesvigske Synoder er saa godt som udelukkende dansk og 

staar i meget spændt Forhold til den tyske Præstevælde. Da kun 
nogle faa Repræsentanter for Købstæderne slutter sig til Hierarkiet, 
har Danskerne absolut Majoritet, og det mangler ikke paa skarpe 
Sammenstød. Værst er Forholdet mellem Lægmænd og Præster i 
Haderslev Provstisynode. Her foreslog Gaardejer Philip Møller fra 
Jægerup for et Par Aar siden at afskaffe Kirkebønnen for Kejseren, 
der efter hans paa Erfaring grundede Mening kun vakte Forargelse 
i de nordslesvigske Menigheder. Men det var Præsterne for drøjt, 
og siden da har de staaet paa Krigsfod med Lægmændene. Paa 
én Mand nær har de nægtet at modtage noget som helst Valg af 
Synoden, der i Følge Synodalloven delvis skal repræsenteres af 
Præster i Synodaludvalget og i Provinssynoden. Det var vistnok 
Gejstlighedens Mening, at Lægmændene skulde strande paa dette 
Skær, men de klarede heldigt Pynten ved at vælge Repræsen- 
tanter blandt Gejstligheden i Aabenraa Provsti. Et Træk som 
dette kendetegner de danske Sønderjyders Forhold til deres Præster. 

Paa Skolens Omraade har Tysken gjort mange Fremskridt 
siden 1864. Vor Folkeskole er bleven germaniseret og naaet frem 
til selv at kunne germanisere, hvad den hidtil har savnet Be- 
tingelserne for. Skolens Fortyskning er ledet med Dygtighed af 
Skoleraader, Kredsskoleinspektører og Skoleinspektører, der lidt 
efter lidt har faaet de dansksindede Lærere omvendt, kuet eller 
fjærnet og erstattet med duelige Germanisatorer. »Gesinnungs- 
tuchtiget Lærere havner snart i fede Degnekald, og der uddeles 
aarlig mange Gratialer — Pengesummer — til de mest nidkære 
Lærere »for Fortjæneste af det tyske Sprogs Fremmet. Saaledes 
arbejder man sig frem. 

Under intetsigende Paaskud har man lukket alle Privat- 
skoler, som blev styrede af danske Mænd, og et Forbud, som 
senere er stadfæstet ved en Højesteretskendelse, forbyder Forældrene 
at lade deres Børn fostre og undervise i Danmark. Børnene er 
nu fremtidig nødsagede til at gennemgaa den preussiske Statsskole 
fra deres 6te til deres 15de Aar. 

I 1871 indførtes Tysken i vore Skoler, og Instruktionen af 
1878 udvidede senere den tyske Undervisning til 12 Timer ugentlig. 
Da imidlertid Undervisningen i Historie, Geografi, Hovedregning 
og til Dels Sang meddeles paa Tysk, uden at den egentlige Sprog- 
undervisning derfor indskrænkes, overskrides det lovbefalede Timetal 
tit; men Skoleinteressenterne kan, og de overordnede Myndigheder 
vil ikke hindre det. »Skolen skal sørge for, at der ad Aare bor 

en ren tyskfølende Befolkning op til den yderste Grænset — sagde 
en Hjemmetysker ved en festlig Lejlighed, og Skolen arbejder 
hensynsløs og med voksende Iver paa denne Opgave. Rustet til 
Tænderne har den kastet sig over de sønder jydske Hjem for at 
fravriste dem den kommende Slægt, og vor Nationalitet trues fra 
den Kant af Farer, som vi maa se dristig under Øjne. Størst er 
Faren i vore Byer og syd paa i de blandede Distrikter, hvor lange 
Tiders Muldvarpearbejde har overskaaret det danske Maals fine 
Trævlerødder. Her har Oldenborgernes faderlige Regimente vænnet 
Folket til Modersmaalets Vanrøgt, og hundreaarige Germaniserings- 
forsøg gennem Skolen har sløvet Øjet og slappet Modstandskraften 
overfor vor Tids energiske Denationaliseringsarbejde. Den gamle 
Angler ved Lærernes Pryglestraffe fremkaldte og af den slesvig- 
holstenske Agitation fremhjulpne Uskik: at tale Tysk med Børnene 
for Skolens Skyld faar saa smaat Indpas i enkelte Landsbyer nord 
for Flensborg og i de vestlige Strøg over mod Læk, samt i alle 
vore Købstæder, hvor man blind for Faren leger med Ilden, til 
den svier Hytten af. I Landsognene længere nord paa er der ganske 
vist ogsaa Fare, men der er Skolerne mere isolerede, og ikke byggede 
paa smitteførende Jordbund. Der finder man en større Selv- 
stændighed, en større Selvbevidsthed og et mere lydhørt Øre for 
det indtrængende fremmede Maals Lyde. Der kan man let afværge 
Skolens Angreb i den første Menneskealder. 

Samtidig med, at vor Lærerstand er bleven germaniseret, 
og Tysken har trængt sig ind i Skolerne helt op til Kongeaaen, 
er Modersmaalet bleven banlyst fra talrige Skoler syd paa. Sprog- 
ordningen af 1850 og følgende Aar blev fuldstændig kuldkastet 
under sidste Krig. Tysk Undervisningssprog indførtes i alle vore 
Købstæder, og Grænsen for helt tysk Kirke og Skolesprog rykkede 
med én Gang op til Linjen Flensborg— Tønder. Denne Grænse- 
linje har Kirkesproget væsentlig endnu; Skolesproget har derimod 
rastløs arbejdet sig frem imod Nord fra Aar til Aar, og der er 
naaet store Resultater. Nu er Modersmaalet banlyst fra alle 
Skoler, der ligger syd for en Grænse, som gaar fra Flensborg 
Fjord op nord om Uge Sogn i Aabenraa Amt, derefter syd om 
Dele af Tinglev Sogn, gennem Ravsted og Bedsted Sogne til 
Landeby nord for Løgumkloster og der fra syd om Møgeltønder og 
Daler til Vesterhavet. Nord for denne Grænse har desuden enkelte 
Enklaver som Ketting paa Als og Ladegaardskov i Sundeved faaet 
tysk Skolesprog. Særlig siden 1878 er Dansken fortrængt af tal- 

rige Skoler. Mens tysk Skolesprog før den Tid kun kunde indføres 
paa særligt Ønske af Flertallet af Skoleinteressenterne -=-dedanske 
Undersaatter, kan det i Følge Instruktionen af 1878 »paabydes 
af Overpræsidenten paa Regeringens (!) Andragende« , og denne 
Bestemmelse er især af stor Vigtighed under Fremmarschen 
nord paa. — 

En ikke ringe Indvandring syd fra har i de sidste 23 Aar 
gjort sig gældende i Sønderjylland, og mange danske Ejendomme 
er derved kommen i tyske Hænder. Den konservative sønderjydske 
Bondestand har i det hele hævdet sine Grundejendomme; men 
talrige større Proprietærgaarde, Herregaarde, Fabriker og Tegl- 
værker ejes nu af Tyskere. Alle Hovedgaarde paa Als har saaledes 
paa en enkelt Undtagelse nær faaet tyske Ejere — blandt dem en 
vestfalsk Baron og flere holstenske Godsejere. Herregaardene ved 
Graasten blev som bekendt paany købt af Augustenborgerne efter 
Fredsslutningen. Bøgeskov i Sundeved ejes af en holstensk Junker, 
Avnbølgaard og Ballegaard af preussiske Reservelieutnanter og de 
fleste store Teglværker ved Flensborgfjord af af taklede tyske 
Koffardikaptainer og lignende Gentlemen. Embedsmændenes Re- 
krutering fører stadig ny fremmede Elementer ind i Landet. 
Mange tyske Handelsmænd og Haandværkere fæster Bo i vore 
Købstæder, og paa Landbrugets Omraade har Udvandringen med- 
ført en Mangel paa Arbejdskraft, som erstattes syd fra. Alt dette 
støtter naturligvis Germaniseringen. Men den tyske Indvandring 
har dog langt fra den Betydning i Nationalitetskampen, som man 
kunde være tilbøjelig til at tro. Det er kun i Købstæderne, at 
Indvandringen syd fra har faaet en Indflydelse, som er farlig, paa 
Landet er den hidtil i det hele uden større Betydning. Her lever 
de indvandrede Elementer, som er »uden for Bondestandene, iso- 
leret og afsluttet fra Befolkningen, der indkapsler dem som et 
fremmed Legeme. Af den Grund indskrænker deres Indflydelse i 
den nationale Kamp sig i det væsentligste til den Tvang og det 
Valgtryk, som de øver mod deres Arbejdere. — De indvandrede 
Teglværksarbejdere fra Lippe-Detmold og østpreussiske Land- 
arbejdere er uden nogen som helst Betydning i national -politisk 
Henseende. De er saa absolute Undermaalere, hvor de mødes 
med den sejge, opvakte og energiske sønderjydske Arbejderstand, 
at de i Løbet af faa Aar assimileres og glemmer deres »bei unsc 
for at blive dansksindede og efter Ævne dansktalende. Ejen- 
dommelige Forhold træffer man i Sognene syd og sydvest for 

Tønder. Her bor en Befolkning, som holder gammel dansk Sæd 
og Skik i Hævd og er rent dansktalende, men lige saa rent tysk- 
sindet. Til denne Egn kommer der mange Østpreussere, fordi 
østpreussisk Arbejdskraft er billigere end den hjemlige; men den 
danske Nationalitet er trods det tyske Sindelag endnu saa stærk, 
at Østpreusseren denationaliseres og fordanskes i Løbet af faa Aar. 
Det er interessant at iagttage, hvordan han paa denne Egn endog 
styrker Dansken, fordi hans hundske Lydighed vækker en Foragt, 
der forplanter sig videre til hans Hjemland med dets i usle Kaar 
levende Landbefolkning, dets Kartofler og Brændevin. Han ud- 
rydder saa smaat, hvad der har været Egnens nationale Ulykke: 
Troen paa store Herligheder og en højere Kultur syd paa, og faar 
derved medvirkende Del i, at man atter halv ubevidst vender 
Blikket mod Nord. Mens man før i stærkt udviklet Provindsial- 
følelse ringeagtede Nørrejylland, »fordi man kun fik Tærskere, sorte 
Potter og Fnat derfrac, er denne Ringeagt nu ved at vende sig 
mod sydligere Egne. Tønderegnens Bønder er ved at faa Øjet op 
for, at Danmark har vundet Forspring paa det Omraade, som har 
deres højeste Interesse: Landbruget. Man sender Deputationer 
til Nørrejylland for at se paa Mejerier, bygger Andels-Centrifuge- 
mejerier efter dansk Mønster og henter for det meste sine Mejerister 
nord for Kongeaaen. Den opvakte, dygtige og selvstændige danske 
Mejerist mødes for Tiden i Sønderjylland med den slaviske, lurvede 
og brændevinslystne østpreussiske Tjænestekarl. Det er to meget 
interessante Fremtoninger, som helt ubevidst har stor national 
Betydning. — 

Dels ved privat Initiativ dels paa Autoriteternes Foranledning 
er der oprettet talrige Germaniserings-Foreninger i Sønderjylland. 
De støtter sig væsentlig paa indvandrede Elementer, men mange 
af dem har en ikke ringe Betydning, fordi de ved Hjælp af Stats- 
understøttelse kan opperere med store Pengemidler. Udsigten 
til materiel Fordel, og Troen paa, at en »loyale Optræden raader 
Bod paa alt, skaffer de tyske Foreninger en Del Medlemmer. Jeg 
kender en gammel Mand, som havde haft lange Fingre. Han 
skulde derfor arresteres; men da Gensdarmen kom for at bortføre 
ham, hviskede han med et fortroligt Smil: »Æ er lidt tysk<. — 
Gensdarmen blev vred, men Manden gav ham et lille Puf og 
sagde: »Æ er it saa lidt tysk enddac — Takket være Myndig- 
hedernes vilkaarlige Fremfærd har en lignende naiv Opfattelse af 
»tyske Sindelags Betydning overfor Øvrigheden vundet Udbredelse 




De nationale Forhold i Sønderjylland. 



489 



paa flere Egne, og den har været medvirkende i, at tyske For- 
eninger har kunnet trives. 

1 Holsten og Slesvig findes i alt 71 tyske Landboforeninger, 
som faar Statsunderstøttede, men kun 5 af dem ligger i Sønder- 
jyllands dansktalende Egne. Disse 5 tyske Planteskoler begunstiges 
imidlertid i højeste Grad ved Statsunderstøttelsens Fordeling. Saa- 
ledes fik de f. Eks. i Aaret 1884—85 lige saa stor Statsunderstøttede 
— ca. 10,000 Mark — som de øvrige 66 Landboforeninger til- 
sammen. I Fjor afholdt Provindsens samtlige tyske Landbo- 
foreninger et Fællesdyrskue i Kiel. Paa dette Dyrskue naaede den 
tyske Landboforening for Sønderborg Amt efter ihærdig Agitation 
at blive repræsenteret med et Svin — af Dyr ét Svin. Dette illustrerer 
dens Betydning for Landbruget, men desuagtet kunde den det 
nævnte Aar glæde sig ved en Statsunderstøttede paa ca. 2000 
Mark. Samtidig forfulgtes de 7 danske Landboforeninger i Nord- 
slesvig af den offentlige Anklager, som efter omfattende Husunder- 
søgelser, Protokolbeslaglæggelser o. s. v. paanødte dem en Retssag, 
under hvilken han krævede, at de skulde lukkes og Bestyrelserne 
for dem mulkteres, fordi de var politiske Foreninger! 

Tyske »frivillige Brandkort oprettes her og der, og de maa 
for Nordslesvigs Vedkommende ogsaa betragtes som politiske For- 
eninger. Rent Flag toner de »tyske Vælgerforeningert og »For- 
eninger til Tyskhedens Fremmet. Vælgerforeningerne udfolder en 
ikke ringe Agitation. De udnytter selvfølgelig Optanternes Stilling 
til det yderste, og søger desuden at skræmme unge Sønderjyder, 
som har aftjænt den tyske Værnepligt, til enten at afholde sig fra 
Deltagelse i Valget eller at stemme tysk. Før Valget sender de 
enhver Reservist en tysk Stemmeseddel ledsaget af et Opraab, som 
paa løgnagtig Maade indprænter ham Faneedens Indskrænkning af 
Valgretten, og opfordrer ham til, overensstemmende med sin Pligt, 
at stemme tysk. Ved sidste Valg fik en tysk Reservist i Sundeved 
en saadan Opfordring tilsendt, men han sendte den straks tilbage 
med den Bemærkning, at han ikke vilde have det Kram i sit Hus. 
Hvad sker: kort efter indkaldes han til en ekstra Mønstring i 
Aabenraa. Kaptajnen trækker ham første Dag frem for Fronten, 
og i hele Kompagniets Paahør skælder han ham ubarmhjærtigt 
ud paa Grund af hans Færd ved Valget. Dagen efter gentog 
den samme Scene sig og først 12 Dage efter slap Karlen atter hjem. 
Den Slags Tildragelser gør Reservisterne lidt forsigtige, holder og- 
saa en og anden tilbage fra Valget i de første Aar, men kan dog 

ikke faa dem til at benytte de tyske Stemmesedler. »Foreningerne 
til Tyskhedens Fremmec arbejder i det skjulte. De er lyssky, og 
deres Virksomhed kan derfor ikke rigtig følges. En af dem har 
dog gjort sig bemærket ved at udstede en offentlig Erklæring, 
som udtaler Billigelse af, at Regeringen udviser danske Undersaatter 
paa Grund af deres Slægtninges Deltagelse i »politiske Demon- 
strationer«. I øvrigt har disse Foreninger i det hele ingen Frem- 
gang. — 

Ved de politiske Valg har vi haft et stadigt Tab af Stemmer 
indtil 1884, men Tabet kan i det væsentligste føres tilbage til Ud- 
vandringen. Da for Tiden ca. 30,000 syd for Kongeaaen boende 
Sønderjyder er danske Undersaatter, saa er de valgberettigede 
Borgere selvfølgelig langt færre nu end for to Decennier siden. 
Følgende Tabel viser Stemmetallenes Bevægelse i den Tid, vi har 
deltaget i de tyske Rigsdagsvalg. 





Danske 


Stemmer. 


Tyske 


Stemmer. 




1867. 


1887. 


1867. 


1887. 


Landdistrikterne i Haderslev Amt 


8759 


4757 


960 


1428 


— i Aabenraa Amt 


3612 


2018 


957 


961 


— Als og Sundeved 


5603 


3130 


651 


890 




918 


379 


645 


783 




516 


<m 


471 


443 




510 


225 


265 


342 



Tønder Amt er ikke taget med, fordi Danskerne der sidste 
Gang afholdt sig fra Deltagelse i Valget og Flensborg Amt ikke, 
fordi den internationale socialdemokratiske Kandidat samme Gang 
fik en hel Del danske Stemmer der. I de tre ovennævnte Amter 
har det danske Stemmetal allerede passeret sit Lavmaal ved forrige 
Valg. Der er nu vokset en ung dansk Slægt op i Sønderjylland, 
som har erhvervet sig preussisk Borgerret. Dens Fortropper 
naaede Valgurnen sidste Gang, og det medførte følgende Fremgang 
i det danske Stemmetal: 

Landdistrikterne Byerne 

Haderslev Amt . . 291 Stemmer. Haderslev 70 Stemmer. 

Aabenraa 1 ) .... 61 — Aabenraa 24 — 

Als og Sundeved .331 — Sønderborg 9 — 

') I Aabenraa Amt har det danske Stemmetal haft en Fremgang af 395 
St. fra 1881—1887. 

Efter al Sandsynlighed vil de danske Stemmetal fremdeles 
stige ved de første Valg, da vi nu faar større Tilgang end Afgang 
af valgberettigede Borgere. Tyskernes Fremgang i de sidste 20 
Aar — 606 St. i Haderslev Amt 23 St. i Aabenraa Amt og 
356 St. i Sønderborg Amt — er forholdsvis ubetydelig. Men den 
skyldes ogsaa hovedsagelig kun Indvandring syd fra og større 
Deltagelse i Valget fra Embedsmændenes Side. Overgange fra 
den ene Lejr til den anden finder meget sjældent Sted. — 



Fra gammel Tid af har det været vanskeligt for Sønder- 
jyderne at faa danske Prioritetslaan i deres Ejendomme. Og denne 
Vanskelighed vedblev des værre længe efter, at det danske Folk 
var vaagnet til Bevidsthed om Danskhedens Stilling i Sønder- 
jylland og til Virksomhed for dens Ophjælpning paa det aandelige 
Omraade. Ingensinde har Vanskeligheden ved at faa 
danske Prioritetslaan dog været større i Sønderjylland 
end for Tiden, og det maa i høj Grad beklages. Her 
kunde man virkelig støtte os i Nationalitetskampen fra Kongeriget 
af, men man forsømmer det, vanskeliggør for ikke at sige umulig- 
gør finansielle Forbindelser og fremmer derved en Udvikling, som 
let kan blive skæbnesvanger for de danske Sønderjyder under 
Fremtidskampen. 

Prioriteterne i de større Landejendomme har i Reglen været 
paa tyske Hænder; i Bøndergaardene var de derimod for det 
meste private Penge indtil op i Fyrrerne. Men da Jordpriserne 
senere gik saa stærkt til Vejrs i Halvtredserne, og det nyere Land- 
brug samtidig krævede betydelig større Driftskapital, kunde de 
paa den enkelte Egn disponible private Penge ikke længere til- 
fredsstille Laansøgerne, og ogsaa Bønderne maatte se sig om efter 
Laan udadtil. Sparekasserne var imidlertid den Gang endnu i 
deres Vorden og kunde ligesom Kirkekasserne kun hjælpe med 
mindre Laan i smaa Landejendomme. Og da man ikke havde 
andre Pengeinstituter, som gav Prioritetslaan, fandt man kun und- 
tagelsesvis godt ordnede Priori tetsforhold. Den voksende Gæld 
paa Landejendommene blev i det hele svævende paa de i Sønder- 
jylland særlig godt kendte 6 Maaneders Veksler. I Slutningen af 
Halvtredserne bedredes Forholdene. Livsforsikrings- og Forsørgplses- 
anstalten begyndte at give enkelte Prioritetslaan, mens den vest- 
og sønderjydske Kreditforening traadte i Virksomhed, og man 

samtidig begyndte at anbringe enkelte Fidekommiskapitaler fra 
Kongeriget herovre. Men herved blev det ogsaa, der var f. Eks. 
ikke Tale om, at Overformynderiet satte Penge i sønderjydske 
Ejendomme. 

Saa kom 1864, og enkelte finansielle Forbindelser som Nord- 
slesvig havde haft nord paa, f. Eks. med Banken og Sparekassen i 
Kolding og Ribe, blev nu meget vanskeliggjort. Den »vest- og 
sønderjydske Kreditforening« brød sine Forbindelser helt af med 
Sønderjylland og de andre Anstalter delvis. En kort Tid i Slut- 
ningen af Halvfjærdserne gjorde dog »Livsforsikrings- og Forsørgelses- 
anstalten« i København en hæderlig Undtagelse; men snart hørte 
ogsaa den saa godt som helt op med at give Laan. Der kom 
nu en i finansiel Henseende meget vanskelig Tid for de sønder- 
jydske Bønder: der var ingen Laan at faa i Nord og ingen at 
faa i Syd, mens Forholdene udviklede sig saadan, at man nødtes 
til at optage større Laan paa Landejendommene. Tyskerne, som 
ellers gærne vilde ignorere Pragfredens § 5, havde Respekt for 
den, naar det gjaldt om at give Laan til Nordslesvig, og Danmark 
knyttede saa vidt muligt ingen flere finansielle Forbindelser i 
Sønderjylland. De sønderjydske Bønder levede stadig i blind Tro 
paa en snarlig Genforening med Danmark, og forsømte, hvad der 
havde været det ene rigtige: at gaa i den sjællandske Bondestands 
Spor og faa en fast finansiel Sammenslutning og enig Virken 
Landet over. En Institution som »den sjællandske Bondestands 
Sparekasse« vilde have kunnet afhjælpe mange Savn. 

Det maa misbilliges, at »den vest- og sønderjydske Kredit- 
forening« hørte op med sin Virksomhed syd for Kongeaaen efter 
1864. Dersom den ikke kunde fortsættes indenfor to Slatsomraader 
burde man have skilt den sønderjydske Del ud og oprettet en 
særegen sønderjydsk Kreditforening. — Hvorfor Livsforsikrings- og 
Forsørgelsesanstalten dels har afbrudt og dels søger helt at afbryde 
sine finansielle Forbindelser med Sønderjylland, kan ikke forstaas. 
Men det er en Kendsgerning, at den nægter at give ny, samt i 
høj Grad vanskeliggør Bibeholdelsen af alt gjorte Laan. De For- 
bindelser vi endnu har med andre kongerigske Pengeinstituter er 
helt ubetydelige og bliver stadig færre. Derimod blive de mate- 
rielle Forbindelser syd paa stadig flere. Angesten for Pragfredens 
§ 5 er nu forsvunden, og der kommer aarlig mange tyske Kapitaler 
ind i Nordslesvig, dels fra Kiel, dels fra Sparekasser i Holsten og 
i Rhinegnene. Paa Landejendommenes Omraade vokser Gælden 

og paa nogle Egne er den i det hele allerede nu betydelig. For- 
holdene paa dette Omraade udvikler sig, set fra det nationale Stand- 
punkt, meget uheldigt, og de kongerigske Pengeinstituter bærer 
en stor Del af Skylden herfor. — 



Vi forsømte — som paapeget — at faa en god fælles Ord- 
ning af vort Pengevæsen, og det føles nu som et stort Savn, men 
afhjælpes dog for en Del af de talrige mindre Sparekasser, som 
er oprettet paa de forskellige Egne. Der er i denne Henseende 
gjort store Fremskridt siden 1864, og man kan kun med Tilfredshed 
se paa den heldige fremadskridende Udvikling, som er foregaaet 
og endnu stadig foregaar paa dette Omraade. Der er oprettet 
mange nye Sparekasser, somme Steder én i hvert Sogn, og i 
Landkredsene nord for Flensborg, hvor de overalt styres af danske 
Mænd, er de en ikke ringe Støtte for den danske Nationalitet. — 
Med stor Tilfredshed maa man ogsaa se paa vore Landboforeningers 
Udvikling. De danske Landboforeninger, som omspænder hele 
Nordslesvig, ledes med udmærket faglig Dygtighed, og udfolder en 
stor Virksomhed. De er et godt Vidne om den Livskraft, som er 
i de sønderjydske Bønder. Den offentlige Anklager anlagde forrige 
Aar Sag mod dem paa Grund af nogle Udtalelser, som skulde 
være faldne ved en festlig Sammenkomst under et fælles Dyr- 
skue. Han forlangte, at de skulde opløses som politiske Foreninger; 
men skøndt der blev foretaget omfattende Husundersøgelser, og 
man ikke skyede at beslaglægge private Breve efter stor Maalestok, 
lykkedes det ikke at tilvejebringe tilstrækkeligt Bevismateriale, 
og Retten maatte frikende dem. Myndighederne sér i det hele 
med skæve Øjne paa vore Landboforeninger, der har Tusender af 
Medlemmer og er i stadig Fremgang, mens de af Statsunderstøttede 
levende og af Embedsmænd ledede »landwirthschaftlige Vereine« 
sygner hen. — 

Da vi i 1867 blev indlemmet i Preussen, fik vi et vist Maal 
af Pressefrihed, som har tilladt den danske Presse i Sønderjylland 
at udvikle sig meget betydeligt. Der er oprettet flere nye Organer 
i de sidste 20 Aar, samtidig med, at de enkelte Blade lidt efter 
lidt er bleven udvidede. For Tiden udkommer der 5 danske Dag- 
blade i Sønderjylland, som tilsammen har 6 — 7000 Abonnenter 
ved Vintertid. Ugebladet »Nordslesvigsk Søndagsblad« er Følgeblad 

med flere Aviser og udkommer i 5 — 6000 Eksemplarer. I de 
senere Aar er flere dygtige unge Mænd traadt i vor Presses Tjæneste, 
og den fører den nationale Kamp udadtil med Energi og Dygtighed. 
Derimod kan man ikke — naar man staar paa et liberalt Stand- 
punkt — billige den Ensidighed, som gør sig gældende i flere 
Blades Omtale af kongerigske Forhold. Og især maa man i høj 
Grad misbillige enkelte Blades Gøren Front mod aandelige Strøm- 
ninger nord fra, f. Eks. mod Højskolebevægelsen, som har Betingelser 
for at kunne blive os en væsentlig Støtte i den nationale Kamp. 
Nogle københavnske Blades Angreb paa Højskolerne fandt et Ekko 
i enkelte sønderjydske Aviser, som har været meget uheldig i 
national Henseende, fordi Følgen bevislig har været den, at danske 
Bønder i Mistillid til de danske Højskoler har sendt deres Sønner 
paa holstenske Landbrugsskoler. Herfra vender de hjem med en 
hel Del tyske Interesser, mens det er en Kendsgerning, at de 
saa godt som altid kommer nationalt vakte hjem fra de danske 
Højskoler. 

Efterhaanden, som det danske Sprog i Sønderjylland 
fjærnes og fortrænges fra alle offentlige Omraader, maa det søge 
sin Støtte i frivillige Sammenslutninger, naar dets Hovedborg, 
Hjemmet, ikke skal blive undermineret. En stærk Følelse heraf 
gør sig gældende, og paa de fleste Egne spores tydelig en Stræben 
efter at samle sig i Foreninger for at fremme fælles Interesser, 
for at kæmpe for hvad man har kært, frede om det nedarvede 
og møde det fremmede med samlet Modstand. Sammenslutningens 
Nødvendighed føles stadig stærkere, endnu for det meste kun ude 
i det enkelte Landet over, men jeg haaber, at den snart maa føles 
stærkt nok til, at vi i politisk Henseende kan faa en fælles og 
fast Organisation, som kan hindre os i at ødsle vore Kræfter for 
meget i spredt Fægtning. 

Begyndelsen til en fælles Organisation over hele Landet er 
allerede gjort med Oprettelsen af »Foreningen til det danske Sprogs 
Bevarelse i Nordslesvig«. Denne Forening, som blev stiftet 1880 
efter Junggreens Tilskyndelse, vinder stadig større Tilslutning og 
har nu trods Politiforfølgelser 800 Medlemmer. Fra først af frem- 
mede den især sit Formaal ved at udbrede gode danske Bøger, 
men efterhaanden har den været i Stand til at udstrække sin 
Virksomhed til flere Omraader. Den har oprettet talrige danske 
Bogsamlinger, nye oprettes stadig, og den spreder aarlig flere 
Tusend danske Bøger over Landet. Og Bøgerne læses, slides 

ligefrem op, for der er Trang til dansk Læsning. I Tøndcregnen 
traf jeg i Vaaren en gammel Hædersmand, som styrede en dansk 
Bogsamling, der dels ved Sprogforeningens Hjælp, dels ved hans 
egen utrættelige Virksomhed var bragt op til 1300 Bind. Med 
Stolthed viste han mig sin Udlaansbog, hvoraf det fremgik, at der 
i Øjeblikket, skøndt langt ud paa Vaaren, var udlaant over 300 
Bind. Bogsamlingen var den sydligste danske, men jeg saa af 
Udlaansbogen, at Folk helt nede fra Ladelund Sogn, over to Mil 
længere syd paa, kom op og laante Bøger af den. — Sprogforeningen 
har udgivet en dansk Sangbog, som snart er uddelt i 10,000 
Eksemplarer, og omtrent lige saa mange Eksemplarer er der uddelt 
af A. D. Jørgensens »Fyrretyve Fortællinger af Fædrelandets 
Historie«. Desuden har den i de senere Aar støttet Foredrags- 
foreninger, som trænger dertil. Vi har faaet en hel Række Fore- 
dragsforeninger, og flere af dem har et betydeligt Antal Medlejnmer. 
Politiet hæmmer dem paa alle tænkelige Maader, men de trives 
desuagtet helt godt og nye oprettes aarlig. Foredragsforeningerne 
skal anmælde deres Møder som »politiske«, og de overværes af 
Politi og Gensdarmer. Danske Undersaatter tør ikke være Med- 
lemmer af dem af Frygt for Udvisning, og et Politiforbud forbyder 
alle Udlændinge at holde Foredrag i Sønderjylland. Vi kan der- 
for ingen Foredragsholdere faa fra Danmark; men vi tager de faa 
hjemlige Kræfter, vi har, i Brug, og sørge for at uddanne flere. 
Efterhaanden, som det Saar, der er slaaet med Udvandringen, 
læges, skal vi nok ogsaa overvinde denne Vanskelighed. — 

Der oprettedes som bekendt allerede i Halvfjærdserne to 
danske Frimenigheder i Sønderjylland. De har vundet en ikke 
ringe Tilslutning, men er, som alt hvad der vil arbejde sig frem 
mod Strømmen, udsat for idelige Forfølgelser fra Myndighedernes 
Side. Man betragter og behandler dem som politiske Foreninger, 
og de har gennemført vidtløftige kostbare Retssager, uden derved 
at faa nogenlunde taalelige Eaar. Søndagsgudstjænesten skal de 
anmælde som politisk Møde, og den skal overværes af en Gendarm. 
Paa de sædvanlige Søndage maa Frimenigheden i Rødding ikke 
samles før efter Kl. 4 Eftermiddag, og paa de store Festdage i 
Jul, Paaske og Pinse maa den slet ikke samles til Gudstjæneste. 
I Vaaren tillod Herredsfogden i Rødding, at der paa Skærtorsdag 
blev afholdt en stor Auktion i Kroen, men han forbød samme Dag 
Frimenigheden at samles til Gudstjæneste! 

Preusserne i Sønderjylland er yderst mistænksomme og al- 
tid kampberedte, naar de danske Sønderjyder slutter sig sammen 
om én eller anden Sag, og dobbelt, naar der viser sig en Ind- 
flydelse nord fra. Det er aldeles ligegyldigt, paa hvad Omraade 
den gør sig gældende — er den af nordisk Rod, saa ved man, 
at den har national Betydning, og man erklærer den Krig paa 
Kniven. Derfor møder vi overalt Politi- og Retsforfølgelser, imod 
Landboforeninger som mod Frimenigheder, mod Foredragsforeninger 
som mod Pressen og Sprogforeningen. Naar Lov og Ret ikke 
slaar til, udsteder man vilkaarlige Politiforbud, og haarde Straffe- 
domme tager fat, hvor Udvisningsordren er magtløs. Overalt 
Vilkaarlighed og Brutalitet. Overalt den største Ligegyldighed for 
Folkets Interesser og Velfærd. Der sidder en Jærnvilje til Rors, 
og hensynsløst styres der mod det ene Maal: Sønderjyllands 
Germanisering. 



Vor nationale Kamp er indtil i de senere Aar overalt bleven 
formet af Troen paa en snarlig Genforening med Danmark; men 
dersom vi ikke skal kvæles under det tyske Favntag, saa maa 
Kampen fremtidig have et andet Grundlag, og det vil den faa. 
Vi unge venter ikke Genforeningens Dag i den nærmeste Fremtid, 
men forbereder os paa at føre en langvarig Nationalitetskamp. 
Og Grundlaget for den vil blive Bevidstheden om, at den 
gælder Eksistensen. 

Som før sagt, er to politiske Retninger fremherskende blandt 
de danske Sønderjyder siden 1879. Man har kaldt dem >Eds- 
nægterec og »Edsaflæggerec , fordi det var Edsspørgsmaalet , som 
skilte dem ad. Vi unge, som er fostret under Fremmedherredømmet, 
slutter os ikke ubetinget til nogen af disse Retninger, men stræber 
efter at tage det bedste fra begge Sider. »Edsaflæggernec har 
Øje for, at der maa føres en langvarig Kamp, og det sympatisere 
vi fuldt ud med, men de overser for en Del de store Farer, som 
truer den opvoksende Ungdoms Nationalitet, og Nødvendigheden 
af at modarbejde Farerne energisk fra første Færd af. De tror, at 
Ungdommen uden videre kan træde i den ældre Slægts Fodspor 
og føre den nationale Kamp med samme Dygtighed, som de to 
sidste Slægtled af Sønderjyder har gjort, men overser derved, at 
de Forhold, hvorunder de unge er opvoksede, delvis har maattet 
præge dem. Ungdommen staar i Fare for at blive fremmed over- 

for sit eget Folk — dens Nationalitetsfølelse for at blive rodløs. 
Den ældre Slægts Nationalitetsfølelse har sin Rod i Minder fra de 
lykkelige Tider og er bleven næret af de stærke Kampe, som den 
har gennemlevet; den unge Slægt har ikke slige Minder at bygge 
paa, den er fostret under Fremmedherredømmet, har levet Bårne- 
aarene i den germaniserede Statsskole og for en stor Del 3 Ung- 
domsaar i de preussiske Kaserner. I Hjemmene har den lært at 
elske »gamle Danmarkc, men dette Danmark er bleven et uvirkeligt 
Fantasiland; det »ny Danmarkc, vor Tids danske Folk, saadan 
som det lever i Samtidens store Tanker og stærke Strømninger, 
kender den opvoksende sønderjydske Ungdom i det hele kun lidt 
til. De ældre Slægter af det danske Folk nord og syd for Konge- 
aaen forstaar hinanden, og har i mange Henseender fælles Sym- 
patier, men de unge, som opvokser under helt forskellige Forhold, 
fjærner sig i vor Tid fra og staar i Fare for at blive fremmed 
overfor hinanden, — sker det, vil det være et Dødshug for den 
danske Nationalitet i Sønderjylland. Det maa derfor afværges, og 
de unge Sønderjyder maa leve med i det danske Nutidsliv, dele 
deres Brødres Længsler og Haab og føle sig som Del af det 
danske Folk. Naar de ikke frem dertil, saa vil den gamle ulyk- 
salige Provindsialfølelse, som næsten var rykket op med Rode, 
paany faa Lov til at brede og udvikle sig for at blive en Over- 
gangsform til Germanisering. Vi unge billige Edsaflæggernes 
Syn paa Stillingen, vil ogsaa, at Kampen skal optages paa alle 
Omraader hele Linjen over, og at det skal være forbi med den 
frivillige Vigen tilbage. Men naar Kampen skal kunne føres med 
Held gennem en lang Aarrække, anser vi en stærkere politisk 
Agitation, et mere positivt nationalt Arbejde og en større Veksel- 
virkning med vore uafhængige Landsmænd for absolut nødvendig. 
Vi har i det hele det samme Syn paa Stillingen som Edsaflæggerne, 
men vi vil efter Ævne udvikle og uddybe deres Kamp. 

Edsnægterne i Sønderjylland har et aabent Øje for de store 
Farer, der truer Ungdommen, naar den bliver i Landet, og det er 
en medvirkende Grund til, at de saa længe har holdt paa Ud- 
vandringen. De indser Betydningen af den stadige Vekselvirkning 
med Danmark; de føler Nødvendigheden af at leve med i det 
danske Nutidsliv, og vi kan i denne Henseende lære meget af 
dem. Men Proteststadet medfører en passiv Kampmaade, og de 
er som Helhed set altfor uvirksomme udadtil. Derimod er de 
virksomme indadtil i det enkelte, men de fortaber sig her for 

meget i spredt Fægtning og overser Nødvendigheden af at kon- 
centrere Modstandskraften paa Stillingens svage Punkter og mest 
truede Steder. Det er deres Ulykke, at de fremdeles lever i 
Illusioner om en snarlig Genforening med Danmark paa Grundlag 
af Pragfredens §5, som endnu stadig bestemmer deres Kamp- 
maade. Deres Repræsentant maa ikke indtage sin Plads i Land- 
dagen, fordi han efter deres Mening derved anerkender Paragrafens 
Ophævelse, mens han dog i Virkeligheden kun erkender det 
faktiske: at den er ophævet. De driver vedvarende en Følelses- 
politik, som er altfor upraktisk, fordi Modstanderne er brutale, 
følelsesløse Preussere. 

Mens altsaa Edsaflæggerne udmærker sig ved et sundere 
Syn paa Opgaverne udadtil, men derved til Dels overser Nød- 
vendigheden af den stadige Vekselvirkning med de 9 /io af vort 
Folk, som er uafhængige, har Edsnægterne det omvendt: de har 
et aabent Øje for Betydningen af Samlivet med Danmark men er 
i flere Henseender upraktiske i Kampen udadtil. Vi unge stræbe 
efter at forene begge Dele; — jeg kan ikke tale paa hele den 
sønderjydske Ungdoms, men paa en hel Retnings Vegne. 

Stillingen i Sønderjylland er paa mange Maader faretruet. 
Tysken angriber fra alle Kanter og omfatter som en kæmpemæssig 
Polyp den danske Nationalitet med tusende slangeagtige Arme. 
Det er umuligt at frigøre sig for Favntaget, men Livet kan værges, 
og Assimilationsprocessen undgaas. I øvrigt maa vi stole paa Frem- 
tiden. Saa længe der er Liv er der Haab. 

Og det ser ikke saa mørkt ud for de danske Sønderjyder, 
naar man kender Forholdene i det enkelte. Der er mange gærende 
Kræfter syd for Kongeaaen, og stor Dygtighed og Selvstændighed 
gør sig gældende paa mange Omraader. Bliver Udviklingen i 
Danmark heldig og fremadskridende, saa faar de danske Sønder- 
jyder et godt Rygstød, og de kan da let bestaa Ildprøven og ved- 
varende hævde sig som en Gren af de nordiske — en Tiendedel 
af det danske Folk. — 



H. P. Hanssen-Nørremølle. 




En Slutningsbemærkning i Spergsmaalet »København 
som aaben By«.*) 



Min ærede Modstander, der i April-Hæftet besvarer min 
sidste Artikel (se Januar-Hæftet) begynder med at dolere over, at 
jeg har opgivet ham og kun henvender mig til »Tilskuerensc 
Læsekreds. Jeg søger imidlertid en Undskyldning herfor i den 
Vanskelighed, jeg har, ved at forlige min Modstanders Udtalelser 
med hinanden indbyrdes. Selv hans sidste Indlæg giver mig 
Bryderier nok. 

Hvad Forsvaret angaar, vil Kaptajnen, at vi skulle slaas 
paa vore slesvigske Valpladse, men erklærer samtidig, at Venstres 
Udtalelse om at Sjælland er Danmarks naturlige Fæstning ikke 
staar hans Anskuelse fjærnt. 

Hvad Angrebet angaar, fortolker han den tyske General- 
stabs Ord om at Danmarks Betvingelse hurtigst sker gennem 
København som Hovedobjekt, derhen, at dette betyder ingen 
Fremrykning ud over Store Bælt. 

Altsaa: København er Hovedobjektet; derfor rykker en 
Fjende ikke ud over Store Bælt. Sjælland er Danmarks naturlige 
Fæstning; derfor skulle vi slaas i Slesvig. — I Sammenligning 
hermed er det øvrige, jeg har at sige, kun rene Lappalier. 

At Kapt. S., uantastet af Oppositionen, faar Lov til at 
fremføre sin Tanke om at ville slaas paa de slesvigske Valpladse 
en Tanke, der udelukkende peger mod Tyskland som 
Modstander, er ret mærkeligt, naar det erindres, at den projekterede 
Fæstning København, der dog faktisk kan benyttes mod Russere, 



*) Tidsskriftets April-Hæfte kom mig for sent for Øje til at nedenstaaende 
Replik kunde blive optagen i Maj-Hæftet. 

Englændere, Franskmænd, Svenskere, o. s. v. altid faar Skyld for 
kun at være møntet paa Tyskland. Men selvfølgelig, der er jo 
Forskel paa hvad Oppositionens egne sagkyndigt gøre og lade og 
saa paa os andre dødelige 

Ogsaa Tanken om et Forsvar af det nordøstlige Sjælland 
med et befæstet Helsingør som Reduit, peger i overvejende Grad 
hen paa et Forsvar mod Tyskland. Overraskende og glædelig er 
imidlertid min Modstanders Erklæring om aldrig at have været 
Talsmand for at indrette det nordsjællandske Terrainafsnit til en 
stor Fæstning; lader han denne Tanke ligge, kan man være 
temmelig sikker paa, at ingen anden rører ved den. 

Min ærede Modstander foreholder mig nogle mindre høflige 
Udtryk, jeg har anvendt imod ham. Jeg beklager, hvis han har 
følt sig saaret ved dem. Naar han imidlertid i sin sidste Artikel 
taler om Meningsløshed hos mig, om at jeg er fuldstændig vild 
paa det, om min haabløse Forvirring, o. s. v. saa er dette maaske 
kun i en Frygt for »at mit Rustkammer af slebne Talemaader 
ikke skal blive læns«, men i ethvert Fald maa vel nu de gen- 
sidige Høflighedsytringer omtrent siges at holde hinanden Stangen. 



Ghr. Tuxen. 




Genierne, deres Styrke og deres Svagheder. 



i. 



JNaar man en stjærneklar Nat betragter Himlen, synes 
Stjærnernes Hær utallig, men i Virkeligheden er de synlige Stjærners 
Antal kun et Par Tusend. Omtrent paa samme Maade gaar 
det os naar vi skal til at holde Mandtal over de berømte Mænds 
Hær. De tilsyneladende uendelige Rækker svinder ved nøjere 
Eftersyn ind, og der bliver tilbage næppe 500 »udødelige« l ). 

Naar Tallet viser sig at være saa ringe, er det givet, at 
ligesom der er mange Stjærner, der ikke ses, saaledes er mangt 
et Geni forbleven obskurt. Ti det gælder om Hjærnekraft ligesom 
om de andre store Kræfter — Varme, Lys og Elektricitet — at 
de til enhver Tid er tilstede i uhyre Kvantiteter udover hvad der 
i et givet Øjeblik benyttes eller tilsyneladende benyttes, saa at det 
kun er en Brøkdel, der direkte kommer Menneskene til Nytte. 
Det er jo nemlig i de sjældneste Tilfælde, at Talentet, den skabende 
Ævne, er parret saaledes med de fornødne Midler, med Heldet 
og især med tilstrækkelig Energi, at det kan komme fuldt 
til Udvikling. 

Er denne Konstellation imidlertid tilstede , og bliver 
Resultatet et historisk berømt Navn, kan vi ogsaa være sikre paa 
dets Ægthed som paa enhver af de synlige Stjærners Eksistens — 
enhver af dem betyder en Verden, hvis Lys svarer til dens Størrelse 
og dens Afstand fra Sol og Jord. Paa Historiens Himmel gaar 
de forlorne Berømtheder ud som Meteorer; de Navne, som føres 
fra Slægt til Slægt, maa være kædede til Stordaad eller genial 
Tænkning. De Værker, der skylder Rutine eller Imitation deres 



! ) Opgivelserne varierer mellem 4 og 5 Hundrede. I „Hereditary Genius" 
anslaar Galton Antallet af historisk berømte Personer til circa 400. 
Amerikaneren Beard har henimod 500 paa sin Liste. 

Tilskueren. 1887. 34 

Tilblivelse, kan lige saa lidt skaffe den Berømmelse, som det op- 
rindelig frembragte giver, som Maanen kan træde i Solens Sted. 

Blandt de mange fra Fortiden overleverede forkerte Men- 
inger om Genierne, er der især to, som det synes grumme vanskeligt 
at ramme en Pæl igennem. Man støder paa dem endog hos 
Skribenter, der ellers ikke er bange for at ryste Overtro af sig. 
Den ene er at Verdens betydeligste Mænd dø tidlig. Den ellers 
saa moderne Forfatter Mor eau skriver: »Oraklet havde Ret i at 
»Gudernes Yndlinge dø tidlige, ti Sandheden heraf bekræfter sig 
stadig i vor Tid ligesom i Fortidenc 

Men forsøger man saa at nævne Eksempler herpaa, kan man 
nemt tælle dem paa sine 10 Fingre: Mozart og Schubert (36 
og 31) Raphael (37) Pascal (39) Byron, Keats og Bums 
(37, 25, 34) og maaske et Par til. Men man glemmer at Gluck 
og Håndel blev 75 og 77, Michel Angelo 89, Titian 99, 
Goethe 82, Gorneille 78, Voltaire og Newton 84. 

Den anden urigtige Mening er, at meget af det bedste 
originaleArbejde,meget af det, der har gjort Vedkommende berømt, 
er præsteret adskillige Aar efter at den legemlig kraftigste Alder 
er naaet. G. Brandes skriver i 1877 i Omtalen af Søren Kierke- 
gaards tidlige Død: »Et stort Geni, der dør 42 Aar gammel, 
dør aldrig i rette Tid for Omverdenen.« l ) Det omvendte, at et 
stort Antal Genier baade for deres egen og for Omverdenens Skyld 
hellere maatte have levet noget kortere, vilde være sandere. 

Men derfor kan man ikke ubetinget give den berømte 
engelske Fysiolog Huxley Ret i, at alle store Aander burde kvæles, 
naar de blev 60, fordi de efter den Tid — paa enkelte Undtagelser 
nær — staar i Vejen for Udviklingen, bliver reaktionære.*) Det 
vilde omtrent være som naar man dræbte alle Millionærer, ti det 
gælder vel til Dels om Tanker som om Penge, at de bliver tjænte 
og lagt op i den kraftigste Alder, men ofte gjort mest frugtbringende 
og nyttige i en langt senere Alder. 

! ) Brandes har senere den rigtige Opfattelse. Forrige Aar skriver han om 
Corneille: Han blev 78 Aar. I Fald han 40 Aar tidligere var bleven 
bortrevet af Døden, vilde ikke alene hans Ry intet have lidt derunder, 
men det vilde uden al Tvivl have været mange Gange større; ti hvad 
han har skrevet efler 1644 har intet poetisk Værd og ringe psykologisk 
Interesse. Kun mellem sit 30te og 38te Aar lagde han sine store Egen- 
skaber for Dagen. 

') Huxley, som nu selv har naaet denne Alder, har med en vistnok sjælden 
Konsekvens fornylig nedlagt sine mange betydningsfulde Hverv. 

Affatter man en Liste over Historiens berømteste Personer, 
og man for hver enkelts Vedkommende noterer hvor gammel han 
eller hun blev, vil man komme til det Resultat, at Gennemsnits- 
alderen er højere, adskilligt højere, end andre Menneskers. Selv 
Præsterne, som ellers udgør den mest sejglivede af Hjærnearbejdernes 
Klasser, overgaar dem ikke. Paa en saadan Liste over 500 Be- 
rømtheder er Gennemsnitsalderen 64,so Aar, og det behøves 
vel ikke at siges, at Raphael, Byron, Mozart, Schiller, Keats og 
de andre, der døde forholdsvis unge, alle er tagne med. Forfatter 
man en Liste over 57 »danske Berømthederc med Aldere vedføjet 
kommer man til et meget lignende Resultat 1 ). 

Nedenstaaende Liste omfatter 21 Digtere og Forfattere, 4 
Komponister, 15 Filosofer og Videnskabsmænd, 3 Krigere, 3 Stats- 
mænd, 7 Kunstnere og 4 Gejstlige. Gennemsnitsalderen for hver 
Gruppe er vedføjet i Parentes. 



H. C. Andersen 70 

Baggesen 61 

Blicher 60 

Evald 37 

Goldschmidt (nulev.) 67 

Gyllembourg 83 

Hauch 83 

Hejberg P. A 72 

Hejberg Ludv 69 

Holberg 70 

Hertz 72 

Hostrup (nulev.) 68 

Ingemann 73 

J. P. Jacobsen 38 

Kaalund 67 

Pal. Muller 67 

Poul Møller 44 

Schack Staffeldt 57 

Chr. Winther 80 

Øhlenschlæger 71 

Herman Vessel 43 

~ 13T>2~ (i\\Å). 



Bartholin 64 

Brahe 55 

Forchhammer 71 

Kierkegaard S 42 

Madvig 82 

Petersen N. M 71 

Rømer Ole 66 

Rask . . 45 

Steno 48 

Stenstrup (nulev.) 73 

Steffens 72 

Vedel A. S 74 

Worm Ole 66 

Ørsted A. S 82 

Ørsted H. G 74 



985 (65.6). 

Bissen 70 

Eckersberg 73 

Lundby 30 

Marstrand 63 

Skovgaard 58 

Thorvaldsen 74 

HarsdorfT 64 

432 (61.7). 

l ) Maaleslokken for Berømmelse bliver selvfølgelig en anden, naar man 
holder sig indenfor et enkelt Lands, et enkelt Sam lunds, Grænser. Be- 
nyttes det internationale Maal, har vi kun tre Berømtheder, nemlig 
TygeBrahe, NielsStensen og Thorvaldsen. IandenLinje kommer 
H. C. Ørsted og H. G. Andersen. 

±1* 

Bernstorf A. P. 
Griffenfeldl . . 
Struensee . . . 



62 
62 
35 



Juel N 

Rantzau D. . 
Tordenskjold 



68 
40 
29 



159 (53). 



137 (45.66). 



Gade (nulev.) . . . 
Hartmann (nulev.) 

Kuhlau 

Weyse 



70 
81 
46 
68 



Grundtvig 
Mflnster . 
Martensen 
Tavsen H. 



90 
79 
76 
67 



265 (66). 



312 (78). 



Gennemsnitsalderen af disse 57 er 64 Aar. En Tilføjelse 
af de ganske enkelte Navne, der mulig kunde være Tale om, vil 
ikke forandre det endelige Resultat i nogen mærkelig Grad 1 ). 
I øvrigt er 5 af de opførte endnu i Live, hvilket bliver i Favør af 
et endnu højere Tal. 

Forklaringen paa berømte Personers mærkelig store Leve- 
dygtighed er ikke saa ganske simpel. Den Løsning, der ligger lige 
for, at Hjærnearbejde er sundt, og at derfor Livet forlænges jo 
bedre og mere Hjærnen benyttes, er ikke fyldestgørende. Grundene 
er vistnok flere. For det første udgaar de store Genier i Al- 
mindelighed fra sunde og levedygtige Forfædre. Geni og 
Levedygtighed staar i en vis Forbindelse med hinanden. For at 
en betydelig Mand skal kunne opstaa, maa en dobbelt Række 
mer eller mindre kraftige Fædre og Mødre kæmpe Kampen for 
Tilværelsen og gaa sejerrig ud deraf. 

Hvor svagt Geniet end undertiden selv er, Forældrene og 
Bedsteforældrene er i Reglen stærke eller bliver i hvert Fald gamle 
Store Mænd har som oftest nervøse om ikke sindssyge Slægtninge, 
men det nervøse Temperament gør mere sejglivet end 
noget af de andre Temperamenter. Sandsynligheden er for, 
at den berømte Mand ikke vil kunne sætte nye store Mænd ind i 
Verden, maaske faar endog den Slægt han tilhører sin Afslutning 
med ham; men den Stamme, paa hvilken han er en Gren, maa 
være kraftig, og den indeholder som oftest Geni enten i bunden 
eller virksom Form. Da nu Levedygtighed er arvelig, og store 



•) Saafremt danske Forhold og som en Følge deraf ogsaa Tallene, der 
opereres med, ikke var saa smaa, vilde man ved at etablere en Rang- 
forordning indenfor de udvalgtes Rækker, opnaa endnu mere slaiende 
Resultater. Udsuger man nemlig et halvt Hundrede af det halve Tusend 
verdensberømte Personer, la creme de la creme, vil man overraskes ved 
at find<\ at Gennemsnitsalderen for dem er over 70! 

Mænd hyppig har gamle Forfædre, har vi altsaa her en Forklaring 
paa den høje Alder de opnaar. 

Man vil desuden overalt i Naturen lægge Mærke til den 
Lov, at jo højere Organismernes Udvikling bliver, desto 
større Levedygtighed og desto mindre Frugtbarhed 
finder man. Ligesom Frugtbarheden formindskes og Levetiden 
forlænges efterhaanden som vi gaar fra Fisk til Krybdyr, fra Kryb- 
dyr til Fugle, fra Fugle til Pattedyr, saaledes finder vi ganske det 
samme Forhold naar vi gaar fra de lavere Racer til de højere, 
fra de enkelte, mindre udviklede Individer — Muskelarbejderne — 
til de højere udviklede — - Hjærnearbejderne — og til de højest 
udviklede — Genierne. 

Dernæst følges en god Konstitution og en god Hjærne gærne 
ad. Hjærnen er jo en Del af Legemet, og dens og Musklernes 
Udvikling gaar oftest Haand i Haand. Skøndt det strider imod den 
gængse Mening er det ikke desto mindre Tilfældet, og eto stor og 
kraftig Hjærne i et lille svagt Legeme er en Monstrositet. Træffer 
man en lille, fintbygget Skabning med en mægtig Hjæmebygning 
forbavses man som naar man ser et spinkelt Træ, der tynges 
helt ned til Jorden af en Masse Frugt. Overalt i Naturen ser man 
denne Vekselvirkning mellem de enkelte Dele og Organer, og den 
er en Nødvendighed for alt organisk Livs Trivsel. Tag uden at 
søge ud et Hundrede betydelige Mænd, maal dem og vej dem, og 
de vil vise sig at være bredere, højere og tungere end Hundrede 
almindelige Dumrianer. Ligeledes er de herskende Klasser overalt 
baade i barbariske, halvt og helt civiliserede Lande større og 
tungere end de øvrige. De Monstrositeter, hvor Geniet gemmer 
sig i et lille Legeme, er saa sjældne, at de netop bekræfter Reglen. 

Det er blevet sagt og det er sandt, at der skal en anselig 
Portion Mod og Vilje til at blive berømt. Udpræget Energi er 
maaske ogsaa den af alle Egenskaber, der er uundværligst for 
den, der vil opnaa et udødeligt Navn; og Viljekraft bidrager til 
Livets Forlængelse. I Kampen for Tilværelsen er det hvad Eng- 
lænderen kalder the stiff upper Up, der sejrer; de frygtsomme 
og tilbageholdne skydes tilside eller trædes ned. Viljens Indflydelse 
paa Livets Længde er ubestridelig. Tager man to Mænd, som 
i øvrigt af Naturen er ganske ens udrustede og ens stillede, vil 
den af dem, der besidder det kraftigste Mod og den stærkeste 
Vilje leve længst. Enhver Læge med Erfaring vil vistnok kunne 
bevidne, at Folk dø, som lige saa godt kunde have levet, hvis de 

havde villet, og at mange gaar omkring som Patienter, der kun 
mangler medfødt eller erhvervet Viljestyrke for at komme sig. 

Der er ganske vist Felter indenfor Kunstens Omraade, hvor 
man undertiden ser enkelte glimrende Begavelser opnaa Berømmelse 
uden nogen tilsyneladende større Anspændelse af Viljen; men 
Hæderspladserne i Kunstens Tempel indtages dog af dem, der har 
naaet Højdepunktet gennem den store og vedholdende Villen, der 
overalt er en Maalestok for et Menneskes Livskraft. De berømte 
Mænd bliver berømte, fordi de ikke vil være ukendte, de bliver 
gamle fordi de ikke vil dø. 

De største Aander arbejder ogsaa meget ofte 
betydelig lettere end andre. Ser man nøje til, vil det vise 
sig, at de slider mindre for at frembringe det store Værk, end 
de fleste andre for at frembringe det langt ringere. Det største 
Arbejde frembringes i Reglen lettest; det er netop et af Geniets 
Kendemærker at det virker næsten avtomatisk. Det store Genis 
Virksomhed er næsten som en naturlig Funktion. En Tietgen 
tumler sine mangfoldige og forskelligartede store Selskaber og 
Forretninger med langt større Ro og med mindre Kraftudfoldelse 
end mangen en lille »Grosserer« sin ubetydelige »Geschåft«. »Smaat 
Tryk trætter Øjet og Bagateller irriterer Sindet mest«, hedder et 
fremmed Ordsprog, og det er ogsaa som om Gnidningsmod- 
standen tiltager jo nærmere paa Livet Tingene rykker. Geniet er 
som oftest af Naturen i høj Grad virksomt, men Virksomheden er 
som Legatospil paa en Violin fra en gammel italiensk Mester. 

Betragter man nøjere ovenstaaende Liste vil det ses, at 
uagtet Mænd som Tordenskjold, Struensee og Lundby blev 
voldsomt bortrevne allerede i 30 Aars Alderen, Mænd som Joh. 
Evald, H. Wessel, J. P. Jacobsen, S. Kierkegaard, Steno 
og Daniel Rantzau døde forinden eller i 40 Aars Alderen, og 
Griffenfeldt blev livsvarig fængslet da han var 40 Aar, naaede 
de ikke desto mindre alle Berømmelsens Tinde, nogle af dem endog 
flere Aar før deres Død. 

Derigennem ledes man til den lige saa uventede som interes- 
sante Iagttagelse, at det samme vilde have været Tilfældet med 
næsten alle de øvrige paa Listen, i Fald de ligesom de nævnte var 
døde inden de havde naaet de halvtreds, ja ikke faa inden de var 
blevne 35 Aar. De ganske faa virkelige eller tilsyneladende Und- 
tagelser fra Reglen er Fru Gyllembourg, der først optraadte, 
da hun var omtrent 50, Hauch, der skrev gode Ting i sit 70de 

Aar — disse to Forfattere udvikler sig ikke og kulminerer ikke 
i almindelig Betydning, der er intet enkelt Værk, der har gjort 
dem berømt — og endelig Thorvaldsen og Hartmann, men 
langtfra saa udpræget. 

Det samme gælder om andre Landes betydelige Mænd, og 
undersøger man de 500 udødeliges Levnetsløb, vil man finde at 
vel bliver Verdens største Mænd gamle, men Værkerne, 
som skabte deres Berømmelse blev gjort da de var unge. 
I Ensomhed, i Fattigdom og ofte under Modstand fra Omgivelserne 
har lidet paaagtede eller helt oversete unge Mænd udrettet saa at 
sige alt, hvad der har bidraget og alt hvad der vil bidrage til 
Menneskehedens Fremgang og Forædling 1 ). 

For at bevise dette maa man tage hvert enkelt Navn for 
sig og undersøge paa hvilket Tidspunkt af Livet det Arbejde blev 
gjort som her er Tale om, det originale, det hvorigennem Ved- 
kommende erhvervede sig et evigt Ry. For vort Lands Ved- 
kommende gælder det f. Eks. om at udfinde paa hvilket Tidspunkt 
af Livet Videnskabsmændene Ole Rømer, Steno, Tyge Brahe 
H. G. Ørsted etc. gjorde deres bekendte Opdagelser, og naar 
Hans Tavsens, Steffens' eller Grundtvigs reformatoriske 
Virksomhed frembragte den epokegørende Indflydelse paa deres 
Samtid; naar Holberg, Øhlenschlåger, Paludan-Muller 
etc. skrev deres berømteste Bøger; naar Daniel Rantzau og 
Niels Juel vandt deres Lavrbær som Krigere; naar Eckersberg, 
Marstrand etc. malede deres bekendteste Billeder, eller naar 
Weyse, Kuhlau, Gade og Hartmann komponerede deres for- 
trinligste Toneværker. 

Har man gennemgaaet hele Listen maa man af det indvundne 
Materiale uddrage hvilke Aar der repræsenterer Kulminationen. 
Der er naturligvis i mange Tilfælde en Del Vanskelighed ved at 
skaffe sig paalideligt Materiale; det er f. Eks. ofte umuligt at faa 
at vide paa hvilket Tidspunkt en Forfatterhjærne undfangede sit 
Værk, ja man kan næppe altid bestemme naar det blev skrevet, 
men maa holde sig til det Øjeblik da det blev offenliggjort, hvilket 
kan være langt senere. Man vil imidlertid let indse at Fejltagelserne 
næsten altid bliver i Favør af den ældre Mand. 

Den almindeligste Kulminationsperiode ligger mellem 35 

') Beard, hvis Arbejde er benyttet ved Udarbejdelsen af denne Del af 
Afhandlingen, har Fortjænesten af at have været den første, der foretog 
den Art Undersøgelser. 

og 40, nærmest dog ved 40. En Mængde udmærket Arbejde 
er gjort inden og omkring det 30te Aar, langt betydeligere 
end hvad der er præsteret ved 50 eller derover 1 ). 

Den bedste Produktionsperiode paa 15 Aar er fra 30—45, 
en Periode, der dog undertiden kan ansættes et Par Aar før, i 
andre Tilfælde strækkes et Par Aar længere. Det synes som om 
de, der producerede meget originalt Arbejde i deres tidlige Aar, 
standser tidligere end de, der først optræder senere. 

Det er altsaa ikke Baronen eller Konferensraaderne, der 
skrev de morsomme Komedier, gjorde de epokegørende Opdagelser 
eller frembragte det beundrede Kunstværk, som skabte deres Be- 
rømmelse. Kobberstikkene før Titulaturen sættes paa, er de bedste, 
men de er til Gengæld faa i Sammenligning med de senere tagne 
Aftryk. Ogsaa Geniernes Produktion bliver, i Fald den maales 
efter Omfang i Stedet for efter Vægt, betydeligere efterKulmina- 
t ionen. Det bedste Arbejde gøres tidlig, men til Gengæld har 
Alderen den store Masse Arbejde paa sin Side. Til Frem- 
bringelsen af originalt Arbejde fordres Ild og Begejstring, medens 
Rutinearbejde kun behøver Erfaring som Forudsætning. Et 
Samfund har begge Slags nødig — den ene Kraft skyder Vognen 
fremad, den anden holder den lige ad Vejen. Det gunstigste Tids- 
punkt for den enkelte naas, naar Begejstringen og Erfaringen 
holder hinanden i Ligevægt — henimod det 40de Aar. Efter den 
Tid viser Loven, at Erfaringen forøges, hvorimod Begejstringen 
formindskes. Det gaar med det som med Spandene paa de 
gammeldags Brønde, den ene gaar op, naar den anden gaar ned. 

Der er naturligvis Undtagelser fra Loven om den intellektuelle 
og moralske Tilbagegang, der følger med Alderen, ligesom der er 
Undtagelser fra den ubestridte Lov om den fysiske Tilbagegang. 
Der er Mennesker, der bliver 70 og 80 og som bevarer deres Tænder 
sunde, Haaret uforandret, og Farven frisk, Appetiten og Fordøjelsen 
god, der sover som en Sten og spadserer til Charlottenlund med 
deres Børnebørn. Men slige Undtagelser kan ikke forandre den 
Lov, som ingen vil bestride, at et Menneskes fysiske Kulmination 
er imellem 30 og 40, og at Gennemsnitsmennesket ved 70 er 
svagere og holder mindre ud end Gennemsnitsmennesket ved 40. 

') Naar det dansk biografiske Leksikon, som C. F. Bricka fornylig er be- 
gyndt at udgive, foreligger færdig, vil det være let for enhver at kon- 
statere Rigtigheden af disse Resultater. Det af mig samlede og benyttede 
Materiale tillader Pladsen ikke at medtage. 

Paa samme Maade er der ogsaa enkelte Mennesker, som i flere 
Aartier bevarer deres klare Forstand, deres rige, kraftige Fantasi 
og deres usvækkede Hukommelse, deres moralske Mod og deres 
Sinds Ligevægt. Det moralske Mod er maaske det, der træffes 
sjældnest bos de ældre. Gærrighed findes som bekendt fortrinsvis 
hos de rige, hos dem, der mindst behøver at spare, og erhvervet 
Berømmelse virker paa dem, der har den, ligesom Rigdom. Den gør 
forsigtig, konservativ og fejg overfor Muligheden af at miste den igen. 

Følsomhed overfor Kritik og Angest for Opposition træder 
i Stedet for den yngres Kritiseren og Oppositionslyst. Og som det 
før blev præciseret er det jo netop Mod, meget Mod, der skal til 
for at give noget nyt og stort. 

Blandt Genierne selv er der enkelte, for hvem dette har 
staaet fuldkomment klart, hvad man kan forvisse sig om ved at 
læse de træffende Bemærkninger i Montaignes 300 Aar gamle 
Essay »om Alderenc. *Naar jeg samler al stor menneskelig Daad, 
som jeg har hørt eller læst om, saa vel i Fortid som i Nutid, finder 
jeg, at en langt større Del skyldes Aarene inden 30 end efter; 
ja dette gælder endogsaa hyppig indenfor det samme Menneskeliv. 
Tænk blot paa Hannibal og hans store Modstander Scipio! Den 
bedste Halvdel af deres Liv levede de paa den Hæder de erhvervede 
sig i Ungdommen. Som ældre var de vistnok store i Sammen- 
ligning med alle andre, men ikke i Sammenligning med 
dem selv 1 ). »Hvad mig selv angaar er jeg vis paa, at siden hin 
Alder er saa vel mine aandelige Ævner som min Konstitution snarest 
blevne ringere end bedre«. 

Denne Tilstaaelse af Montaigne er saa meget værdifuldere, 
som man maa erindre, at hans udødelige Essays først udkom 
mellem hans 40ende og 50ende Aar. Han erkender saaledes, at 
deres Tilblivelse skyldes tidligere Aar. 

Døden, den naturlige, er egentlig ikke saa meget en enkelt 
Begivenhed som en langsom Proces, ti vi dør, ikke paa én Gang, 
men Del efter Del. Blad for Blad, Gren efter Gren falder af Træet, 
indtil det staar aldeles bart. De, der lever længst, bivaaner paa 
en Maade deres egne store Ævners Jordefærd, efterhaanden som 
disse én efter én forgaar. Den berømte gamle, vi i Morgen begraver, 
har sandsynligvis været døende i den sidste Snes Aar. 

') Taine bruger ganske det samme Udtryk om Michel Angelo, i Omtalen 
af hans senere, meget berømte, Arbejder. „SM1 est enenre superieur 
aux autres, il est grandement inferieur å lui-meme 1 *. 

Undtagelserne fra Loven er i Tænkningens, Opdagelsernes 
og Opfindelsernes Verden yderst sjældne 1 ). Ogsaa i Digtekunsten 
har den senere Alder kun lidet af allerførste Rang at opvise, ti 
ogsaa her udgør Tanken Kærnen, og de gamle er ikke Tænkere. 
I de øvrige Kunstarter findes derimod ikke faa tilsyneladende Und- 
tagelser, ti der gælder ikke det samme om Gentagelser som i 
Tankens Rige. En Tanke én Gang udtrykt er gammel. Bacos 
eller Kants Filosofi kan kun skrives én Gang; at skrive den om 
og præsentere den endnu en Gang i ny Dragt vilde vidne om 
aandelig Nød. Men ligesom i en moderne Opera de samme 
Grundmotiver atter og atter udvikler sig, udarbejdes og snos ind i 
hverandre uden at vort Øre trættes, saaledes kan Maleren eller 
Billedhuggeren, der kun appellerer til vore Sanser og Følelser, 
udføre sine oprindelige Ideer Gang efter Gang og virke betagende, 
naar den nye Form blot er skøn og interessant. 

Mange store Forfattere f. Eks. Voltaire, Johnson eller 
Rousseau, har ført deres bedste Tanker i Pennen inden det 
40de Aar, men deres Stil var bedst i en senere Alder. I Viden- 
skaben, ja ogsaa i den bildende Kunst gælder noget lignende. 
Ligesom Harvey først i sit 50de Aar offentliggjorde den epoke- 
gørende Opdagelse — Blodets Kredsløb — som han bevislig havde 
gjort mindst 12 Aar forinden, eller Darwin, der i omtrent samme 
Alder nødtvungen fremkom med sin allerede 17 Aar forinden fuldt 
formede Hypotese, saaledes harMichel Angelo og Christopher 
Wren sandsynligvis kunnet vente et kvart eller et halvt Aar- 
hundrede inden de gav deres Ideer Udtryk i Peterskirken og i St 
Paul. Men det Tidspunkt, paa hvilket de Ideer — der saa længe 
laa og ventede paa deres videnskabelige eller kunstneriske Udtryk 



*) Benjamin Franklins Forklaring af Lynet og Opfindelsen af Lynaflederen er 
vistnok det eneste Tilfælde foruden den nulevende Pasteur, hvor 
en stor videnskabelig Opdagelse virkelig er bleven gjort i Alderen 
omkring 50. Franklin blev S4. Pasteur (f. 1822) begynder ved det 
36te Aar at fremkomme med den lange Række store Opdagelser, om 
Øllets Bevaring, Eddikedannelsen, Sygdommen hos Silkeormen og den* 
Forebyggelse, etc, som afbrydes af en H jaerne sy g dom med Lamhed i 
Legemels ene Halvdel. Men senere har han fra 1877 til 1880 
— altsaa i en Alder af 58 Aar! — gjort en af de største, ganske 
sikkert epokegørende, Opdagelser i Lægekunsten, den nemlig, at man 
ved en særegen Metode kan omdanne ondartede Smitstoffer til god- 
artede, og benytte disse til at forebygge visse Sygdomme med (Vakei- 
nation). 

— fødtes til Verden, betegner den cerebrale Ævnes Højdepunkt 
hos Vedkommende. 

I den første Del af Kunstnerens Liv indsuger han Indtrykkene 
og søger at forme dem med en Samvittighedsfuldhed, som ikke 
sjælden kan virke næsten pinligt. Senere kommer der intet nyt 
til, men lidt efter lidt forlader han den levende Model og ved 
Hjælp af de Opskrifter, han har samlet i den virkelig skabende 
Periode, frembringer han sit Drama, Billede eller hvad det nu 
kan være 1 ). 

De unge Genier, især Tænkere, maatte kunne staa sig ved 
at udsætte den endelige Udarbejdelse og Udgivelse af deres origi- 
nale Arbejde til et senere Tidspunkt af Livet, da de ogsaa i Hen- 
seende til Form og Stil har naaet deres bedste. 

Betydelige Mennesker giver som oftest i Samtale mere og 
bedre som ældre end som yngre; Konversation er jo et Forbrug 
af den Tanke og Erfarings Formue, som i Aarenes Løb er samlet. 
Den, der mediterer samtidig med at konversere er en daarlig 
Selskabsmand, ligesom den er fattig, der ikke kan give Penge ud, 
førend han har tjænt nogle. Naar en gammel Millionær skænker 
store Beløb bort, koster det ham paa en Maade intet, ti han giver 
kun af den Overflod, som ganske naturligt har opsummet sig fra 
Ungdommens og Midalderens Dage. Hører man en gammel Mand 
fremsætte store Tanker, kan man være forvisset om, at det ikke 
er Alderen, men Ungdommen, der taler med Alderens Røst; de 
samme Ideer, der den Gang fødtes under Veer i hans Hjærne, 
lutres, vejes paany og udstrøs nu næsten uden Kraftanspændelse. 



Disse Resultater vil maaske blive nok saa ilde modtagne af 
de yngre og af de midaldrende som af de gamle. Det er haardest 
for dem, der er nær ved de 40, ti næppe 1 af 10,000 ærgærrige 
i den Alder har paa nært Hold naaet det Maal, der foresvævede 
dem. De iblandt dem, der kun har tabte Slag at opvise, haaber 
paa at der endnu er Tid til at vinde et nyt, og de, der har vundet 
i de smaa Aktioner, haaber paa endelig en Gang at vinde et 
rigtig stort og afgørende Slag. Sommeren er forbi, Høsttiden 



') „La premiere Epoqne est celle dn sentiment vrai; la seconde celle de la 
maniére et de la décadence.* Taine, Philosophie de TArt. 

nærmer sig sin Afslutning, og de er hverken saa rige eller saa 
berømte som de ventede at blive. 

Til den betydelige Mands Fortvivlelse overfor den ubønhørlige 
Lov kan der kun siges dette: Det bedste af dit originale, epoke- 
gørende Arbejde er efter al Sandsynlighed præsteret, og Chancen 
er 10,000 mod 1 for at din Produktion vil blive ringere i Frem- 
tiden; ti lige saa sikkert som Tallene fastslaar et 40aarigt Menneskes 
Levesandsynlighed, lige saa vel giver de Sandsynligheden for hans 
originale Produktion. Der er én Chance mod mange mange Tusend 
for at han vil blive 100 Aar, og der er omtrent samme Chance 
for at han vil gøre en eller anden opsigtsvækkende Opdagelse eller 
Opfindelse eller frembringe et betydeligt Kunstværk i en eller anden 
Retning. Berømmelse og Rigdom vil muligvis strømme ned over 
ham tættere end i hans vildeste Drømme, men deter Virkningen 
af og Belønningen for hvad han har præsteret Hans 
Liv vil maaske blive sorgløsere paa Grund af bedre ydre Vilkaar, 
og for saa vidt lykkeligere; men den højeste Lykke naas dog 
maaske gennem selve Arbejdet. Efter kyndiges Mening er der 
ingen Lyksalighed større end naar en ny Tanke fødes i en 
ung Hjærne*). 



En Ingeniør prøver en Bro paa dens svageste Punkt, naar 
han vil vide hvor stærk den er, hvor meget den kan bære. Lige 
omvendt naar man vil prøve Menneskeaandens Styrke. Saa 
spørges der kun om det stærkeste Punkt, om hvad der kan 
udrettes i én Retning, under den stærkeste Anspænding. Hvor 
svagt, ja barnagtigt, umodent og uvidende et Menneske end er i 
alle Henseender minus én, bliver han dog udødelig, i Fald han i 
denne ene Henseende giver noget nyt og mærkeligt. Svaghederne, 



*) Benyttede Kilder: Beard: Longevity of brainworkers (american nervousness). 
Madden: Infinnities of Genius. Galton: Hereditary Genius. Taine: Philo- 
sophie de TArt. Emerson: Representative men. 



n. 



,11 n'appartient qu'aux grands bommes 
d'avoir de grands défauts. 

RocfiefoucauU. 




Genierne, deres Styrke og deres Svagheder. 



513 



Sletheden og Umoraliteten, alt glemmes snart af Verden, som 
blændes af det stærke Lys, der omstraaler hans Genius. Skulde 
de store Mænd bedømmes paa Grundlag af deres moralske og 
intellektuelle Mangler, blev ikke alene H. C. Åndersen, Søren 
Kirkegaard og Evald, men ogsaa Napoleon, Beethoven, Mozart, 
Burns, Byron, Cicero og en Mængde af de 500 udødelige, ikke at 
regne for stort mer end Børn, Obskuranter eller sindssvage. 

At der skulde eksistere en vis Forbindelse mellem Genius 
og Sindssyge, synes ved første Blik absurd, og dog har det bestandig 
været en almindelig udbredt Mening. 

Grækerne og Romerne henførte det geniale Kunstværk til 
guddommelig Besættelse af Geniets Aand, og Digteren opfattedes 
som besat af guddommelig Raseri, »furor poeticusc Den klassiske 
Literatur vrimler af Betegnelser og Udtryk, som viser at Begreb- 
erne Genialitet og Forrykthed ikke holdtes ude fra hinanden. 
Ogsaa Oldtidens mest videnskabelige Aand, Aristoteles, mente, at 
der ikke kunde eksistere nogen stor Genius uden Iblanding af 
Sindssyge (nullum magnum ingenium sine mixtura dementiæ fuit). 
Ganske vist maa det ikke glemmes, at man i Oldtiden ingenlunde 
ansaa denne Blanding af Geni og Sindssyge som nedværdigende 
for Geniet. Den Gang betragtedes Sindssyge endnu ikke som en af 
de sørgeligste Sygdomme; tvært imod ansaas de Sindssyge for at 
være i særlig nøje Forbindelse med det guddommelige, ja de var 
selv inspirerede deraf. Plato fremsætter endog ganske alvorlig 
den Mening, at visse Arter af Sindssyge maatte anses for et Gode 
snarere end for et Onde. 

Kristendommen stemplede Sindssyge som Djævlebesættelse, 
og denne Tro førte som bekendt i Middelalderen til uhørte 
Grusomheder mod de stakkels syge. Man skulde tro at denne 
nye Opfattelse af Sindssyge vilde have afbrudt dens Forbindelse 
med Geniet, men dette sker ikke af den Grund, at Romerkirken 
altid har været bange for nye Ideer og følgelig ogsaa for de 
Mænd, der forkyndte dem. De stæmpledes som Kættere og som 
besatte af Djævlen. Baandet blev altsaa i Virkeligheden end fastere. 

I Nutiden, hvor man ser op til de store Mænd som til 
Udviklingens Toppunkter, og hvor samtidig Sindssygen har tabt 
sin Forbindelse med det overnaturlige og opfattes som andre 
Sygdomme, skulde man synes, at de to var færdig med hinanden. 
Men det er ingenlunde Tilfældet. Gennem en stor Del af den 
moderne Literatur gaar en umiskendelig Tilbøjelighed til at holde 

paa den ældgamle Forbindelse, og det kan næppe bestrides at 
Geniet har sin patologiske Side eller i hvert Fald da en Side, 
der grænser op til Sindssygen. Man kan finde Udtryk for denne 
Opfattelse i næsten alle Landes Literatur. Dryden skriver: 

»Geni er visselig nærbeslægtet med Vanvid 
kun tynde Vægge skiller dem fra hinandent. 

Efter et Besøg hos den syge Tasso skriver Montaigne: 
»Det er netop Styrken og Aandslivligheden hos de store Genier, 
der bliver Aarsagen til deres Svagheder.t 

Pascal gør følgende Bemærkning: »Geniets og Vanvidets 
Yderpunkter berører hinandent. D iderot siger det samme med 
næsten de samme Ord: »Oh! que le genie et la folie se touchent 
de bien préslc Tydeligst udtrykker Lama r tine sig, naar han 
skriver: »Ligesom Frugten, har Geniet ogsaa sin Orm: Ødelæggelse, 
Død og Sindssyget. Han taler ogsaa etsteds om den »maladie 
mentale«, som kaldes Genius. 

I Goethes Skuespil Torquato Tasso fremstilles ikke alene 
Geniets Martyrium, men ogsaa dets Overgang i Sindssyge. 

Schopenhauer skænker ogsaa dette Æmne en kort Omtale 
i sit Hovedværk (I Del Pag. 215). 

Disse Vidnesbyrd er hentede fra Genierne selv og repræsen- 
terer det Resultat, de er komne til gennem Selviagttagelse. Det 
bestyrkes af den videnskabelige Opfattelse. At der er en For- 
bindelse tilstede mellem den højeste intellektuelle Udvikling og 
mental Forstyrtelse, kan ikke betvivles; men hvori denne For- 
bindelse bestaar, og hvorledes den kan forklares, er der forskellige 
Meninger om. Nogle skærer med Mor eau Genialitet og Sindssyge 
saa omtrent over én Kam, og betragter simpelthen den originale 
Produktion som en halvt sygelig Proces. Men man kommer vist 
Sandheden nærmest, naar man gaar ud fra, at Geniets Væsen er 
baseret paa en stor central Sensibilitet og Eksaltation, som be- 
gunstiger Aandsforstyrrelser , og som ogsaa fører dertil, naar 
andre Momenter træder til. Sker dette ikke, maa Tilstanden 
siges at være paa Tærsklen mellem normale og abnorme Funktioner. 

Naar f. Eks. Arkimedes er saa aandsfraværende, at han 
ikke bemærker de fremstormende Fjender, eller naar Newton 
i Distraktion foretager sig de lige saa utrolige som pudserlige 



*) Absalon and Achitophel, I Lin. 163. 

Ting, der fortælles om ham, er vi paa Tærsklen til det abnorme. 
Newtons Biograf Brewster fortæller at N's intimeste Ven Dr. Stukeley 
en Dag ventede paa ham i Spisestuen, hvor Maden stod paa 
Bordet. Han blev tilsidst ntaalmodig og sulten, løftede Laaget 
af et Fad og spiste en Kylling, hvorefter han lagde de afgnavede 
Ben tilbage paa Fadet. Sir Isaac kom kort efter og satte sig, 
efter at have vekslet nogle Ord med Vennen, til Bords, tog Laaget 
af Fadet, men udbrød da han saa Kyllingebenene: Hvor er jeg 
dog distrait, jeg glemte rent, at jeg allerede har spist! 

Om Beethoven fortæller Spohr følgende karakteristiske 
Historie: 

Paa en Koncert (i Wien 1808) spillede Beethoven en ny 
Klaverkoncert af ham selv, men glemte allerede ved det første 
»tuttic at han var Solospiller og ikke Dirigent, sprang op og 
begyndte — paa sin bekendte latterlige Maade — at dirigere. 
Ved det første Sforzando slog han saa hæftig ud med Armene, 
at begge Lysene paa Klaveret væltede ned. Folk lo, men B. blev 
rasende og bød Orkestret at ophøre og begynde forfra. Dirigenten 
Kapelmester Seyfried, der var bange for en Gentagelse af Kata- 
strofen, lod to unge Fyre holde hver sin Stage. Den ene, der 
intet anende stod og saa med i Stemmen, fik da det skæbne* 
svangre Sforzando kom, et saadant Slag af Beethovens udfarende 
Haand midt i Ansigtet, at han af Skræk tabte Lyset. Den anden 
mere forsigtige, som med ængstelige Blikke havde fulgt enhver af 
Beethovens Bevægelser, bukkede sig i det afgørende Øjeblik og 
undgik derved Slaget. Men Publikum, som allerede var kommen 
i en lattermild Stemning, var nu ikke længer til at styre og udbrød 
i en sand Jubel. I sit Raseri slog B. ved de paafølgende Akkorder 
saadan i Tangenterne at flere Strænge sprang, og alle Musikvenners 
Anstrængelser for at skaffe Ro tilveje hjalp nu ikke mer, hele 
første Allegro gik ganske tabt for Tilhørerne. Dette var sidste 
Gang Beethoven optraadte som Virtuos. 

Denne Episode viser, hvorledes Ideen optager Geniet i den 
Grad, at hans eget øjeblikkelige Hverv og andres Tilstedeværelse 
ganske glemmes; ja, Ævnen til at opfatte Tingene og deres Rela- 
tioner synes temporært at have svigtet ham, saaledes da han ikke 
kunde fatte, hvorfor Wiens Gadedrenge jublede naar han viste sig 
i sit Vindu i bar Natskjorte. Lidt stærkere viser denne Abnormitet 
sig hos den berømte engelske Forfatter Johnson (Ben Jonson), 
som stod og saa' paa Byens Ur, uden at det var ham muligt at 

kunne finde ud hvad Klokken var. Søren Kierkegaard gaar 
saa fuldstændig op i Martyriets Ide — han er Kristi Efterfølger — 
at en Avisartikel mod Korsaren bliver en verdenshistorisk Begiven- 
hed for hans Øje. »Og større og større Proportioner antog Sagen 
for hans Blik. Dens indre Forhold bevaredes, men de antog over- 
naturlig Størrelse og alle Sagens Forhold udadtil, til Omgivelserne 
forrykkedes fuldstændig, ved det gigantiske Omfang, Begivenheden 
for hans Øje fikc. (G. Brandes: Søren Kierkegaard). 

Der er i saadanne Tilfælde en Slags mental Blindhed over- 
for Omverdenen tilstede. Lidt videre i Retning af intellektuel 
Degeneration naar vi i stadig tilbagevendende, ganske umotiverede 
besynderlige Ideer, især Forventning om et eller andet uhyggeligt. 
Brøchner beretter, at Søren Kierkegaard fortalte ham, at han 
mange Aar havde den faste Overbevisning, at han skulde dø, naar 
han blev 33 Aar gammel (Jesu Alder). Denne Tro var saa fast 
hos ham, at han, da han passerede denne Alder endog lod se 
efter i Kirkebogen for at forvisse sig om, at den virkelig var 
overskreden; saa vanskeligt var det for ham at tro dette. Madame 
de Staél havde hele sit Liv den fikse Ide, at hun vilde komme 
til at fryse i sin Grav og ønskede derfor at blive indsvøbt i 
Pelsværk, inden man begravede hende. 

Pascal havde den Indbildning, at en Afgrund aabnede sig 
lige for hans Fødder, og Indbildningen var undertiden saa levende, 
at han lod sig binde fast for ikke at styrte ned. Dette sidste 
Tilfælde danner Overgangen til egentlige Hallucinationer. 
Hallucinationer opstaar som en Følge af abnorm Irritabilitet af 
Central-Nervesystemet; indre, subjektive Forestillinger faar derved 
samme Styrke som virkelige udenfra kommende Indtryk, og Ved- 
kommende kan ikke skælne dem fra hverandre. Saadanne kan 
vel nok en yderst sjælden Gang indtræffe hos normale Mennesker, 
men de er dog næsten altid Symptomer paa i det mindste kort- 
varige Forstyrrelser af Sjælelivet. En Mængde berømte Personer 
har haft Hallucinationer. 

Almindelig bekendt er Muhammeds og Luthers Hallu- 
cinationer. Muhammed var Epileptiker, og for at skjule sin 
Svaghed for sin Hustru fortalte han hende, at han fik Anfaldene, 
fordi han ikke kunde taale at se Glansen fra Englen Gabriels 
Ansigt, naar denne viste sig for ham for at give ham Meddelelser 
om Religionen. Luther fortæller selv, hvorledes han forjog Djævlen 
ved Hjælp af forskellige meget energiske Udtryk. I Klostret i 

Erfurt maatte Brødrene en Gang opbryde Døren til hans Celle, 
hvor han i flere Dage havde ligget i en Tilstand »som ikke var 
langt fra Vanvid, c 

Ignatius Loyola havde ogsaa hellige Visioner, ligeledes 
Jeanne d'Arc o. a. 

Indbildt Hvisken eller Stemmer, Hørelseshallucinationer, 
er heller ikke sjældne. Malebranche paastod at have hørt Guds 
Stemme, og Descartes frlev efter en længere Standsning i sit 
Arbejde opfordret af en overnaturlig Person til at genoptage sin 
Søgen efter Sandhed. Pope troede en Dag at se en Arm stikke 
frem af Væggen og spurgte sin Læge, hvorledes det kunde for- 
klares. Walter Scott havde ogsaa en Vision, ligeledes Shelley, 
og Byron bildte sig ind, at en Aand besøgte ham, men tilskriver 
det for øvrigt selv sin Hjærnes ophidsede Tilstand. Han var ofte 
bange for at ende ligesom Swift i en Daarekiste. Benvenuto 
Gel li ni fortæller i sine Livserindringer om sine hyppige Hallu- 
cinationer. Napoleon den Førstes Tro paa sin beskyttende 
Genius »bonne étoilec er vel bekendt. I afgørende Øjeblikke saå 
han den lyse over sit Hoved. 

Et halvt Aarstid efter at den norske Digter Werge land 
havde mistet sin Moder var han og hans Hustru i Selskab. 
Pludselig kom W. i stærk Sindsbevægelse hen til denne og 
hviskede, at han havde set Moderen staa i Døren og vinke ad ham. 

Selv en saa kraftig og behersket Aand som Goethes var 
ikke helt fri for den Art Forstyrrelse. I »aus meinem Lebenc 
fortæller han, at da han havde taget Afsked med Friederike og 
red fra Sesenheim til Drusenheim saå han sig selv lyslevende til 
Hest komme imod sig i en graa Dragt med Guld. 

Ogsaa den ellers ualmindelig normale Øhlenschlåger 
havde Hallucinationer. En Aften — han arbejdede ellers altid 
om Formiddagen — i Paris, fortæller han, medens han sad og 
skrev paa »Palnatokec forestillede han sig Harald Blaatand kommende 
ind i Ligklæder og sige: Her er jeg i min egenlige Dragt etc. 
Det fremmanede Billede blev saa levende, at han ræddedes, løb 
ind ved Siden af til Brøndsted og fik ham til at spille noget 
lystigt paa Klaveret for at bortjage Indtrykket. I Forbindelse 
hermed kan det noteres, at han ogsaa bestandig i Søvne boltrede 
sig paa sit Leje og ofte for raabende ud af Sængen i den Tro, at 
Røvere og Mordere var over ham. Især omtales dette den be- 

Tilskueren. 1887. 35 

rømte Nat, han tilbragte hos Steffens, hvorefter han gik hjem og 
skrev »Guldhornenec 

I sit Levnet fortæller Evald: Det er næppe to Aar siden, 
at min Arendse (hans Ungdoms Elskede, som blev gift med en 
anden) kom til mig, da jeg laa i min ensomme Hytte uden andet 
Selskab end min Kummer og mine Smerter. Blege og indfaldne 
var den dejliges Kinder, og en mat Gnist af den mig saa bekendte 
Ild skinnede endnu kun i hendes Øjne. Med Kummer i hvert et 
Træk, med en kæmpende og uovervindelig Højhed gik hun hen 
til mit Leje og lagde Spidsen af Fingrene paa min sitrende 
Haand. »De forrige Tider er forsvundne Evald! c sagde hun og 
gik hastig bort. 

Er dette ikke en Hallucination? Alt tyder derpaa. 

Personerne i mit Værk, skriver Gustave Flaubert til 
Taine, afficerer mig og forfølger mig, eller rettere de og jeg smelter 
sammen til et. Medens jeg beskrev hvorledes Emma Bovary tog 
Gift, havde jeg en saa stærk Arseniksmag i Munden og mærkede 
saa heftige Forgiftnings Symptomer, at jeg to Gange kastede op, 
hvad jeg havde spist. 

Balzac gav en Dag Madame Delphine Gay en levende 
Beskrivelse af en dejlig hvid Hest, som det var hans Agt at forære 
Sandeau. Nogle Dage efter troede han faktisk at have foræret 
ham den og spørger ham, hvad han synes om den. Først da den 
forbavsede Ven bestemt benægter at have modtaget nogen Gave, 
gaar det op for ham, at han tager fejl. 

I denne Slags Abnormiteter er det intellektuelle Funk- 
tionsforstyrrelser, der er de overvejende. I en anden Art af Til- 
fælde nærmer vi os mere den Tilstand, som er bleven kaldet 
moral insanity. En udpræget, almindelig, Irritabilitet og Haand 
i Haand med den visse Emotioners uforholdsmæssige Trivsel og 
deciderede Herredømme, er Kendemærket her. En Form, man 
hyppig træffer, er ustyrlig Heftighed og en stærk Fremtræden af 
Jeget paa Bekostning af andres berettigede Krav og Interesser, 
saa udpræget, at man kunde fristes til at benævne Fænomenet 
moralsk Hallucination. Slaaende Eksempler herpaa blandt 
de allerstørste afgiver Håndel og Beethoven, Voltaire, 
Dante, Rousseau, Byron, Swift og Garlyle, ja endog 
Filosofer som Herder og Schopenhauer. Af vore egne kan 
nævnes Tyge Brahe, som var i Besiddelse af et yderst irritabelt 
Temperament, og hvis Selvfølelse var abnormt udviklet. Han 

taalte ingen Modsigelse, og dette bidrog meget til at føre ham i 
Ulykke. Hans Ven Kepler skriver om ham: »Tycho er en Mand, 
som man ikke kan omgaas uden at udsætte sig for de største 
Fornærmelser«. Endogsaa Thorvaldsen kunde undertiden sætte 
alle Retfærdighedshensyn til Side, og det var grumme svært at 
tale ham til Rette ved saadanne Lejligheder. Betegnende i saa 
Henseende er hans Optræden i Anledning af Monumentet for 
Cardinal Gonsalvi. Da denne Mand, der havde været Thorvaldsens 
Velynder og bl. a. skaffet ham Udførelsen af Pius den 7de Monu- 
mentet, var død, tilbød Thorvaldsen af egen Drift en Komité 
at levere uden Vederlag et Marmor Basrelief til Gravstedet. 
Basreliefet var næsten færdig, da Thorvaldsen i et Selskab blev 
fornærmet over, at denne Sag blev omtalt uden al Hemmeligheds- 
fuldhed. Han erklærede saa til de tilstedeværendes store For- 
bavselse, at han ingenlunde agtede at levere Kunstværket gratis, 
og da Formanden for Komiteen, hvem denne Udtalelse kom for 
Øre, skyndsomst skrev til ham desangaaende, svarede han tilbage, 
at han aldrig havde staaet i noget Forhold til Cardi- 
nalen, som kunde foranledige en Gave fra hans Side. 
Først efter flere Dages Forløb lykkedes det at bringe ham til 
Fornuft, hvorefter Basreliefet blev skænket efter Aftale. 

Visse af vore lyriske Digtere, blandt afdøde f. Eks. Schack- 
Staffeldt, bevæger sig i deres Produktion ofte paa Højheds- 
vanvidets Grænser. 

P&a det erotiske Omraade er Geniernes og især da 
Digternes Svagheder altfor bekendte. Vil man have slaaende 
Eksempler er det ikke en Goethes eller en Shelleys forholdsvis 
regelmæssige Liv, som skal fremdrages; ej heller skal der dvæles 
ved enkelte af vore egne Digteres Svagheder i saa Henseende; 
men man kan f. Eks. nævne Rousseau. Det var om ham, at 
Marquise de Créquy træffende skrev: Quand la Nature formå 
Rousseau, la sagesse pétrit la påte, mais la folie y jeta son levain.c 
Saa hyppig træfies de to i Forening, at man næsten kunde være 
tilbøjelig til at tro, at det digteriske Naturel for sig kræver større 
og mere ubunden ifrihed paa det kønslige Omraade, end der kan 
tilstedes det øvrige Samfund. 

Sammen med Voldsomhed paa dette Omraade gaar der 
hyppig en febrilsk Kræ ven af stimulerende og — i Nutiden — 
af narkotiske Midler. A. de Musset, Villon, Ben Jonson, 
Bums, Edgar Allan Poe, Giinther, Burger, Hoffmann, 

Evald, Wessel, Carl Bagger, Blicher, Schack-Staffeldt 
o. m. a. var forfaldne til stimulerende Drikke. Voltaire, Mad. 
de Staél, Coleridge, de Quincey, Richard Wagner og 
mange flere brugte eller bruge Opium eller Morfin. Lessing tog 
sin Tilflugt til Hasardspillet for at opnaa lignende Virkninger 
paa Nervesystemet. 

Ikke sjældent er de stimulerende og narkotiske Midler 
blevne benyttede for at anspore Hjærnen — ved at drive Blod- 
strømmen til dette Organ — til stærkere og mere udholdende 
Arbejde; med andre Ord netop det modsatte af hvad Lægen vilde 
anordne for at modvirke Forstyrrelser af Hjærnens Funktioner. 

Vi kommer derefter til en endnu alvorligere Art af Tilfælde, 
hvor det patologiske træder end tydeligere frem. Ti der er 
maaske dem, der vil betragte de foran anførte Udbrud af voldsom 
Lidenskab som Udslag af overstrømmende Livskraft; hvorimod 
dette umulig kan siges om den Nedtrykthed, det Tungsind, som 
næsten uafbrudt ruger over egne Miserer, og som undertiden gaar 
over i ligefrem Hypokondri, noget der ikke sjælden ledsager 
stor intellektuel Kraft. 

Som allerede omtalt er Geniernes Temperament vistnok i 
Reglen sammensat af væsenlig melankolske og nervøse Ele- 
menter. Det melankolske Grundelement kan med ét Ord be- 
tegnes som Styrke (Udholdenhed, Sejghed, solide, men lidt 
træge Ævner). Det nervøse Grundelement er Hurtighed og 
Hyppighed, en Modtagelighed hos alle Væv, der fremkalder 
hurtig Reaktion udadtil. Men netop denne Fart der karakteriserer 
det nervøse Temperament, og som er saa fordelagtig for Funk- 
tionernes livlige Virksomhed, medfører en tilsvarende Tilbøjelighed 
til nem Afvigen i ufordelagtig Retning. 

Sammenblandingen af disse to — tilligemed en mindre 
eller større Portion sangvinske Bestanddele — udgør hyppigst 
Geniets Temperament. Aristoteles, der paa dette som paa saa 
mange andre Punkter, røber et skarpt psykologisk Blik, gør den 
Bemærkning, at alle Genier har været melankolske — de kendte 
ikke meget til Nervøsitet den Gang, havde ikke engang et Ord 
derfor — og han nævner Plato, Socrates, Empedokles, 
tilligemed de fleste af Digterne. Carlyles, Byrons, Swifts, 
Johnsons, Schopenhauers, Lenaus, Leopardis ogLamar- 
tines Pessimisme maa vel opfattes som et særligt kraftigt Udslag 
af det Tungsind, der omkredser de største op over Omgivelserne 

ragende Aander, ligesom den Taage, der næsten stadig hænger 
ned over de mægtigste Bjærgtoppe. 

Hos næsten alle Genier, de større som de mindre, møder 
vi, enten i den yngre Alder eller, hvor det er værst, gennem hele 
Livet, Tungsindet. Thorvaldsens Biograf fortæller, at han 
som ungt Menneske var meget nedstemt og fordybet i sig selv, 
og at han til sin Ven Haste en Gang sagde: »Jeg kan ikke begribe, 
hvorledes et voksent Menneske kan leU Han var heller aldrig 
overstadig lystig som andre unge Mænd, og Tungsindet kan spores 
gennem hele hans Liv. 

Om H. C. Andersen skriver hans fortroligste Ven Collin: 
»Jeg vil kalde Andersens Grundstemning Sørgmodighed og her- 
under henfører jeg alt, hvad man for øvrigt har fundet hos ham 
af Forfængelighed, Utaalmodighed , Mistænksomhed, Pirrelighed 

o. desl Jeg kan ikke sige, at han var særdeles skikket 

til at tage virksom Del i vort Ungdomslivs Munterhed; ti ung 
eller rettere ungdommelig var han aldrig«. 

I sit underlige Sprog skriver Schack-Staffeldt allerede 
som ung Mand : »En uheldig Melankoli snor sig om mig og suger 
Livet fra mit Hjærte.« Kort forinden han 30 Aar gammel for- 
lader Italien synger han: 



I sit 50de Aar skriver han til sin Søster: »En Afgrund af 
Melankoli truer at opsluge migc. I Slutningen af sit Liv frygtede 
han stadig, at Vanviddet skulde ramme ham. 

Hauch grebes oftere i sine yngre Dage af den mørkeste 
Tungsindighed, ja gjorde endog et mislykket Selvmordsforsøg. 
Kuglen blev skaaret ud af Ryggen. Han var religiøs, troede at 
se et Varsel i sin Redning og forsøgte ingen Gentagelse. 

Ingemanns Livslyst og Munterhed, der var fremherskende 
i hans Barndom, blev i hans lidenskabelig urolige Ynglingsalder 
trængt tilbage af elegiske Følelser og tragiske Stemninger, der 
endog bragte ham til at lege med Selvmordsfantasier. (Kr. Arentzen). 

Søren Kirkegaard taler i sine efterladte Papirer om det 
Tungsind, som har holdt ham tilbage fra det praktiske Liv, og 
han kalder det »næsten en stille Sindssvaghed c 

Ogsaa Lundby, den højt begavede Maler, var melankolsk. 



„Hvad jeg i hver slappet Nerve finder, 

det er mer en Død — er følet Død; 

i Melankoliens kvalme Skød 

dybt paa Kaos 1 Rand mig Skæbnen binder/ 

Antager Tungsindet en akut Karakter slaar det over i 
Selvmordstanker eller ligefrem i Selvmord. Som allerede antydet 
tilstaar mange, at de har været paa Randen deraf, Goethe i 
sine Werther Dage, Beethoven da han blev døv, Raphael, 
Chateaubriand og George Sand i deres Ungdom. George 
Sand skriver: >Denne Fornemmelse, denne Lyst (ved Synet af 
Vand, en Afgrund el. Lign.) var undertiden saa levende, saa 
pludselig og saa egen, at jeg ikke nærer den ringeste Tvivl om, 
at jeg led af en Slags Sindssyge. c Cowper, den betydelige 
engelske Digter, gjorde et mislykket Hængningsforsøg og fik senere 
religiøse Samvittighedsskrupler. Saint Simon skød i Melankoli en 
Pistol af mod sit Hoved, men mistede kun et Øje. Alfieri, 
som var sort melankolsk, forsøgte efter en Aareladning at forbløde 
sig, men blev standset i Tide. Chatterton, von Kleist og den 
tyske Filosof Beneke tog sig selv af Dage. 

Vi har nu naaet den vigtigste Gruppe — de ligefrem Sinds- 
syge blandt Genierne. Blandt disse skal fremhæves: Linné og 
Esaias Tegnér, Walter Scott, Swift, Southey, Richelieu 
Håndel, August Comte, Tasso, Donizetti, Lenau, 
Hølderlin og Robert Schumann. De tre sidste blev inku- 
rabelt sindssyge. 

Den franske Filosof Aug. Comte var et Aar paa en Sinds- 
sygeanstalt. To Aar efter udkom hans Værk om den positive 
Filosofi , som han havde arbejdet paa i 14 Aar. Selv kaldte han 
sin Sygdom for »sa crise cerebrale.c 

Torquato Tasso var gentagne Gange sindssyg, en Gang 
endog i et Asyl. Han led af hvad der kaldes Melancholia agitata. 
Anfaldene var forbundne med frygtelige Hallucinationer. 

Lenau døde paa et Sindssygehospital ligesom Fr. H ø 1 d e r 1 i n , 
der var sindssyg i 40 Aar. 

Robert Schumanns Sindssyge fik sit første Udbrud i 
hans 23de Aar og efterlod en lang Tid dyb Melankoli. I hans 
34te Aar kom den til fornyet og stærkere Udbrud, og der indfandt 
sig hyppige Hørelseshallucinationer; en vedvarende Tone forfulgte 
ham og gik undertiden over til Harmonier og hele Melodier. 
Flere af hans berømteste Kompositioner ere forfattede i denne 
Periode, og hans Produktivitet var i enkelte Aar enorm. Fra 
hans 41de Aar udviklede Sygdommen sig med Kæmpeskridt. En 
Nat sprang han op og forlangte Lys, idet han paastod, at der 
var kommen et Tema fra Mendelsohn og Schubert, som han 

straks maatte nedskrive. (Over dette Tema skrev han virkelig 
i de næste Dage under Sygdommens Udbrud 5 Variationer for 
Klaver). Fjorten Dage efter forlod han pludselig Stuen, gik uden 
Hat eller Overtøj ud paa Rhinbroen og styrtede sig derfra ned i 
Floden. En Færgemand trak ham op i sin Baad og reddede 
saaledes hans Liv, men han maatte stadig bevogtes og døde to 
Aar efter i et Sindssygehospital. Ved Obduktionen befandtes 
hans Hjærne i høj Grad degenereret. En af de vigtigste ydre 
Aarsager, skrev Lægen, til disse sygelige Forandringer af Vævene, 
var hvad man kunde kalde »geistige Ausschweifung«. 

Grundtvig maatte i sit 28de Aar, kort efter sin Dimis- 
prædiken, paa Grund af Forstyrrelser af Nervesystemet af Sibbern 
føres ud til Landsbypræstegaarden (i Udby), hvor han gennemgik 
»en svær Sindssygdomc, der varede over et halvt Aar. Et lignende 
Anfald fik han adskillige Aar efter. 

Omtrent paa samme Tid falder den nogle Aar yngre 
Ingemanns »nervøse Sygdom c, som bragte ham paa Gravens 
Rand. »I hans 25de Aar medens han arbejdede paa »de sorte 
Ridderec faldt han i en heftig Nervefeber, efter hvilken hans 
aandelige og legemlige Sundhed tiltog.« 

Ogsaa Kaalunds Sind gennemgik i omtrent samme Alder 
en lignende mørk Periode. »Det pludselige Gennembrud af hans 
Produktionsævne og den lidenskabelige Interesse, hvormed han 
omfattede den nye Verden, som havde aabnet sig for ham, rystede 
hans Nervesystem i den Grad, at han blev dødssyg og maatte 
tilbringe næsten et halvt Aar paa Hospitalet. Da han endelig 
slap ud, var hans Hoved endnu meget svækket, men han tog 
desuagtet straks fat paa et nyt Arbejde og genvandt efterhaanden 
sin aandelige Ligevægt. Hans Hoved vedblev imidlertid at være 
svækket, især naar han anspændte Fantasien.« (Er. Arentzen). 

Under Læsningen af Geniernes Levnetsløb kommer man ofte 
til at huske — med en lille Ordforandring — Taines Udtalelse: 
Kun den kan blive et Geni, der mindst en Gang har staaet paa 
Selvmordets eller Sindssygens Tærskel. 1 ) 

Sammen med Forstyrrelsen af Sjælelivet gaar tilsvarende 
sygelige Tilstande af Nervecentrene og Nervesystemet i det 
hele, og det er ogsaa iøjnefaldende, hvor mange blandt de be- 



*) „Pour avoir une idée de l'homme et de la vie, il faut étre allé soi-méme 
jusqu'au bord du suicide, ou jusqu'au seuil de la folie, au moins une fois. u 

tydeligste Mænd, der har været plaget med nervøse Sygdomme 
eller Sygdomme i hvilke det nervøse Element er fremtrædende. De 
psykiske Udslag er naturligvis ikke nær saa udprægede som hos 
sindssyge, men de er dog beslægtede. Et stort Antal er døde af 
Sygdomme i Nervecentrene. Pascal, som hele sit Liv led af 
Funktions Forstyrrelser i Nervesystemet endte med at blive para- 
lytisk. Kepler og Cuvier, to af Videnskabens allerbetydeligste 
Mænd, døde af Hjærnesygdomme , Rousseau af Apopleksi. 
Mozarts tidlige Død var foraarsaget ved en Hjærnesygdom , som 
allerede havde røbet sig ved Hallucinationer, Besvimelser og 
Kramper. Ogsaa Mendelssohn døde af nervøs Apopleksi. Heine 
var i 7 Aar lænket til sin Mattras som en Følge af en kronisk 
Rygmarvssygdom. Moliere led af Krampe fra Tid til anden, 
saa at han i fjorten Dage ad Gangen helt maatte afholde sig fra 
Arbejde. Alfieri, hvis abnorme mentale Symptomer allerede er 
blevne omtalte, havde ligeledes periodiske Anfald af samme Art. 
Paganini, Verdens berømteste Violinspiller havde som Dreng 
Anfald af Katalépsi og led i en senere Alder ligesom den fint 
organiserede S c h i 1 1 e r , af Besvimelser og Krampetil fælde. Gustave 
F laubert var belastet med en epileptisk Nevrose, som fik sit 
første store Udslag i hans 22de Aar, og som tærede paa hans 
Livsnerve i en uhyre Grad. Han turde ikke gaa ud uden Led- 
sagelse af Frygt for et Anfald og blev derfor tilsidst ganske 
ubevægelig 1 ). Jules de Goncourt døde af en Nervesygdom, og 
Ivan Turgenjews Aand omsløredes paa Slutningen. Henri 
Beyle døde af Apopleksi. Ligesaa de danske Malere Marstrand 
og Ernst Meyer. 

Det er jo naturligt at sygelige Tilstande af denne Art er 
endnu langt almindeligere i Nutiden end i tidligere Tider. Ti 
ikke alene er nervøse Sygdomme langt hypppigere hos alleHjærne- 
arbejdere, men der er faktisk opstaaet nervøse Sygdomme, som 
ikke fandtes tidligere *). Nervøse Hovedpiner og nervøse Dyspep- 



J ) Man lægge Mærke til den fremtrædende Rolle den epilektiske Nevrose 
har spillet paa forskellige af Livets højeste Omraader. Hos den geniale 
Mystiker Swedenborg faar den sit Udslag i hans Visioner og udpenslede 
Fremstillinger af Helvedes Kvaler, hos Muhamed, Napoleon og Paulus 
er den bleven til storartet Energi, og hos Flaubert møder vi den som 
Tilbøjelighed til fortrinsvis Dvælen ved pinlige og frastødende Æmner. 

') At den med Civilisationen stigende Nervøsitet i højere Grad skulde fordre 
„grelle Farver og illuderende Virkninger, larmende Musik og nervepirrende 

sier har imidlertid til alle Tider i særlig Grad været Geniernes 
Livsledsagere, Genierne har altid haft hvad en fransk Skribent 
kalder »le luneste privilége d'entendre crier å toute heure les 
ressorts de leur machine«. Men dette sørgelige Privilegium for- 
korter ingenlunde Livet, tvært imod bidrager det ikke saa sjældent 
til at forlænge det. Flere af Verdens berømteste Mænd som f. Eks. 
Newton og Voltaire, var begge for tidlig fødte, smaa Svæklinge 
i deres Barndom, men de blev 84! 

Udmærkede Eksempler paa hvorledes Genier, hvis Nerve- 
system gør dem til rene Invalider hele Livet igennem, alligevel 
kan bibringe Verden Indtrykket af ualmindelig Storhed og Kraft 
er vor Holberg og Englændernes Darwin. De frembyder, saa 
forskellige deres Karakterer i øvrigt kan være, visse Lighedspunkter. 

Begge fik de af Naturen et saa sensibelt Nervesystem, at 
de nemt maa have kunnet tælle de Dage i deres Liv, paa hvilke 
de var helt fri for Smerter. »Den største Part af mit Liv er 
henbragt i Bekymring, Sygdom og Afsmag udi alt det, som 
Verden kalder godt«, skriver Holberg om sig selv; og det samme 
gjaldt om Charles Darwin. 

Begge er de gode Eksempler paa, at fuldkommen Sundhed 
ingenlunde er en Nødvendighed for et langt Liv, ti de blev begge 
70, ene og alene ved at føre et saa ædrueligt, regelmæssigt 
og tilbagetrukkent Liv, som kun den kan leve, hvis Nerver 
skriger ved den mindste Uagtsomhed. De var forsigtige af pur 
Nød, de kunde høre Brændingens Larmen langt borte, hvor mere 



Forlystelser* og „at den mere diskrete Kunst, der virker med faa og smaa 
Midler ikke mere er tilstrækkelig inciterende" , hvad Dr. Pontoppidan for- 
mener i sin Piece om „Nevrasthenien" , stemmer derimod ikke med de 
virkelige Forhold. 

Vore Forfædre drak sig fulde uden at genere sig, medens vi ganske 
lydløst stikker os med Mortinsprøjtens Spids. De morede sig ved Gladiator- 
kampe med Rovdyr og ved spændende Turneringer, hvorimod Tyrefægt- 
ninger og Hanekampe uddør mer og mer og nu kun finder grovkornede 
Beundrere hos de mindst nervøse Nationer. Naar Akrobaterne nu til Dags 
falder, er det ned i Nettet, der er udspændt under dem. Selv de hals- 
brækkende Hestevæddeløb synes at skulle remplaceres af det fra det nervøse 
Amerika indførte langt finere og ædlere Travløb. Netop de yngre Malere 
udmærker sig ved deres fine, afdæmpede Farver, og Literaturen beskæftiger 
sig i Nutiden med ganske dagligdags Æmner udførte „graat i graat 41 . 
»Mestersangerne* vil næppe nogen kalde støjende Musik, lige saa lidt som 
den moderne Kammermusik. 

groft organiserede eller mere flegmatiske Naturer styrer dumdristigt 
blindt paa, indtil de kastes ind paa Skæret, maaske som haab- 
løse Vrag. 

Darwin, som var velhavende, trak sig efter sin Hjemkomst 
fra sin Rejse omkring Jorden — paa hvilken han aldrig var helt 
fri for Søsyge — tilbage ud paa sin Landejendom, hvor han 
aandede nervestyrkende frisk Luft og kun levede for sine Studier, 
sin Familje og sine Dyr og Planter. Holberg, der i sine yngre 
Aar var mindre heldig stillet som uformuende Københavner, var 
nødsaget til at indrette sit Liv ganske systematisk for blot at leve 
nogenlunde i Fred for sine Nerver. 

Han var spinkel og legemlig svag fra sin Ungdom af. 
»Hovedpine var hans daglige Plage og Maven var hans Tugte- 
mester, værre end ti Xantipper. Han levede indgetogen og regulær, 
fordi han ikke kunde leve overdaadig; han drak kun Vand, ti 
han taalte ikke Vin, der var ham værre end Gifte. Hver Dag 
maatte han levere Kokkepigen en »Køkkenseddel« for at undgaa 
hvad vi nu til Dags kalder »nervøs Dyspepsi«. »Han er Hypo- 
kondrist, miltsyg, og det er kun en ringe Trøst, at denne 
Svaghed er lærd og fornemme; men han er tillige af Naturen saa 
hidsig, at han ikke kan styre sine Affekter eller beherske sit 
Aasyn; enhver kan se paa ham, om han er fornøjet eller vred. 
Hans Sind gaar om i en Cirkel, saa at han vekselvis er glad, 
sorrigfuld, frygtsom, modig, fyrig, sløv, nidkær, ligegyldig.« »Skøndt 
han var rig gik han altid til Fods fordi hans Sundhedstilstand 
fordrede det c 

Ved Hjælp af ovenstaaende Autobiografi skulde man kunne 
konstruere hans Portræt, som des værre ikke foreligger ganske 
paalidelig. Han maa have været spinkelt bygget men vel formet. 
Ansigtet ovalt og lille i Forhold til Hjærneskallen, med fint 
mejslede Træk, fint buet Næse, lange tynde Fingre og smalle 
Fødder. Hvis Parykken ikke skjulte hans Isse vilde vi rimeligvis 
opdage, at Haaret var mørkt fint og blødt, og at han tidlig blev 
skaldet. Øjnene store og sandsynligvis mørke, Blikket skarpt og 
bestemt. Stemmen har næppe været stærk, men klar og gennem- 
trængende. Han har vistnok talt hurtigt og til sine Tider meget, 
til andre Tider været ganske indesluttet og tavs. Han har kort 
sagt haft det nervøse Temperaments gode Egenskaber og Sejghed 
sammen med de fleste af dets Svagheder. 

Selv i Tilfælde, hvor der savnes Oplysninger om saadanne 
Enkeltheder i vedkommende geniale Menneskes Liv, der kunde 
tjæne til at bedømme den sjælelige Tilstand — og det er des værre 
altfor ofte Tilfældet, naar vi gaar noget tilbage i Tiden — er 
ikke sjældent Eksentrisiteterne saa iøjnespringende, at egenlig 
intet yderligere Bevis for Sindssyge behøves 1 ). 

Hos vore to største — verdensberømte — Videnskabsmænd 
Tyge Brahe og Niels Stensen, Stifteren af Nutidens Palæon- 
tologi, er Ekcentrisiteten fremtrædende, især hos den sidste. Deres 
Rastløshed og nervøse Uro er paafaldende; de har ikke blivende 
Sted. Om Tyge Brahe hedder det: Ingensteds kunde han finde 
det efter Ønske, næppe var han ankommen til Prag, før han 
ønskede at forlade Byen, og næppe havde han faaet indrettet sig 
paa Benatsky, før han atter flyttede til Prag. 

Niels Stensens Liv hører til de allerinteressanteste. Han 
var en fint bygget og spædlemmet Dreng, der kun brød sig lidet 
om Omgang med jævnaldrene og havde en vis Forkærlighed for 
at høre paa de ældre og deres religiøse Samtale, fremfor at 
deltage i de andre Børns Lege. Fra sit 3dje til sit 6te Aar led 
han af »en vanskelig Sygdomc, som ogsaa bidrog til denne Inde- 
sluttethed. Kun et Par og Tredive Aar gammel glider han bort 
fra Videnskaben, bliver tungsindig og fortaber sig i religiøse 
Grublerier. Han bliver katolsk Præst, opfatter sine geniale 
Opdagelser som Tidsspilde og helliger hele Resten af sit Liv til 
at prædike og omvende. Han bliver Asket, gaar barfodet fra 
Florens til Loretto, og skøndt han udnævnes til Biskop i Munster 
og senere til pavelig Vicar for Norden, lever han alligevel som en 
Tiggermunk. Han ejede ingen Sæng, men sov paa en Stol og kun 
i faa Timer, og da den Sygdom, som skulde blive hans Helsot 
efterhaanden greb om sig, nødtes han til at søge et Leje, som 
han lavede af Straa; han bedækkede sig med sin usle Kappe eller 
et tyndt slidt Tæppe. 

»Den sygelige Dreng i Guldsmedboden paa Købmagergade, 
Studenten paa Københavns Volde, den flittige Gransker i Hollands 
Læresale og i Spinozas Stue, den geniale Opdager i Toskanas 



') De fleste af de jødiske Profeter, især Jeremias, Esekiel, Isaiah og 
Hoseas foretager sig Handlinger, der tydelig røber deres abnorme mentale 



Tilstand. 

Bjærge , den fint dannede Omgangsven af Italiens mest aandfulde 
Mænd, den ydmyge Konvertit, den fattige, vejrslagne Biskop paa 
en holstensk Fragtvogn, fortæret af en glødende Iver og dog 
straalende af den indre Glæde i Troens Forvisning — hvorledes 
skal alt dette kunne samle sig til et eneste Billed, til en enkelt 
Personlighed Pc 1 ) 

Det er ikke vanskeligere her end hos en Mængde andre 
geniale Mænd, hvor Styrken og Svaghederne grænser umiddelbart 
op til hinanden. Tag blot Stenos fortrolige Ven JanSwammer- 
dam, ogsaa berømt Naturforsker, der ligesom Steno synker hen 
i Tungsind og religiøse Grublerier og ligesom han gennem Paa- 
virkning af en eksalteret Kvinde. Swammerdam brænder sine 
Manuskripter som et Offer til Gud, »Ein Geist, kraftig und selbst- 
ståndig , scharf in Urtheil , bedåchtig in der Folgerung , konnte 
von einer Schwårmerei, die sich bis zum Wahnsinn steigerte, 
unterdrucht werden.c 8 ) 

Hvad der ogsaa peger i Retning af Slægtskab mellem 
Genialitet og Abnormitet er den Iagttagelse, at Geniernes Slægt- 
ninge, Forældre, Søskende eller Efterkommere hyppig har været 
sindssyge eller har lidt af andre Nervesygdomme. Schopenhauers 
Bedstemoder og Onkel var sindssyge, Chateaubriands Fader 
døde af Apopleksi. Øhlenschlågers Moder, ligesom R. Schu- 
manns var mental abnorme, og de havde begge sindssyge Søstre. 
I det hele taget har mange berømte Mænd haft sindssyge Søstre, 
saaledes Richelieu, Diderot, Hegel og Charles Lamb. En 
af Mendelssohns Sønner blev sindssyg. 

Om H. C. Andersen skriver Collin: Hans Sørgmodighed 
— hvis Spire han vistnok med Rette søger i sine tidligste Livs- 
forhold, men hvis Udvikling han til Dels giver sine Omgivelser 
Skyld for, kendte han godt selv, uden at kunne forklare den 
anderledes end som en Nervesvaghed. 

Forklaringen er grumme let. ti hans Bedstefader var sinds- 
svag og døde sindssvag, og hans Fader — som var Skomager — 
var i stærk Grad tungsindig og følte sig i høj Grad ulykkelig ved 
sin Stilling. Han sværmede for Napoleon og gik endog med som 
Soldat i den Hær, der sendtes til Holsten for at støtte ham. Han 
døde af en Hjærnesygdom. H. C. Andersen selv var et 



2 ) A. D. Jørgensen: Niels Stensen. 

3 ) W. Hagen, Ueber die Verwandtschaft des Genies mit dem Irresein. 

underligt drømmende Barn, og naar han gik omkring havde han 
den Vane at lukke Øjnene, saa at man tilsidst troede, at der var 
noget i Vejen med Synet, hvad der slet ikke var. Han skriver i 
et Brev fra den Tid: »Jeg er en sjælesyg Stakkel — husk paa, 
at jeg har en Skrue løs.« l ) 



Hvad det foran givne Materiale angaar er det ikke svært 
at forudse at der fra Statistikens Side kan gøres Indvendinger 
derimod. Man kunde ønske at vide hvor mange Procent af be- 
rømte Digtere, eller Malere eller geniale Forskere o. s. v., der 
har røbet Symptomer paa mentale Forstyrrelser eller i alt Fald 
tydelig udtalte Dispositioner i den Retning. Dertil er at svare, 
at en saadan Statistik ikke kan skaffes til Veje alene af den 
Grund, at der i tidligere Tider aldeles ingen Vægt blev lagt paa 
Betydningen af slige Symptomer paa Forstyrrelser af Aandslivet 
hos fremragende Personligheder, og at der til alle Tider paa 
Grund af herskende Fordomme er bleven lagt Skjul paa mentale 
Abnormiteter. 

Tager vi dette i Betragtning og holder i Erindring hvor 
forholdvis ringe Antallet af virkelig berømte Personer er, maa 
det vistnok indrømmes, at i Fald Mænd af den højeste intellek- 
tuelle Støbning ikke var langt mere tilbøjelige til Forstyrrelser af 
Sjælelivet end almindelige Mennesker, vilde der ikke kunne samles 
et saa stort Antal Abnormiteter. Det synes at være ubestrideligt 
at de største Aander har haft betydelig flere Lidelser end der 
efter en ligelig Fordeling tilkom dem, ja man kunde næsten fristes 
til at mene, at de to Ting, Genius og fuldkommen aandelig Lige- 
vægt har vanskelig ved at trives sammen. 

En Statistik vilde ganske vist præsisere denne Kendsgerning 
og vilde ogsaa kunde oplyse os bedre om de forskellige Fags 
Stilling i Henseende til Abnormiteterne. Den er imidlertid ingen- 
lunde nødvendig for at bevise Forbindelsen. Naar Folk dør i 
stort Antal af Kolera her i Byen behøves ingen Statistik for at 



') Henry Maudsley, den bekendte Autoritet paa Sindssyge Omraadet, skriver 
(Fortnightly Review Maj 1886): Det er ingen Overdrivelse at der næppe 
har levet et eneste Geni, som ikke har Slægtninge, der lider af Sindssyge 
eller af en eller anden Slags nervøs Forstyrrelse. 

paavise en Epidemis Tilstedeværelse; men Tallene vil bl. A. kunne 
give os Besked om i hvilke Gader og i hvilke Samfundslag Epide- 
mien optræder stærkest. 

Saa meget synes imidlertid klart — hvad man ogsaa paa- 
Forhaand maatte vente at finde — at man hos Handlingens, det 
praktiske Livs Mænd sjældnest træffer paa disse Abnormiteter. 
En Juel, en Rantzau er mindre udsatte end literære Personer. 
Ogsaa de bildende Kunstnere synes at være bedre væbnede mod 
visse Former af Aandsforstyrrelse , særlig Hallucinationer, end 
Digtere og Forfattere. Det er hos disse sidste ligesom hos 
Musikere og geniale Forskere og Tænkere, at Forbindelsen mellem 
Geni og Sindssyge springer tydeligst i Øjnene. 

At der er en Forbindelse mellem Genialitet, særlig visse 
Former deraf, og Sindssyge synes derfor at maatte anses som 
sikkert. Men behøver vi derfor at opfatte den skabende Ævne 
som en sygelig Udvækst paa Menneskeaanden? Har Moreau 
Ret i sit dristige Paradoks, at Genialitetens materielle Grundlag 
er en halv sygelig Hjærnetilstand , en nevropatisk Konstitution 
som i alt væsentlig er et og det samme som en »Sindssyge- 
nevrose« eller et »SindssygetemperamenU? 

Det er næppe sandsynligt, ti i Fald det geniale Tempera- 
ment havde i sig en tydelig udtalt konstitutionel Tilbøjelighed til 
Sindssyge, maatte Antallet af ligefrem sindssyge Genier være 
endnu større end det virkelig er. Desuden kender man for lidt 
til Afvigelserne i Nervevævenes Struktur og Funktioner til med 
Bestemthed at kunne udtale sig om hvorvidt Geniets og den 
Sindssyges nervøse Organisation stemmer overens. 

Snarere maa vi se at udfinde om der ikke er Vilkaar og 
særlige Forhold, der gaar Haand i Haand med Besiddelsen og 
Brugen af den skabende Ævne, som indvirker skadelig paa den 
aandelige Sundhed. For ret at forstaa Forbindelsen mellem Geni 
og Sindssyge vilde det være nødvendig at kende til Bunds begges 
Væsen og Aarsagor, noget man er saare langt fra. For Sinds- 
sygens Vedkommende véd vi ganske vist en Del om de psykiske 
og fysiske Faktorer, saa vel prædisponerende som umiddelbare, 
der medvirker til Sygdommens Fremkaldelse. Men Forholdet er 
saa indviklet, og de Indflydelser, der samvirker til at forstyrre den 
fuldstændige aandelige Ligevægt, saa sammensatte og saa skjulte, 
at det ofte er umuligt, selv for Fagmanden, naar han kender 

baade vedkommende selv og hans Antecedentia , at give en fuld- 
stændig og udtømmende Forklaring af Fænomenet. 

Vender vi os til Geniet, er vi endnu langt værre farne. 
Dels Tilblivelse og hvad der gaar forud véd vi ikke stort om. 
Hvorfor bryder Geniet frem netop i den Familje og paa det be- 
stemte Tidspunkt? Dette Spørgsmaal har endnu ikke fundet sin 
Besvarelse; Taine og andre, som har skrevet derom, gaar uden 
om Sagens Kærne. 

Vil man belyse Forholdet kommer man derfor til at nøjes 
med en beskeden provisorisk Teori. Vi maa udfinde de Ejen- 
dommeligheder, der saa vel paa Følelses- som paa Forstandslivets 
Omraader, er typiske for den berømte Mands sjælelige Organisation, 
og se at opspore nogle af de vigtigste refleks Virkninger, som den 
intellektuelle Produktion udøver paa hans Karakter og Sjæleliv. 
Det er rimeligt, at der ved nærmere Undersøgelse af Betingelserne 
og Resultaterne af den skabende Aandsvirksomhed, vil findes en 
Forklaring paa den tilsyneladende Anomali, at stor intellektuel 
Kraft saa hyppig er belastet med mentale og moralske Svagheder. 

Der kan næppe være Tvivl om, at de store Geniers Nerve- 
system er særlig fint organiseret og som en Følge deraf ogsaa 
særlig udsat for Forstyrrelser af forskellig Slags. En usædvanlig 
Følsomhed saa vel overfor fysisk som sjælelig Pirring er en af 
Grundbetingelserne for den skabende Aand. Man lægge f. Eks. 
Mærke til betydelige Mænds store Ømfindtlighed for urytmisk 
Lyd 1 ). Den svageste Luftbølge faar deres fint spundne Nerve- 
strænge til at klinge med. Det er denne Sarthed i Temperamentet, 
som er Kilden lige saa meget til det digteriske Syns omfattende 
Storhed og gennemtrængende Skarphed som til de Svagheder vi 
finder gaa Haand i Haand dermed. Til Undskyldning for sin 
Tilbøjelighed for stærke Drikke skriver Ewald: »Det er vist, at 
min Sjæl altid har fundet en usigelig Fornøjelse i det besynderlige, 
det usædvanlige og i det store, i det, som Indbildningskraften 
selv sjælden ser uden i flimrende Lys, og det, som man følgelig 



') Holberg: „En Hund, som gør, en Dør, som tilslaas, kan bringe mig af 
Skik*. Goethe, Schopenhauer, Carlyle, George Eliot og en Mængde be- 
tydelige Mænd og Kvinder har været i høj Grad ømfindtlige i den Henseende. 

Vil man have Indblik i Geniets Sjæleliv kan man foruden naturligvis 
gennem Studiet af Biografierne, ikke faa det sandere end ved Læsning af 
Goncourts to Kunstner Romaner, Charles Demailly og Manette Salomon. 

langt sjældnere ser virkelig. Denne Tilbøjelighed er gaaet saa 
vidt hos mig, at det sædvanlige og daglige undertiden derover 
virkelig er blevet mig modbydeligt, og at jeg ikke sjælden har 
syntes mig en Borger af en anden Verden. Af denne Aarsag var 
det mig ^om Barn den største Vellyst at høre Æventyr, og da 
jeg blev Dreng at læse Romaner, og da jeg blev ældre at spille 
dem selv. Af den Aarsag synes mig virkelig endnu hver Nat, 
hver Søvn uheldig og spildt, hvor jeg ikke drømmer. Af denne 
Aarsag finder jeg i denne Time en langt større Vellyst ved jen 
halv Flaske Vin i min ensomme Grotte, end jeg skulde finde i det 
udsøgteste Selskab af pæne Nymfer eller af tørre Filosofer. — Jeg 
tror, at de selv samme Hovedtræk i min Sjæl fra Begyndelsen 
af er Skyld i, at jeg er blevet en Romantiker, en Poet og en 
Elsker af Vin.« 

Dette er fint og træffende! 

Den store Modtagelighed bliver let en stadig Kilde til 
Lidelse. Det er de talrige ubehagelige Stød, som hos dem er mere 
fremherskende end jævn, behagelig Stimulering — Fornemmelsen 
af Dissonans stærkere end af Harmoni — der tilsyneladende ægger 
Fantasilivet kraftigst. Derfor er det ogsaa at saa mange berømte 
Personer gennemgaar en tidlig melankolsk Periode 1 ) 

Ogsaa paa anden Maade bliver deres ejendommelige 
Temperament Aarsag til Lidelse. Begavelserne opdager ofte paa 
et uhyggeligt tidligt Stadium deres eksceptionelle Naturanlæg, og 
deres Trang til at bringe dem i Virksomhed fører til Kollision 
med Omgivelsernes praktiske Livssyn. Den unge Personlighed, 
hvis Sjæl er ganske opfyldt af Udarbejdelsen af en kunstnerisk 
Ide eller af en stor ny Tanke vil rimeligvis finde, at en Virksomhed 
som Banktæller eller Lærer i en Skole er en grumme tarvelig 
Anvendelse af Tiden. 

Det er givet, at Geniet paa Grund af sin eksceptionelle 
Stilling meget let bliver ensom. Et Geni, der bliver fuldt for- 
staaet og anerkendt af sine samtidige er vel egentlig utænkelig. 

l ) Gette sensivité nerveuse, celte secousse continue des impressions désagréables 
pour la plupart, et choquant les délicatesses intimes de Charles plus souvent 
qu'elles ne le caressaient, avait fait de Charles un mélancolique. Non pa> 
que Charles fut mélancolique comme un livre, avec de grandes phrase*: 
il était mélancolique comme un homme d'esprit, avec de savoir-vim. 
A peine s'il semblait triste. 



E. & J. de Goncourt: Charles De mail ly. 




Genierne, deres Styrke og deres Svagheder. 



533 



Ti Forudsætningen for disses Lovprisning er, at den, der hædres, 
ikke er stort længere fremme i Udvikling end de selv. Evigt Ry 
er, selv nu til Dags, hvor Forstaaelsen kommer en Del hurtigere, 
end forhen, en langsom Vækst, ti de originale Aander maa selv 
kalde til Live den Retning i Opfattelsen og Smagen, som skal til 
for at de kan værdsættes efter Fortjæneste. Den store Personlig- 
hed faar mindst Ros paa det Tidspunkt da han mest fortjæner 
den. Det er ofte ubekendte, fattige unge Genier, der har frem- 
bragt hvad det næste Slægtled aandelig skulde leve paa. 

De nye Sandheders Apostle bliver hyppig til en Begyndelse 
ignorerede eller latterliggjorte, og naar, som det ofte hænder, 
Mangel paa øjeblikkelig Anerkendelse betyder det samme som 
Fattigdom, vil man uden Vanskelighed forstaa, at den betydelige 
Mands mentale og moralske Konstitution, som i Forvejen er alt 
andet end grundmuret, trues med Undergravning. 

Geniet er ogsaa tilbøjelig til at støde an, fordi det ikke vil 
bøje sig for Konventionens Guddomme. Geniets Utilfredshed med 
Tingene, som de er, opfatter Omgivelserne let som en Kritik af 
deres egen Tilfredshed. »Der er næppe nogen Last, der i den 
Grad kan reducere Tallet paa ens Venner, som altfor store 
Ævnerc, skriver Ghamfort. 

Hvor vanskelig Samlivet med Geniet kan være faar man et 
godt Begreb om af Mrs. Carlyles Breve. Denne højt begavede og 
elskværdige Kvinde siger til en yngre Veninde, som søger hendes 
Raad: »Kære, hvad du end gør, gift dig aldrig med et Geni.c 
Hun havde den Gang levet sammen med Garlyle i 40 Aar, og i 
hele den Tid havde hans Adfærd i alt væsentlig været korrekt, 
hans Karakter uplettet og imedens var hans Berømmelse vokset 
saa stor som nogens i England og Amerika. Og alligevel befandt 
hun sig undertiden »som om hun boede i et Galehus«. 

Intelligensens Bjærgtoppe er næppe noget hyggeligt Hjem 
for Folk, der vil leve i Ro og Fred. De, der er blevne velsignede 
— eller belastede — med den største Begavelse og med ophøjede 
Missioner er kun sjældent skikkede til at være Livsledsagere. 

Denne Isolering tjæner ikke til at fremme en sund, mental 
Tilstand. Den holder vedkommende udenfor Berøring og Paa- 
virkning af andres Erfaringer og Ideer, og gør tilbøjelig til et 
ekscentrisk Tankeliv. Den virker ogsaa dybt ind paa Følelseslivet, 
avler Tungsind, Mistænksomhed overfor Omgivelserne og andet 
usundt Afkom. 

Tilskueren. 1887. 36 

Utvivlsomt er det ogsaa, at den skabende Aands Virksomhed 
næres og holdes oppe gennem voldsom Sindsbevægelse. 

Det er imidlertid ingenlunde Meningen, at der selv om 
ødelæggende Elementer er tilstede, derfor er Nødvendighed for at 
sygelige Aandstilstande maa blive Følgen. Ti de vil kunne holdes 
Stangen, naar blot Betingelserne er tilstede, legemlig Kraft og 
Sundhed og Karakterstyrke. Er der, som hos Thorvaldsen og 
Øhlenschlåger eller endnu mere hos Goethe, en stærkt udviklet 
legemlig og aandelig Energi tilstede, har vi fortrinlige Eksempler 
paa sund Genius. Skorter det derimod enten paa legemlig Sund- 
hed eller paa Karakterstyrke eller i værste Fald paa begge, har 
vi en Jordbund, hvor patologiske Sindstilstande har den største 
Udsigt til at udvikle sig — selv bortset fra mulige nedarvede 
Prædispositioner til Nervesygdomme hos vedkommende. 

Som det foran blev paavist, er Verdens ypperste Åander 
ingenlunde, som man har sagt, jævnlig svagelige Personer, der 
tidlig lægger sig til at dø; men paa den anden Side er det en 
almindelig Erfaring, at mange af dem er i høj Grad nervøst 
modtagelige, noget der særdeles godt kan forenes. En svag for- 
døjelse er saaledes en meget hyppig Ledsager af Geniet, saa hyppig, 
at der endog er bleven gjort et sindrigt Forsøg paa at bevise, at 
Geniernes Svagheder hovedsagelig skriver sig fra nervøs Dyspepsi l ). 

Det blev fremhævet, at Mod og Energi mer end nogen 
anden Egenskab er Betingelsen for Geniets Udvikling; kun den, 
der har et stort Fond af Udholdenhed, naar Storhed. Men del 
er let forstaaelig, at denne Ævne til taalmodig og ihærdig aandelig 
Rugen ikke behøver at ledsages af de højere Former af Vilje og 
Karakterfasthed. Hos geniale Naturer bliver i Reglen al den 
Energi, der raades over, anvendt til Værkets Forberedelse og 
Udarbejdelse; derfor kommer de let efter de ensomme, taalmodige 
Kampe, til at staa viljeløse overfor Livets andre Krav. 

Det vil forhaabentlig nu være indlysende, at Genierne i 
højere Grad end almindelige Mennesker, »diese Fabrikwaare der 
Natur« kalder Schopenhauer dem, er udsat for de opløsende 
Kræfter, der lurer rundt omkring. Hvor paradoksalt det end 
klinger tør man roligt paastaa, at stor skabende Ævne er omtrent 
uforenelig med en nøjere Tilpasning til Omgivelserne, eller med 
andre Ord med fuldstændigt Velvære. Den, der aabner Tanken 



') Madden: Infirmities af Genius. 

nye Veje eller finder nye og ædlere Former for det kunstneriske 
Udtryk, er som en udsendt Rytter, der er et godt Stykke forud 
for den langsomt fremrykkende intellektuelle Hær, og som netop 
paa Grund af sit Forspring og sin Mangel paa Forbindelser med 
Hovedstyrken er mere og særlig udsat. Genius er en sjælden 
Variant af Menneskenaturen, som kan være skæbnesvanger nok for 
Individet selv, men som samtidig bærer Slægtens Udvikling fremad. 

Forholder dette sig saaledes, vil deraf maaske kunne uddrages 
en Lære, som mange i Samtiden trænger til at lægge sig paa 
Sinde : en bedre Forstaaelse og deraf flydende mildere Bedømmelse 
af Geniernes Svagheder 1 ). 



*) Benyttede Kilder: Moreau: Psychologie morbide eta, Sully: Genius and 
Insanity, Radestock: Genie und Wahnsinn, Maudsley: Responsibility 
in mental disease. 



Alfbed Bramsen. 

En literær Vandprøve. 



Woldemar: Fra Hexernes Tid (Philipsen). Henrik Pontoppidan: Fra 
Hytterne (Hegel). Axel Steenbuch: Rektor Lassen (Hegel). Fru Elisabeth: 
Virkelighedsbilleder (Philipsen). V.Røse: Rejsekammeraten (Hegel). Kristofer 
Kristofersen: Løvsprætt (Hegel). H. Fr ies-Schwenzen: Prinsessen paa 
Bolstad (Hegel). Thomas Hermansen: Bygdeliv (Nygaard, Bergen). 



Var Kunst Hekseri, Kunstnerne Heksemestre, og man over- 
for deres Gerning vilde øve samme Fremgangsmaade, som man i 
tidligere Tider anvendte paa de for Troldskab mistænkte Personer 
og Ting: kaste dem i Vandet, saa vilde af de otte i Overskriften 
nævnte, nylig udkomne Bøger de fem øjeblikkelig synke til Bunds: 
de har intet med Kunstens Trylleri at gøre. Af de tilovers blevne 
tre vilde den ene forsvinde under Vandskorpen, endnu medens 
man anstillede Prøven, kun to vilde blive paa Overfladen, og i 
Solens Skin langsomt flyde over imod Literaturens Mark, hvor saa 
et højstæret Publikum vel vilde staa rede til at brænde dem in 
majorem gloriam dei. De har nemlig begaaet den afskylige For- 
brydelse at gengive selve de Indtryk, Forfatterne har modtaget i 
Stedet for ved en Omsætning af dem virke til Gunst for »Humani- 
teten t , »Sædeligheden u »Skønhedsfordringen« og »bestandig 
Borgerligheden«. 

Kunst anses imidlertid nu om Stunder under højmaals Tale 
ikke for Hekseri, Vandprøven tænker man ikke paa at anstille, og 
de otte Bøger vil med de andre samtidig udgivne blive spredt 
rundt om til Redaktioner, i Læsetasker og paa Familjehylder i 
broderlig Forening. Man vil kalde en for god, en anden for 
daarlig, Anmælderne vil afgive deres uforgribelige Meninger om dem, 
et Par af Bøgerne vil volde Forargelse hos de spidsborgerlige Naturer, 
de fleste vil fremkalde haarde Ord i Landets faa Kunstnerkredse, og 
Sommerens Varmetaager vil lægge sig over dem alle. Til Efter- 
aaret er denne Aarets første literære Afgrøde fortæret og glemt. 

Vil det gaa saaledes? 

Ja med de fem eller seks af Bøgerne. 

Det vil vise sig, at Kunst alligevel i al Hemmelighed anses 
for Hekseri, og at Menneskene endnu fremdeles ikke har andet 
Middel til at kende Troldmanden fra den almindelige Mikkel, der 
gør ham Kunsten efter, end en rent mekanisk anstillet Prøve. 
Man ryster Bøgernes Indhold ud i de for Haanden værende Hjærne- 
kister, lader det staa Sommeren (henholdsvis Vinteren eller Aaret, 
endog flere Aar) over, og hvad der i den Tid ikke er sunket 
uhjælpelig til Bunds, men endnu lever i det Lag af Hjærneceller, 
der har med Tanker, Følelser og Viljesytringer at gøre, det er 
man tilbøjelig til at indrømme Navn af Kunst. — Man er kommen 
saa vidt, at den, der kan hekse, sættes i højere Rang end den, 
der intet forraaar i saa Henseende. - Og det Nederlag, den 
enkelte Forfatter kan have lidt ved Anmældernes hurtige Rets- 
forfølgning, saa vel som cten Sejer, han kan have vundet, staar 
ofte ikke i nogen som helst Forbindelse med Udfaldet af denne 
Tidsprøve, der er traadt i Stedet for Vandprøven. 

Men denne sidste var dog nemmere. 

Efterfølgende Anmældelse er et Forsøg paa en Prøve af 
den nemmere Art. 



Det er Pontoppidan og Woldemar, der holder sig 
oppe, de andre drukner. Af disse sidste er det igen Hermansen 
fra Bergen, der længst formaar at kæmpe for Livet. 

Han har begaaet en besynderlig Fejl. Det synes ikke at 
have været ham klart, at Kunst er Meddelelse, og at Sagen 
ikke er afgjort med, at han har set og husket og skrevet adskillige 
Ting op. Det gælder om at fortælle. 

Hr. Hermansen har ladet sine Optegnelser trykke, og det 
kan jo være behageligt for ham selv, særlig hvis hans Haandskrift 
ikke er tydelig, men for Læserne har det ikke stort at sige, fordi 
der i disse Optegnelser ikke staar synderlig mere, end der t. Eks. 
er at finde i en eller anden af en Historiker udgiven Regnskabs- 
bog. Det er ikke enhver givet at kunne opføre i Tankerne en 
forhistorisk Bygnings Ydre og Indre blot ved at faa forelagt en, 
maaske tilmed, mangelfuld Liste over Udgiftsposterne til Bygningen, 
og paa samme Maade lærer man ikke et Bygdeliv at kende, 
fordi man faar Stumper og Stykker af nogle i Bygden forefaldne 

Samtaler at læse. Og mere har Hr. Hermansen ikke givet. Det 
er Anvendelsen, der mangler, Udførelsen, Fortællingen, med andre 
Ord, det, der skulde gøre »Bygdeliv« til en Bog, hvori der virkelig 
fandtes Liv. Der er ikke givet Liv til noget i Bygden. De gjorte 
Iagttagelser er lagt Side om Side som Brikkerne i en Dominoæske, 
og saa er Brikkernes Antal oven i Købet ikke mere end en halv 
Snes. Der skal en Del Selvfølelse til for at sende en saadan Bog 
ud i Verden med det omfattende Navn »Bygdeliv«. 

Paa den anden Side er det umiskendeligt, at denne Op- 
samling af Stof er udført med kunstnerisk Ævne. Fraregnet 
nogle fæle Ord til Betegnelse af Naturstemninger, er der Kold- 
blodighed og nøjagtig Knaphed over det nedskrevne, og der er 
Karakter i det. Sat ind paa sin Plads vil det kunne bruges i 
Kunstens Tjæneste. Men egenlig skarpsynet synes Hr. Hermansen 
ikke at være; der mangler overalt de Træk i Iagttagelserne, som 
skulde gøre dem betydelige. Naar imidlertid en Gang Udgiveren 
af »Bygdeliv« kan bekvemme sig til at tage fat paa selve den 
Opgave, hvortil han har gjort Studier, vil han formodentlig skabe 
sig et Navn. Med Snak og Tomhed vil han under alle Omstæn- 
digheder ikke behøve at begynde. 

Men hvad skal man sige om Hr. Axel Stenbuch, der 
skriver en lang Bog om de to Ting, at Pigebørn bør være 
frejdige og de gamle Fædre ikke løgnagtig liberale. Der findes 
ikke et eneste virkelig overført Træk i hans »Rektor Lassen«. 
Der er en Del af Forfatterens Sindsretning , en vis forhaabnings- 
fuld Demokratisme, at spore i Bogen, og saa lutter fortegnede og 
umulige Optrin. Det er kedelig Læsning, fordi det er Digt og 
Alvor, hvor det skulde være Kunst og Løjer. Man tænke sig 
»Den bestandig broderlige Forenings« Skæbne i en lille bitte 
Købstad behandlet, som var dette i og for sig et vigtigt 
Anliggende. 

Saa har Hr. Røse med »Rejsekammeraten« mere Krav 
paa at blive regnet blandt Kunstnerne. Det er en Æventyrdigtning 
i Drachmannsk Manér o: en Efterdigtning af et af H. C. Andersens 
Æventyr. Han kan undertiden skrive Vers, som kan læses, f. Eks. : 



Lad andre gaa i Kirke kun 
og høre Præsten præke 
og tage sig en Kirkeblund 
paa Dagens travle Virkestund 
imellem fire Vægge: 

Jeg vanker til den Birkelund, 

hvor hvide Stammer staar som stærke Piller; 

der hører jeg en Præken sund, 

talt af Vorherres egen Mund, 

i Droslens og i Nattergalens Triller. 



Men der er for mange i samme Rytmegang paa de 239 Sider, 
hvoraf Bogen bestaar, og dertil en Vrimmel af Ord, som ikke paa 
nogen Maade danner Vers. Hr. Røse behager sig i en bugnende 
Svada uden Ynde eller Poesi. Det meste er et Triptrap, som 
Drachmann, Ibsen, Bjørnson og adskillige andre har gjort meget 
bedre, og hvad værre er: der synes ikke at være en eneste første- 
haands Stemning i det alt sammen. Man kan slaa op i Bogen, hvor 
man vil, aldrig er der et Udtryk eller en Tanke, som binder. Man 
har bestandig læst noget lignende før. Og selve Æmnet skal heller 
ikke fange Opmærksomheden: en ung Mand har drømt om en 
Falkeprinsesse (sic) og vil ud i Verden for at vinde hende. Efter 
forskellige Fata og Anfægtelser, som hundrede Gange har været 
skildret før, sætter han saa tilsidst Livet ind paa den overmaade 
tomme Opgave at blive en underdejlig, men højst umoralsk 
Prinsesses Mand. Hvad det er, der i denne Levning fra de gamle 
Mandfolkeforestillinger om, at man praler nok saa godt med i sit 
Eje at have en smuk Kvinde som en dito Hest og Sabel, endnu 
fremdeles kan faa Pennene paa Gang, er det næppe Umagen værd 
at undersøge. Noget egentlig »sædeligt« synes der ikke at ligge 
til Grund for denne nye Begejstring for den kvindelige Skønhed. 
Ikke desto mindre paakalder den unge Mand i »Rejsekammeraten« 
Gudfader »for Jesu, din Kærligheds Skyld«, da han ved et Trylle- 
middel forsøger at faa Prinsessen gjort skikkelig. Elsket Utysket 
bar han lige fra det Øjeblik han saa hende. 

Du er skøn i din Vrede og herlig i din Harm. — 

Jeg skal vugge dig, jeg skal vugge dig saa trygl i min Arm, 

Jeg skal bære dig saa højt over Vejens Stene. 

at intet skal støde din Fod, 

jeg skal kranse dig med Blomster og grønne Grene — 
Du er skøn! — Guds hellige Blod! 

siger han til hende, umiddelbart efter at hun har plejet Omgang 
med en Trold og for sin Fornøjelses Skyld taget Livet af alle sine 
Friere. — Det er underlige Mandfolk, der skrives Vers om nu for Tiden. 

Hr. Røses Rejsekammerat er kommen for sent, »Der var 
engang — «, »Prinsessen og det halve Kongerige« o. s. v. er uheldig- 
vis gaaet forud. Bogen falder til Bunds uden Virkning. 

Og ned paa den vil den pseudonyme Fries-Schwenzens 
»Prinsessen paa Bolstad« dale. Den har sit Æmne fra Hardanger, 
og Forfatteren skriver en Mellemting mellem Dansk og Norsk. 
Helt gal er Bogen ikke, for saa vidt nemlig Forfatteren efter Ævne 
stræber at gøre den Forfører, der optræder, til et Menneske, og 
ikke til en Djævel, og i Skildringen af et norsk Bondebryllup faar 
listet en Stemning ind, som i Mangel af bedre nogenlunde kan 
svare til Virkeligheden. Men Bogen synder i hver Linje ved sit 
uægte Foredrag. Damer og Herrer og Bondepiger taler og føler 
i en Stil, som aldrig har været kendt i Norge, og som Hr. Fries- 
Schwenzen heller ikke selv vil kunne bruge, naar han ikke netop 
har Pennen i Haanden og sætter sig til at transponere smaa 
Erindringer og Læsefrugter, i hvilke sidste Bjørnsonsk Unatur og 
Jon Poulsen indgaar i en ingenlunde behagelig Blanding. Den 
vel udviklede Bondepige Marit — det er Prinsessen paa Bolstad — 
fejrer sin frie Kærligheds Brudenat som en Dame i en af Victor 
Cherbuliez' Romaner. Hun og Løjtnant Fridtjof er kommet op 
paa Sæteren. »Over Fjældene paa den anden Side af Fjorden laa 
Fonnen i Glød. Nuternes Toppe skinnede som Fakler rundt omkring 
dem, men nedenfor laa alt i kold, blaaviolet Skygge .... Og 
medens Blikket svævede ud over Fjord og Fjæld, fulgte Tanker 
og Længsler. Som trætte Fugle hvilede de ud paa en Tinde og 
svang sig saa opad, stadig høiere, — indtil ogsaa de svømmede 
ud og forsvandt i en Lysdrøm, gylden og skøn«. Dette er godt, 
hvis Bogen var skreven for at sætte unge Sypigers Hjærter i 
Brand, ellers duer det ikke; der er nemlig ikke Mening deri. 
»Marits Blik hang ved hans Læber, som ventede hun af ham at 
høre sine egne Tanker klædte i Ord. Han læste Begejstring i 
dette stumme og dog saa talende Blik, og ... . som om han 
pludselig troede at have læst hendes Tanker, udbrød han: »Ja 
Marit, i dette store, tavse Gudshus, i dette hellige Bryllupstempel 
vil vi indgaa vor Pagt, idet vi frigør os for alle de Baand og 
Skranker, der hist nede under Skraal og Skrig, under Drik og 
Svir stempler en Brudenat til en Bryllupsnat: Se Marit!« sagde 
han og pegte op mod de glødende Nuter og Tinder, » Vorherre har 
selv tændt vore Brudelys hist oppe i det høje Kor!«« Hvis det er 
paa den Maade man daarer Bondepiger i Norge, vil vore Per Nilener 
ikke have Fremgang, naar de kommer der op. Men denne Marit 
er ogsaa enestaaende. En almindelig Sæterjente vil ikke gøre de 
Omstændigheder, naar hun gemmer sig for Natten med sin Kæreste. 

Bogens Indhold er en Drøm, dens Form et ret rask Dilettanteri. 

Kristofer Kristofersen, der i Fjor udgav en Fortælling 
fuld af Kraft og Friskhed, »Vaardise«, har i Aar ved at omskrive 
sin Bog og kalde den »Løvsprætt« været uheldig. Man læser 
Side op og Side ned og lærer ikke et Menneske at kende. Der 
nævnes en Del Navne, og der refereres nogle Møder, og lige 
kloge er vi, Forfatteren har paa drillende Maade ladet sig alt 
det slippe ud af Hænde, som skulde være skildret. Hvad enten 
vi er i Byen eller paa Landet, og hvad enten det er Forfatteren 
selv, der beretter, eller han lader sine Figurer optræde talende, 
faar vi aldrig i Virkeligheden fat i de Forhold, der omtales. Der 
er noget der hedder at male uldent, og man er fristet til at 
overføre Betegnelsen paa »Løvsprætt«. Foredraget flosser ud over 
alt, og der lægger sig ligesom en Taage mellem Fortælleren og 
Læseren. Det synes at være Politiken, som gør det. Forfatteren 
er bleven staaende ved at skildre den nye Tingenes Tilstand i 
Norge, efter at Venstre er kommen til Magten. Han peger paa 
ikke faa Brøstfældigheder, og saa lader han os forstaa, at det 
muligvis kan blive bedre, hvis Folket vilde lytte til en Mængde 
Niels Bergmanner, der maa antages i al Almindelighed at nære 
fritænkerske og »radikalet Anskuelser og at være Tilhængere af 
Afholdssagen. Men hvem og hvad Niels Bergmann i Grunden er 
udenfor sit offentlige Virke, hvad Præsten er foruden at være 
en fredsommelig Mand, hvilke kvindelige Muligheder Datteren 
rummer, den viljeløse Skogtveits Personlighed o. s. v. o. s. v. alt 
dette forbliver ganske utydeligt. Det Indtryk man modtager af en 
Bygds og en Bys politiske Umodenhed, kunde man have faaet 
bedre ved nogle Avisartikler, og det, »Fortællingen« skulde give 
mere, udebliver. 

Hr. Kristofersen er løbet for dristig paa efter sit første 
Held. Han har glemt, at der maa gaa megen Angest forud, før 
Mennesker kommer til Verden. Det var ikke de virkelige Fødsels- 
veer, der pinte ham til at skrive »Løvsprætt«. 

Blandt de tre Noveller, Fru Elisabeth har udgivet under 
det noget misvisende Navn »Virkelighedsbilleder«, er den første, 
»En Overgangsform« , den bedste. Den gengiver paa ret livlig 
Maade en Del Stemninger med tilhørende Ytringer hos et uelsk- 
værdigt, tyveaars Pigebarn, der bilder sig ind at hylde moderne 
Anskuelser. Da det eneste moderne ved hende imidlertid ind- 
skrænker sig til, at hun i Svømmedragt sætter sig paa en Sten i 

Vandet nær ved Land og viser sin Kæreste og en Ven af ham 
sine lyserøde Ben og Fødder, og dette ikke er moderne, saa 
synes Navnet »En Overgangsform« — hvis dermed skal forstaas 
noget for Nutiden typisk — at være uheldig valgt. Den omtalte 
Olivia er simpelthen en sent udviklet lille Frøken med alle de 
Uvaner, som fra Arilds Tid har klæbet ved en særegen Slags 
kvindelige Gemyter i en bestemt Periode af deres Liv, og som 
under hensigtsmæssig Behandling kan fjærnes, og Forfatterinden 
har ikke uden Held samlet nogle Smaaoptrin sammen, der maler 
Pigebarnets Væsen. Det bedste, der siges om hende, er, at »Olivia 
havde ingen Angest for Scener«. I denne korte Sætning er samlet 
hendes Uskønheds Art og Metode, man har der faaet hendes Mund- 
raphed og ufine Følelsesliv sikkert nok betegnet, til i de direkte 
anførte Ord at kunne høre Tonen. Novellen er i sin lidt fordrings- 
fulde Ubetydelighed ikke daarlig, men der er ikke Tale om, at den 
skulde kunne redde Samlingen fra den Hvile paa Vandets Bund, 
som er de ikke af Kunsten baarne Arbejder forbeholdt. 

»Uheldig«, den sidste Novelle i Bogen, er et lille Monstrum. 
Utvivlsomt har Forfatterinden hørt, at Byen hedder Snærpe, men 
hvor den snærper hen, har hun ikke villet fortælle. Novellen er 
Digt, i Stedet for at den kunde have haft følgende Indhold: En 
i Sind og Skind ynkelig provinsiel Student har fra tidlig Tid øde- 
lagt sig ved den Art Erotik paa egen Haand, der fremmes i det 
moderne Samfund som i et Drivhus. Han er til sidst ude af 
Stand til at faa samlet Indholdet af selv den tarveligste Lære- 
bog i sit Hoved, og han falder Gang efter Gang igennem til 
første Del at sin Eksamen. I en Slags halvfjollet Skræk for 
sin brutale Fader foregiver han, da han falder for tredje eller 
fjærde Gang, at han er bestaaet og ender med tilsidst halvvejs 
selv at tro derpaa. Han træder i alt Fald ogsaa blandt Kamme- 
raterne op, som om denne Bum var passeret. Da Sandheden saa 
kommer for en Dag, lister han sig bort fra København og for- 
svinder. Der anstilles Efterforskninger, men man finder ham ikke. 
En Gang nogle Maaneder efter hans Forsvinden — det er nu 
blevet Vinter — er man ham tæt paa Sporet. Politiet har nemlig 
indfanget et Fruentimmer, som har forladt Ladegaarden og i nogen 
Tid haft Ophold ude i et af Høhusene i Dyrehaven, og da man 
lægger en Del Fotografier for hende, for at hun skal angive, om 
hun paa sine Ture har stødt paa en som Tyv eftersporet Person, 
hvis Billede er i Bunken, standser hun ved et Billede af Studenten. 

Ham kender hun godt. Han har boet sammen med hende en 
otte Dages Tid i Dyrehaven. Saa sendes der en lille Trup ud i 
Skoven, anført af Fruentimmeret. Hun viser de Veje og Stier, 
som hun og han benyttede, naar de om Aftenen listede sig ned i 
Taarbæk for at købe en Smule Mad — i de sidste Dage var det 
bestandig hende, som maatte af Sted. for Studenten havde kun én 
Støvle, den anden havde han mistet i en Mose — , og af og til 
var det Studenten, der betalte, hvor nødig han end vilde, men 
oftere var det hende. Saa kommer man til Høhuset. Fruentimmeret 
peger op paa Stænget, hvor der er dannet en Hule i Høet. »Der 
er han!« En Mand kryber op og stikker Armen ind. Der er 
varmt i Høet som efter et menneskeligt Legeme, der umiddelbart 
forinden har forladt dette Leje, og der er Efterladenskaber, som 
ikke lader nogen Tvivl tilbage om, at Stedet har tjænt et Menneske 
til Ophold. Men Flygtningen selv er ikke til at opdage. Dyre- 
haven bliver gennemsøgt paa Kryds og Tværs, Vagtposter udstillet 
alt forgæves, Studenten bliver ikke funden. Saa ud paa Foraaret 
da man er ved at tømme Høhuset, støder man paa hans Lig. 
Han havde ganske rigtig siddet sammenkrøben der oppe i 
Høstængets Hule, da man var der, men da han hørte Folk, som 
søgte efter ham, maa han have skudt sig saa langt tilbage som 
mulig. Han er derved kommen ind over en Utæthed mellem 
Høet og Væggen, er gleden baglænds ned, har ikke kunnet redde 
sig op igen, er bleven kvalt, og ved Legemets Vægt er Ligets 
Hals langsomt bleven knækket. Da man fandt Liget, var det 
stivfrosset, og Ansigt og Hænder var halvt opædt af Rotter. 

Ud af denne Tragedie laver Fru Elisabeth sin »Uheldig«. 
Fyren, der hos hende er Søn af en Herredsfoged i Jylland, er en 
svagelig Drømmer, som ikke kan bekvemme sig til at gaa op til 
sin Eksamen, og da han saa kaldes til sin Moders Dødsleje, siger 
han for hendes Freds Skyld, at han er bestaaet med bedste 
Karakter. Han drømmer videre et Par Aar, skriver Vers og er 
mismodig, fordi ingen synes om ham, og da hans Familje endelig 
faar at vide, hvorledes det hænger sammen med ham, tager han 
med en Pistol i Lommen op i det nordlige Sjælland. »Der, i en 
af de tætteste Skove — der skulde det skec »Fra Stationen gik 
han ad en Sti, som førte langs med Marken ind i Skoven. I bløde, 
brogede Rundinger laa den der med Sol paa de brunrøde Kroner, 
med Engens grønne Tæppe for sin Fod. En Farvepragt var der, 
som han, Hedebarnet (!), aldrig havde set Mage til. Tæt ved den 

mørke Ædelgran stod Birken gulnet fra Top til Taa, uden at en 
Flig af dens lette Bladedragt var bragt i Uorden. Kastanjetræets 
Løv var kobberrødt — et Træ fra Æventyrets Land — men 
Hylden havde endnu sit dybe, grønne Løv, og tætte Klasser af 
sortrøde Bær. Brombærranken kravlede med sine takkede Blade 
hen over de mangefarvede Bregner, hvor den skarlagenrøde, gul- 
plettede Fluesvamp skød op som en mystisk Blomst fra Under- 
verdenen« o. s v. o. s. v., en net Stil, hvor det drejer sig om at 
følge en paa Vej, der fra Hestemøllestræde er taget ud i Skoven med 
en Pistol i Lommen for at skyde sig. Han bliver imidlertid saa 
greben af al denne Skønhed, at han beslutter at opsætte sit 
Forehavende. Han lejer sig ind i et pænt lille Hus med Grønkaal 
og Rosentræer, Tøj til Tørring, Høns og Duer, to Smaapiger og 
en Kattekilling, og slutter der Venskab med den fjortenaars Inger, 
som har Tæring, og skal dø, »naar Bladene falder«. Hende 
fortæller han Historier ude i Granskoven, og med hende taler han 
om et muligt Liv efter Døden, og trykker ved given Lejlighed 
»sine Læber mod den bløde Barnemund«. Det er meget rørende. 
Og da hun dør — »lød der et Skud ude i Skoven«. »Hans Lig 
blev lagt i det lille Kammer ved Siden af Ingers. Et hvidt Tør- 
klæde blev bredt over det knuste Hoved.« 

Med lidt god Vilje kan et Fruentimmer fra Ladegaarden og 
Rotter, som æder af et Lig, blive baade til et Barn med himmelsk 
Tæring og til et hvidt Klæde. 

Men hvorfor Fru Elisabeth netop har kaldt sine Noveller 
»Virkelighedsbilleder«, er ikke at let at gætte. 

Det var de Bøger, som Vandprøven satte udenfor Kunstens 
Rige. Men dermed skal paa ingen Maade være sagt, at de ikke 
fortjæner at læses. Tvært imod de egner sig alle til at læses, 
endog til at læses højt. Efter Nydelsen af dem vil der ikke følge 
nogen som helst æstetisk eller moralsk Klavappelse. For »Prin- 
sessen paa Bolstad« skal man ikke være bange. Dels gaar det 
hele overmaade net til, som man vil erindre — der var nogle solbe- 
skinnede Bjærgtinder, der i høj Grad tog Opmærksomheden fangen — , 
og dels lader Forfatteren den forføreriske Løjtnant ynkelig omkomme 
umiddelbart efter Syndens Begaaelse. Og naar alt kommer til 
alt, saa var det jo dog kun en Bondepige. Havde det været en 
Dame, sligt var overgaaet, saa — Gud bevares! 

Hvad »Bygdeliv« angaar, maa man være forberedt paa, at 

den er lidt vanskelig at læse. Nedskriveren har nemlig fulgt den 
forunderlige Fremgangsmaade at sætte Angivelsen af den, der 
taler, i en Parentes efter det eller de første Ord i det, der bliver 
sagt. Det kommer t. Eks. til at tage sig saaledes ud: 

„Holder De (den flotte Herre til den blegrøde) af at være i baad — 

frøken?« 

„Ja saa uhyre; naar de bare ikke seiler, for da er jeg saa gruelig ræd". 
„Jeg (den graa) er ikke det ringeste ræd for at seile. Ifjor var jeg .... 
sammen med den væmmelige frøken Møller - Du ved. 11 
„Isch!" (den blegrøde). 

„Og vil De tro, (den graa til den flotte herre) at det blæste saa, at osv. 

Man kan næppe kalde denne Form for en heldig Opfindelse. 
Under alle Omstændigheder har det voldt mig Besvær ved Læs- 
ningen, og jeg antager, at det vil gaa andre ligesaa. Naar 
Hr. Hermansen ad Aare begynder at skrive for andre, gør han 
sikkert bedst i at rette paa dette. 

Der staar tilbage at omtale de to Bøger, som ved denne 
Lejlighed er drevet ind paa Literaturens Mark. 

Woldemars »Fra HexernesTid« er noget helt særegent. 
Det er en Samling opdigtede Beretninger fra det syttende og 
Begyndelsen af det attende Aarhundrede, skrevet i Datidens Sprog 
og med Datidens Bogstavering. Det lille Bind er udstyret nogen- 
lunde i Stil med Indholdet, og fra man tager Bogen i Haanden, 
til man lægger den udlæst bort, kan man holdes i Indbildning om, 
at man virkelig har Optegnelser for sig, der tæller indtil halvtredje 
hundrede Aar paa Bagen. Fra det historisk givne afviges der, 
saa vidt jeg formaar at dømme, kun i den lille Ting, at der her 
bruges en ensartet Retskrivning. De Herrer Haandskriftforfattere 
og Udgivere fra hine Dage tog det ikke nøje med deres s'er og 
z'er og fer og p'er o. s. v., de strøede dem ud med rund Haand, 
hvor det kunde træffe sig, og det samme Ord fremtraadte ofte i 
højst forskellig Paaklædning blot med et Mellemrum af faa Linjer. 
Men der var ganske vist ogsaa dem, der formaaede at gennemføre 
en bestemt Skrivemaade. 

Det er imidlertid ikke den nøjeregnende Iagttagelse af hele 
det udvortes Udstyr, som gør denne Bog til et Kunstværk, det er 
Forfatterens Ævne til inde fra at male Billeder af Tiden. Han har 
lagt sine Beretninger i Munden paa en Degn, en Skriver, en Told- 
forvalter, en Badskær, en Rektor og, ved Genfortælling, paa en 

Køgemester, og det er udelukkende igennem disse Menneskers 
Tænke- og Udtryksmaade vi faar de Tildragelser at se, som 
antages at have sat Fortællernes Sind i Bevægelse. Woldemar er 
en Poet, paa hvem forskelligt historisk Stof har gjort samme 
Indtryk, som Stumper af det levende Liv har gjort det paa Fæller 
af ham. Han ejer sin Viden om, hvorledes Kgl. Maysts. Tolder 
Søffren Powelsen maatte opfatte, »woris Vicepastor, Herr Nielst, 
med samme fortrolige Forvisning og Klarhed, som t. Eks. Schandorph 
kendte Vognmandskarlens Tankegang, da han lod ham fortælle sit 
Levnedsløb paa Kirkegaarden. Og han bruger en lignende Frem- 
gangsmaade ved Fremstillingen af sin Viden. I lange Øjeblikke 
ligesom snævrer han sin Hjærne ind. Han véd i den Tid det tager 
ham at nedskrive »Dend brølendis Bassunec — der tilligemed 
»Hexerne« og »Skielmen« danner det betydeligste af Bogens Ind- 
hold — kun det, som Søffren Powelsen vidste, og skulde der 
smutte Fnug af Følelser og Tankebakterier fra det attende og 
nittende Aarhundrede ind i de nedskrevne Ord, kaster han dem 
paa Ilden, til Syttenaarhundredets Tolderforestillinger i deres 
Renhed kan lægges i Trykken og forsendes uden senere at 
bedærves. Naturligvis tør jeg ikke indestaa for, at ikke særlig 
fint mærkende Iagttagere endnu skulde kunne finde en Flis hist og 
en her af Anakronismer, men utvivlsomt er det, at ægtere Menneske- 
fremstilling paa disse Vilkaar findes der ikke i vor Literatur. Vi 
har af »historiske« Digterværker snart sagt saa mange, som der 
er Dage i et ondt Aar, de er mod Woldemars Digtning for 
Kulisser at regne mod Løvværk — »Marie Grubbe« og »En 
Landsbydegns Dagbog« ene undtagne. 

Imod den nævnte Vognmandskarls Tilforladelighed kunde an- 
føres, at saaledes ordnet og saa udførligt har han ikke fortalt sit Lev- 
ned, og paa samme Maade vilde der imod nogle af Woldemars Beret- 
ninger kunne indvendes, at saa anskueligt har vedkommende ikke 
kunnet skrive — den Kunst er først opstaaet i Danmark et Par 
Hundredaar senere—. Men med denne Indvending skal man være 
forsigtig; den har i sin brutale Anvendelse ikke meget mere paa 
sig end Klagen over, at der ikke er fire Vægge at se af en Stue 
paa Scenen. 

I en Hovedsum er det Hjærternes utrolige Haardhed hos 
vore protestantiske Forfædre, som Woldemar i al Tysthed har 
malet. Man har Hjærteondt, medens man læser om de Forholds- 
regler, der den Gang »selvfølgelig« blev truffet imod dem, der 

forsaa sig mod Lovgivningens Vanvittigheder. Nærmere betegnet 
er det den fuldkomne Mangel paa Medfølelse hos Datidens hele 
eller halve »Honoratiores«, der stiger som en ond Lugt op fra 
disse i Ordets gode Forstand følte Skildringer. Den, det den Gang 
gik galt, ham gik det galt, og ingen faldt paa at blande sig deri. 
Det kunde jo muligvis da gaa en selv galt. Kun Skøgen (i 
»Skielmen«) tænker paa at yde den Hjælp, som skal til at blive 
Rakkerens Dreng. 

Nede fra var det, at de Følelser trængte frem, som i 
»Humanitetens Tidsalder« knæsattes af Samfundets Pænemænd. 

Helt anderledes end Woldemar er Pontoppidan gaaet til 
Værks. I sin ypperlige lille Bog »Fra Hytterne« er det ham 
selv, der fortæller. Det er ham, Forfatteren, vi har at holde os 
til, han digter sig ikke ind i nogen Slags Tredjemand. Og vi er 
vel fornøjet, som han har ordnet det for os. Tingene staar med 
Omrids som paa en Junidag med Nordenvind og i de samme klart 
mættede Farver. Det er seks Smaafortællinger fra Nordsjælland, 
og de er tydelige alle, som kun den gode Kunst gør tydelig. 

Man støder jævnlig paa et eller andet Tvivlsmaal om hvad 
Kunst egenlig er for noget. I Mangel af en lærdere Forklaring 
kunde man vælge den, at det er den tydelige Fremstilling af det 
som nyt følte Æmne. Det er netop Mangel paa Tydelighed, som er 
Hovedgrunden til, at de seks i denne Artikel først omtalte Værker 
maa gaa til Bunds, man slider forgæves med at faa fat i hvad 
det er, de vil vise. Pontoppidan ævner at fortælle det, han har 
set, paa en saadan Maade, at Tingene lever op om ham med den 
samme Værdi omtrent, som de har haft for ham selv. Han 
dyrker her i »Fra Hytternet Fortællekunstens Urform, den lige- 
fremme (egentlig mundtlige) Meddelelse, som en Mester. Da han i 
forrige Efteraar havde givet sig i Lag med den langt senere op- 
komne Kunstform, den opdigtede Fortælling — en, han i øvrigt 
tidligere med Held har dyrket — , svigtede Stadet ham, han blev 
usand og i høj Grad utydelig. Han kan tage sig dette Uheld let. 
Naar man har »Fra Hytterne« i Baghaanden, kan man uden at 
blive fattigere give de dumme Guder »Mimoser«. 

Det er sikkert, at den højeste Virkning naar Pontoppidan 
ikke. Dertil holder han sig for meget til den blot udvendige Side 
af Tingene. Han har ikke følt Trang til at meddele synderligt af 
de klare eller uklare, hurtige eller langsomme sjælelige Rørelser, 

der i Landsbyen følger med de Begivenheder, vi ser. Lad være, 
at de saakaldte psykologiske Indkig altid maa bero paa Skøn og 
Gætning, hvor der da ikke foreligger positive Bekendelser, givet 
er det dog, at først naar en Forfatter vover sig til denne Gætning, 
og den faar Livagtighedens Præg, gør han det stærkeste Indtryk. 
Menneskene har nu en Gang for alle faaet en aldrig mættet Hang 
til at lære det at kende, som de ikke ser. 

Men hvorledes det nu end forholder sig med den »højeste« 
Virkning, saa er der i hver enkelt af Fortællingerne i »Fra 
Hytterne« givet Læseverdenen noget i sin Slags udmærket. Det 
særegne ynglingekønne og mandsbidende Lune, som i paafaldende 
Grad prægede de første Ting, Pontoppidan sendte ud i Verden, 
er her blevet afløst af en frisk Alvorlighed, hvori der nu og da 
blinker Vendinger fra de unge Dage. Bedst synes mig >Et Grund- 
skud« at være lykkedes. Den er saa fast i Støbningen. Man 
læser om Husmandsfamiljens Gris — det er om dette »Familje- 
medlem« at Historien drejer sig — næsten med samme Interesse 
som den, hvormed det omfattes af selve Grisens Ejer, Kresten 
Jakob Doller og hans »ørekørte« Kone Sidse Marie. Dens Død 
er et Slag af Skæbnen, der rammer omtrent saa haardt som en 
Kiellandsk Beretning om en Fallit. Men enhver Linje i Bogen 
er god. Kun de første Sider af »Knokkelmanden« falder ud af 
Tonen. Hvad skal det Stænk af Romantik til, som her har gemt 
sig i Skildringen af de to fremmede i »Boelfolkets Paradis« (!)? 
Tingen er jo gaaet lige saa haandfast for sig som alt andet i vort 
vel befolkede Fædreland. Et Par Indflytterfolk køber en Husmands- 
lod, som de dyrker med særlig Iver og Held, de holder sig for 
sig selv, afsides som de bor, deraf opstaar der intet Æventyr i 
Landsbyen, om end muligvis nogen Sladder. De er vel kendte, 
og da de ikke bryder Landsens Skik, er der ingen, der falder 
paa at undre sig over deres Leveniaade. At de to sætter sig 
sammen i Kirken turde være et af de faa Paahit, Pontoppidan 
har tilladt sig i denne Bog. 

Foraarets Høst var 240 Sider Kunst fordelt paa to 
Arbejder. Det er i et Kulturland som Danmark ikke over- 
vældende meget. 



E. Skram. 




Harald Høffding: Etik. 

En Fremstilling af de etiske Principer og deres Anvendelse paa de vigtigste 

Livsforhold. 1887. 



»Hvad skal vi med en Etik?« — det er et Udbrud, der 
sagtens ofte vil møde denne Bog i den moderne, ikke-kristelige 
Læsekreds, hvortil den nærmest maa vende sig. »Nu har vi jo 
kastet de metafysiske Forestillinger over Bord, og vi er enige om, 
at vore Handlinger er Produkter af vore Følelser og Tanker og 
disse igen frembragt af de arvede Anlæg og det Liv, vi har levet. 
Selv om jeg kunde undgaa Straf, slaar jeg ikke ihjæl, simpelthen 
fordi jeg lider ved andres Lidelse. Vil du indvirke paa min Handle- 
maade, saa bibring mig de Forestillinger og Følelser, der har vist 
sig at lede til de Handlinger, du vil fremkalde. Men hvad mer? 
Hvortil dette System og denne Kvasividenskab, bygget over den 
simple Ting, at du ønsker, vi skal handle saa eller saa? Til 
syvende og sidst kan du dog ikke forklare, hvorfor du føler Lyst 
ved det du ønsker. Og hvorledes faa vi Plads for Begreber som 
Morallov, Samvittighed og Anger?« 

Prof. Høffding forsøger i den første Del af Bogen: »Etikens 
Forudsætninger« at bygge etiske Principer op paa rent menneskeligt 
Grundlag, ad rent videnskabelig Vej — uden at ty til Aabenbaring 
eller »sædelige Postulater«. 

Du vil lægge Mærke til — siger han, om end i en mere 
systematisk stræng Stil — at du som vi andre vurderer de menne- 
skelige Handlinger som gode og onde — eller hvad du nu vil 
kalde det. Dette almenmenneskelige Faktum, som man ikke vU 
benægte, er mit Udgangspunkt. Denne Vurdering forudsætter kun, 
at jeg har et Formaal, efter Forholdet til hvilket jeg maaler 
Handlingerne; og et Formaal sættes kun, fordi der føles Lyst ved 

dets Virkeliggørelse. Saa længe Menneskene sætte sig Formaal, vil 
de vurdere Handlingerne. — Men nu viser det sig snart, at en 
Handling, jeg før billigede, misbilliger jeg maaske nu, og at vi 
ofte overfor Handlinger staa tvivlraadige om vi skal billige eller 
ej. Derfor søger jeg et sidste fælles Formaal, der helt ud til- 
fredsstiller min Natur, og søger ud fra dette at nedlede en overens- 
stemmende konsekvent Vurdering af Kendsgerningerne. — Det 
Formaal, jeg saaledes kommer til at sætte, og som altsaa bliver 
Maalestokken for den etiske Vurdering, kan jeg hverken etisk be- 
grunde, da det jo netop selv er Principet for den etiske Begrundelse, 
ej heller vilkaarlig eller ad logisk Ræsonneren paadutte mig selv 
eller andre; det er selve den psykologisk historiske Udvikling, der 
maa føre til at opstille det. — Og her kan nu tænkes forskellige 
Standpunkter af foreløbig Afslutning, der altsaa hvert for sig kan 
være Grundlag for et selvstændigt etisk Princip. Det kunde tænkes, 
at et Menneskes Følelser kun svarede til og angik Øjeblikkets Til- 
stand ; for et saadant Standpunkt maatte Formaalet blive den øje- 
blikkelige Lyst, og for saa vidt man kunde tale om Vurdering (og 
hvorfor vil Forf. egentlig ikke det?), vilde godt og ondt simpelthen 
betyde Lyst og Smerte. Men Livet fører straks udover dette 
»Øjeblikkets Suverænitetsc Stadie: Erindring og Forventning knytter 
Momenterne sammen, og — i alt Fald i Besindelsens Stunder — be- 
stemmes mine Følelser ved Livshelhedens Tarv. Dette sidste bliver 
for den fuldkomne Individualist Formaalet og Principet for 
hans Vurderinger. Ogsaa herud over fører imidlertid Livet. Med 
tusende Traade binder de sympatiske Følelser den enkelte til 
Slægten. Og hvor Sympatien naar sin fulde Renhed, opstaar Ideen 
om den fælles Menneskehed; dens Tarv bestemmer Følelsen og 
bliver Formaalet; og Principet for den etiske Vurdering bliver: 
»Saa stor Velfærd og Fremgang for saa mange bevidste Væsener 
som mulig. t Vor Tænkning, der altid fører ud over de andre 
Holdepunkter, finder først her Hvile, først her et holdbart Grundlag 
og et Princip for en Etik. 

Jeg haaber her at have grebet og gengivet det væsentligste 
i Forf.s Tankegang. Det betydningsfulde ny i denne forekommer 
mig at være den slaaende Udvikling af det halsløse i logisk og 
etisk at ville begrunde selve Etikens Princip. Hvor megen Uklarhed 
og hvor mange Postulater har der ikke været netop paa dette 
Punkt! ikke blot fra deres Side, der i Moralloven og dens For- 
skrifter saa noget Menneskeslægten oprindeligt og medfødt; men 

ogsaa hos Empirikerne. I Stedet derfor viser Forf., at ethvert 
Vurderingsprincip, ligesom Erkendelsens Principer, hviler paa 
subjektive Forudsætninger; at Etiken dog kan naa en vis Almen- 
gyldighed, beror paa, at den kan vise, hvorledes dens subjektive 
Grundlag, langtfra at svæve i Luften, er noget fællesmenneskeligt, 
noget, Udviklingen nødvendig fører til. 

Alligevel forekommer der mig at være et Spring i denne 
Udvikling, om end ikke noget Hul i selve Tankegangen. Spørgeren, 
der først havde Ordet, giver nemlig ikke tabt: 

»Jeg ved endnu ikke, hvad jeg skal med den Etik. Vort 
Udgangspunkt var dette, at vi uvilkaarlig vurdere Handlinger (for 
Resten synes jeg, at Motivernes Brydning ved Overvejelsen om, 
hvordan jeg skal handle, er lige saa typisk og lige saa klart peger 
hen paa et Formaal). De modstridende Vurderinger leder mig til 
at sætte mig et fælles Maal for min Stræben, som Udtryk for min 
centrale Naturs Villen og som Maalestok for al Vurdering. Nu 
vel! men faktisk er jo vort Jegs Centrum ikke Slægtens Interesse. 
Forf. viser træffende, at vor Lyst ej er udelukkende bestemt ved 
vor egen Tilværelses Vilkaar; men lige saa vist er det, at Slægtens 
Tarv heller ikke falder sammen med vor højeste Lyst, med det, 
vor Natur, naar den i Stedet for at svaje for Øjeblikkets Vind 
blev klar paa sin virkelige, centrale Interesse, konsekvent maatte 
sætte sig som Formaal. Men hvad skal jeg saa med hele denne 
Gennemførelse af Velfærdsprincipet paa alle Omraader? Som et 
rent Tankeeksperiment? Eller mener Forf. at det var muligt for 
min forhaandenværende Natur at sætte sig det almindelige Velfærd 
til Formaal og alvorlig gennemføre det som Norm for Handlen og 
Vurderen? Det er kun psykologisk muligt for mig at sætte det 
som mit Formaal, hvis jeg kan tro, det vil blive til min Lykke. 
Men vil jeg blive lykkelig ved at følge dette Princip? Naar jeg 
har Valget mellem at redde min Moder eller tre Kinesere, og 
regner ud, at de tre Kineseres Liv er af størst Betydning for »det 
Hele«, tror Forf. saa, at jeg vil blive lykkeligst ved at følge Vel- 
færdsprincipet? Men saa længe den Lyst, jeg naa'r ved at følge 
Velfærdsprincipet, i alt Fald i min Forestilling faktisk er ringere end 
Lysten ved en anden Handlemaade, kan jeg umulig følge det, — 
selv om man ti Gange beviser mig, at den konsekvente Udvikling 
af min Naturs Anlæg vil føre mig til den humane Etiks Stade.« 

Altsaa: dette etiske Princip og de deraf dragne Deduktioner 
kan jeg ikke gøre til Formaal og Norm for min Handlen. For Resten 

vilde dette heller ej gavne Principets Virkeliggørelse. Den al- 
mindelige Velfærd vilde ikke fremmes bedst ved, at alle, hver efter 
sine begrænsede Ævner og Erfaringer, gav sig til at virke for, 
hvad de ansaa gavnligst for Verden (hvad ogsaa Forf. antyder). 
Men hvad skal vi saa med dette hele Kompleks af Fordringer, kon- 
strueret ud af et idealt Princip? 

Her forekommer da en nærmere Begrundelse mig at have 
været paa sin Plads, for at ej den hele følgende, paa Velfærds- 
principet byggede Etik skal synes en tom Tankeleg. Kunde det 
ikke tydeligere fremhæves, hvorfor vi drives til at undersøge, hvad 
Velfærdsprincipet fordrer i de enkelte Tilfælde, og dernæst hvorledes 
denne Undersøgelse dog har sin store praktiske Betydning? — I 
første Henseende, hvorledes Velfærdsprincipet, skøndt det ikke leder 
vor daglige Handlen og Vurderen (den positive Moralitet), dog i 
Virkeligheden er anerkendt af vort ideelle, rationelle Jeg, og hvor- 
ledes altsak en gennemført Vurdering af Fænomenerne efter denne 
Maalestok — saaledes som Etiken giver den — er selve vort ide- 
ale Jegs Fordringer og Domme, en Fremstilling af den Livsordning, 
som alene kan tilfredsstille vor abstrakte Tænkning og vore Følelser, 
naar de kontrolleres og almindeliggøres af Fornuften. Og dernæst, 
hvorledes vort rationelle Jeg jo dog er en Del af vort reale Jeg, 
og derfor den teoretiske Erkendelse efterhaanden kan paavirke 
og omdanne vort centrale Følelses- og Viljesliv, saa at det har sin 
store praktiske Betydning at klare os vore ideale Fordringer paa 
hvert Punkt Slige Betragtninger komme ikke helt — synes jeg — 
til deres Ret i Prof. H's Fremstilling. 

Naar vi først er naa't til Velfærdsprincipet, er vor øvrige 
Opgave denne ene: logisk at deducere de enkelte Regler og Krav 
ud af Principet. Kun endnu den Bemærkning, at man somme Tider 
faar lidt Skrupler, om Velfærdsformlen helt udtømmer vore etiske 
Fordringer. Eller rettere: man er ikke altid ret klar paa, hvorledes 
man skal faa visse sædelige Almenideer til at gaa ind under Formlen : 
»saa stor Velfærd for saa mange som mulig. « Jeg savner f. Eks. 
hos Høffding en Belysning af Lighedskravet, der dog er en saa 
vigtig Bestanddel i Retfærdighedsfølelsen. Direkte siger Formlen 
mig ikke, hvad jeg skal vælge, hvis jeg fik Valget mellem at gøre 
Halvdelen af alle bevidste Væsener lykkelig, Halvdelen ulykkelig 
eller at gøre alle Mennesker »mellemfornøjede.« 

Altsaa: Principets Anvendelse paa Livsforholdene danner 
det øvrige Indhold af Prof. Høffdings »Etik«. I Grunden kunde 

vel Etiken som praktisk Videnskab helt lade sig nøje med denne 
Deduktion, ligesom jo i det praktiske Liv vi aldrig føre Diskussionen 
længere end til at udrede, hvad Velfærdsprincipet (navnlig under 
Forklædningen: »Retfærdighed«) tilsiger i det givne Tilfælde. Det 
»rigtiges«, Velfærdsprincipets (delvise) Motiverekraft i Menneskene 
gaar man ud fra som et Faktum, hvis Forklaring man overlader 
Psykologien. 

Det er en rent moderne Etik. Overalt — i Psykologi, Socio- 
logi, Nationaløkonomi — paa Højde med den moderne Videnskab, 
overalt byggende med Aarsagsloven og Udviklingsloven, udkaster 
Forf., ikke efter vage Følelser, men i Følge Reflektion, der giver 
Grunde, et sammenhængende Billed af den Vej, Slægten bør slaa 
ind paa. Ti — han siger det selv — »vor Etik er de vejfarendes 
Etik (Etica viatorum).« Medens enhver teologisk og apriorisk 
Etik maa paastaa at sidde inde med evige Sandheder og almen- 
gyldige Idealer, erkender Forf. aabent sine etiske Reglers historiske 
Betingethed, og at — hvad der navnlig har Betydning paa det 
sociale Omraade — de Livsformer, Etiken hævder, kun gælde for 
den forhaandenværende Menneskenatur, men ingen absolut og 
evig Gyldighed eje. Forf. hævder derfor ogsaa Etikens Uafhængighed 
overfor de pessimistiske og optimistiske Livsanskuelser, ud fra 
hvilke de tyske og engelske — ogsaa de moderne — Systemer 
ganske frejdig bygge deres etiske Spekulationer. Overfor den flade 
Optimisme erklærer han ikke at kunne føle særlig Beundring for 
en Verdensorden, der har Lidelsen som nødvendigt Led; derfor 
er det ogsaa umuligt for os at hævde et etisk Princip som Kilde 
til Verdensudviklingen. Men hverken dette eller, om vi overhovedet 
gaa fremad, er afgørende for Etiken; dens Stilling og Opgave er 
den samme, selv om Pessimismen har Ret. 

Undertitlen lover ikke mer end at fremstille de etiske Prin- 
cipers Anvendelse paa de vigtigste Livsforhold, og det er klart, 
at en selv blot tilnærmelsesvis udtømmende Vurderen og Regieren 
var utænkelig. Men kunde der dog ikke være vundet meget ved 
en mere konkret, mere livsnær Betragtningsmaade end Forf s.? 
Det er tydeligt, at hans Reflektioner over Livsforholdene har et 
solidt Erfaringsgrundlag, dels personligt, men ogsaa erhvervet f. 
Eks. af Biografier. Men Forf. har helt igennem villet abstrahere 
og systematisere. 

Ligesom jeg kunde tænke mig en Lære om Livet, en Art 
anvendt Psykologi, saaledes ønskede jeg mere anvendt, mere 

konkret Etik. Den behøvede ikke derfor netop blive å la: »God 
Tone i alle Livsforhold.c Jeg vilde vide noget om, hvordan Livet 
bør leves, hvorledes Arbejd og Fritid skal veksle, om det rette 
Forhold mellem selvkoncentrert Ensomhed og selskabelig Spredthed, 
om hvordan den umiddelbare Livsglæde har sin berettigede Plads 
ved Siden af — men ogsaa kun ved Siden af — den reflekterte 
Smerte ved de manges Lidelse, om Temperamenternes, Kønnenes, 
Livsaldrenes Specialetik. Saa vilde jeg høre noget om, hvor de 
sociale Omgangsformer støtte og hvor de kvæle, om det selskabelige 
Tyranni, Forholdet mellem Kønnene, Forlovelsesinstitutets Kineseri, 
Venskabens, de tjænstlige Forholds, de enkelte Levevejes, Politikens 
Etik. Hele det levende Livs indfiltrede Væv vilde jeg se tegnet 
ind i brogede, slyngede Mønstre. Et righoldigt Stof kunde hertil 
øses af de talrige Biografier, især Selvbiografier, Brevsamlinger, 
ogsaa — benyttet med Varsomhed — Romanliteraturen. 

Prof. Høffding rekonstruerer i Overensstemmelse med Vel- 
færdsprincipet det individuelle Livs Skelet og Hovedformerne af 
Samfundslivet. Altid med Øjet vendt paa det virkelige Livs Kends- 
gerninger, dem han opfatter alsidig og opløser i de egentlige Ele- 
menter, søger Forf. en Ordning af dem, der forliger alle nødvendige 
og berettigede Hensyn, — stedse sobert argumenterende uden hul 
Appel til ædle Følelser, altid ledet af en omsigtig Retfærdigheds- 
trang, der udelukker enhver Partilidenskab. Saaledes er han i 
sine Krav til Kirkens Stilling saa moderat, at han tilstaar den 
Statens Understøttelse af samme Grunde som den, der ydes Videnskab 
og Kunst. 

Stoffet er delt i »individuelt og »social« Etik; men Tyngde- 
punktet er lagt i den sociale. Den individuelle Etiks Bud faa 
først deres Retfærdiggørelse ved at tjæne Slægten. Men selve 
Slægtens Interesse kræver Udvikling af saa mange selvstændige 
Personligheder, selvstændige sædelige Udgangspunkter som mulig 
og stemmer derfor vel med det moderne Krav paa Individets Fri- 
gørelse, der særlig kommer frem hos Mill, her hjemme bl. a. hos 
Kierkegaard og H. Ibsen. Man sporer i denne Hævdelse af Sam- 
fundsfølelserne — der jo i øvrig følger af Principet — , Udslag af 
hele den samfundsdannende Bevægelse, der i det moderne Aands- 
liv bryder sig mod det 18de Aarhundredes Individualisme. 

Den individuelle Etik omhandler Menneskets Pligter mod 
sig selv; de samles smukt under Betegnelserne: Selvhævdelse og 
Hengivelse, de to Poler, hvorom alt organisk Liv drejer sig. 

Goethes Navn citeres her ét Sted; det kunde nævnes paa hver Side. 
Goethes Liv afgiver det rigeste Studie af den individuelle Etiks 
Konflikter og Dyder : Selvbegrænsning, Selvprøvelse, Selvudvikling. 
Kunde her ikke meget være benyttet? 

I den sociale Etik behandles de forskellige Samfundsformer: 
Familjen, det materielle og ideelle (og filantropiske) Kultursamfund 
og Staten; jeg synes, Forf. lidt ofte taler om Samfund, hvor der 
i Virkeligheden vistnok kun kan tales om Samkvem. Paa alle 
disse Omraader kan der naturligvis ej være Tale om at følge 
Forf s Udviklinger; dertil savner jeg baade Kompetence og Plads. 
Ligesom jeg ikke har kunnet fremstille Forf s, i det mindste for 
mig, afgørende etiske Behandling af det gamle Spørgsmaal : Viljens 
Frihed, saaledes maa jeg nøjes med at henvise til de samvittig- 
hedsfuldt debatterede og vistnok retfærdige Betragtninger over 
Forhold som: Kvindens Stilling, Statens Rolle paa de forskellige 
Omraader og navnlig det sociale Spørgsmaal, der er taget op i 
hele dets Udstrækning og grundig gennemdrøftet. De Partier, 
hvor Forf. udvikler Etikens Stilling til Kønslivet, ville vække megen 
Interesse og en Del Modsigelse. Der rettes vægtige Ord mod 
moderne, letsindig lakse Anskuelser: »Det er let nok at overhugge 
Knuden og uden videre fordre ubunden Tilfredsstillelse af de na- 
turlige Instinkter. En saadan er netop kun mulig, hvis vi igen 
vil gaa tilbage til det dyriske Trin. . . . Saa meget er klart, at da 
Kønsinstinktet kun kan tilfredsstilles ved Hjælp af et andet Individ, 
kan der her ej være Tale om nogen ubegrænset individuel Frihede 
Selvbeherskelse er her nødvendig for Menneskeslægtens Udvikling, 
og den, der maa kæmpe haardt, tager kun sin Del af en Lidelse, 
som Slægten maa gaa igennem for at naa et højere Trin. Mindre 
overbevisende vil rimeligvis Forfs Grunde for Monogamiet som 
den eneste sædelige Form for Kønsliv forekomme mange. Her 
som nogle andre Steder kommer frem det lidt vage i Etikens 
Synspunkt; man ved aldrig, om der blot tales om det øjeblikkelig 
tidssvarende eller noget forholdsvis mere absolut. Den Fare, en 
relativ Etik løber, for at glide over i det rent politiske, o: det i 
Øjeblikket hensigtsmæssige, kan tydeligst ses i Goos' Retslære 
(1885), hvis Familjeret stiller nugældende dansk Ret i Transparent 
som sædeligt Ideal, endog i Enkeltheder som f. Eks. de uægte Børns 
ringere Retsstilling. Men selv hos Prof. Høffding sporer jeg under- 
tiden en vis Tilbøjelighed til at standse ved, hvad der dikteres af 
vort øjeblikkelige, umiddelbare Følelsesliv, uden at spørge om dets 

sædelige Værd. Tilsidst er det dog netop »Menneskeaandens 
Revoltering«, det kommer os an paa. 

Dog, Forf. indrømmer selv i Forordet, at, hvor meget han 
end har søgt objektivt at begrunde sine Anskuelser, maa vistnok 
en Del af dem skrives paa hans personlige Regning; han tror, det 
ved et saadant Arbejde ej kan være andet — hvor kættersk dette 
end maa skurre i fornemme Videnskabsmænds Øren. For os andre 
faar Bogen herved saa vel som ved den aabne Erkendelse deraf 
dobbelt Værd. Gennem denne Sten paa Sten byggende Forsken, 
for uinteresseret og hæderlig til noget Slags Taskenspillergreb f 
nogen letfærdig Lyrik eller hvilke som helst Fordommes parti-pris, 
bag denne ædru og enkle — undertiden lidt stift klangløse — Stil, 
med de spredte Træk af tørt Lune og stiklende Ironi, med de 
sparsomt indstrøede, saa nydelig formede og slaaende Billeder og 
Lignelser — dér tegner sig, for dem, der helst søge Mennesket 
bag Bogen, en ganske bestemt Profil. Og ikke blot hvor den 
personlige Følelse mere tydelig kommer frem, som i Skildringen 
af Arbejderassociationsbevægelserne , »de mest betydnindsfulde 
historiske Erfaringer, Menneskeslægten i det sidste Aarhundrede 
har gjorte, eller af den rent humane Religiøsitet, »den kosmiske 
Livsfølelse«, der smukt forklares som Følelsen af vort Væsens 
Begrænsning og Betingethed ved hele den store Aarsagssammen- 
hæng, men fra først til sidst aander der igennem Bogen en 
utrættelig og forstaaende Deltagelse med det menneskelige i alle 
dets Livsformer, hin »store, taalmodige Menneskelighedsfølelse, 
der alene kan overvinde Hindringerne«, den Forf. etsteds taler om. 



Vald. Vedel. 

Den Selvbiografi, som Johan Nicolai Madvig i sin høje Alder, 
efter at have fyldt det 80de Aar, lod nedskrive efter Diktat, og 
som hans ældste Søn i dette Foraar har udgivet ikke mange 
Maaneder efter Faderens Død (12. December 1886), er en sand Be- 
rigelse for vor Literatur og vil gennem Tiderne være et vigtigt 
Kildeskrift for vor Historie. Vel har Madvig i vort offentlige Liv 
kun i korte Øjeblikke været en af de ledende Mænd, der bestemte 
Begivenhedernes Gang; men han har gennem et langt og betyd- 
ningsfuldt Tidsrum staaet de ledende Mænd og deres Raadslag- 
ninger saa nær, at han som faa har haft Lejlighed til at se Be- 
givenhedernes Oprindelse og indre Udviklingsgang. Dertil kommer 
saa Madvigs fremragende videnskabelige Arbejder og hans mægtige 
Indflydelse paa vor højere Undervisning baade ved Universitetet 
og ved de lærde Skoler. Paa disse Omraader ligger utvivlsomt 
Madvigs betydeligste Livsvirksomhed; her har han, snart frem- 
mende, snart hæmmende, grebet saaledes ind i vor aandelige Ud- 
vikling, at man med Rette kan betegne Madvigs Livshistorie som 
et væsentligt Led af dansk Aandslivs Historie i vor Tid. Det er 
altsaa med ikke ringe Forventning, at man gaar til Læsningen af 
dette Skrift, og ligesom sikkert ingen, hvad Standpunkt han end 
indtager, vil kunne andet end beundre den aandelige Kraft og 
Friskhed, som den gamle Mand i dette efterladte Skrift lægger for 
Dagen, saaledes tror jeg, at enhver, der skatter Sandhedskærlighed 
og Retfærdighed, vil erkende, at netop disse Egenskaber give 
Madvigs Livserindringer deres væsentligste Præg. Her er ingen for- 
fængelig Jagen efter at tage sig ud i Efterverdenens Øjne ved at 
skjule bevidste Mangler eller luske fra Bekendelsen af begaaede 

Fejl, men en oprigtig Bestræbelse for at se sig selv saadan, som 
han virkelig var, og vise sig for andre saadan, som han saa sig 
selv. Her er heller ingen kendelig Lyst til at nedsætte Modstand- 
ere eller Uvenner, men en alvorlig Retfærdighed i Dommen over 
Handlingerne gaar Haand i Haand med Mildhed og Overbærenhed 
overfor Personerne. 

Det første Afsnit af Livserindringerne handler om Barndoms- 
aarene paa Bornholm (1804 — 1817). Madvig fremstiller meget ud- 
førligt og anskueligt sin Fædreneøs Natur og ejendommlige For- 
hold, Befolkningens Sæder og Skikke, den stærke provinsielle Selv- 
stændighed paa den afsides 0, de mærkværdige Forhold, som 
Krigsaarene 1807 til 1814 medførte, den udbredte Overtro; dernæst 
skildrer han de herskende Tilstande i hans Fødeby Svanike, For- 
ældrene og Hjemmet, hvori han opvoksede, Hustugten og Arbejds- 
ordenen, Aarets Fester og Besøgene i Omegnen, Børnenes Lege 
mellem Klipperne og ved Stranden. Han gør Undskyldning for, 
at han maaske trætter Læseren med denne Udførlighed i Skildringen 
af de Omgivelser, hvor imellem hans egen lille Person skal frem- 
træde; men Barndomsminderne trænge sig frem med en saadan 
Klarhed og Glans, at han ikke kan nænne at drive dem bort, 
ligesom han ogsaa tror, at de netop paa Grund af denne ubetvinge- 
lige Livskraft maa have haft en ikke ringe Indflydelse paa hans 
senere Udvikling. Dette er utvivlsomt vigtigt. Men med Hensyn 
til Frygten for en overdreven Udførlighed i Fremstillingen af disse 
bornholmske Forhold tror jeg, at Læserne ville dømme anderledes. 
De ville vist nok finde, at ikke et eneste Træk i det varme, farve- 
rige Billede burde mangle, og de iblandt dem, som kende Madvigs 
øvrige Skrifter, ville vist nok med Overraskelse erkende, at det, 
som syntes at være nægtet den berømte lærde, nemlig at gengive 
det konkrete i dets Fylde, denne ene Gang er faldet i hans Lod, 
da han som gammel Mand tog sig for at skildre sin Barndoms 
Omgivelser. Der er mange baade alvorlige og pudserlige Træk i 
denne Skildring, som man føler sig fristet til at fremdrage, men 
lad et enkelt, et af de smukkeste, staa som Prøve. Madvig skriver, 
hvor han skildrer Livet i Hjemmet: »Om Vinteraftenerne kartede 
og spandt Pigerne i samme Værelse under min Moders Tilsyn og 
Deltagelse omkring et fælles paa en høj Træopsats stillet Lys og 
Billedet af hele denne Virksomhed under alle Slags munter og al- 
vorlig Samtale og Fortælling, ja stundom Sang, er ofte fremtraadt 
for min Erindring, naar jeg læste Livius's Skildring af Lucretias 

og hendes Terners sildige Arbejden med Ulden ved Lys.c Over- 
hovedet kan det vist ikke betvivles, at Opholdet i den lille afsides 
Købstad med det stærkt udviklede Særpræg hos Madvig har skærpet 
Sansen for de smaa græske og italiske Republiker, hvor Staten og 
Kommunen faldt sammen, og som saa at sige dannede det op- 
rindelige Cellevæv, hvoraf Oldtidens store Statsorganismer voksede 
sammen. 

Mellem disse Omgivelser, i et tarveligt, men kærligt og rent 
Hjem, tilbragte Madvig 13 lykkelige og frejdige Barndomsaar. 
Han var en ivrig Deltager i Kammeraternes Slædepartier ned ad 
Klippeskrænterne og især en dygtig Svømmer, men paa den anden 
Side viste der sig ogsaa allerede i den unge Alder Spor af et 
vaagnende Følelses- og Fantasiliv, en ubestemt melankolsk Drømmen, 
som de færreste ville have tiltroet den senere saa jævne og ædrue- 
lige Kritiker. Han mener, at dels de mægtige Naturindtryk, dels 
den herskende Overtro havde væsenlig Del i denne romantiske 
Retning. Den Undervisning, som den senere store Overskolemester 
nød, var af den allertarveligste Art og kunde ikke fremkalde 
Tanken om en Videnskabsmands Løbebane hos den opvakte Dreng. 
Langt snarere syntes det, som om han en Gang vilde komme til 
at afløse Faderen i det lille Embede som Byskriver i Svanike, der 
gennem 3 Slægtled var gaaet i Arv i Familjen, og allerede var 
han begyndt at hjælpe Faderen med Protokolføring og andre ju- 
ridiske Forretninger, ja at vikariere for ham under hans Sygdom, 
da Faderens Død lukkede denne Udsigt. Samtidig var der ved Læs- 
ning af Bøger, der tilfældig faldt ham i Hænde, hos Sønnen 
vaagnet en ustyrlig Længsel efter en højere Dannelse, og da en 
rig bornholmsk Dame traadte hjælpende til, blev den unge Madvig 
1817 sendt til Frederiksborg lærde Skole. 

Madvig omtaler sin Rektor Bendtsen med stor Pietet, men 
skjuler dog ikke, at denne Filolog var saa lidt fulgt med Tiden, 
at han ved 1820 endnu ikke havde faaet Øje paa den Oehlen- 
schlågerske Digtning. I 3 Aar gennemgik Madvig samtlige Skolens 
Klasser og blev derpaa Student med Udmærkelse. Det er tydeligt, 
at han kun med blandede Følelser saa tilbage paa dette Afsnit af 
sit Liv. Fattigdom havde lagt sit haarde Tryk paa ham, og det 
Hus, hvor han med nogle Kammerater havde sit Ophold, bød kun 
en ringe Erstatning for det Hjem, han havde forladt. Heller ikke 
af Universitetet, hvortil Madvig afgik i 1820, faar man noget 
synderlig lysteligt Billede. Den materielle Fattigdom, hvori den 

ulykkelige Krig havde nedsænket denne som alle vore andre offent- 
lige Institutioner, gik Haand i Haand med Armod paa livlige 
og begavede Docenter. Mænd som H. C. Ørsted og Sibbern 
og nogle faa andre var sjældne Undtagelser mellem Middelmaadig- 
heder og rene Stakler. Det gjaldt nu om at vælge et Studium. 
Han følte sig dragen mod Juraen, hvis praktiske Anvendelse om 
end kun indenfor snævre Grænser, han var bleven kendt med 
ved Faderens Embedsgerning, og mod den klassiske Filologi, som 
han allerede i Skoletiden havde syslet med. Der kan vist nok 
ikke være Tvivl om, at Madvigs for det almene og abstrakte, det 
logiske og systematiske anlagte Natur ganske anderledes vilde 
være kommen til sin Ret, om han havde valgt Juraen. Selv om 
man nok saa meget anerkender de Fortjænester, som han har ind- 
lagt sig af Filologien og af Sprogvidenskaben i Almindelighed, saa 
lader det sig dog ikke nægte, at disse Videnskabers Stof for en 
væsentlig Del er af en individuellere, finere og flygtigere Art, end 
at det ret passede for Madvigs eminente, men tunge og haard- 
hændede Begavelse. Hvilken Retskyndig og Retsfilosof gik ikke 
tabt, da den unge, kejtede Student med den bornholmske Udtale 
og det purrede Haar i 1820 bestemte sig for den klassiske Filologi! 
Og naar der nu endda havde været nogen til at lede ham paa 
den valgte Bane. Men det er et af de afgørende Punkter i Mad- 
vigs Udviklingshistorie, at han helt maatte forme sig selv paa 
egen Haand uden at have nogen ældre ved Siden, hvis Erfaring 
og Eksempel kunde være ham til Vejledning, eller nogen jævn- 
byrdig medstræbende yngre, i Kappestrid med hvem han kunde 
øve og udvikle sine Kræfter. Der er maaske somme lykkelige 
Naturer, som vokse ligeligt og harmonisk ved indre Selvudvikling. 
Men her var svage Spirer, som skulde plejes, Mangler, som skulde 
udfyldes, og Ensidigheder, hvis vilde Skud skulde kappes. Dertil 
forslog den til sig selv overladte Natur ikke. 

1825 afsluttede Madvig sit Eksamenstudium paa en glimrende 
Maade, og allerede det næste Aar blev han konstitueret som Do- 
cent i den klassiske Filologi, særlig i Latin, hvilken Konstitution 
allerede i 1829 gik over til fast Ansættelse som Professor. Her 
komme vi nu til det andet mørke Punkt paa Madvigs videnskabe- 
lige Livsbane, hvis det da er tilladt at betegne Valget af Studium 
som det første. Der tilbødes ham nemlig Midlerne til et toaarigt 
Ophold i Udlandet; men skøndt han følte, hvor uvurderligt et 
Gode en saadan Udenlandsrejse vilde være for ham, ofrede han 

den dog paa Familjelivets Alter, giftede sig og lod sig gøre til 
Professor ved vort lille beklumrede Universitet uden forinden at 
have fyldt Lungerne med europæisk Friluft, uden at have set Old- 
tidsfolkenes Hjemlande og Minderne om deres Storhed, uden at 
have levet sammen med de tyske Filologer, som han højagtede 
(navnlig Bockh og K. O. Muller), endelig uden at have set de frie 
vesteuropæiske Folks politiske Liv, der trods al Forskel i Form- 
erne dog var i nært Slægtskab med det, som han læste om hos 
Livius og Thukydides. Det er vanskeligt at beregne, hvilken Ind- 
flydelse de to Ting, som Madvig ved dette skæbnesvangre Fejlgreb 
gik glip af, Anskuelsen af Oldtidsminderne og Tankeudvekslingen 
med Ligemænd, vilde have udøvet paa den unge, endnu ufærdige 
Videnskabsmand. Men at han dybt følte den københavnske Smaa- 
ligheds Tryk og sin egen Uddannelses Utilstrækkelighed, derom 
vidne de to Kriser, som han gennemgik i de nærmeste Aar, hvoraf 
navnlig den ene synes at have bragt ham til Fortvivlelserls Rand. 
Men han tilkæmpede sig Fatning og Resignation, og nu følger 
den lange Række Aar lige til 1848, hvor Madvig udelukkende ar- 
bejdede for Videnskaben, dels som Forfatter, dels som en af de 
anseteste Lærere ved vort Universitet. 

Det var i dette Tidsrum Madvigs Embedsgerning at holde 
Forelæsninger dels for de filologiske Studerende, dels for de yngste 
Studenter, som til den daværende anden Eksamen bleve prøvede 
i Latin og Græsk. Han udtaler sig noget mistrøstigt om Udbyttet 
af den sidst nævnte Del af hans Virksomhed, ligesom det jo og- 
saa er Madvig, der har faaet anden Eksamen omdannet til en 
blot filosofisk Prøve. Men ligesom det vel er tvivlsomt, om denne 
Omdannelse ikke har været af en for radikal Natur, og om den 
abstrakteste blandt Videnskaberne just passer for det allerførste Trin 
paa den akademiske Bane, saaledes synes Madvig noget at under- 
vurdere den Indflydelse, som han ved disse Rusforelæsninger har 
øvet i vide Kredse. Til hvad der andensteds er fremkommet kan jeg 
i det mindste føje den Ytring af afdøde Brøchner, at det var 
Madvigs Forelæsninger til anden Eksamen, der først gav ham en 
Forestilling om, hvad Videnskab og alvorligt Tankearbejde vil 
sige. Maaske maa jeg ogsaa anføre Brøchners Vidnesbyrd for 
Madvigs store personlige Autoritet mellem Studenterne; han for- 
talte, at, medens Arkæologen Brøndsted havde sin Nød med at 
holde Styr paa det store og ungdommelig kaade Auditorium og 
kun gjorde ondt værre, naar han efter Sædvane opregnede alle 

de Universiteter i Tyskland, Frankrig og Italien, der havde vist 
ham Respekt, og derpaa bad sine unge Landsmænd om at følge 
de fremmedes Eksempel, saa forstod Madvig ved sin alvorlige, 
bramfri Dygtighed og Energi ikke blot at holde sine egne Timer 
fri for enhfer Forstyrrelse, men ogsaa, naar det kneb for Kolle- 
gerne, at genoprette deres vaklende Autoritet. 

Men Hovedvirksomheden for Madvig var naturligvis Fore- 
læsningerne for de filologiske Studerende og den dermed sammen- 
hængende literære Produktion, og her komme vi da til Spørgs- 
maalet om Madvigs videnskabelige Betydning og Fortjænester. 
Den Videnskab, som han havde valgt sig, var jo en gammel, 
uhyre gennemarbejdet Videnskab med ringe Udsigt til ved nye 
store Fund at faa sitOmraade betydelig udvidet. I Aarhundreder 
var et Overmaal af menneskelig Flid og Aandskraft blevet anvendt 
paa dette Felt af Viden, medens andre laa ganske udyrkede hen. 
Men al* denne Flid, der naturligvis for at skaffe sig Stof havde 
udstykket Opgaverne i det uendelige og derved tabt de store 
samlende Hovedspørgsmaal af Sigte, havde i Tidernes Løb afsat 
mægtige Lag af forkerte Fortolkninger og løse Formodninger hen 
over den antike Overlevering og paa mange Punkter skjult den 
eller gjort den ukendelig. Her er Madvigs første store Fortjæneste 
af Videnskaben: der er næppe nogen, der kan rose sig af at have 
foretaget en saadan Udskylning af Filologiens forsømte Oksestalde 
som han. Overalt, hvorhen han rettede sin Kritiks kolde, klare 
Straale, løsnede de fremmede Skorper sig, og den oprindelige 
Overlevering kom til Syne. Og man maa ikke tro, at disse 
fremmede og skæmmende Aflejringer alene stammede fra de Aar- 
hundreder siden Renæssancen, hvor der var en filologisk Viden- 
skab her i det vestlige Europa. Nej, selve de gamle Tekster ere 
jo før Bogtrykkerkunstens Opfindelse blevne overleverede fra Slægt 
til Slægt gennem Afskrifter og Afskrifters Afskrifter, og naar man 
husker, at disse, i alt Fald i den ældre Tid, ingen Interpunktions- 
tegn kendte, ikke skilte Ordene ad og ikke gav Øjet nogen Vej- 
ledning ved Anvendelse af store og smaa Bogstaver, vil man 
forstaa, at der efterhaanden maatte fremkomme en uendelig Mængde 
Forvanskninger, som det er Opgaven for vore Dages Tekstkritik 
saa vidt muligt at fjærne. Paa dette Omraade var Madvig be- 
undringsværdig. Medens man før kun havde anvendt et temmelig 
vilkaarligt og subjektivt Skøn over, hvilke af Haandskrifternes 
Læsemaader man skulde foretrække, uddannede han en fast og 

sikker Metode, der kan sammenlignes med den Eksamination, som 
-en kyndig Forhørsdommer anstiller over sine Vidner. Herved har 
Madvig ikke blot paa Tusender af Steder vundet den oprindelige 
Overleverings ægte Form tilbage, men han har ogsaa i sin Metode 
skabt et Instrument, der vil være til den største Nytte ogsaa 
udenfor den klassiske Filologi overalt, hvor en historisk Overleve- 
ring foreligger i forvanskede skriftlige Gengivelser. 

Men den klassiske Filologi led ikke blot af Følgerne af det 
Misforhold, der bestod og bestaar mellem Utallet af dens Dyrkere 
og det ikke særdeles store Arbejdsfelt, som den byder dem, men 
ogsaa af en vis indbildt Fornemhed og deraf følgende Tilbage- 
holdenhed og Uselskabelighed overfor nærbeslægtede Videnskaber. 
De gamle Sprog skulde som klassiske være af en ganske anden 
logisk og aandfuld Beskaffenhed end f. Eks. de moderne euro- 
pæiske Kultursprog med deres formfattige Grammatiker, og den 
græsk -romerske Kultur med sin høje Kunst skulde staa som et 
Slags uopnaaeligt Ideal, en hegnet, fredlyst Helligdom midt i Ud- 
viklingens profane Strømme. En saadan Opfattelse stammede jo 
fra de Tider, da den moderne Kultur endnu havde et afgjort 
barbarisk Præg, og da den fik de mægtigste Impulser i Retning 
af en friere og skønnere Livsopfattelse fra den genopdagede Old- 
tids klassiske Værker. Men denne Betragtningsmaade havde be- 
varet sig gennem Tiderne og havde endog faaet et nyt, kraftigt 
Opsving, da Winckelmann i Midten af forrige Aarhundrede havde 
genopdaget den antike bildende Kunst og fyldt Tysklands største 
Aander med en Begejstring for Oldtiden, der næppe var mindre 
sværmerisk end den, hvormed senere Romantikerne tilbad Middel- 
alderen. Baade Lessing og især Gøthe og Schiller vare paa det 
stærkeste grebne af denne Bevægelse, der naturligvis i høj Grad 
kom den klassiske Filologi til Gode og gav dette Studium en 
hidtil ukendt Dybde og Fylde, men ogsaa ledede til de største 
Udskejelser i Retning af Idealiseren og paa mange Punkter truede 
med helt at forrykke Udgangspunktet for Fænomenernes Bedøm- 
melse. Mod disse Overdrivelser blev Madvig aldrig træt af at 
nedlægge Indsigelse og formane til Ædruelighed og Besindighed. 
Han er en af de store Repræsentanter for Realismen indenfor 
den klassiske Filologis Omraade. Ligesom han har bortfejet saa 
mangt et Spind, hvormed stræbsomme Pedanter havde omgivet 
■den antike Overlevering, saaledes har han ogsaa bortvejret mangt 

et skønt Luftbillede, som stammede fra Idealisternes yppige 
Fantasi. 

Med denne Bestræbelse for at anvise Oldtiden Plads inden- 
for Virkelighedens Verden og lægge den ind under de Love, som 
ellers overalt beherske den menneskelige Udvikling, gaar Haand i 
Haand Bestræbelsen for at nedbryde Skellet mellem den klassiske 
Filologi og de andre Videnskaber, som behandle beslægtede Æmner. 
Denne Bestræbelse viser sig navnlig ved Madvigs sproglige Under- 
søgelser. For tilfulde at forstaa den græske og latinske Gramma- 
tik stillede han sig det Spørgsmaal, hvad Sprogene overhovedet 
ville betegne ved disse mangfoldige grammatikalske Former, som 
de have dannet, og saaledes kom han ind paa vidtgaaende 
sammenlignende Undersøgelser, der satte ham i Stand til at gendrive 
uklare og overspændte Forestillinger om en mystisk Sammenhæng 
mellem Ordenes Lyd og Betydning, om en nær Analogi mellem 
Sprogene og Naturhistoriens Organismer og om en dyb iGramraatiken 
nedlagt Logik. Det lykkedes ham ogsaa at fastslaa visse Hoved- 
punkter med Hensyn til Sprogenes Oprindelse og Udvikling saa- 
ledes, at hans Resultater vel næppe ville blive rokkede ved senere 
Undersøgelser. Men disse sprogfilosofiske Arbejder ere i en endnu 
højere Grad end Madvigs øvrige Skrifter affattede i en tung og 
abstrakt Form, og mangen en dødtræt Læser har vistnok mindedes 
Sokrates's Ytring om Heraklit, at der hørte en delisk Svømmers 
Kraft til for at kløve hans Perioder. Heller ikke Madvigs bekendte 
Grammatiker over de to gamle Sprog kunne, hvad Sprog og 
Fremstillingsform angaar, roses som særligt vellykkede Arbejder, 
og den Omstændighed, at de have naaet en saa overordenlig Ud- 
bredelse i Europa og Amerika, beror langt snarere paa deres 
gedigne Indhold end paa deres Form. Dog maa man ikke tro, 
at Madvigs Stil og Fremstilling altid var mangelfuld. Jeg har i 
det foregaaende omtalt hans Skildring af Livet paa Bornholm t 
som jeg anser for et lille Mesterstykke, og i hans politiske Smaa- 
skrifter skulde det ikke være vanskeligt at paavise Steder, hvor 
han, revet med af en eller anden Følelse, hyppigst maaske af 
Indignationen, denne »10de Muse«, har naaet frem til sand og 
gribende Veltalenhed. 

Det urolige Aar 1848, der bragte Forstyrrelse i saa mange 
Forhold, afbrød ogsaa for en længere Tid Madvigs stille akade- 
miske og literære Virksomhed og kastede ham midt ind i det 
politiske Livs Hvirvel. Det var som bekendt en enkelt Bladartikel 

(i »Fædrelandet c for 4de Februar), rettet mod Principerne i Re- 
skriptet af 28de Januar, der først henledede den offentlige Op- 
mærksomhed paa Madvig som en politisk Mulighed. I Sommerens 
Løb blev han valgt til Rigsdagsmand for Bornholm, og det æven- 
tyrligt bevægede Aar havde endnu ikke naaet sin Afslutning, da 
han, faa Uger efter den grundlovgivende Rigsforsamlings Sammen- 
træden, udnævntes til Kultusminister i det af Grev A. Moltke 
dannede Novemberministerium. Det er ikke min Hensigt i disse 
korte Bemærkninger at komme ind paa en Skildring eller Be- 
dømmelse af Madvigs politiske Virksomhed, saa meget mere som 
jeg véd, at en i vor Historie langt bedre bevandret vil optage 
dette interessante Æmne til Behandling i nærværende Tidskrift. 
Kun kan jeg ikke nægte mig at anføre det skønne og karak- 
teristiske Sted, hvor Madvig, efter uforbeholdent at have skildret 
sig selv og sine Kolleger en for en som nogle temmelig besynder- 
lige Statsmænd og Ledere af et Folks Skæbne under de vanske- 
ligste Forhold, Pag. 149 — 150 skriver: »Naar jeg nu ved i Erin- 
dringen at sammenfatte Totalbilledet af det Ministerium, om hvis 
enkelte Medlemmer jeg her har talt, og ved at maale den deri 
samlede politiske Dygtighed stundum kommer til at tænke paa de 
Ord, hvormed Axel Oxenstjerna opmuntrede sin Søn Jakob, da 
denne havde Betænkelighed ved at paatage sig Underhandlingerne 
ved Fredskongressen i Munster og Osnabruck: >Nescis, mi fili, 
quantilla prudentia mundus regaturc, vil jeg dog dermed ingen- 
lunde have sat det hele Ministerium eller mig selv lavere end 
mange andre konstitutionelle Ministerier, hvori ikke — en sjælden 
Undtagelse — en overlegen genial Styrer leder det hele. Det var 
et Ministerium af redelige, uegennyttige Mænd, og det blev et 
efter de givne Omstændigheder for Landet og sig selv, saa længe 
det bestod, lykkeligt Ministerium.c Heri ligger jo tydeligt, at efter 
Madvigs Mening var Novemberministeriets Lykke større end dets 
Forstand. Og dog var der mellem Ministrene en enkelt, som saå 
til Bunds i Situationen og ikke blot forstod, hvilke Farer den til 
Trods for den tilsyneladende heldige Udgang af Krigen rummede 
i sit Skød, men ogsaa kendte det eneste Middel, der havde kunnet 
besværge disse Farer. Men uheldigvis var denne Minister en stille 
Lærd, der, som han selv siger, ikke forstod at bevæge sig i det 
højere Selskabslivs Former, ikke kunde sætte sig i Forbindelse 
med de fremmede Diplomater og ikke besad Ævne og Lyst til at 
danne noget om sig, der lignede et Parti. Han havde en Sag 

paa Hjærtet, der var af den mest vidtrækkende Betydning, og han 
bragte den ogsaa frem i Statsraadet, men hans Tale var ikke 
indtrængende nok og fandt ikke Ørenlyd. Denne stille Lærde var 
naturligvis Madvig, og Situationens uhyre Fare var det fjendtlige 
Forhold mellem Danmark og Tyskland, og det frelsende Middel, 
som der blev talt beskedent om, indtil Iværksættelsens Øjeblik var 
gaaet tabt, var Slesvigs Deling, den eneste kloge og eneste ret- 
færdige Løsning af vort store nationale Mellemværende med vore 
Frænder i Syden. Det gør naturligvis et pinligt Indtryk at tænke 
paa, at Madvig hverken som Minister satte hele sin Personlighed 
ind paa at gennemføre Delingslanken eller efter sin Udtrædelse af 
Ministeriet søgte at paavirke den offentlige Mening i denne Ret- 
ning og at danne en Gruppe af Politikere, som under det Sammen- 
stød, der nu med Naturnødvendighed maatte komme, vare rede 
til efter Helslatspolitikens uundgaaelige Sammenstyrten og Ejder- 
politikens sikre Nederlag at paatage sig Ansvaret for en Løsning af 
Spørgsmaalet efter Nationalitetsideens Krav. Men til at overtage 
denne Rolle i vort politiske Liv hørte der ikke blot en praktisk 
Dygtighed, men ogsaa en Earakterfasthed og et Mod, som saare 
sjældent er forundt de store Tankens Mestre. Man maa jo ikke 
forlange alt af alle. 

Den 7de December 1851 udtraadte Madvig af Grev Moltkes 
Ministerium, og den 23de i samme Maaned ansattes han igen som 
Professor i klassisk Filologi ved vort Universitet. Forfatteren af 
disse Linjer var Aaret i Forvejen bleven Student og havde valgt 
den klassiske Filologi til Studieæmne. Jeg fik saaledes Lejlighed 
til i et Tidsrum af 6 Aar at høre den berømte Videnskabsmand, 
just da han, beriget med politisk Erfaring og Menneskekundskab, 
vendte tilbage til den Virksomhed, hvori han dog følte sig ganske 
anderledes hjemme end i det politiske Liv. Hvad der ogsaa bidrog 
til at give Madvigs akademiske Virksomhed i de Aar et frisk og 
ligesom festligt Præg var den Omstændighed, at han nu for første 
Gang med fuld Frihed behandlede den græske Kultur og de græske 
Literaturværker, medens han tidligere af Hensyn til en ældre 
Kollega, der med en Slags Skinsyge vogtede over denne skønnere 
Side af Oldtidsvidenskaben som sin Domæne, næsten udelukkende 
havde holdt sig indenfor det romerske Omraade. Det er med 
stor Taknemmelighed; at jeg tænker tilbage paa de Aar, da jeg 
var Madvigs Tilhører. Hvis jeg nogensinde under mangeaarige 
og forskelligartede Studier har modtaget et levende Indtryk af 

omfattende Lærdom, overlegent og frit Syn paa Tingene, Skarp- 
sindighed og Klarhed, saa er det ved Madvigs Forelæsninger. 
Mest sætter jeg dog Pris paa Erindringen om de Øvelser over 
vanskelige Forfattere, som han holdt med de Studerende i sit 
Hjem. Ti her kom der til de anførte Egenskaber ved hans Fore- 
læsninger endnu den hjærtelige Interesse, han viste enhver af os, 
den Anerkendelse, hvormed han fremdrog ethvert lille Tegn paa 
videnskabeligt Anlæg hos os, og den Jævnhed og Ligefremhed, 
hvormed han, den store Lærde og forhenværende Minister, om- 
gikkes os unge Studenter. Det var, som om han kun havde 
Alderen og en lidt større Erfaring i de fælles Studier forud for 
os. Især husker jeg nogle Øvelser over den vanskeligste græske 
Digter Pindar, som han en eller to Aftener om Ugen holdt i sit 
Hjem i Dronningens Tværgade med 7 unge Filologer, der sad 
sammen med ham omkring Familjens runde Spisebord. Jeg ser 
endnu Lampelyset falde ned over hans mægtige skøntformede 
Pande med de ejendommelige fremspringende Buer over Brynene, 
medens han paa det eleganteste optrævlede de spidsfindige byzan- 
tinske og tyske Fortolkninger, som havde hæftet sig til den store 
Lyrikers Ord, og som laa for os i mægtige læderindbundne Kvart- 
bind. Men uagtet al den Beundring, jeg nærede for Madvig, havde 
jeg dog allerede den Gang en Følelse af, at der var noget og det 
noget meget væsentligt, der manglede ham som Filolog. Det 
blev mig især tydeligt ved at høre hans Forelæsning over den 
græske Literaturs Historie. Ti efter at det Rydnings- og Af- 
vaskningsarbejde, som jeg i det foregaaende har beskrevet, var 
foretaget for hver enkelt Forfatters Vedkommende med al den 
Grundighed og Sikkerhed, som man blot kunde ønske, ventede 
jeg jo, at der skulde komme et positivt, skildrende og karakteri- 
serende Afsnit, der viste, hvori da denne Forfatters ejendommelige 
Præg bestod, hvilke Træk der dannede hans særegne Fysiognomi ; 
men her nøjedes Madvig med nogle faa rosende Almenbetegnelser, 
der slet intet Billede gav. Jeg fik ved at høre denne Forelæsning, 
som jeg i øvrigt mindes med stor Beundring, en Forestilling om, 
at det var de haardere og tungere Sider af Oldtiden, som Madvig 
var Herre over, men at Kulturlivets fineste Blomster unddrog sig 
hans Behandling, om han end ingenlunde manglede Sans for dem 
og sympatetisk Forhold til dem. Jeg tror bedst at karakterisere 
hans Forelæsninger som en stor og alsidig dannet Jurists Forelæs- 

ninger over et Omraade af menneskelig Viden, der grænsede nær 
til hans eget, men dog ikke var hans eget. 

Der er to Egenskaber, som Madvig lagde den største Vægt 
paa i Livet saa vel som i Videnskaben, og som han derfor stedse 
anbefalede sine Disciple, det er aandelig Ædruelighed og Besindighed, 
og hvem vilde vel underkende disse Dyders Værd? Men med dem 
alene vilde Verden dog næppe være kommen synderlig langt, og t 
naar jeg skal nævne et Punkt, hvor Madvigs store Retfærdigheds- 
følelse og Stræben efter alsidig Hensyntagen ikke fuldt slog til, 
saa er det ved Værdsættelsen af de Aandsfænomener, hvor Be- 
gejstring og Dristighed har spillet Hovedrollen. Her var en Be- 
grænsning i Madvigs Natur, som gjorde hans Syn paa Livet og 
Udviklingen noget utrit og ensidigt. Han forstod ikke tilfulde, at 
Lidenskab og Hensynsløshed er bevægende Kræfter, som ikke 
kunne undværes, og at den rolige Afklaring, som han elskede saa 
højt, har Gæringens Uro til sin nødvendige Forudsætning. Med 
denne Begrænsning i sin Synskreds er det ikke til at undres over, 
at Madvig kom til at staa helt uforstaaende og afvisende overfor 
det vel mærkeligste Fænomen, som i vor Tid er fremkommet her i 
Danmark, nemlig den Grundtvigske Folkeoplysningsbevægelse. I 
denne Bevægelse saå Madvig næppe andet end Udslaget af en 
uklar Følelse og en tøjlesløs Fantasi, og han anede ikke, at det 
nye og besynderlige og uregelrette, som her brød frem, under 
besindig Ledelse kunde blive en Foryngelsens Kilde for vort hele 
fortørrede Skolevæsen, baade det høje og det lave. 

Imidlertid gik Aarene hen under rastløst Arbejde i Viden- 
skabens og Statens Tjæneste, og Madvig var efterhaanden bleven 
en gammel Mand. Hans Syn, der fra Ungdommen af havde været 
mindre stærkt, og som i Aarene nærmest efter hans Tilbagevenden 
til Universitetet havde lidt en betydelig Svækkelse, aftog nu i en 
saadan Grad, at han ganske udelukkedes fra at læse og skrive. 
Denne tunge Tilskikkelse bar han med stor Mildhed og Resig- 
nation; han havde, som han en Gang for mange Aar siden 
ytrede til mig, af Naturen faaet et lykkeligt Sind. Det var i disse 
Aar, at Universitetet skulde fejre Festen for sin 400aarige Bestaaen. 
Kollegerne havde bevæget ham til ikke at trække sig tilbage fra 
sin akademiske Stilling før efter Festens Afholdelse; ti ingen 
kunde ved en saadan Lejlighed repræsentere Universitetet som han, 
Landsmænd og Fremmede bøjede sig med samme Ærbødighed for 
dette Navn. Ingen dansk Videnskabsmand har i dette Aarhundrede 

besiddet en saa ubestridt Autoritet, en saa almindelig og grund- 
fæstet Anseelse. Han udførte som bekendt det ham betroede 
anstrængende Hverv med en Kraft og en Værdighed, som gjorde 
et uudsletteligt Indtryk paa alle Deltagerne i Festen. Derpaa trak 
han sig tilbage til Privatlivet, men ikke til blødagtig Hvile og 
Uvirksomhed. Der var i Madvigs Natur en Trang til at se ud 
over den enkelte Videnskabs Grænser, til at samle Tilværelsens 
Fænomener i en Totalanskuelse og forfølge Problemerne til deres 
sidste Grund. Allerede for mange Aar siden har han ytret, at 
han kunde have stor Lyst til i længere Tid at fordybe sig i 
Naturvidenskabernes Studium. Det blev dog først i den høje 
Alder, at der ret forundtes ham Tid og Ro til saadanne videre 
Udflugter paa fjærnere liggende Videnskabers Omraade, og det 
blev da navnlig Filosofien, som han ivrigt syslede med, idet han 
lod sig forelæse de betydeligste nyere Filosofers Arbejder, ja 
endog dikterede Udkast til et Skrift om det store Grundproblem, 
Forholdet mellem Væren og Erkendelse. Blandt nyere danske 
Filosofer sympatiserede han i særlig Grad ined Brøchner og 
Høffding. 

Men endnu havde Madvig indenfor sin specielle Videnskabs 
Omraade et Arbejde at udføre, som vistnok maa regnes for hans 
største Daad og i kommende Tider vil være den sikreste Grund- 
vold for hans Hæder. Det er det Skrift om den romerske Stats 
Forfatning og Forvaltning, som han i sit 77de og 78de Aar udgav 
i to store Bind. Her er Æmnet i sig selv stort og betydningsfuldt 
(saa vist som Romerfolket i lange Tider var det Verdenshistorien 
bærende Folk), og der er den skønneste Harmoni mellem Æmnets 
Beskaffenhed og Forfatterens naturlige Anlæg, og 50 Aars Under- 
søgelser og atter og atter fornyede Prøvelser danne det grund- 
murede Fundament, hvorpaa Fremstillingen hviler. Men kun den, 
der ved egne Studier paa dette Omraade kender Overleveringens 
spredte og brudstykkeagtige Karakter og de mange Tvivl, som 
den giver Anledning til, og som den nyere Videnskabs Gisninger 
og Konstruktioner hyppigt kun have gjort endnu dunklere, vil til- 
fulde kunne vurdere den Kraft og det Mod, som Madvig har lagt 
for Dagen ved langt hinsides »Støvets Aar« at give sig i Lag 
med en saadan Opgave og løse den saaledes, som han har løst 
den. I Sandhed den danske Videnskabs Historie har næppe 
smukkere Blad at fremvise end det, hvorpaa den har indtegnet 

dette Storværk af en gammel blind Mand. Derpaa fulgte i 1884 
og 1885 Udarbejdelsen af de Livserindringer, som disse Linjer 
gærne vilde henlede Opmærksomheden paa, derpaa i Slutningen 
af 1886 et lille politisk Lejlighedsskrift, som des værre kun blev 
udsendt til en ganske snæver Kreds, og derpaa kom Døden 
hurtig og smertefri, og Livet udsluktes, uden at Svaghed og 
Affældighed havde formørket denne sjældne Aands Klarhed eller 
kølnet dette milde og rene Hjærtes Varme. 



V. Pixgel. 




Haanden paa Btystet. 



En kunsthistorisk Studie. 

The proper study of mankintl is man. 

(Sluttet.) 



Haanden paa Brystet er Udtryk for at lægge sig noget paa 
Hjærte, at modtage en Indskydelse, en Lærdom, Tilskyndelse, For- 
maning, Kaldelse, Befaling el. desl. I denne Betydning kan den 
være aldeles uvilkaarlig og fri for ethvert Hensyn til, om den 
bliver set eller ikke; men den kan ogsaa være mere eller mindre 
demonstrativ, bestemt til at andre skulle se den og modtage den 
som en Forsikring om Modtagelsen. 

Jeg vil anføre et Par Tilfælde, hvori det uvilkaarlige i 
Bevægelsen er ejendommelig og smukt fremhævet derved, at den 
Person, som modtager Kaldelsen eller Lærdommen (og lægger 
Haanden paa Brystet), vender Ryggen til den, fra hvem den ud- 
gaar. Rembrandt har paa et aandfuldt Maleri (i Louvre) fremstillet 
Matthæus skrivende sit Evangelium. Englen, som indgiver ham, 
hvad han skal skrive, staar bagved ham, lægger Haanden sagte 
paa hans Skulder og hvisker noget i Øret paa ham. Evangelisten 
ser altsaa ikke Englen, men stirrer lige fremad, bevæget lyttende; 
han holder den højre Haand med Pennen foreløbig i Ro og lægger 
venstre Haand paa Brystet. Rembrandt har næppe vidst, at 
Ghiberti to hundrede Aar tidligere paa sit Relief af Evangelisten 
Marcus med Løven paa den nordre Bronzedør af Baptisteriet i 
Florents havde taget Motivet paa en ganske overensstemmende 
Maade. En Nutids-Maler (E. J. Laurent), som paa Salonen i Paris 
1885 havde udstillet et smukt Billede af Marias Bebudelse, havde 
haft den for dette Æmne vistnok nye og originale Idé at lade 
Englen svæve bagved Maria, saa at hun hører Bebudelsens Ord 

som en Aanderøst. Hun har rejst sig fra sit Haandarbejde og 
staar dybt greben af det, hun hører, idet hun trykker Haanden 
ind imod sit bankende Hjærte. At Maria ved Bebudelsen lægger 
Haanden paa Brystet eller begge Hænder krydsvis over det, er 
ellers gentaget Hundreder af Gange i ældre og nyere kristelig 
Kunst; men hvor hun ser Englen lige for sig, faar det let en ren 
rituel Betydning af Hylding og Andagt. Saaledes som Laurent 
havde taget Motivet, var der ligesom kommet friskt Blod i det, en 
vis umiddelbart følt psykologisk Sandhed. 

Omvendt have vi hos Rafael et mærkeligt Eksempel paa, 
at den, som modtager Lærdommen og lægger sig den paa Hjærte, 
staar bagved den, af hvem han modtager den, og altsaa ikke ses 
af ham : ogsaa her bliver altsaa den modtagendes Bevægelse ensom, 
ikke demonstrativ. Det er paa »Skolen i Athene I Forgrunden 
sidder som bekendt Pythagoras og skriver; bag ham bøjer en 
Mand med Turban paa Hovedet sig frem og ser over hans Skulder: 
han er lutter Ærefrygt og Beundring og lægger Haanden paa 
Brystet. Det skal vel forestille en Orientaler; men i hans Forhold 
til Oldtidens Visdom er der noget ligesom symbolsk for Rafaels 
eget Sarafund og Tidsalder, for den italienske Renæssance. Hjærtet 
glødede af Begejstring for Oldtidens Literatur, man troede paa 
den og hyldede den med religiøs Ærefrygt; men man forstod den 
ikke klart og objektivt: den var foreløbig noget, som var mere 
for Hjærtet end for Hovedet. Hvis man ret havde opfattet Old- 
tiden med Intelligensen, Tanken, saa havde det været betegnet 
ved en Bevægelse af Haanden til Øjenbrynet eller til Læben. 

Af Claude le Févre findes i Louvre et ret smukt Maleri, 
»En Lærer og hans Elev«: Den ældre taler til den yngre, som 
lægger Haanden paa Brystet. Man kan af denne Bevægelse slutte, 
hvad ogsaa begge Figurernes Udtryk bekræfter, at der ikke her er 
Tale om Undervisning f. Eks. i Grammatik eller Matematik, men 
om en moralsk Formaning eller Irettesættelse. Ligesaa i Eustache 
le Sueurs Maleri af den gamle Tobias, som giver sin Søn Forman- 
inger angaaende den forestaaende Rejse. Ret kuriøst er det, at 
Guido Reni i et allegorisk Maleri (i Louvre), som forestiller »Tegn- 
ingen« (som en ung Mand) og »Koloriten« (som en ung Kvinde), 
lader denne sidste lægge Haanden paa Brystet: det vil sige, at 
Koloriten underordner sig Tegningens Anvisninger og anerkender 
den som sin ledende Mester. Le dessin, c'est la probité de Vart, 
som Ingres sagde. 

I de sidstnævnte Eksempler er Bevægelsen allerede bleven 
demonstrativ. Som saadan faar den en næsten pantomimisk 
Betydning som vedtaget Tegn for Modtagelsen af en Befaling fra 
en overordnet, særlig Kongen. Kong Ludvig den trettende havde 
befalet Opførelsen af le pont au change; men først efter hans Død 
udførte hans Enke, Dronning Anna af Østerrig, Værket under 
Sønnens, Ludvig den fjortendes, Mindreaarighed. Paa Bronce- 
monumentet paa Broen, meget smukt udført af Simon Guillain 
(1648, nu i Louvre), ser man Ludvig den trettende, der giver 
Dronningen det Paalæg at lade Broen bygge. Hun staar til den 
anden Side og ser hen til sin kongelige Ægtefælle, imponeret af 
hans strænge Bud, idet hun lægger Haanden paa Brystet. Det er 
et Løfte, en personlig Forpligtelse: hun stiller sin Person, som 
hun lægger sin Haand paa, i Borgen for, at Befalingen skal blive 
udført. 

Som Modtagelsesbevis forekommer Bevægelsen ej alene, 
hvor Talen er om en Befaling, men ogsaa om en Velgerning, en 
Naadesbevisning , f. Eks. hvor en knælende Herre modtager et 
Ordenstegn af Kongen (J. B. van Loo's Maleri af Indstiftelsen af 
Hellig- Aands-Ordenen, i Louvre). Derfor er den ogsaa et meget 
almindeligt Udtryk for Taknemmelighed: den forekommer i 
denne Betydning f. Eks. flere Gange paa den berømte Robbia- 
Frise af de 7 Barmhjertighedsgerninger paa Hospitalet i Pistoja. 
Man kender baade fra Livet og fra Billedkunsten Eksempler paa, 
at en Herre eller en Dame, der har sunget en Sang eller givet 
en lignende Præstation tilbedste og modtager sit fortjænte Bifald 
af Publikum, besvarer det ved en yndig Bøjning og ved at lægge 
Haanden paa Hjærtet. Motivet kan saaledes synke ned til at faa 
Betydning næsten blot af Hilsen, dog af en lidt mere højtidelig 
Natur end de almindelige. 

Det er bestandig, som allerede fremhævet, den, der føler 
sig som den underordnede, der lægger Haanden paa Brystet lige 
overfor den overordnede. Selv hvor Virtuosen hyldes og kranses 
af Publikum, anerkender han alligevel Publikums Dommerhøjhed 
og bøjer sig for den. I de nys anførte Tilfælde var den under- 
ordnede den passive og modtagende, og den overordnede den, 
som havde Udspillet. Men Bevægelsen fra den underordnedes 
Side kan ogsaa forekomme mere aktiv, netop som en personlig 
og frivillig Erklæring om, at man føler sig som den underordnede, 
derfor som en Loyalitetserklæring, et Troskabsløfte, en 

Tilskueren. 1887. 39 

Hyld in g. Saaledes er den anvendt utallige Gange i det moderne 
Monarkis klassiske Tider i det 17de og 18de Aarhundrede og er 
overordentlig betegnende for hin Tidsalders Opfattelse af det under- 
saatlige Forhold til Kongen, der ikke var ligt med Slavens Forhold 
til Herren, men beroede paa Undersaattens Følelse af, at han 
var en Personlighed, Paa Rubens's Maleri af »Frankrig«, som 
overrækker Maria af Medicis Rigsæblet, lægger »Frankrig« Haanden 
paa Brystet; det samme gør hun paa Nic. Coustous' Relief fra 
1693, hvor Apollo viser hende Ludvig den fjortendes Billede. 

Om Wiedewelts ædle Statue af Troskaben paa Frihedsstøtten 
paa Vesterbro sang Oehlenschlæger , efter at Kunstneren havde 
druknet sig i Sortesøen: 



Troskab græder, 

Klædt i hvide Marmorklæder, 

Kold og bleg, den ranke, hulde Mø. 

Haand paa Brystet, 

Aldrig, aldrig trøstet 

Stirrer hun hen mod den sorte Sø. 



For Digterens Øjne tog det sig ud, som om Statuen sørgede 
over sin Mesters Død, og han fortolker Haanden paa Brystet som 
Udtryk for Sorg, Hjærtekvide, hvilket den jo ogsaa kan være. 
Men fra Kunstnerens Side er det naturligvis ikke ment saaledes. 
Det er Troskaben mod Kongen, ikke i nogen enkelt Situation 
som en forbigaaende Bevægelse — saaledes som f. Eks. Eckersberg 
har benyttet Motivet i sit Maleri af Bønderne, der hilse paa Kongen 
ved Frihedsstøtten — , men fastholdt som et blivende Symbol 1 ). 
Paa lignende Maade karakteriseres ogsaa hyppig Troen (fides) i 
religiøs Betydning, f. Eks. med meget højtidelig Virkning af Ingres 
i en af hans Kartoner til Glasmalerierne i det Orléans'ske Grav- 
kapel. Man kan vel ogsaa finde Eksempler paa, at allegoriske 
Figurer af »Haabetc eller af »Kærlighedenc lægger Haanden paa 
Brystet; men denne Bevægelse egner sig unægtelig bedre 
for »Troenc 



l ) Paa det LonguevihVske Gravmonument af Franc,ois Anguier (nu i Louvre), 
der i Almindelighed har været Forbilledet for Frihedsstøtten paa Vester- 
bro, staar »Retfærdigheden* (betegnet ved fasces og secures) med Haandeo 
paa Brystet. Hvis dette ikke er rent tankeløst fra Kunstnerens Side, saa 
maa han vel have tænkt paa den personlige Forpligtelse, som ligger i 
Varetagelsen af Dommerkald og Øvrighed. 

Den Haand, som lægges paa Brystet, henviser i alle saadanne 
Tilfælde til noget, som foregaar inde i Brystet, hvor det 
menneskelige Øje ikke trænger hen. Man forestiller sig, at Menneskets 
egentlige og sande Sindelag (»Hjærtensmening«), som 
er hans egen Hemmelighed, hvorom intet andet Menneske har 
umiddelbar Kundskab, findes derinde i den mørke Hulning, og det 
er navnlig symboliseret ved Hjærtet. »Jeg vilde ønske, jeg kendte 
Dit Hjærte«, siger Lady Anna i Shakespeares Richard den tredje 
tvivlraadig til den gaadefulde Richard, da han bejler til hende. 
Man kan ikke se uden paa Brystet, hvordan Hjærtet er: kunde 
man blot faa det frem for Dagens Lys! Derfor er Hjærtet, i dets 
egen Form, Symbolet for det sande Sindelag. I det sidste Maleri 
i Rækken af Rubens's Billeder af Maria af Medias' Liv ser man 
Forsoningen mellem Dronningen og hendes Søn, Ludvig den trettende. 
Kongen overrækker sin Moder et Hjærte, som til Betegnelse af 
hans Sindelag er brændende, og lægger tillige selv Haanden paa 
Brystet: det er, om man vil, ikke ganske heldig tænkt; men 
Meningen er dog let at forstaa: det brændende Hjærte illustrerer 
aabenlyst, hvorledes Hjærtet inde i hans Bryst er. At Hjærtet 
kommer for Dagen, er Betingelsen for trofast Venskab. Cicero 
siger (Lælius 26): »I Venskab er intet sikkert og paalideligt, med 
mindre den ene Ven ser den andens Bryst aabent og viser sit 
eget.« Det er aabenbart dette Udsagn, som — for øvrigt yderst 
smagløst — er oversat i det plastiske Sprog i Pietro Paolo Olivieri's 
Statue af »Venskabet« i Louvre (det 16de Aarhundrede). Det er 
en nøgen kvindelig Figur med et stort aabent Saar i venstre Side 
af Brystet: det ser ud som om Huden var borte paa et stort 
Stykke — men man ser des værre alligevel ikke ind i Hulningen. 
Med højre Haands Fingerspidser skyder hun Saarets Rande til 
Side for at vise det »aabne Hjærte«. Det er en ganske særegen 
Variation af Motivet: Haanden paa Brystet. 

I Henhold" til en saadan Tankegang faar dette Motiv over- 
hovedet Betydningen af, at Hjærtet er uden Svig, og bliver derved, 
som bekendt, et meget almindeligt Udtryk for Bekræftelse og 
Forsikring, ja giver, naar det ledsager et Udsagn, dette næsten 
Karakteren af en Ed (»Haanden paa Hjærtet!«). 

Det følger vel af Sagens Natur, at naar en Gestus skal 
have en bestemt bindende Betydning som Ed, da maa den kun 
anvendes i religiøs Betydning. Dette er efter kristelig Skik Til- 
fældet med de tre oprakte Fingre, som man f. Eks. kan se det 

paa Terborchs berømte lille Maleri af Fredsslutningen i Munster 
1648 (i National-Gallery i London). En Gestus derimod, som har 
en saa lang Række Betydninger som Haanden paa Brystet, og 
som bl. a. kan være rent uvilkaarlig, kan ikke have nogen rets- 
gyldig Betydning som Sværgen. Ikke des mindre forekommer denne 
Gestus som en meget højtidelig Bekræftelse og spiller en stor 
Rolle i ældre Billeder, som forestille Afslutning af Traktater og 
desl. (Et Maleri af Ratifikationen af en Traktat mellem England, 
Spanien og Østerrig, af Marcus Gherardts i National-Portræt-Gallery, 
London; et Broncerelief af en Fredsslutning fra Martin Desjardins 
Monument over Ludvig XIV, nu i Louvre). Blandt Kunstnere fra 
vort Aarhundrede har E. de Biéfve ikke forsømt at benytte den i 
sit bekendte store Maleri af den nederlandske Adels Gompromis 
1565. I Louis Davids store paabegyndte Komposition af Eden i 
Boldthuset (20de Juni 1789) forekommer en Figur, som i den 
voldsomste revolutionære Entusiasme slaar sig med begge Hænder 
for Brystet. Her kommer atter det patetiske i Bevægelsen over- 
vejende frem : Personen føler den moralske Begejstring , der raser 
i hans Bryst, som en Lidelse, et indre Oprør. Dette Motiv, saa 
vel som alle de andre paa det samme Maleri, har en meget forskellig 
Karakter fra den paalidelige, bevidste Ro, som maa herske under 
Aflægningen af en Ed, naar vi skulle have nogen Tillid til den. 
Det er Skikkelser, hvis Sjæle hvirvles af en Orkan. 

Naturligvis bliver Formen for den personlige Forsikring 
den samme, hvad enten Forsikringen efter sit Indhold er sand- 
færdig eller ikke: Usandheden tager Sandhedens Maske. Paa et 
godt Maleri af Lenain (i Louvre) ser man Apostelen Peter, som 
fornægter Jesus: da Tjænestepigen beskylder ham for at have 
været i Følge med den fængslede Galilæer, lægger han Haanden 
paa Brystet og forsikrer, at det ikke er sandt. Der staar jo ogsaa 
i Evangeliet, at Peter ikke alene fornægtede sin Mester, men svor 
paa sin Fornægtelse. Med dæmonisk gribende Magt virker Motivet 
i Luca Signorellis Figur af Antichristen, som prædiker i Dagene før 
Verdens Ende (Freskerne i Orvieto). Det er Løgne-Profeten, som 
i Skikkelse ligner Kristus og gør forfalskede Efterligninger af 
hans Gerninger og hans Taler. Djævlen staar ved hans Side og 
hvisker ham i Øret, hvad han skal sige, og han lægger Haanden 
paa Brystet og forsikrer Folket om, at han er den ægte. Men 
hvis han var den ægte, vilde han netop ikke lægge Haanden paa 
Brystet : det er en Bevægelse, som meget lidt egner sig for Kristus 

som Prædikant, og som overhovedet sjældent vil findes i nogen 
Fremstilling af hans Person. Bedst passer den, hvor han ydmyger 
sig for andre, som hvor han modtager Daaben af Johannes (Sanso- 
vinos Bronzegruppe paa Baptisteriet i Florents) eller ved Fod- 
vaskningen. 



Det religiøse Liv, Forholdet til Guddommen, udtrykker sig 
i samme Former som det verdslige, Forholdet til Menneskene, og 
kan kun hæve sig over dette ved en forskellig Grad af Styrke og 
Inderlighed. Vi have allerede set, at f. Eks. den religiøse Tro 
lige saa vel som den politiske Troskab udtrykker sig ved at lægge 
Haanden paa Brystet. Overfører man det, som i verdslig Betyd- 
ning er en Loyalitetserklæring eller Hyldingsed, paa det religiøse 
Omraade, kommer det til at svare til Bekendelse. Dette er i 
den kristelige Kunst en af de aller hyppigste Betydninger af 
Haanden paa Brystet. Et Eksempel har man i Caspar de Crayers 
Maleri (i Galleriet i Bryssel) af den hellige Huberts Omvendelse: 
Paa sin Jagt gennem Skoven ser Hubert den underfulde Hjort 
med Krusifikset mellem Takkerne staaende lige overfor sig: han 
bøjer Knæ og lægger Haanden paa Brystet, bekendende Troen 
paa den korsfæstede. Hvad der her fremtræder som Udtryk for 
en øjeblikkelig Sjælsbe vægelse , finder man som mere fastslaaet 
Tegn i en rent utallig Mængde Figurer, saa vel i Plastik som i 
Maleri, af Kristendommens Bekendere, især Kirkens Helgener, 
fremstillede enten enkeltvis eller lige overfor Guddommen i synlig 
Skikkelse (Smukke Eksempler: Rafaels Halvfigur af den heil. 
Katharina af Alexandria, i National-Gallery i London; Alonso 
Canos Halvfigur af den heil. Agnes, i Berlin) 1 ). 

I denne Betydning kunne vi følge Motivet længere tilbage i 
den kristelige Kunsts Historie end i nogen anden; den byzantinske 



1 ) Et særegent og dejligt Eksempel er Rafaels Figur af Apostlen Johannes paa 
Billedet af den heil. Gæcilia i Bologna. Idet han horer Englesangen fra 
oven, søger hans Blik til Augustin, der staar lige overfor ham: „hører 
du, det er dette, hvorom vi have talt 14 . „Han lægger sin venstre Haand 
paa Brystet som med en bekræftende Gestus og tillige som én, der selv 
føler sit Hjærte brænde i sig." Saaledes har jeg beskrevet Motivet i 
denne Figur (se „Billedkunst", S. 137). længe før jeg tænkte paa nogen 
almindelig Behandling af det. 

romanske, gotiske Kunst frembyder Eksempler. I de ældste af 
disse, de byzantinske eller romanske, er Personens Udtryk af 
Andagt eller Bekendelse hyppig alene givet ved denne Haand- 
bevægelse, medens Figuren ellers ikke kommer ud af sin strænge, 
endog stive Holdning. Tidsalderen var endnu hildet i hendøende 
antike Traditioner og fattig paa nye, selvstændige Udtryksmidler: 
den maatte lade sig nøje med denne Haand paa Brystet til en 
Antydning af, at Personerne tog sig det guddommelige til Hjærte, 
tog det med personlig Bekymring og Alvor. Jo mere Motivet 
saaledes skal tale for sig selv uden ellers at støttes ved noget 
gennemført Udtryk i Figurens Bevægelse, Mine, Blik, des mere 
kan det blive utydeligt, saa at man maa være meget varsom med 
Opfattelsen af det: undertiden kan det vel være utvivlsomt, at 
Meningen er den, at Personen lægger Haanden paa Brystet; men 
undertiden er det ogsaa uklart, om Haanden ikke blot tilfældig 
ses foran Brystet 1 ). Efterhaanden udvikler Kunsten sig da til at 
gennemføre Udtrykket i hele Skikkelsen, saaledes at Haanden paa 
Hjærtet bliver Toppunktet, det mest fremspringende Træk af al 
Skikkelsens Veltalenhed. Denne gaar hyppig i stærkt patetisk 
Retning, saa at Udtrykket af religiøs Bekendelse gaar over i Ud- 
trykket af Hjærtets brændende Længsel. I denne Aand er særlig 
den hellige Franciscus af Assisi fremstillet mangfoldige Gange 
med Haanden paa Brystet (f. Eks. af Correggio, i »Madonna di 
S. Francesco«). Den religiøse Sentimentalitets Bølge stiger saa 



') Paa det bekendte byzantinske Elfenbens-Relief fra det 10de Aarh. i Cluny- 
Museet i Paris, som forestiller Kristus, staaende midt imellem Kej*er 
Otto den anden og Kejserinde Theophano, læggende Hænderne paa deres 
Hoveder, lægge begge den højre Haand fladt paa Brystet (Ægtheden 
har med Urette været bestridt). Eftersom alle tre Figurer ses lige forfra, 
kommer Haanden foran Brystet paa den ene af Sidefigurerne (TheophaDo) 
til at pege bort fra Kristus med Fingrene: saa meget rimeligere er det 
at Haanden her virkelig lægges paa Brystet som Udtryk for Andagt of 
Bekendelse. Men paa et meget overensstemmende og næsten samtidigt 
Elfenbens-Relief af den græske Kejser Romanos IV og Kejserinde Eudokia 
række disse hver fra sin Side begge Hænder saaledes frem imod Kristus, 
at den ene af dem — paa Romanos den højre, paa Eudokia den venstre - 
ses fladt udstrakt foran Brystet. Der er del — ogsaa efter Analogier med 
andre byzantinske Værker — i det mindste usandsynligt, at Meningen skulde 
være den. at Haanden lagdes paa Brystet. — Den Slags Tilfælde fore- 
kommer tit. — Blandt romanske Eksempler skal jeg særlig minde om fem 
Figurer paa Hellig-tre-Kongers-Skrinet i Køln, hvor Meningen er utvivlsom- 

bestandig højere indtil ind i det 17de, henimod det 18de Aar- 
hundrede. Som et Eksempel, der har forekommet mig at betegne 
Kulminationen i denne Retning, skal jeg anføre en lille malet 
Træfigur af udmærket spansk Kunst, i Kensington-Museet, fore- 
stillende den hellige Franciscus Xavier, en ung gejstlig Mand i 
lang sort Dragt. Han staar med Hovedet bøjet halvt lidelsesfuldt 
til Siden og trykker begge Hænderne ind imod Brystet, den ene 
lidt højere oppe end den anden, som om han pintes svarligen i 
sit Bryst af den søde, himmelske Smerte. 

I denne Figur, saa vel som i andre, vi tidligere have anført, 
fremtræder Motivet forstærket derved, at begge Hænder lægges 
paa Brystet. Dette er ikke ganske det samme som at Hænderne 
lægges kryds vis, eller nøjagtigere: Underarmene krydsvis og 
Hænderne fladt ind mod Brystet, en Gestus, som har en mere 
bestemt rituel Karakter og næppe nogensinde forekommer som et 
rent uvilkaarligt Udtryk for Følelsen, saaledes som det kan være 
Tilfældet med den enkelte Haands eller begge Hænders simple 
Bevægelse mod Brystet. Saa vidt jeg har bemærket, optræder de 
krydsvis lagte Hænder historisk først noget senere i den kristelige 
Kunst, fra det 13de Aarhundrede af, og vedligeholde sig da i 
Kunstens hele senere Historie, men aldeles overvejende i kristelig- 
religiøs Betydning som en ren Andagtsbe vægelse med lignende 
Betydning som de foldede, sammenlagte, Hænder, men med en 
særegen storartet Højtidelighed. Hvor de en Gang imellem fore- 
findes paa mytologiske Omraader, som i Rafaels Figur af Psyche, 
der føres til Olympen af Merkur, have de dog en Betydning af 
Andagt, der tydelig er overført fra Kristendommen. Denne Gestus 
er især anvendt i saadanne Skikkelser som Maria, der modtager 
Bebudelsens Engel, eller Kongerne, der knæle foran Kristus's 
Krybbe. Paa Riberas ypperlige Maleri i Louvre af Hyrdernes Til- 
bedelse ser man en Hyrde, som lægger Hænderne foldede sammen, 
en anden, som lægger en Haand paa Brystet, en tredje, som lægger 
Hænderne krydsvis over Brystet: her have alle tre Bevægelser en 
simpel Betydning af Andagt, uden at der er gjort synderlig For- 
skel paa dem. 

Om denne Læggen Hænderne krydsvis muligvis skulde være 
overført til Europas Kristne fra ueuropæiske, orientalske Folk, 
maa jeg overlade til andre at undersøge, saa meget mere som 
Undersøgelsen paa Grund af Orientalernes store Mangel paa Billed- 

kunst falder udenfor Kunsthistoriens Oraraade. At Motivet paa 
en vis Maade genfindes i Oldtidens Kunst, særlig i den ægyptiske, 
skal andensteds blive omtalt. 



Paa Gravmælerne fremstillede man allerede tidlig i Middel- 
alderen de virkelige og samtidige Individer med mere eller mindre 
Tilnærmelse til Portrætlighed. Da denne Art af Kunstværker 
hører hjemme paa kirkelig Grund, finde vi ogsaa i de liggende 
Gravfigurer de sædvanlige Andagtsbevægelser, i Reglen de foldede, 
sammenlagte Hænder, men en Gang imellem ogsaa Hænderne kors- 
lagte over Brystet eller en enkelt Haand paa Brystet (saaledes 
Constance d'Arles fra anden Halvdel af det 13de Aarh., i S. Denis). 
Det egentlige Portrætbillede som selvstændig og verdslig Kunst- 
art, navnlig det private Portræt, Husportrætet. som man 
kunde 'kalde det, fremtræder først fra det 15de Aarhundrede af, 
med to omtrent samtidige Begyndelser, i Nederlandene og i Italien, 
og har siden den Tid uafbrudt været en af Billedkunstens vigtigste 
Forgreninger. Det har i den en særlig Interesse at studere An- 
vendelsen af Haanden paa Brystet. 

I de ældste Portrætbilleder, de fra det 15de Aar- 
hundrede, hører dette Motiv aldeles ikke hjemme. Dertil 
høre de fortrinlige Portræter af gammel nederlandsk Malerkunst 
(f. Eks. af van Eyck, Memling, og som en Overgang til de italienske, 
Antonello da Messina) eller af den ældre italienske Renæssance, 
saa vel i Skulptur som i Malerkunst. Dette beroede jo ikke paa, 
at man ikke skulde have været fuldkomment fortrolig med Motivet: 
man anvendte det ogsaa ved Portræt figur er, individuelle, virke- 
lige, samtidige Skikkelser, der indførtes i historiske Billeder som 
fromme Betragtere af hellige Optrin, f. Eks. Nadveren eller Passions- 
scener (Donatoren, Kunstneren selv), eller ved Personer, som 
stededes for Madonnas Aasyn. Det følger ligefrem af, hvad vi 
ovenfor have meddelt om Motivets Anvendelse i religiøs Betydning. 
Men hvor Personen fremstilledes alene 1 ), hvor Kunstværket kun 



') Mærkeligt er et meget tidlig forekommende Eksempel paa et Portræt med 
Haanden paa Brystet , saa meget mere som det netop er et Portræt af 
den Mand, der fremfor nogen anden har givet den senere Middelalder? 
og Renaissancetidens religiøse Folelse dens Retning og ligesom har ind 

handlede om ham, der vilde Haanden paa Brystet gøre et mere 
personlig fordringsfuldt, selvbevidst demonstrerende Indtryk, som 
Tidsalderen endnu var for naiv og for jævn til at godkende. 

Hvor Talen er om Portræter, er der særlig Opfordring til 
at gøre Forskel mellem saadanne Tilfælde, hvor Haanden ses 
foran Brystet i Følge et rent udvortes Arrangement og det 
betydningsfulde Motiv, hvorom vi tale. Er det et Brystbillede, 
kan Kunstneren ønske paa en eller anden Maade at faa Haanden 
med for at gøre Indtrykket af Billedet rigere. De gammel-neder- 
landske Malere, Jan van Eyck og hans Efterfølgere, lade gærne 
Personen lægge Hænderne, den ene over den anden, paa en Brystning 
eller en Vindueskarm foran sig ; andre lade Personen foran Brystet 
holde et Papir med hans Navn el. desl. eller med Haanden omfatte 
noget af Klædedragten eller lege med en nedhængende Snor eller 
Kvast 1 ). En smuk Kvindebuste i Florents (Bargello) af Andrea 
Verocchio holder begge Armene foran Livet, saaledes at den ene 
Haand virkelig ligger paa Brystet; men den hviler over en Blomster- 
buket, som den tjæner til at fastholde, hvilket giver Motivet en 
rent anden og naivere Mening, end hvis Haanden laa umiddelbart 
paa Brystet. Desuden: jo mere Personen er fremstillet alene og 
ude af al Handling, kan jo baade han og Kunstneren føle en vis 
Forlegenhed med at faa Hænderne anbragte: det er dette, som 
bringer Herrer i det moderne Liv — og des værre ogsaa i den 
moderne Kunst — til at stikke Haanden indenfor Vesten, Fingrene 



viet den moderne * Inderlighed 11 , nemlig Frans af Assisi. Det er en 
al Fresco malet Figur i Sacro speco i Subiaco, udført 1228, to Aar 
efter Frans's Død og endnu før hans Kanonisation, som fandt Sted samme 
Aar. Dog maa det erindres, at Frans straks galdt som Folkehelgen. 
Det er afbildet bl. a. i Henry Thodes Bog: Franz von Assisi (Berlin 
1885) p. 81. Vel er Betydningen af Haandbevægelsen her — som sæd- 
vanligt i saa gammel Kunst — ikke ganske utvivlsom, fordi Figurens 
hele Mimik ellers er saa stiv og tilbageholden; den kan ogsaa opfattes 
som talende; men det er dog vistnok naturligst at forstaa den som 
Udtryk for Bekendelse. 
1 ) Desuden allehaande mere specielle Motiver, der maa antages at have 
særegne Foranledninger. I National- Portrait-Gallery i London findes et 
gammelt Brystbillede af Kong Richard den tredje, fra Slutningen af det 
15de Aarh. Han holder højre Haand foran Brystet med Fingrene bukkede 
om Kjole-Opslaget; med venstre Haand tager han en Ring af hojre Lille- 
finger (eller sætter den paa). 

ind mellem Knapperne, eller endog Hænderne i Bukselommerne — 
et Sted skal man jo nemlig gøre af dem. Saadanne uægte, fra For- 
legenhed stammende Motiver, som man for øvrigt ogsaa træffer i 
den antike, romerske Portrætkunst, kendes dog i de fleste Til- 
fælde let fra de virkelige »Motivere, dem som bero paa en Til- 
skyndelse indefra. 

Undertiden, og netop mest i den ældre Periode, kan det 
dog være vanskeligt nok at gøre Forskellen. Albrecht Durers 
bekendte Selvportræt fra Aar 1500 i Pinakoteket i Munchen har 
den ene Haand paa Brystet; jeg er tilbøjelig til heri at se et Træk 
af den uforlignelig naive Selvforgudelse, som overhovedet er Aanden 
i dette Portræt; men det fremtræder alligevel her uendelig mere 
tilbageholdent og forsigtig end i det syttende Aarhundredes Por- 
træter. Vist er det, at Motivet endnu ikke kan siges at høre 
egentlig hjemme i Portræterne fra Renæssanceperiodens Guldalder, 
hverken i Leonardo da Vincis, Rafaels og Titians eller i Durers 
og Holbeins. Jeg har gennemgaaet et tilstrækkelig stort Materiale 
med Hensyn til denne Sag til at kunne udtale dette som Regel; 
men unægtelig begynder allerede nu Undtagelserne at dukke frem. 
Paa en egen Maade forholder det sig med enkelte Billeder af 
Rafael og Titian af kvindelige Skønheder, i hvilke Armenes og 
Hændernes Linjer ere samlede foran Brystet. I Rafaels bekendte 
saakaldte »Fornarina«-Portræt i Palazzo Barberini i Rom er der 
i den Maade, hvorpaa Haanden berører Brystet, vistnok et Udtryk 
for erotisk Hengivelse. Men i Hovedsagen falde disse Billeder ind 
under en ganske anden Betragtning, idet Motivet her nærmere er 
i Slægt med den medicæiske Venus's end med den øvrige moderne 
Kunst. Jeg forbeholder mig andensteds at udvikle Motivet i denne 
Betydning. 

I tydelig og moderne Mening forekommer Haanden 
paa Brystet i Portræt billeder først hen imod Midten af 
det 16de Aarhundrede, men spiller fra den Tid af en større 
og større Rolle. 

Saa vidt som jeg har set, optræder Motivet i den itali- 
enske Kunst tidlig med rent verdslig Karakter, snarest som et 
Tegn paa Selvfølelse, der dog endnu foreløbig er meget dæmpet 
udtrykt. Saaledes f. Eks. i to smaa venetianske, modellerede og 
farvede Voksreliefer, omtrent fra Midten af Aarhundredet, i Louvre: 
det ene er et Dameportræt, det andet (fra den Davillierske Samling) 
et Herreportræt; omtrent fra samme Tid det Pontormo tilskrevne, 

smukke Herreportræt i National Gallery i London. En af de 
Malere, som tidligst har optaget det i Portrætbilleder, er Lorenzo 
Lotto, Maleren med den fine, nervøse Følelse: af ham finder man 
f. Eks. i Palazzo Doria i Rom et Portræt af en Dommer, der 
lægger venstre Haand paa Brystet som et Udtryk for den samme 
skrupuløse Ansvarsfølelse og Samvittighed, der udtaler sig i Minen. 
Det er ogsaa uden Tvivl Lorenzo Lotto, som har malet det ud- 
mærkede Portræt i Belvedere-Galleriet i Wien, som dér tilskrives 
Correggio; det forestiller, saa vidt man kan se, en Guldsmed; og 
Meningen med den højre Haand, som han lægger paa Brystet, 
synes at være en lignende som i Dommerportrætet: en Erklæring, 
han giver om sin egen Retskaffenhed, at hans Guld er rent og purt. 

I den nederlandske og den øvrige nordiske Kunst fra 
det 16de Aarhundrede skønner man tydeligere, hvorledes Motivet 
oprindelig udvikler sig af kirkelig Skik, som Udtryk for religiøs 
Bekendelse, hvilket ikke er at undres over paa en Tid, da den 
religiøse Bekendelse var Livets mest brændende Spørgsmaal. 
Tidligere, i det 15de Aarhundrede, havde det været Regel, at 
enkelte Personer eller en Familjes eller Korporations Medlemmer 
fremstilledes knælende for Guddommen, alle med foldede, 
sammenlagte Hænder. Denne Skik vedligeholder sig endnu 
til langt senere Tider. Men i Løbet af det 16de Aarhundrede 
finde vi i Familjeportræter, der maledes som Fløjbilleder til Alter- 
tavler, at Faderen lægger Haanden paa Brystet, medens Moderen 
og Børnene folde Hænderne. Sa åledes paa Billeder af Antonis 
Mor (?) i Louvre (Coll. Duchatel) og af Martin de Vos i Galleriet 
i Bryssel 1 ). Ligeledes finder man blandt denne Periodes Grav- 
mæler, som forestille Mand og Kone, begge knælende, baade i 
Tyskland og England Eksempler paa, at Manden lægger Haanden 
paa Brystet, Konen folder Hænderne. I et noget senere Portræt- 
billede af en Korporation, der knæler for Madonna (af Caspar de 
Crayer, Galleriet i Bryssel Nr. 273), lægger Formanden Haanden 
paa Brystet, medens de fleste af de andre folde Hænderne. Det 



') Mabuses Brystbillede af en Herre, National-Gallery i London Nr. 656, der 
omtrent er det ældste utvetydige Eksempel, jeg mindes, paa et Portræt 
med Haanden paa Brystet, har, som ogsaa Katalogen fremhæver, tydelig 
nok en kirkelig Karakter, og har formodentlig hørt sammen med mere. — 
Det Siegmund Holbein tilskrevne Dameportræt i samme Galleri, Nr. 722, 
hører ligeledes til de ældste. Det synes at være mere rent verdsligt. 

ses i alle disse Tilfælde tydelig, at Haanden paa Brystet indtræder 
som et Udtryk for, at Personen gør sit eget Jeg gældende fremfor 
de øvrige som den, der har et selvstændigere, mere personligt 
Ansvar, medens den i ældre Tid, i Middelalderen, almindelige 
Andagtsbevægelse, de foldede Hænder, findes mere egnet for dem, 
der underordne sig og følge med. 

Det vilde være for meget at sige, at Haanden paa Brystet 
til nogen Tid har været det almindelige i Portræter: dertil er 
dette Motiv for stærkt og fordringsfuldt. Men man kan med 
Rette sige, at det i Løbet af det 17de og 18de Aarhundrede til 
henimod Revolutionstiden har været meget almindeligt. Der 
er herved ubestridelig noget af en Modesag; endog hos store 
Kunstnere, som Frans Hals eller van Dyck, kan det fremtræde 
saaledes, og de mindre betydelige efterabe Motivet paa en rent 
tankeløs Maade. Men oprindelig er denne Mode opkommet i 
Kraft af en Aandsretning, der har søgt sig sit Udtryk, den er ved- 
ligeholdt i Kraft af denne Grundstemnings Vedvaren og forsvunden 
med dens Ophør. Den faar herved sin store Betydning som 
historisk Symptom, som Gradmaaler for den moderne Tilbøje- 
lighed til at fremhæve sit eget Jeg og dets Følelser og for Sam- 
tidens Villighed til at acceptere denne Fremhævelse. Hvad vi 
lære her af Motivets Anvendelse i Portræterne, stemmer ganske 
med dets Historie i Almindelighed: hvis det var muligt at tilveje- 
bringe en fuldstændig kronologisk Statistik over dets Anvendelse, 
vilde det uden Tvivl vise sig, at det i alle Betydninger florerede 
stærkest i det 17de og Begyndelsen af det 18de Aarhundrede. 

Motivet hører nu ganske hjemme i Portrætet som rent 
verdslig Kunstart: Forbindelsen med det kirkelige og religiøse 
mærker man i alt Fald kun deri, at det særlig hyppig anvendes 
i Portræter af gejstlige Mænd, allermest Prædikanter. Saaledes 
paa mange interessante Gravmæler over Præster fra Quietismens 
Tid i romerske Kirker, hvor den afdødes Portræt er udhugget af 
Marmor i halv Figur, ganske som han stod paa Prædikestolen og 
talte. Et glimrende Eksempel er Ercole Ferrata's Gravmæle over 
Walther Slusius (f 1687) i S. Maria dell' Anima i Rom. Men saa 
hidsig end de forskellige Konfessioner kunde staa mod hinanden, 
saa ere deres Bekendere i hine Tider i alt Fald hinanden lige 
netop deri, at de vare hidsige og at de gærne bekræfte deres Ord 
ved at lægge Haanden paa Brystet, hvilket tyder hen paa en stor 
psykologisk Overensstemmelse tværs over alle dogmatiske Grænse- 

skel. Som Eksempler fra de andre Konfessioner skal jeg minde om 
Rembrandts Portræt af Præsten Eleazar Swalmius (i Suyderhoefs 
Stik), eller om van der Piaas's smukke Portræt af John Milton 
som kristelig Digter (i National-Portrait-Gallery i London). 

Men Motivet er snart lige saa almindeligt blandt rent 
verdslige Personer. Her faar det hyppig en næsten støjende 
deklamatorisk Karakter. Efter sin Natur raaa det snarere kaldes 
sentimentalt end naivt; men det anvendes i denne Periode hyppig 
paa en Maade, som er naiv nok, fordi Personen ved sin Haand- 
bevægelse ligesom gaar i Kaution for sig selv, tilbyder sin egen 
Borgen for, at han er en Mand med Hjærtet paa det rette Sted. 
Dette giver dog aldrig nogen virkelig forøget Sikkerhed ; og under- 
tiden bliver det til en ren Reklame. Fra Begyndelsen af er det 
aabenbart ment i god Tro, og Samtiden kan umulig have haft 
noget at indvende; men vi, der leve et Par Aarhundreder senere, 
blive lidt betænkelige ved at acceptere alle de Veksler, som hin 
Tids Mennesker udstede paa deres egen Valuta. 

De forskellige Kunstnere og Kunstskoler ere dog ikke alle 
lige meget Yndere af dette Motiv. Det er vistnok især den belgiske 
Skole fra Rubens's Tid af og den romerske fra Berninis, som have 
fremelsket det: det var jo overhovedet de Skoler, som brugte de 
stærkeste Udtryksmidler. Et af de stærkeste Eksempler paa over- 
modig Osten tation i den Maade, hvorpaa Haanden lægges paa 
Brystet, er Jordaens's Portræt af en tyk Herre, i Louvre (Nr. 250). 
Glimrende Eksempler kan man finde blandt van Dycks og Philippe 
de Champaigne's Portræter, i hvilke der dog blander sig mere 
Sentimentalitet i Ostentationen. Blot ved at gennemblade den 
bekendte Samling af van Dycks levnes principum virorum doctorum 
etc, stukne af forskellige af Samtidens ypperste Kobberstikkere, 
kan man finde en Række udmærkede Illustrationer af Motivet: 
det synes mærkelig nok især at være Kunstnerne, som fremstilles 
givende sig et forsvarligt Slag for deres Bryst (Jan Snellincx!). 

Ogsaa de hollandske Portrætmalere anvende det meget: et 
sjældent nobelt Eksempel have vi i den kgl. Malerisamling i 
A. Mytens's ypperlige lille Halvfigur af en staaende Herre i sort 
Silkedragt, set lige en face (1650). Baade Frans Hals og B. v. der 
Helst gøre uforsagt Brug af det. Mindre derimod Rembrandt; 
men Rembrandt har, hvis jeg ikke fejler, givet det smukkeste og 
mest inderlig følte Eksempel paa dette Træk, som man overhovedet 
kan finde i noget Portræt, nemlig i det herlige Knæstykke af hans 

Hustru Saskia, i Dresden. Hun rækker med højre Haand Nelliken 
som et erotisk Løfte frem mod sin Mand, der maler hende, og 
lægger den venstre paa Brystet som en Bevidnelse af den fulde 
og varme Hengivenhed, der ogsaa bæver i hendes bløde Ansigts- 
træk og tindrer i hendes klare Øjne. Hun er her som alle Vegne 
en meget jævn og alt andet end fornem lille Person, men et rigtigt 
Hjærtemenneske, der med Rette kan lægge Haanden paa sit Bryst. 

Medens Motivet ellers florerer paa alle Kanter i det 17de 
Aarhundredes Kunst, ogsaa i Spanien, fortjæner det i høj Grad at 
fremhæves, at Aarhundredets stolteste Portrætmaler, Velazquez, 
vistnok er den mest afholdende af alle med Hensyn til 
Brugen af det: der var noget ved det, som aabenbart ikke har 
tiltalt hans ualmindelig lødige, ædruelige, troværdige, usentimentale 
Væsen. Jeg tvivler om, at man overhovedet finder noget Eksempel 
derpaa i hans Portræter 1 ). — I den franske Portrætkunst fra 
Ludvig den fjortendes og Ludvig den femtendes Periode, som jo 
angav Tonen for hele det samtidige Europas, er det endnu meget 
almindeligt, men fremtræder allerede noget mattere end tidligere. 

Henad den franske Revolutions Periode bliver 
det tydelig nok sjældnere og ophører snart ganske i 
Mandsportræter, men holder sig endnu henved et halvt 
Aarhundrede længere i Dameportræter. 

Dette har jeg haft Lejlighed til at konstatere ved at gennem- 
gaa to store Portrætsamlinger, nemlig The National Portrait-Gallery 
i London og den store Exposition de portraits du sibcle, som af- 
holdtes i Paris i Sommeren 1885. De gave ganske overensstemmende 
Resultater. I den anførte Pariserudstilling, som omfattede mindst 
500 Portræter fra de sidst forløbne hundrede Aar, fandtes slet 
intet Billede af nogen Herre med Haanden paa Brystet; derimod 
var dette Motiv ingen Undtagelse blandt de tidligere Dameportræter, 
omtrent indtil 1830 2 ). I det 16de Aarhundrede, da Motivet først 



') Portrætet Nr. 553 i Louvres Galleri: en Munk med Haanden paa 
Brystet, tilskrives sikkert med Urette Velazquez; det ligner ikke hans 
Behandling. 

3 ) At der paa to Portrætbilleder af Comédie frangaises Skuespillere i deres 
Hovedrollers Kostumer, saas et Par Herrer med Haanden paa 
Brystet, kan naturligvis ikke tages til Indtægt for Portrætmoden paa 
Skuespillernes Tid. — Et smukt Motiv i Delaunay's Portræt af Gounod: 
Komponisten holder et Eksemplar af Mozarts Don Giovanni saaledes ind 
til sit Bryst, at Bogen vel berører Brystet, men Haanden ikke. Sammenlign 

optoges i Portræter, var det omvendte Tilfældet: da var det, 
som vi ovenfor saa, fortrinsvis Mændene, som lagde Haanden 
paa Brystet. Motivet har altsaa i Tidens Løb saa at sige drejet 
sig: det har først vendt den Side fremad, som gjaldt Ansvars- 
følelsen, men efterhaanden er det mere kommet til at gælde for 
et Træk af fin Følsomhed, der egnede sig bedre for den kvindelige 
end for den mandlige Natur. Senere er det ogsaa forsvundet af 
Dameportræterne og vilde paa en Nutidsudstilling — vel at mærke: 
blandt de egentlige Portrætbilleder — være et rent Særsyn. 
Det er et Værdipapir, som en Gang har staaet højt i Kurs, men 
som nu er gaaet ud af det daglige Livs Handel og Vandel (saa- 
ledes som den afspejler sig i Kunsten) og betragtes med Mistænksom- 
hed. Det opfattes let som en Frase og benyttes paa Teatret 
gærne til at karakterisere forlorne Frasehelte (saadanne som Foto- 
grafen Hjalmar Ekdal i Ibsens »Vildanden«). Nu til Dags har det 
for Resten meget mere Kurs i det virkelige Liv, af hvilket det 
aldrig vil kunne forsvinde, end i Kunsten. Franskmænd, over- 
bovedet de romanske Folk, anvende det, ogsaa under en rent 
almindelig Konversation, overordentlig meget. 

Der er dog én Art af Portrætkunst, i hvilken det endnu 
stadig anvendes ligesom i ældre Tider, nemlig i de offentlige 
Monumenter. Det er altid fundet særlig egnet til Billedstøtter 
af Premierministre og andre ledende, ansvarbærende Statsmænd 
og Talere. I den monumentale Anvendelse, hvor der kræves af 
en Figur, at den ligesom skal resumere sit Livs Indhold, taler 
den et andet Sprog, en »højere Stil«, end i Hverdagsportræterne 
og bibeholder gærne en Retorik, som har Aarhundreders Hævd. 
Men Vanskeligheden for Kunsten er atter her at faa Folk til at 
tro paa denne Haand, der lægges paa Hjærtet. Det er ikke rigtig 
lykkedes f. Eks. for Coyzevox i hans knælende Figur af Kardinal 
Mazarin paa hans Gravmonument (nu i Louvre). Det ser altfor 
meget ud, som om Cardinalen godt vidste, at man kun var lidet 
tilbøjelig til at tro ham ; og det gør derfor ikke den rette Virkning, 
at han lægger Haanden paa Brystet, forsikrende ved sin Ære om 
sine Hensigters Redelighed. Paa de store Stæders offentlige Pladser, 



dermed et Portræt i Nat. Portr. Gallery af Skuespilleren David Garrick 
(t 1779). Han sidder med et Eksemplar af Shakespeares Macbeth foran 
sig, peger paa det med venstre Haand og holder højre knyttet ind mod 
Brystet („den Bog sværger jeg til", el. desl.). 




588 



Halden paa Brystet 



i Kirker, paa Kirkegaarde, findes der en Mængde Eksempler paa 
denne Slags monumentale Figurer, ogsaa fra de senere Aar. 
Endnu i den allernyeste Tid er der i Westminsterabbediet oprejst 
en Statue af Benjamin Disraeli (Lord Beaconsfield) i Hosebaands- 
ordenens Dragt og med Haand paa Brystet til Erklæring om, at 
han til Trods for sit unægtelig meget dunkle Fysiognomi alligevel 
nok kan regnes for en Mand, der stod til Troende. Det er en For- 
nøjelse mellem slige Figurer at mindes Thorvaldsens monumentale 
Statue af Eugéne Beauharnais af Leuchtenberg paa hans Gravmæle 
i Michaelskirken i Munch en. Han lægger den venstre Haand let 
paa Brystet; dette Træk er her valgt for at illustrere hans Valg- 
sprog: Honneur et fidélité. Og det er i Sandhed en Illustration 
af disse Ord. Jeg véd næppe noget andet Værk af denne Art, 
hvor dette saa uhyre tit misbrugte Motiv er anvendt med et 
saadant Præg af Troværdighed og god Samvittighed som her. 



Jul. Lange. 




Om Holbergs Komediedigtning. 



(Sluttet) 



n. 



Midt imellem sine Komediers staaende Figurer stiller Hol- 
berg i Flertallet af sine Stykker en markant Hovedkarakter, om 
hvilken hele Lystspillet drejer sig ligesom om sit Midtpunkt. 
Afset fra et enkelt Forsøg af Corneille er hele denne Lystspil- 
Kategori, Karakterkomedien, grundet og uddannet af Moliére, og 
det kan navnlig efter Legrelles indtrængende Undersøgelser ikke 
være den ringeste Tvivl underkastet, at den Holbergske Karakter- 
komedie beror umiddelbart paa den Moliéreske. 

Men Holberg har ikke blot laant en af Moliére uddannet 
Digtart og forplantet den til Norden; ogsaa hvad Stoffet angaar, 
staar han i stor Gæld til Moliére, ja han skylder ham mere end 
alle sine øvrige Forgængere tilsammen. 

Et typisk Eksempel paa, hvorledes Holberg benytter Moliére, 
frembyder det betydningsfulde, dybt symbolske Lystspil Det lykkelige 
Skibbrud. Stykkets Forbillede er Moliéres Les Femmes savantes og 
i begge Komedierne stemmer Handlingen i alle væsentlige Træk 
overens. Her som der se vi en beregnende Poet saaledes ind- 
smigre sig hos en velhavende Familje, at Husmoderen beslutter 
sig til at give ham sin Datter til Ægte, skøndt denne har truffet et 
andet Valg. Her som der bliver Hykleren bevæget til at træde tilbage 
ved den opdigtede Efterretning, at Familjens Formue er gaaet 
tabt, hvorpaa de elskendes Forening finder Sted uden yderligere 
Vanskelighed. Men Tendensen er i begge Stykkerne ganske for- 
skellig. Den Moliéreske Komedie er et Angreb paa den herskende 
pedantiske Smag i Poesien; den fører os Skønaanden Trissotin 
for Øje i Selskab med hans tilkommende Svigermoder og andre 

Tilskueren. 1887. 40 

Protectricer og som Modstykke hans illiterære Medbejler Clitandre, 
Repræsentanten for glad Livsnydelse og ihærdig Arbejdslyst. Hol- 
bergs Skuespil er derimod en Apologi for hans egen digteriske 
Virksomhed: lige overfor den fejge og nedrige københavnske 
Lejlighedspoet Rosiflengius staar her den kække og ædle Satyre- 
Digter Philemon, under hvilken Maske Holberg har villet give et 
tro Billede af sin egen digteriske Personlighed, og som sluttelig 
vinder en glimrende Sejr i den af hans Modstander anstiftede Proces. 

Stemmede i det lykkelige Skibbrud Handlingen væsentlig 
overens med det franske Forbilledes, medens Tendensen var 
ganske forskelligartet, er det modsatte Tilfældet i Pernilles korte 
Frøyken-Stand. Ligesom Moliéres Le Tartuffe vender ogsaa Holbergs 
Stykke sig imod Hyklere og Hykleri, men Udførelsen har lidet 
eller intet til fælles med den franske Komedie. Anstrænger Tartuffe 
sig for at besnære den kortsynede Orgon og for at forlokke 
dennes skønne og dydige Hustru, saa tragter hos Holberg Herr 
Jeronimus — undtagelsesvis bærer i et Par Komedier Hoved- 
personen dette Navn — kun efter at ægte en rig, ung Pige, men 
da hans udkaarede ved en listig spunden Intrige paa en Gang 
bliver fremstillet som fattig, medens hendes Terne tilsyneladende 
er kommen til Rigdom, sadler Hykleren pludselig om og hylder 
nu lige saa ivrig denne som tidligere hendes Frøken. Da det 
sande Forhold kommer for en Dag, har hans Stifsøn allerede 
hjemført den rette Brud, medens Jeronimus ser sig gift med den 
fattige Pige og til Slutning modstræbende maa finde sig i sin 
Skæbne. Paa Grund af Intrigens Natur spiller Pernilles korte 
Frøkenstand efter Holbergs egen Antydning (Epist. 331) i Frankrig, 
men Karaktererne ere alle som en tegnede lige saa tro efter det 
københavnske Liv, som i nogen af de i Danmark spillende 
Komedier. 

Fra begge de nævnte Lystspil adskiller den Vægelsindede 
sig derved, at vi her finde en anden Hovedperson end i det til 
Grund liggende franske Stykke. I Moliéres Le Misanihrope er 
den dominerende Karakter ikke den ustadige Céliméne, men Pes- 
simisten Alceste, hvis herskende Ejendommelighed gør sig endnu 
stærkere gældende ved Modsætningen til hans optimistiske Ven 
Philinte. Hos Holberg drejer derimod hele Stykket sig om den 
vægelsindede Lucretia, og de to Antipoder Eraste og Apicius have 
kun den Opgave, at lade Heltindens Karakter fremtræde saa skarpt 
som muligt. 

Hvor meget vi nu endogsaa maa beundre den Behændighed, 
hvormed Holberg har forstaaet at omsmelte de tre nævnte Stykker, 
lader det sig dog ikke nægte, at de alle staa langt tilbage for deres 
franske Forbilleder. Aarsagen hertil er at søge i den Omstændighed, 
at det ikke er lykkedes Holberg at lade de dybt anlagte Karakterer, 
som vi møde hos Moliére, fremstaa i samme Storhed paa dansk 
Grund. Ligesom uldent Tøj kryber ind i det kolde Vand, saa- 
ledes skrumpe det franske Selskabs glimrende og grandiøse Skikkelser 
sammen i den nordiske Luft. Trissotin, Pedanten i stor Stil, det 
elegante Parises Modepoet, er bleven til en pukkelrygget Rosiflengius, 
der for Penge og gode Ord besynger Skøger og Hunde; TartulTe, 
Fordærvelsens Dæmon, fuld af Herskerattraa og fortærende Begær, 
er bleven til en usselig Jeronimus, hvis udtørrede Hjærne ikke 
formaar at rumme nogen anden Tanke end Penge. Men værst 
er det dog gaaet den uforlignelige Trias i Misantropen: den 
ophøjede Verdensforagter Alceste har forvandlet sig til den trivielle 
Gnier Eraste, den livsglade Verdensmand Philinte er bleven til 
den væmmelige Æder Apicius, og i Stedet for den glimrende 
Kokette Céliméne, hvis skønne Læber i Dag smile til Acaste og i 
Morgen til Oronte, viser Holberg os den ufine Vendekaabe Lucretia, 
hvis Ansigt lige saa uformodet veksler Udtryk som Himlen i 
April. 

Men selv om ogsaa Rosiflengius og Jeronimus, Eraste, 
Apicius og Lucretia ikke formaa at udholde Sammenligningen med 
deres Forbilleder, saa vilde det dog være meget uretfærdigt, at 
regne Digteren dette lil Last. Holberg skildrede det Samfund, 
som omgav ham, og det var ikke hans Skyld, at der deri hverken 
var Glans eller Storhed at finde. Men vel tør vi anvende paa 
ham, hvad Goethe en Gang udtalte om Lessing: beklager dog den 
overordentlige Mand, at han maatte leve i en saa ynkværdig Tid, 
som ikke gav ham bedre Æmner end dem, som han har bearbejdet 
i sine Stykker! 

Vende vi os nu til dem blandt Holbergs Lystspil, som ikke 
ere fremgaaede af Moliéres højere Komedie, men som bero paa 
den franske Mesters mer farceagtige Frembringelser, saa have vi 
et langt glædeligere Syn for Øje. Alle de Træk, som ere ufor- 
enelige med det ægte-komiskes Væsen, har Holberg skaanselsløst 
fjærnet: hensigtsløse Løjer har han erstattet med sociale Hen- 
tydninger, forvrængede Karrikaturer med naturtro Virkeligheds- 

billeder, og saaledes har han vidst at omskabe overmodige Farcer 
til moralske Komedier med alvorlig Kærne. 

I Kttde-Reysen har Holberg laant det væsentlige af Handlingen 
fra Moliéres Le Médecin malgré lul Paa begge Steder anstiller 
en Datter sig syg, for at undgaa et u forønsket Giftermaal, i begge 
Stykker optræder en Quasi-Læge i Følge med den virkelige Elsker, 
der forklædt som Medikus bortfører den elskede, paa begge Steder 
tager Sagen en god Vending, saa at de elskende tilsidst opnaa 
Faderens Tilgivelse. Men medens hos Moliére Sganarelle, den 
foregivne Læge, udgør Stykkets Midtpunkt, og Bortførelsen kun 
er at betragte som en Biepisode, have hos Holberg Doktoren 
og hans Lærling ingen anden Opgave end at muliggøre de 
elskendes Flugt. 

Med Stykkets Handling har Holberg imidlertid forbundet en 
indirekte Polemik imod en overtroisk Uskik hos sine københavnske 
samtidige. Imod Troen paa Kirsten Piils Kildes vidundervirkende 
Kraft vender Holbergs Komedie sig, idet han lader Doktoren 
forordne den syge Leonora at drikke dens Vand, og derefter i et 
broget Intermedium fører os en Række vilde Scener af Kildelivet 
for Øje. 

Imod en anden Uskik hos sin Samtid drager Holberg til 
Felts i Barselstuen. Hovedpersonens Karakter og Handlingens 
ydre Omrids har han uden Tvivl laant fra Moliéres fortryllende 
enakts Stykke: Le Mariage forcé. Grundmotivet er i begge 
Stykker Frygten for ægteskabelig Utroskab: den nygifte gamle 
Corfitz frygter for at være, den nyforlovede gamle Sganarelle for 
at blive Hanrej. Ligesom Corfitz i Begyndelsen af første Akt 
klager sin Nød for sin Nabo Jeronimus, saaledes søger Sganarelle 
først Raad og Trøst hos sin Ven Geronimo. Og ligesom Sganarelle 
for at komme til Klarhed over sin Kærestes Troskab henvender 
sig til to Filosofer, men kun bliver holdt for Nar, saaledes søger 
i femte Akt Corfitz af lignende Aarsag og med samme Re- 
sultat Raad og Bistand først hos Chiromanticus og derefter hos 
gamle Gunild. Men medens Sganarelle har al Grund til at være 
bekymret for den yndefulde Doriménes Dyd, viser Herr Corfitzes 
Bekymringer sig derimod at være fuldstændig grundløse; ja hans 
Hustru har endog en saa ren Samvittighed, at hun ikke en Gang 
aner de Sorger, som trykke hendes Mand, og Holberg har ikke 
uden Finhed vidst at undgaa en for Barselkonen pinlig Tanke- 
udveksling om dette Punkt, idet Corfitz, hver Gang han begynder 

at berøre dette Tema, bliver afbrudt ved et nyt Gratulationsbesøg. 
Men Gratulationsbesøgene selv og Barselstuens øvrige Plager har 
Holberg forstaaet at samle til et mægtig virkende Totalbillede: 
Skridt for Skridt drage i lang Række kvindelig Falskhed, Klaffer, 
Forfængelighed, Pedanteri, Forskruethed, Pyntesyge, Uforskammet- 
hed, Gnieri og Hoffærdighed tilligemed medicinsk Charlatanen og 
Indbildskhed lyslevende i hin Tids Klædebon forbi Tilskuernes 
Øjne og stemme dem til Eftertanke og Selvprøvelse. 

Medens det Moliéreske Stykke aldeles ikke har til Hensigt 
at moralisere, men kun skal tjæne til fornøjelig Underholdning, 
ønskede Holberg med sin Komedie fremfor alt at bekæmpe en 
urimelig og kostbar Uskik. Men halvvejs uden at tilstræbe det 
nedlagde han i Stykket en saadan Mængde Iagttagelser af menne- 
skelige Taabeligheder og Brøst, at den lette Farce blev til et 
socialt Skuespil, det flygtige Genrebillede til et uforgængeligt Kul- 
turmaleri, som i den hele Komedieliteratur næppe turde finde 
sin Mage. 

Et socialt Onde af større Rækkevidde søger Holberg at be- 
kæmpe i Den honnette Ambition. Dette Lystspil er en Efterligning 
af Moliéres Le bourgois gentilhomme og ligesom denne Komedie 
rettet imod Borgerfolk, som ville ud over deres Stand. Ligesom 
i det sidst nævnte Stykke Hr. Jourdain, saaledes søger hos Hol- 
berg Herr Jeronimus ved betydelige Pengeofre at opnaa en Adels- 
mands Velvilje og Protektion, i begge Stykker prøver Hellens Hustru, 
understøttet af den kloge Tjænestepige, paa at bringe ham bort fra 
hans Daarskab, i begge Stykkerne bliver den ikke standsmæssige 
Frier afvist af den rangsyge Fader. Men medens Monsieur Jourdain 
i Virkeligheden staar paa Vanvidets Rand og uden Vanskelighed 
Jader sig indbilde, at Stortyrkens Søn er kommen til Paris for at 
bejle til hans Datter og gøre ham selv til Mamamouchi, er Herr 
Jeronimus, bortset fra hans Rangsyge, i aandelig Henseende ganske 
normalt organiseret og bliver derfor ved Stykkets Slutning dybt 
beskæmmet, da hans adelige Velynder viser sig at være en for- 
klædt Lakaj. Maaske har Holbergs Stræben efter kunstnerisk 
Maadehold her endogsaa ført ham noget for vidt, saa at Hoved- 
heltens Figur derved er bleven noget blegere og livløsere end det 
for den sceniske Virkning havde været at ønske. 

I højeste Grad virkelighedstro og scenisk virksom er der- 
imod Hovedfiguren i Den ellefte Junii. Ligesom Moliéres Monsieur 
de Pourceaugnac saaledes fører Holbergs Komedie os de Lidelser 

for Øje, som en uerfaren Provindsbo maa gennemgaa i Hoved- 
staden og det er vanskeligt at sige, om den limousinske Advokat 
eller den jydske Bondesøn dér faar den værste Medfart. Begge 
to blive de straks ved deres Ankomst modtagne af haanende 
Gaderaab, til dem begge nærmer sig under den velvillige 
Velgørers Maske en intrigant Spitsbube, der lokker dem i For- 
dærvelse, begge blive ved Stykkets Slutning trods anlagt For- 
klædning opdagede af Politiet og maa for Penge tilkøbe sig deres 
Frihed. Men medens den godmodige Monsieur de Pourceaugnac 
ikke blot er moden til Galehuset, men endogsaa i Virkeligheden 
bliver anbragt i et saadant, har den slyngelagtige Studenstrups 
Dumhed ikke blot ingen sygelig Karakter, men er endogsaa saa 
inderlig forbunden med en vis Bondesnuhed, at man ofte ikke 
ved, hvor hin ophører og denne begynder. 

At det lykkedes Holberg at overtræffe saa lystige og populære 
Komedier som de sidstnævnte, var sikkerlig ikke nogen ringe Triumf 
for ham. Men intet taler maaske i højere Grad til hans Berømmelse 
end den Kendsgerning, at han endogsaa har vovet at rivalisere 
med den ypperligste af alle Moliéres Farcer Le Mctiade imaginaire, 
og at han blev Sejerherre i denne Væddekamp. Denne Triumf 
skylder Holberg ikke saa meget den Omstændighed, at det lykkedes 
ham i den Stundesløse at forme Handlingen simplere og overskueligere 
end Tilfældet var i det Moliéreske Forbillede, men fremfor alt hans 
geniale og fuldt ud selvstændige Behandling af Hovedfiguren. 
Ligesom Jourdain og Pourceaugnac er ogsaa den hypokondre 
Argan i aandelig Henseende saa lidet intakt, at han ved en im- 
proviseret Ceremoni lader sig kreere til Doktor, for bedre at kunne 
kurere sin egen Sygdom. Holbergs Vielgeschrey overskrider der- 
imod, trods al sin Naragtighed, aldrig det troværdiges Grænser. 
Men Holberg nøjedes ikke blot med at fjærne Karakterens Ud- 
vækster, han har ogsaa forandret den kvalitativt, idet han for- 
vandlede den indbildte Syge til en stundesløs Lediggænger, en 
Karakter, der har hjemme overalt og til alle Tider, der, som 
maaske ingen anden, virker komisk ved sig selv, og som derfor 
har stemplet vort Lystspil til det most overgivne og ungdomsfriske 
i den hele Række. 

Men er den Stundesløses Karakter end ikke laant fra 
Moliére, saa er den dog digtet ganske i Moliéres Aand. Medens 
i Renaissancekomedien, hos Shakespeare og Galderon, Heltene 
ofte rumme forskelligartede, ja modstridende Følelser og Liden- 

skaber, finde vi, som blandt andre A. Legrelle meget smukt har 
udviklet, hos Moliéres Hovedpersoner stedse én fremherskende 
komisk Karakterejendommelighed, som gennemtrænger hele Person- 
ligheden, og fra Begyndelsen til Enden bliver sig selv lig. Gnieren, 
Hykleren, den indbildte Syge vise Tilskueren hele Stykket igennem 
kun denne ene Side af deres Væsen og ere, naar Tæppet falder, 
lige saa lastefulde eller taabelige som i første Scene. Denne Ejen- 
dommelighed ved Moliéres Karakterskildring har Holberg meget 
vel erkendt og med Bevidsthed forsøgt at efterligne. Efter at 
have dadlet de samtidige franske Dramatikeres skødesløse Karakter- 
tegning, bemærker han i sin første Epistola ad virum perillustrem: 
»Derimod gives den rette Caracteer, naar den, der ageres om, saa- 
ledes bliver forestillet, at hverken Frygt eller Gevalt eller Spot 
kand raade Boed paa hans Daarlighed, af hvilken der endelig bliver 
et artigt Udfald, som har holdet Tilskuerne længe i Uvishedc 
Saadanne Karakterer ere f. Eks. Modenarren Jean de France, der 
i Danseskridt optræder paa Scenen og i Danseskridt forsvinder 
derfra, Gert Westphaler, den meget talende Barber, hvis ustandselige 
Snaksomhed maa give sig Luft ved enhver Lejlighed, Storpraleren 
Jacob von Tyboe, der fra først til sidst viser sig som en skrydende 
Kujon, Rosiflengius i Det lykkelige Skibbrud, hvis lave Ondskab ikke 
formaar at undergaa nogen Forandring, Vielgeschrey i Den Stundes- 
løse, hvis Forstyrrethed synes ophøjet over alle Timelighedens 
Omskiftelser. En saadan Karakter er fremfor alt den hungrende 
Principrytter Don Ranudo de Colibrados i Komedien af samme 
Navn, som i Begyndelsen af Stykket forbyder sin Datters Gifter- 
maal med en brav og rig, men paa Aner fattig Adelsmand, og 
som til Slutning, da Forbindelsen ved List alligevel er kommen i 
Stand, af Græmmelse beslutter sig til at gaa i Kloster. 

Men ved Siden af disse Typer, som gennemgaaende blive 
sig selv lige, finde vi hos Holberg i Modsætning til Moliére ogsaa 
Karakterer, som i Stykkets Løb undergaa en Forandring, for saa 
vidt de til Slutning synes at være blevne forbedrede eller kurerede. 
Ganske vist bliver Forandringen undertiden hidført paa en noget 
udvortes og brat Maade: i Det arabiske Pulver beslutter Polidor 
at forsage Alkymien, straks efter at han har erfaret, at man har 
haft ham til bedste, i den honnette Ambition indser den rangsyge 
Jeronimus straks sin Daarskab, da den formentlige Baron til 
Slutning forvandler sig til en intrigerende Tjæner, og i Barsel- 
stuen faar Corfitz, den stakkels indbildte Hanrej, paa én Gang 

Mod og Selvtillid, da ban erfarer, at hans Mistanke savnede Grund. 
I Spøgelsekomedien Uden Hoved og Hale finder der endogsaa en 
dobbelt Omvendelse Sted, idet den vantro af Heltene pludselig 
bliver overtroisk, medens den overtroiske paa sin Side bliver vantro, 
saa at Mægleren Ovidius, Holbergs alter ego, bar sin Nød med 
at føre dem begge tilbage til Fornuftens gyldne Middelvej. 

Noget udførligere er Omvendelsen derimod motiveret i den 
politiske Kandstøber og Erasmus Monlanus. 

Mester Herman i det først nævnte Stykke er ingenlunde 
som de nys nævnte Typer blot en taabelig Stakkel, tvært imod 
er han skildret som en helt igennem retskaffen og respektabel 
Mand, der gærne vil tjæne det almindelige Bedste og heller ikke 
tvivler det mindste paa, at han formaar at udrette store Ting. 
Han røber derfor heller ikke den mindste Overraskelse, da man 
meddeler ham hans Udnævnelse til Borgemester, og han bestræber 
sig straks for at repræsentere sin høje Stilling paa værdig Maade. 
Hans nye Embede bevirker, at han snart faar endnu større Tanker 
end før om sine Aandsævner og hans Hovmod viser sig fuldt udfoldet, 
da to Advokater besøge ham for at lade ham afgøre en vanskelig 
Retsstrid. De Forretninger, som han har at udføre, bringe ham imid- 
lertid snart til den Indsigt, at han har skuffet sig med Hensyn 
til sine Ævners Omfang og Beskaffenhed. For at undgaa de til- 
tagende Forlegenheder kryber han enten under Bordet eller søger 
Hjælp og Trøst hos sin egenTjæner. Da han til sidst slet ingen 
Udvej mere ser, beslutter han sig i sin Fortvivlelse til at tage sig 
selv af Dage. Da optræder i det afgørende Moment hans Datters 
forsmaaede Brudgom og belærer ham om, at hele hans Borge- 
mesterværdighed var en Farce, som kun blev sat i Scene for at 
jage hans Statsmandsgriller paa Flugt. Konflikten er altsaa løst 
og ikke mere tilstede: ingen forlanger af ham, at han skal yde 
mere end han formaar. Han er endnu den samme brave Mand, 
som han altid har været, men har nu lært, hvor snævert Grænserne 
for hans Virken ere dragne. For sin Sygdom er han grundig 
helbredet og kan nu med godt Mod atter tage fat paa sit 
Arbejde. 

Lige saa lidt som Mester Herman er Erasmus Montanus, 
den disputeresyge Studiosus, blot en opblæst Nar. Vel er hans 
skolastiske Visdom i den Grad stegen ham til Hovedet, at han 
ikke kan bare sig for at udkramme den i sin hjemlige Landsby 
paa taabelig og fornærmelig Vis for sine Forældre, Svigerforældre 

og disses Venner og Naboer. Med sine Syllogismer gør han Byens 
Folk til Dyr og Stene og ytrer i sin Disputats med Per Degn, 
Stedets Visdomsorakel , saa kætterske Meninger, at han vækker 
Forfærdelse hos alle tilstedeværende. Men i Grunden er Erasmus 
hverken hjærteløs eller dum og hans bedre Jeg bryder saa vel lige 
overfor hans Kæreste som lige overfor hans yngre Broder gen- 
tagne Gange igennem. Men hans gode Egenskaber formaa ikke 
af sig selv at sejre over hans akademiske Stolthed. Hensynet til 
philosophia instrumentalis er endnu stadig mægtigere end Hen- 
synet til hans Familje og hans Forlovede. Først da han selv 
val en voldelig Syllogisme bliver forvandlet til Soldat og maa gøre 
Bekendtskab med Korporalstokkens Argumenter, kommer han til 
den Indsigt, at tom Filosoferen ikke er det højeste Gode, men at 
ogsaa Livets reale Magter have deres Betydning og Berettigelse. 
Og ved denne Erkendelse blive hans slumrende Dyder vakte, saa 
at han som nyt og bedre Menneske kan gaa Fremtiden i Møde. 

Fjærner Holberg sig saaledes fra sit franske Mønster allerede 
i de Stykker, hvor Heltens Karakter i Løbet af Handlingen under- 
gaar en Forandring, saa træder der os dog en endnu større Forskel 
i Møde, hvor Holberg har forsøgt at skildre os sammensatte, 
flersidige Karakterer. Saadanne finde vi i de to Komedier, 
hvori Holberg fører os Typerne paa den sædelig depraverede 
sællandske og jydske Bonde for Øje: i Jeppe paa Bierget og 
den eUefte Junii. Ved Skildringen af begge de nævnte Karakterer 
viser Holberg os ikke som ellers én fremherskende Ejendomme- 
lighed ved deres Væsen, men hele Personen staar mangesidet og 
fuld af Modsigelser for vort Blik. Hos Jeppe se vi Underdanighed 
og Hovmod, Modstandskraft og Svaghed, Retfærdighedstrang 
og tyrannisk Sindelag Side om Side, hos Studenstrup parrer 
sorgløs Dumhed og forsigtig Snuhed, smudsig Egennytte og op- 
rigtig Venskabsfølelse sig med hinanden; men i begge Tilfælde 
se vi de modstridende Træk føje sig sammen til et helstøbt Total- 
billede, naturligere og troværdigere end de beundrede og beund- 
ringsværdige, men det menneskelige Indhold hos de skildrede 
Individualiteter ikke fuldt udtømmende Karakterer, som vi finde 
hos Komediens franske Mester. 

Den Forskel, der paa Karakterskildringens Omraade bestaar 
mellem Moliére og Holberg, var dybt begrundet i begges Natur. 
Moliére staar i det hele forstandsmæssig koldt som den strænge 
Dommer lige overfor sine Figurer, »han tugtede, t som Goethe siger, 

»Menneskene, idet han fremstillede dem, som de i Virkeligheden 
vare«. Han stiller den Fejl, som han vil ramme, med saa 
skaanselløs Strænghed i Forgrunden, at alle andre Egenskaber hos 
den skildrede Person i Sammenligning dermed træde i Skygge 
og ikke en Gang Muligheden af en Omvendelse kommer i Betragtning. 
Harpagon og Tartuffe besidde ikke den mindste ædle Tilbøjelighed 
og give intet Haab om fremtidig Forbedring. Denne ubarmhjærtige 
Strænghed finde vi kun undtagelsesvis hos Holberg, f. Eks. i Jean 
de France og i det lykkelige Skibbrud. 1 Almindelighed tager 
han inderlig Del i sine Personers Skæbne: han vil ikke blot 
dømme og straffe, men tillige opmuntre, forbedre og opdrage, og 
selv hos Narre som Vielgeschrey og Slyngler som Studenstrup, 
forstaar han at opdage sympatetiske og elskværdige Træk. Kun 
i ét Tilfælde staar Holberg kold og uden Deltagelse lige overfor 
sine Figurer. Naar Digteren med Bevidsthed under en eller anden 
Forklædning vil fremstille sit eget Jeg, bliver Skildringen regel- 
mæssig konventionel og skematisk. Den ædle Poet Philemon i 
det lykkelige Skibbrud er næsten lige saa livløs, docerende og 
kedsommelig som de ædle Læger i de nyeste danske Skuespil og 
den besindige Ovidius i Uden Hoved og Hale, der stedse nøjagtig 
holder Midtlinjen mellem Overtro og Vantro, er overhovedet ikke 
mere noget Menneske, men en ren Konstruktion, som hverken i 
Livet eller i Literaturen har noget Sidestykke. Paa dette Punkt 
danner Holberg den stærkest mulige Modsætning til Moliére, der 
ikke mere kender til kølig Forstandsmæssighed, saa snart hans 
egen Person ligger til Grund for Karakterskildringen: den skuffede 
Arnolphe i L'école des f emmes, den mishandlede George Dandin i 
Stykket af samme Navn, den menneskefjendske Alceste i Le 
Misanthrope — alle genspejle de de Kvaler, som deres Ophavsmand 
har gennemgaaet, hos dem alle tror man at høre hans forpinte 
Hjærtes Slag. 

Vi se altsaa, at Holberg ikke, som Legrelle og andre have 
ment, lod sig nøje med at forplante den Moliéreske Karakter- 
komedie til Norden. Han har omskabt den hele Digtart efter sin 
Aand, og paatrykt den sin egen Individualitets Præg. Men han 
er ikke bleven staaende ved at udvikle og omforme denne ene 
Species; han har ved Siden heraf ogsaa uddannet en fuldkommen 
ny, ham ejendommelig Digtart, til hvilken vi hos Moliére ingen- 
steds finde noget tilsvarende. 

Saa vel i Moliéres som i Holbergs Komedier træder ofte en 

let erkendelig social Tendens i Forgrunden. Det er tilstrækkeligt 
at erindre om Stykker som Le Tartuffe og Les femmes savantes 
eller Erasmus Montanus og den politiske Kandstøber. Hos Moliére 
er denne Tendens stedse uopløselig sammenknyttet med Lystspillets 
Hovedperson eller Hovedpersoner; hos Holberg er dette ikke altid 
Tilfældet. Foruden de Karakterkomedier, i hvilke en social 
Tendens mere eller mindre afgort gør sig gældende, har han 
ogsaa skrevet Tendensstykker, i hvilke der overhovedet ikke staar 
nogen bestemt udpræget Karakter i Forgrunden som Hovedperson, 
men hvor udelukkende Handlingen selv forfølger det Øjemed, at 
bekæmpe forhaandenværende Ulæmper, eller at beskytte truede 
Institutioner. 

Et saadant Lystspil have vi ovenfor lært at kende i Kilde- 
Reysen, hvori Holberg kæmper imod Troen paa Kirsten Piils 
Kildes undergørende Kraft, og mod de mangfoldige deraf fremgaaende 
Ulæmper. I den udmærkede Komedie Hexerie eller Blind Allarm 
drager Holberg til Felts imod Overtroen paa Hekse og Djævelskab. 
Skuespilleren Leander, der memorerer sin Rolle, bliver anset for 
en Troldmand og bringer den hele By i Oprør. Med fuldendt 
Kunst skildrer Holberg os, hvorledes Rygtet lavineagtigt vokser, 
og hvorledes der deraf opstaar en Proces paa Liv og Død, som 
naturligvis slutter med, at den anklagede bliver glimrende frikendt, 
medens hans taabelige Modstandere lide et fuldkomment Nederlag. 
Men Skuespillerens Sejr er tillige en Sejr for Skuespillet, ikke blot 
Leanders Angribere ogsaa Teatrets Avindsmænd overhovedet blive 
beskæmmede, og Komedien fremgaar med friske Kræfter af den svære 
Krisis. Ligesom Holberg i Hexerie kæmper for Teatret, saaledes 
tager han i Mascaraden Ordet for Maskeballerne. Disse vare 
navnlig meget yndede hos den yngre Slægt, og ogsaa Holberg be- 
tragtede dem med venligt Øje dels i Almindelighed paa Grund af 
den sindrige Invention, dels i Særdeleshed fordi deres Bestaaen 
var af væsentlig Betydning for hans Teaters Trivsel. Den ældre 
Generation ansaa dem derimod mest for et ugudeligt Nyheds- 
paafund, og denne Anskuelse deles i Komedien af den strænge 
Herr Jeronimus og hans Ven Herr Leonard. Rigtignok have disse 
to ganske særlig Anledning til at være denne Art af Selskabe- 
lighed gram. Det allerede aftalte Giftermaal mellem deres Børn 
truer næmlig med at gaa overstyr, fordi Leander paa et Maskebal 
har forelsket sig i en fremmed Frøken, Leonora i en fremmed 
ung Mand. For at undgaa det tvungne Giftermaal flygter Leander 

med sin Elskede, men bliver hentet tilbage og krævet til Regnskab 
af den vrede Fader. Da opklares til Slutning alt: den Frøken, 
som Leander paa Maskeballet har forelsket sig i, er netop Leonora, 
der var bestemt til at blive hans Brud. Maskeballerne have altsaa 
netop fremmet Forældrenes Ønsker, de unges Sag har sejret og 
de gamle ere slaaede af Marken. 

Karakterstykkerne og de sociale Tendenslystspil danne til- 
sammen den moralske Komedies Kategori, og denne udgør 
som bekendt Hovedsummen af Holbergs dramatiske Virksomhed. 
Den moraliserende Hensigt træder snart mere, snart mindre stærkt 
frem og er ikke altid med lige Held sammensmæltet med Hand- 
lingen eller Karakterskildringen. I de betydeligste af de herhen- 
hørende Komedier træder den opdragende Tendens helt i Skygge, 
og Stykket viser os i Stedet for Legemliggørelsen af et almen- 
menneskeligt Grundforhold. I Jeppe paa Bierget og Den politiske 
K andstøber fører Holberg os Misforholdet mellem Ævne og Vilje 
for Øje. Men medens den arme Jeppe ufrivillig bliver stillet for 
en Opgave, som han ikke er mægtig og endelig, efter at man har 
bragt ham i hans forrige Stand, redningsløst gaar sin Undergang 
i Møde, lærer Mester Herman ved det Puds, som man spiller ham, at 
indse Utilstrækkeligheden af sine Kræfter og bliver til Slutning ganske 
helbredet for sin Daarskab. I Erasmus Montanus og Mascaraden 
se vi den evige Modstrid mellem hensynsløs Fremstræben hos den 
yngre og stædig Stilles taaen hos den ældre Generation. Ogsaa 
her er Grundtanken gennemført paa ganske forskellig Vis. Med 
Hovmod og voldelig Brutalitet optræder i det førstnævnte Stykke 
Repræsentanten for den nye Tid, hvorfor vi ogsaa til Slutning 
med Tilfredsstillelse se ham lide et Nederlag, som i sidste Instans 
ikke kan andet end tjæne til hans eget bedste. I Mascaradeti kæmpe 
derimod de unge kun for deres gode Ret, saa at vi med Glæde 
se dem gaa sejerrigt ud af Kampen. Men deres Sejr er ikke ens- 
betydende med et Nederlag for de gamle. Tvært imod: Forældrenes 
Ønsker opfyldes af Børnene om end paa anden Maade, end hine 
havde tænkt. Hvad den gamle Tid tilstræber, det fuldbringer 
den nye. 

Som vi have set, var den moralske Komedie Hovedgen- 
standen for Holbergs dramatiske Virksomhed. Men han forsøgte 
sig desuden ogsaa i Farcen, den literære Satire og den 
fantastiske Komedie og har paa hvert af de nævnte tre Om- 

raader skabt ét Kunstværk af fremragende Betydning. Baade ved 
Indhold og Form danner Jule Stuen en skarp Kontrast til de hidtil 
omtalte Komedier. Handlingen er ikke mere moralsk end i Moliéres 
George Dandin: en letfærdig ung Dame bedrager sin lettroende 
Gemal, ja hun bønhører endogsaa sin Galan, medens Ægtemanden 
raaa lege Blindebuk med Bind for Øjnene. Men den ellers brugelige 
Straf eller Omvendelse udebliver her ganske: da Bedraget kommer 
for en Dag, opstaar der et almindeligt Virvar, som udgør Slutningen 
paa Stykket. Om en gennemført Intrige eller organisk Sammenhæng 
er der ikke Tale: ligesom i et Mellemspil af Cervantes eller Lope 
de Vega drager en Række skarpt tegnede Figurer og overmodig 
lystige Episoder forbi vort Øje, indtil endelig i det Moment, hvor 
vi ere mest spændte paa den videre Udvikling, et pludseligt Knald 
gør Ende paa det hele. 

Lod Holberg i Jule Stuen sit Lune tumle sig af Hjærtens- 
lyst, saa bestiger han i det satiriske Hundedrama Melampe den 
værdige Kothurnus. Om Besiddelsen af Køteren Melampe ligge 
to Søstre i Strid, og imellem deres Tilbedere udbryder der en 
grufuld Krig, som først bringes til Afslutning, da Pandolfus, de 
fjendtlige Søstres Broder, hugger Melampe midt over og sender 
hver af de stridende Parter sin Halvdel. Ligesom Holberg i 
Peder Paars havde travesteret det heroiske Epos, saaledes persif- 
flerer han her den heroiske Tragedie, og han selv betegner Stykket 
som en Parodi paa Sørgespil , 'der kun bestaa i vidtløftige og 
prægtige Ord. Men Digteren har kun ufuldkommen opnaaet sin 
Hensigt: han holdt saa ængstelig fast ved den tragiske Form, at 
han derved tilsidesatte det komiske Indhold; igennem stive Aleks- 
andrinere skrider Handlingen fremad i strængeste Stil, men af 
Holbergs Festivitas er der i den pompøse Tragikomedie kun lidet 
at spore. 

Lige som Melampe er ogsaa Ulysses von Ithacia i sin ydre 
Form en literær Satire. Dog er Stykket ikke rettet imod den 
egentlige Tragedie, men efter Holbergs egen Angivelse imod »de 
vanskabte, halvhundredeaars Comoedierc, imod de »Haupt- und 
Staatsactioner« i Lohensteinsk Maner, som navnlig hans Medbejler 
v. Quoten havde bragt paa Scenen. Men fra den polemiske 
Travestis snævre Omraade stræber Holberg op til de klare Højder, 
hvor Fantasien uindskrænket kan svinge sit Scepter. Ligesom i 
de italienske Farcer, af hvilke han umiddelbart benytter to, Ulisse 
et Circé og Arlequin Empereur dans la lune, kastes her det høje 

og det lave, det nære og det fjærne: Paris og Marcolfus, Helena 
og Rosimunda vildt imellem hinanden. Personerne veksle hvert 
Øjeblik Skikkelse og Udseende: snart ere vi i Grækenland, snart 
foran Troja, snart hos Dido; i en Haandevending ere ti eller tyve 
Aar forløbne. 

I Midten af det hele har Holberg med genialt Greb stillet 
den hultpatetiske Ridder Ulysses og hans vittig nøgterne Tjæner 
Chilian. Det er den fra det spanske Drama bekendte Modsætning 
mellem Ridder og Tjæner, som Holberg her atter har bragt paa 
Scenen. Men medens hos Spanierne Tjæneren blot er en næsvis 
Lømmel, der gør sig lystig over sin Herres ekstravagante Æventyr, 
staa hos Holberg Ulysses og Chilian lige overfor hinanden som 
Repræsentanter for Skin og Virkelighed. Ulysses er Personifikationen 
af Teatrets imaginære Verden, Chilian Indbegrebet af det virkelige 
Livs sunde Forstand. Saa snart de to træffe sammen, bryder 
Striden løs af sig selv. I første Akt optræder den i Begyndelsen 
skægløse Ulysses paa én Gang med et stort Skæg for at antyde, 
at der i Mellemtiden er forløbet et Aar. Men Chilian, der ikke 
formaar at berolige sig ved det udvortes alene, opdager snart, at 
hans Herres Skæg ikke formaar at bestaa for en kritisk Prøvelse, 
ti ved det første Greb beholder den skeptiske Tjæner sin Forbavselses 
Genstand i sin Haand. Og da i sidste Akt Ulysses bejamrer 
sin Gemalindes formentlige Utroskab, efterviser Chilian straks, 
at denne Frygt ikke stemmer* med Virkelighedens Love, idet 
han regner ud for Ulysses, at Penelope nu i det mindste maa 
være én og tresindstyve Aar gammel, og derfor næppe længere 
for Alvor kan være Genstand for Frieri. Men ikke blot til 
Ulysses, ogsaa til Stykkets andre Personer staar Chilian i be- 
vidst Modsætning. Stedse bringer han dem til at bekende Farve, 
og viger ikke tilbage for nogen Konsekvens. Da Ulysses' Ledsagere 
af Dido ere blevne forvandlede til Svin, præsenterer Chilian dem 
en Kokasse, og opmuntrer dem ved Hug til at tage for sig af 
Retterne. Men Svinene rejse sig op og sige: saa sandt vi er 
ærlige, saa skal I betale os disse Slag, min go Monsieur Wegner! 
Er det ikke uforskammet at fordærve den hele Historie saaledes? 

I dette Ocean af sublimt Vanvid drukne alle den Holbergske 
Komedies typiske Fortrin og Fejl ; hvad der ellers vilde være et 
Fortrin: konsekvent Karakterskildring, gennemført Tidsenhed, 
organisk sammenhængende Handling, vilde her være en Lyde; og 
omvendt, alle den Holbergske Tekniks Fejl: hyppige Monologer, 

udvortes Intrige, Mangel paa virkelig Erotik blive her til Fortrin. 
I Jule-Stuen raader det dristigste Overmod og den kaadeste Op- 
findelsesgave men egentlig uden Maal og Med, i Melampe hersker 
klog Beregning og bevidst Satire, men uden komisk Kraft og 
Fylde. I Ulysses se vi en Forening af den skabende Fantasi og 
den opløsende Forstand, som vi ikke hos nogen nyere Komedie- 
digter finde Mage til. 

Mere end noget andet Stykke lader Ulysses von Ithacia os 
ane, hvilke Muligheder der slumrede i Holberg, og hvilken Højde 
han kunde have naaet op til, hvis ikke hans Flugt saa brat var 
bleven afbrudt. Efter at Christian den Sjette 1730 havde be- 
steget Tronen, maatte ingen Komedie mere komme til Opførelse, 
og Holberg var sikkerlig ikke i Stemning til at skrive flere. Under 
Titlen *Den danske Skueplads€ udgav han 1731 sine hidtil for- 
fattede Lystspil, 1733 fuldendte han endnu sin Don Ranudo de 
Colibrados; derpaa beskæftigede han sig overvejende med sine 
historiske Arbejder og med Niels Klim og haabede i Stilhed paa 
bedre Tider. Men da Teatret efter Kongens Død atter saa lysere 
Dage, var Holberg en gammel Mand. Alligevel begyndte han 
med ungdommelig Iver atter at skrive Lystspil og forfattede i de 
næstfølgende Aar endnu seks Komedier. 

Overalt kunne vi her iagttage, hvorledes Holberg bestræber 
sig for at slaa ind paa nye Veje; det er, som om han vilde be- 
rede Publikum en Overraskelse med hvert Stykke, han skrev. Men 
hans gamle Kraft og rige Opfindelsesgave stod ham ikke mere bi, 
og naar han bestræbte sig for at skabe noget nyt, faldt Forsøget 
i Regelen uheldig ud. 

I sin Abracadabra har han leveret en Efterligning af 
Plautus' bekendte Spøgelsekomedie. Han har bibeholdt Handl- 
ingens Gang samt største Delen af Dialogen og behændig om- 
plantet begge de letsindige unge Herrer, den forslagne og den 
dumme Tjæner, ligesom ogsaa den lettroende Fader paa dansk 
Grund. Men tillige havde han sat sig i Hovedet at forandre 
Stykket saaledes, at det kom til at indeholde lutter mandlige 
Roller, og ved denne Grille skadede han sit Stykke paa det aller- 
føleligste. Hos Plautus danne de kaade Pigebørn den væsentligste 
Tiltrækning ved den harmløse Farce; hos Holberg derimod, hvor 
dette Krydderi fattes, synes Løjerne os lidt tomme og kunstlede. 
Som Modstykke til Abracadabra skrev han den forvandlede Brudgom, 

som omvendt bestaar af lutter kvindelige Roller. Dette bliver 
imidlertid kun muliggjort derved, at en ung Pige forklæder sig 
som Frier for at gøre den giftelystne Fru Terentia sin Opvart- 
ning, medens hun senere bliver forvandlet til Pige igen og optræder 
i sin egen Skikkelse for at bringe den gamle Taabe til at indse 
sin Daarskab. Forklædningsintrigen er her misbrugt i den Grad, 
at al Troværdighed og sund Fornuft gaar til Grunde, uden at 
Stykkets Mangler paa nogen Maade opvejes ved træffende 
Karakterskildring eller vittig Dialog. Endnu mere fjærner Holberg 
sig fra den reale Virkelighed i Sganareh Reyse til det phUosophiske 
Land. De optrædende Filosofer ere simpelthen parodistiske 
Personificationer af forskellige Skolers Læresætninger, og kun 
Leanders og Sganarels Æventyr med de filosofiske Damer bringe 
lidt Afveksling ind i Stykkets Monotoni. 

Sgnanarels Reyse danner Overgangstrinet til Holbergs to 
allegoriske Komedier Plutus og Republiqven. Medens Holberg i 
den første Periode af sin dramatiske Virksomhed kun viser sig 
lidet paavirket af Aristophanes har han i sin Alderdom digtet et 
helt Lystspil efter dennes Forbillede. Men des værre har han 
taget sig den store Atheners sidste og svageste Stykke, Komedien 
Plutus, til Mønster. Imidlertid afviger Holberg baade med Hensyn 
til Plan og Udførelse væsentlig fra Aristophanes. I den græske 
Komedie er Handlingen meget simpel. Den blinde Plutus bliver, 
efter at have lidt alt muligt ondt af slette Mennesker, venligt op- 
tagen af den gode og gamle Chremylos. Denne sørger for hans 
Helbredelse og bevirker derved, at mange brave Folk blive vel- 
havende, og at mange slette komme i Betryk. Armodens ad- 
varende Skikkelse optræder kun som en flygtig Bifigur i en enkelt 
Scene. Det danske Stykke er derimod, som ogsaa dets Undertitel 
angiver, en »Proces imellem Armod og Rigdom c Plutus, der ogsaa 
her er blind, kommer til en By, der hidtil har staaet under Penias 
Beskyttelse, for at frelse den fra Armodens Plager. Ved Borgeren 
Timotheus' Mellemkomst bliver Plutus gjort seende af Æskulapius 
og fordeler med aaben Haand sine Skatte, medens Penia, skyet 
af alle maa forlade Byen. Men snart se vi Rigdommens onde 
Følger: Nid, Had og Strid ere traadte i Stedet for den hidtil- 
værende Tilfredshed og Endrægtighed, og alle ønske sig den 
tidligere Tilstand tilbage. Dette Ønske gaar sluttelig i Opfyldelse: 
Plutus bliver atter slaaet med Blindhed og Penia ført tilbage i 
Triumf. Man ser, at Holberg har udvidet og omdannet Aristo- 

phanes' Plan, men Udførelsen staar langt tilbage for det græske 
Forbillede. Den vittige og forslagne Karion, Chremylos Tjæner, 
er bleven til den enfoldige Rigdomstilbeder Davus, der uafladelig 
fører de fadeste Samtaler med Diogenes som Armodens Advokat; 
i Stedet for Supplikanternes fint individualiserede Typer i det 
Aristophaniske Stykke finde vi hos Holberg en kummerlig Række 
livløse Abstraktioner, pg forgæves har Digteren forsøgt at dække 
Manglen paa virkelig dramatisk Liv ved prægtige Optog, Danse 
o. s. v. Endnu niere utilfredsstillende end Plutus er Holbergs 
andet allegoriske Stykke. Republiqven er en aldrende Dame, hvis 
Sundhed staar paa temmelig svage Fødder, og som derfor villig 
lytter til alle Projektmageres og Kvaksalveres Raad. Men de 
anvendte Midler forværre kun Ondet, og først ved et kraftigt 
Vomitiv lykkes det at slaa Sygdommen paa Flugt. 

Saaledes se vi Holberg i sine sidste Aar stadig mere fjærne 
sig fra det Omraade, paa hvilket han havde fejret sine største 
Triumfer: i Stedet for det virkelige Liv fører han os en bleg 
Skyggeverden for Øje, paa den Scene, hvor tidligere de livsfriskeste 
Skikkelser tumlede sig, snige nu lemuragtige Allegorier sig omkring. 
Kun én Gang endnu bliver den gamle Kærlighed hos Holberg 
varm, kun én Gang lykkes det ham at hæve sig til sin tidligere 
Højde. Philosophus udi egen Indbildning, den eneste Karakterkomedie 
fra Holbergs Alderdom, er ligesom den Vægelsindede en fri Efter- 
ligning af Moliéres : Le Misanthrope. Ligesom den Moliéreske Trias, 
Alceste, Philinte og Céliméne, i Den Vægelsindede optræder som 
Eraste, Apicius og Lucretia saaledes genfinde vi den her som 
Cosmoligoreus , Leander og Leonora. Men medens i Den Vægel- 
sindede den kvindelige Karakter staar i Forgrunden, er i Philosophus 
udi egen Indbildning ligesom hos Moliére Menneskehaderen 
Komediens Hovedperson. Desuden ere Karaktererne i Sammen- 
ligning med dem i det først nævnte Stykke alle psykologisk ud- 
dybede og hævede op til et fornemmere selskabeligt Samfundstrin. 
De ere derved blevne mere beslægtede med de tyoliéreske Figurer 
uden dog at falde sammen med disse, men ganske vist ogsaa 
uden at naa op til dem. Cosmoligoreus er ikke som Eraste i 
Den Vægelsindede en gærrig Filister, men ligesom Alceste en 
Verdensforagter af Overbevisning. Men han adskiller sig fra denne 
derved, at han mener at have overvundet alle Lidenskaber og der- 
for i høj Grad er tilfreds med sig selv. Leander paa den anden 
Side er ikke nogen fad Gourmand som Apicius, men en elskværdig 

Verdensmand som Philinte. Dog frygter han ikke som denne for 
at bekende Farve, naar Omstændighederne kræve det, ja lægger 
end ikke Dølgsmaal paa sin Mening lige overfor sit Hjærtes 
Dame. Leonora endelig er ikke som Lucretia en balvdannet 
Kræmmerske, men ligesom Géliméne en distingveret ung Enke 
af de højere Selskabsklasser. Dog er hun ikke som sit Forbillede 
en raffineret Kokette, men en fornemt tilbageholdende Frue, der 
først efter omhyggelig Overvejelse har i Sinde at træffe sit Valg. 
Ogsaa Bipersonerne have her et ædlere Præg end i Den Vægel- 
sindede. Christopher, Erastes Tjæner, er kun et ganske ordinært 
Liberimenneske, medens Petronius, Cosmoligoreus' Famulus, er en 
saare opvakt ung Mand, der ikke sjældent bringer sin Herres 
Filosofi til at kæntre. Pernille er som Lucretias Tjænestepige 
simpelthen den sædvanlige Jomfru Næsevis; som Leonoras Terne 
er hun derimod dennes fortrolige og deler alle hendes Studier og 
Interesser. 

Den Vægelsindede er en af Holbergs første Komedier, maaske 
den allerførste, Philosophus udi egen Indbildning en af de sidste, 
maaske den allersidste. Der ligger en lang Udvikling imellem 
disse to Punkter. Ved Begyndelsen og ved Slutningen af sin 
dramatiske Virksomhed vender Holberg tilbage til Moliére, først 
og sidst tager han sig Mesterens mest ophøjede Værk til For- 
billede. Var Efterligningen i hans Ungdom kun ufuldkommen 
lykkedes for ham og havde han mod sin Vilje draget sit Mønster 
ned i en lavere Region, saa hæver han sig her baade i aandelig 
og social Henseende til højere Sfærer og kommer sin store For- 
gænger saa nær, som det overhoved var ham muligt. Men idet 
han behandlede sit Stof paa selvstændig Vis og forvandlede Elsker- 
indens og Kammerpigens staaende Figurer til levende Individuali- 
teter, blev han tillige til Forbillede for Lessing, som i sit ypperste 
Lystspil genvakte begge disse Typer til nyt Liv. Naar vi hos 
Holberg læse Optrinene mellem Leonora og Pernille, da bæres det 
os for, som saa vi i Aanden Minna von Barnhelms sollyse 
Smil, som hørte vi hendes Franciscas sølvklare Stemme fra det 
fjærne. 



Julius Hoffory. 




Hånd og Kvinde. 



Et Bidrag til Kønnenes Psykologi, 



med særligt Hensyn til den kvindelige Intelligens. 



I. Kvindespørgsmaale t. 



At Kvindespørgsmaalet, Indbegrebet af de Momenter, der i 
social, økonomisk, retslig og politisk Henseende betinge Kvindens 
Stilling i Samfundet, efterhaanden er indtraadt i en ny og for 
Spørgsmaalets heldige og fredelige Løsning gunstigere Fase, vil vel 
blive indrømmet. Den ejendommelig aristokratisk -revolutionære 
Form, det havde som Spørgsmaalet om »Kvindens Emancipationc 
med dennes Krav paa Indrømmelse af ubetinget Ligestillethed, 
skjulte eller aabne Angreb paa Familjelivet og en uhyggelig En- 
sidighed, har tabt sig, og den mandlig-konservative Anskuelse, at 
som Forholdet havde været i Aarhundreder, saaledes maatte det 
fremdeles vedblive at være, er ogsaa i Færd med at forsvinde. 
Det indrømmes paa den ene Side, at Kønnenes gensidige fysisk- 
psykiske Fuldstændiggørelse bedst finder Sted i Familjelivets Form, 
men det forstaas paa den anden Side ogsaa, at der maa skaffes 
Udveje for de Kvinder, der af mange Grunde ikke opleve denne 
Form, at Kvinden er berettiget til det Arbejde, til hvilket hun har 
Ævne, at et vist uselvstændigt, uklart og ubestemt Væsen ikke er 
et nødvendigt Karaktertræk hos Kvinden og at en Opdragelse, der 
stræber derhen, ikke er den bedste Garanti for virkelig Opofrelses- 
ævne, personlig Hengivenhed og Selvhjælp i vanskelige Tilfælde 
(f. Eks. som Enke), og at en Kvinde overhovedet kan være et 
dygtigt Menneske og dog en Kvinde. 

Jeg har tidligere haft Lejlighed til i nærværende Tidsskrift 
at fremhæve, at alle store sociale Spørgsmaal have en dobbelt 

Rod: i Kendsgerningernes Logik, de økonomiske, sociale og hi- 
storiske Forhold, og i Følelsens Logik: Menneskenes Ideer og 
Følelser. Saaledes ogsaa her. En Del af Problemet knytter sig 
til den Forandring i Familjens økonomiske Liv, som de moderne 
økonomiske Forhold have medført. Medens en stor Del af den 
kvindelig-produktive Virksomhed (i f. Eks. Omsorgen for Beklæd- 
ningsvæsenet,) havde sit Sæde i Huset, i den huslige Industri, 
er dette ophævet ved den moderne Industri : Stordrift, Maskinteknik 
og Arbejdsdeling. Det betaler sig ikke selv at tilberede sit Lærred, 
næppe nok selv at strikke sine Strømper. Den legemligt arbejdende 
Klasses Kvinder og Børn ere blevne lokkede ind i Fabrikslivet, og 
stor Letsindighed i Giftermaal og den ved den moderne individua- 
listiske Aand givne Ulyst til den tjænende Stilling forværrer yderligere 
dette Forhold. I Kredse, hvor Kvinder og Børn maa arbejde i 
Fabrikerne, er Hustruen ikke længere Hustru ; hun kan ikke ret ud- 
føre Hustruens to store Funktioner: at være Bestyrerinde af den 
huslige Økonomi og at være Opdragerinde for den kommende 
Slægt; ikke at tale om, at de Pigebørn, der saaledes tidlig ofres 
for Fabrikslivet, fuldstændig miste Ævnen til at udføre disse for 
Samfundet saa vigtige Gerninger. Her er et Kvindespørgsmaal, 
der vejer 1000 Gange mere end G. Sands aristokratiske Eman- 
cipation. — Paa lignende Maade have de økonomiske Forhold for- 
værret Stillingen for Mellemstandens Kvinder. Idet Maskin- 
tekniken har ophævet den huslige Industri, er en hel Del ugifte 
Kvinder, som før vare velkomne, ja en økonomisk Fordel i et 
velordnet Hus (ugifte Søstre, Tanter osv.) blevne overflødige og 
ledige, og dette Forhold er forværret, dels ved Kvindernes Over- 
tallighed, déls ved senere Giftermaal. Det er i Forbindelse med 
større Livsfordringer og en Svækkelse afFamiljeaanden de økonomiske 
Forholds Forvandling, der er Hovedgrunden til Miséren. Det er 
ikke, som Strindberg mener, den tidligere dovne og lade Kvinde, 
der nu ved en mærkelig Sindsforandring vil kaste sig ind paa 
Mandens Arbejdsmarked og derfor skal »smides ude Forholdet 
er tvært imod dette: for Arbejderklassens Kvinder, at deres gamle 
Arbejdsmarked for en Del er taget bort fra dem og et nyt, psyko- 
logisk-socialt uheldigere givet dem ; for Mellemstandens Kvinder, at 
deres gamle Arbejdsmarked for en Del (den huslige Industri) ved 
den billige Masseproduktion er taget bort fra dem og intet nyt 
givet dem. Middelstandens ugifte Kvinder havde tidligere dog en 
bestemt Livsgerning: ethvert Hus havde Brug for en Tante, en 

Søster, en Jomfru uden at Livet var dyrere. Nu købes al Ting til 
Dels fiks og færdig, og Ikke-Hustruerne ere blevne overflødige 
samtidig med at deres Tal er vokset. Fra at være et nyttigt 
Væsen, der udfyldte sin Funktion i Familjen og derfor blev følt 
som en Velgerning og derfor var glad, ti Kvinden er lykkelig, 
hvor hun føles som Lykke, er hun blevet et overflødigt, ledigt 
Væsen, er avanceret til »Dame«, og har ved dette Avancement 
faaet færre Chancer for at blive gift, ti det kan være en dyr Hi- 
storie at gifte sig med en Dame. Saa rejser sig det store Spørgs- 
maal: hvad disse overflødige og ofte økonomisk slet stillede skal 
blive til. Til sand menneskelig Lykke hører en Livsgerning, At 
nyde et Legat, som dog kun de færreste kan faa, er ingen Livs- 
gerning; og at leve af Naade med lidt Beskæftigelse til Lomme- 
penge, hvorved man kun yderligere trykker Lønnen for sine 
fattige Medsøstre, er i Længden ikke tiltalende, og heller ikke 
socialt ønskeligt. Da ugift Stand altsaa for et større Antal af 
Kvinder dels er en statistisk Nødvendighed, dels en Konsekvens af 
de økonomiske, sociale og psykiske Tilstande, saa maa man 
lade de Betingelser indtræde, af hvilke den menneskelige Urret, 
Retten til Eksistens, er afhængig: »For Mellemstanden kommer 
det an paa, at der aabnes Kvinderne saadanne Arbejdsomraader, 
som staa i Overensstemmelse med hendes Livsvaner, Kræfter og 
Tilbøjeligheder og med hendes aandelige Anlæg.« 1 ) Men idet 
Kvindespørgsmaalet økonomisk set ikke blot er et Spørgsmaal om 
nye Erhvervsvirksomheder, men ogsaa om Erhvervsævnen, kan 
en gennemgribende Forbedring kun tilvejebringes ved et forbedret 
System i den kvindelige Opdragelse. Opdrageren maa stille sig 
den Opgave at forene Hensynet til mulig økonomisk Selvstændighed 
med Pleje af den huslige Sans og Forberedelse for Ægtehustruens 
Stilling. Begge Retninger betinge gensidig hinanden. »Erfaringen 
viser nemlig, at særlig dygtige Hustruer, der miste deres Mænd 
(og ved de økonomiske Forholds større Ubestandighed kan kun 
de færreste Mænd virkelig sikre deres Hustruers økonomiske Stilling 
efter deres Død) lettere forstaa at skaffe sig et selvstændigt Er- 
hverv, medens disse blødere og uklarere Naturer, hvem det skorter 
paa selv overfladisk Kendskab til Livsforholdene, hverken i Familjen 
eller i en selvstændig Stilling formaa at løse deres Opgaver.« 



•) Fr. v. Holtzendorf: Die Verbesserungen in der gesellschaftlichen und 
wirthschaftlichen Stellung der Frauen. Berlin 1867. 

Naar Talen imidlertid er om, hvilke Veje, der vil være dem, 
ad hvilke de kvindelige Ævner og Kræfter ville finde deres na- 
turligste og bedste Anvendelse, vil Spørgsmaalet ikke blot være 
den praktiske Erfarings, men ogsaa et teoretisk-psykologisk. De 
emotionelle, intellektuelle og moralske Ævner ville vise sig som 
Faktorer, der ved en Ordning ad Frihedens Vej vil faa en lige 
saa stor Indflydelse som de økonomiske og sociale Magtforhold. 
Spørgsmaalet er altsaa ogsaa væsentlig et Spørgsmaal om Kønnenes 
Psykologi, og i en Fremtidens Pædagogik burde et saadant ikke savnes 
som i Heegaards. Efterat Kvindespørgsmaalet er lagt i Kvinde- 
foreningens Hænder vil der være en bedre Jordbund for en saadan 
psykologisk Overvejelse. Kæmpende Individer kunne gaa op i 
Skriget, Foreninger, Samfund kunne i hvert Fald ikke vedblive 
med at skrige: de maa klare og handle. Saadanne Foreninger 
gøre overordentlig meget godt; det er dem, der i den nyere, paa 
Associationer saa rige Tid ere de sociale Organer for de nye Tanker 
og Ideer og kunne ikke blive staaende ved Klager og Utopier, 
men maa efter den Virkelighedens Lov, i hvilken de ere indordnede, 
skride frem til bestemte Formaal og Handlinger. De ere ikke blot 
Agitationens, men ogsaa Overvejelsens og Organisationens Organer. 



Lad os først besinde os paa den Kendsgerning, at vi ere 
byggede saaledes, at vi enten ere Mænd eller Kvinder, at der 
eksisterer to Køn. Overalt i Naturen betyder denne Kendsgerning, 
at der virkelig er to, ikke ét Køn, ikke blot en større, stærkere 
Udgave, mandlige Individer, og en mindre Tauchnitzer Udgave, 
kvindelige Individer; end videre, at disse to Køn ere forskellige, og 
at denne Forskel ikke blot er en nødvendig Betingelse for Slægtens 
Reproduktion, men i Menneskelivet ogsaa for det sjælelige Livs 
Sundhed, Farverigdom, Lykke, Dannelse og Udvikling, at Kønnenes 
Forskel her ikke alene betyder en fysisk, men ogsaa en sjælelig 
gensidig Fuldstændiggørelse. 

Vor Opgave vil være at søge at bestemme, hvad disse to 
Køn psykisk betyde, at give et Bidrag til Kønnenes Psykologi. 
Der møder os her den Vanskelighed, at der er saa faa Forarbejder. 
Der har længe nok været almindelig Psykologi, men den er ikke 
skreden frem til at give Kønnenes Psykologi. Hvad Filosofere og 
Psykologers Skrifter indeholde er mest kun almindelige ofte temmelig 



II. Præludier. 

bornerte Bemærkninger 1 ), der ikke sjælden ere byggede paa den 
sørgeligste Art af Slutning, Induktionen ud fra ét Tilfælde: »denne 
Kvinde har en Vorte paa Næsen, ergo have alle Kvinder Vorter 
paaNæsen.t Hvor omfattende Induktion mangler, faar den indivi- 
duelle Oplevelse en overgribende Indflydelse selv paa Tænkerens 
Tankegang: Stuart Mills Opfattelse er væsenlig bestemt ved hende, 
han skylder »sine bedste Tankere, hans klare og store Hustru; 
Comtes er bestemt ved hans Veninde, Clotilde de Vaux, Schopen- 
hauers stærkt farvet ved hans bitre Iagttagelse af hans Hus- 
holderske. 

Det var jo muligt, at man kunde faa noget ud af at studere 
de ypperste Frembringelser af kvindelige Forfattere, fordybe sig i 
deres Karakterskildringer og gennem et komparativt-induktivt Stu- 
dium naa til f. Eks. en Forstaaelse af den kvindelige Intelligens' 
Omfang, Farve, Dybde og Rækkeævne. Det vilde imidlertid være 
overordentlig vanskelig at finde Rede i dette Vildnis, at trænge 
gennem denne tykke Overflade; og rimeligvis endda ikke meget 
lønnende. Stuart Mill, og det vil vel her sige hans Hustru, har 
ment, at den største Part af, hvad Kvinder skrive om deres Køn 
kun er Smiger for Mændene. Hendes kvindelige Typer, der maatte 
lære os mest, ere næsten kun altid givne i et bestemt Forhold, 
Forholdet til Manden, og saaledes faar man kun én Side af hendes 
Psykologi og denne bestemt ved Forfatterindens Syn paa dette 
Forhold, brudt gennem et meget subjektivt Medium, der imidlertid 
lærer os noget. Strindberg har næppe ganske Uret, naar han i 
sine humoristisk benævnede »Nye Forskninger i Kvindespørgsmaalett 
siger: »Da Damerne gav sig til at skrive Bøger, ventede man sig 
værdifulde Bidrag til Kvindens Fysiologi og Psykologi, men man 
fik ikke andet end Variationer over Mændenes Skaaltaler og Kærlig- 
hedsversc (Kærlighedsudgydelser). 

At Tænkere saa lidet have behandlet den kvindelige Psyke 
hænger naturlig sammen med hendes historisk-sociale Stilling. 
Hun var først en Slave, saa en Tjænestepige, saa en mindreaarig. 
Men jeg spørger ikke om en Slaves Psykologi, især saa længe jeg 
selv er en Slave af mine Drifter, ikke om en Tjænestepiges, saa 
længe Humanitetens Aand ikke i høj Grad har grebet min Sjæl, 



J ) I sin Antropologi havde Kant dog et Kapitel om Kønnets Karaktér, 
der indeholder fine og dybe Bemærkninger, men dog stærkt farvet af 
Aarhundredets Fordom. 

og overfor en mindreaarig er min Følelse den overbærende Velvilje, 
saadan noget som en gammel Kats velvillige og yndefulde Smil 
over for Killingernes Leg. Efter at hun naaede frem til at blive 
en mindreaarig, da Monogamiet var fæstnet, og Eros voksede frem 
fra Sanseligheden til at blive en virkelig aandelig Størrelse, er hun 
tit nok bleven hævet til Skyerne i den erotiske Rus, men den 
negligerende Prosa er gærne fulgt bag efter, efter den Formel, 
som S. Kierkegaard giver for Kvindens Liv: før Dronning over 
hele Fantasiens Overdrev — nu Madam Petersen paa Hjørnet af 
Badstuestræde. Selv efter at hendes Forhold socialt og juridisk 
have ændret sig meget, have vi kun lidet gjort os Rede for hendes 
Psykologi, og selve hendes sociale Stilling har gjort Vanskeligheder. 
»I den sunde Fornufts Navn, siger Mill, og i Kraft af Menneske- 
aandens Beskaffenhed nægter jeg, at nogen kender og kan kende 
de to Køns Natur, saa længe man kun iagttager dem i det Forhold, 
hvori de nu til Dags staac. 1 ) Man har jo, mener han, aldrig haft 
et Samfund, i hvilket Kvinden frit kunde udfolde sine Ævner, og 
den, der kender Omgivelsernes Indflydelse paa Karakterens Dannelse, 
maa indrømme, at Kvindens Natur i højeste Grad er et Kunst- 
produkt: Resultatet af et forceret Tryk i én Retning, o: i Retning 
af Intelligens, og en unaturlig Ophidselse i en anden. Den eneste 
Lyskilde vilde her være det analytiske Studium af et af Psykolo- 
giens vigtigste Afsnit: Kapitlet om de Love, der styre Omstændig- 
hedernes Indflydelse paa Karakteren, og dette Afsnit eksisterer 
næsten ikke. Udtrykket Kunstprodukt maa nu ganske vist dadles 
som et meget uheldigt og hos en saa stor og besindig Tænker 
uventet agitatorisk Udtryk for et Produkt, der dog væsentlig er et 
Produkt af Samfundet, i hvis under Udviklingen sig dannende 
Ordning dog ogsaa Menneskets, altsaa her ogsaa Kvindens Natur 
har været én af de vigtigste Dannelsesfaktorer; men det maa 
ganske vist indrømmes Mill, at her er et Omraade, paa hvilket de 
menneskelige Magtforhold, især naar hensés til deres historiske 
Sejghed, kan have haft en vis Ævne til at holde menneskelige 
Ævner nede. 

Af de samme Grunde maa man heller ikke f. Eks. ved 
Spørgsmaalet om Kvindens intellektuelle Ævner paa Forhaand lægge 
for megen Vægt paa Historiens Vidnesbyrd, paa den Om- 



l ) John Stuart Mill: Kvindernes Underkuelse. Paa Dansk ved G. Brandes. 

1809. S. 37, fif. 

stændighed, at de højeste Pladser i Videnskab, Literatur og Kunst 
indtages af Mændene [Candolle, Galton, Darwin]. De historisk- 
sociale Betingelser have jo paa faa Undtagelser nær i den Hen- 
seende ikke tilladt den frie Udfoldelse af Kvindens Ævner saa lidt 
som af Slavens. Her er jo Grunde nok til at forklare Fænomenet. 
1. Kvindens Opdragelse er tidligere gaaet i en hel anden Retning, 
i Retning af det huslige Liv i Modsætning til det sociale. 2. Viser 
Manden særlige Ævner, bliver der gjort noget for at udvikle dem. 
Saaledes ikke med Kvinden. Hvor mange Mænd ere ikke fremdragne 
af Almueklassen; ingen Kvinde før nu (som Almuelærerinder, 
Kunstnere). Og Fædrene have endnu den samme Anskuelse: de 
forstaa meget vel, at de maa ofre noget paa Sønnernes Opdragelse, 
mindre paa Døtrenes. 3. Formue i Hjemmet, for Sønnen et Motiv 
til at komme frem, er for Datteren ofte et Motiv til at blive til- 
bage. 4. Endelig maa det ikke overses, at medens det at fore- 
stille er naturligt, er det at tænke »unaturligtc, et Produkt af 
Tankearbejde og Civilisation, et »Kunstprodukt«, kun opnaaelig 
paa Grundlag af en forholdsvis tidlig, alvorlig og udholdende Skole 
i Tænkning. Kvinden vil følgelig slet ikke opdage sine intellektuelle 
Ævner, naar Skolen og det senere Liv ikke stiller hende saadanne 
Opgaver, saadanne Betingelser. Og lad os saa huske paa, hvor 
faa Drenge i Skolen, der egentlig vide, hvad de ville; først senere 
— ved Universitetet — komme de under Vejr dermed. Navnlig, 
hvor der erTale om noget negativt som Ikke-Udfoldelse 
af visse Ævner, maa Historien ikke paaForhaand regnes 
hende til Skade. Derimod maa det billigvis komme hende til 
Gode, at hvor særlige Arveforhold har stillet hende større Opgaver 
(som regerende Dronning) har hun ikke sjælden vist betydelig 
Dygtighed, ligesom ogsaa, at hun i dette Aarhundrede, da hendes 
Stilling er bleven en Del anderledes, har vist sig i et betydeligere 
Lys fra Intelligensens Side. I Kunsten, i Opdragelsen synes hun 
at sidde inde med virkelige Ævner. Og Navne som George Sand 
og George Elliot, og de betydelige Matematikere Sophie Germain 
og Fru Kavalewsky ere ogsaa Indicier om Ævne til mere storslaaet 
Menneskekundskab og til abstrakt Tænkning. 

Det er da ogsaa forstaaelig, at Tænkere i den nyere Tid 
have vist en større Interesse for Kønnenes Psykologi (Schopenhauer, 
Darwin, Huxley, Lotze og fl.) men fraset Manglen paa et langt 
historisk Forarbejde er Opgaven vanskelig. En stor Mislighed 
lader sig ikke fjærne, o: den Omstændighed, at Kønnenes Psykologi 

skal skrives af én af Parterne. Medens Naturens Arter og de 
dyriske Køn have Naturforskerne, savne vi en tredje højere Part. 
Hvad der giver Livet sit største Trylleri, Kønnenes gennemgribende 
Forskel, hvad der gør dem til saa betagende Genstande for gen- 
sidig Interesse, medfører netop her, hvor den eksakte Videnskabs 
Hjælpemidler saa lidet staa til vor Raadighed, saa store Vanskelig- 
heder for uhildet Betragtning. For blot at stille ét Spørgsmaal: 
Betragte Mændene ikke gærne Kvinderne som en Enhed? Betragte 
Kvinderne ikke Mændene som en Enhed ? Er Talen ikke om Kvinden, 
om Manden? Og ligger der ikke her et Fejlsyn? Ganske vist er 
det den videnskabelige Betragtnings Maal at naa ind til det fælles 
i Naturgrundlaget, at give Mandens Naturhistorie, at give 
Kvindens Naturhistorie, men god induktiv Metode kræver, 
at dette ikke var Udgangspunkt men Maal. Tager man det som 
Udgangspunkt resikerer man let at lade det individuelle være et 
Slags Bidrag til det fælles; alt forvirres, og der skér Uret. 

Det er sandsynligt, at Manden gør mindst Uret ved denne 
Betragtningsmaade. Kvinderne have altid været mere éns end 
Mændene, hvad ogsaa den antropologiske Betragtning bekræfter: 
»De talrige Maalinger hos forskellige (andre) Racer, som bleve 
foretagne med Hensyn til Højde, til Halsens og Brystets Omkreds 
og til Rygsøjlens og Armenes Længde, viste næsten alle, at 
Hannerne afveg mere fra hinanden indbyrdes end Hunnernec, og 
»det er Hannen, som særlig er bleven modificeret siden Racerne hver 
gik sin Vej fra deres fælles oprindelige Kildet. l ) Kvindens Opdragelse 
og Dannelse har aldrig vist de Uligheder som Mandens, deres 
Arbejde aldrig været saa forskelligt og defferentieret som Mandens, 
— de ere mere ubestemte (ogsaa mere plastiske) mindre forbenede, 
differentierede og bestemte end Manden. Men denne delvise Ret 
i Betragtningen medfører dog sikkert i Bedømmelsen megen Uret 
Idet vi Mænd uvilkaarlig anlægge et Ideal, et Optativ, et hvad 
hun ønskes at være, paa Kvinden, saa overføre vi til Gengæld al 
den store Begrænsning, al den Smaalighed og lave Egoisme, som 
hos ikke faa Kvinder gaar saa forunderlig jævnsides med et virkeligt 
stort Ømheds- og Sympati-Fond paa Kvinden og tage del som et 
Karaktertræk, og selv ædle Mænd ere blevne Kvindehadere ved 
denne uretfærdige Betragtning. Eller vi glemme i vor Betragtning, 



å ) Charles Darwin: Menneskets Afstamning og Parringsvalget Oversat af 
J.P.Jacobsen. 1875. 2det Bd. S. 316. 

dels de simpleste psykologiske Grundforhold, dels os selv, glemme 
Bjælken i vort eget Øje. Vi sige f. Eks. Med Kvindens Forhold 
til det sædeligt-alraene staar det tarveligt: hendes Sympati og 
Billighed strækker sig til Hus og Familje (ofte nok ikke en Gang 
til Tjænestepigen) men for Kommune, Stat og Samfund, for almén 
Ret og Retfærdighed har hun mindre Øje. Bemærkningen er 
utvivlsom sand, og dog er den uretfærdig. Følelsens Udvikling 
er betinget ved Forestillingens, Samfundsfølelsen ved Samfunds- 
bevidstheden, og det er uretfærdig at kræve denne videre Følelse 
for det almene, naar man ikke ved Opdragelse og det senere Liv 
har sørget for, at de betingende levende Forestillinger vækkes og 
udvikles. Dernæst kan Kvinden billigvis kræve at sammenlignes 
med Manden, og ikke blot med det sædelige Ideal 1 ), og det vil 
da ganske vist vise sig, at Mændenes personlige Egoisme i det 
hele er større, ikke at tale om, at Mændenes Verden indeslutter 
en Verden af Pak, og at Forskellen for en Del kun blev den, at 
Mændene bedre forstode det almene, hvilket altsaa kun vilde be- 
tyde det for Mændene mindre ærefulde, at de mere end Kvinderne 
handlede mod bedre Indsigt. 

I det hele er der Grund til at advare mod denne Hindring 
for retfærdig og billig Vurdering af Kønnenes Kvaliteter. Mænd, 
der overhovedet tænke over disse Forhold, ere temmelig tilbøjlige 
til at subtrahere fra Begrebet Mænd alle de vilde, forbryderiske, 
dumme og dyriske Naturer som en Verden for sig, med hvilken 
de egentlige Mænd ikke kan føle sig solidariske, medens derimod 
den lavere og laveste kvindelige Verdens Egenskaber dog tages 
med som Indicier for noget i den kvindelige Natur. Dette er ikke 
at anvende et lige Maal, og denne Fejl i Mandens Vurdering af 
Kvinden modvirkes ikke ved en tilsvarende fra Kvindens Side, ti 
som Proudhon har bemærket, »de honnette Kvinder have den 
Svaghed, naar man taler om deres Køn, at anse sig for solidariske 
med de slettet . Dertil kommer i Mændenes Betragtning et uvil- 
kaarligt og instinktmæssigt virkende Hovmod: i Stedet for at prøve 
hver Egenskab og vurdere den efter dens Betydning for den 
menneskelige, sande Lykke, betragter han uvilkaarlig de mandlige 

') Naar Mænd bedømme Mænd, saa er Maalestokken Gennemsnitsmanden ; 
naar de bedømmer Kvinder, saa er Maalestokken det sædelige Ideal og 
lign. Naar Kvinder bedømme Kvinder, saa er Maalestokken, under en 
vis gensidig Antipati, Gennemsnitskvinden. Naar Kvinder bedømme Mænd, 
er Maalestokken gærne et eller andet erotisk Ideal. 

Egenskaber som den rette Maalestok. Heller ikke denne Fejl 
neutraliseres ved en tilsvarende fra Kvindens Side: tvært imod de 
ere gaaede ind paa denne Betragtning; ja hos et ikke ringe Antal 
reflekterende Kvinder er Mistænksomheden bleven saa stor, at man 
kan tillægge dem de herligste Egenskaber, Ævner, hvis Betydning 
for Livets Lykke (og det ikke blot Individets egen men ogsaa 
andres Lykke) er af den største Rækkeævne, og straks tabe disse 
Egenskaber deres Glans i de skrivende Kvinders Øje. Mandens 
Egenskaber eller intet, det er deres Ultimatum. 

Fra Kvindens Side er Bedømmelsens Misvisning lige saa 
stor. Det er alt sagt, at naar Kvinden omvendt ogsaa betragter 
Mændene som en Enhed, saa bliver Opfattelsen endnu mere for- 
kert, ti Mændene ere indbyrdes langt mere forskellige, og dertil 
kommer, at Kvinden i alt Fald hidtil, det ligge nu i Opdragelse 
eller Følelsesretning , ikke har formaaet at betragte Manden i 
noget andet Lys end som Elsker og Ægtemand. Derved faar hun 
kun én Side af, men aldeles ikke den hele Mands virkelige Værdi: 
hans Liv i og Betydning for det borgerlige og offentlige Liv, for 
Samfund, Videnskab, borgerligt Velfærd, det almene, faar hun ikke 
fat paa, og selv med Hensyn til Eros faar hun ikke det rette 
Syn paa ham, dels fordi han ogsaa har sit Liv i andre Sfærer og 
kun ser Eros som én af de store Følelser, medens den for hende 
slet og ret er den store Følelse, dels fordi det sanselige Moment 
mere hos hende er indoptaget i det sjælelige og aandelige, hvorfor 
hun holder af at holde det i taaget Ubestemthed, medens han 
som niere differentieret giver det mere Bestemthed. 

Ved disse Vanskeligheder for en rigtig objektiv Vurdering 
af Kønnenes Egenskaber og deres Betydning, vil man faa Indtrykket 
af, at Opgaven er lige saa vanskelig som den er stor. Det er 
ikke blot en psykologisk-intellektuel , men tillige en etisk Opgave. 
Der kræves hos Undersøgeren stor Fordomsfrihed, et aabent og 
omsigtsfuldt Øje for alle Vanskeligheder for ærlig Bedømmelse. 
Naturforskerens omfattende objektive Sammenligning staar kun 
lidt til vor Raadighed. Det er allerede her vanskeligt at se, at 
iagttage, ti baade Selvinteressen og Interessen for det andet Kon 
distrahere, og det er endnu vanskeligere at tyde. 

III. Indledning: Schopenhauer. 

I Schopenhauers Kapitel »Ueber die Weiberc i »Parerga 
und Paralipornena« har Kvindehadet sit store Rustkammer, og 

>Nye Forskninger« har intet nyt bragt. Men der er det ejen- 
dommelige ved dette Arsenal, at det under et Hav af Invektiver 
skjuler et klart og skarpt Øje, der paa en egen Maade vækker til 
Eftertanke. Schopenhauers Hovedpunkter kan her gøre samme 
Nytte som naar man ved Indledningen til et Problem giver Ordet 
til en eller anden skarp og udpræget Tænker: man føres energisk 
ind i Problemet. Idet jeg da udelader Invektiverne giver jeg til 
Indledning Schopenhauers faa Hovedpunkter, ledsagede af mine 
Bemærkninger i Parentes. 

Kvinden er ikke kaldet til store Arbejder. Hendes Ejen- 
dommelighed er ikke Virken, Handlen, men Liden, og ved at føde 
Børn, ved sin Omsorg for Børnene og ved sin Underkastelse under 
Manden betaler hun Livets Skyld. Livskraftens og Følelsens 
stærkeste Ytringer ligge ikke for hende. (Ligger der ikke i 
hendes store Taalmodighed og Kraft i Lidelsen en stærk Ytring 
af Livskraften og Energien. Maa der ikke skelnes mellem Viljens 
positive og dens negative Energi. Er Lidelsens Energi ikke ogsaa 
Energi?). Hendes Liv er mere stille og ubetydeligt end Mandens, 
(have ikke store Tænkere og Digtere heri med Rette set en stor 
Dannelsens og Livslykkens Mission?). Kvindens Hovedopgave er 
det at være Plejerinde og Opdragerinde af Barnet, fordi hun selv 
er barnagtig, hele Livet igennem et stort Barn »et Mellemtrin 
mellem Barnet og Manden, det egentlige Menneske«. (Bortset fra, 
at dette ikke saa ganske passer paa den virkelig udviklede Moder, 
saa betyder dette, omsat i et andet Sprog, at hendes sjælelige Liv 
mere er et Anskuelses- og Følelsesliv, og at hun har en over- 
ordentlig Udholdenhed og Medlidenhed med det hjælpeløse. For 
øvrigt turde Omsorgen for den kommende Slægt høre til de største 
historiske Missioner, der nok turde sættes ved Siden af det at 
være Soldat). 

Den unge Piges indtagende Væsen er en Knaldeffekt af 
Naturen, ved hvilken Manden skal lokkes til at besidde hende og 
i ægteskabelig Forening overtage Omsorgen for hendes Liv. 
Hendes Skønhed, der egentlig kun bestaar i Mandens af Slægts- 
driften omtaagede Fantasi, ti i Grunden er det lavtstammede, 
smalskuldrede og bredhoftede Væsen en temmelig grim Skabning, 
er kun et Middel til Slægtens Opretholdelse, og enhver Kvinde 
vil derfor i sin Pigetid betragte Kærligheden som sit egentlige 
Kald. (At gøre Naturens dybsindige Indretning til et Snyderi 
eller Krigspuds, der for øvrigt hænger sammen med Schopenhauers 

Verdensopfattelse, er unægtelig en mærkelig Vending, om der end 
heri ligger den Sandhed, at Kærligheden spiller en anden Rolle 
for Kvinden end for Manden, og at Skønhedsopfattelsen maaske 
er temmelig forskellig). 

Kvindens Forstand er overvejende intuitiv, hun er en 
aandelig Myops (nærsynet). Hendes Liv gaar fortrinsvis op i 
Øjeblikket; derfra hendes Tilbøjelighed til Ødselhed. (Andre sige 
Gerrighed). Derfor nyder hun bedre, er muntrere og mere egnet 
til Trøst og Opmuntring for andre. (Heri ligger egentlig en stor 
Ros, naar det nu ikke blot skal betyde, at hun er som skabt til 
at være et Legetøj). 

Hun har mere Medlidenhed og Menneskekærlighed (en 
uhyre Fordel), men hendes Grundfejl er Uretfærdighed, List og 
Forstillelse. Til store Ydelser i den skabende Kunst egner hun 
sig ikke, fordi hun ikke kan naa til objektiv Betragtning, altid 
stikker i det subjektive, er i Grund og Bund den »uheldbredeligste 
Filister«. At hun bærer Mandens Titel, er lige for Loven og i 
Samfundet med Manden, er det rene Vanvid, den højeste Blomst 
af gammel fransk Galanteri og kristelig-germanisk Dumhed, der 
kun har til Følge, at hun gebærder sig saa arrogant og hensyns- 
løst, at man undertiden erindres om de hellige Aber i Benares, der 
i deres Ukrænkelighed tillade sig alt. Hun skal opdrages til 
Huslighed og Underkastelse under Manden. 

IV. Intelligens. Kvindelige lntelligenstyp^r. 

Naar der i den nyere Tid har været og er saa megen Tale 
om Kvindens Inferioritet overfor eller Ligestillethed med Manden, 
saa har Talen ikke saa meget været om den fysiske Kraft, der 
nu heller ikke mere spiller den Rolle i Kampen for Tilværelsen 
som før, som om Summen af de intellektuelle og moralske Ævner, 
og atter og atter har der særlig været Tale om Kvindens Forhold 
til Intelligens. 

Paa en Tid, da man særlig har forbundet den Forestilling 
med »at gøre sin Lykket at det gjaldt om at komme frem, 
komme op, sejre i Kampen for Tilværelsen og naa en foretrukken 
Stilling, kan det ikke nægtes, at Forstand, Klogskab, Tænkeævne 
betyde en hel Del ; de synes at være, hvad den stærke Næve eller 
det gode Sværd har været i tidligere Tider. Idet man har et 
mindre rigtigt Begreb om menneskelig Lykke, overvurderer man 

Intelligensens Betydning, og man glemmer forskellige Ting. Frem- 
for alt glemmer man to Ting: 1) at der til egentlig Intelligens- 
Storhed fordres adskillige andre Ting end Tænkeævne, fremfor alt 
Vilje, moralske Egenskaber som grænseløs Taalmodighed , Ud- 
holdenhed og Selvfornægtelse, Hovedmærker ved Geniet, og Følelse, 
vedholdende og glødende Interesse (tilsammen Elementer i Op- 
mærksomheden). Tager man en Kreds af Ynglinge i 20 Aars 
Alderen og betragter dem 20 Aar derefter, vil man med en vis 
Forbavselse se, at de mést begavede og mest lovende dog ikke 
vare de mest begavede: Følelsen, Viljen og Ligevægten var der 
ikke; 2) glemmer man, at Intelligens selv set som Erkendeævne 
ikke falder sammen med den logiske Ævne alene, men er en meget 
sammensat Størrelse. Den nyere Logik har indskærpet Sansnings- 
og Anskuelses- Livets Betydning for al Tænkning, og at den store 
Tænker ikke blot bestemmes ved hans Ævne til Analyse, Sammen- 
ligning, Induktion og Deduktion men ogsaa ved det rige og livlige 
Forestillingsløb og fremfor alt den store og omfattende Fantasi 
eller Kombinationsævne. Med Rette bemærker Professor Kroman, 
at det er vanskeligt at afgøre, om Shakespeare eller Newton har 
haft den største Fantasi. 

At Intelligensen saaledes er en meget sammensat Størrelse, 
at Intelligens altid er mere end Intelligens, at den forskellige 
Blanding af Erkendeævnerne indbyrdes og deres Kombination med 
andre Ævner medfører flere og forskellige Arter af Intelligens, 
maa bestandig holdes i Minde, naar man skal vurdere Kønnenes 
Forhold til Intelligens. 

Lad os til Indledning tænke os nogle faa mulige kvindelige 
Intelligenstyper, en grov Klassifikation, der dog altid kan gøre 
nogen Nytte. Nr. 1. Vi tænke os en Kvinde, der er betydelig i 
logisk Tænkning. Hun har Ævne til at deducere. Naar almindelige 
Grundsætninger ere givne, forstaar hun at kombinere dem og 
drage Følgerne haarfint til de yderste Grænser. Saadanne Kvinder 
kan der gives (Sophie Germain; Fru Kavalewsky). Det følger af 
sig selv, at vi tillægge hende Intelligens. Hun er begavet i Ret- 
ning af rén Forstandstænkning, i Retning af Analyse og formel- 
deduktiv Tænkning. Hun har logisk eller Tanke- Intelligens. Denne 
Klasse har hidtil været meget lille. 

2. Hun har en klar og livlig Forestillingsævne, et livligt 
Forestillingsløb, en hurtig kombinerende Fantasi, en levende Under- 
strøm af klart Billedliv og en vis Ævne i Retning af hurtige ofte 

overraskende Tankeglimt, men hun er ikke stiv i at deducere eller 
inducere betænksom. Hun følger Forestillingslivets og Tankens 
Leg, men hun fører den ikke til Ende. Som ung Pige var hendes 
Stile livlige og kvikke, ganske originale, men Dispositionen mangel- 
fuld og Regneopgaverne græsselige. Visselig er hun en begavet 
Pige: Anskuelsens Livlighed, Forestillingens Hurtighed og Liv 
Tankeglimtenes Lyn høre med til Erkendelse, og hun er intelligent. 
Men denne Intelligens gaar ikke i Retning af videnskabelig Tænkning, 
som produktiv snarere i Retning af Literaturen. Denne Klasse 
er ikke lille og indbefatter, hvad vi i Almindelighed kalde begavede 
Kvinder. Vi kalde den Forestillings-Intelligensens. 

3. Hun behøver ikke at have særlig meget af de nævnte 
Gaver. Men hun har en særlig Takt og Finhed i Tanken og en 
ejendommelig Hurtighed i Retning af konkret-personlig Livstænk- 
ning, d: i at bedømme en foreliggende menneskelig Tilstand, en 
særegen Ævne til hurtig og rigtig at bedømme Situationen (»en 
Situation glemmer en Kvinde aldrig«. S. Kierkegaard) og opfatte 
Følelsens fineste Bevægelser, og fordi hun ligesom kan lugte 
Følelsen, Handlingens Bevæggrunde, forstaar hun fortræffeligt at 
behandle Folk. Denne Ævne er temmelig almindelig, og det er 
den, der i Forbindelse med Kvindens Ævne til Efterligning, gør 
hende saa plastisk, saa formelig, saa særlig egnet til at gaa ind i 
og tilpasse sig nye Livsformer. Da vi ved Dømmekraft forstaa 
denne Ævne til Taktslutning, til Virkelighedstænkning, til hurtig 
og sikkert at føre Tilfældet ind under de rette Regler, at finde 
Menneskenes herskende Ævner, ville vi kalde denne Intelligensform 
den praktisk-personlige Dømmekrafts. Det er denne Ævne i For- 
bindelse med Forestillings-Intelligens, der har gjort Kvinden til et 
tiltalende Centrum i det selskabelige Liv, og i større Former, til 
Salonlivets ofte indflydelsesrige Herskerinde. 

4. Hun har ingen udpræget Ævne til at generalisere eller 
deducere, maaske heller ikke mere livlig Forestillingsævne end 
Kvinder i Almindelighed, men hun er i Besiddelse af en ejen- 
dommelig harmonisk Ligevægt i Ævnerne og, uden egentlig Analyse, 
en mærkelig Ævne til ligelig og konkret Afvejen af de forskellige 
Sider ved en Sag, og saaledes, at Livets Værdibestemmelser, Hen- 
synet til det sædelige, Retfærdighed, Billighed, saa vel som til 
Livets Form ogsaa faa deres Indflydelse paa hendes Dom. Det 
er en Art Visdom, en Art af kvindelig Livs-Filosofi, der ikke saa 
sjældent findes hos ældre, alvorlige, højt dannede Kvinder, et 

ligesom instinktmæssigt-anelsesfuldt Forhold til den hele Sandhed. 
Man vil unægtelig gærne tale med hende og høre hendes Raad. 
Om hende siger Goethe: 



og hun er en meget intelligent Kvinde. Da vi bruge Ordet For- 
nuft for denne ejendommelige Forbindelse af Fantasi, Følelse og 
Tænkning, der gaar paa Helheden, saa kalde vi denne Intelligens- 
form Fornuft -Intelligensens. Selvfølgelig gives der en Mængde 
Kvinder, som det vil være vanskeligt at føre ind under Begrebet 
Intelligens, hvis dette ikke tages i en meget vid Betydning, men 
det samme synes at være Tilfældet med en Mængde Mænd. 

Efter disse Forberedelser ville vi betragte Spørgsmaalet om 
Kønnenes Psykologi fra tre Synspunkter: det fysiologiske, det 
psykologiske og det sociologiske. 



At der er et særdeles inderligt Forhold mellem Sjæl og 
Legeme, fremfor alt en gennemgaaende Parallelisme mellem Sjæl 
og Hjærne vil ingen moderne Psykolog nægte, det være nu, at 
Sjæl og Legeme ere to Sider af samme Sag eller at der er en 
alsidig Vekselvirkning imellem dem. Det maa følgelig sluttes, at 
naar Kønnene vise betydelig legemlig Forskel, maa der ogsaa 
være en betydelig sjælelig. En saadan betydelig legemlig Forskel 
lader sig nu ikke benægte. Allerede Legemets ydre Fremtoning 
frembyder en ejendommelig Forskel mellem Kønnene, og denne 
Forskel gaar gennem hele Organismen. »Manden er i Alminde- 
lighed betydelig højere, tungere og stærkere end Kvinden, har 
mere kantede Skuldre og mere tydeligt fremtrædende Musklert 1 ). 
Ingen af Mandens indre Dele stemmer i Rumfang, Vægt og til Dels 
ogsaa finere Beskaffenhed overéns med Kvindens. Hos Kvinden 
ligger Legemets Tyngdepunkt i Bækkenet, hos Manden i Brystet 
og Musklerne. Kvindens Stedbevægelse er baade i Intensitet og 
Ekstensitet mindre end Mandens, og hendes Muskelkraft og legem- 
lige Udholdenhed er absolut og vel ogsaa relativt mindre end 



') Charles Darwin: Menneskets Afstamning og Parringsvalget. 2det Bd. 
1875. S. 311. 

Tilskueren. 1887. 42 



Willst Du genau erfahren, was sich ziemt, 
So frage nur bei edlen Frauen an. 



V. Det fysiologiske Synspunkt. 




622 



Mand og Kvinde. 



Mandens. Denne Mandens Overlegenhed i Styrke og legemlig 
Udholdenhed skyldes ikke oprindelig Kvalitetsvalget, om den end 
kan være bleven bevaret og forøget ved dette. Det er heller 
ikke rimeligt, at Manden erhvervede sig sin større Styrke derved, 
at Virkningerne af, at han havde arbejdet haardere for sin egen 
og sin Familjes Underhold, nedarvedes; ti hos alle barbariske 
Nationer udretter Kvinden i det mindste lige saa haardt Arbejde 
som Mændene 1 ), hun er den første Slave. Kvinden er derimod 
Manden overlegen i Skønhed, Ynde og harmonisk Afrundethed. 
»Hos Kvinden er Ansigtet rundere, Kæberne og Hjærneskallens 
Basis er smallere, Konturerne af hendes Legeme er rundere og 
for visse Deles Vedkommende mere fremstaaende, desuden er 
hendes Brystben bredere end Mandensc 2 ). Af endnu større Vægt 
end dette er naturligvis den helt forskellige indre Bygning, Kvinden 
har efter sit Anlæg som Moder, en Kendsgerning, som fysiologisk 
strækker sig saa at sige til alle Organer og som bekendt er af særlig 
dyb Indvirkning paa Sjælen. 

Med Hensyn til Hjærnen er Forholdet dette. 1. Mandens 
Hjærne er absolut større end Kvindens (England: Mænd 1425, 
Kv. 1222; Frankrig: Mænd 1338, Kv. 1206; Tydski.: 1499, 1160; 
Sverrig: 1392, 1253 o. s. v. 8 )), men med sædvanlig Betænksomhed 
tilføjer Darwin: om den ogsaa er relativt større, naar man tager 
Hensyn til, at Kvindens Legeme er mindre end hans, derom har 
man endnu ikke tilfulde overbevist sig, det jeg tror 4 ), og denne 
Forskel mellem Kønnene synes, hvad Kraniets Rummelighed angaar, 
at blive større, jo mere udviklet Racen er; saaledes overgaar den 
europæiske Mand den europæiske Kvinde i denne Henseende meget 
mere end Negeren overgaar Negerinden. Dog behøves der maaske 
her flere Undersøgelser? 5 ) — 2. Kvindens Hjærne er anderledes 
organiseret end Mandens. Allerede Hjærneskallens Form er for- 
skellig: hvad Dannelsen af hendes Hjærneskal angaar, saa siges 
den at staa midt imellem Mandens og Barnets 6 ). Efter Huschkes 
omfattende Undersøgelser, er Issevindingerne mer eller mindre 



») ib. S. 321. 

') ib. S. 312. 

*) Davis J. B.: Contrubutions towards determining the Wbeigt of the 
Brain in different Races of Man. Philosophical Transactions. London 1868. 

*) Darwin, ib. S. 312. 

•) ib. S. 325, Anm. efter Vogt. 

*) ib. S. 313. 

fremherskende hos Kvinden, Pandevindingerne hos Manden : »Kvinden 
er en homo parietalis og interparietalis, Manden en homo frontalis 
og Kvinden har derfor et rundere Ansigt end Manden« 1 ). Dette 
vil vistnok sige, at Forstandslivets Organer ere mere udviklede 
hos Manden, Gemytslivets hos Kvinden, hvortil kommer, at 
Sympaticus, Alménfølelsens Hovedfaktor, har en overvejende Magt 
hos Kvinden og gør hendes Nervesystem mere sensibelt, (mimose- 
agtig, drømmende, anende o. s. v. 2 )). For en Del lader dette sig 
imidlertid forklare ved Kvalitetsvalg og Nedarving. »Disse sidstnævnte 
Egenskaber (produktiv Indbildningskraft og Forstand) saa vel som de 
tidligere omtalte (Energi, Udholdenhed og Mod) ville være blevne ud- 
viklede hos Manden til Dels igennem Parringsvalg, — d. v. s. derved, 
at de rivaliserende Hanner have kæmpet med hinanden, og til Dels 
igennem Kvalitetsvalg, d. v. s. ved at have været heldige i den 
almindelige Kamp for Tilværelsen: — og da i begge Tilfælde 
Striden vil være gaaet for sig blandt voksne, ville de saaledes er- 
hvervede Karakterer være blevne mere fyldigt nedarvede til det 
mandlige end til det kvindelige Køn« 3 ). Men dette for Kvinden i 
Forstands-Henseende mindre gunstige Forhold vil dog være be- 
tegnende for hendes Disposition og Forhold nu. 3. Kvindens 
Hjærne udvikler sig som Kvinden i det hele tidligere end Mandens, 
men, da der er en vis Rivalisering om Kraften mellem Vækst og 
Organisation, saa maa én af dem eller begge blive ringere, naar 
Udviklingen skal foregaa hurtigere. Den tidligere Udvikling og 
Modenhed er i det hele ikke til Fordel for Kvinden, da det synes 
at være en almindelig Livslov, at Organisationen er desto højere, 
jo længere Barndommen er. Østerlandets Kvinder udvikle sig 
særlig hurtigt og vedblive at være halvt Børn og i Mandens Vold. 
Ligesom Friheden har maattet udgaa fra Vestens Folk, saaledes 
ogsaa Bestræbelserne for større Spillerum for Kvindens Ævner. 

Det vil være aabenbart, at der af denne fysiske Forskel 
maa ventes at følge store Forskelle i Karakterdisposition, først og 
fremmest i den organiske Livsfølelse, Almen følelsen, hvis Betydning 
for Livet og som Grundlag for Temperament, Stemning og 



') Huschke E. Schådel, Hirn und Seele des Menschen und der Thiere nach 

Alter, Geschlecht und Raee. Jena 1854. 
a ) Dr. Susanna Rubinstein: PsyHiologisch-aestliische Essays. 2te Folge. 

S. 93. 

3 ) Darwin ib. S. 323-324. 

Følelseslivet næppe kan overvurderes. I denne Refleks af hele 
den organiske Tilstand, af Livsprocessens almindelige Gang, sam- 
virke en Mængde organiske Faktorer, Aandedrættets frie eller be- 
sværlige Løb, Fordøjelsesprocessens normale eller abnorme Gang, 
Blodomløbet saa som Blodets Beskaffenhed og Mængde, Kredsløbets 
Livlighed, Blodkarrenes Spænding, Reproduktionsorganernes For- 
hold, Musklernes naturlige Spændighed eller Slaphed, visse Sider 
af Sanseorganernes Virksomhed, og ved disse ubestemte For- 
nemmelsers Indflydelse paa hele det nervøse Apparat vil den 
forskellige Blanding af disse Virkninger være af betydelig psykisk 
Indflydelse. Alle de, hvis Muskel, Aandedræts- og Kredsløbs- 
Virksomheder ere større, have ogsaa en større Følelse af Mod, 
Kraft og dyrisk Energi og søge at afkøle dem ved forskellige Lej- 
ligheder, ere forholdsvis disponerede for det aktive -koleriske 
Temperament; mere udadgaaende virksomme og mere udsatte for 
Opriveise. »Manden er modigere, mere stridbar og energisk end 
K vindene 1 ). (Dette er vel sandt, men det forekommer mig, at 
det vilde være hensigtsmæssigt at gøre Adskillelse mellem positiv 
Energi, Handlingens, Muskeludladningens Energi, og negativ Energi, 
Taalmodighedens , Lidelsens Energi, som Kvinden har i betydelig 
Grad, og som ogsaa er en Følge af hendes Natur som Moder. 
Gennem Moderkærligheden faar Kvinden et alvorligt Kursus heri 
og ved Nedarvning fortsættes og ophobes den i Slægten og er 
en Natur i hende, der kræver at tilfredsstilles, og hvor højt man 
end vil sætte den positive Energi, spiller den negative en ikke 
mindre Rolle blandt Livets ægte Goder). Visse Følelser, som 
Modet , Vreden, Magt- og til Déls Virksomheds følelserne maa derfor 
ventes at være mere fremtrædende hos Manden 2 ). Omvendt vil 
den større Rolle, som Reproduktionsorganernes Virksomhed spiller 
i selve Kvindens Bygning, nødvendigvis i høj Grad paavirke hendes 
Følelsesliv, og allerede af hendos Organisation maa det ventes, at 



') Darwin ib. S. 312. 

a ) I sin Antropologi (Kirchmanns Udg. S. 231) angiver Kant en naturlig 
Grund for Kvindens større Frygtsomhed og Forsagthed overfor legemlige 
Farer. „Da Naturen betroede sit dyrebareste Pant, Arten, til Kvindens 
Skød i Livsfrugten, ved hvilke hun skulde forplante og forevige Arten, 
saa ligesom frygtede den for dens Opretholdelse og plantede denne Frygt, 
nemlig for legemlig Krænkelse og Frygtsomhed lige overfor saadanne 
Furer i hendes Natur, ved hvilken Svaghed dette Køn retsmæssig opfordrer 
det mandlige til Beskyttelse*. 

Eros og Følelsen for Afkommet (Moderfølelsen) spiller en større 
Rolle hos hende. Disse Forhold i Retning af en Modsætning 
mellem den akti ve-energiske Karaktertype og den passi ve-emo- 
tionelle ville navnlig tidligere være blevne forstærkede ved Par- 
rings valget; det er Hannerne, der have været de vælgende og 
have kæmpet om Hunnerne; Hunnerne have forholdt sig mere 
passive, og have haft langt mere Skamfølelse, og ligesom det er 
Kvinden naturligt at behage, tiltrække og fængsle Manden, saaledes 
er det hende paa den anden Side lige saa naturligt at opretholde 
den kvindelige Værdighed og Afsluttethed og vise sig tilbageholdende 
og afværgende, hvorfor hun ikke kan fri, og det er den skønne 
Syntese af begge disse Ting, vi have i Koketteriet som naturlig 
kvindelig Væsensytring. 

Med denne Forskel i Organisation og Alménfølelse hænger 
ogsaa Forskellen mellem Mandens og Kvindens Udtryksbevægelser 
sammen 1 ). Det kvindelige Gemyts Varme og Bevægelighed afspejler 
sig levende i hendes ydre Fremtoning; den aftegner sig i hendes 
Blik, i Smil og Latter, i Bevægelsens Bølgespil, i Mimikens Liv. 
Et stift og ubevægeligt Ansigt behager os ikke hos Kvinden (en 
Sfinks), medens det kan give Manden Alvor og Værdighed. Mandens 
Ansigtstræk ere mere faste, blivende, ligner »en Skyformation, der 
er bleven staaende« og medens Kvindens smidige og fint model- 
lerede Bevægelser ere som et lydløst Causeri, en ewig-weiblich 
Veltalenhed, er Mandens Holdning mere sluttet. Med større 
Muskelenergi og Muskeløvelse lærer han ogsaa at beherske sine 
Muskler, og det elementært-mægtige i Mandens Fremtoning ligger 
i denne Beherskelse af Motorerne, hvis højeste Udtryk er den 
kraftig-beherskede uendelig- ophøjede Ro i Kampens Bølgegang og 
Farens Truen. (Hærføreren; Verdensherskeren; Cæsar; Napoleon). 
Det harmonisk-livlige , bevægelig-afrundede , yndefulde Bevægelses- 
spil er derimod naturligt for Kvinden (og kun hos den ældre, 
prøvede Moder eller Bedstemoderen vente vi en vis ophøjet Vær- 
dighed). »Kvindens zarte Fibre«, siger Schiller, »bøje sig som et 
tyndt Rør for Sindsbevægelsens letteste Aandepust. I lette og 
elskelige Bølger glider Sjælen over det talende Ansigt, der atter 
snart former sig til et roligt Spejl« 2 ). Som Kant og Schiller vilde 
sige: Kvinden er nærmere ved Anmuth, Manden ved Wiirde. 

») Dr. Susanna Rubinstein, ib. S. 102. 

a ) Schiller: Ueber Anmuth und Wurde. Sammenlign. Kant: Beobach tungen 
aber das Gefuhl des Schdnen und Erhabenen 1766. Kirchmanns Udg. S. 28. 

Denne Forskel i Alménfølelsen er saa omfattende og be- 
tydningsfuld, at der om den kunde skrives en hel Bog; men vi 
ville dog ved disse faa Antydninger have faaet et levende Indtryk 
af, at Følelsen og selve Forestillingslivet ved Følelsens Betydning 
for Interessen og Opmærksomheden maa være forskellige hos de 
to Køn. »Til enhver Tone i Alménfølelse svarer en egen Fore- 
stillingskreds« siger Frøken Dr. Rubinstein. Derfor er det ogsaa 
saa overordentlig vanskelig at sætte sig ind i et andet Køns 
Følelsesmaade, og kun om Følelsens Retning, forskellige Styrke 
o. s. v. kan sandsynlige Formodninger haves. Fuld gensidig 
Klarhed er her uopnaaelig, men det kan ikke nægtes, at der for 
denne Brøst i videnskabelig Teori, gives rig Erstatning i Livet; til 
netop det, at det ene Køn staar som et hemmelighedsfuldt, ube- 
kendt Land, fuldt af Nyheder og Overraskelser for det andet, for- 
øger Livets romantiske Trylleri, vedligeholder Interessen for Livet 
og er en rig Kilde til Sindsbevægelser. 

Vi skulle ikke her nærmere forfølge Betydningen af disse 
fysiologiske Forhold for Kvindens Ligestillethed med eller Under- 
legenhed lige overfor Manden. Derimod turde det være nyttigt at 
gøre opmærksom paa forskellige fysiologiske Forhold, som man 
ikke tager tilstrækkelig Hensyn til ved hendes Opdragelse, hvor- 
ved man svækker hendes Legeme og følgelig ogsaa hendes Aand: 
Kvindens Liv er jo underlagt en Tredeling, fra Fødslen til det 
14de eller 15de Aar; derfra til det 45de, og derfra til Livets Ende. 
Den første Overgang er især kritisk. Før denne ligne Drenge og 
Piger hinanden meget, men nu begynder Differentiationen ved 
Overgangen til Kønsmodenhed og Udviklingen af de sekundære 
Kønskarakterer. Der foregaar nu en ejendommelig Omdannelse 
af den kvindelige Organisme, der kræver et hurtigt Forbrug af 
organisk Kraft og ikke saaledes paalægges den mandlige Organisme, 
men som i Almindelighed oversés ved Opdragelse, i det man ikke 
agter paa den fysiologiske Grundsætning, at det organiske System 
ikke udfører to Ting godt paa én Gang, at hvad der bruges til 
denne Omdannelse ikke kan bruges til Hjærne- eller Muskelkraft. 
Dertil kommer Vævenes Omsætning, der paa Grund af Kvindens 
hurtigere Udvikling foregaar i langt kortere Tid end Mandens. 
Og netop i denne Tid paalægges der Kvinderne et betydeligt 
Hjærnearbejde. Imidlertid vil her kunne gøres meget ved en For- 
andring i Opdragelsen, navnlig ved forandret Arbejde i Over- 
gangstiden. Vel siger Huxley: »Hvor udmærket Opdragelsen end 

ledes, vil Kvinderne i Væddekampen med Manden altid forblive 
underlegne, ti saafremt Menneskeslægten ikke skal uddø maa 
nogle have den Godhed at overlage Møjen ved at erstatte de 
gamle Verdensborgere med nye«. Men den udmærkede Forfatter 
Edward H. Clarke 1 ), der har varskoet de amerikanske Kvinder 
med Hensyn til en Omformning af den kvindelige Opdragelse, 
mener dog, at Kvinden ved en anden Opdragelse i det hele vil 
vise sig Manden jævnbyrdig. Dette er nu ganske vist temmeligt 
almindeligt udtrykt, men den fysiologiske Forskel viser i hvert 
Fald, at Kvinden er grundforskellig fra Manden, at hun maa »be- 
tragtes som en Kvinde, ikke som et ubestemmeligt Dyr med større 
eller mindre Oplagthed til at blive et Mandfolk«. Heller ikke kan 
det nægtes, at naar Talen er om Jævnbyrdighed i Forstandsævnex 
synes Fysiologien at være værre for Kvinden end Historien. 
Spillet synes at være imod Kvinden; hun har ikke de bedste Kort 
paa Haanden, men disse Kort, deriblandt ogsaa Hjærnens for- 
skellige Bygning, ere jo til Déls givne hende af den sociale Ud- 
vikling og af Opdragelsen, og skøndt Fortiden altid vejer meget 
m. H. t. Retningen i Fremtiden, saa kan den formelle Mulighed 
ikke nægtes, at Fremtiden kan blande Kortene paa en anden 
Maade. Om dette er sandsynligt eller ikke, maa andre Under- 
søgelser hjælpe til at vise os. 



*) Se Edv. H. Clarke: Kønnets Betydning i Opdragelsen. (E. Hornemann: 
Hygiejniske Meddelelser og Betragtninger. 8de Bd. 1874. 

lian komponerer store Masser godt sammen. Han be- 
grænser sine Motiver med livfuld Lethed. Han har Blik for typiske 
Ejendommeligheder og for visse koloristiske Virkninger. Han har 
en hurtig, kraftig, viljefast Haand, med hvilken han maler, som 
om han skrev. 

Men man mærker i hans Billeder lidet til et virkeligt 
Temperament Ejer han et saadant, giver han det nødig fra sig. 
En ligelig, aldrig ganske slumrende, men heller aldrig ganske 
vaagen Følelse strømmer gennem hans Kunst. Han er for intelligent 
en Kunstner til paa noget Punkt at præsentere sig ganske lam i 
Tilegnelsen, fuldkommen kold i Opfattelsen, men kun nu og da 
giver han alt, hvad han ejer. Ingen Feber hamrer i hans Haand 
under Arbejdet. Der er, fornemlig i hans store Billeder med de 
mange Grupper af Figurer, en vis pinagtig Ensartethed i Behandl- 
ingen, — aldrig en Kaprice, aldrig en rigtig stor Bommert af den 
Art, der forraader Geniets Ringeagt for alle Biting. Intet accen- 
tuerer han; intet faar ham til at gløde i hellig Andagt. Den 
kunstneriske Ekstase er ham fremmed. 

Han maler ikke af Trang til at meddele andre de Nydelser, 
Naturen forskaffer den sande Kunstner. Heller ikke maler han 
for at meddele andre de Ideer, der bevæger sig i ham. Han 
maler egentlig kun for at fortælle Europa om alt det mærkelige, 
som han, Vereschagin, har mødt paa sin vildsomme Vej i Verden. 
Han maler barbariske Krige, — ikke for at sige os, at han op- 
røres ved dem, heller ikke for at sige os, hvor tapre hans Lands- 
mænd var — kun for at sige os, at saaledes ser Krig ud, naar 
den ses fra selve dens Centrum. Han maler Abrahams, Josefs og 
Samuels Grave, Jacobs Brønd, Gilgal, Gideons Kilde, Bjærget Tabor 

og Fristelsernes Bjærg, — ikke for at fortælle os om den Poesi, 
han finder paa disse Steder, ikke heller for at fortælle os, hvor 
højt og hvor langt de har løftet hans Fantasi. Han ejer over- 
hovedet ingen Fantasi. Kun Virkeligheden fylder hans Sind, og 
af Virkeligheden endda kun det, som han alene eller saare faa 
har set. Han er ikke blandt de lykkelige, som elsker Naturen 
blot som saadan. Han gider næppe male en Himmel, under 
hvilken ikke en mærkelig Begivenhed er gaaet for sig, gider 
næppe male et Bjærg, som ikke en hellig Hæl har betraadt. 
Han bryder sig lidet om en malerisk snedækt Vej, naar ikke den 
er fuld af frosne Lig. Maler han det døde Hav, maa det være 
set fra Foden af den Klippe, hvor Kristus de fyrretyve Dage 
fastede og bad. 

Fagmænd maa da afgøre, om han er en Etnograf af Rang, 
ti disse Billeders Interesse er i første Række en ren etnografisk. 
I hvert Fald ere deres kunstneriske Interesse langt fra fremragende. 
Æmnerne vedkommer jo i stræng Forstand slet ikke Kunstværdien. 
Kunsten er jo blot et Sprog, gennem hvilket Kunstneren tolker 
sine Følelser, sine Tanker og sine Stemninger. Jo stærkere et 
Gemyt, der fornemmes bag Kunstværket, jo større, varmere og 
rigere et Hjærte, der banker i det, desto større kalder vi Kunstneren. 
Og Kunstner er kun den, som ikke alene ejer Færdigheden i at 
gengive sin Naturfølelse, men hvis Naturfølelse er forskellig fra og 
bedre end det almindelige Godtfolks. Vi forlanger af en Malers 
Produktion, at den skal være et levende Udtryk for et Individ, 
for det, der gør den enkelte til et Individ og løfter ham op over 
de andre, som vi kun tælle i Dusin. 

Men der er i Vereschagins Kunst, i dens Sjælsindhold, intet, 
der løfter ham op over det almindelige Gennemsnit. Dens Æmner 
kan løfte ham udenfor, men aldeles ikke op over det. Ganske vist 
er han intet almindeligt Menneske. Han rejser Verden rundt; 
snart som en tapper Soldat, snart som en vældig Jæger, snart 
som en hurtig Maler. I ledige Timer er han en livfuld Skribent. 
Hele hans alsidige Virksomhed, den militære, den sportslige, den 
kunstneriske, den literære, bunder i et ualmindeligt fysisk Mod 
og betinges af hans staalhaarde Nerver, hans altid klare Forstand 
og hans rastløst utrættelige Øje. Hans spredte Begavelse gør 
ham bred, men ingenlunde dyb. 

Fuldkommen blindt og kritikløst har hele Verdens anti- 
railitære taget ham til Indtægt. Han har ingen Afsky for Krigen. 

Han gyser ikke ved dens Rædsler, fnyser ikke ved Tanken om 
dens uskyldige Ofre, væmmes ikke ved at trykke selve de store 
Slagtermestre i Haanden. Han er den professionelle Kriger. — 
derfor fortrolig, som faa, med Krigens Elendighed, men ogsaa 
kold og nøgtern overfor den. Og han er som rejsende, som 
Opdager og Turist af samme Karakter. Han varmes ikke af 
noget; hans Øje er forvænt og blasért. Han flakker omkring fra 
Land til Land, fra Sted til Sted, kendt med meget, beundrende 
noget, begejstret af intet. Og slaar han sig for en Tid til Ro, 
som i disse Aar, sysler hans Pensel med at male Fremstillinger 
af Menneskenes modbydelige Henrettelsesmaader. Han er ikke fri 
for at være grusom, stundum en Smule raa. 

I sit snurrige Skrift Om Fremskridtet i Kunsten har han 
kun Ringeagt tilovers for de gamle Landskabsmalere. I hele 
den gamle Kunst finder han en unaturlig Mangel paa Lys og 
Sol. Men elsker han da virkelig selv Solen, som han beraaber 
sig paa, og hvis Maler han hovmodig kalder sig? 

Han holder visselig meget af Solen , naar den kaster sine 
Straaler paa de pragtfulde østerlandske Templers hvide Marmor, 
paa Orientens brogede Dragter eller Sneens skinnende Flade. Men 
hver en Maler véd, at Solen er en saare fornem Herre, som ikke 
indfinder sig som Gæst paa hver en Malers Lærred, blot den 
bydes til Gæst. Der er mange Vanskeligheder at overvinde, før 
den høje Herre kommer i sit fulde Skrud og hele Pragt 

Men Vereschagin holder ikke af Vanskeligheder. Han Til 
male med en flyvende Lethed, for han er en travl Mand. Og 
han maler ogsaa med en mægtig Selvbevidsthed, og den karakter- 
faste Vilje i hvert af hans Penselstrøg er en af hans bedste Egen- 
skaber. Naar han alligevel kun sjældent opnaar, hvad han til- 
stræber og mulig selv tror at opnaa, saa er det, fordi han i sit 
rastløse Liv aldrig faar Tid til at leve sig rigtig sammen med og 
ind i sit Motiv. Han er en smidig Natur, en hurtig Fatteævne, 
men han er ingen fin Natur med en lettonende Klangbund. Han 
kender meget, baade til Mennesker og Natur, men det er det 
mindste af det, han kender, han fatter i dets inderste Væsen. 

Denne Omstændighed, at Billedernes Farve ikke udtrykker 
den tilsigtede Virkning, bidrager i høj Grad til at svække det 
dramatiske Indtryk. Man fornemmer saaledes ikke den bidende 
Kulde i de Billeder, i hvilke det fortælles, hvorledes Soldaterne 
frøs ihjel. 1 det genialt komponerede Indtoget i Indien mangler 

der, trods de pletvis glimrende Farver, den store Rigdom, den 
vilde Farvejubel, som skulde daare Fantasien og flytte den til hint 
straalende Æventyrland, hvor en Paafuglehale ikke anses for mere 
pragtfuld, end i Danmark en gammel Skilling. Eun et enkelt 
Billed, Lasaretet, gør en Undtagelse hérfra. Det virker gribende 
med sin grønlig raadne Farve, der fortræffelig skildrer den pest- 
opfyldte Luft. 

Yderlig svækkes den dramatiske Virkning af disse højst 
dramatiske Æmner dérved, at Vereschagin ejer grumme ringe 
Ævne til at gengive tilstrækkelig voldsomt de store Lidenskaber, 
den mægtige Smerte, det rasende Had. I Efter Slaget komponerer 
han flere Hundred Figurer sammen i Grupper, der enkeltvis sete 
er godt opfundne, men som ikke kommer til deres Ret i Helheden. 
Der gives i et saadant Billed intet, absolut intet, der holder 
Interessen fangen, naar den første Nysgerrighed er stillet tilfreds. 
I dette Billed, som i de fleste andre af Vereschagins Billeder af 
samme Art, har man den Forestilling, at de ere blevne til, medens 
Kunstneren i et Jærnbanetog pilsnart jog Begivenhederne forbi. 
Det ligner mest Illustrationer til ordknappe Depescher. 

Man har i disse Billeder af de fremmede Lande og de 
ukendte Forhold, i hvilke Kunstneren hjemløst har strejfet om, 
en Fornemmelse af, at et stort, et af Naturen rigt udstyret Talent 
er strandet paa sin egen ubændige Trang til aldrig at være 
konventionel, til at ville være ny, ville interessere, ville forbavse 
og lægge Europa for dets Fødder. Han blev en anden end den, 
hvortil han var bestemt; ti der stod bedre Feer ved hans Vugge, 
end de, som nu leder hans Haand. Disse Billeder, som nu — 
tilmed for en stor Del i daarlige Kopier — pakkes ud og 
ind og slæbes Verden rundt, er ikke noget Udtryk for det op- 
rindelig gode og smukke, der fandtes hos Vereschagin. Han 
ejede et Hjærte, men han glemte at skaffe sig en Kreds af for- 
staaende Venner, til hvilke han trolig kunde betro dets lønligste 
Hemmeligheder. Han fik Europa til Publikum, og man giver ikke 
sine bedste Følelser ud til Pris for den hele europæiske Pøbel. 

Naar man da betragter de faldne med den i Udtryk, i 
Følelse, som i malerisk Fuldkommenhed lige dejlige Gruppe af 
den russiske Pope, der ledsaget af en Underofficer velsigner en 
Mark af Lig, — et Billed, der uomstridelig er Vereschagins alvor- 
ligste og menneskelig betydeligste — sørger man over, at dette 
Hjærte, der altsaa endnu kan føle og føle virkelig inderlig, sæd- 

vanligvis ikke har mere Magt over denne kolde, beregnende, bru- 
tale Forstand, som hyppigst kommer til Orde. Betragter man et 
Landskabsbillede som Tadsch i Aftenbdysning med dets højtidelige 
Symmetri i Linjerne og dets Bøcklinske Storhed i Farven, be- 
klager man, at en stor Landskabsmaler synlig er gaaet tabt for 
Verden. Og betragter man enkelte af hans smaa Portræter og 
Studiehoveder, navnlig et Par fra hans ældre Tid, — kendelige 
paa den sorte Kolorit og det ubehændige Foredrag, men ogsaa 
paa den yderst indtrængende Karakteristik, — saa indser man, at 
der kunde have været én stor Portrætmaler mere. — 

Men, — spørger man vel saa, — hvis det nu er rigtigt, 
hvad her er sagt, hvorfra skriver sig da hans store europæiske Ry? 

Det skriver sig derfra, at han er en Europæer selv, at der 
er intet i ham, som kunde tænkes at binde ham blot til ét Land, blot 
til én Nation. Han udtrykker, som Maler, i Modsætning til de store 
russiske Forfattere, ingen udpræget Folkekarakter. Han er for 
ærgerrig til at nøjes med ét Hjem ; Berømmelsens Dæmon jager 
ham fra Sted til Sted. Vil han være første Mand i det store 
Verdens- Vædderidt, maa han være stadig ny. Ti det er kun det 
nyeste nyt, der tager Europa med Storm. Hvad der er nyt i 
Dag er gammelt i Morgen, — saaledes sparker det ene Øje- 
blik til det foregaaende. Efter én Heltebedrift hviler i vore 
Dage ingen længe paa Laurbær. Bliver han liggende for længe, 
rider Karavanen med alle dens Kameler over ham og tramper 
ham ned i Glemselens Sand. Derfor maa man overgaa sig selv, 
tvinges til at karrikere sig selv. Er man født varm, maa man 
bringe sig i Kog, stærkere og stærkere, indtil man brænder sig 
selv ud. Er man født lunken, maa man stivne sit Hjærte til Is: 
kun Ekstremerne, kun det fænomenale skaffer sig Lyd. Vereschagin 
begyndte som Geråmes Elev, nøgtern og objektiv, som Læreren. 
I Øjeblikket noterer han med en Mérimées Kulde »et smukt Mord«. 
Han vil ende som kynisk Kadaver-Prosaist. 

Og først naar han er kommen saa vidt, vil hans Billeders 
Vandring gennem Europa blive det larmende Triumftog, hvorom 
hans umættelige Ærgerrighed har drømt. Men langs Vejen, hvor 
Toget kommer frem, vil staa nogle enkelte, der betragter 
Toget som et stort Genis Ligfærd. 



Emil Hannover. 

e faa Dage efter M. Goldschmidts Død bragte »Dag- 
bladet« (Nr. 195 for 21de August) en Artikel af »en gammel 
Nationalliberale om »Goldschmidt som Politiker«. Det var 
maaske ret korrekt, at Forf. ikke skrev under Navn. Den af ham 
fældede Dom om en væsentlig Side af Goldschmidts Livsvirksom- 
hed var ikke blot en Enkeltmands, men et Partis. Det national- 
liberale Parti fældede Dommen for over en Menneskealder tilbage, 
og tro mod Partiets Traditioner har den »gamle Nationalliberale« 
i »Dagbladet« nu ladet Solen gaa ned over sin Vrede. Højt og 
lydt skulde det lyde over den nylig tilkastede Grav: 

»Goldschmidt har aldrig -været Politiker, men kun 
en politisk Ræsonnør.« 

Sagen er nemlig den, siger Forf., at »Korsarens« Udgiver 
efter 1848 i politisk Henseende havde tilsat den Indflydelse, han 
tidligere havde erhvervet sig. Naar Goldschmidt fra 1840—46 
havde været med til at underminere Enevælden, »der jo for øvrigt 
var ved at falde sammen af sig selv,« saa raabte han efter Fri- 
hedens Indførelse »som en enlig Røst i Ørkenen«. 

Der kunde allerede være adskilligt at indvende mod disse 
den gamle Nationalliberales første Ord. De nationalliberale plejer 
hverken at underkende Enevældens Modstandskraft, af den simple 
Grund at de dermed forringer deres egen Sejer over den; ej heller 
at yde »Korsaren« saa megen Lod og Del i Frigørelseskampen. 
Forf. i »Dagbl.« henviser jo selv til mine Skildringer i »Fra 
Fyrrerne«, og jeg skal derfor kun kortelig minde om, at ihvorvel 
den akademiske Del af den liberale Opposition til en Begyndelse 
kæmpede sammen med »Korsaren« (og »Københavnsposten«), 
fandt Bruddet hurtig Sted imellem Forbundsfællerne, og Sammen- 

stødene mellem »den demokratiske Korsar og det aristokratiske 
Fædreland« havde ikke blot i alt væsentligt den samme Karakter 
som de senere Sammenstød mellem »Nord og Syd« og de national- 
liberale (»Fædrelandet« og »Dagbladet«), men var med Hensyn 
til de personlige Sandheder, man sagde hinanden, og som længe 
efter Kampens Afslutning plejer at blive siddende tilbage som 
Brodde i Sjælene, i alle Maader paa Højde med senere Tider- 
Netop fordi Forf. i »Dagbl.« nævner Orla Lehmann og søger en 
af Grundene til Goldschmidts »Bitterhed« i Følelsen af, at han 
aldrig i politisk Indflydelse kunde naa Lehmann, »den populæreste 
Mand i Danmark, hvem Skæbnen havde forlenet med alle de 
Egenskaber, en offentlig Personlighed kunde ønske sig,« er det 
værd at komme i Hu, at Goldschmidt allerede saa tidlig som i 
1842, da Orla Lehmann efter Højesteretsdommen over ham stod paa 
sin »Popularitets« Højde, gør et Spørgsmaal af Sibbern til sit, nemlig 
om Lehmann er Middel eller Maal. Et nyttigt Spørgsmaal 
til alle Tider overfor politiske Førere, ligesom ej heller Goldschmidts 
Svar endnu har tabt sin Sandhed: »Skulde Lehmann virkelig være 
andet end et Middel? Skulde han være Sagen selv? Skulde vi 
kæmpe for Friheden, for, efter at have sejret, at skænke ham 
den, gøre os selv til hans Trælle? Nej, Lehmann er et Middel, 
saaledes som vi alle er det, saaledes som alle Mennesker er det, 
naar det gælder en almen Sag, saaledes som hele Generationer 
er Midlet til de paafølgende Generationers Lykke. Ja, Lehmann 
er et Middel, et Redskab, og alt, hvad der er skønt og udmærket 
ved ham, gør ham blot til et skønt og udmærket Middele Om 
Lehmann forandrede Goldschmidt næppe senere sin Mening. Til 
Ploug blev derimod Forholdet vekslende i Tidens Løb. »Korsaren« 
havde fra første Færd af holdt skarpt Udkig med »de liberale 
Patricie- Aspiran ter«, der vilde indskrænke Kongens Magt, for at 
udvide deres egen, og da det nu lød fra baade »Fædrel.« og 
Schouws »Dansk Ugeskrift«, at Slesvig var det overordnede og 
Konstitution det underordnede, samt at Forfatningssagen burde 
stilles i Bero, for at anvende alle Kræfter i den mere paatrængende 
Nationalsags Tjæneste, da stod Goldschmidt overfor det samme 
Spørgsmaal, som atter og atter mødte ham i hans Liv, Spørgs- 
maalet om Nationalitetssagens Berettigelse eller Mangel paa Be- 
rettigelse ved Siden af den demokratiske Sag. Spørgsmaalet træder 
ham i Møde paa hans store Udenlandsrejse efter »Korsarens« 
Opgivelse, da han i Schweiz træffer sammen med Mænd, der 

havde vovet Livet i Frihedskamp, men ikke Nationalstrid, og 
Goldschmidt føler med dyb Bekymring, hvorledes meget af det, 
han saa og oplevede, gjorde ham fremmed i hans Fødeland og 
lod ham vokse skævt til Hjemmet. (Se bl. a. en Dagbogsnotits 
for 7de Juli i »Nord og Syd«, 1855). Saa længe — hedder det 
et andet Sted i »Nord og Syd« — vi i Tanken maatte gaa til 
Frankrig, for at se Liv og Bevægelighed, Frihed og Folkeværdighed, 
var dette Land i mange Henseender vort aandige Hjem, og 
Danmark var ikke fuldstændig vort Fædreland , fordi en væsentlig 
Del af vor Bevidsthed ikke kunde finde sin Bopæl deri. Derfor 
maatte ogsaa Goldschmidt støde sammen først med Nationalismen 
(Grundtvig) og senere med Liberalismen, da den havde gjort 
Nationalismens Program til sit og var begyndt at forme sig som 
det nationalliberale Parti. I saa Henseender er der god »Sammen- 
hæng« nok i Goldschmidts Liv. 

Det er derfor dobbelt overraskende, at Forf. i »Dagbl.« 
stiller sig venlig til »Korsaren« i Modsætning til »Nord og Syd«. 
Man skulde tvært imod have ventet det modsatte. »Korsaren« (og 
»Københavnsposten«) erklærede overfor den ovennævnte Vaaben- 
stilstand med Regeringsmænd, i hvem Oppositionen hidtil havde 
set Frihedens mest forbitrede Fjender, at »Fædrelandet« havde 
forraadt Frihedens Sag ved at paakalde Absolutismen. Allerede 
nu udtalte Goldschmidt om det liberale Parti, at det med sit 
Sind var gaaet ind i Absolutismens Skind og vilde tvinge. Og 
naar Forf. i »Dagbl.« kun dvæler ved Goldschmidts Fordring paa 
Kasinomødet d. Ilte Marts 1848, om at Slesvig ikke skulde tvinges, 
men spørges, og har mange Ubehageligheder til Goldschmidt her- 
for, saa glemmer Forf., at allerede »Korsaren«, som jo baade har 
hans Sympati og politiske Agtelse, for længst havde hævdet det 
samme: at man ikke kunde kue Slesvig med Kavalleriregimenter 
eller teologiske Kandidater, »men vi har selv en Fremtid, lad os 
gøre den rig og tillokkende, og lad os skynde os at komme før end 
Tyskerne.« Forf. i »Dagbl.« har glemt, at netop denne Korsar- 
artikel fra Jan. 1843 senere i 1848 af »Dansk Folkeblad« blev 
nævnet som en af Maaderne, hvorpaa Goldschmidt havde haanet 
den nationale Idé. Det var ikke for intet, at Goldschmidt baade 
i »Nord og Syd« og senere i sine Erindringer atter og atter er- 
klærede, at han fremdeles tog Korsaren med dens Egenskaber og 
dens Fejl paa sig. Goldschmidt holdt paa, hvad han Dagen efter 
Kasinomødet udtalte i Hippodromen, at hvis vi havde sendt 

Slesvigerne Friheden som Arkens Due, vilde den være kommet 
tilbage til os med Fredens Oljeblad. Muligt, at Forf. i »DagbL« 
har Ret til som overlegen Politiker at ryste paa Hovedet heraf, 
men hans Udtalelser om Forskellen mellem Goldschmidts >politiske 
Indflydelse« før og efter 1848 gør ham unægtelig ikke til nogen 
særlig troværdig Dommer. Jeg er bange for, at hvis der i vor 
Literatur forelaa en upartisk og dokumenteret Redegørelse for 
Tankegangen i hele »Nord og Syde, vilde adskillige nu med andre 
Øjne se paa de nationalliberales og Goldschmidts altsaa endnu 
uopgjorte Mellemværende. 

Mindst af alt klæder det Forf. i »Dagbl.« tilmed at frem- 
sætte saadanne Paastande, som at denne Goldschmidts »højst 
mærkelige Naivetet og denne Mangel paa Forstaaelse af Tidens 
Krav hidrører ikke fra bristende Åandsævner, men fra en Tilbøje- 
lighed til at være superklog og aparte«. Goldschmidt skulde i 
hen ved en Menneskealder, fra 1840 til et Stykke ind i Tredserne, 
have kæmpet mod de nationalliberale under deres forskellige Tids- 
former, for at være »superklog og aparte«! Og hvad angaar det 
»tillokkende«, Forf. i »Dagbl.« kan næsten sige »bedaarende«, ved 
denne aarlange »Særstilling«, saa vel som Formeningen om, at 
»Martyriet« ogsaa havde sin Sødme for Goldschmidt, saa mod- 
siges dette af alle Goldschmidts egne Udtalelser om dette Punkt, 
lige til hans alvorlige Opgør i Erindringer og Livsresultater med 
sig selv og sin Samtid. Goldschmidt havde mer end tilstrækkeligt 
faaet at føle Sandheden af de Ord, han i »Hjemløs« lægger en af 
Personerne i Munden: »Hvo der holder mest af Ideen, faar 
undertiden det mindste Stykke af Lykkens Æble!« Hvor sødt 
et Martyrium mulig kan være, i Længden — her altsaa en 
20 — 25 Aar, hvis man ikke vil sige det meste af 50 Aar, ti 
Følgerne strakte sig i Grunden over hele Goldschmidts Liv — 
falder dog vist Sødmen bort. 

Det er ogsaa i altfor høj en Grad at regne med den lille 
Tabel, naar en navnløs gammel nationalliberal Partigænger, der 
tilmed er ærlig nok til at indrømme, at Goldschmidt, da 1848 
kom, mere end de fleste af sine Landsmænd var rustet til at tage 
imod den nye Tid med Forstaaelsen af dens Krav, tror at kunne 
gøre det af med Goldschmidt som Politiker med nogle Ord om, 
at Goldschmidt manglede en for en Politiker uundværlig Egenskab: 
»han kunde ikke underordne sig; enten vilde han selv kommandere, 
eller ogsaa mældte han sig fortrydelig og gav sig til at kriticere, 

hvad de andre udrettede.« Der maa sikkert mere til, for at faa 
Bugt med Goldschmidts Kritik over det nationalliberale Parti. 

Goldschmidt har selv ofte nok imødegaaet alle Partiets 
saa vel som sine enkelte fremtrædende Modstanderes Indvendinger 
og Angreb. Saaledes siger han etsteds i en politisk-æstetisk 
lille Pjece om Ploug og Clemens Petersen (»Nogle politiske Be- 
mærkninger og Notitser«, 1864) bl. a. følgende: 

»Folk er slet ikke saa dumme eller uretfærdige, som det 
ofte kan se ud til offentlig. Mange af det nationalliberale Parti, 
med hvem jeg stod paa en venskabelig Fod eller traf sammen 
selskabelig, saa' meget godt min Stilling, men forsvarede deres 
Partis Blade med, at de ikke kunde handle anderledes, fordi én, 
der kom Partiets store Formaal i Vejen med sin Kritik og gav 
sig air af at tale paa Idealets Vegne, gjorde Skade. Jeg kunde 
have Lov til at stille mig saadan som Poet, mente- man, men 
ikke som Politiker. Man maatte saaledes under Krimkrigen gøre 
mig til en Ven af Russerne, uagtet jeg holdt med Vestmagterne. 
Jeg erindrer endnu med Fornøjelse, at Hr. Rimestad gjorde mig 
den Ære at sige, at jeg med »Hundefrækhed« havde bagtalt de 
vestmagtlige Generaler, fordi jeg ikke holdt saa meget med dem, 
at jeg ganske skjulte Sandheden.« 

Det var i 1864 ikke noget nyt for Goldschmidt, at man 
her hjemme kun vilde have med ham at gøre som Poet, og ikke 
som Politiker. Allerede i 1849 havde han overfor Grundtvig 
fremhævet, hvorledes faa eller ingen af de Modstandere, han 
havde mødt i Pressen, havde undladt, mer eller mindre aabenbart, 
at forsøge paa at indespærre ham i et »Journalistikens Ghetto«. 
Jeg skulde gøres, siger han, til »en blot æstetisk Skribent, hvis 
Arbejder man i det højeste kunde læse for at fornøje sig, men 
som man ikke kunde stole paa, naar det angik Livets og Folkets 
Anliggender.« Han anker over, at man i Stedet for ved Grunde 
har villet overvinde ham ved et Adjektiv >unational«, og Grundtvig 
havde jo ogsaa i sin Voldsomhed erklæret i »Danskeren«, at 
»ingen kan være ægte dansk og have en virkelig dansk Følelse, 
naar han er af fremmed Herkomst og ikke oprindelig dansk.« — 
»Er da vi andre,« spørger Goldschmidt, >som elske Danmark, som 
tale og skrive dets Sprog rent, som have stillet vort Liv til Statens 
Tjæneste, redningsløst stillede udenfor den danske Nationalitet, 
altsaa fædrelandsløse, fordi der er et udansk sch i vort Navn, 
eller fordi vi har mørkt Haar og mørke Øjne? Herre Gud, hvor 




638 



Af og om M. Goldschmidt. 



Folk kan være ubarmhjærtige i deres Fædrelandskærligheds 
Skal man dømme efter den gamle nationalliberale i »Dagbladet«, 
er der næppe endnu overalt rammet en Pæl gennem denne 
Ubarmhjærtighed, skønd Goldschmidt selv senere i sine Erindringer 
udførligt paany har gjort Rede for den hele Kamp »om Jødedom. 
Danskhed og almenmenneskeligtc i sin Livsskæbne. 

Jeg tror derfor, at et Brev fra Goldschmidt til mig kan 
forsvare sin Plads her og tjæne til yderligere Oplysning om hans 
eget Syn paa denne Sag, der maaske mer end nogen anden laa 
ham paa Hjærte til det sidste. 



Forinden kun en kort personlig Bemærkning. Forf. i 
»Dagbl.« skriver, at jeg i mine Skizzer »Fra Fyrrerne« synes at 
betragte »Nord og Syd« ikke alene som et Kildeskrift, men ogsaa 
som en Slags Bibel, man ubetinget bør tro paa, hvorfor jeg ogsaa 
tillægger det og dets Forfatter en langt større Indflydelse, end det 
vitterlig var i Besiddelse af. Om praktisk Indflydelse har jeg dog 
for øvrigt, jeg kunde sige selvfølgeligt, kun talt med stort For- 
behold. Derimod har jeg tillagt Goldschmidt betydelig aandetig 
Vægt og ment, at skal man overhovedet kunne lære noget af 
Historien, saa er ikke mindst »Nord og Syd« og Goldschmidts 
Kritik af det nationalliberale Regimente god at faa Forstand af. 
Men dette lader jeg her staa hen. 

Det var ogsaa saa langt fra, at Goldschmidt i Begyndelsen 
gærne saa mig skildre hans Kamptid, at han tvært imod gentagne 
Gange gjorde Forsøg paa at faa mig til at opgive min Plan. Opfyldt 
som han i Slutningen af sit Liv var af sin Nemesislære, mente han, 
at jeg vilde drage Opmærksomheden bort fra den ved at minde ora 
de Dage, da hans Haand var mod alle og alles mod ham. >De 
er sært stillet,« hedder det i et Brev fra 1878, »De kan næppe 
faa Lov til at lade mig vederfares Ret midt i den Uret, jeg 
unægtelig kan have. Ja, hvis De kunde tage mig helt med, set 
i min egen Anskuelses Lys!« Jeg vil senere faa Lejlighed til at 
komme tilbage til, hvor stor en Sorg det voldte ham, naar hans 
yngre Venner ikke fuldt kunde slutte sig til hans Nemesistanke. 

Eller som det hedder i et andet Brev fra samme Aar: 
»Indtil da ønsker jeg kun at sige, at jeg ikke gør Fordring paa 
Ros. Alt, hvad jeg forlanger, kan udtrykkes i de faa Ord: 

Forstyr ikke alt tor meget det Arbejde og den Virksomhed, som 
jeg nu hengiver mig til med stor Alvor og stort Arbejde. Kast 
ikke altfor meget de forrige Tider mellem mig og Publikum. 
Lad mig have nogle faa Aars Ro endnu til virkelig at kunne 
blive Genstand for Historieskrivning!« 

Naturligvis var Goldschmidt ogsaa uenig med mig overfor 
mange Enkeltheder i mine Skildringer — da de literære Skizzer 
oprindelig offentliggjordes i »Nær og Fjærn«, har jeg kunnet drage 
Nytte af mange af hans Vink ved det senere Optryk i Bogform — 
men jeg skylder dog baade den afdøde og mig selv at tilføje, at 
vi alligevel kom til Forstaaelse, og jeg gemmer med oprigtig Glæde 
mer end én varm Udtalelse fra ham om mit Arbejde. En temme- 
lig neutral i et Brev kan ogsaa have Interesse for andre. »Slutte- 
lig kan jeg bemærke,« hedder det, »at Deres Artikel [»M. Gold- 
schmidt og Korsaren«] har for mig den Behagelighed, at min 
egen Skildring af Korsartiden kan læses ved Siden deraf. Man 
kan tro baade Dem og mig. Jeg har blot, som jeg selv har sagt, 
været noget nænsom; ligesom jeg maatte udelukke stærkt Lys, 
holdt jeg ogsaa Skygge tilbage. De har været heldig med Lys og 
Skygge — velvillig-heldig.« Forf. i »Dagbl.« vil heraf se, at 
Goldschmidt i alt Fald selv mente, at jeg ikke i ét og alt saa 
Tingene med hans Øjne. 

Det efterfølgende Brev kommer ind paa dette og flere andre 
ovenfor berørte Spørgsmaal. Jeg havde efter Goldschmidts Ønske 
talt med Ejeren af den Gyldendalske Boghandel om en mulig ny 
Udgave af de væsentligste Artikler i »Nord og Syd«, eller rettere 
en Række store Uddrag af dette Tidskrift. 



Kære Hr. B. 

Mange Tak for Deres Ambassade til Hegel, hvorvel den 
mislykkedes. Hvis De ved denne Lejlighed vil i en Lignelse være 
Varro, saa vil jeg være det romerske Senat. Fejlen ligger hos 
mig; ti jeg skulde ved Udgivelsen af »Erindringer« have forbeholdt 
mig en saadan Fortsættelse bestaaende blot af Aktstykker. Men 
jeg var saa opfyldt af Nemesisideen og af Higen efter at klare 
den, at jeg glemte alt andet. 

Jeg taber, i Henhold til Nemesis, ikke mit Sinds Ligevægt 
for den Sags Skyld. Kan nu De, med Sinds Ligevægt eller i det 

mindste i godt Humør, tage imod en Bemærkning om Dem selv 
med Hensyn til Artiklerne om mig? 

De skriver, at Alverden finder, De har set for gunstig paa 
M. 6., og dog dadler M. 6. Dem i nogle Punkter, og Deres For- 
svar er, at De uhildet har fremstillet »Korsaren« efter Kendsger- 
ningerne. Hertil svarer baade »Folke og jeg: Ja; men De har 
ikke talt og ikke kimnet tale blot om »Korsaren«. Baade i Be- 
gyndelsen og i Slutningen af Deres Artikler er et Tilløb til at vise 
mig som Helhed. 

Overfor denne Helhed staar »Folk« med deres »Fordomme«, 
d. v. s. med Sindet paavirket af mangfoldige, lidenskabelige An- 
greb paa mig især som Red. af »Nord og Syd« — og jeg staar 
med min Paastand om, at »Nord og Syd« ærlig læst gendriver 
Angrebene og Beskyldningerne, og at De, hvis De havde gjort 
Dem rigtig bekendt med »N. & S.«, vilde give mig Ret i de 
Punkter, hvor jeg har gjort Udsættelser. 

Herfra kom jo ganske simpelt mit Ønske om, at Folk 
skulde faa Lejlighed til at læse det væsentlige af »Nord og Syd« 
paany eller for første Gang og saaledes blive af med de »For- 
domme«, der stilles imod Deres Artikler. 

Jeg har aldrig forlangt eller ønsket af Dem, at De skulde 
se andet end det faktiske; men jeg tror ogsaa, at dette faktiske 
er for vidtløftigt til at citeres i Uddrag. 

De skriver, at baade Dreier og Grundtvig maa dog fra 
deres Side have haft Ret imod mig. Aa, ja, subjektiv Ret. Men 
hvor bliver den rette, den objektive Ret af, naar man sammen- 
holder dels mine Svar, dels hele »N. & S.«, med Angrebene? 

Lad os tage et Eksempel fra anden Side. Under Krim- 
krigen var det hele danske Publikum lidenskabelig ivrigt for Vest- 
magterne, og »Fædrelandet« fandt Bifald, da det raadede til, at 
vi »bag de allierede Flaaders Ryg« skulde foretage en ejderdansk 
Diversion her hjemme. Jeg fraraadede det som i højeste Grad 
ubesindigt. Man sagde da, uagtet jeg holdt med Frankrig og 
England, at jeg holdt med Rusland, at jeg var reaktionær, folke- 
fjendsk o. s. v. Vilde nu den historiske Sandhed og Ærlighed 
ske Fyldest, om man optrykte de voldsomme Beskyldninger, 
citerede nogle Sætninger af mine Svar derpaa og lod det henstaa, 
om ikke de hæslige Beskyldninger dog havde haft nogen Ret? 
Det vilde ikke blive historisk Dom, men pikant Udsigt over 
Stridigheder. 

Døm De mig, som De vil, maa og kan. Imod saadant skal 
jeg aldrig gøre Indsigelser. Men, beder jeg, forsøg at dømme 
Helheden. Kom til klart Syn paa, hvad Aand der rører sig i 
hele »Nord og Syde, om den har været hæderlig eller uhæderlig, 
velsindet eller ildesindet mod Folket, hildet i Hensyn eller uaf- 
hængig og frygtløs o. s. v., men især om den har været ensartet, 
konstant. 

Fik De læst »Nord og Syde, vilde det være med stigende 
Benauelse. De vilde føle, hvorledes De herved kom ind i alle de 
Anliggender og de Lidenskaber, der saa formidabelt har bevæget 
Tiden 1848 indtil om 1860, og hvis Ild ikke er slukt endnu. Der 
bliver ikke alene Spørgsmaal om en enkelt Forfatter, der uafbrudt 
har staaet imod den stigende Strøm, som kostede os Slesvig, og 
hvem andre »Historieskrivere« har kastet til Side. Der optraadte 
da tillige det Spørgsmaal: Hvo har haft Ret? Hvo har set 
klarest, mest uforstyrret åf personlig Lidenskab? Jeg kan med 
lidt Ironi sige, at det er af offentlig Interesse, at jeg faar Uret, om 
end jeg har Ret. Ti altfor mange fik da Uret, og hvorledes er 
det muligt, at de mange kan have haft Uret ? De kunde ikke gøre 
et Skridt paa Gaden uden at møde Bebrejdelser, hvis De fandt 
Ro, Klarsyn, Konsekvens hos mig. Folk maatte, som Hegel 
sagde, »faa et andet Syn paa min Politik«; men Hegel vil ikke 
vove at optrykke min »Politik«, for at man skal faa bemældte 
andet Syn. Og De — hvad vilde De gøre, naar De ikke kunde 
fremlægge Beviserne in extenso? 

Og hvad vilde De gøre overfor den rasende Ild, der 
blussede op, naar De overensstemmende med Sandheden skulde 
skildre f. Eks. Sammenstødet mellem Ploug og mig, da han truede 
Kong Frederik d. 7de med, at han vilde have »sin Krone og sit 
Hoved forbrudt«, hvis han underskrev Vaabenstilstandsbetingelserne 
— som dog maatte underskrives? Hvorledes lyser ikke dette hen 
over de danske Folketilstande, da man paa ingen Maade vilde se 
Nødvendigheden, da Haab og Begær blev »tilskyndede ud over 
Tilfredsstillelsens Mulighed«. 

En Gang, i Viborg, talte jeg med en ellers fornuftig Køb- 
mand om disse Ting. Han var ejderdansk og kom i Vaande og 
slog endelig ud i Fanatisme. Ja, sagde han; men Ploug er en af 
vore egne. 

Hvor havde Manden det fra? Maaske fra sig selv, maaske 
ogsaa fra Grundtvig, der havde skrevet i »Danskeren«: Gold- 

schraidt har ganske anderledes Forstand paa Politik end »Fædre- 
landet« og »Københavnsposten«; men — han er en Jøde. 

Saa kan De igen slaa op i S. Kierkegaard og adskillige 
andre, der paastaar, at min Egenskab som Jøde ikke har været 
optaget i Folks Mening, Stemning og Dom over mig. 

De skal komme i en saadan Sindstilstand, at De vil lyk- 
ønske mig til at have fundet Ro i Læren om Gudspustet eller 
Nemesis.« 



I nær Sammenhæng med dette Brev staar et andet om- 
trent samtidigt. Jeg aftrykker det i dets Helhed og skal nedenfor 
blot føje et Par oplysende Bemærkninger dertil. 



Man kan aldrig vide, naar man skal rejse, enten til Pyre- 
næerne eller til Evigheden, og jeg vil derfor nu, da jeg er inde 
i de tilhørende Tanker og Begivenheder, samle nogle Bemærk- 
ninger, foranledigede dels ved vore Samtaler, dels ved Deres 
Artikler i »Nær og Fjærn«. 

I vore Samtaler har De mindet mig om gamle, voldsomme 
Angreb paa mig, som jeg næsten havde glemt, og De har fortalt 
mig om andre, endnu voldsommere, hvorom jeg har været 
uvidende. En Virkning, som derved er frembragt paa mit Sind, 
er Undren over, at De, som er opvokset mellem de derved frem- 
bragte Forestillinger, ja har saa at sige indsuget dem med Moder- 
mælken, har kunnet befri Dem fra Indtrykket og søgt Sandheden, 
saa vidt den foreligger i, hvad jeg virkelig har sagt og skrevet, 
og stillet den op imod, hvad der er skrevet om mig. Vel véd 
jeg, at der rundt om i Landet lever mange Folk, som var Vidner 
til Striden og ikke har ladet sig lede vild; men alligevel synes 
det mig mærkeligt, at De, en af den yngre Slægt, har saaledes 
kunnet emancipere Dem, og jeg maa hos Dem anerkende et smukt 
Sandheds-Instinkt og en uafhængig Personlighed, som nok vil op- 
naa en betydelig og hæderlig Plads i vort Fædrelands Literatur. 

Jeg, den bortgaaende, skylder Dem, der efter Naturens 
Orden skal blive tilbage en Stund, denne Udtalelse. Men fordi 



88, 61. Kongevej. Januar 26. 79. 

jeg i Almindelighed ser og erkender, hvorledes De har stræbt, 
følger dog ikke, at jeg paa alle Punkter skal se Dem ude over 
de tidligere »nationalliberale« Indtryk. Det mærkes — eller 
i det mindste jeg mærker — at paa Bunden af Deres Sind ligger 
den Forestilling, at hvorvel Begyndelsen og Slutningen af min 
publicistiske Løbebane bøjer sig harmonisk sammen og viser kraftig 
Sympati for Folket, saa er der i Midten noget i Vejen, en 
Svingning eller Svigten. 

I den Anledning udfordrer jeg først Kendsgerningerne til 
at tale. De foreligger i »Nord og Syd«. 

Der er som Nr. 1 Haandværker - Dannelses - Foreningen, 
som jeg tiltraadte, og hvori jeg lagde Eftertrykket paa Ordet 
Dannelse, og som jeg kun forlod, fordi Formanden, Jærnstøber 
Lunde, imod Aftale vilde bruge den til politisk Agitation. Det 
var i denne Forening, at jeg i Revolutionsaaret (1848) optraadte 
imod Kommunisterne og brugte de stærke Ord, at naar de blev 
for talrige i et Land, »maatte man skyde dem ned som gale 
Hunde«. Naturligvis blev jeg opfattet som reaktionær eller 
aristokratisk eller uberegnelig, og fra selve Foreningen kom aldrig 
nogen Bebrejdelse for, at jeg havde givet den Løfter, jeg ikke 
havde holdt. Man fandt bestandig, at trods Sympatien, man 
mærkede hos mig, hørte jeg ikke til. 

Fire Aar efter ses jeg i »Grundejerforeningen«, eller rettere: 
da er de yngre Medlemmer af »Godsejerforeningen« blevne 
vundne af »Nord og Syd« og slutter sig til mig for at gennemføre 
mine Anskuelser. Her er den store Prøve at gøre. Strøg jeg 
Flag, eller hævdede jeg mig som det forrige Medlem af Haand- 
værker-Dannelses-Foreningen? Se blot efter, læs, hvad jeg lod 
trykke. Det ses jo paa det tydeligste, at jeg baade selv holdt 
fast ved Grundloven og den almindelige Valgret og tillige fik det 
unge Aristokrati til at anerkende begge som Betingelse for dets 
Adgang til vort nye, offentlige Liv. Den store Indvending imod 
dette Parti, og som frembragte eller begunstigede Ramaskriget 
imod det, var, at det holdt paa Helstaten; men heri var ikke 
noget nyt, hvori jeg bragtes ind; det var netop den Fane, jeg 
allerede 1849 havde rejst under Navn af „Føderativstaten". 

Og idet jeg træder i Forbindelse med disse Folk, frem- 
kommer straks Udsættelsen af en Pris for den bedste Afhandling 
om en Forbedring af Almueskolen. Min gamle Lærer V. A. Borgen 
blev valgt til Dommer. 

Dette er lutter Kendsgerninger, og De ser altsaa, at hvis 
dette sidste var blevet berørt i Deres Artikel, hvor Talen er om 
»Korsarens« Begejstring for Skole og Folkeoplysning, og hvis min 
Fastholden ved den almindelige Valgret var bleven berørt i Slut- 
ningen af 1ste Artikel i »Nær og Fjærn«, saa vilde Folk bedre 
have følt, at Slutningen af Deres 3dje Artikel (med Citatet af 
mig om min »Grundstemning«) var korrekt. 

Jeg afslutter denne Del af mine Bemærkninger med at hen- 
vise til Artiklen »Grev Knuth og Grev Frijs« i »Nord og Syd< 
1856 (ogsaa trykt i Blandede Skrifter). Den Maade, hvorpaa jeg 
her dadlede Grev Frijs, fordi han havde forladt Programmet af 
1851 og vendt sig imod den almindelige Valgret, maa aldeles 
nødvendig læses og forstaas. Den virker ligefrem befriende for 
mit Vedkommende. 

Hensyn maa ogsaa tages til, at jeg holdt paa den alminde- 
lige Valgret, ikke blot for vore indre Tilstandes Skyld, men ogsaa 
som det eneste Middel til at bevare Slesvig; men derom kan De 
selv finde alt i »Nord og Syd« 1854, og hvad jeg privat kunde 
tilføje, kan De ikke bruge. De maa holde Dem til, hvad deri 
den givne Tid foreligger som trykt. 



Jeg kommer nu til en anden Række af Bemærkninger. 
De kan med Føje spørge, hvorfor jeg ikke anlagde juridisk Søgs- 
maal imod mange af de voldsomme Angreb. Bille har en Gang 
udtalt sin Forundring i denne Retning, nemlig da jeg ikke an- 
lagde Sag mod Dreier, som uomtvistelig var bleven domfældt 
Ja det er underligt; men endnu underligere vilde det, efter min 
Følelse, have været, om den forhenværende Redaktør af »Korsarent 
havde vist sig saa sensibel og var tyet til Domstolene i Stedet for 
at holde paa sin egen Sætning: at Pressefriheden vil selv læge 
de Saar, den slaar. Det vil nok ogsaa ske; men det varer længe. 
Jeg kunde have anlagt Sag imod Fr. Barfod, da han i sin Fædre- 
landshistorie frakendte mig »Alvor og Troskab« ; men jeg foretrak 
at svare ham i »Nord og Syd« i en Artikel, som den Gang af et 
uafhængigt Blad blev kaldt et Eksempel paa »mesterlig Polemik'. 
Bagefter har jeg fundet, at jeg gjorde Uret mod mig selv ved 
ikke at faa Dom over ham. 

Imod Bille værgede jeg mig dels literært, dels — ganske 
undtagelsesvis — ved et Søgsmaal. Den literære Strid finder De 

for mit Vedkommende i »Nord og Syd« i mangfoldige Artikler og 
særlig i en stor, hvor jeg samlede B.s Angreb og Beskyldninger 
og gav dem den meget uparlamentariske Benævnelse »dundrende 
Løgn«; men B. vovede ikke at anlægge Sag derfor. Mit Søgs- 
maal imod ham blev foranlediget ved en ekstra-hensynsløs Artikel 
i »Dagbladet«, der bl. a. kaldte mig »alle Grevers Leporello«. 
Jeg førte selv min Sag og skrev i Indlæget, at jeg ikke havde 
anlagt den i Vrede eller for at faa Hævn over en Kollega, hvis- 
aarsag jeg ikke lagde Vægt paa at faa ham dømt i høj Mulkt, 
hvorimod jeg tilsigtede, at han overfor Rettens Medlemmer som 
hæderlige Mænd — som en Art Æresjury — skulde bevise sine 
Beskyldningers Rigtighed eller blot gøre et alvorligt Forsøg her- 
paa. Det gjorde han ikke, men søgte blot at bevise, at hans 
Paastande ikke var juridisk strafbare. Han blev dømt, og han 
var ikke saa højmodig at tilstaa offentlig, hvorfor han var sluppen 
med en lille Mulkt. — Overfor praktiske Folk skal man vistnok 
ikke optræde som Idealist. 

Jeg vil ikke opfriske Mindet om al Polemiken i hin vold- 
somme Tid, men gaa over til Spørgsmaalet; hvorledes jeg kunde 
glemme og tilgive. 

Lad mig da først fortælle Dem noget. 

De husker nok fra »Korsaren«, at Leerbeck, Politimanden, 
blev meget hyppig og meget skarpt angreben deri. Vel, i Aaret 
1850, straks efter Slaget ved Isted, var jeg i Slesvig, og ved et 
muntert Lag med danske Officerer var ogsaa Leerbeck — nu 
Etatsraad og Chef for Hærens Politi — til Stede. Vi blev fore- 
stillede for hinanden, sad sammen ved Bordet, og henad Morgen- 
stunden foreslog han mig, at jeg skulde gaa hjem med ham og 
fra hans Vinduer se Solen staa op. Jeg er overbevist om, at han 
gjorde det for at se, om jeg var bange. Men jeg gik med ham, 
beundrede Solopgangen, og vi skiltes som Perlevenner. 

En ung dansk Officer, Richard Ahlefeld, noget vidtløftig, 
sagdes at ville tage Tjæneste i Marocco. Det var i Korsar-Tiden. 
Han havde en god Ven, Bataillonskirurg Lorck, som saa smaat 
var Medarbejder af »Korsaren« og fik mig til at optage nogle 
meget maliciøse Artikler om ham, Richard Ahlefeld. Nogle Aar 
efter var jeg i Besøg paa en Gaard, og ude i Haven traf jeg 
en ung, smuk, rask Mand. Vi spaserede i Gangene, og vi spiste 
Stikkelsbær. Da vi stod hver paa sin Side af den store Stikkels- 
bærbusk, sagde han: Jeg er for Resten Richard Ahlefeld. — 

Xaa, sagde jeg muntert og saa paa ham. Saa brast vi begge 
i Latter. 

H. P. Holst blev en Tid lang slemt medtaget i »Korsaren«, 
fordi han digtede »efter Welhaven« o. fl. Vi blev siden meget 
gode Venner. O. s. v. 

Hvorfor skolde jeg da ikke tage det lige saa let med mine 
Angribere, naar en Tid var gaaet og mit Sind tillod det? Jeg 
mødtes f. Eks. med Bille hos vor Gesandt i London, og da vi saa 
hinanden og talte sammen, kunde vi knap forstaa, at vi havde 
kunnet være Fjender. 

Jeg siger ikke, at jeg med samme Resultat kunde træffe 
sammen f. Eks. med Hr. Erik Bøgh. Dér er Personlighedens Grund 
og Bund en anden. 

Det er denne Personlighedens Grund og Bund, der har 
gjort, at jeg kunde blive »gode Venner« med Ploug, især da jeg 
ikke har vidst — underlig nok — hvad De nys fortalte mig, at 
han i sin Tid har ladet opføre en yderst hæslig Studenterkomedie 
om mig. Men, om endog Ploug ved en saadan Lejlighed har 
hævnet sig uædelt, er han dog ingen simpel Natur, og jeg for- 
tryder endnu ikke, at jeg har trykket den Haand, der raktes mig 
efter Højesteretsdommen. 

Overhoved fortryder jeg ikke, at jeg har kunnet glemme 
efter at have kastet Politiken til Side og været betagen først af 
poetisk Produktion og saa i 10—12 Aar af Søgen i Urtiden, i 
Menneskehedens Poesi, i Ægyptisme og overhoved i de Studier, 
der behøvedes til at klare Navnet Nemesis. Og endnu mindre 
skal jeg fortryde, at selve Nemesis-Ideen er til Stede i mig, ikke 
blot literært, men som Livsmagt. Forleden, da De var herude og 
blev saa ungdommelig-smukt greben af Uvilje over den Uret, De 
mente mig tilføjet, var De et Øjeblik nær ved at rive mig 
med, men ogsaa kun et Øjeblik; ti mit Sind kom hurtig 
ind i min Nemesis -Religion, fornam Himlen hvælve sig som 
en sval Bue med de skuende Stjærner, følte hele Tilværelsen 
leve og se til. Ja, det synes vistnok Dem noget nær Praleri 
eller ogsaa sær Svaghed, Svækkelse; jeg siger derfor blot: Saa- 
dan er det. 

Endnu et Spørgsmaal. De sagde forleden, at jeg vistnok 
havde gjort uklogt ved at skrive i »Fædrelandet« og »Dagbladet«. 
Det er muligt. Men hvorfor skulde ikke den lille, aandfulde Be- 
mærkning af Mantzius kunne anvendes her? De fortalte, at M. 

en Gang havde sendt en Artikel til »Dagbladet«, og at Bille havde 
sendt den tilbage med den Bemærkning, at det undrede ham, at 
M. vilde skrive i »Dagbl.c, hvortil da M. svarede, at naar han 
vilde køre i Omnibus, brød han sig ikke om, at han var Uvenner 
med Konduktøren. Jeg var end ikke længer Uvenner med Kon- 
duktøren og fik ingen Artikel sendt tilbage. Og fordi jeg skrev, 
hvad jeg netop vilde skrive, var jeg ikke gaaet over til at være 
Medarbejder af Bladet, til at samstemme med det. Hvor skulde 
jeg have skrevet, da jeg ikke længer havde mit eget Tidskrift? 
Jeg skrev f. Eks. i »Fædrelandet« den første Kritik, der her i 
Landet viste Carl Blochs Genialitet. Jeg fik i »Fædrelandet« op- 
taget min Artikel om Ægyptisme, den første, der her i Landet 
bragte denne Sag ind i Dagspressen. Ivrigheden for Sagerne bi- 
drog unægtelig til min Glemsel af den gamle Strid. Alligevel er 
det vel muligt, at jeg har handlet »uklogt«. 

Det behøver jeg næppe at tilføje, at der i det mindste til- 
syneladende er mange Selvmodsigelser i min Natur. I Følge Deres 
Citat fandt man i sin Tid en saadan Modsigelse i, at jeg, Kor- 
sarens Red., skrev »En Jøde«. Lige saa ubegribeligt kunde det 
synes, at samme Red. forsvarede H. N. Clausen. Men bemældte 
Red. er dog, naar alt kommer til alt, »so eine Art von Poet« 1 ), 
og maales en saadan Natur med ganske nøgtern Maalestok, 
kryber han ind og ud og er ikke til at faa fat. 

Naa! det er blevet et langt Brev! Vidtløftigt og dog vist- 
nok ufuldstændigt, maaske ogsaa overflødigt. Men nu skal De 
dog have det, med venlig Hilsen fra 



Den gamle nationalliberale i »Dagbladet« vil se, at oven- 
staaende Brev ogsaa paa sin Vis indeholder Kommentarer til ad- 
skillige Bemærkninger i hans Artikel. Goldschmidts Forhold til 
Grundejerforeningen skal i hvert Fald næppe med Føje kunne 



*) Se „Nord og Syd 1 *, 7. Bind, S. 305. Goldschmidt besøgte i Sommeren 
1850 den syge Heinrich Heine i Paris: „Han spurgte mig efter de første 
Hilsener, hvad jeg var, hvorpaa jeg ikke ret vidste at svare. „Nun, was 
sind Sie denn?" — O, ich bin wohl so eine Art von Poet." Heine ud- 
brød: „Eine Art von Poet? Man ist Poet, oder man ist es nicht!" — 



Deres hengivne 

M. Goldschmidt. 

dadles af det Parti, der som det nationalliberale og dets Arv- 
tagere, vort nuværende Højre, selv har bradt med sin Fortid og 
udsonet sig med sine gamle Modstandere af det store Hartkorn. 
De, der saa ivrig baanede Goldschmidt for hans Alliance, har 
selv senere i rigt Maal søbet af samme KaaL Havde Goldschmidt 
derfor ikke Ret, naar han for sit Vedkommende f. Eks. kunde sige: 

Jeg opstiller ikke Spørgsmaalet saaledes: bar jeg haft Ret 
paa alle Punkter, har jeg været en stor Statsmand, ikke fejlet? 
Det tør jeg hverken sige eller tænke. Men er der Præg af, at 
jeg har villet mit Lands bedste, og at jeg aldrig har baaret 
Vaaben imod noget, som alle Tider holder nødvendigt til et Folks 
Ære og Velfærd? Og hvorledes har jeg gjort det i vanskelige 
Forhold, under Krig af al Slags? 

Eller for at tage nogle Linjer fra et andet Brev (som jeg 
til Dels allerede har brugt i »Morgenbladet« for d. 18. August), 
fremkaldte ved nogle Ytringer i »Korsaren« om »Fædrelandets« 
tidlige »Aristokratisme« : 

»Der var jo den Gang Tale om, at Kong Kristian d. 8de 
vilde give en meget aristokratisk Konstitution, og det var den 
Plan, som jeg var bange for. Af Tuteins Konstitutionsplan og 
senere af Schouws & Clausens do., kan ses, hvor villigt hint 
Parti var, og som politisk Parti, der naturlig stræbte efter 
Magt og Indflydelse, handlede det aldeles rigtigt. Jeg har i Bio- 
grafien udtalt mig om denne Forskel mellem dem og mig, uden 
derfor at fravige, at jeg var ledet af et rigtigt, folkeligt Instinkt; 
ti hvad vilde sket i 1848, hvis vi havde haft en aristokr. Kon- 
stitution? Vilde de priviligerede Klasser have veget saa let som 
Frederik d. 7de? 

Senere, i 1850 og 51, var de nationalliberale, der 1848 
kom til at underskrive Petitionen om almindelig Valgret (det 
kuriøse i denne Sag findes omtalt i »Nord og Syd«), blevne saa 
demokratiske, at de vilde udelukke Godsejerne fra al Indflydelse i 
Staten. Den yngre Del af disse tyede til mig, til »Nord og Syd*. 
Efter lidt Betænkning gik de, først paa et privat, saa paa et 
offentligt Møde, ind paa mit Forlangende, at deskulde anerkende 
den almindelige Valgret. De udtalte dette i en Adresse til 
Kongen. Denne Bevægelse fra dem til Venstre blev kaldt en af 
mine »Svingninger« til Højre, og etsteds i Deres Artikel synes 
De stadig præget af hin Beskyldning fra det nationalliberale 
Partis Side. 

Jeg har aldrig svinget fra eller svigtet den almindelige 
Valgret; men — det er en daarlig Tid netop nu at tale derom 
som overhoved om Demokratisme. I sin Tid maatte jeg bære 
Følgerne af den odiøse Beskyldning, at jeg opgav min Personlig- 
hed overfor Aristokratiet og svigtede Friheden; nu vilde jeg 
komme til at bære Odiet for at være af Venstre.« 

Det vigtigste for Goldschmidt var, hvad jeg ogsaa har 
fremhævet i »Fra Fyrrernec, at der gennem »Nord og Syd« gaar 
en bestandig, uforandret, efter Omstændighederne mærkelig Fast- 
holden ved det væsentlige, Folkefriheden, den almindelige 
Valgret, ligesom der under alle Forhold er Sympati med Al- 
muen. Goldschmidt ender selv et Brev saaledes: »»En dansk 
Tørvebonde« f. Eks. skiller sig i Karakter ikke fra hende i Paris, 
der blev ført til Dommen. — Døm selv.« (Se »Fra Paris 1871« i 
»Fortællinger og Virkelighedsbilleder«, 1877, om den unge pari- 
siske Kvinde og Goldschmidts egne mærkelige Ord om vor Ret 
til at ligge i en god Sæng og sidde ved et godt Bord, mens der 
sultes og fryses udenfor). 

Goldschmidt berører end videre i det ovenfor aftrykte Brev, 
at jeg stundum mindede ham baade om Angreb, han selv 
næsten havde glemt, og om andre, som han aldrig havde vidst 
noget af. Han anfører bl. a. en Studenterkomedie af Ploug, 
nemlig den i 1852 opførte Atellan »Et Besøg«, hvori Goldschmidt 
og hans Forhold til Grundejerforeningen spillede en fremtrædende 
Rolle. Det er imidlertid en Selvfølge, at jeg baade mundtlig og 
skriftlig forfægtede overfor Goldschmidt, at det for mig stod som 
en Umulighed, at han, midt i Kampen, skulde kunne have været 
uvidende om et saadant Angreb paa sig, saa meget mere som 
Komedien senere gentoges for Damer. Jeg henviste end yder- 
ligere til »Hjemløs«, 2den Dels anden Bog, særlig Side 823—25 
og 827, der af enhver maa læses som et Svar paa Plougs Angreb 
fra Scenen. Man kan selv slaa de stærke Ord efter. Det er 
heller ikke let at se, hvorledes man skulde kunne tale med Gold- 
schmidt om hans Liv og Virksomhed fra 1840 til 1864, uden at 
komme ind paa Kampens Enkeltheder. 

Dertil kom, hvad Brevet ovenfor jo ogsaa dvæler ved, at 
vi yngre, der lærte Goldschmidt at kende efter 1870, naturlig 
rettede det Spørgsmaal til ham, som vi saa ofte havde afhandlet 
indbyrdes: hvad der efter 1864 havde drevet ham til »at gaa 
til Canossa«, særlig til at slutte Fred med Ploug og skrive i 

»Fædrelandet*. Det stod den Gang for os — jeg skal lade andre 
afgøre om med Rette eller Urette — at hvis Goldschmidt efter 
at have tabt i sin sidste Kamp med de nationalliberale (Forf. i 
»Dagbl.« minder jo ogsaa om »Hjemme og Udec i 1861) havde 
vendt sig mod digterisk Virksomhed og indtaget den samme til- 
bagetrukne Stilling, som vi saa ham indtage lige fra 1870 til 
hans Død, saa vilde han have været de unges selvskrevne Fører, 
da et nyt ungt Danmark i Halvfjærdserne gjorde sit Stormløb 
mod alt det, han alene havde bekæmpet saa udholdende i Aar 
og Dage. Det var klart, at Goldschmidt — der er nok af den 
yngre Slægt, som kan bevidne det — ofte følte sig tilskyndet til 
at træde op som Ungdommens Bannerfører under det hele nye 
aandelige Røre her hjemme. Han følte sig, som jeg andensteds 
har skildret, vekselvis stærkt tiltrukket og stærkt frastødt. Han 
kunde afvise Henvendelserne til sig med Ord som: »En »højere 
Aands Fanec vil jeg gærne se rejst; men Fanen maa bæres af 
rene Hænder eller af Hænder, der er blevne toede i Ild.« Men 
han kunde alligevel ikke lade være at drage de unge til sig og 
høre om deres Planer eller selv lægge Planer med dem, Planer, 
der dog aldrig for hans eget Vedkommende blev ført ud i 
Virkeligheden. Jeg tør ikke afgøre, om han følte sig hæmmet 
eller bundet af Aarene mellem 1864 og 70, men det sidste Aar 
blev i hvert Fald ogsaa et Mærkeaar i hans eget baade ydre og 
indre Liv. Fra nu af begyndte, som sagt, hans tilbagetrukne og 
indadvendte Liv. Han skrev sine Erindringer (1877), gjorde Rede for 
sine Livsresultater og sænkede sig ned i Ægyptens Billedskrift 
og Gudegaader. Et Par Breve fra 1878 og 79 vil bedst kunne 
vise hans eget Syn paa sin Stilling. Jeg ejer des værre ingen 
Breve fra de første Aar efter 1870, men den ovenfor nævnte 
Skildring fra Paris umiddelbart efter Kommunens Fald taler tyde- 
ligt nok om, hvad der den Gang rørte sig i hans Sjæl. Efter 
1877 maatte naturligvis Nemesisideen træde stærkt i Forgrunden. 

I »Morgenbladet« for d. 18. August har jeg skildret, hvor- 
ledes en Del af den daværende yngre danske Opposition en Aften 
først i November 1878 samlede sig om Bjørnson, der var paa 
Besøg her nede, men hvorledes Goldschmidt som sædvanlig ikke 
var at bevæge til at tage Del i Festen. Jeg havde, som man 
vil se af det i »Morgenbl.« aftrykte Brev, holdt paa, at Gold- 
schmidt »hørte til«, for at bruge et af hans staaende Yndlings- 
udtryk, men i end nu et Brev fra 8.Nvbr. 78 bestred han dette saaledes: 

»Jeg hørte ikke til. 

1. Grundene er givne i min Biografi og i »Nemesis«. 
Den Slags Skrifter er ikke blot Literatur, men levende Virke- 
lighed og Handling, bl. a. paa den Maade, at de hver Dag gør 
bydende Fordring til Personligheden, der frembragte dem. Jeg 
vil finde det ganske naturligt, om De ikke ret forstaar det; ti De 
er endnu ung; De lever midt i Livet, ombølges deraf og har 
Tilfredsstillelse af selve Livsfølelsen; naar De bevæger Dem, er 
det baglængs til Døden, hvorimod jeg hører til dem, der gaar 
forlængs til Døden. Jeg véd, at da jeg var i Deres Alder, vilde 
jeg ikke have forstaaet mig, som jeg er nu. 

2. Skulde jeg gaa med til Gilde, maatte det være et saa- 
dant, hvori Nemesisideen blev løftet som Fane. Men hvo der 
har sét ind i denne Idé, taler dæmpet og vil lige saa lidt holde 
Gilde for den som for Gud. 

3. En ikke fuldgyldig Grund, men en Grund, som jeg i 
Øjeblikket lod gælde, blev udtalt af Bjørnson. 

4. Fordi jeg ikke hørte til et vist Gilde, er det ingenlunde 
sagt, at jeg ikke endnu tilhører de levende Ideers Verden, eller at 
jeg gnaven trækker mig tilbage fra Ungdommen og nægter den 
min »direkte Hjælp«. De citerede Ord er af Dem. Jeg véd 
ikke, om jeg kan hjælpe nogen yngre; men jeg véd, at man 
altid finder mig rede til at tale i Kraft af Nemesisideen. En 
Skælm byder mere, end han har. Jeg har ikke andet; men for 
mig omfatter det Livet, endog paa den Maade, at jeg ved Er- 
kendelse af Livsbetingelserne ikke tager det ilde op, om man 
siger: Puh! Nemesis! Hævngudinden! — blot man tillader mig 
at sige lidt imod og bede om en Smule Respekt for Resultatet af 
mange Aars Erfaring, Arbejde og — lad mig kun tilføje — 
Lidelse. 

Dem, min kære B., stævner jeg til Deres 60 Aar, men jeg 
haaber rigtignok at se Dem forinden.« 

Et Par Maaneder yngre er et andet Brev, dateret 28. Januar 
79. Det begynder med at udtale »en lille Misstemning« over, at 
jeg bestandig synes at stille mig fejl til Nemesis-Ideen, saadan 
som den lever i Brevskriveren, og fortsætter derpaa: 

>Med Hensyn til N. N. og N. N. og deres formentlige Uret 
imod mig forlanger De, at jeg skal træde frem og stride, »fordi 
man ikke har Ret til at opgive sin Ret«. Men Nemesis -Ideen 

fordrer, at dette smukke Ordspil skal anatomeres. Min »Ret« er 
ikke, hvad De eller jeg i et givet Øjeblik erklærer for Ret. Der 
skal Svar paa det Spørgsmaal, om de andre kan siges at have 
en Ret at staa paa, om de med god Samvittighed og i Henhold 
til givne Bestemmelser har kunnet handle, som de har handlet. 
Og hvis noget i mit eget Sind taler for dem, hvis jeg ikke under 
Ed kan sige, at jeg i deres Sted vilde handlet anderledes, hvor 
er da min »Ret«? Skulde jeg gaa i Strid og i mine Modstand- 
eres første Række møde mig selv eller Halvdelen af mig selv? 

Endog om jeg havde nogen Ret, tror jeg ikke, at den 
almindelige Opinion for Tiden vilde give mig den i stor Udstræk- 
ning, end sige rejse sig med Uvilje til min Gunst — og uden 
Haab om en saadan afgørende Sejer vilde, efter min Mening, intet 
fornuftigt Menneske begynde en saadan Strid. Ja, var den offent- 
lige Følelse for Tiden fyldt af mine Noveller eller af Nemesis- 
Ideen! Men den er jo fyldt med Minder om »Korsaren« og om 
den, »hvis Haand skulde være imod alle og alles imod ham.« De 
maa ikke tage dette som en Bebrejdelse imod Dem. De har haft 
fuld Ret til at gøre Deres literærhistoriske Tilbageblik, og De har 
gjort det med en Sandhedskærlighed, der lykkeligvis ikke er mig 
til Skade; men alligevel er Tiden mig ikke gunstig — lykkeligvis, 
Gud ske Lov! Jeg siger dette, fordi jeg kan tænke mig, at hvis 
jeg havde levet i en Atmosfære af Virak, vilde jeg blevet over- 
modig og have fordret som absolut Ret, hvad der kun er en be- 
tinget, relativ Ret, og det er muligt, at de andre vilde have givet 
efter, og at jeg var rejst med en Glorie om Hovedet, medens en 
anden, som havde mere Krav, stod med tørre, tørstende Læber 
paa Strandbredden og saa efter mig. 

Naar nu jeg lever i disse Følelser og finder det skete vel 
sket, især fordi jeg kan opfatte det med Fred i Sjælen, saa er jeg 
paa min Plads i Følge Nemesis-Ideen, og hvis jeg ikke tør for- 
lange, at De med Deres yngre Sind skal helt forstaa mig, saa 
tør jeg dog vente af Dem, naar jeg beder Dem derom, at De 
ikke oftere vil i Deres Tanke gøre mig Bebrejdelse for denne 
Sags Skyld. 

Nemesis-Ideen er i Sandhed noget lykkeligt og udelukker 
aldeles ikke en Mand fra at træde op og stride for Ret og Sand- 
hed. Kun skal Retten være klar og Sandheden dybt følt, og 
bedst er det da, at man ikke strider for sin Persons formentlige 
Ret, men for andres, for det almindeliges. Jeg nærer det Haab, 

at hvis jeg kaldes frem til en saadan Strid, saa skal hverken 
mine Øren være døve for Kaldelsen eller mine Vaaben sløve. 
Man kan jo aldrig vide! Det er endnu ikke alle Dages Aften, 
maaske end ikke for mig, hvorvel mine Aar tælle.« 

Med endnu et Nemesis-Brev, ligeledes fra Januar 1879, af- 
slutter jeg denne Række Udtalelser af Goldschmidt. Det lyder 
saaledes: 

»Min kære Hr. B.! 

De maa finde Dem i, at jeg strides med Dem om »Nemesis«. 

Hvorledes kan De sammenligne denne Idé med Rydbergs 
rent filosofiske Undersøgelse af »Idealisme og Materialisme«! 
Hvorledes kan »N.« siges at »afslutte« min Digtervirksomhed, 
naar den, som De selv har citeret, er selve Livspoesien! 

Det forholder sig aldeles rigtigt, som De bemærker, at 
selve Deres Artikler om mig er Del af Samfundets Nemesis; 
men paa samme Tid overser De et Hovedpunkt. Endog et 
ganske vildt, uretfærdigt, vildledende Angreb paa mig vilde være 
Del af Samfundets Nemesis, men af den ubevidste Nemesis, 
som vi i denne Form kalde Skæbnen. Nemesis rækker væsent- 
lig — som jeg især har fremhævet imod Linné, idet jeg støttede 
mig paa Billedet af den vingede Kvinde, der ser sig selv i 
Barmen — ind i den menneskelige Bevidsthed. Som den blev 
stillet paa Marathon-Sletten i Betydning af Verdenssamvittigheden, 
stod den ved Arnen som den individuelle Samvittighed. En Ros 
eller Dadel udenfra over mig er Skæbne, indtil den i Læseres 
Bevidsthed vækker Retsbevidstheden, og indtil den i mit eget 
Sind gennem Glæde eller Smerte frembringer moralsk Vækst. 
Mangfoldige Mennesker lever ligesom Dyret under blot Skæbne; 
vor sande menneskelige Opgave skulde være at rive os selv 
og andre ud deraf og komme under »Nemesis« o: »erkende 
Ordenen og bringe os i Orden«. 

Nu er dette jo netop, hvad jeg har forsøgt i Skildringen 
af min Fødsel, Barndom, Ungdom, »Korsaren«, P. L. Møller, 
S. Kierkegaard og selve Nemesisafhandlingen. Jeg har vist eller 
villet vise som et Paradigma den fælles Nemesis-Idés Vækst i et 
Individ, der blev Personlighed. Det er en ikke-dogmatisk Religi- 
øsitet, støttet paa almenmenneskeligt Vidnesbyrd. Jeg har, idet 
jeg undgik Tendensjageri, vist Ideen vokse op af Spirerne; af mit 
Blod og min Slægt; af min Faders Tale om den hemmelige Ret 

(ved den brændende Rapsmark); af min Faders Kærlighed, der 
kunde testamentere mig, hvad han ikke selv ejede; af Klokkerne, 
der ringede under Vejen (Nemesistraadene, hvormed Verden er 
gennemvævet); af Maaden, hvorpaa »Korsaren« blev til; af de 
ansvarhavende Redaktører og Tilbageslaget; af P. L. M. og S. K., 
der kalder mig til Æstetik og komisk Komposition; af Sammen- 
stødet med S. K., der fører mig til at opgive »Korsaren« og vinde 
et større Liv. 

Kan De nu ikke føle, at der sker mig og min Livstanke en 
Uret, naar dette lades til Side og Publikum føres bort fra at se 
ind i, forstaa og om mulig gribes af, hvad jeg kalder Ideen? 
Hundrede Maader at se paa — og navnlig Deres velvillige Maade — 
kan have en vis Ret og dog have den Uret at kvæle det 
levende, der er i mig og min Virken. Det er meget muligt, at 
Deres Maade meget bedre end min taler til den almindelige Fore- 
stillingskreds og forener sig med de gængse Ideer; men det er 
jo netop mod de gængse Ideer paa visse betydelige Omraader, at 
jeg træder op. c 



Nogle Breve om Goldschmidts Forhold til Søren Kierkegaard, 
»Korsarens« Fejde mod denne og den deraf følgende Opgivelse af 
Bladet falder mere udenfor denne Artikels Ramme. Det maa 
ligeledes være forbeholdt en senere Lejlighed af de andre Breve 
at fremdrage saadanne Ting, der vedrører Goldschmidts digteriske 
Produktion eller personlige Forhold. Et og andet herhenhørende 
vil findes i den ovenfor nævnte Artikel i »Morgenbladet«. 

Tilbage staar kun at minde om, hvad Goldschmidt selv 
offentlig har udtalt om sin Fredslutning med sine gamle national- 
liberale Modstandere, først i den ovenfor nævnte Pjece fra 1864, 
»Nogle politiske Bemærkninger og Notitser«, og senere i sine 
»Erindringer« fra 1877. Man vil se, at hans Ytringer i de her 
aftrykte Breve ikke strider mod noget væsentligt i den offentlige 
Fremstilling, om end der altid fra et privat Brev falder noget 
skarpere Lys ind over et Forhold. Her som dér priser Gold- 
schmidt sig lykkelig, fordi han har kunnet frigøre sig for gamle 
Antipatier og Nag, medens andre her hjemme gror fast i deres. 
Særlig dvæler han i den lille Pjece ved sin Stilling til Ploug i de 
vekslende Tider og giver, som han siger, »en simpel og naturlig 
Forklaring« paa, hvorledes han trods alle deres heftige Sammen- 
stød har kunnet bevare sin personlige Hengivenhed fra de unge 

Studenterdage for ham. Ved Siden af de varme Ord findes der 
dog ogsaa megen træffende Kritik, og den gamle nationalliberale 
i »Dagbl.«, der mener, at Goldschmidt aldrig har været Politiker, 
men kun en politisk Ræsonnør, kan her læse, at Goldschmidt for 
sit Vedkommende saa' med samme Øjne paa Ploug. »Som Mand,« 
siger han om denne, »som Digter holder jeg af ham, ikke som 
Politiker. Jeg kan endnu i dette Øjeblik ikke lade være at tilføje 
ham den Fornærmelse at sige, at jeg ikke anser ham for egentlig 
Politiker, ligesom »Fædrelandet« under hans Redaktion efter min 
Formening langt mindre har virket paa Erkendelsen end paa 
Stemningen og mest er en fortsat Kommentar til politiske Digte.« 

Af særlig Interesse i det lille Flyveskrift er Beretningen om 
ei Besøg i 1864 hos Ploug, paa en Tid — som det hedder — da 
det syntes at knibe baade for det nationalliberale Princip og for 
det nationalliberale Parti, og da der hist og her viste sig en 
Stemning, som om man følte, at vi alle havde en Skyld, der 
maatte sones. I Anledning af nogle Artikler om Folkesuveræ- 
nitet gik Goldschmidt op til Ploug, for bl. a. at sige ham følgende: 
»Hvis De i Deres Politik vil bruge den danske Folkesuverænitet, 
saa maa De først hjælpe til at skabe denne Suverænitet ved at 
gøre Folket stærkt, energisk, betydeligt i sig selv. De har selv 
for nylig kaldt de danske et »blødt« Folk, og overfor visse Ting, 
vi har været Vidner til, kan dette Udtryk kaldes blidt. Men et 
»blødt« Folk kan ikke være suverænt. Naar De nu spørger mig, 
hvad det da er, der skal gøres, saa svarer jeg, at der maa en 
Reaktion mod Frivoliteten, at der er en styrkende, ideal Magt, 
som skal gøres levende og behandles med mere Respekt end 
hidtil. Hvad De kalder det nordiske, kalder Italienerne det itali- 
enske eller romerske, Tyskerne det tyske eller germaniske o. s. v. 
Vi mener alle med et saadant Ord den Alvor, Haardførhed, Selv- 
fornægtelse, Tilbageholdenhed i Tale o. desl., som ligger til Bunds 
i Folket og tilhører dets Fortid og maaske dets Fremtid«. 

Noget af det bedste i Goldschmidts Person og Karakter 
kommer frem her. 

De, som vil dømme Forf. i »Dagbladet« og Politikeren 
Goldschmidt imellem, bør ogsaa i den lille Pjece læse Goldschmidts 
egen sammentrængte Fremstilling af, hvad han vilde i 1861. Han 
testamenterer en kommende Historieskriver to Anker mod det 
liberalnationale Parti: »at det ikke vilde modtage og udvikle 
Helstatsforfatningen af 26 Juli 1854, men i Stedet derfor stillede 

sig og Landet den uløselige Opgave, der indeholdtes i Forfat- 
ningen af 2 Oktbr. 1855 — en »stærke Fællesforfatning , hvori 
Monarkiets sydlige Del var juridisk indespærret som uforanderlig 
Minoritet, en Helstatsforfatning >paa Prøvet og med Ejderformaal 
— og at det, da Skæbnen tilbød det under uventet heldige Om- 
stændigheder at bestaa Prøven 1861, ikke vilde slaas. Den sidst- 
nævnte Misére bringer jeg i Forbindelse med, at de ledende Mænd 
i deres comfort, Embeder og Værdigheder vel var retskafne, vakre 
og behagelige Folk, men havde tabt Ævnen til barsk Kamp, 
energisk Handling og Selvopofrelse. < 

Det er disse krigeriske Tilbøjeligheder fra 1861, der bevæger 
Forf. i »Dagbl.« til at lade Naade gaa for Ret overfor Goldschmidt. 
Og han vilde ikke være »en gammel nationalliberal«, hvis han 
ikke tog Lejligheden i Agt og forsøgte at bruge Goldschmidt mod 
den nuværende Opposition. Derfor ender han endogsaa med at 
kalde sin gamle »unationale« Modstander »en sand Patriot« og 
fortsætter: »Saadan skriver og handler en Mand, der har hævet 
sig op over alle Partifordomme, og som kun tager Hensyn til 
Fædrelandets Vel. Han staar her som et lysende Forbillede for 
vore Dages danske Oppositionsmænd, der hellere vil dø end resig- 
nere af Hensyn til Danmarks Frelse.« 

Den yngre Slægt, til hvem Forf. i »Dagbl.« særlig hen- 
vender disse sine Ord, kender mulig ikke stort til Politikeren 
Goldschmidt, men har den efter 1870 paa sin Vis optaget Gold- 
schmidts mangeaarige Kamp mod væsentlig de samme Modstandere, 
vil den baade forholde sig grumme mistroisk overfor alle en 
gammel nationalliberals fagre Ord og fremdeles stræbe efter at se 
med egne Øjne paa Striden mellem de to Parter. Det var selv- 
følgelig mange en Skuffelse, at Goldschmidt ikke som andre af de 
gamle Frihedsmænd fra Fyrrerne inden sin Død offentlig hævede 
sin Røst mod meget af, hvad der i den sidste halve Snes Aar er 
sket her hjemme, men jeg gentager: hvad den yngre Slægt har 
lært og fremdeles skal lære af Goldschmidt, er ikke at opgive 
Kampen mod politiske Modstandere, men tvært imod at holde ud 
i Kampen, og naar Goldschmidt derfor endnu paa mange Maader 
staar som »et lysende Forbillede« for den nuværende Opposition, 
saa er det netop, fordi han holdt ud saa længe og saa sejgt, 
ene i Aar og Dage mod overmægtige Modstandere. 



Otto Borchsenius. 

Som Prosaforfatter gaar Emile Zola ud fra Taine. 26Aar 
gammel siger han om Forfatteren af den engelske Literaturs 
Historie, at »den nye Videnskab, der bestaar af Fysiologi og 
Psykologi, Historie og Filosofi har fundet sin højeste Udfoldelse i 
ham.« Taine er efter hans Opfattelse den Gang »den højeste 
Aabenbaring af vor Videbegærlighed, vor Undersøgelsesdrift og 
vor Tilbøjelighed til at tilbageføre alt til en pur Mekanisme, der 
henhører under de matematiske Videnskaber.« Taine var med 
andre Ord øjensynligt den første samtidige Tænker, hvem Zola 
læste og forstod. 

Der var en vis Overensstemmelse mellem den ældre og den 
yngre Forfatters Naturtilbøjelighed og tidligste Sympatier. Zola 
havde som Taine Forkærlighed for det rige og brede, det kraftige 
og drøje. Taine var en Jordaens og Zola var en Jordaens. Det 
massive hos Taine, al denne Svælgen i Farver og Former, i Natur- 
skuespil, i Orgier og Voldshandlinger — det var noget for Zola. 

De yndede dernæst begge en vis forstandig Tørhed og 
Simpelhed i Grundridset til en Bog og en overstrømmende, under- 
tiden trættende Fylde i Enkelthederne, som indfattedes af de skarpe 
Rammer. De var Systematikere og Beskrivere begge to. 

Det, at hos Taine Omgivelserne betød saa meget og det 
enkelte Menneske saa lidt, bragte Zola fra først af til at studse 
og fremkaldte hans ungdommelige og lidenskabelige Protest: >Saa 
længe Taine indrømmer Digter og Maler en Smule Menneskelighed, 
en Smule fri Vilje og personligt Sving kan han ikke tilbageføre 
dem helt til matematiske Regler, t Han hævder Geniets Eneraad- 
ighed overfor Hoben; Taines Metode er ham kui* god overfor 
Masseforetagender og Fællesværker som Ægyptens Pyramider eller 
de store Folke-Epopeer: saa snart man indfører Personligheden, 
det frie og uregelrette Menneskevæsens Fart og Flugt, hvine alle 
Fjedrene og Maskinen brister. 

Dog faa Aar efter slaar han om, gaar ganske op i den 
mekaniske Synsmaade, tilegner sig endog Taines Terminologi og 
bruger med Forkærlighed hans trodsigste Ungdomsstil. Foran 
Thérése Baquin sætter han som Motto de bekendte Ord, der i 
sin Tid skaffede Taine saa mange Ubehageligheder: »Dyd og 
Last cr Produkter som Vitriol og Sukker.c I Fortalen til sit store 
Værk Les Rougon-Macguart nedskriver han en Sætning, der ser 
ud som kopieret efter Taine: »Arveligheden har sine Love som 
Tyngden. c Som Tyngden? Maaske — Kun er der det at mærke, 
at vi kende Tyngdens Love, men endnu saa godt som intet vide 
om Arvelighedens. Han taler endelig her med en Vending, der 
peger tilbage mod det samme Forbillede, om sine Forsøg paa at 
finde og følge den Traad, der matematisk sikkert fører fra ét 
Menneske til et andet. Saa ganske er han her vundet for den Lære, 
han fra først af stræbte at modsætte sig. 

Intet af hvad Taine havde skrevet gjorde imidlertid det Ind- 
tryk paa ham som Afhandlingen om Balzac, i hvem han fandt 
sin anden store Vejviser. Denne Afhandling gjaldt, da den kom 
frem, for en af de mest forvovne literære Handlinger i Samtiden. 
Den vendte op og ned paa den da gængse poetiske Rangforordning, 
idet den med en udfordrende og overdrivende Sammenligning 
stillede en endnu omstridt Romanforfatter Side om Side med 
Shakespeare ; men denne Afhandling gjorde Epoke, og den medførte 
i Literaturen et nyt Udtryk og en ny Værdimaaler for skrevne 
Frembringelsers Værd : Vidnesbyrd om hvordan Mennesket er. Taine 
sluttede nemlig: Sammen med Shakespeare og Saint-Simon er 
Balzac det største Magasin af Vidnesbyrd som vi besidde om 
Menneskenaturens Beskaffenhed (documents sur la nature humaine). 

Zola gjorde heraf sit unøjagtige Udtryk: documents humains, 
der paa Dansk er bleven til det skrækkelige Stikord : menneskelige 
Dokumenter. 

Det var atter en vis Lighed i Naturanlæg, som bevirkede, 
at Balzac slog saa mægtigt ned i Zola. Han tiltaltes af det ufor- 
trødne hos den store Arbejder og af det kolossale i hans Arbejd. 
Han fandt hos ham Sansen for det moderne: Balzac var Samtidig- 
hedens Digter, og Sansen for det reelle: Balzac havde ikke villet 
forskønne; endelig Sansen for det omfattende: Ideen at sammen- 
knytte alle de enkelte Romaner til et eneste stort Hele. Hos Taine 
saa han for første Gang Balzac efter Fortjæneste vurderet, og denne 
Værdsættelse ansporede naturligt hans eget Mod og Haab. 

Han fandt hos Taine endelig en Kunstteori, som ganske 
tilfredsstillede ham. Denne var den tyske Æstetiks gamle, men 
her for al Metafysik frigjorte Lære, at Kunstværkets Maal er det 
at aabenbare en eller anden væsentlig eller fremspringende Egenskab, 
en eller anden vigtig Ide klarere og mere fuldstændigt end de 
virkelige Genstande gør. Denne Definition imødekom saa vel hans 
Trang til Virkelighed som hans Trang til Personlighed i Kunsten. 

Og han udtrykte den samme Tanke med sine egne Ord, 
idet han sagde: Une æuvre d'art est un coin de la création vu å 
travers un tempérament. Senere hen da han forelskede sig i Navnet 
Naturalisme, erstattede han det teologiske Udtryk création med det 
ugudelige Udtryk nature. 



Denne Definition, at Kunstværket er et Stykke Natur, set 
eller opfattet igennem et Temperament, er frisk og tiltalende ved 
sin Simpelhed, men ingenlunde saaledes bestemt, at den kan bruges 
til Udelukkelse af al den Kunst, som »Naturalismens« Forfægter 
forkaster eller forsmaar. 

Allerede Ordet Temperament er ubestemt. Det kan oversættes 
ved Legems- og Sjæls-Beskaffenhed , ved Ejendommelighed, ved 
Synsmaade, ved Livsanskuelse — Udtryk, der aabne ikke faa for- 
skellige Muligheder. Temperament gaar nærmest paa Blod: let- 
blodig, varmblodig, tungblodig, koldblodig. Taine siger: Egenskab, 
Ævne, Ide; Zola siger Blod. Han mener nærmest en kraftig, med- 
født Ejendommelighed. 

Nu er Spørgsmaalet det: hvorvidt denne Ejendommelighed 
omformer det, som først hed Skabningen, saa Naturen. 

Ti Eftertrykket ligger paa dette Led. Zola kaldte sig jo 
senere Naturalist efter Genstanden, ikke Personalist efter Tempe- 
ramentet. 

Spørgsmaalet er altsaa: Er det af Temperamentet om- 
dannede Stykke Natur endnu Natur, det vil sige: Natur for de 
andre? Naar ophører den omformede Natur at være Natur? 

Naar jeg maler en nøgen Mandsskikkelse, saa maler jeg 
Natur. Fremstiller jeg et Bjærglandskab, saa maler jeg Natur. 
Naar jeg (som Bocklin) maler den straffede Prometheus uhyre, 
hvilende højt oppe i Taagen udspændt over Bjærgenes Tinder, 
er saa dette Natur eller ej? — Naar jeg maler et Skelet, saa 

maler jeg Natur. Naar jeg maler Døden som Skelet, er det da 
endnu Natur? Naar jeg (som Max Klinger) maler Døden som 
Skelet, der en tidlig Morgenstund midt i et blomstrende Sommer- 
landskab forretter sin Nødtørft, er Naturen da dræbt af Tempe- 
ramentet? 

Man ser, hvor let det naturlige glider over i det fantastiske. 
Og naar man læser, hvorledes Zola som Kritiker forsvarer sin 
Synsmaade, opdager man ogsaa, at Braadden hos ham er rettet 
mod den saakaldte historiske Kunst, medens den fantastiske lades 
ude af Betragtning. Zola har aldrig præciseret, hvilken Art af 
Fantasivirksomhed, det er, som han bekæmper. Men hvad han 
egentlig vil til Livs, det er den løse Opfindsomhed, den Indbild- 
ningskraft, der svæver over og udenom Genstandene og Mennesket. 

Det var en Gang Digternes Stolthed, at deres Fantasi frit 
kunde føjte om mellem Nordpol og Sydpol. Men man behøver 
ikke at rejse saa langt efter Naturen. 

Det hedder hos Oehlenschlåger om Digteren: 



Der er ingen, som vil nægte ham Pas; men Spørgsmaalet er, om 
der kommer noget ud af alle disse Farter. 



Og saa kan han dog aldrig skildre andet end hvad han har set 
med sine to Øjne eller oplevet i sit eget Sind. 

Zola vil, som berørt, især opponere mod den historiske 
Retning i Kunsten. Han ræsonnerer saaledes: Alle de gamle 
Principer, det romantiske Princip saa vel som det klassiske, grund- 
edes paa Arrangement af Naturen, paa den systematiske Ampu- 
tation af Sandheden. Man gik ud fra, at Sandheden som saadan 
var uværdig, og at Poesi kun fremkom paa det Vilkaar, at man 
lutrede og beskar, forstørrede og forskønnede Naturen; de for- 
skellige Skoler kæmpede med hinanden om, hvilken Forklædning 
man burde give Sandheden, Klassikerne holdt paa det antike 
Kostyme, Romantikerne gjorde en poetisk Revolution for at paa- 
dutte den Ringbrynje og Ridderdragt. Nu kommer Naturalismen 



Til alle Hjørner kan han frit sig vende 
Og fare stoltelig i Mag 
Fra Verdens ene til dens anden Ende 
Paa en begejstret Ungdomsdag. 



Paa Hippogryfen Sølvergraa 

Han gennem Tiden svinger sig i Rummet 

Som Fuglen gennem Luftens Blaa. 

og erklærer, at Sandheden kan gaa nøgen og ingen Drapperier 
behøver. 

Spørgsmaalet er da kun, om ikke det, der nu kaldes Tempe- 
ramentet, ganske som det, der forhen kaldtes Smagen, senere Fanta- 
sien, lutrer og beskærer, forstørrer og forskønner? Om ikke det natu- 
ralistiske Temperament nødes til at kaste sit Drapperi over »Sand- 
heden c, ganske som det klassiske og romantiske har gjort det. 

Svaret maa lyde paa, at heller ikke Naturalismen kan und- 
gaa den Virkelighedsomdannelse , som følger af selve Kunstens 
Væsen. Dens Fortrin for den historiske Kunst kan ikke søges 
paa dette Punkt, men deri, at den har rig Lejlighed til at bruge 
Modeller, mens den historiske Digter i Reglen har Valget mellem 
i den gamle Dragt at fremstille en Samtidig eller en Dukke. En 
Digter har træffende sammenlignet den moderne Kunstner med 
Odysseus i Underverdenen. Da Odysseus møder Skyggerne, maa 
han først lade dem drikke Blod, før de kan give ham Svar paa 
Tiltale. Modellen, det er Virkelighedens Blod, uden hvilket Fan- 
tasiskabningen bliver livløs. 

Der er én Model, som Romanforfatteren altid har ved Haanden, 
det er ham selv. Derfor begynder han næsten altid, bevidst eller 
ubevidst, med Værker, i hvilke han selv har staaet Model til 
Helten. Zola er ingen Undtagelse fra Regelen; i Confession de 
Claude er Hovedperson, Model og Digter et. At Forfatterens eget 
Gemyt her maa gøre sig mægtigt gældende i Gengivelsen er klart; 
det skildrende og det skildrede Jeg have her altfor mange Berørings- 
punkter. Selve Fremstillingen er desuden langt fra at være liden- 
skabsløs, den er følsom til det yderste: »Brødre!« siger Claude, 
»mit stakkels Væsen rystes uophørligt af Længselens og Savnets 
Feber«. Den stadige Modsætning her er den mellem Barndoms- 
hjemmet og Ynglingens Omgivelser. Hist Provence med sin Sol, 
her Paris med sit Skarn og hans Kammer med dets Elendighed. 
Der røber sig hos Forfatteren en Art Forfærdelse over det hæslige og 
modbydelige i det virkelige Liv, som dog er af den Beskaffenhed, at 
den Genstand, der frastøder Mennesket i ham, drager Kunstneren 
i ham magisk til sig. »Dette er«, tilraaber han sin tidligste Ungdoms 
Kammerater, »en Verden, I ikke kende; Studiet af den gør svimmel 

jeg gad gennemtrænge hine Hjærter og Sjæle; maaske vilde jeg 

kun finde Dynd paa Bunden, men jeg vilde gærne undersøge 
dette Dynd.« 

Der er her under Sjælens fortvivlede Hulken forkyndt en 

Slags pessimistisk Dogmatik. De franske Digtere, der som Musset og 
Murger have givet et Billed af deres Ungdoms Elskerinder som ærbare, 
uskyldigt letsindige eller yndefuldt letfærdige, beskyldes for be- 
smykkende Løgnagtighed: »Man kalder dem Ungdommens Digtere, 
hine Løgnere, som have lidt og grædt og fortvivlet og som saa have 
givet disse Kvinder, der ødelagde deres Ungdom, Vinger paa Skuldrene. 
Deres Elskerinder var i Virkeligheden infame; deres Kærlighed 
medførte al den Rædsel, som Rendestenskærlighed avler. De selv 
er blevne bedragne, saarede, slæbte i Skarnet. Sidenhen have de 
saa begrædt deres usunde Elskov og have skabt en Løgnens Verden 
af unge Synderinder, der var rige paa Ynde i deres Sorgløshed 
og Livslyst. I kende dem, de hedde Mimi Pinson og Muzette. 
Deres Elskere have skænket dem Skønhed og Friskhed, Ømhed og 
Frejdighed. De lyve, de lyve, de lyveU 

Han er da forud bestemt paa at skildre Vrangsiden, blive 
Vrangsidens Digter. 

Denne Bog, som behandler hans egne Oplevelser, røber da 
ogsaa med al ønskelig Tydelighed en af de Retninger, i hvilke han vil 
omdanne sine Æmner, idet den aabenbarer og begrunder hans 
tidligt opstaaede pessimistiske Hang. 

Og naar hos ham som hos saa mangen anden Romanfor- 
fatter, Blikket efterhaanden stedse udvides mere, saa han ikke 
længer skildrer sig selv og sit eget, men en Rigdom af Skikkelser, 
der ere vidt forskellige fra ham, desuden Bygninger og Egne, Magasiner 
og Fabriker, Haver og Gruber, Land og Sø, Dyrenes og Planternes 
Verden, et Udtog af Naturhelet, »den hele Noæ Arkc, saa maa vi 
dog i alt dette med Nødvendighed stadigt møde ham selv. Han 
er som hin Odysseens Proteus, der ikke blot kan forvandle sig til 
vilde Dyr, men kan flyde som Vand og skyde op i Luften som et 
Træ. Idet han tilegner sig sit Æmne og helt fordyber sig deri 
for at forstaa det og gengive det, meddeler han paa samme Tid 
uvilkaarligt og nødvendigt Æmnet en stor Del af sit eget Væsen. 

Hvilket er nu efter Zolas egen Opfattelse ved Begyndelsen 
af hans Bane hans Temperament? 

Han skriver om Germinie Lacerteux: »Jeg maa bekende, at 
hele mit Væsen, mine Sanser og min Forstand, tvinger mig til at 
beundre det yderliggaaende og feberagtige Værk, som jeg vil under- 
søge. . Jeg finder deri alle de Fejl og de Fortrin, der sætte mig 
i Lidenskab: en ubetvingelig Energi, en suveræn Foragt for de 
dummes og de frygtsommes Dom, en bred og stolt Dristighed, en 

overordentlig Kraft i Farve og i Tanke, en kunstnerisk Omhu og 
Samvittighedsfuldhed, der er sjælden i disse Jaskeriets Dage.t 
Han indrømmer, at hans Smag maaske er fordærvet, men han 
holder af stærkt krydrede literære Retter, af de Decadence-Værker, 
i hvilke en sygelig Ømtaalighed erstatter de klassiske Tidsaldres 
kraftige Sundhed. 

Han har kendt sig, men ikke helt. Brødrene Goncourts Energi 
var af den skarpe Art, ikke af den brede. Den lader sig ikke 
maale kvantitativt som hans. Og han var fra først af Klassicitet 
og Romantik langt nærmere end de. 



Lad os se Temperament og Virkelighed hos ham overfor 
hinanden. Jeg tager nogle Eksempler af hans Romaner fra Halv- 
fjærdserne. 

Først fra den første Roman af den store Roman-Suite, La 
fortune des Rougon. 

Det er i Statskupets Dage, December 1851. To forelskede 
Børn, en syttenaarig Dreng og en trettenaarig Pige flakke om 
nede i Provence om Natten og høre i det fjærne Lyden af de 
kommende Insurgenters Marsch og Sang: 

Silvére lyttede, men kunde ikke opfatte Stemmerne i Stormen, som 
dæmpedes af Højene mellem dem og ham. Men pludselig viste en sort Masse 
sig ved Omdrejningen af Vejen, og Marseillaisen, sunget med hævngærrigt 
Raseri, svang sig mod Himlen, rædselsfuld. 

Skaren gik ned ad Bakken med stolt, uimodstaaelig Fart. 

Man kunde ikke tænke sig noget mere skrækindjagende storartet Syn 
end Frembruddet af disse Par Tusend Mennesker i Synskredsens dødsstille Fred. 
Vejen var bleven til en Strøm, der rullede levende Bølger, som syntes aldrig 
at ville tage Ende, og stadigt viste der sig ved Omdrejningen af Vejen nye sorte 
Masser, hvis Sang bragte denne Menneskestorms stærke Røst til at svulme 

mere og mere Marseillaisen fyldte Himmelrummet, som var den af 

Kæmpemunde indblæst i uhyre Trompeter, der med Messingets tørre Toner 
kastede den dirrende ud i alle Retninger af Dalen. Og det slumrende Land- 
skab vaagnede med et Sæt. Det skælvede fra Ende til anden som et Tromme- 
skind, naar Trommen bliver rørt; det genlød indtil sit inderste og gentog med 
mangefold Ekko Nationalsangens brændende lidenskabelige Toner. 

Og da var det ikke blot Menneskeflokken som sang .... Landskabet 
raabte paa Hævn og Frihed under denne Bevægelse i dets Luft og i dets Jordbund. 

Landskabet her er da ikke et almindeligt natligt Landskab; 
det lever som en Person; Klipper, Marker og Enge, hver mindste 
Busk deltager i en uhyre Korsang. Han er i Landskabet, han 
som maler det. Temperamentet trænger ind i Naturen og om- 




6G4 



Virkeligheden og Temperamentet hos Emile Zola. 



danner Naturen. Zola omdanner den for at forøge Indtrykket af 
den marscherende Trups Besluttethed og Kraft. 

Den tapre Dreng beskriver Skaren Gruppe for Gruppe, 
alt som de drage Børnene forbi; han nævner hver Afdeling for 
sig og karakteriserer enhver med høj Begejstring: »Det er 
Brændehuggere fra Seilleskovene, de skal være Sapører .... Det 
er Mændene fra La Palud ... de dér har kun Leer. de Folk, 
men de vil meje Soldaterne ned som man mejer Græs .... 
Saint-Eutrope! Mazet! Les Gardes! Marsanne! hele Seillens nord- 
lige Fald! hele Landet er med os!c Undertiden forekommer det 
den unge Pige »at de slet ikke marscherede mere, men at 
Marseillaisen, denne barske Sang med sin forfærdelige Velklang rev 
dem med sige 

Det er homerisk, dette. Det minder om Skibsfortegnelsen 
fra lliadens 2den Sang. Zola har efterstræbt denne Lighed; han 
siger rent ud etsteds længere hen, hvor han optager denne 
Traad paany efter at have skildret Beboerne af Plassans' 
smudsige politiske Intriger: 

»Oprørsskaren begyndte paany sin heltemodige Marsch 
gennem det kolde og klare Landskab. Det var som en bred 
Strøm af Begejstring. Det Epopeens Ptist, som rev Silvére og 
Miette med sig, krydsede med sit hellige Storsind Familjerne 
Macquarts og Rougons skændige Komedier«. 

Og virkelig erindrer Silvéres Opregnen af Byernes Kontingenter 
om Homers: 

De fra Oimenions Stad, det sprudlende Væld Hypereia, 
Og fra Askerions By og Titanos' skinnende Ealkbjærg, 
Dem Eurypylos førte, osv. 

Men provencalske Arbejdere, sete i Lyset af lliadens Helte: 
det er Temperamentets Part i Sagen, ikke Naturens egen Part. 
Det er endda ikke blot Romantik som den foregaaende Levende- 
gørelse af Landskabet. Det er den klassiske Stil. 

Og dette er ikke den eneste Parallel med det gamle 
Grækenlands Digtning i La fortune des Rougon. Zola vilde for 
at have en Modsætning til Statskupets blodige Kæltringestreg 
skildre en barnlig Elskovsidyl. Støttet paa Barndomserindringer 
vilde han udføre et moderne Sidestykke til den gamle græske 
Novelle Poimenika om Dafnis og Ghloe. Man føler gennem hans 
Fortælling Forbilledet, og han tilstaar i Grunden selv, at han 
har haft det: Hvor han begynder sin Fremstilling, siger han, 

at de unge Mennesker havde levet en af hine Idyller, som opstaa 
midt iblandt Familjer af Arbejderklassen, i hvilken man endnu 
finder de gamle græske Novellers primitive Kærlighedsforhold. Og 
hvor han slutter, siger han: Deres Idyl bevarede sin sjældne 
Ynde, der mindede om en græsk Novelle. 

Men det er klart: to fattige Børn fra Provence i vore 
Dage fremstil te i Stil med gamle græske Hyrdefortællinger, det 
er ikke just Afskrivning af Naturen. Den personlige Ejen- 
dommelighed, som den tilmed er beriget og udviklet af Kulturen 
(altsaa ikke Temperamentet alene) har været i høj Grad virk- 
som her. 

Ynden og Pikanteriet i hin gamle helleniske Fortælling er, 
som bekendt, at de to unge Børn langsomt, ganske langsomt 
vaagne til Elskov. Attraaen fødes og stiger og forstaar sig ikke 
selv. Chloe bader sig i Kilderne for Dafnis's Øjne; de sove nøgne 
under samme Gedeskind uden at føle nogen uimodstaaelig Til- 
trækning til hinanden. 

Zola gav Idyllen ny Ynde, ny Stigen og tragisk Udgang; 
men vi se hans Silvére og Miette strejfe omkring sammen overalt 
som Dafnis og Chloe. Hun svømmer om Natten for hans Øjne, 
og samme Kaabe dækker dem, naar de sove ind. 

Dog Zola har her ikke nøjedes med at søge tilbage til en 
klassisk Inspiration for at gengive en moderne Virkelighed. Han 
har behøvet Symbolet, det romantiske Symbol, uden dog at 
ville fjærne sig fra Virkeligheden. Den store Romantiker Delacroix 
har malt det bekendte Billede Friheden paa Barrikaderne: den 
unge Pige med den røde Hue og Sablen i Haand, der svagt 
minder om en Frihedsgudinde, og ved hendes Side den lille Dreng 
af Folket med det faste truende Blik og Geværet i Haanden. 
Det synes at have foresvævet Zola. Han vil paa en eller anden 
Maade have Miette hævet, ja omdannet i denne Retning. Hun 
har tilbudt Oprørerne at bære deres Fane. De tro, hun er for 
svag dertil. Hun viser dem da sine fulde, hvide Arme. Og 
han skriver: 

Vent! sagde hun. Hun rev hurtigt sin Kaabe af og tog den atter paa 
efter at have vendt det røde Foder ud. Der stod hun da i Maanens hvide 
Klarhed, klædt i en sid Purpurkappe [det er simpelt Sirs], der naaede hende 
lige til Fødderne. Hætten, der sad let paa hendes Haar, smykkede hende som 
en Slags frygisk Hue [den har ikke lignet dette før, nu ligner den det]. Hun 
?reb Fanen, trykkede dens Stang imod sit Bryst og holdt sig rank mellem 

TiUkueren. 1887. ^ 




666 Virkeligheden og Temperamentet hos Emile Zola. 

Folderne af dette hlodige Banner, der bølgede bag hende I dette Øje- 
blik var hun den jomfruelige Frihed selv. 

Punkt for Punkt, Træk for Træk føler man her, hvoriede? 
Temperamentet omformer Naturiagttagelsen, omdigter Modellen. 
Zola vil have det frem, at dette Barn, der synker sammen i 
Fanens Folder med Kuglen i det højre Bryst, er selve den af 
Statskupet myrdede Frihed. Der er da fra først af Lyrik i hans 
i Maade at behandle hende og hendes Barndomsven paa. Vi se 
dem stedse i den Forklarelse, hvori deres Personer staa for hin- 
anden. Først se de hver paa sin Side af Brønden ikke mere af 
hinanden end Billederne i Vandet; selv Stemmerne omdannes, til- 
sløres ved Brøndens Ekko. Og naar de senere ses, stiger Ud- 
trykket til et Sværmeri, der minder om Victor Hugo: »Deres 
Smil kastede Lys over Rummet imellem demc. »Der var nu en 
Sang i hendes Hjærte, som hindrede hende i at høre sine Fjenders 
Hujen«. Den graa Taage, der kærtegner hendes Tinding, betegnes 
som »det duftende Flor, der endnu var ligesom mættet med 
Varme og Vellugt fra Nattens yppige Skuldre«. Stilen forbereder 
til i hende at se en Legemliggørelse af Uskyld, Ædelmod, barnlig 
Erotik og rørende Ungdom, indtil hun i sin Dødsstund udfolder 
sig til Symbol. 

Saaledes bærer Zola sig da ad, hvor han vil frembringe 
Indtrykket af noget ophøjet og rent. 

Paa beslægtet Maade gaar han til Værks, hvor det for 
ham gælder om at bibringe Indtrykket af naivt Vellevnet, en af 
disse kunstneriske Virkninger, i hvilke Jordaens havde sin Styrke. 

Han skildrer i L'Assommoir et Middagsgilde hos en Arbejder- 
familje, et Gilde, hvis eneste Ret er en Gaas. De have ikke Raad 
til at give mere; men Gaasen er en Luksusret; det at tilstede sig 
Nydelsen af den, en Overdaadighed, som huskes længe. 

Zola maa først og fremmest gøre Gaasen stor. Saa staar 
den der da, uhyre, guldgul, strømmende af Saft. De spise af den. 
henved en Snes Personer. De tilfredsstille deres Raseri paa 
Gaasen. Alle spise, som havde de fastet i otte Dage, og alle 
forspise de sig paa den ene Gaas, saa de blive halvt syge deraf 
og maa knappe deres Klæder op. 

Men ikke nok dermed: Gaasen fylder Gaden, ja hele 
Bydelen. 

Imidlertid eaa 1 jfoiinem don paa vidt Gab aabne Dør hele Kvarteret til 
og var mod li] Gildet Lullen ;if Gaasen frydede og kvægede Gadeo: 

Urtekræmmerdrengene paa Fortouget overfor indbildte sig, at de spiste af 
Dyret; Frugthandlersken og Kallunsælgersken gik hvert Øjeblik ud af deres 
Butiksdør for at snuse Lugten ind og slikke sig om Læberne. Saa meget var 
vist, hele Gaden var ved at revne af Forspisthed .... Forslugenheden for- 
plantede og bredte sig, saa Kvarteret Goutte-cTor tilsidst helt og holdent lugtede 
af Mad og holdt sig for Maven i et ganske Pokkers Bakkanal. 

Man kan ikke nægte, at Kunstnertemperamentet her har 
vidst at drage Virkning af den ene Gaas. Man havde ikke kunnet 
tale anderledes, i Fald der var bleven anrettet en Elefant. 



Zola har en Forkærlighed for den symbolske Behandling 
af virkelige Smaatræk. 

Det er ingen Tilfældighed, naar Familjen Rougons Daglig- 
stue i Plassans har antaget en underlig gul Farve. Møbler, Tapet, 
Gardiner, selv Marmorpladerne paa Kamin og Konsoler spiller i 
gult. Dette gule, det er Misundelsens Farve. 

Det er end videre som et daarligt Varsel for Coupeaus og 
Gervaises Giftermaal, naar de blive viede i en Sky af Fejeskarn, 
medens Kirken gøres rent. De er komne for sent, og mens 
Degnen fejer, giver den gnavne Præst dem en kort og skødesløs 
Velsignelse som var de komne til at tage hinanden tilægte i en 
Mellemtid mellem to rigtige Messer, »medens Vorherre netop var 
gaaet ud«. 

I Huset, som Gervaise bebor, findes et Farveri, og det 
Vand der strømmer ud derfra, afspejler stadigt den stakkels 
Heltindes Stemning. Da hun flytter ind med godt Haab for 
Fremtiden, er Vandet lysegrønt (<Vun vert pomme trfo Undre); 
hun skrider smilende hen over Rendestenen; hun ser i Vandets 
Farve et lykkeligt Varsel. Saa længe det gaar hende godt, faar 
de tre Alen Rendesten foran hendes Bod en uhyre Vigtighed for 
hende, bliver til en bred Flod, som hun vilde have, skulde være 
meget renlig midt i alt Gadens sorte Skarn, en underlig og levende 
Flod, som Farveriet i Huset farvede alt efter hendes sarteste 
Luner. Da hun tilsidst helt er gaaet til Grunde, da hun fal- 
byder sig af Sult og en Aften vender hjem, efter til sin dybe 
Beskæmmelse at have mødt Goujet (den Mand, hun har elsket) i 
sin Fornedrelse paa Hungerjagten efter Mænd, da er Vandet 
blevet en rygende Sump, der aabner sig et smudsigt Afløb i de 
rene Omgivelser. Og Zola tilføjer til yderligere Tydelighed: »Det 

Vand havde hendes Tankers Farve. De var henrundne, de smukke 
Strømme af lyseblaat og lyserødt!« 

Undertiden have disse symbolske Smaatræk hos Zola en 
overordentlig Ynde. Saaledes et i hans sidste Roman Votum. 
Maleren Claude skal udstille for første Gang, vel at mærke paa 
Udstillingen af de forkastede Billeder. Den Morgen, da Udstillingen 
skal aabnes, skildres i hans Atelier: »Guldparceller fløj omkring, 
for da han ikke havde Raad til at købe sig en forgyldt Ramme, 
havde han ladet fire Brædder slaa sammen af en Snedker og 
havde selv forgyldt dem«. Vi opleve hans Nederlag, der hidføre? 
af Publikums Raahed og Uforstand. Kun én tror for Alvor paa 
ham, hans Veninde, Christine. Han finder hende ventende i 
Atelieret, da han helt nedbrudt sent paa Aftenen vender hjem. 
Hun har aldrig tilhørt ham, men rørt over hans Ulykke, i kvindelig 
Trang til at trøste og genoprette, hengiver hun sig nu til ham i 
en Storm af Lidenskab. Dog Zola har ikke glemt hine Guldparceller, 
som han to Ark tidligere talte om; deres Bestemmelse var ikke 
blot at forgylde en Ramme. Nu komme de til Anvendelse som 
en Art Brudeblus. I Nattens Mørke funkle de alene med en Rest 
af Dagslys »lig en glimtende Stjærnevrimmel«. 

Imellemstunder forvandle disse halvtsymbolske Smaatræk sig 
til en gennemført Symbolik. Den kan virke utroværdig og derfor for- 
styrrende som f. Eks. i Skikkelse af den gamle Kærling Mutter Fétu 
i Tine page d'amour, som kun er der for at forkynde Undergang 
og antyde Undergang og som ganske spiller Heksens Rolle i For- 
tidens romantiske Bøger. Men Symboliken kan ogsaa have sin 
Storhed og Kraft. Saaledes f. Eks. i A r ana, en Roman, der i det 
hele kun i ringe Grad er bygget paa Iagttagelse og Erfaring. 
Fra først af er denne Nana et tilfældigt Individ, et løst, utugtigt 
Væsen , født i et Baghus. Men alt som Romanen udfolder sig, 
stiger hun, bliver større og større, indtil hun tilsidst ses som den 
Løsagtighedens Aand, der svævede over Kejserdømmets Paris. 

Ved det store Væddeløb i Longchamps har en rig Adels- 
mand givet en Hest hendes Navn. Den sejrer i Væddekamp med 
en engelsk Hest. Saaledes bliver Navnet paa den første Hest 
noget fransk, noget nationalt, og saaledes gaar det til, at Navnet 
Nana under stedse voksende, tordnende Jubelraab ruller hen over 
Mængden. Og det virker symbolsk, naar der med vild Begejstring 
raabes: Leve Nana! Lere Frankrig! Skriget stiger i en Nimbus 
af Sol, indtil Navnet Nana som en usynlig Flamme med sin 

Triumfklang farer hen over hundrede tusende Mennesker og naaer 
den kejserlige Tribune, hvor Kejserinden selv klapper i Hænderne, 
indtil den hele Slette kaster Genlyden af det fejrede Navn tilbage 
mod Nana: »Det var hendes Folk, som hyldede hende, medens 
hun, oprejst i Sollyset, beherskede alt med sit Stjærnehaar og sin 
hvidblaa Kjole, der havde Himmelens Farve«. Hun er her noget 
mere end et Menneske; en falden Engel, en skadelig Genius. 

Det er endelig et lige saa utvivlsomt Symbol, naar tilsidst, 
mens det dumme Raab Til Berlin! Til Berlin! uafbrudt stiger 
op fra Gaden, Nana, forvandlet til en Klump af væskende Bylder 
— ligesom Kejserdømmet, hvis Glans hun var — ligger paa Sotte- 
sængen i den sidste Trækning. 

Og som Nana gennem en fransk Hest som Mellemled for- 
vandles til Kejserdømmet, saaledes bliver i L'oeuvre den badende 
Kvinde paa Claudes Maleri til Kunsten, fordi Skikkelsen i hans 
Tanke symboliserer det Paris, han vil fremstille og derved erobre, 
i Christines Tanke symboliserer den kunstneriske Vision, det for- 
tærende Syn, hvortil hendes Liv som Kvinde er givet hen for at 
tjæne denne Uvirkelighed til Næring og Føde. Zola har i Claudes 
Hang til Symboliken sandsynligvis villet hentyde til Bristen i hans 
egen Ævne til at gengive Omverdenen med den Naturalisme, han 
stadig prædiker som Teoretiker, og hyppigt overskrider i sin 
Praksis. 

Ingen af alle Zolas Romaner er dog gennemtrængt af dette 
hans Hang til at gøre Hovedpersonerne til store Symboler som 
La faute de Vabbé Mouret. 

Det synes som om et Landsted nær hans Fødeby Aix har 
givet ham den første Tilskyndelse til Romanen. Hans Fantasi, 
der altid følte sig draget til Udmaling af den brede Livsfylde, er 
bleven sat i Bevægelse ved denne Genstand, en Have hvor i 
hundrede Aar alt havde skudt i Vejret, som det vilde. Haven har, 
da han med Ungdommens Modtagelighed fordybede sig i Synet, 
forvandlet sig for ham og givet ham Indtrykket af en uberørt 
Urskov af umaadelig Udstrækning under en Regn af Solstraaler. 
En Dag har han skimtet et uhyre stort Træ, fuldt af en Fugle- 
sværm, har i et Blink øjnet et tykt Grønsvær og indaandet et 
Mylr af Plantegrøde, saa det var ham som om hele Synskredsen 
stod i blomsterkrydret Duft. 

Og Forestillingen om Paradisets Have har hævet sig i hans 
Sind. Denne Have med dens lune Yppighed har syntes ham en 

herlig Omgivelse for ung Elskov i dens Frembryden og Vækst, 
Da han i 1874 i en meget varm Sommer mindedes dette Indtryk 
fra hans attende Aar, følte han saa, midt under sin Forfølgen af 
Familjen Rougon - Macquarts Slægtegenskaber og Slægtskæbner 
Drift til at unde sig selv en Skildring af Naturlivets og den 
vaagnende Elskovs Herlighed, der havde saare lidt at gøre med 
det andet Kejserdømmes Fordærvelse og Forfald. Han giver os 
her sin Variant af Paradislegenden, som tidligere sin Parallel til 
en hellenisk Hyrderoman. 

For mangen gammel Maler og Poet har Paradisets Have 
fremfor alt været Fredens Hjem, hvor Løven græssede ved 
Lammets Side; for Zola med hans Temperament var Haven den 
frie Frugtbarheds Hjemstavn, den uendelige Naturfyldes Eden. 
Hans Ideal var, som Romanforfatteren Sandoz's i L'oeuvre, at 
skildre det store Hele i dets fulde Strøm af Liv (en pleine coulée 
de la vie universelle). Denne Sandoz, i hvem Zola har tegnet sig 
selv, elsker fremfor alt den moderlige Jord. »Aa, du gode Jord«, 
udbryder han liggende paa Ryggen, »du som er vor fælles Moder, 
Livets eneste Kilde! Du, den evige, udødelige, hvis Blodomløb er 
din Gennemrisling af Verdenssjælen, denne Saft, som er tilstede 
selv i Stenene og som gør Træerne til vore store ubevægelige 
Brødre! jeg vil tabe mig i dig.« 

For at kunne indføre Naturen i dens hedenske Yppighed 
og Frembringelsesdrift i sit moderne Værk behøvede han en stor 
Kontrast. Men til Naturen som Magt frembød sig ingen anden 
end Kristendommen som naturfjendtlig Magt. Til Naturens Liv i 
Vækst og Svulmen, i Attraa og Parring, var ingen Modsætning 
saa skarp som det Liv i stræng og gold Jomfruelighed, der skabes 
af det katolske Klosterløfte. Den hedenske Oldtid havde formet 
den jordiske Frugtbarheds Symbol, den store Moder, Cybele, der 
i Asien dyrkedes med Orgier. Den kristelige Middelalder havde 
derimod stillet den himmelske Kyskheds Symbol, den hellige 
Jomfru, Maria, der i Europa dyrkedes med Askese. 

Zola har da sin Helt, fra først af en sygelig Madonna- 
dyrker, der hader Naturens frugtbare Liv og ønsker, han kunde 
leve som Eremit i en Ørken, hvor intet levende Væsen, ingen 
Plante, intet lindende Vand kunde adsprede hans fromme Be- 
tragtninger. 

Imod Maria og Mariadyrkelsen stiller Zola saa Cybele og 
Cybeledyrkelsen som symmetrisk Kontrast. 

Serge Mouret har en Søster, hvis Aand er hæmmet i 
Væksten, men hvis Legeme til Gengæld har udviklet sig med 
fyldig Kraft. Hun har svære Arme, et mægtigt Bryst. Hun lever 
og aander kun, omgiven af det rige, animalske Liv i Baggaarden 
blandt Kaniner, Ænder og Høns, i Avlingens og Udrugningens 
hede Luft, hvor Dyrene vrimle og befrugte hinanden og forplante 
sig uafbrudt. Af hende gør han langsomt en Cybele. 

Præstens Husholderske siger om hende: »Finder De ikke, 
at hun ligner den store Dame af Sten i Kornhallen i Plassans?« 
Og Zola forklarer: »Hun mente en Cybele, der laa udstrakt paa 
Kornneg, et Værk af en Elev af Puget.« Lidt længere hen siger 
han om hende: 

Hun var en Skabning for sig, hverken Frøken eller Bondepige, en 
Jordens Fosterdatter med en Skulderbredde og en snæver Pande som en ung 
Gudinde .... Hun havde den runde Midie, der drejer sig frit, og de stærke 
Lemnier, der sidde godt paa Kroppen, som man finder hos de antike Billed- 
støtter .... Man skulde have troet, hun var skudt op af sin Baggaards Jords- 
mon, og at hun indsugede dens Saft gennem sine stærke Ben, der var hvide 

og faste som unge Træer Hun fandt en stadig Tilfredsstillelse i at føle 

det vrimle om sig ... . Hun bevarede sin Rolighed, der var som et skønt 
Dyrs, .... lykkelig ved at føle, hvorledes hendes lille Verden formerede sig, 
følte ligesom sit eget Legeme tage til derved, i den Grad fornam hun sig som 
ét med alle disse Mødre, at hun var som den fælles Moder, Moder- Naturen, 
der uden Sindsbevægelse fra sine Fingre lod dryppe en Avlingens og Be- 
frugtningens Sved. 

Saaledes foregaar her hos Zola som ved en Ovidisk Meta- 
morfose Forvandlingen fra Menneske til Gudinde. 

Hun lever kun, naar hun føler Livet op imod sig, Gæssenes 
og Ændernes Dun mod sit Bryst. Men naar Broderen træder 
over i hendes Baggaard, er han ved at faa ondt; han føler at 
han møder det Princip, der er hans eget modsat; han væmmes 
og skælver ved den Duft og Stank af Liv og Forplantning, der 
er derovre: »Det syntes ham, som om Desirée var vokset, som 
var hendes Lænder blevne bredere, som var hendes Arme, naar 
hun slog ud med dem, uhyre store, og som fejede hun med sine 
Skørter den mægtige Lugt langs ad Jorden, i hvilken han følte 
sig nær ved at besvime«. 

Og efterhaanden forvandles Byen, i hvilken hun bor, og 
Landskabet omkring hende, i hendes Lignelse: »Om Natten antog 
dette glødende Landskab et Præg, som væltede det sig i en selsom 
Lidenskab. Det sov der opløst, vridende sig, med Lemmerne ud 
fra hinanden, medens det udaandede tunge, hede Sukke, den 

kraftige Aroma af den sovendes Sved. Man skulde troet, det var 
en eller anden vældig Cybele, der var faldet paa .Ryggen med 
Barmen lige opad og Bugen blottet under Maanens Lys, drukken 
af Solheden og drømmende om endnu mere Befrugtning c 

Vi er her langt fra Virkelighedsgengivelsen; helt inde paa 
Mytedannelsen. Men endnu langt mere gennemført i alle Enkelt- 
heder er dog Virkelighedens Omformning til Legende i Afsnittet 
om Serge og Albine. 

For at kunne forvandle den unge hysteriske Præst til en 
Adam, maa Zola for en Tid lade ham blive til et nyt Menneske. 
Han lader ham da falde i en haard Sygdom, vel nærmest en 
Tyfusfeber. Man begynder jo lige som forfra, naar man er Re- 
konvalescent efter Tyfus. 

I Sygdommen glemmer Serge sit hele tidligere Liv. Da 
han faar sin Bevidsthed igen, finder han den unge Pige ved sin 
Sæng. »Vil Du lære mig at gaa?« siger han til hende med en 
Replik, der paa en Gang er karakteristisk for en Tyfuspatient, 
der er bleven for svag til at støtte paa sine Ben og hvem det i 
Vildelsen forekommer som havde han glemt at gaa — og tillige 
symbolsk som betegnende den nyskabte. 

Skridt for Skridt skildres hans Tilbagevenden til Livet som 
en Indførelse i Livet i Lighed med det første Menneskes. 

Den første Berøring med Jorden, saa snart han sætter 
Foden udenfor sit Kammer, giver ham et Stød, en Livsvækkelse, 
der faar ham til at staa rank, som følte han sig vokse. Der 
undslipper ham et Suk. Men han er endnu ikke rigtigt vakt til 
Live. Albine siger derfor: »Du ligner et Træ, som gaar«. Og 
som han er et Træ, saaledes er Parken menneskeliggjort. Han 

ser ud over Parken: »Den var en Barndom Træerne saa' 

barnlige ud. Blomsterne havde Smaabørns rosenrøde Kødc 1 ). 
Det vil sige: Det er alle Dages Morgen. Han føler med alle sine 
Sanser den første Morgen komme. »Han følte dens Komme i det 
lune Vindpust, smagte dens Komme i den fri Lufts sunde Skarphed, 
indaandede dens Komme med den Vellugt, den samlede om sig 
under sin Gang, hørte dens Komme i Fuglenes Flugt og Sang, 
saa' den komme smilende og rød over de dugdækte Enge«. 

') C'était une enfance. Les verdures pAles se noyaient d'un lail de 

jeunesse les arbres restaient puérils, les fleurs avaient des cbairs 

de bambin. 

Og nu hedder det: »Serge fodtes i denne Havens Barndom«, 
fødtes 25 Aar gammel med pludseligt vakte Sanser. »Hvor du er 
smuk!« raaber Albine, og hun mumler: »Jeg havde aldrig set dig 
før!« Sundhed, Styrke og Magt er over hans Aasyn. Han smiler 
ikke, hans Blik er kongeligt. 

Hvorfor kongeligt? Fordi han er Adam. 

Ogsaa hans Stemme finder Albine forandret. Hun synes 
den fylder Parken med mere Blidhed end Fuglenes Sang og med 
mere Myndighed end Stormen, der bøjer Træernes Grene. 

Hvorfor denne Myndighed? Fordi han er Adam. 

Men han er endnu ufølsom. Han ligner en ung, ligegyldig 
Gud. Saa falder han i en dyb Søvn under blomstrende Rosen- 
træer. Da han vækkes ved, at Albine kaster en Haandfuld Roser 
paa ham, vaagner samtidigt hans Køn i ham. Og han siger til 

hende: »Jeg véd, du er min Kærlighed, er Kød af mit Kød 

jeg har drømt om dig .... Du var i mit Bryst, og jeg gav dig 
mit Blod, mine Muskler, mine Knogler. Du tog Halvdelen af mit 
Hjærte, men saa blidt, at det var en Vellyst at dele det saadan 
og jeg vaagnede ved at du steg ud af mig«. 

Man ser at dette er snarere at kalde Bibelfortolkning end 
Naturstudium. 

Hun lader sit Haars tunge Fletninger falde. Det er som 
et Guldstof, der folder sig ud. Hendes Haar tilhyller hende til 
Hofterne. Lokker, der rulle ned paa Brystet, fuldende denne 
hendes Dronningedragt. 

Hvorfor Dronningedragt? Fordi nu er hun Eva. 

Hun er Skabningens Sol. Hun er som Solen selv: »Han 
kyssede hver Lok; han brændte sine Læber paa disse Straaler af 
en nedgaaende Sol«. Efterhaanden er det, som blev de kun »ét 
Væsen, kongeligt skønt«. Og for mystisk at betegne Menneske- 
parrets Sammensmeltning og dets Herredømme over Alnaturen 
hedder det: »Albines hvide Hud var kun den Hvidhed, som 
Serge's brune Hud havde. De gik langsomt, klædte i Sol. De 
var Solen selv. De nejende Blomster tilbad dem«. (Ils passaient 
lentement, vétus de soleil; tts étaient le soleil lui-méme. Les fieurs 
penchées les adoraxerd). 

Og saaledes fortsættes Allegorien endnu mange hundrede 
Sider igennem med en saa smaalig Nøjagtighed, at den gejstlige, 
der som Englen med det flammende Sværd fordriver dem fra 
Paradishaven fører Navnet Archangias. 

Hvad der er mest ejendommeligt for Zola som Symboliker 
er dog endnu ikke denne Behandlingsmaade af Hovedskikkelserne 
i enkelte Romaner, skøndt han her har indladt sig paa et Om- 
raade, paa hvilket han lader sig sammenligne med Digtere, hvis 
Poetik var himmelvidt forskellig fra hans, som Milton og Klop- 
stock. Nej, ejendommeligst er hans gennemgaaende Personlig- 
gøren af en upersonlig Genstand, om hvilken han ordner alt. 1 
Reglen dreje hans Bøger sig om et Stykke Jord, en Bygning, en 
Fabrik, en Forretning, et Udsalgssted eller lignende, som han 
skænker overmenneskeligt Liv og som da tjæner som Symbol paa 
Magter, der raade i og over en hel Stands eller Menneskeklasses 
Levesæt og Vilkaar. Snart virke de som blotte Sindbilleder, snart 
som overjordiske onde eller gode Væsener omtrent som Guderne 
i Oldtidens Heltedigte eller som den ubønhørlige Skæbne i Old- 
tidens Sørgespil. 

Saaledes er i La faute de Vabbé Mouret Midtpunktet denne 
Have, der lever sit eget Liv som et overnaturligt Væsen, lokker, 
overtaler og belærer 1 ). Denne Have er en Elskovsguddom. Og 
den er, skøndt beliggende i Sydfrankrig, for fuldt Alvor Paradis- 
haven. Den betegnes udtrykkelig som asiatisk, ti det hedder, 
at i Sammenligning med den var alle Europas Frugthaver flove, 
og at »en Duft af østerlandsk Elskov, Duften fra Sulamiths malte 
Læber« udaandedes af dens vellugtende Træer. Den var et 
eneste stort Kærtegn (une grande caresse). Derfor hedder det om 
Træet i Havens Midte som om det sande Livets Træ: »Dets 
Saft havde en saadan Styrke og var saa rig, at den flød ned 
over Barken. Den badede Træet i en Em af Frugtbarhed; den 
gjorde Træet til selve Jordens mandlige Kraft.« 

Hvad Haven er her, det er i La fortmie den Rouqon en 
gammel, allerede for umindelige Tider siden forladt Kirkegaard, 
paa hvilken de to Børn, der elske hinanden, mødes. Den er nu 
en Plads som en anden, bedækket med Tømmerstabler og brugt 
til Brædde- Oplag. For det almindelige Øje er den ikke andet. 

') Cc coin de la nature riait discrétement des peurs PAlbine et de Serge; 
il se faisait plus attendri, déroulait sons leur pieds ses couches de gazon 
les plus molles, rapproohaient les arbustes pour leur mémiger des sen- 
liers étroils. S'il ne les avail pas encore jetés aux bras Tun de Taulre, 
c'était qu'il se plaisait a promener leurs désirs. 

Men Zolas egen Melankoli og egen rasende Frembringelsesdrift 
forvandler Pladsen. Han behøver en Grundstemning af grænseløs 
Sørgmodighed og af underjordisk Attraa. Skøndi Pladsens Navn 
og Brug er forandret, føler han Dødens Pust og de dødes Lyst 
herske paa dette Sted. Og han fletter Døds- og Elskovsmotivet 
sammen. Da det første varme Kys fra Silvére brænder Miettes 
Læber, tænker hun, hun maa dø deraf. Hun véd ikke hvorfor. 
Men Zola véd det. Det er de døde fra Kirkegaarden , som have 
villet, at de to skulle elske hinanden. Deres varme Aande glider 
hen over Børnenes Pande; de døde puste dem deres døde Liden- 
skaber i Ansigtet, fortælle dem om deres Brudenat. De hvide 
Knogler under Jorden ere fulde af Ømhed for Børnene, de brustne 
Hjærneskaller varme sig ved Flammen fra deres Ungdom. Og 
naar Børnene fjærne sig, græder den gamle Kirkegaard. Dens 
Græs holder fast om deres Ben. 

Det er i Virkeligheden ingenlunde Silvére og Miette men 
Zola, som hører og føler alt dette; ti Børnene vedblive at leve 
i deres uvidende Kærlighed paa dette Jordsmon, som saa bydende 
forlanger deres Forening. 

Zola er her i sin første Roman af Rækken saa romantisk, 
at han minder om Novalis. Ingen har vel skrevet noget, der i 
den Grad genkalder det berømte Digt af Novalis, i hvilket de 
døde sige: 



Sflsser Heiz der Mitternåchte, 
Stiller Kreis geheimer Kråfte, 
Wollust råthselhafler Spiele, 
Wir nur kennen euch, 
Leiser Wunsche sfisses Plaudern 
Horen wir allein und schauen 
Immerdar in sel'ge Augen, 
Schinecken nichts als Mund und Kuss. 



Som Kirkegaarden her er Centrum og den dragende Magt, 
saaledes er Midtpunktet andensteds en Brændevinsskænk (b'assom- 
moir) der udspyr Fordærv og Undergang omkring sig, en stor- 
artet Modehandel (Au bonheur des dames), der fortærer alle de 
mindre Forretninger i dens Nærhed og udvikler sig med uimod- 
staaelig Magt, en underjordisk Grube (Germinal) i hvilken Arbejd- 
erne trælle uden Frugt for sig selv, men underminerende den 
Jord, paa hvilken Kapitalen hersker, eller et Hus med hyklerisk 
Facade og hyklerisk Fortrappe (Pot-Bouille) der svarer til Elegancen 
og Lasten hos det Bourgeoisi, af hvilket det bebos. 

Man maa ikke tro, at denne personificerende Synsmaade 
vilde frembyde sig for enhver Kunstner med Fantasi, der valgte 
Æmner, som naturligt koncentrere sig om en Lokalitet. Man 
sammenligne blot den Ædruelighed, med hvilken Dostojewski har 
skildret Tugthuset i Sibirien og dets Beboeres Liv. Der er ikke 
et Glimt af Symboliseren. Tugthuset fanger ingen ind, martrer 
ingen, bliver hverken hadet eller forbandet. Det er en død Ting. 
Alt Liv er samlet i Fangernes Personer, alt kunstnerisk Lys falder 
paa dem. 

Et af de mest slaaende Eksempler paa denne Opfattelses- 
maade hos Zola findes i Le ventre de Paris. Her er Hallerne i 
Paris malte som en Kedel, bestemt til et helt Folks Fordøjelse, 
en kæmpemæssig Metalbug, Symbolet paa de velnæredes og fedes 
Liv. Den Befolkning, der grupperer sig om Hallerne er lutter 
fede, til hvem Helten som mager danner Kontrast. 

Den uhyre Metalbug gentager og afspejler sig nu overalt. 
De Kvinder, Hovedpersonen træffer, have et saa rundt og stramt 
Bryst, at det ligner en Mave. Deres runde, rosenrøde Fingre 
have smaa Maver paa Yderleddene. Selv Husene i Kvarteret 
varme med falsk Godmodighed deres fremspringende Maver i de 
første Solstraaler. l ) 

Man iagttager ingensteds bedre Zolas Grundsynsmaade. 
Han er som Digter ikke først og fremmest Psykolog, saa lidt 
som hans første Lærer Taine var det. Han skildrer sjældnere 
Individets Udviklingshistorie end dets Ejendommelighed som bliv- 
ende og fast, og han er særligt anlagt til at give store Gruppers, 
store Massers Karakteristik. 

Allerede Zolas Tilbøjelighed til at skildre det væsentlige, 
det almengyldige, det, der er saa lidt variabelt som muligt, driver 
ham til af Sjælelivet at udsondre det højeste Følelsesliv, det 
fineste Tankeliv, som noget der ikke ligger for ham og som han 
næppe synes at tro paa. Han holder sig helst til de store simple 
Grunddrifter, de simpleste sjælelige Tilstande. 



') ... la poitrine arrondie, si muette et si tendue, qu'elle n'éveillait 
ancune pensée charnelle et qu'elle ressemblait a un ventre. — — Leurs 
rnains potelées, d'un rose vif, avaient une sorte de souplesse grasse, 
des dotøts ventrus aux ph alanges. — — Les maissons gardaient leur 
facade ensoleillée, leur air béat de bonne maison se chauffant honnéte- 
ment le ventre aux premiers rayons. 

Men ogsaa hans oprindelige Livsanskuelse, hans indgroede 
pessimistiske Hang, ledede ham i denne Retning. Han vilde i sin 
store Romanrække skildre en Tidsalder, som fandt sin Afslutning 
og tilsyneladende sin Dom ved Sedan. Dermed var givet dette: 
Afskyeligheder og en Nemesis. Enkelte Bøger, der dvæle længst 
ved Afskyelighederne, ere Udtryk for ren og skær Pessimisme. I 
dem ser Forfatteren saa godt som intet, der ikke er sort og 
skident: La curée, Le ventre de Paris , Eugétie Rougon, Pot-Bouille. 
Andre antyde Nemesis i Skikkelse af en Art Naturretfærdighed: 
La conquete de Plassans, Nana, Germinal. En enkelt har en vis 
Optimisme af lidet troværdig og lidet aandfuld Art: Au bonhenr 
des dames; en anden enkelt har Pessimismen som Æmne og 
Problem: La joie de vivre. Livsanskuelsen er i de senere Bøger 
videre og mere omfattende end det oprindelige Hensyn til Kejser- 
dømmets Historie tillod, men helt filosofisk klar er den ikke: Zola 
følger og lyder sin Stemning og sit kunstneriske Behov, som er det 
at variere. Dog er Livssynet gennemgaaende yderst mørkt. Der er i 
Bøgerne et parti pris, en forudfattet Tendens til at se Ulykken i 
alt og det forkastelige overalt. Den moralske Maalestok haand- 
teres med saa meget des større Sikkerhed, som Zola ikke har 
nogen højere Moral Behov end den gængse og aldrig aabner Ud- 
sigt til noget andet Samfund end det, som bestaar. 

Pessimismen virker nu i hans kunstneriske Stræben i nøje 
Overensstemmelse med Hanget til at skildre det almengyldige, 
grundmenneskelige. Den simplificerer og reducerer. Tag TJne 
page d'amour og se hvad han har gjort af Elskoven! En Gru, 
en Galskab, halvt en Rædsel, halvt en Dumhed. Læs L'mwre 
og se hvad Kunsten bliver for den, der tager det alvorligt med 
den! En evig Kval, en simpel Mani. 

Det er denne Zolas af forskellige Kilder nærede Tilbøjelighed 
til psykologisk Simplificeren, som fører ham til det repræsentative. 
I den enkelte Arbejder skildrer han Standen, i den enkelte Kur- 
tisane Kurtisanen. 

Hans Hovedævne er den at opfatte og gengive typiske 
Træk og store Helheder. Han frembringer med Forkærlighed 
Virkningen af noget kæmpestort. Han opnaar denne Virkning, 
ikke impressionistisk ved et Par afgørende Træk, men ved idelig 
Gentagen og ved Opregnen af en uhyre Mængde ydre Enkeltheder. 
Han opremser f. Eks. utallige Navne paa Planter, paa forskellige 
Arter Oste, paa Stoffer og Varer i et Magasin. 

Men for at holde alle Enkelthederne sammen og tilveje- 
bringe den Enhedsvirkning, han attraar, er det, at han da tyr 
til Symbolet, det enkelte store Grundsymbol, f. Eks. Hallerne 
som Paris's Bug. Og saa siempier han alle Enkelthederne med 
Symbolets Mærke, genfinder Bugen i Kvindernes Bryst, i Husenes 
Fagade, paa Fingrenes Yderled. 

Han har da som Romandigter udviklet sig til en liden- 
skabelig Forfægter af den rent mekaniske Psykologi. Han fører 
alt det menneskelige tilbage til det animalske, sløjfer det højeste 
Viljesliv og Intelligensens fineste Spil, fremstiller selv den ypperst 
udrustede Personlighed som en næsten ubevidst eller i Kraft af 
en Art Mani fungerende Maskine. 

Men al den mere end animalske Kraft, al den frie Selv- 
stændighed, den overmægtige Vilje, som han saaledes berøver 
Individerne, den tillægger han i Kraft af en Ejendommelighed ved 
sit Temperament upersonlige Skabninger som et Jordsmon eller en 
Bygning, der da personificere en rent abstrakt Magt som Elskov, 
Industri eller Storhandel. Disse upersonlige Ting svulme af den 
selvstændige Kraft, han har berøvet Individerne. De er som 
Legemliggørelser af hin uimodstaaelige Skæbne, som de gamle 
kaldte mægtigere end baade Mennesker og Guder. 

Det er som om hans eget Magtbegær og egen Magtglæde 
tilfredsstillede sig ved at besynge denne Skæbnemagt, der bruger 
og tilintetgør Individerne uden Hensyn og Naade. 

Hans store episke Digtning Les Rougon-Macquart er da en 
Række til hinanden løst knyttede Sange om de forskellige Inkarna- 
tioner af denne hemmelighedsfulde og frygtelige Guddom, hvis 
Digter han er. 



Georg Brandes. 




Om Handelsvenskab mellem Sverig og Danmark. 

En statistisk Undersøgelse. 



Uen Nationaløkonomi, som indvarsledes i Slutningen af 
forrige Aarhundrede, fremkaldte en Forandring i Opfattelsen af 
Handelen. Medens man tidligere var gaaet ud fra, at enhver 
Handel maatte medføre et Tab for den ene af Parterne i samme 
Grad som den medførte Fortjæneste for den anden, fremhævede de 
liberale Nationaløkonomer, at Handelen var i Favør af begge Parter, 
idet den ene købte, fordi han hos Sælgeren kunde faa sin Vare 
billigst, den anden solgte, fordi han hos Køberen kunde faa sin 
Vare bedst betalt, og den afsluttede Forretning maatte altsaa være 
til begges Fordel. 

Man kan sige, at paa denne Anskuelse er Frihandelsprincipet 
bygget, idet man er gaaet ud fra, at hvad der gælder Mand og 
Mand imellem ogsaa gælder imellem Land og Land, og med dette 
som Forudsætning paatrykte altsaa den liberale Nationaløkonomi 
de europæiske Handelslovgivninger og internationale Handels- 
overenskomster et liberalistisk Præg. Frihandelen var ikke af- 
hængig af, om alle Stater eller dog de fleste antoge den, ti den 
enkelte Stat vilde jo i hvert Fald altid have Interesse af at købe, 
hvor den kunde faa sine Varer billigst, selv om andre Stater 
havde Lyst til selv at fordyre sig deres Indkøb ved at lægge Hin- 
dringer i Vejen for Varernes fri Indførsel i Landet. 

Den tidligere megen Tale om Handelsbalance, hvorved for- 
stodes, at ethvert Land maatte passe paa, at dets Varesalg svarede 
til eller helst oversteg dets Vareindkøb, trængtes nu tilbage, idet 
man endog jævnlig fremhævede, at jo mere et Land kunde købe, 
des heldigere var det stillet, des flere Fornødenheder fik det tilfreds- 
stillet, og at stor Vareindførsel saaledes var Tegn paa et rigt, ikke 
paa et forarmet Land. 

De Modifikationer, der ere fremkomne i de ovennævnte 
Teorier, hvis Grundlag maa betragtes som uomstødeligt, hidrøre 
fra Betragtninger, der underordne de ensidige Handelsinteresser 
under andre Statsinteresser, og der fremhæve, at man ved kun 
at have det billige Køb andensteds fra for Øje hæmmer Pro- 
duktionens Mangfoldighed i sit eget Land og derved gør mere 
Skade, end en gennemført Arbejdsdeling og dermed Varefordeling 
imellem Landene kan erstatte. Den nationale Nationaløkonomi, 
der saaledes har rejst Hovedet imod den internationale, har haft 
til Forbundsfælle de politiske og sociale Forhold rundt om i 
Landene, end videre Statskassernes Tilstand, der nødvendiggjorde 
nye Skattepaalæg paa Vareindførslen, og endelig Særinteressernes 
indflydelsesrige Paavirkninger. Følgen heraf har da været, at 
Frihandelsprincipet paany er trængt i Baggrunden, at Handels- 
balancen atter spiller en Rolle til Maalestok for Landenes øko- 
nomiske Velvære, og at Køber og Sælger paany staar med en mere 
fjendtlig Holdning overfor hinanden end i den egentlig liberal- 
istiske Periode. 

— Vi have ikke fremsat ovenstaaende Par Bemærkninger 
som Indledningsbetragtninger til en almindelig Behandling af 
Spørgsmaalet om Frihandelen og den moderne Beskyttelse 1 ). 
Meningen er kun at minde om den Baggrund, paa hvilken Spørgs- 
maalet om et handelsvenskabeligt Forhold imellem Sverig og 
Danmark nu for Tiden maa ses. »Realpolitikensc Periode er inde, 
og den være heldig eller uheldig i sine Virkninger for Folk og 
Stater, saa maa man regne med dens Faktorer og tage sine For- 
holdsregler derefter. 



Spørgsmaalet om et Toldforbund mellem de skandinaviske 
Lande har i det sidste Decennium adskillige Gange været fremme, 
hyppigst fra dansk Side, men ogsaa støttet fra svensk (jfr. navnlig 
Forhandlingerne paa den nationaløkonomiske Kongres i Malmø 



') Jeg tør med Hensyn til et kortfattet Omrids af den moderne Beskyttelses 
Teori og Historie maaske henvise til mit Foredrag „Frihandel og Beskyt- 
telse med særligt Hensyn til den tyske Toldreform u paa Industrimodet 
i Odense. Se Mødets Beretning. Odense 1885. og et norsk Optryk af 
Foredraget, Kristiania 1886. 

1882). I en udpræget Frihandelsperiode er der for saa vidt mindre 
Anledning til at tage det under Overvejelse, som jo her hvert 
Land, der overhovedet har Toldsatser, forudsættes kun at have en 
ren Finanstold og ikke at være til Sinds at lægge den almindelige 
Vareindførsel fra Nabolandene nogen som helst Hindring i Vejen. 
I en Periode derimod, hvor Toldfreden staar paa svage Fødder og 
nogle Steder — f. Eks. imellem Rusland og Tyskland — snarest 
er udartet til en Toldkrig, kan der for de smaa Lande være Anled- 
ning til at skabe sig et større Territorium, indenfor hvilket Om- 
bytningen er fri, og hvor Produktionernes Forskellighed giver 
tilstrækkelig Garanti for den nødvendige Konkurrence, Kappelyst 
og Afveksling, men udad til danne sig et Toldværn, om man anser 
dette for formaalstjænligt. Nogen Resignation hører der imidlertid 
selvfølgelig til en saadan Sammenslutning. 

Denne Resignation maa for det første vise sig fra Regering- 
ernes Side med Hensyn til Reguleringen af Statskassernes Told- 
indtægter. Hvert enkelt Land vil jo nemlig miste Indtægterne fra 
de andre Lande, med hvilke det har indgaaet Forbindelse, hvorved 
det direkte Tab ved at indgaa i Forbundet kan blive af forskellig 
Størrelse for de forskellige Forbundsstater, og enhver af Staterne 
skal jo dernæst have forskellig Andel i Toldforbundets Indtægter 
og Udgifter, efter en Maalestok, der paa Forhaand maa fastslaas. 
Vanskelighederne af denne Art ville imidlertid næppe blive de 
største Hindringer for Forbundets Stiftelse. Ti her kan man, paa 
Grundlag af de foreliggende Erfaringer, med tilnærmelsesvis Nøjagtig- 
hed beregne, hvor meget der baade af Tab og af Indtægt vil falde 
paa enhver af Staterne og derefter stipulere Forbundsartiklerne. 1 ) 



*) I Følge en Oversigt, jeg udarbejdede i Aaret 1880 til Benyttelse for „Børs- 
komitéen", over de tre skandinaviske Landes Toldindtægter af de gensidige 
Vareindførsler, var, paa Grundlag af Handelsstatistiken for 1878 og de da- 
værende Toldtarifer, Danmarks Toldindtægt af de Varer, der indførtes fra 
Sverig ca. 600,000 Kr., men Sverigs af de Varer, der indførtes fra Dan- 
mark ca. 3,000,000 Kr. Denne betydelige Forskel hidrørte imidlertid for 
den væsentligste Del fra de Danmark transiterende Kolonialvarer til Sverig 
(hvoraf Kaffe alene gav en Toldindtægt af over Va Million Kroner), og 
hvad enten man derfor tænker sig i Stand bragt en „Mellemrigstoldlov*, 
hvor hvert Land vedbliver at beholde Toldindtægterne af de Varer, der 
ikke frembringes eller tilvirkes hos Medkontrahenten, eller en egenlig 
Union, hvor Toldindtægterne fordeles pro rata til Landene, vil den her 
nævnte store Forskel i Indtægter ikke blive nogen Hindring af Betydning 
for en Ordning af Sagens fiskale Side. 

Tilskueren. 1887. 46 

Men Hovedvanskeligheden vil ligge i at overbevise de enkelte 
Landes Befolkninger om, at en toldfri Indførsel fra Nabolandet 
af dets Produkter og en dermed forøget Konkurrence for hvert 
enkelt Lands Produktioner vil være i det almenes Interesse, ti 
sikre Beregninger kan der umuligt opstilles herom, og hverken 
Data eller Ræsonnements ville derfor kunne nytte, hvor der ikke 
er Følelsen af et vist Fællesskab i Interesser, og hvor der ikke i 
nogen Grad er gensidig Sympati imellem Folkene. 

At et Toldforbund saaledes ikke kan fremstaa helt uden 
Modstand, ligger i Sagens Natur, dertil ville for mange Sær- 
interesser blive krydsede. Der vil derfor, selv hvor der er sær- 
deles mange Betingelser for Fællesskab tilstede, til syvende og 
sidst maatte øves et Pres — og først efter Sammenrystningen 
ville alle Parter finde sig til Rette i de nye Forhold. Et Forbund 
vil derfor kunne opstaa, enten hvor én af Staterne har en saa 
dominerende Indflydelse paa de omkringboende beslægtede mindre 
Nationer og Dele af Fællesstammen , at disse, om ogsaa halvt 
modstræbende, maa slutte Trup. Saaledes gik det delvis til ved 
Oprettelsen af det tyske Toldforbund med Preussen i Spidsen. 
Eller ogsaa maa Forbundet have som Forudsætning beslægtede 
Nationer, med Respekt for hinanden og med Følelsen af en vis 
Jævnbyrdighed, lige store Interesser og lige Afhængighed af hin- 
anden. Noget saadant turde nærmest være Udgangspunktet for 
en skandinavisk Toldunion. 

— Man mene nu om Udsigterne for denne skandinaviske 
Toldunion, hvad man vil, saa meget er sikkert, at man her i 
Danmark har en Følelse af, at Udsigterne for en saadan Union 
i den senere Tid just ikke ere stegne. 

I og for sig kan, som ovenfor antydet, den protektionistiske 
Bevægelse i Europa ikke virke hæmmende paa Unionens Udsigter, 
snarere det modsatte. Men man har i Danmark for Tiden en 
Fornemmelse af, at visse Partier i Sverig ikke anser det for 
stemmende med svenske Interesser at staa i noget nærmere 
Handelsvenskab med Danmark. Det er, som om de mente, at 
den svenske økonomiske Interessesfære laa fjærnt fra Danmark, 
og som om i hvert Fald Danmark havde adskillig mere Grund til 
at fri til Sverig end omvendt. 

Det skal da straks siges, at hvis man fra dansk Side ansaa 
det for fordelagtigt at faa Toldomraadet udvidet, eller i det hele 
at komme i et intimere Forhold til Sverig, saa burde man maaske 

have sparet sig eller mildnet de rigorøse Foranstaltninger, bl. a. 
overfor den mulige Kvægsmitte, der i sin Tid satte saa meget 
ondt Blod og opfordrede til Riposteringer. 

Men medens disse Foranstaltninger vare Regeringshandlinger, 
der staa isolerede og havde særegne, mere eller mindre berettigede 
Motiveringer, saa har den svenske Protektionistbevægelse en 
langt mere almindelig og vidtrækkende Karakter, og den nylige 
Nægtelse af Tilskudet til den nordiske Udstilling i København har 
til Dels været begrundet med, at Danmark ikke spillede en saa stor 
Rolle for Sverigs Eksport, at der var nogen særlig Grund til at 
statsunderstøtte en Deltagelse i Udstillingen i København. 

Om nu end en saadan Nægtelse ikke i og for sig er en saa 
epokegørende Begivenhed, hverken naar man ser hen til det Fore- 
tagende her i Danmark, der ved Tilskudet indirekte vilde blive 
støttet, eller til Størrelsen af det foreslaaede og nu nægtede Beløb, 
saa var Voteringens Udfald i den svenske Rigsdag dog et Tidernes 
Tegn. Men fra dansk Side har man stiltiende puttet Afvisningen 
i Lommen. 

Det turde da imidlertid ikke være overflødigt med nogle faa 
Tal at klare det almindelige Handelsforhold mellem Danmark og 
Sverig, og søge at erfare, om den Kurv, vi har faaet fra Sverig, 
virkelig har været saa vel motiveret, om Danmark virkelig spiller 
en saa forholdsvis lille Rolle for Sverigs Udførsel til Udlandet. 

Det vil indses, at Undersøgelsen heraf ikke direkte ved- 
kommer Spørgsmaalet om en Toldunion; i saa Fald maatte ogsaa 
Forholdet til Norge inddrages i Undersøgelsen og maatte en ind- 
gaaende Afvejning af de gensidige Interesser finde Sted. Men den 
har kun til Formaal at prøve, om der ved kommende Forhandl- 
inger staar to nogenlunde jævnbyrdige Nationer overfor hinanden, 
og navnlig om der, selv ganske uden Tanke paa en Toldunion, 
er nogen Grund for Sverig til en kølig Holdning i det økonomiske 
Samkvem mellem Landene eller snarere maaske til det modsatte. 

En saadan Undersøgelse vilde man for en Tid siden have 
set paa noget anderledes end nu, man vilde have været glad over, 
jo mere Danmark indførte fra Sverig, ganske uafhængigt af Mod- 
forholdet, ti des mere havde Danmark jo Raad til at købe, og 
man vilde have overvejet Reformerne i den danske Toldtarif uden 
et Sideblik til den svenske Toldtarif, fordi man kun lidet var 
betænkt paa Modtræk overfor Nabostaternes Tarifer. 

I og for sig er det ikke sandsynligt og maaske heller ikke 
engang rigtigt, at der sker nogen Forandring heri, men det er 
altid i gensidig Interesse at vide, hvad man skylder hinanden, 
eftersom gensidig Agtelse jo som bekendt er en meget væsenlig 
Faktor til Opretholdelse af Venskab. 

Vi vil da nu med nogle Tal søge at klargøre os, hvilken 
Rolle Danmark spiller for Sverigs Handel med Udlandet. Vi 
benytte Handelsstatistikens Tal, vel kendende disses Skrøbelig- 
heder, som ere hyppigt omtalte, men som der ingen Grund er til 
her paany at opregne, ligesom de ogsaa for største Delen taber 
deres forstyrrende Indflydelse, hvor det kun gælder Sammen- 
ligningen imellem Aar og Aar og imellem Land og Land. Som 
Grundlag for vore Uddrag og Beregninger have vi benyttet den 
svenske Handelsstatistiks officielle Opgivelser for det Tidsrum, vi 
beskæftige os med. 1 ) 



Kongeriget Sverigs Eksport til Udlandet i de sidste Decennier 
var af forholdsvis ringere Betydning i Slutningen af Tredserne, var 
i stærk Stigning i Halvfjærdserne, atter i Nedgang efter Midten af 
Halvfjærdserne og siden da igen i Stigning. Bevægelsen vil ses af 
den første Kolonne i nedenstaaende Tabel, der omfatter de 6 Treaar 
1868 — 85, begge incl., medens anden Kolonne angiver Udførslen 
alene til Danmark i det samme Tidsrum og tredje Kolonne For- 
holdet imellem den hele Eksport og Eksporten til Danmark. 

Tabel I. 

Sverigs hele Eksp. Sverigs Eksp. til Danmark Eksp. til Danmark 
gennemsnit!, aarlig : gennemsnit!, aarlig: udgør af den hele Eksp. : 



Kroner. Kroner. Procentvis. 

1868-70 . . 132,636,000 7,825,000 5,» 

1871—73 . . 194,247,000 18,490,000 9,8 

1874—76 . . 222,074,000 26,655,000 12,o 

1877—79 . . 195,466,000 21,265,000 10,9 

1880 -82 . . 241,242,000 23,514,000 9,7 

1883-85 . . 246,805,000 32,106,000 13,o 



*) Jfr. Bidrag till Sveriges officiela Statistik. Utrikes Handel och Sjflfart 
Commerce-Collegii Beråttelser for de paagældende Aar. 

Indenfor hvert Treaar var Bevægelsen nogenlunde jævn. 
Den saralede Eksport udgjorde 119,5 Million Kr. i Aaret 1868 og 
var derefter i jævn Stigning, indtil den op til 1874 var vokset med 
over 100 Million Kroner, til 233,3 Million. Derefter var den atter 
i Slutningen af Halvfjærdserne i Nedgang, men naaede paany i 1880 
236,e Million, og 1885 var den 246,3 Million. Siden 1868 er den 
altsaa steget til godt og vel det dobbelte. 

Eksporten til Danmark udgjorde i 1868 kun 6,7 Million 
Kroner, naaede i 1874 31,7 Million, var siden dette Abnorm- 
aar en Tid lang i Nedgang, hævede sig paany i Firserne og ud- 
gjorde i Aarene 1883, 1884 og 1885 henholdsvis 32,2 33,s og 30,9 
Million, altsaa, som Tabellen udviser, gennemsnitlig aarlig 32,i 
Million Kroner eller paa det nærmeste 5 Gange saa meget 
som i 1868. 

Som det fremgaar af ovenstaaende og af Tabelléns Kolonne 3 
har Sveriges Eksport til Danmark været i langt stærkere Stigning end 
dets Eksport som Helhed. Eksporten til Danmark, der i 1868 — 70 
kun udgjorde 5,9 Procent, udgjorde 1874 — 76 henved Vs og nu 
over l /8 (13,o pCt.) af den hele Eksport. 

Det vil heraf ses, at Danmark i de sidste Decennier, fra at 
spille en forholdsvis mindre Rolle for Sverigs Udførsel, er kommet 
til at spille en meget betydelig Rolle. Dette fremgaar ogsaa af 
følgende Sammenstilling over de Lande, der i Begyndelses- og 
Slutaarene af den her omhandlede Periode — 1868-70 og 1883-85 — 
vare Hovedimportørerne af svenske Varer. 

De Lande, til hvilke Sverig udførte for 1 Million Kroner 
Varer eller derover, vare: 

Tabel II. 

Kongeriget Sverigs Udførsel 





1868—70 


1883-85 






gennemsnitlig 


gennemsnitlig 


Tilvækst 




Hillion Kroner. 


Million Kroner. 


procentvis. 


Til: Storbritanien og 


Irland 68,0 


120,8 


77,6 




.... 16,7 


28,4 


62,3 




11,0 


18,6 


69,i 




.... 7,8 


32,1 


311,5 




5,7 


10,i 


77, S 


- Holland 


5,0 


9,2 


84,o 








(fortsættes) 

(Tabel II fortsat) 


1868—70 


1883—85 




crAnnAm snit lier 


g cii lig niam ui|£ 


Tilvækst 




Million Kroner. 


Million Kroner. 


procent fis. 


Til: Nordamerik. Fristater 


3,9 


l,o 


-t-74,3 




3 7 


8 3 


124,* 




2,o 


5,3 


165,0 




1,8 


2,8 


44,4 




1,8 


5,s 


I883 




1,4 


l,i 


-s-14j 




1,2 


1,3 


8^ 


alle andre Stater . . . 


2,6 


2,7 


U 


lait . 


132,6 


246,8 


86,i 



Det fremgaar af denne Oversigt, hvilken umaadelig Foran- 
dring der er foregaaet i Handelsforholdet mellem Danmark og 
Sverig fra Tredserne til Firserne. Danmarks Andel i Sverigs Ud- 
førsel stod i Tredserne langt tilbage for Frankrigs og Tysklands — 
af den førstes udgjorde den under Halvdelen, af den sidstes to 
Tredjedele — nu har den overfløjet dem begge. Fraregner man 
Sverigs Nabostater, Norge og Finland, samt de tre store Stater 
England, Frankrig og Tyskland, da er Sverigs Udførsel til samtlige 
øvrige Stater tilsammen — til Holland, Belgien, Rusland, Spanien, 
Portugal og alle andre Stater baade i Europa og i de øvrige 
Verdensdele — mindre end Udførslen til Danmark (31,5 Million 
Kroner mod 32,i Million). Og i Tredserne svarede Udførslen til 
Danmark kun til Udførslen til de her uspecificerede Stater og til 
Landene udenfor Europa (7,7 Million Kroner mod 7,8 Million). 

Forøgelsen i Udførslen til Danmark er da ogsaa, som det 
fremgaar af Kolonne 3, overordentlig meget større end af Ud- 
førslen til noget andet Land. Udførslen til de nordamerikanske 
Fristater og til Portugal er sunket, derimod er den steget til 
Belgien, Finland og Spanien med 120 til 190 Procent, til Rusland 
med henved et halvt Hundrede Procent, til Holland med nogle og 
firsindstyve Procent, til Frankrig og Tyskland med 60 til 70 Procent 
til Norge og England med 77 å 78 Procent, og til Danmark med 
fire Gange dette Tal — 312 Procent. 

Følgerne af alt dette er, at medens Sverigs Udførsel til 
Danmark i Tredserne kun udgjorde henved l /8 af dets Udførsel til 
Storbritanien og Irland, udgør den nu over V4, samt at Danmark, 
etter det nævnte Land, er bleven Sverigs bedste Kunde, det største 
Importland af svenske Produkter. 

— Det vil ved Siden af denne Oversigt over de Summer, 
hvortil hele Eksporten til Danmark beløber sig, og over Forholdet 
til Eksporten til de øvrige Lande og til hele Sverigs Eksport nu 
og i tidligere Aar, være af Interesse at se, paa hvilke Varer det 
er, at Eksporten til Danmark navnlig fordeler sig. 

Man vil finde en saadan Oversigt i nedenstaaende Tabel III, 
som angiver Værdi og Kvantitet af alle vigtigere Varesorter, der 
ere udførte fra Sverig til Danmark i Aaret 1885, og som ved 
Siden deraf til Sammenligning har anført Værdierne et Treaar 
forud for 1885, 1882, og atter et Treaar forud for 1882, 1879. 
Da paa forskellige Punkter Varerne indenfor den enkelte Gruppe 
ikke vare ensartet specificerede, har vi ikke anført Kvantiteterne 
for de foregaaende Aar, og har end videre, paa Grund af den for- 
styrrende Virkning altfor store Prisforskelligheder kunde have, ikke 
villet gaa længere tilbage end til Aaret 1879. 

Tabel III. 

Sverigs Udførsel til Danmark af alle vigtigere Varer 
i hvert af Aarene 1879, 1882 og 1885. 



1879. 1882. 1885. 

Varen. Kroner. Kroner. Kroner. Vægt, Maal, Stykkelal. 

Bark 66,466 132,502 108,645 108,645 Hektol. 

Cement 8,763 275,600 101,120 12,640 do. 

Fersk Fisk 58,733 621,702 1,088,409 5,442,043 Kilogr. 

Flæsk 15,435 222,200 899,314 1,111,643 do. 

Kløver- og Græsfrø 162,568 46,104 149,869 125,940 do. 

Bomuldsgarn 98,842 293,928 299,217 199,478 do. 

Gødningsstoffer 23,051 116,640 596,191 4,102,087 do. 

Uberedte Huder og Skind . 147,180 130,262 201,265 335,441 do. 

Jærn og Staal, alle Slags . 1,665,194 1,739,059 1,164,989 6,267,810 do. 

Klid — 164,313 196,351 3,272,510 do. 

Heste 338,400 896,800 497,500 1,633 Stkr. 

Hornkvæg 2,489,231 112,416 2,817,540 13,153 do. 

Faar 373,788 465,818 321,274 21,342 do. 

Svin 380,166 1,077,7S0 709,180 23,606 do. 

Kød 61,300 112,936 106,950 118,833 Kilogr. 

Klude 138,556 263,995 127,292 848,613 do. 

Maskiner , Redskaber og 

Værktøj 77,412 306,648 231,283 

Pap 2,965 34,115 123,154 170,372 do. 

Papir 208,014 96,394 544,574 423,713 do. 

Smør 4,172.720 4,829,004 8,229,480 4,572,457 do. 



(fortsættes) 

(Tabel 111 fortsat) 1879. 1882. 1885. 

Varen. Kroner. Kroner. Kroner. Vagt, Maal, StykketaL 

Havre, umalet 170,540 1,375,050 1,768,949 17,689,487 Kilogr. 

Hvede 609,553 40,492 256,251 1,708,340 do. 

Byg 584,002 366,800 282,628 2,355,236 do. 

Hvedemel 6,7% 71,865 178,879 715,518 do. 

Sten 311,589 452,979 549,611 — 

Teglsten 83,302 321,127 557,344 24.946,274 Sikr. 

Træmasse 429,240 436,281 275,697 2,756,968 Kilogr. 

Træ, uforarbejdet (Tømmer, 

Bjælker etc.) 3,930,840 7,465,673 5,920,635 365,741 Kubikm. 

do., forarbejdet 169,665 176,851 101.639 — 

Tændstikker 1,344,877 241,335 152,890 218,414 Kilogr. 

Jærnbanevogne — 211,400 254,000 — 

Guldmønt 1,100,000 — — — 

Sølvmønt 74,500 132,500 119,500 — 

Alle andre Varer 1,271,312 1,383,431 1,924,380 — 



Tilsammen . . 20,575,000 24,614,000 30,856,000 

I alt er altsaa Udførslen steget fra 1879 til 1885 med netop 
50 pCt., men denne Stigning fordeler sig meget forskelligt, i 
enkelte Varegrupper har der endog været Nedgang, og med 1882 
som Mellemled er der store Svingninger. 

I de to store svenske Industrigrupper, Jærn og Træ, er 
Forholdet det, at der i Jærn er en Nedgang i Eksporten fra 
1879 og 1882 til 1885 af godt og vel Vi Million Kroner, i Træ 
(uforarbejdet) en Stigning fra 1879 til 1882 af 3Vt Million, men 
derefter en Nedgang til 1885 af l l / 2 Million Kroner. I alt er der 
fra 1882 til 1885 i Jærn, Staal, Maskiner etc, Træmasse, uforar- 
bejdet Træ og forarbejdede Trævarer en Nedgang af 2,4 Million. 
Den samlede Udførselsværdi i 1885 af disse Varer beløb sig dog 
til 7,7 Million Kroner. I Aaret 1884 udgjorde den, ligesom i 1882, 
10,i Million. Nedgangen i 1885 skyldes delvis Prisformindskelse 
og tør maaske antages at være forbigaaende. *) 

Større end Nedgangen i de her omhandlede Varer er 
imidlertid Stigningen i Smøreksporten. Denne er fra 1879 til 



l ) Forskellen mellem 1884 og 1885 i Eksportværdien af de her nævnte 
Varer, nemlig 2,4 Million, er netop det Beløb, hvormed Sverigs samlede 
Udførsel til Danmark i 1884 (33,8 Million) overstiger Udførslen i 1885 
(30,9 Million). Uden denne Nedgang vilde Udførslen i Aaret 1885 saa- 
ledes være lig Udførslen i Aaret 1884, det største Udførselsaar fra Sverig 
til Danmark. 

1885 vokset til det dobbelte (o: med over 4 Millioner Kroner) 
og fra 1882 til 1885 vokset med 3,4 Million Kroner, altsaa en 
Million Kroner mere, end Jærn- og Trævareeksporten er aflaget. 

Ser vi fremdeles paa Produkter vedkommende Jordbruget, 
finde vi en stærk Stigning fra 1879 til 1885 i Eksporten af Heste 
og Hornkvæg m. m. Fra 1882 til 1885 er der derimod nogen 
Nedgang, dog ikke for Hornkvæg, hvoraf der i 1882, paa Grund 
af Indførselsforbudet (Lungesygen), kun udførtes for noget over 
100,000 Kr. til Danmark, nu for henved 3 Million. 

Af Kornvarer var der en betydelig Hvedeudførsel i 1879, 
der sank ned til en Bagatel i 1882 og atter steg betydeligt i 1885, 
i Byg har der været en ret betydelig Nedgang, i Hvedemel en 
anselig Stigning. Størst Rolle har imidlertid Havren spillet, af 
hvilken Udførslen i 1879 kun beløb sig til 170,000 Kr., i 1882 
til 1,4 og i 1885 til 1,» Million. 

Der kan endnu nævnes enkelte Varer, hvor Udførslen har 
været nedadgaaende eller Forholdet svingende. I en enkelt Artikel — 
Tændstikker — synes Sverig saaledes at have tabt Størstedelen af 
sit Marked her, efter Opblomstringen af de store danske Tændstik- 
fabriker. Nedgangen er fra l*/s Million Kr. i 1879 til 150,000 Kr. 
i 1885. I andre Artikler, som Bark, Cement, Kød, Klude og Frø- 
varer har der været Nedgang siden 1882, men Fremgang fra 1879 
eller omvendt. 

Derimod finder vi en meget stærk Stigning i en stor Del 
andre Varegrupper, saasom fersk Fisk (60,000 — 620,000— 1,100,000), 
Flæsk (15,000 — 222,000 — 900,000), Bomuldsgarn (99,000 — 294,000 
-299,000), Gødningsstoffer (23,000—117,000 — 600,000), Huder 
og Skind (130 å 150,000 — 200,000), Klid (» — 164,000 — 196,000), 
Pap (3,000 - 34,000 — 123,000), Papir (100 å 200,000 — 550,000), 
Sten (312,000 — 450,000 — 550,000), Teglsten (83,000 — 321,000 — 
557,000), Jærnbanevogne (» — 211,000 — 254,000). Af de her 
nævnte Varer udførtes der i alt til Danmark i 1879 for 949,000 Kr., 
i 1882 for 2,665,000 Kr. og i 1885 for 5,309,000 Kr. Fra 1882 
til 1885 er altsaa Udførslen steget til det dobbelte og i de seks 
Aar fra 1879 til 1885 til henved det seksdobbelte, hvad der gør dem 
til næsten nyeUdførselsartikler. Dette er saa meget betydnings- 
fuldere, som disse Artikler dels ere Raaprodukter i Ordets egentlige 
Forstand (fersk Fisk f. Eks.), dels Landboprodukter og Biprodukter 
til Landbruget (Flæsk, Gødningsstoffer m. v.), dels endelig Industri- 
produkter (Garn, Teglsten osv.). 

Det turde endnu have sin Interesse at se, hvor stor den 
Rolle er de her sidstnævnte og forskellige andre af de større 
Udførselsartikler til Danmark spiller i Forhold til den hele Ud- 
førsel af de paagældende Artikler. Dette vil fremgaa af neden- 
staaende Tabel. 



Tabel IV. 
Sverigs Udførsel i 1885. 



Varer til Værdi i Kroner. 


I alt. 


Deraf til Danmark. 


d. e. procents 


Bark 


145,954 


108,645 


75 


Fersk Fisk 


2,419,303 


1,088,409 


45 




375,209 


149,869 


40 




475,268 


299,217 


63 




638,258 


596,191 


93 


Klid 


207,631 


196,351 


94 


Heste 


531,500 


497,500 


94 




6,154,725 


2,817,540 


46 


Svin 


967,810 


709,180 


73 


Kød 


190,165 


106,950 


56 


Klude 


188,909 


127,292 


67 


Smør 


20,613,141 


8,229,480 


40 




880,394 


557,344 


63 




254,000 


254,000 


100 



Saaledes ses det, at for disse Varer, hvis samlede Udførsel 
udgør over 34 Million Kroner, er Danmark enten saa godt som 
Varens eneste udenlandske Forbruger (de Varer, hvor Udførslen 
til Danmark udgør 90 å 100 pCt. af den hele Udførsel) eller dens 
Hoved forbruger (hvor Procenten er over 50) eller dog en 
af de største Forbrugere (hvor Procenten er 40 å 50). Med 
Hensyn til samtlige disse, til Dels meget betydelige, Vareartikler er 
Danmark saaledes bestemmende for Sverigs Landbo- og industrielle 
Produktion, for saa vidt vedkommer Afsætningen til Udlandet. 

Med Hensyn til de i 1885 udførte Varemængder henvises 
til selve Tabel III, af hvilken jo altsaa ogsaa Forholdet mellem 
Vare og Pris i det nævnte Aar vil fremgaa. Hvor betydningsfuldt 
det end selvfølgelig er for en indgaaende komparativ Handels- 
statistik ogsaa at regne med Kvantiteterne, skal vi i denne Sammen- 
hæng dog ikke fordybe os i denne mere faglige Del af Opgaven. 
Heller ikke skal vi derfor her komme ind paa en Sondring imellem 
de Eksportartikler, der fornemmelig optages i Danmark til egentlig 
Forbrug i selve Landet, og de Artikler, for hvilke Danmark nær- 

mest er et Gennemgangsled til det øvrige Udland. Kun ville vi 
for den store Eksportartikel Smørs Vedkommende minde om, at 
med bedre Handelsforbindelser imellem Sverig og det øvrige Europa 
vil vel en Del af den svenske Smøreksport til Danmark aftage, om 
end paa den anden Side store Mængder, der dels umiddelbart gaa 
over i vort Forbrug, dels her beredes til Videreforsendelse paa 
Maader, som ikke anvendes i Sverig, vedblivende ville blive ind- 
førte til Danmark. Om flere andre Artikler, dels her nævnte, der 
optræde med mindre Beløb, dels ikke specificerede, skal det endnu 
nævnes, at selv om Eksportbeløbene synes forholdsvis smaa, kan 
Eksporten være af meget stor Betydning for den svenske Pro- 
duktion, idet hyppigt Muligheden af at afsætte Biprodukter til 
Beløb af nogle hundrede Tusender, en halv eller en hel Million 
kan være afgørende for, om en Industri kan betale sig og dermed 
holdes oppe. — Vi have fremsat disse spredte Bemærkninger for at 
minde om, at man, som nyligt nævnt, ved en mere indgaaende 
Undersøgelse af det her foreliggende Spørgsmaal, maa tage mang- 
foldige Momenter i Betragtning, der kunne forbigaas ved Spørgs- 
maalets generelle Behandling. 



Som vi udtalte det i Begyndelsen af denne Afhandling, 
lader Grundprincipet i den økonomiske Anskuelse, der i Alminde- 
lighed gør Handelen til fordelagtig for begge Parter, sig ikke om- 
støde, og i Følge heraf maa man betragte det som i høj Grad 
glædeligt for begge Nabolande — Sverig og Danmark — at hint 
har saa mange Produkter, som dette kan bruge. 

Men i en Periode som den nærværende, hvor det mindre 
end tidligere er de fælles og almene økonomiske Principer, der 
forfægtes, og Forhold der belyses, kan det blive af Betydning at 
se Sagen noget mere ensidigt, d. v. s. at lægge Vægt paa de 
Sider, der synes noget at stilles i Skygge og at undervurderes. 
Det er saaledes under Følelsen af, at Sverig kun i ringere Grad 
har Øje for den Anpart, med hvilken Danmark deltager i Ud- 
landets Import af svenske Varer, at vi i nærværende Undersøgelse, 
om end for største Delen kun summarisk og konturmæssigt, har 
søgt at præcisere Danmarks Betydning som Afsætningssted for dets 
Nabolands Produkter. Vi tro det gavnligt at have i Erindring 
Størrelsen baade af Sverigs Afsætning til Danmark i Almindelighed 

og af dets enkelte Vareartikler i Særdeleshed, hvor Spørgsmaalet 
bliver om Toldtarifrevisioner og om Handelsforbund og Handels- 
konventioner i og imellem de tvende Lande. 

Sluttelig skal endnu anføres, at naar vi ovenfor oplyste, at 
Værdien af Sverigs Udførsel til Danmark i Treaaret 1883-85 
udgjorde 13 pCt. af hele Sverigs Udførsel til Udlandet i disse Aar, 
saa kan, svarende hertil, føjes den Oplysning, at i Følge det sidst 
udkomne Bind af Danmarks officielle Handelsstatistik 1 ) udgjorde 
Værdien af den gennemsnitlig aarlige samlede Udførsel fra Dan- 
mark i Treaaret 1883—85 180,173,000 Kr., og deraf til Sverig 
26,752,000 Kr. eller 14, 8 pCt. Den Rolle Sverig spiller for Dan- 
marks Eksport svarer altsaa i alt væsentligt til den Rolle, Danmark 
spiller for Sverigs Eksport. Ogsaa et saadant Moment er det af 
Interesse at mindes, hvor det gælder om at danne det Grundlag, 
paa hvilket man kan foretage en indgaaende Drøftelse af Spørgs- 
maalet om Handelsvenskab mellem Sverig og Danmark. 



l ) Statistisk Tabelværk, fjærde Række, Litra D. Nr. 9. b. København 1887. 



Marcus Rubin. 




Mand og Kvinde. 
Et Bidrag til Kønnenes Psykologi, 

med særligt Hensyn til den kvindelige Intelligens. 
(Sluttet.) 



VI. Det psykologiske Synspunkt. 



Her er ikke som ved det fysiologiske Synspunkt Tale om 
nogen videnskabelig Induktion, men forskellige Tænkeres store 
Overensstemmelse i visse Opfattelser kan dog gaa for en empirisk 
Induktion, der vel ikke kan fjærne sig saa langt fra Sandheden. 
Det er hensigtsmæssigt først at tage de enkelte Grundvirksom- 
hedsgrupper for sig og senere omhandle Betydningen af Ævnernes 
Vekselspil. Vi begynde først med det intellektuelle Synspunkt. 

Med Hensyn til Erkendelsesgruppen udtaler Darwin 1 ): »Det 
indrømmes almindeligt, at hos Kvinden er Anskuelsen (Induktionen), 
den hurtige Opfattelse og maaske ogsaa Efterlignelsesdriften 
stærkere end hos Manden«. Men »Hovedforskellen paa de to 
Køns intellektuelle Ævner viser sig derved, at Manden naar højere, 
i hvad han saa tager sig for — hvad enten der saa fordres 
Dybsindighed, Forstand eller Indbildningskraft, eller blot Brug af 
Sanser og Hænder. Dersom man lavede to Lister over de mest 
fremragende Mænd og Kvinder i Poesi, Maleri, Billedhuggerkunst 
og Musik — heri indbefattet baade Komposition og Udøvelse — , 
Historie, Videnskab og Filosofi, med et halvt Dusin Navne under 
hver Overskrift, vilde den ene af de to Lister ikke kunne taale 



') Menneskets Afstamning S. 322. 

nogen Sammenligning med den anden. Vi kunne derfor i Følge 
Loven om Afvigelse fra det gennemsnitlige, der er saa godt be- 
lyst af Hr. Galton i hans Værk »On Hereditary Geniusc slutte, 
at dersom Mænd ere afgjort fremragende frem for Kvinder i 
mange Ting, saa maa Gennemsnittet af Mandens Sjæleævner være 
større end Kvindensc. Jeg har alt fremhævet de Grunde, hvorfor 
man ikke paa Forhaand maa slutte for meget af Historiens Vid- 
nesbyrd, og naar Lecky ogsaa bebrejder dem deres Underlegenhed 
i Musik og Maleri, »for hvilke Kunsters Udøvelse deres Levnets- 
vilkaar ere særdeles gunstige«, saa kan vel ogsaa her nogle af 
hine Grunde have haft deres Virkning. I Maleriet synes hun jo for 
øvrigt at komme godt med, og hvad Musiken angaar, saa kunne 
jo Grundene ligge fysiologisk i hendes Nervesystems Sarthed, 
eller intellektuelt i hendes Uskolethed i Matematik (General- 
bassens Teori er jo rén Matematik) eller i hendes mindre Ævne 
til Objektivitet 1 ), eller atter fysiologisk i hendes Stemmebaands 
Inferioritet, hvad der ikke er urimeligt, naar det almindelig ind- 
rømmes, at Menneskets Sang er Grundlaget cg Oprindelsen til 
Instrumentalmusiken. 2 ) 

Men i det hele forekommer det mig, at hvad her er frem- 
hævet om hendes intellektuelle Ævne, hænger sammen med den 
Afsmag for eller Mangel paa Analyse og Abstraktionsevne, som 
alle ere enige om. Man enes derimod om at tillægge hende 
Overlegenhed i Forestillingsintelligens, i Forestillingsløbets Hurtig- 
hed, Liv og anskuelige Farve (hvad der blandt andet ogsaa gør 
hende til en saa fortrinlig Brevskriver). Min temmelig store Er- 
faring med Hensyn til voksne Kvinders Stile, i Sammenligning 
med voksne Mænds paa et lignende Dannelsestrin, stadfæster 
dette. Og med Hensyn til Pigebørn og Drengebørn har Professor 
Lyng i Kristiania i en vis Forstand eksperimentalt godtgjort det 
samme. Prøven bestod i, at han for en Klasse af Drenge og en 
Klasse af Piger fortalte den samme Begivenhed og nu lod dem 
genfortælle den, og det viste sig da, at det altid var den anskue- 



*) I Hanslicks fortrinlige Bog: Om det skønne i Musiken, finder jeg denne 
Grund angivet Komponistens Virksomhed er en plastisk, der ikke 
mindre end de bildende Kunster, om end paa en anden Maade, fordrer 
en Opgivelse af sin Subjektivitet, og Kvindens større Følelsesnatur 
hindrer hende heri. 

*) Darwin ib. S. 327 ff. 

lige Side, det konkrete, Billede og Situation, der særlig havde til- 
trukket sig Pigebørnenes Opmærksomhed. Dog gør man her 
visse Begrænsninger. Naar man saaledes siger: Manden er 
Kvinden overlegen i Forstand, hun ham i Fantasi, saa tilføjer 
man, at det synes, at Fantasien har en forskellig Opgave hos 
Kønnene, at den hos Kvinden mere taler til Følelsen (hvad der 
ogsaa maa være en Følge af, at hendes Forestilling er mere an- 
skuelig, ledsaget af stærke og livlige Billeder, og jo mere konkret- 
anskuelig Fantasien er, desto mere vækker den Følelse), hos 
Manden mere til Tanken: de store videnskabelige, dybsindige 
Hypoteser ere mere Mandens Sag, og han synes i det hele mere 
skikket til at virkeliggøre Idealet i Videnskaben og Kunsten, hun 
i Livet. End videre gør man den Begrænsning, at hendes Fantasi, 
mere spillende og billedrig, dog er mere reproduktiv end 
produktiv, hvad der for øvrigt blandt andre Fordele i Forbindelse 
med hendes større Efterlignelsesdrift har den, at hun lettere lærer 
at tale et fremmed Sprog end Manden. (Schopenhauer vilde ud- 
trykke sig saaledes, at hun var en fortræffelig Abekat og Vind- 
beutel). At hendes Hukommelse ikke skulde være lige saa god 
som Mandens, tror jeg ikke, men Manden har en stor Fordel i 
sin mere logiske Hukommelse (Systematik; Inddeling). Som 
Helhed kunne vi sætte hendes Forestillingsintelligens som lig med 
eller lidt større end Mandens. Det er nu ubetinget en Fordel at 
have et livligt og hurtigt Forestillingsløb; der tilføres Tanken 
mere Stof, og det er jo ikke blot et dødt Materiale, der skal 
formes af Tanken, men ogsaa et Stof, i hvilket der selv er 
Tankeglimt, uventede og frugtbare Forbindelser, som Tanken 
til sin Overraskelse opdager. Lighedsassociationen er jo selv 
ubevidst Tænkning, og Berøringsassociationen bringer mig jo ikke 
blot tilfældige men ogsaa værdifulde Forbindelser. Og at Kvinden 
har denne Fordel tilfælles med Børn og Ungdommen, gør jo 
ikke dens Værdi ringere. Manden derimod taber den en Del 
med Aarene, ikke blot fordi han vænnes til at tænke abstrakt (i 
Ordsymbolerne) men fordi han vænner sig til stadig at standse 
Forestillingsløbet og ordne sit Stof. Han klassificerer det mere 
og har det nu i en Mængde Rubriker, Skuffer; den naturlige 
Forestillingsrigdom og Livlighed er gaaet tabt: Løbet er lang- 
sommere og blegt, men med større Betingelser for Kraft, Styrke 
og Logik. 

Man er enig om, at tillægge Kvinden Overvægt med Hensyn 
til Blik for det konkrete, særlig i personlig-praktisk Dømme- 
kraft. »Kvinderne, siger Lecky, sysselsætte sig mere med de 
enkelte Fakta end med almene Principer; de dømme snarere in- 
tuitivt og med instinktmæssig Følelse end logisk efter moden 
Overvejelse og paa Grund af Fornuftgrunde og ordnet Erfaring. 
Alligevel ere de Manden overlegne i Tankens (o: Forestillingens) 
Hurtighed og Finhed, i Takt og i Ævner til hurtig og rigtig at 
opfatte Følelsens fineste Bevægelse, hvorfor de ogsaa indtage en 
fremragende Plads som Selskabscentra, Korrespondenter, Aktricer 
og Romanforfattere«. Her mødes ogsaa saa store Antagonister 
som Schopenhauer og Mill. Schopenhauer fremhæver hendes Be- 
gavelse for det konkrete, det nærmest liggende og nødvendige, 
hvorfor hun i kritiske Øjeblikke overgaar den viseste Mand i 
Skarpsindighed. Hun sér fortræffeligt, hvad der skal gøres, hun 
aner Sagsammenhængen, hendes Raad er sjældent urigtig. Derfor 
ser Mill hende som mere praktisk: »Hun er decideret mere 
praktisk, har en særlig Ævne til intuitiv Opfattelse, det hurtige 
og rigtige Indblik i den foreliggende Sag, en Ævne, der ikke har 
noget med den videnskabelige Generalisationsævne at gøre, men 
som gør hende særlig skikket til at samle saadanne alminde- 
lige Sandheder, der ligge indenfor hendes personlige Iagttagelses 
Rækkeævne« *). »Nu er denne Finfølelse for hvad der er nær- 
værende imidlertid en Hovedegenskab, paa hvilken Begavelsen 
for det praktiske Liv i Modsætning til det teoretiske beror; hun 
har ikke Blik for det abstrakte, men for »Gruppent og for Ind- 
flydelsen paa det personlige: her er hendes Fatteævne overordentlig 
hurtig, og for den, der har at gøre med det flygtige og forgænge- 
lige, er Tankens Hurtighed en lige saa vigtig Egenskab som selve 
Tankedygtigheden«. Da nu Videnskaben i Virkeligheden godt kan 
besørges af nogle faa i Samfundet, saa stilles Kvinden i Virkelig- 
heden meget højt ved denne Erklæring, underskreven af Schopen- 
hauer, Mill, Lecky, Darwin, Huxley og andre, og utvivlsom sand. 

Det forekommer mig imidlertid ikke, i et hvert Fald saa 
længe vi ikke har undersøgt Følelseslivet og Ævnernes Vekselspil, 
at det er muligt at se, om det negative i denne Erklæring, 
hendes mindre Ævne til Abstraktion, Analyse og logisk viden- 
skabelig Tænkning, ogsaa indeholder fuld Sandhed. Man maa vel 



J ) Mill: Kvindernes Underkuelse. S. 105 ff. 

erindre, at Abstraktionsævne, Analyse og logisk Tænk- 
ning aldrig udvikles undtagen gennem en stræng Skole. 
For at drive det til noget, kræves her en tidlig og grundig Skole 
i videnskabelig Tænkning ved Bearbejdelse af Tankestof, 
Matematik, Grammatik, stræng Naturvidenskab, Logik o. s. v. 
understøttet af en stadig Øvelse i at betragte alt fra et 
principielt og almént Synspunkt, en Øvelse, som selv ikke viden- 
skabelig skolede Mænd dog faa ved Deltagelse i det borgerlige og 
politiske Livs Debatter. De kvindelige Skoler have ikke tidligere 
været indrettede paa, at en saadan Øvelse blev hende til Del. 
Faar hun saa senere, i Følge særlig medfødte Anlæg, Lyst til en 
saadan Tænkning, saa begynder hun uden en saadan Øvelse ad- 
skillige Mile bag ved den Mand, hun vil løbe omkaps med. Hun 
er stillet som Antodidakterne, disse Videnskabsdyrkernes »selv- 
made« Mænd, der i en fremrykket Alder blive Videnskabsdyrkere 
og nu ville tilkæmpe sig en Plads ved at springe to Ting over, 
Videnskabens Historie og den videnskabelige Indøvelse og 
Metode: de komme ofte med betydelige Ævner, udrette intet og 
forbitres dybt. Med dem maa disse Kvinder sammenlignes, og 
det viser sig da, at deres Tænkemaade gærne er den samme 
som Antodidaktens: et Væld af Hypoteser, der tages for Dogmer, 
Sans for det aandrige og Forestil lingsspillets Fyrværkeri, almene 
Slutninger ud fra partikulære Præmisser, af og til Slutninger fra 
Præmisser uden Mellembegreb, og en vis Afsky for Videnskabens 
bedste Støtte: den simple enfoldige Analyse. Men dette er en 
nødvendig Følge af Mangel paa Skole. 

Det er da intet Under, at kvindelige Forfattere, hvor de 
fremtræde udenfor deres Styrkes naturlige Omraade (f. Eks. 
Romanen), paa Abstraktionens og Analysens Arbejdsfelt ikke gøre 
noget betydeligt Indtryk: tynde Tanker i en arrogant Form. 
Og dette med psykologisk Nødvendighed. Ti store og betydelige 
Tanker ere altid fortættede Tanker, i hvilke en Verden af nøjagtige 
og metodisk naaede Erkendelser er udtrykt i en ganske simpel 
Sætning, og først en Erkendelse, der er uhyre skolet og om- 
spænder en hel Verden af Erfaringer, naar saadanne Tanker, og 
de komme da ikke arrogante, men alvorlige, rolige og bydende 
som Sandheden. Naar nu en Kvinde tænker, abstraherer, general- 
iserer, inducerer og det lykkes hende at finde en Tanke, der som 
en almén Tanke kaster Lys over en hel Række af Tanker, hun 
gærende har haft, saa er den naturlige Erkendelses Glæde det 

Tilskueren. 1887. 

47 

første Resultat og det næste et Selvbedrag: hun forveksler den 
Værdi, Tanken har for hende, med den, den har for Verden. 
Hendes Følelse bidrager til yderligere at holde hende i Bedraget. 
Hun er ene og fremragende i sit Køn, stolt af sin Opdagelse og 
hun fremstiller den med Begejstringens og Selvfølelsens Varme. 
»Ganske netc, >hubschc lyder det fra de galante Mænd, og hun 
harmes over saa megen Uretfærdighed: en saadan Tanke kunnet! 
Hun glemmer, at det ikke kommer an paa, hvad Tanken for- 
klarer hende, men hvad den forklarer Verden, om den er ny — 
om den er sand. Hun beklager sig over Mændene, men forstaar 
ikke, hvad det er at være Videnskabsmand. Selv stor i Lidelsens 
Resignation, lige overfor det personlige, konkrete forstaar hun 
ikke den særegne Art af Resignation ^overfor det abstrakte), der 
her skal til, at det her gælder om at forglemme sig for Sand- 
heden, at opgive al personlig Selvinteresse for Tankens Nød- 
vendighed, at arbejde et Liv i utrættelig og metodisk Flid for 
at finde et Sandkorn af Sandheden, og at forkaste alt, syntes det 
end nok saa stort og herligt, der staar i Strid med en eneste 
Kendsgerning. Men disse Mangler kan forklares ved Mangel paa 
stræng Skole, og det er først de Kvinder, der have taget Artium 
og studeret ved et Universitet, der have Betingelserne her. Saa 
længe vi ikke have betragtet de øvrige Sider af Sjælelivet, navnlig 
den emotionelle Side, kan vi ikke sige andet end at det er sand- 
synligt, at Kvinden er Manden underlegen i Abstraktion, Analyse 
og logisk Tænkning, men egentlig bevist er det ikke. 

Det emotionelle Synspunkt. At Følelseslivet er mere 
udpræget hos Kvinden, er en almindelig Antagelse, som man 
ogsaa har givet det Udtryk, at Kvinden foretrækker Sinds- 
bevægelser for Fornuften. Men saa længe vi ikke have antagelige 
Grunde for denne Antagelse, maa vi indrømme, at det kan have 
sin simple Grund i hendes Mangel paa Skole i abstrakt Tænk- 
ning, altsaa skyldes Opdragelse og Livsforhold. Man er enig om 
at tillægge hende Overlegenhed med Hensyn til Sindets Rénhed r 
Taalmodighed, selvfornægtende Kærlighed, religiøst Anlæg og 
Følelsens Takt og Finhed. Man tillægger hende moralsk Over- 
legenhed, men særlig med den Ændring, at Manden har mere 
Begreb om Pligten (det almene), medens Kvindens sædelige 
Væsen mere har Dyden til Form, (mere Harmoni, mere Forbindelse 
af Etik og Æstetik). Noget af dette har ikke saa stort at betyde. 
Sindets Rénhed er naturlig betinget ved større Skamfølelse, der 

hele Naturlivet igennem særlig findes hos Hunnerne, men kan 
ogsaa til Dels være et Resultat af en ofte skæbnesvanger Uvidenhed, 
dels af, at hendes Liv i det hele forløber mere harmonisk, mindre 
udsat for Opriveise og Fristelse. Noget lignende gælder hendes 
Overlegenhed i Dyd ; hun kommer i Almindelighed ikke saa meget 
ind i Livets store Kriser, er mere harmonisk, mere hel, det 
sanselige og det aandelige i den menneskelige Natur er hos hende 
mere i uudfoldet Enhed, medens det lettere adskilles hos Manden, 
hun er nærmere ved Schillers: die schone Seele. Der er imidlertid 
en uomtvistelig og positiv Kærne i disse hendes Fortrin: hendes 
Overvægt med Hensyn til Ømhed og Sympati; hun har 
mere Hjærte, og denne Overvægt er psykologisk og evolutionitisk 
begrundet. Hun er efter Darwin forskellig fra Manden ved hendes 
Følelses Finhed og mindre Egoisme. Hun er i Analogi med, hvad 
der finder Sted i Dyrelivet (Tyren har et andet Sindelag end 
Koen, Hingsten et andet end Hoppen o. s. v.) blidere og mindre 
selvisk, og dette holder ogsaa Stik hos vilde Folk. »Kvinden 
viser paa Grund af sit Moderinstinkt i høj Grad disse Egenskaber 
overfor sine Børn; det er derfor rimeligt, at hun ogsaa ud- 
strækker dem til sine Medskabninger. Manden er andre Mænds 
Rival; han glæder sig ved Væddekamp, og dette fører til Ær- 
gærrighed, som altfor ofte gaar over til Selviskhedc *). Erindre 
vi nu, hvorledes Kvinden fysiologisk af Naturen er anlagt paa 
Udviklingen af Moderfølelse, at de Stammer, der have de om- 
hyggeligste Mødre derved have en særlig Fordel med Hensyn til 
at sejre i den politiske Kamp, og, som Darwin ogsaa antyder, 
Sympatifølelsen let breder sig, saa forstaa vi, at dette værdifulde 
Fond af Ømhed og Sympati dels er en naturlig Medgift, dels et 
Udvælgelsesresultat under Slægtens Gang, og den samme store 
Skole, som Drengene faa i logisk Tænkning og senere som Mænd 
ved at deltage i det offentlige Liv og betragte alt fra et alment 
Synspunkt, faar hun som Moder og Datter af en Moder i Kærlig- 
hed, Taalmodighed, Lidelsens negative Energi, og som det logiske 
er Manden en Fornødenhed, saaledes er Sympatiens og Hjærtets 
Bevægelse hende en Fornødenhed: noget at elske og opofre sig 
for er den samme Trang for hende. Hendes Ømhed og Sympati 
(især Medlidenhed) gør hende til en fortrinlig Plejerinde af de 
s yge og lidende (Diakonissevæsen, Sygeplejersker), til en uskattérlig 



') Darwin: ib. S. 321. 

Medvider i Sorgen, til de ulykkeliges og fortvivledes trøsterige og 
hengivne Ledsager. Hun trænger til noget at elske, og hun skyr 
ikke Lidelser (ti Lidelsen giver dybere Sindsbevægelse end Glæden) 
Skøndt Kvinden selvfølgelig som andre Mennesker søger Lykken, 
medfører hendes Ømhed og Sympati, at hun ogsaa kan finde 
Lykke, hvor Sympati og Kærlighed nøder hende til at bære store 
Lidelser, og hun vil i flet hele foretrække Opofrelsens og Sym- 
patiens Lidelser for et Liv uden Indhold og Sindsbevægelser. 
Men da Lidelsen saaledes er en Følge af stærke Tilbøjeligheder 
i hendes Natur, ligger der noget af Lykke deri: Vemod, sød 
Melankoli (Lykken er i det hele en højst indviklet Sag), og en 
Slags Erstatning faar hun ved, at Sympatien ogsaa til Dels giver 
hende større Medglæde, og i hendes livligere Anskuelses- og Fore- 
stillingsliv, der er ledsaget af rigere Følelsestoner, hvad altid er 
en Lykke, og gør, at hun med større Umiddelbarhed og Naturlighed 
kan nyde Øjeblikkets Glæde, bedre momentsvis kan glemme, hvortil 
endnu maa føjes, at det smaa og hjælpeløse er hende en rig 
Kilde til Sympati, og at Børnenes herlige Verden ganske anderledes 
er til for hende end for Manden (hendes Liv som Moder, hendes 
Begavelse som Opdragerinde, Lærerinde o. s. v.). 

Et kort Blik paa Sympatifølelsens Rige vil vise os, hvor 
uendelig meget dette Tyngdepunkt i Kvindens Følelsesliv betyder. 
Ved Sympati forstaar man den uvilkaarlige Efterdannelse af andres 
Sindstilstande og en saadan inderlig Tilegnelse af dem, at vi til- 
nærmelsesvis føle den samme Lyst og Ulyst som vor Næste. 
Den er betinget ved varm Følelse i det hele (Ømhed), ved Be- 
slægtethed i Tænkemaade, analog Kulturgrad, Lighed i Livs- 
oplevelser, en levende og bøjelig Fantasi, og dens største Hind- 
ringer ere stor Egoisme og Forskel i Temperament, der medfører, 
at de samme Forestillinger ikke vække de samme Følelser. Dens 
almindelige Former ere Medglæde, Lyst ved Forestillingen om 
andres Lyst, og Medlidenhed, Ulyst, Smerte ved Forestillingen om 
andres Ulyst og Smerte; og idet den fremtræder som fortrinlig 
Sympati i Forbindelse med Ømhed er den Kærlighed. (Da 
Mennesket, ogsaa er et egoistisk Væsen, kan en negativ Række 
udvikle sig: Misundelse, Smerte ved andres Lykke, Skadefryd, 
Lyst ved andres Smerte og Ulykke, og ved særlig krænket Selv- 
følelse Had). Fra denne Stamme udvikler sig nu, ved Forbindelse 
med Slægtsdriften og Livets Forhold: Elskov, ægteskabelig Kær- 
lighed, Moder- og Faderfølelse, Galanteri og Koketteri; ved Livet 

i det borgerlige Samfund ad én Vej den Gruppe af svagere eller 
stærkere Følelsesformer, der knytte sig til Kendskab, Bekendtskab 
og Kammeratskab, selskabelig Omgang og Deltagelse og de to 
stærke Følelser Venskab og Søskendekærlighed; ad en anden Vej 
Gruppen Taknemlighed, (ved Glæde over modtagen Velvilje), Agt- 
else (lige over for nyttige, gavnlige, socialt gode, men ikke særlig 
store Egenskaber), Beundring, en Forbindelse af Forundring og 
Kærlighed, der forholder sig til lignende Egenskaber som Agtelse 
men i mægtig, stor, ophøjet Form, og Ærefrygt (ved en For- 
bindelse af Forundring, Frygt, Højagtelse og Kærlighed). Ved 
Samfundets økonomiske, sociale og politiske Organisation ud- 
vikles der Følelser som Stammefølelse, Standsfølelse, Følelse for By 
og Provinds, Fædrelandskærlighed, og endelig ved Bidrag fra alle 
disse Sympati- og Kærlighedsstrømme den højeste Følelse, Menneske- 
hjærtet kan naa, den almindelige Menneskekærlighed. Ingen 
anden Følelse kan opvise en saa mægtig Udviklingsrække, og det for- 
staas af sig selv, at en saadan Følelse, støttet af særligt Anlæg i 
denne Retning, maa danne et mægtigt Tyngdepunkt i Sjælen. 

Det hænger blandt andet ogsaa sammen med hendes større 
Sympati, at en anden stor Gruppe af Følelse spiller en stor 
Rolle hos Kvinden, de æstetiske Følelser. Selv om Manden 
maaske kan have større æstetisk Dømmekraft, saa har Kvinden 
dog særlig været Centrum i, hvad vi kunne kalde Slægtens 
æstetiske Opdragelse. Hendes harmoniske Natur, den større eller 
mere umiddelbare Enhed af Fornuft og Drift, hendes mindre 
udadvendte Liv, og hendes større Sympati med Livets Ytringer, 
der er Sjælen i Kunsten og Poesien, har givet hende mere Smag, 
naar vi ved Smag forstaa den umiddelbart æstetiske Vurdere- 
ævne, Ævnen til at føle Værdiernes Verden i Formernes Verden og 
Formernes Verden som Værdiernes Udtryk, Finfølelsen for de 
æstetiske Elementer og deres harmoniske Samvirken (den kræver 
to Ting: den naturlige Følelse og dens Uddannelse ved Erfaringen). 
Medens Mændene ogsaa i deres farveløse Dragt vise sig mere 
abstrakte, har Kvinden et langt finere Blik for Livets Æstetik, og 
da dette hører med til hendes Følelses Ejendommelighed, saa er 
det hendes Ret og Pligt at benytte, hvad der kan gøre hendes 
Væsens Fremtoning elskværdigere, finere, lysere, men nogle ere 
ganske vist altfor pligtivrige, og mange gøre det kun daarligt 1 ). 



J ) Om Kvindens større naturlige Deltagelse, Godhjærtethed dg Medlidenhed 

Selve hendes herskende Temperament viser hen til denne æstetiske 
Finfølelse. Skøndt de fire Temperamenter naturligvis findes mere 
eller mindre udprægede hos Kvinder som hos Mænd, forhindrer 
dette ikke, at ét af Temperamenterne eller en vis Blanding kan 
være Grundtemperament for Kønnet som Køn (som for de for- 
skellige Livsaldre, Folk, Sygdomme). Medens Mandens fysiologiske 
Bygning og sociale Forhold viser hen til Udvælgelse af det aktiv 
koleriske Temperament, viser Kvindens Bygning, Livsforhold og 
Sympatiens Overvægt hen til Udvælgelse af det emotionelle eller 
emotionelt-sangvinske Temperament. Men dette emotionelle eller som 
Lotze kalder det det sentimentale Temperament (ellers kaldt det me- 
lankolske, hvilket er vildledende) har det Fortrin at fordybe sig i Fø- 
lelsen og »alle Iagttagelser og Forestillinger blive Udgangspunkt for 
en længe vedvarende Stemning, i hvilket Indtrykkets harmoniske 
eller disharmoniske Værd efternyes. Dette Temperament er den 
Basis, paa hvilken en stor Del af det ædleste Aandsliv beror. Da 
det særlig er anlagt for Opfattelsen af den Følelses værdi, der 
ligger i formelle Forhold, elsker det en efterdrømmende Gen- 
tagelse af alt rytmisk, alt æstetisk« 1 ). Dette Temperament er 
fortrinsvis kvindeligt. 

Af denne Sympatiens Overvægt i det kvindelige Følelseslivs 
Bygning lader adskillige andre Ting sig ogsaa forklare: 1. hendes 
Overvægt i Dyd. Sympatien forholder sig til Pligten, som An- 
skuelsen til Tanken, og den umiddelbare Sædeligheds naturlige 
Grundbasis, Sympatien, er Natur i hende 2 ). Man kan kort sige, 
at det sædelige Liv er bestemt ved fire Dimensioner, Sympati 
eller Hjærte, det almenes Omfang (Familje, Stat, Menneskeheden), 
Vurderingen af Lykkens forskellige Former (egoistiske eller 
sympatetiske, sanselige eller aandelige Glæder o. s. v.) og formel 



og hendes stærkere Følelse for alt, hvad der er skønt, zierligt og 
smykket, se ogsaa Kants Beobach tungen uber das Gefuhl des Schonen 
und Erhabenen. S. 29 og Anthropologi S. 232, hendes Sitteamkeit, 
Beredsatnkeit in Sprache und Minen, hvorved hun ved selve Mandens 
Højmodighed blev hans Behersker og førte ham, om ikke til Moralitet 
selv, saa dog til dens Klædebon, gesitUter Anstand. 
') Lotze: Medicinische Psychologi. S. 565. 

a ) Kvindens Dyd er en skøn Dyd. Hun undgaar det onde, ikke fordi det 
er Uret, men fordi det er hæsligt, og dydige Handlinger betyde ho« 
hende saadanne, der ere sædelig skønne. Kants Beobachtungen S. 32. 
Selv mange af hendes Svagheder ere skønne Fejl. ib. S. 33 ff. 

Viljesenergi. I Hjærte- og Lykkevurdering har Kvinden et 
umiddelbart Fortrin for Manden, medens Manden i Almindelig- 
hed har større Syn for det almene, og mere formel Viljesenergi 
i positiv Retning, medens Kvinden har Lidelsens Energi. 2. Hendes 
everordentlige Energi i Lidelsen, ogsaa for andre. Man maa 
erindre, at Sympatien er en lige saa bred som uinteresseret 
Følelse. 3. Hendes større Anlæg i Retning af religiøs Følelse, ti 
Religionens inderste Kærne er Følelse af Afhængighed, Hengiven- 
hed og Kærlighed. 4. Hendes større Harmoni, Ligevægt, For- 
bindelse af det aandelige og det sanselige, fordi denne hendes 
naturlige Sympati er et saa afgørende Midtpunkt i hendes Liv; 
hun er sjælden uden Midtpunkt, og er hun det, er hun farlig 
stillet. 5. Hendes Opfattelse af Eros som Livets største Følelse 
(denne Religion har alle Kvinder), hvad der har sin naturlige 
Grund i, at Kvinden fysiologisk er langt dybere anlagt paa 
Slægtsdriften end Manden, og Elskovs- og Moderfølelsen ved selve 
hendes fysiologiske Bygning er hendes stærkeste og bredeste Følelse. 
Af hendes bredere og intensivere erotiske Følelse i Forbindelse 
med hendes større Skamfølelse maa ogsaa den ejendommelige 
Ekkehard-Følelse forklares, den særegne Frygt, Angst og Knibsk- 
hed, der lader det lidende Hjærte i Kærlighedssager saa at sige 
kæle for Lidelsen og indeslutte sine herligste Følelser i sig, af 
Frygt, af Skam, af Inderlighed 1 ). 6. Og fremfor alt maa det, 
naar en Følelse som Sympatien, der særlig er kaldt Hjærte, har 
en saadan Overvægt hos Kvinden, og naar hun i det hele er 
mindre selvisk og har mindre stærke Drifter, kunne fastslaas, at 
Hjærtesiden, Følelseslivet i det hele er mere fremtrædende hos 
Kvinden, og da Følelse er Følelsesbevægelse, vil hun i det hele 
have en egen Trang til Sindsbevægelse, og Følelser som Nyhed, 
Forandring, Forundring ville være særlig yndede af hende. (Nys- 
gerrighed, Lyst til Forandring, Moden, Længsel efter det vid- 
underlige) 

Hvis man nu ikke havde den besynderlige Idé, at Forstand 
var det højeste i Verden, og hvis man ikke i saa høj Grad i 
Konkurrencens Tid overvurderede »det at gøre sin Lykke« i Mod- 
sætning til den Livets store Kunst »at nyde sin Lykke«, vilde 
man indrømme, at Kvinden ved denne Grundegenskab at have 



! ) Smlgn. J. V. Scheffel: Ekkehard. Eine Geschichte aus dem zehnten 
Jahrh. 5te Aufl. 1874. 

mere Sympati, stilledes tilvisse lige saa højt, som naar man til- 
lægger Manden større Forstandskræfter; at der ved disse Egen- 
skaber strømmer et saadant Fond af Inderlighed, af store 
uskatterlige Livsgoder ind i Livet, at det uden dette vilde være 
plat og øde, og det er forstaaeligt, at alle Kulturfolk ere 
gaaede frem til Familjelivet i Monogamiets Form som Grund- 
betingelse for Udnyttelse af dette Fond. Enhver vil ogsaa for- 
staa, hvorledes der heri ligger et Supplement til Mandens Karakter, 
der ikke kan skattes højt nok, og en saadan Grundbetingelse for 
ægte Dannelse, at den uden Kvinderne ikke vilde eksistere, for 
ikke at tale om den politiske Betydning, den Betydning for 
Samfundets Dannelse, der ligger i Moderkærligheden, og den 
sociale Betydning, som Kvinden har haft som den store Inspirator 
af Poesi og Kunst. Men ganske vist: skal der være Tale om 
Kamp mellem Kønnene, saa er sikkert nok Forstand i Forbindelse 
med en kraftig Egoisme stærkere Vaaben end Sympati og Taarer, 
men Kønnene ere nu en Gang ikke beregnede paa Kamp. 
Imidlertid erindre vi, at dette med Forstandsævnerne endnu ikke 
var afgjort. Vi maa først se paa Ævnernes Vekselspil. 

Ævnernes Vekselspil. Vi have fundet det sandsynligt, 
at Kvinden særlig udmærker sig ved Forestillings - Intelligens, 
personlig-praktisk Dømmekraft og rigere Følelsesliv. Betydningen 
af Ævnernes Vekselspil vil allerede ses af de Spørgsmaal, der her 
kunne rejse sig. Er Kvindens rigere og mere anskuelige- 
konkrete Forestillingsliv én af Grundene til, at hun har mere 
Følelse? Det er muligt, da Forestillingen vækker stærkere Følelses- 
toner i samme Grad, som den er livlig, anskuelig og konkret, 
medens de abstrakte Forestillinger og Forestillingsforhold altid ere 
ledsagede af blegere Følelsestoner. Eller bevarer Kvinden ogsaa et 
friskere Forestillingsliv, fordi hun mere er Følelsesmenneske? 
Eller finde begge Forhold Sted? Har hun mindre Forstands- 
intelligens paa Grund af Kvalitetsvalg og Opdragelse, eller har 
hun mindre Tilbøjelighed for logisk Intelligens, fordi hun har 
mere Følelse, altsaa paa Grund af den Modsætning mellem logisk 
Intelligens og Objektivitet paa den ene Side og Følelse og 
Subjektivitet paa den anden Side, som faktisk eksisterer? Jeg 
tror, at Løsningen vil findes i den sidste Retning. 

Hvad vi have anført med Hensyn til Erkendelsesævnerne 
synes mindre at sige noget om Kvindens intellektuelle Ævner end 
om hendes Aands Retning. Man maa erindre, det er Selvet, der 




Mand og Kvinde. 



705 



erkender 1 ) og Fordelingen, Vekselspillet af Ævnerne faar den 
største Betydning for Erkendelsen. Og er det nu saa, at den 
fysiologiske og sociologiske Udvikling har medført, at Følelseslivet 
er mere udviklet hos Kvinden, saa maa dette faa den største 
Indflydelse paa Tankelivet, særlig gennem den Ret- 
ning, i hvilken Tanken kommer til at udfolde sin 
Energi. Man vil da forstaa hendes mindre Modtagelighed for 
det abstrakte og hendes Interesse for det konkrete, anskuelige og 
nærliggende, hendes Skarpsindighed og intuitive Tankehurtighed, 
hvor hendes Følelse gaar sammen med hendes Fantasi og Tanke. 
Værdien af videnskabelig Tænkning læres kun ved at tænke 
videnskabelig. Nu er Øvelse i almen Tænkning og Diskussion om 
almene Principer af den mest afgørende Indflydelse paa Tanke- 
intelligensens Udvikling, men gaar Kvindens Intelligens 
efter hendes Aands Tilbøjelighed i det hele og store 
ikke i denne Retning, frembringes intet stort. Hvad 
en Kvinde da vanskelig naar til, fordi hun ikke kan vinde 
Følelsens Respekt derfor, er Respekt for Tanken, det almene, 
Loven. Hvor Følelsen er, der vil Interessen være, hvor Hjærtet 
er, der vil og hendes Liggendefæ være. Lad en Kvinde end have 
eminente Ævner i Retning af Matematik, har hun ingen Interesse 
derfor eller mindre, fordi andet lægger endnu større Beslag paa 
Interessen, bliver hun ingen stor Matematiker. Jeg har af 
Matematiklærere hørt, at Kvinder, der komme ind i Matematiken, 
og særlig Geometrien, vise gennemsnitlig lige saa megen Begav- 
else derfor som Mænd, og jeg vilde betragte det som heldigt, om 
navnlig Geometrien, der paa én Gang er saa abstrakt og saa 
anskuelig, og af den sidste Grund let faar Kvinderne i Tale, 
maatte blive et vigtigt kvindeligt Undervisningsfag (jeg tror, der 
kunde ventes meget deraf for Udvikling af den kvindelige In- 
telligens), men jeg venter kun yderst sjælden en stor kvindelig 
Matematiker. Interessen og Opmærksomheden er et Følelses- og 
Viljesfænomen, og den, der har den større Følelse, har den 
Energi og Udholdenhed, der skaber det store og Geniet, men 
denne Følelse faar Kvinden vanskelig for det abstrakte. 

Jeg kan derfor væsenlig være enig med Herman Lotze: 
Jeg tror ikke, siger han, at Kønnenes intellektuelle Ævner adskille 
sig paa anden Maade end ved den Følelsesinteressernes Ejen- 



J ) Se min Bog: Erkendelsens Problem. 1875. S. XVIII fl. 

dommelighed, der foretegner dem deres Retning. Der turde næppe 
gives noget, som en kvindelig Intelligens ikke kunde indse, men 
særdeles meget, for hvilket Kvinden aldrig lærer at interessere sig. 
Mandens Erkendelse og Vilje er rettet paa det almene, Kvindens 
paa Helheden, Gruppen, det særskilte og enkelte. Det er mandlig 
Filosofi at leddele de skønne enkelte Fænomener og udgrunde, af 
hvilke almindelige Betingelser de med Nødvendighed ere frem- 
gaaede, det er kvindelig Metode at hade Analysen og nyde og 
beundre det tilblevne Hele i dets umiddelbare Værd og Skønhed. 
Mandlige Opfindelser ere alle Mekanismer, mandlig er den Glæde 
middelbart at frembringe Virkninger ved almindelige Kræfter 
efter almindelige Love. Kvindelig er den egne Haandpaalæggelse, 
Fordringen paa endnu fremdeles at medfornemme Følelsens virk- 
somme Varme i dens umiddelbare Overgang i Produktet. En 
mandlig Tanke er den dybe Overbevisning, at alt det største og 
skønneste i Verden har sine mekaniske Betingelser og at ingen 
for tidlig moden, denne ubøjelige Virkeliggørelse foregreben 
Følelse har Bestaaen og Sikkerhed. Ud fra denne Sandhed gik 
enhver organisatorisk Ordning i Livet; denne hviler overalt paa 
Retfærdighedens Princip, paa den Tro, at først de almindelige, 
overalt gyldige Betingelser for Sandheden maa ske Fyldest, inden 
der kan være Tale om et Resultat, der i det enkelte Tilfælde er 
ønskeligt. Kvindens rigtige og til Livets Lykke ikke mindre 
nødvendige Tro er, at intet alment, ingen Form nogensinde har 
et selvstændigt ubetinget Værd, der kun tilkommer det levende, 
til hvis Begrundelse begge føre; — ud fra denne Tanke flød al 
Forsoning og Skønhed i Livet, ti den hviler overalt paa Billig- 
hedens Grundsætning, efter hvilken vi føle den Forpligtelse at 
mildne Retfærdigbedens Haardhed ved fri Kærlighed og Godhed. 
Jeg turde endelig vove den Paastand, at Sandheden for det 
kvindelige Gemyt overhovedet har en anden Mening end for den 
mandlige Aand, For Kvinden er alt det sandt, der er retfærdig- 
gjort ved den fornuftige Betydning, ved hvilken det føjer sig ind 
i den øvrige Verdens og dens Forholds Hele; det kommer mindre 
an paa, om det tillige er virkeligt. Kvinderne ere derfor tilbøjelige 
vel ikke til Løgnen, men til Skinnet, og de gaa ikke nærmere 
i Rette med, hvad der udfører den af Skinnet forlangle Tjæneste 1 ), 



>) H. Lotze: Mikrokosmos I. 383—84 og 387. 

hvilket — ved Reaktion — ikke udelukker en ganske ejendommelig 
Sandhedsrigorisme hos enkelte Kvinder. 

Manden ledes socialt af Statens, Lovens og Pligtens Aand 
og er nærmest Organet for den sociale Tanke, Kvinden nærmest 
af Familjens og Billighedens Aand og er naturlig skikket til at 
være Organ for den sociale Følelse (for Billighed, Kærlighed, 
kærlig-humanitær Gerning). I moralsk Henseende kommer hun 
derved i et mærkeligt dobbelt Forhold til Manden; hun vil baade 
kunne hæve og lamme ham. Faar hun Blik for det større 
almene vil hun kunne være en begejstret Forkæmperske for 
Ideen. Men da hun oftest bestemmes ved Familjeaanden , og 
denne Tilbøjelighed sjælden modvirkes ved Opdragelse, ved at 
hendes Forestilling om det almene udvikles, vil hun igen 
i stærk Familjeegoisme , der hos hende er Kærlighed, kunne 
hæmme ham, og ikke saa sjældent retfærdiggøre S. Kierkegaards 
Ord, at Kvindens Forhold til Ideen (især naar det ikke er Sym- 
patiens eller æstetiske Ideer) er »Madammen«, »Mutter«. Det 
største i Verden har ofte haft sin bedste Støtte hos Kvinden, 
det mellemstore, den jævne Borgers herlige Pligt -Dyder, er ofte 
hæmmet af hende. 

Som Tilbageblik kunne vi altsaa med Hensyn til den 
kvindelige Intelligens slutte: selv om Kvinden maaske har de 
samme logisk-intellektuelle Ævner, har hun efter sin Natur mindre 
Interesse for det logiske, og da videnskabelig Tænkning kræver 
stor Udholdenhed og Energi, og dette kun kan finde Sted, hvor 
Følelsen er, saa vil hun her i det hele næppe med Held kunne 
konkurrere med Manden. (Undtagelser ville naturligvis gives). 
Ogsaa Mandens større positive Energi kommer ham her til Gode. 
»Naar nu to Mænd, eller en Mand og en Kvinde, komme til at 
kappes, og de have enhver eneste aandelig Egenskab lige fuldt 
udviklede, kun at den ene har større Energi, Udholdenhed og 
Mod end den anden, saa vil denne ene i Almindelighed blive den 
mest fremragende, og i hvad det saa er, Kampen drejer sig om, 
vinde Sejr« 1 ). Kvindens store negative Energi, Energi i Lidelsen 
er, hvor hendes Følelse er. Ogsaa Stuart Mill indrømmer, at de 
Ting, i hvilke Mænd mest overgaa Kvinder ere de, som udfordre 
den kraftigste Fastholden ved og Udhamren af en enkelt Idé, 



') Darwin, ib. S. 323. 

medens Kvinderne gøre det bedst, som skal udføres hurtig« 1 ). 
Men at sætte sit Liv ind paa en saadan Idé, hvis Betydning 
maaske først Fremtiden vil fatte, vil forekomme Kvinden over- 
ordentlig resultatløst 8 ). Kvinden vil altsaa have mindre Blik for 
Nødvendighed, Almindelighed og Analyse: at opløse det konkrete 
i en Verden af Abstraktioner, der ere ledsagede af svagere 
Følelsestoner, ligger ikke ret for hende. Hun elsker de stærkere 



*) Mill: Kvindens Underkuelse. S. 121. 

*) Det har interesseret mig, at en aabenbart rigt begavet og tænksom 
Kvinde, Frøken Dr. Susanna Rubinstein i sin elegant skrevne Essay: 
Zur Psychologi der Geschlechter (i Psychologisch - æsthetische Essays. 
2te Folge 1884) i det hele er naaet til den samme Anskuelse, som jeg 
første Gang for nogle Aar siden udviklede i Kvindelig Læseforening, 
medens hun ikke har søgt ind til den fysiologiske, emotionelle og 
sociologiske Begrundelse. Med Hensyn til Forholdet til Tanken frem- 
hæver hun ogsaa Kvindens Afsmag for det almene og for Logik, der 
synes hende kold og kedelig: Kvinden foretager sig intet, naar Maalet 
for hendes Stræben ikke forud anskuelig fortætter sig, og Impulsen til 
hendes slore Offerberedthed udgaar ikke fra Tankens overbevisende 
Magt, men fra en dunkel, varmt tvingende Følelsestrang, og er altid 
rettet paa Enkeltindividet (dette for stærkt sagt). Manden er en bedre 
Verdenskender og en mere erfaren Dommer over det menneskelige 
Samfunds Tilstande og Drivkræfter, Kvinden er en finere Menneske- 
iagttager. Med Hensyn til Kvindens Forhold til Sandheden udtaler hun 
sig paa en lignende Maade som Lotze, og til Lotzes Bemærkning om 
Mandens større Forhold til Retfærdigheden, mener jeg ogsaa at burde 
henføre Fr. Rubinsteins fine Bemærkning om, at Manden viser større 
Punktlighed („Kvinden forstaar bedre at holde Hus med Rummet end 
med Tiden 14 ) og at Mændene gensidig holde og tro deres Ord bedre 
end Kvinderne indbyrdes. Mænd give deres Ord og Løfter kort og 
simpelt og ere rolige med Hensyn til deres Overholdelse. „Med 
Kvinder løber det næsten aldrig af uden at de gentagne Gange ind- 
skærpe deres Ord og Løfter, ved enhver Gentagelse føje et nyt Codicill 
til deres Bekræftelse og saa gaa de bort fra hinanden med en stille 
Tvivl." Jeg har hos Fr. Rubinstein savnet et Ord om det kvindelige 
Venskab, skøndt Schopenhauers Oid: „Mellem Mænd er der af Naturen 
kun Ligegyldighed, mellem Kvinder Fjendskab*. „Schon beim Begegnen 
auf der Strasse sehen sie einander an wie Guelfen und Ghibellinen* 
ere udfordrende nok. Men jeg antager, at det bl. a. hænger sammen 
med den gensidige mindre Tillid, al Kvindernes Venskab indbyrdes 
vistnok ofte er af en temmelig skrøbelig Natur, kommer som et Lune og 
gaa som et Lune, og i Almindelighed ikke taaler Sammenligning med 
Mændenes. 

Følelsesbølger, der ledsage den konkrete Forestilling: Lovmæssig- 
hed, Nødvendighed, gennemført abstrakt Konsekvens synes hende 
kold. Hendes Grunde ere ofte gode, men de ere Livsgrunde, 
Følelsesgrunde, der ikke videre analyseres. »Min Grunde, siger 
Lucetta i De to Herrer i Verona (Lembkes Oversættelse S. 191) »er 
kun den, som Kvinder gærne har: jeg finder det, fordi jeg finder 
det«. Den dybe Personen gennemtrængende Agtelse og Respekt, 
som Almindelighed og Nødvendighed i Afledelsen gærne afnøder 
Manden, og i hvilken han finder noget af den stoiske Hviles 
strænge Lykke, ligger hende fjærnere, og kun i den ophøjede 
mere personlige Form af urokkelig Karakterfasthed og Mod hos 
Manden kan hun nyde den og støtte sit Hoved til den som til et 
ubegribeligt mægtigt, stort. »Det smukke Køn«, siger Kant, »har 
lige saa vel Forstand som det mandlige, men det er skøn For- 
stand; vor skal være dyb Forstand.! »Den skønne Forstand 
vælger til Genstand alt, hvad der er nær beslægtet med de finere 
Følelser, og overlader abstrakte Spekulationer og Kundskaber til 
den flittige, grundige og dybe Forstand«. »Indholdet af den 
store Videnskab er for Kvinden snarere Mennesket og blandt 
Menneskene Manden. »Ihre Weltweisheit ist nicht Vernuftlen, 
sondern Empfinden« l ). 

Kvinden overgaar derimod i Almindelighed Manden i per- 
sonlig - praktisk Dømmekraft og Forestillingsintelligens , i Fore- 
stillingens Liv, Hurtighed og Anskuelighed. I begge disse Former 
støttes hun af sit rigere Følelsesliv. Den livligere konkrete Fore- 
stilling trænger til Udladning, trænger til at udtale sig, lever et 
udadvendt Liv, medens den abstrakte vender sig indad. Derfor 
taler Kvinden gærne. »Ved du ikke, at jeg er en Kvinde«, siger 
Rosalinde i »Som man behager« (Lembkes Oversættelse S. 240) 
»naar jeg tænker, maa jeg tale«. »Manden«, siger Kant skæmt- 
ende, »elsker Husfreden«, »hun skyr ikke den huslige Krig, som 
hun fører med Tungen, og til hvilket Kald Naturen gav hende 
Snaksomhed og en affektfuld Veltalenhed, der afvæbner Manden« *). 
Og den samme Rosalinde siger: »I træffe hende aldrig uden Svar, 
med mindre i træffe hende uden Tunge«. (Lembke S. 269). 



') Kant: Beobachtungen uber das Gefiihl des Schønen und Erhabenen. 

Kirchmanns Udgave S. 30—31. 
*) Kant: Anthropologi. Kirchmanns Udgave S. 229. 

Hendes svage eller stærke Sider her ere altsaa en Følge af en 
Dyd ved hendes Forestillingsliv. Hun fortæller gærne, og hun 
fortæller godt; hun er mere oplagt og skikket til at fortælle for 
Børn end Manden, og det er forstaaeligt, at hun, hvor hendes 
instinktive Menneskevurdering kommer hende til Gode, som i 
Novellen og Romanen, har gjort betydelig Virkning. Ved høj 
Dannelse, udviklet Menneskekundskab, lang Livserfaring og sit 
æstetiske og sædelige Naturel, vil hun tillige have Chance 
for at staa højt i, hvad vi ovenfor have betegnet som Fornufts- 
intelligens. 

Den psykologiske Redegørelse for Kvindens Ævner stemmer 
med, hvad hun foreløbig i sin Stræben efter nye Erhvervsgrene 
er slaaet særlig igennem med. Baade hendes Intelligenses Natur 
og hendes Følelsesretning maatte gøre hende særlig skikket som 
Lærerinde, og hun har her stillet en fortrinlig Kraft til Folke- 
skolens Raadighed; over hendes Ævne som Diakonisse og Syge- 
plejerske er Rosen almindelig, og ogsaa som Læge, hvor hun 
ligeledes har med det menneskelige og konkrete at gøre, vil hun 
kunne være Samfundet til Nytte. I det finere Kunsthaandværk 
vil hendes Smag og Fingerfærdighed komme hende til Gode, og 
i de forskellige Pengeinstituter og Handelserhverv vil hendes 
sædelige Dyder bane hende Vejen. 

Vi ere imidlertid endnu ikke til Ende med vor Under- 
søgelse. Vor Udvikling og Deduktion er særlig støttet paa svage 
empiriske Induktioner, og lige overfor saadaxme maa Videnskaben 
se sig om efter andre Veje til Verifikation. En saadan vil det 
sociologiske Synspunkt til Dels give os. Enhver moderne Tænker 
vil indrømme Livsforholdenes Indflydelse paa Karakterens Dannelse, 
Kampen for Tilværelsens, Tilpasningens og Nedarvningens Be- 
tydning, og fører vor Overvejelse os her til lignende Resultater 
som den fysiologiske og psykologiske Betragtning, vil Ræ- 
sonnementet aabenbart i høj Grad vinde i videnskabelig Sikker- 
hed. Der er desto større Grund til at se sig om efter en saadan 
Verifikation som Kvinden, uagtet Kvinderne ere mere éns, dog i 
det hele er vanskeligere at l'orstaa end Mænd. »1 alle Maskinen, 
siger Kant, »ved hvilke der skal udrettes lige saa meget med 
ringe Kraft som i andre med større, maa der være lagt Kunst 
Man kan derfor paa Forhaand antage, at Naturens Omsorg har 
nedlagt mere Kunst i den kvindelige Dels Organisation end i den 

mandlige, fordi den udstyrede Manden med større Kraftt. 1 ) Og 
Kvinden er sikkert en overordentlig fint sammensat Maskine. 



Iblandt de Magter, som have formet Samfundene og Menne- 
skene, er Kampen for Tilværelsen og det deraf følgende Kvalitets- 
valg og Nedarvningen nogle af de vigtigste. Kampen for Tilværelsen 
medfører, at den, der skal bestaa i Kampen, særlig maa udvikle og 
tilpasse de Ævner, der gør ham stærkest i Forholdenes Kamp. 
Den betyder Udvælgelsen af det forholdsvist stærkeste, dygtigste, 
mest til Forholdene tilpassede, og Nedarvningen overleverer Til- 
pasningens Resultater fra Slægt til Slægt. Denne Udvælgelse har 
selvfølgelig været forskellig for Kønnene, som Kampen har været 
forskellig efter Forholdenes Forskel. 

Det sociologiske Synspunkt knytter sig til det fysiologiske. 
Hvorledes Forholdene med Hensyn til ægteskabelig Forbindelse 
har været i Horden er vanskelig at sige, da betydelige Forskere 
her staa imod hverandre. Maaske har Kvinden oprindelig tilhørt 
Horden ; i ethvert Tilfælde har Forholdene været meget løse. Senere 
har hun tilhørt en enkelt Mand ofte sammen med andre Kvinder 
(Polygami) og endelig en enkelt Mand (Monogami)*). Men hun 
var altid Moder. Den instinktmæssige Følelse for Afkommet, en 
naturlig Følelsens Medgift, der hos hende er stærkere end hos 
Manden, er ved Udvælgelse bleven større og større. I Stammernes 
oprindelige Kamp maatte de Stammer, hvis Mødre havde mest 
Moderkærlighed og det hurtigste Blik for Børnenes Tarv, have den 
største Chance for at bestaa i Kampen, og denne Sympati har i 
det hele udvidet Sympatien. 

Under Polygamiet, hvor hun fuldstændig var i sin raa og 
kraftige Mands Haand, og hvor hun kun kunde vente ikke blot 
sit Livs Behagelighed men selv sit Liv af hans Naade, har det 
været hendes Livs Hovedinteresse at vinde denne Naade og om 
mulig blive foretrukken Hustru. Følelse i Retning af den ømme 



') Kant: Anthropologie S. 228. 

2 ) Se min Sociologi, Kapitlet om Familjet'orholdenes Udvikling S. 276 ff. 
Jeg kan ogsaa henvise til en kyndig Anmældelse af Dr. G. Brandes's 
Forord til den nye Udgave af Mills Bog af Dr. Starene i Krimien oy 
Samfundet Nr. 5. 1886. 

og lydige Hengivenhed sammen med det hurtige Blik for Mandens 
Sindsbeskaffenhed, hans Følelser og vekslende Luner og hvorledes 
han skulde tages, har det været hende en nødvendig Opgave at 
udvikle. Ømhed og lydig Hengivenhed, Hengivelse i den umiddel- 
bare Sympati, det hurtige Blik for det personlige og nærliggende 
og om nødvendig List, ere naturlige Følger af Livsforholdenes 
Indflydelse paa Karakteren. 

Under Monogamiet har det været hendes Livs Interesse at 
gøre Hjemmet hyggeligt ved moderlig og hustruelig Omsorg, Hen- 
givenhed og Ømhed, ved Udvikling af de æstetiske og sympatetiske 
Følelser, For saa vidt hun har haft noget Valg, har hun i 
forholdsvis vilde Tider maattet foretrække de Mænd, der bedst 
kunde forsvare og ernære hende og Børnene, de modigste, strid- 
bareste eller klogeste og i det hele de Mænd, der mest satte Pris 
paa de særlig kvindelige Dyder. Kvinden, siger Mill, har: 1 for- 
mildet Sæderne og 2, ansporet de Egenskaber hos Manden, det 
var hende nødvendigt at finde hos sin Beskytter: Mod og krigerisk 
Dygtighed 1 ). Alt er gaaet i Retning af de ego-altruistiske og 
sympatetiske Følelsers Udvikling, og i Retning af den hurtige 
Fatteævne for Øjeblikkets Krav, det fine Blik for Karakteren og 
for Følelsernes Vekslen hos Omgivelserne. Hvad hun skulde sætte 
igennem, maatte hun, temmelig retsløs som hun var, sætte igennem 
ved sine Dyder eller ved List. Hun har ofte maattet sætte List 
mod Vold og har derved fra Slægt til Slægt udviklet et vist Anlæg 
til Dobbelthed og Forstillelse og sluttelig opnaaet Mesterskab deri. 
Mandevid er vel behende, men Kvindelist er uden Ende. Denne 
List er da at betragte som et Træk i hendes Natur, der udøves 
instinktmæssig og uskyldig, uden at hun er sig det bevidst som 
List. Og dermed og med hendes Sympati hænger det sammen, 
som Kant fint udtrykker det, at hun i Ægteskabet let opnaar at 
herske, medens Manden skal regere. »Kvinden skal herske, og 
Manden regere. Ti Tilbøjeligheden (Kærligheden) hersker, For- 
standen regerer, t 2 ) 

Nedarvningens Love medføre nu, at disse Udvælgelses- 
resultater, hvorved Tilpasningen til Livets Forhold er naaet, over- 
leveres fra Slægt til Slægt og ophobes mere og mere ved vedbliv- 
ende Tilpasning og Overførelse. Vaner, udviklede Kræfter og 



') Mill. S. 155. 

J ) Anthropologi. S. 236. 

Tilbøjeligheder organiseres i Individet, o: danne sig en tilsvarende 
Nervestruktur, og denne nedarves lige saa let som et normalt 
Anlæg, og desto stærkere, jo hyppigere Modifikationerne har 
været, jo ældre Vanerne ere, (o: jo mere de støttes gennem ydre 
Nedarving, ved fortsatte Livsforhold og Opdragelse) og jo mindre 
de af det ene Køn modarbejdes hos det andet. Hvad der har 
kostet Moderen Kamp og Taarer bliver lettere for Datteren. Det 
i Livets Kamp og Forhold opnaaede bliver senere Natur, medfødt 
Natur hos hende. Hvad der er tilblevet i Slægten bliver medfødt 
i Individet. 

Vi staa imidlertid her ved et vanskeligt Spørgsmaal. Vi 
skulle ikke opholde os ved det mulige Spørgsmaal om ét af 
Kønnenes Overvægt i Nedarvingen, hel eller delvis: Sperma tister 
lægge Overvægten paa Faderen, Ovister paa Moderen; andre 
mene, at Kvinden særlig nedarver sit Muskelsystem, Manden sit 
Nervesystem. Schopenhauer mener, at Barnet arver Intelligensen 
fra Moderen, Viljen fra Faderen ; men alt dette er temmelig grund- 
løse Gisninger. Vigtig er imidlertid her Spørgsmaalet om Ned- 
arvingens Kømbegrænsning. »Medens nogle Modifikationer nedarves 
ligelig til begge Køn, forplantes andre kun (skal være nærmest) 
fra Fader til Søn, og fra Moder til Datter. Denne Kønsbundethed 
af visse Modifikationer muliggør Befæstelsen af de sekundære 
Kønskarakterer, o: saadanne legemlige og sjælelige Egenskaber, 
der ere ejendommelige for det ene Køn uden at staa i Forbindelse 
med Reproduktionsorganerne, f. Eks. Hannernes Farve og Stemme, 
deres Styrke og Stridbarhed, deres spesielle Vaaben og Gribe- 
redskaber o. s. v. og Hunnernes moderlige Instinkter.« 1 ). 

Det er almindelig anerkendt, at den almindelige Lov, der kan 
rumme alle Kendsgerninger, er Faderens og Moderens ligelige og 
universelle Virkning. Men da den fuldstændige Blanding, et nyt 
kemisk Produkt, vilde forudsætte den fuldstændige lige Kraft paa 
alle fysiske og psykiske Omraader hos begge Køn, finder den 
sjælden Sted; ved Siden af Blanding finder Udvælgelse af et af 
Kønnenes Egenskaber Sted, og den almindelige Lov maa suppleres 
med en anden : visse Modifikationers Tilbøjelighed til Kønsbundet- 
hed. Skøndt Sagen er dunkel, mener Darwin dog at kunne hævde 
som Hovedregel: 1) at Varieringer, som først fremkomme hos et 



å ) Se Gjellerup: Arvelighed og Moral 1881. S. 63—64 og Kilden: hele 
Darwin: Menneskets Afstamning. 

Tilskueren. 1887. 4-8 

af Kønnene paa et senere Stadium af Individets Liv, have Tendens 
til kun at fremkomme hos dette Køn, medens 2) Varieringer, der 
fremkomme paa et tidligt Stadium, have Tendens til at udvikles 
hos begge Køn, af hvilke Regler den første synes at være af 
almindeligere Gyldighed. Det er sandsynligt, at den første Regel 
staar i Forbindelse med Loven for Nedarvelse af de tilsvarende 
Perioder, den stærke Tendens, som navnlig Sindssygdomme vise, 
hos den nedarvede Modifikation til at udvikle sig i samme Alder, 
i hvilken den fra først af erhvervedes (eller lidt tidligere) 1 ). Men 
samtidig maa det erindres, at Loven kun udtrykker en Tendens, 
at den maaske fungerer under en vis Brydning med Hovedloven, 
Faderens og Moderens ligelige Virkning, at Menneskets sekun- 
dære Karaktermærker alle ere i høj Grad variable 8 ) at latente 
sekundære Kønskarakterer altid findes hos det modsatte Køn og 
altsaa ogsaa af og til kunne slaa ud i lys Lue, og at det beror 
paa ydre og kombinerede Betingelser, om det overleverede kommer 
til Udvikling. 

Brydninger mellem de to Love komme ogsaa til Syne hos 
Darwin. Skarp Iagttagelse, Forstand, Opfindsomhed og (produktiv) 
Indbildningskraft »ville i Livet stadig være blevne prøvede og 
udvalgte hos voksne Mænd; de ville fremdeles være blevne styrkede 
ved Brugen i denne Livsperiode og følgelig have Tendens til at 
nedarves til det mandlige Køn i samme Alder« 8 ). »Saaledes er 
Manden endelig bleven Kvinden overlegen« (der maa tilføjes i 
disse intellektuelle Egenskaber. Kvalitetsvalget og Nedarvingen 
har følgelig ogsaa gjort Kvinden overlegen i andre intellektuelle 
Egenskaber og i Sympati. Det er ogsaa bekendt nok, at den 
særegne kvindelige Inderlighed og Sympati særlig kommer frem 
hos den voksne Kvinde, fordi den er erhvervet af Moderen 



1 ) Gjellerup ib. S. 63 og S. 155. 

2 ) Darwin, ib. S. 315-316. 

J ) Det maa her mærkes som overordentligt interessant, at af den Mængde 
Videnskabsmænd, som Galton har henvendt sig til med sit Spørgsmaal om, 
hvem de særlig mente at skylde deres Ævner, Faderen eller Moderen, 
har over det tredobbelte Antal opgivet, at de havde deres Anlæg o. s. v. 
fra deres Fader, sammenlignet med dem, der mente at skylde Moderens 
Indflydelse deres videnskabelige Sans. Ganske anderledes forholder det 
sig med Forfattere, Musikere, Statsmænd og navnlig Gejstlige: paa dem 
har Moderens Indflydelse været tredobbelt stærk. 

i denne Alder. Drengebørn og Pigebørn ere mere ens; lære derfor 
heller ikke saa meget af hverandre.) »Det er i Sandhed heldigt, 
tilføjer Darwin, at Loven om ligelig Nedarving af Karakterer til 
begge Køn har været saa almindelig hele Pattedyrklassen igennem ; 
ellers er det rimeligt, at Manden vilde være bleven Kvinden lige 
saa overlegen i Begavelse (o: Forstandsbegavelse) som Paafugle- 
hanen er Paafuglehønen overlegen i FarvepragU *). Den alminde- 
lige Lov har altsaa noget modvirket den særliges Virkning, og 
Nedarvingen i det hele ogsaa hjulpet Kvinden med Hensyn til 
Forstandsintelligens, om end ikke saa meget som Manden. Hvis 
Mænd fødtes af Mænd og Kvinder af Kvinder vilde Kløften 
blive uhyre. 

Der aabner sig her en Udsigt til nogen Forandring i 
Kønnenes Karakter ved forandrede Livsforhold. Hvis Kvinderne 
f. Eks. i en senere Alder i udstrakt Maal fik en betydelig intellektuel 
Udvikling, og disse Kvinder bleve gifte, saa vilde der ogsaa være 
en Tendens til, at de saaledes i en senere Alder erhvervede Ævner 
særlig nedarvedes paa det kvindelige Afkom. Men vil man ikke 
for meget sé bort fra Følelseslivets Betydning for Erkendelsens 
Retning, som jeg har udviklet den, og ikke ydermere med Strindberg 
antage, at disse Kvinder tillige særlig skulle lægge an paa at 
blive gifte med svage, dumme og lidet intellektuelt udviklede Mænd, 
(et Eksperiment, der dog maaske ikke var saa behageligt, farligt for 
Afkommet og som desuden, for at øve en kendelig Virkning, skulde 
være almindeligt) saa maa man dog ikke vente for meget af en saadan 
Omformning, der desuden vilde kræve Tid og vel ogsaa strande paa 
den Vanskelighed, at hvad man gør mod Naturen, gør man ikke godt. 

Vi have atter godt af at høre den store og besindige Forskers 
Ord: »Man maa vel huske paa, at den Tendens, der er hos 
Karakterer, som ere erhvervede sent af et af Kønnene, til at blive 
nedarvede til det samme Køn i den samme Alder, og at den 
Tendens, der er hos Karakterer, der ere erhvervede tidligt, til at 
blive nedarvede hos begge Køn, ere Regler, der omendskøndt de 
ere almindelige, dog ikke altid holde Stik. Dersom de altid holdt 
Stik, kunde vi (men her gaar jeg egentlig udenfor mine Grænser) 
slutte os til, at de arvelige Virkninger af Drenges og Pigers Op- 
dragelse vilde blive nedarvede ligelig til begge Køn, saa at den 
Ulighed, der nu er mellem Kønnenes Aandsævner ikke kunde 



') Darwin, ib. S. 324. 

udslettes ved en lignende tidlig Opdragelsec, (de ved ensartet 
Opdragelse i tidlig Alder vundne Kvaliteter vilde nedarves paa 
begge Køn, men den oprindelige Forskel dog blive staaende); 
ikke heller kan den være foraarsaget ved, at de tidlig ere blevne 
opdragne forskelligt (ti begge Arter af Kvaliteter vilde jo blive 
nedarvede paa begge Køn). »For at Kvinden skulde naa det samme 
Standpunkt som Manden, skulde hun, naar hun næsten var voksen, 
forøges i Energi og Udholdenhed og øve sin Forstand og Indbildnings- 
kraft saa stærkt som muligt, og da vilde hun rimeligvis nedarve 
disse Egenskaber til sine voksne Døtre. Den hele Mængde af 
Kvinder kunde imidlertid ikke løftes paa denne Maade, medmindre 
mange Generationer igennem de Kvinder, som udmærkede sig ved 
de ovenfor nævnte kraftige Dyder, bleve gifte og affødte et større 
Antal Efterkommere end andre Kvinder. Omendskøndt, saaledes 
som vi tidligere bemærkede angaaende Legemsstyrke, Mænd nu 
ikke kæmpe for at komme i Besiddelse af Kvinder og denne Ud- 
vælgelsesform saaledes er forsvunden, saa maa de dog i Alminde- 
lighed som voksne gaa en stærk Kamp igennem for at opholde 
sig selv og deres Familje, og dette vil søge at opretholde eller 
endog forøge deres Aandsævner og som en Følge heraf ogsaa den 
Ulighed, der er mellem Kønnenec 1 ) 

Naar det sociologiske Synspunkt saaledes har peget i samme 
Retning som det fysiologiske og psykologiske, saa er der derved 
givet en Verifikation af dette sidste; vi have opnaaet en genetisk 
Forklaring og vor Redegørelse for Kvindens intellektuelle, emotio- 
nelle og sædelige Ævner har vundet betydelig i Styrke. Vi have 
vundet en klarere Indsigt i, at Kønnene ere dybt forskellige, ved 
at se, hvori Forskellen ligger. Ganske vist kun i grove Træk; der 
kunde skrives en hel Bog f. Eks. om Kønnenes Forskel i Hen- 
seende til den erotiske Kærlighed og andre Bøger om andre Ting, 
men disse grove Træk ere dog vistnok Grundlaget. Vi have set, 
at Kvinden har vist sig ikke som mindre end Manden, men som 
en anden. Ethvert Spørgsmaal om, hvilket Køn der er det ypperste, 
maa afvises. De ere ikke anlagte paa en saadan af Krig dikteret 
Undersøgelse, de ere anlagte paa en dyb gensidig Integration i 
fysisk som i sjælelig Henseende, og paa fredelig Medsøgning paa 
Arbejdsmarkedet. Det er sandt, at alt det største i Videnskab, 
Opfindelse, Kunst og Statsliv skyldes Manden, men meget deraf, 

') Darwin ib. S. 324—325. 

særlig i Poesi og Kunst er inspireret af Kvinden; og det største i 
Familjeliv og humane Dyder, der for Livets Lykke ikke har 
mindre Værd, skyldes Kvinden. Mændene have ført Krigene og 
slaaet hverandre ihjel af Hjærtens Lyst, men Kvinden har født 
og opdraget de Slægter, som Mændene have slaaet ihjel, og givet 
de levende mildere Sæder. Og hvad er i det hele størst: den 
abstrakte Tanke eller den konkrete Intelligens, den abstrakte 
Sandhed eller Visdommen, Trang til Logik eller Trang til at elske, 
det hensynsløse Mod eller den inderlige Følelse, Pligten eller Dyden, 
Retfærdigheden eller Billigheden, Syn for det almene eller den 
varme Følelse for det særlige, det ophøjede eller det skønne, det 
ensidigt store eller Harmonien, Handlingens Energi eller Lidelsens 
Energi? Eller ere alle disse Egenskaber ikke herlige men énsidige 
menneskelige Egenskaber, der trænge til at fuldstændiggøres: 
Logiken ved Kærligheden, Retfærdigheden ved Billigheden o. s. v., 
er her ikke et Livets Arbejde for Kønnene til gensidig Forstaaelse 
og Indvirkning, et stort og farverigt Arbejde til Udvikling af sand 
menneskelig Dannelse og Personlighed. 

VIIL Slutning. Kvindelig Opdragelse. 

Hvor Tanken om en Rivalisering mellem Kønnene som et 
Slags Bakteriestof er kastet ud i Luften, ægges den kvindelige 
Mistænksomhed og den mandlige Bornerthed, og der maa siges 
et Par Ord til begge. Til den kvindelige Mistænksomhed bemærker 
jeg: Naar jeg har maattet nægte Sandsynligheden for, at Kvinden 
skulde kunne konkurrere med Manden i abstrakt, almén og ana- 
lytisk Tænkning, saa frakendte jeg hende ikke Ævnerne i denne 
Retning, skøndt Nedarvingens Betydning for hendes Natur nu 
vejer meget, men jeg satte hendes Disposition i denne Retning som 
ringere. Dermed er aabenbart ikke ment, at der ikke skulde 
kunne gives Kvinder af denne Art, men kun dette, at Kvinden 
i det store og hele her ikke vil være Manden jævnbyrdig, og da 
Massevirkning mod Naturen, den være nu oprindelig eller tilblevet 
ved Kvalitetsvalg og Nedarving, aldrig lykkes i en Fart, saa er 
Sandsynligheden for en Forandring overordenlig ringe. Men samtidig 
har jeg søgt at vise, at hendes Følelsesretning og Trang til 
stærkere Følelsesbølger , til Sindsbevægelser, medens den svækker 
Dispositionen i en Retning, abstrakt Forstands-Intelligens, styrker 
hendes Intelligens i andre højst værdifulde Retninger, og hun kan 




718 



Mand og Kvinde. 



ikke fordre af Tilværelsens Ordning baade at faa i Pose og Sæk. 
Fik Kvinden Mandens Intelligens-Egenskaber ved Sidea af sine 
egne Intelligens-Egenskaber, vilde hun være Manden i høj Grad 
overlegen: hun vilde paa én Gang baade blive en Kant og en 
Shakespeare, og hendes Billighedsfølelse vil modsætte sig saa store 
Pretensioner. Men skulde hun faa dem ved tilsvarende Tab af 
hendes egne, hvilket ganske vist ikke er rimeligt, da hendes fysio- 
logiske Bygning som Moder dog ikke kan forandres, saa vilde det 
menneskelige Liv forandre sig saaledes, at det for min Fantasi 
viser sig som en Gru. 

Til den mandlige Bornerthed bemærker jeg : af min Udvik- 
ling følger det ikke, at Kvinderne ikke skulde kunne blive lige saa 
ærlige og sindrige Advokater eller lige saa dygtige Læger som 
Gennemsnittet af Mændene, naar Spidserne trækkes fra; heller 
ikke, at Kvinderne ikke skulde kunne opdrages til et omtrent lige 
saa stort og maaske endog varmere Syn for det almene i Samfunds- 
livet som Mænd; da det almene i Samfundet altid i høj Grad 
angaar menneskeligt Vel og Ve og saaledes er særlig egnet til at 
sætte Kvindens sympatetiske og sædelige Følelser i Bevægelse, naar 
de Forestillinger, der betinge Følelsen, ere vakte, er dette endogsaa 
lige saa sandsynlig som det, at hun skulde forfølge den matematiske 
Beregning af en Idé, der fører til Tyngdeloven eller Integralregningen, 
er usandsynlig. Endnu mindre har jeg sagt noget imod de Be- 
stræbelser, der søge at sikre hende større Ret i Ægteskabet, eller 
de, der søge at sikre hende større Medvirkning f. Eks. i det 
kommunale Liv, i hvilket hun er lige saa interesseret som Manden, 
og jeg kan ikke se andet, end at en Kommunalbestyrelse, der 
ogsaa har Skolen under sit Omraade, kunde vinde en værdifuld 
Kraft i en udmærket Institutbestyrerinde, der med kvindelig Iver 
og Interesse og store Ævner har sat sit Liv ind paa Opdragelsens 
Gerning. Ogsaa maa det indrømmes, at man ud fra det Grundlag, 
hvorpaa Mandens politiske Stemmeret hviler, den formelle Menneske- 
ret, ikke med Skygge af Ret kan udelukke Kvinden, men da jeg 
nægter Gyldigheden af dette Grundlag for Stemmeret, ere mine 
Anskuelser her i høj Grad afvigende fra de gængse, ogsaa fra de 
fremskredne Mænds og Kvinders. Endnu tilføjer jeg, at medens 
jeg har antydet de Veje, ad hvilke Kvinden særlig er slaael an, 
følger naturligvis deraf ikke, at jo ogsaa en Mængde andre 
Virksomheder kunde aabne sig, i hvilke hun ogsaa vil vise sig 

Manden jævnbyrdig, især saadanne, hvor hendes Underlegenhed i 
én Henseende opvejes ved hendes Overlegenhed i andre 1 ). 

Endnu mindre har jeg sagt noget om den kvindelige Op- 
dragelses fremtidige Retning. Hidtil har Opdragelsen været i høj 
Grad konservativ overfor hendes Natur, mere tjænt til at bevare 
og fæstne de almindelige kvindelige Egenskaber end til at danne 
en nyttig Modvægt mod dem, ikke ved direkte Hæmmeise af de 
givne men ved Udvikling af de mere latente. Mills Klage er 
bekendt nok 2 ) og Huxly siger et Sted: Kvinderne ere af Naturen 
svagere end Mændene, og gennem en forvænt Opdragelse forøger 
man end mere denne Svaghed ; Kvinderne ere mere følsomme end 
Mændene, og alligevel overdrive vi denne Følsomhed ; de ere uselv- 
stændige, og vi foreholde dem, at Selvstændighed er Ukvindelig- 
hed«. Skoleundervisningen afbrydes for tidlig, og Familjeaandens 
Retning er ofte falsk. Mange Steder hyldes den Tro, at en vis 
let Kaliber i Pigebørnenes Opdragelse vil finde mest Anklang hos 
den vordende Ægtefælle, den gamle Tanke, at Kvinden helst maa 
være et Voks, som Manden kan danne efter sit Hoved, en Tanke, 
der strider med Tilværelsens Ordning, der har lagt an paa en 
egen Karakterudvikling for begge Køn, lagt an paa, at de skulde 
supplere hverandre og gensidig opdrages ved Vekselvirkning. Man 
opdrager snarere Kvinder til Elskerinder end til Hustruer og 
Mødre, og glemmer, at en moden Forstand, en fast, sig selv 
bevidst alvorlig Vilje ikke turde være uforenelig med en dygtig 
Hustrus Kald og langt mere egnet til, om fornødent, at søge selv- 
stændigt Erhverv. Og skulde det besynderlige Forhold, at medens 
en Mand aldrig ønsker at være en Kvinde, hører rnan ikke saa 
sjældent Kvinder beklage at være Kvinder, være et Fingerpeg i 
Retning af, at visse Ævner ikke fik tilbørlig Udvikling; eller skulde 
det blot være et Udslag af hendes Lyst til Forandring, til det 
vidunderlige? 

Netop min Tro paa, at det blivende i Kvindens Natur nok 
skal danne det store Tyngdepunkt, gør mig saa lidet bange for 
Omændring i hendes Opdragelse. Og min Interesse af Kønnenes 
gensidige Integration, der ogsaa er betinget ved, at hun forstaar sin 



J ) Jeg kan i det væsentlice slutte mig til Prof. Høffdings smukke og fordomsfri 
Udvikling af Kvindens Stilling og Vilkaar i hans Etik. 1887. S. 191 ff. 
2 ) Kvindernes Underkuelse S. 25 ff. 

Mands Gerning og deler hans Interesser, det nødvendige i, at hun 
ogsaa forberedes for en selvstændig Gerning, endelig min Over- 
bevisning om, at det bløde, forfjamskede, ubestemte, hvor tiltalende 
det end kan være hos en Elskerinde, dog ikke giver den bedste 
Kvindenatur og ikke kan være Personlighedens Maal, gør mig en 
saadan Omændring ønskelig. At søge at udvikle de Ævner, hun 
har mindre end Manden, ved Matematik, særlig Geometri, der paa 
én Gang som al Matematik er saa yderlig lovstræng og dog saa 
anskuelig, ved stræng Naturvidenskab og ved en grundigere Historie- 
undervisning til Udvikling af Sans for det almindelige sociale og 
politiske Liv vil vistnok være en Fremtidsopgave. Selve de Aandsfag, 
Skolen benytter, ere ofte i Pigeskolen forvandlede til »Damefag«. 
Hvad der vedrører det sociale Liv, Økonomi og Politik, det uperson- 
lige, er ofte holdt udenfor hendes Bevidsthed som en Verden, der 
tilhører Manden, det Omraade, der netop mest har opdraget 
Manden til almen Tænkning. Men uden Blik for Samfunds- 
bevægelse, Samfundsbygning og Samfundsforhold kommer Historiens 
opdragende Indflydelse ikke til sin Ret. Hun har faaet Literatur- 
historie, men hvad i Alverden er Literaturhistorie uden de Ideer, 
hvis Udtryk den er: Navne, Ord og en Opmuntring af Fantasien 
og Følelsen og en tvivlsom Appel til Driften. Man har faaet mere 
Blik for Hensynet til Kvindens Legeme og driver Gymnastiken med 
Iver; det er fortræffeligt , og at Musiken har tabt noget af sin 
Glans er ogsaa godt. Men ogsaa hendes Aand maa kultiveres 
noget mere. Skulde et af de 3 Sprog, der hverken pædagogisk 
eller praktisk kan forsvares (det formelle Udbytte af ét Sprog 
grundig lært vejer for sand Intelligens-Udvikling langt mere end 3 
overfladisk lærte) derved gaa i Løbet, saa vilde efter Lazarus 1 ) kun 
en sand Hæmsko for virkelig Udfoldelse af det aandelige Liv der- 
ved være ryddet til Side. Fra Synspunktet af ægte Dannelse vil 
enhver psykologisk kyndig hævde, at en flittig og grundig Lekture 
i Nationalliteraturen, en saadan, hvor Ide og Begreb udvikles 
sammen med Sagen, langt mere begunstiger ægte Dannelse, end 
den overvejende Beskæftigelse med fremmede Sprog, i det én eller 
anden Klassiker bliver til Yndlingforfatter og ikke blot faar den 
dybeste fremmende Indflydelse paa Aand og Hjærte, men ogaa 
uvilkaarlig tjæner til Mønster for Udtrykket. En Kvinde, der har 
en stor og sand Digter til Ven, har derved en uskatterlig Kilde 



«) M. Lazarus: Das Leben der Seele. Berlin 1878 I, S. 79. 

til ægte Dannelse, et langt større Dannelsesfond end om hun kan 
stave sig igennem tre Sprog, som hun ikke læser. 

Det blivende i hendes Natur vil altid danne Tyngdepunktet. 
En Opdragelse af Kvinden til større Selvbevidsthed, større Bevidst- 
hed om hendes Stilling i Samfundet og hendes Forhold til Manden, 
hans Ævner og Gerning saa vel som hendes egen, vil være en ny 
social Jordbund for en højere, sandere og derfor ogsaa skønnere 
kvindelig Væreform. Frygten for uheldige Overgange er en barn- 
agtig Frygt, der kvæler al Udvikling. At den kvindelige Intelli- 
genses Rækkeævne og Syn udvides, vil kun være en Fordel for 
Samfundet og for alle hæderlige Mænd. Samfundet vil gennem 
disse naa frem til skønnere og sandere Former, »das ewig weibliche« 
vil ikke forsvinde, Mænd vil fremdeles elske Kvinder og Kvinder 
elske Mænd, hun vil ikke tilstræbe »Matriarkatet« og hun vil altid 
inspirere Digteren til nye Former for den ældgamle Højsang. 



Cl. WlLKENS. 




Teatrene. 



(Sæsonens Aabning). 



Det kongelige Teater har aabnet sin Sæson med et Debutarbejde af en 
ung, dansk Forfatter, og Dagen derefter opførte det en klassisk Komedie i ny 
Oversættelse og ny Indstudering. 

Hr. Iver Iversen er en famlende Begynder i den dramatiske Form, 
det kan man ikke undgaa at mærke under Opførelsen af hans lille Skuespil. 
Nuancer har han døbt det, og han lader alle dets Personer gentage dette Ord 
atter og atter. Men denne Titel er paa én Gang fordringsfuld og misvisende, 
og det er slemme Egenskaber hos en Titel. Fordringsfuld er den, fordi For- 
fatteren gennem den synes ligesom at erklære sig selv at være en hel Karl i 
Udredningen af Sjælelivets sarteste Følelser og haarfineste Traade, men, som 
Stykket skrider frem, viser han sig som alt andet Og der er mellem Stykkets 
Begyndelsestone og den tilsigtede Slutningsstemning ikke kun en Nuanceforskel, 
nej der er grel Modsætning, derfor er Titlen tillige misvisende. Det begynder 
efter Middag i støjende Højrøstethed og spøgende Drilleri, men det ender i 
trykket Tysthed og overhængende Alvor, og da Stemningen efter en god Middag 
ligger en lang Vej fra Alvorens Graad og fortrukne Ansigter, bærer Stykket 
kun med Urette sit Navn. Hr. Iversen har taget for tungt for en Eftermiddags 
Flirtation i en rig Familjekreds. 

De optrædende Personer er ikke Nyskabninger, deres Repliker aabner 
intet — nok saa lille — nyt Kik ind i levende Menneskers Tankesæt og Føl- 
elsesnæt De smutter alle seks nok saa nemt i længst kendte sceniske Rammer 
som i udtraadte Sko, ti udtraadte det er de netop. Der er nu først denne 
ulidelige Ingenue; Hr. Iversen lader hende være impertinent som en Skoletos, 
barnagtig som et lallende Skødebarn, og hos hende vil han indbilde os, at der 
kun er en Nuance i Stemningen fra Skolepigens beundrende Skriven-op i 
Stilebogen af de Krummer, der falder fra den fraserige Herres Mund, og til 
det unge Kvindehjærtes bankende Elskovs Førstegrøde. Eller tag den unge 
Frue, der snildt benytter en Omskrivning til i sine Trøstens Ord til Sanne at 
bruge det fortrolige Du, og hende vil Forfatteren have, at vi for Alvor skal 
tage for en bly Vestalinde, nej en saadan Kvinde vilde aldrig saa hastig have 
glemt, at den Mand, hun elsker, knap ude af Døren, kunde le, medens hun 
endnu stod tvivlende mellem Sorg og Glæde over hans dristige Kys. Og nu 
selve Hovedpersonen, Nuancernes Kamæleon, Hr. Sanne. Hvilken Generation 

tilhører mon han? Forfatteren, der ellers har vist sig ret nøjagtig i sine An- 
givelser, har helt glemt Aarstallet. Foregaar det Stykke virkelig nu i Firserne? 
Næppe, ti Hr. Sanne hører med samt sine klingende Fraser til en længst ældet 
Generation, og naar han saa raaber paa Illusion, kommer dette til at tage sig 
noget nær ud som Selvironi, ti ingen Nutidstilskuer illuderes af denne dekla- 
merende Improvisatorstymper. 

Replikerne er langt fra personificerede nok; lad gaa, at de tre fangne 
unge Damer taler noget nær det samme Metaforsprog som Hr. Sanne, ti 
Omgangen med ham kan vel have lært dem denne slette Vane, men det gaar 
virkelig ikke an at lade Prosaens Repræsentant, Fabrikant Walther, og hans 
Moder, den besindige Fornufts Folk, trave hjæmligt ud ad samme snirklede 
Stil. Forfatteren er sikkert noget i Slægt med selve Sanne, han er som denne 
Lyriker paa en Hals, paa det Omraade af Literaturen har han alt længst gjort 
sit Svendestykke ved sine Digte med det søgende Ordvalg, men paa det dra- 
matiske Omraade har han meget at lære endnu. 

Det skorter ham saaledes noget paa sikker Smag; ellers vilde han med 
Afsmag have vendt sig bort fra den vamle Mørkningsscene. Hvor har Hr. 
Iversen dog truffet paa det Mandfolk, der sidder armnær med tre unge Damer 
paa én Gang. Og desuden er dette i sin Komik saa overdrevne Arrangement 
af denne fortrolige Klynge aldeles meningsløs. Frk. Liljan siger: Lad os nu 
se hos hvem af os, han sætter sig, og saa klumper hun sig saa tæt sammen 
med sine to Medbejlerinder, at Sannes Tagen-Plads gaar glip af al Virkning. 
Og da Walther saa kommer med Lampen, og de farer forpjuskede op ved 
denne ikke ganske ny Overrumplings-Opdagelse, hvor rent umulige er saa ikke 
deres Forsvarsbemærkninger, men langt usmageligere er dog Frk. Liljans 
udbrusende Elskovstilstaaelse. 

Forfatteren lader undertiden Nuancevekslingen foregaa udenfor Scenen; 
et Eksempel herpaa er følgende: som en vaad Hund trækker Sanne sig ilsomt 
tilbage efter Kysset paa Fru Kammas Mund. og saa fortælles det, at han knap 
udenfor Døten kan fjase med de ungé Piger og aftale Mørkning med dem. Et 
Eksempel paa Forfatterens kejtede Teknik er Sannes Genindtræden, ved Ord om 
henrivende Solnedgang lokker han Frk. Carli af Stuen ud paa Verandaen, iler 
saa selv ind til Kamma for at gøre hende en Undskyldning, og imens lader 
han den fordringsfulde Carli staa højst taalmodig ene ude i Maaneskinnet, det 
er dog vist temmelig urimeligt. 

Nuancer er Hr. Iversens første Stykke, men vil han være dramatisk 
Forfatter, har han en lang Vej endnu at arbejde sig nøjsommelig fremad. 
Og det er at haabe, at han ikke ligner sit lyriske alter ego i Stykket i Lyst 
til af Venner at høre „behagelige Usandheder 14 , men at han her slægter sin 
prosaiske Halvdel, Richard Walther, paa, der mener, at af sine Venner skal 
man høre den „ubehagelige Sandhed". 

Teatrets ny klassiske Forestilling var Fruentimmerskolen i ny af Hr. 
Peter Hansen forfattet Oversættelse. Nogen nærmere Kritik af dette Arbejde 
skal her ikke forsøges, men kun en lille Bemærkning om Sproget. Den Tid, 
da man moderniserede Holberg, er længst forbi, hvorfor bliver da Oversættere 
af Moliére ved at oversætte hans Komedier paa deres Tids danske Sprog, 
hvorfor gøres der intet Forsøg paa at iklæde hans Komedier en holbergsk 
Replikform? Hr. Hansen har i sin Oversættelse bibeholdt Personernes franske 

Navne, men herved glipper Virkningen af Hovedpersonens Navn Arnolphe, ti 
til liden Nytte for den sceniske Virkning er det, at Hr. Hansen i den tryk le 
Oversættelse bemærker, at dette er Navnet paa Hanrejernes Skytspatron; 
snarere kunde Arnolphes Forkærlighed for Navnet: de laSouche bringe en med 
den sande Grund ubekendt Tilskuer paa den Tanke, at Arnolphe var en adels- 
gal Nar. Overskou gav ham i sin Oversættelse ikke ueffent Navnet Gorfits 
efter Ægtemanden i Barselstuen. 

Hr. Emil Poulsens Arnolphe var god Kunst. Som en Monomani har 
Hanrejstanken taget Sæde i hans Hjærne, og han tror for sin Person at have 
tilintetgjort hver Mulighed, derfor træder han sejersbevidst op i Tillid til sin 
udvalgtes Idioti; et foragteligt Smil kruser hans Læber, naar Talen falder paa 
Byens Ægtemænd, og Overbevisningen om egen Snildhed ranker hans Holdning 
og skærper hans Spot Hans Arnolphe har kun denne ene Tanke; ved Op- 
dagelsen af Agnes's Elskov til Horace slaar derfor en lysende Vanvids Straale 
ud af hans Øjne. Og alt som Lykken mere og mere tilsmiler de unge, tager 
Vanviddet fastere og fastere Tag i ham : han vil eje hende, og for at naa dette 
sit Maal gaar han ind paa Delingstanken, blot han er den første, hun hengiver 
sig til. Da han efter hendes Flugt atter har hende i sin Magt, er hans sanse- 
lige Tørst Uge ved at tage Magten fra ham. Den endelige Opløsning tilintetgør 
enhver Mulighed til at eje Agnes, og som en forstyrret jager han af Sted. 

Fru Betty Henning s's Agnes er et kunstfærdigt Islæt af Tonenuancer, 
saa fine og sarte som Spindelvævs Traade, men tillige saa skrøbelige, at Eros's 
mægtige Vingeslag sagtens vilde puste dem over. 

Skøndt de to af vore Privatteatre har skiftet Direktører, er der ingen 
mærkbar Forandring foregaaet paa noget af disse. Dagmarteatret begyndte 
med Landsoldaten og i det Øjeblik, disse Linjer skrives, er det naaet til Frøken 
Nitouche med en svensk Sangerinde, Frk. Anna Petterson, i Titelrollen. Det 
andet Teater, der har skiftet Direktør, Kasino har holdt sig til Folkekomedien, 
men det første Eksemplar af Arten. Paris's Mysterier, var for ubehændig drama- 
tiseret til, at dets for et nutidigt dansk Publikum helt ubekendte Tekst kunde 
spænde dette. Folketeatret endelig har ved Opførelsen af Fritz Holsts nu 
noget antikverede Lystspil Hverdagsfolk hævdet sit gamle Ry som særlig 
københavnsk Skueplads. 

Klogeligen gemmer vore Teaterdirektører deres bedste Kort til længere 
hen i Sæsonen. 

4de Septbr. 87. 



Arthur Aumont. 




Hans og Trine. 

En Efterslæt. 



Det var en Dag i Eftersommeren, at Mariane Niels Husars 
yngste Datter Trine uventet kom tilbage til sin Fødeby efter et 
toaarigt Ophold inde i Hovedstaden, hvortil hun i sin Tid var 
tyet for at søge sig en Plads som Amme. 

Naturligvis viste det sig, at hun igen var frugtsommelig. 
Og mange begyndte virkelig for Alvor at snakke om f at det nu 
snart gik over Grænserne med disse Marianes mange Tøse, der 
ikke kunde holde sig i Skindet og aarlig bebyrdede Sognekassen 
med deres Skarnsunger. 

Men Piben fik snart en anden Lyd, da det opklaredes, 
hvorledes det denne Gang forholdt sig med hende. 

Der gik i nogle Dage de vildeste Rygter. 

Først snakkedes der om ingen mindre end selve den hoved- 
rige Grosserer, hos hvem Trine sidst havde tjænt; derpaa om en 
ældre, anset Embedsmand, der nylig var død, og som skulde have 
testamenteret hende hele sin Formue, — indtil alle Rygterne til- 
sidst samlede sig om Navnet paa en Søn af bemældte Grosserer, 
et letsindigt ungt Menneske, som Faderen kort forinden havde 
maattet sende over Atlanterhavet paa Grund af visse smaa Uregel- 
mæssigheder i et Par Vekselsager. 

Trine selv skulde han have sendt hjem med en Godtgørelse én 
Gang for alle af tre tusende Kroner tilligemed det strængeste For- 
bud mod oftere at vise sig for Familjens Øjne, det være sig alene 
eller med noget Barn. Købmanden havde selv set Sparekassebogen 
lydende paa Trines Navn, saa der kunde ikke længer være nogen 
Tvivl om Sagens Rigtighed. 

Tilskueren. 1887 4:9 

Det var naturligvis navnlig Byens unge Husmandssønner, 
som efter disse Oplysninger begyndte at se paa Trine med ganske 
andre Øjne end hidtil. Da de paa enhver tænkelig Vis havde for- 
visset sig om, at de ikke blev ført bag Lyset, kappedes de formelig 
om at gøre sig gode Venner med hende. 

Men ogsaa fra andet Hold i Byen vistes der hende nu en 
Opmærksomhed og Velvilje, hvortil hun ikke fra før havde været 
vant. Selv Bønderne nikkede venlig til hende, naar hun gik dem 
forbi, og sagde smilende: 

»God Dag, Trine! Du er nok kommen højt paa Straaic 

Selv gik hun imidlertid stilfærdig, tavs, en Smule selvbevidst 
omkring og viste sig ikke ofte udenfor Moderens Stue. Mariane 
derimod nægtede sig ikke noget i Retning af at triumfere paa 
Datterens Vegne. Hun rendte dagevis rundt til alle Byens Kællinger 
og snakkede sig selv fra Sans og Samling i drukkent Overmod, 
og en Dag, hun kom forbi sin Arvefjende Ellen Pers, der som 
sædvanlig stod opstillet som en Skildvagt foran sin Dør med sin 
lange, sorte Bindehose og lod sine røde, rindende og glippende 
Øjne glide spejdende ud over Byen, vendte hun med ét sin store, 
flade Bag hen imod hende, slog sig med Haanden paa den og 
brød ud i en skadefro Skogren. 

For Ellen Pers og hendes Søn Hans, Faderen til Trines 
første, endnu levende Barn, som han troløst havde forladt, var det 
nemlig ikke gaaet videre heldig i .de sidstforløbne to Aar. 

Trods alle underfundige Planer, al snu Beregning var det 
endnu ikke lykkedes dem at hæve sig det Trin op paa Samfunds- 
stigen, som de saa gridsk havde eftertragtet. Det Barn, Hans 
havde med Trine, kom dem blandt andet i saa Henseende be- 
standig i Vejen. Endnu for ganske nylig havde han endog faaet 
Afslag hos et Par jævne Husmandsfolk med bare én Ko og nogle 
Faar, fordi han havde dette Barn at betale til. 

Det var derfor en vis Undseelse, der længe holdt ham borte 
fra enhver Berøring med hende. Med Flid undgik han at komme 
endog blot indenfor hendes Synskreds, og i de første fjorten Dage 
efter hendes Hjemkomst saa' han ikke det mindste til hende. 

Endelig en Aften, efter at Moder og Søn havde talt meget 
sammen, og efter at den første endnu en Gang hos Købmanden 
havde forvisset sig om, at det virkelig forholdt sig med de tre 
tusende Kroner som fortalt, bestemte Hans sig til at passe Trine 
op og snakke med hende. 

Han satte sig derfor efter Nadvertid ben paa Bænken under 
Vinduet i sin Moders pæne, lille Stue, hvorfra han kunde se ud 
over Gadekæret og det meste af Byen. 

Men S.olen gik ned, og Skumringen faldt paa, og endnu 
havde ingen Trine vist sig. 

Omme bag de yderste Gaarde og Haver, hvis Poppeltræer 
tegnede sig ganske sorte mod Aftenhimmelen, dalede store, gul- 
røde Skymasser langsomt ned under Horisonten. Et fint, dirrende 
Guldskær laa endnu over det møddingebrune Gadekærsvand; de 
hvide, kalkede Mure deromkring stod med en svag, rosenrød Farve, 
og Fisker-Jens* lille Hytte oppe paa Bakken bag Byen luede med 
Ruder som Blod. 

Hans sad og saa' ud paa denne Hytte og paa de lette Fjer- 
skyer, der for en mild Sydost drev hen under Himlen. 

Han sad, med Kinden hvilende i sin Haand og med Albuen 
støttet mod Vindueskarmen, og stirrede tankefuldt ud for sig. 

Han tænkte paa den Gang, da han sidst saa' Trine; paa 
det Liv, de havde ført sammen ; og han regnede ud, at tre tusende 
Kroner lagt til Moderens Penge vilde blive en ganske køn lille 
Sum, for hvilken han f. Eks. kunde købe Fisker-Jens* Sted deroppe, 
der endnu var ganske solidt og med givtige Jorder. Der var otte 
Tønder Land foruden en Tørve-Eng, og han vidste, det var til 
Fals for seks tusende Kroner. Saa vilde han rigtignok faa en 
Gæld paa Stedet af godt og vel to tusende Kroner; men det kunde 

han endda nok klare, tænkte han Der var ogsaa Povl Jensens 

Sted ude paa Marken. Det var mindre, men ogsaa meget billigere. 
Og det var for Resten ikke saa tosset at beholde lidt til at sætte 
i Sparekassen. Der var ingen Ting saa godt som Rentepenge. 
De kom spaserende ind i Stuen til én, uden man saa meget som 
rørte Fingrene derfor 

Han blev siddende en Stund i slige økonomiske Betragt- 
ninger og Beregninger, der altid havde været hans største Glæde. 
Han saa' sig allerede i Tankerne i Besiddelse af Povl Jensens røde 
Sted ude paa Overdrevet og lagde nøjagtige Planer til Jordernes 
passende Drift, til en Kos, tre Faars og to Svins tidssvarende 
Forplejning o. s. v 

Men bestandig var der ingen Trine. 

Omsider, da det var blevet næsten mørkt, og da de fleste 
Folk var gaaet til Ro rundt om i Byen, aabnedes den øverste 
Lem af Døren paa Mariane Niels Husars sammenfaldende Hule ud 

mod Gadekæret. Og lidt efter saas Trine at gaa over mod Gade- 
brønden paa den anden Side af Kæret med to gamle, bulede 
Blikspande i et Aag over Skulderen. 

Hun gik i Underskørt, med nøgne Fødder, og havde paa 
Hovedet en lille, rød Nathue, hvorfra hendes opløste, ikke meget 
lange Haar hang hende uredt ned over Ryggen. Det sidste, 
svindende Aftenskær belyste hendes kraftige Skikkelse, og Hans 
slugte hende nysgerrig med Øjnene — saaledes som hun gik dér 
med pæne Skridt og saa' ned mod Jorden. 

Det lod sig nu ikke nægte, at Trine virkelig havde for- 
skønnet sig i de sidste to Aar, ja at hun var bleven en hel 
smuk Pige, som enhver kunde være bekendt at forelske sig i. 
Hun var vel allerede noget svær, men dog endnu ikke saa det 
misklædte hende. Og hendes Hud havde faaet denne skære Bleghed, 
som Bylivet og Byluften fører med sig. 

Hans Beslutning stod fast, og han rejste sig stille. 

Da han kom ud af sin Moders Dør, saa' han sig først 
forsigtig omkring og nærmede sig derpaa langsomt og ad en 
Omvej Brønden, idet han bestandig kiggede sig godt for i Porte 
og Vinduer, om nogen skulde kunne belure ham. 

I tyve Skridts Afstand hørte Trine først hans Trin og saa' 

sig tilbage Han blev va'r, at hun for sammen og skiftede Farve. 

Men da han naaede helt derhen og stille lagde Armene op paa 
Brøndkarmen lige overfor hende og hilste »God Aftenc og 
nikkede til hende, løftede hun end ikke Hovedet, men lod, som 
om hun ikke mærkede ham. 

»God Aften, Trine!« gentog han saa, meget spagt, da 
hans første Hilsen var forbleven ubesvaret. 

Men heller ikke denne Gang rørte der sig en Trækning i 
hendes Ansigt. Kun en stærk Sammenpresning af Munden viste, 
at der kogte noget inden i hende. 

Hans blev rød i Hovedet; han forstod, at han var kommen 
ilde til Pas. Og som altid, naar han følte sig flov og ikke vidste, 
hvad han skulde sige, gav han sig til at grine dumt, saa hans 
store, gulhvide Tandrække kom til Syne. 

»Skal jeg ikke hjælpe dig?« spurgte han endelig, da Trine 
efter en Del Famlen havde faaet en af Spandene firet ned og 
atter skulde til at hisse den op ved Valseværket. 

»Det kan være lige meget,« svarede hun kort og tog i det 

samme saa kraftigt fat paa Haandsvinget, at hun smækkede ham 
over Fingrene, da han nærmede sig. 

»Av!« sagde han. 

Hun lod som ingen Ting. 

Et Øjeblik stod han og saa' paa hende med et ondt, for- 
dægtigt Glimt i sine lyseblaa Øjne. 

Men lidt efter, da hun havde faaet Spanden halet op, 
nærmede han sig atter forsigtig, bøjede sig tæt hen imod hende 
og sagde stille og ligesom angerfuld: 

»Er du vred paa mig, Trine? . . . Jeg véd det nok, jeg 
har kanske ikke baaret mig ad imod dig som jeg skulde. Men 
det er vist, at jeg har ogsaa mange Gange fortrudt det, Trine — 
det har jeg virkelig, saa sandt jeg staar her en Synder for Gud. 
Det var det — at jeg var ikke rigtig i Ho'edet den Gang. Det 
var jeg ikke. Og saa var det jo det, at de snakkede saa meget 
om dig . . . baade med ham Povl Fynbo og andre . . . Det var 
naturligvis bare Løgn og Opspind ... og jeg tror ikke længere et 
Ord af det, det gør jeg ikke, Trine ... Og nu var det, jeg vilde 
spørge dig saadan ganske udenvælts, om du ikke tror, det kan 
blive godt imellem os en Gang endnu? For dersom vi kan blive 
Go'evenner igen, Trine, saa skal du se, det skal nok blive ander- 
ledes, det kan du være sikker om.« 

Og da den anden vedblivende intet svarede, fortsatte han 
bestandig ivrigere og mere indtrængende. Han udmalede for hende, 
hvor udmærket de kunde faa det, naar de købte Fisker-Jens* 
smukke lille Sted (som han for øvrig slet ikke længere tænkte paa) 
og flyttede derop med deres Barn. Hvor skulde han saa hænge 
i, bare for at hun kunde faa det, som hun vilde! De kunde jo 
formelig blive velstaaende Folk, naar deres Penge kom sammen; 
og desuden kradsede hans Moder vistnok snart af, saa de fik 
hendes Sted oven i Købet. Hvad det angik med Børnene, baade 
hans eget og det andet, saa kom de nok ud af det. Og det 
Sludder med Povl Fynbo og de andre — det troede han nu slet 
ikke noget paa. Ikke et Øje! Og havde han ikke den Gang været 
saa forkert i Ho'edet, og havde Folk ikke snakket ham saa meget 
for, saa havde han aldrig baaret sig saadan ad imod hende, som 
han havde gjort - aldrig! 

Han endte først, da Trine omsider havde faaet begge sine 
Spande fyldte, og saa' derpaa spændt og spørgende paa hende. 

Men i Stedet for Svar, lagde hun uforstyrret Aaget paa 

sine Skuldre. Og uden et Ord, aldeles som om hån slet ikke 
havde været tilstede, forlod hun Brønden og gik hjem imod Huset. 

Han saa' raadvild efter hende med sammenbidte Læber. 
Blodet steg op i hans Kinder, og han maatte styre sig for ikke 
at løbe efter hende og forsvarlig varme hendes Ører. 

Pludselig brød han ud i en raa Skoggerlatter, saa' sig der* 
paa ængstelig omkring — og luskede stille bort. 

Men fra denne Dag var det forbi med Hans' Hjærtefred. 
En Følelse af virkelig Kærlighed til dette smukke, kraftige Pige- 
barn, som han selv en Gang saa ubarmhjærtigt havde forstødt, 
sammen med en grisk Attraa efter de Penge, han et Øjeblik havde 
betragtet sig som saa godt som i Besiddelse af, blandede sig hos 
ham til en uklar, men heftig Lidenskab, der ingen Sinde lod 
ham i Ro. 

Han passede hende fra nu af op paa ethvert Sted, hvor han 
kunde vente at blive ene sammen med hende; benyttede ethvert 
Middel til at formilde hende for atter at vende hendes Sind imod 
ham. Men alt forgæves. Hun vilde end ikke se til den Side, 
hvor han var, og en Aften, da han havde lagt sig paa Lur efter 
hende og med Magt vilde trykke hende til sig paa den Maade, 
der i gamle Dage altid gjorde hende ør, kastede hun ham fra 
sig med en saa vild Kraft, at Hans med ét forstod, at alt var 
uigenkaldeligt tabt. 

Imidlertid gjorde ligeledes forskellige andre af Byens unge 
Karle efter bedste Ævne deres Hoser grønne for det før saa lidet 
efterstræbte Pigebarn. Om enkelte sagde man ligefrem, at de 
allerede havde friet. 

Men alle maatte de vende sig fra hende med uforrettet Sag. 

Derimod boede der et Stykke fra Byen, ude paa Marken, 
en lille, halvgammel Husmand, der i den senere Tid paafaldende 
jævnlig havde besøgt Mariane Niels Husar. Han var fjærnt ude 
beslægtet med hende og havde enkelte Gange hjulpet hende med 
et og andet i det smaa, naar det kneb haardest for hende. 

Det var en lavstammet, lidt hjulbenet Person, med et stort 
Hoved, en stor Mund, et Par store, svulne, ganske tandløse 
Gummer og et Par Børn af det andet Ægteskab, fra hvilket han 
først for nylig var bleven forløst. Han var lidt tunghør og smilte 
derfor altid godmodig, naar nogen tiltalte ham. Han sad lidt 
fortrykt i det med en Hest og et Par Køer, men var et skikkeligt 

Menneske, der Søgn og Hellig gik og stræbte med sit Arbejde 
uden at unde sig Hvile ja næppe nok Føde. 

Efter nogle Samtaler om Tingene giftede Trine sig ved 
Juletid med ham. 

Nu har hun levet derude paa Marken i flere Aar og haft 
det godt og lykkeligt. Med sin lille Mandsling har hun allerede 
to Børn, saa hun har snart Reden fuld. 

Regelmæssig hver Fardag kom den lille Mand i egen Person, 
pyntet og pudset, ind til Hans, for hos ham at opkræve Under- 
holdningsbidraget til hans og Trines fælles Søn. Det hele gik saa 
hyggeligt og forretningsmæssigt til; aldrig kom der et bebrejdende 
Ord over den lille, godmodigt smilende Mands Læber. 

Men Hans ærgrede sig dog saa meget derover, at han til— 
sidst solgte sine Ejendele og forlod Landet. 



Henrik Pontoppidan. 




Sen preussiske Krigsførsel 1864, 

belyst af den tyske Generalstab. 



Dét nys udkomne tyske Generalstabsværk »Der deutsch- 
dånische Krieg 1864c er i flere Henseender et udmærket Skrift, uden 
Tvivl et af de første i Rækken af den preussiske Generalstabs 
krigshistoriske Arbejder. Men Betingelserne for at kunne frem- 
bringe et godt Værk vare ogsaa til Stede. For det første er der 
forløbet saa lang en Tid efter Krigen, at den Ophidselse og 
Lidenskabelighed, som Krigen vakte, ikke mindst i Tyskland, har 
lagt sig, saa at man kan se paa Begivenhederne med objektiv 
Ro. Dernæst foreligger der nu i »Den anden slesvigske Krige r 
det danske Værk, som har givet Impulsen til det tyske, en aaben 
Fremstilling af den danske Krigsførsel i dens Sammenhæng. Det 
nye tyske Værk har benyttet dette med Samvittighedsfuldhed og 
Upartiskhed. Det er det første Værk i Udlandet, som har frem- 
stillet Tildragelserne paa vor Side rigtigt. Der var tidligere Fejl- 
tagelser, som konstant gik saa at sige gennem alle udenlandske 
Fremstillinger. For blot at nævne et enkelt Eksempel, har man 
bestandig antaget, at Danevirke blev forladt paa Grund af Friedrich 
Carls omgaaende Bevægelse, medens Sandheden er, at Rømningen 
blev besluttet, inden denne Bevægelse blev begyndt, og uden at 
vor Overkommando den Gang havde eller erholdt nogen Kund- 
skab om den. Men ikke blot har det nye Værk nu skildret vore 
Foretagender rigtigt; det har til de Oplysninger, som »Den anden 
slesvigske Krige bragte om den danske Krigsførsels hemmelige 
Traade, føjet tilsvarende om den preussiske Krigsførsel, hentede 
fra de tyske Krigsarkivers intimeste Kroge. Vi ere nu ikke blot 
i Stand til at se, hvad der paa tysk Side foregik for alles Øjne 
paa Krigsskuepladsen, men ogsaa, hvad der ageredes bag Kulisserne, 

og adskillige af Krigens Hændelser komme derved til at staa r 
et skarpere historisk Lys. 

Vi skulle fremdrage nogle af de nye Oplysninger og begynde 
med Krigens første Afsnit, Danevirke; men maa forst skænke 
Preussens politiske Stilling og Opgave nogle Ord. Ti i den Ret- 
ning tilfredstiller det nye Værk ikke. Det er et blot militært 
Værk. Det gør vel en overfladisk Rede for Aftalerne af 1851 og 
52, Forordningen af 28. Jan. 1852, London traktaten, Tvistig- 
hederne med Forbundet, Fællesforfatningen af 18. November 1863 
og adskilligt andet, som Læserne maa kende noget til, for at 
kunne forstaa det, der af politisk Natur forekom under Feltogets 
Løb og sinkede Operationernes uhindrede Gang; men i den dybere 
liggende politiske Situation trænger det ikke ind. Efter dets Frem- 
stilling ser det ud, som om det var for Fællesforfatningens Skyld, 
at Preussen overhovedet førte Krigen; men dette kan ikke saadan 
uden videre erklæres for rigtigt. Fællesforfatningen var nok den 
ydre Anledning, den Grund, som Preussen greb for Verdens Øjne 
for at komme ind i Krigen og tage Ledelsen ud af Forbundets 
Haand, men Grunden til, at Preussen i det hele vilde ind i denne 
Krig og derfor søgte en Anledning, laa ikke i danske Forfatnings- 
anliggender, men i indre- tyske, preussiske og europæiske Forhold. 

Preussen trængte til krigersk Aktion for at komme ud af 
den indre Konflikt, der var skabt ved Regeringens egenmægtigt 
gennemførte Hærorganisation. Det ønskede Sejre, som kunde op- 
flamme Nationens fædrelandske Følelser og tillige forsone Opposi- 
tionen med Hærorganisationen, hvilken de krigerske Bedrifter vilde 
blive tilskrevne. I den Henseende havde Dannevirkestillingen alt 
i nogle Aar udøvet en dragende Indflydelse paa det militære 
Preussen. Den fremskudte befæstede Feltstilling syntes nemlig at 
borge for, at de danske her vilde vove et Slag, til hvilket Preusserne 
kunde møde med en afgørende Overmagt, og det var en Handling, 
som man var vis paa vilde vinde den mest levende Sympati i 
Tyskland, hvor Dannevirkestillingen var forhadt paa Grund af dens 
formentlig udfordrende og tirrende Natur. Imidlertid tog Bismarck r 
da han var traadt ind i Regeringen, politisk ikke Front imod 
Danmark. Tvært imod — han tog halvvejs Danmarks Parti mod 
Forbundet. Han vilde holde Stridighederne mellem Danmark og 
Forbundet hen til et senere Tidspunkt, indtil Preussen først havde 
vundet den Stilling i Nordtyskland, som det følte sig berettiget til 
at indtage, men som Østerrig nægtede det. Hvis Frederik VII ikke 

var død, vilde det være kommet til en Krig mellem Preussen og 
Østerrig, men Frederik VIPs Død paa et Tidspunkt, da Forbunds- 
eksekutionen var besluttet, og da de politiske Forhold i det hele 
lovede Forbundet Fordele, nødte Preussen til at opsætte sit Mellem- 
værende med Østerrig, forene sig med denne Magt mod Forbundet 
og kaste sig ind i den danske Strid for at forhindre Forbundet fra 
at opnaa en de preussiske Interesser skadelig Ordning af det 
dansk-tyske Anliggende. 

Om Fællesforfatningen var bleven taget tilbage, havde 
Preussen dog ikke kunnet tilbageholde de tyske Stormagters Op- 
træden. Det var det samme, som den preussiske Gesandt i 
København mente, da en højtstillet Mand for ham udtalte sin 
Anger over den Del, han havde taget i Forfatningens Underskrift. 
Gesandten bad ham tage sig den Sag meget let, ti, sagde han, en 
stor Stats Politik hviler paa anderledes store Kombinationer, end 
at den Omstændighed, om Fællesforfatningen blev underskreven 
eller ej, kunde have faaet nogen virkelig afgørende Betydning. 
Ogsaa forekommer der i Generalstabsværket nogle Sætninger, som 
med Hensyn til denne Sag forekomme os niere talende, end hvad 
der i samme er skrevet om Fællesforfatningen. Den danske Rege- 
ring tilbød jo nemlig at tage denne tilbage, naar det kunde ské 
ad lovlig Vej. Lord Russel stillede herom et Forslag til den 
preussiske Regering. iMen saa hedder det — først til visse, at 
den danske Regerings Løfter havde vist sig bedrageriske og ikke 
antoges alvorligt mente, men dernæst: »Frankrigs Holdning for- 
blev endnu paa denne Tid forsigtig tilbageholdende, hvorvel det 
understøttede Englands Forslag. En Forespørgsel af Kejser Napoleon, 
om Preussen til Gengæld for Østerrigs Deltagelse i Slesvigs Be- 
sættelse havde lovet denne Magt nogen Garanti for dens ikke-tyske 
Provinser, kunde bestemt benægtes. Heller ikke fra Ruslands 
eller Sverigs Side syntes nogen umiddelbar Indgriben at staa i 
Udsigt. Englands Forslag blev da afslaaet, og de tyske Stor- 
magters Gesandter kaldte tilbage fra Københavnc Det synes her 
temmelig tydelig at være indrømmet, at det i Virkeligheden ikke 
saa meget var Fællesforfatningens Tilbagetagelse, der var Preussen 
vigtig, som det, at benytte de gunstige europæisk-politiske Forhold 
til at komme i Aktion. »Det gælder kun om at faa de tyske 
Tropper ind i Landet«, havde Bismarck ved en tidligere Lejlighed 
skrevet til den preussiske Gesandt ved Forbundet; »saa vil det 
komme af sig selv, hvad der videre er at gørec 

Preussen faldt saaledes ikke ind i Danmark tor at erobre 
noget, kun for at komme ind paa den væbnede, handlende Politiks 
Omraade og overfløje Forbundet. Men fra det Øjeblik, denne 
Optræden var besluttet, fængslede selvfølgelig atter Danevirke 
med al Magt det preussiske Krigspartis Lyster, og Moltke fore- 
malede sig en Redrift, som i Sandhed vilde have forbavset Verden, 
hvis den havde kunnet foregaa saaledes, som han tænkte sig den. 

Det var i de Dage, da der gaves Gesandterne i København 
Ordre til at forlade Byen, at Moltke holdt et Foredrag for Kongen 
og forelagde ham en Plan til Dane virkes Indtagelse, som i Udtog 
er trykt i det tyske Generalslabsværk. Den udgør en Del af 
Moltkes Betænkning (Denkschrift) af 13. Januar 1864, som, appro- 
beret af Kongen, sendtes Wrangel til Rettesnor. Planen gik ud 
paa, at den preussisk-østerrigske Hær tredje Dagen efter Over- 
skridelsen af Ejderen skulde tage Stillingen ved Hornene ved 
Prins Friedrichs Carls Overskridelse af Slien i Spidsen for ude- 
lukkende preussiske Tropper, ved Mysunde eller der i Nærheden, 
og et samtidigt Stormangreb i Centrum paa Skanserne 10—13 
af Østerrigerne og de andre preussiske Tropper. Det forbavser, 
at Moltke kunde være saa ukendt med Forholdene, at han kunde 
anse denne Operation for mulig; men vi ville ogsaa i det følgende 
forundres over den Grad, i hvilken Preusserne genneragaaende 
undervurderede vore Modstandsmidler, ikke blot til Lands, men 
ogsaa til Søs. Imidlertid maa man indrømme Moltke det, at 
Overlegenheden i Styrke havde han skaffet til Stede paa tysk 
Side. De Tal, han i denne Betænkning tumler med, er 33,000 
Danske og 63,400 Tyskere. Af denne store Angrebsstyrke vilde 
han have 41,750 i Centrum og 21,650 ved Mysunde til Sliover- 
gangen. Moltke bruger nemlig aldrig runde Tal, selv ikke, hvor 
han, som her, anstiller Betragtninger over den Styrke, som paa 
hvert Sted er nødvendig eller ønskelig. Andre vilde sige: naar vi 
i Centrum have 40.000 Mand, saa have vi en Styrke, som er den 
danske Hær overlegen, selv om den helt var samlet der, og saa 
have vi 20,000 Mand, som, uden at frygte nogen Foruroligelse fra 
Centrums Side, kunne gaa mod Mysunde. Men Moltke bruger, 
som sagt, Tallet 21,650, hvilket dog ikke betyder noget mere 
korrekt; ti Styrkelisterne vise hver Dag forskellige Tal. 1 Virke- 
ligheden blev Friedrich Carls Styrke større, ca. 27 — 28,000 Mand; 
ti paa den Tid, vi her omtale, antog man endnu, at de sachsisk- 
hannoveranske Tropper i Holsten vilde medvirke, og v. Mulbes 

Gardedivision var derfor ikke paaregnet. Men da det blev ugørligt 
at faa Forbundstropperne i Holsten med, og Gardedivisionen i 
Steden for kom til Danevirke, forandredes Fordelingen saaledes, 
at Friedrich Carl fik nys nævnte Styrke, medens der i Centrum 
kun kom en 35—37,000 Mand. 

Som vi vide, strandede Planen, hvorvel Udførelsen ikke lod 
noget tilbage at ønske. Overrumplingen var saa fuldstændig som 
den efter Omstændighederne kunde blive. Generalstabsværkets 
Redaktion kan ikke afholde sig fra at lade sin Forundring komme 
til Syne over, at de Herrer Major v. Stiehle og Kaptajn Gottberg, 
som overbragte de Meza Ultimatumet den 31. Januar, ikke paa 
deres Rejse til det danske Hovedkvarter blev anraabt nogensteds, 
men kunde køre lige ind i Slesvig og holde udenfor den kommande- 
jende Generals Bolig. Hæren var den Dag, den preussisk -øster- 
rigske Hær stod umiddelbart syd for Ejderen, endnu ikke paa 
Krigsfod. Forposter vare ikke udstillede, Forstærkningsmændene 
for en Del endnu i København. Af Søstyrken var hverken »Rolf 
Krake« kommen til Sliens Munding, eller Kanonbaadene til Ejderen. 
Men desuagtet løb Friedrich Carl den 2. Februar Panden mod 
Mysundeværkerne og kom til den Erkendelse, at en Overgang her 
var uudførlig. Centrumstyrken, som den 3. Februar indvikledes i 
Fægtningerne ved Overselk, Bustrup og Jagel, fik ogsaa en over- 
vældende Følelse af, at det ikke vilde være saa let at trænge frem 
til Skanserne og endnu mindre let at tage dem. 

Da Wrangel den 3. Februar Kl. 2 Eftermiddag mødtes i 
Hahnenkrug med de højere Førere samt med Kronprinsen og de 
andre Medlemmer af Kongehuset, som vare komne til Stede for 
at overvære den preussiske Vaabendaad, blev det konstateret, at 
Moltkes Plan var umulig, hvorfor det blev besluttet foreløbig at 
lade Korpserne blive i deres Stillinger og rekognoscere. Med andre 
Ord. Det havde ikke gaaet, i 3 Dage at komme, se og sejre, 
som Moltke havde villet. Man var i de 3 Dage kun kommen, 
nu maatte man se og først derefter kunde der blive Tale om 
at sejre. 

Ved Rekognosceringen maatte Friederich Carls Stabchef, 
Oberst Blumenthal, søge op til Sliens Munding til det Sted, hvor 
vore Forsvarsanstalter vare længst tilbage, i det Skanserne kun 
netop vare paabegyndte, for at finde et Overgangsted. Det valgtes 
ved Arnæs og Kappel, hvilket sidste Sted laa 3 Mil fra Mysunde, 
altsaa endnu længere fra Slesvig, og saa nordligt, at Over- 

gangen kunde siges at ské i Ryggen af den danske Hovedstilling. 
Det var en lang Forbindelseslinje, der paa tysk Side var at vogte. 
Centrum maatte brede sig mod Øst og afgive Hjælp til Mysundes 
Observation. 

Vor Centrumsstillings østre Del rekognosceredes af det 
østerrigske Korps's Stabschef, Oberstløjtnant Vlasitz. Efter hans 
Erklæring var ethvert Stormangreb paa de af Moltke fremhævede 
Skanser og paa Strækningen indtil Nr. 18 inkl. fra et artilleristisk 
og Ingeniørstandpunkt kun da gennemførligt, naar Stormen var 
forberedt ved meget overlegen Artilleriild fra svært Skyts, og selv 
da kun, naar Skanserne angrebes med Overmagt. At ødelægge 
Skanserne 10 — 14 ved Artilleriild erklærede han umuligt. 

Lettere ansaa han Angrebet paa Skanserne 15—18 mere 
vestpaa; men disse havde Gardedivisionens Chef, General v. Miilbe, 
rekognosceret, og han var kommen til det Resultat, at de ikke 
lod sig tage med Storm, da de ganske beherskede deres Forterræn. 
Han henledede derimod Opmærksomheden paa de end vestligere 
liggende Skanser 20—23, dem, der laa bag Rejderoversvømmelsen. 
Disse vare nemlig svagere, Dæmningerne over Oversvømmelsen 
kunde benyttes til Nærmelse, og Vandet var tilfrosset og for det 
meste passabelt, i det mindste for spredt Fodfolk. 

Resultatet var altsaa, at den egentlige Stilling ikke ansaaes 
for indtagelig fra Fronten ved de Midler, hvorover man raadede, 
hvorfor man anbefalede Angrebet paa den danske Hovedstilling 
ført over Rejder Aa. Men hvorledes skulde man kunne lægge 
Angrebet i Centrum saa langt vest paa, nu da den disponible 
Styrke ved Spredningen til højre og Afgivelse til Mysunde var 
bleven meget svækket? Man kunde dog ikke helt opgive Hoved- 
stillingens Observation. Der var derfor ikke andet for, end for 
Centrums Vedkommende at blive ved Moltkes Plan. Derfor be- 
falede Wrangel, at Angrebet og Stormen skulde ske den 6. Februar 
paa Skanserne 10—13. 

Dette lovede ikke Held, og nogen Tillid herskede der da 
heller ikke. Saaledes aflyste Wrangel af Frygt for et Udfald fra 
vor Side Bevægelsen frem mod Skanserne den 6. Morgen. Han 
vilde holde Tropperne tilbage for at forhindre, at de overfaldtes, 
og for bedre at have dem i sin. Haand, naar der kom Kamp. 
Det skal ogsaa noteres her, at han befalede Prins Friedrich Carl 
at vende tilbage til Mysunde med sit Korps, hvis Overgangen ved 
Sliens Munding ikke viste sig udførlig. 

De forbundnes Stilling i Centrum var ikke en saadan, at 
Friedrich Carls Korps kunde undværes. Derfor fik Prinsen heller 
ikke Lov til, hvis han kom over ved Kappel, at nytte sin gunstige 
Plads til at indslaa Vejen til Flensborg for at afskære os Retræten. 
Han skulde hjælpe Centrumhæren frem først, og derfor anvistes 
det ham trods hans Ønske, hvis Overgangen lykkedes, at marchere 
til Mysunde paa den nordre Side af Slien for der at komme i 
Forbindelse med Hovedhæren. 

Længere førtes Operationerne ikke her; ti da rygtedes det 
nemlig, at vor Hær var borte. Den havde, efter at have besluttet 
Tilbagetoget den 4., fuldført det den 5. og var gaaet bort i regel- 
mæssig Orden med Kolonner ad Landevejene. 

Det er nu rent umuligt at danne sig en Forestilling om, 
hvorledes det vilde være gaaet, hvis vi vare blevne. Selvfølgelig 
havde Overkommandoen saa mødt Friedrich Carls Bevægelse mod 
Sliens Munding med en lignende fra vor Side; vore Krigsskibe, 
som laa der, vilde ikke være gaaede bort, og ved Telegraf kunde 
der være hidkalt flere fra nærliggende Farvande. Muligen vilde 
Friedrich Carls Overgang paa Grund af Snestormen ikke være 
lykkedes den 6.; men man kan ikke holde den Tro borte, at den 
tilsidst vilde være lykkedes ved Hjælp af hans 60 Kanoner, og 
hvilke Former Kampen da havde iklædt sig, og hvilket Udfald den 
havde faaet, er det ikke let at gætte. 

Det tyske Generalstabsværk dadler, at Stillingen blev 
forladt uden Kamp, og kritiserer Krigsraadsprotokollen , hvis 
enkelte Punkter heller ikke ere overbevisende; men det maa er- 
indres, at Stillingen nærmest rømmedes af indre Grunde: den 
ufuldførte Organisation og Ministeriets Instruks i Forbindelse med 
den indtraadte Vinter. 

Om man end kunde ønske, at Kampen var bleven ført 
noget længere af Hensyn til Folkets og Hærens Stemning og af 
Hensyn til de følgende Begivenheder, der alle paa virkedes af, at 
Kampen ved Danevirke var udebleven, maa man indrømme, at 
de Oplysninger, det nye Værk giver, i højere Grad, end noget 
tidligere fremkommet, kan tjæne til at retfærdiggøre Tilbagetoget. 
Det krydsede fuldstændigt Preussernes Planer, at den Hær, de 
vilde tilintetgøre, roligt og næsten uforfulgt marcherede bort for 
Fronten af 63,000 Tyskere. 

Efter Danevirkes Rømning var der intet mere for Preussen 
at gøre. Det tænkte hverken paa Belejringer eller Erobringer, 

men vilde kun have Slag. I den ovennævnte Betænkning af 
13. Januar 1864 og i en Betænkning fra 1862, om Muligheden af 
at føre en Krig igennem mod Danmark, var Moltke kommen til 
et lignende Resultat gennem en almindelig strategisk Betragtning. 
»Øerne og fremfor alt Regeringens Sædec, havde han skrevet, »ere 
utilgængelige for os, saa længe vor Flaade ikke er i Stand til at 
optage Kampen med den danske; Okkupationen af den jyske 
Halvø vil ikke tvinge det københavnske Kabinet til Eftergivenhed, 
uden naar den varede længe, og saa vilde den fremkalde diplomatisk 
Intervention. Det egentlige Operationsobjekt i denne Krig er der- 
for den danske Hær. Ikke en første Sejer i Danevirke, men 
en energisk Forfølgning, som tilintetgør Hæren, er vort Maal. 
Derfor er det af Vigtighed for en afgørende Krigsførsel, at de 
danske virkelig indtage deres fremskudte Stilling ved Danevirke«. 
Vi skulle ikke undersøge Holdbarheden af Ræsonnementet i det 
hele. Er et Land utilgængeligt paa Grund af, at Fjenden mangler 
en Flaade, vil dets Hærs Nederlag i og for sig ikke kunne stemme 
det til Eftergivenhed. Moltkes Motivering er ikke altid ganske 
holdbar, men de Enderesultater, hvortil han kommer, falde altid 
sammen med det, Preussen vil. 

Her vilde Preussen kun bekæmpe den danske Hær, og hvis 
den efter det første Slag ved Danevirke mod Forventning skulde 
undkomme, vilde Preussen hverken belejre eller cernere Flanke- 
stillingerne. Det vilde kun iagttage dem og opholde sig paa 
Halvøen for at levere et andet Slag, naar de danske brød frem 
igen enten fra Fredericia eller fra Dybbøl. 

I Overensstemmelse hermed optraadte Wrangel, efter at 
være kommen op i Slesvig. Han efterlod Friedrich Carl i Sundeved, 
for i Frastand at iagttage Dybbøl, og marcherede med Resten 
mod Nord, for ligeledes at stille et Korps mod Fredericia. Under- 
vejs modtog han Besøg af Moltke, som kom til ham fra Berlin 
for at overveje Forholdene med ham. 

Nu begyndte imidlertid Kollisionerne med Østerrig i Anled- 
ning af, hvilken Udstrækning man skulde give Krigen, eller rettere 
i Anledning af den herskende Tvivl om, hvorvidt det var en 
virkelig Krig, man førte, eller det kun var en Panttagelse af 
Slesvig, som foretoges paa Forbundets Vegne. Det militære 
Preussen eller det preussiske Krigsparti havde ikke et Øjeblik ladet 
sig hilde i den diplomatiske Fiktion, at det ikke var Krig. Men 
Østerrig opfattede Stillingen anderledes. Bismarck og den østerrigske 

Gesandt i Berlin, Karolyi, havde i den Protokol af 16. Januar 1864, 
i hvilken Kooperationen vedtoges, kun nævnt Slesvigs Besættelse 
som Operationernes Maal. De to Magter havde i Forening givet 
Forbundet og England den samme Forklaring og fortroligt givet 
alle Kabinetter de bestemteste Forsikringer om, at Maalet ikke 
var noget andet. Bismarck havde vel, hver Gang han gav disse 
Forsikringer, behændigt vidst at hage et lille Forbehold til enten 
som Efterskrift eller som en mundtlig Ytring af den, der over- 
leverede Depechen, eller som en Passus i en samtidigt indleveret 
anden Depeche, nemlig det, at hvis de danske gjorde Modstand, 
saa blev det selvfølgelig til Krig, og saa vilde alle Traktater op- 
hæves med det samme. Men dette Forbehold mødte den yderste 
Modstand, saa at Bismarck med Hensyn til den Sag maatte vikle 
sig ind i den Slags diplomatiske Skriverier, som han var en Mester 
i, den Slags, der giver Læseren en anden Forestilling om Ind- 
holdet end den, som Bismarck under en senere Situation kunde 
til Evidens bevise at have været den rigtige. Det nyttede ikke, 
at Moltke gjorde opmærksom paa, at de danske havde begyndt 
Krig for Alvor, baade til Lands og til Vands, de europæiske 
Magter, særligt da England, paastode, at de danske ved deres 
frivillige Rømning af Slesvigs Fastland havde anerkendt Pant- 
tagelsen; Østerrig vilde derfor ikke gaa videre end til denne. 

Saaledes gik det til, at da Wrangel den 14. Februar, to 
Dage efter Moltkes Ankomst, havde beordret Østerrigernes og det 
preussiske Gardekorpses Koncentration den 17. frem mod Konge- 
rigets Grænse — ved hvilken Lejlighed det befaledes det preussiske 
Korps at rekognoscere frem mod Vonsyld, dog uden at sætte sig 
fast der — , gjorde Østerrig Indsigelse mod Indrykningen i Jylland. 
Grev Karalyi i Berlin henvendte sig den 15. paa sit Hofs Vegne 
til Bismarck, og Følgen heraf blev, at den preussiske Konge 
tnaatte telegrafere til Wrangel, at den allierede Hær foreløbig ikke 
maatte overskride Kongeaaen, medens paa den anden Side Bismarck 
lod Werther i Wien overlevere Rechberg en Depeche om Nød- 
vendigheden af Jyllands Besættelse. 

Som bekendt, overskredes den jydske Grænse ikke desto 
mindre ved denne Lejlighed, og Kolding besattes. Hvorledes 
denne hidtil ikke tilstrækkelig forklarede Episode af den preussiske 
Krigsføring, der vakte en sand Storm i Europa, er gaaet til, op- 
lyser nu Generalstabsskriftet omstændeligt. Sammenhænget er 
følgende. 

Wrangel kundgjorde ikke Forbudet, fordi han ikke vilde 
virke nedtrykkende paa Troppernes Stemning, og fordi han mente, 
at den ovenfor meddelte Forskrift om, at Avantgarden ikke maatte 
sætte sig fast i Vonsyld, var tilstrækkelig til at forebygge en 
Grænseoverskridelse. Den eneste Forandring, han foretog i Disposi- 
tionen for den 17., var, at Hovedkvarteret forblev i Aabenraa i 
Steden for at begive sig til Haderslev, som det tidligere havde 
været Bestemmelsen. Det var saa langt fra, at Fremrykningen af 
Tropperne standsedes, at den endog blev stadfæstet. Det befaledes 
nemlig udtrykkeligt: »Den for den 17. anordnede Dislokation skal 
udføres. Omhyggelig Sikring ved Avantgarden anbefales særligt«. 
Derfor rykkede hele Styrken mod Jylland i den Antagelse, at 
Grænsen skulde overskrides. Fra Aabenraa befaledes det derefter, 
at Tropperne den 18. skulde blive staaende i deres Dislokations- 
rayons og den 19. foretage nogle Bevægelser, hvorved Østerrigerne 
kom op paa Siden af Preusserne. 

Ved denne Bevægelse fremad kom de tyske Forposter i 
nær Berøring med vore, og hvad* der senere skete, forklares let 
deraf. Det var nemlig paa den Tid, vi rømmede Kolding. 8. og 
9. Brigade forlode Byen den 17. og efterlode kun et enkelt 
Kompagni. Ved den Lejlighed opgaves vore yderste Positioner, 
der endnu stode paa slesvigsk Grund. Preusserne besatte dem 
straks og indvikledes i vor Bevægelse efter den Regel, at den 
bortgaaende altid forfølges af Modstanderen, der vil være saa 
nær, at han kan holde Øje med, hvad der sker. Bevægelsen fort- 
satte sig ind over vor Grænse derved, at det Kompagni, som var 
efterladt, den 18. af alarmerende Rygter lod sig forlede til at for- 
lade Byen tilligemed den lille Rytterskare, som holdt Omegnen 
besat. Paa preussisk Side havde det vel mellem de forreste 
Officerer været flygtigt overvejet, hvorvidt Grænsen betød noget, 
men man var kommen til den Anskuelse, at man ikke behøvede 
at bryde sig om den. Dog henvendte General Mulbe sig den 
18. Februar om Morgenen telegrafisk til Wrangel, som han for- 
modede i Haderslev, da Hovedkvarteret denne Dag skulde for- 
lægges derhen, med det Spørgsmaal, om der var noget i Vejen 
for en umiddelbar Forfølgelse. Men han fik ikke Svar saa snart, 
ti Hovedkvarteret var paa Vejen fra Aabenraa til Haderslev, hvor- 
for Spørgsmaalet med Ordonnans sendtes det i Møde, og Miilbe 
gav da efter eget Skøn Avantgarden til Kende, at Kolding ikke 
maatte angribes, men nok besættes, naar Fjenden forlod Byen. 

Tilskueren. 1887. 50 




742 



Den preussiske Krigsførsel 1864. 



Inden Wrangel havde forladt Aabenraa, var der imidlertid 
kommet et Svar fra Berlin paa en den 14. indsendt Beretning, i 
hvilket det var meddelt ham, at Indmarchen i Jylland ikke kunde 
linde Sted, før der var truffet nye Overenskomster mellem Østerrig 
og Preussen. Fra Haderslev sendte Wrangel derfor v. Mulbe Svar 
paa den nævnte Forespørgsel: at den jydske Grænse indtil videre 
ikke maatte overskrides, end ikke med Patruljer. Men da var det 
for sent. Kolding var besat, og en Rytterkamp havde fundet 
Sted paa Vejen til Fredericia. Spørgsmaalet blev nu: hvad skal 
der gøres? Wrangel vilde trække alt tilbage igen; men Kron- 
prinsen af Preussen, som efter Generalstabsværkets Ord fik en 
stedse stigende Indflydelse paa Operationerne, gjorde gældende, at 
dette ikke lod sig forsvare fra et militært Synspunkt, og at i 
ethvert Fald Kongens Befalinger maatte indhentes. 

Saa meget oplyser Generalstabsskriftet. I Berlin besluttede 
man derefter, at Besættelsen af Kolding, som straks offentlig var 
erklæret sket ved en Fejltagelse, skulde hævdes for at prøve 
Styrken af den i den europæislce Presse og i Kabineterne rejste 
Bevægelse. Moltke forsvarede Besættelsens Nødvendighed med 
strategiske Grunde, hvorom der før ikke havde været den fjærneste 
Tale. Europa fik at høre, at det var rent umuligt for de 30,000 
Mand forbundne Tropper overhovedet at være i Nordslesvig, naar 
de ikke ved en nogenlunde god Stilling, som Koldingafsnittet bød, 
vare sikrede mod et Overfald af de danske fra Fredericia. Sagen 
var overmaade pinlig for Østerrig, men efterhaanden stilnede 
Stormen af, og Bismarck kunde da gøre sin modfaldne allierede 
opmærksom paa, at der ikke havde været det mindste reelle bag 
det uhyre Skrig. Han forsikrede Rechberg om, at al den For- 
bitrelse, som Europa kunde præstere, nu var udladet, saa at der 
ikke vilde være et eneste ondt Ord til Raadighed, naar Indfaldet 
i Jylland skete for Alvor. 

Det kom tilsidst til et Kompromis med Østerrig ved Hjælp 
af General Manteuffel, som var sendt til Wien. Østerrig gik ind 
paa det sydlige Jyllands Besættelse mod, at Preussen lovede at 
belejre Dybbøl. 

Om de forskellige Synsmaader, som stode mod hinanden i 
Wien, indeholder Generalstabs værket adskillige interessante Oplys- 
ninger, skøndt Manteuffels Virksomhed og Udtalelser ikke nærmere 
berøres. Men det fremgaar tilstrækkeligt, at i Wien gjorde det 

preussisk-diplomatiske Standpunkt sig gældende, hvilket var for- 
skelligt fra Moltkes. 

Bismarck og Werther, som her førte Preussens Sag med 
Manteuffel som Mægler, kunde jo nemlig ikke fravige den alminde- 
lige europæiske Betragtning, at Aktionen var en Panttagelse. Kun 
mente de, hvad Østerrig og Preussen i Forening i disse Dage 
havde mældt Forbundet, at denne Panttagelse havde antaget Skik- 
kelse af en fuldstændig Krigsførelse. Der var altsaa med Hensyn 
hertil ikke nogen egentlig Uoverensstemmelse med det østerrigske 
Standpunkt, som forelaa i en Betænkning (Denkschrift) , afgiven 
den 19. Februar af General Grev Huyn, og som var det, at det 
ikke var en Erobring af Danmark, men kun en Panttagelse af 
Slesvig, som var Krigens sande Øjemed og det eneste, som havde 
været bestemmende for Rustningerne. Uenigheden angik kun 
Dybbøl og Als. Grev Huyn mente, at det militært rigtige i Over- 
ensstemmelse med Aktionens Øjemed nu var at forene alle Kræfter, 
for ved et direkte Angreb at fordrive de danske fra Dybbøl og 
Als og derpaa at besætte Slesvig ordentligt. Men Preusserne 
vilde ikke i Lag med Dybbøl, fordi de intet vandt derved, da Als 
dog ikke kunde tages, eftersom det var en 0. De vilde hellere 
tage Pant for Als i det sydlige Jylland og overhovedet tage Re- 
pressalier i denne Provins for de Opbringelser af tyske Skibe, som 
de danske havde foretaget, og som let kunde bevirke en Krigs- 
erklæring fra Forbundets Side, hvis Østerrig og Preussen ikke 
paatoge sig at tugte Danmark derfor. 

Moltkes Standpunkt var et vidt forskelligt, som det kan ses 
af en Betænkning, han den 28. Februar afgav over Grev Huyns 
Udtalelser. Han vilde aldeles ikke høre noget om, at Slesvigs 
Besættelse alene var Operationernes Maal. Han levede i den 
Forestilling, »at den fælles Optrædens Maal aabenbart var at 
tvinge Danmark til at gaa ind paa visse Bestemmelser med Hensyn 
til Hertugdømmernec Hvilke, opgiver han ikke, og vidste han 
næppe; ti han erklærede sig altid ubekendt med alle politiske 
Sager, men det, som han gik ud fra, var, at Preussen førte Krig 
med Danmark, og at Slesvigs Besættelse derfor kun var det 
nærmest liggende, ikke det endelige Maal. I øvrigt var han meget 
resigneret. Var det ikke muligt at vinde Østerrig for Indfaldet i 
Jylland, maatte man finde sig i at angribe Dybbøl og Als trods 
de store Vanskeligheder og det negative Resultat. 

Udbyttet af Manteuffels Sendelse foreligger i en Punktation, 
underskreven i Berlin den 6. Marts 1864, der ogsaa er offentlig- 
gjort i Generalstabsværket, og indeholder følgende: »Da Maalet for 
Offensiven mod Danmark er Hertugdømmet Slesvigs fuldstændige 
Besættelse, blive de danske Stillinger ved Dybbøl og Als Hoved- 
objektet for de forbundne; men da det paa den anden Side vilde 
være til Skade for Operationerne, om de forbundne Hære gjorde 
Holdt ved Jyllands Grænse, medens Modstanderen havde Valget 
mellem enten at koncentrere hele sin Kraft ved Dybbøl eller at 
forurolige de forbundne i Flanken fra Fredericia, og da end videre 
de danske have begyndt Fjendtligheder til Søs, som ikke alene 
berettige til Repressalier, men ogsaa til at udstrække Krigen til 
det egentlige Danmark, er man bleven enig om, at den preussiske 
Konge skal give Feltmarskal Wrangel Fuldmagt til at skyde sine 
Tropper saa langt ind i Jylland, som det er nødvendigt for at 
sikre sig imod saadanne Foretagender, som kunne udføres af 
Fjenden med Fredericia som Støttepunkt«. 

Som man ser, var der her kun Tale om det sydlige Jylland, 
men det berørte ikke Moltke. I en Betænkning, som han afgav 
den 4. Marts, og som tilstilledes Wrangel, og i en kongelig preus- 
sisk Ordre af 6. Marts blev Jyllands fuldstændige Besættelse og 
Underkastelse befalet, ja det blev endog besluttet, at Provinsens 
Indtægter skulde tages i Besiddelse og Skatter udskrives til Erstat- 
ning for den den tyske Søfart tilføjede Skade. 

Imidlertid skulde dog nu Belejringen af Dybbøl foretages. 
Men Friedrich Carl skyndte sig ikke med at give sig i Lag med 
denne lidet tiltalende Opgave. Da den preussiske Krigsminister 
gav Wrangel Meddelelse om, hvilket Belejringsmateriel der vilde 
blive mobiliseret og sendt til Dybbøl, udtalte Krigsministeren den 
Forventning, at det bevilgede Skyts straks efter dets Indtræffen 
maatte blive sat i Virksomhed. Wrangel fremsendte denne Skri- 
velse til Prins Friedrich Carl og betonede ved den Lejlighed Nød- 
vendigheden af, at Belejringens Begyndelse ikke opsattes, til alt 
det svære Skyts var ankommet. Men over denne Opfordring blev 
Friedrich Carl vred, og han sendte Kongen en Forestilling, hvori 
han fremhævede, hvor liden Virkning efter krigshistoriske Erfar- 
inger en Beskydning af Jordvolde vilde have, naar ikke de til- 
strækkelige Midler vare til Stede. Efter hans Anskuelse maatte et 
Belejringsforetagende ikke begynde, før hele Materiellet var samlet, 
og indtil det Tidspunkt vilde han af Hensyn til sine Troppers 

Slagfærdighed end ikke indeslutte Dybbøl. Kongen udstedte da 
en allerhøjeste Kabinetsordre til Prinsen, i hvilken han gav til 
Kende, at den af Krigsministeren udtalte Formening om Belejrings- 
skytsets Anvendelse ikke maatte betragtes som en bindende Forskrift. 

Vi have givet dette lille Indblik i Maaden, hvorpaa den 
tjænstlige Meningsudveksling fandt Sted, fordi den er oplysende. 
Kongen, Krigsministeren og Moltke i Berlin vare med i alt, hvad 
der skete paa Krigsskuepladsen. Ved Siden af den tjænstlige 
Korrespondance gennem Krigsministeren, Wrangel og nedefter gik 
der andre, som ogsaa vare tjænstlige, nemlig Prinsernes Brev- 
veksling med Kongen og Generalstabsofficerernes med Moltke. I 
Almindelighed kan man sige, at den Indgriben i de komman- 
derendes Virksomhed, som fandt Sted fra Berlin, var langt større 
end den, som vore Generaler klagede over, at der foregik hos os. 
Men den var af en anden Natur. I Reglen var den sagmæssig, 
fortrolig, kammeratlig, medens vort Krigsministeriums Skrivelser 
vare bydende, kolde og klædte i Kancellistil. Paa preussisk Side 
havde den store Brevveksling Indtrykket af at være en Diskussion, 
som førtes mellem dem, der stode midt i Handlingen, og dem, 
der vare udenfor, og som havde til Følge, at der ikke skete det 
mindste af strategisk Natur paa Krigsskuepladsen, uden at dets 
Hensigtsmæssighed forud var bleven drøftet. Særligt i den Periode, 
vi nu kommer til, har denne Diskussion megen Interesse. 

Nu begynde nemlig Fantasierne om Overgange til Øerne at 
spøge i Friedrich Carls og hans Stabschef Blumenthals Hoveder. 
De vilde hellere bruge det ankommende Skyts til at dække en 
Overgang til Als end til en Belejring af Dybbøl. Ballegaards- 
projektet var født. 

Det generalstablige Værk oplyser os om, at dette Projekt 
til en Overgang fra Ballegaard er undfanget af Oberst Blumenthal. 
Friedrich Carl vilde i Begyndelsen ikke rigtig godkende det; han 
ønskede intet hellere end at erobre Als, men han mente, at Over- 
gangen lettere lod sig forsøge ved Aissund paa det Sted, hvor den 
i Virkeligheden lykkedes den 30. Juni, end ved Aisfjord. Man faar 
end videre Indtrykket af, at Ballegaardsprojektet er en Aflægger af 
en Yndlingstanke om en Overgang til Fyn, som er vokset frem hos 
Blumenthal fra den Tid, han i 1849 var Generalstabsofficer hos 
Bonin foran Fredericia. Han gjorde sig ogsaa til Talsmand for 
en Overgang til Fyn, endnu medens han var i Sundeved. Det var 
Blumenthals Energi, som førte til, at begge disse Overgangsforsøg 

bleve satte i Scene, først det ved Ballegaard, senere det ved Lille- 
bælt. Moltke var fra Begyndelsen af mod dem begge, med mindre 
den preussiske Flaade kunde deltage i dem; efterhaanden lod han 
sig dog lede til at billige dem begge uden Flaadens Understøttelse. 

At Regeringen i Berlin virkelig kunde tænke paa Hjælp fra 
den preussiske Flaade, er et Bevis paa, i hvilken Grad den under- 
vurderede vor Sømagt. Men det var Tilfældet, at den i Virkelig- 
heden har antaget det som en Forudsætning, at den preussiske 
Flaade, i det mindste Dampkanonbaadsflotillen paa 18 Baade, 
hvortil der sluttede sig Kommandofartøjet »Grillec og 6 lejede 
Dampskibe, kunde optræde ved den holstenske ,Kyst og under- 
støtte Operationerne, efterhaanden som de udviklede sig mod Nord. 
Der var i det Øjemed straks ved Rustningernes Begyndelse ind- 
rettet Optagelseshavne for Nødstilfældes Skyld langs Kysten mellem 
Stralsund og Femern, og samlet Kuloplag i Kiel. Flaaden blev 
imidlertid ikke færdig til at løbe ud før i Midten af Marts Maaned, 
da Operationerne til Lands havde strakt sig ind i Jylland. Derved 
fremstod Spørgsmaalet , om det ikke var bedre, naar Flaaden løb 
ud, at den begav sig til Flensborg Fjord, og da dette bejaedes fra 
alle Sider, befæstedes Flensborg Havn. Kort efter betroede Blumen- 
thal Moltke sine Idéer angaaende Ballegaardsprojektet, og Moltke, 
som den Gang ikke vilde billige det uden Flaadens Medvirkning, 
kom til at tænke paa, at Flaaden lige saa godt kunde gaa til 
Ballegaard som til Flensborg. Men saa fortsatte Tanken sit Løb: 
Kunde Flaaden komme til Ballegaard, kunde den ogsaa naa til 
Kolding Fjord og understøtte en Overgang til Fyn; og naar der 
skulde ske en Overgang, foretrak Moltke den til Fyn, fordi han 
nu en Gang, hvad Grunden end var, altid vilde gøre alt andet 
hellere end at gaa til Dybbøl eller Als. Fra den Tid, Blumenthal 
begyndte at arbejde for Ballegaard, fordybede derfor Moltke sig i 
Fynsovergangens Detaljer og vilde i hvert Fald have det ene 
Projekt forberedt lige saa vel som det andet. Der var en Om- 
stændighed, som efter hans Mening anbefalede dette, nemlig den, 
at Flaaden efter sit Udløb fra Stralsund og Stettin maaske ikke 
ganske var Herre over den Retning, den maatte tage. Lykkedes 
det den at bryde ud, vilde den ikke udgøre nogen ringe Styrke. 
Foruden Dampkanonbaadsflotillen i Stralsund maatte nemlig ogsaa 
»Arkona«, »Loreleyc og »Nymphe« ved Swinemunde deltage i 
Operationen. 1 alt 28 Skibe med 89 Kanoner vilde gøre Turen — 
til Dels gennem Grønsund — til Langelandsbæltet; men derefter 

Tar det muligt, at Omstændighederne tillod den at gaa den ene, 
men ikke den anden Vej. Det var da godt, om man var i Stand 
til at modtage den, hvor den end kom, enten i Aisfjord eller ved 
Kolding. 

Medens Moltke hengav sig til disse Betragtninger, satte 
Blumenthal sig i Bevægelse for at vinde de kommanderende for 
sit Projekt. Han havde alt overbevist Friedrich Carl, som skrev til 
Kongen om Foretagendet. Blumenthal begav sig til Wrangel, som 
skrev til Krigsministeren derom. Da Sagen drøftedes mellem Kongen 
og Moltke den 14. i Berlin, udtalte sidstnævnte sig imidlertid 
nærmest for en Overgang til Fyn, hvilken han ansaa for lettere 
og ulige virksommere end en Erobring af Dybbøl. Kongen gav 
ham Ordre til at udarbejde Foredraget, og den 17. Marts ind- 
leverede Moltke da en fuldstændig Plan til en Fynsovergang, hvor- 
ofter der, straks som Flaaden indtraf i Kolding Fjord, ved Skjær- 
bæk skulde indskibes paa den 4 Bataljoner og et Batteri, hvilke 
skulde sættes over til Hindsgavl eller et andet Punkt paa Kysten 
ned til Gamborg Fjord, hvorefter Flaaden tre Gange skulde retur- 
nere og tage en lignende Styrke om Bord. 

Der skal her indskydes den Bemærkning, at det var denne 
Dag, den 17. Marts, da Søtræfningen leveredes under Rugen, hvor- 
efter de preussiske Skibe vare blokerede dels ved Stettin, dels ved 
Stralsund. Men dette forhindrede ikke Regeringen i Berlin fra 
vedblivende at trække Veksler paa den preussiske Flaades Hjælp, 
hvilke Prins Adalbert honorerede lige til Udløbsdagen, da en stærk 
Storm forhindrede Turen. 

Det gik nu saaledes til, at Friedrich Carl og Blumenthal 
vandt Overtaget over Moltke, for saa vidt som Overgangen ved 
Ballegaard betragtedes af alle med størst Interesse. Friedrich Carl 
holdt Overgangen til Als for vigtigere end den til Fyn; desuden 
var den jo arrangeret saaledes, at den kunde foregaa, selv om 
den kom til at savne Flaadens Understøttelse. Den 24. Marts gav 
Kongen derfor sit Samtykke til Ballegaardovergangen, efter at 
Moltke havde afgivet en understøttende Betænkning, der dog hen- 
ledede Opmærksomheden paa, hvor yderst vigtigt det var, at 
Flaaden kom til at medvirke. Der gaves derfor Prins Adalbert 
Befaling til at søge at naa Aisfjord den Dag, da alt var færdigt til 
Overgangen, hvilken Dag, som bekendt, blev fastsat til den 2. April. 

Først da Udførelsen var strandet ved den stærke Storm, 
der rejste sig paa den Dag, blev Dybbøls Belejring en uafviselig 

Nødvendighed, af hvilken man da ogsaa søgte at gøre et saa stort 
Nummer, som muligt. Saa længe den stod paa, opgaves alle andre 
Planer. Alle Kræfter koncentreredes paa dette Foretagende, som 
tildrog sig Europas Opmærksomhed og skaffede os megen Ære. 
Noget videre nyt bringer Generalstabsværket ikke om denne 
Periode, som derfor ikke skal omtales her. 

Først efter Dybbøls Fald genoptoges de tidligere Overgangs- 
overvejelser. Nu var nemlig atter den store allierede Krigsstyrke 
disponibel for slige Foretagender. Situationen var ganske den 
samme, som før; Episoden ved Dybbøl havde ikke forandret den. 
Den Klat Jord, som var erobret, betød intet for Stillingen i det 
hele. Vi besad endnu Als, og endnu Fredericia med Fyn. Der 
var kun én Forandring fra før, nemlig den, at vor Regerings 
Frejdighed des værre var brudt. Den var træt efter Anstræng- 
elserne paa Dybbøl og rystet ved de Ofre, Forsvaret havde krævet. 
Den besad ikke længer tilstrækkelig Modstandskraft mod Indflyd- 
elser, der raadede til, at vi skulde trække os ud af Kampen, op- 
give Fredericia og ikke længer lægge Vægt paa Als. Men selv- 
følgelig hindrer dette os ikke i med Interesse at følge Preus- 
sernes Færd. 

Som bekendt, flyttedes efter Dybbøls Fald baade paa Fjendens 
og paa vor Side Operationernes Tyngdepunkt op til Indløbet af 
Lillebælt, og den preussiske Belejringspark kørtes op mod Frede- 
ricia, hvis Indtagelse skulde betroes det østerrigske Korps. Men 
Moltke havde ikke større Lyst til denne Belejring, end han før 
havde haft til Dybbøls. Han var nu kommen til den Antagelse, 
at en Overgang til Fyn kunde foretages uden Hjælp af Krigsskibe, 
eftersom en 50 til 60 svære Kanoner, opplantede paa Kysten 
mellem Lyngsodde og Snoghøj, maatte kunne forhindre alle danske t 
selv pansrede, Skibes Ophold i det smalle Farvand her. Selv paa 
den modsatte Kyst vilde Opholdet kunde gøres vanskeligt nok for 
de danske, saa at Overfarten antageligvis vilde lade sig fuldbyrde 
temmelig uanfægtet i Pontons. Han ønskede derfor at anvende 
det svære Skyts ved Kysten i Steden for til en Belejring af Frede- 
ricia. Det var, kort sagt, Ballegaardsprojektet, han vilde optage 
ved Lillebælt. 

Denne Overgang tiltalte Moltke saa meget, at han for dens 
Skyld gjorde Brud paa sine tidligere Teorier om, at det var den 
danske Hærs Ødelæggelse, men derimod ikke Landvinding, som 
det kom an paa. Hvis han havde fastholdt sit tidligere Stand- 

punkt, maatte han fortrinsvis have understøttet Overgangen til 
Als, som Friedrich Carl og Kronprinsen af Preussen anbefalede; 
men han hævdede nu, at det især kom an paa at besætte en saa 
stor Del af det fjendtlige Land som mulig, ja fremhævede endog, 
at det var en Fordel, at der var saa meget faa Tropper paa Fyn, 
eftersom Erobringen derved kunde ské næsten uden Kamp. Dog 
maa det bemærkes, at denne Motivering kun anvendtes saa længe 
vi havde faa Tropper paa Øen. Senere, da vor Hær samledes 
der, gik Moltke tilbage til sit tidligere Standpunkt og forsvarede 
Øens Erobring, hvilken han vedblev at holde paa, derved, at 
Overgangen vilde hidkalde et stort Slag, hvilket var det, 
Preussen søgte. 

I Følge Sagens Natur maatte der bevares den dybeste 
Hemmelighedsfuldhed om de Planer, man omgikkes med. Raad- 
slagningerne førtes derfor fortroligt mellem et ringe Antal indviede, 
udelukkende Preussere. Der vaagedes over, at alt gik ligesom ved 
Dybbøl den Gang, Ballegaardovergangen forberededes, nemlig, 
at ingen udenfor de indviedes Kreds erholdt den mindste Anelse 
om, at det ikke var en Belejring, men noget andet, man havde i 
Sinde. Forberedelserne til Fredericias Belejring dreves derfor med 
Alvor. Men den 24. April sendte Moltke Kongen en Plan til en Over- 
gang til Fyn, saaledes som han nu anbefalede den udført alene ved 
Hjælp af de Midler, der havdes paa Stedet. Samme Dag omtalte 
ogsaa Wrangel Overgangen i en Indberetning. Den gamle Felt- 
raarschals Opmærksomhed var af Blumenthal bleven henledet paa 
dette Foretagende, som han derefter ansaa udførligt; men han 
vilde først have Jyllands Erobring fuldbragt, ti han mente, at 
saa længe Krigen førtes her, maatte han beholde alle Tropper der 
for at være beredt paa at kunne møde alle Hændelser. Moltke, 
som fik Wrangels Indberetning til Betænkning, mente, at denne 
Forsigtighed var ufornøden. I det nordlige Jylland kæmpede 
5000 Mand forbundne mod 3 å 4000 danske. I det sydlige Jylland 
stod der 35000 Mand forbundne, nemlig Mulbes Division ved 
Vejle og Østerrigerne om Fredericia, ved Als fandtes 22000 Mand 
Preussere og i Holsten 6000 foruden Forbundstroppernes 10000 
Mand. Af preussisk-østerrigske Tropper var der 72000 inde i 
Landet. Disse stode saaledes, at de overalt kunde møde hvilken 
som helst offensiv Bevægelse fra dansk Side, og Stillingen vilde 
ikke blive ugunstigere, fordi Halvdelen af Styrken i det sydlige 
Jylland gik over til Fyn. De 6000 Mand i Holsten kunde i alt 

Fald hidkaldes til Hjælp. Følgen af denne Betænkning blev, at 
Wrangel fik kongelig Bemyndigelse til at gaa i Land paa Fyn, 
og at den snarlige Udførelse af denne Overgang blev ham an- 
befalet som ønskelig. Moltke satte sig nu ogsaa angaaende Opera- 
tionen i Forbindelse med Oberst Stiehle i Wrangels Hovedkvarter; 
Wrangels Stabschef og Kronprinsen konfererede med Blumenthal, 
der atter brevvekslede med Moltke. 

Medens disse Forhandlinger førtes, rømmede vi Fredericia, 
der den 29. April besattes af de forbavsede Østerrigere. Det 
kunde synes, som om der i Generalstabsværkets Afsløringer laa 
noget, der kunde tjæne til Undskyldning for denne beklagelige og 
uforstaaelige Handling saa kort før Konferencen. Men dette lader 
sig ikke gøre. Man maa erindre, at Fredericia ikke rømmedes for 
det fynske Forsvars Skyld. Garnisonen sendtes til Vendsyssel. 
Gerlach fik ikke ved Rømningen sin Styrke paa Fyn af to Bri- 
gader væsentligt forøget. Fredericia beherskede dog altid i nogen 
Grad Fjendens Forberedelser, og dens Tropper kunde Gerlach altid 
hidkalde, naar de preussiske Overgangsforberedelser skred frem og 
bleve synlige for os, hvad de absolut maatte blive. Fra Vend- 
syssel kunde Tropperne derimod ikke hidkaldes. 

Fredericias Rømning skadede derfor i enhver Henseende 
Fyns Forsvar, og den dadles ogsaa af det preussiske Generalstabs- 
værk, som den er dadlet af alle forinden. Redaktionen af Værket 
finder Rømningen ubetimelig, og med Hensyn til Udførelsesmaaden, 
da forstaar den ikke, hvorfor man, naar man af politiske eller 
militære Grunde endelig vilde opgive den sidste Udfaldsport paa 
Fastlandet, da ikke gjorde det ved Kapitulation og tilbød Røm- 
ningen mod Betingelser. Det var efter dens Mening dog stedse 
muligt, at de forbundnes Overkommando vilde have bevilget saa 
vel Bortførelsen af alt Krigsmateriel som Opretholdelsen og den 
senere Tilbagegiveise af Værkerne. Forsøget paa at opnaa en 
saadan Kapitulation, mener den, burde i hvert Fald ikke været 
undladt. Som bekendt, var der ogsaa her hjemme i Regerings- 
kredsene Tale om en Kapitulation, men hverken Krigsministeren 
eller Lunding opfattede rigtigt, hvad det vilde sige, og saa gik det 
saaledes til, som det er meddelt i »Den anden slesvigske Krige 

Fredericias Rømning hverken forhalede eller fremskyndede 
Forberedelserne til Overgangen, der gik deres Gang. Derimod 
fremmedes Foretagendets Udvikling selvfølgelig ved, at Moltke i 
disse Dage selv tiltraadte Stabschefsposten i de forbundne Hæres 

Hovedkvartér i Steden for Vogel v. Falkenstein, der var udnævnt 
til Chef for det nye Korps, der skulde »udsugec Jylland. 

Efter sin Ankomst til Hovedkvarteret i Vejle den 2. Mai 
rekognoscerede Moltke i Forening med Kronprinsen den 3. og 4. 
Kysten mellem Fredericia og Koldingfjord, og straks efter begav 
han sig til Gablenz for at meddele den østerrigske General baade 
Planen og — , at Overkommandoen havde tiltænkt ham den Ære 
at udføre den. Saa strandede Planen foreløbig paa den Klippe, 
som Moltke aldrig værdigede tilstrækkelig Opmærksomhed, Af- 
talerne med Østerrig. Gablenz gennemgik vel Planen med Moltke 
paa Kysten, hvor han i øvrigt kritiserede den stærkt; men han 
endte med at sige, at han uden sin Regerings udtrykkelige Sam- 
tykke ikke turde deltage i Udførelsen. 

Planen blev derved ikke udført før Vaabenhvilen af 11. Maj. 
Men opsat var ikke opgivet. Medens Diplomaterne forhandlede i 
London, grublede Moltke i Horsens over, hvad der burde ské, 
naar hint kedelige Intermezzo var til Ende, og en halv Snes Dage 
efter, den 23. Maj, havde han sat de Tanker paa Papiret, som 
bleve bestemmende for de tyske Hæres Arbejde i den Tid, Moltke 
under Vaabenhvile kommanderede den forbundne Hær, medens 
den ny udnævnte Øverstkommanderende, Prins Friedrich Carl, 
tilbragte Ferien i Tyskland paa sit Sommeropholdssted i Glienitze. 

Moltke forudsaa, at Opgaven efter Vaabenhvilens Udløb 
maatte blive enten den strategisk defensive, at bevare det nu er- 
hvervede Territorium, eller den strategisk offensive, at opsøge 
Fjenden i hans insulare Positioner. I første Tilfælde vilde Opgaven 
blot bestaa i at tilbageslaa danske Angreb, og det vilde være 
meget let, da den forbundne Hær stod nord for Ejderen i 3 Grupper, 
der hver var den forudselige danske Angrebsstyrke overlegen. I 
det andet Tilfælde var det Fyn og Als, som kunde angribes, og 
paa disse Steder, mente han, den danske Hær vilde være opstillet, 
omtrent Halvdelen paa hvert. (Han forudsaa ikke, at vi vilde 
beholde én Division samt hele Rytteriet i * Vendsyssel, heller ikke, 
at vi vilde undlade at indkalde de Forstærkningsfolk igen, som vi 
havde hjemsendt ved Vaabenhvilens Begyndelse). Det var nu et 
Spørgsmaal, om den østerrigske Hær og den østerrigske Flaade 
kunde paaregnes til Hjælp; men var dette ikke Tilfældet, mente 
han, at Preusserne selv skulde udføre begge Overgange. Derpaa 
skulde man forberede sig, og begge Overgange iværksættes sam- 

tidigt efter Vaabenhvilens Ophør. Mislykkedes da den ene, kunde 
Uheldet opvejes ved, at den anden lykkedes. 

Saaledes stod Sagerne indtil den 23. Juni, da efter London- 
konferencens Sprængning en telegrafisk Befaling fra Kongen kund- 
gjorde, at efter Aftale med Kejser Frantz Overgangen til Fyn ikke 
maatte ske, men at derimod Als og den ubesatte Del af Jylland 
skulde angribes. Denne Aftale var truffen i Carlsbad, hvor Kong 
Wilhelm og Kejser Frantz, fulgte af deres Udenrigsministre, efter 
Fyrstemødet i Berlin opholdt sig, da Londonkonferencens Spræng- 
ning blev bekendt. En Aftale om de forestaaende Operationer var 
nødvendig, og den formuleredes i følgende af Bismarck og Rech- 
berg den 24. Juni i Carlsbad underskrevne Dokument: 

»Begge allerhøjeste Hoffer komme overens om: 

1) efter Vaabenhvilens Udløb at udstrække de militære Ope- 
rationer til Øen Als og Jylland hinsides Limfjorden. 

2) For det Tilfælde, at der til Understøttelse af Angrebet 
af begge disse Objekter maa foretages en Demonstration mod Fyn 
i den Hensigt at holde de danske Stridskræfter fast der, skal denne 
ikke udstrækkes til en Landing paa Øen. 

3) at i den Hensigt, efter Mulighed at lokalisere Krigen, at 
gøre Operationer mod de danske Øer afhængige af senere For- 
handlinger. 

4) at fastholde Jylland som Negociationsobjekt og tage det 
i egen Forvaltning og Beskatning. 

5) at ansé de Konferencen i London med Hensyn til Sles- 
vigs Deling tilbudte Koncessioner som bortfaldne og ikke bindende 
for senere Forhandlinger; ogsaa at lade denne Beslutning blive 
offentlig bekendt. 

6) ved hensigtsmæssig Indvirkning paa det tyske Forbund 
at hidføre Fællesforvaltning af Slesvig-Holsten og Lauenborg under 
de forbundnes Ledelse og at sørge for, at de to sidstnævnte 
Hertugdømmers Hjælpemidler blive gjort nyttige for Krigen i 
samme Maal som Slesvigs. 

7) som Krigens Maal at efterstræbe Hertugdømmernes Løs- 
rivelse fra Danmark i den gunstigste, efter Omstændighederne op- 
naaelige, Udstrækning«. 

Dette fra Originalen ordret oversatte Aktstykke bærer tyde- 
ligt Præg af, at Punkt 2 er tilsat eller har faaet en fra den op- 
rindelige forandret Redaktion. Østerrig lagde Vægt paa, at Fyn 
ikke angrebes. 

Der blev altsaa kun to Overgange at udføre, den over Als- 
sund og den over Limfjorden. Des værre lykkedes den første i den 
bedrøvelige Juninat den 29. Vort Mod faldt sammen, og Følgen 
blev, at der den 9. Juli dannedes et nyt Ministerium under Bluhme, 
som søgte Fred. 

Men Fynsovergangens Historie er ikke dermed forbi. Frie- 
drich Carl var ved Limfjorden for at overvære Overgangen her, 
da Oberst Kaufimann kom til det tyske Hovedkvartér med Stein- 
manns Brev af 11. Juli. Først Dagen efter kom Prinsen tilbage 
og kunde ikke tilbageholde en Følelse af Fortrædelighed; ti Fyns- 
overgangen var han bleven lysten efter. Han havde næret Haab 
om tilsidst at faa Tilladelse til at sætte den i Værk og vilde nødig 
endnu opgive den. Med det samme, han telegraferede Steinmanns 
Brev til Berlin, mældte han, at han var færdig til at gaa over til 
Fyn, naar Pontonerne kom tilbage fra Limfjorden. Kun behøvede 
han flere, hvorfor han udbad sig samtlige de i Tyskland efter- 
ladte Pontonkompagnier opsendte. Vaabenhvilen fandt han ikke 
at være i de tyske Hæres Interesse. Det skulde da være, at den 
blev ganske kort. Han havde Anledning til at tro, at der var 
udbrudt en Revolution i København, som Regeringen vilde bruge 
en Del af Hæren til at dæmpe, for dernæst igen at gøre Front 
mod Udlandet. Hvis det blot var et saadant kort Pust, de danske 
ønskede, fandt han Bevilgelsen farefri. I en vidtløftig Redegørelse, 
der utvivlsomt i de største Partier har Moltke til Forfatter, for- 
klarede han dernæst den 14. Juli den militære Situation i det 
hele, for at Regeringen i Berlin ikke skulde savne Oplysning om 
denne ved de politiske Afgørelser, som vare at træffe. Her gjordes 
det ogsaa gældende, at der ikke var nogen Grund til at slutte 
Vaabenhvile, medens i øvrigt de samme militære Betragtninger 
gik igen, som vi gentagne Gange have anført. 

Før dette endnu var kommet til Berlin, havde den preussiske 
Regering, forud beredt paa, hvad der vilde komme, straks efter 
Bluhmes Brev til de tyske Stormagter, d. 15de bemyndiget 
Friedrich Carl til at afslutte Vaabenhvile med de danske, hvorfor 
Forhandlinger begyndte mellem Kauflfmann og Stiehier, hvilke førte 
til den anden Vaabenhvile, der skulde vare til d. 31te Juli. 

Under denne Vaabenhvile skal Friedrich Carl d. 24de Juli 
endelig have opnaaet Kongens Bemyndigelse til, hvis Fjendtlig- 
hederne begyndte igen, at udføre Overgangen til Fyn med preussiske 
Tropper. Dette meddeler Generalstabsværket, og Rigtigheden deraf 

bestyrkes ved, at Pontonkompagnierne fra 4 Armékorpser i Tysk- 
land ankom til Kolding. Det stemmer ogsaa med, hvad man 
almindeligt har antaget, og med hvad der læses i »Den 2. 
slesvigske Krig«. 

Men derfor er det ikke vist, at Angrebet virkelig vilde have 
fundet Sted, hvis Forhandlingerne vare blevne afbrudte. Tvært 
imod. Der er størst Sandsynlighed for, at det atter vilde være 
blevet opsat, hvilket vi kunne slutte os til af Oplysninger, som 
Generalstabsværket bringer om samtidige Forhandlinger andensteds. 
Efter at det nemlig har berettet, at de første indledende Med- 
delelser om Kong Christians Vilje til at træde i Forhandling med 
de tyske Stormagter vare komne til Berlin ved Kongen af Belgiens 
Mægling, og at disse havde givet Preusserhoffet Anledning til at 
sætte sig i Forbindelse med Wienerhoffet for at blive enig med 
det om de Betingelser, paa hvilke Freden kunde tilstaaes, gengiver 
Skriftet det, som der i den Anledning d. Ilte fra Berlin meddeltes 
den preussiske Gesandt i Wien, saaledes: »Fremfor alt maa man 
efter Kong Wilhelms Anskuelse forlange Hertugdømmernes fuld- 
stændige Aftrædelse indtil Kongeaaen. Om en Indtrædelse af 
hele det danske Monarki i Forbundet, som Kong Leopold har 
antydet, kan der ikke været Tale; ti derved blev jo ikke den 
gamle Strid mellem Tyskland og Danmark udjævnet, men kun 
en Kilde til nye Forviklinger skabt. Paa Grund af den Freds- 
længsel, som nu er traadt for Dagen i København, synes det 
raadeligt allerførst at forstærke det militære Tryk, for sikkert og 
hurtigt at komme til en tilfredsstillende Slutning. Det er derfor 
anbefaleligt at drive Operationerne mod Fyn med al mulig Energi, 
og i hvert Fald, indtil Udførelsen af Foretagendet er sikret, at 
foretage Skinbevægelser der.« Om Østerrigs Svar paa dette i 
Generalstabsværket kun løst og ufuldstændigt gengivne Forslag k 
læse vi dernæst: »Østerig erklærede sig enig i den som Grundlag 
for Freden betegnede fuldstændige Adskillelse af Hertugdømmerne 
fra Danmark, ligeledes i, at Fredsunderhandlingerne fandt Sted 
i Wien, og at Fjendtlighederne kun bleve standsede saa længe som 
absolut nødvendigt, altsaa en 14 Dage, for paa den Maade at 
berøve Danmark ethvert Haab om europæiske Forviklinger. En 
Udstrækning af Operationerne til Fyn og selv en kraftigere Demon- 
stration mod denne skulde dog overensstemmende med Karls- 
bader Aftalerne foreløbig ikke finde Sted. En Optræden af den 

østerrigske Eskadre i Østersøen blev ligeledes afslaaet, dog sammes 
Medvirkning til Vesterhavsøernes Erobring tilstaaet.c 

Det er højst usandsynligt, at Preussen paa dette Tidspunkt t 
hvor det havde faaet Østerrig med sig til alt, undtagen netop til 
en Udstrækning af Krigen til Fyn, skulde kompromittere sit Forhold 
til denne Magt ved et Foretagende, som dog ingen reel Betydning 
havde for det selv. Er Tilladelsen given uden Forbehold 
— Redaktionen fremlægger ikke den Skrivelse, hvori den inde- 
holdes, og citerer heller ikke Ordlyden, hvori den gives — , saa 
maa man have Ret til at antage, at den vilde være bleven sus- 
penderet indtil videre, naar det var kommet til Krig paany, 
ligesom til at mene, at Opsættelsen vilde have været til Fordel 
for Preusserne, da der var grumme smaa Chancer for, at den 
Overgang vilde være lykkedes for dem. 

Men herom kan der selvfølgelig være forskellige Meninger. 
Det visse er kun, at det ikke kom til nye Fjendtligheder. Vaaben- 
hvilen førte til Stilstand, Afvæbning og Fredsforhandlinger; Krigen 
var faktisk til Ende. 

Her skulde ogsaa vi have sluttet, dersom der ikke endnu 
var et enkelt Aktstykke fra en senere Periode, som fortjæner Omtale. 
Det generalstablige Skrift har nemlig givet os en Betænkning af 
Moltke, som ikke er knyttet til noget i Teksten, men til en An- 
mærkning, der godt kunde være sat ind for at give Anledning 
til Aktstykkets Fremdragelse. Men herfor er der ikke Grund til 
at være fortrydelig over Aktstykkets Fremkomst. Tvært imod 
have vi Aarsag til at være taknemmelige for, at det er taget med, 
da det interesserer os en Del. Aktstykket er overskrevet »Be- 
tænkning (Denkschrift) af Generalløjtnant, Friherre v. Moltke an- 
gaaende Overførelsen af det 2det preussiske Armékorps fra Stralsund 
til Sjællande, men kan ikke med fuld Korrekthed betitles saaledes; 
ti det var ikke en Betænkning, han som Generalstabschef, med 
tjænstlig Kompetence, afgav over den nævnte Sag. Det var kun 
et Svar, som han i sin Stilling som Stabschef gav sin fraværende 
General* paa et Spørgsmaal, denne havde gjort, og hvori han kom 
til at tale om den nævnte Troppeoverførelse. Imidlertid skulle 
vi ikke opholde os herved, men omtale, hvad der ligger til Grund 
for Betænkningen. 

Det var under Fredsforhandlingerne i Wien, at Prins 
Friedrich Carl blev utaalmodig og fra Glienitze, hvor han opholdt 
sig, skrev til Moltke, at der efter hans Mening, hvis Freds- 

forhandlingernes ringe Fremgang gjorde en Opsigelse af Vaaben- 
stilstanden nødvendig, straks burde ske noget eklatant, og at i 
saa Henseende en Landgang paa Sjælland forekom ham det 
hensigtsmæssigste. Det vilde have været rigtigst, om vi havde 
faaet dette Brev med; ti saa vilde vi bedre have forstaaet 
Moltkes Svar. Vi havde den Gang afvæbnet, hjemsendt Hæren 
med Undtagelse af Kadrene og en lille Tjænestestyrke. Derimod 
havde vi beholdt Flaaden i Søen. Moltke regnede Styrken paa 
Sjælland til 5000 Mand; den paa Fyn var knap saa stor. Hvis 
Vaabenstilstanden var bleven opsagt, vilde vi have haft 6 Uger 
til Rustning, og vi vilde have kunnet indtage samme Stilling som før. 
Maaske har Prins Friedrich Carl ikke været vidende herom, 
men ment, at man kunde opsige Vaabenstilstanden og straks 
angribe Sjælland, men i saa Fald glemte han den udrustede Flaade, 
som sikrede Øen tilstrækkeligt. Som sagt, uden Friedrich Carls 
Spørgsmaal forstaa vi ikke Moltkes Brev rigtigt; men det gik ud 
paa at vise, at det Armékorps, Prinsen kommanderede, ikke kunde 
anvendes til Overfald paa Sjælland, men at et saadant bedst 
kunde udføres fra Stralsund af det derværende Armékorps. Og 
saa forklarer han, hvorledes i saa Fald en saadan Ekspedition 
maatte udføres, i én Nat med alt, selv Belejringskanoner; ti 
København var befæstet. 

Hvad Moltke forklarer, falder ganske sammen med, hvad 
vi have tænkt os, naar vi have forestillet os et saadant Angreb 
fra Tyskland. Det er derfor ikke nødvendigt at gengive hans 
Fremstilling i Detailerne. Derimod fortjæner det at anføres, at 
han ikke var stemt for Sagen, hvorvel han ikke betegnede Fore- 
tagendet for uudførligt. 

For det første gjorde han med Grund opmærksom paa, 
at en Overrumpling af Sjælland vilde have haft gunstigere Chancer 
paa en Tid, da de danske Tropper vare splittede i Sundeved, 
i Nordjylland og paa Als, og de danske Skibe vare i Nordsøen og 
ved Als, og kun en Del [men en tilstrækkelig Del] ved Stralsund. 
Nu, da hele den danske Hær var samlet paa Øerne, og da hele 
Flaaden samlet kunde anvendes paa hvilket som helst Punkt, 
vare Chancerne ikke saa heldige. 

Dernæst undlod han ikke at gøre opmærksom paa Farerne 
ved at sende et tysk Korps til Sjælland. Han skrev nemlig: 
»Den Intervention, hvormed England har truet, har hidtil kun 
haft lidet at betyde. Selv paa Fyn vilde et landet tysk Korps 




Den preussiske Krigsførsel 1864. 



757 



paa Grund af Bæltets Smalhed og den artilleristiske Styrke næppe 
have nogen Fare for sine Forbindelser. Men naar der paa 
Sjælland staar et preussisk Korps, som kun over Søen kommuni- 
cerer med Hjemmet, hvorfra det i Længden maaske maa ernæres, 
da har en engelsk Flaades sandsynlige Optræden i Østersøen en 
hel anden Betydning. 

Moltke søgte derfor at bevæge sin Chef til at være fornøjet 
med, hvad der var sket, og sluttede med følgende Betragtninger: 
»For os, som egentlig slet ikke endnu besidder nogen Flaade, 
er det saa svært at bringe en Krig med en Østat til Afslutning, 
at der foruden en fortræffelig Hær og dristige Førere endnu 
behøvedes Lykke for at naa et Resultat som det, der er naaet, 
og som altid vil være et meget ærefuldt og meget fordelagtigt, 
om man ogsaa maa gøre den i sit Hjem saa haardt betrængte 
Konge af Danmark nogle yderligere Koncessioner. Jeg tror, at 
man ikke ved Skænderier om Smaating skal stille det saa lykkeligt 
opnaaede Resultat i Vove paany, især da vi ikke kunne beholde 
for os selv, hvad vi erobre. Naar Vaabenhvilens Tid drages fra, 
have de egentlige Operationer i denne Krig ikke varet synderligt 
længere end 4 Maaneder; men de diplomatiske Forhandlinger 
strække sig allerede ind i den 3dje Maaned.« 



C. Th. Sørensen. 



Tilskueren. 1887. 

Om døvstumme og deres Undervisning. 



Ue Legemsfejl og Sygdomme, som hjemsøge Menneske- 
slægten, ere i høj Grad forskellige med Hensyn til det æstetiske 
Indtryk, de fremkalde. Blindhed og Brystsyge brede saaledes 
et vist romantisk Skær over de Personer, der lide heraf, og 
virke ingenlunde frastødende paa Iagttageren, og blegsottige 
Kvinder optræde ikke sjældent som Heltinder i Romanerne. Men 
hvem har vovet at fremstille en Helt stokdøv, en Elskerinde gul- 
sottig? Saadanne Legemsfejl og Sygdomme kunne nok vække 
Medlidenhed, men sjældent egentlig Sympati , og saadanne lidende 
faa derved ofte et endnu tungere Kors at bære paa, end selve 
Sygdommen medfører i og for sig. Man ser derfor ogsaa ofte, 
at Mennesker, hvip Syn lider i betydeligere Grad, ingenlunde 
skjule dette for andre, medens tunghøre gøre alt for at dække 
over deres Mangel og sjældent blive gladere, end naar man 
smigrer dem med at sige, at deres Hørelse er god. 

Naar Forfatteren af nærværende lille Artikel beder »Til- 
skueren «'s Læsere om at følge ham nogle Øjeblikke ind i de 
døvstummes Verden, da er det ikke blot, fordi denne er saa lidet 
kendt for de fleste, men ogsaa fordi han vil søge at vække lidt 
Sympati for disse hidtil i Samfundet saa ulykkeligt stillede Men- 
nesker. De ere ulykkeligt stillede, ikke blot fordi de have mistet 
en af vore vigtigste Sanser, men ogsaa — og i saa Henseende 
er der en stor Forskel mellem blinde og døvstumme — fordi de 
have mistet Taleævnen, den Ævne hvorved vi adskille os fra de 
»umælende«, og hvorved vort Tankeliv saa mægtigt udvikles. 

Det vil maaske ikke være overflødigt at omtale først Døv- 
stumhedens Væsen og Natur. Det maa da stærkt fremhæves, at 
det karakteristiske for Døvstumheden er den fuldstændige eller 

næsten fuldstændige Mangel paa Hørelse, og at Stumheden kun 
er en Følge af hin og ingenlunde skyldes nogen Fejl ved Tale- 
organerne, saaledes som man mente helt ind i det 16de Aar- 
hundrede, da man forsøgte at faa døvstumme til at tale ved at 
anvende Trækplastre, Brændejærn og andre endnu mere smerte- 
fulde Indgreb. Et døvstumt Barn kan fra Fødselen af udstøde 
Lyd og bruge sin Stemme som et lydhør Barn, men den men- 
neskelige Tale læres — med mindre en ganske særlig Art Under- 
visning finder Sted, som vi senere skulle gøre Rede for — kun 
gennem Øret, ved at Barnet efterligner sine Omgivelser, og er 
disse stumme, vil selv et lydhørt Barn forblive stumt 1 ). Den til 
Grund for Døvstumheden liggende Døvhed er imidlertid ikke altid 
fuldstændig, ti ikke sjælden er der Rester af Hørelse tilbage, saa 
at vedkommende Individ k kan høre visse Lyd saasom Piben, 
Klokkeringen osv., ja enkelte døvstumme kunne endog høre visse 
Vokaler eller Ord, der raabes højt ind i Øret. Saadanne døv- 
stumme benævnes uegentlig døvstumme, hvorunder ogsaa 
indbefattes Individer, der ere blevne døve i en senere Alder og 
have beholdt Taleævnen delvis. Hos de egentlig døvstumme 
er derimod Hørelsen fuldstændig udslukt. Det vil saaledes ses, 
at der ingen skarp Grænse er mellem døvstumme og Børn, der 
have en slet Hørelse. I Danmark, hvor Undervisningen af døv- 
stumme er obligatorisk, betragtes som døvstumme og indkaldes 
til Døvstummeanstalterne alle saadanne Børn, hvis Hørelse er saa 
slet, at de ikke kunne følge med ved den almindelige Skoleunder- 
visning. 

Skøndt det saaledes er Døvheden, der er det karakteristiske 
tor Døvstumheden, er det imidlertid oftest Stumheden, der først 
henleder Omgivelsernes Opmærksomhed paa, at et Barn er døvt; 
ti om et mindre Barn kan høre eller ikke, kan være vanskeligt at 
afgøre selv for Læger, end sige for Lægfolk; men naar et Barn 
ikke begynder at tale til rette Tid, altsaa mellem et og to Aars 



*) Anm. Kong Psammetik af Ægypten skal i Følge Herodot have gjort 
Forsøg med to nyfødte Børn, som anbragtes paa et fjernt liggende 
Sted, under Opsigt af en Hyrde, hvem det var forbudt at mæle et Ord. 
Da Børnene vare to Aar gamle, kunde de kun sige bec, hvilket sikkert 
var Efterligning af den Ged, hvis Mælk tjænte dem til Ernæring. De 
Vise, som Kongen raadspurgte, mente imidlertid, at det var det phryg- 
iske Ord, der betød Brød, hvoraf droges den Slutning, at det phrygiske 
Sprog var det mest naturlige og følgelig det ældste af alle. 

Alderen, da vil Omgivelserne oftest finde det paafaldende. Og 
dog varer det ofte mærkværdigt længe, inden det gaar op for 
Forældre, at deres Barn er døvstumt, med mindre der i Forvejen 
findes Tilfælde af Døvstumhed i Familjen, hvilket ingenlunde er 
sjældent. Ofte henvende Forældrene sig til en Læge og spørger 
ham om Raad for deres Barn, fordi det ikke vil tale; at det kan 
høre, nære de ingen Tvivl om, ti — sige de — Barnet vaagner, 
naar der falder noget paa Gulvet, det vender sig om, naar Døren 
gaar op o. s. v. Undersøger man imidlertid Barnets Hørelse med 
Lydkilder, der dels ikke kunne ses af Barnet, dels ikke ere saa 
stærke, at de derved fremkaldte Luftsvingninger kunne paavirke 
Barnets Følenerver, da vil man ofte finde, at Hørelsen er fuld- 
stændig udslukket, og man maa gøre Forældrene den sørgelige, 
og ofte aldeles uventede Meddelelse, at deres Barn er døvstumt. 

De Vanskeligheder det kan være forbundet med for Læg- 
folk at erkende Døvstumhed, naar Døvheden optræder hos ældre 
Børn, f. Eks. efter Skarlagensfeber, ere af en ganske anden Art. 
I saadanne Tilfælde, hvor Barnet altsaa tidligere har været lyd- 
hør og begyndt at tale eller endog kan tale fuldstændigt, vil Om- 
givelserne hurtigt erkende, at Hørelsen er gaaet tabt; Barnet 
svarer ikke, naar der tales til det, det vaagner ikke, naar man 
kalder paa det o. s. v. Hvis man imidlertid under saadanne 
Omstændigheder vilde søge Trøst i Ulykken ved den Tanke, at 
Barnet vel er bleven døvt, men ikke vil blive stumt, da det kan 
tale, vil man i Reglen blive sørgeligt skuffet, ti meget snart be- 
gynder Talen at blive utydelig, og med en forbavsende Hurtighed 
ophører Barnet efterhaanden at tale, med mindre der gøres sær- 
lige og energiske Anstrængelser for at bevare Taleævnen. Man har 
endog Eksempler paa, at Børn helt op til Overgangsperioden 
kunne blive døvstumme, naar de miste Hørelsen, men almindelig- 
vis sker dette ikke hos Børn, naar de miste Hørelsen efter 10-15 
Aars Alderen. Derimod miste Børn oftest Taleævnen i Løbet af 
et halvt Aar, naar de overlades til sig selv, og Døvheden er op- 
traadt før 10-11 Aars Alderen. 

Med Hensyn til Aar sagerne til Døvstumhed, maa der 
skælnes mellem den medfødte og den erhvervede. Den med- 
fødte Døvheds nærmere Aarsag er oftest Misdannelser af 
det indre Øre. De fjærnere Aarsager hertil ere til Dels tem- 
melig dunkle og til Dels omtvistede. Arvelighed er utvivlsomt 
den vigtigste Faktor; ofte arves imidlertid Døvstumheden ikke 

direkte fra Forældre til Børn, men springer et eller flere Led 
over. Hosstaaende Stamtavle, hentet fra et lægevidenskabeligt 
Tidsskrift, illustrerer slaaende de berørte Arvelighedsforhold, men 
er selvfølgelig — og heldigvis — ikke et typisk Eksempel paa 
hvorledes Døvstumhed optræder i Familjer med arvelig Disposition: 

Døvstum Mand c© lydhør Kvinde. 

Døvstum Søn. Lydhør Datter eo lydhør Mand. 

Døvstum Mand nc døvstum Datter. Døvstum Datter. Lydhør Søn cc lydhør Kvinde. 
Døvstum Søn. Døvstum Søn. 

Denne Stamtavle viser os en døvstum Mand, der ægter en 
lydhør Kvinde og i dette Ægteskab faar en Søn, der er døvstum, 
og en Datter uden denne Legemsmangel. Denne Kvinde ægter en 
Mand, der ligeledes er lydhør, men faar ikke desto mindre i sit 
Ægteskab 2 døvstumme Døtre, som altsaa arve denne Mangel 
efter deres Bedstefader, samt en lydhør Søn, der trods sit Ægte- 
skab med en lydhør Kvinde alligevel avler en døvstum Søn, som 
altsaa arver sin Legemsmangel fra sin Oldefader. Desuden op- 
træder der endnu et Tilfælde af Døvstumhed i Familjen, idet den 
ene af de 2 døvstumme Søstre i sit Ægteskab med en døvstum 
Mand faar en døvstum Søn. 

Undertiden findes Døvstumhed hos flere Sødskende (i et 
enkelt Tilfælde 8) uden at der kan oplyses noget om Arvelighed. 

Med Hensyn til Spørgsmaalet om den Indflydelse, som 
Ægteskab mellem blodbeslægtede udøver paa Forekomsten 
af Døvstumhed, har Meningerne staaet meget skarpt lige overfor hin- 
anden. Diskussionerne herom have ogsaa omfattet Spørgsmaalet 
om disse Forbindelsers Indflydelse paa andre Legemsfejl og Syg- 
domme, saasom Idioti, Cretinisme, Sindssygdom, visse Øjen- 
sygdomme o. s. v. og have til alle Tider ikke blot interesseret 
Videnskabsmændene levende, men ogsaa altid udøvet en stor Til- 
trækning paa det store Publikum. Grunden til dette sidste maa 
vel dels søges i den Omstændighed, at Sagens Afgørelse har en 
stor social Betydning for Samfundet i Almindelighed, og dels 
ogsaa deri, at Spørgsmaalet direkte angaar en Mængde Men- 
nesker, der lever i Ægteskab med blodbeslægtede, og naturlig 
frygte de Ulykker, som ere blevne fremstillede som truende Af- 
kommet af saadanne Forbindelser. De forskellige Undersøgere ere 

imidlertid komne til et meget forskelligt Resultat med Hensyn 
til den Betydning, som Ægteskab mellem blodbeslægtede have 
paa Afkommet. Paa den ene Side mene nogle at have godtgjort 
klart ved deres Undersøgelser, at disse Ægteskaber rumme 
store Farer for Efterkommerne, hvorfor de anse det for Statens 
Pligt at forhindre saadanne Forbindelser saa meget som muligt, 
hvilket ogsaa er sket f. Eks. i England, hvor endog Ægteskab 
mellem Søskendebørn, om det end ikke er forbudt ved Lov, dog al- 
mindeligvis anses for en lidet ønskelig Forbindelse, der ogsaa er for- 
holdsvis sjælden. Paa den anden Side har enkelte Forfattere paastaaet, 
at det saa langt fra er Tilfældet, at saadanne Ægteskaber rumme 
Farer for Afkommet, at de tvært imod give gunstige Chancer for 
et i aandelig og legemlig Henseende sundt Afkom, forudsat at de 
paagældende Individer tilhøre sunde Familjer, hvori der ikke 
forekommer arvelige Sygdomme. Et af de dygtigste og mest 
ædruelige Indlæg i denne Sag er fremkommen i Danmark i 
Dr. Mygges Doktordisputats, hvori Forfatteren underkaster de 
forskellige Undersøgelser om dette Spørgsmaal en indadgaaende 
Kritik, og tillige giver et Bidrag fra Danmark til Belysning navnlig 
af den Rolle, som saadanne Ægteskaber spille lige overfor Op- 
staaelsen af Døvstumhed. Dr. M. har søgt at løse Spørgsmaalet 
ad to Veje. For det første udsendte han Skeraata til en Del 
Læger og Skolelærere i Landet for at faa Oplysninger om . 
hvor mange Ægteskaber der overhovedet fandtes i de paa- 
gældende Sogne eller Landsdele, hvor mange af disse, der 
vare sluttede mellem blodbeslægtede, og endelig hvor mange af 
Børnene i begge disse Former af Ægteskaber, der vare døv- 
stumme. Han kom herved til det Resultat, at i de af ham under- 
søgte Lokaliteter (udelukkende paa Landet) var det sandsynligt, 
men kunde ingenlunde anses som bevist, at Mangler af Høre- 
ævnen forekom noget hyppigere i blodbeslægtede Ægteskaber. 
Den anden Fremgangsmaade, Dr. M. anvendte, kaldes, i Mod- 
sætning til den forudgaaende, den indirekte Metode. Ved denne 
søger man, enten ved Hjælp af Folketællingslister, hvorpaa dette 
Spørgsmaal er optaget, eller ved Opgørelser paa Døvstumme- 
anstalterne. at udfinde, hvor mange døvstumme, der ere fødte i 
blodbeslægtede Ægteskaber. Det paa denne Maade beregnede 
Forholdstal giver imidlertid ingen bestemt Oplysning om, hvor 
vidt virkelig Slægtskab mellem Forældrene spille nogen Rolle for 
Døvstumhedens Opstaaen, med mindre der samtidig oplyses, hvor 

hyppige blodbeslægtede Ægteskaber overhovedet ere i vedkom- 
mende Befolkning. Dr. M. fandt for Danmarks Vedkommende, at 
efter Folketællingen i 1871 stammede c. 6% af samtlige i Landet 
værende døvstumme fra Ægteskaber mellem blodbeslægtede, og 
ved Optælling paa det kongelige Døvstummeinstitut i København, 
viste det sig, at 6,7% af de døvstumme skyldte saadanne Ægte- 
skaber deres Oprindelse; isolerede man imidlertid — saa godt 
det lod sig gøre — de døvstumme, som enten vidstes eller for- 
modedes at være døvfødte, da tilhørte 7,s °/o af disse blodbeslægtede 
Ægteskaber. Da nu paa den anden Side Dr. M. ved sine Under- 
søgelser havde fundet, at blodbeslægtede Ægteskaber danner 
c. 5°/o af samtlige Ægteskaber i de talrige af ham undersøgte 
Egne, drog han deraf den Slutning, at Døvstumhed her i Landet 
ganske vist forekommer hyppigere blandt Børn af beslægtede 
Forældre, end blandt Børn af krydsede Ægteskaber, men at For- 
skellen dog ikke er stor, og Forfatteren mener, at Udsigten til at 
faa døvstumme Børn er ikke mere end 2 til 4 Gange større for 
Ægtefolk, der ere knyttede til hinanden ved Blodets Baand, end 
for saadanne, der ikke ere indbyrdes beslægtede. 

Endskøndt det maa indrømmes, at Spørgsmaalet om Be- 
tydningen af Blodslægtskab for Døvstumhedens Vedkommende 
ikke er fuldstændig løst endnu, synes dog meget at tyde paa, at 
dette Moment virkelig er af Indflydelse paa Døvstumhedens 
Forekomst, om end langt fra i saa høj Grad som af mange paa- 
staaet. Det er maaske ej heller uden Betydning i saa Henseende 
at gøre opmærksom paa, at de fleste erfarne Ørelæger tilkende 
Slægtskab mellem Forældrene en bestemt Rolle som disponerende 
Aarsag til den til Døvstumhed førende Døvhed. 

Endelig synes Døvstumhed at optræde noget hyppigere 
blandt Befolkninger, der leve under slette hygiejniske Betingelser, 
særlig paa Landet. 

Aarsagerne til den erhvervede Døvstumhed ere af 
en helt anden Natur. 1 Tilfælde af erhvervet Døvstumhed fødes 
vedkommende Individ lydhørt, men mister Hørelsen i den tidlige 
Barnealder fuldstændigt eller næsten fuldstændigt ved en eller 
anden Sygdom, som angriber Ørerne og tilintetgør Lydapparatets 
finere Dele. Disse Øresygdomme skyldes hyppigst epidemiske 
Sygdomme, blandt hvilke navnlig Skarlagensfeberen spiller en 
fremtrædende Rolle; i sjældnere Tilfælde ere Mæslinger, Tyfus 
o. a. Sygdomme Aarsag hertil. Ikke faa Tilfælde af erhvervet 

Døvstumhed skyldes Hjærnebetændelse, og maaske særlig den saa- 
kaldte epidemiske Rygmarvs-Hjærnebetændelse, som i de to sidste 
Aar har begyndt atter at vise sig i København og Omegn. Des- 
uden kunne ogsaa Fald paa Hovedet og selvstændigt optrædende 
Ørebetændelser fremkalde fuldstændig Døvhed. 

Forholdet mellem Antallet af døvfødte og Individer der 
have mistet Hørelsen efter Fødselen opgives meget forskelligt fra 
de forskellige Steder. Dette hidrører til Dels fra, at det absolutte 
Antal Tilfælde af erhvervet Døvstumhed varierer i høj Grad til 
forskellige Tider og paa forskellige Steder eller de vekslende 
epidemiske Forhold, men skyldes til Dels ogsaa den Omstændighed, 
at det ofte er meget vanskeligt at afgøre hvorvidt et Barn er 
født døvstumt eller er bleven dette i den spæde Alder, før det er 
begyndt at tale. Antallet af samtlige døvstumme maa efter det 
oven anførte ligeledes veksle en Del i de forskellige Lande til for- 
skellige Tider. I Følge Folketællingen 1880 fandtes i Danmark 
(Færøerne ikke iberegnede) 1243 døvstumme, hvilket svarer til 
6,8i paa 10,000 Indbyggere. I Holland findes kun 3*6 paa 10,000 
Indbyggere, medens Schweiz møder med det højeste Tal, nemlig 
24,5. Af de i 1880 i Danmark levede 1243 døvstumme hørte de 
666 til Mandkønnet; da i den øvrige Del af Befolkningen saa vel 
her som i de fleste andre Lande, Kvindekønnet er det talrigste, 
vil det ses, at Forekomsten af Døvstumhed blandt Mandkønnet bliver 
endnu stærkere fremtrædende. Det samme har ogsaa vist sig at 
være Tilfældet paa alle andre Steder, hvor dette Forhold er under- 
søgt. Om Grunden til dette mærkelige Fænomen vides aldeles intet. 

Efter hvad vi have udviklet i det foregaaende kan altsaa 
den til Grund for Døvstumhed liggende Døvhed være medfødt 
eller erhvervet; i sidste Tilfælde kan dette ske ved forskellige 
Sygdomme og i forskellig Alder, ligesom alle Slags Individer 
saa vel syge som fuldstændig sunde kunne rammes heraf. Da 
nu desuden den Ørelidelse, der har givet Anledning til Døvheden 
i de fleste Tilfælde er fuldstændig begrænset, og ikke i mindste 
Maade paavirker andre Organer og Funktioner, vil det indses, at 
de døvstumme ville frembyde et Fysionomi, der er overordentlig 
forskelligt efter deres Samfundstilling, deres Helbred, Aandsudvik- 
ling o. s. v. Selvfølgelig ville døvstumme Børn altid staa tilbage 
for deres jævnaldrende i intellektuel Henseende, ti lige saa vist 
som det er et Axiom: nihil est in intellectu qvod non antea 
fuerit in sensibus, lige saa sikkert maa den aandelige Udvikling 

gaa langsommere for sig, naar en saa vigtig Sans som Hørelsen 
ikke er til Stede; men det mangler ingenlunde paa Eksempler paa 
døvstumme, der have naaet den højeste intellektuelle Udvikling 
gennem de øvrige Sanser. Døvstumhed findes ganske vist af og 
til sammen med Idioti, men de ere da begge i Regelen forskellige 
Udtryk for en medfødt Hjærnelidelse, og saadanne Individer maa 
ingenlunde betragtes som typiske døvstumme. Det er forunderligt 
hvor længe det varede, inden man indsaa, at døvstumme rummer 
de samme Muligheder for en Udvikling som andre Mennesker; ti 
i Oldtiden og langt ind i Middelalderen betragtedes døvstumme 
som staaende i Klasse med Idioter og sindssyge, og som saadanne 
staaende helt udenfor Menneskeheden. Naturligvis paatrykker 
denne Legemsmangel Børn, og til Dels ogsaa voksne, visse ydre 
Egenskaber; de ere levende i deres Mimik, deres Blik er meget 
spørgende o. s. v., ligesom ogsaa ofte den forkerte Opdragelse, 
Børnene faa i Hjemmet, enten gør dem menneskesky eller, hvad der 
oftere er Tilfældet, gør dem forkælede, egensindige, heftige og lune- 
fulde. Efter at være komne paa en Opdragelses- og Undervisnings- 
anstalt svinde disse sidste Egenskaber imidlertid i Regelen hurtigt; de 
blive let omgængelige og føjelige, og ingen Lærer har sikkert 
mere Fornøjelse af sine Elever, end Døvstummelæreren har af 
intelligente døvstumme. Det er overordentlig tiltalende at besøge 
en Døvstummeanstalt i Undervisningstimerne. Man føler straks 
at det er gaaet op for de fleste Elever at de ikke lære for 
Skolen men for Livet; de sætte al deres Energi ind paa at lære, 
hvad der foregaar omkring dem i den Verden, der forhen var som en 
lukket Bog for dem, de føle, at den eneste Maade, hvorpaa de 
kunne sætte sig i Rapport til andre Mennesker er ved at tilegne 
sig, hvad der læres dem paa Skolen, og de ere i Regelen deres 
Lærere meget hengivne. At dette sidste er Tilfældet skyldes 
maaske væsentligst den Omstændighed, at Døvstummelærerne i 
høj Grad beskæftige sig med hver enkelt Elev, idet hvert Barn 
for en stor Del møjsommeligt maa belæres om Forhold og Ting, 
som lydhøre Børn tilegne sig umærkeligt og uden Arbejde før de 
begynde deres Skolegang. Døvstummes Hukommelse er i Regelen 
ypperlig, og de ere ofte meget dygtige i Hovedregning; deres Blik 
er skarpt og de lægge i høj Grad Mærke til Menneskers Ydre, 
som de træffe paa, ligesom de ogsaa interesserer sig levende for 
hvad der foregaar omkring dem. Kommer der en fremmed til 
et Døvstummeinstitut, breder Nyheden herom sig som en Løbeild 

til alle Børnene; de faar snart alle at vide, hvem det er, hvorfra 
han kommer, hvorfor han kommer o. s. v. Forstaar man Børnenes 
Sprog, hvad enten det nu er Fingersprog eller Tale, bliver de glade 
og meddelsomme, men intet fornøjer dem i den Grad, som naar 
man taler om deres Hjem; da straaler deres Øjne af Glæde, de 
fortæller om deres Fader og Moder, om deres Sødskende, om hvor 
mange Heste deres Fader har o. s. v.; med Hensyn til legemlig 
Helbred staar de i ingen Henseende tilbage for andre Børn. At 
dette virkelig forholder sig saaledes, er man først i den senere 
Tid bleven opmærksom paa, ti tidligere mente man, at de i saa 
Henseende vare andre Børn langt underlegne. Det kongelige 
Døvstummeinstitut i København kaster et fortrinligt Lys over dette 
Spørgsmaal og forklarer Grunden til, at det er blevet besvaret saa 
forskelligt. Det nævnte Instituts nuværende Forstander, Pastor 
Malling-Hansen, har nemlig paavist, at medens Institut et var 
i Stormgade, hvor de sanitære Forhold var i højeste Grad slette, 
fra 1824 — 1839 døde omtrent en 1 lz af Eleverne under deres Op- 
hold her, som det synes væsentligst af Tæring. Efter at Institutet 
var flyttet ud til dets nuværende Sted paa Citadels vejen forandredes 
Forholdene meget betydeligt, idet der skaffedes rummelige og gode 
Lokaler; Virkningen heraf har hurtigt vist sig, ti fra 1840—1869 
døde kun 1 h af Eleverne under deres Ophold paa Institutet og 
fra 1870—1879 døde kun Vu, hvilket er endog betydelig mindre 
end den almindelige Dødelighed for normale Børn i samme Alder 
og indenfor samme Tidsrum. 

Efter at vi saaledes have beskæftiget os med Døvstum- 
hedens Væsen og Natur, dens nærmere og fjærnere Aarsager 
samt de døvstummes aandelige og legemlige Egenskaber, skulle vi t 
førend vi gaa nærmere ind paa Døvstummeundervisningen og dens 
Historie, med nogle faa Ord dvæle ved Spørgsmaalet om, hvor- 
vidt der kan gøres noget for at indskrænke Forekomsten af Døv- 
stumhed, samt for at helbrede i de enkelte Tilfælde den Døvhed, 
der ligger til Grund for den. I første Henseende vil der, i Hen- 
hold til hvad der paa de foregaaende Sider er fremført om Aar- 
sagerne til den medfødte og erhvervede Døvstumhed, næppe være 
meget at udrette, ti dels vil der vel næppe nogensinde kunne 
nedlægges Forbud mod Indgaaelsen af Forbindelser mellem Individer 
med arvelige Sygdomme, — ti hvem skulde i det enkelte Tilfælde 
afgøre hvorvidt og i hvilken Grad Arvelighed gjorde sig gældende 
i vedkommendes Familjer, og hvorledes vilde man kunne hindre 

illigitime Forbindelser? — og dels er man, i alt Fald ikke endnu, 
Herre over de epidemiske Sygdomme, som give Anledning til 
Døvstumhed. Derimod kan Spørgsmaalet om Nytten af en Bo- 
handling tor den til Grund for Døvstumheden liggeride Ørelidelse, 
ingenlunde afvises som ubetimelig. Ganske vist maa den fuld- 
stændige Udslukkelse af Høreævnen indrømmes at være en 
haabløs Tilstand, lige overfor hvilken Lægekunsten maa erklære 
sig magtesløs 1 ), men i Tilfælde hvor der er Rester af Hørelse til- 
bage, hvilket skal forekomme blandt c. 40 døvstumme af 100, 
bør man ingensinde straks opgive enhver Tanke om Helbredelse 
eller Forbedring. En fuldstændig Helbredelse saaledes, at ved- 
kommende opnaar en normal Hørelse er imidlertid næppe nogen- 
sinde at vente, medens derimod en mere eller mindre udtalt For- 
bedring af Høreævnen er set at indtræde i adskillige Tilfælde, saa vel 
uden at der har været anvendt Midler, som navnlig ved en passende 
Behandling. Et saadant Resultat maa ingenlunde vurderes lavt, 
ti nogen Hørelse, selv om den er nok saa ringe, er i de fleste 
Tilfælde af overordentlig stor Betydning for den døvstumme der- 
ved, at han ved Anvendelse af Talemetoden som Undervisnings- 
middel lærer hurtigere at tale og erhverver sig en tydeligere 
Udtale, ligesom ogsaa en ringe Hørelse kan være af stor Betyd- 
ning for den døvstumme under hans Færden i det praktiske Liv. 
Vi maa derfor hævde med stor Styrke, at hele Spørgsmaalet om 
en gennemført rationel Behandling af døvstumme Børns Høre- 
organer er i højeste Grad vigtig for hele Døvstummesagen, og det 
bør stilles som en uafviselig Pligt for dem, hvem Omsorgen for 
de døvstumme er overdraget, at have Opmærksomheden mere 
henvendt paa de døvstummes Øren end det hidtil er sket. 

Vi ville nu gaa over til Omtalen af de Midler, hvorpaa de 
senere Aarhundreders humane Bestræbelser have søgt at raade 
Bod paa de døvstummes sørgelige Lod. Som før omtalt blev i 
Oldtiden og langt ind i Middelalderen disse ulykkelige sat i Klasse 
med Idioter og sindssyge. Hvorledes Israeliterne behandlede deres 
døvstumme i sin Tid, ses bedst deraf, at Moses saa sig nødsaget 
til at udstede Forbud mod at handle ilde mod de døvstumme 
(3dje Mosebog 19, 14). Fra den klassiske Oltid findes kun et 



') Der findes dog nogle faa, som det synes vel konstaterede Eksempler paa, 
at Børn, der vare fuldstændig døve, have faaet deres Hørelse igen ved 
Anvendelse af indgribende Kure. 

Eksempel paa at en døvstum har formaaet at hæve sig op 
over sine ulykkelige Medbrødre, idet Plinius fortæller, at Taleren 
Messala lod en døvstum Slægtning, Q vintus Pædius, under- 
vise i Malerkunsten, og at denne bragte det vidt heri. I det 
8de Aarhundrede høre vi om en Biskop i Northumberland som 
lod en døvstum ung Mand komme til sig og befalede ham, idet 
han gjorde Korsets Tegn over hans fremstrakte Tunge, at sige 
»yeat; den døvstumme gentog til alles Forbavselse dette Ord, og 
lærte dernæst alle Bogstaverne i Alfabetet, og endelig lange Sæt- 
ninger. Disse faa Forsøg paa at undervise døvstumme ere de 
eneste vi høre om lige op til det 16de Aarhundrede, da der i 
Spanien optraadte en Benedictinermunk, Pedro de Ponce, hvis 
i\avn bør indskrives blandt Menneskeslægtens Velgørere, idet han 
er den første, som ved en metodisk Undervisning af døvstumme, 
drog disse ud af den elendige og forladte Tilstand, hvori de havde 
level gennem Aarhundreder. 

Pedro de Ponces Resultater vare, særlig i Betragtning af 
at han var den første, der betraadte denne Bane, i høj Grad 
overraskende, idet han ikke alene lærte sine Elever, som for 
største Delen vare Børn af fornemme Adelsmænd, at skrive og 
læse endog fremmede Sprog, men ogsaa at tale saaledes, at alle 
og enhver kunde forstaa dem. En af Ponces Elever, Don Pedro 
de Velasco, der var en Søn af Statholderen i Aragonien, og som 
des værre allerede døde i sit 20de Aar, har selv beskrevet hvor- 
ledes Ponce underviste: »Da jeg var lille og uvidende, lærte jeg 
først at skrive efter min Lærers Forskrifter; derefter skrev jeg 
i en Bog alle castilianske Ord; tilsidst lærte jeg at stave og der- 
paa at udtale Ord med al min Kraft, saa at der flød meget Spyt 
ud af Munden paa mig. Jeg begyndte nu at læse Historie, og 
læste i 10 Aar hele Verdens Historie; derpaa lærte jeg Latin. 
Alt dette skete ved Guds store Naade, uden hvilken ingen stum 
kan bestaac Pedro de Ponce døde i Aaret 1584 uden at have 
offentliggjort sin Metode, men i Aaret 1620 udkom der i Madrid 
en Bog, der gav en udførlig og fortrinlig Fremstilling af Døv- 
stummeundervisning grundet paa Talemetoden, ledsaget af en 
Beskrivelse af Taleorganernes Virksomhed ved de forskellige Bog- 
stavers Dannelse. Da Udgiveren af dette Arbejde, Bonet, havde 
været Sekretær hos en af de Familjer, hvor Ponce underviste, 
ligger det nær at antage, at han har benyttet sig af Ponces efterladte 

Papirer, saa meget mere som det vides, at Ponce havde nedskrevet 
sine Resultater i et Manuskript. 

Pedro de Ponces humane Bestræbelser skulde imidlertid 
endnu ikke trænge igennem. Grunden hertil maa vel væsentligst 
søges i den Omstændighed, at den fejlagtige Anskuelse om Døv- 
stumheden som foraarsaget ved Lamhed af Taleorganerne og 
mangelfuld Udvikling af Aandsævnerne var saa rodfæstet i den 
almindelige Bevidsthed, at der maatte hengaa lang Tid inden den 
rokkedes, saa meget mere som Aristoteles, en af Middelalderens 
største Autoriteter, havde skrevet, at det var umuligt at undervise 
døvstumme, eftersom de manglede Hørelsen, uden hvilken Sans 
intet Menneske kunde aandeligt udvikles. Man hører derimod af 
og til om Forsøg, der gøres paa at faa de ulykkelige døvstumme 
til at tale ved Hjælp af mere eller mindre grusomme Operationer. 
Som Eksempel paa saadanne Operationer kan følgende nævnes: 
I Aaret 1691 kom en Væver ved Navn Jacob Stern til Nørdlingen, 
en By i Tyskland, for at helbrede døvstumme. En Mand førte 
da sin 22aarige Datter hen til Kvaksalveren, som først foretog en 
Aareladriing paa Panden, dernæst paa Tungen; hvorpaa han for- 
ordnede en Eliksir. Efter nogle Dages Pavse, som den ulykkelige 
unge Pige sandsynligvis anvendte til at komme til Kræfter efter 
Blodtabet, gjorde Jacob Stern store, en Linje dybe Indsnit paa 
begge Sider af Tungen og erklærede nu, at Pigen vilde være 
i Stand til at tale om 3 Dage. Faderen betalte straks i sin 
Glæde Bedrageren en større Sum Penge, hvorpaa denne forsvandt 
sporløst. 

De Forsøg, der efter Ponces Tid gøres for at undervise 
døvstumme ere kun faa og spredte, indtil der i Slutningen af det 
17de og Begyndelsen af det 18de Aarhundrede, fremstaar Mænd, 
som atter tager hans Gerning op og ved deres Skrifter søge at 
at vække Interessen for denne hidtil saa lidt paaagtede Sag. Det 
er imidlertid først ved den franske Abbed de PEpée, at Døv- 
stummeundervisningen vinder Terræn i de forskellige Lande. 
Denne Mand udmærkede sig ikke alene ved sin store Dygtighed 
som Døvstumraelærer, men ogsaa ved sin rørende Opofrelse for 
de døvstumme, hvem han viede sit hele Liv, hvorfor han fortjæner 
en nærmere Omtale. 

Charles Michel de l'Epée var født i Versailles i Aaret 
1712 og blev i en ganske ung Alder Præst, men lagde sig der- 
næst, givende efter for sin Faders Ønske efter Retsvidenskaben 

og blev Advokat. Da denne Stilling imidlertid ikke tiltalte ham 
videre, gik han atter tilbage til Teologien og opnaaede at faa et 
Præsteembede, som han dog snart maatte forlade paa Grund af 
Stridigheder med sine overordnede. Han bosatte sig nu i Paris, 
og hengav sig til boglige Sysler, indtil han en Dag, tilsyneladende 
helt tilfældigt, kom ind paa den Virksomhed, som skulde optage 
hele Resten af hans lange, daadrige Liv, og gøre hans Navn 
udødeligt. De PEpée havde ingensinde læst eller hørt noget om 
Undervisning af døvstumme, da en Dag en stakkels Kone, der 
havde to døvstumme Døtre, klagede sin Nød for PEpée; disse 
havde nemlig faaet lidt Undervisning af en gejstlig ved Hjælp af 
Forevisning af Billeder, men nu var denne død, og Moderen 
kendte ingen, der kunde tage sig af hendes Døtre. Den menneske- 
kærlige de PEpée rørtes over de to Pigers forladte Stilling og lovede 
at forsøge paa at hjælpe dem, uden dog i Begyndelsen at vide, 
hvorledes han skulde bære sig ad hermed. Han faldt da paa den 
Tanke, at da de døvstummes naturlige Meddelelsesmiddel lige- 
overfor andre bestaar i at anvende Tegn og Gestikulation , saa 
maatte det være lettest at undervise døvstumme ved Hjælp af 
dette Sprog. Hvorledes dette Sprog er kan man bedst forestille 
sig ved at tænke sig hvorledes man vilde bære sig ad med at 
meddele sig til en fremmed, hvis Sprog var én fuldstændig ube- 
kendt, og som ej heller kendte det mindste til éns eget Sprog; 
man vilde da f. Eks. betegne, at man var sulten ved at føre 
Haanden op til Munden og gøre Bevægelse med denne, man vilde 
antyde Beklagelse ved at trække paa Skuldrene o. s. v. Som be- 
kendt anvende de fleste lydhøre Mennesker Tegn og Gestikulation 
til at ledsage deres Tale for at give den Eftertryk ; man ryster 
saaledes paa Hovedet naar man benægter noget, man nikker 
bejaende, man peger paa den Genstand man taler om, mange 
klø sig bag Øret, naar de anvende Eftertanke o. s. v., men for 
den døvstumme, der ikke har modtaget nogen Undervisning, træder 
denne Maade at udtrykke sig paa fuldstændig i Sprogets Sted. Denne 
Undervisningsmetode, som PEpée saaledes indførte, benævnes al- 
mindeligvis den franske, og det Sprog, hvori han oplærte sine døv- 
stumme, kaldes Tegn- eller Gebærdesproget. Den adskiller sig 
som let ses i væsentlige Henseender fra den tidligere omtalte, af 
Pedro de Ponce indførte Metode, ved hvilken den døvstumme 
lærer at tale eller rettere artikulere, samt at aflæse med Øjnene 
andres Tale. Ved første Øjekast synes den sidstnævnte Metode, 

som Tyskerne, af Grunde vi senere skulle se, have kaldt den 
tyske, men som ogsaa benævnes Lyd- eller Artikulationsmetoden, 
at maatte staa saa langt over den af de FEpée indførte, at 
denne slet ingen Berettigelse har, men paa Døvstummeunder- 
visningens daværende Standpunkt var sikkert de l'Epées den 
Metode, som havde de bedste Betingelser for at trænge igennem 
og komme det største Antal døvstumme til Gode. Artikulations- 
undervisningen fordrer nemlig, og fordrede endnu mere tidligere, 
før dens Teknik var udviklet ved Erfaring, megen Anvendelse af 
Arbejde og Tid saa vel fra Elevens Side som, og ikke mindst, fra 
Lærerens Side, medens den døvstumme med Lethed lærer Tegn- 
sproget , da han selv fra den tidligste Barndom uvilkaarligt har 
anvendt det i dets Grundtræk; hertil kommer, at han beholder 
dette Sprog hele Livet igennem, medens døvstumme, der have 
lært at artikulere ikke sjældent atter ophøre dermed, fordi de 
vanskelig forstaas af andre, eller staa i saa ringe Vekselvirkning 
med Omverdenen, at de ikke faa Lejlighed til at vedligeholde 
Færdigheden heri. Endelig er Tegnsproget et Meddelelsesmiddel, 
ved hvilket den døvstumme kan gøre sig forstaaelig for alle, hvad 
enten de høre til hans Nation eller ikke. Det maa dog ikke 
forstaas saaledes, at vi mene, at den franske Undervisningsmetode 
er den bedste; vi har blot fremhævet dens Fordele her for at 
vise, at den, paa den Tid da den fremkom, var den Metode, der 
bedst kunde bringe hele Døvstummesagen frem til det Standpunkt, 
at det erkendtes, at Døvstummeundervisningen bør være et Led 
af den almindelige Undervisning, og at alle døvstumme bør 
undervises. 

Efter denne lille Digression, som har været nødvendig for 
Forstaaelsen af de l'Epées Fortjænester , ville vi atter følge ham 
videre paa den nye Bane, hvorpaa han slog ind. Efterat Under- 
visningen af de to omtalte døvstumme Piger havde været i høj Grad 
frugtbringende og tillige tilfredsstillende for de l'Epée, besluttede 
han sig til at vie sit Liv til denne Sag og samlede hurtigt et stort 
Antal døvstumme omkring sig. For disse sine Elever opofrede 
han alt. Han anvendte en Formue, som hans Fader havde efter- 
ladt ham, udelukkende til Fordel for de døvstumme, idet han i 
Paris oprettede et Døvstummeinstitut , det første der nogensinde 
oprettedes, og han tænkte saa lidet paa sig selv, at han endog 
ikke vilde lade sit eget Værelse opvarme om Vinteren, for ikke at 
berøve sine Elever de Penge, som Udgiften til Brændsel medførte. 

Han levede udelukkende for de døvstummes Ve og Vel; da der 
saaledes bragtes en døvstum til ham, som var funden i en hjælpe- 
løs Tilstand paa en Landevej, og TEpée efterhaanden fandt ud af 
denne, at han var af fornem Familje, men var bleven kastet ud i 
Verden af en Slægtning, for at denne kunde arve de den døv- 
stumme tilkommende Rettigheder, anvendte de PEpée i mange 
Aar al mulig Umage for gennem Domstolene at skaffe den døv- 
stumme hans Stilling tilbage, hvilket imidlertid ikke lykkedes ham 
paa Grund af vedkommende Slægtnings Indflydelse. 

Efterhaanden som Antallet af de l'Epées Elever steg, blev 
det mere og mere vanskeligt for ham at bestride Udgifterne til 
hans Døvstummeinstitut, og han ansøgte derfor gentagne Gange 
Regeringen om at overtage den af ham grundlagte Anstalt; hans 
Andragende blev imidlertid ikke bevilliget, og han lukkede sine 
Øjne i Aaret 1789, 77 Aar gammel uden at se det Ønske opfyldt, 
som han saa levende havde næret, nemlig at se sit Instituts 
Fremtid sikret og han6 kære Elevers Stilling betrygget. Kort 
Tid efter hans Død blev imidlertid det af ham grundlagte Institut 
en Statsanstalt, der hvert Aar højtidelig fejrer dets Stifters 
Fødseldag. 

Abbed de l'Epées Betydning for Døvstummesagen naaede 
snart ud over hans Fødelands Grænser, idet der kom Mænd fra 
de forskellige Lande i Europa til ham for at se hans Under- 
visningsmetode og lære denne, og han aabnede med Beredvillighed 
Dørene for alle, der havde Interesse for Sagen. De PEpées aabne 
Fremfærd bør saa meget mere fremhæves, som en af hans bitreste 
Modstandere, Tyskeren Heinecke, der ansaa Tegnsproget for 
fuldstændigt unyttigt for de døvstumme og holdt udelukkende 
paa Undervisning efter Artikulationsmetoden , forlangte 10,000 
Thaier for at forelægge sin Fremgangsmaade for Offentligheden. 

Heinecke, der var den første der underviste døvstumme" i 
Tyskland, anvendte den, oprindelig af Spanieren Pedro de Ponec 
indførte, Tale- eller Artikulationsmetode, ved hvilken den Døv- 
stummes Meddelelsesmiddel er Talestemmen, som den døvstumme 
lærer at benytte ved at efterligne de Bevægelser, som han ser eller 
føler Lærerens Taleorganer frembringe. Denne Undervisningsmetode 
benævnes almindeligvis den tyske Metode, skøndt den er anvendt 
af adskillige før Heineckes Tid; men da dette Navn har faaet 
Hævd, ville vi benytte det i det følgende. Vi faa saaledes væsentlig 
to Metoder nemlig den tyske og den af de fEpée indførte franske; 

der findes ganske vist ogsaa andre Veje, ad hvilke man har lært 
døvstumme at sætte sig i Rapport til andre f. Eks. ved Hjælp 
af Fingersproget, hvor hvert enkelt Bogstav gengives ved en 
bestemt Fingerstilling, men disse Metoder have dels været an- 
vendte indenfor saa vel den franske som den tyske Skole og ere 
dels ogsaa mindre væsentlige, medens den franske og den tyske 
Undervisningsmetode er bygget paa helt forskellige Principer. 
Hovedforskellen kunde maaske siges at ligge deri, at den døv- 
stumme, der er oplært efter den franske Metode, bevæger sig frit 
og utvungent i Tegnsproget, fordi det er hans naturlige, medfødte 
Meddelelsesmiddel, hvor han kan give sine Følelser og Tanker 
Udtryk paa en Maade, der svarer til hans Individualitet og til 
Øjeblikket, medens derimod den tyske Metode lærer den døv- 
stumme at give sine Tanker et korrekt Udtryk gennem det 
samme Sprog som tales omkring ham, saa at hans Tankegang 
bliver mere konsekvent, ligesom han ikke saa let misforstaas af 
andre. A priori synes den tyske Metode absolut at være den 
franske langt overlegen, og den har ogsaa i Virkeligheden i den 
nyeste Tid vundet en glimrende Sejer over den franske, hvorfor 
det ved første Øjekast kan synes mærkværdigt, at disse to Metoder 
dog have været benyttede lige meget indtil den allersidste Tid. 
Vi skulle kortelig søge at gøre Rede for Grunden til dette Fænomen, 
og skulle da tillige berøre de Stridigheder, der have været førte 
dels mellem Forkæmperne for de to forskellige Metoder, og dels 
mellem de forskellige Afskygninger indenfor den tydske Metode. 
De Angreb, der fra tysk Side have været rettede mod den franske 
Metode, have gaaet ud paa at paapege de store Mangler der 
hæfte ved den, og som væsentlig bestaa i at selv om Gestikula- 
tion og Mimik er et naturligt Udtryksmiddel for døvstumme, saa 
maa dog Eleven lære en Mangfoldighed af Tegn, der ere rent 
konventionelle, og som derfor slet ikke kunne forstaas af andre 
end døvstumme og disses Lærere. Hvilken fremmed vilde f. Eks. 
kunne forstaa, at Antydning af et Hul paa Albuen betyder fattip, 
et Strøg over Hagen betyder Mand o. s. v. Den døvstummes 
Fantasi faar desuden ved Tegnmetoden et for frit Spillerum paa 
Bekostning af den logiske Tænkning, og han tilegner sig ikke 
Skriftsproget saa fuldkomment som den døvstumme, der benytter 
sig af Talesproget. At Tyskerne ikke have lagt Fingrene imellem 
I deres Angreb paa Tegnmetoden kan eksempelvis ses deraf, at 

Heinecke erklærede l'Epées Metode for Blændværk, Daarskab, 
Bedrageri og meningsløst Tøjeri. 

Manglerne ved den tyske Metode ere langt mindre iøjne- 
faldende, og ere i Grunden først blevne belyste i den sidste Tid. 
Man faar et godt Begreb om de Fejl, der klæbede ved den gamle 
tyske Skole, saaledes som den grundlagdes af Heinecke, ved at 
læse følgende Indtryk som en af Tysklands første Døvstumme- 
lærere har nedskrevet: »Ved at træde ind i en af disse Mønster- 
anstalter, hvortil Adgangen først aabnedes efter lang Parlamenterer 
følte jeg mig uvilkaarligl hensat til Paryktiden. Der sad en 
Magister, som, skøndt han berømmede sig af sin tyske Herkomst, 
ja endog optraadte som Repræsentant par excellence for den 
tyske Skole, dog var iført den franske Allongeparyk og anvendte 
det mest udprægede Tegnsprog og ogsaa udstyrede sine Elever 
dermed. Efter at have iført dem Grammatikens Spændtrøje, saa 
at de hverken kunde tænke eller tale frit, førte han dem, ligesom 
en fransk Dansemester fører sine Elever fra det simpleste Pas lige 
indtil Menuet, gennem Grammatiken fra dens første Paragraf og 
indtil Enden, idet han da forudsatte at de saa havde lært Sproget c 
Denne skarpe Kritik viser tilstrækkelig, hvor lidet den oprindelige 
Heineckes Skole formaaede at gøre Artikulationsundervisningen 
frugtbringende for Eleverne, og hvorledes det af Heinecke saa 
foragtede Tegnsprog alligevel uvilkaarligt banede sig Vej til de 
tyske Døvstummeinstituter, hvor det tilsidst indtog en saa domi- 
nerende Plads, at endog en bekendt amerikansk Døvstummelærer, der 
grundig satte sig ind i begge Metoder aabent erklærede, at det 
var ham ikke muligt at se nogen som helst Forskel mellem de 
to Metoder, da Franskmændene ogsaa lærte deres bedste Elever 
Artikulation. At den tyske Artikulationsundervisning ej heller 
overalt har staaet paa noget højt Trin selv paa et langt senere 
Stadium efter at den havde gennemgaaet en fremadskridende 
Udvikling, navnlig saaledes at Tegnsproget blev banlyst fra 
Undervisningen, derom vidner tilstrækkelig den Kritik, som en 
af Nutidens første tyske Døvstum melærere afgav i Aaret 1877, 
idet han ved et Besøg i to preussiske Anstalter ikke fandt en 
eneste døvstum, hvis Udtale han kunde forstaa! Paa den anden 
Side manglede det dog ikke paa begejstrede Lovtaler fra mange 
Sider over de Resultater, der opnaaedes i de tyske Anstalter med 
Hensyn til Elevernes tydelige Udtale og Ævne til at aflæse andres 
Tale. Men hvorledes opnaaedes disse gunstige Resultater? Derved 

at de Elever, der præsenteredes i de forskeUige Anstalter for de 
besøgende vare de bedst begavede af alle, tilmed ofte ikke egentlige 
døvstumme, medens man derimod intet saa eller hørte til de 
mindre godt begavede, som selvfølgelig ikke kunde følge med ved 
Undervisningen, der gik ud paa at udvikle Artikulationen og Af- 
læsning af Tale hos de flinkeste Elever til det mest mulige. Disse 
store Mangler ved den tyske Metode bleve skaanselsløst blottede af 
vor Landsmand, nuværende Forstander ved det kgl. Døvstummeinsti- 
tut i Fredericia, Georg Jørgensen, der klart godtgjorde, at den 
tyske Døvstummeskole aldeles ikke havde naaet det Maal, den 
havde sat sig, nemlig at oplære alle døvstumme efter Talemetoden, 
og at en Mængde døvstumme i Tydskland enten slet ikke bleve 
underviste, fordi de bleve afviste som aandssvage, slet begavede 
o. lign., eller ogsaa forlode Døvstummeanstalterne højst mangel- 
fuldt udviklede, saa vel i aandelig Henseende som ogsaa i Hen- 
seende til Talefærdighed, fordi de ikke havde kunnet følge med i 
Skolerne, da disse væsentligst vare indrettede for de bedst begavede. 
I sit epokegørende Arbejde om denne Sag paaviste Jørgensen tillige 
den Vej, ad hvilken den tyske Skole skulde reformeres for at 
kunne indtage sin Plads som eneherskende paa Døvstummeunder- 
visningens Omraade, nemlig ved en Sondring af de døvstumme 
dels efter deres Begavelse og dels efter Hensynet til om de havde 
Rester af Hørelse eller ikke, saaledes at der indenfor det enkelte 
Institut oprettedes Paralelklasser, i hvilke Undervisningen afpassedes 
efter de forskellige Trin af Begavelse og Aandsudvikling, som de 
forskellige Grupper af døvstumme ere i Besiddelse af. Med andre 
Ord kan maaske Sagen fremstilles saaledes: lige saa lidt som man 
vilde kunne vente at opnaa et godt Resultat ved at samle alle 
lydhøre Børn i et Land sammen og give dem alle en Undervisning, 
der var baseret paa de Resultater, de bedst begavede kunde naa, 
lige saa lidt kan man vente noget af en Døvstummeundervisning, 
der er ens for alle; men ligesom Undervisningen af lydhøre Børn 
naturligt stiler mod forskellige Maal, saaledes maa ogsaa Døvstumme- 
undervisningen nødvendigvis fordre en Sondring af Eleverne. 

Vi ere nu gennem en Udvikling af Døvstummeundervisningens 
Historie kommen til hele Døvstummesagens nuværende Standpunkt, 
og ville afslutte denne lille Artikel med at fremstille, hvorledes 
man i Danmark i den allersidste Tid har søgt praktisk at løse 
de Spørgsmaal, som de moderne Ideer paa Døvstummesagens 
Omraade, har fremkaldt. En kort Fremstilling her af disse For- 

hold er paa sin Plads, ikke alene fordi det naturligt er af Interesse 
at se det Standpunkt, hvorpaa en saa vigtig Sag befinder sig i 
ens Fødeland, men ogsaa fordi det for en uhildet Betragtning 
synes utvivlsomt, at den Ordning af Døvstummevæsenet, som har 
fundet Sted i Danmark, er i høj Grad fyldestgørende og efter- 
lignelsesværdig, takket være de Mænd, som med deres Ihærdighed, 
og Interesse for Sagen have forbundet klart Blik for den praktiske 
Side af Sagen. 

Danmark er ikke alene det første Land, hvor Døvstumme- 
undervisningen blev obligatorisk, hvilket allerede fandt Sted i 
1817, men er ogsaa endnu den Dag i Dag et af de faa Lande, 
hvor dette er Tilfældet. At en obligatorisk Undervisning for alle 
døvstumme maa betragtes som en stor Velgerning for disse, 
følger af sig selv, og der arbejdes ogsaa i alle andre Lande hen 
mod dette Maal. Hvert Aar udsendes der Skemaer til samtlige 
Sognepræster i Landet, og paa disse opføres alle de i ethvert 
Sogn boende døvstumme. Naar et døvstumt Barn er 8 Aar 
gammelt, indkaldes det af Staten til Døvstummeundervisning paa 
et Institut, hvor det forbliver til det 14de eller 15de Aar. Naar 
Børnene indkaldes fordeles de, i Følge et af Pastor Malling-Hansen, 
Forstander ved det kgl. Døvstummeinstitut i København, i 1880 
fremsat Forslag paa følgende Maade. De Børn, som i Følge Ind- 
beretningerne fra Præsterne, ere aandssløve døvstumme (disse 
udgøre c. 10%) sendes til de Kellerske Anstalter i København, 
hvor de oplæres paa en Maade, der svarer til de enkeltes svage 
aandelige Udvikling, enkelte af disse kunne dog lære noget Tegn- 
sprog. De uegentlig døvstumme (se Pag. 759) indkaldes ligeledes 
til Kellers Anstalter, hvor de oplæres efter Talemetoden; det er 
klart at man i denne Afdeling af de Kellerske Anstalter vil kunne 
træffe de døvstumme, der egne sig bedst for denne Metode. 
Endelig blive de egentlige døvstumme, der udgøre noget over 
Halvdelen af samtlige døvstumme, indkaldte til det i Aaret 1883 
oprettede kgl. Døvstummeinstitut ved Fredericia, hvis Forstander 
Georg Jørgensen, vi tidligere har omtalt; her foregaar der nu i 
Løbet af det første Aar efter den døvstummes Indtrædelse i An- 
stalten en nøje Prøvelse af hver enkelt Elevs Ævner, og alle de, 
som ikke formenes at kunne bringes til at tale ordentlig, sendes til det 
kongelige Døvstummeinstitut i København, hvor de oplæres efter 
Tegnmetoden, medens Resten forbliver i Fredericia, for her at 
undervises efter Talemetoden. Desuden foregaar der saa vel i 

Kellers Anstalter som i Fredericiainstitutet en Udsondring af de 
døvstumme, som maatte vise sig ikke at henhøre til de Kategorier, 
for hvilke de respektive Instituter ere bestemte. 

Ved denne Ordning af Døvstummesagen i vort 
Fødeland opnaas, at hvert døvstumt Barn i Danmark 
faar den Undervisning, der bedst passer for det, og 
hvilken Omhu der anvendes herpaa, kan bedst ses deraf, at i 
Institutet i Fredericia sondres de egentlig døvstumme atter i to 
Afdelinger A og B, hvoraf A omfatter de bedst begavede, som da 
faa en fyldigere Undervisning end de i B Afdelingen værende. 
Paa dette Institut er der end videre den Ordning, at Eleverne kun 
bo paa selve Anstalten de første to Aar; senere komme de i Kost 
hos Familjer i Byen, hvorved de faa rig Lejlighed til at anvende 
den Tale, de har lært, og til at færdes i det praktiske Liv. Paa 
alle Insti tuterne undervises de døvstumme, der ikke er aandssvage 
i følgende Fag: Religion, Læsning, Skrivning, Regning, Tegning, 
Gymnastik, Svømning. De bibringes ogsaa nogen Kundskab i 
Fædrelandets Historie og om de forskellige Landes geografiske 
Beliggenhed og naturlige Beskaffenhed. I praktisk Henseende 
øves Pigerne i forskellige mindre Haandgerningsarbejder, ligesom 
Drengenes manuelle Færdighed udvikles ved Sløjd og Husflids- 
arbejder. 

Vi have i det ovenstaaende forsøgt at give Læseren en 
Oversigt over de vigtigste Punkter vedrørende døvstumme og 
deres Undervisning og har antydet hvilke store Fremskridt hele 
Døvstummesagen har gjort siden Slutningen af det forrige Aar- 
hundrede. Maatte disse Linjer vække Sympati hos Læseren for 
de døvstømme og Interesse for de Mænd, som i Udlandet og her 
hjemme med Udholdenhed, Opofrelse og ideel Stræben have kæmpet 
for denne store humane Sag! 



Dr. med. Holger Mygind. 

i. 



Vet var i Eftersommeren 1872, at jeg rejste til Amerika. 
Jeg var sjælesyg. Jeg havde deltaget i den fransk-tydske Krig, 
set Haabet om Oprejsning fra 1864 glippe, havde derefter været 
Tilskuer ved Borgerkrigen i Paris, var bleven vammel ved begge 
Parter, havde saa afvekslende levet i Danmark og Frankrig, men 
jeg følte mig utilfreds, urolig, træt, mat, slap, jeg tvivlede om 
min egen Ævne til overhovedet at kunne udrette noget som helst ; 
der kom nogle personlige Genvordigheder til — jeg opgav det 
hele og rejste til Amerika. Jeg trængte — mente jeg — til 
Arbejde, tvungen, daglig Beskæftigelse, legemlig Anstrengelse. 
Det stod mig den Gang ikke saa klart som nu, i hvor høj Grad 
jeg trængte til Ro, ellers havde jeg straks søgt ud paa den flade, 
endeløse Prairie med den blaa, skyfri Himmel, hvor alt er Græs, 
Græs og kun Græs, saa langt Øjet naar, eller jeg var tyet op i 
de dybe, tunge, mørke Skove, som man kan gennemstrejfe i 
Døgn uden at se den mindste Skabning, uden at høre en Lyd, 
end ikke et Vindstød suse gennem Træerne. Den, der ikke har 
prøvet det, som ikke har været alene — ganske ene — mange, 
mange Mil fra det nærmeste Menneske, ved ikke, hvor velgørende 
Urskovens Ro er. Det var oppe i Urskoven, i Wisconsins jom- 
fruelige Skove, at jeg slog mig ned i et Par Aarstid, men det 
var først ad Omveje, at jeg naaede dertil — som jeg nu skal til- 
lade mig at fortælle. 

Fra Liverpool over Queenstown paa Irlands Nordkyst gik 
jeg med et af Allan-Linjens Skibe til Quebek, en fornøjelig Rejse 
trods Ensformigheden , der kun afbrødes ved , at vi en Gang 
mødte et Skib og en anden Gang et Par lsbjærge. En 4—5 
Maager fulgte os over Atlanterhavet og kastede sig graadigt over, 

hvad der blev smidt udenbords, og nu og da kom en Flok 
Springere paa Geled eller en for en som en Afdeling Soldater i 
lange Sæt ind mod Skibet og morede sig med at løbe omkap 
med os og forbi. Det var en Aften, at vi naaede den nye Verden; 
vi saa et Fyr paa Newfoundlands Kyst og tog Lods om Bord. I 
et Par Dage gik det op ad Indhavet og den stolte St. Lawrence- 
Flod, hvis høie Bredder ere bedækkede med Naaleskove, men 
Øksen har gjort mange Lysninger og langs Kysten stikker det 
ene Hus frem efter det andet, Floden indsnævres, man kigger ud 
efter Vandfaldene, der bruse ned i Floden, efter Fæstnings- 
værkerne paa de stejle, brogede Klipper og lægger til Bolværket 
under dem, hvis det er Højvande; ti med Ebbe er der ganske 
tørt, og Skibene maa ligge midt ude i Flodens Sæng. Quebek, der 
endnu er halv fransk, er bygget op ad Skraaningen. Foroven, 
paa en Promenade, stod en Del Kanoner, blandt hvilke jeg be- 
mærkede nogle gamle danske Metalkanoner, formodentlig Erind- 
ringer fra 1807. 

Paa Turen til Chicago indtraf ikke andet mærkeligt, end 
at der gik Ild i Postvognen, som brændte. Den var forude, Gnist- 
erne for os om Ørene, da vi i susende Fart kørte til næste 
Station. Landet er ensformigt og kedeligt, mest lave, sumpige, 
forkullede Skovstrækninger, Dyr og Fugle ser man faa af, og 
naar man ikke er amerikaniseret, er det trættende overalt, paa 
Pæle, Træer, Huse, Klipper midt ude i Floderne med kæmpestore 
Bogstaver at læse Avertissementer. Omkring de store Søer faar 
Landet et livligere Præg og bliver smukt, bølgeformet, vel dyrket, 
en Middelvej mellem Skoven og Prairien. 

Navnet Chicago er af indiansk Oprindelse og betyder 
Stinkdyr (Skunk). Det var Pattowattomierne, der endnu i Be- 
gyndelsen af dette Aarhundrede levede her, som kaldte Stedet 
saaledes, men af dem findes der nu kun en ynkelig, stærkt 
blandet og snart udslukt Rest langt Vest paa, hinsides Missouri. 
Navnet var betegnende: et Mosehul, hvorigennem en dyndet, 
sort, stinkende Flod langsomt gled ud i Michigan -Søen. Endnu 
for faa Aar tilbage, efter at Fortet, der laa her for 50 Aar siden, 
var forandret til en uhyre Stad og Indianer -Købmandens Bod 
til Magaziner, der søge deres Lige i Verden, udsendte denne 
kvalme Flod om Sommeren en saadan Stank, at man kunde faa 
ondt ved at passere den; men saa fandt man en skønne Dag paa 
at vende op og ned paa Floden ved en Gennemskæring, saaledes 

at det ikke længere blev mudret Vand, der søgte ud i Lake 
Michigan og derfra gennem de store Søer over Niagara til At- 
lanterhavet, men klart Vand, der fra Søen ad Illinois -Floden løb 
til Missisippi, ud i den mexikanske Havbugt ved Ny Orleans. 

Chicago er som alle nyere amerikanske Byer gennemskaaret 
af Jærnbaner, og Gaderne, snorlige, af samme Bredde og ind- 
byrdes Afstand, løbe enten i Nord og Syd eller i Øst og Vest; fra 
Gade Nr. 1 til Gade Nr. 100 ved man nøjagtig, hvor mange 
Alen, man har, men der er noget trættende ved den Ensformighed. 
Efter at den store Ildebrand havde ødelagt hele Forretnings- 
kvarteret, blev det genopbygget med eksempelløs Energi og med 
en Pragt, der ingensteds findes Mage til. I de Par Uger, i hvilke 
jeg drev om i Chicago, var jeg, saa vidt jeg kunde skønne, den 
eneste i hele Byen, der intet havde at bestille — alle løb med 
Tungen ud af Halsen. 

Snart rejste jeg imidlertid Vest paa, over Omaha ad Pacific- 
banen til den lille By Colombus i Nebraska, en 100 Mil (naar her 
eller senere tales om Mil, menes engelske) Vest for Missouri, ud 
paa den skovløse Prairie, som selv om den bliver optaget af Ny- 
byggere beholder et andet Præg end Staterne Øst for Missouri, 
hvor al dyrket Ejendom skal være indhegnet, hvilket ikke behøver 
at være Tilfældet i Nebraska. En Maanedstid opholdt jeg mig i 
Nærheden af Columbus hos en Landsmand, en dannet Mand, der 
havde søgt herud paa en Civilisationens Forpost, og jeg tilbragte 
en behagelig Tid hos ham med at gaa paa Jagt. Den flade 
Prairie er inden Vinterens Komme næsten aldeles afbrændt, kun 
i de kratbevoksede Slugter eller ved Vandløbene træffer man 
Vildtet: Kaniner, Harer, Prairie -Høns, Kalkuner, Hjorte og Ulve, 
Ænder og Gæs, men i det hele taget er Jagten simpel i Amerika, 
hvor den hvide Mand har bosat sig: han ødelægger straks Vildtet. 
Den Gang kunde man dog endnu finde gode Jagtgrunde i Nebraska, 
foruden de nævnte Arter: Antiloper, Elker og Buffaloer i uhyre 
Hjorde; men de forsvinde hurtigt. Indianeren jager Buffaloen til 
Hest med Bue, men han dræber ikke flere, end han har Brug 
for, og til ham og hans Vildt er der Plads nok paa Prairien; 
Mexikaneren, hvis Blod er stærkt blandet med Indianerens, jager 
ogsaa Buffaloen til Hest, men med Skydevaaben; dog! det er 
heller ikke ham, der ødelægger dette ædle Vildt; det er Yankeen, 
den angelsachsiske Amerikaner, der fra et sikkert Baghold sender 
Kugler i hundredevis ind i Hjordene, saarer en Masse Dyr, trækker 

Huden af dem, han fælder og lader Kroppen ligge. Jeg har en 
Gang gjort et Buffalo- Vinterfelttog med 5 Amerikanere, men 
skiltes efter kort Tids Forløb fra dem. Den ene skulde skyde, 
det var hans Bestilling; to skulde flaa Dyrene, en lave Mad, den 
sidste holde Forbindelsen med Omverdenen; de havde hver ind- 
skudt en Sum, købt et Køretøj og de nødvendige Redskaber og 
haabede at gøre en god Forretning; men uheldigvis for dem frøs 
Kusken en Dag ihjel, og de andre omkom, enten af Mangel og 
Kulde eller for Indianernes Knive. Endnu hænder det, at Jærn- 
banetog standses paa Prairien af en vandrende Buffalo-Flok, men 
den, der vil jage dette store Vildt, maa skynde sig; snart vil det 
være aldeles forsvundet. 

En Dag kørte min danske Ven og jeg hen til Countiets 
Hovedstad for at faa nogle Papirer i Orden hos en Embedsmand, 
hvis Bestilling svarer til vore Herredsfogeders. Han var i Færd 
med at bygge sig en ny Stald og sad paa Hanebjælkerne og slog 
Lægter paa. Vi raabte op til ham, hvad vi ønskede, han kom 
ned, førte os ind i et Skur, hvor der fandtes Skriveapparater, og 
medens han i en Fart slugte noget Mad, mumlede han en Formel 
op, vi svor (man sværger ved enhver Lejlighed i Amerika), skrev 
paa og kørte hjem, medens han kravlede op paa Taget igen. 

En anden Dag gik jeg en lille Tur med min Vært, da vi 
blev anraabte af en Nabo, en ægte Amerikaner, Hr. Stull, der 
sagde os, at det var heldigt, han traf os, ti der var et Par, der 
vilde giftes hos ham (han havde en offentlig Bestilling), og nu 
kunde vi være Vidner, tilmed da Pigen var af vor Nationalitet. 
Vi traf en ung svensk Pige, der ikke forstod et Ord Engelsk og 
en Amerikaner, der kun forstod Engelsk; de vilde giftes. Vi over- 
satte nogle Spørgsmaal; Pigen svarede Ja, der blev svoret og 
skrevet, vi bevidnede, at saa vidt vi vidste var det den rette Pige 
med det rette Navn, ikke gift, meget anset — saa vare de gifte 
og tøflede af. 

Denne Hr. Stull sagde jeg en Dag til, at jeg havde Lyst 
til at bo hos en amerikansk Familje, og jeg kom da til at bo 
hos hans Forældre i Colombus. Faderen var i sin Tid med sin 
unge Kone emigreret fra Østen til det den Gang lidet bebyggede 
Illinois og da han var bleven gammel, solgte han sin Landejendom 
og drog Vest paa, hvor der var mere Forslag i Pengene; hver af 
sine Sønner havde han saa skaffet en Farm i Omegnen af Colombus 
og bygget sig selv et Hus inde i Byen, hvor han boede med Kone 

og Datter. Vi levede ganske paa Amerikaask, spiste tre Gange 
om Dagen Majsbrød, Flæsk og Tyltebær- Tærte med The til og 
gjorde for Resten saa faa Ord som muligt. Naar Hr. Stull om 
Morgenen havde passet sin Hest og sin Ko og hugget lidt Brænde, 
gik han hen i en Bod, hvor han tilbragte den meste Tid af Dagen, 
siddende paa Disken. I min Uskyldighed troede jeg, han var en 
Dagdriver; han arbejdede. Der kom mange Landmænd i Butiken 
og naar de vare i Pengeforlegenhed, kunde de, naar deres Ejen- 
dom for Resten afgav tilstrækkelig Garanti, og de havde et Par 
gode Kautionister, faa Penge til Laans af Hr. Stull mod 33Vs 
Procent aarlig Rente. Efterhaanden kom jeg ind i Forretningen, 
som baade var simpel og indbringende; han indlod sig ikke paa 
Spekulationer, laante som sagt Penge ud til 33 l /s pQt. og opkøbte 
sikre Fordringer, f. Eks. paa Staten. Naar f. Eks. Countiet 
skulde have en Skole bygget om Efteraaret mod en Anvisning 
paa næste Foraar, købte Hr. Stull Anvisningen af Entreprenøren 
for det halve og tjænte da desuden de 12 Procent, som vare de 
lovlige Renter. 

Da jeg ofte kom med Hr. Stull i den Butik, hvor han sad 
og lurede, blev jeg godt kendt der, gjorde mig nyttig ved min 
Sprogkundskab og ansattes snart som Postekspeditør, en Stilling, 
jeg udfyldte til Tilfredshed og fik den Ros, at jeg var »the right 
man in the right place«. Købmanden var nemlig Byens Post- 
mester, hvorfor han af de Forenede Stater oppebar en aarlig 
Gage af 1 Dollar med Ret til at føje P. M. (Post master) til sit 
Navn. Butiken var et stort Rum i et Træhus, der fra Gaden 
saa ret anseligt ud; men den øverste Del af Facaden var kun et 
Skærmbrædt, hvad man imidlertid ikke lagde Mærke til, fordi det 
støttede sig til lignende Facader hos Naboerne. Af Diskens tre 
Fløje var den midterste Postbureauet, og her stod et stort Skab 
med Rum, der vare aabne bagud, men ud mod Publikum viste 
sig som nummererede Vinduer, hvoraf hvert havde sin Yaleske 
Nøgle. To Gange om Dagen, naar Posten kom fra New York og 
San Francisko, løb jeg ned til Stationen, kastede min Postsæk 
ind i Postvognen, fik en anden og fordelte saa de ankomne 
Sager, der enten bar Navn eller blot Boksens Nummer i de for- 
skellige Rum bagfra; og de ud en forstaaen de kunde da se, i hvilke 
Rum der kom noget og selv tage deres Sager. Igennem den Til- 
strømning af Folk, Posten foraarsagede, saa Købmanden sin Fordel 
ved at besørge Forretningen. 

Da jeg efter nogen Tids Forløb mente ikke at kunne lære 
stort mere her, henvendte jeg mig med Anmodning om Ansættelse 
hos en Hr. Becker, der drev en Kornhandel i samme By, og blev 
straks antaget. Han var en rig Mand, a selfmade man, han 
stak til sin Bussines s, som det hedder paa Dansk-Amerikansk 
og talte kun lidt. Forretningen foregik lige op til Pacificbanen 
i et ganske lille Træhus, der ved en Skranke var delt i to Rum, 
det ene bestemt for Hr. Becker og mig, det andet for Publikum, 
og her stod midt paa Gulvet en Blikkakkelovn, som fyldtes med 
Majs og i den strænge Kulde mange Gange daglig blev glødhed 
og lige saa hurtig kold igen; om den var et Jærnrækværk til at 
sætte Fødderne paa og der fandtes desuden tilstrækkelig mange 
Stole til at fylde Pladsen helt rundt. Paa Indgangsdøren stod 
skrevet: »Shut the door, and when you have spoken about 
bussiness, do the same thing with your mouth« (Luk Døren, og 
naar De har talt om Forretninger, gør det samme med Deres 
Mund); men hermed mentes kun i Forhold til Hr. Becker eller 
mig, indbyrdes kunde Gæsterne snakke saa meget de lystede, de 
kom og gik som de fandt for godt, sagde hverken Goddag eller 
Farvel, beholdt Hatten paa, varmede sig lidt, røg en Pibe, spyt- 
tede til Maals efter Kakkelovnen og drøssede af. Bag Skranken 
fandtes en Pult med Skrivemateriale, en Viser, der stod i For- 
bindelse med en Vægt udenfor Vinduet, og en Kurv, hvori en 
Papirsstrimmel fra et Hjul stadigt rullede ned, og paa hvilken 
Priserne paa de forskelligste Varer i New York angaves tele- 
grafisk med almindelige latinske Bogstaver. Forretningen, som 
kun bestod i Omsætning af Majs og Hvede, var da følgende: 
Farmerne præsenterede en Prøve; vi søgte paa Papirsstrimmelen 
den sidste Pris og gjorde et Bud; antoges det, kørte Vognen med 
Kusken paa op paa Vægten udenfor; vi noterede Viserens An- 
givelse, derpaa kørte Vognen op paa en Rampe, indrettet saaledes 
under Tag, at Kornet kunde løbe lige ud i Jærnbanevogne, den 
tomme Vogn blev atter vejet, og Farmeren fik sine Penge. For- 
retningen var glimrende. 

Da jeg var kendt med den, søgte jeg Beskæftigelse paa et 
Kontor, der holdtes af to Mænd i Forening: en Landejendoms- 
kommissionær og en Sagfører, som passede godt sammen: den 
ene maalte Jorden op og tegnede Kaart, den anden bragte Papir- 
erne i Orden. Her fik jeg Lejlighed til at gøre mig bekendt med 
de Forenede Staters fortrinlige, simple, forstaaelige Love, der 

angaa Landets Inddeling, den første Betingelse for Bebyggelse. 
Forholdene ere ikke ens overalt; de gamle østlige Stater bleve 
til Dels bebyggede inden de nu gældende Love havde udviklet 
sig, og i de Stater, der have tilhørt andre Nationer, have 
tidligere andre Love været gældende, hvis Virkning imidlertid 
taber sig mere og mere, og jo længere man fra Atlanterhavet 
gaar ind i Landet, des renere blive Staterne og følge en mate- 
matisk, paa astronomiske Linjer begrundet Inddeling, som f. Eks. 
Nevada, Utah, Colorado, Wyoming. 

Det vilde, udyrkede og uopmaalte Land betragtes af de 
Forenede Staters Regering som tilhørende de oprindelige Beboere: 
Indianerne. Der er i Amerika bleven fremsat den Paastand, at 
Indianerne aldrig have ejet Landet, men kun opholdt sig paa det, 
og derom er der skrevet vidt og bredt; men Regeringen betragter 
som sagt Indianerne som uafhængige Nationer. De første hvide 
Mænd, der komme i Forbindelse med Indianerne, ere Skind- 
handlere eller katolske Missionærer, i Reglen Franskmænd, hvorfor 
en stor Masse Navne, som stamme fra den Tid, de hvide kom 
til en Egn, ere mere eller mindre franske eller fransk -indianske 
og radbrækkes saa senere efter Skrivemaaden paa Engelsk. Illinois 
f. Eks. er en Blanding af Fransk og Pattowattomi og udtaltes 
tidligere paa Fransk; jeg har kendt en lille By, der hed Bjutimor, 
det var Buttes - des -morts, Indianernes Begravelsesplads, og saa 
fremdeles. Franskmændene kunne i det hele bedre blande sig 
med Indianerne end den angelsachsiske Race. 

Den Maade, hvorpaa Landet overgaar fra den røde til den 
hvide Mand er med lidt Variation overalt den samme, Gangen i 
det er ens. De første hvide Mænd blive i Reglen vel modtagne 
af Indianerne, leve med dem og optages efterhaanden af dem; 
snart kommer der flere hvide til og efter faa Aars Forløb er 
Indianerens hele Tilværelse forrykket, hans Begreber forvirrede, 
hans Livsbetingelser ny, hans Attraa er forandrede, hans religiøse 
Forestillinger kuldkastede. Han har faaet nye Fornødenheder, 
og det gælder blot om ved alle Midler af faa dem tilfredsstillede. 
Det er ikke Umagen værd for ham at ofre Tid og Arbejde paa 
at skaffe sig de gamle Vaaben, Klæder, Redskaber, Fødemidler, 
de hvide have alt det langt bedre — og saa have de Brænde- 
vinen: Ildvandet. Det gælder om at komme i Besiddelse af de 
hvide Mænds Vaaben, Klæder, Fødemidler, men fremfor alt: 

deres Ildvand, derfor sælger han alt: sine Kostbarheder, sine 
Heste, sine Kvinder, sin Jord. 

De første hvide, der nedsætte sig i Strækninger, der til- 
høre Indianerne, gøre det paa egen Risiko; Regeringen i Wash- 
ington har intet dermed at skaffe. Men det vil naturligvis ikke 
vare længe, før der udbryder Rivninger med tilhørende Blodsud- 
gydelse — og saa vise de Forenede Staters Tropper sig. Indian- 
erne, tapre og krigslystne, forsvare deres Land og deres Uaf- 
hængighed, men blive selvfølgelig i Længden slagne og maa enten 
fortrække eller bede om Fred. Nogle Høvdinge sendes til Wash- 
ington, blive her fuldstændigt fordærvede og komme fortumlede 
tilbage med en Indianer-Agent, en hvid Mand, der skal bo blandt 
Indianerne og varetage deres Interesser, ti de have sluttet en 
Overenskomst med den store Fader i Washington og staa under 
hans Beskyttelse. Fra nu af blive Indianerne mishandlede og 
bedragne paa enhver Maade; undertiden er det nødvendigt flere 
Gange at decimere dem ved Hjælp af Soldater, men i Alminde- 
lighed vil Brændevin, Usædelighed, Kopper og andre Sygdomme, 
i Forbindelse med deres Livsbetingelses Ophør — Vildtets Ud- 
ryddelse — i kort Tid gøre det af med dem, og de sælge da 
deres Land til Regeringen mod at beholde en »Reservationc , en 
lille firkantet Plet, som de ikke maa forlade uden Agentens Sam- 
tykke, og her kunne de saa i nogle Aar føre en lad, væmmelig 
Tilværelse, idet Regeringen netop holder Livet i dem og giver 
hver et Tæppe om Aaret (hvis ikke Agenten snyder ham for 
det), indtil de hvide Mænd ere blevne kede af at have disse usle 
Tiggere i deres Nærhed — saa blive de sendt Vest paa, skifte et 
Par Gange Plads, og den sidste dør i et Fattighus. — Saaledes 
er Indianerens sørgelige Lod; hans Skæbne kan ikke være 
anderledes, og dog er han af en ædel, tapper, varmtfølende, 
stolt, opofrende Race, men hans Dage ere talte, han er døds- 
dømt. Naar man tapper Vandet ud af en Park, dø Fiskene, og 
om man som Tankeeksperiment vilde forestille sig, at alt, hvad 
der ikke er af rent rødt Blod, forlod Amerika, der saa over- 
lodes til sig selv, vilde den røde Mand dog dø ud: hans Blod 
er forgiftet. 

Saa snart Landet er gaaet over i de Forenede Staters 
Hænder, opmaales det af Mænd — Amerikanerne kalde dem 
Astronomer — udsendte af Regeringen, som med Længde- og 
Breddegraderne som Grundlag med visse Mellemrum afsætte 




786 



Fra et Ophold i de Forenede Stater. 



Linjer løbende i Nord og Syd og i Øst og Vest. Dernæst deles 
Landet af andre Opmaalere i mindre Kvadrater med Sider paa 6 
(engelske) Mil, som altsaa indeholde 36 Kvadratmil (et Township) 
og hver Kvadratmil (Sektion) er paa alle 4 Sider begrænset af 
Veje paa 66 Fod. En Sektion deles atter i 16 Kvadrater, hvoraf 
hver (en Forty) indeholder 40 Acres. Dette er den mindste En- 
hed, med mindre den deles i Bylodder. Et Township med sine 
36 Sektioner ser altsaa saaledes ud: 

Den første Administrations-Inddeling er Territoriet, som 
ikke har nogen selvstændig Styrelse, men staar under den fælleds 
Regering i Washington; af det kan der dannes en eller flere 
Stater, som have deres egen Regering, og som i administrativ 
Henseende er delt i Countier, der opstaa, efterhaanden som 
Landet optages, efter Ansøgning til Statsregeringen fra Indbyg- 
gerne, som selv vælge deres Embedsmænd. Alle Countierne sende 
Repræsentanter til Stats -Regeringen, og hele Staten vælger 2 
Mænd til Senatet i Washington og Repræsentanter til Huset der 
i Forhold til Indbyggerantal. 

Ved denne Opmaaling og Inddeling bliver Landet straks 
udstykket i Dele, der have bestemte Grænser og nøjagtig Be- 
tegnelse, f. Eks. kan den nordvestlige Forty i 1. Sektion i 2. 
Township, Nord for 3. Breddegrad, Vest for 4. Længdegrad, kun 
betyde 40 bestemte Acres i de Forenede Stater. Da alle Linjerne 
mellem Sektionerne ere 66 Fod brede, bliver Landet gennem- 



Digitized by 



Fra et Ophold i de Forenede Stater. 



787 



skaaret af Veje; en aflukket Ejendom kan i det højeste blive en 
Sektion stor, 640 Acres, og er overalt omgivet af offentlige Veje, 
og hvis nogen, f. Eks. et Jærnbaneselskab, erhverver sig store 
Landstrækninger, faar det kun alle de lige eller ulige Sektioner, 
som paa et Skakbræt alle de hvide eller sorte Felter, hvorved 
Landet straks splittes. Dette er Grundlaget for Landejendomsfor- 
holdene, hvori stedlige Forhold eller tidligere gældende Love kunne 
foraarsage Modifikationer. 

Enhver, der har forlangt amerikansk Borgerret, kan tage 
80 Acres hvor som helst af Regeringens Land, og paa forskellig 
Maade, f. Eks. ved at beplante et Stykke i skovløse Stater, kan 
man meget billigt erhverve mere, og endelig kan man købe Jord 
af Regeringen for c. 5 Kroner pr. Td. Land (1,20 Dollars Acren). 

Det Land, vi havde at gøre med paa Kontoret i Colombus, 
tilhørte enten Staten eller Union-Pacific-Jærnbaneselskabet, som 
havde faaet alle de lige Sektioner 20 Mil paa begge Sider Banen. 
Tidligere havde Landet tilhørt Pawnee- Indianerne, for 40 Aar 
siden en kraftig, krigersk Stamme paa c. 30,000 Mennesker, der 
boede omkring Platte-Floden, som paa deres Sprog kaldtes Kitsko- 
toos. De havde haft ondt ved at bjærge sig mod deres Fjender, 
de mægtige og stolte (Dakota) Siouxer og havde derfor straks 
sluttet sig til de hvide, da disse overskred Missourri. Men de 
vare snart smæltede ind ved Berøring med Europæerne, de havde 
solgt Landet og forbeholdt sig en Reservation, hvorpaa Reger- 
ingen havde opført et uhyre Stenhus, der skulde være Skole og 
drives af nogle Kvækere og Lærerinder. Her gik Indianerbørnene r 
hvoraf mange vare halvhvide, i Skole ; men de gamle Pawneer, der 
nu kun bestod af c. 3000 ynkelige Stakler, boede nede ved Floden i 
to Landsbyer, hvorfra de strejfede ud til Stationerne ved Jærn- 
banen for at tigge. Vildtet var nu kun sparsomt paa denne Egn, 
derfor droge de to Gange om Aaret paa Buffalo-Jagt mod Syd- 
vest. Saa snart jeg var kommen til Amerika, havde jeg søgt at 
komme i Berøring med Indianere, der altid i høj Grad have 
interesseret mig. Hist og her havde jeg set en enkelt civiliseret 
Indianer, som der tilmed maaske kun var lidt rødt Blod i ; Pawneerne 
vare de første Fuldblods Indianere, jeg saa. Der var gærne en 
lille Koloni i Krattet ved Floden tæt udenfor Colombus, hvor de 
havde opslaaet deres Tælte; naar Toget kom, stod der i Alminde- 
lighed et Par Stykker, svøbt i et rødt eller graat Tæppe, paa 
Perronen for at sælge Smaagenstande. 

Efter at have været en Maaneds Tid paa det omtalte 
Kontor, fik vi af de Forenede Stater Anmodning om at opmaale 
noget Land Vest paa, og her droge vi da ud, 14 Mand høj, med 
3 Køretøjer, ud paa den aabne, flade, tørre, foraarsgrønne Prairie. 
Det eneste, der kunde hindre vor Rejse, var Vandløbene, men 
dels vare de paa de fleste Steder passable, dels blive de ofte til 
hvad man kalder lost creeks, det vil sige, at de med ét forsvinde, 
gaa ned under Jordskorpen og saa komme frem et andet Sted. 
Til Opmaalingen benyttede vi et Solar-Telescope, et udmærket og 
smukt Instrument, som imidlertid kun Lederen og jeg forstode at 
benytte. For øvrigt havde jeg megen Tid tilovers til Jagt. Et 
Par Indianerfamiljer fulgte os i Nærheden, og med nogle af deres 
Medlemmer jagede jeg. Til at snige sig paa Vildtet ere Indi- 
anerne Mestre. Undertiden saa jeg en af mine røde Venner for- 
svinde i Græsset, der ved Floden omtrent var en Alen højt, og 
saa, komme frem igen langt derfra, kravlende langs Jorden, 
skjulende sig bag Sten og Knolde. Vi jog Vildtet ud af Krattet, 
eller tændte Ild paa store, tørre Strækninger for at faa det frem. 
Tiden gik udmærket for mig, jeg morede mig godt, levede af 
Vildt og fik 4 Dollars om Dagen. 

Da vi kom tilbage til Byen, higede jeg efter atter at komme 
ud paa Prairien, og der viste sig snart en gunstig Lejlighed, idet 
jeg gjorde Bekendtskab med en gammel Mand, der handlede med 
Pawneerne og som i 30 Aar havde levet Side om Side med dem. 
Hans Navn var Platte, men han kaldtes i Almindelighed paa 
Indiansk: Kitskotoos; vi bleve snart gode Venner, og jeg flyttede 
ud til ham. Han boede lige op til Pawnee-Reservationen, om- 
trent et Kvarters Gang fra Indianerlandsbyen. Han ejede en Del 
Land, drev noget Agerbrug og Kvægavl, holdt Kro for rejsende 
og en Butik, der altid var opfyldt af Indianere, som solgte Bøffel- 
eller Buffalohuder, Peltsværk, Buffalokød og indianske Kuriositeter, 
foruden de Tæpper, de fik af Regeringen, for Fødevarer, Sukker, 
The og Beklædningsstoffer. — Hr. Platte havde som sagt levet 
i 30 Aar hos disse Indianere; han var kommen fra Jowa med 
sin Kone, havde set Stammen i dens Magt og dens hurtige 
Decadence, og af ham fik jeg mange interessante Oplysninger om 
disse Indianere og om deres Kampe med Siouxerne, der et Par 
Gange havde afbrændt min Værts Ejendele under Overfald paa 
Pawneerne; men det, der ødelagde Stammen, var de hvides 
Nærhed. Efter Pacificbanens Anlæg var Nebraska bleven en søgt 

Stat for Udvandrere, og disses Tal tog bestandigt til; i 1872 kom 
der 100,000 Mennesker, og det var ikke, som tit i Minestaterne, 
«n Befolkning, der kom og rejste lige saa hurtigt, det var Bo- 
sættende, Agerdyrkere. Landet er udmærket skikket til Agerbrug 
og Kvægavl. Texas -Kvæget kommer i store Hjorder paa flere 
Tusende, passet af nogle beredne Drivere, her op paa de store 
Sletter, inden det sendes Øst paa, til Markedet: Chicago. Da jeg 
var i Nebraska, var der endnu uhyre ledige Strækninger for dette 
Kvæg, men langs Jærnbanen blev Landet mere og mere settlet. 
Den flade, stenløse, frugtbare, jomfruelige Muldjord var nem at 
behandle. Produkterne vare Majs og Hvede. Man pløjede, saaede, 
høstede — alt saa simpelt som muligt. Der blev en Gang fore- 
slaaet mig at deltage i en Spekulation, der bestod i at købe nogle 
Sektioner, betale for om Efteraaret at faa dem pløjede, harvede, 
besaaede, lade dem ligge til Sommeren og saa betale for at faa 
høstet. Alt var gjort nøjagtigt op, Udgifterne og den sandsynlige 
Høst, og jeg tvivler ikke paa, at der vilde være kommen et be- 
tydeligt Overskud efter et Aars Forløb, indbefattet Købet af 
Jorden, skøndt Foldene ingenlunde ere saa store, som de vi ere 
vante til i Europas gode Egne, — med mindre vi vare blevne 
ødelagte af Græshopper. 

Naar de nyankomne have nogle Penge at begynde med, 
saaledes at de straks kunne købe sig et »færdigsyet Hus«, der 
med alle Dele nummererede sendes fra Chicago og sættes op i et 
Par Dage, et Par Heste og Køer, og de nødvendigste Redskaber, 
gaar det temmelig glat for dem at komme frem i Nebraska; 
men selv en ubemidlet Familje, der kommer Øst fra, medbring- 
ende i en af de lange, af et Sejl. dækkede Emigrantvogne med en 
Ko bundet bagved, alle sine Ejendele, kan — med Energi og 
Vilje — slaa sig op her. En saadan Familje begynder da med 
at vælge sig et Stykke Jord — og naturligvis har Valget : Jordens 
Beskaffenhed og Beliggenhed en overordentlig Indflydelse paa Fa- 
miljens Fremtid — bygge sig en Jordhytte og dyrke saa stort et 
Stykke, som kan overkommes. I Høstens Tid slaar Naboerne sig 
sammen, helst saaledes, at de blive 8 Mand, der nu turvis arbejde 
paa de forskellige Ejendomme. Hveden bringes til en lejet Damp- 
maskine, der opstilles midt i Marken, Kornet kan sælges, saa snart 
det er løbet ud i Sækkene, det overflødige Halm brændes, og en 
almindelig Høst vil bringe Familjen i et Træhus. Majsen lader 
man staa til Vinteren og høster den da, naar der gives Lejlighed; 

Tilskueren. 1887. 53 




790 



Fra et Ophold i de Forenede Stater. 



den bruges ikke alene til Brød og Kreaturfoder, men ogsaa til 
Brændsel. 

Omkring Pawneernes Reservation dukkede der flere og 
flere Jordhytter og Træhuse frem. Naturligvis vare Buffaloerne 
fortrukne. De stakkels Indianere, der ikke havde noget at be- 
stille, gjorde vel nok af og til hvad de ikke maatte, og hvad de 
ikke gjorde, bleve de beskyldte for. Det var hvert Øjeblik, at der 
kom en Farmer til os og ønskede en Klage opsat; han havde 
mistet et Faar, en Kalv eller en Pony, det var efter al Sandsyn- 
lighed en Pawnee, der havde taget den, Klagen blev sendt til de 
Forenede Staters Regering, der som Indianernes Værge maatte 
erstatte Tabet. Regeringen havde, som omtalt, i sin Tid købt 
Landet af Indianerne og betalt 2Vi Cents Acren, omtrent 10 Øre 
pr. Tønde Land; den uhyre Sum, der trods denne lave Pris ind- 
kom, fik Indianerne imidlertid ikke udbetalt, Renten derimod til- 
kom dem, og for denne Rente var det, at man havde opført og 
vedligeholdt den latterlige Kvækerskole, underholdt Indianerne 
med et Tæppe og et Par Dollars om Aaret og betalte Klagerne 
og lignende. 

Indianerne staa undertiden under Indenrigsministeriet, under- 
tiden under Krigsministeriet. Da jeg var i Amerika, var det 
Indenrigsministeriet, der styrede Indianernes Anliggender og det 
var særligt Kvækerne, der havde tiltaget sig Ledelsen. Det er en 
bekendt Sag, at der aldrig foregaar større Skurkagtigheder end 
bag en religiøs Maske. Stratenrøvere og Desperados, som man 
kalder dem i Amerika, kunne være slemme nok, men man vogte 
sig især for gudelige Hængehoveder og Psalmesyngere. Der fore- 
gaar mange og # store Bedragerier i Amerika, men ingensteds saa- 
danne som i Indianer -Departementet, siden det er kommen fra 
Soldaternes i >kristelige« Hænder. Jeg kunde anføre en Række 
af mærkelige Eksempler, men jeg skal indskrænke mig til et en- 
kelt. Alle Indianere, der staa under Regeringens Kontrol og have 
en Agent, skulle som sagt have et Tæppe om Aaret. Det gaar 
saaledes til: fra Washington sendes der en Portion Kasser med 
Tæpper eller tomme Kasser til Agenten A, og Kvitteringer for 
Fragt af Jærnbaneselskaberne , for Modtagelse o. s. v. vedlægges 
Regnskaberne over Udgifter til Indianerne. Men Kasserne sendes 
uaabnede tilbage til Washington, derfra til Agenten B og saa 
fremdeles; Indianerne faa intet Tæppe, de kunne ikke klage med 
nogen Udsigt til Held, eftersom Agenter og Bureauet i Washington 

danne en Ring; de maa tie. Jeg skal blot bemærke, at i 1872 
mente Kongressen, at Indianerne skulde have 1 Million Dollars, 
og at det var nødvendigt at bevilge 10 Millioner for at de kunde 
faa den ene; de 9 vilde blive spiste paa Vejen. 

Der er ingen Ret for den røde Mand. Han maa vige, han 
maa gaa til Grunde, det kan ikke være anderledes. Det er de 
hvides Udvikling, der har dræbt ham, han var dødsdømt inden 
en hvid Mand endnu havde betraadt Amerikas Kyst, ti medens 
han levede et frit og sorgløst Liv, hvor han end ikke anede en 
anden Verdensdels Tilværelse, udviklede der sig i denne en Race, 
hvis fremskredne Udvikling maatte bringe den i Forbindelse med 
den røde Mand og knuse ham. Havde ikke Columbus opdaget 
Amerika, var det bleven opdaget efter ikke mange Aars Forløb; 
hvis vi kunde tænke os, at Amerika — par impossible — ikke 
var opdaget i dette Øjeblik, saa vilde det blive det, inden Aarets 
Udløb, og den røde Mand vilde blive knust. Han er bleven og 
han bliver mishandlet, bedraget, pint; men enten han blev be- 
handlet paa den ene eller den anden Maade, vilde Resultatet blive 
det samme: han maa dø. Civilisationen kan ikke standses, og 
Indianeren kan ikke taale Civilisationen. Havde han faaet Tid til 
at udvikle sig, havde han faaet Lov til gennem Aartusender endnu 
at leve sit eget Liv, kunde han maaske have frembragt en Civili- 
sation, der kunde have modstaaet den europæiske eller sluttet sig 
til den, men da han kom til at staa lige overfor den europæiske 
Civilisation , var han værgeløs imod den og kunde ikke* optage 
den. Hans Bue og Pil kunde ikke taale Sammenligning med de 
hvides Jærnplader, Geværer og Kanoner; han var værgeløs i 
krigersk Henseende som i alle andre, kan kunde ikke modstaa 
Fristelsen, han kunde ikke overse Faren, han kunde ikke fatte 
Modstanden. Derfor faldt han, derfor solgte han sig og sit Land 
for en Snaps eller en Bøsse, derfor kæmpede han hyppigere mod 
sine egne Landsmænd end mod de indtrængende Røvere. — Der 
var vel omtrent 10 Millioner Indianere i de Forenede Stater, den 
Gang de hvide Mænd kom til Landet, nu er der ikke V* Million, 
og snart vil Racen være forsvunden. Derved er intet at gøre. 
Men de hvide have været uretfærdige i deres Dom over Indianerne. 
De forlange, at Indianerne skulle have samme Tankegang og 
samme Opfattelse som de — og som de have paa de forskellige 
Tider. Da Spanierne kom til Mexico, dømte og dræbte de Indi- 
anerne, fordi disse ikke vare kristne. Nu forekommer dette os 

absurd; nu væmmes vi over de Grusomheder, vore Forfædre den 
Gang begik og finde deres Overtro ridicul. Nu lide Indianerne 
ingen Overlast, fordi de ikke ere kristne; men nu skulle de have 
samme Begreber, som vi have eller i alt Fald tillægge os. Den 
hvide Mand kan se, at den røde ikke kan modstaa hans Civili- 
sation og han ødelægger ham uden Barmhjærtighed; men den 
hvide Mand vil ikke forstaa, at Indianeren ikke kan optage hans 
Civilisation, og derfor bliver den hvide Mand ubillig i sin Dom 
overfor den røde. Hvad vi have behøvet Aartusender for at 
komme til, det give vi ham nogle Dage til; men det kan han 
ikke, han kan ikke bøje sig som Negeren, han dør, naar Friheden 
og Uafhængigheden berøves ham. 

Fra min Værts, Hr. Plattes Hus, kunde man se Pawneernes 
to Landsbyer, en mindre og en større, idet af Nationens 4 Stammer 
(Tribes), der hver havde sin Chef, men et fælleds Overhoved, de 
tre Stammer boede sammen i den ene Landsby, den fjærde for 
sig, og Grunden hertil skal være, at den fjærde var Resterne af 
en tidligere selvstændig, med Pawneerne beslægtet Nation, som 
havde ligget i Krig med dem, var bleven overvundet og op- 
taget i dem. Hvert Hus saa ud som et uhyre Muldvarpeskud 
eller som en af vore smaa Kæmpehøje; Taget er prydet med de 
hvide Ben af skeleterede Buffalo-Hoveder og er et yndet Opholds- 
sted; fra Midten af Huset staar en Røgsøjle op. Indgangen, som 
er dækket med Tæpper, fører nedad; Huset bestaar af en eneste 
stor, rund Stue med Ildstedet i Midten, uden om det staa i en 
Cirkel lodrette Bjælker, der bære Taget og langs Væggene findes 
Hvilestederne, Bænke og Hylder. Hver Wigwam bebos i Al- 
mindelighed af 5 — 8 Familjer. Om Sommeren ere Børnene aldeles 
nøgne og Mændene næsten ganske nøgne inde i Wigwammen, 
hvorimod Kvinderne altid ere paaklædte — om end ofte kun let 
— men om Vinteren hylder enhver sig i et stort Buffaloskind, 
som bæres op over Hovedet. 

Naar man taler om Indianere i Almindelighed, kan man 
ikke sige, at de have disse eller hine Sæder og Skikke, ti deres 
Sæder og Skikke afhænge fuldstændigt af deres Livsbetingelser, 
og da disse ere aldeles forskellige paa de forskellige Steder, ere 
Sæder og Skikke ogsaa forskellige, som jeg skal vise i min 
Omtale af de to Nationer, jeg nærmest kender, Pawneerne og 
Chippevayerne, Slette- og Skovbeboere. 

Pawneerne boede paa Sletten og levede næsten ude- 
lukkende af Buffaloerne. De gik næsten aldrig, de red bestandig, 
de havde faste Landsbyer, hvor de havde deres Hjem og hvortil 
de vendte tilbage, naar de havde gjort deres regelmæssige Jagt- 
ture to Gange om Aaret, paa hvilke de da skaffede Føden til den 
øvrige Tid. Flere Familjer boede sammen ; Flerkoneri var alminde- 
ligt, Sædelighedsbegrebet overordentlig slappet, Kvindens Stilling 
ussel; hun bortgaves eller solgtes af sine Forældre, betragtedes 
af sin Ægtefælle som en Slavinde, hendes Børn gjorde ikke store 
Anstrængelser for at forhindre hende i at sulte ihjel. Imellem 
Mændene var der Kaster, de ansete Krigere og tapre havde 
stor Magt, dannede et Slags Raad, afsagde Domme og idømte 
Straffe for Forseelser, f. Eks. har jeg en Gang set nogle unge 
Mænd blive piskede, fordi de havde været for ivrige og imod 
de erfarnes Ordre vare redne ind paa en Bufifaloflok, inden den 
var bleven omringet, hvorved den undkom. Cheferne og de 
hellige eller Præsterne havde en betydelig Indflydelse. 

Chippevayerne derimod levede i Skoven af Jagt og Fiskeri; 
Heste kendte de selvfølgelig ikke; de maatte til hver Dag i Aaret 
skaffe hvad de behøvede; de skiftede Plads, de fulgte efter 
Vildtet; deres Bopæl bestod af en lille Wigwam af Birkebark, 
indrettet til en Familje og ikke større, end at den oprullet kunde 
bæres fra det ene Sted til det andet paa Ryggene eller pakkes i 
en Kano; Flerkoneri var ukendt; Kvinden gjaldt lige saa meget 
som Manden, hun var lige saa fri som han, han og hun havde 
hver sit Arbejde; enhver Mand var fri, den ene var ikke mere 
end den anden, Cheferne havde kun Betydning i Tilfælde af Strid 
eller Krig. 

Denne overordentlige Forskel mellem disse to Nationer laa 
ikke i deres oprindelige Karakter, men i Forholdene og i den 
gennem Forholdene udviklede forskellige Karakter. Chippevayen 
trængte til sin Kones Bistand; hun maatte hjælpe til at flytte 
Wigwammen og til at bygge den op; medens han gik ud for at 
skaffe Føde, maatte hun holde Wigwammen i Orden, tilberede 
Maden og hjælpe ham med Redskabers Forarbejdelse og Vedlige- 
holdelse; flere Koner kunde kun skaffe ham Ulejlighed og Gen- 
vordigheder, én var for ham en Nødvendighed, og hende var 
han nøje og dagligt knyttet til; sine Kammerater trængte han 
ikke i nogen væsentlig Grad til; enhver jog for sig og bragte 
Udbyttet hjem til sin Familje. Han trængte til sin Kone og kunde 

undvære sine Kammerater; derfor var Kvinden Mandens lige- 
stillede og enhver Mand den andens jævnbyrdige. — Pawneerne 
derimod drog ud paa lange Togt til Jagt i Fællesskab, Vildtet 
blev nedlagt i Fællesskab, tilberedt af de medfølgende Kvinder i 
Fællesskab og Livet hjemme var ikke noget Familjeliv, flere Fa- 
miljer levede i samme Wigwam, og hele Nationen i samme 
Landsby. Han kunde ikke undvære sine Kammerater, da hans 
Erhverskilde, Jagten krævede at blive udført i Fælleskab, hvor- 
imod han godt kunde og tit i lang Tid maatte undvære sin 
Kone, og om han havde en eller flere, gjorde ikke saa nøje. Han 
trængte til sine Kammerater og kunde undvære sin Kone, derfor 
var Kvinden Mandens Træl og Mændene delte i Kaster. 

Om Indianernes Oprindelse er der skrevet vidt og bredt 
uden at man — saa vidt mig bekendt — endnu er kommen til 
nogen almindelig Antagelse. Det er bekendt, at det kan paavises, 
at der har været tidligere og langt mere civiliserede Beboere af 
en anden Race end Indianerne i de Forenede Stater; men hvor 
Indianerne ere komne fra, er vel et ørkesløst Arbejde at under- 
søge og det er jo desuden meget muligt, at de slet ikke ned- 
stamme fra nogen nulevende Folkerace. Der er jo endda ansete 
Videnskabsmænd, der mene, at den nye Verden er af ældre Op- 
rindelse end den, vi kalde den gamle — og saa ere maaske vi 
en Afart af Indianerne. Jeg har set de mest mærkelige For- 
modninger opstillede, forsvarede med en Uendelighed af Sand- 
synligheder, lige til den, at de ere de ti tabte Jødestammer. 
Nord- og Mellemamerikas Indianere — foruden Eskimoere, der 
høre til en anden Race — deles i røde og gule Indianere, de 
røde bo hovedsagelig i de Forenede Stater, de gule i Mexico, og 
de gule se ud til at være nærmest i Familje med Kinesere, de røde 
nærmest med Europæere. En .rød Indianerdreng stukket ind i 
en Flok sydeuropæiske Drenge, vil kun en Kender kunne udfinde. 
Jeg bilder mig ind i saa Henseende at være Kender og jeg vilde 
straks kunne se hans Races Præg, f. Eks. paa hans Øjne, i hvilke 
alt, hvad der ikke er hvidt, er sort, kulsort. Derimod tror jeg 
mig maaske ikke i Stand til at kunne udpege ham, naar jeg saa 
Flokken paa Afstand, selv om alle Drengene løb omkring, hvor- 
imod jeg ganske sikkert vilde kunne kende selv en meget let 
farvet. Det er ogsaa bekendt, at den hvide og den røde Races 
Benbygning og Hovedform nærme sig stærkt hinanden. Maaden 
at være paa er ganske den samme, og den hvide og den røde 

Mand have en stor Masse sjælelige Egenskaber tilfælles; derfor 
føler den hvide Mand sig ikke frastødt af Indianeren, han be- 
tragter ham som et Fornuft -Væsen ligesom sig selv og med 
ganske andre Øjne end han f. Eks. betragter en Neger. 

Indianerne ere gennemgaaende smukke, velskabte Folk, 
slanke, stærke, behændige; deres Næse er ofte stærkt frem- 
trædende og skarpt bøjet, Skæg faa de ikke, hvorimod de i Al- 
mindelighed have en meget yppig Haarvækst. Et Særkende for 
Pawneerne og som jeg tror de vistnok kun delte med en nu ud- 
død Nation, Mandan-Indianerne, er, at de klippe deres Haar paa 
forskellig Maade, ofte paa en temmelig smagløs, i Terrasser, men 
de — det vil sige Mændene — bære aldrig langt Haar, hvor- 
imod alle andre Nationer bære Haaret i Flætninger ned ad 
Ryggen. 

Det var min Hensigt, tillige med en anden hvid Mand, en 
Brodersøn af Hr. Platte, at gøre et Jagttogt med Pawnee-Indianerne 
mod Sydvest, men jeg kom ved tilfældige Omstændigheder ikke 
med. Indianerne gjorde en rig Fangst, men overfaldtes paa Hjem- 
turen af Siouxerne, der dræbte 120 (af 5—600), deriblandt mange 
Kvinder; Hr. Platte fik begge sine Heste dræbte, men slap selv 
helskindet derfra. 

Ved denne Tid opgav jeg Prairien, rejste til Chicago og 
derfra mod Nord, op i Wisconsin. I Byen Oshkosh traf jeg en 
ældre dansk Mand, Hr. Linde Friedenreich, der praktiserede som 
Læge. Han havde boet her i over 30 Aar, var en gammel Jæger 
og Trapper og var en af de første, der nedsatte sig her, den 
Gang Landet endnu tilhørte Winnebago-Indianerne; en af Cheferne 
paa den Tid hed Oshkosh. Med Dr. Linde, som viste mig megen 
Forekommenhed, gjorde jeg først nogle Jagtture i Omegnen efter 
Ænder, af hvilke vi nedlagde en stor Masse, navnlig om Natten 
med Blus foran i Baaden, og dernæst rejste vi op ad Wolf-River 
til en lille By ved Navn New London, for at fiske Stører. Floden 
snor sig uafbrudt gennem tæt Skov, det er meget smukt, men 
i Længden ensformigt og trættende; naar vi standsede ved en 
lille Station, lagde vort store, kun et Par Fod stikkende, flad- 
bundede, udmærket indrettede Dampskib til ved et Bolværk af 
Fyrrestammer, hvortil Vejen ofte var en Bro af Stammer 
(cours-de-roi), der lægges Side om Side og som naturligvis 
er meget ubehagelig at køre paa, da Vognen støder og hugger. 
Floden var opfyldt af Fyrrestammer (Logs) paa 12 eller 16 Fods 

Længde, ofte af en uhyre Tykkelse, som paa denne Tid af 
Aaret, om Foraaret, drives ned ad Floderne fra de store Skove 
mod Nord til Savværkerne i Byerne i de beboede Dele; under- 
tiden sejler man timevis mellem disse Stammer, og det hænder 
ogsaa, at de presse sig sammen, spærre Floden, danne en »Jamc r 
det er en fast Træbro; saa maa Dampskibet standse, Besætningen 
— og undertiden give Passagererne en Haandsrækning med — 
maa ved Hjælp af Spir og Stager søge at faa de sammenklemte 
Stammer klarede og i Drift. Tæt ovenfor New London var der 
en Jam paa flere Mile, men vi naaede da vort Bestemmelsessted. 
Den næste Dag kørte vi et Par Mil op langs Floden, sloge vort 
Telt op paa et tørt Sted og begyndte at fiske. Støren gaar i 
Legetiden op ad Floden, og man staar da paa Bredden med et 
langt Spir (Lyster), som man jager i en Fisk, der kommer nær 
nok, eller man har en lang Stang, som paa den ene Ende har 
et Par opad bøjede Jærnspidser; man sætter Stangen paa Bunden, 
Støren gnider sig op ad den, hvad man mærker og man rykker 
da Stangen til sig op i Fisken. Denne sidste Maade anvender 
man især om Natten. Vi fangede nogle Fisk, der vejede over 
100 % Stykket. Efter et Par Dages Fiskeri vendte Dr. Linde til- 
bage til Oshkosh, men jeg drog siden mod Nord, paa Æventyr. 
Med en Dagvogn kørte jeg til Shawano, en lille ny Plads paa en 
5—600 Indbyggere. — Her var fuldt af Menommoni-Indianere og 
Stockbridge-Indianere , der havde deres Reservationer tæt Nord 
for Byen. 



(Sluttes). 

Uiels W. Gade. 

En Studie. 



Den 22de Februar i Aar fyldte Niels Wilhelm Gade sit 
halvfjærdssindstyvende Aar. — Denne Fødselsdag blev en virkelig 
Festdag her hjemme; en af disse Festdage i Kunsten, hvis 
løftende og samlende Betydning man ikke maa overse, fordi man 
har Blikket aabent for det Snobberi, den Misundelse, der, især i 
et lille Samfund, let kan følge med, eller fordi den maaske lidt 
vel rigelige Virak, der ofres, kildrer i éns kritiske Næse. — Det 
var just glædeligt at faa Indtryk af, at det var alt, hvad der her 
hjemme har Sans for og Kærlighed til Tonernes Kunst, der var 
med til at fejre Dagen og Mesteren; ti hans Kunst det er just 
vor — det danske Folks — særegne Ejendom. 

Dog kun for en Del. — Det er nemlig, hvad man først 
bliver opmærksom paa, naar man beskæftiger sig med Gades 
Kunst, at der er ligesom en Tvedeling i hans Produktion. Ung- 
domsaarenes og et enkelt af Manddomsaarenes Værker, de rinder 
som Kilder af den danske Jordbund; sungne af en dansk, har de 
et helt ejendommeligt, ægte dansk Særpræg, og saaledes ere de 
blevne forstaaede, elskede og tagne i Eje af de danske. Men 
Gades øvrige, langt talrigere, Værker de ere kun kendte og for- 
staaede af en snævrere Kreds; de ere ikke saaledes blevne det 
danske Folks Ejendom, fordi de — med kun nogle faa Und- 
tagelser — ikke har dette danske Særpræg. 

Denne mere ydre Deling af Gades Værker med Hensyn til, 
hvem de har henvendt sig til, hvem der har modtaget dem med 
Forstaaelse, den peger naturlig indad mod en Deling i selve hans 
Kunsts Væsen. 

Denne Studie vil da forsøge at vise, hvorledes Gades 
Kunst har fonnet sig under hans forskellige Livskaar, hvorledes 
den, der begyndte svulmende af Kraft og Oprindelighed, rig med 
Lys og Skygge, med selve Livets Modsætninger mellem dyb Alvor 
og Vemod og sprudlende Livslyst og Sejersstolthed, har ændret 
sig, mere og mere har trukket sig tilbage fra Livets Virkelighed, 
fornemt har skyet de stærke Farver og har mistet de rige Mod- 
sætninger, men saa til Gengæld i stedse højere Grad har ud- 
viklet én enkelt Side af sit Væsen, har stræbt efter en ideal 
Renhed og Skønhed og saaledes faaet et enestaaende sart og 
nobelt Præg; et Præg som af mildt og roligt, klart og skært 
Solskin, hvormed den nu, uberørt af Livets Skyggesider, har lyst 
i over en Menneskealder. 

Og et Spørgsmaal er det maaske, om ikke just dette Sol- 
skinspræg er denne Kunsts dybeste Ejendommelighed, — om det 
maaske ikke i Ungdomstiden var de Spirer, der »laa i Luftene, 
dem Samtidens Kunst havde kastet ud, der mere tilfældigt faldt i 
hans Sjæl og dér avlede Værker, som med deres Skygger og 
Skyer var hans inderste Natur halvt fremmede, fordi den var og 
er Solskin! — 



Som Gades Kunst saaledes tidlig fik et ejendommeligt 
sollyst Præg, saaledes har hans Liv som Kunstner ogsaa været 
mærkværdig solbeskinnet og det har vel bidraget sit til, at hans 
Kunst har kunnet bevare sin Ejendommelighed. — Han har aldrig 
kendt til nogen alvorlig Modstand, ikke engang den filistrøse 
Partiskheds, den smaalige Misundelses eller kortsynede Døgnbe- 
dømmelses Skygger er varig faldet paa hans Kunstnerbane som 
paa de fleste andres; og — hvad der historisk sét er det mest 
ejendommelige, — han har ikke maattet kæmpe sig frem til sin 
Stilling i Tonemestrenes Række, — nej, straks ved sit første Værk 
mødte han en almindelig Erkendelse af sine Ævner, han, den 
næsten ukendte Violinist i Kapellet, blev hilset som Musikens 
Messias her hjemme, og, hvad der vel nok bidrog sit til de Godt- 
folks Begejstring og Tiltro til Gade, i Musikens Arnested, i 
Tyskland, der fik hans Navn næsten samtidig en saa lødig Klang, 
som hidtil intet dansk Musikernavn havde haft. — Det Værk, 
der saaledes paa en Gang lod hans Navn gaa op som en ny Sol 

paa Musikens Stjærnehimmel, var som bekendt Ouverturen: »Nach- 
klånge Von Ossian«. Det er nu heller intet Under, at denne 
Ouverture vakte Røre, at den blev modtaget med Forundring som 
med Beundring; ti ikke blot bringer den ved selve sit Indhold 
noget helt nyt ind i den danske Kunst, men dens Betydning er 
ogsaa den, at Gade i dette Værk med ungdommelig Selvtillid og 
Dristighed slog Bresche i den Mur, som Selvforgudelse og Snæver- 
syn havde rejst om den danske Musik for bag den at fable om 
egen Storhed og skeptisk overlegent se ned paa alt det, som rørte 
sig i den store Verden udenfor — og det en saa alvorlig Bresche, 
at Muren aldrig fik lukket sig helt igen, og Pustet der ude fra 
stadig strømmede forfriskende ind over Sindene. 

Og denne Ouverture med sin dybt indgribende Betydning, 
der kan siges at danne Indledningen til et helt nyt Afsnit af den 
danske Musiks Historie, den var skreven af en Yngling, der endnu 
ikke havde naaet Midten af Tyverne, og som hidtil ikke var op- 
traadt med noget som helst større Arbejde! 

For ikke saa helt mange Aar siden vilde man ikke have lagt 
videre Vægt paa dette Faktum, man vilde have taget dette Værk 
som alle andre, som et Udslag af »Naadegaven fra Oven«, vilde 
have udbredt sig mer eller mindre lyrisk -romantisk om det Ind- 
tryk, denne Musik gjorde, højst vilde maaske en eller anden ind- 
skyde en Bemærkning om, »hvorledes Knoppen her saa uventet, 
ligesom paa én Nat, havde udfoldet sig til en dejlig Blomst«! -— 
Nu, da der imidlertid lykkeligvis er slaaet en Bresche ogsaa i hin 
Tids Kunstbedømmelse saa sejersikkert og grundig, at den friske, 
naturlige Strøm, der lededes ind over Literaturens Marker ikke 
mere lader sig gænne tilbage, nu, da man i Kunstværkerne ikke 
nærmest ser de benaadedes ubevidste Frembringelser, men søger 
at belyse Værkerne gennem Personerne, der har skabt dem ud 
af deres særlige Ævner og atter at belyse disse ved de ydre og 
indre Livskaar og Paavirkninger, hvoraf de kan være fremgaaede, 
nu maa man, om man vil forsøge at bidrage sit til, at den frugt- 
bargørende Strøm ogsaa ledes ind over Musikens Enemærker, 
spørge: hvilken har nu Gades Udvikling været, hvad er der 
foregaaet i ham og om ham, inden han skrev sit Første- Værk og 
hvorfor har dette faaet det Indhold, det Præg, som det har? 

Des værre staar man fattig paa Materiale til at besvare 
disse interessante Spørgsmaal; uagtet Gades Virksomhed nu har 
strakt sig over henved 50 Aar, og alt i nogen Tid har kunnet 

betragtes som relativ afsluttet, er der — saa vidt mig bekendt — 
hidtil ikke fremkommen anden Bearbejdelse af dette* rige Stof 
end, hvad der kan findes spredt i Aviser og Ugeblade 1 ). — Efter 
hvad der imidlertid er mer eller mindre bekendt tænker jeg mig 
Gades Ungdomsliv og Udvikling saaledes: 

Hans Forældre var jævne, tarvelige Folk af Bondeæt. 
Faderen synes at have været et livligt, opvakt og hjærtensgodt 
Menneske med et ligelig godt Humør, Moderen at have været 
mere alvorlig og indesluttet. Først sent blev Sønnen ( sat 
i en middelmaadig Skole, det var jo overflødig at ofre mere af 
de smaa Midler, Drengen kunde sagtens faa lært nok til det, han 
var bestemt til, at gaa ind i Faderens Instrumentmagerforretnmg. 
Nogen stærk Trang til den tørre Kost, Skolen kunde byde paa, 
havde han heller næppe — denne Dreng, der ikke sluttede sig 
nær til Kammeraterne, aldrig tog Del i deres larmende Lege, men 
gik om mellem de andre, som »tænkte han paa ingen Ting«, han 
har haft Hovedet fuldt nok af Drømme og Fantasier, som han 
vel ikke selv kunde tumle med, men dog ikke for nogen Pris 
vilde betro de andre. Samtidig med Skolegerningen blev han 
sat til Høvlebænken som første Skridt paa Haandværkerbanen, 
men om det end maaske i Begyndelsen har været ham ret til Pas 
ved det legemlige Arbejde at kunne lade Tankerne flagre vide 
om, saa varede det dog ikke længe, før han følte sig uendelig 
ked af det hele, og nu tog Drømmene bestemt Form: han, der 
var vokset op mellem Instrumenterne, vilde lære at spille paa 
dem. For at føje ham gav Faderen ham Tidens især af Dilet- 
tanter yndede Instrument, Guitaren, i Hænde, men dette spædt- 
klingende Klimpreri tilfredsstillede ikke længe Niels, og han fik 
saa Lov at spille Violin; her havde han fundet, hvad han havde 
drømt om, de fuldt klingende Toner, dem han selv frembragte. 
Hans Spil maa have vakt Forældrenes Opmærksomhed, ti snart 
fik han til Lærer Stadens første Violinspiller (Wexsc hall). Nu var 
det altsaa afgjort, Niels skulde »gaa Musikvejen« og da han 
gjorde forbavsende hurtige Fremskridt, blev han snart antaget 
som Elev i det kgl. Kapel. 



*) Selve Fødselsdagen i Aar bragte mange Artikler om Gade, men kun én 
af væsentligere Interesse (af Gh. Kjærulf). Det bedste, Dagen kunde have 
bragt: Gades forrige Sommer paabegyndte Memoirer, kom des værre ikke. 
Det er dog at haabe, at dette i mange Henseender betydningsfulde 
Værk ikke er helt opgivet. 

Saaledes var Gade altsaa vokset op i et tarveligt Haand- 
værkerhjem, indenfor en Bys snævre Volde, uden at modtage det 
aabne, frejdige Præg, som Samlivet med Naturen oftest giver, og 
havde levet alene med sit Spil uden gennem fortrolige Venner at 
faa Nys om Livet og Kunsten udenfor Hjemmet. 1 ) Men paa 
denne Tid, ved Overgangen fra Dreng til Yngling, sker der en 
Forandring, finder der en Udvikling Sted hos Gade. Paa denne 
Tid gjorde han nemlig dels nærmere Bekendtskab med Høedt, 
dels kom han ved sin Tjæneste i Teatret i Berøring med andre 
unge Musikere, til hvilke han efterhaanden sluttede sig saa nær, 
at nogle af dem blev hans Venner for Livstid. Høedt og Gade 
var vel meget forskellige ikke blot i hvad de ævnede og vilde, 
men ogsaa i Karakterer, og det er ikke trolig, at de har kunnet 
slutte sig fuldt til hinanden, men Høedt, der, skøndt stammende 
fra jævne Forældre, havde erhvervet sig et stort Fond af Kund- 
skaber, der var »studeret« og »belæst«, og som den Gang med 
Liv og Sjæl var optaget af de Bevægelser og Brydninger i Lite- 
raturen, som nys var stillede af, han udøvede paa Gade og de 
andre unge Musikere, den ejendommelige Indflydelse, der var 
ham egen ; de saa op til hans fine Kløgt og til hans Kundskaber, 
og han blev dem Sporen til at sætte sig ind i meget, der endnu 
var nyt for dem. Hidtil havde den unge Violinist sværmet, nu 
fik han noget, der var værd at sværme for, hidtil havde han 
drømt og svælget i det rørende, nu gik det op for ham, at det 
rørende ikke altid er lig det poetiske, og han fandt nu mere 
Poesi i Goethes og Oehlenschlågers Ungdomsdigtninge og Roman- 
tikernes Værker end i Youngs »Nattanker« og Tidens sentimentale 
Romaner eller i hvad andet, han havde søgt Næring for sit 
Sværmeri. — Det var Spirerne, de der »laa i Luften«, der nu 
faldt i hans Sjæl, det var det Stof, der tilførtes hans Fantasier; 
men for at Spirerne kunde sætte Frugt, maatte Jordbunden være 
opdyrket, og det var alt begyndt at ske. — Déls ved sin Teater- 
tjæneste, dels ved sit Samliv med Vennerne, de unge Musikere, 
havde Gade nu faaet Indblik i en hel ny Musikens Verden. 



>) Et Billede fra den Tid viser os Gades kendte Træk ungdommelig bløde 
ligesom udviskede, men i det noget tunge, forover ludende Hoved fængsler 
Øjnene, der med et drømmende ubestemt Udtryk synes at søge deres 
Maal langt borte. 

Det saa jo — som alt antydet — traurig ud med Musiken 
her hjemme. Man havde muret sig inde med sig selv, og da 
man dog havde paa Fornemmelsen, at man slet ikke talte med i 
den europæiske Musik, saa pustede man de to eneste, man ejede, 
der dog kunde have Navn af Komponister, Kuhlau og Weyse, op 
til noget langt betydeligere end de var. ja forgudede dem. Men 
disse to, virkelig dygtige og ret ejendommelige, Kunstnere, de 
traadte aldeles ikke i noget Forhold til de unge. Kuhlau, som 
vel snarest vilde kunne have forstaaet og ledet dem, fordi han 
med Opmærksomhed havde fulgt de forskellige Bevægelser i 
Kunsten, kendte Weber lige saa vel som Rossini, han manglede 
dog i for høj Grad Personlighed til at være den, de kunde samle 
sig om, og dertil kom, at han, kuet og trykket af Modgang, trak 
sig tilbage fra Hovedstaden og skrev for sit Ophold, rent haand- 
værksmæssig, Sonatiner for Klavér og Variationer for Fløjte, saa 
at det kun var i Ny og Næ, at der kom Kompositioner fra ham t 
der viste Talent og kunstnerisk Arbejde. Og Weyse, han satte 
Pris paa at være en af det gode Selskabs Spidser, i hvis Kredse 
han holdt af at vække Opsigt ved sin bisarre Personlighed, men 
overfor de unge og deres Bestræbelser stod han fornemt af- 
visende, kun en Gang imeljem kunde han forlade Bach, Håndel 
og Mozart og, for at advare en ung Fusentast, bekæftige sig lidt 
med den »nymodens Musik«, og saa fik man da hans Mening 
at vide: Mendelssohn skrev »Jødemusik« og Beethovens C-moll 
Symfonis første Allegro, et af de alvorligste Musikstykker, der 
er til, var »Pjatteri«, en hartad guddommelig Uforstaaenhed! — 
Imidlertid det gik som det altid vil gaa. De unge vilde ikke nøjes 
med disse Affærdigelser; de gamles Frembringelser tilfredsstillede 
dem ikke mere og det nye havde de nu faaet Tro til, de kendte 
vel kun lidt deraf (gennem Musikforeningen), men det, de havde 
hørt, havde ladet dem ane, at i den Retning var at finde det* 
de trængte til, noget der i Tonernes Verden svarede til, hvad den 
unge romantiske Literatur havde fyldt deres Sjæl og Tanke med, 
og, da ingen vilde eller kunde vejlede dem, saa søgte de paa egen 
Haand, de sluttede sig sammen for at lære mere at kende for at 
spille alt, hvad de kunde faa fat paa af dette nye. — Saa be- 
gyndte disse Aftener — det skjulte Forarbejde før det store 
Gennembrud — hvor snart den ene snart den anden bragte en 
Nyhed med, og med ungdommelig Iver og Begejstring gik det løs 
paa Beethovens, Mendelssohns og Schuberts Kammermusik 

og Sonater, paa »Kreisleriana«, paa »Lieder ohne Worte« osv., og 
næppe har disse Værker, der her aabenbarede sig i frisk, jom- 
fruelig Skønhed, ofte været hørt paa med større Henrykkelse og 
— Forbavselse. Ti ikke alt kunde man saadan uden videre gaa 
med til straks, Sympatien har ikke været lige stor for alle; der 
blev diskuteret, vejet og vraget, og det er saa ikke usandsynligt, 
at Mendelssohn og navnlig Schubert, Romantikernes Prototy p, h ar 
samlet de fleste Stemmer for sig, mens Beethoven stod de unge 
Fremskridtsmænd fjærnere, hans Kvartetter ud over op. 18 har 
de saaledes næppe forstaaet rigtig, disse arkitektonisk skønne 
Værker, byggede op over de korte prægnante Motiver, fandt man 
vistnok »tørre« og uklare. Men selv om man saaledes maalte være 
forsigtig overfor et og andet, var der dog nok tilbage, man 
helt kunde hengive sig til Nydelsen af, og disse Aftener viste de 
unge, at Tonerne kunde behandles helt anderledes, gives et helt 
andet Indhold, end de havde anet. — Det kunde hænde, at 
Gade en Aften bragte noget med, han selv havde skrevet, han 
havde begyndt at lære Musikteori hos Berggren og komponerede 
allerede flittig, men disse Ting, af hvilke vistnok kun »6 Sange« 
(tilWeyse) er trykte, lod mærkværdig nok kun rent glimtvis ane, 
hvad der vilde komme, det meste skal have været nærmest i Mozarts 
Stil, upaavirket af den nye Musik, Gade havde lært at kende. 

Da var det, at Musikforeningen udsatte sin Prisopgave 
og, som om Gades Danskhed havde trængt til denne ydre For- 
anledning, tog han sig sammen og skrev i forholdsvis kort Tid 
sin store »Ossian-Ouverture«. 

Endnu den Dag i Dag gør denne Ouverture det ejendom- 
melig betagende Indtryk, som et fuldstændig — om end langt 
fra fuldkomment — Kunstværk altid gør. Men dens Virkning 
tror jeg beror dog nu fuldt saa meget paa den historiske Glans, hvor- 
med den er omgiven, som paa dens eget Indhold, ti dette Ind- 
hold, det er os nu saa temmelig fremmed, det er, om man saa 
kan sige, et »literært« Indhold. Denne Ouverture havde ikke 
faaet sit Præg af det Liv, der rørte sig med sine Sorger og 
Glæder, Kampe og Lidenskaber om den, der skrev den, den har 
ej heller faaet noget absolut Præg af sin Skabers Personlighed, 
men den har, som den efter det foran udviklede maatte det t 
faaet sit Stof fra den Literatur, der havde fyldt Gades indad- 
vendte, men modtagelige Sind med Indtryk. Og i denne Ouver- 
ture skildrer han da ikke, hvad han selv har følt eller set, men 

han vil anslaa den Stemning, der hviler over de romantiske 
Digtninge, han var optaget af. Det har han gjort med et Mester- 
skab, der maler bredt og storslaaet, en Stemning saa trist og 
vemodig, som i de gamle »taagefyldte« Sagn, og derfor kan 
Ossi an-Ouverturen kaldes et fuldstændigt Kunstværk, fordi den 
saa nøje rammer det Maal, hvorefter den sigter, men det er et 
Maal, der ligger langt udenfor Virkeligheden. — 

Ouverturen blev, som bekendt, prisbelønnet og opført under 
stor Begejstring. Saa begyndte Gade snart efter sit næste endnu 
større Værk: Symfonien i C-moll. Det er vel værd at lægge 
Mærke til, hvilket mægtigt Skridt Gade er gaaet frem i dette 
Arbejde. Han har ikke blot forladt de taagede, sværmeriske 
Sagn, for at tage sit Stof fra Middelalderens Riddertid, men, 
hvad der er det væsentligste, det, han skildrer, det er virkelige 
Menneskers Følelser, og i Skildringen har han givet sig hen med 
hele sin egen Personlighed. Derfor gør denne Symfoni et saa 
friskt og dybt Indtryk af noget almenmenneskeligt Det stikker 
alt Hovedet frem i den første Allegros Sidemotiv, der kækt søger 
at rive sig løs fra det sagnagtig vemodige, der endnu hviler 
over det dejlige Hovedmotiv, det dæmrer i Sherzoen, om den end 
nærmest fortæller om Ridder Olufs vilde Ridt gennem Ellekrattet 
i Maaneskinsnatten, og det lyser ud af Andanten, der alt lader 
ane det Solskinspræg, Gades Kunst skulde faa, men mest træder 
det frem i den prægtige Finale. Ja, lad være, at Gade her 
nærmest har villet male de bolde Ridderes Kamplege og Fester, 
dens egentlige Indhold er dog hans egen Jubel over den uventede 
Sejer, han havde vundet, hans Mod og Selvtillid til at gaa videre, 
gennem Kampe om det skal være, til nye sikre Sejre. — Dette 
er ikke tysk romantisk Musik, det er dansk Musik, der fortæller 
om ægte menneskelige Følelser. 

Man kan ikke bedre betegne den Betydning, denne Sym- 
foni (i Forbindelse med Ouverturen) har haft for den danske 
Musik end ved at jævnføre den med den Betydning, som Oehleu- 
schlågers i 1802 udgivne »Digte« fik for den danske Literatur. 
Ligesom Oehlenschlåger forlod Gade ikke den Bane, hans 
Forgængere 1 ) havde antydet, men idet han med Rette tog imod 



J ) Blandt disse skal foruden Kuhlau (Elverhøj) og Weyse ogsaa nævn* 
Joh. Hartmann og J. P. E. Hartmann, der alt paa denne Tid, spredt i 
en Produktion af helt anden Karakter, i hvert Fald havde skrevet 
„Guldhornene* og „Jurabjærgene". 

hvad Fremmedlandets samtidige Kunst kunde lære ham, lagde 
han Grunden til en Kunst, der ved Siden af at være almen- 
menneskelig var dansk, og den var dansk ikke som man f. Eks. 
nu taler om »norsk« Musik, fordi den stereotypt vendte tilbage 
atter og atter til bestemte Toneforhold og bestemte Rytmer, men 
fordi den, ligesom Oehlenschlågers Digtning, ejede den Ejen- 
dommelighed, der giver den danske Natur sin Stemning, det 
danske Tanke- og Følelsessæt sit Særpræg og som hviler over den 
bedste, mest danske Digtning, Folkeviserne. Denne Kunst var 
national i god Forstand af Ordet, og var det uden at løbe Fare 
for at blive triviel. 

Hos Gade — som hos Oehlenschlåger — skete nu dette 
Gennembrud i Kunstværker, der som nævnt snarere kan kaldes 
fuldstændige end fuldkomne. Symfonien, som Ouverturen, er et 
fuldstændig Kunstværk, fordi ogsaa den rammer lige i Maalet, 
fordi Gade med fuld Bevidsthed her gør det første Skridt paa 
den næsten ubetraadte, nationale Bane og gaar stolt og sejers- 
sikker frem, idet han ligesom slaar Modstandere og Tvivlere i 
Ansigtet med sine mægtige Motiver og viser Vennerne, at han 
véd, hvad Vej han har at gaa, og at han bærer den Fane, hvor- 
om samtidige og kommende Kunstnerkuld skal samle sig. Men 
fuldkomne Kunstværker er det ikke, dertil lide de i for høj Grad 
af Sluttethed og Prægnans i Udtryksmaaden og af kunstnerisk 
Dygtighed og Overlegenhed i Behandlingen. Men i Forhold til 
deres dybere Betydning har dette vistnok kun lidet eller intet at 
sige. Den kommende Tids større Modenhed og Dygtighed skulde 
— synes det — have bragt med sig de dybere Greb i det ny 
opdagede Stof, den større Klarhed i Behandlingen af det. At det 
ikke blev saaledes, at Gade ikke helt kom til at opfylde den 
Mission, han syntes kaldt til, var vistnok en Følge af de ændrede 
Livskaar, han snart efter kom ind under. 



Gades 1ste Symfoni kunde ikke opnaa at blive spillet i 
Musikforeningen. Vistnok paa Høedts Opfordring blev den da 
med en dristig Beslutning sendt til selve Mesteren, Mendelssohn; 
da Gade snart efter modtog det hjærtelige og anerkendende 
Svar, der vil staa som et af de vigtigste Dokumenter i hans 
Historie, saa var et kgl. Stipendium, han samtidig opnaaede, 
ham en velkommen Hjælp til at opsøge Mendelssohn i Berlin. 

Tilskueren. 1887. 54 

Det korte Møde her blev Indledningen til en Række Aars Samliv 
i Leipzig, der skulde knytte Gade nær til Mendelssohn som 
Kunstner og som Ven. Fra dette Samliv har Gade lige til sin 
høje Alder bevaret en inderlig, ubetinget Hengivenhed for 
Mendelssohn. Og intet Under, ti denne Tid har været 
indholdsrig og lykkelig for ham, men for hans Kunst har den 
vistnok været skæbnesvanger! 

Mendelssohn, der den Gang stod i Zenith af sin glimrende 
Bane, var sikkert af Naturen mindre begavet end G ad e og hans jævne 
rolige Livsførelse synes ikke ret at have uddybet hans Personlighed. 
Hans Talent var temmelig begrænset. Hans Kunst fin, sirlig og 
pillen; fuldt ud slog den til i det fantastisk spillende, i det milde t 
velklingende og i det festligstraalende, men vil den skildre det 
lidenskabelige, bliver den oftest usand og larmende og den ejer ikke 
Toner for det dybe, det alvorsfulde (det religiøse saa lidt som det 
rent menneskelige). Gade var fantasifuldere, alvorligere og 
varmere i sin Kunst. Men det, Mendelssohn havde forud for G a d e r 
var en utrolig Lethed i at udtrykke sine Tanker musikalsk, en 
større teknisk Dygtighed og hvad der ikke betød mindst, en 
rigere, aandelig Udvikling og en betydeligere Kundskabsfylde. — 
Han, der var udgaaet fra en af Tysklands finest udviklede Slægter, 
og som alt i de første Ynglingeaar oversatte græske Skuespil, var 
sikkert nu langt ud over det Tankeomraade, hvori Gade nærmest 
levede, i alt Fald var han som hjemme i en hel anden Aands- 
sfære: Klassicismens. I sin Kunst forlod han vel aldrig helt de 
romantiske Æmner, men Behandlingsmaaden fik mere og mere et 
klassisk Præg. Saaledes stod Mendelssohn da for Gade ikke blot 
som Mesteren med den store musikalske Dygtighed, men ogsaa 
som den, der gav ham paa en Gang Forstaaelsen af Beethovens 
Værker og den græske Kunsts Herlighed. — Alt dette har været 
overvældende og betagende. Trods den stærke Selvstændigheds* 
trang, der vel altid har været Gade egen, og trods den megen 
Virak, der i denne Periode ombølgede ham, og let kunde have 
beruset ham, er det utvivlsomt, at Gade selv har følt sine Frem- 
bringelsers Mangler, har følt sig sin store Ven langt underlegen i 
aandelig som i musikalsk Udvikling, og at han saa har søgt Hjælp 
og Vejledning hos ham, eller at Vennen dog indirekte har øvet 
en stærk Indflydelse paa ham. Hvad var nu Mendelssohns Hoved- 
fordring til G a d e s Musik som til al Musik overhovedet? Det var For- 
dringen om »Form«, den Gade ikke havde, men nu maatte sætte alt 

til for at opnaa. Det var Tidens almene løjerlige Teori om »Form«, 
som noget udenfor »Stoffet«, der ligesom dannede Hylsteret for 
det, ja den Spændetrøje, hvori Stoffet skulde tvinges! »Form«, 
det var egentlig det ene saliggørende, det var den gode »Form«, 
der skabte Kunstværket, og »Formen«, det var ikke Udtryks- 
maaden, hvad vi vilde kalde »Stilen«, men det var i Grunden 
noget forudgivet, noget, der stillede de samme Fordringer til alle, der 
skrev Musik, for havde f. Eks. ikke Haydn og senere Beethoven 
vist, hvad »Form« en Symfoni skulde have, nu gjaldt det kun om 
at fylde denne Form med det Indhold, som man havde at for- 
tælle om. — I disse Teorier, som Gade vel alt havde været op- 
lært i her hjemme, blev han som sagt befæstet af Mendelssohn. 
Havde han imidlertid været rigtig lydhør og fintmærkende, vilde 
Musikens Historie have vist ham, at alle de store Genier, der 
har haft noget virkelig nyt at tale om, de har i større eller 
mindre Grad brudt eller ændret den »Form«, der er bleven dem 
overleveret, og saa vilde han være gaaet sin egen Vej, vilde have 
søgt at skabe sig sin »Form«, det er den Udtryksmaade, som 
det Stof, han havde i sig, krævede for kunstnerisk at 
virke med hele sin Kraft og Ejendommelighed. Men han 
gjorde ikke det. Maaske til Dels i Følelsen af, at han ikke sad 
inde med den tekniske Dygtighed, der krævedes for at bane sig sin 
egen Vej, men sikkert mest paavirket af Mendelssohn, der tilmed 
næppe kunde have nogen stærk Følelse af det ejendommelig 
nationale Væld i Gades Kunst, valgte han at sætte al sin Energi 
ind paa at tilegne sig »Formen« , som de andre havde skabt før 
ham. — Og dog skulde man synes, at Mendelssohn maatte have 
haft Øje for, at det Stof, som her for første Gang toges under 
Behandling, dette mægtige ubestemte, der bar hen mod et Gen- 
nembrud i Tonekunsten, at det behøvede ikke at være strængt 
bundet til den gamle »Form«, men at det, om det i sig havde 
Kraft dertil, maatte have Lov og Ret til selv at finde den Form, 
hvorunder det fyldigst kunde folde sig ud 1 ). Men saaledes har 



J ) I denne Sammenhæng maa Opmærksomheden ogsaa henledes paa det 
Træk, at Gade i Symfoniens Finale, i Overensstemmelse med del gode 
gamle, over et kort prægnant Motiv begynder en kontrapunktisk Sats. 
Men — den bliver slet ikke til noget. Jeg tror ikke fordi Gade manglede, 
Ævnerne, men fordi hans Geni har sagt ham, at her, hvor han i sin 
Sejersglæde i stolte Træk malede de straalende Kampe og Fester, her var 
der hverken Trang eller Brug for kontrapunktisk Lærdom. 

Mendelssohn næppe følt; han, for hvem det jo var en Leg at 
behandle den givne »Form«, han holdt paa dens absolute Betyd- 
ning, og han, hvis Trang gik mod det logisk klare, det klassiske, 
han var ængstelig for, at Gade skulde blive stikkende i en 
Musik, der tyktes ham ensformig, tung og altfor trist. Og 
Gade, der endnu manglede det sikre Fodfæste, som en fuldt 
udviklet Personlighed giver, han ofrede da af sit Geni til den 
forgudede »Forme — og han blev bønhørt, inden ret mange Aar 
sad han inde med dens Mesterskab. Han blev ikke, som det for 
ofte siges, en Efterligner af Mendelssohn, langtfra, kun i de 
første Leipziger Aar kan der tales om noget saadant, senere hen 
er Gade ganske selvstændig; i sin Melodik, Harmonik, Korsats 
o. s. v., som i sit Aandsindhold er han ganske sig selv; men han 
opgav sin oprindelige Ejendommelighed (for kun nogle 
faa Gange i sin senere Kunst at finde den igen), han traadte ud 
af deres Række, der gaar i Spidsen, der sætter noget nyt ind i 
Kunsten, og tilbage i deres, der trods alt hvad herligt de skabe, 
dog kun er Epigoner efter de store Heroer. Han, der syntes 
kaldet til at føre igennem en ny Æra i Musikens — eller dog 
den nordiske Musiks — Historie, han ligesom standsede angest for 
sig selv og blev saa kun et — om end selvstændigt — Udslag af 
den Musik, der den Gang herskede i Tyskland og vedblev at 
herske i mange Aar, indtil paany en af de store Førere i Kunsten, 
Richard Wagner, brød den ny Baner og aabnede den ny Vidder. 



Blandt Gades Kompositioner indtage Symfonierne en 
væsentlig og vel den betydningsfuldeste Plads. Spredte over 
Tiden fra Gades 25de til hans 52de Aar danne de en Række, 
der baade ved Tal og Vægt sætter ham jævnsides med den nyere 
Tids største Symfonikere. — Det er som nævnt den overleverede 
Symfoni-Stil, Gade har brugt for at udtrykke sine Idéer i ren 
Instrumentalmusik. Der eksisterer nu ganske vist blandt moderne 
Musikere et Paradoks om, at efter Beethovens »Niende« kan der 
ikke mere skrives Symfonier. Men det har ikke gjort det af med 
Symfonien. Det er meget mulig, at Programmusiken (eller Mellem- 
formen den symfoniske Digtning) bærer Fremtiden i sit Skød, men 
det er vist, at det hidtil ikke er lykkedes nogen Komponist at 
skabe en saadan fast Stil for den, at den er bleven almener- 

kendt og almenforstaaet. Foreløbig lever Symfonien som den 
frieste og naturligste Udtryksmaade for Komponisten, der med 
det farverige Orkester som Middel — uden at være bunden af 
noget Hensyn til Tekst eller andet — vil give de, endog helt for- 
skellige, Stemninger, der bevæge ham, musikalsk Liv. 

Gade forlod ikke denne Stil, men han gjorde heller ikke, 
hvad man efter C-moll Symfonien snarere kunde have ventet, noget 
Forsøg paa at udvide eller ændre den efter det ny Stof, han til- 
førte den ; nej, hans Stræben gik, som udviklet, ud paa at tilegne 
sig den Beethovenske Symfoni-Stil og at begrænse, ændre sine 
Idéer af Hensyn til denne Ramme. Til Udviklingen i forrige Af- 
snit svarer indenfor Symfonierne Svingningen fra den første til 
den fjærde (B-Dur). Men denne Svingning betegner ikke alene 
Vejen fra det første ufuldkomne Forsøg til det fuld færdige Kunst- 
værk, den er ogsaa Svingningen fra Ungdomsarbejderne med det 
nationale Stof og med Tungsindets og den naive Alvors Skygger 
til Manddommens kosmopolitiske Kunst med det klare, rolige Sol- 
skinspræg. — Imellem] ligger Symfonierne i E-Dur og A-moll. 
Des værre har Gade med en underlig Blanding af Beskedenhed 
og Selvfølelse kun opført disse Symfonier (ligesom for øvrig 
ogsaa den 5te, 7de og 8de) saa sjældent, at de ikke kan antages 
at være mere almenbekendte. Jeg skal derfor ikke gaa nærmere 
ind paa deres Indhold, skøndt de begge have megen historisk 
Interesse. E-Dur Symfonien fordi den, skreven i Begyndelsen af 
Gades Leipziger-Aar, viser os, at han ikke blot alt havde fjærnet 
sig noget fra Idéerne i C-moll Symfonien, men at han havde 
ladet sig direkte paa virke af sin store Ven; navnlig de to mellemste 
Stykker have et meget Mendelssohnsk Præg og gøre et temmelig 
tomt Indtryk. Finalen er derimod ægte Gade sk, en Mindelse om 
Finalen af den første Symfoni, samme frejdige Sejersglæde, samme 
danske Præg! — A-moll Symfonien fordi den viser os den søgende 
Kunstner. Næppe to af dens 4 Dele have det samme Præg. I 
den første store Allegro synes Gade (ligesom i den umiddel- 
bart forudgaaende Kantate Gom al a) at være vendt tilbage til 
Stoffet fra Ossian-Ouverturen. Det er, som han har villet prøve 
sin større Modenhed og Dygtighed en Gang igen paa det gamle 
Stof; men det lykkes ham egentlig ikke at bringe noget nyt ud 
deraf og saa har han for stedse forladt dette Omraade, og vistnok 
med Rette, disse sværmerisk-romantiske Taage-Sagn, det er ikke 
Stof for Nutidsmusik. Sherzoen, et ved Rytme og Melodi ejen- 

dommelig tiltrækkende Stykke, minder én om den Indflydelse, 
Schuberts Musik har haft paa Gade, en Indflydelse, der alt kunde 
spores i den første Symfoni. Finalen af A-moll Symfonien, der 
synes at staa i temmelig ringe organisk Forbindelse med de andre 
Stykker, peger saa atter hen paa Mendelssohns Paavirkning. 

3 Aar efter denne søgende, uklare Symfoni er det fuld- 
færdige Kunstværk, den fjærde Symfoni, skreven. — Jeg har før 
sammenlignet Gade med Oehlenschlåger f jeg kunde fristes til her 
at sige, B-Dur Symfonien er i Gades Produktion, hvad »Helge« er 
i Oehlenschlågers. Det er heller ikke tilfældig, at begge disse 
Værker er frembragte i Kunstnernes første Manddoms Aar. B-Dur 
Symfonien aander en Morgenfriskhed, betager ved en sundheds- 
svulmende Livsglæde, som Gade her, mere, end han plejer, har 
forstaaet at give Flugt og Fart, og som han i Finalen lader 
stige til berusende Jubel. Særlig Præg af at være dansk Musik 
har denne Symfoni ganske vist ikke, efter det foran udviklede 
kunde den heller ikke have det, men den ejer i højeste Grad 
Præg af at være frembragt af en hel og selvstændig Personlighed; 
vi møde i den rent menneskelige, naturlige Følelse, fremsatte paa 
en ejendommelig, kraftig Maade uden nogen Paavirkning eller 
Efterligning af fremmed Kunst (dog Sherzoen, Symfoniens eneste 
saarbare Stykke, maaske undtagen) og fremsatte med en Knaphed 
og Prægnans i Udtrykket, som næppe nogen Symfoniker efter 
Beethoven har overgaaet og som gør, at man hører denne 
Symfoni med denne ejendommelig trygge Følelse af, at alt er her, 
som det skal være: ikke en Node for meget eller for lidt. 

Som B-Dur Symfonien saaledes er denne Periodes Kulmina- 
tion i Symfonistilen, er den 2 Aar yngre Ballade Elverskud det 
i den saakaldte Koncertkantatestil, en mærkelig Mellemform mellem 
lyrisk og dramatisk Musik, som i og for sig ikke synes at have 
nogen stor Livskraft i sig, men som har faaet sin Betydning ved 
Schumanns, Mendelssohns og Gades Benyttelse af den. — 
E Ivers kud er det af alle Gades Arbejder, som mest kan siges at 
være bleven hele Folkets Ejendom, og det er overfor Udlandet Inkarna- 
tionen af dansk Musik. Gade og Elverskud er derude Synonymer, 
der betegne hvad man — i alt Fald til den sidste Tid — har 
kendt til dansk Musik 1 ). Men Elverskud er ogsaa Gades Hoved- 



*) Naturligvis gælder dette dog ikke Leipzig og andre lignende store tyske 
Musikbyer. 

■værk; og det er det, fordi Gade her atter en Gang har vendt 
sig til det Stof, han alt syntes at have forladt, det nationale 
og har gjort et genialt Greb i den ægte danske Digtning, Folke- 
viserne; og dette Stof har han behandlet med det Mesterskab og 
den Overlegenhed, som nylig den 4de Symfoni havde vist han 
sad inde med. Resultatet maatte da blive et Arbejde, hvori de 
musikalske Tanker og deres Behandling stod lige højt; hvori den 
Inderlighed og den Kraft, hvormed det ejendommelig danske Stof 
var følt, forenede sig med en fuldendt Klarhed og Afrundethed i 
Udtrykket og en bedaarende Klangskønhed i Kor- og Orkestersats. 
— Alligevel vilde Elverskud næppe være blevet det Mesterværk, 
det er, dersom Gade ikke med fin Sans havde valgt et Stof, 
som nøje passede til hans Kunsts Særpræg, saaledes som hans 
Livsførelse havde formet den. Han følte sig som naturlig var, 
nu da han nylig var vendt hjem til Danmark, paany dragen til 
et Stof med national Ejendommelighed, men idet han saa vendte 
sig til Folkeviserne, valgte han ikke af dem en af de saakaldte 
historiske, hvis Indhold er det ganske Folks eller den enkelte 
Ridders Kampe, Sejre eller Nederlag, men han valgte, hvad man 
kunde kalde en Hverdagshistorie blandt Viserne, den om Brud- 
gommen, der, i erotisk Betagelse, paa selve sin Bryllupsdag drives 
ud i Skoven for, efter Mødet med Elverkongens Datter, at styrte 
elleskudt til Jorden ved Hjemkomsten til sin Gaard den næste 
Morgen. I denne Vise har Gade kunnet lægge Vægten paa den 
erotiske Betagelse og gøre Mødet med Elverkongens Datter til 
Kompositionens Kærne; dens Indhold bliver altsaa sjælelige og 
Natur-Stemninger, som hans varme, fantasifulde Kunst just havde 
Ævne til at skildre, medens paa den anden Side det overmodig 
djærve, som han havde slaaet an i den første Symfoni, men 
senere helt var kommen bort fra, ikke stillede noget Krav til ham 
"her. 2den Del af Elverskud er derfor det bedste Stykke, er vel 
overhovedet et af de fortrinligste og ejendommeligste Stykker 
Musik, som den nyere Tid har frembragt. I 3dje Del synes Gade 
derimod ikke fuldt at have naaet at give den alvorsfulde, triste 
Stemning, som Digtningen ejer; Skildringen af en saadan Stem- 
ning laa nu hans Kunst fjærnt 1 ), men her har saa Gade netop, 
ligesom i Følelsen af sin Kunsts Brøst, kun dvælet kort, har ikke 
rigtig villet gaa ind paa Situationens Alvor — og slutter saa 



>) Navnlig forekommer Stedet „Hjælp Herre Krist u mig svagt. 

endelig af med Epilogen. I den er det, som han selv træder 
frem og siger venlig og mildt: »Ja, jeg har ikke taget det saa 
grumme alvorlig, for det er jo kun et kønt gammelt Sagn, det 
hele;c og saa tilføjer stilfærdig advarende: »Men der er dog et 
og andet deri, som I kan have godt af at lægge Jer paa Hjærte.c 
Denne Epilog er et af Kompositionens fineste Træk; den dækker 
saaledes over Elverskuds eneste Svaghed, at mange næppe 
nogensinde vil føle den, ja saaledes, at man ma£^ske end ikke 
mere har Lov til at tale om nogen Svaghed. 



Elverskud er Gades første store Komposition i Kantate- 
stilen, efter at han i 1850 var begyndt at dirigere Musikfor- 
eningens Koncerter. Det er hans første Gave til denne For- 
ening og den efterfulgtes af en Række Kompositioner i samme 
Stil; det er trolig nok, at netop Forholdet til Musikforeningen 
har været bestemmende for Gades Valg af denne Stil og det er 
ogsaa sikkert, at dette hans Forhold har haft en større Ind- 
flydelse paa hele hans Kunst i den følgende Tid, end man hidtil 
synes at have haft Øje for. 

Den nære Forbindelse, der nu i en lang Aarrække har bestaaet 
mellem Gade og Musikforeningen, har, med alt det smukke, 
betydningsfulde men ogsaa farefulde, den rummer, ofte bragt min 
Tanke hen paa Forholdet mellem Elskeren og den Elskede. — 
Musikforeningen blev Gades Elskede. Det var den, der først 
forstod og troede paa hans Ævner, den, der ventede og ikke 
glemte ham, medens han i Ungdomsaarene nød Fremmedlandets 
Hyldest og den, der tog imod ham med aabne Arme, da han 
atter længtes hjem. Og han gengældte denne Kærlighed, han 
følte sig lykkelig ved straks her hjemme at finde, hvad han havde 
forladt derude, én, der forstod og elskede hans Kunst. Den Gang 
satte Kærligheden mellem dem sine Spirer, den, der skulde vokse og 
bevares for hele Livet; og, fyldt af denne Kærlighed, var det hans 
Trang og Glæde at lære den elskede alt det skønne og store at 
kende, som han selv nylig havde tilegnet sig og optaget i sin 
Sjæl, og, befrugtet af denne Kærlighed, sang han vel ogsaa sine 
skønneste Sange for den, han elskede og som elskede ham. — 
Nu er der hengaaet mange Aar siden den Gang. Nu er Gade 
og Musikforeningen et gammelt Par. Et fint, gammelt Par. Der 

har været Tale om Skilsmisse, men Gang efter Gang er det ikke 
blevet til noget; Trofastheden, Sympatien og det noble, kærlige 
Sind hos dem begge har sejret. Det er det smukke ved dette 
Forhold, men Faren derved er den, at med den første unge Kær- 
ligheds Tid er ogsaa de begejstrede Sange, de glødende Favntag 
forbi, og saa sker det saa let, at hun ikke tager mod hans Gaver 
med beundrende Taknemmelighed, men fordrer dem som Ret, og 
at han mere tænker paa, hvad den elskede forstaar og venter af 
ham, end paa hvad den store Verdens og den store Kunsts Krav 
til ham er — og saaledes rækker han hende Aar efter Aar sin 
Gave med et Buk og et fint Smil og hun forstaar ham, hun 
nikker og trykker hans Haand. — 

Enhver Lignelse halter. Maaske har det Billed, jeg her 
har skitseret, ikke den Anskuelighed for den, som første Gang 
hører det fremsat, som for den, for hvis Tanke det atter og atter 
er dukket frem; men er blot Grundlinjerne i Billedet de rette, saa 
vil man forstaa, at Gades Forhold til Musikforeningen paa en 
forunderlig Vis, som det udadtil afløste, saaledes indadtil øvede 
en lignende Indflydelse paa Gades Kunst, som i sin Tid Forholdet 
til Mendelssohn havde gjort, hæmmende som udviklende. 

Her mødte jo atter Fordringen om Formfuldendthed; For- 
dringen om den klare Udtryksmaade, saaledes at det, der her 
ofte komponeredes for et Publikum, der i alt Fald i Begyndelsen 
ikke stod paa Højde med sin Tids Kunst, at det fremtraadte i en 
saadan Skikkelse, at Tilhørerne med Lethed kunde følge det og 
ikke traf paa noget, som var for nyt eller ukendt 1 ). Derfor blev 
den rige Melodik og den simple Harmonik denne sarte, elskværdige 
Kunsts Maal og i Aarenes Løb er den bleven mere og mere fint 



J ) Det er da ogsaa højst karakteristisk, at det eneste større Forsøg, Gade i 
denne Periode har gjort paa at forlade de store Forgængers Spor og skabe 
noget helt nyt: Bal dur (1858) slet ikke blev forstaaet af et højstæret 
Koncertpublikum, men saa unaadig optaget, at Gade tabte Lysten til at 
fuldende Værket, hvad man i høj Grad maa beklage; ti den Del, der er 
fuldført: Baldurs Drøm, som man altfor letsindig plejer at affærdige med 
den Bemærkning, at det er en Studie efter Rie h. Wagners Kunst, er just 
betydningsfuldt i Rækken af Gades Værker, fordi det ligesom indeholder 
hans — des værre korte og sidste — Kamp for at finde nye Baner, nye 
Former for sin Kunst, en Kamp, der sagtens vilde have udviklet nye 
Sider af hans rige Talent eller rettere fremdraget Sider af det, som havde 
ligget i Dvale lige fra Ungdomstiden, dersom den ikke saa snarlig var 
bleven dæmpet af de ydre Forhold. 

ciseleret, mere og mere nobel i Indholdet og overlegen i Be- 
handlingen. 

Men Forholdet til Musikforeningen maatte paa den anden 
Side dels medføre, at Gade undertiden skrev ikke af en uafviselig 
kunstnerisk Trang, men fordi han vidste, at Musikforeningen 
ventede og vilde glædes ved et nyt Arbejde af ham, dels, hvad 
der er langt betydningsfuldere, ti i hvilken Kunstners Produktion 
lader der sig ikke paavise Arbejder, der er frembragte ved ydre 
Anledning og ikke af Inspiration, maatte dette Forhold medføre, 
at Gades Kunst, idet den i sin Stræben efter større og større 
Klarhed, søgte at undgaa alt skrigende, alt grelt, ikke ret naaede 
at give de brogede, karakteristiske Farver, som Livet ejer. Det, der 
river Sind og Tanke med i bævende Begejstring eller vækker til 
vredagtig Modsigelse, for det blev der ikke Plads i Gades 
senere Kunst, og den har da let kunnet strande paa det for 
jævne, for klare og derfor karakterløse, — Skær, som man vel 
næppe tør paastaa, den altid har undgaaet. 

For at se dette rigtig kan man netop tage et af de af Gades 
Værker, der i fortrinlig Grad har vundet Koncertpublikumets 
Yndest: »Korsfarernec I denne omfangsrige Kantate er det let 
nok at paavise Steder, der ved Stemning og Fantasi, ved Noblesse 
og Stilfuldhed just er Udslag af Gades bedste Kunst; men det, 
som Værket først og fremmest skulde skildre, det, hvorefter det 
har taget Navn, det er Korsfarerne; og af disse Mennesker, 
der, opildnede afenPeterEremit, stimlede sammen alle Vegne fra 
og i fanatisk Begejstring, alle baarne af én stor religiøs Idé, drog 
gennem Landene i vilde, uordnede Skarer for at standse ved hver 
By og spørge sig for, om det var Jerusalem, eller i hvilket Verdens- 
hjørne denne hellige Stad laa, af disse Mennesker vil man for- 
gæves lede om noget Spor i hele Gades Kantate. Det skorter 
paa Karakteristik, hverken den fanatiske Begejstring eller den 
dybe Religiøsitet slaar én i Møde fra disse Toner, og en af Delene 
maatte dog danne Grundtonen i Værket. Liszt, hvis Kompositions- 
ævne man næppe kan tro saa meget paa eller sympatisere saa 
meget med som med Gades, han har i sin ene Korsfarermarsch 
naaet langt mere en Gade i sin store Kantate, fordi han har sat 
alle andre Hensyn til Side for med fuldt kunstnerisk Mod og 
Energi at skildre disse Mennesker netop saaledes som de vare, 
mens det allermeste af hvad Gade lader Korsfarerne og deres 
Fører Peter Eremit, en Kæmpeskikkelse i Historien, synge, synes 

skrevet med Henblik paa dem, der skulde være Tilhørere, og kun 
er blevet melodiøse og fortrinlig klingende Koncertnummere. 



Gennem det foranstaaende Forsøg paa at vise Udviklingen 
i Gades Kunst vil man have faaet Øje for, hvad der har været 
dens Styrke og dens Svaghed paa de forskellige Udviklingstrin. — 
Nu er det, synes mig, saa usigelig kønt og for Gade saa lykkeligt, 
at det er bleven ham forundt i sin høje Alder, paa en Tid, da 
man ikke længere venter store Værker fra en Kunstners Haand, at 
skabe et Værk, der viste hans Kunst, saaledes som den havde 
taget endelig Form , i sin hele Styrke og fulde Glans nemlig 
Kantaten: Psyche (1882). Psyche er for Gades Alderdomsaar, 
hvad C-moll Symfonien var for Ungdomsaarene og Elverskud 
for Manddomsaarene — lige højt rage disse Værker op som Mærke- 
pæle i hans Produktion, men overfor de sidste to vil man maaske 
mere føle Kærlighed, medens man for Psyche maa føle den største 
Beundring. Og det, man maa beundre, det er den Geniets Klar- 
synethed, der har ladet Gade vælge et Stof, der fuldt ud passede 
for hans Kunsts Ejendommelighed og ladet ham behandle det 
saaledes, at det helt kom til at ligge indenfor dens Grænser 1 ). 

Psyche behandler et græsk Stof; den græske Kunst og 
Literatur er Aar for Aar bleven Gade kærere, mere og mere 
har han søgt at tilegne sig det græske Aandslivs Ejendomme- 
lighed. Som han i Korsfarerne havde behandlet et kristelig, i 
Zion et jødisk Stof, saaledes har han nu valgt et græsk Stof, 
fordi det er i den Retning, han nu søger sit Kunstnerideal. — 
Men det græske Stof, han har valgt, fordi det laa hans Hjærte 
saa nær, det er — ligesom det foran blev fremhævet ved Elver- 
skud — et Stof ud af Sagnenes Verden, ikke et historisk Stof. 
Det er Gudesagn sat i Toner, ikke Menneskers Liv. Ud til dette 
det virkelige Liv behøver hans Kunst da ikke at vove sig, den 
kan holde sig indenfor de Grænser, hvor den har sin uantastelige 
Styrke. — Eros' og Psyches Elskov det er ikke sanselige 
Menneskers glødende Lidenskab, det er rene Guders milde elskelige 



') For fuldt ud at virke bor Psyche sikkert beskæres for enkelte Nr. — de 
spinkleste Skud af en i det Hele mager Tekst — der synes komponerede 
mere routinemæssig end inspireret. 



V. 

Følelser; Sangen om Tartaros fortæller ikke om Menneskers for- 
tvivlede Gru ved Tomheden efter Døden, nej den giver et dæmpet 
Billed af Skyggernes tavse Færden ved Lethes Brædder, og Psyches 
Klage efter Overtrædelsen af Eros' Bud, den er ikke Menneskets 
Jammer over Fald og Synd,. men den er den vordende Halv- 
gudindes Vemod ved at staa ene tilbage uden sin Elsker og Be- 
skytter og uden Haab om at naa op til Elysium og vandre ved hans 
Side paa de solbeskinnede Sletter. Se, ved saaledes at tage Stoffet 
strængt som et Sagn, har Gade opnaaet at kunne behandle det 
just som det egnede sig for hans Kunst. — Og da Psyche saa, 
efter at Zeus paa Eros' Forbøn har tilgivet hende hendes Brøde, 
hvilende ved Eros' Bryst, omsluttet af hans Arm, stiger op til sit 
nye Hjem hos de udødelige, saa har Gade her kunnet slutte sit 
store Værk med et Musikstykke, som er noget af det dejligste, 
han har skrevet. Ti det, han her skildrer, det er Psyches stille 
Fryd og Tak, det er den rene Kærligheds Sejer og det er Glæden 
hos de salige paa Elysiums Sletter ved at kunne tage de elskende 
op til deres Herlighed. Et Billed altsaa, der just rummer det, 
som paa de første Sider er betegnet som Særpræget af Gades 
Kunst: Sol og Lys! Ingen Skygge, intet Mørke! 



Psyche er saaledes det fyldigste Udslag af Gades Kunst i 
dennes endelige Skikkelse, det er overhovedet hidtil Gades Hoved- 
værk i denne Periode 1 ). Om noget større vil følge efter, ligger 
endnu skjult i Tidens Skød; men, om Gade atter vender sig til 
en saadan stor musikalsk Opgave, da maa man ønske ham en 
lignende Lykke, som da han valgte Stoffet til sin Psyche. Hvad 
Gade endnu kan siges at skylde os det er hans niende Symfoni. 
Hvilket Tonedigt kunde det ikke blive, bredt, klart og sollyst; en 
»græske Symfoni, som den første var en »dansk« Symfoni! Ti 
Gade, der begyndte som en fuldblods Romantiker, han er jo nu 
en stilfuld Klassiker. Ja, der er Steder i Psyche, som ved umiddel- 
bar Skønhed og Ynde, ved Mesterskabet i med simple Midler at 



*) Ved Siden af det staar kun den herlige 8de Symfoni, et Værk som langt 
fra synes vurderet efter Fortjæneste og som jævnhøjt, som det er, med 
de to berømte Symfonier hører til de af Gades Værker, som jeg maa 
beklage i denne korte Studie at maatte lade uomtalte. 

naa den højeste Virkning, har en Mindelse om selve Mozarts 
Kunst 1 ). 

En Systematiker vil maaske hellere kalde Gade Ef ter- 
fe las si ker. Men disse Navne, Klassiker, Efterklassiker, hvad er de 
i Grunden andet end Sedler hæftede paa Kunstnernes Ryg til Be- 
kvemmelighed for et overfladisk Publikum, der saa straks véd, 
hvor i Rækken det skal indrangere ham. 

Men den, der med Alvor og Kærlighed vil fordybe sig i 
Gades Værker, han vil føle sig dragen med en hel anden Interesse 
til denne Kunst; han vil i dem kunne efterfølge en Personligheds 
hele Udvikling, og han vil i dem møde en Kunstner, der vistnok 
bunder i sin Tid, med dens Anskuelser om, at Kunsten burde 
holde sig fjærn fra Livets Virkelighed, burde »hæve sig op« der- 
over, og som vistnok, enten efter sin egen inderste Tilbøjelighed 
eller efter de Paavirkninger, Livet bragte ham ind under, har 
draget snævrere Grænser for sin Kunst end hans oprindelige, rige 
Begavelse syntes at kræve det, men en Kunstner, som da han 
havde gjort sit Valg, indenfor sin Begrænsning har skabt en hel 
ejendommelig Musik, saa ren og skær og sollys! 



l ) Saaledes Eros' Morgensang (Fis-Dur). 



Wjll. Behrend. 




Smaaskrifter tilegnede A. F. Krieger af nordiske Forfattere. 

1887. (Hegel). 



ujælden er her til Lands set en smukkere Gave end den, 
nordiske Forfattere af forskellige Videnskabsfag og Aandsretninger 
har bragt A. F. Krieger paa hans. halvfjærdsindsty vende Fødsels- 
dag, og sjælden en mere fortjænt. Den Mand, den bringes, har 
gennem sin rige Personlighed, sin dybe og omfattende Dannelse 
og sin fortsatte uegennyttige Stræben efter at fremme det nordiske 
Aandslivs Udvikling paa de højst forskelligartede Omraader, hvor 
han selv følte sig hjemme, haft en stor og blivende Betydning, 
ikke blot for den Kreds af Videnskabsdyrkere, som hvis Repræsen- 
tanter de tolv Forfattere kan gælde, men for det hele nordiske 
Samfund. 

Det er med Vemod, man mindes om, at Krieger alt har 
naaet sit halvfjærdsindstyvende Aar. Den Kreds, han har tilhørt, 
politisk som literært, vil snart høre Historien til: de fleste af den 
er allerede gaaet bort, og de faa tilbageblevne synes at betragte 
deres Livsgerning som sluttet og blande kun sjældent og mod- 
stræbende deres Stemme i Dagens højrøstede Kor. Det er vel 
ogsaa Naturens Orden, men ingen kan se den gamle Slægt gaa 
til Hvile uden en bitter Følelse af, at de, der skulde taget Ger- 
ningen op efter dem, ikke har været dem jævnbyrdige, og at vort 
Land er blevet mindre og fattigere i mere end én Forstand. Den 
unge frisindede Slægt i Danmark staar ikke kritikløst beundrende 
overfor Mænd som Krieger, Madvig og Monrad; vi kan uden 
Hovmod erkende deres Fejl og Begrænsninger, ti der skal intet 
Skarpblik til at se, hvad Tiden har lagt aabent frem for enhver. 
Men skøndt vi tro, at man nu paa mere end ét Omraade er naaet 
til et sundere og mere uhildet Syn end det, hin ældre Slægt 

kunde rose sig af, erkende vi, at vort offentlige Livs hele Tone 
er sunken siden da, og at den offentlige Debat ikke paa langt 
nær har den Lødighed som da det var hine Mænd, der førte 
Ordet. Maaske vil man sige, at det er ikke Personernes, men 
Situationens Skyld, og sikkert er det, at den tanketomme Goldhed 
i den sidste halve Menneskealders politiske Liv ikke har kunnet 
være gunstig for Udviklingen af offentlige Personligheder. Hvor 
den parlamentariske Kamp byder saa faa virkelige Opgaver som 
hos os, maa det ende med, at de bedre Kræfter gaar bort i Lede 
eller skrumper sammen i træt Haabløshed. Men selvfølgelig er 
det ikke blot Situationen, der skaber Personerne, men ogsaa om- 
vendt. Selv om Aarsagerne til vor Degradation falde bort, vil 
de onde Tiders Virkninger kendes paa hele den Generation, der 
er opfostret under dem. Vi har sænket Niveauet paa alle Om- 
raader, og det bliver ingen let Sag at faa det hævet igen. Hvor 
stor er ikke Frasernes Magt bleven, og hvor svært vil det ikke 
være at faa Argumenterne sat i deres Sted. Den praktisk-nøgterne 
Forhandling, hvis Vaaben er den saglige Begrundelse, og hvis 
Maal er bestemte, opnaaelige Resultater, vil indenfor begge Partier 
finde en farlig Modstander i de store Ords og fede Frasers 
Politik. — Sikkert har det syntes de fleste, som om Kriegers 
og Madvigs Bidrag til de senere Aars Debat bragte Bud fra en 
bedre Tid end den, vi nu leve i, men alligevel gled de til Bunds 
uden sporlig Virkning, og Krieger, Landstingets gamle Fører, 
staar nu overdøvet og trængt til Side som et tavst Vidne til 
Sønderlemmelsen af den Forfatning, han har haft saa væsentlig 
en Del i at -skabe. 

Der har i de senere Aar samlet sig en stille og ordfattig, 
men ægte Sympati om Krieger og de enkelte Mænd fra vort Fri- 
hedslivs første Dage som hvis ypperste Repræsentant han nu 
staar. Men den yngre Slægt føler sig dem fjærnere end det i og 
for sig er naturligt og vilde gærne bringes til en nærmere For- 
staaelse af dem og deres Værk. Det havde været smukt og 
ønskeligt, om Kriegers Festskrift noget mere havde tilfredsstillet 
denne Trang, end Tilfældet er. Kun Kammerherre Billes Artikel: 
»Grundloven af ote Juni 1849 og dens Ordfører« stiler hen der 
imod. Den giver i korte Træk en smuk og klar Fremstilling af 
Grundlovens Tilblivelseshistorie, lige fra Forarbejderne til en For- 
fatning i Kristian VUP sidste Dage og indtil Forfatningsarbejdets 
Fuldendelse. Hvad man savner, er vel nærmest en mere ind- 

gaaende Karakteristik af Kriegers Ordførerskab og hele politiske 
Personlighed. Bille har her ladet det blive ved en utvivlsomt 
fuldt berettiget Fremhævelse af den overlegne Klarhed, den Ævne 
iil at skælne mellem væsentligt og uvæsentligt, som udmærkede 
dette Ordførerskab. Opgaven var i eminent Grad vanskelig, men 
Krieger forstod mesterligt at bringe Orden og Sammenhæng i de 
mange modsatte og til Dels uklare Anskuelser, der brødes mod 
hinanden i denne Forsamling, der talte saa mange fremragende 
Teoretikere, men saa faa Mænd med praktisk politisk Erfaring. 
Med Rette fremhæver Bille, hvor god en Ledestjæme Forsamlingen 
havde i sin Ordførers dybe og omfattende Kundskab om fremmede 
Landes Forfatningsforhold , en Kundskab, der gik langt ud over 
den blot formelle Viden, som kan erhverves ved Haandbøger 
o. dsl., og som gennem et nøje Studium var naaet til en virkelig 
Anskuelse af Forfatningslivet og dets historiske og sociale For- 
udsætninger. — Skøndt Artiklens rent historiske Del, som sig hør 
og bør, ikke indeholder nogen Allusion til vore Dages politiske 
Kamp, ender den dog med nogle almindeligere Betragtninger, der 
vise, at Forfatteren, om han end ingenlunde kan slutte sig til 
Oppositionens Politik, heller ikke hører til dem, der føle sig hyggelig 
og vel til Mode under det nu herskende System. Han ønsker 
ingen Afbrydelse af vor Frihedsudviklings Traditioner, og Artiklens 
Slutningsord indeholde en dæmpet, men bestemt Protest mod al 
Tale om at Krieger paa sine gamle Dage skulde være brudt ud af 
Rækkerne i den Hær, han forhen har tilhørt: »At han i Aarene 
efter 1849 forfulgtes som en Frihedsfjende og Gang efter Gang 
haanlig vragedes ved Valgene af det Demokrati, som skyldte ham 
saa stor Taknemlighed, medens han i Aarene omkring 1887 fra 
visse Sider betragtes som en mistænkelig Frihedsven, har ikke 
stort at sige ligeoverfor den Historiens Dom, til hvilken han 
trøstig kan se hen. Han er nu som for fyrretyve Aar siden Tals- 
manden for den forstandige, den lovlydige, den selvbeherskede 
konstitutionelle Frihed i Danmark«. I Billes Øjne er det netop 
ham, den ensomme, der er bleven Fanen tro. — 

Et andet Bidrag til vor nyere Historie er Geheimearkivar 
A. D. Jørgensens »To Foredrag om Sønderjylland«. Mange 
har i vor Literatur behandlet sønderjyske Forhold og sønderjysk 
Historie, men ingen med dybere Kundskab og i en roligere og 
mere videnskabelig Aand end denne Forfatter. Dette er ham til 
saa meget større Ære, som han selv har sit Blod i denne Sag, 

ikke blot som alle vi danske har det, men i ganske særlig For* 
stand ved sin sønderjyske Fødsel. Hans store Kærlighed til 
Sønderjyllands Land og Folk mærkes da ogsaa gennem den hele 
Skildring, men denne Kærlighed er saa langt fra at gøre ham 
blind og ensidig, at den tvært imod har været ham en Spore til 
med yderste Omhu at trænge til Bunds i sit Æmne og giver 
ham Mod til at sige den fulde Sandhed, selv hvor den klinger 
mindre godt i vore Øren. Han ved bedre end de fleste, at den 
danske Sag i Sønderjylland er god nok til at kunne taale en fuldt 
ud upartisk Belysning og altfor god til at behøve et Forsvar, der 
dækker over egne Fejl og overdriver Modstanderens. 

I det første af Foredragene giver Forf. en Udsigt over den 
danske Politik overfor Sønderjylland i Frederik VIP Regeringstid. 
Han fremhæver fuldt ud de store Vanskeligheder, de danske Stats- 
mænd havde at kæmpe med paa Grund af Landets Lidenhed, 
Kongens Uberegnelighed, de vanskelige europæiske Forhold og 
selve Spørgsmaalets forviklede Karakter, men han lægger heller 
ikke Skjul paa, at der fra dansk Side blev begaaet skæbnesvangre 
Fejl. Den bekendte Ordning af Sprogforholdene i Slesvig efter 
Opstandens Undertrykkelse betegner han som »et Overgreb mod 
Befolkningen og en politisk Uklogskab«, om han end paa ingen 
Maade vil stille den ved Siden af den Sprogtvang, der nu øves i 
tyske Grænseegne. Sprogordningen var et Forsøg paa »at fra- 
vriste Tyskheden en endnu ikke tilendebragt Erobring«, men vor 
Fejl var, efter Forf.' Mening, »her som paa saa mange Punkter, 
at man ovenfra nærede en saa dybt indgroet Mistillid til, hvad 
der overfor Almuen kan opnaaes ad Frivillighedens Vej og over- 
hovedet til Frihedens Magt i Samfundet«. — I den almindelige 
Politik dadler han, »at vi manglede politisk Bøjelighed overfor 
den indviklede Situation«, og at »vore Statsmænd var mere eller 
mindre hildede i Doktriner, som Eftertiden ikke kan tillægge 
samme Betydning som de«. — Den gamle Tids Mænd »kunde 
ikke tænke sig et levedygtigt dansk Monarki uden med de gamle 
Grænser og den gamle Statsskik«, og de Nationalliberale gjorde 
sig skyldige i »doktrinær Overvurdering« af den konstitutionelle 
Forbindelse mellem Danmark og Slesvig. Forf. hælder til den 
Tro, at da det viste sig umuligt at opretholde Fællesforfatningen 
af 1855 for hele Statens Omraade, vilde det bedste have været at 
gaa til »en føderativ Ordning af Kronens Lande med et i dansk 
Aand styret Slesvig«, idet dette maaske vilde have været »en 

heldigere Overgangsform til den Krisis, som man dog maatte 
forudse en Gang vilde indtræde«. — Paa den saa ofte og skarpt 
dadlede danske Administation i Sønderjylland ser Forf. med ret 
milde Øjne og mener, at der er gjort den Uret. Der var ganske 
vist flere uheldige Embedsmænd og >som oftest oversaa selv de 
bedste af dem den historisk nedarvede sociale Forskel paa Be- 
folkningen i Hertugdømmet og Kongeriget«, men alt i alt kan 
denne Styrelse efter hans Mening dog ingenlunde betegnes som 
slet, og han fremhæver dens Perfektibilitet, idet Forholdet mellem 
Befolkningen og Embedsmændene var i stadig Fremgang, saaledes 
at »da Krigen udbrød i 1864, var Modsætningen paa de fleste 
Steder i Nordslesvig saa godt som udslettet«. — Til Slutning 
hævder han, at der i Frederik VIP Regeringstid er gjort et stort 
og vægtigt Arbejde for at vække den danske Nationalfølelse i Nord- 
slesvig, og at selve de to Krige i saa Henseende har været af 
den største Betydning. 

I det andet Foredrag gives en aandfuld Udvikling af, hvor- 
ledes vore forskellige Landetab ikke blot har gjort os mindre og 
svagere i rent fysisk Forstand, men at de tillige »har gjort os 
fattigere, har berøvet vort Folk noget i Indhold og Fylde« ved at 
løsne fra os Befolkninger, der repræsenterede hver sin ejendomme- 
lige Side af vor Nationalkarakter. Særlig dvæler han ved Sønder- 
jyllands Tab. Dette Lands »særlige Plads i vor Historie« har 
været denne, »paa én Gang at være en Formur mod Tyskhoden, 
en aarvaagen Grænsevagt, og et Organ for den mest umiddelbare 
Paa virkning, den fyldigste Forstaaelse af det fremmede«. »Det 
danske Sønderjylland repræsenterede den naturlige Uro overfor 
Tyskland, det tvetydig skiftende, men altid levende Forhold til 
dette beslægtede og dog saa forskellige Folk; det var et selv- 
stændigt Organ for vor Nationalitet. Efter Adskillelsen er dette 
brudt, Forholdet har tabt sin Lidenskab, det er afløst af kold 
Ligegyldighed«. Han advarer indtrængende mod denne nationale 
Forarmelse Følger: Snæversyn og Utaalsomhed og erklærer det 
for en Livsbetingelse for vor Nationalitet at vi raade Bod paa 
hvad vi have tabt ved at »forøge vort Bo og igen skaffe Rigdom 
til Huse«. Dette maa ske ved øget Oplysning og aandelig Ud- 
vikling, ved »en kraftig og forstandig Hævdelse af vor Nationalitet«. 
Vi maa tilvejebringe et »stadig inderligere Samliv mellem de 
nordiske Brødrefolk« og knytte den brustne Traad, der forbandt 
os med vore Stamfrænder mod Syd. »Vi trænger til nye Tilgange 

i vort Aandsliv, vi trænger til Modsætninger, til Paavirkninger, til 
selv at paa virke andrec — 

Det af Smaaskrifterne, der vil vække den største Opmærk- 
somhed, er utvivlsomt det Brudstykke af Fru Heibergs Livs- 
erindringer, der findes omtalt andensteds i dette Hæfte. Man 
glæder sig over den rene og skønne Stil og over det Indblik man 
faar i den store Kunstnerindes Ideer og Livsforhold. For hvert 
nyt Skrift af Fru Heiberg forstaar man bedre den her til Lands 
saa sjældne Ævne, hun har ejet til at samle udmærkede Person- 
ligheder af forskellig Aandsretning om sig i fin og aandfuld 
Selskabelighed. Henrik Ibsen og H. L. Martensen har med lige 
Varme hyldet hende, ikke blot som Kunstnerinde men ogsaa som 
Menneske. Først og fremmest har dette beroet paa hendes Ævne 
til at forstaa og skatte ogsaa det, der laa hendes egen Natur 
fjærnt, hendes dybe Sympati med alt menneskeligt. Utvivlsomt 
har Fru Heiberg besiddet langt mere virkelig Tolerance end sin 
Ægtefælle, og denne Egenskab er dobbelt prisværdig i et Land, 
hvor man altid har haft sin Styrke i Forkætrelsen og ikke har 
kunnet gøre sig Umage nok for at afstænge sig fra alt, hvad der 
ikke netop hørte ens egen Retning til. I en af Festskriftets Af- 
handlinger sætter A. D. Jørgensen med Rette dette Karaktertræk 
i Forbindelse med Landets Formindskelse og dermed følgende 
Fattigdom: >Lysten til at udstøde og vrage følger Forarmelsen 
som en Skygget. 

De øvrige Artikler i Festskriftet er af mere speciel Natur. 
Mest almindelig Interesse vil vel Professor E. Holms Afhandling: 
»Povl Løvenørn og Konseljet i Kristian VP første Regeringsaar« 
kunne paaregne. Forf. skildrer her med meget Liv Løvenørns 
Rivalisering med Periodens ledende Statsmænd, Brødrene Plessen 
og Rosenkrantz og påaviser, at der langt fra har været den 
Enighed mellem Kristian VI' Raadgivere i hans første Regeringstid, 
som man tidligere har antaget. Ogsaa Fremstillingen af det 
forcerede Kapløb mellem England-Rusland-Østerrig og Frankrig 
om Danmarks Alliance vil enhver kunne læse med Udbytte. 



N. Neergaard. 

(3. September. — 12. Oktober.) 



Den 4. Oktober 1887 fortjæner at blive en Mærkedag i dansk Teater- 
historie, ti den Dag saa et Brudstykke af Fru Johanne Louise Heibergs 
Erindringer Dagens Lys i Festskriftet til A. F. K ri eger paa hans 70-aartge 
Fødselsdag, og at dømme efter denne Prøve vil Fru Heibergs Erindringer blive 
et teaterhistorisk Kildeskrift af høj Rang. 

Et Liv, genopieret i Erindringen, saaledes har Fru Heiberg kaldt sine 
Erindringer. Det off enliggjorte Afsnit er som det sømmer sig i et Lykønsknings- 
skrift lyst i Tonen og let i Stemningen. Vel begynder det med Fortæl- 
lingen om hendes og Mandens Besøg hos Svigerfaderen, den gamle P. A. Hei- 
berg, men hans sørgelige Blindhed og forladte Ensomhed i Landflygtigheden 
faar Glans ved hans stolte Ord: „Jeg skulde vel tigge om at faa Lov til at 
vende tilbage til mit Fædreland . . . Aldrig ! . . . Kaldes tilbage maa jeg og have 
en Æresoprejsning, ellers bliver jeg her.* 

Helt naturlig maa Fru Heiberg stemmes lykkelig, naar hun kaster Blikket 
tilbage over sit lange Liv, ti en vidunderlig gunstig Stjærne har ledet hende 
frem fra trange Kaar til Berømthed. Ikke tyve Aar gammel tages hun til Ægte 
af Johan Ludvig Heiberg, der da stod paa sin Magis Tinde, alle bøjede sig for 
hans skarpe Vid, selv Nordens Digterkonge havde han med sin Pen underlagt 
sig, saa han sagtmodig bad om godt Vejr. I hans Hus samlede sig alt hvad 
Danmark ejede af stort paa Aandens og Kunstens Omraade, og som Appelsinen 
faldt i Aladdins Turban, saaledes blev den unge Johanne Louise Patges ufor- 
varende delagtig i denne for en dansk Skuespillerinde saa yderst sjældne Lykke 
at omgaaes og tale med Aandens Storheder. Man kan sikkert dristig paastaa, 
at Jfr. Påtges aldrig var bleven den Personlighed. Fru Heiberg blev og er, 
uden denne aandsbefrugtende Omgang. 

I det nu offenliggjorte Afsnit ser vi hende saaledes som 24-aarig Kvinde 
sidde og lytte efter Mandens og Martensens Strid om Shakspeares Digterværker, 
som Heiberg ikke agtede mange Guldpenge værd, eller for at bruge hans Hustrus 
Ord: „mod hvilke Heiberg, som kan ses af hans forskellige Afhandlinger 1 ), har 
et og andet at indvende", men som Martensen højligt beundrede. Dagens Timer 
gik hurtig, det blev Midnat, inden de to Mænd skiltes, og imens sad hun stille 
og »fulgte denne Samtale med største Interesse", og hun besluttede i sit stille 
Sind, Shakspeare skulde være noget af det første, hun vilde læse, naar hun atter 
sad i sit Hjem. Hendes følgende Ord staar sikkert fuldt til Troende: „At det 
gjordes mig muligt at læse disse Kæmpeværker med nogenlunde Nytte, skylder 

') Det offentliggjorte Afsnit er nedskrevet 1858. altsaa medens Heiberg endnu levede. 




Teatrene. 



825 



jeg denne for mig uforglemmelige Samtale imellem de to begavede Mænd". 
Men ak, hvor mangen dansk Skuespillerindes Lod er saa lykkelig, hvor mange 
baade før og efter har ikke hele deres Liv igennem befundet sig paa et lign- 
ende Standpunkt som det Fru Heiberg stod paa i Paris, og som hun selv be- 
tegner saaledes: „det gik mig som Herman von Bremenfeld, saa jeg syntes, at 
den, der talte sidst, havde Ret." 

Og den i Paris fattede Beslutning blev Virkelighed ved Hjemkomsten 
til København. „Saa snart jeg var kommen lidt til Ro i Hjemmet, tog jeg al- 
vorlig fat paa at læse alt hvad der var oversat af Shakspeare. At trænge ind 
i disse Værker faldt mig ingenlunde let; men jo mere jeg læste, des mere 
mærkede jeg, at noget nyt og stort her for første Gang traadte mig i Møde. 
Det drog mig til sig med en forunderlig Magt, og megen Poesi, jeg tidligere 
havde været betagen af, forekom mig nu ringe imod hvad der her aabenbarede 
sig, og fra dette Øjeblik fortsatte jeg alvorligt Studiet af en Aands Virksomhed, 
der forbavser, medens den glæder og henriver og beriger vor Tankegang uden 
Ophør." Efter disse Ord at dømme førte Læsningen af Shakspeare hende ikke 
alene bort fra det Bremenfeldske Standpunkt, men modnede hendes Tanke, saa 
hun her indtog et fra sin Mand afvigende Standpunkt: maatte disse Fru Hei- 
bergs Ord lede mange Skuespillerindeæmner ind paa den rette Vej til Kunst- 
ens Højder. 

I 30 Aar varede Ægteskabet med Heiberg, og hvorledes hun følte for 
ham, den 20 Aar ældre Mand, finder et fint Udtryk i Erindringen om en Rejse, 
hun og han foretog rundt i Sjælland i Sommeren 1838: „ Kender Du, min 
Læser . . . det. at sidde ved dens Side, hvis Selskab er Dig det kæreste, med 
hvem Du er forenet i alle Interesser, hvis Tale aldrig keder, hvis Tavshed kun 
er en sympatetisk Følelse af. at Du selv ønsker at tie, for uforstyrret at lade 
dine Tanker gaa paa fri Vandring hid og did? Gid Du ogsaa kendte dette: 
hvor enhver Tankeytring forstaaes og opfattes rigtigt, hvor ikke disse forfærde- 
lige Bomme pludselig slaaes ned, saa at en Fortsættelse af det begyndte er en 
Umulighed, idet Bommene synes at sige: „Vend om, ti herigennem kan Du 
ikke komme; denne Vej kender jeg ikke, og paa den kan jeg ikke følge Dig, ti 
jeg véd ikke hvorfra og hvorhen. 14 Disse Tankespærringer standsede aldrig vore 
glade og meddelsomme Samtaler.* Gennem enhver Omtale af Heiberg klinger 
en næsten datterlig Taknemmeligheds Tone: Fru Heiberg er sig fuldt bevidst 
hvor uendelig meget hun skylder ham, og er derfor Billedet af Heiberg 
maaske blevet lidt flatteret, saa kan dette kun regnes hende til Ære. 

Det nu offentliggjorte Afsnit, der omhandler Aarene 1836 — 38, er som 
ovenfor anført nedskrevet i 1858, paa en Tid da Fru Heiberg, misfornøjet med 
Forholdene paa Teatret, havde taget sin Afsked. Man vil paa mange Steder 
finde Refleksioner, der sikkert kan føres hen til de nærmest forudgaaende Strid- 
ens Aar. Det træder skarpest frem ved Omtalen af de to berømte Danserinder 
Taglioni og Fanny Elsler, der i Trediverne henrykkede Paris og delte det 
parisiske Publikum i to fjendtlige Lejre. Fru Heiberg skriver: „Det hører med 
til et Publikums Bornerthed, absolut at ville sammenligne to saadanne Talenter 
som Taglioni og Fanny Elsler, og sætte den ene over den anden. Som om det 
uforlignelige lod sig sammenligne. Naar en Nation er saa heldig paa én Gang 
at eje to saa modsatte Naturer, med saa forskellige Ævner, burde de nyde dem 
begge i fuldt Maal — i Stedet derfor kommer straks Massen, der ligesom ikke 

kan bære denne Rigdom og hæver den ene paa den andens Bekostning ... og 
Følgen bliver da, at der dannes to Partier, der rase mod hinanden som gale, 
fordi rødt ikke tillige er blaat, og blaat ikke tillige er rødt — som om man 
ikke havde Brug for begge Farver." Enhver vil gennem denne Iklædning let 
skimte den Teaterstrid, der netop kort Tid før disse Erindringer nedskreves havde 
fundet sin Afslutning ved at den danske Scene havde mistet baade Høedt og 
Fru Heiberg; den første for bestandig, den anden viste sig senere endnu en 
kort Tid paa Scenen for saa ogsaa at forsvinde derfra. 

Og man læser videre omTaglioni og Eisler: „hvem gaar denne Træghed, 
denne Bornerthed hos Publikum ud over? Over Kunstnerne, der her maa ud- 
staa en Kamp. just for deres Fortrin. Man tvinger disse to Kunstnerinder, der 
hver for sig anerkender hinandens Fortrin, med Magt, igennem Kritiken, igen- 
nem Applausen, til at stille sig fjendtligt jjg e overfor hinanden, og derved bi- 
drager man sit til en Immoralitet, som kunde og burde undgaaes. Man forbitrer 
sig selv Nydelsen af dem paa Grund af sit snævre Blik, og man forbitrer begge 
en rolig Nyden af deres Talent paa en Kunstnerbane, som kunde glide roligt 
og lykkeligt hen for dem begge. Det er ofte Dæmonerne hos Publikum, der 
opelske Dæmonerne hos Kunstnerne." — „Saaledes gik det Taglioni og Fanny 
Elsler* siger Fru Heiberg; og Læseren tilføjer ved sig selv: saaledes gik det 
ogsaa Høedt og Fru Heiberg. Og der lyder som en Tungsindets Tone i de næste 
Ord: „men fortrænge nogen af dem kunde Partierne ikke; dertil vare de hver 
for sig for eminente, og Europa for stort, — og de var Danserinder, — de for- 
skellige Sprog gav dem intet at overvinde". Anderledes med Høedt og Fru 
Heiberg: Sproget lænkebandl dem til vort lille Danmark, og Partierne for- 
trængte dem begge. 

Det lille Brudstykke af Fru Heibergs Erindringer vil spænde Forvent- 
ningen om det hele Værk, og Teaterhistorikere vil vente dets Fremkomst med 
omtrent samme Følelser, som Fru Heiberg ventede MUe Mars 1 Indtræden paa 
Théåtre-francais 1 Scene. „Hjærtet banker af Forventning, man har ligesom en 
Frygt for, at et eller andet uventet Tilfælde i det afgørende Øjeblik atter skal 
tilintetgøre vort Ønskes Opfyldelse; man tør næppe haabe paa, at dette Tilfælde 
kan udeblive ... Er det heldigt eller uheldigt for den paagældende fejrede at 
blive ventet med saadanne Følelser? Jeg iror begge Dele. Heldigt, fordi hun 
ved sin Indtrædelse bringer en hel Historie ind med sig som Baggrund ; uheld- 
igt, fordi netop denne Historie har sat Tilskuernes Fantasi i saa stærk Bevæg- 
else, at Virkeligheden har ondt ved at svare til Fantasibilledet. Paa den første 
Indtrædelse af en saadan Kunstnerinde beror derfor meget." Det meddelte 
Brudstykke har forhøjet Længslerne efter Offenliggørelsen af Fru Heibergs 
længst nedskrevne Erindringer i deres fulde Omfang. 



Det kongelige Teater har med fornem Ligegyldighed ladet September 
Maaned slæbe sig hen som den kunde bedst. 3 Gange udsolgt Hus i Maaned- 
ens Løb meddelte Teaterchefens officielle Oversigt, men det var nok ikke 
Teatrets Forestill ingsprogram , der de Aftener skaffede den røde Lygte ud. 
Langt om længe fik det saa sin første Helaftens Nyhed frem: Hannibals Ung- 
domsbedrifter. Dette Skuespils anonyme Forfatter raader over et ikke ringe 
Lune, der med Forkærlighed udsøger sig Livets mest groteske Situationer, og 

indenfor denne Ramme fremstiller han saa sine Medmenneskers Latterligheder 
i grovtskaarne Figurer. Forfatteren giver Sandsynlighed og Troværdighed en 
god Dag, blot han kan faa Latteren frem, og det lykkedes ogsaa meget godt i 
de to første Akter og noget ind i tredje, men i fjærde stak Sentimentalitetens 
Svamp sit Hoved op og bredte sig fra dette Øjeblik af selvvelbehageligt i Resten 
af Stykket. Naar Forfatteren faar denne sit Lunes Dødsfjende slaaet til Jorden, 
vil han upaat vivielig kunne skrive et morsomt Stykke. Spillet frembød om- 
trent intet nyt: Hr. Olaf Poulsen varierede Agent Dalby fra Valgkandidater 
og støjede om muligt mere her end dér. Hr. Zangenberg havde skaaret sin 
Hannibal over samme Læst som de mangfoldige unge Mænd, han tidligere har 
spillet; hvorfor forsøger han aldrig at give dem et andet Ansigt end sit eget 
kønne, runde Aasyn? Frk. Ingwersen viste som en af Haarolje og harsk 
Pomade skinnende Tjænestepige en komisk Ævne, der fortjæner mere Røgt og 
Pleje end hendes blodløse Romantik; noget lignende gælder Hr. Ring. 

Paa Dagmarteatret har en hyggelig om end en Smule sendrægtig Dra- 
matisering af den Reuterske Roman Landmandsliv afløst de gamle Sager, Land- 
soldaten og Frk. Nitouche. Hr. Vi lh. Wiehe viste som den unge Godsejer et 
glædeligt Fremskridt i Herredømmet over sin Person, og hans Stemme kunde 
som det sømmer sig en ret Junker blive fornem -kold og drillende -hvas 
overfor Personer, der stod under ham i Rang, men overfor hans unge Kone 
havde den en blød Trohjærtethed. Hr. Lindstrøms Onkel Bræsig bragte én 
paa de Tanker, at hans Studierejse kun havde været hen til den kongelige 
danske Skueplads paa Rougens Nytorv, saa nøjagtigt genkaldte han i Maske og 
Bevægelser Olaf Poulsen. En anden ung Skuespiller, Hr. Valdemar Rolling, 
havde søgt sit Forbillede hos sin Fader paa Nørregade, men han har jo heller 
ikke været udenlands. 

Folketeatret har haft Uheld med sine Nyheder: lige saa vel fortjænt dets 
Nederlag med En fin Konditor var, lige saa ufortjænt var den kranke Lykke, 
der faldt i En Skærsilds Lod. Det første Stykke var nemlig en overdentlig dum 
Folkekomedielokalisering, men det andet var særlig paa Grund af Spillet den 
noget nær interessanteste Forestilling, københavnske Teatre endnu i denne 
Sæson har fremført. 

Hr. Peder R. Møller har forladt sine Standsfæller, de fynske Bønder, 
og denne Gang taget sit Stof fra en lille — sagtens ogsaa fynsk — Røbstad, 
og det lader sig let opdage, at han færdes mindre sikkert her end hist, ja han 
gør sig skyldig i mange besynderlige Fejltagelser og Usandsynligheder, baade i hvad 
han lader sine Personer sige og gøre. Et Eksempel blandt mange paa det første er 
Borgmesterens Spørgsmaal til Lars: „Hvem er Du?" ti den virkelige Borgmester 
Warming vilde kende ham, sin Omgangsven Urbans Brænderikarl, lige saa vel 
som sin egen guldtressede Rasket. Værre er det dog med det, han lader Per- 
sonerne foretage sig; han vil saaledes have Tilskuerne til at tro Borgmesteren 
uvidende om den unge Urbans Anstrængelser for at rejse Penge, ja han gør — 
endnu utroligere — Urbans i Forhold til dansk Retspleje hurtige Domfældelse 
afhængig af denne mangelfulde Kundskab. Mange saadanne Fejl kan paapeges 
i Stykket, men de kan ikke bringe dets Fortrin i Forglemmelse. 

Forfatterens i sidste Sæson opførte Skuespil En Vilje havde forud for En 
Skærsild virkelighedstro Interiører som Baggrund, men dette har Æmnets krasse 
Nutidsgreb forud for hints blege Problemdebaltering om Ægteskab og Rær- 

ligbed. En Skmrst'ld er et højst stilfærdigt Melodrama. Hr. Møller lægger ikke 
sine Personer mange fede Fraser i Munden, men Réplikernes knappe Form 
skæmmes ikke sjældent af fladbundede Sentenser. Han ynder ikke krasse Virke- 
midler, derfor bar ban forsømt den meget nær liggende Muligbed til at faa 
Spænding og Knaldeffekt paa sin Side ved at lade Trindel som en almindelig 
Teaterdæmon fare rundt efter sit Bytte alle Vegne, ingensteds undende ham 
Ro; hvor mange Taarer og hvor megen Hjærtebanken vilde f. Eks. ikke en 
pludselig Indtræden af Trindel i tredje Akt have fremkaldt. Medens Forfatteren 
saaledes har vist et meget paaskønnel&esværdigt Maadehold i melodramatiske 
Effektmidlers Anvendelse, er det des værre ikke lykkedes ham at faa Fart i sit 
Stykke, det snegler altfor langsomt frem. 

Spillet var nok saa interessant som selve Stykket Hr. Benjamin Pe- 
dersen tegnede straks ved sin første Indtræden Omridset af sin Sagfører 
Trindel: med robust Sikkerhed satte han Foden i Gulvet og efter de faa, af- 
maalte Ord lukkede hans Mund sig med den atter og atter overvejede Beslut- 
nings Urokkelighed; dog trods al denne udvortes Resoluthed hvilede som et 
centnertungt Tryk over hele hans Person: den let dukkede Nakke fortalte om 
Nætter og Dage tilbragte med Hovedet i Haanden, medens Hjærnen arbejdede 
med denne ene, bestandige Tanke, og de smaa momentane Trækninger i An- 
sigtsmusklerne forraadte fint det ødelagte Nervesystem, medens de stirrende 
Øjne forkyndte det fremrykkende arvede Vanvid. Der var Storhed over hans 
Skikkelse; som han stod der i sin Dødsfjendes Rontor lignede han mest af alt 
en fanatiseret Hævner. Og det lykkedes ham at vedligeholde dette haandfaste 
Greb om Sagføreren gennem alle Rollens Skær; hans Skikkelses Mandighed og 
hans Stemmes energiske Klang bar ham saaledes frelst over Deklamationen om 
Slangeøjnene. Trindels korte Tilsynekomst i sidste Akt fik et fantasifuldt Skær 
over sig; der var i hans tyste Fremtræden og Forsvinden noget af en aldrig 
hvilende Dødsengels Aandepust 

Af de øvrige rollehavende fortjæner Fru Kruse at nævnes med Hæder 
for sin stilfærdige Noblesse i Optræden og for sit fine Smil; det kan lyse og 
straale af stille Tilfredshed, men det kan ogsaa — og maaske nok saa godt — 
lune, frede og hygge om en gammel knust Mand. Stykkets anden Damerolle 
udførtes af Fru Marie Møller, der efter Haanden har udvidet sit Virkeom- 
raade betydeligt, men ikke med afgjort Held. Denne glade, ikke helt udviklede 
Pige spillede hun med en indtil Overanstrængelse forceret Munterhed og med 
et nær til Grimasser grænsende Ansigtsspil, og i En fin Konditor sang hun en 
Dukke-lille-vise med en kælen Barnlighed, der var uhyggelig nær i Slægt med 
Tekstens vamle Ord. Fru Muller har sin egen Domæne, de lidt højstemte, ord- 
fattige Elskerinder; udenfor disse bør hun ikke vove sig ret langt 

Kasino har spillet en Del gamle Sager og af nyt kun Min Rq*e i Kau- 
kasus, en noget langtrukken Farce, der ikke bh ver bedre ved Spillets langsomme 
Trit En af Teatrets nytilkomne Komikere, Hr. Albert Price, bør erindre 
at en Skuespillers Pligt paa Scenen er at underholde Publikum og ikke de 
medspillende. 



12. Oktbr. 87. 



Arthur Aumont. 

En Beretning. 



Uer laa — og ligger endnu — paa de nøgne Bakker uden- 
for Landsbyen Thorup en lille uanselig Halvgaard, der indtil for 
faa Aar siden ejedes af en stræbsom, men fattig og svagelig Bonde- 
mand, Peder Brusgaard ved Navn, om hvem disse Linjer skal 
berette. 

Gaarden var hverken særdeles gammel, affældig eller paa 
anden Maade uskøn, og alligevel hvilede der over den noget 
usædvanlig utiltrækkende, næsten uhyggeligt, der maaske skrev 
sig fra den ganske simple Omstændighed, at Stuehuset var mindre 
og laa lavere end de øvrige Bygninger, og at Gaarden i det hele 
kun havde tre Længer, som tilmed ikke nogensteds var sammen- 
byggede, saa alle fire Verdenshjørners Vinde uhindret kunde blæse 

tværs ind igennem den, maaske ogsaa fra den evindelige 

Hoste, der Vinter og Sommer trængte ud fra den, og som kunde 
høres helt ud paa Landevejen, — enten det nu var et af de mange 
Børn, der sad paa Stenflisen udenfor Døren og gluffede over sit 
Fedtebrød, eller et Fruentimmers Nysehosten inde fra Køkkenet 
eller Peder Brusgaards egen tørre, uafladelige Kræmten, naar han 
gik deroppe paa de stenede Bakker bag sine skindmagre og krog- 
benede Bæster. 

Peder Brusgaard var en Mand af Middelalder og Middel- 
højde. Han havde et Par kønne, blaa, polisk smilende Øjne og et 
lyst, uregerligt Haar, der til hans egen Morskab bestandig faldt 
ham ned over Panden, hver Gang han hostede; dertil et Par 
ganske enestaaende Øren, med hvis usædvanlige Størrelse og 

Form han ofte selv drev Spøg, idet han for at more sine Børn 
rullede Ørebrusken sammen og puttede Spidsen ind i Øregangen 
for derpaa at lade den udfolde sig af sig selv med et lille Knæk. 
Naar nogen tiltalte ham, lo han regelmæssigt, saa at de røde, 
svulne, saa godt som tandløse Gummer blottedes i hele deres 
Udstrækning, hvorpaa han med en pudsig Mine rystede paa Hovedet 
og pegede paa sit store Øre for at tilkendegive, at han var »tyk- 
hørende«. Kun naar man raabte ham lige ind i Hovedet, kunde 
man nemlig gøre sig forstaaelig for ham; og da smilte han over 
al Maade og nikkede ivrig. 

Ingen, der saa denne uforanderlig smilende og vel for- 
nøjede lille Mand, hvis glade Humør hverken Fattigdom, dagligt 
Slæb og allehaande Modgang, ja end ikke hans eget haabløst 

undergravede Helbred havde formaaet at kue ingen vilde ane, 

at der i dette Menneske skjulte sig en Fanatiker af reneste Vand, 
en politisk Uforsonlig, mod hvem selv Egnens saa frygtede og 
endog blandt Modstanderne navnkundige Folkehøjskolelærer Sven 
Lavesen i Virkeligheden var et fromt Lam, endda denne bar 
et Skæg som en Asathor og rynkede sine Bryn som en Bersærk, 
blot han hørte en Højremands Navn blive nævnt i sin Nærhed. 

Peder Brusgaard havde næppe saa meget som en eneste 
Gang raabt: »Ned med Estrup«. I Modsætning til mange af sine 
Meningsfæller blandt Bønderne inde i selve Byen, der ved enhver 
Lejlighed maatte give deres overstrømmende Harme Luft i kraftige 
Ord og de frygteligste Trusler, gik han paa tunghørige Folks Vis 
stilfærdigt og lunt omkring ligesom i en Verden for sig selv og 
gemte sine Følelser under dette barnlige Skælmeri, der nu en 
Gang laa for hans Natur, og som bragte mange paa den Tro, at 
han egentlig ikke mente det alvorligt. Men da man dér i Egnen 
efter Udstedelsen af det første Provisorium bestemte sig til at 
sætte sig til Modværge ved en almindelig Skattenægtelse, var han, da 
det kom til Stykket, alligevel den eneste i hele Sognet, der gennem- 
førte sin Protest, endda han havde baade Kreditkassen og sine 
andre Prioritetshaveres Trusler hængende over sit Hoved. Og da 
der kort Tid efter blev foranstaltet en Indsamling hele Landet 
over til Fordel for en af Demokratiets ledende Mænd, der høj- 
tideligholdt sit 25 Aars Jubilæum som Sandhedsvidne, havde han 
tre Aftener i Træk stjaalet sig uset bag om Byen hen til en 
Hønsekræmmer med en halv Tønde Sæd paa sin Ryg og derpaa 
i Hemmelighed sendt de derved indvundne Penge til Komiteen, 

for at ingen — navnlig ingen af hans Kreditorer og ikke heller 
hans egen Kone — skulde faa noget at vide derom. Hans Ane- 
Marie var nemlig nok en brav Venstrekvinde, der ønskede alle 
Højremænd alt ondt, men hun gik fuldstændig op i Bekymring 
for den truende Fremtid og kunde ikke tilgive sin Mand, at han 
saa sorgløst satte Familjens Vé og Vel paa Spil ved sin letsindige 
Handlemaade. 

I det hele levede Peder Brusgaard ganske upaaagtet endog 
af sine Meningsfæller inde i Byen, der med Hensyn til den omtalte 
Skattenægtelse i deres stille Sind havde tænkt, at det vel havde en 
anden (og naturligere) Aarsag, naar han den Gang lod det gaa til 
Kendelse og Udpantning. Peder Brusgaard havde altid haft alt- 
for ringe Tanker om sig selv til nogen Sinde at tænke paa at 
spille nogen Rolle i Egnens politiske Liv, skøndt han dog havde været 
blandt de allerførste her, der for tyve Aar siden var bleven 
grebet af den nye Bevægelse og til en Begyndelse havde maattet 
døje baade Haan og Had for sin Overbevisning. Han var stolt nok 
af at være menig Soldat i den store Vælgerhær og fulgte blindt et- 
hvert Vink, enhver Vending af Overkommandoen; og skøndt han 
selv var saa hjemme i sin Grundlov — baade den gamle og den 
»reviderede« — som i sin Katekismus, gav han pligttro Møde 
ved enhver politisk Forsamling indenfor en Mils Omkreds, hvor 
han da stillede sig op lige under Talerstolen med Haanden krummet 
bag Øret og agtpaagivende fulgte Sven Lavesens eller en anden 
demokratisk Veltalenheds »Udlægninger«, mens hans Ansigt lyste 
af Beundring. Hans Tillid til Førerne var ubegrænset; hans Hen- 
givenhed, ja Ærefrygt for disse Mænd, der havde stillet sig i 
Spidsen for Folkets Sag, kunde intet rokke. 

Hjemme i sin tarvelige Dagligstue havde han det bekendte 
Billede af Demokratiets fem Heroer hængende i Glas og Ramme 
over Sofaen. Det var de blaa Vægges eneste Prydelse, og hver 
Gang han førte en fremmed derind, pegede han altid med sit 
pudsige, skælmske Smil op paa Billedet og gav sig straks til at 
fortælle om disse Mænd, som han fremfor nogen elskede. Han 
huskede Udtalelser af hver især fra mange Aar tilbage og var i det 
hele fortrolig med alle deres Forhold, ja omfattede ikke alene 
dem selv med deres Koner og deres Børn med den største Del- 
tagelse. Den ene af dem havde en Gang ved et stort Møde trykket 
hans Haand og sagt: »Naa, er det Peder Brusgaard«, som om 

de var gamle bekendte, — og endnu kunde han ikke mindes dette 
uden næsten at faa Taarer i Øjnene. 

Tilsidst fremtog han altid af Bordskuffen et mindre, al- 
mindelig fotografisk Billede, som han først omhyggelig afpudsede 
med sin Albu og derpaa rakte sin Gæst med et stolt Nik. Det 
var et Billede af Kredsens gamle Folketingskandidat, Møller Madsen, 
om hvem Egnens Opposition nu i tyve Aar havde samlet sig paa 
Valgdagen uden dog endnu at faa Held til at sætte hans Valg 
igennem. Det var en lille, tyk Bondemand med et meget 
jævnt og ordinært Ansigt og en lille Opstoppernæse. I Virkelig- 
heden hævede han sig da heller ikke paa nogen Maade op over 
det almindelige. Men overalt i Egnen saå man dette Billede og 
hørte man Møller Madsens Navn nævne med en Stolthed og 
Tillid, der bestandig steg, efterhaanden som Udsigten til hans 
endelige Valgsejer blev større. Ti langsomt og støt havde Demokratiet 
vundet Fæste i denne »dødet Kreds, hvorover tætliggende Herre- 
gaarde kastede deres mørke Skygger. Og ingen kunde bedre end 
Peder Brusgaard fortælle om den tyve Aar lange Kamp, der her 
var ført; han huskede endnu hver Træfning, der var leveret; og 
ingen havde maaske heller — trods hans smilende Ansigt — saa 
dybt som han følt Nederlagenes Bitterhed. 

»Men næste Gang ta'er vi Kredsen !« sagde han trium- 
ferende. »De skal se, saa vipper vi Greven — ha! ha!« 

Og med ét forstod man, hvad det var for et Haab, do- 
havde baaret denne af Slid og Armod, ja selv af Døden mærkede 
Mand op over al Livets Elendighed. Hans Øjne formelig straalede, 
og hans Læber blev blaa af Bevægelse, idet han hændergnidende 
blev ved at gentage: 

»De skal se! . . . næste Gang ta'er vi den. Saa vipper vi 
Greven . . . saa vipper vi ham ... ha! ha! . . . saa han aldrig 
mere skal komme op. . .« 



Det blev en Dag midt i Vinterens Hjærte, at denne »næste 
Gang« oprandt. 

Man havde længe ventet Folketingets Opløsning og ogsaa 
fra alle Sider forberedt sig derpaa; men alligevel kom den nu 
som et Bombeslag over alle, saa voldsomt havde de sidste Ugers 
Debat i Tinget drevet Spændingen i Vejret. 



II. 

Der blev en uhyre Bevægelse Landet over og i denne Kreds 
maaske mere end noget Sted. Alle følte, at nu stod det afgørende 
Slag for Døren; at denne Gang skulde Kræfterne for Alvor prøves. 
Fra begge Sider arbejdedes og agiteredes der efter yderste Ævne 
og ved et hvilket som helst Middel. Men skøndt Herregaardene 
og Egnens Proprietærer uden Skaansel benyttede sig af deres 
Magt over Husmænd og Fæstere, saå det alligevel ud til, at 
Demokratiet virkelig denne Gang skulde bære Sejeren hjem — efter 
en saadan Maalestok havde de sidste Provisorier drevet Tropper 
over i dets Rækker. 

Saa optaget var man af dette og af alle de storartede Valg- 
forberedelser , at man i Thorup By næppe havde Sans for en 
uhyggelig Begivenhed, der netop i de samme Dage forefaldt 
ude mellem Bakkerne paa den ligesom af Skæbnen forfulgte 
Brusgaard. 

Peder Brusgaard var nemlig en Morgen gaaet ud for at 
skære Rør paa et Stykke Mose, som han ejede en Fjærdingvej 
borte fra sin Gaardlod. Da han endnu om Eftermiddagen ikke 
var kommen tilbage derfra, havde Ane-Marie sendt den halvvoksne 
Søn derud for at se efter ham, og denne havde da fundet ham 
liggende næsegrus og ligesom livløs i en stor Blodpøl paa Isen 
mellem Rørene. Drengen havde straks gjort Anskrig, og ved til- 
ilende Folks Hjælp var den døende bleven baaret hjem og 
Lægen hentet. 

1 flere Dage laa han bevidstløs hen uden at tale; og da 
han endelig igen kom til sig selv, fik han paany et Anfald, der 
tog hans sidste Kræfter. Dokteren lagde ikke Skjul paa, at der 
næppe var noget Haab; alt, hvad der nu stod i hans Magt, var 
at gøre den syges sidste Dage saa lette og lidelsesfrie som mulig. 

For Peder Brusgaard selv kom dette ikke overraskende. 
Hans Fader var i sin Tid død i netop samme unge Alder; og det 
var en Gang blevet ham spaaet, at han paa dette Punkt skulde 
dele dennes Skæbne. Dette vilde nu komme til at slaa til næsten 
paa Dag. Og han havde nu kun tilbage det eneste Ønske, at det 
maatte blive ham forundt at leve Valgdagen over. 

Men et Par Dage forinden denne blev Doktoren kaldet til 
ham i en uventet Anledning. 

Det var en graa, trist og taaget Tøvejrsdag, og skøndt 
Klokken ikke var mere end tre, var der allerede tændt Lys inde 
hos den syge. Lyset stod paa et Stolesæde mellem Medicinflasker 

og Pilleæsker ved Hovedgærdet af den store Ægtesæng, i hvilken 
Peder Brusgaard laa udstrakt paa Ryggen med de lange, tunge 
Arme over Dynen og en lille Fjerpose under Nakken. Han var 
bleven meget forandret, næsten ukendelig paa Grund af de stive, 
rødlige Skægstubbe, der under Sygelejet var vokset ud i det blege 
Ansigt og havde gjort dette ligesom endnu mere udtæret og lig- 
agtigt. Øjnene og især Ørene saå uhyggelig store ud, og paa 
Panden perlede nu og da en kold Sved, der langsomt randt ham 
ned over Tindingerne. 

Bag Fodenden af Sængen stod Ane-Marie og saå træt og 
haabløst paa ham. Hun var et højt, endnu ganske kønt Fruen- 
timmer med en noget for lang Næse og et Par store, mørkebrune 
Øjne, hvorfra Taarerne — hende selv uafvidende — idelig dryppede 
ned. Til hendes Skørter klyngede sig en lille lyslokket Pige paa 
tre-fire Aar, der nysgerrig betragtede Faderen og de mange 
Medicinflasker paa Stolesædet, idet hun forsigtig løftede sig op paa 
Tæerne og kiggede over Sængekarmen. 

Doktoren — en smuk, ung Mand med mørkt Haar og Fuld- 
skæg — havde taget Plads paa en Stol ved Siden af Sængen, 
med Ansigtet vendt imod den syge. Det var Ane-Marie, der havde 
ladet ham kalde i Anledning af, at Peder Brusgaard til et Par af 
Naboerne have ladet sig forlyde med at ville tage til Byen paa 
Valgdagen for at afgive sin Stemme og trods alle Ane-Maries 
Forestillinger og Bønner ikke havde været at formaa til at opgive 
dette fortvivlede Forehavende. 

Doktoren havde ikke kunnet faa sig selv til at tro, at det 
virkelig kunde forholde sig rigtig med en saa vanvittig Idé; men 
da han nu af den syges egen Mund fik den bekræftet, plantede 
han begge sine Hænder i Siden og stirrede gennem Brillerne hen 
paa ham med en Blanding af Forbavselse og Vrede. 

Peder Brusgaard blev liggende ganske rolig og modtog uden 
Indvendinger den Strøm af Bebrejdelser, som Lægen nu udøste 
over ham, fordi han kunde blot tænke paa saadanne Taabeligheder. 
Først da Doktoren langt om længe blev færdig, drejede han Øjnene 
lidt hen imod ham og sagde svagt og klangløst men med en 
Mindelse om hele det gamle, lune Skælmeri i sit tindrende Blik: 

»Ja, sé .... det si'er De nu altsammen kun, Doktor, fordi 
De er Høj remand. c 

»Hvad for noget? Hvad er det, De si'er?« 

»Jo, jo, Doktor«, vedblev han, bestandig stærkere smilende, 

og uden at tage sine skinnende Øjne fra ham. »De mener natur- 
ligvis, at saa bli'er det i alle Fald én Stemme mindre for vos, 
naar jeg ikke kommer med ... Jo, den er godt nok regnet ud; 
og det kan jo ogsaa være rigtig nok fra Deres Side sét; der er 
ikke noget at sige dertil . . . Men vi ta'er jer nu ligegodt denne 
Gang, Doktor! ... Vi vipper ligegodt Greven, . . . skal De faa 
at se! — — « 

Men nu blev Doktoren for Alvor vred. 

»Hør nu vil jeg sige Dem, Peder Brusgaard — den Slags 
Ting vil jeg ikke høre paa. Her staar sandelig anderledes alvorlige 
Sager for Døren end Højre og Venstre og saadan noget Vaas. De 
burde virkelig skamme Dem, Peder Brusgaard, over at føre en 
saadan Tale i den Tilstand, hvori De befinder Dem. Jeg synes 
dog, De maatte have andre og vigtigere Ting at tænke paa nu 
. . . Men det vil jeg sige Dem, at dersom De ikke slaar saadanne 
Galskaber af Hovedet, sætter jeg ikke en eneste Gang mere mine 
Fødder i Deres Hus. Jeg vil ikke paatage mig det mindste Ansvar, 
i Fald De virkelig skulde tænke paa at fastholde Deres vanvittige 
Beslutning. Har De forstaaet mig? ... De véd, at jeg paa dette 
Punkt ikke er til at spøge med; og jeg beder Dem endnu en Gang 
alvorligt om at besinde Dem og komme til Fornuft.« 

»Ja, hør dog, Per,« faldt nu ogsaa Ane-Marie bønfaldende 
ind. »Hør dog efter, hvad Doktoren si'er. Du véd jo dog, han 
er en skikkelig Mand, selv om han er højre.« 

»Jamen . . . Doktoren har jo selv sagt, at der er ikke noget 

at gøre ved mig mere og naar man alligevel skal væk, saa 

kan man jo da lige saa godt gøre sin Pligt forinden . . .« 

»Hvad har jeg sagt, si'er De? — Jeg har ingen Ting sagt. 
Alle Mennesker skal dø, og for nogen sker dette før, for andre 
senere. Men jeg har som Læge den Pligt at holde mine Patienter 
i Live saa længe som mulig. Saa længe der er Liv, er der 
Haab ... og ingen véd, hvor længe De selv ved passende Pleje 
og Ro vil kunne leve. Men begaar De den Ubesindighed, som 
De har tænkt paa, vil De — det kan jeg forsikre Dem — inden 
otte Dage ligge som Lig.« 

»Ja, ja,« sagde den syge og lukkede blot efter Lægens 
sidste Ord et Øjeblik Øjnene. Men enhver, der var fortrolig med 
det lille stædige Træk om hans Mundvige, vilde vide, at Peder 
Brusgaard ikke havde opgivet det mindste af sin Beslutning. 

Lidt efter, at Doktoren var gaaet, kom ogsaa en af hans 

Venner og Naboer, efter hvem han havde skikket Bud; og overfor 
denne fastholdt han da paany bestemt sit Forsæt, idet han 
gjorde gældende, at naar man alligevel skulde dø, havde det 
mindre at sige, om dette skete nogle Dage før eller senere. Hvor 
ofte havde man desuden ikke set, at bare én eneste Stemme 
kunde gøre Udslaget? Og i alle Tilfælde: dersom alle vilde 
tænke, at deres eneste Stemme jo ikke havde stort at sige, og 
derfor blev hjemme, saa kunde de lige saa godt straks gaa hen 
og lægge sig med det samme. 

Naboen, der var en sindig og forstandig Mand, gav ham 
Medhold i denne Betragtning og maatte derfor højtidelig love, at 
han Valgdagens Morgen vilde komme hen med et Par andre Venner 
for at hjælpe ham til Vogns og i det hele ledsage ham. Derpaa 
maatte han sætte sig paa den Stol, som Doktoren nys havde for- 
ladt, og omstændig fortælle ham det sidste Nyt angaaende Stem- 
ningen og Valgforberedelserne. 

Her var nu virkelig adskilligt at berette. Rygtet om det 
lyse Haab for en demokratisk Valgsejer i Kredsen havde nemlig 
hidlokket forskellige ærgerrige Hoveder helt udenfor Egnen, der 
efterhaanden var bleven et Valfartssted for politiske Æventyrere 
fra hele Landet, der tænkte sig Muligheden af at fiske i de rørte 
Vande. Saaledes havde ogsaa Folkehøjskolelærer Sven Lavesen 
gaaet besynderlig bleg og febrilsk omkring lige siden Opløsningen, 
og i al Hemmelighed havde han ved Hjælp af et Par nærstaaende 
Venner søgt at rejse en Stemning i Kredsen for sin Kandidatur. 
For at undgaa enhver Splittelse havde Agitationskomitéen da til- 
sidst sammenkaldt et Møde for Delegerede fra alle Kredsens Sogne, 
ved hvilket den endelige og afgørende Bestemmelse angaaende Kandi- 
daten skulde tages. Ved dette gik det imidlertid, som det var 
at vente. Sven Lavesen høstede megen Ros og Tak for sit 
ihærdige og opofrende Arbejde i Demokratiets Tjæneste, men ved 
Afstemningen holdt man støt paa Kredsens gamle Fører, og Møller 
Madsens Kandidatur blev slaaet fast med overvældende Majoritet. 

Endog en virkelig Justitsraad med hvidt Slips og Guldbriller 
dukkede ved en Lejlighed — ligesom tilfældig — op i Egnen og 
gjorde sig behagelig for nogle af dens mest formaaende Mænd 
for ligesom at vejre Muligheden for et Bid; — ja, en skøn Dag 
præsenterede der sig en forløben Person af næsten sjofelt Ud- 
seende, en komplet Landstryger, der indlogerede sig i et Par 
Gaarde som »Politiker Petersen« og endog indvarslede til et Møde 

i Kroen. Han blev dog hurtig overbevist om, at han var over- 
flødig, og forsvandt efter et Par Dages Forløb lige saa sporløst, 
som han var kommen. . . . 

Til langt ud paa Aftenen sad Naboen og fortalte Peder 
Brusgaard om alt dette, og tilsidst maatte han endog forelæse 
ham af Avisen et langt Referat af en Tale, som en af Oppositionens 
Førere havde holdt ved et Valgmøde inde i Hovedstaden. 



Endelig oprandt den store, med saa megen Uro, Spænding r 
Frygt og Længsel imødesete Dag. 

Straks ved første Morgengry indfandt efter Aftalen tre af 
Peder Brusgaards Venner sig hos ham for at føre ham med sig. 
De fik ham med stort Besvær i nogle Klæder, der hang omkring 
ham som en Sæk, trillede ham ind i en Mængde Shawler og Uld- 
tørklæder og anbragte ham tilsidst paa Vognen i en stor Lamme- 
skindspels, saa kun lige det øverste af det blege Ansigt kiggede 
frem. To af Mændene satte sig op hos ham, hver paa sin Side, 
for at holde ham om Ryggen, • og Benene blev lagt op i en Fodpose 
foran paa Agebrættet, saa han kom til at hvile som i en Sæng. 
Han lignede mere et Lig end et levende Menneske. Og alligevel 
skinnede hans Øjne som en Sejerherres , der føres i Triumftog, idet 
de kørte ind igennem Thorup By, hvor alle Gaardportene var 
slaaet op og alle Folk paa Benene. 

Det var det skønneste Vintervejr, man kunde tænke sig. 
Ikke en Vind rørte sig, Himlen var blaa som paa en Sommerdag, 
og Luften saa mild og let, at man kun undrede sig over, hvorfor 
ikke Lærkerne sang. Alle Veje var fulde af Køretøjer, og da man 
kom ud paa Amts-Ghausséen, dannede disse et eneste, uoverskueligt 
Vogntog, der først endte inde i den flagsmykkede Købstad langt 
ude i det fjærne. Fra alle Venstrevognene lød Sang og muntre 
Hurraer; — man var aabenbart ved godt Mod og sikker paa sin Sejer. 
Højrevognene derimod kunde man kende paa de modfaldne Ansigter 
og de sure, skævende Blikke; — man havde tydelig nok opgivet alt 
Haab og var forberedt paa Nederlaget. Overalt, hvor en Mod- 
standers Vogn søgte at bryde Rækken og køre udenom, rejste der 
sig straks et frygtelig Spektakel; man truede med Næverne og 
skreg. Men naar to Venstrevogne kom paa Siden af hinanden, 
svingede man med Hattene og raabte Hurra, saa Hestene stejlede. 



III. 

Hist og her saaes Herregaardenes store, tunge Materialvogne, 

for Tilfældet omdannede til Char-a-bancs og stuvende fyldt med 
Gaardenes Husmænd og Indsiddere, — hver Vogn ført af en rød- 
blussende Forvalter eller ungdommelig Underforvalter med Jæger- 
frakke og viksede Moustacher, der sad foran hos den skæggede, 
majestætiske Herskabskusk og saa' tilbage over sine Folk som paa 
en Slavetransport. De arme Stakler sad mest og saa' ned paa 
Vognbunden, som om de skammede sig for at løfte Øjnene; men 
nogle søgte at tage Sagen fra den gemytlige Side, satte Hatten 
paa tre Haar og spillede Friskfyre. De vidste, at de i alle Fald 
vilde faa en glad Dag, naar de blot gjorde deres »Pligtt ; og For- 
valterne havde allerede ladet baade Brændevinsflasken og Øldunken 
gaa villigt omkring for at faa Humøret op. 

Inde i Byen, hvor Valghandlingen skulde foregaa, havde 
der lige siden aarle Morgen hersket den livligste Bevægelse. Midt 
foran Raadhuset var Tribunen rejst med Vimpler og Granguirlander, 
og Byens to Politibetjænte havde i strammeste Puds vandret frem 
og tilbage over Torvet, hver med sin hvide Pudelhund i Hælene. 
De i Byen stationerede Gendarmer var derimod efter Politimesterens 
Foranstaltning bleven indesluttede i en Købmandsgaard der i Nær- 
heden med Paabud om ikke at lade sig se uden efter nærmere 
Ordre, for ikke ved deres Nærværelse unødig at ophidse Stem- 
ningen. Men rundt i Borgernes Huse gik Fruerne og de unge 
Frøkener og skælvede af Angest, og Borgerne selv lukkede om- 
hyggeligt alle Bagdøre og Laagerne til deres Haver og Lemmene 
til deres Loft. Kun deres Butiker aabnede de paa vid Gab for 
den indstrømmende Folkemængde, der i Løbet af mindre end en 
Time fra alle Kanter fyldte hele Byen og alle dens Gaarde og 
alle de flagsmykkede Beværtningslokaler indtil Trængsel. Der var 
et ubeskriveligt Røre. Ikke i Mands Minde havde man set en 
saadan Tilstrømning af Mennesker. Og mangen Borger tænkte i 
sit stille Sind, at han i disse sløje Tider alligevel ikke skulde 
have noget imod, om der blev Valg "hver Lørdag. 

Hist og her mellem Menneskemassen saa' man enkelte 
Venstremænd snige sig rundt med en fordægtig Mine, som om de 
gemte paa en vigtig Hemmelighed; og henne ved et Gadehjørne 
stod Folkehøjskolelærer Sven Lavesens monumentale Skikkelse, 
omgivet af en Kreds af fortrolige Venner, der ivrig stak Hovederne 
sammen og spejdede rundt til alle Sider .... Da Vognen med 
Peder Brusgaard kørte gennem Gaden, brød en Flok Bønder, 

der stod langs det ene Fortov, og som havde kendt Vognen, ud 
i et dundrende Hurra. Men Peder Brusgaard selv hørte det ikke. 
Han var af den lange Køretur allerede bleven saa afkræftet, at 
han laa bevidstløs i sine Venners Arme, og da Vognen holdt, bar 
man ham straks ind i en Beværtning og lagde ham hen paa en 
Sæng i et lille, mørkt Kammer bag ved Skænkestuerne. 

Saaledes blev han liggende ubevægelig i et Par Timer, mens 
alle forlod Beværtningen for at overvære Valghandlingen paa Torvet. 

Da han igen slog Øjnene op, var Stuerne derinde imidlertid 
atter bleven fulde af Mennesker og Røg; .... og der maatte være 
noget usædvanlig paa Færde; gennem den halvaabne Dør kunde 
han se, hvorledes alle var ophidsede og røde af Bevægelse. 

Endelig kom hans sindige Nabo ind til ham og fortalte, 
hvad der var i Vejen. Det var Sven Lavesen, der — trods alle 
Løfter — alligevel havde ladet sig opstille som Kandidat, og som 
— trods alle Forestillinger — ikke var at formaa til at trække 
sig tilbage. Næsten ingen havde anet det, før Valgkomitéens For- 
mand havde oplæst hans Navn i Forbindelse med de halvtredsinds- 
tyve Stillere, som han havde samlet sammen af sit Parti. 

Peder Brusgaard saa' paa Fortælleren, som om han ikke 
vilde tro sine egne Øren. Men Vennen beroligede ham med, at 
det alligevel ikke havde noget at betyde. Venstre var mødt saa mands- 
stærkt i Dag, at det kunde taale selv dette med .... Men nu 
maatte han se at komme op, for den skriftlige Afstemning var 
allerede begyndt, og det gjaldt om ikke at komme for sent. 

De to Venner kom nu til, og ved forenede Anstrængelser 
fik de da Peder Brusgaard paa Benene og bragt ud paa Gaden. 
Overalt, hvor de kom frem, vakte dette besynderlige Optog selv- 
følgelig den største Opmærksomhed. Mange af Bønderne raabte 
opmuntrende Bravo og hilste svingende med Huerne, men Gade- 
drengene hujede og peb; og en Reporter fra Byens Stiftsavis, der 
hele Dagen fartede om mellem Menneskemassen med sin Notitsbog, 
lavede sig paa staaende Fod et »Pluk« om et »opgravet Lig«, 
som Venstre havde ført til Valgurnerne. 

Henne ved Valgbordene saa' ogsaa Listeføreren maabende 
op fra sin Bog og spurgte: 

»Er det ogsaa et rigtigt Menneske?« 

»Ja, det er Peder Brusgaard«, svarede den ene af Vennerne 
troskyldig. 

>Ja, det nytter ikke noget .... Manden skal selv svare. 
Her hjælper ingen Ammer«. 

Men nu vilde Uheldet, at Peder Brusgaard af Bevægelse, 
Spænding og Udmattelse ikke mægtede at aabne Munden; ogsaa 
Øjnene faldt til, og han sank sammen i sine Venners Arme. 

»Hvad Pokker! Manden er jo død! Kommer I her med 

døde Mennesker!« 

Dette Raab af Listeføreren vakte ham igen saavidt, at han 
netop kunde fremstamme sit Navn. 

»Hvem stemmer De paa?« 

Ogsaa Møller Madsens Navn fik han nævnet. Men hermed 
var ogsaa hans Kræfter udtømte. Efter at have ført ham tilbage 
til det lille Kammer bag Skænkestuerne i den mørke Beværtnings- 
kælder lagde de ham op igen i Sængen, hvor han straks paany 
faldt hen igtung Døs. 

Hvor længe han havde ligget saaledes, vidste han ikke selv, 
da han pludselig blev vækket ved et frygteligt Røre, Skraal og 
Spektakel inde fra Stuerne. Han forstod straks, at det maatte være 

Valget, der nu var afgjort og hans Hjærte tog til at hamre saa 

voldsomt, at det tog Vejret fra ham, og han maatte snappe efter Luft. 

I det samme kom Naboen hurtig ind — bleg og med et 
af grædefærdig Ophidselse fordrejet Ansigt. 

»Er det forbi, Søren?« spurgte den syge, og rejste sig 
pludselig ved egen Hjælp halvt op i Sængen. 

Men han behøvede ikke at spørge mere. Vennens Ansigt 
fortalte tydelig nok, hvad Resultatet var blevet. 

Højre havde sejret — med et Overtal af Stemmer ikke en 
Gang halvt saa stort som det, Sven Lavesen havde formaaet at 
samle om sig; Højre 1312, Møller Madsen 1250, Sven Lavesen 164. 

»Er det sandt?« hviskede Peder Brusgaard og saa* forstyrret 
paa sin Ven. 

I det samme for de begge sammen ved Lyden af Horn, Sang og 
øredøvende Hurraer ude fra Gaden. Det var det sejrende Parti, 
der med Faner og klingende Spil førte deres Kandidat til en stor- 
artet Fest i Klubsalen, der i en Hast var bleven arrangeret Alle 
Borgernes Damer var nu kommen til Vinduerne og viftede med 
Lommetørklæder og tilkastede Blomster. Hattene svingedes, 
Musiken skingrede og alle næsten skreg de i taktfast Jubel: 



Og den har Venstre haanet 
og traadt den under Fod. 




Tro til Døden. 



841 



Peder Brusgaard havde ikke rørt sig. Først da de var 
draget helt forbi, og kun Sejersfanfarerne fra Hornene hørtes om 
Hjørnet, stammede han lavt: 

»Lad os komme hjem, Søren Hansen«. 

»Ja, lad os komme hjem«, gentog denne mekanisk og gik 
ud af Stuen. 

Tre Dage efter denne Begivenhed lukkede Ane-Marie sin 
Husbonds Øjne i den store Ægtesæng paa Brusgaard. Han havde 
i disse tre Døgn ligget ganske ubevægelig uden at mæle et Ord. 
Kun én Gang havde han famlet efter hendes Haand og set op paa 
hende med et Blik, som om han vilde bede om hendes Tilgivelse. 



Henrie Pontoppidan. 

meddelte af Georg Brandes. 



6te Juli 1873. Dresden. 

Kære Fru B. 

Naturligvis gik det som jeg tænkte; jeg kom til Dresden, 
og Edvard rejste roligt til Lapmarken. Eller hvor han nu er 
rejst hen; her er han i alt Fald ikke, og havde jeg vidst det, var 
jeg her heller ikke, for jeg holder ikke af denne By-Ensomhed, 
allermindst i en saa unaturlig By som Dresden, hvor man formelig 
er nødt til at staa op Kl. 7, fordi man ingensteder kan være efter 
halv elleve. Og saa kalder de Toddy for Grog og spiller Operaer 
paa Teatret hveranden Aften. Der er jo ganske vist det sachsiske 
Sveits og Malerisamlingen; men det første vil jeg gærne se i Sel- 
skab og det andet kan man ikke holde ud mere end 1 eller 

l 1 a Time ad Gangen, ikke at tale om at man de første Gange 
ikke anstrænger sig med andet end med at se sig dum og løbe vildt 
i Salene. De vil heraf se, at jeg har en Del Tid tilovers, som 
jeg selvfølgelig ikke benytter til nogetsomhelst. Naa! en Del 
Overraskelser har man da ogsaa: jeg havde nu f. Eks. aldrig tænkt 
mig, at den sixtinske Madonna saa ud som en Akvarel og jeg 
havde ganske bestemt ventet, at Correggios Magdalene var større 
end et halvt Ark Brevpapir. 

Saa lærer man jo ogsaa noget: blandt andet at man aldrig 
har lært at tale Tysk i Skolen de weess ish worklis nissh f. Eks. naa 
til en Forandring kan det jo lyde meget godt, og naar Folkene er 
vant til at tale saadan saa, Gudbevares, gør det dem jo ikke 
noget, men jeg kan ikke lade være med at le, naar de paa Scenen 
siger issh og konislissh, men det er jo hverken deres eller min 

Fejl. Noget, der derimod er min Fejl, er det, at jeg hvert Øjeblik 
forbavses over, at det generer Tyskerne saa frygteligt at tale 
Tysk, saa jeg stadig tænker ved mig selv: Gud skal vide, hvorfor 
de ikke taler Dansk, saa havde de det meget nemmere. Noget 
saa latterligt som en tysk Spiseseddel kender jeg ikke: Suppe mit 
Leberknddeln saadan noget vrimler det af. Og saa deres Majo- 
naiser — jeg gyser for at komme til det rigtig katolske Tyskland, 
hvor man holder Fastedage. Men er end Majonaisen forfærdelig 
og tilstrækkelig til at forgive en nogenlunde rimelig dansk Familje 
med, saa er det dog slet ikke noget mod en frygtelig Opfindelse, 
der kaldes Remoulade. Det er et Helved af Mælkejævning, Sukker, 
Salt, Pomade og Eddike som i fede Vover bølger hen over al 
Slags Fiskemad, vuggende i sit Skød Masser af Petersilje-Atomer. 
Jeg vilde ønske, at det maatte blive forordnet i de danske Kirker, 
at man ved Indgangen fik en Skefuld Remoulade, saa skulde De 
se et Land af Fritænkere; der blev Gud hjælpe mig ikke en Sjæl 
tilbage i Statskirken. 

Jeg omtaler disse Spisevarer saa udførligt fordi jeg antager, 
at Edvard og Fru Edvard har mødt noget lignende i Koln og 
derfor er taget tilbage til Paris igen. Dersom dette skulde være 
Tilfældet, vilde det være saare menneskekærligt af Dem at sige 
mig et lille Par Ord derom, da jeg i saa Fald ikke længere vil 
vente dem med Elleve-Toget hver Dag, og dernæst med en rolig 
Samvittighed kunne tage til det sachsiske Sveits og se efter, hvilke 
Partier jeg skal anskaffe mig Stereoskopbilleder af. 



Det kan ikke nægtes. Det er en fuldbragt Kendsgerning 
at hint mærkelige, paa hvilket Tiden har ventet, endelig er sket — 
tilhører Historien d. v. s. det forbigangne. Og allerede nu lader 
det den alvorsfulde Betragter ane at med dette Faktum bag sig 
og forskellige Data konstaterede, endnu flere supponerede, ville 
Tingene, om ellers intet andet træder forstyrrende til, enten faa 
dette eller hine tolv andre Useende eller Udseender. Nu vel lad 
os da udtale det sympatetiske Ord: Trekejsermødet , og lytte til 
den tredobbelte Genklang, det finder i alle Hjærter i alle Lande, 
i alle Hjærte-Lande og i alle Lande-Hjærter. 



II. 

Lummer og taagefarvet laa Luften over den gamle Stad 
Dresden, og Elben vuggede sine gule Bølger uroligt — febrisk- 
pulserende. Som svundne Tiders Genfærd, mørke, store, næsten 
fjærne saa' de gamle Kirkers og Slottes Taarne ned paa Byen, og 
Jærnbanetogene, der hastede over den nye Bro, frembragte Lyde, 
der var som et døende Aarhundredes sidste Rallen. Der var 
ingen Pragt i Solnedgangens Farver, det blødende Røde, det 
gyldne Gule og det visnende Guld laa i lange rolige Striber; 
kunde Øret have hørt, hvad Øjet saa, vilde det blevet en klar, 
dyb, langtrukken Tone. 

En saadan Aften var det at Medea som der staar i 

Købmanden i Venedig. 

En saadan Aften mødtes vi i Dresden. 

De havde Oberon i Teatret, vi var lidt inde i første Akt, 
og jeg tænkte netop da aldeles ikke paa, at jeg ventede nogen. 
Der var nogen, der kom for sent, jeg vendte mig ligegyldigt for 
at se, hvordan de saa ud, og saa var det den yngste af alle 
Koner; vi nikkede til hinanden, men Manden kunde jeg ikke taa 
til at se paa mig, han rystede paa Hovedet med rynkede Bryn, 
skændtes hviskende med Billetkontrolløren og trak sig knurrende 
længere op i Teatret. Saa kom de da endelig til Sæde og Syn. 
Jeg maa tilstaa, jeg har ingen Forestilling om, hvad første Akt af 
Oberon handler om, men jeg synes, der er noget med en Løve 
deri — — 

En Dagstid efter hentede vi Georg paa Banegaarden; han 
var ikke ganske det danske Sprog mægtig og havde en stærk 
Tilbøjelighed til at begynde sine Sætninger: aber, nien, kære Ven! 
Jeg vilde saa gærne have givet et Referat af dette Kejsermøde, 
naar jeg bare vidste hvad jeg skulde gøre Georg og mig til Kejser 
af, Edvard kunde jo til Nød være Schahen af Persien, og desuden 
er vi ikke bleven modtaget med særlig Festlighed, Revuer har der 
saaledes ikke været nogen af — — 



Jeg havde ikke troet det muligt, men det er sket, saa det 
er udenfor al Tvivl. Det nemlig, at jeg efter tre Maaneders For- 
løb skulde kunne blive træt af at rejse, saa træt at den Tanke 
at sidde stille ved et Skrivebord i Thisted kommer i stærke 

Farver og gyldent Lys, medens det at sejle paa Napolibugten 
halvvejs synes mig at maatte være en temmelig fortrædelig Ting. 
Jeg er derfor bleven i Florenz og vil hjem i Morgen eller i Over- 
morgen, lige til Thisted, hvor 2 — 3 Maaneders stille Arbejde for- 
haabentlig vil fremme Marie Grubbe til hendes Livs salige Endeligt, 
med mindre jeg til den Tid ganske skulde have glemt at skrive. 



Kafé Doney kender jeg naturligvis, den er græsselig, det er 
alle florentinske Kaféer. Slør over Spejlene, Slør om Lysekronerne, 
skidne Gulve, to Karle der feje, Stolene lagte i Orden oppe paa 
Bordene, nogle ubehagelige Piger, der sælge Blomster, nogle lasede 
Drenge, der sælge Svovlstikker, alt dette findes der altid, lige fra 
Morgen til Aften; men jeg vil ikke tale mere derom, jeg faar 
Hjemve efter Gammel Torv. Ellers er Florenz en smuk jævnt 
kedelig By med et temmelig køligt Klima og mange Skandinaver, 
<ter alle drive om og spekulere paa hvad i al Verden de skal 
tage sig for, naar de har spist til Middag. Saa er her nemlig 
aldeles intet at gøre; ti én Gang i Operaen er hvad Individer af 
germano-gotisk Oprindelse kan udholde. 



Jeg skal nok gøre en Anstrængelse, foreløbig er der nu 
noget i Vejen med Brystet, en Fortættelse i den ene Lungelap, 
men vi Thyboer er en sejg Race, saa jeg haaber at faa Ende 
paa Historien sidst i Februar. Til Dato har jeg intet faaet skrevet, 
men dette ængster mig ikke, ti dels maa jeg altid først rigtig 
have vænnet mig til Omgivelserne før jeg kan gøre noget og for 
det andet maa jeg hente hele Stoffet frem gennem fire Maaneders 
Indtryk og andet Vrøvl. Jeg glæder mig meget til Agathe 1 ), den 
ender da vel godt og vel med at De bliver Agathes Mand. Naar 
vore ærede Hadere endda kunde bruges til Noveller, men man 
kan jo ikke have dem i en ordentlig Bog, Dialogen vilde jo blive 
det frygteligste Nonsens. 

Som De vil kunne tænke Dem, har jeg aldeles ikke Fore- 
stilling om, hvorledes vi staa i det almindelige Omdømme nu, 

') En aggressiv Roman af H. F. Ewald. 

Tilskueren. 1887. 57 

saa ganske som jeg lever udenfor Verden, og da jeg ikke ser 
andre Blade end Berlingske og Thisted Avis saa ved jeg hverken 
hvad jeg skal tro eller tænke om mine ærede Venner til venstre r 
saa jeg er i den Grad udenfor Forholdene, at jeg ikke kan give 
saa meget som et Meningskny fra mig. 

Min Eftermiddagsdumhed kommer over mig, og det er paa 
Tiden, jeg tager min Tran og gaar min Eftermiddagstur op og 
ned ad en Vej med bladløse Tjørnehække paa begge Sider — jeg^ 
maa standse. 



Kære Fru B.! 

Jeg tror, at kunne huske, men er ingenlunde ganske sikker 
derpaa; ti De erindrer maaske, at Hukommelsen ikke er min 
stærkeste Side, men jeg tror nu imidlertid at det er Deres Fødselsdag 
den 22de Marts og sender Dem derfor mine hjærteligste Lykønsk- 
ninger. Og skulde jeg nu huske galt , saa er det jo dog altid et 
Aar siden vi vare saa langt inde i Marts og der er jo egentlig 
ikke det mindste i Vejen for at ønske hinanden til Lykke alle 
A årets 365 Dage. Jeg er meget bange for Dr. G., da jeg endnu 
ikke har takket ham for hans Bog, men jeg kan næsten ikke gøre 
for det, jeg tror, at jeg ganske langsomt mister Ævnen til at 
ordne Ord i det Slags langtrukne Forbindelser, som føre Navn 
af Sætninger. Men at Arvesyndens Dovenskab har sin Del i min 
Tien-stille er jeg altfor orthodoks til at ville nægte ; paa den anden 
Side er det virkelig en skammelig Mangel paa Omsigt hos de 
Mennesker, der skrive Børnebøger, at de intet afskrækkende 
Billede har for de Skrivedovne. Havde der bare i Bastian eller 
Buldrian været en græsselig Fortælling om en lille Dreng, der 
ikke vilde skrive Breve og derfor blev puttet ned i en Papirskurv 
og spækket med Staalpenne eller nød en anden passende Be- 
handling, saa — ja Moralen er let nok. 

Der bør, har man sagt mig altid være et Par Nyheder i et 
Brev; men naar ens Nyheder ikke duer, saa kan man sige: De 
interesserer Dem formodentlig ikke for at den store Debat i 
Thisted Avis om Superfosfat eller Fosforsurt Superfosfat nu stærkt 
nærmer sig sin Slutning, heller ikke vil det rimeligvis paavirke 
Dem i nogen overordentlig Grad at de 11 Mark og 8 Skilling som 

ere blevne borte i Bazar-Regnskabet , slet ikke ere givne til en 
Snedker, men ere brugte udi Kaffe. Det vil være Dem ind- 
lysende, at et Sted, hvor disse to Æmner ikke blot er Hoved- 
æmner, men de eneste Æmner for Samtaler, ikke paa nogen 
særdeles mærkelig Maade er vækkende for Menneskenes Aands- 
ævner. Den store Nyhed, at jeg intet bestiller, maa jeg des værre 
paa Grund af tidligere Meddelelser frygte for har mistet noget af 
sin Friskhed. Hensunken i stille, men overvættes Nydelse af 
denne Landsdels Viktualier stirrer jeg beundrende paa Dr. G. t 
der har skrevet tredje Del, paa P., der fortsætter noget, han har 
begyndt for et halvt Aar siden, og paa E. , der allerede er Eks- 
redaktør af to Organer. Men nu er det Foraar og: Spirer, 
Knopper, Jordens Skød, Menneskets Sjæl osv. osv. 

Hjærtelig Hilsen til Dem og Deres. 

Bed for mig og Marie Grubbe. 



Kære Brandes! Jeg har længe haft Lyst til at skrive Dem 
til, men det, der staar paa dette Papir, bliver ikke saadan et 
Brev, som jeg havde Lyst til at skrive. Jeg vil nemlig gærne 
give gode Raad i disse Linjer, og intet er kedsommeligere at 
modtage end saadanne. Og det er ikke morsomt at være kedelig. 
Men det faar nu være, naar De blot vil lade være med at blive 
vred paa mig, fordi jeg saaledes tillader mig at give Raad, men 
Meningen er god nok, og hvad der gøres i den bedste Mening . . . 
naa Meningen med det hele er: jeg har set Deres Artikel om 
Adskillelse af Kirke og Stat og er bange for, at enkelte Ting i 
den vil gøre Tidsskriftet *) og Sagen mindre Gavn, end De tror, 
og Dem og Edvard mere Skade end nødvendigt. Jeg tror, at De 
der ude i Frilandsluften har glemt, hvordan Deres Pappenheimere 
er. Den dannede Majoritet her hjemme er saa sammenfiltret med 
hinanden, at de brøler allesammen, naar man træder en enkelt 
Stand altfor stærkt paa Tæerne. Det er med Folk her hjemme 
som med Molboerne, der ikke kunde finde hinandens Ben. 

l ) Det nittende Aarhundrede. 



Deres sal. 



J. P. Jacobsen. 

At jeg er enig med Dem behøver jeg vel ikke at forsikre 
og det er jo ogsaa ligegyldigt, men hvad der er vigtigt er, at 
Tidsskriftet, der nu saa vidt kan skønnes slaar ret godt i Pu- 
blikum, saaledes at man trænger sig nysgerrigt frem om det, og 
forholdsvis sympatetisk lytter til, hvad der vil blive sagt, ikke 
siger et af de Ord, der her i Landet er nok til at jage samme 
Publikum Pokker i Vold, for Meningen med et Tidsskrift er jo 
dog snarere, at faa Alverden et lille Stykke med, end at faa et 
halvt hundrede Stykker med til Vejenden. Jeg har talt meget 
med Edvard om Sagen og har i Samraad med ham tilladt mig 
i Korrekturen at udpege de Steder, jeg tror uhensigtsmæssige. 
Tag nu ikke disse Ord ilde op. 



Mange Tak for Statuen *) , kære Brandes. Den staar godt 
paa sine Ben, og Ansigtets vemodige Ro er lykkedes saare vel. 
Ti, ikke sandt, jeg har vel forstaaet den ret? 

Det er en skøn, nøgen Yngling; i sin fremstrakte Højre 
holder han en blussende Fakkel; Vinde og giftige Dampe har 
slukket den halvt. I den venstre Arm er der en tæmmet, under- 
trykt Bevægelse; Haanden krummer sig som for at give Flammen 
Læ, men Armen vil ikke bære den frem; Blikket skuer ud i 
Rummet som for at maale, hvor langt at Faklen kaster sit Lys, 
og man ser paa hans Mund, at han er greben af Vemod over, 
at det ikke naar længer; men paa hans Pande er Ro; Faklen vil 
aldrig gaa ud, staar der at læse, og hvor vildt det blæser, hvor 
tæt det kvalmer, ingen Haand skal holdes beskyttende frem for 
dens flakkende Flammer; ti den Haand der værner, den stemmer 
ogsaa for Lysets Flod. 



Der er faa Ting saa latterlige som Breve, man for en 
Maaned siden har skrevet; baade derfor og for at vise Dem, at 
jeg har villet skrive, sender jeg Dem denne fjorgamle Tak. 



! ) Fjærde Del af Hovedstrømninger. Hentydning til Mottoet. 



Deres hengivne 



J. P. Jacobsen. 



VII. 



Thisted. December 1875. 



2den Februar 1876. Thisted. 

Egentlig skriver jeg Dem til for at gratulere Dem i Anledning af 
Deres Fødselsdag: 
Gratulerer! 

At jeg bestiller noget hver Dag her oppe, vil maaske for- 
undre Dem, men at jeg ikke morer mig hver Dag, vil vist ikke 
sætte Dem i Forbavselse. En af mine Dages lysere Timer er 
den , i hvilken jeg spadserer frem og tilbage mellem tvende taage- 
vaade Tjørnehække og tænker paa næste Kapitel i M. Gr. eller 
paa sidste i Sagen: Steen — Monrad — Hammerich eller — naa 
Ollehoder! Det er min Mening. Lærerne ved Thisted Realskole 
er ved at flaa hinanden i Anledning af denne Strid (jeg fortæller 

det som en Kulturnotits) og en gal Mand, der hedder 

(han er naturligvis paa vor Side) skældes af de Andre for For- 
nægter, uagtet han er Han kender Dem og har gjort 

Dem sin Opvartning i Kbhvn., han klagede over, at De ikke vilde 
lade ham tale (De maatte ogsaa være brav gal, om De gjorde), 
end videre henvendte han sig, for han er en Mand, der ruger 
over Tidens Gaader, til .... og R. Nielsen, men fandt, at den 
første var en gal Mand og den anden en uvidende Mand, der 
ikke havde gættet saa meget som den første Stavelse af Gaaden. 
Denne Mand (her ovre) er vist det mest frisindede Øg her i 
Amtet, De kan tænke Dem til Resten, hvis De vil, hvad jeg fra- 
raader. Han spurgte mig forleden Dag nede i et Jærnstøberi, 
hvor jeg gaar og ser paa flydende gloende Jærn, om jeg ikke 
vilde være saa god at sige ham, hvad De egentlig positiv vilde. 
Jeg tænkte først paa at svare, at De vilde rive Rundetaarn ned 
og forbedre Københavns Vejviser, men opgav det og sagde spøg- 
ende: at De vilde afskaffe Religion og Uretfærdighed. Manden 
tog det for ramme Alvor og sagde: det er virkelig et meget lidt 
omfattende Maal, det er dog vel tarveligt at sætte sine Kræfter 
ind paa, nej Ideen, og saa vaasede han om Ideen. Nogle dyb- 
sindige Bemærkninger om allehaande vil jeg opsætte til en anden 
Gang. 



Deres 



intet hørende, seende, lærende, anende 



J. P. Jacobsen. 

'°/iu 1876. Thisted. 



Kære Fru B.! 

Jeg ringer paa. Først kommer jeg ind og gratulerer Dem 
i Anledning af Deres Fødselsdag, og jeg ønsker Dem, uden dog 
videre fyldigt at udtale mig, alt muligt godt i det nye Aar. 

Saa sætter De Dem henne ved Vinduet, og jeg trækker 
den lille Stol frem og faar fat i Vandkanden, som staar paa 
Konsollen og saa fortæller De mig, hvordan E. og Fru E. har 
det, og jeg tager Anledning til at beklage mig over, at han ikke 
alene selv ikke skriver, men ogsaa forhindrer mig deri ved ikke 
at give mig sin Adresse, derimod roser jeg Dr. G., som har 
skrevet mig til fra Hamborg et langt, venligt Brev. Saa er De 
saa god at spørge til Marie Grubbe, og jeg raaa mismodigt be- 
rette, at det er det langsommeligste og uomgængeligste Fruen- 
timmer, der kan gaa i et Par Sko med Rosetter paa. Jeg ved 
ikke alt det Onde, jeg vil sige om hende, hvordan hun pludselig 
bliver stædig og ikke vil gaa af Pletten, og hvordan hun en 
Gang imellem i hele Timer kan tygge paa en Replik og endda 
ikke faa den sagt, men saa bliver jeg forsonligere stemt og giver 
hendes Ungdom Skylden og haaber paa, at hun, ligesom hun 
bliver ældre, ogsaa skal blive stadigere og mindre lunefuld. 

Hvad jeg ellers bestiller, det fortæller jeg Dem ogsaa, 
hvordan jeg graver i min Have og saår Levkojer inde og andre 
dejlige Blomster og planter Standere ud og beskærer Kirsebær- 
træer og svælger i Haabet om al den Kaal, jeg skal avle, den 
mageløse Størrelse, mine Selleriknolde og Scherzonerrødder skal 
opnaa, den Masse Agurker jeg skal have, og hvor tidlige mine 
Bønner skulle blive og hvor skøre mine Radiser. Jeg bliver 
næsten veltalende ved at skildre al den Grønhed og den frydelige 
Ting, det er at sidde op mod en solbeskinnet Søndenvæg og 
stirre ud over Spinat og spæd Salat og tænke paa næsten ingen- 
ting, og jeg udvikler videre for Dem, hvor Thisted egentlig egner 
sig fortrinlig til det sidste, da ingen Bøger finde Vej over Lim- 
fjorden, og ingen Mennesker her kunne finde paa at sige En 
noget, det skulde være nødvendigt at tænke over bag efter. 

Endelig rejser jeg mig og beder Dem hilse Deres Mand og 
Vekselmægleren, som ikke er hjemme nogen af dem, og saa gaar 



Deres 



J. P. Jacobsen. 

IX. 



11. IX. 1876. Thisted. 



Kære Dr. Brandes! 



Troede jeg ikke, De var alle mulige andre Steder end i 
København! og at et Brev til Dem vilde være at adressere: ab- 
zugeben in Europa. For vel er min passive Skamløshed i Ret- 
ning af at lade være at skrive stor, men saa stor, at jeg ikke 
skulde have sendt Dem et Par Linjer — — — — — — 



men jeg — mellem de blaanende Klitter, hen over Thylandets 
lyngbevoksede Heder lusker i Solens synkende Skær en lang og 
bedrøvelig Gestalt ensom af Sted — . 

Noveller! jeg har des værre ingen og faar ingen lavet før 
hen i November. Marie Grubbe er der Kapitler nok af, men den 
skal komme nu i Efteraaret, vi er begyndt at trykke, og det 
vilde dog være vel fordringsfuldt at lade mere af den gaa ud paa 
egen Haand. Se, det havde De nu ikke anet, at den Bog dog 
blev færdig en Gang — ikke at den er det, men nu er den meget 
nær derved. Jeg haaber, at jeg vil gøre Dem Ære ved den — 
blot at den ikke bliver kedelig. 

Jeg gaar og hiver med lidt Hoste i denne Tid, men nu 
kommer Vinteren, og da befinder jeg mig i Almindelighed bedst. 

Jeg maa anvende hver Time nu paa Marie, men saa snart 
den er af Vejen, skal det 19des Døre være første Sted, min »Muset 
banker paa. Det forekommer mig, at det vilde være tidssvarende, 
om jeg skrev en Fortælling, der hed »Tre Skudt for at overbyde 



og se om han vilde skrive en, der hed »Fire Skudt. 



Bliv nu ikke gnaven, fordi der ingen Novelle medfølger, men De 
ser, jeg kan ikke nu. Des værre, det er sjældent, at jeg er i 
Stand til at kunne noget lige nu. 



Kære G. B.! 

Jeg kunde aldrig have faaet Deres venlige Brev paa en heldig- 
ere Tid end nu , da jeg er saa omtrent ved at blive færdig med M. 
Gr. og virkelig trængte til et saadant nervestyrkende Brev. Kun 
at det gør mig lidt bange for, at De ikke skal synes saa godt 
om det, der følger, som om det, De har set. Af alle deres vel- 



X. 



ft /XI 76. Thisted. 

villige Ord er der intet, der glædede mig saa meget som det ene: 
durabelt; ti det har, fra jeg skrev den første Linje af Bogen 
været mit Hovedmaal, at det skulde kunne kaldes godt solidt 
Arbejde, men som sagt, jeg er bange for det, der er tilbage. 

De Udsættelser, De gør, har jeg derimod haft ganske ublandet 
Glæde af, idet disse Deres Bemærkninger i høj Grad styrke min 
Tillid til min egen Kritik. Jeg har hele Tiden følt det som en 
væsenlig Mangel, at de Steder, hvor jeg selv taler eller fortæller, 
ikke var ensartede, men der var saa meget andet at passe paa r 
saa denne Del nu og da slap fra mig, hvad der imidlertid hverken 
er eller skal være en Undskyldning, for jeg kunde have gjort det 
bedre. Angaaende Guldmageren er jeg derimod mere at und- 
skylde; lade ham være dansk, kunde jeg ikke, skrive det Fransk, 
umuligt, modernt dansk lige saa ugørligt; der var da kun tilbage, 
syntes det mig, det Dansk, han vilde have talt, hvis han havde 
talt Dansk. Det faldt mig nemlig aldrig ind, hvad der var det 
eneste rette, at referere hans Ord. Jeg saa, det var ikke godt t 
det jeg gjorde, men jeg kunde ikke finde noget bedre. Men det 
uensartede i Stilen er det, der sætter mig flest graa Haar. Ak r 
ak, der er Steder, et især, jeg vilde skrive et helt Ark om for at 
faa bort. 

Bogen bliver, antager jeg, 20 Ark. 

De kunde gøre mig en stor Tjæneste ved at skrive et Par 
Ord til Kancelliraad Hegel, omtrent af det Indhold, at De syntes, 
det var Synd, saa pæn en Bog skulde blive forhastet i sin Slut- 
ning; det vilde hindre Kancelliraaden fra at skynde paa mig, og 
jeg vilde dog blive færdig til Jul. Men jeg haaber, at vi er saa 
gode Venner, at De ikke et Sekund vil tage i Betænkning at lade 
være at skrive til Hegel, hvis det i alier fjærneste Maade er Dem 
imod, og jeg haaber, De tror, at jeg baade venter og ønsker, at 
De i saa Fald lader være. I Realiteten vil det ingen stor Forskel 
gøre, ti jeg kan ikke skynde mig, om jeg saa havde samtlige 
Forlæggere og hele Bogtrykkerlavet i Hælene. 

Jeg vil saa nødig, De skal forlade Landet, men indser, at 
det er et urimeligt Ønske og haaber til dem, der leder Kongers 
og Ministres Hjærter, at De snarlig maa blive ansat. Men jeg 
vilde alligevel hellere, at De blev ansat her hjemme. Meget 
hellere. 

Dersom De skriver, saa fortæl, hvordan det er gaaet med 
Forelæsningerne i Sverrig. 

Har Edvard læst M. Gr.? (De ser, jeg er ligesom alle andre 
Forfattere). 



Desværre, desværre! jeg kan ikke gøre noget om ved 
M. Gr., med mindre jeg maatte faa et halvt Aars Tid til at skrive 
hele Partier om igen — om det saa blev til noget. Jeg er en 
Kujon, naar det kommer an paa at rette; og desuden Leret er 
tørt, som De befrygtede. Jeg er saa glad ved at være bleven 
færdig en Gang og saa hidsig paa at komme 1 Vej med noget 
andet, at jeg maa lade M. Gr. sejle sin egen Sø, saadan som 
hun er. 

Min Forbavselse over Bogens Held vedvarer. 

Fra har jeg modtaget Det er en underlig Maade 

at være Fritænker paa, men jeg tror, at det forenede Fri gør 
klogt i at modtage Skriftet som en mulig Nuance. Det er altid 
godt at være rummelig, for jo større Hat, des flere Hoveder kan 
der komme under den. 



For øvrigt synes det mig at han begynder en hel Del mere 
fri end han ender, og dersom han havde skrevet nogle Afsnit til, 
er jeg bange for, han var kommen helt ind i det kristne. 

De er saa sparsom med Meddelelser om Dem selv og Deres 
store og gode Gerninger i fremmede Riger og Lande; men det er 
da altid en Trøst, at Forelæsningerne nu snart komme. 

De kan tro, jeg længes efter det næste Hæfte af det Nittende, 
for det er nu en Gang morsomt at læse om sig selv — og naar 
man saa oven i Købet bliver anmældt af Dem — Allah! det har 
jeg tit misundt de skrivende Forfattere uden derfor altid at mis- 
unde dem det skrevne. 

Edvard har forbavset mig ved sin Opsats om Sarah Bern- 
hardt. Det er et vældigt Fremskridt — ti om den kan man sige t 
at den ligner ham, og det har tidligere ikke altid været Tilfældet 
og i alt Fald aldrig i den Grad. Der har undertiden været noget 



Deres J. P. Jacobsen. 



Endnu en Gang Tak for Deres Brev. 

ved hans Pen som om den sparkede Sætningerne hen paa deres 
Plads, og mange Gange var det som om han med en vis, Brutalitet 
er vel stærkt, stillede sii\e Tanker frem, haanligt tilføjende: »Her 
har De hele Kramkisten, for øvrigt rager det ikke mig det mindstec 
— men med denne Opsats er det ganske anderledes, rigtig for- 
nøjeligt anderledes. 

XII. 

»/n 1877. Thisted. 

Kære G. Brandes! 

Jeg glemte i mit sidste Brev at svare paa et Spørgsmaal, 
De gjorde mig angaaende det skiftende Brug af ikke og intet. I 
Breve og Bøger fra den Tid bruges der snart det ene, snart det 
andet. Jeg har troet at kunne se, at i Tale brugtes meget intet 
(konferer det københavnske iivte, ti saaledes har det vist lydt). 
Ikke begynder paa den Tid at blive fint Skrivebrug og siver alle- 
rede ud i Talen ogsaa, og dér vistnok udtalt ike med Tonen paa 
i og uden Spor af det dobbelte i, og i Slutningen af Sætningen 
o: som sidste Ord, kun som ik med et mere aabent i og Hold 
paa i'et. Jeg tror derfor, at jeg har været berettiget til at bruge 
begge Udtryk i Flæng. Udtalen har jeg sorn af mange andre 
Ord fra skødesløst bogstaverede Breve. 

Jeg har i Dag haft Tilbud fra Hr. Ivar Haggstrom i 
Stockholm angaaende M. Gr. 25 Kr. pr. Ark. Der er naturligvis 
ikke andet at gøre end at modtage det og være glad oven i 
Købet, han kan jo gøre det uden Tilladelse. Med Ønsket om en 
fornøjet 4 Februar. 

XIII. 

•/ii 1877. Thisted. 

Kære G. Brandes! 

Det var desværre for sent da jeg modtog Deres Brev. Jeg 

havde allerede da solgt Oversættelsesrelten Jeg har baaret 

mig dumt ad Blot Deres Brev var kommet V/% Dag før. 

Novellen tænker jeg at kunne have fiks og færdig i Løbet 
af en 14—15 Dage, men det er sagtens for længe til at den kan 
komme i næste Hæfte. 

Kun dette og mange Hilsener. 



Digitized by 

XIV. 



1877. Thisted. 



Kære Fru B.! 



Det hænder i den senere Tid at jeg en Gang imellem 
gribes af Hjemve efter Civilisation og civiliserede Mennesker (min 
Fødeby og dens Beboere i øvrigt ufortalte) og det er da nærmest 
Møntergade, der er mine Længslers Maal, skøndt jeg vil tilstaa at 
det ogsaa er saadanne rent ydre Ting som store, brede, folke- 
fyldte Gader, gasoplyste Butiker og raslende Vogne, der lokkende 
drage mig forbi i Erindringen. De har sagtens aldrig været rigtig 
udenfor Civilisationen og kan ikke rigtig forestille Dem, hvor be- 
synderligt det er — det er som man gik omkring med en Usyn- 
lighedshat paa Hovedet, ja en Hat, der endogsaa gør en usynlig 
for en selv. Denne Bliven-borte-for-sig-selv har noget vist idyllisk« 
bedaarende, noget vegeterende som det ikke er let at rive sig løs 
fra. Man sidder stille ved det daglige Vrøvls hellige Ganges, 
stirrende paa det tre Gange hellige Ingentings røgblaat blinkende 
Lotus og glider stille ind i den fredelige Ubetydeligheds salige 
Nirvana. Men saa en Gang imellem, [?] men ikke længer, sære 
Tanker fra en anden Verden eller anden Tilværelse skyder sig 
frem, og man bliver rastløs og urolig som en Høne, der har ligget 
paa Andeæg og pludseligt ser alle Ællingerne springe ud i Vandet. 
Saadan omtrent tror jeg det er, jeg har det. Undskyld nu at 
jeg med disse noget dunkle Linjer søger at kalde mit Navn til- 
bage i Deres Erindring. 



Jeg er ikke utaknemmeligere end de andre Jordens Dyr, 
men jeg er ladere, langsommere, mere opsættende; men nu har 
De overdænget mig med Velgerninger, baade med Bøger og An- 
mældelse, i et helt Fjærdingaar uden at jeg endnu har faaet et 
Tak frem under min Pen, uagtet jeg i mit stille Sind har takket 
Dem mange, mange Gange. 

Tro ikke, at jeg ikke har lært noget af Anm ældeisen, hvad 
De antydede i Deres sidste Brev, jeg skal vise Dem det en Gang, 
naar jeg skriver en Bog igen, at jeg baade har lært og kan bruge 
det lærte, og De skal heller ikke tro, at jeg lader mig forvirre 
eller forstyrre af Peter Nær-og-Fjærn's Fremstilling af mig som 

Prøvekort paa de brandes'ske Teorier. Jeg har det omvendt som 
Heine og kan sige: 



Ti foruden at Anmælderne hyppigt lade mig optræde 
sammen med Dem, følger der en hel Asgaardsrej: Mérimée, 
Bjørnson, Shakespeare (!), Taine, Zola o. s. v., o. s. v. 

Det er en jammerlig Barnagtighed og en gruelig Forfænge- 
lighed at høre en Forfatter ville vride sig bort fra at have lært 
noget af andre, og pukke paa, at det er ham selv altsammen — 
og jeg har heller ikke noget saadant til Hensigt, jeg tilstaar, jeg 
har lært af dem allesammen (dog ikke af Zola eller Daudet, som 
jeg først gjorde Bekendtskab med efter at min Bog var udkommen) 
men jeg vil blot sige, at jeg har lært mere af Beyle og Shakespeare 
end af Mérimée, mere af Sainte-Beuve end af Taine, og at min 
Stil staar i et langt nærmere Forhold til H. C. Andersens Æventyr 
end til Bjørnson. Men at man ikke skulde have lært det, man 
kan, det forstaar jeg ikke, Resultatet af enhver Kunstnydelse 
maa jo dog altid være det, at man har lært noget, og at saa i 
dette lærte det, man har lært om sig selv, er det vigtigste, i alt 
Fald det, der sidst bliver og bevares, det er en af de ikke usæd- 
vanlige Selvfølger, der følger af sig selv. 

Og nu til Manden, som jeg altid tænker mig déjeunerende 
paa sine allersomegneste Tanker og Stemninger med sin Pen som 
Gaffel: Søren Kierkegaard. 

Hver Gang jeg læser en ny Bog af Dem, saa siger jeg til 
mig selv, det er endnu det allerbedste, han har gjort, saa det er 
jeg nu saa vant til og véd saa sikkert det vil ske, men denne 
nye har gjort et særligt stærkt Indtryk paa mig, endnu stærkere 
end den første Række Forelæsninger og Afhandlingen om det 
uendeligt Smaa — men gøre Rede for dette Indtryk, inden jeg 
har læst Bogen om igen, det tror jeg ikke, jeg kan. Der kommer 
de mest uforenelige og stridende Ord og mælder sig som Karak- 
teristika og derfor skal de vente. 

Siden jeg taler om gamle Indtryk, saa mindes jeg en Mandag 
Formiddag, da jeg i III. Tid. læste en Anmældelse om Bergsøe af 
Dem; jeg fandt den overdrevent rosende, husker jeg, men det, 
der slog ned i mig, saa det sidder der endnu, det var det Raad 
til Bergsøe: Vær Aristokrat! Det var netop det, jeg den Gang 

havde begyndt at se overalt i al Literatur, at det første bedste 
Udtryk ikke var det bedste; at der kun var ét bedste Udtryk, 
som man med Held eller med Flid kunde komme mere eller mindre 
nært eller vel endog ganske ramme. Overbevist som jeg var om 
dettes Rigtighed var det mig dog en stor Trøst at høre Deres 
Konfirmation deraf og jeg sagde til mig selv: den Ros dér foran 
har ikke meget at betyde, naar Forf. skal have og saa gennem- 
gaaende trænger til dette Raad. 



Tak for Danske Digtere. Det var en stor Fornøjelse at se 
Carsten Hauch igen, som jeg ikke havde læst siden jeg var i 
Florens. Underligt nok er det, at disse fire Digtere som De har 
været saa nær i Venskab og personlig Omgang eller Beundring, 
altid har været mig fjærne og aldrig have gjort stort Indtryk paa 
mig, hvad der naturligvis er baade Digternes og min Skyld. — 

Jeg lægger Zola's nye Bog L'assommoir bort, halvt beundrende, 
halvt forskrækket; der er noget beslægtet i den Følelse, hyormed 
man læser sig ind i denne Bog og saa i den Fornemmelse, hvor- 
med man stiger ned i et Saltværk eller en Kulmine, og jeg vil 
ikke skjule, at der kommer en et lille taknemmeligt Smil paa 
Læben naar man slipper ud og igen ser blaa Himmel over sig. 
Jeg haaber at dette mit Brev træffer Dem i et solet Klima og 
vaargrønt Land. Her er Vejret saaledes at man næsten kunde 
ønske slet intet Vejr at have. 



Det er lidt trist, at Besætningen fra det nu i Luften sprængte, 
fordums gode Skib Det 19de Aarhundrede maa raabe hinanden til 
fra al Verdens forskellige Kyster, men som det hedder i Sangen: 
Atter det skilte bøjer sig sammen, en Gang i Tiden vorder de — 
Legio; ti jeg har endnu min gamle Kulsviertro paa at vi dog om- 
sider ville faa Overtaget, blive hædrede som Samfundets urokkelige 
Støtter, glide over i en let Form af Reaktionarisme og dø som 
Riddere af Danebrogen. Men der vil blive mange Aviser trykt 
inden den Dag kommer. 

Om Forholdene hjemme lever jeg i en dunkel Uvidenhed, 
der nu og da opklares et flygtigt Minut ved mystiske Antydninger 

(altid givne i den de hjemmeværende Korrespondenters saa yndede 
Form: >som du vel har hørte eller »som du sagtens ved«) for at 
blive dobbelt mørk bagefter. Man kande næsten faa Hjemvé 
deraf — af Længsel efter at faa Løsningen paa disse Gaader og 

halve Ord. Om Deres Sag er jeg dog nogenlande oplyst, 

takket være en Ven, der sendte mig Avisartiklerne desangaaende. 
Næst efter en Fornemmelse at trænge til at blive vasket af, 
vakte disse Dokumenter en stille Vrede hos mig — ikke mod 
Dyrene, de dumme, ildesindede Dyr, men mod de rare gode 
Venner. Hvor jeg elsker denne Travlhed efter Skibbruddet, denne 
virksomme Løben efter Redningsbaad og Raketter efter at Mand- 
skabet længst er død og druknet, denne behjærtede Aandsnær- 
værelse, naar Ulykken er sket. Jeg holder ogsaa meget af den 
mærkværdige Frygt, somme Folk har for at blive beskyldt for at 
mene noget, som de slet ikke mener; de er saa bange for at blive 
stillet et Haarsbred nærmere henimod Fritænkningens yderste 
Venstre, at de rykke sig til Højre i en smaatrinet Marsch af For- 
klaringer og Belysninger. 

Af Deres Brev ser jeg, at X nuancerer en Kende, det er 
ganske vist ufrivilligt. Han hører til et Slags Mennesker, jeg en 
Gang har hørt kalde for Idealister. Ikke dog til Rubriken 
Litr. A. Nr. 1. — Trekvartblods eller mindre. Vi har en gammel 
Talemaade i Thy, der siger, at man skal blive ved Jorden med 
den ene Ende — man kan staa paa den yderste Spids af Taa- 
spidsen, strække sig saa højt op, man vil, ovenud om saa skal 
være, men den ene Ende, om det end er aldrig saa lidt af den, 
skal blive ved Jorden. Det er det, disse Idealister ikke altid kan, 
de gribes imellem af Flyvekrampe, og trækker begge Benene til 
sig, og hvor de saa kan gaa hen, det er uberegneligt baade for 
dem selv og andre 

Helbredet er godt. Klimaet udmærket for mig. Produk- 
tionen er lidt langtrukken. Jeg læser en Del; udelukkende Fransk: 
Gautier, Hugo, Cherbuliez, Flaubert, Zola, Feuillet o. s. v., o. s. v. — 
Af Flauberts nye Fortællinger finder jeg Vn cæur simple udmærket, 
men lidt trykkende, St. Julien VHospitalier, eller hvad den hedder, 
er et rent Mesterværk. Det er virkelig en gammel Kirkerude, 
en Perle af en Rude. Den sidste Fortælling Herodias keder mig. 
Den er ganske som Salammbo som jeg ikke har kunnet udholde. 
I Politik læser jeg kun »XIX siéclec. 

Saa vel den svenske som den tyske Oversættelse af M. Grubbe 
er færdig, begge komme en Gang i Januar. — Jeg lærer ikke at 
tale Fransk her, da Pensionssproget er Engelsk og Tysk. 

Jeg begynder at faa en Anelse om hvad et Bjærg er og 
haaber i Løbet af det næste Fjærdingaar at lære at sige det, da 
jeg hver Dag gør Studier fra mine Vinduer, hvoraf det ene vender 
mod Søen og Savoyens Bjærge, det andet mod Chillon og Dent 
du Midi. Der er ikke et Værelse i hele Byen med en Udsigt som 
min — bilder jeg mig ind. 

Med venligst Hilsen og Ønsket om et glædeligt nyt Aar. 

Deres 

J. P. Jacobsen. 

XVII. 

"/ii 1878. Pension Bellevue, (Villa bella). Montreux. 
Kære G. Brandes! 

En Gang for flere Aar tilbage da vi i Regnvejr (jeg tror 
aldrig jeg har spadseret med Dem i København uden i Regnvejr) 
gik op og ned ad Skindergade, udviklede jeg for Dem Hovedtanken 
i den Roman eller Fortælling, paa hvilken jeg nu arbejder. Det 
var en Del lettere at gøre det den Gang, da der ikke var andet 
end netop Plan, end det er nu, da Uhyret har antaget konkretere 
Former, der med deres Kød og Blod skjuler over Skelettet. 

Navnet bliver Niels Lyhne med Sous-Titel: En Ungdoms 
Historie (ikke Ungdomshistorie) fortalt af J. P. J., men hvordan 
jeg skal fortælle Indholdet véd jeg ikke. Den Generation, der var 
saa gammel som vi nu ere, den Gang vi blev født (Klarheden i 
denne Sætning er beundringsværdig) havde iblandt andet ogsaa 
sine Fritænkere. Deres Fritænkning var lidt uklar, vag og somme- 
tider romantisk forvrøvlet, men i alt Fald, det var noget at be- 
gynde med. Desværre viste det sig, at denne Fritænkning ikke 
var saa let at komme igennem Verden med og at den var i Vejen 
baade for ens Karriere, ens Talent, Stilling og Venskabsforbindelser, 
og man fandt, at man havde ikke blot lukket sig ude fra Ægyptens 
Kødgryder, men ogsaa at man havde berøvet sig den Spore, som 
Traditionens Gødning er for Aandens Vækst, at man var henvist 
til sig selv i en afskrækkende Grad, at man i det hele taget 
havde faaet en Frihed, der var tung at bære. Og der var de, 
der sagde til sig selv, vi vil ikke være med, og desserterede, andre 

beklippede deres Fritænkning og blev kun fritænkerske i uvæsent- 
lige Punkter, atter andre holdt fast, slog til det gamle, men 
respekterede ikke det nye, de selv bar, og der var ogsaa de, der 
ærligt søgte at bolde ud, men som i Nødens Time fandt Byrden 
for tung for deres Skuldre. Det er denne Ungdom, der vokser, 
elsker, vrøvler, svigter, kæmper, desillusioneres og udnivelleres i 
min Fortælling, ved deres Dyder og deres Laster, deres Fejghed 
og deres Undergang visende, hvor vanskeligt det er at være Fri- 
tænker med Traditionernes og Barndomserindringernes Sirenerøster 
paa den ene Side og Samfundets Fordømmelsestorden paa den 
anden. Men i min Fortælling staar dette kun med bløde ubestemte 
Omrids, tilslørede og farvedruknede af Elskovsdrømme og Elskovs- 
lidelser, Elskovslængsler og Elskovsanelser. Saaledes vilde jeg i 
det mindste, det skulde blive. Vægten er helt igennem lagt paa 
det specielt psykologiske og paa det fysiologiske med. Des- 
værre er jeg meget langt tilbage. Kancelliraad Hegel tror han 
skal have Bogen i Marts; bliver den færdig i Maj, vil jeg være 
meget glad 1 ). 

Sundhedstilstanden er atter god og da Vejret her nu er 
mildt og Solen saa venlig at vise sig hver Dag, haaber jeg Hosten 
vil holde sig paa Afstand. Det vilde være venligt af Dem snart 
at skrive mig til og fortælle mig hvad De bestiller. For Bjørnson 
har jeg stor Respekt, jeg glemmer ham aldrig Repliken: »Nu 
skal du høre, Hellig Olaf« saa lidt som Sangen til Havet i Arnljot 
Gelline. Ibsen er dog kun halvt sig selv og har glemt alt det, 
der stod imellem Linjerne i Gatilina. Skulde De en Gang træffe 
et Menneske, der har læst den tyske Oversættelse af M. Gr. , saa 
fortæl mig det. 

XVIII. 

,9 /ni 1878. Pension Bellevue. Montreux. 

Kære Fru B.! 

Jeg havde haabet, jeg vilde kunne hilse Dem fra Foraaret, 
fra Blomster, Solskin og blaa Bjærge, men en anden har villet 
det anderledes og her er kun Sne og Taage, vaade Veje og 
dryppende Tage. Det er slet ikke et Vejr til at vise Dem om 

J ) Nogle Sætninger heraf ere lagte Jacobsen i Munden i Det moderne 
Gennembruds Mænd, Side 179 og 80. 

paa vore grønne Marker og kilderislende Skrænter, men en anden 
Dag, naar Solen er kommen igen, saa skal De se mine Tuer af 
svovlgule Primulaer, mine hvide Violer og blaa Hyacinter, mine 
hvide Krokus, Prik ved Prik i det gyldne Mos og det grønne 
Græs. Men i Dag er her altfor Danmark. 

Maaske De véd at jeg i mit Driveri opelsker et Slags 
blomstrende Bladplante, som skulde springe ud dette Foraar. Men 
den vil ikke. Jeg beskærer den og jeg driver paa den, men jeg 
tror, jeg faar en Efteraarsblomst ud af den med alt det, for et 
Juletræ vil jeg da ikke haabe den bliver, skøndt jeg i den Ret- 
ning kan vente mig alt muligt af mig selv. Det bliver mig tyde- 
ligere og tydeligere, at jeg aldrig vil faa min ærgærrige Ungdoms- 
drøm opfyldt: at efterlade mig 40 Bind samlede Værker, og det 
ev med Misundelse jeg ser Ewald og Carit Etlar nærme sig dette 
Ideal, medens jeg ligger sovende i Skyggen af X's Laurbær. 

Med de hjærteligste Hilsener og Lykønskninger. 



Jeg havde megen Glæde af Deres sidste Kort og af den 
Sejer, De har vundet for mig i B. Bjørnson. Dadlen i B.s Ud- 
talelser (Imitationer af andre Malere) tager jeg mig let, og som 
unge Forfattere gærne gøre, husker jeg kun det rosende, særlig 
den smigrende Udtalelse at man kan lære noget af mig. Og som 
unge Forfattere ogsaa gærne gøre, trumfer jeg indvendig og siger 
til mig selv, at de skal F. g. m. med Tiden faa ganske andre 
Ting at se end det, der hidtil er sneglet ud. Desværre bliver den 
kommende Bog just ikke saadan en Allerhelvedes Bog som min 
tredje vil blive. Denne — den anden — er et personligt Regn- 
skab jeg er kommen ind paa at gøre op. 

Desværre gaar det lidt langsomt — og har tvunget mig 
ind i en Fortællemaade og Fremstilling, der vel er J. P. J., men 
ikke J. P. J. i den heldigste Stilling. Kedelig bliver den, men jeg 
trøster mig ved at det er klassisk at være kedelig. 

Forleden fik jeg et Fædreland sendende med en Anmældelse 
af M. Gr. Der siges deri, at den allerede nu er en gammel Bog; 
men der er alligevel meget vundet ved, at man har fundet det 

Tilskueren. 1887. 58 



Deres 



J. P. Jacobsen. 

nødvendigt at meddele Læseverdenen dette l 1 /* Aar efter. For 
øvrigt er Anmældelsen villig til at indrømme Forf. en hel Del 
gode Ting og er skreven for at vise Plougs Stilling overfor Bogen, 
han er jo nemlig ogsaa i Kommissionen for det Anckerske. — 



Vær elskværdig og send mig et Par Ord. Vejret er nederdrægtigt* 
I Løbet af Maj gaar jeg hjem. Rom til Efteraaret. 



Saa længe Dovrefjælds granitne Rødder fæste i Norges Jord 
og Sortedammens Vover spille blankt mod østre Bro, saa længe 
vil J. P. Jacobsen — mente sana — fastholde sin Tro paa en sølle 
Gud som er homo sapiens L., pint under mange Præster, civiliseret 
og depraveret gennem mange Religioner, opfaren til Himlen og 
faldet ned igen til Jorden, hvor han en Gang paa en noget yderlig 
Dag, naar han har faaet Tid til at samle sig, skal gøre sig for- 
tjænt til sit zoologiske Artsnavn. 

Fordi X og hans Pegasus er bleven sky for Skrald, derfor 
er der ingen Grund til at jeg og mine Stude skulle gaa i Grøften 
paa Vejen til Damaskus. Soft but steadyl De kan være rolig, 
der bliver ingen Slinger i min Valts. 

Niels Lyhne vil naturligvis blive misforstaaet, da den handler 
om daarlige Fritænkere, men jeg tænker, det er godt, at en af 
den lille Bande siger, at vi ikke er til for at stive alle de halve 
Karle og hele Vrøvlere af, der, som Heine siger, pissen wie Freigeister 
und denken wie Saffiansstiefel. 

Korrektur kan jeg ikke sende Dem, da Bogen kun er godt 
halvfærdig (dette er en Hemmelighed) og slet intet trykt; den 
kan først komme paa den anden Side September. 

At vort Venskabsforhold ikke er nogen onesided love véd 
min Herre og Mester meget vel, og det vilde falde ham vanske- 
ligere at overbevise mig om Mangel paa Varme end jeg ham om 
Mangel paa Tillid. 

Tegner har aldrig været af mine Folk og vel næppe heller 
af Deres, saa det valgte Æmne vilde have forbavset mig mere, 
hvis jeg ikke havde hørt tale om en Samling Breve, hvori den 

bløde Bisp viser sig som ruhaaret Ulv. Jeg kender ikke Brevene, 
men har paa Forhaand meget lidt Sympati for denne Janusagtighed. 
Dette vil naturligvis ikke forringe min Længsel efter Bogen; jeg 
er tvært imod spændt paa Forklaringen af denne Mandens Dobbelt- 
hed, ti en almindelig Rævedobbelthed tiltror jeg ikke Esaias. 
Men det vil jo altsammen klare sig. 

Næste Del af Hovedstrømningerne? 

Jeg rejser rimeligvis herfra den Ilte Maj, ikke over Berlin 
desværre. At jeg til Efteraaret gaar til Rom har jeg vist skrevet. 
Egenlig havde jeg meget bedre af at være i København, ti det, 
jeg trænger mest til, er Mennesker og jeg har i den Henseende 
været paa en stræng treaarig Faste. Rimeligvis bliver jeg i Rom 
et Offer for Cola di Rienzi, Nero, eller Tiber. Hvis for de to 
sidste: i Dramadrømme. 

Bed for mig at jeg ikke gør mit første Drama for tidligt. 



Kære G. B.! 

Jeg ser at jeg har snakket om Tegnér som den halvt- 
underrettede Mand jeg var. Naar jeg skal være ganske oprigtig 
(efter en saadan Indledning er Følgesætningen altid en Ubehage- 
lighed) saa har Deres Bog den Fejl at holde sig til Sagen. Denne 
Fejl er naturligvis en Dyd, men da Læserne interessere sig for- 
bandet lidt for Forfatternes Dyder, forringer dette aldeles ikke 
Vægten af min kritiske Bemærkning, men der er den formildende 
Omstændighed til Stede, at det er Tegnérs og ikke Deres Skyld 
at Dyden er bleven til en Fejl. Han er Dem nemlig for lille, De 
har ikke Albuerum i ham, og derfor har Udviklingen af hans 
politiske og sociale Anskuelser et mere smaatærnet Præg end jeg 
er vant til at finde i en Bog af Dem. Til Gengæld er den 
psykologiske Side i Bogen saa velsignet fint forstaaet og saa 
sikkert tegnet, at Skikkelsen tilsidst staar for en i hele en Roman- 
figurs Anskuelighed og Levendehed. Jeg siger udtrykkelig en 
Romanfigur, fordi Figuren staar saa frit og helt frem med et 
Indtryk af Liv, der lever, og ikke er nedsaltet i Bilag og vagt 
famlende Tilløb til Skildring, men er modig sat som en Pensel 
sætter og ikke en Pen skribler. 



XXI. 



6 /v 1878. Pension Bellevue. Montreux. 




864 



Breve fra J. P. Jacobsen. 



Disse Linjer, som jeg begyndte i M., slutter jeg i Thisted, 
Rejse og Rejsevrøvl kom imellem og derfor sendes de først nu 
herfra, hvor man fryser og lægger i Kakkelovnen. 

Jeg har aldrig ejet et Billed af Dem. 



Siden den 17de bor jeg her i Rom i Due MacéHi og gaar 
somme Tider ud at se paa Mærkværdighederne, men tager mig i 
det hele Tilværelsen saa roligt som jeg er nødt til. I Siena, hvor 
jeg var en 4—5 Dage, tænkte jeg meget paa Dem, for De havde 
en Gang sagt, at Lykken det var at sidde paa Stenbænkene uden- 
for Domen i Siena i Maaneskin, fuld af sig selv. Men det er 
frygteligt, hvor vi blive gamle, græsseligt, hvor sjældent noget 
gør Indtryk paa os. Jeg har nu set baade St. Peterskirken, Forum 
romanum, Colosseum og Munkebenene i S. Maria della Concezione, 
men det eneste, der virkelig har taget mig hernede er et Par 
Portræter i Pal. Doria Pamfili. Jeg ved ikke hvad det er, der 
bliver borte i en. 



Med Romanen gaar det langsommeligt. X bliver til— 
sidst en lang Pind til min Sarkofag med hans evindelige nye 
Bøger Dersom De ikke svarer paa dette Kort, er det rime- 
ligt; dersom De gør det, véd De nok at der her adresseres 
gennem Consulatet. 



Kære G. B. 

Det, det kommer an paa i denne Verden er at overtræffe 
sig selv, og det tror jeg nok, jeg tør sige er lykkedes mig i 
korrespondanselig Henseende i det sidste Aar, men Sagen er, at 
jeg er saa grænseløs misfornøjet med mig selv, min Ladhed, min 
Uoplagthed, min Gøren-nix-de-bitterste, at jeg i Fortvivlelse lægger 
Hænderne i Skødet og siger — Fanden véd, hvad jeg siger. Me- 
ningen er, at jeg vilde ønske, De var i Rom og kunde tage mig 
ordentlig fat i Skuldrene og ryste mig, prikke mig op som den 
Campagnebøffel jeg er i et Bed grøn Salat. 

Mange Tak for Beaconsfield. Jeg haaber da, De har sørget 
for en engelsk Oversættelse saadan at De faar engelsk Honorar, 
da den jo der vil sælges i Vognladinger. Det jeg mest beundrer 
i Deres Bog er den fine, fine Benyttelse af Romanerne og den 
stadige Sikkerhed, hvormed De holder Manden klar af hans Helte. 
Og saa Slutningsepisoden ! Jeg tror aldrig, De har skrevet noget, 
der var saa ægte G. B. som Ordene : den sidste Jøde, men det er 
ikke Masser, der vil forstaa hvad der er sagt, idet De siger disse Ord. 

Blot vi kunde tales ved. Jeg haaber, at jeg bliver Køben- 
havner nseste Vinter. Jeg trænger ligefrem til det. 



Vær nu ikke vred fordi jeg ikke har skrevet et ordentligt 
Brev — det er mig umuligt i min nuværende Sindsstemning. 
Med Hilsener og Nytaarsønsker. 



Kære G. B. 

Bag lukkede Skodder og aabne Vinduer i et mystisk Lys 
og en kølig Lunhed, der faar en til at drømme om Gotik og 
Kreolerinder, driver min Dag mig lettelig hen imod den henrivende 
Aftenstund. For Varmen er nemlig kommen til Rom og har gjort 
alt Udendørsliv om Dagen umuligt. Men her er dejligt, især naar 
man i en Maaned har maattet døje det stinkende Neapel og det 
stejle, vejrbetagende Kapri med dets dumme Citrontræer og soldi- 
tiggende Unger. 

Om et Par Dage trækker jeg til Thisted og begynder For- 
aaret om igen. Og jeg længes dertil, da jeg er saa ked af at 
rejse, som en Kat af Sennop. Jeg gyser for al den Mængde Jærn- 
banetimer. At man dog ogsaa 1879 endnu skal rystes Vejen 
frem paa denne Maade! Jeg fgad virkelig vide hvad d'Herrer 
Opfindere finde op nutildags. Og de begyndte dog saa godt. 

Har De læst Onkel Toms Hytte af X eller hvad det er 

hans sidste hedder! Her ser man intet nyt har jeg dog set. 

Der er meget godt i den, men det er nu dog alligevel en af de 
Bøger, der gaar paa Fire. I Morgen tage Skandinaverne her til 
Ponte molle for at drikke paa at Universitetet i de kommende 
Tider maa faa bedre Forstand end det har haft i de hen- 
rundne. 

Dette er det andet Brev jeg nu skriver til Dem som Svar 
paa Deres sidste, i det stod skrevet med Snirkler og med Sving 
alle de Undskyldninger, jeg virkelig skylder Dem for min Sen- 
drægtighed med at skrive. Brevet blev ikke sendt af for det jeg 
skrev mig hidsig over de unge Folk, man regner til vor Lejr. 

Jeg har af den nyeste Literatur læst og men jeg 

kan ikke sige at det har moret mig — — — — — — — 



G.s Bog kan jeg slet ikke med. Den er af det Slags Bøger, hvor- 
med de unge Mennesker, naar de vil kaste dem i Hovedet paa 
Reaktionen, slaar os i Ansigtet i Stedet for. Havde der endda 
været noget rigtigt Talent i den! 

Jeg kan jo sagtens sidde og rakke ned paa Borgerskabet, 
da jeg ikke viser mig nogensteds, men jeg skal nok komme 



En Ting er meget glædelig imidlertid (hvad man saa end kan 
udsætte paa de enkelte Værker) den nemlig, at det er vore Folk, 
der dominere Literaturen — vilde nu de andres bedste Folk tage 
sig sammen saa vi kunde faa et æstetisk handicap i Stand med 
Hegel som Starter, men jeg tror, de er kede ad det. 

Kommer De saa? ja jeg ved nok, det skal først afgøres, 
men det kunde jo være, De vidste noget om, at det var afgjort, 
hvordan det skulde afgøres. De maa komme hjem. Det gryr 
jo til en ny literær Guldalder hjemme; man kan jo allerede 
mærke hvordan hele Lag af Forfattere er ved at faa Jorden over 

sig i levende Live — hvem husker .... og og .... og hvad 

de alle hed, og dog fik de den Gang der var Dyrtid Laurbær- 
kranse og Plads ved Opgangen til Parnas. Os skal det jo ikke 
gaa bedre en Gang. 



vi maa blot se ad, at blive et respektabelt Lag med mange 
interessante organiske Levninger, saa vil Liter aturens Geologer 
altid være glade ved os og tale om, hvor rigt at Livet den Gang 

formede sig, hvor urkraftigt det var, og de, der paa den Tid skal 
noget, vil have deres Bussemænd i os saadan som vi har haft 
vore Bussemænd. 

Glædelig Jul og Nytaar! 

XXVI. 

"/xi 1880. Thisted. 

Kære Ven! 

Det ligger til store, gode Mennesker at være langmodige, 
til andre ligger det at være langsomme. Det er nu saa Naturens 
Orden. Lader os deri intet ønske anderledes, lader os ikke sætte 
os op mod det, som én Gang er bestemt. — 

Jeg er lige ved at dreje om det sidste Hjørne med min 
gamle nye Bog og har allerede hafl Korrektur paa ellevte Ark, 
saa midt i December maa den komme, Jove favente. I Anledning 
af en Stranding har jeg set Mennesker fra fjærne Himmelstrøg. 
Ellers er alt her det dagligste af det dagligdags. 

Jeg er født den 7de April 1847 i Thisted; hvad Begiven- 
heder angaar, da véd jeg virkelig ikke at mindes nogen, som 
kunde have Interesse og nævnes, de derimod, der ikke kunne 
nævnes, er naturligvis interessante nok. At jeg har skrevet et 
Værk, Desmidiaceerne, véd De jo. Det hedder ellers Aperqu cri- 
tique et systémalique sur les desmidiacées du Danemark og er over- 
ordentlig grundigt; om noget Menneske skulde have læst det, er 
derimod tvivlsomt. 

Min Bog er blevet meget trist, men god, hvad den ind- 
vendige Komposition angaar, og nogle Partier ville, som det 
hedder i gamle Malerikataloger, altid vinde den kyndige Smags- 
dommers Bifald. Jeg vilde give mig selv noget meget godt, hvis 
jeg kunde skrive en rigtig god lystig Komedie inden næste Faste- 
lavn, men Udsigterne ere ikke lovende. Til Maj venter jeg at 
komme til København, men det har jeg nu sagt saa tit uden at 
det har gaaet i Opfyldelse, saa det kan man ikke regne. Fore- 
løbig regner jeg det nu og glæder mig da til at træffe Dem. 

XXVII. 

2 7xn 1880. Thisted. 

Kære G. B., jeg haaber, at De nu allerede i længere Tid 
har været i Besiddelse af min Roman og havde ventet og venter 

med hver Post at høre et Par Ord fra Dem, om hvor vidt De 
synes at jeg har løst den vanskelige Opgave, jeg her havde sat 
mig selv ; men Poster komme og Poster gaa og stadig er De tavs. 
Ganske vist er dette nu ikke mere end jeg har forskyldt ved min 
Sendrægtighed i Korrespondance, men lige saa vist er det ikke 
for at hævne Dem at De tier. Hvorfor da? 

Om den har gjort nogen Opsigt og Lykke i København véd 
De sandsynligvis bedre Besked om gennem Edvard end jeg. An- 
mældelserne have været anerkendende i det hele, naar undtages 
et Par perfide Referater af Indholdet. 

Helbredet er stadigt vaklende, Hosten og Stakaandetheden 
vil ikke vige; men jeg haaber dog til Foraaret at komme til 
København for at gøre Studier til en ny Roman. Kommer 
der ingen Bog fra Dem nu hen i Februar? Lev nu vel og 

gid De maa faa et glædeligt Nytaar og gid vi i det nye 

Aar maa ses. 



I Gaar Aftes fik jeg Deres længe ventede Brev og sidder nu 
og er meget glad over at De synes om Niels Lyhne. Den historiske 
Baggrund og Underbygning, som De savner, vilde have fordret 

1) et bredere Anlæg og en Samling af divergerende Hovedpersoner, 

2) en mindst dobbelt saa stor Bog, 3) Ophold i København. Da 
nu det sidste var umuligt og jeg hverken i Thisted, Montreux eller 
Rom kunde gøre de fornødne Studier, har jeg maattet gøre som 
jeg har gjort, gjort det hele inadvendt, men Bogen er dog helt 
tænkt mellem 30 og 64, og jeg synes ogsaa Figurerne repræsen- 
tere netop denne Tid og ikke Nutiden. Havde jeg ment Nutiden, 
vilde jeg have grebet Tingen ganske anderledes an, hvad jeg for- 
haabenlig vil faa Lejlighed til at vise, om ikke i mit næste Ar- 
bejde, saa i mit næste igen. Kritikeren S. 100 og fif. er tegnet paa 
Grundlag af det Indtryk, jeg fik af P. L. Møller ved Gennemlæs- 
ning af nogle af hans efterladte Papirer, der en Tidlang var i 
Vilh. Møllers Værge. De vil ogsaa se, at denne Adresse passer 
bedre. Fra København skriver man mig til, at Fru Boye antages 
at være Fru S., rimeligvis fordi jeg omgikkes hende en hel Del 
i Rom. Jeg kan godt gøre Fru S., men hun ser helt anderledes 
ud. Mig bevidst har jeg i hele Bogen ikke ment nogen bestemt 



XXVIII. 



so /xu 1880. Thisted. 



Kære Ven! 

nulevende undtagen S. 97—98, hvor de gamle, der slutte sig til 
de ny, til Dels er Kr. Arentzen og Kaalund. At der imidlertid stikker 
Mennesker bag ved alle Figurerne, er en Selvfølge, kende dem 
kan imidlertid ingen; saa godt kan jeg da bruge en Model, at 
Modellens Lægge ikke, naar de er kommet ind i mine Billeder t 
blive ved at være Modellens Lægge. 

Det vilde være mig meget kært, om De vilde skrive noget 
om Bogen, hvad De jo nok kan tænke, og det vilde jo ogsaa 
kunne gøre mig en hel Del Nytte. Fra Håggstrflm i Stockholm 
har jeg haft Forespørgsel om Autorisation af en svensk Oversæt- 
telse. Anmældelserne have i Regelen været noget køligere end af 
M. Grubbe. Berlingeren og Loll. Falsters Stiftstidende have endog 
haft et Par ret perfide Resuméer af Bogens Indhold. Salget skal 
gaa ret godt, men om jeg kommer til andet Oplag er vel tvivl- 
somt, skøndt det, jeg har set af Aarets øvrige Literatur, har været 
grumme tarveligt 

Efter forlydende siger Aviserne er der beordret Tiltale mod 
Herman Bang for Hadbløse Slægter som hørende til utugtige 
Bøger. Jeg tænker det er Løgn og kan ikke forstaa andet end 
det maa være det. Rigtignok har jeg ikke set Værket, men det 
forekommer mig umuligt at han kan have skrevet saaledes, at 
han kan tiltales, jeg synes der i andre af hans Ting er for meget 
Talent til det. Det vilde være net, om vi fik den realistiske Lite- 
ratur sat under Censur af Politiet og vi allesammen blev nødt til 
at skrive Bøger passende til Konfirmationsgaver. 

Glædeligt Nytaar! 



De vil da ikke forstaa, at naar jeg tidligere har haft saa ondt 
ved at skrive, at det da for en stor Del kom af, at jeg skammede 
mig over aldrig at faa gjort noget, og derfor følte mig saa over- 
ordentlig lidt berettiget til at bringe mig selv i Erindring. Nu 
derimod, da jeg har faaet en Bog færdig, synes jeg, at jeg i alt 
Fald for et Aarstid eller saa kunde have Lov til at være lidt med 
igen. Saa er der ogsaa det, at jeg er saa langt borte fra alt og 
alle, saa jeg slet ikke har andet at tale om i mine Breve end mig 
selv, og da der nu om dette Selv ikke har været stort at for- 
tælle andet end at det hostede eller ikke hostede, og at det endnu 

ikke var færdigt med noget som helst, saa gik det som det 
er gaaet. 

Nu har jeg dog min Bog at tale om, kan meddele Dem, at 
Ibsen har udtalt sig næsten begejstret om den og at jeg forleden 
modtog et i det forunderligste Dansk, jeg længe har set, affattet 
Brevkort, hvis Mening ikke kan forstaaes, men kun føles. Mit per- 
sonlige Indtryk af Brevskriverens Udtalelser er det, at han, Tele- 
macho Nachici i Pisa, er i Færd med at oversætte »Niels Lyhnec 
paa Italiensk, som »uden at gøre Omstændigheder jeg forkynder 
Dem, jeg velbehageligen læser«. Dette er hans Udtryk, saa De 
vil indse, at Fornøjelsen ved at blive oversat paa Italiensk bliver 
noget blandet ved Frygten for at Oversætterens Kundskaber i den 
danske Tunge skal vise sig at være lovlig faa. 

HåggstrSm i Stockholm, der havde forespurgt sig om Autori- 
sation af en svensk Oversættelse, har igen trukket sig tilbage. I 
det hele er den pekuniære Side af Sagen meget langt fra at være 
glimrende, da jeg slet ikke hører noget om andet Oplag. Rigtig 
nok var det første nederdrægtig stort. 

Jeg gad vide, om De ser lige saadan ud som for, lad mig 
se, syv Aar siden, eller om De har forandret Dem lige saa meget 
som Edvard. De kunde dog gærne sende et overflødigt Visitkort 
om ad Thisted en Gang. 

Det havde været mig meget kærere at høre, at De var ved 
at blive graahaaret over en stor Bog, De skrev paa, end at høre, 
at De slider Dem op ved mindre Arbejder, som jeg ikke ser noget 
til, men det er vel gode Tegn, at De er saa overlæsset og Ty- 
skerne sætter Dem vel snart fast, da de gamle her hjemme ikke 
vil dø og dog ere bange for Livet. 

Tag nu og skriv en stor Bog og gid vi maa mødes i Aar. 

Med de bedste Ønsker for det ny Aar, De i Morgen begynder. 

Deres 

J. P. Jacobsen. 

XXX. 

" " *°/iu 1881. Thisted. 

Kære Ven! 

Hjærtelig Tak for Anmældelsen i Morgenbladet — Jeg faar 
i Almindelighed de Numre af Kristiania Dagblad tilsendt, hvori 
»Niels Lyhne« omtales. Er det ikke mærkeligt, hvor alle, ikke 
blot Forfatterne i Dagbladet, men alle uden Undtagelse klager 

over, at Historien er sørgelig, bedrøvelig, haabløs, syg! Der gaar 
et Længselssuk gennem alt, man ser, efter noget livsgladt, for- 
nøjeligt, friskt, sundt og forhaabningsfuldt illusionsrigt, det er lige- 
som om Forfatleren havde bekræftet en hemmelig Tvivl, hver 
enkelt gik og bar paa, og saa vender de sig alle imod ham, vrede 
eller bebrejdende, og siger: Pessimist. Men det er ikke Forfat- 
teren, der er Pessimist, det er Læseren, der er bange for at bh ve 
det. (I min næste Bog, en historisk Roman, vil jeg komme i 
nært Forhold til denne Stemning.) 

At visse Folk tror, at N. L. er Forfatterens Ideal eller er 
opstillet som et Monster til Efterfølgelse, er jo blot en Vane, 
erhvervet ved den ældre naive Literatur, hvor Forfatterne altid 
havde en Helt at ride om paa gennem tykt og tyndt; de har 
endnu ikke lært, at for Naturalisterne ligesom for Kammertjænerne 
(sans comparaison) er der ingen Helte. 

Endnu bestiller jeg intet, jeg maa til København for at 
gøre Bogstudier; om jeg kommer der er imidlertid et andet 
Spørgsmaal. 

Naar kommer Hovedstrømninger? 



Næst Tak for Billede og Brev mangfoldige Undskyldninger. 
Jeg glæder mig allerede til Lassalle og Hovedstrømningerne, det er 
saa længe siden, jeg har set en hel stor Bog fra Dem. 

Ellers gaar jeg og trækkes med et Drama, men det vil vel 
vare noget inden jeg kommer i Land med det. 

Det er en Guds Lykke, at der kommer to Bøger fra Dem 
i Aar, ellers er jeg bange for, at denne Vinters Campagne vilde 
faldet meget mager ud; ti med Undtagelse af Kiellands Else har 
jeg ikke synderlig Tillid til de bebudede Herligheder fra Hr. G. og 
vore Venner Y og X. 

Tror De ikke, der kunde være noget i at vore ærede Med- 
sammensvorne lidt vel jævnligt hviler ud i deres nu én Gang 
erhvervede Navne og saadan halvvejs siger til sig selv, at da de 
er bekendt som dygtige Folk, saa er selvfølgelig det, de maatte 
komme til at skrive ogsaa som det er med Naturnødvendighed 
dygtigt nok. Og saadan skulde det jo ikke være. Enhver ny 

Bog skulde jo være fremgaaet af en Kamp med sig selv om at 
bringe det mest mulige ud af sig selv. Sejrer man saa, saa meget 
desto bedre, sejrer man ikke, kan man dog saa have en god 
Kunstnersamvittighed. Men det er det, de Herrer ikke har, og 
de skjuler deres onde Samvittighed eller viser den rettere frem i 
Fraser om, at de ikke véd, naar de har gjort noget, om det er 
godt eller daarligt, at de slet ingen Dom har overfor sig selv osv. 
Det er noget Vaas dette med ingen Dom at have over sig selv, 
og det er ikke andet end Dovenskab, denne geniale Uansvarlighed. 
Tænk, om Violinisterne fandt paa at lade være at have en Dom 
om hvorvidt de spillede falsk eller ikke, sigende, at Tonerne kom 
ud af Violinen som de (Tonerne) vilde. 

Endelig ikke den fjærneste Antydning til de Herrer om, at 
jeg mener noget saadant, de vilde anse det for Vigtigmageri eller 
Misundelse, Undervurdering af dem og alt andet slet, medens det 
netop er Tro paa deres Ævner, der foranlediger disse Udtalelser, 
Tro paa, at de med deres Ævner kunde gøre noget bedre. — 

At Edvards Stykke er antaget, véd De naturligvis længst. 
Jeg synes, at han er kommet langt videre her end i Lægemidler 
i Skabelsen af Personer. Til en Figur som Kalk er der ikke noget 
jævnbyrdigt Sidestykke paa langt nær i hans forrige Arbejde 



Deres 



J. P. Jacobsen. 

»Aarsagstro er ikke det samme som Fatalisme." 

Stuart Mm. 



ilulturhistorien viser os, at den Livsanskuelse, der bygger 
paa Individets fri Vilje, har været udsat for Anfægtelser af for- 
skellig Art. For ikke at gaa længere tilbage end til Middel- 
alderen, var det den Gang Planeternes Stilling i Fødselsøjeblikket, 
der antoges at kunne udøve Indflydelse paa Menneskelivet. Ja, af 
nogle forudsattes denne endog at være saa stor, at Friheden 
derved helt ophævedes. Frygten for Planeterne svandt nu rigtig- 
nok sammen med Stjærnetyderne. Men Tanken om en Forud- 
besteramelse dukkede op igen under anden Form, dels som den 
teologiske Prædestinationslære dels som Determinismen. 

Navnlig Determinismen har spillet en vis Rolle i vor Tid. 
Hvad den gaar ud paa, vil maaske bedst freragaa af et Henblik 
paa Psykologiens ændrede Opfattelse af Viljens Frihed. Sagen 
drejer sig her om, hvor vidt Friheden tør forstaaes som absolut 
uden Hensyn til Motiver (absolut Valgfrihed), eller man maa op- 
fatte selv de tilsyneladende frieste menneskelige Handlinger som 
værende altid motiverede, som fremgaaede af en Vekselvirkning 
mellem Menneskets indre sjælelige Natur og de ydre Forhold. 
Som det synes, er nu for Tiden den først nævnte Opfattelse i det 
væsentlige forladt af Psykologien. I Stedet for den abstrakte Fri- 
hedslære er traadt Læren om den betingede Frihed. I Følge denne 
er altsaa Individets Handlemaade dikteret af Motiver, dels hentede 
fra Selvets Indhold (Drift, Fornuft o. s. v. — medfødt, udviklet 
gennem Opdragelsen og Livet), dels hentede fra de ydre Forhold 
(fysiske, økonomiske, sociale o. s. v.). Som Udslaget af disse 
Aarsagsforhold skulde den bevidste Handling fremgaa. Se vi paa 
Samfundet som Helhed, maatte følgelig de sociale Fænomener, der 

have deres Rod i bevidste Handlinger, være at udlede som et 
Resultat af Samfundeis aandelige Natur og de i dette virkende 
ydre Forhold. Men kan man acceptere denne Opfattelse uden at 
glide over i Determinismen, der tager al Ansvar og Skyld 
bort fra Individet, for at lægge den over paa Sam- 
fundets Skuldre. Er ikke dette Standpunkt en nødvendig Kon- 
sekvens af det foregaaende? 

Det anse dog ingenlunde alle Sociologer for givet. For at 
holde os til vor egen Literatur, saa hævder Cl. Wilkens i sit 
»Grundrids af Sociologien«, at den menneskelige Frihed med dens 
Følgesvende: Ansvar og Skyld lade sig fastholde derved, at Selvets 
Indhold staar det i Individets egen Magt at bearbejde. Individet 
kan forstærke sin Vilje i Retning af det fornuftmæssige, naar dette 
gennem sædelig eller religiøs Erkendelse er bleven til for det. 
Med andre Ord, Individet er fri i det almene, men ikke i det enkelte. 

At forsvare Friheden ad denne Vej bliver nu imidlertid 
Psykologiens Sag. Her ville vi lade os nøje med at prøve det 
statistiske Grundlag, hvortil Determinismen støtter sig. Det for- 
holder sig nemlig saa, at Statistikens Resultater ikke alene have 
været væsentlig medvirkende til at fremkalde hin Opfattelse af 
Frihedsbegrebet, der ovenfor blev betegnet som den betingede 
Frihed, men samtidig ere blevne et Støttepunkt for Determinismen. 
Hvorledes dette har udviklet sig, skulle vi da først gengive i 
ganske korte Træk. 



Allerede længst var det bekendt, at der, naar man har at 
gøre med tilstrækkelig store Tal, viser sig en ikke ringe Regel- 
mæssighed i de menneskelige Hændelser. Man begyndte saaledes 
for et Par Aarhundreder siden at faa Øje paa, at der fra Aar til 
Aar gjorde sig en vis Stabilitet gældende i Forholdet mellem An- 
tallet af et Lands Drengefødsler og Pigefødsler (Seksualforholdet 
blandt fødte), ligesom ogsaa i Dødelighedsforholdene. Men da 
man her staar overfor fysiske Forhold, paa hvilke Viljen, i alt 
Fald for en overfladisk Betragtning, ikke udøver nogen eller dog 
kun ringe Indvirkning, kunde Paa visningen af Regelmæssigheden 
paa disse Omraader ikke let afgive nogen Spore til at sætte Pro- 
blemet om den menneskelige Frihed under Debat. Dette blev 
Statistiken derimod Anledning til, da det ogsaa viste sig, at der 

fra Aar til Aar fremtræder en iøjnefaldende Regelmæssigbed i 
Antallet af en Befolknings Ægteskaber, Forbrydelser, Selvmord — 
altsaa Handlinger, der for den almene Bevidsthed stod som nøje 
knyttede til den fri Vilje og som udgaaende fra denne. I langt 
videre Kredse end tidligere rejstes nu Spørgsmaalet, hvorledes 
Friheden var at forstaa, og om den i det hele lod sig fastholde. 
Særlig efter Fremkomsten af Quetelets Hovedværk: »Sur Phomme 
o. s. v.« (1835) har Moralstatistikens Resultater jævnlig sat Sindene 
og dermed Pennene i Bevægelse. Medens de fleste temmelig 
hurtig syntes at opgive den absolute Valgfrihed, saa det en Tid 
lang endog ud, som om det skulde lykkes at faa den fri Vilje 
under enhver Form sat paa Døren. Ikke alene i den videnskabe- 
lige men ogsaa i den æstetiske Literatur proklameredes der fra 
forskellige Sider, at Friheden umulig lod sig fastholde, men maatte 
finde sig i at vige for Nødvendigheden. 

Allerede den bekendte, ovenfor nævnte, belgiske Statistiker 
Quetelet havde udtalt sig omtrent saaledes — det var i Anledning 
af den Regelmæssighed i Forbrydelserne, som han, rigtignok paa 
Grundlag af et temmelig lille Materiale, mente at have konstateret 
»Af enhver Samfundsordning vil der, uanset hvorledes det enkelte 
Menneske handler, fremgaa et nogenlunde konstant Antal For- 
brydelser, og kun ved at forandre Samfundet som Helhed, Insti- 
tutionerne, Livsvilkaarene o. s. v. kan man vente en Nedgang i 
Forbrydelsernes Antal.« I Henhold hertil tillagde han da den 
menneskelige Vilje kun Betydning som en tilfældig Aarsag 
overfor Fremkomsten af et socialt Fænomen. For den , der ikke 
kender lidt til Sandsynlighedsregningen, maa tjæne som Forklar- 
ing af hint Udtryk, at man i det Kompleks af Aarsager, der 
ligge til Grund for en Begivenhed (in casu et socialt Fænomen), 
skelner mellem de tilfældige og de virkelige Aarsager. De første 
indvirke forstyrrende paa, at de sidste komme til at udfolde deres 
Virkning. Men denne de tilfældige Aarsagers forstyrrende Ind- 
virkning faar dog kun en væsentlig Betydning, naar man har at 
gøre med smaa Tal. Har man derimod tilstrækkelig store Tal 
for sig, vise de sig paa det nærmeste at ophæve eller udslette 
hverandre; vi staa med andre Ord her overfor den saakaldte 
Lov for de store Tal. 

Til at lette Forstaaelsen af denne »Lov«, hvormed vi i det 
følgende jævnlig ville komme til at beskæftige os, kan maaske 
tjæne et Forsøg, som enhver kan kontrolere. 

Man bar en Pose, der indeholder lige saa mange hvide som 
sorte Kugler. Af denne tager man nu f. Eks. 40,000 Gange i 
Træk en Kugle op og noterer sig Farven. Det vil da altid vise 
sig, hvor ofte Forsøget end gentages, at der paa det nær- 
meste vil være kommen 20,000 Kugler af hver Farve op; man 
kan vente indtil 100 å 200 flere af den ene end af den anden 
Farve, men ud derover saa godt som ikke. Ved et saa stort 
Antal Udtræk kommer det altsaa næsten til at se ud, som om 
der ikke eksisterede noget, der hed Tilfældigheder (tilfældige Aar- 
sager), idet de kun have et forholdsvis lille Spillerum, paa hvilket 
de lade sig til Syne. Men vi kunne let faa dem til at falde stærkt 
i Øjnene. Lad os nøjes med 10 Gange i Træk at tage en Kugle 
op af Posen. I Stedet for at vi ved det store Antal Udtræk vare 
sikre paa at faa omtrent lige mange hvide og sorte Kugler, kunne 
vi nu, skøndt ganske vist hin Kombination har større Chance for 
sig end nogen som helst anden, faa et herfra saa afvigende 
Resultat som f. Eks. 4 Gange saa mange af den ene Farve som 
af den anden, og dersom Forsøget gentages flere Gange, kunne vi 
t'aa højst forskellige Resultater. Det er Tilfældighederne, der 
have faaet et forholdsvis stort Spillerum. 

Forhaabentlig vil det nu staa nogenlunde klart, hvad Quetelet 
mente med, at den menneskelige Vilje kun er at betragte som en 
tilfældig Aarsag, hvis Indvirkning udslettes ligesom andre tilfæl- 
dige Aarsagers, saa snart man ved at fæste Øjet paa et helt Sam- 
funds bevidste Handlinger faar med tilstrækkelig store Tal at gøre. 

Det maa imidlertid bemærkes, at Quetelet ikke benægter 
Viljens Frihed; tvært imod hævder han, at den fundne Regel- 
mæssighed i de sociale Fænomener baner Vej for Anerkendelsen 
af hin. »Jo mere den fri Vilje regerer — efter Sammenhængen 
maa man tænke paa den af Fornuften bestemte — , desto regel- 
mæssigere ville Begivenhederne indtræde. Den vise vil i alle sine 
Handlinger kun afvige lidt fra det Gennemsnit, hvortil han mener 
at burde holde sig. Det er kun hos Mennesker, der blindt følge 
Lidenskaberne, at man kan finde uberegnelige Afvigelser fra det 
normale.« Det var forbeholdt hans Disciple navnlig i Italien og 
Tyskland at rejse Determinismens Fane utilhyllet og lade Fri- 
heden afløse af Nødvendigheden, hvad der vel til Dels staar i For- 
bindelse med den overdrevent store Regelmæssighed , som de til- 
lagde de sociale Fænomener. Blandt andre har den som National- 
økonom bekendte Ad. Wagner, der i sin Tid var Quetelet s ivrigste 




Regelmæssigheden i de sociale Fænomener og den fri Vilje. 



877 



Tilhænger i Tyskland, givet sin Tro paa hin Regelmæssighed 
Udtryk i et drastisk Billede, som i Korthed kan gengives saaledes 
(Die Gesetzmåssigkeit in den scheinbar willkurlichen menschlichen 
Handlungen). 

Wagner tænker sig et fabelagtigt Land, hvor der hvert 
Aar gives Love for alle sociale Fænomener. Det fastsættes ved 
Lov, hvor mange Personer der skulle giftes, hvor mange Ægte- 
skaber der skulle separeres, hvor mange Forbrydelser og Selv- 
mord der skulle begaaes o. s. v. Personerne, der skulle fuldbyrde 
alle disse Handlinger, udtages i de forskellige Aldersklasser og 
Erhvervsklasser ved Lodtrækning. Ved Udgangen af Aaret prøves 
Listerne over samtlige disse Begivenheder, og det viser sig da, at 
Folket har holdt sig Lovenes Paabud efterretlig. Vel forekommer 
der nu og da smaa Afvigelser, idet disse eller hine Handlinger 
fuldbyrdes lidt hyppigere eller sjældnere, end Loven fordrede, men 
dette gøres atter godt derved, at der paa næste Aars Konto 
kommer respektivt lidt færre eller flere af dem. Tager man 
længere Tidsrum for sig, viser det sig, at Loven bliver nøjagtig 
overholdt. »Saaledes ordne Forholdene sig i det moderne Sam- 
fund, kun gennemføres Regelmæssigheden ikke ved Statsmagt, 
men ved en for den enkelte umærkelig Naturlov.« 

Man vil let indse, at dette med andre Ord vil sige, at det 
aarlig indtrædende Antal af den Art bevidste Handlinger lod sig 
forud beregne. »Men er dette Tilfælde — siger Cl. Wilkens i sin 
Sociologi, hvor han dog, som berørt, bekæmper Determinismen — , 
da ser det jo næsten ud, som om der gaves en Lov, der greb 
Menneskene ved Haarene og tiltvang sig Opfyldelse. Der mangler 
et Ægteskab, og du maa udfylde Rubriken. Der mangler en Tyv 
i det aarlige Budget, og du, ulykkelige Menneske, gøres til Tyv 
med Tallets Nødvendighed. Der mangler et Selvmord, og den 
aritmetiske Lov trykker dig Pistolen i Haanden, dersom det da 
skal være en Pistol, ti ogsaa Selvmordets Art bestemmer Loven. 
Ja, Nødvendigheden bliver humoristisk: der savnes et Tilfælde i 
de uforseglede Breves lovbestemte Antal, og Glemselens Aand 
griber dig.« 

Det faar imidlertid at være nok med Citaterne. Lad os 
hellere forsøge, om det er muligt at afværge de Angreb, der ved 
Statistikens Hjælp ere rettede mod Frihedstroen, og som have 
bragt Uro ind i manges Sind, selv om de paagældende ikke der- 
ved blev kastede over i Fatalismens Arme. 

I dette Øjemed ville vi da undersøge: 1) om Regelmæssig- 
heden af de menneskelige Hændelser og Handlinger virkelig er 
saa stor, at man kan forud beregne det aarlig indtrædende Antal 
af dem, og i bekræftende Fald 2) om dette da medfører, at den 
menneskelige Vilje forsvinder blandt de tilfældige Aarsager. Det 
sidste er ønskeligt, fordi Tilhængere af Determinismen, som oftest 
uden dybere Forstaaelse af denne Queteletske Betegnelse, have 
benyttet den som et vægtigt Argument mod Friheden og for 
Nødvendigheden. 

Det først nævnte Spørgsmaal vil man maaske finde det 
overflødigt at stille, idet det dog vel maa forudsættes at være 
besvaret for lang Tid siden, eftersom Muligheden af at agere 
Spaamand — om ikke overfor det enkelte Individ, saa dog over- 
for Samfundet som Helhed — jo saa ofte er slaaet fast under 
Paukers og Trompeters Lyd. Allerede de tidligere anførte Citater 
syntes, som berørt, at vise hen hertil. Forudsætningen vilde 
imidlertid være fejlagtig. Skal der nemlig være Tale om, med 
tilnærmelsesvis Nøjagtighed at kunne forud beregne den aarlige 
Hyppighed af et eller andet socialt Fænomen, maa det først være 
godtgjort, at dette i sin Optræden gennem en Aarrække har vist 
sig at falde ind under de store Tals Lov. Det er Repræsentanter 
for den matematiske Statistik, der overfor den af Moralstatistikere 
og Sociologer almindelig benyttede Fremgangsmaade have frem- 
hævet Nødvendigheden af en saadan Prøve. Hidtil have disse 
nemlig som Regel ladet sig nøje med at skønne, at den relative 
Hyppighed af det sociale Fænomen, de havde for Øje, ikke diver- 
gerede betydelig fra Aar til Aar eller fra Femaar til Femaar, 
dersom de ikke endog have slaaet sig til Ro med at se paa de 
absolute Tal. Men det gælder om at faa Graden af Regelmæssig- 
heden nærmere bestemt, hvis en saadan Forud -Beregning ikke 
skal være Humbug. Det vil den nemlig let blive under Forud- 
sætning af, at Regelmæssigheden ikke findes at være saa stor, 
som den nævnte »Lov« fordrer. Uden at komme ind paa Enkelt- 
hederne ved den paagældende Undersøgelse, der næppe vilde være 
tiltalende for Flertallet af dette Tidsskrifts Læsere, skal jeg anføre 
Resultaterne, hvortil jeg er kommen ved at gennemføre den paa 
et Par Omraader af Samfundslivet. 

Der maa imidlertid forud sendes den Bemærkning, at en 
saadan Prøve paa Regelmæssigheden i de sociale Fænomeners 
Optræden nærmest kun kan omfatte et enkelt Land eller større 

Landsdel. Sammenligner man nemlig Hyppigheden, hvormed de 
optræde i forskellige Lande, viser der sig næsten gennemgaaende 
saa store Afvigelser, at et Forsøg paa her at finde nogen Lov- 
bundenhed i Bevægelsen vil i alt Fald være forbunden med be- 
tydelige Vanskeligheder. Det mest slaaende Eksempel herpaa af- 
giver maaske Selvmordene. Medens Antallet af disse indenfor det 
enkelte Land, omend kun periodisk, frembyder en udtalt 
Regelmæssighed — vi skulle senere komme tilbage hertil — , er 
der en forbavsende Forskel paa Hyppigheden af deres Forekomst 
i de forskellige Lande. For at tage Yderpunkterne i Europa, var 
saaledes i 1875—79 det gennemsnitlige aarlige Antal Selvmord 
pr. 1 Million Indbyggere: 17 i Irland og 334 i Sachsen (i Dan- 
mark 265). Nu er der ganske vist al Sandsynlighed for, at Paa- 
lideligheden af Selvmordsstatistiken langtfra er lige meget til at 
stole paa overalt, idet den for en stor Del vil komme til at bero 
paa Lovgivningen vedrørende Ligsyn. Hos os turde saaledes 
Selvmordene blive optalte med saa stor Nøjagtighed som muligt, 
beroende paa at ethvert pludseligt Dødsfald, der indtræder uden 
forud gaaende Sygdom, skal gøres til Genstand for et medico- 
legalt Syn, en Omstændighed, der kan bidrage noget til vor høje 
Plads i Rækken. Men Springene ere saa voldsomme, at Betyd- 
ningen af Fejlkilderne i Forhold dertil maa være forsvindende. 
De Momenter, der paavirke de sociale Fænomener i deres Op- 
træden, kunne altsaa være saa afvigende i de forskellige Lande, 
at man som Regel maa indskrænke sig til at undersøge Regel- 
mæssigheden indenfor det enkelte Land. 

For Danmarks Vedkommende har jeg da ved følgende 
menneskelige Hændelser og Handlinger anstillet den antydede 
Prøve paa, om de i deres Forekomst føje sig ind under de store 
Tals Lov. 

I. Dødsfald ved Ulykkestilfælde under Arbejde, 
der vare indtraadte øjeblikkelig eller i Løbet af faa Timer, hos 
Haandværksarbejdere, industrielle Arbejdere, Daglejere og Tjæneste- 
tyende udenfor København; ligesom ogsaa Dødsfald af den Art 
i København, hvad enten de vare indtraadte øjeblikkelig eller paa 
et senere Stadium. Undersøgt er de hvert Aar af Femaaret 
1880—84 konstaterede Antal 1 ). 



') „Statistisk Fremstilling af Ulykkestilfælde under Arbejde i Kongeriget 
Danmark/ Denne vil fremkomme sammen med Betænkningen fra Kom- 

II. Forholdet mellem Antallet af Drengefødsler 
og Pige fødsler i hele Danmark. Det er for hvert Femaar af 
Perioden 1855— 79, at Seksualforholdet blandt fødte er bleven be- 
regnet, og dernæst sammenholdt med Normen 1 ). 

III. Selvmordene i hele Danmark. Materialet hertil har 
været det hvert Aar af Perioden 1836 — 80 indtrufne Antal 8 ). 

Straks ved første Prøve o: uden Deling af Materialet i 
nogen som helst Retning, viste det sig, at saa vel de dødelig for- 
løbende Læsioner efter Ulykkestilfælde under Arbejde som ogsaa 
Seksualforholdet blandt fødte faldt ind under de store Tals Lov. 
For de førstes Vedkommende vil det dog være forsigtigere at ud- 
trykke det saaledes, at de syntes at falde ind under den, ti det 
kunde maaske indvendes, at det undersøgte Tidsrum var vel kort. 
Saa let gik det imidlertid ikke med Selvmordene, skøndt disse 
ellers have Ord for at høre til de sociale Fænomener, der frem- 
byde den største Regelmæssighed. Kun ved her at dele det 
undersøgte Tidsrum (1836—80) i større og mindre Afsnit, lykkedes 
det indenfor hvert enkelt af disse at faa Afvigelserne, der fremtræde 
mellem de faktiske og de normale Antal Selvmord, til at indordne 
sig under den nævnte Lovs Fordringer. 

Som det synes, kan man altsaa nok, naar man indrømmer 
Tilfældighederne (de tilfældige Aarsager) et Spillerum af en given 
Størrelse indlade sig paa at forud beregne det aarlig indtrædende 
Antal af dødelig forløbende Ulykkestilfælde under Arbejde; selv- 
følgelig dog med behørigt Hensyn til den stigende Folkemængde, 
og med Forbehold af at det Tidsrum, vi have haft Lejlighed til 
at prøve, ikke har været for kort. Ligeledes kan man med det 
ovenfor anførte Spillerum for Tilfældighederne forudsige, hvorledes 
Seksualforholdet blandt fødte vil stille sig for et kommende Femaar 
(jfr. dog senere Bemærkninger for dette sociale Fænomens Ved- 



missionen, der er nedsat til Overvejelse af Arbejdernes Forsikring mod 
Ulykkestilfælde. 

') „Konneksen mellem Seksualforholdet blandt fødte og Forældrenes ind- 
byrdes Aldersforhold.* Hospitalstidende for 1886. Den Pag. 872 anførte 
Forskel mellem det virkelige og det beregnede Antal Drengefødsler er 
imidlertid ved en Fejlregning bleven ukorrekt, idet de paagældende Tal 
for Femaarene 1855—59, 1860—64, 1865—69, 1870—74, 1875—79 blive 
respektivt: 271, 153, 115, 248 og 103. Det er i det beregnede Antal 
Drengefødsler, at Fejlen ligger. 

a ) „Regelmæssigheden i Selvmordene." Hospitalstidende for 1886. 

kommende). Overfor Selvmordene udkræver derimod en saadan 
Beregning langt større Forsigtighed, end vi tilsyneladende behøvede 
at anvende navnlig ved det sidst nævnte Forhold, saa at Regel- 
mæssigheden i alt Fald her langtfra er saa stor som forudsat af 
Determinismens Tilhængere. Det samme gælder temmelig sikkert 
i endnu højere Grad om Forbrydelser, uden at jeg dog tør udtale 
nogen afgjort Mening herom, eftersom Materialet, der paa dette 
Omraade har staaet til min Raadighed, ikke har været fuldstændig 
fyldestgørende, navnlig i Henseende til at muliggøre Delinger. 

Vi gaa dernæst over til at undersøge, om det ovenfor an- 
førte Resultat lader sig benytte som Støtte for den Slutning, at 
den menneskelige Vilje forsvinder blandt de tilfældige Aarsager til 
de sociale Fænomener. 

Den ved Seksualforholdet blandt fødte fremtrædende udtalte 
Stabilitet ville vel de fleste paa Forhaand betegne som fuldstændig 
indifferent i saa Henseende, idet der ved Fremkomsten af dette 
sociale Fænomen ikke efter den almene Opfattelse er Tale om 
Udfoldelse af nogen Vilje. Om der af et Ægteskab skal fremgaa 
Drenge eller Piger, kommer jo, som det daglige Liv synes at vise, 
ikke udenfor de fromme Ønskers Kreds. Heller ikke Videnskaben 
har hidtil formaaet at kaste fuldt Lys over dette Spørgsmaal. 
Hertil vilde da først og fremmest udkræves, at den kunde paa- 
pege de afgørende Aarsager til Forskellen i Fosterets Køn, men 
i Stedet herfor har den kun givet Anvisning paa en hel Række 
Momenter, der mulig havde Indflydelse paa at bestemme Kønnet. 
Hvis det imidlertid bekræfter sig, hvad jeg i min citerede Af- 
handling om »Konneksen mellem o. s. v.c mener at have, om ikke 
bevist, saa dog gjort sandsynligt, turde den afgørende Aarsag 
være funden. Hvad mere er, det vil under denne Forudsætning 
kunne lade sig gøre at bygge Bro mellem Seksualforholdet blandt 
fødte og den menneskelige Vilje. 

Af den paagældende Undersøgelse, der ikke alene omfatter 
Danmark, men største Delen af Europas øvrige Lande, synes 
nemlig at fremgaa, at Forholdet mellem Antallet af Drenge- og 
Pigefødsler staar i nær Forbindelse med Forældrenes indbyrdes 
Aldersforhold , og er afhængig af dette. Allerede tidligere har 
denne Anskuelse været opstillet, men er senere bleven forladt, en 
Vaklen, der lader sig føre tilbage til, at man har haft med for 
smaa Tal at gøre. Rigtigheden heraf givet, kunde f. Eks. vort 
Lands Seksualforhold blandt ægte fødte, som nu med mindre Af- 

vigeiser fra Femaar til Femaar svinger omkring 105 Drenge for 
hvert 100 Piger (dødfødte fradragne), lade sig modificere i Retning 
af forholdsvis flere eller færre Drengefødsler. Der vilde dertil ud* 
kræves, at et alment Ønske om at forøge eller formindske den, 
ved Fødslen givne, mandlige Befolkning bragte de giftefærdige 
Individer til respektivt at forøge eller formindske Aldersforskellen 
mellem Mand og Hustru. For Befolkningen som Helhed er jo 
nemlig en saadan Aldersforskel til Stede i Form af et Plus for 
Mandkønnet, der nu for Tiden, med smaa Afvigelser fra Femaar 
til Femaar, svinger omkring 3,1 Aar, naar man sammenligner de 
to Køns Gennemsnitsalder ved Vielsen. 

I Stedet for den hemmelighedsfulde Naturnødvendighed, 
som tilsyneladende stod bagved Regelmæssigheden i Forholdet 
mellem Drengefødslernes og Pigefødslernes Antal, skulde der altsaa, 
efter det foregaaende at dømme, afsløre sig et af Viljen paavirke- 
ligt fysisk Aarsagsmoment. 

Lad mig paa dette Sted indskyde en Bemærkning. Selv 
om det skulde bekræfle sig, at Overskudet af et Lands Drenge- 
fødsler (ægte) stiger i samme Grad som Gennemsnittet af Mand- 
kønnets Alder ved Vielsen overstiger Kvindekønnets — o? omvendt, 
kan man dog ikke udlede heraf, at en enkelt Mand, der i sit 
Ægteskab ønskede sig Sønner fremfor Døtre, vilde have nogen 
stor Chance for at opnaa dette ved at gifte sig med en Kvinde, 
som var langt yngre end han. Lad den ofte berørte Konneks være 
nok saa ubestridelig, den vil dog kun lade sig til Syne, naar man 
undersøger et stort Antal Ægteskaber, medens Chancen for, at 
den skal give sig til Kende i det enkelte Ægteskab, er ringe. For- 
skellen skyldes de tilfældige Aarsager, og Forklaringen er allerede 
tidligere given, da vi første Gang nævnede Loven for de store 
Tal. For at gentage det, indvirke nemlig de tilfældige Aarsager 
forstyrrende paa, at den (eller de) virkelige Aarsag (in casu For- 
ældrenes indbyrdes Aldersforhold) kommer til at udfolde sin Virk- 
ning (Seksualforholdet blandt fødte). Men denne deres forstyrrende 
Indflydelse træder dog kun stærkt frem, naar man har faaUnder- 
søgelsesobjekter (in casu Ægteskaber) for sig, hvorimod de tilfældige 
Aarsager udslette eller ophæve hverandre, naar man har et stort 
Antal Undersøgelsesobjekter for sig. 

Efter denne lille Afstikker, hvis Hensigt var at advare mod 
at ville udøve en Kontrol med det foregaaende ved Hjælp af det 
stærkt begrænsede Antal Erfaringer, som hver enkelt kan have 

gjort i det daglige Liv, kaste vi nu Blikket tilbage for at se, om 
den menneskelige Vilje da her forsvinder blandt de tilfældige Aar- 
sager. Nej! det er jo saa langt fra, at den tvært imod, idet den 
som Gennemgangsled paavirker Forældrenes indbyrdes Aldersfor- 
forhold, skulde kunne blive den virkelige Aarsag til Seksual- 
forholdet. 

Vende vi os dernæst til Ulykkestilfælde under Arbejde, staa 
vi overfor et socialt Fænomen, der efter den almene Opfattelse 
— i Modsætning til det foregaaende — ingenlunde savner Berør- 
ing med den menneskelige Vilje. Det synes nemlig givet, at 
man kan udvise større eller mindre Forsigtighed under sit Arbejde. 
Men nu kommer Statistiken og peger paa Regelmæssigheden, som 
de ad denne Vej foraarsagede Dødsfald frembød. Forudsat at 
denne er saa stor, som det benyttede Materiale antydede, skulde 
der da ogsaa blive Mulighed for at forbeholde den menneskelige 
Vilje Plads blandt de virkelige Aarsager til dette sociale Fænomen? 
For at lette os Besvarelsen af Spørgsmaalet , ville vi udelukkende 
fæste Øjet paa Maskinlæsionerne, hvor Aarsagsforholdet er mindre 
sammensat end ved Læsionerne i det hele. 

Under ingen Omstændighed synes da Viljen at være til 
Stadighed henvist blandt de tilfældige Aarsager til Maskinlæsionerne. 
Man kunde saaledes maaske først forlange Bevis for, at uagtet en 
Landsdels Arbejdere blev enige om at omgaaes forsigtig med 
Maskiner et Aar igennem og, vel at mærke, realiserede dette, 
viste det sig alligevel ved Aarets Slutning, at Antallet af de ind- 
traadte dødelige Maskinlæsioner ikke frembød nogen større Af- 
vigelse fra Normen end den, de store Tals Lov tilsteder som 
Spillerum for Tilfældighederne. Der vil vel blive indvendt, at 
Forsøget ikke lader sig anstille, eftersom Forudsætningen er umulig. 
Men har man da set, at en Lov om Foranstaltninger til Fore- 
byggelse af Ulykkestilfælde ved Maskiner, skøndt den gennem- 
førtes strængt, og uagtet Maskinernes samt Arbejdernes Antal 
blev nogenlunde uforandret, dog ikke fremkaldte noget afgjort 
Brud paa Regelmæssigheden af Læsionerne. Med andre Ord, kan 
Samfundsviljens Indgriben her ikke ventes at faa større Betydning 
end enhver som helst tilfældig Aarsag. Der er vel næppe nogen, 
som vil bryde en Lanse for Sandsynligheden af dette negative 
Resultat, ti det var da meningsløst at give den paagældende Lov, 
hvad der dog er sket i forskellige Lande, medens vi desto værre 
ikke ere komne længere end til dens Vedtagelse i Landstinget. 

Ikke engang af Determinismens Tilhængere kan noget saadant 
ventes, hvis de da paa dette Punkt ville følge deres Mester og 
Lærer Quetelet, som netop henviser til at forandre og forbedre 
Samfundsforholdene, f. Eks. som Middel til at fremkalde en Ned- 
gang i Forbrydelserne. 

Nu er det ganske vist, at et paa denne Maade eventuelt 
tilvejebragt Brud paa Regelmæssigheden vel nok vil være forbi- 
gaaende, idet der atter tør ventes en lige saa udpræget Regel- 
mæssighed i det formindskede Antal Maskinlæsioner, naar Foran- 
staltningerne have været i Kraft nogen Tid. Men det var ogsaa 
kun Hensigten at erindre om, at paa dette Omraade lader den 
menneskelige Vilje sig i det mindste til Stadighed ikke anvise 
Plads blandt de tilfældige Aarsager. Mærkeligt nok er der 
Forfattere, overfor hvilke et saadant »Mementoc ikke vil være 
overflødigt. 

Hidtil have vi ikke staaet overfor noget af de Fænomener, 
hvormed Moralstatistiken beskæftiger sig. Men det er netop paa 
disses Gebet, at Hovedangrebet er rettet mod den menneskelige 
Frihed, idet den her i sit Fald synes at maatte drage med sig 
al Ansvar og Skyld overfor en religiøs eller moralsk Domstol. Vi 
gaa derfor over til en Betragtning af Selvmordene. 

Først vil det maaske være rettest at klare sig, hvor vidt 
der kan være Tale om en i Menneskenaturen nedlagt Drift til 
Selvmord. Dersom Oettingen (Moralstatistik) har Ret i, at den 
paagældende Dødsmaade er hos de, paa det laveste Trin staaende, 
vilde Folkeslag lige saa ukendt som hos Dyrene, maa denne Hy- 
potese forkastes. Dispositionen til Selvmord, hvilket Udtryk man 
under disse Omstændigheder maaske helst maa benytte, viser 
sig da at være et sørgeligt Produkt af mere fremskredne Sam- 
fundsformer. 

Men hvorfor er den relative Hyppighed af Selvmordene, 
som tidligere berørt, i en saa forbavsende Grad afvigende i de 
forskellige Lande? Det er meget vanskeligt at give nogen fyldest- 
gørende Forklaring heraf. Dog kan det vel til Dels bero paa, 
at Dispositionens Styrke synes at afhænge af — forøges eller 
svækkes ved — Temperament, Karakter, Livsanskuelse samt andre 
aandelige Momenter. Det behøver næppe at fremdrages, at for 
saa vidt disse Momenter betinge en stærkere eller svagere Dispo- 
sition, vil dette ikke alene medføre en Forskel mellem Samfundene 

— eller mellem Tidsaldrene (Livsanskuelsen) — men ogsaa mellem 
Individerne i det enkelte Samfund. 

Indenfor det enkelte Samfund kunde, som ligeledes omtalt, 
Selvmordenes Optræden gennem et langt Tidsrum kun bringes 
ind under de store Tals Lov, naar man tog mindre Afsnit ad 
Gangen for sig; undertiden var det Femaar, undertiden Tiaar 
eller længere Aarrækker. De saaledes konstaterede Ændringer af 
Normen vise hen til, at en eller flere af de virkelige (ikke tilfæld- 
ige) Aarsager have været undergivne Forandring. Er det nød- 
vendigt i sin Søgen efter disse at holde sig indenfor Kredsen af 
de, Dispositionen mulig paavirkende, aandelige Momenter? Vist- 
nok ikke. I den citeréde Afhandling om > Regelmæssigheden i 
Selvmordene« tror jeg saaledes at have gjort det sandsynligt, at 
de økonomiske Forhold afgive en af disse virkelige Aarsager, 
medens tidligere de fleste Forfattere have været utilbøjelige til at 
indrømme, at Svingningerne i de nævnte Forhold udøve nogen 
udtalt Indflydelse paa Hyppigheden af den paagældende Døds- 
maade. Men der er utvivlsomt ogsaa andre ydre Momenter, som 
der ved denne Lejlighed var Anledning til at have Opmærksom- 
heden henvendt paa. Som et saadant kan nævnes de fysiske For- 
hold. Man tager næppe Fejl i at gaa ud fra, at det maa have 
væsentlig Betydning, om et Samfunds Helbredstilstand er mere 
eller mindre paavirket af Drikfældighed og Usædelighed. Hvor 
forsigtig man nemlig end maa være med at slaa et afgørende ydre 
Motiv til det enkelte Selvmord fast, kan den Erfaring fra det 
daglige Liv, at et ødelagt Helbred hyppig spiller en Rolle som 
saadant, ikke benægtes. Særlig Læger ville have haft Lejlighed 
til at blive opmærksom herpaa. 

Samle vi det foregaaende under et, kunde man maaske 
udtrykke det saaledes. Selvmordet synes at være Resultant af 
en, i Individets sjælelige Natur liggende, nedarvet eller gennem 
Eksemplets smitsomme Magt fremkaldt, af Temperament og Livs- 
syn samt andre aandelige Momenter paavirket Disposition — og 
paa den anden Side de ydre Forhold: økonomiske, fysiske, sociale 
o. s. v. De virkelige Aarsager til et Samfunds større eller mindre 
Selvmordshyppighed ville herefter være at søge dels i de Disposi- 
tionen paa virkende aandelige Momenter, dels i de Forhold, der 
afgive de vægtigste ydre Motiver til Dispositionens Udslag i Handl- 
ing, hvilke disse nu end ere. 

Lad os nu da først gentagende slaa fast, at den hidt'l 
gængse Opfattelse af Selvmordenes »rædselsfuldt« store Regel- 
mæssighed trænger til et Korrektiv. At lave et Selvmords-Budget, 
hvad man hidtil har anset for en let Sag, har tvært imod sine 
betydelige Vanskeligheder. Under alle Omstændigheder fremtræder 
der ingen i en enkelt Norm stivnet Regelmæssighed, der paa For- 
haand kunde synes at holde den menneskelige Frihed knuget til 
Jorden under sit ensformige Dække. Idet der indenfor det enkelte 
Samfund (Danmark) viste sig at være foregaaet hyppige Ændringer 
af Normen for Selvmordene, som pege hen paa Forandringer 
i de virkelige Aarsager, bliver det muligt at forbeholde Viljen en 
Tumleplads blandt disse, i Stedet for at lade den skjule sig be- 
skedent mellem de tilfældige Aarsager. 

Dersom vi saaledes tænke os, at Modifikationer indenfor 
Kredsen af de, Dispositionen paavirkende, aandelige Momenter — 
Livsanskuelsen f. Eks. — har medvirket til at fremkalde Sving- 
ningerne i Selvmordenes Hyppighed, da er den Vej i alt Fald ikke 
stænget, ad hvilken det kunde synes at ligge Individet nærmest 
at vise sin fri Vilje, nemlig: Bearbejdelsen af Selvets Indre. Der 
er vel nemlig ingen, som vil paatage sig at bevise, at en saadan 
eventuel Forandring af aandelig Natur udelukkende vilde være at 
henføre til Paavirkninger udenfra. Men lad nu ogsaa hin Forud- 
sætning om en til Grund liggende Forandring af Samfundets 
aandelige Habitus være mindre sandsynlig; noget sikkert kan man 
ikke vide derom, blandt andet fordi denne som Regel modificeres 
meget langsomt og jævnt, under hvilken Omstændighed en Paa- 
visning af Konneksen mellem Aarsag og Virkning bliver særdeles 
vanskelig for Statistiken. Lad det derimod alene være Modifika- 
tioner af de ydre Forhold, der have bevirket Svingningerne i Selv- 
mordenes Hyppighed. Vilde saa hermed den menneskelige Vilje 
være at udelukke fra de virkelige Aarsagers Række, saa vel i For- 
tiden som i Fremtiden? Kan den maaske ikke her som anden- 
steds gøre sig gældende gennem Vekselvirkning? 

Svaret paa det sidste Spørgsmaal synes ikke let at kunne 
blive benægtende. Man vil erindre, at vi tidligere have berørt 
nogle af de ydre Forhold, om hvis Indflydelse paa Selvmordenes 
Optræden der kan være Tale. Har Mennesket nu ikke i sin Magt 
at paavirke andre af disse, formaar det dog i det mindste at paa- 
virke de fysiske Forhold f. Eks. ved Modarbejdelsen af Drikfældig- 
hed. Lad Folket gennem et Lovbud (forhøjet Brændevinsafgift 

m. m.) paalægge sig en Indskrænkning i Nydelsen af Alkohol, og 
se saa ad, naar en saadan Lov har faaet Tid til at udfolde sin 
Virkning, om det næste Tiaars Selvmord lade sig bringe ind 
under de store Tals Lov sammen med det foregaaende Tiaars. 
Der er saa gode Grunde at støtte sig til , at der næppe hører 
megen Dristighed til den Forudsigelse, at dette ikke vilde lade sig 
gøre. Der skulde nok som Følge af den Art Lovforanstaltninger 
fremtræde et afgjort Brud paa Regelmæssigheden, et Resultat, 
hvis Paavisning eventuelle Svingninger i de økonomiske Forhold 
ikke behøvede at forstyrre. 

Det vil i Anledning af denne Paastand være tilstrækkelig 
at henvise til »Beretning om Drikfældighedsforholdene i Danmarkt, 
afgivet af det statistiske Bureau. Man kan heraf faa et Indblik i, 
hvilken Rolle Misbrugen af Alkohol med dens Følgesvende: øde- 
lagt Helbred og Formuesomstændigheder samt Svækkelse af Karak- 
teren spiller overfor Selvmordene i vort Land. Selv om man 
stiller sig nok saa forsigtig overfor Forsøg paa at fastslaa det 
afgørende ydre Motiv til den paagældende Handling, lader det sig 
ikke bestride, at Rollen maa være betydningsfuld. Men maa det 
saaledes indrømmes, at der er høj Grad af Sandsynlighed for, at 
det paa denne Maade kunde lykkes at fremkalde en udtalt For- 
mindskelse i Selvmordenes Antal, har man herved gjort et ikke 
ubetydeligt Skridt henimod Anerkendelsen af, at den menneskelige 
Vilje heller ikke paa dette Omraade lader sig til Stadighed anvise 
Plads blandt de tilfældige Aarsager 1 ). 



Der kunde maaske indvendes, at i det mindste ved Maskin- 
læsionerne samt ved Selvmordene var det nærmest kun Samfunds- 



') Under Forsøget paa at antyde de ætiologiske Momenter til Selvmordet, 
blev Sindsygdom ikke særlig fremhævet. Da det her under alle Om- 
stændigheder er givet, at Viljen helt eller delvis er ufri, kunde man 
slippe uden om Angrebet paa den menneskelige Frihed ved at gøre 
gældende, at alle Selvmordere vare sindsyge. Men det turde dog vel 
være at gaa meget for vidt. 

Naar det ved samme Lejlighed blev bemærket, at Dispositionen 
til Selvmord, eflerat dette en Gang er kommen ind i et menneskeligt 

viljens Frihed, der er forsøgt fastholdt gennem Muligheden for, at 
den kan paavirke de ydre Forhold. At denne Mulighed er til 
Stede, kan imidlertid ikke engang Determinismens Tilhængere for- 
udsættes at benægte. Det fatalistiske Lys, hvori de se Individet, 
krympe de sig nemlig i Praksis ved at overføre paa Samfundet, 
hvilket dog ikke forhindrer dem i at stirre sig blind paa Betegnel- 
sen af den menneskelige Vilje som en tilfældig Aarsag. 

Fremdeles kunde der indvendes, at selv om Samfundsviljen 
formaar at forandre Normen for et socialt Fænomens Optræden 
— f. Eks. fremkalde en udtalt Formindskelse af dets Hyppighed, 
vil der under denne forandrede Norm, som berørt, nok vise sig 
at fremtræde en Regelmæssighed af samme Grad som før. Med- 
fører da ikke dette, at den enkeltes Frihed taber sig i en Taage, 
hvoraf det bliver vanskeligt at drage den frem? 

Man kan vel som Svar herpaa snart blive enig om, at 
Samfundsviljen ikke er andet end et Resultat af Enkeltviljernes 
Brydning. At anerkende, at Samfundet kan bevidst handle efter 
Fornuftgrunde, men benægte dette for den enkeltes Vedkommende, 
lader sig saaledes ikke gøre. En anden Sag er det, om man vil 
afvise, at Viljen kaldes fri, selv om den bevidst vælger mellem 
Fornuftgrunde (egoistiske som Frygt og Klogskab, eller sympatetiske) 
og paa den anden Side Drift o. s. v. Det skal jeg imidlertid 
overlade til Fagmændene at drøfte, og i Stedet lade mig nøje 
med en lille Sidebemærkning til velvillig Overvejelse af Determi- 
nismens Tilhængere. 

At Hyppigheden af Forbrydelser kan være delvist afhængig 
af ydre Forhold i Samfundet, der ere modtagelige for menneskelig 
Paavirkning, er almindelig anerkendt. Som jeg i det foregaaende 
har forsøgt at paavise, gælder det samme sandsynligvis om Selv- 



Samfund, kunde tænkes holdt vedlige af Eksemplets smitsomme Magt, 
behøver det givne Eksempel jo ikke engang at stamme fra Virkelig- 
heden; det kan komme fra Literaturen. Lad raig erindre om de af G. 
Brandes (Emigrantliteraturen) omtalte Selvmordsepidemier, som i Be- 
gyndelsen af dette Aarhundrede fremkaldtes respektivt i Tyskland og 
Frankrig ved Bøger som Werther og Obermann. Men Eksemplets Magt 
maa dog heller ikke overvurderes. Det er saaledes klart nok, at disse 
Bøger ikke havde formaaet at udøve saa stor en Indflydelse i den 
nævnte Retning, dersom de ikke samtidig dybt havde paa virket Datidens 
Livsopfattelse. Ikke enhver Roman, hvori der foregaar en Katastrofe af 
den Art, kommer heldigvis til at fungere som Smittebærer i stort Omfang. 

mordene. Men hvad er Følgen af, at den nævnte Afhængighed 
kommer til at staa klar for det enkelte Individ, og dette saaledes 
ikke kan undgaa at se, hvilken Betydning det vilde faa for et 
større eller mindre Antal Samfundsmedlemmer, om hine Forhold 
søges forandrede ved en Ytring af Samfundsviljen eller ikke? 
Dog vel den, at Individet, dersom det ikke efter Ævne arbejder 
med paa at fremkalde en saadan Ytring, bliver medansvarlig i 
Konsekvenserne af, at alt eventuelt bliver ved det gamle. I Hen- 
hold hertil fremkommer da den Mærkelighed, at medens Determi- 
nismens Tilhængere ville fritage Individet for Ansvaret for dets 
egne Handlinger, idet al Skylden lægges over paa Samfundet, 
bliver det til Gengæld vanskeligt for dem at afvise, at Individet 
kan faa Medansvar for andres Handlinger, nemlig naar det bevidst 
har undladt at arbejde med paa en Reform af Samfundsforholdene. 
For øvrig turde dette næppe være den eneste Modsigelse, som 
Læren om Determinismen rummer i sit Skød. 

Dog jeg vender tilbage til Statistikens for mig mere kendte 
Territorium, for at lade denne have det sidste Ord. Ikke i den 
Tanke, at den skulde kunne drage Individet ud af Massen, og vise 
os det i Færd med at udfolde sin af Fornuften bestemte Vilje; det 
ævner Statistiken selvfølgelig ikke. Men i den Hensigt at lade den 
værge sig mod at blive misbrugt i Striden om Viljens Frihed eller 
Ufrihed, ti dertil har den rigelig Anledning. Der kunde da mindes 
om følgende. 

Ved enhver statistisk Undersøgelse, der forsøger at paavise 
Aarsagerne til det fundne Resultat, kan det ikke noksom anbefales 
at være forsigtig i sine Slutninger. I forhøjet Grad gælder dette 
om en moralstatistisk Undersøgelse, hvor et saadant Forsøg er 
forbunden med særlig store og mangeartede Vanskeligheder. Hvad 
navnlig angaar Viljens Medvirkning blandt Aarsagerne — som 
virkelig eller som tilfældig Aarsag — , da har man sikkert nok været 
for hastig med at danne sig en Mening paa Grundlag af den Regel- 
mæssighed, som ved første Øjekast lader sig til Syne i de sociale 
Fænomeners Optræden. Andre Synspunkter kunne, som i det 
foregaaende paavist, stille sig frem, naar man kommer til Bunden 
i sin Sondering af Regelmæssighedens Grad, men dertil vil der 
udkræves langt omhyggeligere og nøjagtigere Undersøgelser end 
de hidtil som Regel anstillede, der blandt andet spænde over 
altfor kort et Tidsrum. Ved Siden heraf gør man imidlertid vel 
i at erindre, at Statistiken selvfølgelig hverken kan bevise eller 

modbevise Viljens Frihed, hvad der vel overhovedet er umuligt 
ad nogen Vej. Overfor Spørgsmaalet om den menneskelige Vilje 
tør Statistikens Resultater ingensinde ventes at føre videre end til 
Antydninger i den ene eller den anden Retning. Hvor lidt den 
formaar at give ud over Antydninger, kan man gøre klart med 
et Par Ord. 

Regelmæssigheden i de sociale Fænomeners Optræden — 
særlig hvor den viser sig at være saa udtalt, at vedkommende 
Fænomen falder ind under de store Tals Lov — lader vel ikke 
megen Sandsynlighed tilbage for Tilstedeværelsen af en absolut 
Valgfrihed (libertas indifferentiæ). Tvært imod peger den hen paa, 
at Individets Frihed turde være betinget o: at Handlemaaden er 
dikteret af Motiver, hvilket selvfølgelig ikke udelukker et forud 
gaaende Valg. »Jo mere den af Fornuften bestemte Vilje regerer, 
desto regelmæssigere ville Begivenhederne indtræde.« Men om 
man vil, kan der dog forbeholdes den absolute Valgfrihed en 
Plads, uden at der er Mulighed for nogen Gendrivelse. Det er 
nemlig i de Afvigelser fra Normen, som den ofte nævnte Lov for 
de store Tal tilsteder. Imidlertid vilde saa rigtignok den absolute 
Valgfrihed være udelukkende henvist til at træde ind i de til- 
fældige Aarsagers Række. 



Th. Sørensen. 




Teaterindtryk. 

(Brev til „Tilskueren"). 



Paris 3dje Oktbr. 1887. 



Tire Gange har jeg været i Teatret, siden jeg forlod Kø- 
benhavn, tre Gange i Berlin, én Gang her i Paris. 

Først i det hyggelige, salonmæssig arrangerede Residenz- 
teater i Berlin. Det var Ohnets »Grevinde Sarah«. Stykket er et 
tarveligt Rutinearbejde. Det blev godt spillet, Iscenesættelsen var 
fortrinlig. Det, der mest interesserede mig, var, at jeg fik at se, 
hvorledes der fra den transke Skuespilkunst gaar en Strøm ud 
over de andre Lande; hvorledes der ud fra samme Kunstskole 
udvikler sig en Slags kosmopolitisk Spillemaade. Hurtig og let 
Diktion, vel udregnede Pauser, ugenerte Stillinger, naar Stem- 
ningen er normal; bratte Overgange ned i det patetiske, som man 
ikke er bange for at drive ud i det uartikulerede Skrig. Grev- 
inde Sarah slæbte sig paa sine Knæ hen ad Gulvet, kastede sig 
vildt omkring, mens hun var fortvivlet. Del var et Stykke Skue- 
spilkunst i Sarah Bernhardts Stil. Notaren, Ræsonnøren, var 
ogsaa saa fransk, som en Tysker kan blive det. Noget nyt var 
det ikke for mig. Jeg har set meget lignende Komedie baade 
paa Paris's og Københavns forskellige Teatre. Frankrig leverer 
endnu det daglige Brød til Europas Skuepladse; de lette Sam- 
færdselsmidler tillader Direktører, Sceneinstruktører og udøvende 
Kunstnere at rejse hertil; det er ikke saa vanskeligt at studere 
Strømmen fra dens Udspring af. Navnlig i de franske Fabrik- 
arbejder er der nok af, hvad man kalder »Handling«, det, den 
sædvanlige Aviskritik daglig raaber paa. Der skal ske noget, 
det vil den banale Kritik, det vil det banale Publikum have for 
enhver Pris. Om der er Mening i, hvad der sker, gør mindre til 

Sagen, blot det er præpareret lidt snildt. >Der kommer, min 
Tro, Monsieur Jeronimus meget belejligt« — , ja det siger Holberg 
og andre gamle Komediedigtere; de moderne siger ikke: Der 
kommer Marquis den og den meget belejligt, men de lader ham 
ugenert komme, naar de skal bruge ham for at faa en Effekt- 
scene brændt af. Han skal dog lystre Belejligheden. 

Er der ikke en stor Portion Udannethed hos det teater- 
besøgende Publikum? Er ikke denne Udannethed til stor Skade 
for en ny, en aandfuldere dramatisk Kunstudvikling? Jeg 
spørger blot. 

At der maa ske noget i en Roman, i en Novelle, i et 
Drama — ja det følger af sig selv. Men behøver der at ske 
meget? Er ikke denne »wilde verwegene Jagd« efter at hitte paa 
noget hindrende for en sandere og rigere Karakterudfoldning, for 
et livssandt Ordskifte, for en Fordybelse i Stemningen? 

Hvad er Handlingen i et af Moliéres Mesterværker *Le 
Misanthrope«? Saa godt som ingen. Eller i Moliéres Prosa- 
stykker, i Holbergs Komedier? Det er noget nær den samme 
overalt. Det turde være Lunets rige Lyrik, det gode Humørs alt 
overhvælvende blaa Himmel; det turde være Figurernes klare 
Typik, der løfter disse Værker op i Klassicitetens Sfære. Ti at 
Scapin eller Henrik bliver ved at narre Geronte og Jeronimus, 
Argante og Leonard, det er ikke en Gang originalt af Moliére og 
Holberg. Den Historie kunde Italienerne før Moliére og Holberg; 
den kunde Plautus og Terents før Italienerne, og før disse gamle 
Romere var nok nogle Grækere, den nyere attiske Komedies Mestre, 
grundig inde i den. 

Spanierne, det maa man indrømme, de forstod at lave 
Handling. Sommetider er den saa kunstig, at Pokker selv ikke 
kan finde Rede i den. Men er det egentlig derfor, at vi Nutids- 
mennesker glæder os over det spanske Kaarde- og Kappedrama? 
Er det ikke mere over den pragtfulde Lyrik, over Versenes Metal- 
klang, over den eksotiske Duft, der aander over det hele? Hvem 
i al Verden husker efter Læsningen af en Snes spanske Dramaer, 
hvor mange Gange Don Garcia krydser Klinge med Don Juan for 
Dona Doroteas eller Dona Inez's Skyld? Nej, man husker lange 
Repliker bedaarende ved Flugt og Klang, forbavsende ved deres 
fremmedartede, paradoksale Tankegang. Der er netop i denne 
Komedieart saa lidt, saa saare lidt Plads for Menneskeskildring; 
alle disse Senores og Senoras ligner hverandre som Vanddraaber. 

Thalia og Melpomene forlade mig min Synd, hvis jeg siger 
noget skrækkelig kættersk! Og tilgiver de mig ikke, er jeg for 
Resten lige glad. Endnu mere ligegyldigt er det mig, om jeg 
kommer i Konflikt med Alverdens systematiske Æstetikere. Jeg 
tror ikke paa noget som helst æstetisk Dogme. Hvad Teore- 
tikeren bygger op i Dag, river en genial Digter ned i Morgen; man 
kan gennem hele Digtekunstens og Æstetikens Historie se denne 
Kamp. Den hegelske og efterhegelske Æstetik er efter Bjørnstjerne 
Bjørnsons og Henrik Ibsens dramatiske Digtning aldrig en Smule 
bedre faren end Boileaus og Gompagnis i Frankrig, da Victor 
Hugo og Romantiken brød igennem. Men det er ikke saa let at 
slaa en død ihjel. Gengangere har et sejgt Liv i halvdannede 
Menneskers Hjærne. Endnu i nogle Aartier vil man raabe paa 
Handling, endnu i lange Tider vil de finere eller grovere Spek- 
takelstykker, romantiske eller realistiske, trække bedre Hus end 
sande og dybt grebne Sjælebilleder eller Sædemalerier. George 
Ohnet vil tjæne Tusinder af Francs paa et af sine Fabrikater, 
mens et Digterværk som Thérése Raquin vil ligge hen. Halv- 
dannelsen vil altid være et halvt Aarhundrede tilbage i Tiden. 

Saa er der gamle, gamle Værker, der ere evindelig ny. 

Goethes »Faust« er som bekendt ikke skrevet for at blive 
opført paa Scenen. Der er vel systematiske Rigorister, som endog 
vil kalde det en Vanhelligelse at føre den gamle Doktor og hans 
sataniske Følgesvend frem for Lamperækken. Naar man gad 
været over det, kunde man vel — en Smule belæst, som man er 
i gammel Æstetik — lave en Hoben Indvendinger mod det 
»æstetiske berettigede i at opføre første Del af »Faust« paa et 
Teater i Form af en lang Række Scener, mens Tæppet gaar op 
og ned hvert Kvarter, og vi flyttes fra Sted til Sted, fra Fausts 
Stue til Stadsporten, fra Heksekøkkenet til Domkirken, fra en 
Bjærgkløft til Gretchens Fængsel osv. osv. 

Opførelsen paa »Deutsches Teater« — denne nydelige Sal 
i diskret Renæssancestil, hyggelig og komfortabelt udstyret — 
vakte Begejstring. Man kunde se paa Publikum, at det var med. 
Hvor slog hver af de velkendte Repliker — og da navnlig Me- 
fistofeles's bekendte Udtalelse om Kirkemavens Fordøjelsesævne — 
ned som en Bombe! Hvilken Jubel og Klappen. 

Da jeg var en 17 — 18 Aar, kunde jeg det meste af Faust 
(1ste Del) udenad. Og nu høre disse af Poesi og Livsvisdom 
funklende Ord siges af dygtige Kunstnere, ledsagede af det om* 

hyggeligste Sceneri! Man genoplevede sine reneste, sine mest 
begejstrede Dngdomsøjeblikke. Hvem kunde tænke paa, om der 
var for megen Handling i ét Tablau i Forhold til det næste? 
Det var stor Poesi, mægtig Kunst. Den, der vilde give sig til at 
maale sligt med Teoriernes Alenmaal, maatte være en Ætling i 
lige Linje af den brave Famulus Wagner. Hvor maatte man 
være en fantasiløs Klodrian, naar man ikke henreves af Gretchen 
ved Døren til den gotiske katedral mellem de snævre Tofagshuse 
med de smaa Glugger ved Siden af og oven Dørene og det 
uhøvlede Brædegalleri fra Hus til Hus? 

Udførelsen var næppe af første Rang undtagen for Gretchens 
Vedkommende. Det var en ægte nordtysk Type, den unge Dame, 
der spillede den. Hun forstod fuldt ud, hvad hun sagde. Hen- 
rivende var Foredraget af Kongen i Thule, som hun sang mezza 
voce 1 uden betydelige Stemmemidler, netop som man kunde tænke 
sig, Goethe vilde have den sungen. Bønnen til Madonna (O neige 
osv.) var gribende ved den undertrykte, gennembrydende Hulken, 
ved den stille Fortvivlelse i Bevægelser og Stilling og det stive, 
taarefyldte Blik. Mefistofeles's Fremstiller (Navnene ere jo uden 
Interesse for et dansk Publikum) var aabenbart en meget intelli- 
gent Mand. Hans logiske Accent (for at bruge et gammelt Ud- 
tryk) var udmærket, det forekom mig, at han manglede fysisk 
Styrke til at forfærde, naar Rollen fordrede det. Mesterlige vare 
hans Heksekunster i Auerbachs Kælder. Der ydede ogsaa Scene- 
instruktøren et Mesterstykke i Adrian Browersk Stil. Intet Snærperi 
i det hele. Heksene og Marekattene generede sig ikke. De sidstes 
»posteriorac var endog forbavsende naturalistisk vovede. 

Men Faust selv da? Det er muligt, det er min Fejl — 
man skal jo ikke dømme for rask, navnlig om fremmedartede 
Tilsyneladelser — men jeg maa tilstaa, jeg kunde ikke faa Sym- 
pati med den Maade at tage Rollen. 

Jeg forstod den som en Efterklang af en svunden Spille- 
maade. I Følge den skal en Helt i en Tragedie paa ethvert 
Punkt være stemt op i en højtidelig Tone. Fremstiller«! var en 
udmærket smuk Mand med brillante Stemmemidler. Man maatte 
forbavses over, at han først langt hen mod Slutningen blev hæs. 

Men Goethe har jo dog ikke anlagt sin Faust som mangl- 
ende Selvironiens velsignede Gave. Tvært imod, Selvironien 
gennemskinner hvert Øieblik hans Patos, just derved bliver han 
sand. Men Skuespilleren deklamerede Repliker som >Was kannst 

du, armer Teufel, geben?« akkurat lige saa højstemt som: »Und 
wenn der Sturm im Walde braust und knarri.« osv. Han var 
fuldt ud Alvorsmand fra Top til Taa, fra først til sidst. Jeg kan 
ikke en Gang forestille mig, at Goethe har ønsket, at Faust 
skulde tale med Tordenstemme noget Sted. 

Men det var i det hele dejligt at se og høre paa. Jeg 
spørger igen: Kan ikke alle dramatiske Mesterværker blive opførte 
fra Scenen, naar man har sceniske Kunstnere med Talent og 
literær Dannelse nok til at tolke dem? Naar en Gang vort 
Teater hjemme holder Hundredeaars Fest for J. L. Heiberg, vilde 
det saa ikke hædre hans Minde bedre ved at opføre »En Sjæl 
efter Dødenc end en af hans Vaudeviller? Men saa kommer rigtignok 
en ængstende Tvivl op. Faar vi nogen sinde Skuespillere, der 
magter det? 

Efter Goethe saa jeg mer klassisk Komedie: Schiller paa 
Berlins »konigliches Theater«. En grim Tilskuersal i den kede- 
ligste Empirestil, perlemalet med retlinjede forgyldte Lister, Parket- 
Straasæder, hvis Klapper springer op, saa snart man rejser sig. 
Og passer man ikke paa at slaa samme Klapper ned, før 
man sætter sig, kommer man i samme Situation, som den, 
det bekendte danske Ordsprog truer én med , naar man sætter 
sig mellem to Stole. 

Der spilledes »Wallensteins Lager« og »Die Piccolomini«. 
Lokkeduen var Hr. Max Grube af den meiningske Trup som 
Wallenstein. 

Man mærkede Respekten for det klassiske Digterværk. Til 
Lejrstykket dyb Scene med en Uendelighed af Telte fortonende 
sig langt ud i Baggrunden. Larm og Bulder, Trommehvirvler og 
Trompetfanfarer! Muligvis varede det for længe. Den uforligne- 
lige Kapuzinerprædiken blev fortræffelig holdt, og da Slutnings- 
sangen lød, den dejlige Slutningssang, som vi alle kender, da var 
vi med i Trediveaarskrigens bestøvlede, besporede, bepansrede, 
trommende, trompetende, plyndrende, drikkende, voldtagende Halløj. 

»Die Piccolomini« — Ja — a! 

Guderne bevare én for at sige noget ondt om denne Digt- 
ning, der har rørt éns Hjærte saa dybt i de unge Dage. 

Se der er Handling, kunstmæssig og korrekt anlagt. Der 
er en rund og klar Diktion, fast støbt i Rytmen, fint udformet 
i Tanken. Der er en smittende Begejstring i Max Piccolominis 
lyriske Lovprisning af Ungdommens og Elskovens Ret .... men 

hvorfor betages vi helt af »Faust« og kun delvis af »Die Piccolo- 
mini«? Vel sagtens fordi vi efterhaanden af nyere Historie- 
forskning, af nyere Digtning har faaet det godtgjort, at Wallenstein, 
at Octavio, at Illo ikke er Figurer fra Trediveaarskrigen, lige saa 
lidt som Corneilles Cinna er en Romer, Racines Phédre en 
Grækerinde, Palnatoke en Sagaskikkelse. Vi er blevne hyperkri- 
tiske overfor baade den franske Klassicismes og den tyske og 
danske Romantiks Tragediefigurer. Vi ser i dem Masker, gennem 
hvis Mund Digteren taler. Karl Moors Vildskab er dea unge 
storm- og trangopfyldte Schillers, hans Patos klinger endnu i 
Max Piccolominis Mund, mere dæmpet, mere skønhedsbehersket; 
den er bleven fuldmoden mandig i Marquis Posa — der taler 
Schiller, som Mand. Stykkernes Tidsfølge er ligegyldig. Ingen 
Digter kan give mere, end der er i ham. Han trænger til direkte 
Udtalelse. Den kan dølges — det har Shakespeare og Goethe, 
det har adskillige moderne Digtere vist, men man ser dog somme 
Tider Goethes Ansigt bag Faustmasken. Ræsonnøren i gammel 
og ny Komedie — fra Moliére til Augier, fra Løjtenanten i Erasmus 
Montanus til Thorvald Vidførle i »Palnatoke« kan bevise Paa- 
standen. 

Schiller, Byron, Oehlenschlåger, Victor Hugo kunne daarlig 
sætte en Knebel i deres Heltes runde Mund. Men om det saa er 
Mérimée, saa har han dog maattet lade George de Mergy i 
»Chronique du temps de Charles IX« lade skimte, hvad Digteren 
mener. En Poet maskerer sig snildere end en anden; det er 
maaske det hele. 

Om Udførelsen er der kun at sige, at den vax god. Wallen- 
stein optræder jo kun i én Akt i Trilogiens midterste Del. 
Hr. Max Grube havde Myndigheden til at være Helt. Med en 
dyb Basstemme, med faa Bevægelser med en portrætlignende 
Maske, gennem hvilken dog for ungdommelige Træk skinnede frem, 
afviste han den usalige »Kriegsrath Questenberg«. Ægte Schillersk! 
Geniets Triumf over Kontorklogskaben. Dog indrømmes den 
sidstes delvise Ret. Ægte Goethesk-Schillersk Samarbejde ? Questen- 
berg blev ikke opofret mere end højst nødvendigt, om end Lige- 
vægten ikke var fuldt saa korrekt, som den Goethe frembragte 
mellem Antonio og Tasso. 

Gildet hos Illo var sat fortrinligt i Scene. Den mere end 
halv drukne Kroatergeneral Isolani — jeg har glemt, hvad Skue- 
spilleren hed — vovede Ting, som en Tragedieskuespiller næppe 

havde vovet hos os. Han fremstillede den Virkning af Drukken- 
skaben, som Holberg byder Jeppe at frembringe. Ingen forargedes. 
De lange nedhængende Knevelsbarter bævede under Vinrusens 
Luftstød; han sparkede til sin Sabel, naar den kom hans slingrende 
Ben i Vejen. 

Max Piccolominis Fortolker troede paa sin Lyrik. Det er 
det, det kommer an paa. Tro, oprigtig Tro fra Kunstnerens Side 
frembringer Tro nede i Salen. Og hvem vil ikke gærne være med 
paa Schillers Tro paa det bedste menneskelige? Om ogsaa vi 
Nutidsmennesker kun kan bevare den fuldt, saa længe Repliken 
varer, nu vel, saa har vi faaet en Opbyggelse paa en halv Snes 
Minuter; Efterklangen kan bæve længe derefter. 

De Digtere, der dølger sig, er maaske de største Kunstnere. 
De Digtere, som aabenbarer sig naivest, er maaske mere i Slægt 
med de gamle Profeter. De sidste prædiker mere end de første, 
men trænger den store Menneskemasse ikke bestandig til Prædi- 
kanter? 

Jeg spørger blot, tør ikke afgøre noget. Jo ældre jeg 
bliver, jo mindre sikker — dogmatisk bliver jeg, jo mere kommer 
jeg til at elske al Kunst, hvori en Personlighed sætter sig fuldt 
ind. Shakespeare, Corneille, Råcine, Moliére, Holberg, Goethe, 
Schiller, Oehlensch låger, Byron, Paludan Muller ... naa, Oprams- 
ningen af Navne maa jo kede Læserne. 

Victor Hugos Navn maa dog med. Jeg saa »Hernani« paa 
Théåtre fran<jais forleden Aften. Gud skal vide, at G. Brandes 
har Ret, naar han siger, at dette Stykke vrimler af Galskab. Helten 
er lige saa halvgal som Karl Moor, Don Ruy Gomez de Silva er 
hel gal, Don Carlos er umulig som værende Konge af Spanien og 
vordende Kejser af Tyskland; hans og de sammensvornes Færd 
ved Karl den Stores Grav i en Krypt i Achens Domkirke (en 
Krypt, som slet ikke er til) er Fanden i Voldskhed. Dog be- 
tager Stykket én; dog kan vi græde med Dofia Sol og føle 
Sympati med Don Ruy Gomez de Silvas lange Tirader, dem han 
henvender til Portræterne af sine Forfædre, Tirader som ingen 
kan hitte Rede i. 

Hvorfor betages man? Fordi Victor Hugo, der er nærmere 
i Slægt med Schiller end med Goethe har lagt sin Energi, al sin 
Patos over det Tema, som det nu var hans Sag at variere i 
Stykket. Det er Lidenskabens Ret, Digteren vil forfægte; det er 
Elskoven som Naturmagt han vil hævde; for dens Sejersgang skal 

Klipper sprænges; den skal tvinge Don Carlos til at blive ædel; 
det er Hadets Naturmagt, Digteren vil fremstille: Don Ruy Gomez's 
Had til Don Carlos og Skinsyge mod Hernani. Det er denne Sætten 
sig selv ind, som giver Digtningen Kunstværd; ud fra Hernanis 
Horn toner de Stemninger, det unge Frankrig sad inde med paa 
Victor Hugos Tid. Og Versene klinger som Musik, naar Kærlig- 
heden hvisker i sagte Længsler eller bruser med Lyd som en 
Hymne for Basuner. Det var dog en langt ringere Opførsel end 
den, jeg saa for nogle Aar siden, da Sarah Bernhardt spillede 
Dona Sol og da Worms var Karl V. Nu er det to Debutanter, 
vel indøvede, ti ellers, var de aldrig komne frem paa Théåtre 
fran<jais's Bræder. Mounet Sully er i Familje med den Natur- 
kraft, Digteren har lagt i Hernanis patetiske Oder til Dona Sol; 
ham gensaa jeg med Glæde. Han har faaet fuld Magt over sin 
herlige Stemme, som en Virtuos over et Instrument af første 
Rang. Ad alle Stemningens Bølgebjærge og Bølgedale — ti 
Rollen er jo Stemning fra først til sidst — styrede han sikkert; 
det grelle og kantede er gaaet af ham; der er Harmoni i hans 
Kraftudfoldelse, lad ham saa være hvad man kalder maniereret. 

Med Hensyn til Mellemakternes Længde burde vore Teatre 
tage Eksempel af de tyske, hvor man regner fem Minuter for en 
lang Tid, og ikke efterligne de franske, hvor man stundum maa 
vente halve Timer, saa Publikum, selv »aux Frantjaisc, giver sig 
til at trampe. 



S. SCHANDORF. 




Tor Hedberg. 

En kritisk Studie. 



lor Hedberg hører til de svenske Forfattere, som lade de 
store Samfundsproblemer ligge, og ene og alene beskæftiger sig 
med Mennesket. Han har kun én Interesse og ét Maal: at om- 
sætte Livet i personlig Digtning. 

Han har indtil nu skildret fire Menneskeskæbner. Det er 
om de ensomme, han fortæller, dem, der er stængt ude fra 
Livet: om Signe, der havde ventet sig saa meget og som 
syntes, hun intet fik i denne Surrogaternes Verden ; om Johannes 
Karr, denne pirrelige Særling, der krampagtig higer efter at 
aabne sin Favn for Livet, men hos hvem en ubarmhjærtig og 
haardhændet Virkelighed har avlet en Skyhed, der holder hans 
Følelser i Skruestik og gør ham sjælelig lam; om Judas, denne 
fødte Eneboer, hvem Angesten over at være til rider som en 
Mare, og som i hadefuld Rædsel skyr alle dem, mod hvem hans 
syge Kærlighedstrang drager ham; om HenrikWrede, hvis hele 
Liv forvrænges af en fiks Ide. 

Og ligesom det i Menneskelivet er det haarde og kantede, 
det skumle, det gaadefuldt grumme, der giver Stoffet til Hedbergs 
Skildringer, saaledes er det ogsaa i Naturens indre Liv som i 
dens ydre Form Forgængelighedens haarde Nødvendighed, der 
kaster sine tunge, vaade Slagskygger over hans Digtning. 

Om denne Grundstemning føjer hans Stil sig nøje med 
sine Nuancer af den samme tunge Smerte, der bølger og bruser 
i hans Sprog som Vandenes og Vindens monotone, evig ens- 
artede Melodi i en Efteraarsnat. 

En anden Ejendommelighed for Hedbergs Digtning er Mang- 
elen paa Nuancer og Konturer. Hans minutiøse psykologiske 

Analyser er almenmenneskelige, og han opfatter bedst Naturen i 
de store Vidder, de endeløse Udsigter, de vide Horisonter. Der 
er ingen individualiserende Karakteristik af Personernes Sjæleliv, 
ingen individuel Udpensling af deres Fysiognomi, ingen Linjer 
eller Konturer i Landskaberne. Der er i hele hans Produktion 
noget alment, typisk, næsten abstrakt. 

Hans Digtning er som en Tusmørkestund i det sene Efter- 
aar, hvor det synes en, som om Naturen vaander sig i Dødskval 
og som om man ser ind i et af Smerte fortrukket Ansigt med 
sorgfulde Øjne, og hvor denne Tilintetgørelsens Kamp griber en 
med et stumt, uendeligt Vemod, som man ikke kan græde ud 
med alle sine Taarer. 



Høgre uppgifter har nu næsten kun Interesse som et 
Debutarbejde, i hvilket man dunkelt kan skimte de første Træk 
af Forfatterens Fysiognomi. Det er omtrent som naar man ser 
et Bamdomsportræt af et voksent Menneske, i hvilket de karakteri- 
stiske Linjer endnu ikke har slynget sig sammen til et ejen- 
dommeligt Hele, men ligge ligesom løse og hver for sig. 

Det er en ungdommelig-naivt fortalt Historie om en Kvinde, 
der som ung har drømt for lyst om Livet, og som Livet derfor 
handler ilde med, men som alligevel bliver ved at drømme, lige 
ind i Døden. Men der er dog én Side af denne Kvindekarakter, 
som en Kritiker skatter som et Guldfund, nemlig den Sindets 
Haardhed og Bitterhed, det Fjendskab mod Menneskene og Livet, 
som Signe gribes af ved den første alvorlige Modgang. Ved dette 
Træk knyttes denne Karakter nært sammen med Hedbergs to 
mandlige Hovedfigurer, Johannes Karr og Judas. De er alle tre 
ligesom skabte i samme Billede. 

Johannes Karr betegner i alle Henseender et Fremskridt i 
Sammenligning med Høgre uppgifter, trods Fejl i Kompositionen 
og Unøjagtighed i dens Psykologi. 

Johannes Karr er uægte Barn af en fattig Husmandsdatter 
og en rig Gaardmand. De første tolv Aar af sin Barndom til- 
bringer han i Fattighuset hos sin Moder; derefter kommer han 
i Tjæneste hos Faderen. Dennes Ægteskab er barnløst , og han 
aabner en Gang Johannes Udsigt til at arve hele hans Formue. 
Drengen lever sig saa ind i Tanken om at blive en rig Arving, 

men da en Halvbroders Fødsel med ét Slag knuser alle hans 
Forhaabninger, gribes han af Raseri og Hævnlyst, og i et Anfald 
af Vildelse stikker han en Nat Ild paa sin Faders Gaard. Efter 
to Aars Ophold i Fængslet kommer han i Tjæneste hos en 
Madam Rask, der har en lille Butik ude paa Landet. Han for- 
elsker sig i Husets Datter, men opdager, at denne staar i intim 
Kærlighedsforbindelse med en ung Adelsmand i Egnen. Imidlertid 
gifte de sig med hinanden — hun for at skjule Følgerne af den 
omtalte Forbindelse, han væsentlig for at faa fat i Madam Rasks 
Penge — , og de leve nu i adskillige Aar i ulykkeligt Ægteskab. 
Saa finder omsider en Tilnærmelse Sted; hun føder ham en Søn 
og dør i Barselsæng. Imidlertid er Johannes Karr bleven en rig 
Mand, og han lever længe nok til at se de Skillinger, som han 
Dag efter Dag, Aar efter Aar har skrabet sammen i sit Ansigts 
Sved, muntert rulle bort gennem Sønnens Hænder. 

Johannes Karr er en rent psykologisk Roman og bør be- 
dømmes som saadan. Men hvis den psykologiske Roman skal 
skildre et Individs Liv ved at udhæve de afgørende Momenter i 
det og bringe os til at forstaa en menneskelig Karakter i dens 
Grundtræk og Udvikling ved at fremstille de Forhold, under 
hvilke den har formet sig, og de Personer, som under denne 
Formningsproces har indvirket bestemmende paa den, — hvis 
den skal være som en Organisme, i hvilken hvert enkelt Led med 
Nødvendighed udfører sin bestemte Funktion, saa at intet staar 
der alene for sin egen Skyld, eller fremhæves stærkere end dets 
Betydning for det store Hele fordrer, — saa tilfredsstiller Hed- 
bergs Roman ikke fuldt disse strænge Fordringer. 

Først og fremmest er det da et uerstatteligt Savn , at vi intet 
faa at vide om Fængselslivet, endskøndt dette naturligvis efterlader 
sig dybe Spor i Drengens Karakter. Sønnens Væsen som Barn er 
vistnok rigtig skildret, og Forfatteren har tydelig nok haft til Hensigt 
at vise, hvorledes de Egenskaber, der skulle fremtræde saa ud- 
prægede hos den unge Mand, allerede har været til Stede hos 
Drengen, men hverken disse detaillerede Skildringer eller den 
vidtløftige Episode med Ammen staar i nogen nødvendig For- 
bindelse med det hele; de føre ikke Handlingen fremad, de vise 
ikke nye Sider eller Nuanceringer i Hovedpersonens Karakter, og 
de øve ikke nogen synderlig gennemgribende Indflydelse paa Karrs 
Liv. Den Udførlighed, hvormed disse Episoder behandles, staar 
ikke i noget Forhold til deres Betydning. Traaden brydes, man 

føres ind paa Sideveje, Fortællingen staar stille og Interessen for 
Karr slappes. Man faar i det hele i Bogens anden Halvdel et 
Indtryk af noget løst og usammenhængende, man savner Fodfæste, og 
det er som om man bestandig saa det samme Landskab fra forskellige 
Udsigtspunkter. I Almindelighed er Grundlinjerne dragne med 
stor Sikkerhed og Omhu, mens derimod Proportionerne er fortrukne 
som Følge af en kritikløs Udførelse. 

Johannes Karrs Karakter skal jeg længere hen fremstille i 
Sammenhæng med Judas'. Hedberg har bedre faaet Karakteten 
frem ved direkte Beskrivelse end indirekte, gennem Personens 
egne Ord og Handlinger. Manglerne i Hedbergs psykologiske 
Analyse og i det hele i hans Karaktertegning finde deres For- 
klaring i, at Forfatteren bestandig skildrer sit eget Sjæleliv, uden 
at tage tilstrækkeligt Hensyn til individuelle og Klasseforskelligheder. 

Man har med et Paradoks sagt, at en Kunstner i sin 
Kunst ene kan skildre sig selv. Dette er for saa vidt sandt, som 
han ved Skildringen af andre Individualiteter altid maa gaa ud 
fra de Sider, som disse har fælles med hans egen. En vis 
Karakterejendommelighed kan være fælles for den fremmede 
Personlighed og ham selv, om den end hos den første er den, 
der ligger til Grund for alle de andre og paatrykker disse sit 
Stempel, medens den hos ham selv er mindre fremtrædende, kun 
en Biegenskab. Skal den psykologiske Romanforfatter nu skildre 
en fremmed Personlighed, maa han bestandig tage Hensyn til 
dennes herskende Egenskab, men den nærmere Motivering, Detail- 
analysen, kan han kun faa ved Selvstudium, ved at undersøge sit 
eget Sjæleliv. 

Jeg tror, at Hedberg her gør sig skyldig i en Fejl. Det 
forekommer mig, at han overfører Analysen af sit eget Sjæleliv 
paa andre i aldeles uforandret Form, uden at lægge nogen Vægt 
paa Forskellighederne og uden at præcisere den individuelle Grund- 
stemning. Han skildrer almenmenneskelige Sjælstilstande, ikke 
individuelle. Hans Analyser passe paa alle mulige Mennesker; 
det for Individet ejendommelige, det, der adskiller ham fra andre 
Individer og gør ham netop til den, han er, det, der ligger til 
Grund for og danner Helheden i alle de særlige Ytringer af Sjæle- 
livet, netop det, som Fremstillingen skulde belyse, bringe os til ' at 
se fra forskellige Sider og i forskellige Bevægelser, — det 
faar han ikke med. Hans Analyser er i og for 9ig baade dybt- 

gaaende og sande, men nogen ejendommelig Forestilling om 
Personligheden give de i Almindelighed ikke. 

End videre viser det sig tydeligt i Hr. Hedbergs Karakter- 
skildring, hvor svært det er for en udenforstaaende at trænge ind 
i Almuens Sjæleliv og at give en korrekt Skildring af vore Land- 
boere. Forfatteren lægger sædvanligvis stærk Vægt paa det ube- 
vidstes, Drifternes, Instinkternes Magt hos Landbefolkningen, og 
ved sine næsten ængsteligt, ja pinligt nøjagtige Sjæleanalyser 
skynder Jban sig som oftest at tilføje, at alle disse uensartede 
Elementer, som det ved omhyggelig Undersøgelse er lykkedes ham 
at isolere, hos disse Mennesker forekomme sammensraæltede , ind* 
filtrede mellem hverandre som ubevidste Følelser og uklare Stem- 
ninger. Men han vilde have været sandere og grebet os stærkere, 
om han i sine Skildringer af sjælelige Tilstande havde anvendt et 
simplere Apparat, og om han i et enkelt anskueligt Billede havde 
sammentrængt alle de Smaatræk, 9ora han gennem sin dybt- 
gaaende Analyse har fundet. Naar han har gjort dette — som i 
Skildringen af Familjen Rask — , naa'r han en langt stærkere 
kunstnerisk Virkning; han skaber da et Stykke Stilleben, hvis 
Figurer og Interiører har blivende Værd. Der er desuden ad- 
skilligt, som klart røber, at Forfatteren har benyttet Analogier, 
hentede fra Skik og Brug indenfor den Samfundsklasse, han selv 
tilhører. I de * for øvrigt fint udførte Scener mellem Kirstine og 
Faderen, efterat hendes Tilstand er bleven opdaget, lader For- 
fatteren den sidste »klappe hende mildt paa Haaret med sin grove, 
barkede Haand«. Bonden viser i Almindelighed ikke sin Følelse 
paa den Maade; han kan have stærke Følelser, men han viser 
dem ikke. Kærtegn forekomme ikke i Husmandsfamiljerne; man 
undser sig for at vise Ømhed, i Særdeleshed indenfor Familjen. 
Dette er naturligvis en Bagatel, men den er karakteristisk og 
interessant. 



Det er ikke nogen arkæologisk eller kulturhistorisk Interesse, 
der har fristet Hi\ Tor Hedberg til at skrive en Bog om Judas 
Iskariot. Hans første og oprindelige Hensigt har ikke været at 
skrive en historisk Roman, i hvilken en bestemt Kulturperiode 
spejlede sit ejendommelige Fysiognomi. Da han valgte det nye 
Testamentes Judas til Æmne for sin Digtning, var det ikke for at 

skildre ham som en individuel historisk Personlighed, saaledes 
som han var bleven formet af sin Tid og sine Omgivelser. Det 
er ikke Individet Judas i sit historiske Milieu, som Hr. Hedberg 
har haft for Øje, da han skrev denne Roman: det er det almen- 
psykologiske Problem i Judas* Livsskæbne, som først tog hans 
Tanke fangen. Han skimtede i denne historiske Episode en af 
Menneskehedens og Livets dunkle Gaader, han saa i denne Discipel, 
der forraadte sin' Mester, en Martyr for Livets Tragedie, og han 
følte Trang til at løse denne Gaade gennem psykologisk Under- 
søgelse. Den Judas, Hr. Hedberg skildrer, er ikke Historiens 
Judas og heller ikke Individet Judas, men først og fremmest Ofret 
for Livets hemmelige Magter. Denne menneskelige Skæbne har 
for Forfatteren røbet en Side af Tilværelsens Væsen. 

Forfatteren har derfor ikke brudt sig om at leve sig nøje 
ind i den Tid , hvorfra Fortællingens ydre Apparat er hentet. 
Det Menneske, hvis Livshistorie han har benyttet til at anskuelig- 
gøre, hvad han havde at sige, tilhører ikke det første, men det 
nittende Aarhundrede. Judas er en moderne Personlighed. Alt 
hvad der er individuelt hos denne almene Type er Nuancer af vor 
egen Samtids Gennemsnitskarakter; Hr. Hedberg skildrer et Nutids- 
menneske fra Nutidens Standpunkt. 

Disse to Synspunkter maa man fuldtud have tilegnet sig 
for helt og ganske at forstaa Judas. Uden det vil man ikke for- 
staa, hvilket ægte Digterværk Hr. Hedberg i sin sidste Roman 
har skænket den svenske Literatur. 

Der er nært aandeligt Slægtskab mellem de to mandlige 
Hovedpersoner i Hedbergs Romaner og, som tidligere sagt, er 
Heltinden i Høgre uppgifter en lignende Karakter. Judas og 
Johannes Karr er som voksede af samme Rod, og de har samme 
Sjælebund. Hos dem begge er Indesluttetheden Hovedtrækket. 
Deres barske og sky Væsen er kun den Vrangside af deres yppige 
indre Følelsesliv, med hvilken de med sygelig Finfølelse søge at 
skjule deres egentlige Væsen. Faar deres Længsel efter Kærlighed, 
deres Trang til at slutte sig til nogen, imellemstunder Luft, bryder 
den frem med tung Voldsomhed. De gaa og bære paa et 
bittert Had mod Livet, der suger Næring af sig selv; Livet har 
gjort dem bitre ved at støde dem tilbage, og denne deres Bitter- 
hed fjærner Menneskene end mere fra dem. De oprives af Længsel 
efter at kunne hengive sig helt og uindskrænket, men holdes til- 
bage af Magter, de ikke selv kende. Komme de til at blotte en 

Flig af deres virkelige Natur, krympe de sig smertelig sammen i 
Undseelse og Harme og trække sig saa end mere utilgængelig 
sammen i sig selv; de lide paa samme Tid ved at bave givet sig 
hen og ved ikke at have gjort det nok. De gaa om og spejde 
ængsteligt efter Lykken og dreje af, saa snart de i Frastand kunne 
skimte den. 

Saaledes er den Type, Hr. Hedberg i sine Bøger har 
skildret. Judas og Jobannes er to forskellige Nuancer af den, to 
ensartede Naturer, hvem Livet paavirker paa forskellig Maade. 
Der er hos dem begge noget bundet, der frigøres bos den ene og 
strammes endnu haardere sammen hos den anden. Hos den ene 
tætnes Skorpen bestandig mer og mer, bos den anden sprænges 
den omsider. Den enes personlige Følelsesliv stænges inde, siver 
ud og dunster bort, den andens flyder ud i Alnaturen. Mens 
hos Johannes Karr alt bidrager til at forhærde hans Sind og 
løsne de Baand, der knytte ham til Livet, ender derimod Judas 1 
Livshistorie med at han føler sig i inderlig Forstaaelse med det 
Liv, der leves omkring ham, med Plante- og Dyreverdenen, at 
han kommer til at føle sig inderlig beslægtet dermed og finder 
Hvile i enhver Ytringsform for dette Liv, i en Sjælero, i hvilken 
al fredløs Angest og smertefuld Længsel opløser sig. Johannes 
Karr stænger i bitter, hadefuld Strid Livet og Naturen ude fra 
sin Sjæl; Judas aabner sit Indre for alt hvad der lever om ham 
og finder Fred. 

Paa en Gangsti mellem Klipperne i Judæas Ørken kommer 
Judas med sin blinde Moder ved Haanden. Rygtet om Johannes, 
ham, der forkynder Herrens Vrede, har lydt som et tusendtunget 
Ekko rundt omkring, og Mennesker strømme til fra Stæder og 
Landsbyer for at høre den nye ProEet ved Jordan. Ogsaa Judas' 
gamle Moder gribes uimodstaaelig af Attraa efter at høre de haarde, 
flammende Vredens Ord af hans egen Mund, og Judas har maattet 
følge hende. Han har levet fredeligt og arbejdsomt i en fjærn 
Krog af Verden, tijfreds med sit stille Haandværk. Han føler 
Uvilje mod at gaa til Johannes, han er bange og har ligesom en 
Anelse om, at det vil bringe Ulykke; han vil leve i Fred, men 
tvinges af en hemmelighedsfuld, uimodstaaelig Magt. 

Han føler sin egen Afmagt, hans Trods vaagner og han 
gribes af et rasende, voldsomt Had til denne ubekendte, der har 
ødelagt hans Fred. Allerede i denne første Scene i Ørkenen viser 

Judas sig som et Menneske, der med Angest klamrer sig fast til 
sin Sjælsro og som med Rædsel mærker de søgende, utilfreds- 
stillede Tanker vokse frem i sit Indre. Han er som Tiggeren, 
der fra den varme Stue drives ud i Natten og Uvejret. Han ved 
ikke, hvad det er, der har tvunget ham til at forlade sit Hjem 
og opsøge Johannes; han ved blot, at overfor det er al Modstand 
unyttig. Men han hader denne ukendte Magt og han slaar om 
sig i forbitret Trods, paa Maa og Faa, for at ramme disse usyn- 
lige Fjender, der er hans egne Tanker. Dette er det centrale i 
Judas' Livsskæbne: han maa forstaa disse Tanker for at faa Fred 
i sin Sjæl; Han beherskes af dem, absolut og ubevidst; han ved 
ikke hvad de indeholde, forstaar ikke det, hvorpaa Omskiftelserne 
i hans egen Sjæl beror. Hele hans Liv er en Række af saadanne 
sjælelige Forvandlinger Side om Side med de ydre Handlinger, 
der er ligesom deres nødvendige Afspejling. Han ved intet om 
sig selv og om hvad der foregaar hos ham selv, han kender blot 
sin egen Udvikling i de almene Følelsers Form, Uge til den sidste 
voldsomme Krise vender op og ned paa hele hans Væsen og 
modner ham til bevidst Forstaaelse af sin egen Natur og Skæbne, 
af Naturen og Livet Først da, i det Bevidsthedens Lys, i hvilket 
hans eget og alt Liv udfolder sig og ved hvilket han ser alt 
som det er, genvinder han sin Sjælefred. 

Det er det menneskelige Livs store Gaade, der tydes i 
Judas' Historie, Gaaden i de Millioner Liv, der har været og i 
de Millioner, der vil komme. Det er denne Gaade, under hvis 
usynlige Byrde Slægt efter Slægt er segnet, der staar præget paa 
Judas 1 Ansigt som et stumt, anklagende Spørgsmaal, og det er 
disse utallige Generationer med deres usynlige Byrde og dette 
Menneskeansigt med dets stumme Spørgsmaal, som Jesus ser i 
sit natlige Drømmesyn i Judæas Ørken og som først fakr Kær- 
lighedsevangeliet til at fremstaa i bevidst Klarhed for hans Sjæl, 
som Livets Kærne, Tilværelsens Væsen, Naturens egen tavse Lære. 

Døberen Johannes vakte ved sit Ord kun Trodsen hos 
Judas, en Trods blandet med Rædsel. Han havde let ham op i 
Ansigtet, denne Mand, som forbandede og truede og talte om Herræs 
Straf og Helvedes Forbandelse: en Latter fuld af Fortvivlelsens 
Had og Haan. Anelsen om det gaadefulde, der er podet ind i 
hans Sjæl, vokser mer og mer og overskygger hele hans Tanke- 
og Følelsesliv. Da møder han Jesus i Ørkenen, og hans Afskeds- 
ord: »husk, Judas, at du skal ikke hade«, har suget sig fast i 

hans Sind. Den overspændte Tilstand, hvori han befinder sig ved 
dette Møde, gør, at han har glemt alt, da han vaagner efter 
Søvnen; han husker kun et Ansigt og har, dybt nede i sit ube- 
vidste -Selv, en dunkel Fornemmelse og Erindring om hvad der 
er hændt ham. Men denne Fornemmelse og Erindring er der 
dog, og der behøves ikke andet, end at han en Gang tilfældig 
hører Jesu Navn nævne paa Gaden, for at hele Optrinet atter 
staar levende for ham. Efter Hjemkomsten søger han at døve 
alt dette ukendte, der maner ham i hans Indre med dunkle 
Følelser og uklare Syner, men det lykkes ham ikke. Han arbejder 
mekanisk Dagen igennem og naar Aftenen kommer, falder han i 
en tung, dødlignende Søvn, men Glæden, Tilfredsstillelsen ved 
Arbejdet genvinder han ikke. Der er kommet noget nyt ind i 
hans Liv, som er groet sammen med hele hans Væsen og som 
vokser sig større og større. Hans daglige Gerning »efterlod en 
Tomhed omkring ham, som intet kunde fylde, en Tomhed, der 
bestandig var ved hans Side; som en blodløs Skygge fulgte den 
ham, hvorhen han gik, og naar han træt gik til Hvile om Natten, 
var den hos ham og hvilede med ham i Søvnen. Det var en 
Fjende, ea usynlig, ugribelig Fjende, som han ikke kunde kæmpe 
med og ikke besejre, men som han mødte med en dump, haard- 
nakket Trods, c Og da han saa hører Navnet Jesus og med et, 
som i et Lynglimt, genser Jesu Skikkelse og Ansigt og mindes 
hvert af hans Ord, Blik og Bevægelser, saa gribes han af Angest; 
nu ved han, at hans Skæbne er fuldbyrdet* Noget faar Magt med 
ham, som han ikke ved hvad er, men som han føler det unyttigt 
at kæmpe mod; han gribes som af en Sjælehvirvel og gaar sin 
Skæbne i Møde, blindt og ubevidst, som en hypnotiseret. Han 
lever næsten som under Indflydelse af en fiks Ide. 

Han opsøger Jesus og bliver en af hans Disciple. Første 
Gang i sit Liv har han fundet et Menneske, til hvem han i ufor- 
beholden, uimodstaaelig Lidenskab kan sige: »Herre, jeg elsker 
dig!« og i hvem han kan gaa op med hele sin Natur. Han har 
nu fundet Lykken, ti han har ikke længere noget selvstændigt 
Jeg, ingen Tanker, der driver ham i fredløs Jagen, ingen Følelser 
af uforstaaet Angest. Han hviler ud med hele sit Væsen i den 
Bevidsthed, at en anden har taget hans Skæbne i sine Hænder; 
denne leder, og han selv har blot at følge. 

Saa kommer Udviklingen af Judas' ejendommelige Forhold 
til Jesus, en fortsat Række af minutiøse Analyser af de enkelte 

Momenter, Fremstillingen af, hvordan Disciplens Kærligbed til 
Mesteren munder ud i og omformes til denne ene Trang, der 
størkner i hans Hjærne som en fiks Ide, Trangen til at dræbe 
Jesus for at vinde Sjælefred. 

Hvordan er dette nraligt, at et Menneske af Kærlighed til 
en anden og netop paa Grund af Overmaalet af denne Kærlighed 
kan ønske denne andens Død og selv blive Gerningsmanden. Det 
er den psykologiske Gaade, som Hr. Hedberg vil løse i Judas. 
Hvilket Element i Kærligheden, hvilken psykologisk Lov forklarer 
dette? Er det det, at det ene Menneske vil eje det andet saa 
fuldstændig, at der af Verdensaltets mangfoldige Uendelighed ikke 
bliver andet tilbage end disse to, der for hinanden bliver en 
Verden i Miniatur, rummende hele Tilværelsens Fylde, i For- 
bindelse med en urokkelig Forvisning om, at en saadan inderlig 
Samfølelse er en Kimære? Med andre Ord: er det noget af det 
samme, som naar en Mand elsker en Kvinde og i hendes fuld- 
stændige Tilintetgørelse ser den eneste Mulighed for at hefries fra 
dette sugende Savn, der ikke levner ham Ro? Eller er det fordi 
Judas, denne asketiske Eneboernatur, hvis Sjæl er som en Af- 
spejling af den Ørken, han er født og opfostret i r af Instinkt nærer 
Uvilje mod Galilæerbarnets lyse, harmoniske Kærlighedslære? er 
det fordi hans inderste Natur og hans nye Kærlighed er uforlige- 
lige Modsætninger og at en af dem maa dø, rykkes op lige til 
sine fineste Rødder, hvis de ikke skulle tilintetgøre hinanden yed 
at støde sammen som modsatte elektriske Strømme? Eller er det 
fordi det ene Menneske ikke kan være det andet nok, idet Sfæren 
bliver for lille og maa udvides, og at alt hvad der staar hindrende 
i Vejen maa ryddes bort, da ellers den nødvendige Forbindelse 
med det store, vide. skiftende Liv maatte afbrydes? Forfatteren 
giver mange forskellige Antydninger, men intet bestemt Svar. 
Han nøjes med at konstatere dette Faktum, at der vaagnede 
en Trang hos Judas til for sin Sjælefreds Skyld at udlevere Jesus 
til hans Fjender, han viser gennem en mangfoldig Analyse, hvor- 
ledes denne Trang fra en dunkel Fornemmelse af Utilfredshed 
bliver til en klart bevidst Tanke og fastholder konsekvent denne 
Opfattelse lige indtil den skrækkelige Nat i Getbsemane, da Jesus 
under Judas' Kys siger: »Judas r forraader du Menneskenes Søn 
med et Kys?« Ti disse Ord betyde i Hr. Hedbergs Bog ikke en 
sørgmodig Bebrejdelse mod Disciplen, der har forraadt sin Herre 
og Mester, men en inderlig Forstaaelse af et lidende Medmenneske, 




Tor Hedberg. 



909 



der ikke har kunnet handle anderledes, end han har gjort, — 
Smerte over det gaadefuldt tragiske i Livet og Glæde over, at 
han dog er eiskel af denne Judas, der kræver hans Liv for at 
faa Fred. 

Men Judas har endnu ingen Fred. Han føler, at Fortiden 
er sonet ved Kysset og Jesu Blik, men tillige, at der er noget 
andet, han nu maa stræbe efter: »at finde det, han søgte fremfor 
alt andetc Han maa begynde fra nyt. Af Udmattelse er han 
falden i Søvn ude i det fri, og han vaagner først hen paa Dagen. 
»Først saa' han kun noget grønt flimre for Øjnene, saa kom han 
lidt efter lidt til at skelne klarere og saa' da, lige under sit 
Hoved, en lille Tue, hvor Græsset var spiret frem Straa ved Straa 
i talløs Mængde, og over hvert lille lysegrønt Straa løb skiftende Lys 
og Skygge, en Blomst udfoldede sine Blade, og de Blade var saa 
vidunderlig dybe blaa, — hvor havde han dog set noget saa blaat 
førP — ja, nu huskede han det, Genezareth! — og se, der klavrede 
en lille glinsende Bille forsigtig op ad et Græsstraa, idet den følte 
sig frem med de lange Følehorn. Der kom et Smil paa hans 
Læber , — noget saadant havde han aldrig før set. Han .kunde 
ikke faa Øjnene fra den lille sollyse Tue. 

Saadan laa han længe og bare saa og saa. Men jo længere 
han saa, des tydeligere kom den Fornemmelse frem hos ham, at 
der var noget bagved dette, noget, han ikke kunde se, og som 
dog var det vigtigste, det han maatte finde. Der vaagnede en 
Uro hos ham, noget søgende og famlende, der forstyrrede den 
Lykke, han et Øjeblik havde følt.« 

Da Judas siden ser de to Kors paa Golgathas nøgne Top 
tegne sig mod den mørke Himmel, gribes han først af Rædsel 
over hvad han har gjort. Men »den nagende Tanke om hans 
egen Brøde, hans unyttige Anger, veg Pladsen for én dyb, hele 
hans Væsen gennemstrømmende Medfølelse med Lidelsen, den 
menneskelige Lidelse, som han saa for sig«, »og samtidig fore- 
svævede det ham dunkelt, at der mellem dette Dødens Skuespil 
og den lille sollyse Verden, som han havde faaet Øjet opladt for 
om Morgenen, var en hemmelig Forbindelse, noget fælles, og at 
det netop var det, han søgte«. Og endelig naa'r han til fuld 
Klarhed ved en Drøm, hvor han beder Jesus hjælpe sig til at 
finde, hvad han søger. Jesus tager hans Haand, og de vandre 
længe, bestandig opad, indtil alt omkring dem bliver mørkt og 
han kun ser Jesu lyse Skikkelse for sig. Saa standse de, Jesus 

Tilskueren. 1887. Q\ 

udstrækker sin Haand, og Judas ser Ørkenen og Genezareths 
smilende Omegn brede sig vekslende dybt under deres Fødder og 
Maria Magdalena staa midt i et rigt Landskab med et Blik, der 
taler om berusende Lykke, mens det bløde Klædebon røber hendes 
Skønhed; og paa Jesu bestandig gentagne Spørgsmaal: »er det 
dette du søger?« giver han bestandig samme Svar: »nej, Herre r 
ti dette frygter jeg.« 

»Da smilte Jesus og sagde: 

— Det er det, du har set, men dine Øjne er forblindede, — 
luk dem, og du skal faa dit Syn igen! 

Han lukkede Øjnene. Da bøjede Jesus sig frem og kyssede 
dem, først det ene, saa det andet; — i samme Øjeblik gennem- 
bævedes han af en sælsom, uendelig lykkelig Følelse, han aabnede 
igen sine Øjne og saa « 

Ja, hvad han saa, faar man ikke at vide, men hvad Judas 
vinder som sin Livserfaring siger Forfatteren os med disse Ord: 

»Og Lykken i hans Sind forsvandt ikke, men voksede og 
voksede. Det var en Følelse af Enhed, af Hvile, af fuldt, harmonisk 
Liv. Og denne Enhed fandt han ogsaa i alt omkring sig, i alt 
hvad hans Øje kunde se og hans Tanke ane. Striden var endt; 
der var ikke længere to modsatte Magter, som kæmpede om ham, 
det var blot forskellige Former af en eneste, alt gennemstrømmende 
Magt, en Magt, der ogsaa rørte sig i ham selv og knyttede ham 
sammen med alt hvad der lever, lærte ham at forstaa alt, føle 
med alt og elske alt. Det var, hvad han havde søgt og nu 
fundet, — Kærlighed, som var Livets Maal.« 

Der er i disse Ord en klart og sikkert formuleret Livs- 
anskuelse: Kristendommens Kærlighedsevangelie støttet paa den 
darvinistiske Udviklingsteori. Lad os forstaa alt for at kunne til- 
give og elske alt, ti alt er med Nødvendighed som det er og ikke 
anderledes i delte Liv med dets uundgaaelige Synd og uforskyldte 
Lidelse! 

Hr. Hedberg har saaledes brugt en menneskelig Livshistorie 
til dels at tyde en psykologisk Gaade, dels at formulere en moderne 
Livsanskuelse. Men hvorledes er denne Judas, i hvis Historie, 
Forfatteren har lagt saa meget alment, skildret som individuel 
Type? Hvorledes er i det hele den individuel-psykologiske Karakteri- 
stik og den kunstneriske Form i Judas? 

Et Par af de ejendommeligste Træk i Judas' Natur er 
allerede antydede i Indesluttetheden og Angesten. Det er en sær- 

egen moderne Sjælesyge, denne Angest, som gør Judas beslægtet 
med vor Tids Mennesker. Den er et psykologisk Fænomen, som 
man kan konstatere som et Faktum, men ikke fuldt forklare. Man 
kan ikke spore dens Sæde eller dens Aarsager. Den er konstant, 
vort Væsen iboende, en Egenskab ved det; den præger Menneskets 
hele Livssyn og gør sig gældende i alle Livets vigtigste Forhold; 
den dræber Nydelsen med knugende Tanker og giver alle dybe 
Følelser, baade de sørgmodige og de glade, en smertelig Braad. 
Man forstaar ikke, hvorfor man føler denne Angest, ti man kan 
aldrig spore dens særlige Anledning eller Genstanden for den: 
det er Livsangesten, Rædslen for selve det at være til. Hr. Hedberg 
kommer i sin Skildring af Judas uafladelig tilbage til denne Livsangest. 

Ellers er den individuelle Karakteristik af Judas ikke rig paa 
Nuancer. Man faar ikke fat paa dette ubestemmelige, der er det 
enkelte Menneskes inderste Ejendommelighed, og der er i hele 
Bogen ikke et eneste Ord om, hvordan Judas Ser ud. Denne 
Mangel paa ydre Anskuelighed, det, at man savner de Nuancer, 
der ene kan give en Skikkelse Liv i Bøger som i Virkeligheden, 
tyder paa, at Forfatteren ikke fra Begyndelsen har haft be- 
stemte Modeller, som han har kunnet aflure det ene lille Træk 
efter det andet og til hvis Væsens Inderste han har kunnet trænge 
ind ved at sammenstille deres enkelte Ejendommeligheder og deraf 
udfinde Enheden. Denne Metode hævner sig, ti hvor dybtgaaende 
og sikre end hans almen-psykologiske Analyser er, faar man dog 
et Indtryk af et abstrakt Tankeeksperiment og ikke af Livet selv. 
Med dette ensidig indadvendte Blik kan man skrive Lyrik, men 
det duer ikke, naar man er Novellist. 

Hr. Hedberg naa'r højest, naar han giver en saadan almen- 
psykologisk Analyse som en Stemning, hvor hans digteriske Kraft 
frit kan røre sig med storladne Syner og vide Horisonter. Den 
minutiøse Udpensling, det lækre Miniaturmaleri, det udsøgte 
Raffinement i Farvenuancernes Sammenspil, Overgangene og Om- 
skiftningerne i et kompliceret Tanke- og Følelsesliv med skarpt 
personligt Præg, — for alt det savner Hedberg Blik og Interesse. 
Men naar han skildrer Jesu natlige Syner i Ørkenen, denne Hallu- 
cination, hvor Tilværelsens store Gaade og Menneskelivets ubodelige 
Elendighed anskueliggøres ved det Tog af henfarne Slægter, som i 
tætte, bølgende Rækker, der endeløst vokser frem af Mørket, 
drager forbi, segnende under sin usynlige Byrde; — eller naar 
han i en Stemningsscene, hvor en dyb og rig Følelse bryder frem 

i en tung og sørgmodig-monoton Melodi , skildrer en ung Kvindes 
Kamp paa Liv og Død med sin Lykke og hendes sidste Opgør med 
sin Ungdom, midt i et høstligt Landskab, — der raader han over 
en storladen Skønhed, som man i nyere svensk Digtning ikke 
finder Magen til undtagen hos Hr. Aug. Strindberg. Af samme 
Grund er hans Ørken-, Nat- og Efteraarslandskaber gode, fordi 
Linjerne i dem er brudte eller Konturerne udviskede, eller Hori- 
sonten nøgen og vid. Derimod bliver han traditionel og jargon- 
agtig udtryksløs, saa snart hpn skal male Galilæas yppige, solbe- 
skinnede Natur. Vi føle den levende Stemning i Landskaber som 
disse: »Nu stod Solen stor og rød over den vestlige Horisont, og 
Bjærgene kastede lange Skygger. I det varme Aftenlys kom der 
noget dæmpet, vemodigt over det nøgne Landskab. Den glødende 
Skive sænkede sig langsomt, og da den var forsvunden^ gik der 
som et hendøende Suk gennem Rummet, og fra Himlen, der 
hylledes i Mørke, sænkede Tavsheden sig ned over Egnen, Ørkenens 
natlige Tavshed, dyb og ufattelig , men dog saa virkelig, saa 
umulig at undvige, at det var som om den var bleven et med 
Mørket.« — »Under dem bredte Ørkenen sig, tom og øde, med 
sælsomme, fantastiske Former, som om et sydende Liv pludselig var 
stivnet under Dødens Aandepust; mørk og sørgmødig laa den der, 
nedsænket i sin Dødssøvn, og skulde op mod Himlen, der hvælvede 
sig over den i sin tavse Uendelighed.« 

Men ved hans Skildringer af Naturen omkring Kapernaum 
og Genezareth staa vi udeltagende som overfor en middel- 
maadig Kopi. 

[Oversat efter Forf. 1 Manuskript.] 



Ola Haxssox. 




Fra et Ophold i de Forenede Stater, 

(Sluttet). 



utockbridge-Indianerne ere i Grunden slet ikke Indianere, 
det vil sige, de ere Kristne, lale kun Engelsk og have vist lige 
saa meget hvidt og sort Blod i deres Aarer som rødt; men i deres 
retslige Stilling ere de Indianere. De ere de sørgelige Rester af 
flere store Nationer, der boede omkring St. Laurence-Floden, der- 
iblandt de bekendte 5 store Nationer fra de fransk-engelske ameri- 
kanske Krige; en af disse Nationer var Mohicanerne, og jeg har 
kendt flere Stockbridger, som gik for at være rene Mohicanacs, 
saa at Historien om den sidste Mohicaner næppe er ganske paa- 
lidelig, hvad Slægtskabet angaar, men at de, der fortjæne at kaldes 
Mohicanere, for længe siden have ophørt at eksistere, er noget 
andet, og for saa vidt er den berømte Fortællers Digt i Overens- 
stemmelse med Virkeligheden. Da disse store Nationer smeltede 
sammen og omringedes af hvide, dannede de smaa Samfund, 
hvoraf det bekendteste var et, der først boede paa et Sted, der 
fik Navn af dem og kaldtes Oneida, og dernæst paa et andet 
Sted, der hed Stockbridge, begge i New York Stat. Det først- 
nævnte Navn er senere, efterat Indianerne have forladt det, bleven 
verdensberømt (Oneida Community), som Sædet for en religiøs, 
communistisk Sekt, der har eksisteret siden Begyndelsen af dette 
Aarh undrede, florerer, udvikler stor Flid og Energi som Agerdyrkere 
og Fabrikanter, navnlig som Fabrikanter af Traps (Fælder), og 
som Bogtrykkere. Sektens Lære og Levemaade er ren kommunistisk ; 
jeg skal blot anføre, at Ægteskab eksisterer ikke: alle Mændene 
ere eller kunne betragte sig som værende gifte med alle Kvinderne 
og omvendt; alt Arbejde drives for fælles Regning og Udbyttet 
fortæres i Fælledsskab; Sekten er som sagt velstaaende, Medlemmerne 

synes at være tilfredse, man hører ikke om, at nogen forlader 
Sekten, men der kan ingen optages i den, da Sekten mener selv 
at kunne forplante sig. 

Blandt de Indianere, Rester af forskellige Nationer, der sloge 
sig sammen i smaa Samfund i de østlige Stater, gik naturligvis 
de forskellige Sprog til Grunde, Engelsk, det fælles Sprog for 
alle Nordamerikanere, optoges, Kristendommen blev eneherskende, 
og snart adskilte disse smaa Samfunds Medlemmer sig hovedsagelig 
kun fra de udenforboende derved, at de ikke vare Borgere i de 
Forenede Stater: de levede paa deres Reservationer, som de ejede 
i Fællesskab, de havde intet med den Stat at gøre, i hvilken de 
boede, men stode, gennem deres Agent, under Regeringen i 
Washington. I Længden kunde de naturligvis ikke holde sig. 
Flere smaa Samfund sluttede sig sammen, kaldte sig Brothertown, 
indrettede efter Forenede Staters Mønster en Regering med en 
Præsident paa 4 Aar, og. endelig blev Resten, som kaldte sig 
Oneida eller Brothertown eller Stockbridge, sendt Vest-paa, til 
Staten Wisconsin. Nogle kom til at bo ved Green-Bay og fik her 
en Reservation; andre fik en ved Winnebago-Søen, lige over for 
Oshkosh, men den byttede de imod en anden Nord for Shawano 
og en Sum Penge, idet dog en Del blev boende ved Winnebago- 
Søen, tog deres Ejendomme som Homestead og altsaa traadte 
ud af Indianer - Nationen og blev Forenede Staters Borgere. — 
Som oftere sagt vare disse Stockbridge - Indianere Resterne af 
flere Indianernationer, de vare blandede med alle de eksisterende 
europæiske Folkeslag, og da der tillige fandtes ikke lidt sort Blod, 
maaske ogsaa af meget forskellig Oprindelse, i dem, saa antager 
jeg, at der næppe findes noget andet Sted paa Jorden 1000 Mennesker 
med mere forskelligartet Blod i Aarerne. 

Ikke ret langt fra Stockbridgerne liavde Menommonierne deres 
Reservation. De vare dette Lands oprindelige Besiddere. Længere 
nede, ved Oshkosh, havde Winnebagoerne boet, men de vare for 
længere Tid siden blevne transporterede til den anden Side af 
Missouri; derude, paa den flade Prairie, kunde disse Mennesker 
fra den bakkede Skov ikke trives, de døde, en Del kom tilbage, 
men det var imod Aftalen, de sendtes Vest paa under Eskorte og 
døde videre; nu var det kun eiikelte, som kom listende tilbage til 
deres gamle Land og fandt et Tilflugtssted hos Menommonierne. 

Disse havde som sagt solgt deres Land, men beholdt en 
meget stor Reservation. Pengene for Landet havde den faderlige 

Regering til Dels benyttet til paa et stenet, ufrugtbart Sted i 
Reservationen at bygge en lille Landsby, et Hus for hver Indianer- 
familje, der naturligvis aldrig blev benyttet: ti var Indianerne 
imellem tilfældigt paa Stedet , byggede de deres Wigwam udenfor 
Huset og lod Huset staa tomt; end videre anlagdes der en Mølle 
ved et Vandfald; Vand var der Guds Velsignelse af, men der var 
ingen, der lod noget male paa Møllen. Landsby, Mølle og Vand- 
fald opkaldtes efter en af Cheferne: Kashina. — Menommonierne 
vare stærkt paavirkede af franske Katoliker; en stor Del af dem 
talte Fransk, og mange vare katolske; i den senere Tid begyndte 
ogsaa andre kristne Sekter at faa Tilhængere blandt dem. De, der 
endnu holdt ved deres Fædres Tro, kunde man kende paa, at de 
malede deres Ansigt. 

I det hele ere Indianerne ikke stærke i til Hverdag at 
male sig. Tatoveringen er i Almindelighed temmelig ubetydelig, 
et lille Kors eller en lille Stjærne i Panden eller paa Hagen er 
sædvanligvis det hele; dog har jeg blandt Prairie-Indianere set 
meget stærkt tatoverede Individer, og blandt Pawneerne har jeg 
ikke sjældent set Øren, hvis Lap var skaaren i Strimler, og ved 
en Masse Ørenringe trukket ned til henimod Skulderen. Til Hver- 
dag male Indianerne sig slet ikke, Kvinderne klæbe i det højeste 
et lille kulørt Blomsterblad paa hver Kind, men ved højtidelige 
Lejligheder maquillere de sig som en gammel Kokotte. Det samme 
gælder om Klædedragten: de holde af ved festlige Lejligheder at 
udmaje sig paa det forfærdeligste og foretrække skrigende Farver, 
en Sans, de dele med deres hvide og sorte Landsmænd. Naar 
der er »Medicin-Dans« o: religiøs Fest, møde Mænd, Kvinder og 
Børn pyntede og malede med alle Regnbuens Farver, og naar 
Mændene lave sig til at »gaa paa Krigsslienc give de sig et saa 
frygteligt og skrækindgydende Udseende som muligt. For de i 
Skovene boende Indianere er Hjorteskind det mest anvendte Be- 
klædningsmiddel, og til Pynt bruges da Pelsværk, langt farvet 
Haar, Udskæringer og især Perler. Den største Prydelse er fjendt- 
lige Skalpe, der anbringes paa forskellig Maade, bundne til Beltet, 
anbragte ved Kraven eller syet langs Sømmene af Benklæderne. 
Jeg har et saadant Par med Haar af tre Siouks-Indianeres Skalpe. 
Dets Ejermand, en Pawne, delte, da han kom hjem til Landsbyen, 
Skalpene i smaa Totter, hvoraf han overlod en til hver af sine 
Venner, som da satte den fast paa Enden af en Stok og benyttede 
den ved en Fest, en Medicin -Dans, hvorefter Totterne gaves 

tilbage til Ejermanden, der prydede sine Bukser dermed, og senere 
i en økonomisk Misere solgte dem til mig. Som allerede omtalt, 
klippe Pawneerne deres Haar paa forskellig gyselig Maade i 
Terrasser, hvorimod de andre Indianere flette deres, og til festlige 
Lejligheder putte de gærne Ørnefjer eller lignende ind i dem. 
Malingen af Ansigtet er ganske vilkaariig , og retter sig efter en- 
hvers Smag; røde, gule og sorte Streger og Buer, paa Maa og 
Faa, som man synes, det klæder bedst Ofte kan man imidlertid 
af Indianernes Klædedragter og Prydelser læse sig til forskellige 
Ting, f. Eks. nogle af Ejermandens Bedrifter. Øraefjer med 
klippede Hak eller røde Streger fortælle f. Eks. om slagne Fjender. 
Overhovedet forstaa Indianerne til en vis Grad ved Fremstilling 
at gøre hverandre Meddelelser. Saaledes kom der en Dag en 
Indianer til mig, da jeg boede i Wisconsins Skove, og ventede 
i et Par Dage paa en anden; da denne ikke kom, gav han mig 
et Stykke Birkebark, hvorpaa der med Kul var gjort nogle Tegn- 
inger, og drog saa bort; da den anden Indianer kom, forstod 
han straks, at hans Ven ad en Sti var gaaet til Bævereøen, og i 
5 Dage vilde have sin Wigwam der. 

Da jeg første Gang saa Menommonierne , vare de allerede 
stærkt i Opløsning, de hvide Mænd boede tæt op til dem, der var 
blandet meget hvidt Blod i dem, de havde faaet et Par nye 
Religioner til deres egen, saaledes, at de egentlig slet ingen Religion 
havde; en Del af dem var begyndt at kludre med Agerdyrkning 
og Kvægavl, andre legede sig ud til Arbejde i Byerne eller til 
Skovhugst. I deres Skole, hvor Jesuiter og Kvækere kæmpede 
om Herredømmet, lærte de forskellige Sprog: Engelsk, Fransk og 
Chippevay, kun ikke deres eget. Det kom af^ at Menommonierne 
var en nær beslægtet Stamme af den store Chippevay-Nation, paa 
hvis Sprog Biblen er oversat, og nu gik de hvide Mænd ud fra t 
at Menommoni-Sproget egentlig slet ikke var noget Sprog, i alt Fald 
ikke noget »ordentligtc, det var en Dialekt af Chippevay — og 
derfor maatte Menommonierne først lære Chippevay. 

Naar man spørger, hvad Grunden er til, at de hvide 
kæmpe saa ivrigt om Indflydelse paa Indianerne, ligger Svaret 
nær: religiøs Iver og Fordel. Hvad den religiøse Iver angaar, 
bære ubetinget Katolikerne og spesielt Jesuiterne Fortrinet: de 
opofre sig for deres Tros Udbredelse. Med Hensyn til Fardelene 
ere derimod Amerikanerne de ivrigste, ihærdigste og ismartestec 
Jeg skal senere give nogle meget karakteristiske Eksempler og 

kun her omtale Fordelene ganske i Almindelighed. I den første Tid 
naar de hvide komme i Berøring med Indianerne, naar Landet er fuldt 
af Vildt, og Indianerne intet Begreb have om nogle Glasperlers eller 
Jærnvarers Værdi blandt de hvide i Forhold til Pelsværk, er det 
en god Forretning at handle med dem. Senere, naar Indianer- 
nationen fra uafhængig skal gaa over til at have en Reservation 
og en Agent, naar Landet gaar over i Forenede Staters Hænder 
og derefter ved »Forsyningen« med de Sager, der i Følge Over- 
enskomsten tilkommer Indianerne, er der endnu større Fordel ved 
at være medvirkende. Endelig, naar Indianercheferne skulle fore- 
tage Rejser til Washington, for at tale med den store Fader, og 
Vest paa, over Missouri, for at bese Landet der, naar Stammen 
skal flyttes derud og af med Reservation«!, er det ingen ringe 
Bestilling at være Mellemmand. 

Stockbridgernes Historie kan* være meget interessant og 
lærerig, men der var i Øjeblikket ikke noget tiltrækkende ved 
dette Samfund; Menommoirierne vare i en Opløsningsperiode, der 
snart vilde medføre Tilintetgørelse med en lille Rest udie paa 
Prairien. Det var min Agt at søge længere ud, til »virkelige« 
Indianere. 

Jeg henvendte mig derfor til Værten i det Hétel, jeg boede 
i, og spurgte ham, om han kunde sige mig, hvoriedes man- bar 
sig ad med at komme op iblandt Ghippevayerne. Han sagde mig, 
at der langt oppe i Skoven boede to Mænd , Hr. Johnson og Hr. 
Stransy, og at den ene, Hr. Stransy, netop den Dag var i' Byen, 
boede i Håtellet og lige var gaaet ind i Barberstuen ved Siden 
af. Her gik jeg ind og spurgte efter Hr. Stransy. En indsæbet 
Mand svarede, at han var den søgte. Dagen efter kørte vi fra 
Shawano op i Menommoni-Reservationen, bedede hos en Menom- 
moni-Indianer, der holdt en Slags Kro, og næste Dag kørte vi 
videre, bestandig gennem Skov paa en Vej, som der ikke var 
gjort stort andet ved, end at Træerne i en Snes Alens Bredde 
vare slaaede om. Denne Vej var fremkommen paa den Maade, at 
et Kompagni havde tilbudt Regeringen i Washington, at anlægge 
en Vej fra Menommoni-Reservationen tværs igennem Skoven lige 
op til Lake Superior, mod at faa betydelige Landstrækninger paa 
begge Sider af Vejen, som skulde være let farbar. Midt om Vinteren, 
da Sneen dækkede Jorden, erklærede Kompagniet Vejen for færdig, 
og bad Regeringen om at sende et Par Synsmænd derop; disse 
bleve i Slæde kørte helt op igennem til Lake Superior, bleve godt 

beværtede, afgav en Erklæring om, at Vejen havde den forlangte 
Bredde og var let farbar, rejste tilbage til Washington, formodentlig 
med fyldte Lommer, og Kompagniet fik sit Land; da Sneen 
smeltede, kom Stubbe og Stene frem, og den største Del af Vejen 
var kun passabel om Vinteren, men da var Wolf Floden, der 
bugtede ud og ind langs Vejen, en langt bedre Kørebane. — 
Efter 4 Dages Kørsel, uafbrudt gennem Skov, naaede vi Hr. Stransys 
Hus, der laa malerisk ved Wolf River, omgivet af tæt Skov. 
Denne uhyre Skov, der inden Øksen gjorde Lysninger i den, 
strakte sig over en stor Del af de gamle Stater, fra Atlanterhavet 
til Rocky Mountains, og i Nord kun standsedes af Isen, indtager 
endnu overordentlig udstrakte Flader om de store Søer og op i 
de engelske Besiddelser. Hele den nordlige Del af Wisconsin og 
den Del af Michigan, der ligger Vest for Søerne, er en stor Skov. 
Landet er dels bølgeformet stenet, dels bjærgagtigt. Skoven er af 
meget forskellig Udseende og Beskaffenhed, men overalt opfyldt 
af en Uendelighed af Søer og Vandløb, omkring og langs hvilke 
der findes gode Engstrækninger eller flade, ufrugtbare, hist og her 
med lidt Krat og ellers med Halvgræsser og Sivarter bevoksede 
Moser, som Ryerne i Smaaland; i Sumpene (Swamps) gro for- 
krøblede Grantræer, paa de sandede Bakker smaa, spredte Fyrre- 
træer, men paa den allerstørste Del, som er udmærket Jord, staar 
den tætte, mørke, frodige Skov, et Mylder af alle Slags Træer 
mellem hverandre. Denne Skov er ikke som Skovene i Troperne 
sammenfiltret, man kan overalt gaa igennem den, Vejen spærres 
hovedsagelig kun af liggende kolossale Stammer, som findes i en 
saadan Mængde, at man paa lange Strækninger kan gaa fra den 
ene Stamme til den anden, uden at behøve at gaa ned paa Jorden, 
hvad jeg benyttede mig af, naar jeg om Foraaret gik efter Skov- 
hanens Trommen eller Slag, en underlig Lyd, den i Parringstiden 
frembringer med Vingerne; man kunde da paa Mokkasiner liste 
sig lydløst frem ad Stammerne. Af og til træffer man i Skoven 
paa et > Vindfald«, en Plet, hvor alle Træerne ere kastede om af 
Stormen, og der er da naturligvis ikke til at komme frem, med 
mindre Ilden har lyst op. 

Planteriget i Nord-Amerika er som Dyreriget ligt Europas, 
de samme Arter med lidt Forandring. Her er Ege, en Masse 
forskellige Sorter, nogle med stærkt indskaarne, andre med næsten 
utakkede Blade, spidsbladede Bøge, den hvide, graa og gule Birk, 
ofte af uhyre Dimensioner, Elme, Ahorn og Sukkerahorn, Ask; 




Fra et Ophold i de Forenede Stater. 



919 



af stedsegrønne Træer: Cedertræet, og af Naaletræer de vældige, 
som et Løvtræ formede Hemlocks, Graner, og endelig det, der 
giver Landet sin Værdi: Fyrretræer. Af de forskellige Slags Fyrre- 
træer er det navnlig den almindelige og den norske Fyr, 
der efterstræbes af Skovhuggerne. Set fra Toppen af en Bakke, 
danner den underliggende Skov en nogenlunde jævn Flade, hvor- 
paa Fyrretræerne rage op, endnu et langt Stykke over den al- 
mindelige Trætopsflade, nøgne, ranke som et Lys og saa bære de 
paa Enden en lille Krone, som Risene paa en Kost. Det er uhyre 
Træer, smaa i Forhold til Kæmpetræerne i Kalifornia, hvis hule 
faldne Stammer en Rytter kan ride igennem, men dog Træer, 
hvis Dimensioner vi her intet Begreb gøre os om. De store 
Ædelgraner ved Klampenborg ere i den Stil, men smaa Eksem- 
plarer. Fyrren findes som sagt spredt i Løvskov, men Landets 
Værdi afhænger af i hvor stor Masse; der er Strækninger, hvor 
Fyrretræerne staa tæt sammen, og naar saadant Land ligger nær 
en vandrig Flod, er det Guld værd. 

Efter et Par Dages Ophold bos Hr. Stransy, som havde et 
Par gamle Halvblods-Indianere til at passe sit Hus, tog jeg med 
min Vært en Snes Mil mod Nord til Hr. Johnson, en Mand af 
fransk Oprindelse, der havde levet hele sit Liv blandt Indianerne, 
og var gift med en Cbippevay-Kvinde. Jeg købte hans Hus, han 
flyttede Syd paa, og jeg boede der uden Afbrydelse i et Par Aar 
(1872—74). Jeg døbte Stedet Frydenlund. Det var i sin Tid 
bygget af Regeringen som Station mellem Mineegnene oppe ved 
Lake Superior og de setlede Egne mod Syd, den Gang Brevposten 
her besørgedes af løbende Indianere, men da dette ophørte, solgte 
Regeringen det. Huset var opført af Fyrrestammer og bestod af 
to smaa Stuer, hvert med to Fag Vinduer, et Loft og et tilbygget 
Rum til Køkken; i dette fandtes et udmærket Komfur, hvori man 
ogsaa kunde bage (i Amerika bager man sit eget Brød til hvert 
Maaltid), i den ene Stue var en Kakkelovn, i den anden en stensat 
Skorsten eller Kamin, hvori man kunde brænde store Knuder; 
Bohavet var yderst tarveligt og bestod af et Bord, nogle firkantede 
Blokke at sidde paa og nogle Hylder. Paa Loftet lavede jeg mig 
en Sæng af flækkede Cederstolper, fyldte en Madras med Bregner 
og dækkede mig med Tæpper og om Vinteren tillige med Skind. 
Af Inventarium havde jeg kun det allernødvendigste. 

Huset, der var omgivet af en lille Have, laa paa en sandet, 
med nogle spredte Fyrretræer bevokset Brink; bagved: den tætte 

Skov, foran: en rask, vever Flod; den kom højt oppe fra 
de sumpige Strækninger, her stødte den paa fast Klippe og 
dannede et Vandfald ; bestandigt brusende gnavede den sig ned, 
hulede de bløde Sten, og de haarde stak da op som Knolde og 
Toppe, dem Vandet slog imod med Sprøjt og Skum og Bulder, 
idet det faldt — og saa løb Floden rislende videre, snoende sig 
som en Slange i besynderlige Bugtninger gennem side Enge og 
stille Søer, der om Sommeren vare overgroede med vild Ris, og 
grønne som en Rugmark i Maj, om Vinteren belagte med Is og 
Sne og skinnende hvide, men baade Sommer og Vinter slyngede 
Floden sig som et blaat Baand igennem den og tabte sig mellem 
de skovklædte Bakker paa Siderne. Her, udenfor mit Hus, alene, 
mange, mange Mil fjærnet fra det nærmeste Menneske, har jeg 
siddet Timer, ja halve Dage, aldrig træt af at se paa det lystige, sprud- 
lende, glimrende, sladdrende Vand, der løber ustandseligt, og som 
passer lige godt, hvad enten det er en kold, stille, stiv, klar 
Vinterdag, da her, med Undtagelse af Vandets Plask, er tyst som 
i en Gravhvælving, end ikke den Mindste Vind rører sig, Træerne 
staa mørke og struttende, Jorden, bedækket med et Par Alen Sne, 
er hvid, ren og glat; — eller det er en munter Foraarsdag, da 
utallige smaa Vandløb pible frem gennem Græs og Blomster, da 
Ænder og Vandfugle i store Skarer komme susende op langs 
Floden, forfærdes ved Synet af et Menneske, standse i Luften, som 
om de skulde falde bagover, stige og fylde Luften med deres 
Skrig; — eller det er en hed Sommerdag, da man maa gøre Ild 
paa, for at holde de summende Musfcitoer borte, da spraglede 
Blomster og Fugle bringe Afveksling i det grønne Tæppe, da Stil- 
heden afbrydes af Spættens raske Slag mod det ormædte Træ, 
eller af en Isfugls Skrig, naar den fra sit Stade paa en udgaaet 
Gren, hvor den har siddet ubevægelig paa Udkig, styrter sig ned 
over en Fisk, der uforsigtig har nærmet sig Vandfladen; — eller 
det er en Efteraarsdag , naar Stormen farer gennem Trætoppene, 
hvis Spil og Farvepragt, fra det højrøde til det lysegule med alle 
Nuancer i brunt og grønt, man maa have set for at kunne danne 
sig et Begreb om. 

Den, der trænger til Ro, kan ikke vælge sig nogen bedre 
Plet til at opslaa sin Bopæl end Wisconsins Skove. 

Landet er i høj Grad vandrigt, opfyldt af en Uendelighed 
af Søer, store og smaa, flade, dyndede, overgroede eller dybe, 
klare, med stejle Skrænter og gennemskaarne af Bække og Elve, 




Fra et Ophold i de Forenede Stater. 



921 



der synes endnu mangfoldigere ved deres Snirkler og Krumninger, 
og ofte hænder det, at man kan sejle flere Mil paa en Flod og 
saa komme tilbage faa bundrede Alen fra det Sted, hvor man 
gik ud. *— Det Vandløb, der strømmede forbi mit Hus, løb 
ud i Wolf River, som gennem Lake Winnebago falder ud i Green 
Bay, en Bugt af Lake Michigan; men gik jeg nogle Mil mod Nord, 
stødte jeg paa Vandløb, der havde deres Udløh i Lake Superior, 
og gik jeg blot et lille Stykke, en engelsk Mil eller to, mod Vest, 
kom jeg til Mississippis Kilder. Huset laa altsaa paa Skillelinjen 
mellem Vand, der løb til Atlanterhavet og til den mexikanske 
Havbugt. Jorden er rig og frugtbar, men det vil kun om lang, 
lang Tid faa Betydning, ti Skoven kan ikke opdyrkes som Prairien, 
ikke settles i en Haandevending: Træerne skulle fældes og brændes, 
de store Stammer blive liggende, Stødene blive staaende og skyde 
igen, Grunden er fuld af store Sten og af Rødder, Jorden er død 
til at begynde med, Kommunikationen er højst besværlig (nu i 
1887 er der Jærnbane), — der skal meget Arbejde til, før Skoven 
bliver forandret til Agerjord. Men Landets let tilgængelige Rigdom 
bestaar i de store Fyrretræer, og længere mod Nord i de rige 
Jærn- og Kobberminer. 

Da de hvide kom herop, var Landet Ghippevayemes Ejen- 
dom; de solgte det til de Forenede Stater og forbeholdt sig nogle 
Reservationer, men det gjorde ingen Forandring i deres Liv; her 
var ingen Settlere, Indianerne strejfede nu som før omkring i 
Skovene paa Jagt og Fiskeri, hvor de fandt for godt, og her var 
Plads nok. I og for sig mærkede man derfor aldeles intet til, at 
Landet var gaaet ud af Indianernes Hænder og over i Onkel Sams 
(Forenede Staters Regering), men det var dog en meget væsentlig 
Begivenhed: Landet var bleven opmaalt og kunde gaa over i 
private Hænder. Der havde da ogsaa været en ædel Kappestrid 
mellem de forskellige smarte Business-Mænd og Ringe, der havde 
kastet sig over at udfinde, hvorledes man bedst kunde faa det 
mest mulige Land, og det var lykkedes saa godt, at Onkel Sam 
nu aldeles ikke ejede noget paa en meget lang Strækning langs 
Wolf River. Først havde Staten Wisconsin vidst at rage sig be- 
tydelige Strækninger til, deriblandt alt Swamp-land o: Sump-Land, 
og Regeringen havde været saa generøs at give alle Sektioner 
Nr. 16 til Skolefondet, et Vej-Selskab havde erhvervet en betydelig 
Del af Resten, og nu var der et Jærnbaneselskab, der tilbød at 
lægge en Jærnbane an tværs igennem Skoven, mod at faa det øvrige, 

hvad det ogsaa opnaaede ved Hjælp af gode Forbindelser i Washington, 
men da Selskabet havde faaet sine Papirer paa Landet i Orden 
og skulde til at anlægge Banen, foreslog det, i Steden for denne 
Bane, at ville lægge en anden i det sydlige Wisconsin (en Bane, 
der kunde betale sig), hvad der efter Selskabets Paastand var 
langt fordelagtigere for alle, undtagen netop for Selskabet, der 
gjorde det af ren Menneskekærlighed; der kom et Forslag ind i 
Kongressen, hvor efter Selskabet skulde beholde det Land, som 
det havde faaet, men lægge Banen paa et andet Sted, nogle 
Senatorer fik vægtige Grunde for at sige ja, hvor de skulde have 
sagt nej, Lovforslaget gik igennem og Selskabet beholdt Landet, 
som altsaa nu var gaaet over i private Hænder. 

Rigdommen var som sagt Fyrretræer; smaa Hold, 2 eller 
3 Mand, strejfede Skovene igennem, noterede de Sektioner, der 
indeholdt en Del Fyrretræer og solgte saa deres Optegnelser til 
en Tømmerhandler. Denne sendte da om Vinteren, naar alt var 
Sne og Is, en Lejr, c. 30 Mand, op til det Sted, hvor der skal 
hugges. Nogle hugge Træerne om, andre save dem i Stykker 
paa 12 og 16 Fod og trække dem ved Hjælp af Stude ned paa 
den frosne Flod, atter andre lave Mad, og nogle køre stadigt 
mellem Lejren og den nærmeste By. Menommoniernes Reservation 
laa som et Bolværk for Settlernes Fremskridt og urørt afLumber- 
mændene (Tømmermændene), men Nord for den var der hele 
Vinteren mange Lejre, der stadig søgte længere op i Skoven og 
hvis Antal Aar for Aar voksede. Om Foraaret , naar Floderne 
brød op, lod Skovhuggerne Flaaderne flyde ned med Strømmen, 
en lystig, men farefuld Bestilling. Bevæbnede med en meget lang 
Spydstok, iført lange, under Saalerne med spidse Søm beslaaede 
Støvler, sprang disse Tømmer-Drivere fra den ene Stamme til den 
anden; naar det var en tynd Stamme, sank den ene Ende dybt 
under Vandet, naar Driveren løb ud paa den, eller han lod en 
Stamme dreje sig hastigt rundt ved at løbe paa tværs af den, 
eller stod paa den, naar den brusede ned ad et Vandfald, og 
gjorde han et fejlt Spring eller Trin, var han Fkklens sikre Bytte. 
Det er et omstændeligt Arbejde at flyde Tømmerflaader ned ad 
Elvene, som hist og her maa spærres ved Dæmninger for at 
Vandet kan opspærres og i rette Øjeblik slippes løs og benyttes. 

Om Vinteren og om Foraaret var saaledes Skoven hist og 
her beboet af en flittig »Camp«, der lyste godt op i den; men 
endnu vare disse »Camps« ikke naaede op til mig, og om Sommeren 

var hele Skoven tyst, ubeboet og fredelig, lige ned til Shawanp, 
Menonimoniernes sydlige Grænse. Shawano betyder paa Menom- 
moni-Sproget: Syd. 

Landet hørte til Oconto County, som strækker sig hen til 
Green Bay, hvor det er opdyrket og settlet (nu er der dannet flere 
Countier af det), men i hele den umaadelige vestlige Del af Gountiet 
vare vi kun 4 bosiddende hvide Mænd: Stransy, Johnson, en 
Hr. Gagen, der ogsaa var gift med en Indianerinde og jeg, og vi 
vare flere Dages Gang skilte fra hverandre. 

Det var i Forsommeren, at jeg slog mig ned i Skoven. 
Den Gang og hele Sommeren igennem var der nogle Indianer- 
Wigwams omkring mit Hus, hver beboet af en Familje, men 
disse vekslede stadig, det var sjældent, at en Familie blev mere 
end en Uge paa samme Sted, og selv da skiftede Wigwammen 
Plads, af Renlighedshensyn. En saadan Wigwam er hurtig slaaet 
op. Saa snart Pladsen er valgt, sættes nogle bøjelige Grene, f. Eks. 
Hasselgrene, fast i Jorden i en Rundkreds, og deres Toppe bindes 
sammen; paa Grenene flettes medbragte store Stykker Birkebark 
eller Cederbark, og derved dannes Wigwammen som en lille rund 
Hytte, med et Hul foroven, over Ildstedet Døren lukkes med et 
Forhæng, et Tæppe eller Skind, det medbragte Bohave anbringes 
langs Væggene, en Krog ophænges over Ildstedet, og Wigwammen 
er færdig. Det er en simpel Vaaning, det fælles Opholdsted for 
store og smaa, men der hersker en vis Orden, Renlighed og 
Hensyntagen, som gør den beboelig. 

Chippevayernes Paaklædning er dels deres oprindelige, dels 
en Blanding af deres oprindelige med europæiske Klædningsstykker. 
Deres egne Klæder ere væsentligst lavede af Hjorteskind, som de 
udmærket forstaa at garve. Naar de kunne faa europæiske Klæder, 
trække de i dem, og det er dem temmeligt ligegyldigt, hvad Slags 
det er, alle Moder ere lige gode, dog foretrække de skrigende 
Farver. Deres Kvinder ere begærlige efter spraglede Stoffer, som 
de godt forstaa at sy Klæder af, og de ere meget stolte, naar de 
vise sig i en ny Paaklædning; men det varer kun et Øjeblik, en 
Dag eller to, saa tilsøle de deres nye Klæder ved Arbejde. Flitter 
og Smykker af Glas og Metal sætte de megen Pris paa. Paa 
Fødderne bæres al Tid Hjorteskinds Moccasiner, en bekvem og 
behagelig Fodbedækning. Om Vinteren, da man maa bruge Sne- 
sko, for ikke at træde gennem Sneen, kunne et Par Moccasiner 
vare længe, om Sommeren derimod, ere de naturligvis snart 

opslidte, men paa den Aarstid gaar man overhovedet meget lidt 
og bevæger sig hovedsagelig i Kano. Sneskoene ere lavede med 
en vis Kunstfærdighed og med megen Omhu; Tyngde, Bredde 
o. s. v. maa være nøjagtigt afpassede, da de ellers ere ligesaa be- 
sværlige at gaa med, som de ere bekvemme, naar de ere godt 
gjorte, og man har en Smule Øvelse. 

Indianernes Vaaben ere dels Bue og Pil, (som mere og 
mere tabe sig og nu hovedsagelig kun benyttes af Børn og til 
at skyde mindre Fugle med), dels Bøsse. Indianerne ere udmærkede 
Jægere, det vil sige, de forstaa at søge Vildtet og at liste sig til 
det, men de ere daarlige Skytter, da de ingen Øvelse kunne faa i 
Skydning; ti Krudtet er kostbart, og kan ikke spildes. De ind- 
skrænker sig til at skyde med Kugle. Det er mærkeligt at se 
den Forskel, der er mellem de vilde Folkeslag i Amerika og de 
halvciviliserede asiatiske og nordafrikanske Stammer. Disse hænge 
ved deres gamle, uhandlelige, langløbede Flintelaase-Bøsser, hvor- 
imod Indianerne fortrække det nyeste nyt og nu helst ville have 
Baglade-Rifler, men naturligvis have de hovedsagelig meget slette 
Skydevaaben, som de behandle overmaade skødesløst. Der kom 
en Dag f. Eks. en Indianer til mig med et Gevær, som var for- 
stoppet, og bad mig gøre det i Orden, ti Indianerne have en 
stor Tro til de hvides Kunstfærdighed. Jeg prøvede forgæves alle 
Midler og mente, der maatte sidde en Del Kugler fast i Løbet, 
hvad dog Indianeren benegtede. Endelig fandt jeg paa at lægge 
Bøssens Løb i en meget stærk Ild, det hjalp, Indianeren var sjæle- 
glad, men det er naturligvis ingen god Kur for et Gevær. 

Om Sommeren leve Indianerne fra Haanden og i Munden 
ved Jagt og Fiskeri. Søerne og Floderne vrimle af Fisk. Om 
Foraaret i Legetiden gaa en Del Fiskearter op ad Floderne; de 
store Stører og en anden stor Art, som Indianerne kaldte Moski- 
noscbi, stanges; der laves Fælder for de mindre Sorter, og i disse 
Fælder kunne Indianerne undertidea fange en uhyre Masse Fisk, 
som de da tørre; i Sommerens Løb meder man, navnlig en lille 
flad Fisk: Akutasje (paa Engelsk Sunfish) og Bass; om Efteraaret 
stanger man Ørreder og Foreller om Matten ved Blus, og om 
Vinteren stanger man Geder ved at hugge et Hul i Isen, dække 
sig undér Tæpper for at kunne se og lade en Træfisk gaa op og 
ned i Vandet som Lokkemad. 

Jagten drives hovedsagelig paa den almindelige amerikanske 
Hjort, omtrent af Størrelse som et Daadyr. Tidlig om Sommer- 

morgenen lurer man paa Hjortene ved Engene, eller man jager 
<Jem i mørke Sommernætter i Baad med Blus; Dyrene gaa om 
Aftenen ned i Floderne og Søerne og naar de ingen Lyd høre; 
skræmmes de ikke af et sig nærmende Blus. At jage Hjorten paa 
denne Maade er en Fornøielse, som man kan blive lidenskabelig 
for. Færdigheden ved at ramme er ikke stor, ti mail er kun faa 
Skridt fra Hjorten, naar man skyder, nlen man skal bære sig 
snildt ad for at komme saa nær. Først taaa det væré mørk Nat: 
er Maanen oppe, kan man ikke jage; dernæst maa man have 
sine Redskaber i Orden. Indianerne benytte enten en Birkebark- 
Kano eller eri Træ-Kano. En Birkebatk-Kano bestaar af Ripper 
og Tofter af ganske tyndt Cedertræ, hvorpaa der med Bast er 
syet store Stykker Birkebark tættet itled Harpiks; en $aadan Kano 
er saa let, at man kan bære den paa Hovedet. En Træ-Kano er 
et udhulet Fyrretræ, lang, smal, 1 kun lige ragende op over Vandet, 
men for tung til at ktmne bæres af en Mand. I begge Slags 
Kanoer sidder mati paa Bunden og tor med én lille Aare, som 
stikkes lodret ned i Vandet $aa den ene Side. Træ-Kanoen er 
lettére at behandle og kan taale Stødt Bitkébark-Kanoen er rumme- 
ligere , men støder man paa en Gren eller Sten gaar der Hul i 
den; man taget den saa op paa Land, vender den, kan man ikke 
se Hullet , finder man det ved at suge og tætter det med brænd- 
ende Beg. — Inden man gaar paa Jagt, faaa man prøve sin 
Kano, at den er tæt; dernæst maa man se eftér, om Belysnings- 
midlet , som kan være en Lampe eller et sammenrullet Stykke 
Birkebark, der stilles lodret og tændes i den øverste Ende, er 
rigtigt stillet; Skærmene bag og under Lyset skulle være anbragte 
saaledes, at intet som helst Lys falder paa Kanoen eller Aaren, 
men derimod saa nær ved Kanoens Side, at det ftdder paa Sigte- 
kornet, naar Bøssen er i Anslag. Naturligvis maå det ikke blæse. 
Man sejler da lydløst ned ad Floden eller langs Søens Bred. Den 
mindste Lyd vil skræmme Hjorten, og man vil kun høre dens 
Brøl og Spring gennem Skoven. Aaren maa ikke trækkes op af 
Vandet, man drejet den i Vandet og føter den fremefter med 
Skarpen. Naar man ser en Hjort staa i Vandet, fordobles For- 
sigtigheden, man tør næppe drage Aande, man bevæger knap sin 
Aare for ikke at frembringe Bølger og nærmer sig sagte, lydløst, 
indtil man er ganske nær ved Hjorten, saa stikker man sin Aare 
fra sig ned i Vandet, griber den spændte Bøsse og skyder Hjorten, 
der stirrer forbavset paa Lyset. 

Tilskueren. 1887. 62 

Hvis man har en Hund, der vil gaa paa Fod, kan man om 
Dagen undertiden faa Hjorten til at søge ud i en Sø og naar den 
da er midt i Søen og man har en Kano ved Haanden, ror man 
den op og dræber den med en Økse. 

Om Efteraaret fortrak Hjortene fra det Sted, hvor jeg 
boede, Østpaa, og man lurede da om Morgenen ved Vekslerne. 

Hvi9 man om Vinteren undtagelsesvis saa Foden af en 
Hjort, der kun med Besvær, paa Grund af den høje Sne, kunde 
bevæge sig udenfor de frosne Floder, saa ftilgte man Foden paa 
Snesko og kunde gaa Hjorten op. 

Bjørnen træffer man, inden Sneen falder, kun tilføldigvis 
paa. Jeg har skudt en Bjørn en Nat, da jeg var paa Hjortejagt; 
den vilde svømme over Floden. Jeg har skudt to, der sad i Træer 
og to paa Jorden, og en Gang med en Indianer slaaet en, der 
var sat af vore Hunde, ihjel med Økser. Men naar den første 
Sne falder, kan man let finde Sporet og følge det, til man træffer 
Bjørnens Hi, men undertiden maa man gaa i flere Dage. Paa 
denne Maade har jeg imidlertid ingen Bjørne dræbt; jeg har en 
Dag fulgt et Spor en hel Dag, men havde, stolende paa min 
Stedsans, intet Kompas med. Om Aftenen naaede jeg til nogle 
Søer, jeg ikke kendte; jeg mærkede, at jeg var faren vild og 
vendte om. Imidlertid begyndte det at sne stærkt, jeg fulgte mit 
eget Spor saa længe jeg kunde se, gjorde saa Holdt og heldigvis 
dækkede Sneen næste Morgen ikke mit gamle Spor fuldstændigt, 
saa at jeg fandt hjem igjen. Men jeg vil raade enhver fra at 
gaa alene ud i Skoven uden Kompas, ti naar man ikke kan se 
Solen eller Stjærnerne og Sneen falder og man har tabt sine 
Kendemærker, er det en ubehagelig Situation. 

Jagt er meget fornøjelig, men det er efter min Mening 
langt morsommere at trappe — og det er mere indbringende. 
De Traps o: Staalsakse, man i Almindelighed benytter, ere af to 
Størrelser: Muskusrotte-Traps og Bæver-Traps. Det Vildt, man 
hovedsagelig trapper, er Muskusrotter, Bævere, Oddere, Maarer, 
Lodser, Stinkdyr, Vaskebjørne og Minks, som jeg ikke kender 
det danske Navn paa. Muskusrotten er et meget almindeligt Dyr 
ved Vandene og fanges let paa sine Stier. Bæveren findes nu 
sjældent i Kolonier, jeg har kun truffet en saadan paa 7, af hvilke 
jeg og en Indianer fangede de 6. Det er let at kende Mærker af 
Bæveren, da den gnaver Barken af de ved Vandet staaende Træer, 
og den er ikke vanskelig at fange. Odderen fanges bedst paa 

Opgangastederne fra Vandet. Maarer, Minks, Vaskebjørne og 
Losser fanger man ved Hjælp af Madding, som man lægger saa- 
ledes, at Dyret, for at komme til Maddingen, maa passere den 
veltildækkede Trap. Det er imidlertid en vanskelig Kunst at stille 
sin Trap saaledes, at Dyret intet mærker og gaar i den, og man 
skal have megen Øvelse, før det lykkes. Det er ikke nogen 
magelig Bestilling at være Trapper. I den bidende Kulde, saa 
koldt , at Kviksølvet fryser og man maa tage Lapper paa Ørene 
og ikke kan løbe, fordi Luften skærer, tager man sine 50—60 
Traps, forsyner sig med en Økse, Svovlstikker, Tobak, Te, lidt 
Brød , alt indsvøbt i et Tæppe og sit Gevær og begiver sig paa 
Vandring, naturligvis paa Sneskou Naar man ser et Spor og 
træffer et godt Sted, sætter man en Trap. Om Aftenen tænder 
man etBaal, sørger for Ved til Natten, skraber Sneen bort, danner 
sig et Skjul af altidgrønoe Træer, koger sin Mad, ryger sin Pibe 
og sover, indsvøbt i sit Tæppe, men man maa ofte fodre Ilden, 
Efter en 4—5 Dages Forløb har man sat sine Traps ud, saa 
hviler man en Dag og gaar samme Vej tilbage for at røgte dem 
og tage dem med sig, men mange vil; man finde tomme og endnu 
flere med et Egern i. Jeg regnede mine Maarlinjer til 60 å 80 
Mil og det tog mig omtrent en Uge at sætte en Linje ud og at 
røgte den. 

Stinkdyr kan man fange i Traps, men man kan ogsaa 
følge deres Fod til deres Huler, der ikke ere dybe og hvori der 
undertiden er en 4-^6 Stykker, øg saa grave dem ud. Imidlertid 
var det kun Begyndere, der jagede Stinkdyr, dels fordi de ikke vare 
meget værd (nu ere de kostbare), dels fordi de kunne udsende 
en Vædske, der har en saa rædsom Stank, at man kaster op, 
naar man faar Vædsken paa sig og er nødt til at kassere sine 
Kiseder 

Foruden ved Traps kan man fange Pelsdyr, navnlig Ulve, 
ved Gift. Man putter Stryknin ind i et Stykke Kød og sætter 
det paa tilspidsede Pinde; paa de Steder, hvor Ulvene passere. 

De, der ere kendte med at sætte Snarer, ville forstaa, med 
hvilken Spænding man røgter sine Traps og Giftkager. 

Indianerne, ere vidmærkede Trappere og gøre sig herved en 
god Fortjæneste. Jeg, der kun var en middeimaadig Trapper, 
fangede den ene Vinter for flere Hundrede Dollars. 

Da jeg bosatte mig i Skoven* var der som sagt flere Indianer- 
familjer omkring mit Hus. Senere, hen i August, kom heleTriben 

(Stammen), bestaaende af c. 400 Mennesker, hertil for at samle 
Ris i den lille Sø, der laa tæt ved Huset og da det var besørget, 
for at holde den aarlige store religiøse Fest Om Dagen blev der 
da jaget og fisket, netop nok til at opholde Livet og om Aftenen 
mødte man — jeg ogsaa — i den lange fælles Wigwam. Den 
Gang forstod jeg ikke Ghippevay - Sproget og det er først ved 
senere Farter, at jeg har kunnet følge Ceremonierne og Talerne. 
Jeg skal for øvrigt om Indianernes Religion kun meddele, hvad 
jeg har erfaret ved at leve sammen med dem ved daglig Omgang. 
Naar man ikke kan læse sig til et Folks Religion, som f. Eks. til 
den kristne eller mohamedanske, maa man slutte sig til den ved 
at se paa Folkets religiøse Ceremonier og lægge Mærke til, hvilken 
Indflydelse Troesbekendelsen har paa deres daglige Liv; nogle 
Religioner gribe stærkt ind i det daglige Liv, f. Eks. vil man 
ikke kunne leve en Dag med en Mahomedaner uden at se en 
Masse Ting, som han gør eller undlader i Følge Religionens For- 
skrifter, andre gribe meget lidt ind, f. Eks. vil en udenforstaaende 
meget godt kunne leve et helt Aar i et luthersk Samfund {som 
vort) uden at faa andet at vide, end at en Del Butiker om 
Søndagen ere lukkede og at en Del Mennesker ikke bestille det 
samme som de andre Dage. Endskøndt Indianerens Religion 
ikke griber saa lidt ind i hans daglige Liv som vor, har den dog 
ikke stor Indflydelse paa hans Gøren og Laden og jeg tror i 
det hele, at Indianeren ikke ofrer ret mange Tanker og Timer 
paa religiøse Grublerier. Han er i denne som i alle andre Hen- 
seender aldeles fri og ubunden, ikke indskrænket i sine Handlinger 
hverken af religiøse Fordomme eller Forskrifter, han gør, hvad han 
har Lyst til, lader staa til, mener at enhver Dag har nok i sin 
Plage og naar det ikke er Umagen værd at tænke paa Dagen i 
Morgen, saa betaler det sig saa meget mindre at tænke paa Livet 
efter dette, naar Tanken ikke ligefrem paatvinger sig, f. Eks. ved 
Dødsfald. — Som bekendt tro Indianerne paa >den store Aand«, 
eller rettere: de tror paa to store Aander, en god og en slem, 
og paa et Liv efter dette i »de lykkelige Jagtlande«, hvor der er 
fuldt op med Vildt. Inden den døde naar derhen, vandrer han 
imidlertid nogle Dage om her paa Jorden > hvorfor hans Slægt- 
ninge i den Tid sætte Mad ud til ham, men Hundene æde den 
pligtskyldigst. Derefter bliver han begravet og et lille Træhus 
opført over ham. Gravstederne værne Indianerne med Omhu om. 
Undertiden gaa de døde igen. Overhovedet have Indianerne en 

rig Fantasi, meget af hvad vi kalde Overtro, der væsentlig er 
begrundet paa Forskrækkelse, og Tro har de maaske ogsaa, men, 
som sagt, naair det ikke lige ligger for at beskæftige sig dermed, 
saa lade de være. Saa længe de ere raske, tænke de ikke paa 
deres Medicamenter, men naar de ere syge, ty de til deres 
Medicin -Mænd, der baade ere Doktorer og Sjælesørgere, og til 
»kloge Koner«. 

Om Efteraaret, i Løbet af flere Uger, samledes da alle Indi- 
anerne i den store Wigwam lige overfor mit Hus, paa den anden 
Side Floden, midt imellem Gravsteder. Man kom, naar man havde 
Lyst, gik, naar man var ked af det, talte, lo, røg Tobak (den 
tørrede Bark af unge Pilekviste: Killikinik), og gjorde sig det saa 
lystigt, som muligt. En blind Mand, der for Resten var et Stykke 
af en Præst, sad paa Gulvet og slog paa en Tromme, og enhver, 
der havde Lyst, dansede da derefter. Dansen bestaar i at hoppe 
omkring med samlede Ben i Rader, den ene efter den anden, og 
enhver forsynet med en Stok, hvorpaa der sidder et eller andet 
Skind med kulørte Fjer i Munden; det er det hellige Tegn. Paa 
et givet Signal af Manden med Trommen, stiller enhver sig op 
langs Væggen, og nu kommer der et Optog af bemalede og ud- 
stafferede Indianere, først nogle med hellige Tegn i Form af Skind, 
saa en, der gaar baglængs, og bærer en Bakke, hvorpaa der er 
en Masse brændende Birkebark, og efter ham andre, der holde 
hellige Tegn ud over Baalet, som — saa vidt jeg forstaar — er 
et Sindbillede paa den store Aand. Enhver bøjer sig, naar det 
kommer forbi. Dette Optog spadserer en to, tre Gange rundt, 
og det er den allerstørste Højtidelighed, eller rettere den eneste 
religiøse Forestilling ved disse Fester, og det er langtfra ikke hver 
Aften, at dette foregaar. Derefter følge Talerne. Indianerne ere 
store Talere, de ofre megen Tid herpaa, og have drevet det vidt 
i Talefærdighed. Deres rige Fantasi giver dem blomstrende Billeder, 
og deres medfødte Snedighed lader dem gribe hurtige og snilde 
Vendinger. Naar en taler til de andre, og kun naar Taleren 
siger noget, der særdeles tiltaler dem, raabe de: Ja! (Hø!) — 
Ved disse religiøse Fester, spille Takke- og Ønske-Taler Hovedrollen. 
Man takker den store Aand, fordi man i det forløbne Aar har 
haft god Jagt, godt Fiskeri, godt Udbytte af Ahorn-Sukkerhøsten 
og Risavlen, forudsat at Ubyttet har været godt, ti ellers siger 
man rent ud, at det ikke har duet, og man beder om Held i 

Fremtiden, mange Hjorte, meget Pelsværk, megen Tobak, gode 
Geværer, ofte Brændevin. 

Brændevin (Eskutevåbo: Eskuté — Ild, Våbo t= Vand) er 
Maalet for alle Indianeres Ønsker; Mænd og Fruentimmer, unge 
og gamle drikke Brændevin, det vil sige Alkohol, som der er 
kommen saa meget Vand i, at det lader sig drikke, de nyde det 
ikke ved at nippe til det, eller smage paa det, de drikke sig lige 
straks saa snydefulde, at de ikke kuirne rejse sig, og saa snart de 
kunne røre sig, er det for at drikke mere, saa længe der er noget. 
De anse det for den største Lykke, at drikke sig fiild, de, der have 
haft Lejlighed dertil, misundes af de andre, man beklager den, 
der af en eller anden Omstændighed ikke havde kunnet være med 
ved en saadan Smaus, og jeg har en Gang set en Familje, der 
kom , da Tønden var tom , græde og skrige i vilden Sky en bel 
Dag af Fortvivlelse. For Brændevin kan man faa alt, alt uden 
Undtagelse af Indianerne. Det er imidlertid forbudt at sælge eller 
give Brændevin til Indianerne ved Forenede Staters Love, og det 
straffes med Fængsel, fordi den godmodige, sindige, fornuftige, 
stolte Indianer, naar han bliver drukken, er aldeles ubændig, 
dyrisk, vild og voldsom. Jeg solgte ikke Indianerne Brændevin; 
mén selv drak jeg Brændevin, som man trænger til ved det Liv, 
man fører i Skoven, og naar jeg gik paa Jagt med en Indianer, 
drak jeg min Snaps, skænkede en ny og gik saa bort et Øjeblik; 
naar jeg kom tilbage, var naturligvis Snapsen drukket. Det var 
den Maade, jeg omgik Loven paa. Selv om Forbuddet mod at 
give Indianerne Brændevin ikke havde eksisteret, kunde jeg dog 
ikke have staaet mig ved at sælge Brændevin til Indianerne, fordi 
de saa ikke vilde have købt andet end Brændevin, de vilde være 
blevne aldeles forarmede, og jeg vilde aldrig have halt Fred. 
Men paa den Tid, alle Indianerne vare samlede ved mit Hus, 
hændte det af og til , at et Par hvide Mænd kom op i Skoven 
med en Del Alkohol, lejrede sig et Stykke fra Indianernes Wigwam, 
solgte Brændevinen til en naragtig Pris for Skind og toge bort, 
inden Indianerne havde haft Tid til at blive drukne. Saa udartede 
Festerne til fuldstændige Orgier, og hvis der var tilstrækkelig 
Brændevin, laa snart alle Indianerne omkring i Græsset som døde, 
vaagnede op imellem for at drikke mere og kunde vedblive saa- 
ledes i flere Dage, i hvilken Tid Børnene fik Lov at skytte sig 
selv eller dø, ti lige overfor Eskutevåbo gælder ingen Følelse: 

Moderen lader sit spæde Barn skrige af Sult, Manden sælger sin 
Kone til den første, der kommer med en Dunk. 

En Gang, da Indianerne vare drukne, troede jeg næppe, at 
jeg var sluppen derfra med Livet. Jeg havde to Stendunke med 
Brændevin i en aflaaset Kuffert. En Aften vare Festlighederne 
blevne afbrudte ved den Efterretning, at der var kommen hvide 
Mænd med Eskutevåbo. Indianerne havde købt alt, drukket hele 
Natten, men uden at blive saa drukne, at de ikke kunde røre sig, 
og nu kom de næste Morgen og forlangte Brændevin af mig. 
Jeg sagde som al Tid, at jeg intet havde; men de bad, tryglede, 
tiggede og blev mig i deres Drukkenskab saa modbydelige, at jeg 
jagede dem ud af Huset og forbød dem at komme ind igen. 
Lidt efter gik jeg en lille Vending ud i min Have, og da jeg kom 
tilbage, var mit Hus fuldt af drukne Indianere, og et Par var i Færd 
med at transporter min Kuffert ud, hvori de sagde, at jeg havde 
Brændevin. Hvorledes de havde faaet det opsnuset, ved jeg ikke, 
men lige overfor Brændevin have Indianerne en fin Næse. Jeg 
kastede dem alle meget ublidt ud af Døren. De skreg og raabte, 
at de ville ind, og da jeg laasede min Dør, truede de, løb bort 
og kom tilbage med Geværer, som de dinglede omkring med og 
skød af op i Luften. Derpaa løb de mod min Dør, dundrede paa 
den og søgte at sprænge den. Ved Siden af Døren var et Vindu, 
ved hvilket jeg stillede mig, holdt en Revolver i den ene Haand, 
en Bøsse i den anden og sagde til Indianerne, at jeg skød enhver, 
der kom ind i Huset. De stoppede et Øjeblik, men saa begyndte 
de med fornyet Iver at løbe mod Døren og skyde i Luften, skreg 
og opæggede hverandre. Endskøndt naturligvis en hvid Mand har 
en uhyre Overvægt overfor Indianerne, var jo Partiet, jeg alene 
lige overfor et Par Hundrede drukne Mennesker, altfor ulige; 
naar det kom til Kamp, maatte jeg bukke under, saa snart Døren 
sprængtes. Mit eneste, svage Haab var, at Synet af det første 
døde Menneske skulde gøre dem ædru, men det var vel rimeligere 
at antage, at det yderligere vilde tirre dem. Under disse uheldige 
Omstændigheder gik pludselig Døren bag i min Stue, ud til 
Køkkenet, op, og en ung Indianerinde, som i længere Tid havde 
lavet Mad for mig og derved kendte Maaden at aabne Døren fra 
Køkkenet bagud i Haven, gled ind. Hun blev staaende tilbage i 
Stuen, saaledes at Indianerne ikke kunde se hende, og sagde til 
mig, at jeg skulde kaste Nøglen til Kufferten hen til hende. Jeg 
gjorde det, hun tog Dunkene ud, skjulte dem under sit Tæppe, 

som hun slog op om Hovedet, kastede Nøglen tilbage ben ved 
Døren og gik ud ad Køkkendøren, som hun. lukkede efter sig. 
Saa snart hun var gaaet, slog jeg, der ikke havde ladet Indianerne 
mærke noget, Vinduet ned, og spurgte Indianerne, der et Øjeblik 
tav, hvad det egentlig var, de vilde. Eskutevibo! var det 
fælles Hyl. Jeg gentog, at jeg intet havde, men herpaa vilde de 
aldeles ikke indlade sig. Jeg sagde dem da, at jeg ikke vilde have 
dem alle ind i mit Hus, men to af dem kunde komme, og hvis 
de fandt noget Brændevin , maatte de have det. Herpaa gik de 
ind, og da de intet fandt, beroligedes Flokken og gik efterhaanden 
over paa den anden Side Floden til deres egne Boliger. Den 
unge Indianerinde, som frelste mig, havde skjult Dunkene i Floden ; 
næste Dag gik vi derud, og jeg hældte Brændevinen ud i Floden,, 
men da Indianerindeo, som selv aldrig drak Brændevin — og hun 
er den eneste voksne af den Nation, jeg har kendt, som ikke 
drak — , saa det, bad hun bønligt, om hun ikke maatte have det 
halve af den ene Dunk til sin Farailje, som saa skulde gaa en 
Dagsmarche ud i Skoven, blive der til Rusen var forbi og aldrig 
tale derom. Det fik hun saa. Det var meget urigtigt; jeg gjorde 
mig værdig til Fængselsstraf, men for hvad udsætter man sig 
ikke for at opfylde en ung, smuk Piges Bøn, tilmed naar hui* 
har reddet ens Liv. 

I Begyndelsen af September ophørte Festlighederne, og 
Indianerne droge bort, Øst paa, efter Hjortene. Den 4. Oktober 
drog den sidste Indianer af Sted, og jeg var nu ganske ene. Af 
Dyr havde jeg to Hunde og en Kat, men nogen Tid efter bed 
Hundene Katten ihjel. 

Det begyndte nu for Alvor at blive Efteraar, Løvet faldt af, 
Vandet var om Morgenen belagt med Is, og da jeg d. 20. Okt. 
stod op, var Jorden bedækket med et tykt Lag Sne, der snart 
forøgedes og holdt sig til April. 

Ænderne kom nu trækkende i store Skarer, og jeg gjorde 
en rig Jagt. Der er en stor Masse forskellige Slags Ænder, der- 
iblandt vore almindelige Graaænder og Krikænder, som jeg antager 
veksle mellem den gamle og nye Verden. Dyreverdenen i de Forenede 
Stater ligner Europas, men der er meget faa Arter, som ikke ere 
lidt forskellige. Med Undtagelse af nogle Svømmefugle, der ere 
fælles, og Graaspurve, som ere indførte, kender jeg kun Korn- 
kragen, som or — saa vidt jeg kan se — den samme, som vi 
kende i Europa. Rovfugle, Hønsefugle, Sangfugle ligne de euro- 

pæiske, men ere noget forskellige. I Skoven fandtes to Slags 
Skovhøns, lidt større end vore Agerhøns, Partridgen, omtrent af 
Udseende som en Hjærpe, og Sprucechickens, en mørkere Art. 
Muligvis kunne de trives under vore Forhold, og Jagten paa dem 
er meget fornøjelig. I Parringstiden jager man Hannen, som i 
Sverige og Norge Urhanen, paa Slag; om Efteraaret jager man 
Flokkene med Hund, enten med en Hønsehund og skyder dem 
idet de flyve op, eller — og den Maade er mere indbringende — 
med en Støver, der giver Hals, naar den støder paa Flokken, og 
som saa stiller sig halsende under de Træer, hvori Hønsene have 
sat sig; man kan da skyde den ene efter den anden, naar man 
begynder med den, der sidder nederst. 

Amerikas Fugle staa langt tilbage for vore med Hensyn til 
Sang, hvorimod de ere i Besiddelse af stor Farvepragt. Om Patte- 
dyrene gælder det samme, som om alle andre Dyrearter, at der 
findes de samme Arter som i Europa, men noget forskellige, 
saaledes Buffaloerne, alle Hjortearter, Rovdyr, Gnavere o. s. v. 

Naar Vinteren først er begyndt, tager den for Alvor fat; 
snart er alt Vand tillagt, alle Fugle, med Undtagelse af Hønse- 
fuglene, dragne bort, Hjortene trukne til mindre sneopfyldte Steder, 
og Indianerne dragne efter dem. Kulden tiltager hurtigt, og holder 
sig paa -r- 20, 30, 40 Grader (Genti grader); ofte hænder det, at 
Kviksølvtermometret er frosset, man kan ikke med bare Hænder 
røre ved Jærn, saa brænder man sig, man maa tage Ørelapper 
paa, Luften er skarp, klar, bidende ,. men heldigvis rører der sig 
ikke en Vind, ellers kunde man ikke leve der. Skoven er nu 
fuldstændig som uddød. Man kan gaa en hel Dag igennem den, 
uden at høre den mindste Lyd eller se en eneste levende Skabning ; 
Sneen er jævn, glat, ren, kun hist og her ser man Sporet af et 
Rovdyr, en Kanin eller en Skovhøne. 

Naar jeg om Morgenen stod ud af min med Tæpper og et 
stort Elsdyrskind forsynede Sæng, gjorde jeg Ild paa min Ovn; 
jeg maatte tage Vanter paa, for ikke at brænde mig, og Vand- 
beholderen, som om Aftenen indeholdt to Spande dampende Vand, 
var bundfrossen. Saa lavede jeg Mad til mig og Hundene: frisk- 
bagt Brød, kogt Vildt, kogt Fisk, kogte Kartofler og Te. Dernæst 
huggede jeg Brænde og gjorde tilfældigt forefaldende Arbejde ind- 
til Middag, spiste igen, gik saa paa Jagt eller Fiskeri indtil Mørket 
faldt paa, lavede mit tredje Maaltid, ganske ligt de to andre, røg 
min Pibe om Aftenen, liggende ved et stort Knudebaal, og gik 

til Sængs. Livet gik saaledes ganske ensformigt, den eneste Af- 
brydelse var, naar jeg satte min Trappe^Linje ud; saa tog jeg 
Hundene med , lukkede Huset af og blev. borte en 8 Dages Tid. 
Bøger havde jeg ingen af, Blade saa jeg ikke, jeg var fuldstændig 
afskaaren fra Omverdenen, levede mit eget Liv, og fra d. 4. Okt. 
til midt i Januar saa jeg ikke noget Menueske. 

Saa kom jeg en Dag hjem fra en Trappetur. Da jeg 
nærmede mig mit Hus, begyndte mine Hunde at gø, og da jeg 
fik Øje paa Huset, stod der en tæt Røg op fra Skorstenen. Jeg 
traf en Mand i Færd med at spise. Han havde trykket Sømmene, 
hvormed en Rude var fastgjort, til Side, hvorfor han bød mig en 
Undskyldning, og gjort sig det saa bekvemt som muligt. Han 
kom Nord fra, fra Minerne, og skulde Syd paa; h&n levede af at 
søge Land, navnlig Mineralie-Land. Senere, kort Tid inden jeg 
rejste fra Wisconsin, kom den samme Mand til mig, og gjorde 
mig et Forslag, som forkom mig udmærket, og som jeg ogsaa 
vilde være gaaet ind paa, hvis jeg var bleven der. Maaske vil 
man her finde dette Forslag mindre passende, muligvis endog 
mindre hæderligt; den Mening var jeg ikke af, og der var sikkert 
ikke en eneste Amerikaner, der ikke vilde have anset det for fuld- 
stændig »fair«. Forslaget var da følgende: At indgaa med et 
Andragende til Wisconsins Regering i Madison — og støtte dette 
Andragende efter Ævne — om at dele det umaadelige Oconto 
County i to Dele, et østligt, hvori der var en Del Settlere, og et 
vestligt, hvori vi kun vare 4 bosiddende Mænd. (Indianerne, der 
havde deres Reservationer, kom ikke i Betragtning). Tre af os 
skulde da tage en hvid Mand til os, jeg skulde tage Forslags- 
stilleren, saaledes, at vi 7 kom til at danne Gountiets Befolkning, 
og i Egenskab af Befolkning skulde vi 7 da vælge os 7 til Gountiets 
7 Officerer o: Embedsmænd. Vi vilde da lægge en ubetydelig 
Skat paa hver Sektion, paa hvilken der blev skovet, hvad der for 
hver Camp vilde være en forsvindende Udgift i Forhold til de 
samlede Udgifter, men hvad der efter vor Beregning vilde bringe 
18—20,000 Dollars ind i County-Kassen om Aaret, og da vi ikke 
havde Brug for Postbefordring, eller for Anlæg af Veje eller for 
Skoler (jeg var den yngste) eller for Domstole, saa havde vi ikke 
andet at gøre, end at dividere disse 18—20,000 med 7 og putte 
Pengene i Lommen. — Inden dette Forslag blev udført, rejste jeg 
imidlertid til Europa. 

I Februar kom Indianerne tilbage for at trappe. I April 

begyndte de paa at lave Honning af Ahorntræet ; Saften, som man 
ved et Hug og en indstukket Pind faar til at løbe ned i en Be- 
holder af Birkebark, samles fra en Masse Træer og koges til 
Sukker. En dygtig Husmoder kan lave en 5— 800 Pd., som opbe- 
vares i store Kasser af Birkebark. 

Jeg havde imidlertid faaet nok af alle de dagligt fore- 
faldende Beskæftigelser, som ikke ligge for en Mand. At lave Mad 
havde jeg ikke saa meget imod, men derimod kunde jeg ikke lide 
at rense Køkkenredskaber, og vaske gad jeg slet ikke, hvorfor jeg 
bandt mit Skiddentøj ved en Sten og en Træklods og lod det 
ligge en Ugestid i Floden: det var min Maade at vaske paa. Jeg 
fik derfor en ung Indianerinde, hvis Familje havde sin Wigwam 
tæt ved Huset, hende der senere reddede mig, til at besørge For- 
retningerne i Huset. Hun var paa en vis Maade ganske flink og 
tilbragte omtrent Halvdelen af Dagen i mit Hus; men da hendes 
Familje skulde drage bort, blev hun og beholdt en yngre Søster 
til Selskab. De boede nu i Køkkenet, hvor der var en stadig 
Forsamling af Tanter, Mødre, Bedstemødre og Veninder, der spiste 
mine Sager og sluttelig fordrev mig ud af mit eget Hus, idet jeg 
havde Valget imellem selv atter at lave Mad eller finde mig i det 
uundgaaelige , og jeg valgte da at lade Indianerne bygge mig en 
Wigwam af Cederbark ude i Haven og overlod Huset til Indianer- 
inderne, som dog ikke maatte komme udenfor Køkkenet; de to Stuer 
benyttede jeg, den ene til Spisestue, den anden til Butik. Den 
Mand, af hvem jeg havde købt Huset, drev nemlig Handel med 
Indianerne, og den fortsatte jeg. Handelen bestod i at købe Pels- 
værk, som jeg solgte til de hvide Mænd, og om Efteraaret Ris, 
om Foraaret Sukker, som Indianerne selv købte tilbage. Medens 
Isen laa paa Floden fik jeg da tre Slæder belæssede med Mel, 
Tobak, Krudt, Bly, Hagel, Salt, Klædningsstoffer, Perler o. s. v. 
bragt op til mig og solgte det for Skind. Profiten var udmærket, 
jeg tjænte det Foraar 3—4000 Dollars, men satte dem atter til 
paa Indianerne derved, at jeg altid havde en Del af dem til 
Gæster. 

Ved at handle med dom og have dem i mit Hus lærte jeg 
hurtigt deres Sprog, idet jeg opskrev Ordene. Det er et smukt, 
tydeligt, klangfuldt og udviklet Sprog. For at give et Begreb om 
det, skal jeg f. Eks. tælle paaChippvay: 1 pæsjik, 2 nisch, 3 nisvi, 
4 nivin, 5 nonon, 6 nikotivaasve, 7 nischvaasve, 8 svaasve, 9 
sjonggusve, 10 metasve, 100 nikotuake. 

Indianernes Navne forkomme os tit højst besynderlige, 
naar vi høre dem oversatte paa et for os forstaaeligt Maal, f. Eks. 
saadanne Navne som den plettede Hale, den siddende Tyr og 
lignende. Indianerens Navn er en ren Tilfældighed og opstaar 
paa forskellig Maade. Nogle Navne hidrøre fra en Særegenhed 
hos vedkommende, f. Eks. Hvidøje, Stumpnæse; meget ofte stammer 
Navnet fra en eller anden Genstand, vedkommende som Barn har 
udvist særlig Interesse for, eller det første Ord, det har lært at 
sige; herfra eller fra vedkommendes eget Valg stamme de mange Dyre- 
navne. Tidt faa Indianerne et Navn, ofte et bibelsk, af hvide Mænd. 

Indianerne ere godmodige og hjælpsomme; naar en har 
noget, have de alle. De hvide beskylde dem for Tyvagtighed, 
men Indianerne ere til en vis Grad undskyldte, naar de tage, hvor 
der er Overflødighed; ti selv give de, naar de have mere, end de 
lige i Øjeblikket henytte. De hvide beskylde dem for Dovenskab, 
og tro, at Kvinderne gøre alt Arbejdet, fordi de se Mændene 
ligge og drive ved Wigwamerne; men Mændene have deres 
Arbejde, at skaffe Vildtet, som Kvinderne have deres i Huset. 
De hvide beskylde Indianerne for Falskhed, men heri overgaa de 
hvide dem langt, det er ikke Indianerne, men de hvide, der om- 
gaa og bryde de givne Løfter, Indianernes Stolthed og Selvfølelse 
gør dem ordholdende og sanddru. 

Indianerne ere grusomme efter de Grundsætninger, vi nu 
prædike, men ikke al Tid følge. Naar vi læser vor, de hvide 
Mænds, Historie, vil man ikke mangle Beviser paa Grusomhed, øg 
jeg for min Person har set saa megen Grusomhed og Raahed i 
vore Krige, f. Eks. i den tyrkiske og franske Krig, at det vist 
næppe overgaaes af, hvad Indianerne have begaaet. Den Maade, 
Indianerne ere blevne og fremdeles blive udryddede paa, burde 
afholde de hvide fra at beskylde Indianerne for Grusomhed. 

Indianerne ere letsindige, ubekymrede for Fremtiden, 
barnlige, ude af Stand til at modstaa Civilisationen eller til at 
optage den, og derfor fortabte. Men jeg har lært Indianerne at 
kende som en fri, tapper, godmodig, opofrende, trofast, hjælpsom, 
stolt, i Frihedsfølelse glad og lykkelig Race; jeg har befundet mig 
vel i de to Aar, jeg har levet mellem dem, det var med et tungt 
Hjærte, jeg forlod dem, og jeg tænker ofte med Erkendtlighed 
tilbage paa dem. 

Rungsted i Juni 1887. 



W. Dinesen. 




Uord-Østersøkanalen. 



Den 3. Juni 1887 indviedes ved Kiel med stor Højtidelighed 
den nye Kanal mellem Nordsøen og Østersøen. Kejser Wilhelm 
nedlagde Grundstenen, Ord fulde af Haab og Fortrøstning til det 
nye Værks Betydning for Tysklands Fremtid blev talte, og rundt 
i Kejserriget fandt disse Ord Genklang: Kanalen var et Storværk, 
det tyske Rige værdigt; den vilde fordoble Tysklands maritime 
Styrke og bryde nye Veje for Handelen. Særlig i Holsten var 
Glæden stor. Kanalen vil jo paa mange Maader være til særlig 
Fordel for det, og desuden var her en kærkommen Lejlighed til 
at lade den gamle slesvig-holstenske Patriotismes i Tidens Løb 
lidt rustne Strænge klinge paany. Allerede under Forhandlingen 
i Rigsdagen var der jo mindet om, hvordan Tanken om denne 
Kanal havde været uadskillelig fra den national-tyske Bevægelse i 
Hertugdømmerne, hvordan den var dukket op i »Rejsningsaaret« 
1848, grebet med ny Begejstring, da »Glædesbudskabet« om 
Fr. VII' Død fløj ud over Tyskland og endelig skulde virkeliggøres 
nu, da Tyskland stod paa Højden af Magt og Indflydelse. 

Ogsaa i Danmark vakte Kanalprojektets Virkeliggørelse en 
Del Opmærksomhed. Vel langt fra nogen almindelig eller gennem- 
gribende: dertil er vi her i Landet altfor lidet vante til at agte 
paa Tegn og Varsler uden for vore egne Grænser og siden Tabet 
af Hertugdømmerne alt for igroede med Fornemmelsen af at være 
gemt hen i en Krog, hvor man' har sit for sig selv og ikke for 
Alvor berøres af, hvad der foregaar i den store Verden. Det var 
dog ikke Pressens og Talernes Skyld, naar Opskræmtheden ikke 
blev større: tvært imod var den almindelige Tone i Udtalelserne 
om Kanalen den, at det ny Foretagende vilde faa den skæbne- 
svangreste Betydning for Danmarks — særlig Københavns — 

Handel og Skibsfart, og nogle fremmanede endog Billedet af en 
Tid, hvor Sundet vilde ligge øde og tomt og Købenbavn synke 
ned til en Handelsplads af blot lokal Betydning. Men man er 
her hjemme i de sidste Aar bleven saare lidt modtagelig for 
de store Ord og mørke Profeter; selv det stærkeste Ord af alle: 
»Landets Undergang« er jo snart kun en Talefigur i den offentlige 
Debat. De fleste lade det og saa meget andet glide deres Øre 
forbi og bente af Erfaringen den triste Beroligelse, at det dog 
vist kun er Ord alt til Hobe, og at Trædemøllens graa Ensformig- 
hed er os det eneste visse. 

Men saa vist som »økonomisk Politik« bør være vort gæld- 
bundne, haardt truede Lands vigtigste Løsen nu og i en over- 
skuelig Fremtid, saa vist bør vi med vaagent Øje vogte 
paa Tidens Tegn hjemme og ude, for hurtigst muligt at naa til 
Klarhed over hvad der især truer vor økonomiske Fremtid og 
hvad der kan gøres til Værn derimod, og blandt disse Tidens 
Tegn er Nord-Østersøkanalen ingenlunde af de ringeste. Det 
er derfor af Vigtighed i Tide at klare os dens virkelige Betydning : 
for megen Skræk og for megen Tryghed er begge af det onde. 

Selvfølgelig er der endnu kun Tale om Formodninger og 
Sandsynlighedsberegninger, og det Materiale, der foreligger til 
Bedømmelse af, hvor stor en Trafik Kanalen, naar den om 8 Aar 
er fuldendt, vil drage til sig, er endda kun temmelig ufuldstændigt 
Man maa her saa godt som udelukkende støtte sig til tyske Be- 
regninger, men det er indlysende, at det netop har den største 
Interesse at se, hvad man i det Land, for hvis Skyld Kanalen 
anlægges, og hvor man ene har underkastet dens Fremtidschancer 
en grundig Drøftelse, venter sig af den. 



Den paabegyndte Kanal skal efter den af den tyske Rigsdag 
vedtagne Lov begynde ved Brunsbuttel, ikke langt fra Elbens 
Munding, og derfra gaa mod N. NØ. omtrent i sin halve Længde, 
indtil den ved Wittenbergen støder til det uddybede Eiderløb. 
Derfra følger den i det væsentlige den gamle Ejderkanals Løb, und- 
tagen paa en ganske lille Strækning, hvor et Knæ undgaaes, og 
gaar mod 0. NØ. forbi Rendsburg ud i Kieler Fjord ved 
Holtenau, mellem Kiel og Friedrichsort. Kanalens Længde 
bliver c. 13V* danske Mil, dens Bredde, 60 Meter i Vandskorpen 

og 26 i Bunden, hvilket giver tilstrækkelig Plads til at to Fragt- 
dampere og en Fragtdamper og et Panserskib, kunne passere hin- 
anden. Desuden gør de uddybede Eidersøer Tjæneste som en Slags 
»Vigespor«. Dybden vil blive 8V2 Meter, hvilket er tilstrækkeligt, selv 
for de største tyske Krigsskibe. Dampskibes Hastighed i Kanalen 
regnes til c. 5,s Sømil i Timen, hvilket, naar Opholdet ved 
Sluserne ved Ud- og Indsejlingen og ved de Broer, over hvilke 
de fire Jærnbaner og fem Landeveje, der krydse Kanalen, føre, 
regnes til c. 3 Timer, giver en samlet Gennemfartstid af c. 13 Timer. 
Kanalen vil blive tidssvarende belyst, og det fornødne Lodspersonale 
samt 12 Bugserdampere vil stadig staa til Disposition for de 
Skibe, der benytte den. Betalingen herfor er indbefattet i Afgiften 
for Kanalens Benyttelse, der senere skal fastsættes ved Lov, og 
som foreløbig tænkes at blive gennemsnitlig 75 Pfenning pr. 
Registerton. — Den samlede Anlægssum anslaaes til 156 Mill. 
Reichsmark, af hvilke Preussen forlods yder 50 Mill. Drifts- og 
Vedligeholdelsesomkostninger antages at ville beløbe sig til 1,900,000 
Reichsmark aarlig. Anlæget ventes at kunne være fuldendt i 
Løbet af 8 til 9 Aar. 

Det er ved Forslagets Forelæggelse og under hele For- 
handlingen i Rigsdagen fra Regeringens Side bestemt hævdet, at 
Kanalen væsentlig skulde tjæne militære Øjemed. Flere Gange 
har enkelte Mænd eller Associationer fremsat Planer til at gennem- 
føre Kanalprojektet som privat Foretagende med eller uden Stats- 
hjælp, men det er ingensinde lykkedes dem at overbevise de 
finansielle Kredse om Foretagendets Rentabilitet. Selv det sidste 
og bedst gennemarbejdede Projekt, der var fremsat af den ham- 
burgske Købmand og Skibsreder H. Dahlstrøm, naaede trods 
den ihærdige Agitation, dets Ophavsmand lige siden 1878 har 
udfoldet for at rejse den nødvendige Aktiekapital, først til Virke- 
liggørelse, da den tyske Regering adopterede det og udviklede det 
videre fra en forholdsvis beskeden Trafikkanal til 107 Millioner 
Rm. til den nu foreslaaede store Militærkanal. 

I Motiverne til Regeringsforslaget begrundes Kanalanlæget 
først og fremmest ved Nødvendigheden af at skabe en sikker 
Forbindelse mellem de to tyske Krigshavne, Kiel og Wilhelms- 
hafen. Der er, hedder det, bestandig en Mulighed for, at en 
fjendtlig Stridsmagt kunde spærre Østersøen ved de danske Øer 
og derved hindre en Samvirken af den tyske Nord- og Østersø- 
eskadre, og en fjendtlig Flaade, der blot var lidt over halvt saa 

stor som den samlede tyske, kunde da overvælde den enkelte 
isolerede Halvdel af denne. Kanalen vilde saaledes eventuelt 
kunne komme til at betyde en Fordobling af Tysklands Styrke 
til Søs. 

Under Udvalgsforhandlingerne udførte Admiralitetet disse 
Betragtninger videre og imødegik de Betænkeligheder, der fra 
Venstregruppernes Side var rejste. En stor Rolle har det øjen- 
synlig spillet, at Oppositionen kunde føre en tidligere Udtalelse af 
Feltmarchal Moltke i liden mod Forslaget. Moltke udtalte sig 
i 1873 under Behandlingen af den store tyske Flaadeplan bestemt 
mod Kanalprojeklet, der den Gang heller slet ingen Støtte fik fra 
Regeringens Side. Han mente, at Kanalens militære Nytte kun 
vilde være ringe i Sammenligning med hvad man kunde faa ud 
ad Anlægssummens mange Millioner, naar de anvendtes paa 
anden Maade; samtidig bestred han, at Foretagendet vilde faa 
nogen synderlig Betydning for tysk Handel og Skibsfart, og han 
endte med de Ord: »Hvis vi vil ofre en Sum af 40 til 50 Mill. 
Thaier paa Sømagten, saa vil jeg foreslaa Dem at bygge en 
Flaade til i Stedet for en Kanal til Flaaden.« Debaten om denne 
13 Aar gamle Tale giver et levende Indtryk af Vægten af Moltkes 
Autoritet. Oppositionen benyttede hans Ord som et Hovedargument 
mod Planen, og Regeringens Ordfører, Statsminister Boelticher, 
søgte at gøre det sandsynligt, at den store Strateg siden havde 
ændret sine Anskuelser. Moltkes vedholdende Tavshed, trods 
gentagne Provokationer, tyder dog paa, at han stadig ikke er 
nogen Ven af Foretagendet, og dette bestyrkes ved, at det var 
Venstregrupperne, som atter og atter opfordrede ham til at udtale 
sig om, hvorvidt han stod ved sine Ord fra 1873, medens Regeringen 
langt fra var besjælet af en lignende Iver. I øvrigt søgte den at 
paa vise, at Kanalen nu var langt mere nødvendig end for 13 Aar 
siden, og — som altid, naar en lovgiveride Forsamling skal vindes 
for militære Bevillinger — var det Opgaven at fremstille den egne 
Styrke som Nabomagternes meget underlegen. Overfor Tysklands 
13 Panserskibe stilledes Englands 74, Frankrigs 54, Ruslands 20 
og Danmarks 4. Om Danmark særlig hed det i Admiralitetets 
Erklæring til Udvalget, at det »har opgivet at berede sig paa 
Offensiven, men det forbedrer sin defensive Stilling og bygger 
Torpedobaadet , ligesom det betegnedes som et farligt Vovestykke 
for en tysk Flaade. i Krigstid at passere »de eventuelt med Sø- 
miner rigt forsynede danske Stræder.« — At anvende de 156 Mill. 

til Nybygninger for Flaaden, erklæredes for ugørligt, da Riget ikke 
vilde kunne stille søvant Mandskab nok til saa mange Skibe. Ret 
interessant er det, at det indenfor Udvalget blev fremhævet som 
en særlig Grund til at fremskynde Kanalanlæget, at der i Dan- 
mark før 1864 flere Gange havde været alvorlig Tale om at om- 
bygge Eiderkanalen i større Maalestok, men at den russiske 
Indflydelse i København havde hindret det. 

Oppositionens Modstand mod Kanalforslaget var ikke al- 
vorlig ment og vilde sikkert ogsaa have været forgæves, hvis den 
var bleven fortsat. Man erklærede sig nogenlunde tilfreds med 
de Oplysninger, der var bleven Udvalget meddelte til Begrundelse 
af Kanalens Nytte som militært Anlæg, men man sørgede ved 
tredje Behandling for utvetydigt at lade Regeringen vide, at man 
ingenlunde havde ladet sig narre af den økonomiske Madding, 
Regeringen havde anset det for nødvendigt for Rigsdagens Skyld 
at hæfte paa Krogen. Man var tvært imod ganske klar over, at 
de økonomiske Fordele, Kanalen vilde bringe, langt fra var store 
nok til at retfærdiggøre en saa betydelig Udgift, som der her var 
Tale om, og naar man gik ind paa denne, var det ene af Hensyn 
til Foretagendets militære Betydning. 

Hermed er saaledes det rette Synspunkt for Kanalanlæget 
vundet. Det bliver nu Spørgsmaalet: hvad venter man sig i Tysk- 
land af Kanalen som økonomisk Foretagende, hvilke Chancer 
mener man, den har for at kunne drage Trafiken mellem Nord- 
søen og Østersøen til sig? Denne Side af Sagen har selvfølgelig 
for os danske størst Interesse. 

Regeringen har gjort hvad den kunde for at overbevise de 
mange Tvivlere om, at Kanalen har en lysende Fremtid i Vente 
og paa mer en en Maade afhjælper et længe følt Savn. Først og 
fremmest har den lagt Vægt paa den store Besparelse af Menneske- 
liv og Værdier, der aarlig vilde blive en Følge af, at Skibene 
undgik Farten om Skagen. Efter den officielle tyske Statistik er 
der i Aarene 1877—81 i de Have, der passeres paa Farten om- 
kring Skagen, totalt forlist 92 tyske Skibe — deriblandt 7 Damp- 
skibe — , tilsammen c. 20,000 Registertons drægtige og 708 Per- 
soner. Naar Lovforslagets Motiver uden videre betragter det som 
givet, at det store Værditab, som disse Strandinger have foraarsaget, 
vilde være undgaaet, hvis Kanalen havde eksisteret, da er denne 
Slutning mildest talt noget dristig. For det første medtages her 
— og endnu mere blandt de 200 Skibe af alle Nationer, der efter 

Motivernes sikkert noget overdrevne Antagelse aarlig skulde forlise 
paa Vejen om Skagen — en Del Skibe, der paa Grund af Afgangs- 
eller Bestemmelsesstedets nordlige Beliggenhed aldrig nogensinde 
vilde være faldet paa at benytte Kanalen. Desuden vil Kanal- 
farten og dens Fortsættelse paa ingen Maade være uden Fare for 
Skibene. Vel vil der ikke være megen Chance for totalt Forlis^ 
men saa meget desmere for Sammenstød og forskellige andre 
Søuheld. Efter den officielle tyske Statistik har der i de 5 Aar 
1878—82 aarlig fundet 60 UnfSUe Sted paa Elben mellem Ham- 
burg og de ydre Elbfyrskibe, deraf alene paa Kuxhafens Red 12 
Kollisioner, 6 Strandinger og 4 Unf titte af anden Art. Naar nu 
det betydelige Antal Skibe, der allerede for nærværende Tid 
passerer Elbmundingen, skulde forøges med de 18,000, der efter 
den tyske Regerings Beregning aarlig vil komme til at benytte 
Kanalen, er det ikke svært at forudsige, at Faren for Søuheld paa 
Elben vil blive forøget meget betydeligt. Maaske vilde, som det 
under Rigsdagsforhandlingerne blev sagt, »Skibenes Kirkegaard« 
blive »forlagt fra Skagen til Elbmundingen«. Ogsaa paa selve 
Kanalen og i Kielerfjord vil der rimeligvis finde en Mængde Sø- 
uheld Sted, der kunde være undgaaede i aaben Sø, og allerede 
nu forlise ikke faa Skibe i Farvandet mellem Lolland og Femern. 
Det maa ogsaa huskes, at Faren for Dampskibene ved at omsejle 
Skagen er meget ringere end for Sejlskibene, og da den større 
Trafik sikkert i bestandig stigende Grad vil blive besørget af 
Dampskibe, vil det Tab, Skibsfarten som Helhed lider ved at be- 
nytte Skagensruten , forholdsvis formindskes. I samme Retning 
virker den større Omsorg, der i de senere Aar — som det under 
Rigsdagens Forhandlinger beredvillig erkendtes — er vist fra den 
danske og svenske Regerings Side for bedre Oplysning og Af- 
mærkning af Farvandene, Opstilling af Dampsirener, o. s. v. — 
Under Forhandlingerne citeredes stedse flere Vidnesbyrd fra Rede- 
rier og praktiske Sømænd, der gik imod Regeringens overdrevne 
Fremstilling af Skagensrutens Farlighed i Sammenligning med 
Kanalvejen, og flere ansaa det for tvivlsomt, atSøassuranceselskaberne 
for Dampskibenes Vedkommende vilde beregne deres Præmier 
synderlig lavere for den sidste end for den første. 

I de fleste Tilfælde vil Valget mellem de to Ruter dog 
selvfølgelig komme til at bero paa et Regnestykke;, man vil op- 
gøre Omkostningerne ved dem begge og da vælge den billigste. 
Det bliver her Tidsbesparelsen paa den ene og Kanalafgiften paa 

den anden Side, der især kommer til at veje. Regeringen har 
rigtignok i Kanalens Favør regnet ogsaa med andre Faktorer, 
saasom Besparelse af Lodspenge i Sundet og af Nødhavnsomkost- 
ninger samt Nedsættelse af Forsikring for Skib og Ladning paa 
Grund af formindsket Søfare, men alt dette vil dog vistnok kun 
spille en ringe eller maaske endog slet ingen Rolle. 

Ved Beregningen af Tidsbesparelsen gaar Regeringen ud 
fra en Gennemsnitshastighed for et Dampskib i aaben Sø af 
8V4 Sømil i Timen, medens det antages, at selve Kanalfarten — 
rimelige Forsinkelser iberegnede — vil tage c. 13 Timer. Vej- 
længderne beregnes fra de enkelte Nordsøhavne til »det fælles 
Skæringspunkt for alle Skibsruter i Østersøen«, et Punkt, der 
ligger omtrent ved Møen, midt imellem den til Rugen hørende 
Halvø Wittow og Torp paa den sydsvenske Kyst. Efter en saa- 
ledes foretagen Beregning bliver Tidsbesparelsen størst for de 
tyske Nordsøhavne Ham bur g, Emden og Bremerhafen, nemlig 
fra 45 til 27 Timer; derefter komme Amsterdam, Rotterdam, 
Antwerpen, Dunkirchen og London med c. 22 Timer; 
endelig Hull med 15 og Hartlepool, Newcastle og Leith 
med 8 — 3V» Timer. For Skibe, der passere den fransk-engelske 
Kanal i Fart mellem Østersøen og oversøiske eller europæiske 
Havne, regnes Tidsbesparelsen til c. 22 Timer. De britiske Havne 
Nord for Sunderland antages ikke at ville have nogen Fordel af 
at passere den ny Kanal, og det samme er naturligvis Tilfældet 
med Nordhavs-, Kattegat- og Skagerakshavnene. For Skibe, der spare 
22 Timer, vil Besparelsen i Penge efter Regeringens Beregning blive 
c. 30°/o af de for det nævnte Tidsrum sædvanlige Omkostninger. — 
Med Henblik til de saaledes udfundne Resultater antages det nu, at af 
de c. 35,000 Skibe, der efter Regeringens Beregning for Tiden 
aarlig passere Sund og Bælter, vilde, efter et Gennemsnit fra 
Aarene 1878—81, c. 24,000, med tilsammen c. 8,300,000 Register- 
tons have kunnet faa kortere Vej ved at passere Kanalen. Af 
disse formodes det dog, at c. 6,000 af forskellige Grunde vil ved- 
blive at søge den gamle Vej, og man regner da, at Kanalen i de 
første Aar efter sin Fuldendelse vil blive benyttet af c. 18,000 
Skibe med c. 5 x /» Mill. Registertons cg at Trafiken senere, under 
Skibsfartens Udvikling, vil stige endnu højre. 

Disse Beregninger turde maaske ved nærmere Betragtning 
vise sig at være noget sangvinske. For det første gælde de 
egentlig kun Dampskibene. Vel er der ogsaa for Sejlskibe op- 

stillet en Tidsbesparelsesberegning, men det ligger i Sagens Natur, 
at en saadan maa være i højeste Grad usikker og at det er 
ganske uberegneligt, hvor mange Sejlskibe, der vil finde Anledning 
til at benytte Kanalen. I Almindelighed kan man dog sige, at 
Sejlskibene med deres smaa daglige Omkostninger under nogen- 
lunde gunstige Vindforhold vistnok vil afskrækkes af den høje 
Kanalafgift og foretrække Skagensruten , om end ganske vist 
Strandingsfaren for deres Vedkommende er større. Regeringsfor- 
slagets Motiver indrømme da ogsaa, at Kanalen vil være til be- 
tydelig mindre Nytte for Sejl- end for Dampskibene. 

Dernæst er — efter hvad der under Rigsdagsforhandlingerne 
fra kompetent Side blev fremsat — ogsaa for Dampskibe For- 
delene meget mindre, end Regeringen har paastaaet. Den an- 
givne Gennemsnitshastighed for Dampskibe i aaben Sø er for ringe, 
idet 10 Sømil i Timen vistnok snarere maa anses for det normale end 
8V4, og det maa erindres, at der er Sandsynlighed for, at Farthastig- 
heden i Tidens Løb vil tiltage yderligere, hvorved Chancen for 
Kanalens Benyttelse aabenbart vil svinde, da selv det hurtigste Damp- 
skib paa Farten gennem Kanalen maa gaa ned til 5,s Sømil i Timen. 
Selv under Forudsætning af, at Kanalen virkelig sædvanlig vilde kunne 
passeres paa 13 Timer, har en hel Række af erfarne Skibsførere 
ment at maatte nedsætte de 22 Timers Tidsbesparelse til c. 12 
og desuden paastaaes det fra samme Side, at Regeringen har sat 
de daglige Omkostninger (Lønning, Forplejning, Kul, Maskinpas- 
ning) for et Dampskib altfor højt. Forholder det sig rigtigt, hvad 
der indenfor Kommissionen paastodes og fra flere Sider bekræftedes, 
uden at det fandt nogen egentlig Imødegaaelse, at de daglige Om- 
kostninger gennemsnitlig vil være c. 60 Pf. for hver Registerton 
i Døgnet i Stedet for, som af Regeringen angivet, 87 Pf., saa 
synker den beregnede Gevinst allerede herved ned til V* og bliver 
ganske borte, ja forvandler sig til et stort Minus, hvis Tidsbe- 
sparelsen ogsaa er betydelig mindre end beregnet. I ethvert Fald 
turde der være overvejende Sandsynlighed for, at man paa de 
Ruter, for hvilke Regeringen angiver en Tidsbesparelse af fra 
15 Timer og nedefter, ikke vil have nogen Fordel af at søge 
gennem Kanalen. 

Alt dette er imidlertid baseret paa, at Kanalafgiften, som 
foreslaaet, sættes til gennemsnitlig 75 Pf. pr. Registerton, men — 
des værre for os — er der ikke megen Udsigt til, at denne høje 
Sats virkelig bliver den gældende. I Rigsdagen protesterede man 

fra næsten alle Sider derimod, og om end Regeringen af finansielle 
Hensyn syntes utilbøjelig til at gaa lavere, vil man, da den ende- 
lige Fastsættelse af Afgiften skal ske ved Lov, dog blive nødt til 
at tage Hensyn til Rigsdagen. Bliver Afgiften, som af flere fore- 
slaaet, gennemsnitlig 30 Pf. pr. Registerton, vil det — selv efter 
Oppositionens Beregninger af Tidsbesparelse og daglige Omkost- 
ninger — kunne betale sig for Skibe, der fare mellem Østersøen 
og de sydligere Nordsøhavne at passere Kanalen. Rigtignok vil 
det økonomiske Resultat af Eanalafgiften saa blive meget uheldigt. 
Under Forudsætning af, at den af Regeringen anslaaede Trafik 
naaedes, vilde med 75 Pf. den aarlige Indtægt dække Drifts- og 
Vedligeholdelsesomkostningerne og give knap l 1 /2°/o i Rente af 
Anlægskapitalen, men med 30 Pf. vilde der ikke blive en Hvid 
til Forrentning, og der vilde endda mangle 250,000 Mk. i Dækning 
af de aarlige Udgifter. Men ønsker den tyske Lovgivningsmagt 
virkelig at gøre et finansielt Offer for at drage Nord-Østersøtrafiken 
gennem Kanalen, vil de Summer, der her er Tale om, næppe af- 
skrække den. Det turde ogsaa være sandsynligt, at Kanalen vil 
blive saa lidet benyttet med 75 Pf.' Afgiften, at det af rent 
finansielle Grund vil være klogt at nedsætte Afgiften. 

Maaske vil dog visse Kirchthurminteressen kunne blive en 
kraftig Støtte for Regeringens Modstand imod at gaa altfor langt 
ned. Det blev under Debaten i Rigsdagen og i enkelte Blad- 
artikler tydelig nok sagt, at Lubeck følte Kanalen noget nær som et 
Dødsstød, og at de store tyske Østersøstæder heller ikke var hen- 
rykte ved at faa Hamburg saa at sige flyttet ind i Østersøen ; de føle 
godt, hvilken farlig Konkurrence denne mægtige Handelsstad med 
dens overlegne Dygtighed og Kapitalkraft og dens store Frihavns- 
anlæg nu vil kunne gøre dem. Ligeledes lød der ynkelige 
Klager fra Øvreschlesien, fordi man ved Kanalen vilde skabe det 
en saa mægtig Konkurrence i Østersøhavnene med Rhinlandets 
Kul og Jærn. Klart er det, at den lettere Mellemhandel mellem 
de tyske Nord- og Østersøstæder vil blive et af Kanalens betyd- 
ningsfuldeste Resultater, ti her er baade Tids- og Pengesparelsen 
i høj Grad følelig, hvilken Beregningsmaade man saa bruger. 

Hvor megen Usikkerhed der end er og maa være ved disse 
Betragtninger over Kanalens Fremtidsudsigter, er dog saa meget 
klart, at de Forventninger, der knytte sig til det nye Foretagende, 
mere er af militær end af økonomisk Natur og at det er meget 
tvivlsomt og afhængigt af forskellige mere eller mindre usikre 

Forudsætninger, om Kanalen vil formaa at drage nogen betyde- 
ligere Trafik til sig udover den, der sikkert vil udvikle sig mellem 
de tyske Nord-Østersøhavne indbyrdes. Dette bør dog selvfølgelig 
ikke dysse os i Søvn ; Faren er der ubestrideligt, og vi kan daarligt 
taale selv det mindste Tab. Hvilke Følger for Danmarks Handel 
og Skibsfart det vilde medføre, hvis den tyske Regerings Profetier 
virkelig gik i Opfyldelse og hvad vi her kunne gøre for at af- 
parere det Slag, der da om 8 — 9 Aar vilde rammé os-, er det ikke 
denne Artikels Opgave at undersøge nærmere. Det er klart, at vi 
ved en betydelig Formindskelse af Skibsfarten gennem Sundet 
ville miste en stor Del af den Forretning med Kul, Proviant og 
andre Sager til forbisejlende Skibe, som navnlig København og 
Helsingør drager Fordel af; desuden vil vore to store Skibsbyg- 
ningsetablissementer, Burmeister & Wain og Helsingørs Værfter, 
faa betydelig færre Reparationer at udføre end nu, og endelig vil 
Københavns Mellemhandel med Østersøstæderne blive omtrent til- 
intetgjort. Vel er denne i sig selv ikke meget betydelig, og Etats- 
raad Tietgen havde uden Tvivl fuldkommen Ret, naar han paa 
Handelsmødet 1885 søgte at gyde lidt koldt Vand i Blodet paa 
de store Forhaabninger om Københavns Fremtid som et østersøisk 
Hamburg, der til forskellige Tider har givet sig Udtryk, men 
en Del gøres der dog allerede nu i denne Virksomhed, og noget 
mere kunde der sikkert i Fremtiden gøres, saa det vilde være be- 
drøveligt, om tysk Konkurrence ganske skulde gøre det af med 
os i denne Retning. Hvis man sætter Kanalafgiften meget lavt 
for alle eller i alt Fald for tyske Skibe — og en Differentialtarif 
vilde passe ypperligt ind i hele det økonomiske System, der nu 
hersker i Tyskland — , er der vel næppe nogen Tvivl om, at 
Hamburg bliver os en farlig Medbejler, og i Kiel rører man sig 
ogsaa for at udbytte de Chancer, Kanalen har givet Byen. Alle- 
rede under Debatten i Rigsdagen og senere andensteds er der talt 
om et Frihavnsanlæg ved Kiel som en ikke fjærn Mulighed. 

Hvad skal vi da gøre for i det mindste at beholde hvad 
vi har? Etatsraad Tietgen, der vel ubestridelig her er den, de 
har størst Kompetence til at give Svaret, pegede ved det ovenom- 
talte Handelsmøde især paa to Midler: »at vi forøge Sikkerheden 
ved Besejlingen gennem Sundet og nord om Skagen ved Baaker 
og Fyr, og at vi gøre Sikkerheden i Besejlingen saa stor som 
mulig i de Farvande, der ligge paa Ruten imellem Østersøen og 
Nordsøen« og desuden: at vi gøre vore Havne saa billige og 

lettilgængelige som muligt 1 ). Dette er uden Tvivl ogsaa Hoved- 
sagen. De Udtalelser indenfor den tyske Rigsdag, der ligefrem 
benyttede, hvad der allerede fra Danmarks og Sveriges Side er 
gjort med Hensyn til det første Punkt som Argument for Skagens- 
ruten kontra Kanalruten, opmuntrer tilstrækkeligt til at fortsætte 
ad denne Vej. Maaske kunde Tanken her ogsaa falde paa den 
ofte omtalte Vesterhavshavn ved Hirtshals eller Harboør, der mulig 
kunde benyttes som Nødhavn af en Del Skibe og derved yder- 
ligere formindske Faren ved Omsejlingen af jyske Kyst, men efter 
de Resultater, som den i 1882 til Undersøgelse af dette Spørgs- 
maal nedsatte Regeringskommission er kommen til, synes en 
saadans Havns Brugelighed som Nødhavn at være meget ringe, 
da Skibene i de fleste Tilfælde snarere vilde finde Undergang end 
Frelse ved under stærke Storme at forsøge Indsejlingen til den, 
og desuden Omkostningerne (henholdsvis c. 17 og 32 Mill. Kr.) 
ere afskrækkende høje. — Om det andet Middel vil sikkert alle 
være enige: Afskaffelse af Skibsafgiften og Nedsættelse eller Af- 
skaffelse af Havneafgifterne i vore vigtigste Trafikhavne har alt 
længe været Ting, som alle, hvem vor økonomiske Fremgang 
ligger paa Hjærte har været enige om. — Ogsaa andre Forhold 
ville her have Betydning: fremfor alt en videre Udvikling af Fri- 
lagerinstitutionen og muligvis ogsaa en Frihavn ved København. 
Mere end nogen som helst Statsforanstaltning vil dog en forøget 
Driftighed og Agtpaagi venhed fra vor store Handelsstands og vore 
Rhederiers Side kunne bidrage til at afværge den Fare, hvormed 
Nord-Østersøkanalen truer os. I deres Haand ligger det, om vi 
skal bevare vor nuværende Stilling og mulig endog gaa frem, 
eller om vi skal gaa endnu mere trykkende Tider i Møde. Men 
selvfølgelig har de berettiget Krav paa i den vanskelige Kamp, 
der forestaar, ikke at staa alene, men at finde hurtig og be- 
redvillig Støtte fra Lovgivningsmagtens Side. Ti i denne Kamp 
drejer det sig ikke om enkeltes Interesser, men om Fremgang 
eller Tilbagegang i Landets hele økonomiske Stilling. 



') Beretning om Handelsmødet i København 1885, S. 88—89. 



N. Neergaard. 

Y i trængte til en god ny Bog. Længe har vi maattet nære 
os med Erindringen om, at det var os, der gjorde Begyndelsen til 
den Literatur, som nu ikke alene kunstnerisk brødføder Skandinavien 
men oversat udføres til de fleste europæiske Lande. Det er Aar 
og Dag siden Nordmændene overfløj os, og med Strindbergs 
nylig udgivne Sørgespil »Faderen« er Sverig kommen i Højde 
med dem. Det er Kunst, som der skal mange Aar til at forvitre. 

Afhjælper Herman Bangs »Stuk« vor Trang? 

Den gør det ikke, for saa vidt den netop ikke er dannet 
i de faste Former vi ventede paa, men der kan ikke være Tvivl 
om, at det er en betydelig Bog. 

Den maler et Afsnit af det moderne Københavns Historie. 
Forfatteren har iagttaget en Stigen og Dalen i Byens Udvikling, 
som han kalder »Regn af Guld« og »Regn af Aske«, og denne 
Bevægelse skildrer han i en todelt Fortællings Form. — 

I gamle Dage var den sindrige Kunst den bedste. 

Naar man paa et Maleri saa en Yngling til Hest sprænge 
fra en afbrudt Bro ud paa en Planke for at gribe en underdejlig 
nøgen Kvinde, der vuggende paa en Sæbebobbel gled hen over 
Afgrunden foran ham, følte man sig betagen af det betydningsfulde 
i Billedet. At Hesten var unaturlig strakt og det kvindelige Legeme 
forskønnet, at Begivenheden var umulig, og alle Farver sammensat 
efter en vilkaarlig Skala, blev ikke regnet for Fejl, tvært imod der- 
ved fremhævedes netop Kunstværkets Idé, og med Alvor fordybede 
man sig i Billedets øvrige Allegorier: Skeletmanden, der paa sin 
Ganger hoverende haler ind paa Ynglingen, og den gudhengivne 
Kvinde i mørkt Klædebon, som ved Broens Begyndelse ligger over- 
redet af Rytteren osv. 

Men den »sindrige« Kunst er paa ingen Maade et forladt 
Standpunkt i vore Dage. Den dukker op i Literaturen overalt; 
Zola giver os af den i enhver af sine Romaner. Den berømte 
Gaas i L'Assommoir, der hensætter en Snes Mennesker i et Slags 
delirerende Æderi, er et Sindbillede ikke mindre end den nøgne 
Kvinde paa Claudes Maleri i L'Oeuvre og den uhyre Have i La 
faute de Tabbé Mouret osv., Zola gennemfører strængt taget ikke 
nogen Skildring af mere omfattende Art uden at sprænge den ved 
de Tanker, han tvinger ind i den. 

Og Herman Bang har i »Stuk« med Begejstring givet sig i 
Lag med en ny Sindbilledkunst. Men han gør det paa sin egen 
Maade. Medens Zola skriver Bøger, saaledes som Arbejdsfolk 
slider i Mergelgrave, ved Spadestik paa Spadestik, og stundum 
klemmes helt eller halvt ihjel af de nedstyrtende Masser — man 
tænke paa hans Beskrivelser — , saa tager Herman Bang i denne 
Bog fat som en Tonekunstner i stor Stil. Han samler Har- 
monier og Akkorder og ensomme Lyde i skrigende eller stille 
Udbrud til en virkningsfuld Symfoni, og aldrig standser han ved 
Enkeltheden for dennes egen Skyld. Han vil frembringe den store 
Stemning, en Opfattelse af Helheden. 

Hans Maal er nærmere beset at tydeliggøre en Mening, den 
Dom han har fældet om en Række Begivenheder, der indtraf i 
København for saa og saa lang Tid siden. 

Mange Prosaforfattere har haft lige saa ulegemlige Hen- 
sigter. For atter at nævne Ypperstepræsten: Zola har Abstrak- 
tioner i Ho vedet som »Paris«, »Kejserdømmet«, »Kunst«, »Kærlighed«, 
»Bourgoisie« osv., men ingen har vistnok saa umiddelbart inderligt 
hengivet sig til sit dristige Forsæt, at skrive et bindstærkt lyrisk 
Virkelighedsdigt paa Hverdagslivets Prosasprog, som vor danske 
Forfatter Herman Bang. 

I et hvilket som helst af de Optrin han skildrer, i enhver 
Figur, som forekommer, skal Læseren kunne fornemme denne 
Stigen og Dalen i det københavnske Liv, som har vakt Forfatterens 
Deltagelse. Bogen tæller firehundrede Sider, og paa dem alle skal 
man kunne spore det social-moralske Knald og Fald, han kalder 
»Stuk«. Det vil sige, det er hans personlige Opfattelse af Be- 
givenheden, der skal staa klart for os. Han gør netop ikke Ford- 
ring paa at være almindelig »objektiv« Forfatter i denne Bog. 

Fortællingen virker da ved Læsningen nærmest som det 
mundtlige Foredrag. Den er frisk, undertiden bedaarende som 
dette, men ogsaa forvirrende og vanskelig at holde fast paa. 
Figurerne er bleven transparente. Vi ser Baggrunden, hvorpaa 
de virker, igennem dem, og kender dem ikke altid igen, naar 
de paany optræder. De lever ikke deres eget Liv, de er samlet 
i Grupper og taler noget nær bunkevis det samme Sprog og om 
de samme Ting. 

Der er en Fejl i dette, og det er ikke vanskeligt at paa- 
pege, hvori den stikker. 

Bang har trofast gengivet sine Indtryk. Der findes i hans 

Bog en Sum af Rigtigheder, som magelig kan tage det op med 
de bedste af vore moderne Forfatteres Meddelelser. Men han har 
undladt en vigtig Sag. Han har ikke givet os de Forudsætninger 
i Hænde, som han selv havde, da han nedskrev sine Iagttagelser. 
Han fører os paa Hovedet ind i alle Bogens Forhold — : Den 
saakaldte Ganthske Kreds er efter en Førsteforestilling i Kasino 
samlet, elleve Mand stærk, i Fru Nimbs Divan paa Tivoli. Vi 
faar en Mængde gode Ord at høre, og alle Navne nævnes. Men 
det svirrer blot ind og ud af vor Hjærne, der umiddelbart i 
Forvejen er bleven belemret med meget mere, end vi kan 
samle: med noget, der hedder Berg og Lange og som kører i 
Droske, noget andet, der hedder Gerster og synes at være tre 
eller fire Personer, »Cirklen Blom« (Gud maa vide, hvad det er), 
en der kaldes Brodersen, en Assessor, Fru Ekberg »med General- 
konsulenc, en udringet Legationsraadinde Sten og hendes Mand, 
Fru Koch og adskillige andre. Der snakkes nu i den Canthske 
Kreds om et Ophold paa Møen, om Damestrømper, Navnene 
Mølbom, Dunker, Sundt, Herluf, Scheele, Arthur nævnes, en faar 
et Stykke Rejesmørrebrød rakt paa en Kniv af en Frue, saa gaar 
Snakken videre om Chemiser uden Ærmer men med Mellemværk; 
der skal skaffes Plads til Billedhugger Pless, der raabes paa Lille 
Carl, Sundt ser op fra sin Mad — men hvem Lille Carl og hvem 
Sundt er, har vi glemt — , Pless siger ingen Ting, Tante Strøm 
og Fru Ganth ler overlydt, en Oberst med Napoleonsskæg og 
Ordensbaand drikker med en Ingeniør, der har sløve Øjne — 
begge disse sidste er gift med Damer af Kredsen, men det er os 
umuligt paa dette Tidspunkt at angive, hvem af Damerne det 
er — , og pludselig falder vi ned i en hel anden Forsamling 
bestaaende af Bankherrer, der befinder sig i en noget opløst Til- 
stand efter en stor Middag. Det er Konferentsraad Hein, Etatsraad 
Blom, Prokurator dit og Konsul dat foruden Redaktører, Agenter 
og flere, de pokulerer endnu og holder Taler. Saa er vi et Øje- 
blik efter Gæst hos Familjen Gerster, der nu for Alvor presenteres 
for os, og paany plumper vi i med Cantherne, hvor saa den 
Mand, der hele Tiden har ført os omkring paa Tivoli, og om 
hvem vi ikke véd en Smule mere, end vi véd om alle de andre, 
af uforklarlige Grunde hengiver sig til Følgeskabet med Lille Ganth 
— antagelig Fru Canths Mand — , der omtales som en forskræmt 
Person uden Mæle. 

Men af al denne Livlighed har vi end ikke tilnærmelsesvis 

saa tydeligt et Indtryk, som vi i Virkeligheden vilde have faaet 
ved en forvirrende Præsentation for de to Snese Mennesker paa 
Tivoli en lun Septemberaften. Forfatteren har glemt, at medens 
han maaske for tyvende eller firsindstyvende Gang er sammen 
med disse Mennesker og derfor har sin Fornøjelse af de smaa 
intime Ting, der foregaar imellem dem, saa staar vi paa Grund 
af manglende Forkundskaber dumme ved det meste af hvad der 
sker. Der mangler den Tilrettelægning af Stoffet, som er nød- 
vendig, for at vi kan bevæge os med samme Frihed som For- 
fatteren og føle de samme Stemninger som han. 

Og det varer hele Fortællingen igennem. Bang har ganske 
vist troet at kunne raade Bod paa denne Mangel, som han rime- 
ligvis har været opmærksom paa, ved Gentagelsens Magi, han 
lader det samme ske om og om igen. Men det nytter ikke. Lige- 
som Helten i Bogen ikke for Alvor kan blive forelsket i den unge 
Pige, der synes bestemt for ham, og som ogsaa inderlig gærne 
vil have ham, fordi han aldrig kan komme til at tale »ordentlig« 
med hende — han møder hende kun i Selskabslivet — , saaledes 
er det os umuligt at blive helt betaget ved hvad der foregaar i 
»Stuk«, fordi vi kun ser Personerne i Situationer, der ikke giver 
Vejledning nok til Forstaaelsen af dem. Det gaar saa vidt, at 
vi om Hovedpersonen, Herluf Berg, ved Bogens Slutning strængt 
taget ikke véd andet, end at da hans Kammerater ved den 
Redaktion, hvor han er ansat, behandler ham med Venskab, og 
da han bliver valgt til Direktør for. det nye Viktoria Teater, maa 
han vel være baade hæderlig og dygtig. Af positive Handlinger 
fra hans Side kender vi kun den ene, at han undlader at fri til 
en Dame, som han ikke elsker, og det er af positivt at være 
dog vel lidt til deraf at kunne slutte langt. 

Den sindbilledlige Kunst er som Saturn, den æder sine 
egne Børn. 

Og Ulykken er, at den frembringer Børnene i den ud- 
trykkelige Hensigt at fortære dem. Enten maa Forfatterne derfor 
efter Symbolets Behov behandle dem som Faarekyllinger eller 
som Strasbourgergæs, og i begge Tilfælde er man inde paa de 
Tillæmpninger, som det har voldet Kunsten den store Møje at 
komme bort fra. 

Kunstens Revolution i vor Tid førte Fortolkerne og Prædi- 
kanterne for Velfærdsudvalgets Domstol. Det var ikke mange, der 
slap levende fra denne Rettergang — en Lyriker hist, en Drama- 

tiker her — , og en ny Sindbilledkunst vil ikke lede Udviklingen 
paa Vildspor. Kunsten stiler nu som før imod den umiddelbare 
Fremstilling af Livet; det moralske, sociale, historiske Udbytte 
af Fremstillingen hører Læserne til. Spænder man Kunsten for 
Symbolets Triumfvogn, bliver den blot saa meget svagere, som 
den har meget at trække af Sted med. 

Imidlertid maa det stærkt fremhæves, at indenfor den 
Form, Herman Bang har valgt, har han opnaaet store Ting. 
Han, som i gamle Dage svælgede i Sjælemaleriernes dybe Ud- 
fyldning, overrasker nu ved den Sikkerhed, hvormed han af Ud- 
vorteshedernes Mangfoldighed danner slaaende Træk. Hans Viden 
spænder om en Mængde af Livets Særegenheder, og »Stuk« over- 
vælder næsten ved sin Rigdom. Den vrimler af Iagttagelser, som 
tyder paa stor Menneskekundskab. Des værre er de ingensteds 
ført til Ende, og Bang har jævnlig selv ødelagt Virkningen af dem 
ved den parentetiske Maade, hvorpaa han putter dem ind i For- 
tællingen, snart som forstyrrende korte Bemærkninger, snart som 
Æsker skudt uden om hinanden (se bl. a. Side 114 — 118). 

Et af de længste Indskud er Herluf Bergs Ungdomserindringer, 
som denne paa en nogenlunde umulig Maade faar fat paa, medens 
han i et mismodigt Øjeblik staar ved Vinduet i sit Værelse paa 
Redaktionskontoret. Det er det eneste Sted i Bogen, som falder 
udenfor den ellers strængt fulgte Plan; to Ark indeholder de 
omhyggelig eftergaaede rige Grundrids til en ung Sjæls Historie. 
Om Herman Bang havde ført denne Sjæls Historie til Ende! Vi 
havde skænket ham Gerster og Ganth og Dunker og hvad alle de 
Folk hedder, der vrimler i Bogen, som Mus i Kassen hos Manden 
paa Dyrehavsbakken. Han kunde jo derfor godt have faael sit 
kære København med. Berg er alt som ung saa indtagen i denne 
stakkels By, at han ved sit Russold, der ender paa Tivoli, springer 
op paa et Bord og udbringer et Leve for København. Hvor lyder 
det ikke underligt for os, der er ældre end denne Direktør for 
det ny Viktoriateater! Aldrig vilde vi have udbragt et Leve for den 
By, der havde set os slide som Latinskoloelever. Vi hadede Byen 
og vidste, at det eneste Sted, hvor man i Danmark kunde føre et 
nogenlunde værdigt Liv, var paa Landet som ferierende Gæster. 

Men altsaa Byen kunde paa den naturligste Maade være 
kommen med i den Roman, som skulde skildre Herluf Berg; den 
kunde ikke være holdt borte. Og den Kunst havde været bedre, 
der fra den fulde Begriben af de enkelte Individers Sjælstilstande 
havde ført Læserne til en Forstaaelse af den omgivende By. 




Om „Stuk" af Herman Bang. 



953 



Som Bogen nu er, kommer det Spørgsmaal frem, om 
Herman Bang har Ret i sin Opfattelse af det Afsnit i Køben- 
havns Udviklingshistorie, som han har symboliseret i Viktoria- 
teatrets Rejsning og Fald. Han vil saa udelukkende tvinge denne 
Opfattelse igennem, at vi nødvendig maa stille Spørgsmaalet. 

Der er vel Kredse i København, som i »Stuk« kan aflæse 
sine egne Pulsslags Bølgelinjer, men der er flere der stirrer for- 
undret paa det Hurlumhej, her er tegnet. Man har ikke opfattet 
denne hæsblæsende Svindel som det afgørende i Byens Liv. Den 
maatte med, det hørte nu en Gang Tiden til, men naar dette 
skal gøres til Mærket for den hele Tilstand, naar en Første- 
opførelse i Kasino af »Lykkebarnet« skal have Udseendet af at 
have sat don ganske Stad i Bevægelse, saa har man kun et Smil 
til Svar paa Paastanden. Og derved angriber man Bogens Værdi. 
Den gør en positiv Mening gældende, og den er ikke rigtig — . 
Hvad vilde Herman Bang paa Sindbilledkunstens farlige Galej? 

Det udmærkede i Bogen, det, der betyder noget for vor 
Literatur er altsaa netop ikke Tankerne, man ser igennem Figur- 
erne, Bogens Hensigt, det er Kunsten i den, som er spredt paa 
hundrede Steder. Plads har den faaet til al røre sig i Herluf 
Bergs Ungdomshistorie — ubetinget det bedste i »Stuk« og noget 
saa blivende godt, at man har ondt ved at forstaa, hvor For- 
fatteren har faaet Kraften fra til at lade dette ligge som en i 
Bogens Økonomi strængt taget ubenyttet Episode — , og i den 
bredt svulmende Skildring af selve Teaterfalliten. Saa pibler 
den som Kildespring i hvad der fortælles om Adolfs Hjem, i Om- 
talen af Frøken Hansen, i Bankraadsformandens Person, i Kon- 
stantins Tyveri, i en Mængde flygtige Optrin, og paa intet Sted 
bliver den mat og plumret. Svagest turde Kærlighedsoptrinene 
være behandlede. Bang mener en hel Del om Slægtens daarlige 
Ævne til at elske, men efter levende Indtryk i saa Henseende skal 
man ikke lede i Bogen. Hans Kunst er paa dette Omraade bleven 
mere end stilfærdig. 

»Stuk« har hjulpet os værdig over Aarets literære Fattig- 
dom, og den synes at pege frem imod Bøger fra samme Haand, 
som vil kunne gøre os rige. Bang har sat sin Kunst paa Prøve, 
og den har vist sig at være meget for god til at gaa i anden 
Tjæneste end sin egen. 



E. Skram. 

Den 14de November, Aarsdagen for en af den danske Scenes Stormænd, 
havde Kasino ret passende valgt til første Opførelse af August Strindbergs 
moderne Tragedie Faderen, og det kongelige Teater retfærdiggjorde ved paa 
denne Aften at opføre Mozarts Dan Juan fuldt ud den i intimere Kredse 
brugte Betegnelse Opera'en. 

Faderen er Kulminationen af Strindbergs Kamp mod det i hans Øjne 
fremrykkende, al sand Verdensorden med Undergang truende Kvinderegimente. 
Han har ofte udtalt sig tvivlende om Nytten af de Fordringer til Formen, der 
stilles i Kunsten, og han har med aaben Djærvhed ladet forsi aa, at for ham 
var Maalet langt vigtigere end Formen, ja noget nær det første og eneste, 
derfor er vel ogsaa den kunstneriske Beherskethed bleven mindre og mindre 
for hver ny Bog, han har udsendt. Og samtidig med, at hans Sprog er bleven 
hidsigere, hans Midler krassere, hans Angreb voldsommere, er hans Beskyld- 
ninger mod det ganske Kvindekøn blevne uretfærdigere og uretfærdigere. I 
Faderen har de, i det mindste foreløbigt, kulmineret, og enhver maa vel 
haabe, at de her havde naaet for bestandig Højdepunktet, saa megen monoman 
Uretfærdighed er der hobet sammen i detle Skuespil. 

Et Blik paa Lauras Karakter vil vise dette. Denne Kvinde saar med 
koldt Blod Mistankens Gift i den forpinte Mands Hjærne, uden at fortrække 
en Mine er hun Vidne til hans stigende Vanvid og ser uden Taarer til ved 
hans Undergang. Men er nu ogsaa denne Laura en virkelig Kvinde saaledes 
som hun lever her i Verden? Nej, hun er langt mere et, i menneskelig Skik- 
kelse paaklædt, glødende Udtryk for Strindbergs ensidige Teorier i Kvinde- 
spørgsmaalet. Denne hans Skildring af Laura viser bedre og tydeligere end 
noget andet, at det han vil, er ikke at realisere Naturalismens Ideer, nej han 
vil kæmpe og kalde til Kamp mod den Kvindebevægelse, der stimetæt i 
Kølvandsfølge af Henrik Ibsens Et Dukkehjem er stævnet ind i Literaturen. 
Af denne Grund virker hans Skuespil ikke som et med kunstneriske Formaal 
for Øje anlagt og med kunstneriske Midler udført Interiør af et Husliv, dertil 
er det ogsaa i altfor nær blodsforbundet Slægtskab med Journalistiken. Faderen 
virker ved Læsningen og meget mere fra Scenen som en af dirrende Harme 
over en Samfundsforbrydelse flammende Avisartikel, skreven ikke blot ud af 
Forfatterens inderste Sjæl, men ogsaa med dennes eget dyre Hjærteblod. 

Man kan have nok saa modstridende Meninger om Kunstens Formaal, 
man vil, saa maa man dog beundrende bøje sig for den malmfaste Form, hvori 
Strindberg ifølge sit dramatiske Geni har støbt sine Repliker. Og man kan 
fremdeles forholde sig nok saa tvivlende overfor hans Teoriers Holdbarhed, 
man vil, saa tages man dog fangen af den betagende Spænding, hvormed Op- 
trinene skrider frem. Som en fanatiseret Bodsprædikant pisker det syndefulde 
Folk med Skorpioner, saaledes omtrent handler Strindberg i Faderen med 

Kvindekønnet : Lidenskaberne stormer og bruser som et helt Orkester af 
Stormflodsorkaner. 

Sjældent bar vel Opførelsen af et Skuespil bedre end Kasinos af Faderen 
godtgjort Sandbeden af den atter og atter bævdede Sætning, at gode Stykker 
er ej blot den sundeste Føde, men tillige den bedste, ja maaske snarere den 
eneste, mulige Opdragelse for gode Skuespillere, ti Stykkets vægtige Repliker 
bar Kasinos Skuespillere et godt Stykke ud over deres Ævners mest anspændte 
Rækkevidde. 

Fru Krum naaede videst. Hendes bløde Skikkelse, hendes lade Bevæg- 
elser, hendes beduggede Stemme og hendes tilslørede Qjne fortalte straks om 
den sanselige Betagethed, hun i tidligere Dage havde maattet kunne indgyde 
et ungt Mandfolk. Tyst bevægede hun sig omkring med en stiltiende Anklage 
om Mandens Tyranni skreven i Ansigtets trætte Folder, og de halvlukkede Øjne 
forøgede end mere Billedet af miskendt Resignation. Hendes Stemme kunde 
med sit dvælende Tonefald indhylle alle Ytringer i et uigennemtrængeligt 
Skær af Tvivlsomhed, kunde lade ane alt og dog tilstaa intet, den havde 
i Behold den æggende, halvt drillende Efterklang, der i Ungdommen kildrer 
Sanserne, men i den mere satte Alder tirrer til Forbitrelse. Man kunde maa- 
ske have tænkt sig en stærkere Brug af legemlige Fortrin til Erobringen af 
den ny Doktor, men man kunde vanskelig havde tænkt sig en mere gennem- 
ført Skjul thed af Lauras Planer. 

Næst hende kommer Hr. Hunderup. Hans Ritmester var helt igennem 
ærligt Arbejde, men Spillets graa Ensfarvethed dækkede ikke den Strindbergske 
Psykologis Kalejdoskop. Hans Stemme har ikke Videnskabsmandens tunge 
Alvor, ikke Grublerens mørke Farve, men han brugte den med god Forstand 
og naturlig Betoning, satte ikke i med tom Buldren og sank ej heller ned til 
klynkende Hulken. Hans Øjne maaler ikke Dybden af Ritmesterens vanvittige 
Tvivl, hans Mund ejer ikke den nagende Smertes Folder, Hr. Hunderup véd 
utvivlsomt alt dette, ti han havde dækket Størsteparten af sit Ansigt med et 
stort Skæg. Fremdeles søgte han ikke med de saakaldte „store* Bevægelser 
at bringe det traditionelle Tragediesving over sin Ritmester, tvært imod, der 
var en velgørende Ro, næsten Ubevægelighed over hans Skikkelse i de mest 
oprørte Optrin. Mange københavnske Skuespillere gør ham ikke denne Ydelse 
efter, og langt færre overtræffer ham. 

Maaske har Hr. Hunderup sin tidligere Optræden i Kærlighed uden 
Strømper at takke for denne sin Beherskethed , ret af Hjærtens Lyst tumlede 
han sig der med buldrende Stemmeklang og luftsavende Armsving. Er det 
saa, at Kærlighed udtn Strømper har frelst Hr. Hunderup fra Anvendelse af 
falsk Patos og uægte Plastik her i Faderen, hvor maatte man da ikke, med 
den nylige Genoptagelse af Cymbeline i frisk Minde, ønske, at det kgl. Teater 
snarest vilde give sine Skuespillere og maaske særligt sine Skuespillerinder 
Lejlighed til at tvætte Munden ren for al den Falskhed og Unatur, der gærne 
klæber ved deres Spil i Tragedier. 

Over Kasinos Udførelse af Faderen hvilede der en Alvor og Respekt, 
der bedre end mange Ord sagde, at det er ikke Lyst og Tilbøjelighed, dette 
Teaters Personale følger, naar det Aften efter Aften vandrer rundt i en uliterær 
Overflødighed af Farcer, Udstyrsstykker og Melodramaer, nej det er for den 
uafvendelige Nødvendighed, det kongelige Teaters støvede Privilegium, det som 

de andre Privatteatres Personale bøjer sig. Med saadanne Ydelser som Spillet 
i Faderen undergraves paa bedste VLs dette Afgudsbillede. 

Medens det kongelige Teater end ikke har tænkt paa at aabne sine 
Porte for August Strindberg har Alexander Kielland i Aar, som i Fjor, 
faaet Foretræde paa dets Scene. 

Hans ny Stykke Bettys Formynder ejer andre og flere Egenskaber end 
det ætsende Vid, hvis blanke, men tillige iskolde Overflade Tre Par lyste af; 
der findes denne Gang i Replikerne ærlig Harme over egoistisk Madstræb og 
djærv Ærgrelse over Manierertheden i visse Kunstnerkredse og over Pjanketheden 
hos mange af de saakaldte frisindede Kvinder. Men des værre giver Kielland 
sig ikke ret Stunder til at udføre hvad han spredt antyder, og hans Personer 
bliver derfor saa kedeligt lidt Mennesker, deres Ord spiller næsten helt igennen 
paa den samme Stræng, denne være saa for Resten enten velklingende eller dis- 
harmonisk. Meget velgørende pretenderer Stykket ikke stort, intet udover hvad 
det giver, og den næsten beskedne Elskværdighed, der saa at sige taler fra 
hver Linje, og den godmodige Overbærenhed, hvormed han lader de optræd- 
ende danse deres Tilbedelsesdans om Guldkalven har noget saa stilfærdigt 
over sig, at ingen kan vredes paa ham og hans hyggelige Køren-i-Ring med 
menneskelige Skrøbeligheder. 

Samtidigt med at Kielland har forsmaaet at krydre sit Stykke med sin 
sikkert rammende Satires pikanteste Pile, har han ogsaa skudt den psykolog- 
iske Iagttagelse noget til Side. Stykkets Personer udvikler sig herfor saa 
uendeligt lidt i Løbet af Stykket, de er, naar Tæppet falder for sidste Akt, 
nøje det samme, som da de første Gang presenteredes. Et Par af dem, Ægte- 
parret Isachsen, er tomhjærnede Farcefigurer, andre, som Maleren, Ragna og 
hendes Broder, Advokaten, er repræsentative Typer, og atter andre, som Sven 
og Hermansen, er paaklædte Egenskaber. Dog midt mellem alle disse titter, 
mere Menneske end dem alle tilsammen, Frøken Bettys nydelige Pigeansigt 
frem som en Solstraale paa en Graavejrsdag. Uægte Barn, som hun er, har 
hun aldrig følt den i Øjeblikkets Stemning sig helt hengivende Tryghed, hun 
er mistænksom, tror ikke sin Næste udover en Dørtærskel. Paa Vagt som hun 
altid er, trækker hun sig næsten sky tilbage for enhver kærlig Tilnærmelse og 
aner bag hvert venligt Ord Svig, derfor trænger ogsaa den Mistankens Bulme- 
urtsgift, Advokaten drypper i hendes Øre, hende næsten ind til Hjærterødderne. 

Men Kielland har allerede selv for visket dette Billede ved at lade den 
undselige Betty have med Udmærkelse bestaaet eu Del Eksaminer, og paa det 
kongelige Teater udviskedes Billedet helt. Sceneinstruktøren har sikkert nok 
saa megen Skyld heri som Skuespillerinden: han lader Betty komme ind i 
Faniiljens Dagligstue endnu tyggende paa sin Morgenmad, lader hende derinde 
ganske ugenert børste mulige Krummer af sig, i det hele lader han hende 
højst misvisende bevæge sig i den Isachsenske Stue som en Fisk i Vandet: 
hun gynger paa Stoleryggene, skubber Stole til Side o. s. v. Og- Fru Sinding 
føjede hertil sit uforknytte Ansigt med det indbydende Smil; hendes Betty 
stryger sig kælent op ad Fru Isachsen, føler ingen tvivlende Frygt overfor 
Ragnas Katte- Venlighed, ingen Isnen ned ad Ryggen ved Advokatens brutale 
Paatrængenhed, ingen fornærmet Skyhed ved Laurits'z Betragten af hendes 
Maleriskhed. 

Der er talt meget om, hvor vel Stykket tog sig ud paa Scenen, om at 
dér faldt ikke alle de gammeldags Teaterfif, Kielland ikke har forsmaaet at 
gøre Brug af, i Øjnene, men syntes tvært imod helt naturlige; dog dette skal 
ikke have Lov til at staa uimodsagt, ti paa den Maade faar vi aldrig Scenen 
ryddet for teatralsk Konveniens. Tag tredje Akt : Hermansen og Sven er enige 
om Købet af Mellemfossen ; hvorfor er det saa nødvendigt, at Sven rejser, Her- 
mansen kan saamænd godt klare de indledende Skridt, og Kontrakter under- 
skrives ikke paa saadan en Studs. Kielland har selv set det unaturlige heri og 
ladet Sven dumpe ud med sit Spørgsmaal: „hvorfor slog Du ikke til straks?* 
Men da han troede at have Brug for Hermansen længere hen i Stykket, lader 
han intet Svar følge paa det ligefremme Spørgsmaal, lige saa lidt som han 
lader Sven give Hermansen den Fuldmagt til at handle paa sine Vegne, som i 
Livet vilde være hans første Skridt; det næste vilde fornuftigvis være at faa 
ham hurtigst muligt af Sted. Og det Kiellandske Arrangements Uvirkelighed 
skulde ikke springe i Øjnene paa Scenen, naar vi ser to voksne Mænd staa og 
fjotte raadløst som Pattebørn? Jo, og atter jo; Scenen mellem de to genkalder 
levende visse kvar lerlange Operakor: „Af Sted, af Sted, paa ilsom Fjed" eller 
lignende, der afsynges af stillestaaende Sangere. 

Det vrimler i tredje Akt med den Slags Uvirkeligheder, og saa vist som et 
Skuespils rette Værneting og Stævne er Scenen, saa vist træder disse netop her 
frem for enhver, der kan og vil se, i deres sande, Tiden udtrækkende Hensigt. 
Men Publikum lod ikke til at mærke denne Hensigt, i det mindste blev det ikke 
forstemt. Dog Kielland kan sikkert takke det kongelige Teaters Skuespillere 
for en god Del af den Sejer, hans Stykke vandt; de ældre bar det ved deres 
sikre Autoritet frelst gennem Publikums Kølighed, og de yngre vandt ved 
deres ærlige Bestræbelser paa at tale med Livets daglige Tonefald de mere 
kræsnes Interesse. Hr. Mantzius har af dem den største Autoritet, hans Ord 
falder altid med en vis myndig Vægt og ikke sjældent lyder de som var der 
ingen Modsigelse mulig, derfor kunde han komme saa vel, som han gjorde, fra 
de vanskelige Scener i 2den Akt, hvor Advokaten staar som Repræsentant for 
et helt, stort Parti. Hr. Poul Nielsen besidder langt fra hans Sikkerhed, 
men han kom overraskende godt fra Sven Rasmussen, ikke at han var en 
lyrisk Elsker, men den Troværdighed, der klang i hans lidt monotont brugte 
Stemme, kastede et passende Skær af sejgt Arbejde over den unge Bonde. Af 
de ældre vil man mest huske Maskerne: Fru Oda Nielsens blege, nærsynede 
Ragna med den nemme Cigaret i Munden, og Hr. Schrams kostelige, halvt 
militært udseende Toldkasserer med den helt skaldede Idiothjærnekasse. Hr. 
Olaf Poulsens Hermansen saa ikke ud som en lykkelig fAøilerm ester, men 
langt mere som en traurig Præstemand, og de sublimt skrevne Repliker om 
Melet sagde han ikke med Brødets nærende Sundhed, men med Chokoladens 
kvalmende Sødhed. 

Dagmarteatrets eksempelløse Held i denne Sæson led en brat Afbrydelse 
ved Alverden. Dette Stykke, om hvis Scenelykke andensteds der er gaaet stort 
Ry, er i den Skikkelse det opførtes her slet og ret et Melodrama. I Paul 
Lindaus tyske Bearbejdelse minder det ved Læsningen en Del om et matemat- 
isk Bevis: først opstilles der en Theses (Forspillet), dennes Rigtighed bevises 
gennem tre Ligninger (Stykkets tre Akter), og saa slutter Stykket som et ret 
matematisk Bevis med et quod erat demonstrandum, I denne Form ejer Stykket 

rask Fart og megen Spænding, og maa, udmærket spillet, utvivlsomt kunne gøre 
betagende Virkning, men det er vel at mærke ogsaa i denne Form el unægteligt 
Melodrama. Dagmarteatrets Bearbejder har berøvet det Farten, og af de spil- 
lende lykkedes det kun Hr. Vi lh. Wlehe lige tilsidst i et Par kraftige Repliker 
at faa Klang i Ordene. 

Den senere tilkomne Farce Viceværten har saa mange sammenfiltrede 
Traade, at en af Personerne skyndsomst maa forsvinde i sidste Akt, for at den 
lykkelige Opløsning kan hidskaffes i rette Tid, men Situationerne slaar saa 
lystige Kolbøtter, og Replikerne er ofte saa pudsige, at man takket være det 
gode Spil ikke faar Stunder til at ræsonnere. Hr. Lindstrøm førte an, hans 
Maske, der passede vel til den skikkelige Provins-Nathue, der gærne vil opleve 
et Æ ventyr i Hovedstaden, genkaldte det gamle Ord: , Herren ser ud, som 
havde en Løve været Herrens Fader, og et Faar Herrens Moder*; men at 
denne Mand var Fynbo — og det fortælles udtrykkeligt — mærkede man i 
Dialekten altfor lidt til. Det er i det hele mærkværdigt, hvor den Gren af 
Skuespilkunsten, at lave en Stemme, paa det skammeligste forsømmes af 
vore unge Skuespillere, og den er dog ingenlunde at forsmaa: mon det sker af 
Princip eller af Uformue? Der er nu f. Eks. Hr. Gerner, hans hæst dæmp- 
ede Stemme kan faa et barnligt Tonefald, der lyder ikke saa lidt pudsigt, men 
han anvender dette tidlig og silde, i Landmandsliv, i Alverden og nu her i 
Viceværten; den unge Skuespiller kan være forvisset om, at lidt Afveksling 
vilde ikke være af Vejen. 

Uheldet har vedblivende forfulgt Folketeatret Efter en temmelig mis- 
lykket Genoptagelse af en gammel Folkekomedie, Svantevits Datter, med en 
umoden Debutantinde i Hovedrollen, fulgte et ældre tysk Lystspil (i bearbejdet 
Skikkelse) De Herrer af Pressen, Stykket har mange rigtig gode og hyggelige 
Egenskaber, men Folketeatrets Udførelse glippede i de to Hovedroller. Fru 
Marie Millier, saa nydelig ud og spillede tillige naturligere end længe, men 
deri overlegne Lethed, hvormed Helene Rosen tager alle de andre ved Næsen, 
magtede hun ikke. Og over den frejdige Svend, Frej tags Journalist er, lagde 
Hr. Reumert et artistisk Skær; denne Skuespiller har to helt forskellige Spille- 
maader: enten kryber han med Hud og Haar ind i en Rollen karakteriserende 
Ham, og naar da ofte en illuderende Virkning, eller han spiller, som her, med sit 
eget Ansigt, men saa er det ham næsten umuligt at glemme sig 6elv, og derved 
gaar Illusionen gærne tabt; hvad om Hr. Remnert i Fremtiden oftere viste os 
en til den enkelte Figur opfundet Maske end sit eget smukke Ansigt, hvor for- 
nøjeligt dette end kan være at se paa. I en Birolle fik Hr. Schwanen- 
fliigel Lejlighed til at vise sit længe skjulte Talent: hans forlegne Lyriker var 
paa én Gang rørende i sin Enfold og komisk i sin Forfjamskelse; med smaa 
og stilfærdige Midler havde Skuespilleren her naaet et meget nydeligt Resultat 

I Teatrets seneste Forestilling Vore Venner er Direktør Abrahams selv 
rykket ind paa Scenen, sit Teater til Undsætning. Han bliver højst naturligt 
Midtpunktet i Stykket og passer saaledes -vel til Doktor Tholosan, denne 
Sardou'ske deus ex machina. Hr. Abrahams's stærkt skolede Stemme 
lader ingen Replik gaa tabt, hvor dæmpet den saa end siges; Fordelen ved 
denne hans kyndige Replikbehandling traadte klart frem hele Stykket igennem, 
især dog i Scenerne med Fru Kruse, hvis Stemme let bliver uhørlig. 



Arthur Aumont. 

